[1B] །འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་
པོ་བཅུ་གསུམ་པ། བསོད་ནམས་ཀྱི་ཕུང་པོ་ཆེན་པོའི་དགེ་བའི་རྩ་བ་བསགས་པར་
འགྱུར་རོ། །རྟག་ཏུ་འཇིག་རྟེན་དབང་ཕྱུག་རྗེས་སུ་འབྲང་བར་འགྱུར་རོ། །རྟག་ཏུ་ཕྱག་
གཡས་པ་བྱང་ཆུབ་སེམས་དཔའ་དེའི་སྤྱི་བོ་ལ་འཇོག་པར་འགྱུར་རོ་།རྟག་ཏུ་མཆོག་

[2A] །སྦྱིན་པ་མཛད་པར་འགྱུར་རོ། །རྟག་ཏུ་ཞལ་མཐོང་བར་འགྱུར་རོ། །དེ་ལྟར་ན། ཡོན་ཏན་
ཆེན་པོ་བརྗོད་པའི་གཟུངས་དང། དཀྱིལ་འཁོར་དང། ཕྱག་རྒྱ་དང། ཆོ་ག་འདི་ནི། མཆོག་ཏུ་དཀོན་པ་ཡིན་
ནོ༑ ༑གཟུངས་དང། དཀྱིལ་འཁོར་གྱི་ཆོ་ག་འདི་ཐོས་པ་ཙམ་དང་རྣ་བའི་བུ་གར་འདིའི་སྒྲ་ལན་བདུན་ངེས་
པར་ལྷུང་ན། དེ་འཆི་འཕོ་བ་ཙམ་དང། བསམ་པ་ཙམ་གྱིས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་
ཏེ༑ འོད་དཔག་མེད་ཀྱི་སྤྱན་སྔར་ཞབས་ཀྱི་དྲུང་དུ་པདྨ་ལས་བརྫུས་ཏེ་སྐྱེ་བར་འགྱུར་རོ། །རྒྱན་ཐམས་ཅད་ཀྱིས་རྣམ་

[2B] དེ་བཞིན་གཤེགས་པ་ཐམས་ཅད་ཀྱིས་གསུངས་པའི་མདོ་སྡེ་དང། ཆོ་ག་ཞིབ་མོ་དང། དཀྱིལ་འཁོར་
དང། ཕྱག་རྒྱ་རྣམས་ཁ་ཏོན་དུ་ཀུན་ཏུ་གནས་ཤིང། ཚེ་རབས་དྲན་པར་ཡང་འགྱུར་རོ། །དབང་པོ་དྲུག་ཡོངས་སུ་དག་པ་དང་
མངོན་པར་ཤེས་པ་ལྔ་ཡང་སོ་སོར་ཐོབ་བོ། །ཙམ་ལ་རབ་ཏུ་སྐྱེ་བར་འགྱུར། ལྷའི་གཟུགས་དང། ཁ་དོག་དང། རྟགས་དང། དབྱིབས་ཡོངས་སུ་དག་པ་དེའི་ཕྱིར་སྟོབས་དང། བརྩོན་འགྲུས་ཀྱིས་སེམས་ཅན་ཐམས་ཅད་སྣ་ཚོགས་འཛིན་པ་དང། མཉན་
པར་བགྱི། བཀླག་པར་བགྱི། ཁ་ཏོན་དུ་བགྱི། སེར་སྣའི་དྲི་མ་དང་བྲལ་བ་དང། ཕྲག་དོག་དང་བྲལ་བར་བགྱི། སེམས་ཅན་ཐམས་
ཅད་བྱམས་པ་དང། སྙིང་རྗེ་ལ་སོགས་པ་མཆོག་དང་ཡང་དག་པར་ལྡན་པས་བགྱིའོ། །གཟུངས་དང། དཀྱིལ་འཁོར་གྱི་ཆོ་ག་

[3A]༄༅། །འདི་མཉན་པར་བགྱི། བལྟ་བར་བགྱི། འཇུག་པར་བགྱིའོ། །ཕྱི་མའི་དུས་དང། ཕྱི་མའི་ཚེ་མ་ཡིན་པར་ཕུལ་
དུ་བྱུང་བའི་དོན་ལ་བརྩོན་པར་བགྱིའོ། །ཞེས་པའོ། །འཇིག་རྟེན་ལས་འདས་པའི་སྒྲུབ་ཐབས་ཀྱི་ཆོ་ག་འདི་ནི། བླ་ན་མེད་པ་ཞེས་
བགྱིའོ༑ ༑མང་དུ་སྨོས་ཅི་འཚལ་ཏེ། དེ་ལ་འགྲན་སེམས་ཀྱིས་ཀྱང་མཉན་པར་བགྱིའོ། །ཞེས་སོ། །དེ་ནས་བྱང་ཆུབ་སེམས་དཔའ་
སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་གཟུངས་འདི་གསུངས་པའི་དེ་མ་ཐག་ཏུ་སྐད་ཅིག་ཐང་
གཅིག་ཡུད་ཙམ་གྱིས་པོ་ཊ་ལའི་རི་བོ་འདི་རིན་པོ་ཆེ་སྣ་བདུན་གྱི་རང་བཞིན་དུ་གྱུར་ཏོ། །མེ་ཏོག་གི་ཤིང་ལྗོན་པ་དང། འབྲས་བུའི་
ཤིང་ལྗོན་པ་གང་ཡིན་པ་རྣམས་ཀྱང། རིན་པོ་ཆེ་སྣ་བདུན་གྱི་རང་བཞིན་གྱི་ཁང་པ་བརྩེགས་པར་རབ་ཏུ་གྱུར་ཏོ། །གངྒཱའི་ཀླུང་གི་

[3B]བྱེ་བ་དགུ་བཅུ་རྩ་དགུའི་རྡུལ་ཕྲ་རབ་དང་མཉམ་པར་རབ་ཏུ་གྱུར་ཏོ། །ལྷ་རྫས་ཀྱི་མེ་ཏོག་དང། འབྲས་བུ་རྣམ་པར་
བཀྲ་བ་རྣམ་པ་སྣ་ཚོགས་པ་རྣམས་ཕམ་པར་བྱས་པའི་རྒྱན་རྣམ་པར་བཀྲ་བས་རྣམ་པར་བཀྲ་ཞིང། དྲིལ་བུ་གཡེར་ཀའི་དྲ་བ་དང་གསེར་གྱི་དྲིལ་བུ་འཁྲོལ་བའི་བླ་རེས་
དཔྱངས་པ་རྣམས་དང། ལྷ་རྫས་ཀྱི་སེངྒེའི་ཁྲི་ཡོངས་སུ་བཤམས་པ་རྣམས་ཀྱང་རེ་རེ་ཞིང་ཁང་པ་བརྩེགས་པའི་དབུས་ན་སེངྒེའི་ཁྲི་བཤམས་པ་བརྒྱ་སྟོང་ཕྲག་དགུ་བཅུ་
རྩ་དགུར་རབ་ཏུ་བྱུང་བར་གྱུར་ཏེ། སེངྒེའི་ཁྲི་ཐམས་ཅད་ལ་ཕྱོགས་བཅུ་ནས་དེ་བཞིན་གཤེགས་པ་ཡང་དག་པར་བྱོན་ཏེ་བཞུགས་སོ་།དེ་བཞིན་གཤེགས་པ་ཐམས་ཅད་
ཀྱང་ཕྱག་གསེར་གྱི་ཁ་དོག་ཅན་བརྐྱང་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་སྤྱི་བོའི་གཙུག་ཏུ་ཕྱག་འཇོག་པར་
མཛད་ཅིང། ལེགས་སོ་ཞེས་བྱ་བའི་སྒྲ་བརྗོད་པར་མཛད་དོ། །སྤྱན་རས་གཟིགས་དབང་ཕྱུག། ལེགས་སོ་ལེགས་སོ་མཆོག་ཏུ་ཁྱད་པར་དུ་འཕགས་པའི་འཇིག་རྟེན་ལས་
འདས་པའི་ལམ་ཆེན་པོར་རབ་ཏུ་བསྟན་པས། སེམས་ཅན་ཐམས་ཅད་ཕ་རོལ་ཏུ་འགྲོ་བར་བྱེད་པ་དང། གང་གིས་ཐོས་པ་ཙམ་གྱིས་འཇིག་རྟེན་ལས་འདས་པ་སོ་སོར་

[4A]༄༅། །ཁྱད་པར་དུ་འཕགས་པའི་སངས་རྒྱས་ཉིད་ཀྱི་ལམ་ཚོལ་བ་ལ་རྗེས་སུ་འགྲོའོ། །འོན་ཀྱང་བཟླས་པ་དང། འབྲི་བ་དང། ཀློག་པ་དང། དཀྱིལ་འཁོར་
མཐོང་བ་དང། འཇུག་པ་ཆེས་མང་བའི་དབང་དུ་བྱས་པའི་སེམས་ཅན་རྣམས་དམ་ཚིག་ལ་རྗེས་སུ་འཇུག་པར་གྱུར་པ་དེ། སྐྱེ་བ་འདི་ཉིད་ལ་དེ་བཞིན་གཤེགས་པའི་
ལུས་སུ་རིག་པར་བྱའོ། །དེ་ནས་པོ་ཊ་ལའི་གནས་ཀྱི་རི་བོ་དང་རྩྭ་དང། ཤིང་གེལ་པ་དང། སྨན་དང། ནགས་དེ་རྣམས་ཐམས་ཅད་ལ་མི་གང་ཙམ་དུ་མཐོ་བ་ཉིད་དང་
ཤིང་རྟའི་འཁོར་ལོའི་ཚད་ཙམ་པའི་རིན་པོ་ཆེ་སྣ་བདུན་གྱི་རང་བཞིན་ཅན་གྱི་པདྨ་རྣམས་རབ་ཏུ་བྱུང་སྟེ། འདབ་མ་ཁ་དོག་སྣ་ཚོགས་པ་དང། སྡོང་བུ་བཻ་ཌཱུརྱ་དང་
འཛམ་བུ་ཆུ་བོའི་གསེར་གྱི་ཁ་དོག་ལྟར་དམར་བའི་མུ་ཏིག་གི་ཟེའུ་འབྲུ་དང། ལྷ་རྫས་ཀྱི་མུ་ཏིག་གི་གེ་སར་གྱི་ཁོར་ཡུག་ཏུ་བསྐོར་བ་གང་ཡིན་པ་ལ་བྱང་ཆུབ་སེམས་
དཔའ་སེམས་དཔའ་ཆེན་པོ་རྣམས་བཞུགས་ཏེ། བྱང་ཆུབ་སེམས་དཔའ་དེ་རྣམས་ཐམས་ཅད་ཀྱང་ཆོས་ལ་གུས་པས། ཐམས་ཅད་པུས་མོ་བཙུགས་ཏེ་གཟུངས་
འདིའི་དཀྱིལ་འཁོར་དང། ཕྱག་རྒྱ་མཐོང་བའི་དོན་དུ་མུ་ཏིག་གི་དོ་ཤལ་བརྒྱ་སྟོང་རི་བ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་

[4B] །སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་རྡོ་རྗེའི་རང་བཞིན་དུ་བྱིན་གྱིས་བརླབས་པ་འདི་ཡང་ཆེས་ཆེར་གཡོས་
པར་གྱུར་ཏོ། །ལྷའི་མེ་ཏོག་གི་ཆར་ཆེན་པོ་མང་པོ་རབ་ཏུ་ཕབ་སྟེ་དེ་བཞིན་གཤེགས་པ་ཐམས་ཅད་མཆོད་པའི་དོན་དང། བྱང་ཆུབ་སེམས་དཔའ་ཐམས་ཅད་མཆོད་པའི་
དོན་དང། གཟུངས་འདིའི་དཀྱིལ་འཁོར་དམ་པ་ལ་མཆོད་པའི་དོན་དུ་ཆར་རབ་ཏུ་ཕབ་བོ། །དེ་ནས་ཡང་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་བཞིན་འཛུམ་ཞིང་
རྡོ་རྗེ་བསྐོར་བཞིན་དུ་བཅོམ་ལྡན་འདས་གང་ན་བ་དེར་དོང་སྟེ་ལྷགས་ནས་བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་
སྐད་ཅེས་གསོལ་ཏོ། །བཅོམ་ལྡན་འདས། འཇིག་རྟེན་ལས་འདས་པའི་གཟུངས་ཀྱི་དཀྱིལ་འཁོར་གྱི་ཆོ་ག་འདི་ནི། ཤིན་ཏུ་རྙེད་པར་དཀའ་བ་སྟེ་འདི་ལྟ་བུའི་རྫུ་འཕྲུལ་
གྱི་རྣམ་པར་འཕྲུལ་པ་དང། ཆོ་འཕྲུལ་ནི། དེ་བཞིན་གཤེགས་པ་བསྐྱེད་པ་བལྟ་བར་བགྱི། ཆོས་ཀྱི་འཁོར་ལོ་བསྐོར་བར་བལྟ་བར་བགྱི། དེ་བཞིན་གཤེགས་པ་དང་
མཉམ་པ་ཉིད་དུ་བལྟ་བར་བགྱིའོ། །བཅོམ་ལྡན་འདས། མཐུ་ཆེན་པོ་འདི་འཛམ་བུའི་གླིང་ན་མཆོག་ཏུ་དཀོན་པར་བལྟ་བར་བགྱི་སྟེ། འདི་ནི། ཕྱི་མའི་དུས་ཕྱི་མའི་ཚེ་ན་

[5A]༄༅། །དེ་བཞིན་གཤེགས་པའི་མཛད་པ་དང། སངས་རྒྱས་ཀྱི་མཛད་པ་བྱེད་པར་འགྱུར་རོ། །གང་གིས་ཐོས་པ་ཙམ་གྱིས་འདི་ལྟ་བུའི་ཡོན་ཏན་དང། ཕན་
ཡོན་སོ་སོར་ཐོབ་བོ། །ཀུན་ཏུ་སྣང་བར་བྱེད་པར་འགྱུར་བ་འདི་ཉིད་ནི། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་མ་
གཏོགས་པར་སེམས་ཅན་ཐམས་ཅད་ཀྱི་ནང་ན་གཞན་སུ་ཡང་མ་མཆིས་སོ། །བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ། ཇི་སྐད་སྨྲས་པ་དེ་དེ་བཞིན་
ནོ༑ ༑ལག་ན་རྡོ་རྗེ། འཛམ་བུའི་གླིང་པའི་སེམས་ཅན་ཐམས་ཅད་མ་དང་ཕར་གྱུར་པ་འདི། གཟུངས་ཀྱི་དཀྱིལ་འཁོར་འདི་དང། བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་འདི་སེམས་ཅན་ཐམས་ཅད་ཀྱི་རེ་བ་སྐོང་བ་དང། སྐྱོབ་པ་དང། སྐྱབས་དང། འཇིག་རྟེན་དང་འཇིག་རྟེན་ལས་འདས་
པའི་དཔུང་གཉེན་བྱེད་པ་ནས་ཇི་སྲིད་བུད་མེད་དང། སྐྱེས་པ་དང་ཁྱེའུ་དང། བུ་མོ་སེམས་ཅན་ཐམས་ཅད་སངས་རྒྱས་ཉིད་ཀྱི་བདག་ཉིད་ཀྱི་བར་ལ་རབ་ཏུ་འགོད་པར་
བྱེད་དོ༑ ༑དེ་ལྟར་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་སྟོབས་དང། བརྩོན་འགྲུས་དང་ཕ་རོལ་གནོན་པས་

[5B] །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ཉི་མའི་འོད་ཟེར་གྱི་སྙིང་པོ་དྲི་མ་མེད་པ་ཞེས་བྱ་བའི་ནོར་
བུ་རིན་པོ་ཆེ་ཆེན་པོ་ཐོགས་ནས་བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གང་ན་བ་དེར་དོང་སྟེ་ལྷགས་ནས་བྱང་ཆུབ་སེམས་དཔའ་སེམས་
དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཞབས་གཉིས་ལ་མགོ་བོས་ཕྱག་འཚལ་ནས་ནོར་བུ་རིན་པོ་ཆེ་ཆེན་པོ་དེ་ཡང་མངོན་པར་དགའ་བར་ཕུལ་ལོ། །ལྷ་
རྫས་ཀྱི་མེ་ཏོག་སྣ་ཚོགས་པས་གཅལ་དུ་བཀྲམ་པ་མཆོད་པའི་དོན་དུ་རབ་ཏུ་བཀོད་ནས་རང་གི་སྟན་ལ་འདུག་གོ་དེ་ནས་བཅོམ་ལྡན་འདས་དེ་བཞིན་གཤེགས་པ་དགྲ་
བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་དོན་ཡོད་པ་དྲི་མ་མེད་ཅིང་རྣམ་པར་དག་པ་རབ་ཏུ་གསལ་བའི་འོད་ཟེར་ཞེས་བྱ་བའི་ཏིང་ངེ་འཛིན་ལ་སྙོམས་པར་
ཞུགས་སོ། །བཅོམ་ལྡན་འདས་ཏིང་ངེ་འཛིན་ལ་སྙོམས་པར་ཞུགས་པ་གང་གིས་སྤྱི་བོའི་གཙུག་ཏུ་གདུགས་ཀྱི་རྣམ་པའི་ཁང་པ་བརྩེགས་པ་ཀུན་ཏུ་གནས་པར་གྱུར་ཏོ། །
ཁང་པ་བརྩེགས་པ་དེ་ལས་ཀྱང་འོད་ཟེར་རྣམ་པ་སྣ་ཚོགས་པ་བྱུང་ངོ། །འོད་ཟེར་སྣ་ཚོགས་པའི་སྣང་བ་དེས་ཀྱང་ནམ་མཁའི་མཐིལ་དུ་རྫུ་འཕྲུལ་གྱི་རྣམ་པར་འཕྲུལ་པ་

[6A]༄༅། །དང། ཆོ་འཕྲུལ་ཆེན་པོ་སྣ་ཚོགས་པ་བསྟན་ཏོ། །འོད་ཟེར་གྱི་སྣང་བ་རེ་རེས་ཀྱང་དེ་བཞིན་གཤེགས་པའི་སྐུ་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་
ཕྲག་དགུ་བཅུ་རྩ་དགུ་རབ་ཏུ་བསྟན་ཏོ། །དེ་བཞིན་གཤེགས་པའི་སྐུ་དེ་རྣམས་ཐམས་ཅད་ཀྱིས་ཀྱང་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་ལ་ལེགས་སོ་ཞེས་བྱ་བ་བྱིན་ཏེ། སེམས་ཅན་ཆེན་པོ་མཆོག་ཏུ་རྙེད་པར་དཀའ་བའི་གཟུངས་ཀྱི་དཀྱིལ་འཁོར་དང། ཕྱག་རྒྱ་འདི་བཤད་པ་འདི་ལེགས་སོ་ལེགས་
སོ༑ ༑འཇིག་རྟེན་ལས་འདས་པ་ཤིན་ཏུ་ཁྱད་པར་དུ་འཕགས་པའི་བྱང་ཆུབ་ཀྱི་སྙིང་པོར་འགྲོ་བར་བྱེད་པའི་ལམ། ཆོས་ཀྱི་འཁོར་ལོ་བསྐོར་བར་བྱེད་པའི་ལམ། ཆོས་ཀྱི་རྣམ་
འཕྲུལ་འབར་བར་བྱེད་པ། ཆོས་ཀྱི་རྒྱལ་མཚན་བསྒྲེང་བར་བྱེད་པ། ཆོས་ཀྱི་དུང་འབུད་པར་བྱེད་པ། བདུད་བཞིའི་དཀྱིལ་འཁོར་ལས་རྣམ་པར་རྒྱལ་བར་བྱེད་པ། དེ་བཞིན་གཤེགས་
པའི་སྟོབས་བཅུས་གནོན་པར་བྱེད་པ། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་རབ་ཏུ་རྫོགས་པར་བྱེད་པ། མི་འཇིགས་པ་བཞིས་གནོན་པར་བྱེད་པ། དེ་བཞིན་ཉིད་དང་ཡང་
དག་པའི་མཐའ་ཕ་རོལ་གནོན་པར་བྱེད་པ། ཕ་རོལ་ཏུ་ཕྱིན་པ་བཅུ་རབ་ཏུ་རྫོགས་པར་བྱེད་པའོ། །འདི་ནི། འཕགས་པའི་ལམ་ཡན་ལག་བརྒྱད་སྒོམ་པར་བྱེད་པའོ། །འདི་

[6B] ལམ་རབ་ཏུ་ཉམས་པ་རྣམས་ཀྱི་ལམ་དུ་ཆགས་པར་བྱེད་པ་བསམ་པ་རབ་ཏུ་ཉམས་པ་རྣམས་ཀྱི་བསམ་པ་ཡོངས་སུ་དག་པ། ངན་སོང་དུ་འགྲོ་བར་རྒྱུ་བ་རྣམས་ཀྱི་བདེ་འགྲོའི་
ལམ་དུ་འགྲོ་བར་བྱེད་པ། འདི་ནི། བྱང་ཆུབ་ཆེན་པོའི་ས་བོན་དང། འབྲས་བུ་རབ་ཏུ་སྟོན་པར་བྱེད་པའོ། །དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས། བྱང་
ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་བཀའ་སྩལ་ཏོ། །སེམས་ཅན་དག་པ། འཇིག་རྟེན་ལས་འདས་པ་ཁྱད་པར་དུ་འཕགས་པ་
རྣམ་པར་ཐར་པའི་དཀྱིལ་འཁོར་དོན་ཡོད་པའི་ཞགས་པའི་རྣམ་པར་འཕྲུལ་པ་འཇིག་རྟེན་ལས་འདས་པའི་དཀྱིལ་འཁོར་གྱི་ཉེ་བར་སྤྱོད་པའི་ཆོ་ག་ཤོད་ཅིག་བྱང་ཆུབ་སེམས་
དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ཀྱི་སྤྱན་སྔ་ནས་བསྐུལ་བ་ཐོབ་ནས་བཅོམ་ལྡན་འདས་ཀྱི་སྤྱན་སྔར་འཇིག་རྟེན་
ལས་འདས་པའི་ཆོ་ག་དང། དཀྱིལ་འཁོར་གྱི་ཉེ་བར་སྤྱོད་པའི་ཆོ་ག་དང། སྒྲུབ་ཐབས་གསུངས་སོ། །གནས་བཟང་ས་གཞི་དགེ་བ་དང་།ས་གཞི་གཙང་ཞིང་ནེའུ་གསིང་ལ། །
ལྗོན་ཤིང་མེ་ཏོག་འབྲས་བུས་ཁྱབ། །མེ་ཏོག་འཁྲི་ཤིང་འགྲམ་དང་ནི། །ས་གཞི་མཉེན་ལ་དག་པ་དང། །གང་དུ་ཆུ་བོ་འབབ་བ་དང་།གཟི་བརྗིད་ལྡན་ཞིང་ཡིད་དགའ་བ། །ས་

[7A]༄༅། །གཞི་སེམས་ནི་དགའ་བར་འོས། །ཡིད་ཀྱི་ཤིང་རྟ་རྒྱས་བྱེད་ཅིང། །གོ་སྐབས་ལེགས་པར་གནས་པ་དང། །ཤིན་ཏུ་དག་ཅིང་ཐུན་ཚགས་བྲལ། །རུས་པ་གསེག་
མ་གྱོ་མོ་དང། །ཕུབ་མ་སོལ་བ་ཡོངས་སུ་སྤངས། །གཙང་ཞིང་གཙང་ལ་ལེགས་དག་པའི། །ས་གཞི་ཡོངས་སུ་ཟླུམ་པ་དེར། །མཁས་པས་རྒྱར་ནི་གཟིངས་ཚད་དུ། །གཞལ་ནས་
ཤིན་ཏུ་རྣམ་འབྱེས་ཤིང། །གཙང་ཞིང་མཉན་ལ་འཇམ་པར་ཕྱེ་།གནས་དེར་དཀྱིལ་འཁོར་ལེགས་པར་བསྒྲུབས། །སངས་རྒྱས་བྱང་ཆུབ་བླ་ན་མེད། །འཇིག་རྟེན་ལས་འདས་
ཁྱད་འཕགས་པར། །དེ་བཞིན་གཤེགས་ཀུན་གྱིས་བྱིན་བརླབས། །ས་ཡི་ཆ་ལས་དབངས་སུ་ནི། །མི་གང་ཚད་དུ་བརྐོ་བར་བྱ། །གཟུངས་དང་དཀྱིལ་འཁོར་དམར་པོ་འམ། །ཡང་ན་གུར་གུམ་ཁ་དོག་དང།།
ས་རྡུལ་དཀར་པོ་སྣུམ་པ་ནི། །མར་གསར་འདྲ་བ་འཇམ་པ་ཡིན། །ས་ཡི་ཁྱད་པར་དབྱེ་བ་དེ། །དེ་བཞིན་གཤེགས་པ་ཀུན་གྱིས་བསྔགས་།བྱང་ཆུབ་སྙིང་པོ་ས་དེར་མཚུངས།།
རིང་བསྲེལ་བཞུགས་པའི་མཆོད་རྟེན་དང། །དེ་ནི་མཚུངས་པར་གྱུར་པ་ཡིན། །བརྐོས་པའི་ནང་དུ་མཁས་པ་ཡིས། །སླར་ཡང་ས་དེ་དགང་བར་བྱ། །ཇི་སྲིད་དོང་བུ་མཉམ་པར་གང། །
དེ་ནི་དཀྱིལ་འཁོར་ཡང་དག་པའོ། །ཉུང་དང་ལྷག་པ་བསྔགས་པ་མིན། །འདིར་ནི་འགྲུབ་པ་མེད་པར་བསྟན། །ཁྲུ་ནི་སུམ་ཅུ་རྩ་གཉིས་ཚད། །མཁས་པས་དཀྱིལ་འཁོར་ཐིག་དག་

[7B] ༑ཡང་ན་ཁྲུ་ནི་བཅུ་དྲུག་དང། །ཡང་ན་ཁྲུ་ནི་བཅོ་ལྔར་བྱ། །མཉམ་ཞིང་གྲྭ་བཞིར་ལེགས་པར་དབྱེ། །བ་ཡི་ལྕི་བ་དག་དང་ནི། །ས་དང་བསྲེས་ཏེ་བསྐུ་བྱ་བ། །ཤིན་ཏུ་ཞེན་པར་
བསྡིག་པ་དང། །འཇམ་ཞིང་མཉན་པར་བྱ་བ་ཡིན། །དེ་ལ་དཀྱིལ་འཁོར་ཐིག་གདབ་པ། །སྣ་ཚོགས་ཚོན་གྱིས་ཀུན་ཏུ་དབྱེ། །སྒོ་བཞི་རྣམ་པར་འབྱེས་པ་དང། །རྟ་བབས་བཞི་དང་
ལྡན་པར་བྱ། །དཀྱིལ་འཁོར་དབུས་ཀྱི་སྙིང་པོ་ནི། །རྣམ་པར་ཕྱེ་སྟེ་གྲུ་བཞི་ཚད། །ཁྲུ་གསུམ་ཡང་ན་ཁྲུ་བཞི་ནི། །ཐིག་སྐུད་ཚོན་གྱིས་རྣམ་པར་དབྱེ། །ནང་གི་ཐིག་གི་ཚད་དག་ཏུ།།
མདུང་རྩེ་གསུམ་པ་དག་དང་ནི། །ནོར་བུ་རིན་ཆེན་སྣ་ཚོགས་བྱ་།བར་གྱི་ཐིག་གི་ཚད་དག་ཏུ། །པདྨ་དང་ནི་རྡོ་རྗེ་དང། །ཀུན་ཏུ་བྲི་བར་བྱ་བ་ཡིན། །ཕྱི་ཡི་ཐིག་གི་ཚད་དག་ཏུ། །རྡོ་རྗེ་
རྣམ་པའི་སྟེགས་བུ་དང། །རིན་ཆེན་སྣ་ཚོགས་གཞལ་མེད་ཁང་།སྟེགས་བུ་དག་ཀྱང་བྲི་བར་བྱ། །པདྨའི་དབུས་སུ་གཞལ་མེད་ཁང། །གཞལ་ཡས་ཁང་པ་གནས་པར་བྱ། །
དཀྱིལ་འཁོར་དབུས་ཀྱི་པདྨ་ལ། །རྣམ་པར་སྣང་མཛད་ཐུབ་པ་བྱ་།གཡོན་དུ་འོད་ནི་དཔག་མེད་པ། །གཡས་ཕྱོགས་སུ་ནི་དེ་བཞིན་གཤེགས། །ཤཱཀྱའི་རྒྱལ་པོ་དག་དང་ནི། །དོན་ཡོད་
རྒྱལ་པོ་འཇིག་རྟེན་གྱི། །དབང་ཕྱུག་མགོན་ལ་མངོན་སུམ་དུ། །བཏུད་དེ་ཐལ་མོ་སྦྱོར་བ་ནི། །ཕྱག་བཞི་པར་ནི་བྱ་བ་ཡིན། །ཕྱག་གཉིས་ཀྱིས་ནི་སྣ་ཚོགས་པའི། །མེ་ཏོག་རྣམས་

[8A]༄༅། །ནི་འཆང་བ་དང། །རྒྱན་རྣམས་ཀུན་གྱིས་བརྒྱན་པར་བྱ་།འོད་དཔག་མེད་པའི་མདུན་དུ་ནི། །ཁྲོ་བོའི་རྒྱལ་པོ་ཕྱག་བཞི་པ་།བཏུད་དེ་ཐལ་མོ་སྦྱོར་བ་དང།།
ལྷ་རྫས་མེ་ཏོག་སྣ་ཚོགས་པ། །ལག་པ་གཉིས་ན་ཐོགས་པ་དང་།སྣ་ཚོགས་རྒྱན་གྱིས་བརྒྱན་པར་བྱ། །དབུས་ཀྱི་དཀྱིལ་འཁོར་ལེགས་པར་བརྒྱན། །སྣ་ཚོགས་དར་གྱིས་
མཛེས་པར་བྱ། །དོན་ཡོད་ཞགས་པའི་ཕྱག་རྒྱ་ཆེ། །པདྨའི་གདན་དང་རྣམ་བརྒྱན་པ། །འབར་བའི་ནང་ན་ཡོད་པར་བྱ། །གྲ་བཞི་དག་ནི་བྱས་ན་ནི། །གཉིས་ཀྱི་བར་གྱི་ཆ་བཞི་
སྟེ༑ ༑དབུས་ཀྱི་གནས་སུ་འཇིགས་མེད་པ། །ཤར་གྱི་གནས་སུ་གནས་པ་ནི། །ལྷ་མོ་སྒྲོལ་མ་རྣམ་པར་བརྒྱན། །གཡས་ཀྱི་གནས་སུ་གནས་པ་ནི། །གོས་དཀར་མོ་ནི་རྣམ་
པར་བརྒྱན། །ནུབ་ཀྱི་གནས་ན་གནས་པ་ནི། །ལྷ་མོ་དཀར་མོ་རྣམ་པར་བརྒྱན། །བྱང་གི་གནས་ན་གནས་པ་ནི། །ལྷ་མོ་པདྨ་མཛེས་དགས་བརྒྱན། །དཀྱིལ་འཁོར་ཕྱི་རིམ་གྲྭ་
རྣམས་སུ། །རྒྱལ་ཆེན་བཞི་ནི་གཞག་པར་བྱ། །བར་གྱི་གནས་སུ་བཞག་པ་ནི། །རལ་པ་གཅིག་པ་གཏུམ་པོ་ཤར། །ནུབ་ཏུ་ཕོ་ཉ་བཞིན་སྒྱུར་མ། །གཡས་ཕྱོགས་སུ་ནི་
བཞིན་སྒྱུར་མ། །རྡོ་རྗེ་ལྕགས་སྒྲོག་བྱ་བ་ཡིན། །བྱང་དུ་སྲིན་མོ་ཁྲོ་གཉེར་གདོང། །ཀུན་ཀྱང་མེ་དབུས་འཇིགས་པ་མེད། །དཀྱིལ་འཁོར་དབུས་སུ་དགོད་པ་བཞིན། །ཕྱི་རོལ་

[8B] །རྡོ་རྗེ་རྩེ་གསུམ་བཞག་པ་ནི། །ཀུན་ཏུ་འབར་བ་ཕྲེང་བར་བཅས། །ཕྱི་རོལ་དཀྱིལ་འཁོར་ཀུན་ཏུ་ནི། །བྲི་བྱ་རྟགས་དང་ཕྱག་རྒྱ་དང། །ལྷ་ནི་དབང་ཕྱུག་
དབང་ཕྱུག་ཆེ། །ཚངས་པ་ཁྱབ་འཇུག་གཤིན་རྗེ་དང། །ཆུ་ལྷ་དབང་པོ་ལུས་ངན་པོ། །དབང་སྒྱུར་དགའ་ལྡན་གནས་དག་གི་ལྷ་ནས་འོག་མིན་གནས་ཀྱི་བར། །ལྷ་རྣམས་བྲི་བར་
བྱ་བ་ཡིན། །སུམ་ཅུ་རྩ་གསུམ་ལྷ་རྣམས་དང། །རྟགས་ནི་རྣམ་པ་སྣ་ཚོགས་དང། །ཀུན་ཀྱང་པདྨོའི་གདན་ལ་གནས། །དེ་བཞིན་ཆོས་ཀྱི་འཁོར་ལོ་དང། །རྡོ་རྗེ་རྩེ་ལྔ་རྡོ་རྗེ་དང། །
ཞགས་པ་དང་ནི་དགྲ་སྟ་དང། །ལེགས་མཐོང་འཁོར་ལོ་དེ་བཞིན་ནོ། །མདུང་རྩེ་གསུམ་དང་པཊྚི་ས། །ངོས་ལ་དབྱུག་པ་ཐོ་བ་དང། །རྡོ་རྗེ་དཀྱིལ་འཁོར་པདྨའི་ཕྲེང། །འཁོར་ལོ་
དུང་དང་ག་དཱ་དང། །རལ་གྲི་དང་ནི་ཏོ་མ་རཾ། །བུམ་པ་གང་བ་དག་དང་ནི། །མི་སྣང་བ་ཡི་འབག་ཤ་དང། །པདྨ་དང་ནི་ཨུཏྤ་ལ། །རྒྱལ་མཚན་གདུགས་དང་ནོར་བུ་དང། །དབྱུག་
པ་དང་ནི་རྡོ་རྗེ་དང། །གྲྭ་བཞིར་རྡོ་རྗེས་མཚན་པ་ཡིན། །ནོར་བུ་རྡོ་རྗེ་དག་དང་ནི། །དགྲ་སྟ་རྡོ་རྗེ་དག་དང་ནི། །ཕྱག་རྒྱ་བཞི་དང་དགའ་བ་འཁྱིལ། །བྱ་བ་བུམ་དང་ཀུན་དི་དང། །རིལ་བ་
བྷྲིངྐ་རི་དང་ནི། །རི་དྭགས་ཨེ་ནའི་པགས་པ་དང། །མཆོད་ཕྱིར་ཐོགས་པའི་སྣམ་བུ་དང། །སྟེང་དུ་རྒྱུ་སྐར་བཅས་པ་ཡི་།ཟླ་བ་ཉི་མ་དེ་བཞིན་ནོ། །ཀུན་ཀྱང་འབར་བའི་ནང་དུ་

[9A]༄༅། །འདུག་སོ་སོ་ཆ་ནི་དབྱེ་བར་བྱ། །མཁས་པས་ཤར་གྱི་སྒོར་བྲི་བ། །འགྱིང་བག་མཐོང་ན་འཇིགས་སུ་རུང། །ལག་ན་རྡོ་རྗེ་འཇིགས་པ་མེད། །རྡོ་རྗེ་འཆང་བ་
འབར་བའི་ནང། །ཀི་ལི་ཀི་ལ་གཏུམ་པོ་ཆེ། །ལྷོ་ཕྱོགས་ཀྱི་ནི་སྒོ་རུ་གཞག་ནུབ་ཏུ་རྡོ་རྗེ་པིངྒ་ལ། །མཐོང་ན་འཇིགས་སུ་རུང་བ་ཡིས། །བྱང་དུ་ངེས་པར་གནོད་མཛེས་བྱ། །
ཕྱི་རོལ་དཀྱིལ་འཁོར་ཀུན་ཏུ་ནི། །པདྨའི་ཕྲེང་དང་ཨུཏྤལ་ཕྲེང། །གྲྭ་དག་དང་ནི་གྲྭ་རྣམས་སུ། །ཀླུ་ཡི་རྒྱལ་པོ་བཞི་རྣམས་བྲི། །སྒོ་སྲུང་བ་དག་བྲི་བ་ནི། །ནོར་བུ་བཟང་དང་གང་
བ་བཟང། །སྟོབས་ཀྱི་ལྷ་དང་ལྔས་རྩེན་ཡིན། །སྒོ་ཡི་གནས་ཀྱི་བར་དག་ཏུ། །ཆུ་བོ་བཞི་ནི་བྲི་བྱ་བ། །གངྒཱ་དང་ནི་སཱི་ཏ་དང། །པཀྵུ་དང་ནི་སིནྡྷུ་ཡིན། །ཕྲེང་བའི་ནང་རོལ་ཐོག་
དག་ཏུ༑ ༑དཔལ་གྱི་ལྷ་མོ་བ་སནྟི། །དཔེ་མེད་མ་དང་ས་ཡི་ལྷ་།ལོ་ཏོག་སྨན་གྱི་ལྷ་མོ་དང། །སྒྲ་དབྱངས་མ་དང་འཇིགས་ལྡན་མ། །དེ་བཞིན་མེ་ཡི་ལྷ་དག་དང། །འཕྲོག་མ་
དང་ནི་དུང་ཅན་མ། །གཏུམ་མོ་དང་ནི་མེ་ཏོག་སོ། །དེ་དག་བྲི་བར་བྱ་བ་ཡིན། །ཁྲུས་བྱས་འབྲི་མཁན་གཙང་མ་ཡིས། །གཙང་མའི་སྣོད་དུ་ཚོན་རྣམས་ནི། །ལྷག་མ་མིན་པས་
ཀུན་ཏུ་བྲི། །ཟས་ནི་དཀར་གསུམ་གྲུབ་པར་བྱ། །ཁྱད་པར་འདོད་པས་ཟས་ངན་པ། །སྤང་བར་བྱ་བ་ཉ་ཤ་དང། །ཙོང་དང་སྒོག་སྐྱ་ཀེའུ་རྣམས་དང། །འདྲེས་པ་སྤང་བར་བྱ་བ་

[9B] ༑ལོག་འདྲེན་གླགས་ཚོལ་སྤང་ཕྱིར་རོ། །ཁྲུས་བྱས་གོས་ནི་གསར་པ་བགོས། །གཙང་མས་དཀྱིལ་འཁོར་བྲི་བར་བྱ། །དཀྱིལ་འཁོར་རྣམ་པ་སྣ་ཚོགས་ཀྱིས། །ཀུན་ཏུ་བརྒྱན་
པར་བྱ་བ་ནི། །བ་དན་རྣམ་པ་སྣ་ཚོགས་དང། །རྣམ་པ་སྣ་ཚོགས་མདའ་དང་ནི། །ལྷ་རྫས་དར་ནི་དཔྱང་བ་དང། །བ་དན་ཡང་ནི་དཔྱང་བར་བྱ། །ཚོན་སྐུད་སྣ་ལྔའི་སྲད་བུ་ཡིས། །ཀུན་ཏུ་
ཡོངས་སུ་བསྐོར་བར་བྱ། །ཟངས་ལས་བྱས་པའི་པདྨའི་ཚད། །སོར་བཞི་འདབ་མ་བྱེ་བ་དག་མཛེས་པ་གྲྭ་བཞིར་གཟུགས་པར་བྱ་།སྙིང་པོའི་དཀྱིལ་འཁོར་གྲྭ་རྣམས་སུ། །པདྨ་
བརྒྱད་ནི་གཞལ་བ་དག་གསེར་ལས་བྱས་པ་བཞི་གཞག་ཅིང། །དེ་བཞིན་དངུལ་ལས་བྱས་པ་བཞི། །ཀུན་ཏུ་བྱི་རུའི་ཕྲེང་བ་དང་།མུ་ཏིག་ཕྲེང་བ་དེ་བཞིན་ནོ། །ཀུན་ཏུ་གསེར་གྱི་
སྲད་བུ་དང། །རིན་ཆེན་སྣ་ཚོགས་གཞག་པར་བྱ། །སྙིང་པོའི་དཀྱིལ་འཁོར་ཐིག་བར་དུ། །གསེར་གྱི་སྣོད་ནི་བཞི་དག་དང། །དངུལ་གྱི་སྣོད་ནི་བཞི་གཞག་གོ་དངུལ་གྱི་བུམ་པ་
གང་བ་བཞི་ལ་དངུལ་དང། གསེར་དང། ཟངས་ལས་བྱས་པའི་མེ་ཏོག་གིས་སྤྲས་པའི་མགོ་ལྕོགས་ཀྱིས་སྤྲས་པ་གཞག་པར་བྱའོ། །གསེར་གྱི་བུམ་པ་བཞི་བཞག་པ་ལ་མུ་ཏིག་
དང། བྱུ་རུ་དང། པདྨ་རཱ་ག་དང། མརྒད་དང། ཨིནྡྲ་ནཱི་ལ་དང། དངུལ་དང། གསེར་དང། མེ་ཏོག་གིས་སྤྲས་པའི་མགོ་ལྕོགས་གཞག་པར་བྱའོ། །གླ་རྩི་དང། ག་བུར་དང་

[10A]༄༅། །གུར་གུམ་དང། ལྷ་རྫས་ཀྱི་ཙནྡན་གྱི་ཕྱེ་མས་གསེར་གྱི་སྣོད་བཀང་བ་དང། དངུལ་གྱི་སྣོད་ཀྱི་ནང་དུ་གསེར་གྱི་མེ་ཏོག་དང། དངུལ་གྱི་མེ་ཏོག་དང་
ཟངས་ཀྱི་མེ་ཏོག་མུ་ཏིག་གིས་བརྒྱན་ཅིང། རིན་པོ་ཆེ་སྣ་ཚོགས་པས་སྤྲས་པ་གཞག་པར་བྱ། ཅོད་པན་གྱི་རྒྱལ་མཚན་བཞི་གཞག་པར་བྱ། རིན་པོ་ཆེའི་རྒྱལ་མཚན་བཞི་
གཞག་པར་བྱ། ཚོན་སྣ་ཚོགས་ཅན་དང། དར་དམར་པོ་དཔྱང་བར་བྱ། དངུལ་གྱི་པོག་ཕོར་བཞི་བཞག་སྟེ་ཙནྡན་དང། གླ་རྩི་དང། ག་པུར་དང། གུར་གུམ་གྱི་བདུག་པས་
བདུག་པར་བྱ། ས་ལས་བྱས་པའི་བུམ་པ་གསེར་གྱིས་གཡོགས་པའི་ནང་དུ་དྲི་ཆབ་རྣམ་པ་སྣ་ཚོགས་ཀྱིས་བཀང་སྟེ་རིན་པོ་ཆེ་སྣ་བདུན་དང་ལྡན་པར་བགྱིས་ལ་བཀང་
བ་ལ་དར་གྱིས་བཅིངས་ལ་རྒྱན་རྣམ་པ་སྣ་ཚོགས་ཀྱིས་བརྒྱན་པའི་སྟེང་དུ་ཟངས་ལས་བྱས་པའི་མེ་ཏོག་གཞག་ནས་སྙིང་པོའི་དཀྱིལ་འཁོར་གྱི་སྟེང་དུ་པདྨའི་སྟེང་དུ་གཞག་
པར་བྱའོ། །དེ་ནས་ཕྱི་རོལ་གྱི་དཀྱིལ་འཁོར་ཐོག་ཐག་ཏུ་དྲི་དང། ཕྱེ་མ་དང། བྱུག་པ་དང། མེ་ཏོག་དང། འབྲས་བུ་ལ་སོགས་པ་རྣམ་པ་སྣ་ཚོགས་དང། མཆོད་ཡོན་གྱི་ཆབ་
ཀྱིས་དངུལ་གྱི་སྣོད་དང། ཟངས་ཀྱི་སྣོད་བཀང་བ་དྲུག་ཅུ་རྩ་བཞི་གཞག་པར་བྱའོ། །ལྕགས་ཀྱི་སྣོད་བུམ་པ་གང་བ་དྲུག་ཅུ་རྩ་བཞི་གཞག་པར་བྱའོ། །མེ་ཏོག་དང། མགོ་

[10B] པོག་ཕོར་བཀང་བ་དྲུག་ཅུ་རྩ་བཞི་གཞག་པར་བྱའོ། །གཞག་པར་བྱ་སྟེ། བདུག་པ་སྣ་ཚོགས་ཀྱིས་བདུག་པར་བྱའོ་།སྒོ་བཞིར་དྲི་ཆབ་ཀྱི་བུམ་པ་དར་གྱིས་
བརྒྱན་ཅིང་སྤྱད་པ་གཞག་པར་བྱའོ། །སྣ་མའི་མེ་ཏོག་གིས་གདུ་བུའི་སྟེང་དུ་མདའ་ལ་བ་དན་བཏགས་པ་དྲུག་ཅུ་རྩ་བཞི་བཙུགས་ཏེ་ཚོན་སྣ་ཚོགས་ཀྱིས་བཀྲ་བར་བྱས་པའི་མདའ་
དང། ནོར་བུའི་ཕྲེང་བ་རྣམ་པ་སྣ་ཚོགས་ཀྱིས་དཀྱིལ་འཁོར་བརྒྱན་པར་བྱའོ། །དེ་ནས་ཕྱི་རོལ་གྱི་དཀྱིལ་འཁོར་ཐོག་ཐག་ཏུ་ས་དང་བསྲེས་པའི་བའི་ལྕི་བས་དཀྱིལ་འཁོར་བྱས་ལ་
དྲི་ཆབ་ཀྱིས་བསྐུས་ཏེ་ཚོན་སྣ་ལྔའི་སྲད་བུས་ཐིག་བཏབ་ལ་སྒོ་བཞི་རྣམ་པར་ཕྱེ་སྟེ་སེང་ལྡེང་གི་ཕུར་བུ་ཚད་སོར་བཅུ་གཉིས་པ་དྲུག་ཅུ་རྩ་བཞི་གདབ་བོ། །ཚོན་སྣ་ལྔའི་སྲད་
བུས་དཀྱིལ་འཁོར་ཀུན་ཏུ་བསྐོར་བར་བྱའོ། །བུམ་བུ་དང། བུམ་པ་དང། བྱ་མ་བུམ་དྲུག་ཅུ་རྩ་བཞིའི་གཏོར་མ་སྣ་ཚོགས་ཀྱིས་བཀང་བ་བཞག་གོ་ཁམ་ཕོར་ཟླུམ་པོ་དྲུག་ཅུ་རྩ་
བཞི་གཏོར་མ་སྣ་ཚོགས་ཀྱིས་བཀང་བ་གཞག་གོ་གཏོར་མ་ཚུལ་སྣ་ཚོགས་པ་དྲུག་ཅུ་རྩ་བཞི་སོ་སོར་གཞག་གོ་སྣོད་ཚོན་སྣ་ལྔ་པ་དྲུག་ཅུ་རྩ་བཞི་ཁ་ཟས་རྣམ་པ་སྣ་ཚོགས་
ཀྱིས་བཀང་བ་དང། བཅའ་བ་རྣམ་པ་སྣ་ཚོགས་བླུགས་པ་དང། གཏོར་མ་དཀར་པོ་རྣམ་པ་སྣ་ཚོགས་གཞག་གོ་ཡོ་བྱད་ཐམས་ཅད་ཀྱིས་ཡོངས་སུ་གང་བ་རོ་རྣམ་པ་སྣ་ཚོགས་ཀྱི་

[11A]༄༅། །གཏོར་མ་གཞག་གོ། འབྲས་བུ་སྣ་ཚོགས་དང། མེ་ཏོག་སྣ་ཚོགས་དགྲམ་མོ། །ཕྲེང་བ་བརྒྱ་ཉི་ཤུ་རྩ་གཅིག་དཀྱིལ་འཁོར་དུ་དཔྱང་བར་བྱ་སྟེ། བྱང་ཕྱོགས་
ཀྱི་དཀྱིལ་འཁོར་ལ་དྲུག་ཅུ་རྩ་བཞི། སྙིང་པོའི་དཀྱིལ་འཁོར་ལ་སུམ་ཅུ་རྩ་གཉིས་གདགས་སོ། །མེ་མར་གྱི་སྡོང་བུ་བཞི་བུད་པར་བྱའོ། །གཏོར་མ་བརྒྱ་དྲུག་ཅུ་རྩ་བཞི་
དང། དཀྱིལ་འཁོར་ཐོག་ཐག་ཏུ་མར་མེ་བུད་པར་བྱའོ། །ཆང་དང་ཤ་དང། པེག་ཙོང་དང། སྒོག་སྐྱ་དང། ཀེའུ་དང། ཚོད་སྔོན་དང། ལ་ཕུག་སྤངས་པའི་གཏོར་མ་གཞན་
རྣམ་པ་སྣ་ཚོགས་གཞག་པར་བྱའོ། །དཀྱིལ་འཁོར་གྱི་ཕྱིའི་གྲྭ་བཞིར་དོན་ཡོད་པའི་ཞགས་པའི་མདོ་སྡེ་བཀླག་པར་བྱ་སྟེ། སྒོ་རེ་རེར་བཅོམ་ལྡན་འདས་མ་ཤེས་རབ་ཀྱི་
ཕ་རོལ་ཏུ་ཕྱིན་པ་བཀླག་པར་བྱའོ། །ཆོས་ཀློག་པ་ལེགས་པར་ཁྲུས་བྱས་ཏེ་ལྷ་རྫས་ཀྱི་གོས་ཀྱིས་དཀྲིས་ཏེ་གཙང་མ་ལ་དྲི་རྣམ་པ་སྣ་ཚོགས་ཀྱིས་བསྒོས་པའི་གོས་གཙང་
མ་གསར་པ་བགོས་ཏེ་ཆོས་ཀྱི་སྟན་ཤིན་ཏུ་བརྒྱན་པ་ལྷ་རྫས་ཀྱི་སྟན་ལ་འདུག་ནས་ཚིག་འཇམ་པོ་ཚིག་མཉེན་པོས་བཀླག་པར་བྱའོ་།ནུབ་ཀྱི་ཕྱོགས་ཆ་ལ་དཀྱིལ་འཁོར་
མཐོན་པོ་ལ་བདེ་བ་ཅན་གྱི་བཀོད་པ་བྲིས་པ་འོད་དཔག་མེད་དང་འཕགས་པ་སྤྱན་རས་གཟིགས་ཀྱི་དབང་ཕྱུག་དང། མཐུ་ཆེན་ཐོབ་པའི་གཟུགས་བྲིས་པའི་རས་ཀྱི་སྐུ་

[11B]།ཤར་གྱི་ཕྱོགས་ཆ་ལ་དཀྱིལ་འཁོར་གྲུ་བཞི་མཐོན་པོ་བྱས་ལ་རྣམ་པར་གྲོལ་བའི་དཀྱིལ་འཁོར་ལ་ཤཱཀྱ་
ཐུབ་པ་དང། འཕགས་པ་རྡོ་རྗེ་འཆང་བ་དང། དོན་ཡོད་པའི་ཞགས་པའི་ཁྲོ་བོའི་གཟུགས་བྲིས་པ་རས་ཀྱི་སྐུ་གཟུགས་དཀྱིལ་འཁོར་ལ་མངོན་དུ་ཕྱོགས་པར་གཞག་གོ་
ལྷོའི་ཕྱོགས་ཆ་ལ་རི་འདྲ་བའི་གནས་མཐོན་པོ་བྱས་ལ་དེ་བཞིན་གཤེགས་པ་འཇིག་རྟེན་དབང་ཕྱུག་རྒྱལ་པོ་དང། འཇམ་དཔལ་དང་སྒྲིབ་པ་ཐམས་ཅད་རྣམ་པར་
སེལ་བ་དང། དོན་ཡོད་པའི་ཞགས་པ་རས་ལ་བྲིས་པའི་དཀྱིལ་འཁོར་ལ་མངོན་དུ་ཕྱོགས་པར་གཞག་གོ། །བྱང་གི་ཕྱོགས་ཆ་ལ་ཁྲོ་བོའི་རྒྱལ་པོ་དང། དེ་བཞིན་གཤེགས་
པ་རྣམ་པར་སྣང་མཛད་དང། བྱམས་པ་དང། སའི་སྙིང་པོ་བྲིས་པའི་རས་ཀྱི་སྐུ་གཟུགས་དཀྱིལ་འཁོར་ལ་མངོན་དུ་ཕྱོགས་པར་གཞག་གོ་སྟེགས་བུའི་རྣམ་པར་
མཐོན་པོར་བྱས་པ་ཐམས་ཅད་ལེགས་པར་བརྒྱན་པར་བྱའོ། །དར་གྱི་ཕྲེང་བས་བརྒྱན་པར་བྱའོ། །རྒྱན་ཐམས་ཅད་ཀྱིས་བརྒྱན་པ་དང། བུམ་པ་གང་བ་བཞག་པ་དང་
དྲིས་དཀྱིལ་འཁོར་བྱ་བ་དང། རོའི་མཆོག་རྣམ་པ་སྣ་ཚོགས་བཟའ་བའི་ངོ་བོ་རྣམ་པ་དུ་མའི་ཁ་ཟས་ཀྱི་རོ་དབུལ་བ་དང། འབྲས་བུ་རྣམ་པ་སྣ་ཚོགས་དང་ལྡན་པའི་བསོད་

[12A]༄༅། །སྙོམས་གཞག་པ་དང། ཙནྡན་དང། ཨ་ག་རུ་དང། དུ་རུ་ཀ་དང། ག་པུར་དང། གླ་རྩི་དང། གུར་གུམ་དང་བསྲེས་པའི་བདུག་པ་རས་ཀྱི་སྐུ་གཟུགས་
ལ་དབུལ་བར་བྱའོ། །དེ་ནས་རིག་སྔགས་འཆང་བས་དུས་གསུམ་དུ་ཁྲུས་བྱ་ཞིང། གོས་ལན་གསུམ་བརྗེས་ཏེ་དུས་གསུམ་དུ་བཟླས་བརྗོད་དང། ཆོ་ག་བྱའོ། །ཚེས་བརྒྱད་
ནས་བརྩམས་ཏེ་ཚེས་བཅོ་ལྔ་ཚང་གི་བར་དུ་དོན་ཡོད་པའི་ཞགས་པ་ལན་ཉི་ཤུ་རྩ་གཅིག་བཟླས་བརྗོད་བྱའོ། །ཁྲོ་བོའི་རྒྱལ་པོ་ལན་ཉི་ཤུ་རྩ་གཅིག་བཟླས་བརྗོད་བྱའོ།།
དོན་ཡོད་པའི་ཞགས་པའི་ལྕགས་ཀྱུ་ཉི་ཤུ་རྩ་གཅིག་དང། དོན་ཡོད་པ་རྣམ་པར་ལྟ་བའི་ཞགས་པའི་སྙིང་པོ་དང། འཇིག་རྟེན་ལས་འདས་པ་རྣམ་པར་འཕྲུལ་པ་ལན་
ཉི་ཤུ་རྩ་གཅིག་དང། རྣམ་པར་གྲོལ་བའི་དཀྱིལ་འཁོར་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ་སྟོང་རྩ་བརྒྱད་བཟླས་བརྗོད་བྱ་བ་དང། རྣམ་པར་གྲོལ་
བའི་དཀྱིལ་འཁོར་གྱི་ཞགས་པའི་སྙིང་པོ་སྟོང་རྩ་བརྒྱད་བཟླས་བརྗོད་བྱའོ། །ཟླ་བ་ཉར་ཐུག་གི་བར་དུ་ཟས་དཀར་གསུམ་བཟའ་བར་བྱའོ། །ཚེས་བཅོ་ལྔའི་ཉིན་
མཚན་ཐོག་ཐག་ཏུ་དོན་ཡོད་པའི་ཞགས་པའི་སྙིང་པོ་དཔག་ཏུ་མེད་པར་བཟླས་བརྗོད་བྱའོ། །མཚན་ཐོག་ཐག་བཟླས་བརྗོད་བྱས་ཀྱང་ངལ་བ་མེད་པ་དང། ལུས་སྙོམས་

[12B] །བྱམས་པ་དང། སྙིང་རྗེའི་ལྷག་པའི་བསམ་པའི་སེམས་སུ་བྱའོ། །བཟླས་བརྗོད་ཀྱི་ཆོ་ག་ཟིན་ནས་དཀྱིལ་འཁོར་གྱི་བྱ་བ་མཚམས་
བཅད་པ་དང། ཕྱོགས་བཅིང་བ་དང། བདག་སྲུང་བ་དང། གཞན་སྲུང་བ་དང། དཀྱིལ་འཁོར་བསྡམ་པ་བྱས་ནས་དེ་ནས་འཁོར་རྣམས་དཀྱིལ་འཁོར་དུ་དམ་ཚིག་ལ་གཞུག་
པར་བྱའོ། །དཀྱིལ་འཁོར་དུ་གཞུག་པ་དང། དཀྱིལ་འཁོར་གྱི་ལས་ཟིན་ནས་མཆོད་པ་བརྩམ་མོ། །མཆོད་པའི་ཆོ་ག་ཟིན་པ་དང། དེ་ནས་བཟླས་བརྗོད་བརྩམ་པར་བྱ་སྟེ་
དོན་ཡོད་པའི་ཞགས་པའི་དཀྱིལ་འཁོར་གྱི་སྤྱན་སྔར་འདུག་ནས་དོན་ཡོད་པའི་ཞགས་པའི་སྙིང་པོ་བཟླས་བརྗོད་བྱས་ལ་ཁྲོ་བོའི་རྒྱལ་པོ་བརྒྱ་རྩ་བརྒྱད་ཀྱིས་དབང་བསྐུར་
རོ༑ ༑བཟླས་བརྗོད་ལན་ཉི་ཤུ་རྩ་གཅིག་དང། དབང་བསྐུར་མ་ཐག་ཏུ་རས་ཀྱི་སྐུ་གཟུགས་དང། དཀྱིལ་འཁོར་ཐམས་ཅད་ཀུན་ཏུ་འབར་ཞིང་འོད་ཟེར་སྣ་ཚོགས་འབྱིན་ཅིང་
ལེགས་སོ་ཞེས་བྱ་བའི་སྒྲ་འབྱིན་པར་འགྱུར་རོ། །རིག་སྔགས་འཆང་བའི་སྙིང་དགའ་ཞིང་ལུས་འབར་བར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་ཤིན་ཏུ་
འབར་ཞིང་འོད་འཕྲོ་བ་ཉི་མ་སྟོང་བས་ལྷག་པའི་འོད་ཟེར་ཅན་དོན་ཡོད་པའི་ཞགས་པ་ཚངས་པའི་ཆ་བྱད་འཆང་བ་དཀྱིལ་འཁོར་གྱི་དབུས་ཀྱི་ནང་ནས་མངོན་དུ་གཤེགས་ཏེ་

[13A]༄༅། །ཕྱོགས་བཅུའི་དཀྱིལ་འཁོར་ཀུན་ལ་རྣམ་པར་གཟིགས་ཤིང་རིག་སྔགས་འཆང་བ་ལེགས་སོ་ཞེས་བྱ་བའི་སྒྲ་ཕྱུང་སྟེ། ཕྱག་གཡས་པ་བརྐྱང་སྟེ་
རིག་སྔགས་འཆང་བའི་སྤྱི་བོ་ལ་བཞག་སྟེ་དཀྱིལ་འཁོར་གྱི་མཆོག་ཤིན་ཏུ་བརྒྱན་ཅིང་སྤྲས་པ་འདི་ནི། ཤིན་ཏུ་བཟང་བ་ཡིན་ཏེ་ལེགས་སོ་ལེགས་སོ། །འདི་
རྣམ་པར་གྲོལ་བའི་དཀྱིལ་འཁོར་དོན་ཡོད་པའི་ཞགས་པ་རྣམས་པར་འཕྲུལ་པ། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་པ་བྱང་ཆུབ་སེམས་དཔའ་
ཐམས་ཅད་ཀྱིས་ཕྱག་བྱས་པ། དེ་བཞིན་གཤེགས་པ་དང། བྱང་ཆུབ་སེམས་དཔའ་ཐམས་ཅད་ཀྱི་གསང་བ། ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་
དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། སྲིན་པོ་རྣམས་ཀྱི་དམ་ཚིག་གི་དཀྱིལ་འཁོར། བདུད་ཐམས་ཅད་ཕམ་པར་བྱེད་པའི་དཀྱིལ་
འཁོར༑ བགེགས་དང། རྣམ་པར་ལོག་འདྲེན་ཐམས་ཅད་འཇོམས་པ། བུད་མེད་དང། སྐྱེས་པ་དང། ཁྱེའུ་དང། བུ་མོ་དང། དགེ་སྦྱོང་དང་བྲམ་ཟེ་དང། རྗེའུ་
རིགས་དང། དམངས་རིགས་དང། ཐ་ན་བྱོལ་སོང་གི་སྐྱེ་གནས་སུ་གཏོགས་པའི་བྱ་ཡང་རུང་སྟེ། སེམས་ཅན་ཐམས་ཅད་འཁོར་བའི་གཅོང་རོང་ལས་སྒྲོལ་བ་

[13B] ༑འདི་ནི། སྡིག་པ་དང། སྒྲིབ་པ་ཐམས་ཅད་དང་དམྱལ་བ་དང། སྡུག་བསྔལ་དང། ནད་དང། སྐྱེ་བ་དང། རྒ་བ་དང། འཆི་བ་ལས་ཡོངས་སུ་ཐར་པར་བྱེད་ཅིང་
འཇིགས་པ་མེད་པའི་ཁྱིམ་དུ་འཇུག་པར་བྱེད་པ་ཡིན་ནོ། །འདི་ནི། རྣམ་པར་ཐར་པར་བྱེད་པ་དཀྱིལ་འཁོར་ཆེན་པོ་སྙིང་པོ་དང། གསང་སྔགས་སུ་བཅས་པ་རྣམ་པར་གྲོལ་
བའི་དཀྱིལ་འཁོར་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ་འདི་རིག་སྔགས་འཆང་བ་དེ་དང་དེས་མིང་བརྗོད་པ་དང། གང་དྲན་པ་ཙམ་ལ་སོགས་པ་དང། ལྟ་བ་
དང། ཉན་པ་དང། མིང་འཛིན་པ་ཡང་འཁོར་བའི་ཕ་རོལ་ཏུ་བརྒལ་བར་འགྱུར་རོ། །ཕྱིར་མི་ལྡོག་པ་ཉིད་དུ་ས་བཅུ་བགྲོད་ནས་བླ་ན་མེད་པ་ཡང་དག་པར་རྫོགས་པའི་བྱང་
ཆུབ་ལས་ཕྱིར་མི་ལྡོག་པ་འཐོབ་པར་འགྱུར་རོ། །དེ་གང་ཞེ་ན་གང་ཞིག་དཀྱིལ་འཁོར་ཆེན་པོ་འདི་འདྲ་བ་མངོན་དུ་མཐོང་བ་དང། རྣམ་པར་གྲོལ་བའི་གཟུངས་འཇིག་
རྟེན་ལས་འདས་པའི་གསང་སྔགས་ཀྱི་ཚིག་བཟླས་བརྗོད་བྱེད་པ་དང། ཀློག་པ་དང། དྲན་པ་དང། འཆད་པ་དང། ལན་འགའ་སྨྱུར་བས་མཐོང་བ་དང། ཐང་གཅིག་དང། སྐད་
ཅིག་དང། ཡུད་ཙམ་གྱིས་མཐོང་བ་ནི། ང་དང་མཉམ་པ་དང། མི་མཉམ་པ་ཡིན་ནོ། །ཞེས་སྨྲའོ། །བདག་ནི། སེམས་ཅན་དེ་ལ་དེ་བཞིན་གཤེགས་པ་ཡིན་པར་ཡང་འཛིན་

[14A]༄༅། །ཏེ༑ འཇིག་རྟེན་དང། འཇིག་རྟེན་ལས་འདས་པ་ཡིན་པས་སྤྱི་བོས་དབང་བསྐུར་བར་བགྱིའོ། །རིག་སྔགས་འཆང་བས་ཟུངས་ཤིག་དང། མཆོག་ཇི་
ལྟར་འདོད་པ་དང། ཇི་ལྟར་ཡིད་ལ་རེ་བ་དང། བསམ་པ་དེ་ཐམས་ཅད་རྗེས་སུ་གཟུང་ཞིང་སྦྱིན་པར་མཛད་དོ། །དེའི་ཚེ་རིག་སྔགས་འཆང་བས་ཡིད་ལ་ཇི་ལྟར་བསམ་པའི་
མཆོག་སྨྲས་ན། དེ་ཐམས་ཅད་སྦྱིན་པར་མཛད་ཅིང་དོན་ཡོད་པའི་ཡེ་ཤེས་བཀོད་པ་རྣམ་པར་གྲོལ་བ་དྲི་མ་མེད་པ་ཞེས་བྱ་བའི་ཏིང་ངེ་འཛིན་ཐོབ་པར་འགྱུར་རོ། །གཞན་
ཡང་གངྒཱའི་ཀླུང་གི་བྱེ་མ་དང་མཉམ་པ་ཁྲག་ཁྲིག་སྟོང་ཕྲག་བཅུའི་ཏིང་ངེ་འཛིན་ཐོབ་པར་འགྱུར་རོ། །རྫུ་འཕྲུལ་གྱིས་ནམ་མཁའ་ལ་འགྲོ་བར་འགྱུར་རོ། །དཀྱིལ་འཁོར་
དེའི་དམ་ཚིག་ཏུ་ཞུགས་པ་ནི། དམ་ཚིག་ཤེས་པའི་རྗེས་སུ་ཞུགས་པ་ཡིན་ཏེ། དེ་དག་ཐམས་ཅད་ས་བཅུ་ལ་རབ་ཏུ་གནས་པ་ཡིན། འདི་ལྟ་སྟེ། བླ་ན་མེད་པ་
ཡང་དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག་པར་འགྱུར་བའི་ཕྱིར་མི་ལྡོག་པ་ཐོབ་པར་འགྱུར་བ་ཡིན། ལུང་བསྟན་པ་དང་བྱིན་གྱིས་བརླབས་པར་འགྱུར་བ་
ཡིན༑ དེ་ནི། མངལ་ན་གནས་པར་སྐྱེ་བའི་ཐ་མ་སྟེ། ཕྱིས་མངལ་ན་གནས་པའི་དྲི་མས་གོས་པར་མི་འགྱུར་རོ། །ཤི་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་

[14B] །དེ་པདྨོའི་ནང་ནས་རྒྱན་ཐམས་ཅད་ཀྱིས་བརྒྱན་པར་བརྫུས་ཏེ་སྐྱེས་པར་འགྱུར་རོ། །ཚེ་རབས་ཀུན་ཏུ་ཚེ་རབས་དྲན་པར་འགྱུར་རོ། །དོན་ཡོད་པའི་རྒྱལ་པོའི་ཕུན་སུམ་
ཚོགས་པ་ཆོ་ག་ཞིབ་མོའི་རྒྱལ་པོ་རྣམ་པར་གྲོལ་བའི་དཀྱིལ་འཁོར་དེ་བཞིན་གཤེགས་པ་ཐམས་ཅད་ཀྱིས་བྱང་ཆུབ་ཀྱི་སྙིང་པོ་ཆོས་ཀྱི་འཁོར་ལོ་བསྐོར་བ་དམ་ཚིག་ཆེན་
པོ་འདི་ཁ་ཏོན་བྱེད་ན། ཕྱོགས་བཅུའི་དེ་བཞིན་གཤེགས་པ་ཐམས་ཅད་སངས་རྒྱས་ཀྱི་ཞིང་ན་བྱང་ཆུབ་ཀྱི་སྙིང་པོ་ལ་བཞུགས་པ་མཐོང་བར་འགྱུར་རོ། །དེ་བཞིན་གཤེགས་
པ་ཐམས་ཅད་ཀྱི་སྤྱན་སྔར་ལེགས་སོ་ཞེས་བྱ་བ་ཐོབ་པར་འགྱུར་ཏེ། རིགས་ཀྱི་བུ། སྐྱེ་བ་བླངས་པ་ལེགས་པར་སྐྱེ་བ་ཡིན་པས་ལེགས་སོ་ལེགས་སོ། །ཕྱིར་མི་ལྡོག་པར་བླ་
ན་མེད་པ་ཡང་དག་པར་རྫོགས་པའི་བྱང་ཆུབ་ལ་རབ་ཏུ་གནས་པ་ཡིན་ནོ། །དེ་བཞིན་གཤེགས་པ་དེ་དག་ཐམས་ཅད་དང། ཕྱོགས་བཅུའི་སངས་རྒྱས་བཅོམ་ལྡན་འདས་
རྣམས་འོད་ཟེར་འབུམ་ཕྲག་བྱེ་བས་མཛེས་པར་གྱུར་ཅིང། བསོད་ནམས་ཀྱིས་བརྒྱན་པའི་ཕྱག་གསེར་གྱི་མདོག་ཅན་བརྐྱངས་ནས་སྤྱི་ངོར་ཕྱག་འཇོག་ཅིང་དབུགས་
འབྱིན་པར་ཡང་མཛད་དོ། །བྱང་ཆུབ་ཀྱི་སྙིང་པོ་ལ་ཐུག་གི་བར་དུ་ཆོས་འབྲེལ་བའི་གཏམ་མངོན་སུམ་དུ་སྒྲོག་པར་མཛད་དོ། །ཐ་ན་དཀྱིལ་འཁོར་ཆེན་པོ་རོལ་མོའི་

[15A]༄༅། །སྒྲ་རྔ་བོ་ཆེ་དང། རྔ་བྲན་དང། དུང་དང། རྫ་རྔ་དང། རོལ་མོའི་སྒྲ་གང་དག་གྲག་པ་ལ་སེམས་ཅན་གང་དག་གིས་སྒྲ་དེ་ཐོས་ནས་སྣ་བའི་བུ་ག་ཙམ་དུ་
སོང་བ་དེ་ཐམས་ཅད་ཕྱིར་མི་ལྡོག་པར་འགྱུར་ཞིང། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལ་རབ་ཏུ་གནས་པར་འགྱུར་རོ་།ཐ་ན་བྱོལ་སོང་གི་སྐྱེ་གནས་སུ་
གཏོགས་པ་བྱའི་རྣ་བར་སྒྲ་ཐོས་པ་དེ་དག་ཐམས་ཅད་ཀྱང་ཕྱིར་མི་ལྡོག་པར་འགྱུར་རོ། །དེ་ལྟར་ན། རྣམ་པར་འཕྲུལ་པའི་ཆོ་འཕྲུལ་ཆེན་པོ་དང་ལྡན་པ་རྣམ་པར་ཐར་
པའི་དཀྱིལ་འཁོར་གྱི་ཆོ་ག་མཐུ་ཆེན་པོ་རྣམ་པར་འཕྲུལ་པ་ཡིན་ནོ། །རིགས་ཀྱི་བུ་ཕོའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ། དགེ་བསྙེན་ནམ་
དགེ་བསྙེན་མའམ། སེམས་ཅན་གཞན་གང་ཡང་རུང་བ་དགེ་སྦྱོང་ངམ། བྲམ་ཟེའམ། རྒྱལ་རིགས་སམ། རྗེའུ་རིགས་སམ། དམངས་རིགས་སམ། འགའ་ཞིག་གི་
རྣམ་པར་གྲོལ་བའི་དཀྱིལ་འཁོར་གྱི་ཆོ་ག་འདི་འཁོར་མང་པོའི་ནང་དུ་ཀློག་པ་དང། སེམས་ཅན་གང་གིས་སྒྲ་དེ་ཐོས་ནས་སྒྲ་དབྱངས་དེ་དང། མིང་ཐོས་པ་རྣ་བའི་བུ་གར་
སོང་བར་གྱུར་པ་དེ་དག་ཐམས་ཅད་སྒྲིབ་པ་དང། སྡིག་པ་མི་བཟད་པ་ལས་བྲལ་བར་འགྱུར་རོ། །སྔོན་གྱི་སྒྲིབ་པ་དང། སྡིག་པ་ལས་རྣམ་པར་གྲོལ་བར་འགྱུར་རོ། །

[15B] །དེ་བཞིན་གཤེགས་པ་ཐམས་ཅད་ཀྱི་སྲས་སུ་རིག་པར་བྱའོ། །འཕགས་པ་སྤྱན་རས་གཟིགས་དབང་ཕྱུག་གི་སྲས་ཀྱི་ཐུ་བོ་ཡིན་ནོ། །རྟག་པར་
འཕགས་པ་སྤྱན་རས་གཟིགས་ཀྱི་དབང་ཕྱུག་གྲོགས་མཛད་ཅིང་རྗེས་སུ་འབྲང་བར་འགྱུར་རོ། །རྟག་ཏུ་དབུགས་འབྱིན་པར་མཛད་པར་འགྱུར་རོ། །མཐར་བྱང་ཆུབ་ཀྱི་སྙིང་པོ་
ལ་གནས་ཀྱི་བར་དུ་རྟག་ཏུ་རྗེས་སུ་སྲུང་བར་མཛད་དོ། །སེམས་ཅན་གང་ཞིག་དཀྱིལ་འཁོར་དེའི་ས་ཕྱོགས་སུ་སོང་སྟེ་ས་གཞི་སྣང་བ་ཙམ་མཐོང་བ་དེ་དག་ཐམས་ཅད་ཀྱང་
ཕྱིར་མི་ལྡོག་པར་འགྱུར་རོ། །ཉོན་མོངས་པ་ཐམས་ཅད་བསྲེགས་ཤིང་སྒྲིབ་པ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །དེའི་ས་རྡུལ་རླུང་གིས་བདས་ཏེ་ལུས་ལ་
ཕོག་པ་གང་ཡིན་བ་དེ་དང། ཐ་ན་སེམས་ཅན་ངན་པ་ཡང་རུང་སྟེ། དེ་དག་ཐམས་ཅད་ཕྱིར་མི་ལྡོག་པར་འགྱུར་བའི་གནས་ལ་རབ་ཏུ་གནས་པར་འགྱུར་རོ། །སྡིག་པ་ཐམས་
ཅད་ལས་ཡོངས་སུ་གྲོལ་བ་དང། འཕགས་པ་སྤྱན་རས་གཟིགས་དབང་ཕྱུག་རྟག་ཏུ་མཐོང་བ་དང་ལྡན་པར་འགྱུར་རོ། །དེ་བཞིན་གཤེགས་པ་ཐམས་ཅད་དགོངས་པར་
འགྱུར་རོ། །བྱང་ཆུབ་སེམས་དཔའ་ཐམས་ཅད་ཀྱིས་དབུགས་ཕྱུང་བར་འགྱུར་རོ། །ལྷ་ཐམས་ཅད་ཀྱིས་སྲུང་བར་འགྱུར་རོ། །བསོད་ནམས་ཀྱི་ཕུང་པོ་ཆེན་པོ་ཡོངས་སུ་བཟུང་

[16A]༄༅། །བར་འགྱུར་རོ། །དགེ་བའི་རྩ་བ་ཆེན་པོ་དང་ལྡན་པར་འགྱུར་རོ། །དེ་ལྟར་ན། སྒྲ་ཐོས་པ་ཙམ་དང། མིང་འཛིན་པ་ཙམ་གྱིས་འབྲས་བུ་ཆེན་པོ་ཐོབ་པར་
འགྱུར་རོ། །དེ་ནས་རྣམ་པར་གྲོལ་བའི་དཀྱིལ་འཁོར་གྱི་སྦྱིན་སྲེག་གི་ཆོ་ག་བཤད་པར་བྱ་སྟེ། སྡིག་པ་དང། སྒྲིབ་པ་ཐམས་ཅད་སྲེག་ཅིང་སྡུག་བསྔལ་དྲག་པོ་ལས་རྣམ་
པར་གྲོལ་བར་འགྱུར་བ་དང། ཉོན་མོངས་པ་དྲག་པོའི་རྒྱ་མཚོ་དང། འཁོར་བ་ལས་སྒྲོལ་བ་འགྲུབ་པ། ཕྱིར་མི་ལྡོག་པའི་གནས་བླ་ན་མེད་པར་དབུགས་འབྱིན་པར་མཛད་པ་
སངས་རྒྱས་ཐམས་ཅད་དང་བྱང་ཆུབ་སེམས་དཔའ་རྣམས་ཀྱི་འཇིག་རྟེན་ལས་འདས་པའི་ལམ་བླ་ན་མེད་པ་ཡང་དག་པར་རྫོགས་པའི་ལམ་སྟོན་པ། སངས་རྒྱས་དང་བྱང་ཆུབ་
སེམས་དཔའ་སྟོན་པ། ལྷའི་སྟེགས་སྦྱིན་སྲེག་བྱས་པ་ཙམ་གྱི་མོད་ལ་ཐེ་ཚོམ་མེད་པར་མེ་ལྷ་དང། དབང་པོ་དང། ཁྱབ་འཇུག་དང་དབང་ཕྱུག་ཆེན་པོ་དང། དབང་ཕྱུག་དང་
གཤིན་རྗེ་དང། ཆུ་ལྷ་དང། ལུས་ངན་པོ་དང། གཞོན་ནུ་རྣམས་སྦྱིན་སྲེག་བྱས་པ་འདི་ཙམ་གྱི་མོད་ལ་ཐམས་ཅད་འོང་བར་འགྱུར་རོ། །ཐེ་ཚོམ་མེད་པར་ལྷ་དང། ཀླུ་
དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། སྲིན་པོ་དང་ཤ་ཟ་དང། གྲུལ་བུམ་ཐམས་ཅད་

[16B] དེའི་མོད་ལ་རིག་སྔགས་འཆང་བའི་རྐང་པ་གཉིས་ལ་རྟག་ཏུ་འདུད་པར་བྱེད་དོ། །དེ་བཞིན་དུ་ཉིན་མཚན་དུ་ཀུན་ཏུ་སྲུང་བར་འགྱུར་རོ། །རྒྱལ་པོ་ཆེན་
པོ་བཞི་དང། ཕྱག་ན་རྡོ་རྗེ་བདག་ཉིད་ཆེན་པོ་དང། གནོད་སྦྱིན་གྱི་དབང་པོ་ཆེན་པོ་བཅུ་ཡང་ཕྱོགས་བཅུར་སྲུང་བར་བྱེད་དེ། མི་སྲུན་པ་མ་རུངས་པ་སེལ་ཅིང་དམྱལ་བ་དང་
འཇིགས་པ་མི་བཟད་པ་དང། དུག་དྲག་པོ་དང། སེམས་ཅན་མ་རུངས་པ་རྣམས་སེལ་བར་བྱེད་དོ། །དེ་མ་ཐག་ཏུ་བསོད་ནམས་ཆེན་པོའི་ལྷུན་པོ་དང། བསོད་ནམས་ཆེན་པོའི་
ཕུང་པོ་བླ་ན་མེད་པ་སྐྱེ་བར་འགྱུར་རོ། །ཙནྡན་སྲང་ཉི་ཤུ་དང། ཨ་ག་རུ་སྲང་ལྔ་དང། དུ་རུ་སྐ་སྲང་བདུན་དང། ག་བུར་དང། གླ་རྩི་སྲང་གཅིག་གི་བཞི་ཆ་རེ་རེ་དང། གུར་གུམ་
སྲང་གཅིག་དང། །ལྕེ་པོག་ཀུན་ཏུ་ར་སྲང་ལྔ་དང། གུ་གུལ་སྲང་བདུན་དང། འདི་རྣམས་གཅིག་ཏུ་བསྲེས་ཏེ་ཕྱེ་མར་བྱས་ལ་ཁ་ར་དཀར་པོ་དང། སྦྲང་རྩིས་རིལ་བུ་ཞོ་རེའི་ཚད་
ཙམ་དུ་བྱས་པ་སྟོང་རྩ་བརྒྱད་དང། ཡུངས་ཀར་དང། འབྲས་ཡོས་བསྲེས་ཏེ་རིལ་བུ་དང་བསྲེས་ནས་མར་གྱི་ནང་དུ་སྨྱུགས་ཏེ་སྦྱིན་སྲེག་བྱའོ། །ཤིང་སུ་ར་བཧི་དང། ཤིང་ཨརྒ་
དང། ཤིང་ཤ་མྱའི་ཡམ་ཤིང་གི་མེ་སྦར་ཏེ་སྦྱིན་སྲེག་གི་ཆོ་ག་བྱའོ། །གང་དང་གང་གི་ཚེ་སྟོང་རྩ་བརྒྱད་སྦྱིན་སྲེག་བྱས་ན། དེ་དང་དེའི་ཚེ་སྡིག་པ་དང། སྒྲིབ་པ་དྲག་པོ་

[17A]༄༅། །ཐམས་ཅད་སྲེག་པར་འགྱུར་རོ། །དེ་དང་དེའི་ཚེ་དེ་ནད་ཐམས་ཅད་ལས་ཡོངས་སུ་གྲོལ་བར་འགྱུར་རོ། །དེ་དང་དེའི་ཚེ་གཅོང་ཐམས་ཅད་ལས་ཡོངས་
སུ་གྲོལ་བར་འགྱུར་རོ། །དེ་དང་དེའི་ཚེ་འཛམ་བུའི་གླིང་གི་སེམས་ཅན་བུད་མེད་དང། སྐྱེས་པ་དང། ཁྱེའུ་དང། བུ་མོ་དང། དགེ་སློང་དང། བྲམ་ཟེ་དང། རྒྱལ་རིགས་དང་
རྗེའུ་རིགས་དང། དམངས་རིགས་ལ་སོགས་པ་ཐམས་ཅད་ཀྱི་སྡིག་པ་དང། སྒྲིབ་པ་ཐམས་ཅད་བྱང་བར་འགྱུར་རོ། །སྡིག་པ་ཐམས་ཅད་དང། བྱུར་ཐམས་ཅད་དང་
གནོད་པ་ཐམས་ཅད་དང། འཁྲུག་པ་ཐམས་ཅད་དང། འཐབ་པ་དང་རྩོད་པ་དང། གཡུལ་འགྱེད་པ་དང། ཤགས་འགྱེད་པ་ཐམས་ཅད་དང། རང་གི་འཁོར་དང་
གཞན་གྱི་འཁོར་གྱི་འཇིགས་པ་ཐམས་ཅད་དང། ཕྱིར་རྒོལ་བའི་དགྲས་འཇིགས་པ་ཐམས་ཅད་དང། སེམས་ཅན་མ་རུངས་པ་ཐམས་ཅད་དང། རྐུན་པོ་དང། ཟོལ་བ་དང་
མི་རྒོད་པ་དང། གཅན་གཟན་གཏུམ་པོའི་འཇིགས་པ་ཐམས་ཅད་རབ་ཏུ་ཞི་བར་འགྱུར་རོ། །སེམས་ཅན་དེ་དག་ཐམས་ཅད་འཇིགས་པ་མེད་པར་འགྱུར་རོ། །བུད་མེད་དང་
སྐྱེས་པ་དང། ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་རིགས་དང། དམངས་རིགས་གང་དག་གིས་དེའི་དྲི་ཚོར་བ་དེ་དག་ཐམས་

[17B] བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལ་རབ་ཏུ་གནས་པར་འགྱུར་རོ། །ཚེ་བརྗེས་ནས་ཐམས་ཅད་བདེ་བ་ཅན་གྱི་འཇིག་རྟེན་
གྱི་ཁམས་སུ་འགྲོ་བར་འགྱུར་ཞིང། པདྨོའི་ནང་ནས་བརྫུས་ཏེ་སྐྱེ་བར་འགྱུར་རོ། །བྱོལ་སོང་གི་སྐྱེ་གནས་སུ་གཏོགས་པ་རྐང་གཉིས་དང། རྐང་བཞི་པ་རྣམས་ཀྱིས་དེའི་དྲི་
ཚོར་བ་ཙམ་གྱིས་ཐམས་ཅད་ངེས་པར་ཕྱིར་མི་ལྡོག་པར་འགྱུར་རོ་།བླ་ན་མེད་པ་ཡང་དག་པར་རྫོགས་པའི་སངས་རྒྱས་ཉིད་ལས་ཕྱིར་མི་ལྡོག་པར་འགྱུར་ཞིང་མངོན་པར་རྫོགས་
པར་འཚང་རྒྱའོ། །རིག་སྔགས་འཆང་བ་དེ་ཇི་ལྟ་ཇི་ལྟར་སྦྱིན་སྲེག་བྱེད་པ་དེ་ལྟ་དེ་ལྟར་དེའི་ལུས་དྲི་མ་མེད་ཅིང་ཡོངས་སུ་དག་པར་འགྱུར་རོ། །སྟོང་རྩ་བརྒྱད་ཚང་ན། རིག་སྔགས་
འཆང་བའི་ལུས་འབར་བར་འགྱུར་རོ། །ཕྱོགས་བཅུའི་སངས་རྒྱས་མང་པོའི་སྐུ་མཐོང་བར་འགྱུར་རོ། །དེ་བཞིན་གཤེགས་པའི་སྐུ་དེ་དག་གིས་རིག་སྔགས་འཆང་བ་ལ་ལེགས་སོ་
ཞེས་བྱ་བའི་སྒྲ་འབྱིན་ཏེ། རིག་སྔགས་འཆང་བ། ལེགས་སོ་ལེགས་སོ། །འདི་ནི། དེ་བཞིན་གཤེགས་པ་ཐམས་ཅད་ཀྱི་གསང་བའི་མཆོག་།རྣམ་པར་གྲོལ་བའི་དཀྱིལ་འཁོར་
འཇིག་རྟེན་ལས་འདས་པའི་སྦྱིན་སྲེག་གི་ཆོ་ག་ཡིན་ནོ། །འདི་ནི་བདུད་ཐམས་ཅད་རབ་ཏུ་འཇོམས་པའི་སྦྱིན་སྲེག་ཆེན་པོའི་ཆོ་ག་ཡིན་ནོ། །འདི་ནི། གནོད་སྦྱིན་དང། སྲིན་པོ་

[18A]༄༅། །དང། འབྱུང་པོ་དང། བརྗེད་བྱེད་དང། བགེགས་དང། ལོག་འདྲེན་ཚར་གཅོད་བའི་སྦྱིན་སྲེག་ཆེན་པོའི་ཆོ་ག་ཡིན་ནོ། །འདི་ནི་བྱང་ཆུབ་ཀྱི་སྙིང་པོར་
སོང་སྟེ་ཆོས་ཀྱི་འཁོར་ལོ་བསྐོར་བའི་སྦྱིན་སྲེག་ཆེན་པོའི་ཆོ་ག་ཡིན་ནོ། །འདི་ནི། བྱང་ཆུབ་ཀྱི་ལམ་བླ་ན་མེད་པ་ཡིན་ནོ། །དེ་ནས་དེ་བཞིན་གཤེགས་པའི་སྐུ་དེ་དག་ཐམས་
ཅད་ཀྱིས་ཕྱག་གཡས་པ་གསེར་གྱི་ཁ་དོག་ལྟ་བུ་བརྐྱང་སྟེ་རིག་སྔགས་འཆང་བའི་མགོའི་སྤྱི་བོ་ལ་ཕྱག་འཇོག་པར་མཛད་དོ་།འཕགས་པ་སྤྱན་རས་གཟིགས་དབང་ཕྱུག་
གི་རང་གི་ངོ་བོ་ཉིད་ཀྱི་རྒྱན་ཐམས་ཅད་ཀྱིས་བརྒྱན་པ། དོན་ཡོད་པའི་ཞགས་པ་དང་ཚངས་པའི་ཆ་བྱད་འཆང་བ། དབུ་ལྕང་ལོ་ཅོད་པན་གྱིས་བརྒྱན་པ། པདྨ་དང། མདུང་
རྩེ་གསུམ་པ་དང། ཞགས་པ་ཐོགས་པ། རིག་སྔགས་འཆང་བའི་མདུན་ན་བཞུགས་ཏེ་བཀའ་སྩོལ་པ། རིག་སྔགས་འཆང་བ། ཁྱོད་ཀྱིས་དོན་ཡོད་པའི་ཞགས་པའི་
སྙིང་པོ་རྣམ་པར་གྲོལ་བའི་དཀྱིལ་འཁོར། འཇིག་རྟེན་ལས་འདས་པའི་སྦྱིན་སྲེག་གི་ཆོ་ག་ཆེན་པོ་གྲུབ་པ་ལེགས་སོ་ལེགས་སོ། །ཟུངས་ཤིག་དང། མཆོག་ཇི་ལྟ་བ་དང་
ཇི་ལྟར་འདོད་པ་དེ་ཐམས་ཅད་སྦྱིན་ནོ། །དེ་ནས་རིག་སྔགས་འཆང་བས་ཇི་ལྟར་འདོད་པའི་མཆོག་སྨྲས་ན། དེ་ཐམས་ཅད་ཐོབ་པར་འགྱུར་རོ། །འཕགས་པ་སྤྱན་རས་

[18B]འཆང་བའི་མགོའི་སྤྱི་བོ་ལ་ཕྱག་བཞག་པ་དང། ཕྱག་བཞག་མ་ཐག་ཏུ་རིག་སྔགས་འཆང་བ་ནམ་མཁའ་ལ་འགྲོ་
བར་འགྱུར་རོ། །ཕྱོགས་བཅུའི་སངས་རྒྱས་ཀྱི་ཞིང་ཐམས་ཅད་དུ་འགྲོ་བར་འགྱུར་རོ། །དེ་བཞིན་གཤེགས་པ་ཐམས་ཅད་མངོན་སུམ་དུ་མཐོང་བ་ཐོབ་པར་འགྱུར་རོ། །ཕྱིར་མི་
ལྡོག་པ་དང། ཕྱིར་མི་ལྡོག་པའི་གནས་ཐོབ་པར་འགྱུར་རོ། །སངས་རྒྱས་ཐམས་ཅད་ཀྱི་ཞིང་དུ་དེ་བཞིན་གཤེགས་པ་ཐམས་ཅད་ཀྱིས་དབང་བསྐུར་བ་ཐོབ་པར་འགྱུར་རོ།།
སངས་རྒྱས་ཐམས་ཅད་ཀྱི་ཞིང་ལ་བསྙེན་བཀུར་བྱས་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་འགྲོ་བར་འགྱུར་རོ། །དེ་བཞིན་གཤེགས་པ་འོད་དཔག་མེད་བྱང་ཆུབ་སེམས་
དཔའི་འཁོར་དང་བཅས་པ་ཆོས་འཆད་པ་བྱང་ཆུབ་ཀྱི་སྙིང་པོ་ལ་ཐུག་གི་བར་དུ་མངོན་སུམ་དུ་ཐོབ་པར་འགྱུར་རོ། །དེ་ནས་ཧོཾ་ཁུང་བཤད་པར་བྱ་སྟེ། འཇིག་རྟེན་ལས་འདས་
པའི་སྦྱིན་སྲེག་གི་གནས་བླ་ན་མེད་པ་ནི། པདྨ་ཁ་བྱེ་བ་འདྲ་བར་བྱས་པ། ཟླུམ་པོ་ཁྲུ་གསུམ་པས་དང་བའི་ལྕི་བ་བསྲེས་པ་དང་ལྡན་པར་བྱས། པདྨའི་སྙིང་པོ་ལ་ཧོཾ་ཁུང་
ཟབས་སུ་བརྐོ་བ་དང། ཐད་ཀ་ཀུན་དུ་ཁྲུ་གང་པ་བརྐོ་བར་བྱའོ་།ནང་དུ་པདྨ་བཅུ་དྲུག་པ་འབུར་དུ་བྱས་པ་བཞག་ལ་ཚོན་སྣ་ཚོགས་ཀྱིས་པདྨ་དེ་བརྒྱན་པར་བྱའོ། །པདྨའི་

[19A]༄༅། །ཕྱི་འཁོར་དུ་དཀྱིལ་འཁོར་གྲུ་བཞིར་བྱས་ལ་དྲི་སྣ་ཚོགས་ཀྱིས་གཏོར་བ་དང། བརྒྱན་པར་བྱའོ། །དཀྱིལ་འཁོར་ཀུན་ཏུ་བུམ་པ་གང་བ་བཞི་དང་
དངུལ་གྱི་སྣོད་གང་བ་བཞི་དང། མཆོད་ཡོན་གྱི་ཆུས་བཀང་བ་གསེར་གྱི་སྣོད་བཞི་དང། རོ་སྣ་ཚོགས་ཀྱི་གཏོར་མ་བཞག་པ་ནི་གཏོར་མ་དཀར་གསུམ་རྣམ་པ་སྣ་ཚོགས་
དང། འབྲས་བུ་རྣམ་པ་སྣ་ཚོགས་བཞག་པ་དང། དྲི་དང་མེ་ཏོག་སྣ་ཚོགས་ཀྱིས་གཏོར་ཏེ་ཕྲེང་བ་རྣམ་པ་སྣ་ཚོགས་དཔྱངས་ལ་དཀྱིལ་འཁོར་ཀུན་ཏུ་ཚོན་སྣ་ལྔའི་བ་
དན་གྱིས་མདའ་ལ་བརྒྱན་ཏེ་གཟུགས་པ་དང། སྒོ་བཞི་ཆ་དབྱེ་བ་དང། བུམ་པ་བཞག་པ་ནི། ལེགས་པར་བརྒྱན་ཅིང་དྲི་ཆུས་ཡོངས་སུ་བཀང་བ་བྱའོ། །སྒོ་བཞིར་ཆོས་
སྨྲ་བ་ཤིན་ཏུ་བརྒྱན་པའི་སྟན་ལ་འདུག་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་བཀླག་པར་བྱའོ། །གྲྭ་བཞིར་ཆོས་སྨྲ་བ་ཆོས་ཀྱི་སྟན་ལེགས་པར་བརྒྱན་པ་ལ་འདུག་ནས་
དོན་ཡོད་པའི་ཞགས་པའི་མདོ་སྡེ་བཀླག་པར་བྱའོ། །གསེར་གྱི་མེ་ཏོག་དང། དངུལ་གྱི་མེ་ཏོག་དང། ཟངས་ཀྱི་མེ་ཏོག་དང། རིན་པོ་ཆེ་སྣ་བདུན་གྱིས་མཆོད་པར་བྱའོ།།
དེ་ནས་རིག་སྔགས་འཆང་བས་ཁྲུས་བྱས་གོས་གཙང་མ་བགོས་དྲི་ཞིམ་བོས་བསྒོས་ཏེ་གཙང་མར་བྱས་ལ་རིལ་བུ་ལ་དོན་ཡོད་པའི་ཞགས་པའི་སྙིང་པོ་བརྒྱ་རྩ་བརྒྱད་

[19B] །ཁྲོ་བོའི་རྒྱལ་པོ་བརྒྱ་རྩ་བརྒྱད་ཀྱིས་དབང་བསྐུར་རོ། །དོན་ཡོད་པ་རྣམ་པར་ལྟ་བའི་སྙིང་པོ་བརྒྱ་རྩ་བརྒྱད་བཟླས་བརྗོད་བྱའོ། །དེ་ནས་དོན་ཡོད་པ་རྣམ་པར་
ལྟ་བའི་འབར་བ་རྣམ་པར་གྲོལ་བའི་དཀྱིལ་འཁོར་གྱི་ཞགས་པའི་སྙིང་པོས་སྟོང་རྩ་བརྒྱད་སྦྱིན་སྲེག་བྱ་བ་ནི། མི་སྨྲ་བར་བྱས་པའི་སེམས་དང། སྙིང་ཐག་པ་ནས་བརྩེ་བ་
དང། སྙིང་རྗེ་བར་བྱ་བ་ནི། ལས་བླ་ན་མེད་པ་ཡིན་ནོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །འདི་ལྟ་སྟེ་ཨོཾ་པདྨ་མ་པཱ་ནི། ཙ་ར་ཙ་ར་པདྨ་བཧུ་ཛེ། ཛྭ་ལ་ཛྭ་ལ་ཧཱུ་ཏ་ཤ་ནེ། བཧུ་རུ་བཧུ་རུ། བི་མོཀྵ་བཧུ་ཛེ། ད་ཧ་ད་ཧ་སརྦྦ་མ་ལ་
ན༑ ཨ་མོ་གྷ་པ་ནི་བ་ར་དེ། ཧཱུཾ་ཧཱུཾ་ནི་ར་ད་ཧ། པཱ་པཾ། ཤ་མ་ཤ་མ་ནི། ལོ་ཀོཏྟ་ར་ཎི། ས་མནྟ་རཤྨི་བ་ར་དེ། ཏུ་རུ་ཏུ་རུ། པྲ་བ་རེ། ཨ་མོ་གྷ་སིདྡྷི། ཨོཾ་བྷུརྦྷུ་བ། ན་མོསྟུ་ཏེ་སཱཧཱ་
དེ་ནི༑ རྣམ་པར་གྲོལ་བའི་དཀྱིལ་འཁོར་འབར་བ་ཞགས་པ་ཆེན་པོའི་སྙིང་པོ་དང། གཟུངས་ཀྱི་སྦྱིན་སྲེག་གི་ཆོ་ག་འཇིག་རྟེན་ལས་འདས་བ་བླ་ན་མེད་པ་ཡིན་ནོ། །དེ་ནས་
རིག་སྔགས་འཆང་བས་ཐལ་བ་དེས་རྨད་དུ་བྱུང་བ་ཆེན་པོའི་བྱ་བ་ཐམས་ཅད་བྱའོ། །ཐལ་བ་དེས་གང་ལུས་ལ་བྱུགས་པ་དེ་ནི་སྒྲིབ་པ་དང་སྡིག་པ་ཐམས་ཅད་ལས་གྲོལ་

[20A]༄༅། །བར་འགྱུར་རོ། །དཔྲལ་བར་ཐིག་ལེ་བྱས་ན། དེ་མ་ཐག་ཏུ་ཞག་བཞི་པའི་རིམས་ལས་ཐར་པར་འགྱུར་རོ། །ཞག་གཉིས་པ་དང་ཞག་གསུམ་པ་
དང། མཚན་མོ་དང། ཉིན་པར་པ་དང། ནམ་ཕྱེད་པ་དང། ཉིན་ཕྱེད་པ་དང། ལོ་གཅིག་པ་དང། ཟླ་བ་གཅིག་པ་དང། ཞག་བདུན་པ་དང། རྟག་པའི་རིམས་དང། ལན་
འགའ་ཡང་གནས་ཤིང་ཕྱིར་འོང་བར་མི་འགྱུར་རོ། །དཔག་ཚད་བརྒྱ་འདས་ཏེ་འབྲོས་པར་འགྱུར་རོ། །མཚོགས་མར་ཐིག་ལེ་བྱས་ན། གདོན་སྟོང་ཕྲག་བརྒྱད་ཅུ་རྩ་བཞི་
ལས་ཐར་པར་འགྱུར་རོ། །ཐམས་ཅད་ཀྱང་ཕྱོགས་བཅུར་དཔག་ཚད་སྟོང་དུ་འབྲོས་པར་འགྱུར་རོ། །ཐལ་བའི་རྡུལ་བྱ་རོག་གི་མཆུ་ལ་གོས་པ་ཕྱོགས་ཀྱི་གནས་གང་དུ་
ལྷུང་བ་དེར་གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་དང། ཡི་དྭགས་དང། གྲུལ་བུམ་དང། བརྗེད་བྱེད་དང། བགེགས་དང། ལོག་འདྲེན་ཕྱིར་གནས་པར་
མི་འགྱུར་རོ། །ཐམས་ཅད་འབྲོས་སོ། །ཕྱོགས་ཀྱི་གནས་དེར་ལྷུང་ན་སླར་འོང་བར་མི་འགྱུར་རོ། །སྙིང་གར་ཐིག་ལེ་བྱས་ན། ནད་ཐམས་ཅད་ལས་ཐར་པར་འགྱུར་རོ། །
ལྟེ་བའི་གནས་སུ་ཐིག་ལེ་བྱས་ན། ལྟོ་བའི་ནང་གི་ནད་ཐམས་ཅད་མོད་ལ་སོས་པར་འགྱུར་རོ། །གདུག་པས་ཟིན་པ་ལ་བསྐུས་ན། དུག་མེད་པར་འགྱུར་རོ། །དུག་གིས་

[20B] དུག་མེད་པར་འགྱུར་རོ། །ཐལ་བས་ཁྲུས་བྱས་ན། བྱད་དང། གཡེང་བྱེད་དང། སྔགས་དང། དུག་ཐམས་ཅད་རྣམ་པར་ཞིག་པར་འགྱུར་རོ། །ཤ་བཀྲ་དང་
མཇེ་དང། འབྲས་དང། ཤུ་ཕྲན་མཆེད་པ་དང། འབྲུམ་བུ་དང་ལྷོག་པ་དང། མེ་དབལ་དང། འབྲུམ་ཕྲན་རྣམས་བྱུང་ན། ཆུ་དྲོན་པོ་དང་སྦྱར་ཏེ་བསྐུས་ལ་མར་ལ་ལན་
བདུན་བཟླས་བརྗོད་བྱས་པས་བསྐུས་ན་མོད་ལ་ནད་ཐམས་ཅད་ལས་ཡོངས་སུ་ཐར་བར་འགྱུར་རོ། །སྤྲིན་ལོགས་སུ་གཏོར་ན། སད་དང། རླུང་དང། སེར་བ་ཐམས་ཅད་མི་
འབབ་བོ། །རླུང་ལྡང་བའི་ལོགས་སུ་གཏོར་ན། རླུང་བསྡམས་པར་འགྱུར་རོ། །ཕྱོགས་བཞིར་གཏོར་ན། མཚམས་ཆེན་པོ་བཅད་པར་འགྱུར་རོ། །ཡུལ་འཁོར་ཀུན་ཏུ་གཏོར་
ན༑ མེ་ཏོག་དང། འབྲས་བུ་དང། ལོ་ཏོག་དང། མེ་ཏོག་གི་ལྗོན་ཤིང་དང། ཤིང་གི་ཡལ་ག་དང། ལྡུམ་ར་དང། ཀུན་དགའ་ར་བ་དང། རི་དང། རྩྭ་དང། ཤིང་གེལ་པ་དང་
ནགས་ཚལ་ཐམས་ཅད་ལེགས་པར་སྲུང་པར་འགྱུར་རོ། །ཡུལ་འཁོར་ལ་དཔག་ཚད་བརྒྱ་ཚུན་ཆད་ཀུན་ཏུ་མཚམས་ཆེན་པོ་བཅད་པ་བྱས་པར་འགྱུར་རོ། །གྲོང་ཁྱེར་གྱི་
སྒོ་བཞིར་གཏོར་ན། དེར་འཇུག་པ་དང། ཕྱིར་འབྱུང་བའི་སེམས་ཅན་བུད་མེད་དང། སྐྱེས་པ་དང། ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེ་

[21A]༄༅། །རིགས་དང། དམངས་རིགས་དང། བྱོལ་སོང་གི་སྐྱེ་གནས་སུ་གཏོགས་པ་རྐང་གཉིས་པ་དང། རྐང་བཞི་པ་དང། རི་དྭགས་དང་བྱ་དེ་དག་ཐམས་ཅད་
སྒྲིབ་པ་དང། སྡིག་པ་དང་བྲལ་བར་འགྱུར་རོ། །དགོངས་པ་ཙམ་གྱིས་ནད་དང། སྡུག་བསྔལ་ཐམས་ཅད་ལས་གྲོལ་བར་འགྱུར་རོ། །ནད་ཐམས་ཅད་དང་བྲལ་བར་
འགྱུར་རོ། །ཚེ་ཡོངས་སུ་བརྗེས་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་འགྲོ་ཞིང། སངས་རྒྱས་ཉིད་དུ་གནས་ཀྱི་བར་དུ་ཕྱིར་མི་ལྡོག་པར་འགྱུར་བའི་གནས་ཐོབ་
པར་འགྱུར་རོ། །དུར་ཁྲོད་དམ། རོ་བསྲེགས་པའི་སྟེང་དུ་ཐལ་བས་གཏོར་ན། དམྱལ་བར་སྐྱེས་པའི་སེམས་ཅན་དེ་དག་ཐམས་ཅད་མདོ་ལ་དམྱལ་བ་ནས་ཐར་ཏེ་མངོན་
པར་དགའ་བའམ། བདེ་བ་ཅན་དུ་སྐྱེ་བར་འགྱུར་རོ། །གྲོང་ཁྱེར་རམ། གཙུག་ལག་ཁང་ངམ། ལྷའི་གནས་སམ། གྲོང་ངམ། ཁྱིམ་མམ་དགོན་པའི་གནས་སམ། ཡུལ་
འཁོར་ཀུན་ཏུ་གཏོར་ན། མཚམས་ཆེན་པོ་བཅད་ཅིང་ཞི་བ་ཆེན་པོར་འགྱུར་རོ། །རྒྱལ་པོའི་ཕོ་བྲང་གི་སྒོར་གཏོར་ན། རྒྱལ་པོ་དང་བཙུན་མོའི་འཁོར་དགྲ་ཐམས་ཅད་
ལས་ལེགས་པར་སྲུང་བར་འགྱུར་རོ། །སྐྱེ་བོ་མང་པོའི་ནང་དུ་གཏོར་བ་ཙམ་གྱི་མདོ་ལ་སྐྱེ་བོ་མང་པོ་དེ་དག་ཐམས་ཅད་སྒྲིབ་པ་དང། སྡིག་པ་དང་བྲལ་བར་འགྱུར་རོ། །

[21B] །གཞན་ཡང་བྱེ་བ་སྟོང་ཕྲག་བརྒྱ་བྱེད་པས་རང་འདོད་པ་ལ་རང་གིས་བློས་ཐམས་ཅད་དུ་སྦྱར་བར་བྱའོ། །དེ་ནས་རྣམ་པར་གྲོལ་བའི་དཀྱིལ་
འཁོར་དོན་ཡོད་པའི་ཞགས་པའི་སྙིང་པོ་འཇིག་རྟེན་ལས་འདས་པའི་སྐུ་གཟུགས་རས་ལ་བྲིས་པ་བཤད་པར་བྱའོ། །དར་རམ་རས་གཙང་མ་ལེགས་པར་བཏགས་པ་ཚད་ཁྲུ་
དོའམ༑ ཁྲུ་གསུམ་མམ། ཁྲུ་བཞི་པ་དེའི་དབུས་སུ་དོན་ཡོད་པའི་ཞགས་པ། འཇིག་རྟེན་དབང་ཕྱུག་ཚངས་པའི་ཆ་བྱད་འཆང་བ་དབུ་ལྕང་ལོ་ཅོད་པན་གྱིས་བརྒྱན་པ། ཅོད་པན་
རྒྱལ་བ་འོད་དཔག་མེད་དང་གཡས་སུ་ཟླ་བ་ཚེས་པ་ཅན་གྱིས་བརྒྱན་པ། ཕྱག་བཞི་བ་རྒྱན་ཐམས་ཅད་ཀྱིས་བརྒྱན་པ། སྐྱིལ་མོ་ཀྲུང་བཅས་ཏེ་བཞུགས་པ་བྲི་བ་ནི། རི་བོ་པོ་ཊ་
ལ་ལྕུག་མ་མེ་ཏོག་ཅན་སྣ་ཚོགས་ཀྱིས་གང་བ། རིན་པོ་ཆེ་སྣ་ཚོགས་ཀྱི་ལྕུག་མས་གང་བ་བྱའོ། །དེའི་སྟེང་དུ་རྒྱན་ཐམས་ཅད་ཀྱིས་བརྒྱན་པ། སེངྒེའི་ཁྲིའི་ཁྲི་བྱའོ། །སེངྒེའི་
ཁྲིའི་སྟེང་དུ་པདྨའི་གདན་བྱའོ། །དེའི་སྟེང་དུ་འཕགས་པ་སྤྱན་རས་གཟིགས་དབང་ཕྱུག་བཞུགས་པར་བྱ་སྟེ། པདྨ་དང། མདུང་རྩེ་གསུམ་པ་དང། ཞགས་པ་ཐོགས་ཤིང་
གཟུགས་དེ་ཕྱག་དབུགས་འབྱིན་པ་བྱའོ། །དབུའི་གོང་མན་ཆད་གཞལ་མེད་ཁང་ཆེན་པོ་ལྷ་རྫས་རིན་པོ་ཆེ་སྣ་ཚོགས་ཀྱིས་སྤྲས་པ་དབུས་སུ་མཐོ་བ་དང་བཅས་པ་བྱའོ།།

[22A]༄༅། །དབུས་མཐོ་བའི་སྟེང་དུ་དེ་བཞིན་གཤེགས་པ་བདུན་ཚད་དང་མཐུན་པར་པདྨའི་གདན་ལ་བཞུགས་ཤིང་རྒྱན་ཐམས་ཅད་ཀྱིས་བརྒྱན་པའོ། །དེ་བཞིན་
གཤེགས་པ་དེའི་གོང་གི་དབུས་སུ་དེ་བཞིན་གཤེགས་པ་རྣམ་པར་སྣང་མཛད་དང། འོད་དཔག་མེད་དང། སྤྱན་རས་གཟིགས་དབང་ཕྱུག་འོད་དང། དེ་བཞིན་གཤེགས་
པ་གསུམ་རྒྱན་ཐམས་ཅད་ཀྱིས་བརྒྱན་པ་སྐྱིལ་མོ་ཀྲུང་བཅས་ཏེ་གཞལ་མེད་ཁང་གི་ནང་ན་བཞུགས་པར་བྱའོ། །འཕགས་པ་སྤྱན་རས་གཟིགས་དབང་ཕྱུག་གི་འོད་
འདོམ་གང་པ་ལ་འཁོར་བར་དེ་བཞིན་གཤེགས་པ་སུམ་ཅུ་རྩ་གཉིས་ཀྱིས་བརྒྱན་པར་བྱ། དེ་བཞིན་གཤེགས་པའི་ཉེ་འཁོར་ཀུན་ཏུ་འོད་ཟེར་འབར་བ་སྣ་ཚོགས་དང། མདུང་
རྩེ་གསུམ་པའི་ཕྲེང་བ་བྱའོ། །དེ་ཉིད་ཀྱི་ཉེ་འཁོར་དུ་ལྷ་སུམ་ཅུ་རྩ་གཉིས་བྱའོ། །གོང་གི་དབུས་སུ་རྡོ་རྗེ་འཆང་བ་ཁྲོ་གཉེར་ཅན་རྡོ་རྗེ་གསོར་བར་བྱའོ། །དེ་ནས་ཚངས་པ་དང་
ཁྱབ་འཇུག་དང། དབང་ཕྱུག་དང། དབང་ཕྱུག་ཆེན་པོ་དང་ལྷའི་དབང་ཕྱུག་ཆེན་པོ་དང། སུམ་ཅུ་རྩ་གསུམ་གྱི་སྙིང་པོའི་དབང་པོ་དང། འོག་མིན་གནས་ཀྱི་ལྷའི་བུ་དང་
དགའ་ལྡན་གྱི་ལྷའི་བུ་དང། འཕྲུལ་དགའི་ལྷའི་བུ་དང། ཟླ་བ་དང། ཉི་མའི་ལྷའི་བུ་དང། རྒྱལ་པོ་ཆེན་པོ་བཞི་དང། གཤིན་རྗེ་དང། ཆུ་ལྷ་དང། ལུས་ངན་པོ་དང། གཞོན་

[22B] མེ་ལྷ་དང། ནག་པོ་ཆེན་པོ་དང། དགའ་བའི་དབང་ཕྱུག་དང། དགའ་བོ་དང། ཉེ་དགའ་བོ་དང། སྟོབས་ལྷ་དང། གང་བ་བཟང་པོ་དང། ནོར་བུ་བཟང་པོ་དང། གནས་
གཙང་མའི་རིགས་ཀྱི་ལྷ་དང། སུམ་ཅུ་རྩ་གསུམ་པའི་ལྷ་དང་གཞན་འཕྲུལ་དབང་བྱེད་ཀྱི་ལྷ་རྣམས་མེ་ཏོག་སྣ་ཚོགས་དང། ནོར་བུ་རིན་པོ་ཆེ་སྣ་ཚོགས་ལག་པ་ནས་འཕྲུལ་
པ་དང། མཚོན་ཆ་སྣ་ཚོགས་ཐོགས་པར་བྱ། འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་བཅུ་བཞི་པ་ལྷ་རྣམས་ཀྱི་ཕྱི་རོལ་ཐོག་ཐག་
ཏུ་པདྨའི་ཕྲེང་བ་རྡོ་རྗེ་དང། མདུང་རྩེ་གསུམ་པས་སྤྲས་པའི་པདྨའི་ཕྲེང་བས་ཀུན་ཏུ་འཁོར་བར་བྱ། གཡས་ཕྱོགས་སུ་འཕགས་མ་སྒྲོལ་མ་སྐྱིལ་མོ་ཀྲུང་ཕྱེད་དུ་བཅས་ཏེ་
བཞུགས་པ་ཨུཏྤ་ལ་དང། ནོར་བུ་རིན་པོ་ཆེ་ཕྱག་ན་ཐོགས་པ་རྒྱན་ཐམས་ཅད་ཀྱིས་བརྒྱན་པ། འཕགས་པ་སྤྱན་རས་གཟིགས་དབང་ཕྱུག་གི་ཞལ་དུ་བལྟ་བར་བྱའོ།།
དེའི་རྒྱབ་ཏུ་ཁྲོ་གཉེར་མ་མེ་ཏོག་སྣ་ཚོགས་འཆང་བ། རྒྱན་ཐམས་ཅད་ཀྱིས་བརྒྱན་པ་བྱའོ། །གཡོན་དུ་དཀར་མ་ཞས་བྱ་བ་ནི་སྐྱིལ་མོ་ཀྲུང་ཕྱེད་དུ་བཅས་ཏེ། བཞུགས་པ་
ཀྲུ་མུད་དང། ནོར་བུ་རིན་པོ་ཆེ་ལག་ན་ཐོགས་པ། རྒྱན་ཐམས་ཅད་ཀྱིས་བརྒྱན་པ་སྤྱན་རས་གཟིགས་དབང་ཕྱུག་ལ་བལྟ་བར་བྱའོ་།དཀར་མོ་དེའི་རྒྱབ་ཏུ་པདྨ་མཛེས་

[23A]༄༅། །དགའ་མ། མེ་ཏོག་སྣ་ཚོགས་ཐོགས་པ་རྒྱན་ཐམས་ཅད་ཀྱིས་བརྒྱན་པར་བྱའོ། །ལྷ་མོ་སྒྲོལ་མ་དང། དཀར་མོའི་འོག་ཏུ་ཕ་རོལ་ཏུ་ཕྱིན་པ་བཅུའི་ལྷ་མོ་
ཐམས་ཅད་ཀྱང་དབུ་ཡིད་ཙམ་འདུད་པ། ན་བཟའ་དཀར་པོ་གསོལ་བ་རྒྱན་ཐམས་ཅད་ཀྱིས་བརྒྱན་པར་བྱའོ། །གཡས་ཕྱོགས་སུ་སྲིན་མོ་རལ་པ་གཅིག་མ་གཏུམ་མོ་སྐྱིལ་མོ་
ཀྲུང་ཕྱེད་དུ་བཅས་ཏེ་བཞུགས་པ། ཕྱག་བཞི་ལ་ཞགས་པ་དང་དགྲ་སྟ་དང། རལ་གྲི་དང། རྡོ་རྗེ་ལག་ན་ཐོགས་པ་འཕགས་པ་སྤྱན་རས་གཟིགས་དབང་ཕྱུག་ལ་བལྟ་
བར་བྱའོ། །གཡོན་དུ་ཕོ་ཉ་མོ་ཞལ་མཆེ་བ་གཙིགས་པ། རྒྱན་ཐམས་ཅད་ཀྱིས་བརྒྱན་པ། ཕྱག་བཞི་ལ་ཞགས་པ་དང། དགྲ་སྟ་དང། རྡོ་རྗེ་དང། མདུང་རྩེ་གསུམ་པ་ཕྱག་
ན་ཐོགས་པ། སྐྱིལ་མོ་ཀྲུང་ཕྱེད་དུ་བཅས་ཏེ་བཞུགས་པ། འབར་བའི་ནང་ན་འཇིག་རྟེན་དབང་ཕྱུག་ལ་བལྟ་བར་བྱའོ། །རི་བོ་པོ་ཊ་ལའི་ངོས་ཀྱི་གསེབ་ཏུ་ཀླུའི་རྒྱལ་པོ་དགའ་
བོ་དང། ཉེ་དགའ་བོ་དང། ཀླུའི་བུ་མོ་ཀླུའི་གནས་དང་བཅས་པ་བྱ་སྟེ། མེ་ཏོག་སྣ་ཚོགས་ཐོགས་ཤིང། གོང་དུ་བཅོམ་ལྡན་འདས་འཇིག་རྟེན་དབང་ཕྱུག་ལ་འཐོར་བར་
བྱའོ༑ ༑རིའི་སྨད་དུ་ལྷ་མོ་དཔེ་མེད་མ་དང། ལྷ་མོ་བ་སནྟི་དང། སའི་ལྷ་མོ་དང། དཔལ་ལྷ་མོ་དང། ལྷ་མོ་འཇིགས་བྱེད་མ་དང། སྒྲ་དབྱངས་མ་དང། ལྕགས་སྒྲོག་མ་དང། དུང་

[23B] རྒྱན་ཐམས་ཅད་ཀྱིས་བརྒྱན་པ། མེ་ཏོག་སྣ་ཚོགས་དང། ནོར་བུ་རིན་པོ་ཆེ་ཐོགས་པ་བྱའོ། །གཞལ་མེད་ཁང་གི་གོང་དུ་མཆོད་རྟེན་ཆེན་པོ་བརྒྱད་ཕྲེང་བར་སྦྲེངས་ལ་
མཆོད་རྟེན་གྱི་རྒྱན་ཇི་ལྟར་རྒྱན་པ་དེ་ལྟར་བརྒྱན་པར་བྱའོ་།མཆོད་རྟེན་གྱི་འོག་གཡས་རོལ་ཏུ་བཅོམ་ལྡན་འདས་བྱང་ཆུབ་ཀྱི་སྙིང་པོར་གཤེགས་པ་ལ་འཇིག་རྟེན་དབང་ཕྱུག་
མངོན་དུ་མཆོད་པ་མཛད་པ་བྱའོ། །འཕགས་པ་རྡོ་རྗེ་འཆང་བ་ཕྱག་ན་རྔ་ཡབ་ཐོགས་པ་བྱའོ། །དེའི་འོག་ཏུ་དྲང་སྲོང་དང་ལྷའི་བུ་མེ་ཏོག་སྣ་ཚོགས་ཀྱིས་བཅོམ་ལྡན་འདས་
ལ་མཆོད་པ་བྱའོ། །གཡོན་ཕྱོགས་སུ་བཅོམ་ལྡན་འདས་ཆོས་ཀྱི་འཁོར་ལོ་བསྐོར་བ་བྱ་སྟེ། ཀུན་དགའ་བོ་དང། རྡོ་རྗེ་འཆང་བ་ལག་ན་རྔ་ཡབ་ཀྱིས་བཅོམ་ལྡན་འདས་ལ་མངོན་
དུ་གཡོབ་པར་བྱའོ། །གཡས་སུ་འཕགས་པ་སྤྱན་རས་གཟིགས་དབང་ཕྱུག་དོན་ཡོད་པའི་ཞགས་པ་བཅོམ་ལྡན་འདས་ལ་མཆོད་པ་བྱེད་པ་བྱའོ། །གཡོན་ཕྱོགས་སུ་ཁྲོ་བོའི་
རྒྱལ་པོ་བཅོམ་ལྡན་འདས་ལ་མཆོད་པ་བྱེད་པ་བྱའོ། །དེའི་འོག་ཏུ་དྲང་སྲོང་དང། ལྷའི་ཚོགས་བཅོམ་ལྡན་འདས་ལ་མཆོད་པ་བྱེད་པ་བྱའོ། །རས་ཀྱི་སྐུ་གཟུགས་ཀྱི་གཡོན་དང་
གཡས་ཀྱི་ཕྱི་རོལ་ཐོག་ཐག་ཏུ་དེ་བཞིན་གཤེགས་པའི་སྐུ་གཟུགས་བརྒྱ་རྩ་བརྒྱད་པདྨོའི་གདན་ལ་ཚད་ཇི་ལྟ་བ་བཞིན་དུ་སྐྱིལ་མོ་ཀྲུང་བཅས་ཏེ་བཞུགས་པ་རྒྱན་ཐམས་

[24A]༄༅། །ཅད་ཀྱིས་བརྒྱན་པར་བྱའོ། །འཕགས་པ་སྤྱན་རས་གཟིགས་དབང་ཕྱུག་གི་སེངྒེའི་གདན་གྱི་ཞབས་དྲུང་དུ་རིག་སྔགས་འཆང་བ་བུས་མོ་བཙུགས་ཏེ་མེ་
ཏོག་དང། བོག་ཕོར་དང། བགྲང་ཕྲེང་ལག་ན་ཐོགས་ཏེ་འཕགས་པ་སྤྱན་རས་གཟིགས་དབང་ཕྱུག་ལ་མངོན་དུ་བལྟ་བར་བྱའོ། །རི་མོ་མཁན་ཁྲུས་བྱས་ཤིང་གོས་གཙང་མ་
བགོས་ཏེ་གཙང་བར་བྱས་ལ་རོ་སྣ་ཚོགས་པའི་ཟས་དཀར་གསུམ་བཟའ་བར་བྱའོ། །སྣོད་གསར་བ་གཙང་མའི་ནང་ནས་ཚོན་ལྷག་མ་མ་ཡིན་པས་བྲི་བར་བྱའོ། །འདི་ཡང་
ཁ་ཟས་མི་གཙང་བ་སྣ་ཚོགས་དང། གོས་ངན་པ་མི་གཙང་བ་ཡོངས་སུ་སྤང་བར་བྱའོ། །ཚིག་ངན་པ་དང། སེམས་ངན་པ་ཡོངས་སུ་སྤང་བར་བྱའོ། །ཆང་དང། ཤ་དང་
བེག་ཙོང་དང། སྒོག་སྐྱ་དང། ཀེའུ་དང་འདྲེས་པ་ཡོངས་སུ་སྤངས་པར་བྱའོ། །ཉི་མ་རེ་རེ་ཞིང་བའི་རྣམ་ལྔ་ལ་རེག་པར་བྱའོ། །དྲི་མ་དང་བྲལ་ཞིང་སེར་སྣ་དང། ཕྲག་དོག་
དང་བྲལ་བར་བྱའོ། །བྱམས་པ་དང། སྙིང་རྗེའི་ལྷག་པའི་བསམ་པ་དང། དཀོན་མཆོག་གསུམ་ལ་དད་པ་ལྷག་པར་བྱ་སྟེ། རས་ཀྱི་སྐུ་གཟུགས་བྲི་བར་བྱའོ། །ག་པུར་དང་
གླ་རྩིས་བསྒོས་པའི་ཚོན་སྣ་ཚོགས་ཀྱིས་བྲི་བར་བྱའོ། །དཔེན་ཞིང་འདུ་འཛི་ཡོངས་སུ་སྤང་བར་བྱའོ། །རྨུགས་པ་དང། གཉིད་ཡོངས་སུ་སྤང་བར་བྱའོ། །དེ་ལྟར་རི་མོ་བྲི་

[24B] ལས་ལེགས་པར་བྱས་པ་ཡིན་ནོ། །ཟླ་བ་ཡར་གྱི་ངོ་ལ་བྲི་བར་བྱའོ། །རྒྱུ་སྐར་ཤིན་ཏུ་བཀྲ་ཤིས་པ་དང། ཚེས་གྲངས་དང། ཉི་མ་ཤིན་ཏུ་བཀྲ་ཤིས་པ་ལ་བརྩམ་པར་བྱའོ།།
རྒྱུ་སྐར་རྒྱལ་ནི། བཀྲ་ཤིས་པ་ཡིན་ཏེ། དེ་བཞིན་གཤེགས་པ་ཐམས་ཅད་ཀྱིས་བསྔགས་པ། བྱང་ཆུབ་སེམས་དཔའ་ཐམས་ཅད་ཀྱིས་བྱིན་གྱིས་བརླབས་པ། ལྷ་ཐམས་ཅད་
ཀྱི་སི་རྗེས་སུ་བཟུང་བ་ཡིན་ནོ། །རིགས་ཀྱི་བུ་དང། རིགས་ཀྱི་བུ་མོ་དང། དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་དང། དགེ་སྦྱོང་དང། བྲམ་ཟེ་དང་
རྒྱལ་རིགས་དང། རྗེའུ་རིགས་དང། དམངས་རིགས་དང། བུད་མེད་དང་སྐྱེས་པ་དང། ཁྱེའུ་དང། བུ་མོ་གང་ལ་ལ་ཞིག་དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་
དཔའ་ཐམས་ཅད་ཀྱིས་ཕྱག་བྱས་པ། དེ་བཞིན་གཤེགས་པ་ཐམས་ཅད་རྣམ་པར་གཟིགས་པ། བྱང་ཆུབ་ཆེན་པོའི་དཀྱིལ་འཁོར་གསང་བ་རྣམ་པར་གྲོལ་བའི་དཀྱིལ་འཁོར་
གསང་བ། རས་ཀྱི་སྐུ་གཟུགས་ཆེན་པོ་མཐོང་བ་ནི། སྐུ་གཟུགས་མཐོང་བ་ཙམ་གྱི་མདོ་ལ་སྡིག་པ་དང། སྒྲིབ་པ་ཐམས་ཅད་ལས་རྣམ་པར་གྲོལ་བར་འགྱུར་རོ། །མཚམས་
མེད་པ་ལྔ་བྱེད་པ་དང། མནར་མེད་པ་ལ་གཞོལ་བ་དང། དམ་པའི་ཆོས་ཡོངས་སུ་སྤོང་བ་དང། འཕགས་པ་ལ་སྐུར་བ་འདེབས་པ་དང་སངས་རྒྱས་དང། བྱང་ཆུབ་སེམས་

[25A]༄༅། །དཔའ་དང། ཉན་ཐོས་དང། རང་སངས་རྒྱས་ཐམས་ཅད་སྤོང་བར་བྱེད་པ་རྣམས་ཀྱང་མཐོང་བ་ཙམ་ལ་སོགས་པས་སྡིག་པ་ཐམས་ཅད་ཕྱེ་མར་རློག་གོ་
རྣམ་པར་གྲོལ་བར་འགྱུར་རོ། །སྡོམ་པ་ཆེན་པོ་ཡང་དག་པར་འཛིན་པར་འགྱུར་རོ། །གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་འབུམ་ཕྲག་དགུ་བཅུ་རྩ་དགུ་སྙེད་ཀྱི་དེ་བཞིན་
གཤེགས་པ་བྱང་ཆུབ་སྙིང་པོ་ལ་མངོན་དུ་གཤེགས་པ་དང། ཆོས་ཀྱི་འཁོར་ལོ་བསྐོར་བ་མཐོང་བ་དང་འདྲ་བར་རིག་པར་བྱའོ། །རས་ཀྱི་སྐུ་གཟུགས་འདི་མཐོང་བ་ནི་
གཞལ་མེད་ཁང་དང་བཅས་པའི་རི་བོ་པོ་ཊ་ལ་ན་འཕགས་པ་སྤྱན་རས་གཟིགས་དབང་ཕྱུག་འཁོར་གྱི་དཀྱིལ་འཁོར་དང་བཅས་ཏེ་མངོན་དུ་བཞུགས་པ་མངོན་དུ་མཐོང་
བ་དང་འདྲ་སྟེ། འདི་ལ་ཐེ་ཚོམ་མི་བྱའོ། །ཡིད་གཉིས་བསྐྱེད་པར་མི་བྱའོ། །སེམས་ཀྱི་སྐད་ཅིག་གཅིག་རབ་ཏུ་དང་བ་བྱས་ན། བསོད་ནམས་ཀྱི་ཕུང་པོ་ཆེན་པོ་ཡོངས་སུ་
བཟུང་བར་འགྱུར་རོ། །དགེ་བའི་རྩ་བ་ཆེན་པོ་སོགས་པ་དང་ལྡན་པར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་གིས་དགོངས་ཏེ་མཆོག་སྦྱིན་པར་འགྱུར་
རོ༑ ༑དེ་བཞིན་གཤེགས་པ་ཐམས་ཅད་ཀྱིས་ཡོངས་སུ་བཟུང་བར་འགྱུར་རོ། །ལུས་དང་སེམས་ཡིད་ལས་བྱུང་བ་ཡོངས་སུ་དག་པར་འགྱུར་རོ་།དབང་པོ་ཐམས་ཅད་ཡོངས་

[25B] །དྲི་མ་དང་བྲལ་ཞིང་སེར་སྣ་དང་ཕྲག་དོག་དང་བྲལ་བར་འགྱུར་རོ། །འཇིག་རྟེན་པ་ཐམས་ཅད་དགའ་བ་དང། བླ་མར་ལྟ་བར་འགྱུར་རོ། །ཚེ་རིང་པོར་
འགྱུར་རོ། །ནད་ཐམས་ཅད་དང་བྲལ་བར་འགྱུར་རོ། །ཤི་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐལ་པ་མཉམ་པར་སྐྱེ་བར་འགྱུར་རོ། །ཚེ་རབས་དྲན་པར་འགྱུར་རོ། །པདྨའི་
ནང་ནས་བརྫུས་ཏེ་སྐྱེ་བར་འགྱུར་རོ། །མཐོང་བ་ཙམ་གྱི་མདོ་ལ་ཕྱིར་མི་ལྡོག་པར་འགྱུར་རོ། །དེ་བཞིན་གཤེགས་པ་འོད་དཔག་ཏུ་མེད་པའི་སྐུ་གཟུགས་འདི་གང་གིས་མཆོད་
པ་དེ་ནི༑ ཕྱོགས་བཅུའི་དེ་བཞིན་གཤེགས་པ་ཐམས་ཅད་མཆོད་པར་འགྱུར་རོ། །འདི་ནི། མངལ་ན་གནས་པའི་ཐ་མ་ཡིན་ཏེ། ཕྱིས་མ་རིག་པའི་མུན་པའི་ནང་དུ་ལྟུང་བར་མི་
འགྱུར་རོ། །དེ་ལྟར་ན། མི་མཉམ་པ་དང་འདྲ་བར་ཡིན་ཏེ། རས་ཀྱི་སྐུ་གཟུགས་ཀྱི་ཆོ་ག་འཇིག་རྟེན་ལས་འདས་པ་སྒྲུབ་པའི་ཆོ་ག་འདི་ནི། དམ་པ་ཡིན་ནོ། །དེ་ནས་གསང་སྔགས་
ཀྱི་ཆོ་ག་འཇིག་རྟེན་ལས་འདས་པ་སྒྲུབ་པ་བརྗོད་པར་བྱའོ། །གང་གིས་དྲན་བ་ཙམ་གྱི་མདོ་ལ་དེ་བཞིན་གཤེགས་པ་ཐམས་ཅད་མངོན་སུམ་དུ་མཐོང་ནས་འདུག་པ་དང་
ཕྱོགས་བཅུའི་སངས་རྒྱས་ཀྱི་ཞིང་ཐམས་ཅད་སྒོ་ཕྱེ་སྟེ་འདུག་པ་དང། བྱང་ཆུབ་སེམས་དཔའ་ཐམས་ཅད་ཀྱི་མངོན་དུ་མཐོང་བ་སྦྱིན་པར་མཛད་པ་དང། དཀྱིལ་འཁོར་གྱི་ལྷ་ཐམས་

[26A]༄༅། །ཅད་མངོན་དུ་སྲུང་བ་དང། སྐྱོབ་པ་དང། སྦེད་པར་མཛད་པ་དང། དཀྱིལ་འཁོར་དང། ཕྱག་རྒྱ་དང། གསང་སྔགས་དང། སྙིང་པོ་དང། ཆོ་ག་ཞིབ་མོ་ཐམས་
ཅད་མངོན་དུ་འགྱུར་རོ། །འཇིག་རྟེན་ལས་འདས་པའི་ལུས་སུ་འགྲོ་བ་ཡོངས་སུ་དག་པར་འགྱུར་རོ། །དུས་གསུམ་དུ་གཤེགས་ཤིང་སོ་སོ་ན་བཞུགས་པའི་དེ་བཞིན་གཤེགས་
པ་དང། བྱང་ཆུབ་སེམས་དཔའ་ཆེན་པོའི་འཕགས་པའི་ཚོགས་མཆོག་ཐམས་ཅད་ལ་ཕྱག་འཚལ་ལོ། །འཕགས་པ་རྡོ་རྗེ་འཆང་བ་དང་དཀྱིལ་འཁོར་གྱི་ལྷ་ཐམས་ཅད་
དང། རིག་པའི་རྒྱལ་པོ་ལ་ཕྱག་འཚལ་ལོ། །ཨོཾ་ཨ་མོ་གྷ་ཨ་བ་ལོ་ཀི་ཏེ་མ་ཧཱ་མཎྜལ་པདྨ་སརབ་བོ་དཧི་སཏ་ན་མ་སྐྲྀ་ཏེ་བྷ་ར་བྷ་ར། ས་མནྟ་ཨ་བ་ལོ་ཀི་ཏེ་ཨ་མོ་གྷ་མ་ཧཱ་
བྲཧཾ། བེ་ཥ་དྷ་ར། དྷ་ར་དྷ་ར། མཧཱ་ཀཱ་རུ་ཎི་ཀ་བོ་དྷ་ཡ་བོ་དྷ་ཡ། མ་ཧཱ་བོ་དྷ་ནི། བོ་དཧི་བོ་དཧི། པདྨ་བི་བོ་དྷ་ནི། སརབ་པཱ་པཾ་ཨནྡྷ་ཀ་ར། པྲ་ཤ་མ་ནི། སརྦབ་དུར་གཏི་བྷཱ་ར་ཀ་
མ་ཧཱ་ཀ་རུ་ཎི་ཀ། བ་ཧུ་བི་བི་དྷ། བེ་ཥ་དྷ་ར། སརྦབ་ཏ་ཐཱ་ག་ཏ་ག་རྦེཧ། ཧུ་རུ་ཧུ་རུ། ཨ་མོ་གྷ་ག་བཧེ། ཏུ་རུ་ཏུ་རུ་ཨ་མོ་གྷ་པ་ཤ་ཧ་སྟེ། མུ་རུ་མུ་རུ། བི་མོཀཥ་བཧུ་ཛེ། ཀིཥ་ཎི་ཀིཥ། ཎི་
སརྦབ་ཨཱ་བ་ར་ཎ་བི་ཤུདྡྷེ། བྷ་ར་བྷ་ར། སརྦབ་ཏ་ཐཱ་ག་ཏེ་པ་རི་བའུ་ར་ཎི། ཏ་ར་ཏ་ར། ཏཱ་ར་ཡ་མཱ་ན། ཨ་བ་ལོ་ཀཱ་ཡ་པདྨ་བཧུ་ཛེ། མ་ཎི་ཀ་ན་ཀ། བི་བཧུ་ཥི་ཏ། བཱ་ཧུ། ད་མ་ད་མ་

[26B] མ་ཧཱ་བོ་དཧི་སཏ་བ་ར་ད། མ་ཧཱ་ཀཱ་རུ་ཎི་ཀ། སརྦབ་དེ་བ་ག་ཎ་ན་མ་སྐྲྀ་ཏ། རི་ཥི་ག་ན་སྟ་བི་།ཨ་ཤ་ཏ་ས་ཧ་སྲ་ཙནྡྲ་སཱུ་རྱ་ཨ་ཧེ་རེ་ཀ་རིཥིམ། ཨ་བ་བྷཱ་སཾ་ཏ། མ་ཧཱ་པ་ཤུ་པ་
ཏི༑ བེ་ཥ་དྷ་ར། པ་ར་མ། ཤུདྡྷ་སཏཱ། ཨ་བ་ལོ་ཀི་ཏེ། ལོ་ཀེ་ཤྭ་ར། མ་ཧེ་ཤྭ་ར། པ་ར་མ། ཀཱ་རུ་ཎི་ཀ། མཎྜེ་ལེ་ཤྭ་ར། སུ་པྲ་བུདྡྷ། མ་ཧཱ་པདྨ། བཧུ་ཛེ་ཤྭ་ར། མ་ཧཱ་བིདྱཱ་དྷ་རེ་ཤྭ་རེ་
དཧི་རི་དཧི་རི། མ་ཧཱ་ཀཱ་རུ་ཎི་ཀ། མ་ཧཱ་བི་མོ་ཀཥ། མཎྜལ་དྷ་ར་སརྦབ་ཏ་ཐཱ་ག་ཏེ། གུ་ཧྱ། མུ་དྲ་ས་མ་ཡ་དྷ་ར། མ་ཧཱ་བ་ལ་བིདྱཱ་དྷ་ར། མཧཱ་མ་ཎི་མཽ་ལི་དྷ་།ཨ་ཨ་མི་ཏཱ་བྷ། མུ་ཀུ་ཊ་དྷ་ར། དཧུ་
རུ་དཧུ་རུ། ས་མནྟ་ཨ་བ་ལོ་ཀི་ཏ། ལོ་ཀེ་ཤྭ་ར། མ་ཧེ་ཤྭ་ར་པ་ཤ་དྷ་རེ་ཤྭ་ར། པ་ར་པ་ར། པ་ར་མ། མ་ཧཱ་མེ་ཏྲི། ཨ་བ་ལོ་ཀི་ཏེ། སརྦབ་སཏ་སཾ་ཏ་རཱ་ག་སིངྒེའི་སིངྷེའི་ཤཱ། པ་རི་པཱུ་ར་
ཀ། མཧཱ་བ་ར་པྲ་མོ་ད་ན་ན་མོ་སྟུ་ཏེ་སཱཧཱ། འདི་ནི། ཐམས་ཅད་རྣམ་པར་གྲོལ་བའི་དཀྱིལ་འཁོར། བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ། དེ་བཞིན་གཤེགས་པ་
ཐམས་ཅད་ཀྱི་གསང་བ། འཕགས་པ་སྤྱན་གཟིགས་དབང་ཕྱུག་གི་སྙིང་པོའི་མཆོག་གསང་བ། སྡིག་པ་དང་སྒྲིབ་པ་ཐམས་ཅད་ཡོངས་སུ་སྦྱོང་བ། འཇིག་རྟེན་ལས་འདས་པའི་
ལམ་རྣམ་པར་སྦྱོང་བ། དེ་བཞིན་གཤེགས་པ་ཐམས་ཅད་ཀྱི་རིགས་སུ་འཇུག་པ་ཡིན་ནོ། །དཀོན་མཆོག་གསུམ་ལ་ཕྱག་འཚལ་ལོ། །དུས་གསུམ་དུ་གཤེགས་པའི་སངས་རྒྱས་

[27A]༄༅། །དང། བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ་།ཨོཾ་བའི་ར་བའི་ར། མ་ཧཱ་མཎྜལ། བི་ཤྭ་རུ་པ་ཥ་ཊ་པཱ་ར་མི་ཏཱ། བ་རི་པཱུ་ར་ཀ། སརྦབ་བོ་དཧི་སཏཱ་
ན་མྀ་སྐྲ་ཏ། བ་ར་མ་བི་པུ་ལ། བི་མོ་ཀཥ་དྷ་ར། མ་ཧཱ་པཱ་ཤ། བི་ལོ་ཀི་ཏེ། ཨ་མོ་གྷ་པཱ་ཤ་ཛྭ་ལི་ཏ། མ་ཧཱ་ཛྭ་ལ་ཨ་བ་ལོ་ཀི་ཏེ། མ་ཧཱ་མ་ཎ། བིཥྚ་དྷ་ར། ས་མནྟ་ཨ་བྷཱ་སི་ཏ་
ཛྭ་ལ་ཛྭ་ལ། མ་ཧཱ་གམྦྷི་ར། བི་མོཀོཥ་པཱ་ཤ་དྷ་ར། བ་ལ་བོ་དྷྱ་དྒ། ཨཱ་ཀརྵ་ཀ། ཨོཾ་བྲཧྨ་རཱུ་པ། མ་ཧཱ་ཨ་མོ་གྷ་པཱ་ཤ་ཧཱུཾ་ཧཱུཾ། ཕཊ་ཕཊ། སརྦབ་སཏ། པི་ལོ་ཀི་ཏ། བ་ར་པྲ་ད། ན་
མོ་སྟུ་ཏེ་སཱཧཱ། འདི་ནི། རྣམ་པར་གྲོལ་བའི་དཀྱིལ་འཁོར་དོན་ཡོད་པའི་ཞགས་པའི་སྙིང་པོ་འཇིག་རྟེན་ལས་འདས་པའི་རྣམ་པར་འཕྲུལ་པའོ། །དཀོན་མཆོག་གསུམ་ལ་
ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ་།ཨོཾ་བི་བུདྡྷྱ། བི་བུདྡྷྱ་
མ་ཧཱ་ཀཱ་རུ་ཎི་ཀ། ཏ་ར་ཏ་ར། ཏ་རཱ་ཡ། མ་ཧཱ་ཨརྞ་བ་པཱ་རཾ། མ་ཧཱ་བཧུ་ཛ་བི་ལོ་ཀཱ་ཡ་ཧཱུཾ་ཕཊ་སཱཧཱ། ཉེ་བའི་།སྙིང་པོའོ། །དེ་བཞིན་གཤེགས་པ་ཐམས་ཅད་ལ་ཕྱག་འཚལ་ལོ།།
བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཨོཾ་ཨ་མོ་གྷ་པཱ་ཤ་མ་ཧཱ་དཱ་ན་པཱ་ར་མི་ཏཱ་

[27B] ད་ར་ད་ར། བི་བི་དྷ། པི་ཙི་ཏེ་སརྦྦ་སཏ། ཨུ་པ་བཧོ་ག་སརྦྦ་ཏ་ཐཱ་ག་ཏ། མ་ཧཱ་དཱ་ན་པཱུ་ཛཱ་མེ་གྷ། པྲ་ཝ་རྟ་ཡ། ཏ་ར་ཏ་ར། ཏ་ར་ཡ། མ་ཧཱ་པདྨ་པཱ་ཎི་ཧཱུཾ་ཕཊ་སཱཧཱ་
འདི་ནི། སྦྱིན་པའི་ཕ་རོལ་ཏུ་ཕྱིན་པའི་ཞགས་པ་ཆེན་པོའི་སྙིང་པོ་སྟེ། གང་གིས་ཡུངས་འབྲུ་ཙམ་ཡང་སྦྱིན་པ་བྱིན་ཏེ་དྲན་པ་ཙམ་གྱིས་ལན་བདུན་བཟླས་བརྗོད་བྱས་ན། མཆོད་
སྦྱིན་སྦྱིན་པ་རྣམ་པར་འཕྲུལ་པ་ཆེན་པོ་ཤིན་ཏུ་རྒྱས་པ་ཆེན་པོའི་སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་འགྱུར་རོ་།དེ་བཞིན་གཤེགས་པ་ཐམས་ཅད་ལ་ཕྱག་
འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་ཀྱི་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ་།ཨོཾ་ཨ་མོ་གྷ་ཤཱི་ལ། སཾ་བྷ་ར་
སཾ་བྷ་ར༑ བྷ་ར་བྷ་ར། མ་ཧཱ་ཤུདྡྷ་སཏ། པདྨ་བི་བཧུ་ཤི་ཏ། བཧུ་ཛ་དྷ་ར་དྷ་ར། ས་མནྟ། ཨ་བ་ལོ་ཀི་ཏེ་ཧཱུཾ་ཕཊ་སཱཧཱ། གཟུངས་འདི་མྱུང་བ་བྱས་ཏེ་གསོ་སྦྱོང་གི་ཡན་ལག་བརྒྱད་
བཟུང་ནས་མི་སྨྲ་བར་ལན་ཉི་ཤུ་རྩ་གཅིག་དན་པར་བྱའོ། །དེ་ནས་དོན་ཡོད་པའི་ཞགས་པའི་སྙིང་པོ་བཟླས་བརྗོད་བྱའོ། །བཟླས་བརྗོད་བྱས་པ་ཙམ་གྱི་མདོ་ལ་ཚུལ་ཁྲིམས་
ཡོངས་སུ་དག་པ་ཆེན་པོ་དང་ལྡན་པར་འགྱུར་རོ། །ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་འགྱུར་རོ། །ཚུལ་ཁྲིམས་ཀྱི་དྲི་ཞིམ་པོའི་དྲི་མང་པོ་ལུས་ལས་འབྱུང་

[28A]༄༅། །ཞིང་ཕྱོགས་བཅུའི་འཇིག་རྟེན་དུ་གྲགས་པར་འགྱུར་རོ་།གང་ཞིག་ཉི་མ་རེ་རེ་ཞིང་གཟུངས་འདི་དྲན་ན། དེ་ནི། རྟག་ཏུ་ཚུལ་ཁྲིམས་ཡོངས་སུ་
དག་པར་འགྱུར་རོ། །དགེ་སློང་གང་ཞིག་ཚུལ་ཁྲིམས་ཉམས་པས་སྨྱུང་བ་བྱས་ཏེ་འདི་བཟླས་བརྗོད་བྱས་པ་ཙམ་གྱི་མདོ་ལ་ཚུལ་ཁྲིམས་ཡོངས་སུ་དག་པར་འགྱུར་རོ། །
ཚུལ་ཁྲིམས་མང་པོ་དང་ལྡན་པར་འགྱུར་རོ། །དེ་བཞིན་གཤེགས་པ་ཐམས་ཅད་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་
གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཨོཾ་མ་ཧཱ་བའི་རྱ་ཨ་མོ་གྷ་བི་ལོ་ཀི་ཏེ། བ་ར་བ་ར། དྲི་ཌྷ་བའི་ཡ་མ་ཧཱ་བ་ལ། བ་ལ་བ་ལ། མ་ཧཱ་བོ་དྷྱ་དག་བ་ལ་བོ་
དྷ་ནི༑ ཧཱུཾ་ཕཊ་སཱཧཱ། གཟུངས་འདི་དུས་རྟག་ཏུ་ཡོངས་སུ་དག་པའི་ཡིད་ཀྱིས་དྲན་པར་བྱས་ན། དྲན་པ་ཙམ་གྱི་མོད་ལ་བརྩོན་འགྲུས་ཀྱི་ཕ་རོལ་ཏུ་ཕྱིན་པ་ཡོངས་སུ་རྫོགས་
པར་འགྱུར་རོ། །བྱང་ཆུབ་ཀྱི་སྙིང་པོ་ལ་ཐུག་གི་བར་དུ་ནམ་ཡང་བརྩོན་འགྲུས་ཀྱི་ཕ་རོལ་ཏུ་ཕྱིན་པ་དང་བྲལ་བར་མི་འགྱུར་རོ། །དེ་བཞིན་གཤེགས་པ་ཐམས་ཅད་ལ་
ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ་།ཨོཾ་ཨ་མོ་གྷ་ཀཥ་ནྟི་

[28B] ཀྵ་ཎ་ཀྵ་ཎ། མ་ཧཱ་མཻ་ཏྲི། ཀཱ་རུ་ཎ། སརྦྦ་སཏ་བ་ཏ་ས་ལ། མ་ཧཱ་ཀཱ་རུ་ཎི་ཀ་སརྦྦ་སཏ་ཀྵ་མི་ཎ་ཧཱུཾ་ཕཊ་སཱཧཱ། གཟུངས་འདི་སེམས་ཅན་དུ་གྱུར་པ་ཐམས་ཅད་
ལ་བཟོད་པ་ཆེན་པོ་དང། བརྩེ་བའི་སེམས་ཀྱིས་དམྱལ་བ་ན་གནས་པ་དང། བྱོལ་སོང་གི་སྐྱེ་གནས་སུ་གཏོགས་པ་རི་དྭགས་དང། བྱ་གང་དག་འདས་པ་གང་ཡིན་པ་དང་
གནས་གང་ཡིན་པ་དང། སྐྱེ་བ་གང་ཡིན་པ་དེ་རྣམས་ལ་སྙིང་རྗེ་བའི་ཕྱིར་གང་ཞིག་གཟུངས་ཀྱི་མཆོག་དྲན་པར་བྱེད་ན། དམྱལ་བའི་སེམས་ཅན་ལས་ཐར་པར་འགྱུར་ཞིང་སྐྱེ་
བོ་མང་པོ་གནས་པ་གང་ཡིན་པ་རྣམས་གྲོལ་བར་འགྱུར་རོ། །ནམ་སངས་རྒྱས་ཀྱི་ཞིང་ལ་གནས་ཀྱི་བར་དུ་བཟོད་པའི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་འགྱུར་རོ། །དེ་
བཞིན་གཤེགས་པ་ཐམས་ཅད་ལ་ཕྱག་འཚལ་ལོ། །བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་ཀྱི་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཨོཾ་
སརྦྦ་ཏ་ཐཱ་ག་ཏ། མ་ཧཱ་ཨ་མོ་གྷ། ཀ་རུ་ཎ། དྷྱ་ན་ས་མཱ་དཧི། སརྦྦ་བི་མོཀྵ། ཨ་པྲ་ཀྀ་བྱ་ཀ། ཙུ་རུ་ཙུ་རུ་ཧཱུཾ་ཕཊ་སཱཧཱ། གཟུངས་འདི་འཕགས་པ་སྤྱན་རས་གཟིགས་དབང་ཕྱུག་ལ་
དམིགས་ནས་ཡིད་རྩེ་གཅིག་ཏུ་བྱས་ཏེ་དྲན་པར་བྱས་ན་དྲན་བ་ཙམ་གྱི་མདོ་ལ་དེ་བསམ་གཏན་གྱི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་འགྱུར་རོ། །གཞན་ཡང་ཏིང་ངེ་

[29A]༄༅། །འཛིན་སྟོང་ཕྲག་བརྒྱ་སོ་སོར་ཐོབ་པར་འགྱུར་རོ། །སངས་རྒྱས་ཀྱི་ཞིང་ཐམས་ཅད་དུ་ཞུགས་པར་འགྱུར་རོ། །བཟླས་བརྗོད་བྱས་པ་ཙམ་གྱིས་ཏིང་ངེ་
འཛིན་ཐམས་ཅད་ལ་དབང་སྒྱུར་བར་འགྱུར་རོ། །དེ་བཞིན་གཤེགས་པ་ཐམས་ཅད་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་
རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཨོཾ་ཨ་མོ་གྷ། མ་ཧཱ་པྲ་ཛཉཱ། ཨ་བ་བྷཱ་ས། སྥ་ར་ཎ་བུདྡྷི་པྲ་ས་ར་པྲ་ས་ར། མ་མནྟ་བདྡྷི། ཨ་བ་ལོ་ཀི་ཏ་
བྷ་ག་ཝཱ་ན་པྲ་ཛྙཱ། ཨ་བ་ལོ་ཀི་ཏ། ཙཀུཥུ་ཥེ་མ་ཧཱ་པྲ་ཛྙཱ། བ་ར་ད། པཱ་ཎྀ། མ་ཧཱ་པྲ་ཛཉཱ་དྷ་ར་ཎི། བཧུ་ཛེ་ཧཱུཾ་ཕཊ་སཱཧཱ། གཟུངས་འདི་དྲན་པ་ཙམ་གྱི་མདོ་ལ་ཤེས་རབ་ཀྱི་ཕ་རོལ་
ཏུ་ཕྱིན་པ་ཡོངས་སུ་རྫོགས་པར་འགྱུར་རོ། །ཐབས་དང་ཤེས་རབ་སྣ་སོགས་ཀྱིས་དག་བ་ཆེན་པོའི་བློ་འཕེལ་བར་འགྱུར་རོ། །རྟག་ཏུ་རྒྱན་མི་འཆད་པར་ཕ་རོལ་ཏུ་ཕྱིན་པ་
བཅུའི་བློ་དང་ལྡན་པར་འགྱུར་རོ། །ཕྱོགས་བཅུའི་དེ་བཞིན་གཤེགས་པ་དང། འདས་པ་དང། མ་འོངས་པ་དང། ད་ལྟར་བྱུང་བའི་སངས་རྒྱས་རྗེས་སུ་དྲན་པའི་ཤེས་
རབ་དང་བློར་འགྱུར་རོ། །ལན་འགའ་ཡང་ཕ་རོལ་ཏུ་ཕྱིན་པ་དྲུག་དང་བྲལ་བར་མི་འགྱུར་རོ། །སྦྱིན་པ་དང། ཚུལ་ཁྲིམས་དང། བཟོད་པ་དང། བརྩོན་འགྲུས་དང། བསམ་

[29B] ཤེས་རབ་ཀྱི་བློ་ཉམས་བར་མི་འགྱུར་རོ། །བྱང་ཆུབ་སེམས་ལ་ཐུགས་གི་བར་དང། རབ་ཏུ་རྨོངས་པར་མི་འགྱུར་རོ་།དོན་ཡོད་པའི་ཕ་རོལ་ཏུ་ཕྱིན་པ་དྲུག་གི་གཟུངས་ཆེན་
པོ་ཡིན་ནོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་
འཚལ་ལོ། །ཏྡྱ་ཐཱ། ཨ་མོ་གྷ་བི་མོཀཥ། མཎྜ་ལ་མ་ཧཱ་ད་བཧུ་ཏ་བི་མ་ལེ། དྷ་ར་དྷ་ར། དཧི་རི་དཧི་རི། མ་ཧཱ་ད་བཧུ་ཏ་ཨ་མི་ཏ་བྷ། མ་ཀུ་ཊ། དྷ་ར་ཧཱུཾ་ཕཊ་སཱཧཱ། དཀྱིལ་འཁོར་དེར་
ཡུངས་ཀར་དང། དྲི་ཆབ་དང་ལྡན་པའི་བུམ་པ་ལ་སྔགས་བཟླས་བརྗོད་བྱས་ནས་ཆུས་ཀུན་ཏུ་ཆག་ཆག་གབ་ན་ཆག་ཆག་གཏབས་པ་ཙམ་གྱི་མདོ་ལ་དཀྱིལ་འཁོར་ཀུན་ཏུ་
དཔག་ཚད་གཅིག་གི་ནང་དུ་ས་སྦྱངས་ཏེ་ཡོངས་སུ་དག་པར་འགྱུར་རོ། །ཇི་ལྟར་ཤེལ་གོང་དང། རིན་པོ་ཆེ་སྣ་ཚོགས་པ་དག་པ་དྲི་མ་མེད་པ་མཛེས་པ་དེ་འདྲ་བའི་ས་གཞིར་
འགྱུར་རོ། །ཤིན་ཏུ་དག་པ་དང། ཤིན་ཏུ་དྲི་མ་མེད་པ་དང། ཤིན་ཏུ་ཉམས་དགའ་བ་དང། ཤིན་ཏུ་ཡིད་དུ་འོང་བའི་ས་གཞིར་འགྱུར་རོ། །ཤིན་ཏུ་ས་གཞིར་སྤ་བར་འགྱུར་
རོ༑ ༑ས་ཕྱོགས་དེའི་བུད་མེད་དང། སྐྱེས་པ་དང། ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའི་རིགས་དང། དམངས་རིགས་གང་དག་འཁོད་པ་

[30A]༄༅། །དེ་དག་ཐམས་ཅད་ཕྱིར་མི་ལྡོག་པའི་ས་ལ་རབ་ཏུ་གནས་པར་འགྱུར་རོ། །དེ་དག་ཐམས་ཅད་ཕྱིར་མི་ལྡོག་པར་འགྱུར་རོ། །ཤི་ནས་བདེ་བ་ཅན་གྱི་
འཇིག་རྟེན་གྱི་ཁམས་སུ་སྐྱེ་བར་འགྱུར་རོ། །ཚེ་རབས་དྲན་པར་འགྱུར་རོ། །ནམ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་
བའི་བར་དུ་བསོད་ནམས་ཀྱི་ཕུང་པོ་ཆེན་པོའི་དགེ་བའི་རྩ་བ་ཆེན་པོ་གསོག་པར་འགྱུར་རོ། །གང་དག་བྱོལ་སོང་གི་སྐྱེ་གནས་སུ་གཏོགས་པའི་རིགས་དང། བྱ་དེ་དག་
ཕྱོགས་དེར་འགྲོ་ཞིང་རབ་ཏུ་འཇུག་པ་དེ་དག་ཐམས་ཅད་ཡོངས་སུ་གྲོལ་བར་འགྱུར་རོ། །བདེ་འགྲོའི་ལམ་ལ་རབ་ཏུ་གནས་པར་འགྱུར་རོ་།གང་གིས་དེའི་ས་ལག་
པར་འོངས་ཏེ་རེག་པ་དེ་དག་ཐམས་ཅད་ནད་དང་བྲལ་བ་དང། ཉོན་མོངས་པ་དང་བྲལ་བ་དང། རིམས་དང་བྲལ་བ་དང། སྒྲིབ་པ་མེད་པ་དང། སྡིག་པ་དང་བྲལ་བར་
འགྱུར་རོ། །དེ་དག་ཕྱིས་ལུས་ལ་ཚོར་བའི་ནད་འབྱུང་བར་མི་འགྱུར་རོ། །རྟག་ཏུ་བདེ་བས་ཚིམ་པའི་ལུས་སུ་འགྱུར་རུ། །ས་ཡོངས་སུ་སྦྱོང་བའི་རིག་སྔགས་སོ། །དཀོན་
མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །

[30B] ཨོཾ་ཨ་མོ་གྷ་དྲུ་མ། ལ་ཏ་བྲིཀཥ། ཤཾ་ཁ་པ་ཏྲ། པུཥྤ་ཕ་ལ། པ་ཊི་པ་ཨཱ་རོ་ཧ། ན་ཧི་ཌཱ་ག། པུ་ཤཀ་རི་ཎ། ཨུད་ས་ཧྲིད། སུནྡ་ར་བྲ་པ་ཎི། བི་བི་དྷ། བི་ཙ་ཏྲ། པ་རི་
དྷ་ཡ། པདྨ་བཧུ་ཛེ། ས་མ་ས་མ། ས་མནྟེ་ན། པ་རི་མཎྜལ། པ་རི་ཤོ་དྷ་ཡ། མ་ལ་མ་ལ། བི་མ་ལ་བི་མ་ལ་ནི་རྨ་ལ་སུ་བ་རི་ཤུདྡྷ། པདྨ་ཨུཏྤ་ལི་བྷ་ཛ་ལ་མ་ལཱ་ནཱ་བི་ཤུདྡྷེ། ཤོ་དྷ་
ཡ་ཤོ་དྷ་ཡ། པ་ར་མ་མ་ཧཱ་ཤུདྡྷ་ཡ། སཏ་ཧཱུཾ་ཕཊ། ན་མཿ་ཏྲི་བཧུ་བ་ནེ་ཧཱུཾ་ཕཊ་སཱཧཱ། འདིས་ཙྣྡྣ་དང། པདྨ་དང། ཆུ་དང། ཡུངས་ཀར་ལ་ཡོངས་སུ་བཟླས་ཏེ་ལྗོན་པའི་སྡོང་པོ་
དང། མེ་ཏོག་གི་ཤིང་དང། འབྲས་བུའི་ཤིང་དང། སྣ་ཚོགས་པའི་ལྕུག་མ་དང། རྩྭ་དང། ཤིང་གེལ་པ་དང། སྨན་དང། ཆུ་ཀླུང་དང། མཚོ་ཕྲན་དང། ལྟེང་ཀ་དང། རྫིང་བུ་
དང། འབབ་ཆུ་མཛེས་པའི་སྟེང་དུ་གཏོར་བར་བྱ་སྟེ། དེ་རྣམས་ཐམས་ཅད་ལ་བདུད་རྩི་བླུག་པར་འགྱུར་རོ། །དེ་རྣམས་ཐམས་ཅད་ལ་ལྷ་རྫས་ཀྱི་མེ་ཏོག་དང་འབྲས་བུར་
འགྱུར་རོ། །ཐ་ན་ལྷའི་རྩྭ་དང། ཤིང་གེལ་པ་དང། སྨན་དང་ནགས་ཀྱི་བདག་པོར་འགྱུར་རོ། །གང་ལ་རེག་པ་ཙམ་གྱིས་རེག་པ་དེ་ཐམས་ཅད་སེར་སྣའི་དྲི་མ་དང་བྲལ་ཞིང་
ཕྲག་དོག་སྤངས་པར་འགྱུར་རོ། །མཁྲིས་པ་དང། བད་ཀན་དང་མཆིལ་མ་དང་བྲལ་ཞིང། ལུས་ཀྱི་ཕྱི་དང། ནང་གི་དྲི་མི་ཞིམ་པ་ཐམས་ཅད་ཡོངས་སུ་དག་པར་འགྱུར་རོ་

[31A]༄༅། །གང་ཡང་ལུས་ཀྱི་ནང་གི་ནད་དང། གནོད་པ་སྣ་ཚོགས་པ་དེ་ཐམས་ཅད་ཡོངས་སུ་གྲོལ་བར་འགྱུར་ཞིང། རྣམ་པར་དག་པ་དང་རྣམ་པར་ཉམས་པ་
དང། ལེགས་པར་ཡོངས་སུ་དག་པ་དང། དྲི་མ་མེད་པར་འགྱུར་རོ་།ཞེས་སོ། །དེ་ལ་ཆུས་ཁྲུས་བྱས་པ་གང་ཡིན་པ་དེ་རྣམས་ཀྱང་ལྷའི་ཆུ་དང། བྱང་ཆུབ་ཡན་ལག་གི་
ཆུས་ཁྲུས་བྱས་པར་འགྱུར་རོ། །སྡིག་པ་དང། སྒྲིབ་པའི་དྲི་མ་ཐམས་ཅད་བཀྲུས་པར་འགྱུར་རོ། །དེས་སོ་ཤིང་ཟོས་པ་གང་ཡིན་པ་དེ་རྣམས་ཀྱང་སངས་རྒྱས་ཀྱི་ཡེ་ཤེས་
རྗེས་སུ་དྲན་པ་ཆེན་པོ་འཕེལ་བར་འགྱུར་རོ། །མྱ་ངན་ཐམས་ཅད་དང་བྲལ་བར་འགྱུར་ཞིང། ཞགས་པ་ཐམས་ཅད་ཡོངས་སུ་སྤང་བ་དང། རྟག་ཏུ་ཁ་ནས་ཨུཏྤ་ལའི་དྲི་
བྲོ་བར་འགྱུར་རོ། །ངག་འཇམ་ཞིང་སྙན་པར་ཡང་འགྱུར་ཞིང་ངག་མཉེན་པར་ཡང་འགྱུར་རོ། །དགའ་བའི་གཏམ་བྱེད་པར་འགྱུར་ཞིང། སྐྱེ་བོ་ཐམས་ཅད་ཡིད་དགའ་
བར་ཡང་འགྱུར་རོ། །མི་འམ་ཅིའི་དབྱངས་སུ་ཡང་འགྱུར་རོ། །བསྟན་བཅོས་དང། ཆོ་ག་ཞིབ་མོ་དང། གསང་སྔགས་དང། ཐེག་པ་ཆེན་པོ་ཐམས་ཅད་ཐོས་པ་ཙམ་གྱིས་
ཀུན་ཏུ་འཛིན་པར་བྱེད་ཅིང་ཁ་ཏོན་དུ་ཡང་གནས་པར་བྱེད་དོ། །མེ་ཏོག་དེ་ལམ་ནམས་པ་དང། ཕྲེང་བ་མགུལ་བར་འཆིང་བར་བྱེད་པ་གང་ཡིན་པ་དེ་རྣམས་ཀྱང་བྱང་

[31B] །དེ་བཞིན་གཤེགས་པའི་དབང་གིས་མངོན་པར་དབང་བསྐུར་བར་ཡང་འགྱུར་རོ། །སྣ་ཚོགས་སུ་དག་པར་
ཡང་འགྱུར་ཏེ། ལྷའི་དྲི་དང། རེག་པ་དང་ཡང་དག་པར་ལྡན་པར་འགྱུར་རོ། །ལྕེ་པདྨའི་འདབ་མ་དང་མཚུངས་པར་ཡོངས་སུ་དག་པར་འགྱུར་རོ། །ལྷའི་སོ་དང་མཚུངས་པའི་
ཁ་དོག་ཏུ་འགྱུར། བུད་མེད་དང། སྐྱེས་པ་དང། ཁྱེའུ་དང། བུ་མོ་གང་ལ་གཏམ་སྨྲས་པ་དེ་རྟག་ཏུ་དབང་དུ་འགྱུར་རོ། །ཤི་འཕོས་ཤིང་སྐྱེ་བ་བརྗེས་ནས་བདེ་བ་ཅན་གྱི་
འཇིག་རྟེན་གྱི་ཁམས་སུ་སྐྱེ་བར་འགྱུར་ཏེ། པདྨ་ལས་བརྫུས་ཏེ་སྐྱེ་བར་འགྱུར་རོ། །ཚེ་རབས་དྲན་པར་ཡང་འགྱུར་རོ། །ཞེས་པའོ་།འབྲས་བུ་དང། མེ་ཏོག་དང། ཆུ་དང་
ནགས་ཀྱི་བདག་པོ་དང། རྩྭ་དང། ཤིང་གེལ་པ་དང། སྨན་ཡོངས་སུ་སྦྱོང་བའི་སྔགས་སོ། །དཀོན་མཆོག་གསུམ་ལ་ཕྱག་འཚལ་ལོ་།བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ། །ཏདྱ་ཐཱ། ཨོཾ་ཨ་མོ་གྷ་ཨ་མ་ལེ་ཏྲི་མ་ལེ་བི་མ་ལ། ནིརྱ་ལེ། དི་བྱ་བ་རི་ཤུདྡྷེ་སརྦྦ་
མ་ལོ་པ་ཀརྵི་ཏེ། མཧཱ་བོ་དཧི་སཏ་བ་ར་དེ་པྲ་བ་ར་པ་རི་ཤུདྡྷེ། མ་ཧཱ་མ་ཎི་རཏྣ་ཀཱ་ཡ་པ་རི་ཤུདྡྷེ་མ་ཎི་མ་ཎི་ཤོ་དྷ་ནི་མ་ཧཱ་ཨ་མོ་གྷ་ཙིནྟཱ་མ་ཎི་ཤུདྡྷེ། ཧྲི་ད་ཡ་ཤུདྡྷེ་ཀཱ་ཡ་ནིརྨ་ལ་མ་ཧཱ་

[32A]༄༅། །མ་ཎི་པ་རི་ཤུདྡྷེ། ཧུ་རུ་ཧུ་རུ་པ་བ་ར་པ་ཎཱི་མ་ཧཱ་བུ་ཛ་པ་ར་དེ། ཏུ་རུ་ཏུ་རུ། མ་ཧཱ་སཏ་བ་ཏ་ས་ལེ། བ་རི་ཤོ་དྷ་ཡ་མཱཾ། སརྦ་སུ་བི་ཤུདྡྷ་མ་ལེ་སཱཧཱ། རིག་
སྔགས་འདིས་རིག་སྔགས་འཆང་གི་བདག་ཉིད་ཀྱི་ལུས་ཡོངས་སུ་སྦྱང་བར་བྱ་སྟེ། ཙནྡན་ན་གྱི་ཚུལ་དང། གུར་གུམ་དང། གླ་རྩིའི་ཆུ་དང། ག་བུར་གྱི་ཆུ་དང། ཡུངས་
ཀར་དང། བ་བྱུང་ལྔ་བསྲེས་པས་རྫ་གསར་པའི་བུམ་པ་བཀང་སྟེ་རིག་སྔགས་འདི་སྟོང་རྩ་བརྒྱད་དུ་བཟླ་བར་བྱའོ། །རས་དཀར་པོས་བཀྲུ་བར་བྱ་ཞིང་ལན་བདུན་དུ་
བཏུང་བར་བྱའོ། །ཁྲུས་བྱས་པ་ཙམ་གྱི་མོད་ལ་ཁྲོ་བོའི་རྒྱལ་པོས་བདག་ཉིད་དབང་བསྐུར་བར་བྱའོ། །ཁྲུས་བྱས་པ་ཙམ་དང་དབང་བསྐུར་བ་ཙམ་གྱིས་བདག་རང་གི་
ཕྱི་ནང་ཡོངས་སུ་དག་ཅིང་དྲི་མ་མེད་པར་འགྱུར་རོ། །སྡིག་པ་དང། སྒྲིབ་པ་དང། དུག་དང་བྲལ་བར་འགྱུར་རོ། །ཉོན་མོངས་པ་དང། ནད་དང་བྲལ་བར་འགྱུར་རོ། །རྒ་བ་ལ་
སོགས་པ་དང་བྲལ་བར་འགྱུར་རོ། །བགེགས་དང། ལོག་འདྲེན་དང། བདུད་ལ་སོགས་པ་ཐམས་ཅད་ལས་ཡོངས་སུ་ཐར་པར་འགྱུར་རོ། །གནོད་སྦྱིན་དང། སྲིན་པོ་དང་
འབྱུང་པོ་དང། ཤ་ཟ་ལ་སོགས་པ་ཐམས་ཅད་ཡོངས་སུ་སྤངས་པར་འགྱུར་ཞིང། བར་ཆད་བྱ་བའི་ཕྱིར་རིག་སྔགས་འཆང་བའི་དྲུང་དུ་སླར་འོད་ནུས་པར་མི་འགྱུར་རོ། །

[32B] བདེ་བར་ཉལ་བ་དང། བདེ་བར་སད་པ་དང། ནམ་འཚོའི་བར་དུ་བདེ་བར་གནས་པ་དང། དྲི་མ་ཐམས་ཅད་སྤངས་པ་དང། དེ་བཞིན་
གཤེགས་པ་ཐམས་ཅད་མཐོང་བ་དང། བྱང་ཆུབ་སེམས་དཔའ་མཐོང་བར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་མངོན་སུམ་དུ་མཐོང་སྟེ་ཤི་བའི་དུས་བྱེད་པར་
འགྱུར་རོ། །བདེ་བ་ཅན་གྱི་འཇིག་རྟེན་གྱི་ཁམས་སུ་སྐལ་པ་མཉམ་པར་སྐྱེ་བར་འགྱུར་རོ། །པདྨོའི་ནང་ནས་བརྫུས་ཏེ་སྐྱེས་ནས་དེ་བཞིན་གཤེགས་པ་འོད་དཔག་མེད་མངོན་སུམ་
དུ་མཐོང་བར་འགྱུར་རོ། །རྒྱན་ཐམས་ཅད་ཀྱིས་བརྒྱན་པ་དང། ལུས་མཚན་དང་དཔེ་བྱད་ཀྱིས་བརྒྱན་པ་དང། ཚེ་རབས་དྲན་པར་འགྱུར་རོ། །མཐར་བྱང་ཆུབ་ལ་ཐུག་གི་བར་དུ་སངས་
རྒྱས་ཀྱི་ཞིང་ནས་སངས་རྒྱས་ཀྱི་ཞིང་དུ་འགྲོ་བར་འགྱུར་རོ་།རྣམ་པར་གྲོལ་བའི་དཀྱིལ་འཁོར་དོན་ཡོད་པའི་ཞགས་པའི་སྙིང་པོ་ཆོ་ག་ཞིབ་མོ་འདི་མཐའ་དག་རྫོགས་པར་ཁ་ཏོན་
བྱེད་པར་འགྱུར་རོ། །གཞན་ཡང་དེ་བཞིན་གཤེགས་པས་བཀའ་སྩལ་པའི་མདོ་སྡེ་གཞུང་སྣ་ཚོགས་རྣམ་པ་དུ་མ་ཁ་ཏོན་བྱེད་པར་འགྱུར་རོ། །བསྐལ་པ་སྟོང་ཕྲག་བརྒྱ་
ཚུན་ཆད་དུ་སྐྱེ་བ་དྲན་པར་འགྱུར་རོ། །ཨོཾ་ཨ་མོ་གྷ་པདྨ་བི་མ་ལེ། པྲ་ས་ར། ས་མནྟ། མུ་ཁེ་སཱཧཱ། དཀྱིལ་འཁོར་ཆར་ཕྱེ་སྟེ་ཐིག་གདབ་པའི་སྔགས་སོ། །ཨོཾ་ཨ་མོ་གྷ་བི་བི་

[33A]༄༅། །དཧེ༑ རཱུ་པ་པི་ཅི་ཧྲ། གནྡྷ་ར། སནྡྷ་ར། པྲ་བ་ར་བཧུ་ཛེ་སཱཧཱ། ཚོ་ན་རྩིའི་སྔགས་དང། སྐུ་གཟུགས་གཞག་པ་དང། མཚོན་ཆའི་རྟགས་བྲི་བའི་སྔགས་སོ། །
ཨོཾ་ཨ་མོ་གྷ་སནྟ་པ་རི་མཎྜ་ལ་པཱ་ཤ་བནྡྷེ་ཧཱུཾ། ཡུངས་ཀར་ལ་ལན་བདུན་བཟླས་བརྗོད་བྱས་པས་དཀྱིལ་འཁོར་བསྡམ་པར་བྱའོ་།ཨོཾ་ཨ་མོ་གྷ་ས་མནྟ། ད་ཤ་དཀི་[?]མ་ཧཱ་
སཱི་མན། བནྡྷ་ཡ། དཧུ་རུ་དཧུ་རུ་ཧཱུཾ་ཕཊ་སཱཧཱ། ཡུངས་ཀར་དང་ཆུ་ལ་ལན་བདུན་བཟླས་བརྗོད་བྱས་པས་མཚམས་བཅད་པའོ། །ཨོཾ་ཨ་མོ་གྷ་རཀྵ་ཎ་པཱ་ཤ་ཧསྟེ། བཧུ་རུ་བཧུ་རུ་
སཱཧཱ༑ ཡུངས་ཀར་དང། དྲི་ཆབ་ལ་ལན་བདུན་བཟླས་བརྗོད་བྱས་པས་བདག་སྲུང་བའོ། །ཨོཾ་ཨ་མོ་གྷ། ཙཱུ་ཏ་མ་ཎི། ཧུ་རུ་ཧུ་རུ་ནཱ་ག་པཱ་ཤ་བནྡྷེ་ཧཱུཾ་སཱཧཱ། ལན་ཉི་ཤུ་རྩ་
གཅིག་བཟླས་བརྗོད་བྱས་པས་སྤྱི་གཙུག་བཅིང་བའི་སྔགས་སོ། །ཨོཾ་ཨ་མོ་གྷ་རཀྵ་ས་མནྟེ་ན་མ་ཧཱ་པཱ་ཤེ་དཧུ་རུ་དཧུ་རུ་སཱཧཱ། སློབ་མ་དང། གྲོགས་རྣམས་སྲུང་བ་སྟེ། ཡུངས་
ཀར་དང། ཐལ་བ་ལ་ལན་ཉི་ཤུ་རྩ་གཅིག་བཟླས་བརྗོད་བྱས་ཏེ་བསྲུང་བར་བྱའོ། །ཨོཾ་ཨ་མོ་གྷ་ཨི་ལ་བི་མ་ལེ། སུ་རུ་སུ་རུ་སཱཧཱ། དྲི་ཆུ་ལ་ལན་ཉི་ཤུ་རྩ་གཅིག་བཟླས་
བརྗོད་བྱས་པས་ཁྲུས་བྱ་བའི་སྔགས་སོ། །ཨོཾ་ཨ་མོ་གྷ་ཨ་མྲྀ་ཏ། བིནྡུ་ཙ་ར་ཙ་ར་སཱཧཱ། ཉེ་རེག་བྱ་བའི་སྔགས་སོ། །ཨོཾ་ཨ་མོ་གྷ་དི་བྱ་བསྟྲེ་ཙུ་རུ་ཙུ་རུ་སཱཧཱ། གོས་ཀྱི་སྔགས་

[33B] ༑ཨོཾ་ཨ་མོ་གྷ་བཧུ་ཛ་ཀ། ཀ་པ་ཙ། བ་ར་དེ། ཙི་རི་ཙི་རི་སཱཧཱ། གོ་ཆའི་སྔགས་ཡིན་ཏེ། ཡུངས་ཀར་དང། གུར་གུམ་གྱི་ཆུས་བྱའོ། །ཨོཾ་ཨ་མོ་གྷ་བྲཧྨ་བཧུ་ཛེ་པཱརྱནྟེ་ན་ཕྲ་ས་ར་སཱཧཱ་
མཆོད་ཕྱིར་ཐོགས་ཀྱི་སྔགས་སོ། །ཨོཾ་ཨ་མོ་གྷ་ཙཱུ་ཌ་མ་ཎི་པདྨེ། ཨ་བཧི་ཥིཉྩ་ཡ། མ་མ་སརྦྦ་ཏ་ཐཱ་ག་ཏ་ཨ་བཧི་ཥེ་ཀ་མ་ཎི་མ་ཎི་སཱཧཱ། དབང་བསྐུར་བའི་བསྔགས་སོ། །ཨོཾ་ཨ་མོ་གྷ་
པདྨེ་བ་སུནྡྷ་ར། དྷ་ར་དྷ་ར། དྷ་ར་ཎི། མཎྜེ་ཧཱུཾ། སྟན་གྱི་གསང་སྔགས་སོ། །ཨོཾ་ཨ་མོ་གྷ་ས་མནྟ་པཱརྱངྐ། བཧུ་བི་སཱཧཱ། སྐྱིལ་མོ་ཀྲུང་བཅའ་བའི་སྔགས་སོ། །ཨོཾ་ཨ་མོ་གྷ་སུ་ར་
དཧི༑ པདྨེ་པ་ར་པ་ར་ཧཱུཾ། མེ་ཏོག་གི་སྔགས་སོ། །ཨོཾ་ཨ་མོ་གྷ་བི་བི་དྷ། གནྡྷ། པྲ་ས་རཻ། པཱུརྞ་བཧུ་ཛེ་སཱཧཱ། དྲིའི་སྔགས་སོ། །ཨོཾ་ཨ་མོ་གི་བི་བི་དྷ་ལེ་པ་ན་པྲ་བ་རེ་པི་རི་པི་རི་
སཱཧཱ༑ བྱུག་པའི་སྔགས་སོ། །ཨོཾ་ཨ་མོ་གྷ་ག་ག་ན་སྥ་ར་ཎ་མ་ཡེ་བཧུ་རུ་བཧུ་རུ་ཧཱུཾ། བདུག་པའི་སྔགས་སོ། །ཨོཾ་ཨ་མོ་གྷ་ཤུ་ཀླ་ས་ར་ས་ར་ས་ཨ་གྷ་དྷ་ར་བཧི་དྷ་ར་ཧཱུཾ། གཏོར་
མའི་སྔགས་ཏེ། ཐམས་ཅད་དུ་བྱའོ། །ཨོཾ་ཨ་མོ་གྷ། པྲ་བ་ར། ནུ་བི་ལོ་ཀི་ནི། ཀི་རི་ཀི་རི་ཧཱུཾ། ཟས་དང་གཏོར་མའི་སྔགས་སོ། །ཨོཾ་བི་བི་དྷ། ཨ་མོ་གྷ། ཕ་ལ། པ་ར་པ་ར་ཧཱུཾ་
འབྲས་བུའི་སྔགས་སོ། །ཨོཾ་ཨ་མོ་གྷ་ཨད་བཧུ་ཏ་གནྡྷ་བྷ་རེ་ཧཱུཾ། མཆོད་ཡོན་གྱི་སྔགས་སོ། །ཨོཾ་ཨ་མོ་གྷ། བི་བི་དྷ། མ་ཎི་བཧུ་ཥ་ཎ། བ་རེ། ཛྭ་ལ་ཛྭ་ལ་ཧཱུཾ། རྒྱན་དང། ཐོད་

[34A]༄༅། །དང། དར་དཔྱང་དང། མདའ་དང། ཚོན་སྣ་ལྔ་དང་ཐིག་སྐུད་ཀྱི་སྔགས་སོ། །ཨོཾ་ཨ་མོ་གྷ། བི་བི་དྷ། བྷ་ཛ་ན་ཛ་ཡ་ཛ་ཡ་སཱཧཱ། སྣོད་ཀྱི་སྔགས་
ཏེ༑ ཐམས་ཅད་དུ་སྦྱར་རོ། །ཨོཾ་ཨ་མོ་གྷ། པྲ་བྷ་ར་བྷ་བ་ན་བཧུ་བེ་ཐ་ར་ཐ་ར་སཱཧཱ། གཞུག་པའི་སྔགས་སོ། །ཨོཾ་ཨ་མོ་གྷ་ན་མ་སྐ་ར་ཎ། སརྦྦ་ཏ་ཐཱ་ག་ཏ། ཨོཾ་ཛ་ལེ་ཧཱུཾ་
ཕྱག་འཚལ་བ་དང། ཐལ་མོ་སྦྱར་བའི་སྔགས་སོ། །ཨོཾ་ཨ་མོ་གྷ་ཙ་ཀྲེ། དུ་རུ་དུ་རུ་པྲ་དུ་རུ་སཱཧཱ། བསྐོར་བའི་སྔགས་སོ་།ཨོཾ་ཨ་མོ་གྷ་ས་མནྟ་བྷ་བ་ནེ་བྷ་བ་བྷ་བ་སཱཧཱ་
སྤྱན་དྲང་བའི་སྔགས་སོ། །ཨོཾ་ཨ་མོ་གྷ་ཙིནྟྲ་མ་ཎི་ཨཱ་ཀརྵ་ཡ་དུ་རུ་དུ་རུ་སཱཧཱ། གསོལ་བ་གདབ་པའི་སྔགས་སོ། །ཨོཾ་ཨ་མོ་གྷ་ནི་རྨནྟ་ཎ། བི་མོཀྵ་མཎྜ་ལེ་མི་ལི་མི་ལི་
སཱཧཱ༑ སྙན་གསན་དབབ་པའི་སྔགས་སོ། །ཨོཾ་ཨ་མོ་གྷ་མ་ཧཱ་རཤྨི་ཛྭ་ལ་ས་ཧ་སྲ་ཛྭ་ལ་ཛྭ་ལ་ས་མནྟེ་སཱཧཱ། མར་མེའི་སྔགས་སོ། །ཨོཾ་ཨ་མོ་གྷ་པཱ་ཤ་ཧསྟེ་པྲ་ས་ར་གཙྪ་
སྭ་བྷཱ་བ་ནཾ་བི་སརྫི་ཏ་སི་ས་ར་ས་ར་ཧཱུཾ་ཕཊ་སཱཧཱ་སླར་གཤེགས་སུ་གསོལ་བའི་སྔགས་སོ། །ཨོཾ་ཨ་མོ་གྷ་པཱ་ཤཱ་བྷནྡྷ་ས་མནྟ་མ་ཧཱ་ས་མ་ཡ་དྲི་ཌྷེ་ཧཱུཾ་ཕཊ་སཱཧཱ། དམ་
ཚིག་གི་སྔགས་སོ། །ཨོཾ་ཨ་མོ་གྷ་ས་མནྟེ། པྲ་བ་ར། ས་ར་ས་ར། པྲ་ས་ར་མ་ཧཱ་བཧུ་ཏེ་ཤཱ་ར། དཧི་རི་དཧི་རི། ཧཱུཾ་ཧཱུཾ་ཕཊ་སཱཧཱ། གསང་སྔགས་འདིས་ལ་དུ་དང། མོ་ད་ཀ་ར་དང་

[34B] རྩ་བ་དང། སྡོང་བུ་དང། གཏོར་མ་དཀར་པོ་དང་ཚོགས་ཆེན་པོའི་བདག་པོའི་གཏོར་མ་སྦྱིན་པ་དང། མེ་ཏོག་དང་བདུག་པའི་སྦྱིན་པ་བྱས་ན། ཕྱིས་བགེགས་
བྱེད་མི་ནུས་པར་འགྱུར་རོ། །འཇིག་རྟེན་འདས་པའི་དཀྱིལ་འཁོར་གྱི་།ཕྱག་རྒྱ་དེ་ནས་བརྗོད་བྱ་སྟེ། །གང་གིས་གཟུང་བ་ཙམ་གྱིས་ནི། །སྡིག་པ་ཐམས་ཅད་ཞི་བར་འགྱུར།།
ལས་དང་ཉོན་མོངས་སྒྲིབ་པ་དང། །དུག་རྣམས་ཐམས་ཅད་རྣམ་པར་བཅོམ། །རྣམ་གྲོལ་དཀྱིལ་འཁོར་རིགས་ཀྱི་ནི། །དམ་ཚིག་ཕྱག་རྒྱ་ཡང་དག་ཡིན། །ལག་གཉིས་པདྨ་འདྲར་
བྱས་ལ༑ ༑སོར་མོ་རྣམས་ནི་མཉམ་བཞག་སྟེ། །གུང་མོ་ལྕགས་ཀྱུ་འདྲ་བར་བྱ། །ལག་གཉིས་མཉམ་པར་བཞག་པ་ཡི། །ཕྱག་རྒྱ་རྣམ་གྲོལ་དམ་ཚིག་འདི། །དོན་ཡོད་ཞགས་
པར་བྱིན་གྱིས་བརླབས། །འཇིག་རྟེན་འདས་པ་ཁྱད་པར་གྱིས། །ལམ་གྱི་འབྲས་བུ་ཐོབ་པར་བྱེད། །ཨོཾ་པདྨ་བཧུ་ཛེ། པདྨ་བི་མ་ལེ་སཱཧཱ། དམ་ཚིག་རྩེ་མོའི་རྩེ་ཤེས་པས། །རྡོ་རྗེ་
པདྨ་རྟག་ཏུ་བྱ། །གུང་མོ་ཅུང་ཟད་བསྐུམས་ནས་ནི། །ལག་གཉིས་པདྨོ་འདྲ་བར་བྱ། །གང་གིས་ཕྱག་རྒྱ་འདི་མཐོང་བ། །འཇིག་རྟེན་རྣམས་ཀྱི་དབང་ཕྱུག་དག་མཚུངས་པ་མེད་
པར་འགྱུར་བ་ཡིན། །རྣམ་གྲོལ་ཕྱག་རྒྱས་དོགས་མེད་པར། །སངས་རྒྱས་མཚུངས་མེད་འགྱུར་བ་ཡིན། །བྱང་ཆུབ་སེམས་དཔའ་ཀུན་གྱིས་ནི། །ཕྱག་བྱས་པ་ཡི་ཕྱག་རྒྱ་

[35A]༄༅། །འདི༑ ༑རྣམ་གྲོལ་དཀྱིལ་འཁོར་རྨད་དུ་བྱུང། །ཨོཾ་པདྨེ་སུ་པདྨ། བི་མོཀྵ་མཎྜ་ལ། པདྨ་ལ། པདྨ་བཧུ་ཛེ་སཱཧཱ། རྡོ་རྗེ་བཅིང་བ་མཉམ་གཞག་སྟེ། །རྡོ་རྗེ་
པདྨོ་གུང་མོ་ནི། །བསྐུམས་ན་དེ་བཞིན་གཤེགས་ཀུན་གྱི། །རྣམ་གྲོལ་གསུང་བའི་ཕྱག་རྒྱ་འདི། །ཡང་དག་གྲོལ་བར་རབ་ཏུ་བསྟེན་།ཕྱག་རྒྱ་འདི་ནི་བསྟན་པས་ནི། །ངན་
པར་བྱས་པ་ཐམས་ཅད་འཇིག་ཨོམ་ཨ་མོ་གྷ་བཛྲ་པདྨ་བཧུ་ཛེ་མི་ལི་མི་ལི་སཱཧཱ། ལག་གཉིས་ཐལ་མོ་ཁོང་སྟོང་ལས། །མདོར་ན་ནོར་བུ་འདྲ་བར་བཅིང། །ནོར་བུའི་ཕྱག་
རྒྱ་རྡོ་རྗེ་འདྲ། །ཡིད་བཞིན་ནོར་བུར་བརྗོད་པ་ཡིན། །ལས་ནི་དོན་ཡོད་ཐམས་ཅད་བྱེད། །དོན་ཡོད་མཆོད་པའི་ཆར་འབེབས་ཤིང། །དོན་ཡོད་ཕ་རོལ་ཕྱིན་དྲུག་རྫོགས། །དོན་ཡོད་
སངས་རྒྱས་རྣམས་དང་ནི། །བྱང་ཆུབ་སེམས་དཔའ་མཐོང་བ་ཡིན་།དོན་ཡོད་རྣམ་གྲོལ་དཀྱིལ་འཁོར་གསང། །མཚམས་མེད་ལྔ་པོ་སྦྱོང་བར་མཛོད། །ཨོཾ་ཨ་མོ་གྷ་མ་ཎི་
མ་ཎི༑ མ་ཧཱ་མ་ཎི་པདྨ་མ་ཎི་སཱཧཱ། རྡོ་རྗེ་པདྨའི་ཐལ་མོ་སྦྱར། །པདྨ་ཁ་བྱེ་འདྲ་བར་རྒྱས། །གུང་མོ་ལྕགས་ཀྱུ་འདྲ་བ་ཡི། །ཕྱག་རྒྱ་འདི་ནི་མཆོག་ཏུ་བཟང། །ཕྱག་རྒྱ་འདི་ནི་
མཐོང་ཙམ་གྱིས། །འབྲས་བུ་ཆེན་པོ་རྨད་དུ་བྱུང། །འཇིག་རྟེན་འདས་པ་ཁྱད་པར་འཕགས། །དུས་གསུམ་སངས་རྒྱས་མཐོང་བ་ཡིན་།ཨོཾ་ཨ་མོ་གྷ། བཛྲེ་མཧཱ་པདྨེ། ཛྭ་

[35B] མ་ཧཱ་ཛྭ་ལེ་སཱཧཱ། སྙིང་གར་རྡོ་རྗེ་པདྨ་ཉིད། །རྡོ་རྗེ་བཅིང་བ་ཕུན་སུམ་ཚོགས། །མཛུབ་མོ་ལྕགས་ཀྱུ་འདྲ་བ་ནི། །བཅིང་བར་བྱ་བའི་ཕྱག་རྒྱ་འདི། །གཟི་བརྗིད་ཆེན་པོ་དག་དང་
ནི༑ ༑སྟོབས་ཆེན་ཕ་རོལ་གནོན་པ་དང། །ཐམས་ཅད་གྲུབ་པར་བྱེད་པའི་གནས། །ཐམས་ཅད་གྲུབ་པར་རབ་ཏུ་སྦྱིན། །འཇིག་རྟེན་འདས་པ་གྲུབ་པ་ཆེ། །སངས་རྒྱས་ཉིད་ཕྱིར་བླ་ན་
མེད༑ ༑སྡིག་པ་ཐམས་ཅད་འཕྲོག་པ་གྲུབ། །གསང་སྔགས་གྲུབ་པ་བླ་ན་མེད། །ཨོཾ་ཨ་མོ་གྷ་སིདྡྷི། སརྦྦ་ཏ་ཐཱ་ག་ཏ་སིདྡྷི། ཨ་བ་ལི་ཀཱ་ཡ་སིདྡྷི། མ་ཧཱ་བི་བུ་ལ་སིདྡྷི། ཀུ་རུ་ཀུ་རུ་
སཱཧཱ༑ རྡོ་རྗེ་ཐལ་མོ་མཉམ་བཞག་སྟེ། །གུང་མོ་གཤིབས་ཏེ་བསྒྲེང་པ་དང། །སྲིན་ལག་མཐེ་བོང་སོ་སོར་འགྱེད། །གུང་མོ་ཡིད་ཙམ་དགུག་བྱ་བ། །པདྨའི་དབང་ཕྱུག་སེམས་
དཔའ་ཆེ། །འཇིག་རྟེན་དབང་ཕྱུག་བླ་མ་སྟེ། །རྟག་ཏུ་རྣམ་གྲོལ་དཀྱིལ་འཁོར་ནི། །བྱང་ཆུབ་སེམས་དཔའ་ཐམས་ཅད་ཀྱིས། །ཕྱག་རྒྱ་བྱས་པ་འདི་ཡིན་ནོ། །ཕྱག་རྒྱ་འདི་དང་
དོན་ཡོད་པའི་སྙིང་པོའི་ཕྱག་རྒྱ་དང། ཕྱག་རྒྱ་དེ་དག་མཐོང་བ་ནི། འཇིག་རྟེན་དབང་ཕྱུག་མཐོང་བ་དང་འདྲ་བ་ཡིན་ནོ། །ཕྱག་རྒྱ་མཆོག་འདི་མཐོང་བ་ནི། རྣམ་པར་གྲོལ་བའི་
དཀྱིལ་འཁོར་མཐོང་བ་དང་འདྲ་བ་ཡིན་ཏེ། ཕྱིར་མི་ལྡོག་པ་ཐོབ་པར་འགྱུར་རོ། །ཕྱག་རྒྱ་འདི་བཅིངས་པ་ཙམ་མཐོང་བའི་མོད་ལ་དམ་ཚིག་ཐམས་ཅད་ཤེས་པར་འགྱུར་རོ། །

[36A]༄༅། །མཐོང་བ་དང། བཟུང་བ་ཙམ་གྱི་མོད་ལ་འབྲས་བུ་ཆེན་པོ་འཐོབ་ཅིང་མོད་ལ་སངས་རྒྱས་ཀྱི་བྱང་ཆུབ་བླ་ན་མེད་པ་ཡིན་ནོ། །དཀོན་མཆོག་གསུམ་ལ་
ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ལ་ཕྱག་འཚལ་ལོ་།ཨོཾ་ཨ་བ་ལོ་ཀི་ཏ་
མ་ཧཱ་ཤུདྡྷ་སཏ་ས་ར་ས་ར། ས་མནྟ་ཨ་བ་བྷཱ་ས། ཀུཎྜ་ལ། དྷ་ལ་ཨ་མི་ཏཱ་བྷཱ་མུ་ཀུ་ཊ་དྷ་ར་ཛཱ་ཊ་མ་ཀུ་ཊ། ན་བ་བཛྲནྡྲ། མནྜི་ཏ། ཙ་ར་ཙ་ར། སཾ་བྷ་ར། བཧུ་བ་ཎི་ཤྭ་ར་པདྨ་བཧུ་
ཛེ་སཱཧཱ། ཕྱག་རྒྱ་ཆེན་པོ་བདུན་པོ་དེ་དག་ནི། འཇིག་རྟེན་ལས་འདས་པའི་བྱང་ཆུབ་སྙིང་པོའི་ལམ་གྱི་འབྲས་བུ་སྟོན་པ། རྟག་ཏུ་འཇིག་རྟེན་དབང་ཕྱུག་བླ་མའི་འཇིག་
རྟེན་མགོན་པོའི་ཆོས་ཀྱི་དཀྱིལ་འཁོར་བསྐོར་བ་ཡིན་ནོ། །ཕྱག་རྒྱ་བདུན་ནི། ཕྱག་རྒྱ་ཆེན་པོ་བྱེ་བ་ཕྲག་བདུན་གྱིས་ཡོངས་སུ་བསྐོར་བ་ཡིན་ཏེ། ཕྱག་རྒྱ་ཆེན་པོ་བདུན་པོ་
དེ་གང་དུ་བཅིངས་ཤིང་ཕྱག་རྒྱ་མཆོག་བཟུང་བ་ནི། ཕྱག་རྒྱ་ཆེན་པོ་བྱེ་བ་ཕྲག་བརྒྱ་བཅིངས་པར་འགྱུར་རོ། །བཟུང་བར་འགྱུར་རོ། །དེ་དག་ཐམས་ཅད་མཆོད་པ་དང་
བསྙེན་བཀུར་བྱས་པར་འགྱུར་རོ། །བསྟོད་པར་འགྱུར་རོ། །མིང་འཛིན་པ་བྱས་པར་འགྱུར་རོ། །ཕྱག་རྒྱ་བདུན་པོ་དེ་དག་ནི། གསང་སྔགས་སྒྲུབ་པ་ཐམས་ཅད་དང། ཀུན་

[36B] །ཐམས་ཅད་བྱེད་པའི་ཕྱག་རྒྱ་འཇིག་རྟེན་ལས་འདས་པའི་ལམ་བླ་ན་མེད་པ་ཡིན་ནོ་།གང་ཞིག་ཕྱག་རྒྱ་དེ་དག་བཅིངས་པ་མཐོང་ཞིང་ཁྲུས་
ལེགས་པར་བྱས་ཏེ་གཙང་མས་སྒྲུབ་པར་བྱེད་པ་འདི་ནི། ངན་འགྲོར་འགྲོ་བར་མི་འགྱུར། སྔོན་གྱི་སྒྲིབ་པས་དམྱལ་བ་མཐོང་བར་མི་འགྱུར། ཕྱག་རྒྱ་བཅིངས་པ་ཙམ་གྱི་མོད་
ལ་ཡང་དག་པར་རྫོགས་པའི་སངས་རྒྱས་བྱ་བ་ཁྲག་ཁྲིག་འབུམ་ཕྲག་བདུན་གྱི་དྲུང་དུ་དགེ་བའི་རྩ་བ་བསགས་པར་འགྱུར་རོ་།བསོད་ནམས་ཀྱི་ཕུང་པོ་ཆེན་པོ་ཀུན་ཏུ་བཟུང་
བར་འགྱུར་རོ། །ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །ས་བཅུ་ལ་རབ་ཏུ་གནས་པར་འགྱུར་རོ། །ཕྱིར་མི་ལྡོག་པའི་གནས་རབ་ཏུ་ཐོབ་པར་འགྱུར་རོ། །མཚམས་
མེད་པ་ལྔ་བྱེད་པ་དང། དམ་པའི་ཆོས་སྤོང་བ་དང། འཕགས་པ་ལ་སྐུར་པ་འདེབས་པ་དང། མནར་མེད་པ་ལ་གཞོལ་བ་རྣམས་ཀྱི་ཅི་སྟེ་ཕྱག་རྒྱ་བཟུང་བ་ཙམ་དང། བསྟན་པ་
ཙམ་གྱི་མོད་ལ་སྡིག་པ་དེ་དག་ཐམས་ཅད་རྣམ་པར་ཞིག་པར་འགྱུར་རོ། །སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་ཡོངས་སུ་བཟུང་བར་འགྱུར་རོ། །ལྷ་དང། ཀླུ་
དང། གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་ལ་སོགས་པ་རྣམས་ལས་ལེགས་པར་བསྲུངས་པར་འགྱུར་རོ། །དབང་ཕྱུག་དང། དབང་ཕྱུག་ཆེན་པོ་དང། རྒྱལ་

[37A]༄༅། །པོ་ཆེན་པོ་བཞི་དང། གཤིན་རྗེ་དང། ཆུ་ལྷ་དང། ལུས་ངན་དང། གཞོན་ནུ་རྣམས་རྟག་ཏུ་རྒྱུན་མི་འཆད་པར་བསྲུང་བ་དང། བསྐྱབ་པ་དང། སྦ་བའི་ཕྱིར་
རྒྱུན་དུ་རྗེས་སུ་འབྲང་བ་བྱེད་པར་འགྱུར་རོ། །སེམས་ཅན་ཐམས་ཅད་དགའ་བ་མཐོང་བར་འགྱུར་རོ། །མཆོད་རྟེན་དུ་འགྱུར་བ་ཡིན་པར་འདོད་པ་དང། ལུས་རིང་བསྲེལ་གྱི་སྙིང་
པོ་ཡིན་པར་འགྱུར་རོ། །རྡོ་རྗེ་ལྟར་མཁྲེགས་པའི་ལུས་སུ་འགྱུར་རོ་།དུག་གིས་མི་ཚུགས། མེས་མ་ཡིན། མཚོན་གྱིས་མ་ཡིན། ཆུས་མ་ཡིན་དབྱིག་དུག་གི་
འཇིགས་པས་མ་ཡིན། སེངྒེས་མ་ཡིན། གཅན་གཟན་གཏུམ་པོས་མ་ཡིན། དུག་མི་བཟད་པས་མ་ཡིན། རྐུན་པོ་དང་མི་རྒོད་ཀྱིས་མ་ཡིན། ཁྱིམ་རྡིབ་པས་མ་ཡིན་
གནོད་སྦྱིན་དང། སྲིན་པོའི་གདོན་ཡང་འོང་བར་མི་འགྱུར། ནད་ཐམས་ཅད་འཇུག་པར་མི་འགྱུར། ལུས་ལ་དུག་སྦྱར་མ་དང། བྱད་དང། རྦོད་གཏོང་གི་འཇིགས་པ་འབྱུང་
བར་མི་འགྱུར་རོ། །རྟག་ཏུ་སྡིག་པ་ཅན་གྱི་རྨི་ལམ་མཐོང་བར་མི་འགྱུར་རོ། །རྟག་ཏུ་དེ་བཞིན་གཤེགས་པ་ལྟ་བ་མཐོང་བར་འགྱུར་རོ་།བྱང་ཆུབ་སེམས་དཔའ་ལྟ་བ་མཐོང་
བར་འགྱུར་རོ། །རྟག་ཏུ་འཕགས་པ་སྤྱན་རས་གཟིགས་དབང་ཕྱུག་མཐོང་སྟེ། རྟག་ཏུ་མཆོག་སྦྱིན་པ་མཛད་པར་འགྱུར་རོ། །ལྷ་ཐམས་ཅད་ཀྱང་རྟག་ཏུ་རྒྱུན་མི་འཆད་པར་

[37B] །རྟག་ཏུ་ཡོན་ཏན་དང་བསོད་ནམས་འབར་རོ། །དཔལ་གྱི་ལུས་ལ་ཤིན་ཏུ་འབར་བའི་ལུས་སུ་འགྱུར་རོ། །ཐམས་ཅད་དུ་འདི་མཆོད་
པར་འོས་པ་ཆེན་པོར་འགྱུར་ཏེ། རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་དང། བཙུན་མོའི་འཁོར་གྱིས་མཆོད་པར་འོས་པ་ཆེན་པོར་འགྱུར་རོ། །ལྷའི་གནས་སུམ་ཅུ་
རྩ་གཉིས་ཀྱི་བར་དུ་ཡང་དགྱེས་པར་འགྱུར་ཏེ། མཆོད་པར་བྱེད་དོ་།ལྷ་རྣམས་ཀྱི་དབང་པོ་བརྒྱ་བྱིན་ལྷའི་བདག་པོ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་
པོ་དང། གཤིན་རྗེ་དང། ཆུ་ལྷ་དང། ལུས་ངན་པོ་དང། གཞོན་ནུ་དང། དྲང་སྲོང་གི་ཚོགས་རྣམས་ཀྱིས་མཆོད་པར་འོས་པ་ཆེན་པོར་འགྱུར་རོ། །སེམས་ཅན་ཐམས་ཅད་ཀྱང་
རྟག་ཏུ་དེ་མཐོང་བར་འདོད་པར་འགྱུར་རོ། །རྟག་ཏུ་དགྱེས་པར་སྟོན་པ་བཞེད་པར་འགྱུར་རོ། །རིག་སྔགས་འཆང་བས་ཁྲུས་བྱས་གོས་གཙང་མ་བགོས་ཏེ་གཙང་མར་བྱས་ལ་
དྲི་སྣ་ཚོགས་ཀྱིས་ལུས་བསྐུ་བ་དང། བདུག་པ་སྣ་ཚོགས་ཀྱིས་བདུག་པ་བྱས་ལ། ཙནྡན་དཀར་པོ་དང། གུར་གུམ་གྱིས་ལག་པ་གཉིས་བསྐུས་ཏེ་ག་པུར་དང། གླ་རྩིས་
བསྐོས་པའི་ས་ཕྱོགས་གཙང་མར་རས་ཀྱི་སྐུ་གཟུགས་ཀྱི་སྤྱན་སྔའམ། སངས་རྒྱས་ཀྱི་སྐུ་གཟུགས་ཀྱི་སྤྱན་སྔའམ། འཕགས་པ་སྤྱན་རས་གཟིགས་དབང་ཕྱུག་གི་སྐུ་

[38A]༄༅། །གཟུགས་ཀྱི་སྤྱན་སྔར་སྐྱིལ་མོ་ཀྲུང་བཅས་ཏེ་འདུག་ནས་ཕྱག་རྒྱ་འདི་བཅིང་བར་བྱའོ། །མཆོད་རྟེན་རིང་བསྲེལ་ཅན་གྱི་དྲུང་དུ་ཕྱག་རྒྱ་བཅིང་བར་
བྱའོ༑ ༑སངས་རྒྱས་ལ་མཆོད་པའི་ཚོགས་ཡོན་ཆབ་ལ་སོགས་པ་དབུལ་བར་བྱའོ། །བྱམས་པ་དང། སྙིང་རྗེའི་སེམས་སུ་བྱའོ། །སེམས་ཅན་ཐམས་ཅད་ལ་ལྷག་པར་བརྩེ་
བ་དང། སྙིང་རྗེའི་སེམས་བསྒོམ་པར་བྱའོ། །སེམས་ཅན་ཐམས་ཅད་ལ་བུ་གཅིག་པ་དང་འདྲ་བར་ཤེས་པར་བྱའོ། །འཕགས་པ་སྤྱན་རས་གཟིགས་དབང་ཕྱུག་ཡིད་ལ་
དྲན་པར་བྱའོ། །སངས་རྒྱས་ཡིད་ལ་བྱེད་པ་དྲན་པ་བསྒོམ་པར་བྱ་སྟེ། ཕྱག་རྒྱ་ཆེན་པོ་བདུན་པོ་དེ་དག་བཅིང་བ་བྱས་ན། ཕྱག་རྒྱ་བྱེ་བ་ཕྲག་བདུན་བཅིངས་པར་འགྱུར་རོ།།
དེ་ནས་མཐུ་བརྗོད་པར་བྱའོ། །མཐུ་ནི། འཇིག་རྟེན་ལས་འདས་པ་ཡང་དག་པར་མཐོང་བ་དང། དོན་ཡོད་པའི་ཞགས་པའི་ཆོ་འཕྲུལ་དང་རང་བཞིན་གྱི་སྐུ་མངོན་དུ་
མཐོང་བ་ཡིན་ནོ། །རྒྱལ་པོའམ། བཙུན་མོའི་ནང་དུའམ། སྐྱེ་བོ་མང་པོའི་ནང་དུ་ཚོགས་པ་དང། དགེ་སློང་གི་ཚོགས་ཀྱི་དགེ་འདུན་གྱི་ནང་དུའམ། འཁོར་དུ་བཅད་པའི་
ནང་དུའམ། རིག་བྱེད་བཞི་ཚོགས་པ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། བུད་མེད་དང། སྐྱེས་པ་དང། ཁྱེའུ་དང་བུ་མོ་དང། རྗེའུ་རིགས་དང་

[38B]ཡོད་པའི་ཞགས་པའི་ཆོ་འཕྲུལ་འཇིག་རྟེན་ལས་འདས་པ་མོད་ལ་མངོན་དུ་མཐོང་བ་དང། འདས་པའམ། མ་
འོངས་པ་དང། ད་ལྟར་བྱུང་བའི་འཆི་བ་དང། སྐྱེ་བ་དང་སྐྱེས་ནས་ཡང་དག་པར་དགེ་བ་དང། མི་དགེ་བའི་འབྲས་བུ་དང་དགེ་བ་དང། མི་དགེ་བས་ཤི་བ་དང། སྐྱེས་ནས་ཕྱུག་
པོའམ། དབུལ་པོའམ། རྒྱལ་པོ་ཐོབ་པའམ། ལྷའི་ལོངས་སྤྱོད་དང་ལྷའི་གནས་སུམ་ཅུ་རྩ་གཉིས་དང། བརྒྱ་བྱིན་དང། ཚངས་པ་དང། ཁྱབ་འཇུག་དང། རྟག་ཏུ་དབང་ཕྱུག་
ཆེན་པོར་འགྱུར་བ་དང། ཀླུའི་སྐྱེ་གནས་དང། ཡི་དྭགས་དང། གནོད་སྦྱིན་དང། སྲིན་པོ་གསང་བ་པ་རྣམས་ཀྱིས་དམྱལ་བ་མི་བ་མི་ཟད་པར་སྐྱེ་བ་དང། མཚམས་མེད་པ་ལ་ཐུག་
གི་བར་དུ་མཐོང་བ་དང། བྲམ་ཟེའི་རིགས་སམ། རྒྱལ་རིགས་སམ་གཞན་ཡང་རིགས་དུ་མ་སྣ་ཚོགས་པར་སྐྱེ་བར་མཐོང་བ་དག་འཇིག་རྟེན་མགོན་པོའི་མཐུས་མངོན་སུམ་
དུ་མཐོང་བར་འགྱུར་རོ། །འཇིག་རྟེན་པའི་ལས་བསྒྲུབ་པར་བྱ་བ་དེ་དག་ཐམས་ཅད་བསྟན་པར་བྱ་སྟེ། རྒྱལ་བ་དང། རྣམ་པར་རྒྱལ་བ་དང། བདེ་བ་དང། ལོ་ལེགས་པ་དང། མི་
ངས་དང། ཡམས་ཀྱི་ནད་དང། ཕ་རོལ་གྱི་འཁོར་རམ་རང་གི་འཁོར་ལ་གནོད་པ་དང། དགྲ་དང། ཕྱིར་རྒོལ་བ་དང། འགྱེད་པ་དང་གཡུལ་སྤྲོད་པ་དང། ཚེ་རིང་བ་དང། ཚེ་ཐུང་བ་

[39A]༄༅། །དང། ནད་འབྱུང་བ་དང། ནད་མེད་པ་དང། ཆར་འབབ་པ་དང། ཤིན་ཏུ་ཆར་འབབ་པ་དང། ཆར་མི་འབབ་པ་དང། དུས་མ་ཡིན་པར་འབབ་པ་དང། དར་
བ་དང། རྒུད་པ་དང། འབྱོར་པ་དང། མི་འབྱོར་པ་དང། འོང་བ་དང། འགྲོ་བ་དང། ནོར་དང། འབྲུ་རྙེད་པ་དང། འཕེལ་བ་དང་འབྲི་བ་དང། ལོ་ཉེས་པ་མཐོང་བ་དང། འཁོར་
བ་ན་ད་ལྟར་གྱི་ལས་གང་ཅུང་ཟད་ལེགས་པར་བྱེད་པ་དང། ཉེས་པ་བྱེད་པ་དང། དགེ་བའམ། མི་དགེ་བའམ། འབྲི་བའམ། འཕེལ་བའམ། སྐྱེ་བ་ལེགས་པར་སྐྱེ་བའམ། ངན་
པར་སྐྱེ་བ་དང། བུ་འབྱུང་བ་བུ་ཕོའམ། བུ་མོའམ། བུ་བཟང་པོའམ། བུ་ངན་པའམ། བསོད་ནམས་ཅན་ནམ། བསོད་ནམས་མེད་པ་མངལ་ན་གནས་པ་དེ་དག་བདེན་པ་
ཉིད་དུ་མཐོང་སྟེ། ལས་ཀྱི་ཆོ་ག་ལེགས་པར་བྱས་པས་ཐེ་ཚོམ་མི་བྱའོ། །ཚེས་གྲངས་དང། རྒྱུ་སྐར་དང། ཉིན་མཚན་བརྗོད་པར་བྱ་མི་དགོས་ཀྱི། བཟླས་བརྗོད་དང། གཏོར་
མ་དང། གཙང་སྦྲ་དང། བཀྲུ་བཤལ་དང། ཤིན་ཏུ་ཁྲུས་བྱ་བ་དང། གོས་གཙང་མ་བཅང་བ་དང། བདེན་པར་སྨྲ་བ་དང། བྱམས་པའི་སེམས་དང། བླ་མ་ལ་ལེགས་པར་
མཉན་པ་དེ་བཟུང་བ་ཁོ་ནར་བྱའོ། །ཟས་དང། སྐོམ་གཙང་མ་དང། ཆང་དང། ཤ་དང། བེག་ཙོང་དང། སྒོག་སྐྱ་དང། ཀེའུ་དང་འདྲེས་པར་བྱས་པའི་འདྲེས་པའི་ཟས་ཡོངས་

[39B] ཤིན་ཏུ་འབགས་པ་དང། དེ་དག་ནི། ཁྱབ་པར་འདོད་པས་ཡོངས་སུ་སྤངས་པར་བྱས་ན། ལས་འདི་ནི། མོད་ལ་ཐམས་ཅད་མངོན་དུ་མཐོང་བར་འགྱུར་རོ། །དཀའ་
ཐུབ་སྤྱོད་པ་ལ་བརྙས་སེམས་མི་བྱ། མ་གུས་པ་མི་བྱའོ། ཀློག་ཏུ་ཡང་མི་བྱའོ། །རྗེས་སུ་བསྟན་པ་དེ་དག་ནི། མཆོག་ཡིན་ནོ། །བསྒྲུབ་པར་བྱ་བ་མཆོག་དེ་དག་ནི། འཇིག་རྟེན་
དབང་ཕྱུག་མགོན་པོས་བཀའ་སྩལ་པ་ཡིན་ནོ། །དངུལ་ལས་མེ་ལོང་ཆུ་ཞེང་དུ་སོར་བཅུ་དྲུག་པ་བྱས་ལ་ཟངས་ལས་པདྨོའི་གདན་ཁྲུ་གང་གི་ཚང་སྡོང་བུ་དང་བཅས་པར་བྱའོ། །
མེ་ལོང་གི་གོང་དུ་དངུལ་ལམ། གསེར་ལས་འཕགས་པ་སྤྱན་རས་གཟིགས་དབང་ཕྱུག་དོན་ཡོད་པའི་ཞགས་པ་བྱ་སྟེ། ཚད་སོར་བཞི་པ། གདན་པདྨོ་ཕྱག་བཞི་ལ་མདུང་རྩེ་
གསུམ་པ་དང། ཞགས་པ་དང། པདྨ་དང། ནོར་བུ་རིན་པོ་ཆེ་ཐོགས་པར་བྱ་བ་ནི། འཇོག་སྦྱོང་ལེགས་པར་བྱས་པ། འཇམ་པོ་འོད་ཕྱིན་པ་ཙམ་དུ་སྦྱང་བར་བྱའོ། །དེ་ནས་རིག་སྔགས་
འཆང་བས་མེ་ལོང་གི་གོང་གི་འཇིག་རྟེན་དབང་ཕྱུག་གི་སྐུ་ལ་རིང་བསྲེལ་གཞག་པར་བྱའོ། །ག་བུར་དང། གླ་རྩིས་སྐུ་ལ་མཆོད་པར་བྱའོ། །མེ་ལོང་གི་ཉེ་འཁོར་ཐོག་ཐག་
ཏུ་དངུལ་གྱི་མེ་ཏོག་དང། གསེར་གྱི་མེ་ཏོག་རིན་པོ་ཆེ་སྣ་ཚོགས་ཀྱིས་སྤྲས་པའི་ཕྲེང་བ་གདགས་པར་བྱའོ། །དབང་བསྐུར་བའི་དར་གདགས་པར་བྱའོ། །དེ་ནས་རིག་སྔགས་འཆང་

[40A]༄༅། །བས་མེ་ལོང་དེ་ལ་ཉི་མ་རེ་རེ་ཞིང་དུས་གསུམ་དུ་དོན་ཡོད་པའི་ཞགས་པའི་སྙིང་པོ་བརྒྱ་རྩ་བརྒྱད་བཟླས་བརྗོད་བྱ་སྟེ་ཇི་ཙམ་བརྒྱད་སྟོང་ཚང་གི་
བར་དུ་བྱའོ། །ཁྲོ་བོའི་རྒྱལ་པོ་དབང་བསྐུར་བར་བྱའོ། །དེ་ནས་མེ་ལོང་འབར་བར་འགྱུར་རོ། །གཅིག་ཁོ་ནར་ཁ་དོག་སྣ་ཚོགས་པར་འབར་བར་འགྱུར་རོ། །འཇིག་རྟེན་
དབང་ཕྱུག་གི་སྐུ་གཟུགས་དེ་ལས་ལྷ་རྫས་ཀྱི་ཆུ་འཛག་གོ་འོད་ཟེར་སྣ་ཚོགས་འབྱུང་ངོ། །དེ་ནས་རིག་སྔགས་འཆང་བའི་ལུས་འབར་ཞིང་དགའ་བར་འགྱུར་རོ། །དོན་
ཡོད་པར་དགའ་བ་དྲི་མ་མེད་པ་ཞེས་བྱ་བ་དོན་ཡོད་པའི་ཞགས་པའི་སྙིང་པོ་ཆོ་ག་ཞིབ་མོ་གྲུབ་པ་འཐོབ་པར་འགྱུར་རོ། །ལུས་ཤིན་ཏུ་དྲི་མ་མེད་ཅིང་ཡོངས་སུ་དག་པར་
འགྱུར་རོ། །དེ་ནས་རིག་སྔགས་འཆང་བས་འཇིག་རྟེན་ཐམས་ཅད་ཀྱི་མངོན་སུམ་དོན་ཡོད་པའི་ཞགས་པ་རྣམ་པར་འཕྲུལ་པ་འགྲུབ་པ་བསྟན་པར་བྱ་དགོས་པས། དེ་
ནས་རིག་སྔགས་འཆང་བས་ས་དང་བའི་ལྕི་བ་བསྲེས་པའི་དཀྱིལ་འཁོར་རྒྱར་ཁྲུ་བཞི། འཕང་དུ་ཁྲུ་ངོ་པ་བྱས་པ་ཤིན་ཏུ་མཁྲེགས་པ་ཤིན་ཏུ་འཇམ་པར་བྱའོ། །ཐིག་
སྐུད་ཀྱིས་རྣམ་པར་ཕྱེ་སྟེ། ཚོན་སྣ་ཚོགས་རྣམ་པར་དབྱེ་ཞིང་སྒོ་བཞི་རྣམ་པར་ཕྱེ་ནས་དཀྱིལ་འཁོར་གྱི་སྒོ་རྣམ་པར་ཕྱེ་སྟེ་པདྨ་འདབ་མ་བརྒྱད་ཚོན་གྱིས་གསལ་

[40B] ཟེ་བ་བྱའོ་།སྟེགས་བུ་གྲུ་བཞི་ལ་རིན་པོ་ཆེ་སྣ་ཚོགས་ཀྱིས་བརྒྱན་པ་དང་སྟེགས་བུའི་གྲྭ་བཞིར་རྒྱལ་པོ་ཆེན་པོ་བཞི་གོ་ཆ་བགོས་
པ༑ གཏུམ་པ། འཇིགས་པར་བྱེད་པའི་གཟུགས་བྲི་བར་བྱའོ། །སྟེགས་བུའི་དབུས་ཀྱི་གནས་བར་བར་དུ་ལྷ་དབང་ཕྱུག་དང། དབང་ཕྱུག་ཆེན་པོ་དང། གཤིན་རྗེ་དང། ཆུ་ལྷ་
དང། གཞོན་ནུ་དང། ལུས་ངན་པོ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། ལྷ་དབང་ཕྱུག་དང། ཕྱག་ན་རྡོ་རྗེ་དང། རལ་པ་གཅིག་པ་དང། སྒྲོལ་མ་དང་
དཀར་མོ་དང། ཁྲོ་གཉེར་མ་དང། རྡོ་རྗེ་ཕོ་ཉ་མོ་རྣམས་ཚོན་སྣ་ཚོགས་ཀྱིས་བྲི་ཞིང་རྒྱན་ཐམས་ཅད་ཀྱིས་བརྒྱན་པ། མེ་ཏོག་སྣ་ཚོགས་ཐོགས་པ་བྱའོ། །སྟེགས་བུའི་ཕྱི་རོལ་
ཏུ་མདུང་རྩེ་གསུམ་པའི་ཕྲེང་བ་དང། རྡོ་རྗེ་ཕྲེང་བ་དང་པདྨའི་ཕྲེང་བ་ཀུན་ཏུ་བྱའོ། །ཕྲེང་བའི་བར་དབུས་དང་གྲྭའི་བར་དུ་ལྷ་མོ་བརྒྱད་དང། འཇིགས་བྱེད་མ་དང། དཔེ་
མེད་མ་དང། བ་སིནྟི་དང། དཔལ་སྒྲ་དབྱངས་དང། སའི་ལྷ་མོ་དང། དུང་ཅན་མ་དན། པུས་པ་དནྟི་རྣམས་རྒྱན་ཐམས་ཅད་ཀྱིས་བརྒྱན་པ། མེ་ཏོག་སྣ་ཚོགས་དང། རིན་པོ་ཆེའི་
སྣོད་ཐོགས་པ་བྱའོ། །ཕྱི་རོལ་ཐོག་ཐག་ཏུ་ཕྲེང་བའི་བར་བར་དུ་དྲི་སྣ་ཚོགས་ཀྱིས་དཀྱིལ་འཁོར་བསྐུ་ཞིང་ཙནྡན་དཀར་པོ་དང། གུར་གུམ་གྱི་མཆོད་པ་སྣ་ཚོགས་བྱའོ། །ག་

[41A]༄༅། །བུར་དང། གླ་རྩིས་མཆོད་ཅིང། དཀྱིལ་འཁོར་ཀུན་ཏུ་དར་སྣ་ཚོན་སྣ་ལྔའི་རྒྱལ་མཚན་དང། མདའ་དང། རྟ་བབས་ཀྱིས་བརྒྱན་པར་བྱའོ། །དངུལ་
གྱི་སྣོད་བཞི་ཅུང་པེང་གིས་བཀང་སྟེ་གཞག་པར་བྱའོ། །དངུལ་གྱི་སྣོད་བཞི་གཏོར་མ་དཀར་གསུམ་གྱིས་དགང་བར་བྱའོ། །དངུལ་གྱི་སྣོད་བཞིར་མཆོད་ཡོན་གྱི་ཆུ་བཞག་
པར་བྱའོ། །སྣོད་བརྒྱད་རོ་སྣ་ཚོགས་ཀྱི་གཏོར་མས་དགང་བར་བྱའོ། །འབྲས་བུ་རྣམ་པ་སྣ་ཚོགས་གཞག་པར་བྱའོ། །ཁ་ཟས་བཟའ་བ་དང། གཏོར་མ་སྣ་ཚོགས་གཞག་
པར་བྱའོ། །དྲི་སྣ་ཚོགས་དང། བྱུག་པས་དངུལ་གྱི་སྣོད་བཀང་སྟེ་གཞག་པར་བྱའོ། །དངུལ་གྱི་པོག་ཕོར་བརྒྱད་ཙནྡན་དང། ཨ་ག་རུ་དང། ཏུ་རུ་ཀ་དང། ག་པུར་དང། གླ་
རྩི་དང། གུར་གུམ་དང། སྲ་རྩི་པོག་དང། པོག་གིས་གང་བར་བྱ་ཞིང། བདུག་སྤོས་སྣ་ཚོགས་པ་བསྲེག་གོ་དངུལ་དང། ཟངས་དང་གསེར་གྱི་མེ་ཏོག་གི་སྙིང་པོའི་
དཀྱིལ་འཁོར་དུ་བཅལ་དུ་དགྲམ་མོ། །ཕྱིའི་དཀྱིལ་འཁོར་དུ། ཇི་ལྟར་རྙེད་པའི་མེ་ཏོག་བཅལ་དུ་དགྲམ་པར་བྱ་སྟེ། ཕྲེང་བ་རྣམས་ཁོ་ར་ཡུག་ཏུ་བསྐོར་ནས་བཞག་སྟེ། དེ་
ལ་ཡང་མེ་ལོང་ལེགས་པར་བརྒྱན་པར་བྱས་ནས་དབུས་ཀྱི་དཀྱིལ་འཁོར་གྱི་པདྨའི་གེ་སར་དང། ཟེའུ་འབྲུ་ལ་ཤར་དུ་ཕྱོགས་པར་གཞག་པར་བྱའོ། །རིག་སྔགས་འཆང་

[41B] དཀྱིལ་འཁོར་གྱི་ལས་དང། བྱ་བ་ཐམས་ཅད་བྱས་ནས་མེ་ལོང་ལ་མངོན་དུ་ཕྱོགས་ཏེ་སྐྱིལ་མོ་ཀྲུང་དུ་འདུག་པར་གྱུར་ནས་
འཕགས་པ་དོན་ཡོད་པའི་ཞགས་པའི་སྙིང་པོ་བཟླས་བརྗོད་དབུལ་བར་བྱ་སྟེ། བཟླས་བརྗོད་བརྒྱ་རྩ་བརྒྱད་རྫོགས་པ་དང། ཁྲོ་བོའི་རྒྱལ་པོས་དབང་བསྐུར་རོ། །དབང་བསྐུར་བ་
ཙམ་གྱི་མདོ་ལ་འཇིག་རྟེན་ཐམས་ཅད་ཀྱི་མངོན་སུམ་དང། འཁོར་ཆེན་པོའི་དབུས་སུ་མེ་ལོང་གི་དབུས་དེར་འཕགས་པ་སྤྱན་རས་གཟིགས་དབང་ཕྱུག་རང་གི་གཟུགས་ཀྱིས་
མཐོང་སྟེ། མེ་ལོང་གི་དབུས་དེ་ནས་རིག་སྔགས་འཆང་དེ་ལ་ལེགས་སོ་ཞེས་བྱ་བ་སྦྱིན་པར་མཛད་དོ། །རིག་སྔགས་འཆང་ཆེན་པོ་ལེགས་སོ་ལེགས་སོ། །བདག་ལ་དོན་ཡོད་
པའི་མེ་ལོང་ལ་འབེབས་པའི་དེ་ཁོ་ན་ཉིད་དམ་པར་གྱུར་པ་འདི་ཐམས་ཅད་ཡང་དག་པར་མཐོང་སྟེ། འཇིག་རྟེན་དང། འཇིག་རྟེན་ལས་འདས་པའི་ལས་ཀྱི་འབྲས་བུ་བླ་ན་མེད་པ་
ཞེས་བྱ་བ་ཡོངས་སུ་དག་པ་ཉིད་དོ། །རིག་སྔགས་འཆང། ཁྱོད་ཀྱིས་འབྲས་བུ་ཆེན་པོ་འཇིག་རྟེན་ལས་འདས་པའི་ལམ་མཚུངས་པ་མེད་པ་ཐོབ་བོ། །ཁྱོད་ཀྱིས་དོན་ཡོད་པའི་
ཞགས་པའི་སྙིང་པོའི་འཇིག་རྟེན་དང། འཇིག་རྟེན་ལས་འདས་པའི་སྒྲུབ་པའི་ཆོ་ག་དང། ཆོ་ག་ཞིབ་མོ་དང། དཀྱིལ་འཁོར་དང་ཕྱག་རྒྱ་གྲུབ་བོ། །རིག་སྔགས་འཆང། འཇིག་

[42A]༄༅། །རྟེན་དང། འཇིག་རྟེན་ལས་འདས་པའི་ཆོ་ག་གང་འདོད་པ་སྨྲོས་ཤིག་དེ་ཐམས་ཅད་སྦྱིན་པར་བྱའོ། །ཞེས་སོ། །དེ་ནས་རིག་སྔགས་འཆང་གིས་མཆོག་
གང་དོན་དུ་གཉེར་བ་དེ་བླངས་ན་ཐམས་ཅད་འཕྲལ་ཉིད་དུ་སྦྱིན་པར་བྱེད་དོ། །འཁོར་གྱི་དཀྱིལ་འཁོར་གང་ཡིན་པ་དེར་ཀུན་ནས་འོངས་པའི་བུད་མེད་དང། སྐྱེས་པ་
དང། ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང་རྒྱལ་རིགས་དང། དམངས་རིགས་དང། རྗེ་རིགས་དང། རྒྱལ་པོ་དང་བློན་པོ་དང། བཀྲབས་པ་དང། མདུན་
ན་འདོན་དང། བཙུན་མོའི་འཁོར་དུ་ཀུན་འོངས་པ་དང། བསོད་ནམས་དང་ལྡན་པའམ། བསོད་ནམས་དང་མི་ལྡན་པའམ། ཡོངས་སུ་དག་པའམ། ལྟ་བ་ངན་པའམ། གཞན་
དམྱལ་བ་པའི་སེམས་ཅན་གཏི་མུག་གི་མུན་པ་ལ་ལྷུང་པ། མནར་མེད་པ་ལ་གཞོལ་བ། མཚམས་མེད་པ་ལྔ་བྱེད་པ། འཕགས་པ་ལ་སྐུར་པ་འདེབས་པ། དམ་པའི་ཆོས་
སྤོང་བ་གང་ཡིན་པ་དེ་རྣམས་ཐམས་ཅད་ལའང་འཕགས་པ་སྤྱན་རས་གཟིགས་དབང་ཕྱུག་གི་ལུས་དེ་ལ་སྟོན་པར་བྱེད། ཐམས་ཅད་དུ་སྨྲ་བར་བྱེད། ཡང་དག་པར་དབུགས་
འབྱིན་པར་བྱེད། ཐམས་ཅད་དུ་རང་གི་ལས་ལ་དགེ་བའམ། མི་དགེ་བའི་འབྲས་བུ་རྣམ་པར་སྨིན་པ་དེ་ཐམས་ཅད་སྟོན་པར་བྱེད་དོ་།རིག་སྔགས་ཀྱིས་ཆོམ་རྐུན་དང་

[42B] རིག་སྔགས་སྤོང་ཞིང་ཉམས་པར་བྱེད་པ་དང་རིག་སྔགས་སུན་འབྱིན་པར་བྱེད་པ་དང། རིག་སྔགས་ལ་མ་དད་ཅིང་གུས་པས་མི་ཉན་པ་དེའི་མི་མཐོང་བ་ནི་
མ་གཏོགས་ཏེ། གཞན་དུ་ན་རང་གི་ལས་ཀྱི་འབྲས་བུ་སྡུག་བསྔལ་རྣམ་པ་སྣ་ཚོགས་ངེས་པར་འབྱུང་བར་མཐོང་ངོ། །དེ་ནས་སེམས་ཅན་དེ་རྣམས་གང་འདོད་པའི་དོན་ཡིད་
ལ་བྱེད་པ་འཇུག་སྟེ། འཇིག་རྟེན་པའམ། འཇིག་རྟེན་ལས་འདས་པ་དེ་ཐམས་ཅད་འཁོར་གྱི་དཀྱིལ་འཁོར་ཆེན་པོར་རང་རང་གི་འབྲས་བུ་ངེས་པར་འབྱུང་བ་བསོད་ནམས་
དང། བསོད་ནམས་མ་ཡིན་པའི་འབྲས་བུ་མཐོང་བར་བྱེད་དོ། །དེ་བཞིན་གཤེགས་པ་ཐམས་ཅད་ཀྱི་སངས་རྒྱས་ཀྱི་ཞིང་མཐོང་ངོ་།དེ་བཞིན་གཤེགས་པའི་སྐུ་ཆེན་པོ་དང་
ཁང་པ་བརྩེགས་པ་དང་བཅས་པའི་གཞལ་ཡས་ཁང་མཐོང་ངོ་།པོ་ཊ་ལ་ཀའི་རི་བོའི་གཞལ་ཡས་ཁང་རྣམས་བཅོམ་ལྡན་འདས་ཀྱི་རྣམ་པར་འཕྲུལ་པ་དང་བཅས་པ་དང་
འཕགས་པ་སྤྱན་རས་གཟིགས་དབང་ཕྱུག་འཁོར་དང་བཅས་པ་གཞལ་ཡས་ཁང་ན་ལྷ་དང་ཀླུས་ཡོངས་སུ་བསྐོར་བ་མཐོང་ངོ། །གཞན་ཇི་ལྟར་ད་ལྟར་གྱི་དགེ་བ་དང། མི་
དགེ་བའམ། ལོ་ལེགས་པ་དང། ལོ་ཉེས་པའམ། ནད་དང། འཆི་བ་དང། ཚེ་ཐུང་བ་དང། ཚེ་རིང་བ་དང། རང་གི་དམག་ཚོགས་དང། ཕ་རོལ་གྱི་དམག་ཚོགས་དང། གཡུལ་

[43A]༄༅། །དང། འཁྲུག་པ་དང། འཇིགས་པ་དང། རྒྱལ་པའམ། ཕམ་པའམ། བརླག་པའམ། མ་བརླག་པའམ། ཡམས་དང། ཆར་ཆེས་པ་དང་དུས་མ་
ཡིན་པའི་ཆར་རམ། ཆར་མེད་པའམ། རླུང་ངམ། སད་དམ། ཚད་པ་ཡང་རུང་སྟེ་དེ་དག་ཐམས་ཅད་མཐོང་ངོ། །ནོར་དང་ལྡན་པའམ་ཉམས་པའམ། འཕེལ་པའམ། ལོ་
ཐོག་གམ། མེ་ཏོག་གམ། འབྲས་བུ་འཕེལ་བ་ཡང་རུང་སྟེ། དེ་དག་ཐམས་ཅད་མཐོང་ངོ། །ཆོམ་རྐུན་དང། རྐུན་པོ་དང། དུག་དང་མཚོན་ཆའི་འཇིགས་པའམ། རྒྱལ་
པོའི་འཇིགས་པའམ། གནོད་སྦྱིན་དང། སྲིན་པོ་དང། འབྱུང་པོ་དང་མཁའ་འགྲོ་མ་དང། བརྗེད་བྱེད་ཀྱི་འཇིགས་པ་དེ་ཐམས་ཅད་མཐོང་ངོ། །ནོར་ཆེན་པོའམ། །ནོར་མེད་
པ་དེ་ཐམས་ཅད་མཐོང་ངོ། །འཆི་འཕོ་བ་དང། སྐྱེ་བ་མཐོང་ངོ། །བུ་ཐོབ་པ་དང། གྲོང་དང། གྲོང་ཁྱེར་དང། ཡུལ་དང་ལྗོངས་ཐོབ་པ་དང། བུད་མེད་ཐོབ་པ་དེ་ཐམས་ཅད་
མཐོང་སྟེ། འདི་ལ་དོགས་པ་དང། ཡིད་གཉིས་དང། ཐེ་ཚོམ་བསྐྱེད་པར་མི་བྱ་ཞིང། མཆོག་ཏུ་དད་པ་དང། གུས་པས་ཤིན་ཏུ་འབད་དེ་ཆོ་ག་འདི་བསྒྲུབ་པར་བྱའོ། །
དོན་ཡོད་ཞགས་པའི་རྣམ་པར་ཐར་པའི་དཀྱིལ་འཁོར་དུ་འཇིག་རྟེན་ལས་འདས་པའི་སྒྲུབ་ཐབས་ཀྱི་ཆོ་ག་རྫོགས་སོ།། །།དེ་ནས་ཡང་གནོད་སྦྱིན་གྱི་སྡེ་དཔོན་

[43B]ཏོ། །བཅོམ་ལྡན་འདས། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་གིས་དོན་ཡོད་པའི་ཞགས་པའི་སྙིང་པོ་གསུངས་པ་ཆོ་ག་ཞིབ་མོའི་ཉེ་བར་སྤྱོད་པ་དང་བཅས་པ་དང། དཀྱིལ་འཁོར་དང་ཕྱག་རྒྱ་རིམ་པར་ཕྱེ་བ་དང། རས་རིས་ཤིན་
ཏུ་ཟབ་པ། ཤིན་ཏུ་གཏིང་དཔག་དཀའ་ཞིང་ཤིན་ཏུ་རྒྱ་ཆེ་ལ་ཤིན་ཏུ་སྒྲུབ་དཀའ་བ་དང། དཀྱིལ་འཁོར་མང་པོ་དང། ཕྱག་རྒྱ་མང་པོ་དང། གསང་སྔགས་མང་པོ་དང། རས་
རིས་མང་པོ་ཡོངས་སུ་བསྒྲགས་པ་རྣམས་ནི། རབ་རིབ་དང་བྲལ་བར་མཐོང་སྟེ། བཅོམ་ལྡན་འདས། རྒྱ་མཚོ་ཆེན་པོ་དུག་ཅན་པ་ཟབ་པ་ལྟ་བུ། ལྷུན་པོ་ཆེན་པོ་དང་མཚུངས་
པ་ལྟ་བུ༑ སྨིག་རྒྱུ་ལྟ་བུ། རྡུལ་ཕྲ་རབ་ལྟ་བུ། དེ་བཞིན་གཤེགས་པའི་ཡེ་ཤེས་དང་མཚུངས་པ་ལྟ་བུ། བགྲང་བ་ལས་ཡང་དག་པར་འདས་པ། མཚུངས་པ་མེད་པ། གཞལ་
དུ་མེད་པ། ཚད་མེད་པ། བསྐལ་པའི་གྲངས་ཀྱིས་བགྲང་བར་བྱ་བ་མེད་པའི་བསྐལ་པའི་ཚད་མ་དང། བསྐལ་པ་བསམ་གྱིས་མི་ཁྱབ་པའི་ཚད་མ་དང། ལྷའི་ཡུལ་གྱི་ཚད་མ་
དང། ཀླུའི་ཡུལ་གྱི་ཚད་མ་དང། སེམས་ཅན་གྱི་ཚད་མ་དང། དེ་བཞིན་གཤེགས་པའི་བསམ་གྱིས་མི་ཁྱབ་པའི་ཚད་མ་དང། དེ་བཞིན་གཤེགས་པའི་སྤྱན་ལ་སྣང་བའི་ཚད་

[44A]༄༅། །མ་དང། དེ་བཞིན་གཤེགས་པའི་ཡེ་ཤེས་ལ་ཀུན་ཏུ་སྣང་བའི་ཚད་མ་དང། བྱང་ཆུབ་སེམས་དཔའི་ཡེ་ཤེས་ཀྱི་ཚད་མ་དང། བདུད་ཀྱི་ཡུལ་གྱི་ཚད་མ་
རྣམས་ཀྱིས་ཐོག་མར་དམིགས་པ་མ་ལགས་སོ། །བཅོམ་ལྡན་འདས་བར་དུ་ཡང་དམིགས་པ་མ་ལགས། བཅོམ་ལྡན་འདས། བར་དུ་ཡང་དམིགས་པ་མ་ལགས་སོ། །ཐ་
མར་ཡང་མ་ལགས་ན། བཅོམ་ལྡན་འདས། དེ་ཇི་ལྟར་ཡོངས་སུ་ཤེས་པར་བགྱི། སྒྲུབ་ཐབས་ཀྱི་ཆོ་གས་བསྒྲུབ་པར་བྱ་བ་ནི། དུ་ཞིག་ལགས་གསང་སྔགས་ནི། དུ་
ཞིག། ཕྱག་རྒྱ་ནི། དུ་ཞིག། དཀྱིལ་འཁོར་ནི། དུ་ཞིག། བྲི་བར་བྱ་བའི་ཕྱག་རྒྱ་ནི། དུ་ཞིག་ལག་པའི་ཕྱག་རྒྱ་ནི། དུ་ཞིག་བདུག་པའི་སྦྱོར་བ་ནི། དུ་ཞིག་མིག་
སྨན་ནི། དུ་ཞིག་རིལ་བུ་ནི། དུ་ཞིག་བདུག་པ་ནི། དུ་ཞིག་རས་རིས་ནི། དུ་ཞིག་རྩ་བའི་གསང་སྔགས་ནི། དུ་ཞིག་སྙིང་པོ་ནི། དུ་ཞིག་ཉེ་བའི་སྙིང་པོ་ནི། དུ་ཞིག་
ཁྲོ་བོའི་གསང་སྔགས་ནི། དུ་ཞིག་དྲག་པོ་ནི། དུ་ཞིག་ཞི་བ་ནི། དུ་ཞིག་ཡི་གེ་གཅིག་པ་ནི། དུ་ཞིག་ཡི་གེ་གཉིས་པ་ནི། དུ་ཞིག་ཡི་གེ་གསུམ་པ་ནི། དུ་ཞིག་ཡི་
གེ་བཞི་པ་ནི། དུ་ཞིག་ཡི་གེ་ལྔ་པ་ནི། དུ་ཞིག་ཡི་གེ་དྲུག་པ་ནི། དུ་ཞིག་ཡི་གེ་བདུན་པ་ནི། དུ་ཞིག་ཡི་གེ་བརྒྱད་པ་ནི། དུ་ཞིག་ཡི་གེ་དགུ་པ་ནི། དུ་ཞིག། ཡི་གེ་

[44B] དུ་ཞིག་ལགས། སྨྱུང་བར་གནས་པ་ཇི་ལྟར་ལགས་ཉིན་མོ་དང་མཚན་མོ་ནི། ཇི་ལྟར། ཁྲུས་ཀྱི་ཆོ་ག་ནི། ཇི་ལྟར་གོས་བསྒོ་བ་ནི། ཇི་ལྟར། ཕྱོགས་བཅིང་བ་ནི་
ཇི་ལྟར༑ དཀྱིལ་འཁོར་བཅིང་བ་ནི། ཇི་ལྟར། གཙུག་ཏོར་བཅིང་བ་ནི་ཇི་ལྟར། བདག་སྲུང་བ་ནི། ཇི་ལྟར། གཞན་སྲུང་བ་ནི། ཇི་ལྟར་གྲོགས་སྲུང་བ་ནི། ཇི་ལྟར། སློབ་མ་
སྲུང་བ་ནི། ཇི་ལྟར། རབ་ཏུ་འཇུག་པ་ནི། ཇི་ལྟར། ཕྱག་བྱ་བ་ནི། ཇི་ལྟར། བསྐོར་བ་བྱ་བ་ནི། ཇི་ལྟར། མཆོད་ཡོན་དང། ཞབས་བསིལ་འབུལ་བ་ནི། ཇི་ལྟར། གཏོར་མ་འབུལ་
བ་ནི༑ ཇི་ལྟར། མེ་ཏོག་འབུལ་བ་ནི། ཇི་ལྟར། བདུག་པ་ནི། ཇི་ལྟར་དྲི་ནི། ཇི་ལྟར། མར་མེ་ནི། ཇི་ལྟར། ཉེ་རེག་ནི། ཇི་ལྟར། ལྷ་བཤོས་ནི། ཇི་ལྟར། ཐམས་ཅད་དུ་སྤྱན་དྲང་བ་
ནི༑ ཇི་ལྟར། སྙན་གསན་དབབ་པ་ནི། ཇི་ལྟར། རྨི་ལམ་བསྐུལ་བ་ནི་ཇི་ལྟར། སྦྱིན་སྲེག་གི་ཆོ་ག་ནི། ཇི་ལྟར་ལགས། ཞི་བ་ཅན་ནི། དུ་ཞིག་ལགས། རྒྱས་པ་ཅན་ནི་
དུ་ཞིག་མངོན་སྤྱོད་ཅན་ནི། དུ་ཞིག་ཞགས་པ་ནི། དུ་ཞིག་རྡོ་རྗེ་ནི་དུ་ཞིག་པདྨ་ནི་དུ་ཞིག་གཤེགས་སུ་གསོལ་བ་ནི། དུ་ཞིག་།ཉེ་བར་འཕོ་བར་བྱེད་པའི་བྱ་བ་ནི་
དུ་ཞིག་ལགས། བཅོམ་ལྡན་འདས། དེ་དག་གི་མཚན་ཉིད་ཇི་འདྲ་བ་དང། རྒྱུ་མཚན་ཇི་འདྲ་བ་དང། ཀུན་ཏུ་སྤྱོད་པར་འགྱུར་བ་ནི་མི་ཤེས་སོ། །བཅོམ་ལྡན་འདས། བདག་

[45A]༄༅། །ལས་སྒྲུབ་པའི་ཆོ་ག་དུ་ཞིག་གི་རྗེས་སུ་འབྲང་བར་བགྱི། བཅོམ་ལྡན་འདས། ཇི་ལྟར་ཕྱི་མའི་དུས་ཕྱི་མའི་ཚེ་ན་སེམས་ཅན་རྣམས་ཀྱི་རྗེས་སུ་འབྲང་
བར་འགྱུར་རོ། །དངོས་གྲུབ་དུ་ཞིག་རྗེས་སུ་སྩལ་བར་བགྱི། ཇི་ལྟར་སེམས་ཅན་བླ་ན་མེད་པར་འགྱུར་བར་བགྱི། བཅོམ་ལྡན་འདས། འདི་དག་ལ་བདག་འཁྲུགས་པར་
གྱུར་ཅིང། བདག་ལ་སྤོབས་པ་མེད་དོ། །བཅོམ་ལྡན་འདས། བདག་གིས་ཤེས་པར་མི་ནུས་ན། བཅོམ་ལྡན་འདས་ཀྱིས་ཆོ་གའི་མཚན་ཉིད་ཇི་ལྟ་བ་དེ་དག་བདག་ལ་
གསུང་དུ་གསོལ། བཅོམ་ལྡན་འདས། བདག་ལ་ཐེ་ཚོམ་མཆིས་པས། བཅོམ་ལྡན་འདས་ཀྱིས་བདག་གི་ཐེ་ཚོམ་གཅད་དུ་གསོལ། དེ་ནས་བཅོམ་ལྡན་འདས་དེ་བཞིན་
གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པས་ཞུ་བ་ཡོངས་སུ་ཞུས་པར་གྱུར་པ་གསན་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་
འདི་སྐད་ཅེས་བཀའ་སྩལ་ཏོ། །ལག་ན་རྡོ་རྗེ། མཆོག་ཏུ་རྙེད་པར་དཀའ་བ་འདི་དྲི་བ་ཡོངས་སུ་དྲིས་པ་ནི། ལེགས་སོ་ལེགས་སོ། །ལག་ན་རྡོ་རྗེ། ཁྱོད་ལ་ཡོངས་སུ་འདྲི་བར་
བྱེད་པའི་སྤོབས་པ་སྐྱེས་པ་ནི། ལག་ན་རྡོ་རྗེ། སེམས་ཅན་ཐམས་ཅད་ལ་ཕན་པའི་ཕྱིར་དོན་གྱི་ཆེད་ཡོངས་སུ་ཞུས་པའི་ཕྱིར་དང། རིག་སྔགས་འཆང་ཐམས་ཅད་ཀྱི་

[45B] ལག་ན་རྡོ་རྗེ། འདི་ནི། མཆོག་ཏུ་རྨད་དུ་བྱུང་བས་ཏེ། ཕྱི་བཞིན་དུ་རྗེས་སུ་འབྲང་ངོ། །ལག་ན་རྡོ་རྗེ། འདི་ནི། སྒྱུ་མ་ལྟ་
བུའི་ཏིང་ངེ་འཛིན་དང་མཚུངས་པའོ། །ལག་ན་རྡོ་རྗེ། དོན་ཡོད་ཞགས་པའི་སྙིང་པོའི་ཆོ་ག་ཞིབ་མོའི་རྒྱལ་པོ་ཆེན་པོའི་ཆོ་ག་།རྒྱ་མཚོ་ཆེན་པོ་དུག་ཅན་པ་དང་ཟབ་པར་མཚུངས་
པས་ཏེ༑ འདི་ནི། གཏིང་དཔག་དཀའ་བའོ། །ལག་ན་རྡོ་རྗེ། རྒྱ་མཚོ་ཆེན་པོ་ཐིགས་པའི་གྲངས་ཀྱིས་བགྲང་བར་ནུས་ཀྱི། ལག་ན་རྡོ་རྗེ། དོན་ཡོད་ཞགས་པའི་སྙིང་པོའི་ཚད་ནི་
གཟུང་བར་མི་ནུས་སོ། །ལག་ན་རྡོ་རྗེ། རིའི་རྒྱལ་པོ་རི་རབ་ནི་རྡུལ་ཕྲ་རབ་ཏུ་གཏོར་བའི་གྲངས་ཀྱི་མཐར་ཐུག་པར་བྱ་བར་ནུས་ཤིང། སླར་ཡང་རིའི་རྒྱལ་པོ་རི་རབ་ཏུ་གནས་
པར་འདོད་པས་རང་གི་གནས་སུ་རབ་ཏུ་གཞག་པར་ནུས་ཀྱི། དོན་ཡོད་ཞགས་པའི་སྙིང་པོའི་ཆོ་ག་ཞིབ་མོའི་ཚད་ནི། གཟུང་བར་མི་ནུས་སོ། །དེ་ལྟར་རྒྱ་ཆེ་བ། དེ་ལྟར་གཏིང་
དཔག་དཀའ་བ། དེ་ལྟར་ཟབ་པ་སྟེ། ལག་ན་རྡོ་རྗེ། འདས་པ་དང་མ་འོངས་པ་དང། ད་ལྟར་བྱུང་བའི་དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱིས་མཁྱེན་པ་དང། གཏིང་
དཔག་པར་མི་ནུས་སོ། །དོན་ཡོད་ཞགས་པའི་སྙིང་པོའི་ཆོ་ག་ཞིབ་མོའི་ཚད་འཛིན་པར་ནི། མི་ནུས་སོ། །ལག་ན་རྡོ་རྗེ། སྒྱུ་མ་ལྟ་བུ་གང་ཡིན་པ་དེ་དང། སྙིང་པོ་དང། ཏིང་ངེ་

[46A]༄༅། །འཛིན་གང་ཡིན་པ་དེ་དང། ཞགས་པ་དང། སྒྱུ་མ་ལྟ་བུའི་ཏིང་ངེ་འཛིན་གྱི་རྣམ་པར་འཕྲུལ་པ་འདི་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་གི་སེམས་ཅན་རྣམས་ཀྱི་གཟུགས་དང་ཁ་དོག་དང། དབྱིབས་སྣ་ཚོགས་དང། ཚུལ་སྣ་ཚོགས་སུ་མཐོང་བར་བྱེད་དེ། སེམས་ཅན་
ཐམས་ཅད་བསྒྲལ་བའི་ཆེད་དང། རིག་སྔགས་འཆང་ཐམས་ཅད་ཀྱི་དངོས་གྲུབ་ཀྱི་མཆོག་བསྒྲུབ་པར་བྱེད་པའོ། །ལག་ན་རྡོ་རྗེ་འདི་ནི། བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐམས་ཅད་དུ་མཉམ་པར་འགྲོ་བ་སྟེ། གང་དུ་ཆུ་དང་འོ་མ་མཉམ་པས་མཉམ་པ་བཞིན་ནོ། །ཐམས་ཅད་དུ་མཉམ་པས་
བྱམས་པ་དང་སྙིང་རྗེ་ཆེན་པོ་རྒྱས་པར་བྱེད་དོ། །དོན་ཡོད་པའི་ཞགས་པས་འགུགས་པར་བྱེད་ལ་སྒྲོལ་བར་བྱེད་དོ། །འཆི་བ་མེད་པའི་ཐད་རྡོ་རྗེའི་དཀྱིལ་འཁོར་དུ་འཇོག་པར་
བྱེད་དོ། །དམན་པ་དང། མཆོག་དང། བར་མ་དང། རིགས་མཐོན་པོ་དང། དམའ་བ་དང། དམྱལ་བ་དང། བྱོལ་སོང་གི་སྐྱེ་གནས་དང་གཤིན་རྗེའི་འཇིག་རྟེན་ལ་སོགས་
པ་རྣམས་ཐམས་ཅད་དུ་མཉམ་པར་དྲན་པར་བྱེད་ཅིང་མིང་སྨོས་པ་ཙམ་གྱིས་འཛིན་པར་བྱེད་ཅིང། སེམས་ཅན་ཐམས་ཅད་བླ་ན་མེད་པར་བྱེད་ལ། དུབ་པ་དང། ངལ་བ་

[46B] ཡིད་ལ་གཅགས་པར་འགྱུར་བ་མེད་དོ། །ལྷ་དང། ཀླུ་དང་གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་དང། སྲིན་
པོ་དང། འབྱུང་པོ་དང། བརྗེད་བྱེད་དང། ཡི་དྭགས་དང། ནགས་དང། གཤིན་རྗེའི་གནས་ཇི་སྲིད་དུ། ས་འོག་གི་ནང་དུ་སོན་པ་རྣམས་དང། སྲིད་པའི་རྩེ་མོ་ནས་མནར་མེད་པའི་
མཐར་ཐུག་པ་དང། ཇི་སྲིད་དུ་འོག་མིན་གྱི་སྲིད་པའི་བར་དུ་གཅིག་ཏུ་སེམས་བསྐྱེད་པས་ཡོངས་སུ་རྒྱུག་གོ་ལྷ་དང། ཀླུ་དང་བཅས་པ་ནས་ཇི་སྲིད་དུད་འགྲོའི་སྐྱེ་གནས་ཀྱི་བར་
ཐམས་ཅད་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་རྣམས་བླ་ན་མེད་པར་བྱེད་དོ། །དཔེར་ན། ཉི་མའི་འོད་ཟེར་ནི། མུན་པས་མདོངས་པ་ཐམས་ཅད་སེལ་བར་བྱེད། ཛམྦུ་
གླིང་ཐམས་ཅད་དུ་མཉམ་པར་སྣང་བར་བྱེད་དོ། །དེ་བཞིན་ཉིད་དུ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐམས་ཅད་དུ་སྙིང་རྗེ་
ཆེན་པོས་ཀུན་ཏུ་སྣང་བར་བྱེད་ཅིང་ཐམས་ཅད་ལ་ཐམས་ཅད་དུ་མཉམ་པར་གནས་ཏེ་སྡུག་བསྔལ་གྱི་ཚོར་བ་དང། འཇིགས་པ་མི་བཟད་པ་དང། ནད་དང། མྱ་ངན་དང། སྡུག་
བསྔལ་གྱི་འཆིང་བ་རྣམས་ཐམས་ཅད་ཡོངས་སུ་གྲོལ་བར་བྱེད་དོ་།སྐྱེ་བ་དང། རྒ་བ་དང། འཆི་བའི་སྡུག་བསྔལ་ཡོངས་སུ་གྲོལ་བར་བྱེད་དོ། །མཐོ་རིས་ལ་གཞོལ་བ་ལ་སོགས་

[47A]༄༅། །པའི་ལམ་ཐམས་ཅད་དུ་འགོད་པར་བྱེད་དོ། །དེ་ལྟར་ན་སྙིང་རྗེ་ཆེན་པོ་དང། བྱམས་པ་ཆེན་པོས་ཐམས་ཅད་དུ་མཉམ་པར་རྗེས་སུ་འགྲོ་སྟེ། ཐམས་
ཅད་དུ་མཉམ་པར་མཆོག་ཏུ་བྱེད་ཅིང། ཐམས་ཅད་དུ་མཉམ་པར་བྱང་ཆུབ་ཀྱི་ལམ་ལ་རབ་ཏུ་དགོད་པར་བྱེད་དོ། །ཐམས་ཅད་དུ་མཉམ་པར་སྐྱབས་དང། དཔུང་གཉེན་དུ་
འགྱུར་རོ། །ལག་ན་རྡོ་རྗེ། དེ་ལྟར་ན། བྱང་ཆུབ་སེམས་དཔའ་སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་ནི། བརྟན་པ་དང། གོ་ཆ་དང། སྤྲོ་བ་ཆེན་པོས་རིག་སྔགས་
འཆང་བ་ཐམས་ཅད་དང། སེམས་ཅན་ཐམས་ཅད་ཀྱི་དོན་གྱི་ཆེད་དུ་ཞུགས་པའོ། །ལག་ན་རྡོ་རྗེ། འདི་ནི། ཐབས་གཅིག་ཏུ་འཇུག་པ་ཆེན་པོ་སྟེ། སེམས་ཅན་ཐམས་ཅད་
འཇིགས་པ་ཆེན་པོའི་ལམ་ལས་སོ་སོར་ལྡོག་པར་བྱེད་པའོ། །བདེ་བ་ནས་བདེ་བར་གཤེགས་པའི་ལམ་དུ་འགོད་པར་བྱེད་པའོ། །རྟོག་པ་མེད་ཅིང་རྣམ་པར་རྟོག་པ་མེད་ལ་
བསམ་པ་རྣམ་པ་གཞན་དུ་འགྱུར་བ་མེད་དོ། །སེམས་ཀྱིས་ཡིད་ལ་གཅགས་པར་འགྱུར་བ་མེད་དོ། །དེ་ནས་ཡང་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེས་བཅོམ་ལྡན་
འདས་ཀྱི་སྤྱན་སྔ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཡོན་ཏན་བསྔགས་པ་ཆེན་པོ་འདི་ཐོས་ནས་དགའ་བ་དང་

[47B] ཡིད་རངས་པ་དང། རབ་ཏུ་རངས་པ་དང། དགའ་བ་དང། ཡིད་བདེ་བ་སྐྱེས་ནས་ཆེད་དུ་བརྗོད་པ་ནི། ཆེད་དུ་བརྗོད་པར་གྱུར་ཏོ། །ཨེ་མ་མགོན་པོ་འཇིག་རྟེན་དབང་
ཕྱུག་ཨེ་མ་འཇིག་རྟེན་དབང་ཕྱུག་བླ་མ། ཁྱོད་ཀྱི་མིང་གི་ཡོན་ཏན་བསྐྱེད་པས་ངན་འགྲོ་ཐམས་ཅད་གྲོལ་བར་བྱེད་དོ། །ཕྱག་ན་རྡོ་རྗེས་བྱང་ཆུབ་སེམས་དཔའ་ལ་སྨྲས་པ། འདི་
ནི༑ འཇིག་རྟེན་གྱི་བླ་མ་མགོན་པོ། འདི་ནི། འཇིག་རྟེན་གྱི་ཡབ་ཆེན་པོ། འདི་ནི། འཇིག་རྟེན་སྒྲོལ་བར་བྱེད་པའི་མགོན་པོ། ཐུབ་པ་ཉིན་མོའི་ཉི་མའོ། །བཅོམ་ལྡན་འདས་
ལ་འདི་སྐད་ཅེས་གསོལ་ཏོ། །དེ་ལྟ་བུར་ལག་ན་རྡོ་རྗེ་ཇི་ལྟར་སྨྲ་བར་བགྱིད། བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ་བྱང་ཆུབ་སེམས་དཔའ་སེམས་དཔའ་ཆེན་
པོ་སྤྱན་རས་གཟིགས་དབང་ཕྱུག་ཅན་སོང་ལ་མངོན་པར་ཕྱག་འཚལ་ནས་ཡོངས་སུ་ཞུས་ཤིག་མཆོག་ཏུ་གྱུར་པའི་ཚིག་གིས་ཆོ་ག་ཇི་ལྟ་བ་བཞིན་དུ་སྙིང་པོ་དང། དེ་
ཁོ་ན་ཉིད་ཀྱི་རང་བཞིན་དེ་རྣམས་སྟོན་པར་བྱེད་དོ། །དོན་ཡོད་ཞགས་པའི་སྙིང་པོའི་ཆོ་ག་ཞིབ་མོའི་སྒྲུབ་པའི་དངོས་གྲུབ་ཇི་ལྟ་བ་བཞིན་དུ་སྟོན་པར་འགྱུར་ཞིང་ལུང་འབོགས་
པར་བྱེད་དོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་ཟབ་མོ་ཟབ་པ་རྟོགས་ཤིང་ཁོང་དུ་ཆུད་དེ་སེངྒེའི་རྩལ་གྱིས་འགྲོ་ཞིང། རྡོ་རྗེ་བསྐོར་བར་བྱེད་བཞིན་པས་

[48A]༄༅། །ཟླ་བ་མཛེས་པ་དྲི་མ་མེད་པའི་མེ་ཏོག་བཟུང་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ག་ལ་བ་
དེར་དོང་སྟེ་ལྷགས་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཞབས་གཉིས་ལ་མགོ་བོས་ཕྱག་འཚལ་ནས་ལན་
གསུམ་བསྐོར་བ་བྱས་ཏེ་ཟླ་བ་མཛེས་པ་དྲི་མ་མེད་པའི་མེ་ཏོག་ཕུལ་ཏེ། པུས་མོ་གཡས་པའི་ལྷ་ང་ས་ལ་བཙུགས་ཏེ་བྱང་ཆུབ་སེམས་དཔའ་སེམས་དཔའ་ཆེན་པོ་
འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་གསོལ་ཏོ་།བཅོམ་ལྡན་འདས། བདག་ནི། ཤིན་ཏུ་རྨོངས་པ་དང་ལྡན་པ། དྲན་པ་ཡོངས་སུ་ཉམས་པ་
བློའི་དཔའ་ཞུམ་པ་སྟེ། དོན་ཡོད་ཞགས་པའི་སྙིང་པོའི་གསང་སྔགས་དང། ཕྱག་རྒྱ་མང་པོ་དང། རས་རིས་ཀྱི་སྒྲུབ་པའི་ཆོ་ག་ཤིན་ཏུ་རྒྱས་པ་འདི་དང། དེ་དག་མི་
ཤེས་སོ༑ ༑སྔོན་མ་ནི། དུ་ཞིག། བར་མ་ནི། དུ་ཞིག་ཐ་མ་ནི། དུ་ཞིག་རྩ་བའི་གསང་སྔགས་ནི། དུ་ཞིག་སྙིང་པོ་ནི། དུ་ཞིག་།ཉེ་བའི་སྙིང་པོ་ནི། དུ་ཞིག་ཇི་སྲིད་དུ་ཡི་
གེ་བཅུ་པའི་བར་གྱི་གསང་སྔགས་ནི། དུ་ཞིག། དཀྱིལ་འཁོར་དང་ཆོ་ག་ཞིབ་མོ་དང། རས་རིས་ནི། དུ་ཞིག་ལགས། བཅོམ་ལྡན་འདས་བདག་ལ་སྐབས་དབྱེ་

[48B] །དེ་ནས་བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་ཕྱག་ན་རྡོ་རྗེ་ལ་བརྩེ་བའི་དོན་དུ་ཟླ་བ་མཛེས་པ་དྲི་མ་མེད་པའི་
མེ་ཏོག་བླངས་ནས་བཅོམ་ལྡན་འདས་ལ་མཆོད་པའི་དོན་དུ་ནམ་མཁའི་དབྱིངས་སུ་གཏོར་ཏོ། །གཏོར་མ་ཐག་ཏུ་བཅོམ་ལྡན་འདས་ཀྱི་དབུའི་སྟེང་གི་མཚམས་སུ་འཁོར་
ལོའི་རྣམ་པར་གནས་སོ། །དཔག་ཚད་ལྔ་བརྒྱར་ཁྱབ་ཅིང་ས་གཞི་ལས་གྱེན་དུ་འཕགས་པ་ཉིད་ཀྱིས་ཇི་སྲིད་འོག་མིན་གྱི་གནས་ཀྱི་བར་དུ་གནས་ཏེ། བཻ་ཌཱུརྱ་སྔོན་པོ་ཆེན་པོའི་
སྡོང་བུ་ལ་ཛམྦུ་ཆུ་བོའི་གསེར་གྱི་དྲིལ་བུ་དཔྱངས་པའི་བ་དན་བཅིངས་པས་མཛེས་ཤིང་འབར་བར་ཡོངས་སུ་གྱུར་ཏོ། །འཁོར་ལོའི་རྣམ་པ་ལེགས་པར་ཡོངས་སུ་འཁོར་བ་
ནི༑ ཉི་མ་བྱེ་བ་བརྒྱ་སྟོང་ཕྲག་པས་ལྷག་པའི་ཀུན་ཏུ་སྣང་བ། ལེགས་པར་ཡོངས་སུ་དག་པ། ཡོངས་སུ་བྱང་བ་ཤིན་ཏུ་དྲི་མ་མེད་པའི་གསེར་གྱི་མཆོད་སྡོང་རྣམ་པར་
མཛེས་པར་ཤིན་ཏུ་གནས་པ། ནོར་བུ་རིན་པོ་ཆེ་ཆེན་པོ་སྣ་ཚོགས་པས་སྤྲས་པ་དགའ་བར་བྱ་བ། ཡིད་ཀྱི་ཤིང་རྟ་རབ་ཏུ་ཚིམ་པར་བྱེད་པ་དང། དགའ་བར་བྱ་བ་མཐོང་བ་
ལྷ་དང། ལྷ་མ་ཡིན་གྱི་ཕྱག་བྱ་བར་འོས་པ་དང། རྗེད་པར་བྱ་བར་འོས་པ་དང། དྲང་སྲོང་རྣམས་ཀྱིས་བསྟོད་པར་འོས་པ་དང་སངས་རྒྱས་བཅོམ་ལྡན་འདས་རྣམས་ཀྱིས་ལུང་

[49A]༄༅། །བསྟན་པར་འོས་པ་སྟེ། ཐམས་ཅད་དུ་ཟླ་བ་མཛེས་པ་དྲི་མ་མེད་པའི་མེ་ཏོག་གི་གེ་སར་ལ་དེ་བཞིན་གཤེགས་པའི་སྐུ་བཞུགས་པའི་རིན་པོ་ཆེ་སྣ་
བདུན་གྱི་ཁང་པ་བརྩེགས་པར་འཁོར་གྱི་དཀྱིལ་འཁོར་གྱིས་ཡོངས་སུ་བསྐོར་ནས་བཞུགས་པ་ལ་གདུགས་ཀུན་ནས་ཡོངས་སུ་འཁོར་བའི་ལྷ་རྫས་ཀྱི་གཞལ་མེད་ཁང་
དང། ལྷ་དང། ཀླུ་དང། ཆུས་བྱུང་དང། ལྷའི་བུ་མོ་དང་ཀླུའི་བུ་མོ་དང། མི་འམ་ཅིའི་བུ་མོ་དང། ལྷ་དང། ཀླུ་དང་གནོད་སྦྱིན་དང། དྲི་ཟ་དང། ལྷ་མ་ཡིན་དང། མིའམ་
ཅི་དང། ལྟོ་འཕྱེ་ཆེན་པོ་དང། རིག་སྔགས་འཆང་དང། རིག་པ་འཛིན་པ་བརྒྱ་སྟོང་ཕྲག་གིས་ལྷ་རྫས་ཀྱི་མེ་ཏོག་སྣ་ཚོགས་པའི་གཞལ་མེད་ཁང་དང། ལྷ་རྫས་ཀྱི་
རྒྱན་དང། གོས་དང། ལྷབ་ལྷུབ་ཀྱིས་བརྒྱན་ཅིང། དར་དཔྱངས་དང། བ་དན་དང། དྲི་དང། ཕྲེང་བ་དང། བྱུག་པ་དང། ཕྱེ་མ་དང། ཆོས་གོས་དང། གདུགས་དང་
རྒྱལ་མཚན་དང། བ་དན་རྣམས་ཐོགས་ཏེ་བཅོམ་ལྡན་འདས་དང་འཁོར་གྱི་དཀྱིལ་འཁོར་ལ་མཆོད་པ་བྱེད་པར་འགྱུར་ཏེ། ལྷ་རྫས་སྣ་ཚོགས་པའི་མཆོད་པའི་སྤྲིན་
གྱི་ཆར་འབབ་པར་གྱུར་ཅིང། ལྷའི་དྲི་ཟའི་གླུ་དབྱངས་ཡང་དག་པར་ལེན་ཅིང། རྔ་དང། ཕེག་རྡོབ་རྣམས་ཀྱིས་མཆོད་པའི་དོན་དུ་རོལ་མོ་བྱེད་པར་གྱུར་ཏོ། །པོ་ཊ་ལའི་རི་བོར་

[49B]སྒྲ་ཆེན་པོ་སྒྲོག་པར་གྱུར་ཏོ། །པོ་ཊ་ལ་ཀར་གནས་པའི་ལྷ་དང་ཀླུ་དང། གནོད་སྦྱིན་དང། དྲི་ཟ་དང། ལྷ་མ་
ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་གང་ཡིན་པ་རྣམས་ཀྱང་སེམས་ཚིམ་པ་ཐོབ་ཅིང། རྨད་དུ་བྱུང་བ་ཐོབ་བོ། །དེ་བཞིན་གཤེགས་པའི་རིགས་
ཀྱི་དཀྱིལ་འཁོར་བའི་ལྷ་གང་ཡིན་པ་རྣམས་དང། པདྨའི་རིགས་ཀྱི་དཀྱིལ་འཁོར་གྱི་ལྷ་གང་ཡིན་པ་རྣམས་དང། རྡོ་རྗེའི་རིགས་ཀྱི་དཀྱིལ་འཁོར་བའི་ལྷ་གང་ཡིན་པ་
རྣམས་དང། ནོར་བུའི་རིགས་ཀྱི་དཀྱིལ་འཁོར་བའི་ལྷ་གང་ཡིན་པ་རྣམས་དང། གླང་པོའི་རིགས་ཀྱི་དཀྱིལ་འཁོར་གྱི་ལྷ་གང་ཡིན་པ་དང། དཀྱིལ་འཁོར་ཆེན་པོའི་ལྷ་གང་
ཡིན་པ་དེ་རྣམས་ཐམས་ཅད་མཆོག་ཏུ་ཡ་མཚན་པ་དང་ལྡན་ཞིང་རྨད་དུ་བྱུང་བ་ཐོབ་སྟེ་སེམས་ཚིམ་པ་སྐྱེས་ལ་ངོ་མཚར་བ་ཐོབ་ནས་བཅོམ་ལྡན་འདས་ལ་ལྟ་བར་
བྱེད་བཞིན་དུ་ཀུན་ཏུ་གནས་པར་གྱུར་ཏོ། །ཟླ་བ་དང། ཉི་མ་དང་རྒྱུ་སྐར་དང། སྐར་མའི་ཚོགས་དང། ལྷ་དང། མཚན་མོའི་ལྷ་དང། དབང་པོ་དང། ཚངས་པ་དང། ཁྱབ་
འཇུག་དང། དབང་ཕྱུག་ཆེན་པོ་དང། གཞོན་ནུ་དང། དགའ་བྱེད་དབང་ཕྱུག་དང། ཚོགས་ཀྱི་དབང་ཕྱུག་དང། ནག་པོ་ཆེན་པོ་དང། དབང་ཕྱུག་དང། དབང་ཕྱུག་ཆེན་པོ་

[50A]༄༅། །དང། ཚངས་རིས་ཀྱི་ལྷའི་བུ་དང། རྒྱལ་པོ་ཆེན་པོ་བཞི་དང། ནོར་བུ་བཟང་པོ་དང། གང་བ་བཟང་པོ་དང། སྟོབས་ཀྱི་ལྷ་དང། གཤིན་རྗེ་དང་
ཆུ་ལྷ་དང། ལུས་ངན་གྱི་ལྷ་རྣམས་དང། གཞོན་ནུའི་ལྷ་རྣམས་གདུགས་ཀྱི་ཡུ་བ་ནས་བཟུང་ནས་བཅོམ་ལྡན་འདས་ལ་མཆོད་པ་བྱེད་པར་གྱུར་ཏོ། །ལྷའི་གཞལ་
མེད་ཁང་ཆེན་པོ་ལྷའི་རྣམ་པར་སྤྲུལ་པའི་མཆོད་པའི་སྤྲིན་གྱི་མཆོད་པ་བྱེད་དོ། །གདུགས་ཀྱི་རྣམ་པའི་ཁོར་ཡུག་གི་ནང་དུ་དགའ་ལྡན་གྱི་ལྷ་དང། འོག་མིན་གྱི་ལྷ་དང་
ལྷའི་གནས་ཐམས་ཅད་དུ་ལྷའི་བུས་ཡོངས་སུ་བསྐོར་བ་གང་ཡིན་པ་དེ་ནམ་མཁའ་ལ་མཆོད་པའི་སྤྲིན་ཆེན་པོས་བཅོམ་ལྡན་འདས་ཤཱཀྱ་ཐུབ་པ་དང། སྤྱན་རས་གཟིགས་
ཀྱི་དབང་ཕྱུག་འཁོར་གྱི་དཀྱིལ་འཁོར་ལ་མཆོད་པ་བྱེད་དོ། །སའི་ལྷ་དང། ཀླུ་དང། གནོད་སྦྱིན་དང། སྲིན་པོ་དང། དྲི་ཟ་གང་ཡིན་པ་རྣམས་དང། ས་གཞིའི་ལྷ་དང། ཆུའི་
ལྷ་དང། ནགས་ཀྱི་ལྷ་དང། ལོ་ཐོག་གི་ལྷ་དང། སྨན་གྱི་ལྷ་གང་ཡིན་པ་དེ་རྣམས་ཐམས་ཅད་སའི་མཐིལ་གྱི་གཞལ་ཡས་ཁང་དེ་སྦྱོང་བར་བྱེད་པར་གྱུར་ཏེ། དྲི་
སྣ་ཚོགས་པའི་ཆུས་ཆག་ཆག་འདེབས་ཤིང། དྲི་སྣ་ཚོགས་པའི་ཕྱེ་མས་བྱུག་པར་བྱེད། མེ་ཏོག་སྣ་ཚོགས་བཅལ་དུ་འགྲེམ་ཞིང་བདུག་པ་སྣ་ཚོགས་ཀྱིས་

[50B]།དེ་ལྟར་རྣམ་པར་འཕྲུལ་བའི་གོ་སྐབས་རྒྱ་ཆེན་པོ་ནི། དེ་བཞིན་གཤེགས་པའི་ཁྱུ་མཆོག་དེ་བཞིན་
གཤེགས་པའི་དམ་ཚིག་བྱིན་གྱིས་རློབ་པའོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་དེ་ལྟ་བུའི་རྫུ་འཕྲུལ་གྱི་རྣམ་པར་འཕྲུལ་པ་ཆེན་པོ། ཡངས་པ་རྒྱ་ཆེན་པོ་
མཐོང་ནས་ཤིན་ཏུ་ཡ་མཚན་པ་ཐོབ་ཅིང་རྨད་དུ་བྱུང་བ་ཐོབ་སྟེ། འདི་ལྟར་སེམས་པར་གྱུར་ཏོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་གི་བསྟན་པ་ནི། ཤིན་ཏུ་ཡ་མཚན་ནོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་
གཟིགས་དབང་ཕྱུག་ལ་སླར་ཡང་གསོལ་བ་བཏབ་བོ། །བཅོམ་ལྡན་འདས་སྐབས་དབྱེ་བར་མཛོད་ཅིག་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་སྨྲས་སོ། །ལག་ན་རྡོ་རྗེ། དོགས་པ་བསལ་བ་དང། ཐེ་ཚོམ་གཅོད་པ་
ལ་རྗེས་སུ་གཟུང་ངོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་སྟན་ལས་ལངས་ཏེ་བཅོམ་ལྡན་འདས་ག་ལ་བ་དེར་

[51A]༄༅། །ལོགས་སུ་ཐལ་མོ་སྦྱར་བ་བཏུད་ནས་ལན་གསུམ་བསྐོར་བ་བྱས་ཏེ་བཅོམ་ལྡན་འདས་ཀྱི་སྤྱན་སྔར་འཁོད་ནས་མིག་མི་འཛུམ་ཞིང་བཞིན་
རབ་ཏུ་འཛུམ་པ་ལུས་འོད་ཟེར་འབར་བས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་ལ་དོན་ཡོད་ཞགས་པའི་དཀྱིལ་འཁོར་དང། པདྨ་
ཡངས་པའི་རྣམ་པར་འཕྲུལ་བ་དང། པདྨ་གཙུག་ཏོར་གྱི་ནོར་བུའི་དཀྱིལ་འཁོར་དང། དོན་ཡོད་ཞགས་པའི་གསང་བ་སྒྱུ་མ་ལྟ་བུའི་སྙིང་པོ་དང་ཕྱག་རྒྱ་དང། ཀུན་ཏུ་
སྤྱན་རས་གཟིགས་ཀྱི་དཀྱིལ་འཁོར་ཆེན་པོའི་རིམ་པར་ཕྱེ་བ་མཆིས་ཏེ། བཅོམ་ལྡན་འདས། དེ་དག་བདག་གིས་བཅོམ་ལྡན་འདས་ཀྱི་སྤྱན་སྔར་ཡོངས་སུ་བསྒྲག་
པར་བགྱིའོ། །སྒྲུབ་པ་སླ་ཞིང། བཀླགས་པས་འགྲུབ་པ་དམ་ཚིག་མཆོག་ཏུ་གྱུར་པའི་སྙིང་པོ་ཉེ་བར་བསྟན་པར་བགྱིའོ། །དེ་ནས་བཅོམ་ལྡན་འདས་དེ་བཞིན་གཤེགས་
པ་ཤཱཀྱ་ཐུབ་པས་ཕྱག་གསེར་གྱི་ཁ་དོག་ཅན། འོད་ཟེར་སྣ་ཚོགས་པ་བྱེ་བ་ཁྲག་ཁྲིག་བརྒྱ་སྟོང་ཕྲག་གིས་ཡང་དག་པར་བརྒྱན་པ་བརྐྱང་ནས་བྱང་ཆུབ་སེམས་དཔའ་
སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་གི་སྤྱི་བོའི་གཙུག་ཏུ་འཇོག་པར་མཛད་ཅིང། སེམས་ཅན་དག་པ་ཆེན་པོ་ལེགས་སོ་ལེགས་སོ་།སྤྱན་རས་

[51B] ད་ལྟ་དེའི་དུས་ལ་བབ་པར་ཤེས་ན་སྨྲོས་ཤིག། དེ་ནས་བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་
འདས་ཀྱིས་བསྐུལ་བར་རིག་ནས་ཕྱོགས་བཅུར་ཀུན་ཏུ་བལྟས་ཏེ། དེ་བཞིན་གཤེགས་པ་ཐམས་ཅད་ལ་ཕྱག་བྱས་ནས་དེ་བཞིན་གཤེགས་པ་ཐམས་ཅད་ལ་ཀུན་ཏུ་བལྟས་
ཏེ་རྩ་བའི་གསང་སྔགས་དོན་ཡོད་ཞགས་པའི་པདྨ་གཙུག་ཏོར་གྱི་ནོར་བུ་དོན་ཡོད་ཞགས་པའི་སྙིང་པོ་གསུངས་སོ། །དོན་ཡོད་པའི་སྙིང་པོའི་དཀྱིལ་འཁོར་དུ་པདྨ་གཙུག་
ཏོར་གྱི་གསང་བའི་རྣམ་པར་འཕྲུལ་པ་དྲིས་པའི་དཀྱིལ་འཁོར་གྱི་ཆོ་ག་དང་པོ་ནི། དུས་གསུམ་དུ་གཤེགས་ཤིང་རབ་ཏུ་བཞུགས་པའི་དེ་བཞིན་གཤེགས་པ་ཐམས་ཅད་
ཀྱི་གཙུག་ཏོར་དོན་ཡོད་པ་གསང་བའི་དཀྱིལ་འཁོར་གྱི་སངས་རྒྱས་དང། བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །འདས་པ་དང། མ་བྱོན་པ་དང། ད་ལྟར་
བྱུང་བའི་རང་སངས་རྒྱས་དང། འཕགས་པ་ཉན་ཐོས་ཀྱི་དགེ་འདུན་ཐམས་ཅད་ལ་ཕྱག་འཚལ་ལོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་རིགས་ཀྱི་སྙིང་
པོའི་དམ་ཚིག་རྣམས་ལ་ཕྱག་འཚལ་ལོ། །ཡང་དག་པར་སོང་བ་རྣམས་ལ་ཕྱག་འཚལ་ལོ། །ཡང་དག་པར་ཞུགས་པ་རྣམས་ལ་ཕྱག་འཚལ་ལོ། །བློ་གྲོས་ཆེན་པོ་

[52A]༄༅། །འཕགས་པ་ཤཱ་རད་ཏིའི་བུ་ལ་ཕྱག་འཚལ་ལོ། །འཕགས་པ་བྱམས་པ་ལ་སོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པའི་
ཚོགས་ཀྱི་མཆོག་རྣམས་ལ་ཕྱག་འཚལ་ལོ། །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཕགས་པ་འོད་དཔག་ཏུ་མེད་པ་ལ་ཕྱག་
འཚལ་ལོ། །དཀོན་མཆོག་གསུམ་ལ་ཕྱག་འཚལ་ལོ། །པདྨོའི་གཙུག་ཏོར་གྱི་དཀྱིལ་འཁོར་འཆང་བ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ཅན་ལ་ཕྱག་འཚལ་ལོ། །དྲང་སྲོང་ཆེན་པོ་འཕགས་པའི་ཚོགས་ཀྱི་མཆོག་རྣམས་ལ་ཕྱག་འཚལ་
ལོ༑ ༑དེ་རྣམས་ལ་ཕྱག་འཚལ་ལོ། །རྣམ་པར་ཐར་པའི་དཀྱིལ་འཁོར་འཕགས་པ་སྤྱན་རས་གཟིགས་དབང་ཕྱུག་གི་ཞལ་ནས་གསུངས་པ། དོན་ཡོད་པའི་རྒྱལ་པོའི་
པདྨ་གཙུག་ཏོར་གྱི་སྙིང་པོ་དེ་བཞིན་གཤེགས་པའི་སྤྱན་སྔར་གསུངས་པ་འདི་བདག་གིས་ད་ལྟར་འཁོར་ཆེན་པོ་ལ་བཤད་པར་བགྱིའོ་།ཏདྱ་ཐཱ། ཨོཾ་པདྨོ་ཥྞི་ཥ་བ་
ར་ད་ཧཱུཾ། ཙ་ར་ཙ་ར། ཙི་རི་ཙི་རི། ཙུ་རུ་ཙུ་རུ། མ་ཧཱ་ཀཱ་རུ་ཎི་ཀ། ཙི་རི་ཙི་རི། པི་རི་པི་རི། ཙི་རི་ཙི་རི། པ་ར་མ་ཀཱ་རུ་ཎི་ཀཱ། སི་རི་སི་རི། ཙི་རི་ཙི་རི། པི་རི་པི་རི། བི་རི་བི་རི་

[52B] ཀ་ལ་ཀ་ལ། ཀི་ལི་ཀི་ལི། ཀུ་ལུ་ཀུ། མ་ཧཱ་ཤུདྡྷ་སྟྭ། ཨེ་ཧྱེ་ཧི། བུདྷྱ་བུདྷྱ། བྷཱ་བ་དྷཱ་བ། ཀ་ཎ་ཀ་ཎ། ཀི་ཎི་ཀི་ཎི། ཀུ་ཎུ་ཀུ་ཎུ། པ་ར་མ་ཤུདྡྷ་སཏ། ཀ་ར་ཀ་
ར༑ ཀི་རི་ཀི་རི། ཀུ་རུ་ཀུ་རུ། མ་ཧཱ་སྠཱེ་མ་པྲཔྟ། ཙ་ལ་ཙ་ལ། སྙྩ་ལ། བི་ཙ་ལ། ཨི་ཊྚ། ཨེ་ཊྚ། བྷ་ར་བྷ་ར། བཧི་རི་བཧི་རི། བཧུ་རུ་བཧུ་རུ། མ་ཧཱ་བི་མ་ལ། པདྨོ་ཥྞཱི་ཥ་བི་ར་ཛ་སཱ་དྷ་
ཡ་ཧཱུཾ་ཧཱུཾ། ཨེ་ཧྱེ་ཧི། མ་ཧཱ་ཀ་རུ་ཎི་ཀ། མ་ཧཱ་བ་ཤུ་པ་ཏི་བཾ་ཥ་དྷ་ར། དྷ་ར་དྷ་ར། མ་ཧཱ་པདྨོ་ཥྞི་ཥ་དྷ་ར། ས་ར་ས་ར། སརྦ་ཨཱ་པ་ར་ཎ་ཧ་ར། ཙ་ར་ཙ་ར། སརྦ་བིདྱ་དྷ་ར་ན་
མསྐྲི་ཏེ༑ ཧ་ར་ཧ་ར་སརྦ་ཀིལྦི་ཥ་ཧ་ར། ཧཱ་ཧཱ་ཧཱ་ཧཱ་ཧཱི་ཧཱི་ཧཱི་ཧཱི། ཧཱུ་ཧཱུ་ཧཱུ་ཧཱུ། ཨོཾ་ཀཱ་ར་བྲྷམ་བེ་ཥ་དྷ་ར། དྷ་ར་དྷ་ར། དཧི་རི་དཧི་རི། དཧུ་རུ་དཧུ་རུ། མ་ཧཱ་པདྨ་ཛྭ་ལ་དྷ་ར། ཏ་ར་ཏ་ར་
ས་ར་ས་ར། པ་ར་པ་ར། པདྨ་པཱ་ཤ་དྷ་ར། ཙ་ར་ཙ་ར། བ་ར་བ་ར། བ་ར་རཤྨི་ཤ་ཏ་ས་ཧ་སྲ། པྲ་ཏི་མཎྜི་ཏ་ཤ་རཱི་རཱ་ཡ། ཛྭ་ལ་ཛྭ་ལ། ཏ་པ་ཏ་པ། བྷ་ག་ཝཱན་སོ་མ་ཨཱ་དི་ཏྱ་
ཡ་མ༑ བ་ར་ཎུ། ཀུ་བེ་ར། བྲཧྨ། ཨིནྡ། རྀ་ཥི་ག་ཎ། དེ་བ་ག་ཎ་ཨ་བྷྱ་རྩི་ཏ། ཙ་ར་ཎ། སུ་རུ་སུ་རུ། ཙུ་རུ་ཙུ་རུ། པུ་རུ་པུ་རུ། མུ་རུ་མུ་རུ། ས་ན་ཏ་ཀུ་མཱ་ར། རུ་ཏྲ། བཱ་
ས་བ༑ བིཥྞུ། དྷ་ན་ད། དེ་བ་རི་ཥི། ནཱ་ཡ་ཀ། བ་ཧུ། བི་བི་དྷ། བེ་ཧ་དྷ་ར། མ་ཧཱ་པདྨ་དཎྜ་དྷ་ར། པཱ་ཤ་དྷ་ར་དྷ་ར་དྷ་ར། དཧི་རི་དཧི་རི། དཧུ་རུ་དཧུ་རུ། ཐ་ར་ཐ་ར། གྷ་ར་གྷ་ར་

[53A]༄༅། །ཡ་ར་ཡ་ར། ལ་ར་ལ་ར། ཧ་ར་ཧ་ར། པ་ར་པ་ར། ས་ར་ས་ར། ཙ་ར་ཙ་ར། བ་ར་བ་ར། མ་ཧཱ་བ་ར་དཱ་ཡ་ཀ། ས་མནྟ་མཎྜ་ལ། ཨ་བ་ལོ་ཀི་ཏ། ལོ་ཀེ་ཤྭ་
ར༑ མ་ཧེ་ཤྭ་ར། མུ་ཧུ་མུ་ཧུ། མུ་རུ་མུ་རུ། མུ་ཡ་མུ་ཡ། མུཉྩ་མུཉྩ། བྷ་ག་ཝཱན་ཨཱརྱ་ཨ་བ་ལོ་ཀི་ཏེ་ཤྭ་ར། རཀྵ་རཀྵ། མ་མ་སརྦ་བྷ་ཡེ་བྷྱ། སརྦ་བྷ་ཡེ་བྷྱ། སརྦ་ཨུ་པ་
ཏྲ་བེ་བྷྱ། སརྦ་གྲ་ཧེ་བྷྱ། སརྦ་ཛྭ་ར་བྷྱ། སརྦ་བྱ་དཧི་བྷྱ། བདྡྷ་བནྡྷ་ན་ཏཱ་ཌ་ན་ཏརྫ་ན། ར་ཛ། ཙཽ་ར་ཏསྐ་ར། ཨགྣི། ཨུ་ད་ཀ། བི་ཥ། ཤསྟྲ། པ་རི་མོ་ཙ་ཀ། ཀ་ཎ་ཀ་
ཎ༑ ཀི་ཎི་ཀི་ཎི། ཀུ་ཎུ་ཀུ་ཎུ། ཙ་ར་ཙ་ར། ཨིནྡྲི་ཨ་བ་ལ་བོདྷྱཾ་ག། ཙ་ཏུ་རཱ་རྱ་ས་ཏྱ། སཾ་པྲ་ཀཱ་ཤ་ཀ། ཏ་མ་ཏ་མ། ད་མ་ད་མ། ས་མ་ས་མ། ས་མ་ས་མ། མ་ཧཱ་ཏ་
མོནྡྷ་ཀ་རི་བ་དྷ་མ་ཎ། ཥ་ཊ་པཱ་ར་མི་ཏཱ་པ་རི་པཱུ་ར་ཀ་མི་ལི་མི་ལི། ཊ་ཊ་ཊ་ཊ། ཋ་ཋ་ཋ་ཋ། ཊི་ཊི་ཊི་ཊི། ཋི་ཋི་ཋི་ཋི། ཊུ་ཊུ་ཊུ་ཊུ། ཋུ་ཋུ་ཋུ་ཋུ། ཨེ་ནེ་ཡ་ཙ་རྨ་ཀྲྀ་ཏ་པ་རི་ཀ་ར་
ཨེ་ཧྱེ་ཧི། ཨཱི་ཤྭ་ར། མ་ཧཱེ་ཤྭ་ར། པདྨེ་ཤྭ་ར། མ་ཧཱ་བཧུ་ཏ་ག་ཎ། སཾ་བྷ་ཉྫ་ཀ། མ་ཧཱ་སིདྡྷི་སྭ་ར། ཀུ་རུ་ཀུ་རུ། པ་ར་པ་ར། ཀ་ཊ་ཀ་ཊ། མ་ཊ་མ་ཊ། བི་ཤུདྡྷ་བི་ཥ་ཡ། ནི་
བཱ་སི་ན༑ མ་ཧཱ་ཀཱ་རུ་ཎི་ཀཱ། ཤྭེ་ཏ་ཡཛྙོ་པ་བའི་ཏ་རཏྣ་མ་ཀུ་ཊ་མཱ་ལཱ་དྷ་ར། སརྦ་ཛྙཱ་ཤི་ར་སི་ཀྲི་ཏ་མ་ཀུ་ཊ་མ་ཧ་དྦྷཱུ་ཏ། ཀ་མ་ལཱ་ལཾ་ཀྲྀ་ཏ། ཀ་ར་ཏ་ལ། དྷྱ་ན་སཱ་མ་དཧི། བི་

[53B] བ་ཧུ་ས་ཏ་སནྟ་ཏི། པ་རི་པཱ་ཙ་ཀ། མེ་ཧཱ་ཀཱ་རུ་ཎི་ཀ། སརྦ་ཀརྨ་ཨཱ་པ་ར་ཎ་བི་ཤོ་དྷ་ཀ། སརྦ་བཱ་དཧི་པྲ་མོ་ཙ་ཀ། སརྦ་ཨཱ་ཤཱ་པ་རི་བའུ་ར་ཀ། སརྦ་སྟྭ། ས་མ་ཤྭ་ས་ཀ་
ཨོཾ་པདྨོ་ཥྞཱི་ཥ་པཱ་ཤ་ཧྲྀ་ད་ཡ་མཎྜ་ལ་ན་མོ་སྟུ་ཏེ་སཱཧཱ། འཕགས་པ་སྤྱན་རས་གཟིགས་དབང་ཕྱུག་གིས་དོན་ཡོད་ཞགས་པའི་པདྨ་གཙུག་ཏོར་གྱི་གསང་བའི་སྙིང་པོའི་དཀྱིལ་
འཁོར་འདི་གསུངས་མ་ཐག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་ས་གཞི་ཆེར་གཡོས་པར་གྱུར་ཏེ། རི་དང། ནགས་དང་དགོན་པར་བཅས་པ་རྣམ་པར་
འགྱུར་བ་དྲུག་ཏུ་གཡོས་པར་གྱུར་ཏོ། །ཀུན་ནས་སའི་མཐིལ་འདི་ཡང་རིན་པོ་ཆེ་སྣ་བདུན་གྱི་རང་བཞིན་གྱི་པདྨའི་གདན་ཀུན་ནས་བཏིང་བར་གྱུར་ཏོ། །བཅོམ་ལྡན་འདས་ཕྱག་ན་
པདྨའི་ལྟེ་བའི་གནས་ན་པདྨ་ཆེན་པོ་གྱེན་དུ་འཕགས་པ། འདབ་མ་སྟོང་བ། རིན་པོ་ཆེ་སྣ་བདུན་གྱི་རང་བཞིན། བཻ་ཌཱུ་རྱ་སྔོན་པོ་ཆེན་པོའི་སྡོང་བུ་དང། འཛམ་བུ་ཆུ་བོའི་གསེར་
གྱི་སྙིང་པོ་དང། མུ་ཏིག་དམར་པོའི་ཟེའུ་འབྲུ་དང། ལྷའི་མུ་ཏིག་ཆེན་པོའི་གེ་སར་དང་གཅིག་ཏུ་འབབ་པར་གྱུར་པ་འོད་ཟེར་སྣ་ཚོགས་པ་འབྱིན་པར་བྱེད་པས་ཏེ། འདི་ལྟ་སྟེ་
སྔོན་པོ་དང། སེར་པོ་དང། དམར་པོ་དང། དཀར་པོ་དང། བཙོད་དང། ཤེལ་དང། དངུལ་གྱི་ཁ་དོག་ཏུ་སྣང་བཞིན་པས་འབར་ཞིང་རྣམ་པར་གསལ་ལ་ལྷང་ངེའོ། །ཕྱོགས་བཅུ་

[54A]༄༅། །ཀུན་ཏུ་སངས་རྒྱས་ཀྱི་ཞིང་རྣམས་སུ་ཀུན་ཏུ་སྣང་བར་བྱེད་དོ། །ལྷའི་གནས་དང། ཀླུའི་གནས་དང། གནོད་སྦྱིན་དང། སྲིན་པོའི་གནས་དང། དྲི་ཟའི་གནས་
དང། ལྷ་མ་ཡིན་གྱི་གནས་དང། ནམ་མཁའ་ལྡིང་གི་གནས་དང། མི་འམ་ཅིའི་གནས་དང། ལྟོ་འཕྱེ་ཆེན་པོའི་གནས་རྣམས་ཀུན་ཏུ་སྣང་བར་བྱེད་དོ། །རབ་ཏུ་ཚིམ་པར་བྱེད་
དོ༑ ༑ཡང་དག་པར་སྐུལ་བར་བྱེད་དོ། །ཡང་དག་པར་དབུགས་འབྱིན་པར་བྱེད་དོ། །དམྱལ་བ་ཆེན་པོ་བཅུ་དྲུག་པོ་རྣམས་ཀུན་ཏུ་སྣང་ཞིང་རེག་པས་དམྱལ་བ་ཆེན་པོ་དེ་
རྣམས་ཀྱང་པདྨ་ཅན་ཆེན་པོར་སྐྱེས་པར་གྱུར་ཏོ། །སེམས་ཅན་དམྱལ་བ་དེ་རྣམས་ཀུན་ཀུན་ནས་སྣང་ཞིང་རེག་པ་ཙམ་གྱིས་དེ་རྣམས་ཐམས་ཅད་ཡོངས་སུ་གྲོལ་ཏེ། བསམས་
པ་ཙམ་གྱི་མོད་ལ་བདེ་བ་ཅན་གྱི་འཇིག་རྟེན་གྱི་ཁམས་སུ་པདྨ་ལས་བརྫུས་ཏེ་སྐྱེས་ཤིང། ལྷའི་ལུས་ལ་རྒྱན་དང། ལྷུབ་ལྷུབ་དང། གོས་དང། སྤུད་པས་རྣམ་པར་བརྒྱན་
ཅིང། སྐྱེ་བ་ནས་སྐྱེ་བར་སྐྱེ་བ་དྲན་པར་སྐྱེས་སོ། །དེ་བཞིན་དུ་དུད་འགྲོའི་སྐྱེ་གནས་སུ་སོང་བ་རྣམས་ཀུན་ནས་སྣང་བས་རི་དྭགས་དང། བྱ་དེ་དག་ཐམས་ཅད་ཀྱང་དུད་
འགྲོའི་སྐྱེ་གནས་ལས་ཡོངས་སུ་གྲོལ་ཏེ་མཐོ་རིས་སུ་རྣ་རྒྱན་དྲི་མ་མེད་ཅིང་གཡོ་བ་འཛིན་པར་སྐྱེས་སོ། །དེ་བཞིན་དུ་ཕྱོགས་བཅུ་ཀུན་ཏུ་སེམས་ཅན་ཐམས་ཅད་ཀུན་ཏུ་

[54B]ལ་རབ་ཏུ་གནས་པར་གྱུར་ཏོ། །དེས་ཀྱང་འཁོར་ཆེན་པོར་ཀུན་ཏུ་འོངས་པའི་བྱང་ཆུབ་སེམས་དཔའི་ཚོགས་ཆེན་པོ་དེ་
རྣམས་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཕྱིར་མི་ལྡོག་པ་ཉིད་ལ་རབ་ཏུ་བཀོད་པར་གྱུར་ཏོ། །རིག་སྔགས་འཆང་གི་འཁོར་གང་ཡིན་པ་ཐམས་ཅད་
ཀྱང་དོན་ཡོད་པ་པདྨའི་གཙུག་ཏོར་ཆེན་པོའི་སྙིང་པོ་གསང་བ་དོན་ཡོད་ཞགས་པའི་དངོས་གྲུབ་སོ་སོར་ཐོབ་པར་གྱུར་ཏོ། །ཀླུའི་རྒྱལ་པོའི་འཁོར་གང་ཡིན་པ་དེ་ཐམས་ཅད་ཀྱང་
ཡིད་བཞིན་གྱི་ནོར་བུའི་རྒྱལ་མཚན་སོ་སོར་སྣང་བར་གྱུར་ཏོ་།ལྷའི་འཁོར་གང་ཡིན་པ་དེ་རྣམས་ཐམས་ཅད་ཀྱང་འོད་འབར་བའི་ཏིང་ངེ་འཛིན་སོ་སོར་ཐོབ་བོ། །གནོད་སྦྱིན་
དང་སྲིན་པོ་གང་ཡིན་པ་དེ་རྣམས་ཐམས་ཅད་རིན་པོ་ཆེའི་གཞལ་མེད་ཁང་དུ་གནས་པར་གྱུར་ཏོ། །འབྱུང་པོའི་འཁོར་གང་ཡིན་པ་དེ་རྣམས་ཐམས་ཅད་གཟི་བརྗིད་དྲི་མ་མེད་པའི་
ཏིང་ངེ་འཛིན་སོ་སོར་ཐོབ་པར་གྱུར་ཏོ། །ལྷ་མ་ཡིན་གྱི་འཁོར་གང་ཡིན་པ་དེ་རྣམས་ཐམས་ཅད་རྡོ་རྗེའི་གོ་ཆ་དང། རྡོ་རྗེ་རྒྱལ་མཚན་གྱི་ཡ་ལད་བགོས་པར་གྱུར་ཏོ། །ནམ་མཁའ་
ལྡིང་གི་འཁོར་གང་ཡིན་པ་ཐམས་ཅད་ཀྱང་རྡོ་རྗེ་མཆུ་རྩེ་མོ་ཆེན་པོ་སྟོབས་ཀྱི་ཤུགས་རྗེས་སུ་ཐོབ་པར་གྱུར་ཏོ། །མི་འམ་ཅི་དང། ལྟོ་འཕྱེ་ཆེན་པོའི་འཁོར་གང་ཡིན་པ་ཐམས་ཅད་

[55A]༄༅། །ཀྱང་ལུས་དང། ངག་དང། ཡིད་ཡོངས་སུ་དག་པར་གྱུར་ཏོ་།དགེ་བསྙེན་དང། དགེ་བསྙེན་མ་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་གང་ཡིན་པ་
དེ་རྣམས་ཐམས་ཅད་སྐྱེ་བ་དང། རྒ་བ་དང། འཆི་བའི་སྡུག་བསྔལ་ལས་ཡོངས་སུ་གྲོལ་བར་གྱུར་ཏོ། །བཅོམ་ལྡན་འདས་ཀྱིས་ཀྱང་སྐུ་ལས་ཉི་མའི་ཏོག་ཅེས་བྱ་བའི་འོད་ཟེར་
ཆེན་པོ་རྣམ་པར་སྦྲོས་ཏེ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཐུགས་ཀར་རྗེས་སུ་ཞུགས་སོ། །སྤྱན་རས་གཟིགས་དབང་ཕྱུག་
གི་ཐུགས་ཀར་ཞུགས་མ་ཐག་ཏུ་གནོད་སྦྱིན་གྱི་སྡེ་དཔོན་ཆེན་པོ་སྙག་ན་རྡོ་རྗེ་ལ་འདི་སྐད་ཅེས་བཀའ་སྩལ་ཏོ། །ལག་ན་རྡོ་རྗེ་དོན་ཡོད་ཞགས་པའི་པདྨ་གཙུག་ཏོར་གྱི་གསང་
པའི་རྣམ་པར་འཕྲུལ་པ་ལ་ལྟོས་ཤིག་ལག་ན་རྡོ་རྗེས་གསོལ་པ་བཅོམ་ལྡན་འདས། བདག་གིས་མཐོང་ལགས་སོ། །སེམས་དཔའ་དག་པ། བདག་གིས་མཐོང་ལགས་སོ། །
སེམས་དཔའ་ཆེན་པོ་དག་པ། འདིའི་རྣམ་པར་འཕྲུལ་པ་བསམ་གྱིས་མི་ཁྱབ་པ་པདྨའི་དབང་ཕྱུག་དོན་ཡོད་པའི་ཞགས་པའི་སྙིང་པོ་པདྨ་གཙུག་ཏོར་གྱི་གསང་བའི་སྙིང་པོའི་
དཀྱིལ་འཁོར་ཤིན་ཏུ་ཟབ་པ། ཤིན་ཏུ་རྒྱ་ཆེ་བ། རྨད་དུ་བྱུང་བ་ཆེན་པོ། དངོས་གྲུབ་མཆོག་སྒྲུབ་པར་བྱེད་པ་ནི། བཅོམ་ལྡན་འདས་མཐའ་དག་རྒྱས་པར་གསུངས་ཤིག་

[55B] རིག་སྔགས་དང་དཀྱིལ་འཁོར་རྨད་དུ་བྱུང་བ། ཉེ་བར་སྤྱོད་པའི་ཆོ་ག་དང་བཅས་པ་ནི། སེམས་ཅན་ཐམས་ཅད་ཀྱི་སྡིག་པ་རྣམ་པར་འཇོམས་
པའི་དོན་དང། རིག་སྔགས་འཆང་རྣམས་ཀྱི་མཆོག་འགྲུབ་པའི་དོན་དུ་དེ་བཞིན་གཤེགས་པའི་སྤྱན་སྔར་གསུངས་ཤིག། དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་
འཕགས་པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་སྨྲས་སོ། །ལག་ན་རྡོ་རྗེ་དོན་ཡོད་ཞགས་པའི་སྙིང་པོའི་མཆོག་
ཏུ་གསང་བ། གཙུག་ཏོར་ཐམས་ཅད་ཀྱི་དཀྱིལ་འཁོར་སེམས་ཅན་ཐམས་ཅད་ཀྱི་དོན་གྱི་ཆེད་དུ་སྡིག་པ་ཐམས་ཅད་ཉམས་པར་བྱེད་པ་སྒྲིབ་པ་ཐམས་ཅད་རྣམ་པར་སྦྱོང་བར་
བྱེད་པ༑ དྲི་མ་དང་རྙོག་མ་ཐམས་ཅད་སེལ་བར་བྱེད་པ། ནད་ཐམས་ཅད་རབ་ཏུ་ཞི་བར་བྱེད་པ། བཀྲ་མི་ཤིས་པ་ཐམས་ཅད་ཟློག་པར་བྱེད་པ། སྡིག་པ་དང། མ་རུངས་པའི་སེམས་
ཅན་ཕྱིར་རྒོལ་བ་དང། དགྲའི་འཇིགས་པ་རབ་ཏུ་ཞི་བར་བྱེད་པ་བགེགས་དང། ལོག་པར་འདྲེན་པ་ཐམས་ཅད་ཚར་གཅོད་པར་བྱེད་པ་བདུད་ལ་སོགས་པའི་རུངས་པ་
ཐམས་ཅད་འཇོམས་པར་བྱེད་པ། དུག་དང། མཚོན་ཆ་དང། མེ་དང་ཆུའི་འཇིགས་པ་དང། མཆེ་བའི་དུག་དང། སེངྒེ་དང། རྒྱལ་པོ་དང། གནོད་སྦྱིན་རྣམས་ཟློག་པར་བྱེད་

[56A]༄༅། །པ༑ དུག་དང། བྱང་སྟེམས་དང། གཡེང་བྱེད་དང། ཕྱེ་མའི་སྦྱོར་བ་ཐམས་ཅད་རྣམ་པར་ཉམས་པར་བྱེད་པ། དོན་ཡོད་ཞགས་པའི་སྙིང་པོ་དེ་ཁོ་ན་ཉིད་
གཅེས་པ་རྨད་དུ་བྱུང་བ་དེ་ཁོ་ན་ཉིད་ཀྱི་སྙིང་པོའི་སྒྲུབ་པ་བླ་ན་མེད་པ་བཀླགས་པས་གྲུབ་པ་འདི་རྗེས་སུ་ཟུངས་ཤིག། དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་
བཞིན་འཛུམ་ཅིང། གདོང་ཁྲོ་གཉེར་དང་བྲལ་བས་རྡོ་རྗེ་བསྐོར་བར་བྱེད་བཞིན་དུ་བྱང་ཆུབ་སེམས་དཔའ་སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་ལ་འདི་སྐད་
ཅེས་སྨྲས་སོ། །བཅོམ་ལྡན་འདས། དོན་ཡོད་པའི་ཞགས་པའི་སྙིང་པོ་དམ་པར་གྱུར་པ་གསང་བ་པདྨ་གཙུག་ཏོར་གྱི་དཀྱིལ་འཁོར་དེ་རྣམས་དུ་ཞིག་ལགས་པ་དེ་དག་
བཅོམ་ལྡན་འདས་ཀྱིས་གསུངས་ཤིག་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་
ཆེན་པོ་ལག་ན་རྡོ་རྗེས་གསོལ་བ་བཏབ་པར་རིག་ནས་ཕྱག་གཡས་པས་ལྟེ་བའི་པདྨའི་ཕྱག་རྒྱའི་རྣམ་པ་ལ་རེག་གོ་རེག་མ་ཐག་ཏུ་ཕྱག་གཡས་པའི་པདྨ་ལ་སྙིང་པོ་
རིག་སྔགས་དེ་ཡང་པདྨའི་སྟེང་དུ་འདུག་སྟེ། རང་གི་ངོ་བོ་གཞལ་མེད་ཁང་ཚངས་པའི་ཆ་བྱད་འཆང་བ་དོན་ཡོད་པའི་གཟུགས་སྤྱན་གསུམ་པ། ཕྱག་བཞི་པ། རྒྱན་

[56B] ནོར་བུ་གསེར་གྱི་ཅོད་པན་ཅན། འོད་དཔག་མེད་ཀྱི་ཅོད་བན་གྱིས་བརྒྱན་པ། རལ་བའི་ཅོད་པ་ན་པདྨའི་གཙུག་ཏོར་གྱིས་སྤུད་པ། ཟླ་བ་ཕྱོད་
པས་རྣམ་པར་མཛེས་པ། ཞགས་པ་འཆང་བ། པདྨའི་གཙུག་ཏོར་འཆང་བ་དང། ནོར་བུའི་བྱུག་པ་འཆང་བ་དང། རྡོ་རྗེའི་དབྱུག་པ་འཆང་བ། སྐྱིལ་མོ་ཀྲུང་གིས་བཞུགས་
པ༑ འོད་ཟེར་འབར་བས་ཡང་དག་པར་བརྒྱན་པ། གོས་རྣམ་པར་བཀྲ་བ་སྣ་ཚོགས་དང། སྤྱན་ཉི་མ་དང། ཟླ་བས་ལྷག་པར་འབར་བས་རྣམ་པར་མཛེས་པ། པདྨ་རྣམས་ཀྱི་སྟེང་
ན་མཛེས་བཞིན་པ། དེ་བཞིན་གཤེགས་པ་ཐམས་ཅད་ཐུགས་མཉེས་པར་བྱེད་པ། བྱང་ཆུབ་སེམས་དཔའ་ཐམས་ཅད་ཀྱི་ཕྱག་བྱ་བར་འོས་པ་ལྷ་ཐམས་ཅད་ཀྱིས་
མཆོད་པར་འོས་པ། ཀླུ་ཐམས་ཅད་ཀྱིས་རྗེས་སུ་གཟུང་བར་འོས་པ་དྲང་སྲོང་ཐམས་ཅད་ཀྱིས་དགའ་བར་འོས་པ། ལྷ་མ་ཡིན་པ་དང་ནམ་མཁའ་ལྡིང་དང། མི་འམ་ཅི་དང་
ལྟོ་འཕྱེ་ཆེན་པོ་ཐམས་ཅད་ཀྱིས་རྗེས་སུ་འགྲོ་བར་འོས་པ། སེམས་ཅན་ཐམས་ཅད་ཀྱི་བླ་མར་འོས་པ་མཐོང་སྟེ། དེ་ལྟ་བུའི་སྣང་བ་རྒྱ་ཆེན་པོ་བྱང་ཆུབ་སེམས་དཔའ་སེམས་
དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་དེ་ཁོ་ན་ཉིད་གཅེས་པའི་སྙིང་པོར་གྱུར་པའི་སྙིང་པོ་ཉེ་བར་བསྟན་ནོ་།དེ་ནས་གནོད་སྦྱིན་གྱི་སྡེ་དཔོན་ཆེན་

[57A]༄༅། །པོ་ལག་ན་རྡོ་རྗེས་འཁོར་གྱི་དཀྱིལ་འཁོར་ཆེན་པོ་དེ་མཐོང་བ་ཙམ་གྱི་མོང་ལ་སྙིང་པོ་གསང་བ་དོན་ཡོད་པའི་པདྨ་དྲི་མ་མེད་པའི་གཙུག་ཏོར་འོད་ཟེར་འབར་
བའི་ཏིང་ངེ་འཛིན་སོ་སོར་ཐོབ་པར་གྱུར་ཏོ། །ཏིང་ངེ་འཛིན་སོ་སོར་ཐོབ་པ་གང་གིས་སྒྱུ་མ་ལྟ་བུའི་ཏིང་ངེ་འཛིན་གྱི་ནང་དུ་ཆུད་པར་གྱུར་ཏོ། །དེ་རྣམས་ཐམས་ཅད་རབ་ཏུ་མ་གུ་
བའི་ཡིད་ཀྱིས་ཞབས་དག་གི་རྗེས་ལ་ཕྱག་འཚལ་བར་གྱུར་ཏོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་དོན་
ཡོད་ཞགས་པའི་སྙིང་པོའི་གསང་སྔགས་འདི་སྨྲས་སོ། །ཨོཾ་ཨ་མོ་གྷ་པཱ་ཤ་ཧྲི་ད་ཡ་པདྨོ་ཥྞི་ཥ་ཀུ་མཱ་ར་པེ་ཥ་དྷ་ར་པདྨེ་ཤྭ་ར། ཨཱ་བ་ཤ་ཡ། སརྦ་ཨ་མོ་གྷ་ཀུ་ལ་ས་མ་ཡ་
ཧྲྀ་ད་ཡ། སརྦ་སིདྡྷི་ཨ་མོ་གྷ་པྲ་ཡཙྪ་པདྨ་པདྨ་ཧཱུཾ་ཧཱུཾ་ན་མོ་སྟུ་ཏེ་སཱཧཱ། འདི་ནི། དོན་ཡོད་ཞགས་པའི་སྙིང་པོ་བཀླགས་པས་གྲུབ་པའི་སྒྲུབ་ཐབས་སོ། །ཨོཾ་ཨ་མོ་གྷ་པདྨོ་ཥྣཱི་
ཥ་ཤྭ་ར༑ པདྨེ་ཤྭ་ར། ས་མནྟ་ཡ་སརྦ་ཏ་ཐཱ་ག་ཏ་ནཱཾ་ཨ་མོ་གྷ་པདྨོ་ཥྞཱི་ཥ་ས་མ་ཡཾ་ཨཱ་ཀརྵ་ཡ། པྲ་བེ་ཤ་ཡ་སརྦ་ཀརྨ་སིདྡྷིཾ་པྲ་ཡཙྪ་མེ་ཨ་བ་ལོ་ཀི་ཏེ་ཤྭ་ར་ཧཱུཾ་ཧཱུཾ། མ་ཧཱ་
པདྨོ་ཥྞཱི་ཥ་བཧུ་ཛེ་སཱཧཱ། རིགས་ཀྱི་རྒྱལ་པོའི་གསང་སྔགས་སོ། །ཨོཾ་མ་ཧཱ་ཙཎྜ་པདྨེ་ཤྭ་ར་བི་བི་དྷ་རཱུ་པ། བི་ཀ་ཊ་པདྨ་དཾ་ཥྚཱ་ཀ་ར་ལ་བྷཱི་ཥ་ཎ། བྐྟྲ་སརྦ་དུཥྚ་ཧྲྀ་ད་ཡཾ་ཁཱ་ད་

[57B] བིགྷྣཾ། པདྨ་དཧྲྀ་ཀ། ཙི་ཊི། དྲི་ཊྀ་ཧཱུཾ་སཱཧཱ་ཁྲོ་བོའི་རྒྱལ་པོའི་རིགས་ཀྱི་སྙིང་པོའོ། །ནང་གི་དཀྱིལ་འཁོར་གྱི་གསང་བའི་ལས་རྣམས་སོ། །ཨོཾ་ཨ་མོ་གྷ་པདྨོ་ཥྞཱི་ཥ་པདྨ་པཱ་ཤ་ཀྲོ་དྷ་
ཀ། མཱ་ཡི་ཀརྨ་པྲ་བེ་ཤ་ཡ་མ་ཧཱ་པཱ་ཤུ་པ་ཏི། ཡ་མ། བ་རུ་ཎ། ཀུ་བེ་ར། བྲཧྨ་བེ་ཥ་དྷ་ར། མ་ཧཱ་ཙཎྜ་བེ་ག་ཨ་མོ་གྷ་ཀུ་ལ་ས་མ་ཡ་པདྨ་ཧཱུཾ་ཧཱུཾ། ཁྲོ་བོའི་རྒྱལ་པོ་དོན་ཡོད་ཞགས་
པའི་པདྨ་གཙུག་ཏོར་གྱི་སྙིང་པོའོ། །དེ་ནས་དོན་ཡོད་པའི་སྙིང་པོའི་ལས་རྣམས་སུ་འགྱུར་ཏེ། དྲན་པ་ཙམ་གྱི་མོད་ལ་དུས་གསུམ་གྱི་དེ་བཞིན་གཤེགས་པ་ཐམས་ཅད་དང་
མཉམ་པས་གཅིག་ཏུ་མཚུངས་པར་འགྱུར་རོ། །ཚེ་དཔག་མེད་དང་མཉམ་པའི་ལུས་སུ་འགྱུར་རོ། །ཕྱོགས་བཅུའི་སངས་རྒྱས་ཀྱི་ཞིང་རྣམས་ཐམས་ཅད་དང་མཉམ་པའི་དེ་བཞིན་
གཤེགས་པ་ཐམས་ཅད་དང་མཚུངས་ཤིང་མཉམ་པ་ཉིད་དུ་འགྱུར་རོ་།མཚུངས་ཤིང་མཉམ་པ་ཉིད་ཀྱི་དེ་བཞིན་གཤེགས་པ་ཐམས་ཅད་མཉམ་པ་ཉིད་དུ་མཐོང་ངོ། །པདྨའི་
ཕྱག་གི་ཏིང་ངེ་འཛིན་རྣམས་དང། པདྨའི་གཙུག་ཏོར་གྱི་ཕྱག་གིས་འཇིག་རྟེན་དབང་ཕྱུག་དང་མཉམ་པ་ཉིད་དུ་འགྱུར་རོ་།པདྨའི་གཙུག་ཏོར་བཅིངས་པ་ཉིད་ཀྱིས་སྦྱིན་པའི་
གཙུག་ཏུ་མངོན་པར་དབང་བསྐུར་ན། དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱིས་མངོན་པར་དབང་བསྐུར་རོ། །པདྨའི་གཙུག་ཏོར་གྱིས་དོན་ཡོད་པར་དབང་བསྐུར་བ་

[58A]༄༅། །གང་ཡིན་པ་དེ། པདྨའི་གཙུག་ཏོར་གྱི་སྙིང་པོ་རྒྱས་པར་གྱུར་པ་ཐོབ་སྟེ། ཏིང་ངེ་འཛིན་བརྒྱ་སྟོང་ཕྲག་དང། བླ་ན་མེད་པའི་དཔལ་འཐོབ་བོ། །རིགས་ཀྱི་རྒྱལ་
པོའི་གསང་སྔགས་རྒྱས་པར་གྱུར་པ་པདྨའི་གཙུག་ཏོར་གྱི་དཀྱིལ་འཁོར་དུ་རིགས་ཀྱི་རྒྱལ་པོ་ལེགས་པར་གྲུབ་པར་འགྱུར་ཏེ། ཐམས་ཅད་དུ་རིགས་ཀྱི་རྒྱལ་པོའི་དངོས་གྲུབ་
བཟང་པོ་རྣམས་འོང་པར་འགྱུར་རོ། །རིགས་ཀྱི་རྒྱལ་པོའི་གསང་སྔགས་ཀྱི་རྒྱལ་པོ་དང། རིག་སྔགས་ཀྱི་རྒྱལ་པོ་མཆོག་གི་དངོས་གྲུབ་ཐམས་ཅད་རབ་ཏུ་སྦྱིན་པར་བྱེད་དོ། །
པདྨོའི་ཕྱག་གིས་རྗེས་སུ་འཇུག་ཅིང། དོན་ཡོད་པའི་རིགས་ཀྱི་དངོས་གྲུབ་ཇི་ལྟ་བ་བཞིན་དུ་འགྲུབ་སྟེ། བཀླགས་པས་གྲུབ་པ་འདི་ལ་ཐེ་ཚོམ་མེད་དོ། །པདྨ་གཙུག་ཏོར་གྱི་
རིགས་ཀྱི་དངོས་གྲུབ་དང། པདྨ་ཡངས་པའི་དཀྱིལ་འཁོར་རམ། དོན་ཡོད་ཞགས་པའི་དཀྱིལ་འཁོར་དུ་བཀླགས་ནས་བཟླས་བ་ཙམ་གྱིས་འགྲུབ་སྟེ། རིགས་ཀྱི་རྒྱལ་པོ་
དང། རིག་སྔགས་ཀྱི་རྒྱལ་པོ་གང་ཡིན་པ་དེ་ཐམས་ཅད་དུ་དབང་ཕྱུག་ཏུ་འགྱུར་རོ། །དཀྱིལ་འཁོར་རྣམས་ཀྱི་ཆོ་ག་ཞིབ་མོ་དང་ཕྱག་རྒྱས་བྱང་ཆུབ་སེམས་དཔའ་ཐམས་
ཅད་ཀྱི་རིགས་ཐུན་མོང་པ་ཐམས་ཅད་དུ་རྒྱལ་པོའི་བྱ་བ་བྱེད་པར་འགྱུར་རོ། །སངས་རྒྱས་ཀྱི་ཞིང་སྟོང་ཕྲག་རྣམས་དང། སངས་རྒྱས་ཀྱི་ཞིང་བརྒྱ་ཕྲག་རྣམས་དང་

[58B]པོར་འགྱུར་རོ། །རིགས་ཀྱི་རིག་པས་ལྷའི་དབང་ཕྱུག་དང། ལྷའི་ཚོགས་རྣམས་ཀྱི་དབང་ཕྱུག་ཏུ་འགྱུར་རོ། །རྟག་ཏུ་ཡང་གནོད་
སྦྱིན་རྣམས་དང། སྲིན་པོ་རྣམས་སུ་གྱུར་པ་དང། དྲི་ཟ་རྣམས་དང། གནོད་སྦྱིན་རྣམས་དང། སྲིན་པོ་རྣམས་ཀྱི་དེ་བཞིན་ཉིད་དུ་ཐམས་ཅད་དུ་རྒྱལ་པོ་དང་དབང་ཕྱུག་ཏུ་རྟག་ཏུ་
འགྱུར་ཏེ། ཐེ་ཚོམ་མེད་དོ། ནམ་མཁའ་ལྡིང་རྣམས་དང། མི་འམ་ཅི་རྣམས་དང། ལྷོ་འཕྱེ་ཆེན་པོ་རྣམས་དང། ཐམས་ཅད་དུ་ཇི་སྲིད་བྱང་ཆུབ་ལ་ཡང་དག་པར་གནས་ཀྱི་བར་
དུ་རིགས་ཀྱི་རྒྱལ་པོར་འགྱུར་རོ། །དེ་ནས་ཁྲོ་བོའི་རྒྱལ་པོ་དྲན་པ་ཙམ་དང། དྲག་པོ་དེ་ཡིད་ལ་སེམས་པ་ཙམ་གྱི་མོད་ལ་འཕྲལ་དུ་རི་རབ་ལྟུང་བར་བྱེད་ཅིང། ཁོར་ཡུག་གི་རི་རྣམ་
པར་འཐོར་བར་བྱེད་དོ། །རྒྱ་མཚོ་ཆེན་པོ་ཀུན་ནས་དཀྲུག་ཅིང་རྒྱ་མཚོ་ཆེན་པོ་ཉེ་བར་སྐྱེ་བར་བྱེད་དོ། །ཀུན་ཏུ་གསལ་བར་བྱེད་དོ་།ཀླུའི་གནས་ཐམས་ཅད་དུ་ཀླུའི་གནས་
འབར་བར་ཡང་བྱེད་དོ། །བགེགས་དང་ལོག་པར་འདྲེན་པ་ཐམས་ཅད་ཀྱི་སྐད་ཅིག་ཙམ་གྱིས་སྟེང་དུ་བདུག་པར་བྱེད་དོ། །གནོད་སྦྱིན་དང་སྲིན་པོ་དང། འབྱུང་པོ་དང་
གཟའ་དང། བརྗེད་བྱེད་དང། མི་བཟད་པ་དེ་རྣམས་ཐམས་ཅད་ཁྲོ་བོའི་རྒྱལ་པོ་དྲན་པ་ཙམ་གྱིས་འཇིགས་པར་འགྱུར་རོ། །ཁྲོ་བོའི་རྒྱལ་པོའི་གསང་བ་པ་ཐམས་ཅད་ཀྱི་རིགས་

[59A]༄༅། །ཀྱི་དམ་ཚིག་ལ་གནས་པ་དང། དཀྱིལ་འཁོར་དུ་ཕྱག་རྒྱ་གནས་པ་དང། གསང་སྔགས་ཀྱི་ལྷ་གཞན་གང་ཡིན་པ་རྣམས་ཀྱིས་ཁྲོ་བོའི་རྒྱལ་པོ་དྲན་
པ་ཙམ་གྱིས་དེ་རྣམས་ཐམས་ཅད་རིག་སྔགས་འཆང་ལ་སྐྱབས་སུ་འགྲོ་བར་བྱེད་དོ། །དེ་རྣམས་ཐམས་ཅད་རྗེས་སུ་འབྲང་བར་འགྱུར་ཞིང་གནས་པར་བྱེད་དོ། །འགའ་
ཞིག་གང་དུ་འགྲོ་བའམ་འདུག་པ་དེ་ལ་དབང་པོ་དང། སྐབས་གསུམ་པའི་ལྷ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། གཤིན་རྗེས་དང། ཆུ་ལྷ་དང་
ཀླུའི་རྒྱལ་པོ་རྒྱ་མཚོ་དང། དགའ་བོ་དང། ཉེ་དགའ་བོ་དང་གཞོན་ནུ་དང། སྡེ་དཔོན་དང། དེ་བཞིན་དུ་རྒྱལ་པོ་ཆེན་པོ་བཞི་དུས་རྟག་ཏུ་རིག་སྔགས་འཆང་གི་རྗེས་
སུ་འབྲང་བར་བྱེད་དོ། །ཐེ་ཚོམ་མེད་དོ། །ཁྲོས་པའི་ལས་རྣམས་སམ། དེ་བཞིན་དུ་དྲག་པོའི་ལས་རྣམས་ཐམས་ཅད་ཀྱང་ཧཱུཾ་ཡིག་ཙམ་གྱིས་དེ་ལ་དངོས་གྲུབ་མཐོང་ངོ། །
ཕྱིར་རྒོལ་བ་དང། དགྲ་དང། སེམས་ཅན་མ་རུངས་པ་ཤིན་ཏུ་མི་བཟད་པ་རྣམས་དང། ཕ་རོལ་གྱི་དམག་ཚོགས་དང། འཇིགས་པ་དང་རྣམ་པར་འགྲས་པའི་སྐྱེ་བོ་དང་
སྡིག་པ་དེ་རྣམས་ཐམས་ཅད་ཧཱུཾ་ཡིག་གིས་མཆོག་ཏུ་གཟིར་བ་ཙམ་གྱིས་ཐལ་བར་འཇིགས་པར་འགྱུར་རོ། །སྡང་བ་དང། ངན་སེམས་པའི་སེམས་ཅན་དང། བྱས་པ་

[59B] བྱས་པ་ལ་འཁོན་པ་ཐམས་ཅད་དྲག་པོའི་ཧཱུཾ་ཡིག་བཟླས་པ་ཙམ་གྱིས་སྐད་ཅིག་ལ་སྲེག་སྟེ། དཔེར་ན་མེས་ཕྱེ་མ་ལེབ་བཞིན་ནོ། །ལས་གཞན་སྟོང་ཕྲག་
རྣམས་དང། ལས་བརྒྱ་སྟོང་ཕྲག་ཉིད་བཟླས་པ་ཙམ་གྱིས་འགྲུབ་སྟེ། དྲན་པ་ཙམ་གྱི་མདོ་ལ་ལས་ཐམས་ཅད་འགྲུབ་བོ། །དེ་ནས་དོན་ཡོད་པ་པདྨའི་གཙུག་ཏོར་དྲན་པ་ཙམ་
གྱིས་བྱ་བ་ཐམས་ཅད་ནི། གཉིས་སུ་འགྱུར་ཏེ། ཇི་ལྟར་གང་ཅུང་ཟད་ཡིད་ལ་བྱེད་པས་ལས་བྱེད་དོ། །དཀྱིལ་འཁོར་རམ། གནས་རྣམས་པ་གཞན་ཐམས་ཅད་དུ་ཇི་ལྟར་ཡིད་ལ་
བྱེད་པའི་བྱ་བ་ཐམས་ཅད་དུ་བྱེད་དོ། །ཞེས་སོ། །འཕགས་པ་དོན་ཡོད་པའི་ཞགས་པའི་ཆོ་ག་བཞི་བ་མོའི་རྒྱལ་པོ། བམ་པོ་བཅོ་ལྔ་པ། དེ་ནས་གསང་སྔགས་ལ་
འཇུག་པ་རྣམས་ཀྱི་དགོངས་པ་ཐམས་ཅད་སོ་སོར་འགྲུབ་པར་འགྱུར་བ་ནི། ཨོཾ་ཞེས་བྱ་བ་དོན་ཡོད་པའི་ཞགས་པ་པདྨ་གཙུག་ཏོར་གྱི་དཀྱིལ་འཁོར་ཐམས་ཅད་དུ་གསང་
སྔགས་ཡི་གེ་གཅིག་པའོ། །འཇིག་རྟེན་མགོན་པོའི་སྤྱན་སྔར་འབུམ་དྲན་པར་བྱས་ན། ས་དང་པོ་ལ་གནས་པར་འགྱུར་རོ། །སྔོན་གྱི་སྡིག་པ་བསགས་པ་སེམས་ཅན་དམྱལ་
བ་མི་བཟད་པ་གང་ཅི་ཡང་རུང་བ་དེ་དག་ཐམས་ཅད་ཇི་ལྟར་རླུང་གིས་ཕྱག་དར་གཏོར་བ་བཞིན་འཇིག་པར་འགྱུར། དངོས་གྲུབ་ཐམས་ཅད་ཐོབ་པར་འགྱུར་རོ། །དོན་ཐམས་

[60A]༄༅། །ཅད་རྗེས་སུ་འཇུག་པར་འགྱུར། དེ་བཞིན་གཤེགས་པ་ཐམས་ཅད་དང། གང་དཀྱིལ་འཁོར་གྱི་ལྷ་གཞན་དག་ཀྱང་དགྱེས་པར་འགྱུར་ལ་
འཕགས་པ་སྤྱན་རས་གཟིགས་དབང་ཕྱུག་རྟག་ཏུ་མཆོག་སྦྱིན་པ་མཛད་དོ། །གསང་སྔགས་ཨོཾ་ཞེས་བྱ་བ་དྲན་ནས་ཚེ་འཕོས་པ་ནི་འཇིག་རྟེན་གྱི་ཁམས་བདེ་བ་ཅན་
དུ་འགྲོ་བར་འགྱུར་རོ། །གསང་སྔགས་ཀྱི་ཡི་གེ་གཅིག་པའོ། །ཨོཾ་བཧུ། ཡི་གེ་གཉིས་པ་འབུམ་བཟླས་བརྗོད་བྱས་ན། ས་གཉིས་པ་ཐོབ་པར་འགྱུར་རོ། །དེ་བཞིན་
གཤེགས་པ་སྣང་བ་མཐའ་ཡས་ཀྱི་སྤྱན་སྔར་འདུག་པར་འགྱུར་ཞིང་མཆོག་ཐམས་ཅད་རྗེས་སུ་སྦྱིན་པར་མཛད། སྡིག་པ་ཐམས་ཅད་ཀྱང་རྣམ་པར་དག་པར་མཛད་
སྔོན་གྱི་ནད་ཀྱང་སོས་པར་འགྱུར། ནོར་གྱི་དབང་ཕྱུག་ནོར་བུ་བཟང་པོའི་བུ་དབང་དུ་འགྱུར་ཞིང་ཉེ་བར་གནས་པར་འགྱུར་རོ། །མི་གང་གིས་ཀྱང་ཕྱིར་ཞིང་བར་ཆད་
བྱེད་ནུས་པར་མི་འགྱུར། ཚེ་འཕོས་ནས་རི་གྲུ་འཛིན་དུ་སྐྱེ་བར་འགྱུར། དོན་ཡོད་པའི་ཞིགས་པའི་དངོས་རྒུབ་ཀྱང་ཐོབ་པར་འགྱུར་རོ། །ཨོཾ་པདྨེ། གསང་སྔགས་ཀྱི་ཡི་
གེ་གསུམ་པ་འབུམ་བཟླས་བརྗོད་བྱས་ན། ས་གསུམ་པ་ལ་ཡང་དག་པར་འཇུག་པར་འགྱུར། །པདྨ་ཡངས་པའི་དཀྱིལ་འཁོར་གྱི་ཕགས་རྒྱ་དང། གསང་སྔགས་གང་

[60B] འཕགས་པ་སྤྱན་རས་གཟིགས་དབང་ཕྱུག་གཞོན་ནུའི་ཆ་བྱད་ཅན་མདུན་ན་བཞུགས་པར་འགྱུར་ཞིང་འདོད་པ་ཐམས་ཅད་ཀྱི་
མཆོག་རྗེས་སུ་སྦྱིན་པར་མཛད། དོན་ཡོད་པའི་ཞགས་པའི་པདྨ་གཙུག་ཏོར་དཀྱིལ་འཁོར་གྱི་སྟོན་པར་མཛད། དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་
རྣམས་སྟོན་པར་མཛད། ཐམས་ཅད་དུ་དངོས་གྲུབ་རྗེས་སུ་སྦྱིན་པར་མཛད་དོ། །ཨོཾ་པདྨ་ཧྲཱི། གསང་སྔགས་ཡི་གེ་བཞི་པ་འབུམ་བཟླས་བརྗོད་བྱས་ན། ས་བཞི་པ་ལ་འཇུག་
པར་འགྱུར། འཕགས་པ་དེ་བཞིན་གཤེགས་པ་མི་འཁྲུགས་པའི་སྐུ་མདོག་གསེར་གྱི་ཁ་དོག་ཅན་མདུན་ན་བཞུགས་ཤིང་དཔུང་པ་བརྐྱང་ནས་ཕྱག་སྤྱི་བོར་འཇོག་པར་མཛད་
ལ་རིག་སྔགས་འཆང་བ་ལེགས་སོ། །ཞེས་བྱ་བ་རྗེས་སུ་སྦྱིན་པར་མཛད་དེ། རིག་སྔགས་འཆང། ཚུར་ཤོག་ཁྱོད་ཀྱི་སྡིག་པ་དང་སྒྲིབ་པ་ཐམས་ཅད་ཡོངས་སུ་དག་སྟེ་རང་གི་
ངོ་བོ་ཐམས་ཅད་ཤིན་ཏུ་དྲི་མ་མེད་པར་ཡོངས་སུ་དག་གོ། མིའི་འཇིག་རྟེན་འདི་ནས་ཚེ་འཕོས་ནས་ངའི་སངས་རྒྱས་ཀྱི་ཞིང་དུ་འོང་ཞིང་ཚེ་རབས་དྲན་པར་འགྱུར། །ཕྱིར་ཞིང་ནམ་
ཡང་མངལ་ན་གནས་པས་གོས་པར་མི་འགྱུར། །འཇིག་རྟེན་བ་དགོས་པ་ཐམས་ཅད་འགྲུབ་པར་འགྱུར་རོ། །ཨོཾ་པདྨ་བཧུ་རུཨ། གསངས་སངས་ཡི་གེ་ལྔ་པ་འབུམ་བཟླས་བརྗོད་

[61A]༄༅། །བྱས་ན༑ ས་ལྔ་པ་ལ་གནས་པར་འགྱུར་རོ། །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་པདྨའི་བླ་མ་རབ་ཏུ་
སྟོན་པ་མཛད། སྒྲིབ་པ་ཐམས་ཅད་ཡོངས་སུ་ཟད་པར་འགྱུར། རིག་སྔགས་འཆང་ལ་ལེགས་སོ་ཞེས་བྱ་བའི་སྒྲ་འབྱིན་པར་འགྱུར་ཏེ་རིག་སྔགས་འཆང། ལེགས་སོ་
ལེགས་སོ། །ཁྱོད་ལ་བསོད་ནམས་ཀྱི་ཕུང་པོ་ཆེན་པོ་སྐྱེས་ཏེ། རིག་སྔགས་འཆང། ཁྱོད་དགེ་བའི་རྩ་བ་ཆེན་པོ་བསྐྱེད་པས། རིག་སྔགས་འཆང། ཁྱོད་ཚེ་བརྗེས་ན་དེ་བཞིན་
གཤེགས་པ་བྱེ་བ་ཁྲག་ཁྲིག་དགུ་བཅུ་རྩ་གཉིས་ཀྱི་དྲུང་དུ་དགེ་བའི་རྩ་བ་མཚུངས་བར་བསྐྱེད་པར་འགྱུར་ཞིང་ངའི་སངས་རྒྱས་ཀྱི་ཞིང་དུ་སྐྱེ་བར་འགྱུར། ཁྱོད་ཀྱིས་
དོན་ཡོད་པའི་ཞགས་པ་པདྨ་གཙུག་ཏོར་གྱི་སྙིང་པོ་དང། གསང་བའི་དཀྱིལ་འཁོར་དང། ཕྱག་རྒྱ་ཆེན་པོ་རིམ་པར་ཕྱེ་བ་གྲུབ་ཅིང། རིག་སྔགས་འཆང། ཁྱོད་སྒྲིབ་པ་
དང་སྡིག་པ་ཐམས་ཅད་སྤངས་ཀྱི། བྱ་བ་ཐམས་ཅད་གྱིས་ཤིག་།ཡིད་ལ་བྱ་བའི་སྒྲུབ་པ་ཐམས་ཅད་ཇི་ལྟར་འདོད་པ་བཞིན་དེ་དག་ཐམས་ཅད་ཤིན་ཏུ་འགྲུབ་པར་
འགྱུར་རོ། །ཨོཾ་པདྨ་ཨ་བ་ལོ་ཀི་ཏེ། གཟུངས་སྔགས་ཡི་གེ་དྲུག་པ་འབུམ་བཟླས་བརྗོད་བྱས་ན། ས་དྲུག་པ་ཐོབ་སྟེ་འཇུག་པར་འགྱུར། དེ་བཞིན་གཤེགས་པ་

[61B] སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་རྡུལ་ཕྲ་མོ་སྙེད་ཀྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་
རྫོགས་པའི་སངས་རྒྱས་རྣམས་གཟིགས་ཤིང་མངོན་སུམ་དུ་སྟོན་པ་མཛད། དབུགས་འབྱིན་པར་མཛད་དོ། །དེ་ནས་དེ་བཞིན་གཤེགས་པ་དགྲ་བཅོམ་པ་ཡང་དག་པར་
རྫོགས་པའི་སངས་རྒྱས་པདྨ་གཟིགས་པའི་རྒྱལ་མཚན་རིག་སྔགས་འཆང་དེ་ལ་ཡང་དག་པར་དབུགས་འབྱིན་པར་མཛད་དོ། །རིག་སྔགས་འཆང། ངའི་སངས་རྒྱས་
ཀྱི་ཞིང་དུ་བྱང་ཆུབ་སྙིང་པོའི་མཐར་ཐུག་གི་བར་དུ་ཚུར་ཤོག་ལས་བྱས་པ་ནི། ཤིན་ཏུ་ཡོངས་སུ་ཟད་ཅིང་ཁྱོད་ཀྱིས་སེམས་ཅན་དམྱལ་བའི་སྒོ་རྣམས་བཅད། ཁྱོད་ཀྱིས་
སངས་རྒྱས་ཀྱི་ཞིང་ཐམས་ཅད་ཀྱི་སྒོ་རྣམས་ནི། ཕྱེ། ཁྱོད་ཀྱིས་དེ་བཞིན་གཤེགས་པ་ཐམས་ཅད་ཀྱི་ས་བོན་དང། རིགས་ཀྱི་སྤྱི་ནི། ཁོང་དུ་ཆུད། ཁྱོད་ཀྱིས་དོན་ཡོད་པའི་
ཞགས་པ་པདྨ་གཙུག་ཏོར་གྱི་སྙིང་པོ་དང། གསང་བའི་དཀྱིལ་འཁོར་ནི། གྲུབ། ཁྱོད་ཀྱིས་ཐམས་ཅད་དུ་གནས་ཀྱི་སྒོ་རྣམས་ནི་ཕྱེ་བས་འཇིག་རྟེན་དང། འཇིག་རྟེན་ལས་
འདས་པའི་ལས་སྒྲུབ་པ་རྣམས་ཇི་ལྟར་ཡིད་ལ་བྱས་པ་བཞིན་ལས་ཐམས་ཅད་བྱོས་ཤིག་ཨོཾ་པདྨ་ཛཱ་ལ་ཧཱུཾ་དྷྲིཀ། ཡི་གེ་བདུན་པ་འབུམ་བཟླས་བརྗོད་བྱས་མ་ཐག་ཏུ་ཏིང་

[62A]༄༅། །འཛིན་པདྨ་དྲི་མ་མེད་པ་སྒྲིབ་པ་དང་བྲལ་བ་དག་པ་ཞེས་བྱ་བ་ཐོབ་པར་འགྱུར་ལ། ཏིང་ངེ་འཛིན་གང་ཐོབ་བས་ལུས་ཤིན་ཏུ་འབར་བར་འགྱུར་ཞིང་འོད་ཟེར་
ཁ་དོག་སྣ་ཚོགས་སུ་འགྱུར། ས་བདུན་པ་ལ་གནས་པར་འགྱུར། ལུས་ཀྱི་སྣང་བ་གང་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་སངས་རྒྱས་ཀྱི་ཞིང་
ཐམས་ཅད་ཀྱི་གནས་རྣམས་སྣང་བར་བྱེད་ཅིང། གང་དང་གང་དུ་འོད་ཟེར་རིན་པོ་ཆེ་འབར་བ་སྣ་ཚོགས་དག་འབབ་པ་ལས་མེ་ཏོག་གི་ཆར་སྣ་ཚོགས་པ་རྣམས་འབྱུང་
བར་འགྱུར་ལ། དེ་བཞིན་གཤེགས་པ་ཐམས་ཅད་ལ་མཆོད་པར་འགྱུར་རོ་།དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དྲི་མ་མེད་
པའི་པདྨ་འོད་ཟེར་འབར་བ་གསེར་གྱི་མདོག་ཅན་དཔུང་པ་བརྐྱང་སྟེ། ཕྱག་གཡས་པས་རིག་སྔགས་འཆང་གི་སྤྱི་བོར་འཇོག་ཅིང་ལེགས་སོ་ཞེས་བྱ་བ་ཡང་སྦྱིན་ལ་
དབུགས་ཕྱིན་པར་མཛད་དེ། རིག་སྔགས་འཆང། ལེགས་སོ་ལེགས་སོ་།འདི་ནི། སངས་རྒྱས་བཅོམ་ལྡན་འདས་རྣམས་ཀྱི་སྙིང་པོ་གསང་བ་བཟླས་བརྗོད་ཀྱི་ཆོ་ག་
མཆོད་པའི་མཆོག་ཡིན་ནོ། །འདི་ནི། འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་གསང་བ་གཅེས་པའི་དཀྱིལ་འཁོར་དོན་ཡོད་པའི་ཞགས་པ་པདྨ་གཙུག་ཏོར་

[62B] །རིག་སྔགས་འཆང། ཁྱོད་ཀྱིས་དཀྱིལ་འཁོར་མཐའ་དག་རྫོགས་པ་དང། པདྨ་གཙུག་ཏོར་གྱི་སྙིང་པོ་ཆོ་ག་ཞིབ་མོ་དང། དོན་ཡོད་པའི་ཞགས་པ་
རྣམ་པར་སྤྲུལ་པ་གྲུབ་ཀྱི། རིག་སྔགས་འཆང། ངའི་སངས་རྒྱས་ཀྱི་ཞིང་དུ་སོང་ལ་སངས་རྒྱས་ཀྱི་མཛད་པ་གྱིས་ཤིག་ཨོཾ་ཨ་མོ་གྷ་མ་ཎི་པདྨེ། གཟུངས་སྔགས་ཀྱི་སྙིང་པོ་ཡི་
གེ་བརྒྱད་པ་འབུམ་བཟླས་བརྗོད་བྱས་ན། ལུས་ཤིན་ཏུ་ཡོངས་སུ་དག་ཅིང་དྲི་མ་མེད་པར་འགྱུར། བཟླས་བརྗོད་བྱས་པ་ཙམ་གྱིས་ནོར་བུ་རིན་པོ་ཆེ་ཆེན་པོ་ཤེལ་ལྟར་ཕྱི་ནང་
ཤིན་ཏུ་ཡོངས་སུ་དག་སྟེ། དེ་ལྟར་རིག་སྔགས་འཆང་གི་ལུས་ཡོངས་སུ་དག་པར་འགྱུར། ས་བརྒྱད་པ་ལ་གནས་པར་འགྱུར། བྱང་ཆུབ་སེམས་དཔའ་སེམས་དཔའ་ཆེན་
པོ་འཕགས་པ་སྤྱན་རས་གཟིགས་དབང་ཕྱུག་རང་གི་ལུས་ཡོངས་སུ་དག་པ་རང་གི་གཟུགས་ཀྱི་ངོ་བོ་སྟོན་ཅིང། རིག་སྔགས་འཆང་གི་མདུན་ན་གནས་ལ་རིག་སྔགས་
འཆང་ཡང་དག་པར་དབུགས་འབྱིན་པར་མཛད་དེ། ཕྱག་གཡས་པ་མགོའི་སྤྱི་བོར་འཇོག་པར་མཛད། ལེགས་སོ་ཞེས་བྱ་བ་ཡང་སྦྱིན་པར་མཛད་དེ། རིག་སྔགས་འཆང་
ལེགས་སོ་ལེགས་སོ། །རིག་སྔགས་འཆང། ཁྱོད་ལྷག་པའི་བསམ་པ་དམ་པ་དགའ་བ་ལ་ཞུགས་སོ། །རིག་སྔགས་འཆང་སངས་རྒྱས་ཀྱི་ཞིང་མཉམ་པར་འབྲེལ་བའི་

[63A]༄༅། །འཇིག་རྟེན་རྣམ་པར་བལྟ་བར་ཚུར་ཤོག། དེར་ཁྱོད་ཀྱིས་སངས་རྒྱས་ཀྱི་མཛད་པ་བྱེད་བར་འགྱུར་རོ། །ཁྱོད་ཀྱིས་དོན་ཡོད་པའི་ཞགས་པ་པདྨ་གཙུག་
ཏོར་གྱི་སྙིང་པོ་དཀྱིལ་འཁོར་གསང་བ་གྲུབ་ཀྱི། འཇིག་རྟེན་དང་འཇིག་རྟེན་ལས་འདས་པའི་སྒྲུབ་པ་དམ་པ་བྱ་བ་ཐམས་ཅད་གྱིས་ཤིག་ཨོཾ་པདྨ་ལོ་ཙ་ནེ་ཧུ་རུ་ཧཱུཾ། གསང་
སྔགས་ཀྱི་སྙིང་པོ་ཡི་གེ་དགུ་པ་འབུམ་བཟླས་བརྗོད་བྱས་ན། ས་དགུ་པ་ལ་གནས་པར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་གི་སྲས་ཀྱི་གཙོ་བོར་
འགྱུར༑ དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་བྱེ་བ་ཁྲག་ཁྲིག་དགུ་བཅུ་རྩ་དགུ་དག་རིག་སྔགས་འཆང་ལ་མངོན་སུམ་དུ་སྟོན་
ཅིང། སངས་རྒྱས་ཀྱི་ཡུལ་རྣམ་པར་སྤྲུལ་པ་སྣ་ཚོགས་སྟོན་པར་མཛད། རིག་སྔགས་འཆང་གི་སྤྱི་བོར་ཐམས་ཅད་ཀྱི་ཕྱག་འཇོག་པར་མཛད། ལེགས་སོ་ཞེས་བྱ་བ་
ཡང་སྦྱིན་པར་མཛད་དེ། རིག་སྔགས་འཆང། ཆེན་པོ་ལེགས་སོ་ལེགས་སོ། །ཁྱོད་ཀྱིས་ངལ་ཞིང་སྦྱང་བའི་ལས་ལེགས་པར་སྒྲུབ་པ་བྱས་སོ། །ཁྱོད་ཀྱིས་འཇིག་རྟེན་པ་
དང། འཇིག་རྟེན་ལས་འདས་པ་སངས་རྒྱས་ཉིད་དུ་སྒྲུབ་པ་སྟེ། དོན་ཡོད་པའི་ཞགས་པའི་དཀྱིལ་འཁོར་ཆོ་ག་ཞིབ་མོ་སྒྲུབ་པ་དང། མདོ་སྡེ་ལུང་བཅས་པ་སྒྲུབ་པ་

[63B]ཅད་གྲུབ་པ་ཡིན་ནོ། །ཨོཾ་པདྨོ་ཥྞི་ཥ་བིམ་ལ་ཧཱུཾ་ཕཊ། གསང་སྔགས་ཀྱི་སྙིང་པོ་ཡི་གེ་བཅུ་པ་འབུམ་བཟླས་བརྗོད་
བྱས་ན། ཕྱིར་མི་ལྡོག་པ་ཉིད་དུ་གྱུར་ནས་ས་བཅུ་པ་ལ་གནས་པར་འགྱུར་ཞིང། ལྷ་དང་མིའི་སྐྱེ་རྒུ་དག་འདི་ནི། དེ་བཞིན་གཤེགས་པའོ་ཞེས་བརྗོད་ལ་བླ་ན་མེད་པ་ཡང་
དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག་པར་འགྱུར། དོན་ཡོད་པའི་པདྨ་གཙུག་ཏོར་གྱི་འཁོར་ལོས་བསྒྱུར་བར་འགྱུར་ཏེ། ཐེ་ཚོམ་མི་བྱའོ། །གསང་སྔགས་བཅུ་
པའི་སྒྲུབ་པ་དེ་ཁོ་ན་ཉིད་ཀྱི་དངོས་གྲུབ་བླ་ན་མེད་པ་འདི་ནི་དོན་ཡོད་པའི་ཞགས་པའི་སྙིང་པོ་རྣམ་པར་སྤྲུལ་པ་བཟླས་བརྗོད་ཙམ་གྱིས་འགྲུབ་པ་ཡིན་ཏེ། བདག་གིས་སྔར་
བསྟན་པ་ཐམས་ཅད་ལ་ལྷག་པར་ཞེན་པ། གཙང་མ། གཙང་སྦྲ་སྤྱོད་པ། གོས་གཙང་མ་བགོས་པ། བྱམས་པའི་སེམས་དང་སྙིང་རྗེ་སྐྱེས་པ། བདེན་པར་སྨྲ་བ། བླ་མ་ལ་གུས་
པ༑ དཀོན་མཆོག་གསུམ་ལ་དད་པ་ཆེ་བ། བླ་མ་དང་སློབ་དཔོན་ལ་རྟག་ཏུ་མཆོད་པ་བྱེད་པ་འདི་ནི། བཟླས་བརྗོད་ཀྱི་ཆོ་ག་ཡིན་ཏེ་སངས་རྒྱས་ཀྱི་བྱང་ཆུབ་བླ་ན་མེད་པར་
བསྟན་ཏོ། །དེ་ནས་གནོད་སྦྱིན་གྱི་སྡེ་དཔོན་ལག་ན་རྡོ་རྗེ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་རབ་ཏུ་འཛུམ་ལ་ལག་

[64A]༄༅། །ན་རྡོ་རྗེ་བསྐོར་བཞིན་དུ་མགོ་བཏུད་ནས་སྨྲས་པ། སེམས་དཔའ་ཆེན་པོ་གཟུངས་ཀྱི་གསང་སྔགས་ཀྱི་གཞི་དོན་ཡོད་པའི་ཞགས་པ་པདྨ་གཙུག་ཏོར་
དཀྱིལ་འཁོར་གྱི་སྙིང་པོ་གསང་བ་ཆེན་པོ་འདི་ནི། ཤིན་ཏུ་རྙེད་པར་དཀའ་སྟེ། གཟུངས་སྔགས་ཀྱི་སྙིང་པོ་རེ་རེ་པོ་འདི་དག་ནི་བཟླས་བརྗོད་ཙམ་གྱིས་སངས་རྒྱས་ཀྱི་མཛད་
པ་བྱེད་པར་འགྱུར་ན། སྤྱན་རས་གཟིགས་དབང་ཕྱུག་གང་ཆེས་དལ་ཞིང་དུབ་པར་བཟླས་བརྗོད་སྒྲུབ་པ་དང། ཆོ་ག་རྒྱས་པར་སྒྲུབ་པ་ལྟ་སྨོས་ཀྱང་ཅི་དགོས། ཉིན་ཞག་
གཅིག་བསྙེན་གནས་ལ་གནས་ཤིང་ཟས་བསླངས་པ་དང། འབྲས་བུ་དང། ལྡུམ་བུ་དང། རྩ་བ་བཟའ་བ་ཟོས་ནས་རིག་སྔགས་འདི་བསྒྲུབས་ན། སྤྱན་རས་གཟིགས་
དབང་ཕྱུག་དེའི་དངོས་གྲུབ་ཇི་ལྟ་བུ་ཞིག་འབྱུང་བར་འགྱུར་སྤྱན་རས་གཟིགས་དབང་ཕྱུག་གིས་སྨྲས་པ། ལག་ན་རྡོ་རྗེ། ཉིན་ཞག་གཅིག་སྨྱུང་བ་ལ་གནས་ཤིང་ཉིན་
ཞག་གཅིག་ཙམ་བཟླས་བརྗོད་བྱས་པ་ཙམ་གྱིས་འབྲས་བུ་འགྲུབ་པར་འགྱུར་བ་ནི། ལག་ན་རྡོ་རྗེ། རིགས་ཀྱི་བུའམ། རིགས་ཀྱི་བུ་མོའམ་དགེ་སློང་ངམ། དགེ་སློང་
མའམ༑ དགེ་བསྙེན་ནམ། དགེ་བསྙེན་པའམ། གཞན་ཡང་དགེ་སྦྱོང་མགོ་བྲེགས་པ། རིགས་ཀྱི་གཙོ་བོ་བྲམ་ཟེའམ། རྒྱལ་རིགས་སམ། སྐྱེས་པའམ། བུད་མེད་

[64B] ཁྱེའུ་འམ། བུ་མོའམ། རྗེའུ་རིགས་སམ། དམངས་རིགས་གང་ལ་ལ་སྐད་ཅིག་ཐང་གཅིག་ཡུད་ཅམ་མམ། དུས་ཚིགས་གཅིག་གམ། དུས་ཚིགས་གཉིས་སམ། དུས་
ཚིགས་གསུམ་ཡོངས་སུ་རྫོགས་པར་གཞན་མི་སྨྲ་བར་དོན་ཡོད་པའི་ཞགས་པ་པདྨ་གཙུག་ཏོར་གྱི་སྙིང་པོ་ཁྲོ་བོའི་རིགས་ཀྱི་གསང་སྔགས་རིམ་པར་ཕྱེ་བ་གཟུངས་སྔགས་
ཆེན་པོའི་སྙིང་པོ་བཅུ་པོ་འདི་ལན་གཅིག་དྲན་ནམ། ཀློག་གམ། མིང་གཟུང་བ་ཡང་དྲན་ནམ། ལག་ན་རྡོ་རྗེ། དུས་ཚིགས་གཅིག་ཏུ་དྲན་པ་ཙམ་གྱིས་ཀྱང་དེའི་མཚམས་མེད་པ་
བྱེད་པ་མནར་མེད་པར་གཞོལ་བ། བསྐལ་པར་གནས་པ་ཡང་དེས་ཐམས་ཅད་རྣམ་པར་དག་པར་འགྱུར་ལ། སྡིག་པ་དང་སྒྲིབ་པ་བསགས་པ་རྣམས་ཟད་པར་འགྱུར། ལུས་ཡོངས་
སུ་དག་ཅིང་དྲི་མ་མེད་པར་འགྱུར། སྒྲིབ་པ་དང་སྡིག་པ་དང་བྲལ་བར་འགྱུར། ཚེ་འཕོས་ནས་འཇིག་རྟེན་གྱི་ཁམས་བདེ་བ་ཅན་དུ་པདྨ་དག་ལས་བརྫུས་ཏེ་སྐྱེ་བར་འགྱུར། ཆེ་རབས་
སུ་ཚེ་རབས་དྲན་པར་འགྱུར། ནམ་ཡང་ངན་འགྲོར་འགྲོ་བར་མི་འགྱུར། བསྐལ་པ་བྱེ་བ་འབུམ་ཕྲག་བརྒྱད་ཅུར་འཁོར་ལོས་བསྒྱུར་བ་མཆོག་ཏུ་འགྱུར། བསྐལ་པ་བྱེ་བ་
འབུམ་ཕྲག་བརྒྱད་ཅུར་འཇིག་རྟེན་གྱི་ཁམས་བདེ་བ་ཅན་དུ་བདེ་བ་མྱོང་བར་འགྱུར། བསྐལ་པ་འབུམ་ཕྲག་དྲུག་ཅུ་རྩ་གཉིས་སུ་འཇིག་རྟེན་གྱི་ཁམས་མངོན་པར་དགའ་བར་

[65A]༄༅། །བདེ་བ་མྱོང་བར་འགྱུར། བསྐལ་བ་འབུམ་ཕྲག་བདུན་ཅུ་རྩ་གཉིས་སུ་འཇིག་རྟེན་གྱི་ཁམས་འཇིག་རྟེན་རྣམ་པར་གཟིགས་པར་སྐྱེ་བར་འགྱུར། ཚེ་
རབས་སུ་ཚེ་རབས་དྲན་པར་འགྱུར། བསྐལ་པ་འབུམ་ཕྲག་དྲུག་ཅུ་རྩ་གཉིས་སུ་ནོར་བུ་དབང་བའི་འཁོར་ལོས་བསྒྱུར་བར་འགྱུར། བསྐལ་པ་ཁྲི་ཕྲག་བརྒྱད་ཅུར་
འཕགས་པ་སྤྱན་རས་གཟིགས་དབང་ཕྱུག་གི་གནས་རི་གྲུ་འཛིན་དུ་བདེ་བ་མྱོང་བར་འགྱུར། བསྐལ་བ་སྟོང་ཕྲག་དགུ་བཅུ་རྩ་དགུར་འོག་མིན་གྱི་ལྷ་རྣམས་ཀྱི་ནང་དུ་
སྐྱེ་བར་འགྱུར། བསྐལ་པ་འབུམ་ཕྲག་བརྒྱད་ཅུར་དགའ་ལྡན་གྱི་ལྷ་རྣམས་ཀྱི་ནང་དུ་བདེ་བ་མྱོང་བར་འགྱུར། །བསྐལ་པ་འབུམ་ཕྲག་སུམ་ཅུ་རྩ་གསུམ་གྱི་ནང་དུ་བརྒྱ་བྱིན་
ཉིད་བྱེད་པར་འགྱུར། བསྐལ་པ་འབུམ་ཕྲག་ལྔ་བཅུ་རྩ་གཉིས་སུ་ཕྱོགས་བཅུའི་སངས་རྒྱས་ཀྱི་ཞིང་རྣམས་སུ་འཇུག་བར་འགྱུར། བསྐལ་པ་སྟོང་ཕྲག་ཉི་ཤུར་འཁོར་
ལོས་བསྒྱུར་བའི་རྒྱལ་སྲིད་ལ་སྤྱོད་པར་འགྱུར་ཏེ་ནམ་ཡང་མིའི་མངལ་དུ་སྐྱེ་བར་མི་འགྱུར་ཞིང་གང་དང་གང་དུ་སྐྱེ་བར་འགྱུར་བ་ཐམས་ཅད་དུ་བརྫུས་ཏེ་སྐྱེ་བར་འགྱུར་
ཐམས་ཅད་དུ་ཚེ་རབས་དྲན་བར་འགྱུར་ཏེ། ལག་ན་རྡོ་རྗེ། དེ་ལྟར་རིག་སྔགས་ལན་གཅིག་དྲན་པ་ཙམ་གྱིས་དགེ་བའི་རྩ་བ་བསོད་ནམས་ཀྱི་ཕུང་པོ་ཆེན་པོ་དང་ལྡན་

[65B] །ལག་ན་རྡོ་རྗེ། གལ་ཏེ་གང་ཞིག་ཞག་གཅིག་གམ། ལན་གཅིག་སྨྱུང་བ་ལ་གནས་ཏེ་བཟླས་བརྗོད་དང་བཅས་པ་བྱད་ན། ལག་ན་རྡོ་རྗེ། དེ་ནི། ཚེ་འདི་ཉིད་ལ་མི་
བདག་ཉིད་ཀྱི་ངོ་བོ་ཉིད་སྒྲིབ་པ་དང་བྲལ་ནས་དོན་ཡོད་པ་ཆེན་པོ་དྲི་མ་མེད་པ་ཞེས་བྱ་བའི་ཏིང་ངེ་འཛིན་འཐོབ་བོ། །དོན་ཡོད་པ་བཀོད་པའི་ཏིང་ངེ་འཛིན་ཐོབ་བོ། །པདྨ་གསལ་བ་
རྣམ་པར་འཕྲུལ་པའི་ཏིང་ངེ་འཛིན་འཐོབ་བོ། །དོན་ཡོད་པ་དྲི་མ་མེད་པ་སྣང་བ་ཞེས་བྱ་བའི་ཏིང་འཛིན་འཐོབ་བོ། །དོན་ཡོད་པ་རྣམ་པར་གཟིགས་པའི་རྒྱལ་མཚན་ཞེས་བྱ་བའི་
ཏིང་ངེ་འཛིན་འཐོབ་བོ། །པདྨ་གཙུག་ཏོར་མཐར་ཕྱིན་པའི་རྒྱལ་མཚན་ཞེས་བྱ་བའི་ཏིང་ངེ་འཛིན་འཐོབ་བོ། །དོན་ཡོད་པ་འབར་བའི་གཙུག་ཏོར་གྱི་སྙིང་པོ་གསང་བ་གྲུབ་པ་
འཐོབ་བོ། །དེ་བཞིན་གཤེགས་པ་བྱེ་བ་ཁྲག་ཁྲིག་དགུ་བཅུ་རྩ་གཉིས་དང། དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་ལ་དགེ་བའི་རྩ་བ་བསྐྱེད་པར་འགྱུར། བསོད་
ནམས་ཀྱི་ཕུང་པོ་ཆེན་པོ་དང་ལྡན་པར་འགྱུར། ཚེ་བརྗེས་ནས་འཇིག་རྟེན་གྱི་ཁམས་བདེ་བ་ཅན་དུ་པདྨ་དག་ལས་བརྫུས་ཏེ་སྐྱེ་བར་འགྱུར་ཏེ། འདི་ནི། དོན་ཡོད་པའི་ཞགས་པའི་
སྙིང་པོ་ཆོ་ག་ཞིབ་མོ་དང། དོན་ཡོད་པ་པདྨ་གཙུག་ཏོར་གྱི་ཆོ་ག་མཐའ་དག་རྫོགས་པ་དང། ཕྱག་རྒྱ་དང་བཅས་པ་ཆོ་ག་ཞིབ་མོའི་མཐའ་དག་རྫོགས་པར་ཁ་ཏོན་དུ་ལོབས་པ་

[66A]༄༅། །འགྱུར་ཞིང། དོན་ཡོད་པའི་རིག་སྔགས་འཆང་འཁོར་ལོས་བསྒྱུར་བར་འགྱུར་རོ། །དོན་ཡོད་པའི་ཞགས་པའི་སྙིང་པོ་པདྨ་གཙུག་ཏོར་གྱི་དཀྱིལ་
འཁོར་གྱི་སྙིང་པོ་གསང་སྔགས་སྒྲུབ་པའི་ཆོ་ག་སྟེ། སྒྲུབ་པའི་ཆོ་ག་གཉིས་པའོ།། །།དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་བྱང་ཆུབ་སེམས་
དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་སྨྲས་སོ། །བཅོམ་ལྡན་འདས་དོན་ཡོད་པ་པདྨ་གཙུག་ཏོར་གྱི་དཀྱིལ་འཁོར་དོན་ཡོད་
པའི་ཞགས་པའི་སྙིང་པོ་བྱ་བའི་ཆོ་ག་དང། སྒྲུབ་པའི་ཆོ་ག་དང་བཅས་པ་བཤད་པར་གསོལ། བཅོམ་ལྡན་འདས། རིག་སྔགས་འཆང་ཀུན་གྱིས་འགྲུབ་པ། བསམ་པ་ཡོངས་
སུ་རྫོགས་པ། དངོས་གྲུབ་སྒྲུབ་པའི་ཆོ་ག་དེ་ཁོ་ན་བཤད་དུ་གསོལ། དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་
གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་སྨྲས་སོ། །ལག་ན་རྡོ་རྗེ། བྱ་བའི་ཆོ་ག་དང། སྒྲུབ་པའི་ཆོ་ག་བཤད་པར་བྱ་ཡི། ཉོན་ཅིག། ལག་ན་རྡོ་རྗེ། གསང་
སྔགས་རྩ་བ་དོན་ཡོད་པའི་ཞགས་པ་པདྨ་གཙུག་ཏོར་གྱི་སྙིང་པོ་གསང་བ་འདིའི་རིག་སྔགས་འཆང་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ་

[66B] དགེ་བསྙེན་མ་ལན་གཅིག་ཙམ་དྲན་པ་ཡིད་ལ་བྱེད་པ་ཡོངས་སུ་དག་པའི་བདག་ཉིད་སྙིང་རྗེ་ཆེན་པོ་དང་བྱམས་པ་དང་ལྡན་པའི་བསམ་པས་སེམས་ཅན་ལ་
དམིགས་པའི་སེམས་ཅན་གང་ཡང་རུང་བ་ངན་སོང་གསུམ་དུ་སྐྱེ་བར་མི་འགྱུར་ཏེ། སེམས་ཅན་དམྱལ་བའམ། དུད་འགྲོའི་སྐྱེ་གནས་སམ། ཡི་དྭགས་ཀྱི་ཡུལ་རྣམས་ཀྱི་
གནས་དེ་དག་མེད་དེ། དེ་ལྟར་སེམས་ཅན་ཐམས་ཅད་སྒྲུབ་པ་དགེ་བའི་རྩ་བ་ཆེན་པོ་དང་ལྡན་པར་འགྱུར་རོ། །ལན་གཉིས་བརྗོད་པ་ཙམ་གྱིས་ནད་ཐམས་ཅད་རབ་ཏུ་ཞི་བར་
འགྱུར་རོ། །ལན་གསུམ་བརྗོད་པ་ཙམ་གྱིས་ནད་ཐམས་ཅད་རབ་ཏུ་ཞི་བར་འགྱུར་ཏེ། དུག་དང། འབྲུམ་བུ་དང། འབྲས་དང། ལྷོག་པ་དང་རྐང་ཤུ་དང། མཛེ་དང། གཡན་
པ་ལ་སོགས་པ་ཐམས་ཅད་འཇིགས་པར་འགྱུར་རོ། །ལན་བཞི་བརྗོད་པ་ཙམ་གྱིས་དབྱིག་དུག་དང། བྱད་ཐམས་ཅད་སེལ་བར་འགྱུར་རོ། །ལན་ལྔ་བརྗོད་པ་ཙམ་གྱིས་འཐབ་
པ་དང། འཐབ་མོ་དང། རྩོད་པ་དང། འགྱེད་པ་ཐམས་ཅད་རབ་ཏུ་ཞི་བར་འགྱུར་རོ། །ལན་དྲུག་བརྗོད་པ་ཙམ་གྱིས་འཇིག་པ་དང། གདོན་དང། རིམས་ཐམས་ཅད་འཇིག་པར་
འགྱུར་རོ། །ལན་བདུན་བརྗོད་པ་ཙམ་གྱིས་དུས་མ་ཡིན་པར་འཆི་བས་འཇིགས་པ་ཐམས་ཅད་དང། སེམས་ཅན་ཐམས་ཅད་ཀྱི་ནད་དང། ཡམས་ཀྱི་ནད་ཐམས་ཅད་རབ་ཏུ་ཞི་བར་

[67A]༄༅། །འགྱུར་རོ། །ལག་ན་རྡོ་རྗེ། དེ་ལྟ་བས་ན། སེམས་ཅན་ཐམས་ཅད་ཀྱི་དོན་དུ་ཉིན་རེ་ཞིང་གཞན་མི་སྨྲ་བར་ལན་བདུན་དྲན་པར་བྱའོ། །སེམས་ཅན་གང་ལ་
ལ་སེམས་ཅན་དམྱལ་བར་གཞོལ་བ་ཤི་བ་དང། དགེ་སློང་གང་ལ་ལ་བསླབ་པའི་སྡོམ་པ་དང། ཚུལ་ཁྲིམས་ཀྱི་སྡོམ་པ་རལ་བ་དང་མཁན་པོ་དང། སློབ་དཔོན་ལ་གུས་
པར་མ་བྱས་པ་ཤི་བ་དེའི་དོན་དུ་བྱེ་མ་གཙང་མ་བླངས་ལ་ལན་བདུན་བཟླས་བརྗོད་བྱས་ན། དུར་ཁྲོད་དམ། རོ་བསྲེགས་པའམ། འཆད་པ་དེར་བྱེ་མ་གཏོར་བར་བྱའོ། །གང་
དང་གང་ན་སེམས་ཅན་གང་དག་གི་རུས་པ་ཡོད་སར་བྱེ་མ་གཏོར་མ་ཐག་ཏུ་དེ་དང་དེར་བྱེ་མ་བབ་པའི་སེམས་ཅན་དམྱལ་བའམ། ཡི་དྭགས་སམ། ཤ་ཟར་སྐྱེས་པའམ་
གནོད་སྦྱིན་ནམ། སྲིན་པོའི་སྐྱེ་གནས་སུ་སྐྱེས་ན། དེ་དེའི་མོད་ལ་ཚེ་བརྗེས་ནས་ཐམས་ཅད་མཐོ་རིས་སུ་གཞོལ་བར་འགྱུར་ཞིང། ནམ་ཡང་སེམས་ཅན་དམྱལ་བར་གཞོལ་
བར་མི་འགྱུར་རོ། །ཡང་ན་གྲོ་ག་ལ་བྲིས་ནས་མཆོད་རྟེན་གྱི་ནང་དུ་བཅུག་པའི་གནས་དེར་རྐང་པ་གཉིས་པའམ། རྐང་པ་བཞི་པ་གང་དག་ཉེ་བར་འོངས་པ་དེ་དག་ཐམས་
ཅད་གྲིབ་མ་ཕོག་པ་ཙམ་གྱིས་སྡིག་པ་དང་སྒྲིབ་པ་ཐམས་ཅད་རྣམ་པར་དག་ཅིང། ཐམས་ཅད་མཐོ་རིས་སུ་གཞོལ་བར་འགྱུར་རོ། །ཐ་ན་རི་དྭགས་དང། བྱ་དང། ཐ་ན་

[67B] ནེའུ་ལེ་དང། སྡིག་པ་དང། སྦྲུལ་དང་ཁྱི་དང། རུས་སྦལ་དང། ལག་འགྲོ་དང། དཀྱིལ་འཁོར་དེ་ལ་གྲིབ་མ་བབ་པ་ཙམ་གྱིས་ཐམས་ཅད་ཀྱི་ལས་ཀྱི་སྒྲིབ་
བ་རྣམས་རྣམ་པར་དག་པར་འགྱུར་ཞིང། དེ་དག་ཐམས་ཅད་མཐོ་རིས་ཀྱི་འཇིག་རྟེན་དུ་གཞོལ་བར་འགྱུར་རོ། །དུང་ལ་ལན་བདུན་བཟླས་བརྗོད་བྱས་ནས་གནས་མཐོན་པོར་
བུས་ན༑ སེམས་ཅན་གནག་དག་དུང་དེའི་སྒྲ་ཐོས་པ་སྐྱེས་པ་དང་བུད་མེད་དང། ཁྱེའུ་དང། བུ་མོ་དང། རི་དྭགས་དང། བྱ་དང་དུད་འགྲོའི་སྐྱེ་གནས་སུ་གཏོགས་པ་
དེ་དག་ཐམས་ཅད་མཐོ་རིས་ཀྱི་འཇིག་རྟེན་དུ་གཞོལ་བར་འགྱུར་རོ་།གང་དག་ཚུལ་ཁྲིམས་ཡོངས་སུ་དག་པ་དང། སེམས་ཅན་གང་དག་སྦྱིན་པ་ལ་དགའ་བ་དང། གང་དག་
བསྙེན་གནས་ལ་ཉེ་བར་གནས་པ་དང། གང་དག་སྐྱབས་གསུམ་གཟུང་བ་དང། གང་དག་བྱང་ཆུབ་སེམས་དཔའི་སྡོམ་པས་བསྡམས་པ་དེ་དག་ཀྱང་དུང་གི་སྒྲ་ཐོས་ན། སེམས་
ཅན་དེ་དག་ཐམས་ཅད་ཕྱིར་མི་ལྡོག་པར་འགྱུར་ཞིང། བླ་ན་མེད་པ་ཡང་དག་པར་རྫོགས་པའི་བྱང་ཆུབ་འཐོབ་པར་འགྱུར་ལ། ཚེ་བརྗེས་ནས་འཇིག་རྟེན་གྱི་ཁམས་བདེ་བ་ཅན་
དུ་སྐྱེ་བར་འགྱུར་ཏེ། ཚེ་རབས་སུ་ཚེ་རབས་དྲན་པར་འགྱུར་རོ་།ཙནྡན་ལ་ལན་བདུན་བཟླས་བརྗོད་བྱས་ནས་དགེ་འདུན་གྱི་ཀུན་དགའ་ར་བའམ། མཆོད་རྟེན་གྱི་འཁོར་སའམ་

[68A]༄༅། །དགེ་འདུན་གྱི་ནང་ངམ། སྐྱེ་བོ་མང་བོའི་ནང་ངམ་རྒྱལ་པོའི་ཕོ་བྲང་དུ་བདུགས་ན། གང་དག་དེར་དྲི་མ་ནམས་པའི་སེམས་ཅན་དེ་དག་ཐམས་
ཅད་སངས་རྒྱས་ཀྱི་སྐུ་ཡོངས་སུ་རྫོགས་པར་འགྱུར་རོ། །ཆོས་གོས་ལ་བདུགས་ནས་གང་གིས་ལུས་ལ་གྱོན་པ་དེའི་སྡིག་པ་དང། སྒྲིབ་པ་ཐམས་ཅད་རྣམ་པར་འཇིག་པར་འགྱུར་
རོ༑ ༑ལུས་ལ་བབ་པ་ཙམ་གྱིས་དྲི་མ་དང། སེར་སྣ་དང། སྐྱོན་ཐམས་ཅད་སྤངས་པར་འགྱུར་རོ། །གོས་བཅངས་པ་ཙམ་གྱིས་འཇིག་རྟེན་ཐམས་ཅད་དབང་དུ་འགྱུར་རོ། །
བདག་ཉིད་ཀྱིས་གོས་དེ་བདུགས་ནས་རྒྱལ་པོའི་ཕོ་བྲང་དུ་ཞུགས་ན་རྒྱལ་པོ་བཙུན་མོ་དང། འཁོར་དང་བཅས་པ་དབང་དུ་འགྱུར། མཆོད་གནས་ཆེན་པོར་འགྱུར། འཇིག་
རྟེན་ཐམས་ཅད་ཀྱི་བླ་མར་ཡང་འགྱུར་རོ། །འཕགས་པའི་དགེ་འདུན་གྱི་ནང་དུ་ཞུགས་ན། དགེ་སློང་ཐམས་ཅད་ཀྱི་མཆོད་གནས་ཆེན་པོར་འོས་པར་འགྱུར་རོ། །སྐྱེ་བོ་མང་
པོའི་ནང་དུ་ཞུགས་ན། ནོར་ཆེན་པོར་འཕེལ་བར་འགྱུར་ཞིང་མཆོད་པ་ཆེན་པོའི་འོས་སུ་འགྱུར་རོ། །རིའི་རྩེ་མོའི་ཉི་མ་འཆར་བའི་ཁར་བདུགས་ནས་གསང་སྔགས་རྩ་
བ་ལན་བདུན་བཟླས་བརྗོད་བྱས་ན། མོད་ལ་ཉི་མ་འབབ་པར་འགྱུར་ཞིང་འདོད་པ་མཆོག་ཀུན་རྗེས་སུ་སྦྱིན་པར་བྱེད་དོ། །གུ་གུལ་དང་བསྲེས་ནས་ལྷ་ཆེན་པོའི་མདུན་དུ་

[68B]བྱས་ན། མོད་ཉིད་ལ་ལྷ་ཆེན་པོ་འབབ་པར་འགྱུར་ཞིང་རིག་སྔགས་འཆང་གི་མདུན་དུ་འདུད་གནས་བསར་པ་
ཐམས་ཅད་ཡོངས་སུ་སྐོང་བར་བྱེད་དོ། །བོ་ལ་དང། ཙནྡན་དང་གུ་གུལ་བསྲེས་ནས་སྲེད་མེད་ཀྱི་བུའི་མདུན་དུ་བདུག་པར་བྱ་ཞིང་གསང་སྔགས་རྩ་བས་ལན་ཉི་ཤུ་རྩ་
གཅིག་ལུས་ཀྱི་ཡན་ལག་ལ་བྱ་བ་པ་བྱས་ན། སྲེད་མེད་ཀྱི་བུ་རང་གི་གཟུགས་ཀྱིས་མདུན་ན་འདུག་ཅིང་འདོད་པ་མཆོག་ཀུན་རྗེས་སུ་སྦྱིན་པར་བྱེད་ལ། དངོས་པོ་སྣ་ཚོགས་ཀྱང་
སྦྱིན་པར་བྱེད་དོ། །ཡུངས་ཀར་དང་བསྲེས་ནས་ཚངས་པ་ལ་བདུག་ཅིང་གསང་སྔགས་རྩ་བ་ལན་བཅུ་བཞི་བྱབ་པ་བྱས་ན། ཚངས་པ་རང་གཟུགས་ཀྱིས་མདུན་ན་འདུག་ལ་
མཆོག་ཐམས་ཅད་སྦྱིན་པར་བྱེད་དོ། །པདྨའི་བྱེ་མ་དང་བསྲེས་ནས་ནག་པོ་ཆེན་པོ་དང། མ་མོའི་ཚོགས་ལ་བདུགས་ན། ནག་པོ་ཆེན་པོ་དང། མ་མོའི་ཚོགས་འཁོར་དང་བཅས་
པ་རང་གི་གཟུགས་ཀྱིས་མདུན་ན་འདུག་ཅིང་མཆོག་དང། བྱ་བ་སྒྲུབ་པ་ཐམས་ཅད་སྦྱིན་པར་བྱེད་དོ། །ནཱ་ག་པུཥྤ་དང། སྦྲུལ་གྱི་ཤུན་པ་དང། བསྲེས་པའི་བདུག་པ་ཀླུའི་
མཚོར་བདུག་ཅིང་གསང་སྔགས་རྩ་བ་ལན་བདུན་ཡུངས་ཀར་ལ་བཟླས་བརྗོད་བྱས་ནས་ཀླུའི་མཚོར་གཏོར་ལ། དོན་ཡོད་པའི་ཞགས་པའི་སྙིང་པོའི་མདོ་ལན་གཅིག་བརྗོད་

[69A]༄༅། །ཅིང་དྲན་པར་བྱས་ན། ཀླུ་དང། ཀླུ་མོ་དང། ཀླུའི་བུ་པོ་དང། ཀླུའི་བུ་མོ་ཐམས་ཅད་གནས་ཀུན་ནས་བྱུང་ནས་རིག་སྔགས་འཆང་གི་རྐང་
གཉིས་ལ་འདུད་ཅིང་གང་བསྒོ་བ་དེ་དག་ཐམས་ཅད་བྱེད་ལ་འདོད་པ་ཐམས་ཅད་སྦྱིན་ཞིང་དབང་དུ་འགྱུར་རོ། །ལན་གསུམ་སྦྱར་ན་ཀླུའི་རྒྱལ་པོ་རྒྱ་མཚོ་ཡང་འོང་ངོ། །
ཀླུའི་རྒྱལ་པོ་དགའ་བོ་དང། ཉེ་དགའ་བོ་ཡང་འོང་ཞིང་ཐམས་ཅད་བསྒོ་བ་བཞིན་བྱེད་ལ་དབང་དུ་གྱུར་ནས་འདུག་གོ་གནོད་སྦྱིན་དང། སྲིན་པོ་དགུག་པར་འདོད་པས་
དུར་ཁྲོད་ཀྱི་ནང་དུ་མི་རོ་བསྲེགས་པའི་སོལ་བས་བདུག་ལ། གསང་སྔགས་རྩ་བ་གསང་མཐོན་པོས་ལན་བདུན་བརྗོད་ཅིང་དྲན་ན་གནོད་སྦྱིན་དང་སྲིན་པོ་དག་རྒྱུག་ཅིང་
འོང་ལ༑ རིག་སྔགས་འཆང་གི་རྐང་པ་གཉིས་ལ་བཏུད་ནས་རྗེ་བཙུན་བཀའ་སྩོལ་ཅིག་ཅེས་ཟེར་བ་དང། དེའི་ཚེ་རིག་སྔགས་འཆང་གིས་དེ་བསྒོ་བ་ཇི་ལྟ་བ་བཞིན་དུ་
བྱས་ན༑ བསྒོ་བ་ཐམས་ཅད་བྱེད་ལ་མངག་པའི་ལས་བྱེད་པར་འགྱུར་ཅིང། ཇི་སྲིད་འཚོའི་བར་དུ་འདུག་གོ། ཐོད་པ་སྦྱར་བ་ལ་ལན་བདུན་བཟླས་བརྗོད་བྱས་ནས་ཐོད་པ་
བཀང་པའི་བདུག་པས་བདུགས་ན་འབྱུང་པོ་ཐམས་ཅད་ཀུན་ནས་འོང་ཞིང་ཐམས་ཅད་དབང་དུ་འགྱུར་ལ། ལས་བྱེད་པར་འགྱུར་རོ། །གནོད་སྦྱིན་མོ་དབབ་པར་འདོད་པས་

[69B] བ་ལང་གི་ལྕི་བའི་དཀྱིལ་འཁོར་བྱས་པར་བྱེས་པདྨའི་རི་མོ་བྲི་ཞིང་ཕྱེའི་གཏོར་མ་ལྟ་བུར་བྱས་པ་བཞག་ལ་བདུག་པ་འདིས་བདུག་
ཅིང། གསང་སྔགས་བརྒྱ་རྩ་བརྒྱད་བཟླས་བརྗོད་བྱ། ཡུངས་ཀར་ལ་ལན་བདུན་བཟླས་བརྗོད་བྱས་ནས་གནོད་སྦྱིན་མོ་ལ་བརྡེག་པ་བྱས་ན། གནོད་སྦྱིན་མོ་རང་གི་གཟུགས་
ཀྱིས་མདུན་དུ་འདུག་ཅིང། ལྷའི་འཇིག་རྟེན་གྱི་བར་དུ་འགྲོ་ལ་སླར་ཡང་འོང་སྟེ། དོན་གསང་བ་ཐམས་ཅད་བསྒོ་བ་ཙམ་གྱིས་བྱེད་པར་འགྱུར་རོ། །ཡང་ན་མའམ། ཆུང་མའམ་
སྲིང་མོ་ཡིན་ནོ་ཞེས་སྨྲ་བར་བྱ་སྟེ། གལ་ཏེ་མར་བྱས་ན། བུ་ལ་སྡུག་པ་ལོངས་སྤྱོད་དང། གཞལ་མེད་ཁང་ཐམས་ཅད་ཀྱི་ནང་དུ་འཇུག་ལ་རྒྱལ་པོའི་བུ་བཞིན་ཡོངས་སུ་སྐྱོང་
བར་བྱེད་དོ། །གལ་ཏེ་སྲིང་མོར་བྱས་ན། རྣམ་ཐོས་ལ་འགྲན་པར་འགྱུར་རོ། །གལ་ཏེ་ཆུང་མར་བྱས་ན། སུམ་ཅུ་རྩ་གསུམ་གྱི་བདག་པོ་ལྟར་དགའ་བའི་ལོངས་སྤྱོད་དག་ལ་རྩེར་
འཇུག་པར་བྱེད་དོ། །ལྷ་མོ་དཔལ་ལ་བདུག་ལ་གསང་སྔགས་རྩ་བ་ལན་བདུན་བཟླས་བརྗོད་བྱ་ཞིང་ལྷ་མོ་དཔལ་གྱི་མགོ་ལ་བྱུགས་ན་ལྷ་མོ་ཆེན་མོ་དཔལ་རང་གི་གཟུགས་
ཀྱིས་མདུན་ན་འདུག་ཅིང། ནོར་གྱི་ཕུང་པོ་ཆེན་པོ་འབུལ་བར་བྱེད་དེ། ནམ་འཚོའི་བར་དུ་ཁྱིམ་ན་འདུག་ཅིང་ནོར་ཆེན་པོ་ཉིད་འཕེལ་བར་འགྱུར་རོ། །རྣམ་ཐོས་ཀྱི་བུ་ལ་བདུག་

[70A]༄༅། །ན༑ གསེར་སྲང་སྟོང་སྦྱིན་པར་བྱེད་དོ། །ནོར་བུ་བཟང་པོའི་བུ་ལ་བདུགས་ན། གསེར་གྱི་དོད་ཙེ་སྟོང་སྦྱིན་པར་བྱེད་དོ་།ཚལ་གསེབ་ཏུ་
བདུགས་ན། ཚལ་ན་གནས་པའི་ལྷ་རང་གི་གཟུགས་ཀྱིས་མདུན་ན་འདུག་ཅིང། རྫས་དང། སྨན་ཐམས་ཅད་རང་གི་གཟུགས་ཀྱིས་མདུན་ན་འདུག་གོ་རི་རྣམས་
ལ་བདུགས་ན། རྩྭ་དང། ཤིང་གེལ་པ་དང། སྨན་དང་རྫས་ཐམས་ཅད་འབར་བར་འགྱུར་རོ། །གྲོང་ཁྱེར་བཞིའི་སྒོ་རྣམས་སུ་བདུགས་ན་གྲོང་ཁྱེར་ཀུན་ཏུ་ཡམས་
ཀྱི་ནད་དང། གནོད་པ་དང། ནད་འགོ་བ་དང། ནད་ཐམས་ཅད་དང་འཐབ་པ་དང། འཐབ་མོ་དང། རྩོད་པ་དང། འགྱེད་པ་ཐམས་ཅད་རབ་ཏུ་ཞི་བར་འགྱུར་རོ། །འབྲོག་
ཏུ་བདུགས་ན། རྐུན་མོ་དང། གཡོན་ཅན་དང། གནོད་བྱེད་དང་སེངྒེ་དང། སྟག་དང། སྦྲུལ་དང། དྲེད་དང། དོམ་གྱི་འཇིགས་པ་ཐམས་ཅད་འབྱུང་བར་མི་
འགྱུར་ཞིང། རི་དྭགས་གཏུམ་པོའི་འཇིགས་པ་ཐམས་ཅད་རབ་ཏུ་ཞི་བར་འགྱུར་རོ། །རིམས་ཐམས་ཅད་ལ་བདུགས་ན། རིམས་ཐམས་ཅད་ལས་ཐར་པར་འགྱུར་རོ། །
སྡིག་པ་ཐམས་ཅད་འགེགས་པ་ཙནྡན་གྱི་བདུག་པ་སྒྲུབ་པའི་ཆོ་ག་སྟེ་གསུམ་པའོ།། །།དེ་ནས་ཐིག་ལེ་ཡང་དག་པར་བཤད་པར་བྱ་སྟེ་རིགས་ཀྱི་

[70B] ཉི་མའི་གཟི་བརྗིད་དང་མཚུངས་ཤིང་སྐར་མའི་རྣམ་པ་ལྟར་འབར་བ་ཡིན་ཏེ། གཟི་བརྗིད་ཀྱི་རྒྱལ་པོ་དེ་གཉིས་ཀྱིས་འབར་བར་འགྱུར་བ་ནི། བསོད་
ནམས་ཀྱི་ཕུང་པོ་རྣམ་པར་འཕེལ་ལོ། །ལྷ་རྣམས་ཀྱི་ནང་ན་ལྷའི་དབང་པོ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང་བཅས་པས་རྟག་ཏུ་མཆོད་པའི་གནས་སུ་འགྱུར་ཞིང་
རིག་སྔགས་འཆང་གིས་ཐེ་ཚོམ་མི་བྱའོ། །དཔྲལ་བའི་སྟེང་དུ་ཐིག་ལེ་བྱེད་པ་ནི། རྟག་ཏུ་མཛེས་པ་ཡིན་ཏེ། ཉི་མ་ལྟར་འོད་ཟེར་གྱི་དྲ་བ་སྟོང་གིས་གསལ་ཤིང་ཤེལ་ལྟར་དག་པ་མདོག་
དཀར་བ་དྲི་ཞིམ་པ་དང། གླང་པོ་ཆེའི་བྱ་བ་དང། དཔྲལ་བ་དང། བ་ལང་གི་གནས་ལྟར་སྐྱོན་མེད་ཅིང་མཉམ་པར་མཐུན་ལ་ཤིན་ཏུ་དུལ་བ། དེད་དཔོན་གཅིག་པུའི་ནོར་བུར་གྱུར་ཞིང་
གསང་སྔགས་འབུམ་བཟླས་པས་ལེགས་པར་སྒྲུབ་པ། གསེར་དང། གོས་ལྟར་ཀུན་ཏུ་འབར་བ་ནི། ཐིག་ལེ་ཡིན་ནོ། །སྨིན་མཚམས་ཀྱི་བར་དབྲལ་བ་ན་ཤིན་ཏུ་ཕྲ་བ་རྟག་ཏུ་རྟག་པར་
མཛེས་པ་ནི། ཟླ་བ་ཉ་བ་མཁའ་ལ་འགྲོ་བ་ལྟ་བུ་ཡིན་ལ། སྐྱེ་བོའི་དབུས་ན་གསལ་བ་ནི། རྒྱུ་སྐར་གྱི་རྒྱལ་པོ་ཟླ་བ་དབུས་ན་གནས་པ་བཞིན་རང་གི་འཁྲོ་གྱི་དབུས་ན་ལྷ་རྣམས་
ཀྱི་རྒྱལ་པོ་དབང་པོ་བརྒྱ་བྱིན་ལྟ་བུ་ཡིན་ལ། སྐྱེ་བོའི་དབུས་ན་ནི། འཇིག་རྟེན་གྱི་རྒྱལ་པོ་གདུགས་གཅིག་པ་ལྟར་འབར་བ་ཡིན། །འཇིག་རྟེན་གྱི་ནང་ན་གདུགས་གཅིག་པ་བདེ་

[71A]༄༅། །བར་གཤེགས་པ་ལྟར་ཤིན་ཏུ་དུལ་བ་ཡིན་ལ། ཤཱཀྱའི་རིགས་ཀྱི་རྒྱུད་ལྟར་སེམས་ཅན་ཐམས་ཅད་ལ་ཕན་པར་འདོད་པ་དེ་བཞིན་དུ་ནོར་བུ་མཆོག་རྣམ་པར་
དག་པ་ནི། སེམས་ཅན་ཐམས་ཅད་ལ་ཕན་པར་འདོད་པ་ཡིན་ནོ། །ལྷ་དང་བཅས་པའི་འཇིག་རྟེན་ན་ཇི་ལྟར་འཇིག་རྟེན་དབང་ཕྱུག་གཅིག་པུ་ལྟར་མཆོ་ག་དང། རབ་མཆོག་སེམས་ཅན་
ཐམས་ཅད་ཀྱི་དོན་དུ་སྦྱིན་པར་བྱེད་དེ། དེ་ལྟར་ཐིག་ལེ་ནོར་བུའི་མཐུ་ནི། འདོད་པ་ཐམས་ཅད་རབ་ཏུ་སྦྱིན་པར་བྱེད་དོ། །ལྷ་དང་ཀླུ་དང། གནོད་སྦྱིན་དང་བཅས་པ་དབང་དུ་འགྱུར་ཞིང། སུམ་
ཅུ་རྩ་གསུམ་གྱི་བདག་པོ་དབང་པོ་དབང་དུ་འགྱུར་བར་རྗེས་སུ་འགྲོ་བ་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་འདོད་པར་གྱུར་པ་
ཐམས་ཅད་ཀྱང་དབང་དུ་འགྱུར་བ་ནི། ནམ་མཁའ་ལ་སྐར་མ་ལྟར་དབྲལ་བར་རྟག་ཏུ་དབང་དུ་གྱུར་པ་ཡིན་ཏེ། སེམས་ཅན་ཐམས་ཅད་ཀྱི་མགོ་བོས་རྐང་པའི་དྲུང་དུ་རྟག་ཏུ་འདུད་ལ་མེས་
མི་འཚིག་ཆུས་མི་ཁྱེར་ཞིང། ལུས་ལ་དུག་དང། སྦྱར་བའི་དུག་དང། ཕྱེ་མའི་དུག་དང། བྱད་མི་བཟད་པ་དང། ངན་སྔགས་དང་སྡང་བའི་རྣམ་པས་མི་ཚུགས་པར་འགྱུར་ཏེ་
ནོར་བུ་ལྟ་བུའི་མཐུས་དེ་དག་ཐམས་ཅད་ཀྱིས་མི་ཚུགས་པར་འགྱུར་རོ། །རིམས་དང། སྡུག་བསྔལ་བ་དང། ནད་དང། རླུང་དང། ཀླད་ནད་ཆེན་པོ་ལ་ཐིག་ལེ་བྱས་པ་ལྟ་བུར་མོད་ལ་

[71B] སེམས་ཅན་བཙོན་དུ་བཟུང་བ་འམ། ཆད་པས་བཅད་པ་འམ། བཅིང་བར་འོས་པ་ལ་ཐིག་ལེ་ལྟ་བུ་བྱས་པས་དེ་དག་ཐམས་ཅད་ལས་ཐར་བར་འགྱུར་
རོ༑ ༑སྨིན་མཚམས་དཔྲལ་བར་ཐིག་ལེ་ལྟ་བུ་བྱས་ན། དེའི་མོད་ལ་གནོད་སྦྱིན་སྟོང་དང། སྲིན་པོ་དྲག་པོའི་གཟུགས་ཅན་གདོན་བརྒྱ་སྟོང་རྣམས་ལུས་ལ་འཇུག་པར་མི་འགྱུར་ཞིང། གླང་
པོ་ཆེ་དང། རི་དྭགས་ཀྱི་བདག་པོའི་ཁྱུ་དང། ཆོམ་རྐུན་དང་ཤོད་ཀྱི་ལམ་དང། རིའི་ལམ་དང། རི་སུལ་དང། དམ་གྲོག་དང་གློག་དང། གླང་དང། སྦྲུལ་དང། སྡང་འཇིགས་ཀྱི་འཇིགས་པ་
ཐམས་ཅད་ཞི་བར་འགྱུར་རོ། །ཐིག་ལེ་ལྟ་བུའི་མཐུས་དགྲའི་སྡེ་སྟོང་སྙེད་ཀྱི་ནང་ན་འགྱེད་པ་ལས་མྱུར་བ་ཉིད་དུ་རྒྱལ་བར་འགྱུར། གཡུལ་དང། འཐབ་མོ་དང། ཐ་སྙད་མོད་ཉིད་ལ་ཞི་བར་
འགྱུར་རོ། །དེའི་ཚེ་ནོར་བུ་གཙུག་གི་སྤྱི་བོར་བཏགས་པ་གང་ཡིན་པ་དང། ཐིག་ལེ་ཡང་བྱས་ནས་འཁོར་ལོ་ལ་བྱུགས་ལ་ཕ་རོལ་གྱི་དམག་ཚོགས་གཡུལ་གྱི་ནང་དུ་ཞུགས་ན། བདག་
ཉིད་གཅིག་པུས་དཔུང་ཚོགས་ཡན་ལག་བཞི་པ་ལས་རྒྱལ་བར་འགྱུར་འདིས་ཐམས་ཅད་དུ་ཞུགས་པ་ཙམ་གྱིས་ཕམ་པ་བྱས་པར་འགྱུར་ཞིང་ཕྱོགས་བཅུར་འབྲོས་ལ་ཐམས་ཅད་
འཇིགས་པར་འགྱུར་རོ། །ཐིག་ལེ་བྱས་ནས་རྒྱལ་པོའི་ཕོ་བྲང་དུ་ཞུགས་ན། རྒྱལ་པོ་དང། བཙུན་མོ་དང། འཁོར་དང་བཅས་པ་དབང་དུ་གྱུར་ནས་ཉེ་བར་འཁོད་དོ། །ཇི་སྲིད་འཚོའི་བར་དུ་མཆོད་

[72A]༄༅། །གནས་སུ་འགྱུར་རོ། །དཔུང་པ་གཡས་པར་ནོར་བུ་བཏགས་ལ་ཡན་ལག་དང། ཡན་ལག་དག་ཏུ་ཐིག་ལེ་བྱས་ན། ཐམས་ཅད་དུ་རྒྱལ་བ་འཐོབ་ཅིང་རེག་པ་ཙམ་
གྱིས་དབང་དུ་འགྱུར་ལ། དོན་གང་དང་གང་བསྒྲུབས་པ་དེ་དང་དེ་ཐམས་ཅད་འཐོབ་པར་འགྱུར་རོ། །རིལ་བུ་དག་ནི་ཁར་བཅུག་ནས། །ལྷན་ཅིག་འདུག་ལ་སྨྲས་ན་ནི། །ཐམས་ཅད་དབང་དུ་
འོང་བར་འགྱུར། །རྒྱལ་པོ་དང་ནི་བཙུན་མོ་འམ། །དགེ་སྦྱོང་དང་ནི་བྲམ་ཟེ་དང། །རྒྱལ་རིགས་དང་ནི་དམངས་རིགས་ཉིད། །སྐྱེས་པ་དང་ནི་བུད་མེད་དང། །ཁྱེའུ་དང་བུ་མོ་རྣམས་ཀྱང་
རུང། །དེ་དག་ཐམས་ཅད་དབང་དུ་འགྱུར། །ཀུན་ཏུ་མདག་པའི་ལས་རྣམས་བྱེད། །རིལ་བུ་ཟོས་པ་ཙམ་གྱིས་ནི། །ནད་རྣམས་ཐམས་ཅད་རྣམ་པར་འཇིག་གང་གི་ཉིན་བཞི་པ་ཡི་
རིམས། །གང་དག་ཁོངས་སྐེམ་ནད་ཀྱིས་ཉམས། །གང་ཞིག་རྟག་པའི་རིམས་ཀྱིས་བཏབ། །གང་དུ་འཐབ་མོ་འབྱུང་བ་དང། །དེ་བཞིན་སྐྱེ་བོ་སྡང་སེམས་ཅན། །བདག་ལ་གྲིབ་གནོན་
གཞན་གྲིབ་གནོན། །སྐེམ་བྱེད་སྐེམ་པ་བརྗེད་བྱེད་དང། །གང་ཞིག་གདོན་གཞན་མི་བཟད་པ། །སྡིག་པའི་ལས་ནི་ཀུན་ཏུ་སྤྱོད། །སྔོན་གྱི་ལས་ནི་མི་བཟད་པ། །དེ་ཀུན་སྐད་ཅིག་ཙམ་
གྱིས་འཇིག་རིལ་བུས་ཁྲུས་བྱས་ཙམ་གྱིས་ནི། །འབྲས་དང་ཤུ་བར་གྱུར་རྣམས་དང། །ལྷོག་པ་དང་ནི་རྐང་ཤུ་དང། །མཚན་བར་རྡོལ་དང་མེ་དབལ་དང། །ཁྱི་རྔོ་མཛེ་དང་རྐང་པའི་ནད།།

[72B] །གང་དག་ནོར་རྒྱས་སྡང་བས་ཟིན། །བྱུགས་པ་ཙམ་གྱི་མོད་ལ་ནི། །ཐམས་ཅད་དུག་མེད་ཞི་བར་འགྱུར། །རིལ་བུ་ཐམས་ཅད་ལས་བྱེད་པ། །ལྷ་རྫས་ཤི་བ་སོས་པར་བྱེན་
རིལ་བུ་དག་ནི་འཆང་བྱེད་ཅིང། །ཐིག་ལེ་དག་ནི་བྱས་པ་ཡིས་།ཐམས་ཅད་དུ་ནི་མཆོད་པ་འཐོབ། །ཐམས་ཅད་དུ་ནི་ནོར་དག་འདུ་།དཔལ་འདོད་པ་ནི་དཔལ་ཐོབ་ཅིང། །འབྲུ་འདོད་འབྲུ་ཡི་ཕུང་པོ་
འཕེལ༑ ༑ལྷ་རྣམས་དག་ནི་དགའ་འགྱུར་ཞིང། །ཀླུ་རྣམས་ཀྱང་ནི་དགའ་དང་བཅས། །གནོད་སྦྱིན་སྲིན་པོ་དྲི་ཟ་དང། །ལྷ་མིན་མཁའ་ལྡིང་མི་འམ་ཅི། །ལྟོ་འཕྱེ་ཆེན་པོ་ཐམས་ཅད་དང། །འབྱུང་
པོ་རྣམས་ཀྱང་དགའ་དང་བཅས། །རྟག་ཏུ་ཕྱག་བྱའི་གནས་འགྱུར་ཞིང། །ཐམས་ཅད་དབང་དུ་གྱུར་ནས་འཁོད། །འཁོད་ཀུན་བྲན་བྱེད་ཅི་བྱ་ཟེར། །གང་ཞིག་རིལ་བུ་དེ་དག་བསྟེན། །རིལ་བུ་
ཐིག་ལེ་རྟག་བྱེད་ལ། །དེ་བཞིན་གཤེགས་ཀུན་དགོངས་པ་མཛད་།འཕགས་པ་སྤྱན་རས་གཟིགས་ཀྱི་དབང། །དེ་ཉིད་རིག་ལ་རྟག་ཏུ་ནི་།མཆོག་སྦྱིན་དུས་ཀུན་གཟིགས་པར་མཛད། །བསོད་
ནམས་ཕུང་པོ་སྟོང་དག་ནི། །ཉི་མ་རེ་རེ་གསོག་པར་བྱེད། །འཇིག་རྟེན་པ་ཡི་བདེ་སྤྱད་ཅིང། །འཇིག་རྟེན་ཕ་རོལ་ཤིན་ཏུ་བདེ། །ཚེ་བརྗེ་བ་ནི་འཕོས་ནས་སུ། །བདེ་བ་ཅན་དུ་མོད་ལ་འགྲོ། །གང་དང་
གང་དུ་སྐྱེ་བ་ནི། །ཚེ་རབས་རྟག་ཏུ་ཚེ་རབས་དྲན། །ལག་ན་རྡོ་རྗེ་གནོད་སྦྱིན་ཆེ། །གནོད་སྦྱིན་བྱེ་བས་ཡོངས་བསྐོར་ཅིང། །གཡེལ་བ་མེད་པར་ཉིན་མཚན་དུ། །དུས་ཀུན་ཏུ་ནི་སྲུང་བ་དང།།

[73A]༄༅། །སྐྱོབ་དང་སྦེད་དང་སྲུང་བར་བྱེད། །གང་ཞིག་བུ་ནི་མེད་པ་དང། །བུད་མེད་བུ་ནི་འདོད་པ་ལ། །རིལ་བུ་གཅིག་ཅིག་སྦྱར་ནས་སུ། །མཉམ་པར་བཞག་པས་གསང་[?]
སྔགས་ནི། །མཁས་པས་ཟླ་བ་ཡར་གྱི་ངོར། །འབུམ་ནི་ཚང་བར་བཟླས་ནས་སུ། །ཟླ་བ་ཉ་སྟེ་བཅོ་ལྔ་ལ། །སྐྱེས་པ་བུད་མེད་ཁྲུས་བྱ་ཞིང། །ཡན་ལག་ཡན་ལག་ཐིག་ལེ་བྱ། །དཀོན་
མཆོག་གསུམ་ནི་ལེགས་མཆོད་ཅིང། །བྲམ་ཟེ་དག་ཀྱང་མཆོད་སྟོན་བྱེད། །སྲུང་བའི་ཆོ་ག་བྱས་ནས་སུ། །གཏོར་མ་དཀར་གསུམ་མང་པོ་བཤམས། །བདག་ཉིད་རྒྱན་གྱིས་བརྒྱན་ནས་
སུ༑ ༑གོས་གཙང་རྣམས་ནི་བགོ་བར་བྱ། །བྱམས་པའི་སེམས་ལ་ཡང་དག་གནས། །སྙིང་རྗེ་སེམས་ཅན་སྡུག་པར་བྱེད། །བསམ་པ་དག་ཅིང་ངེས་པ་དང། །བླ་མར་རྟག་ཏུ་གུས་པར་བྱ། །མེ་ཏོག་
སྣ་ཚོགས་རབ་དགང་ཞིང། །སྤོས་དང་བྱུག་པ་སྣ་ཚོགས་དང། །དུ་རུས་ཙནྡན་ས་ལ་ཀི། ལྷ་ཡི་བདུག་པས་བདུག་བྱ་ཞིང། །བུ་རམ་འོ་མ་བདུན་དང་ནི། །རིལ་བུ་ལེགས་སྦྱར་བཟའ་བར་
བྱ༑ ༑གསང་བ་འདི་འཐུངས་མོད་ལ་ནི། །བཏུང་དང་ཁ་ཟས་བཟའ་བར་བྱ། །མགོན་པོ་སྤྱན་རས་གཟིགས་ཀྱི་དབང། །མཆོག་སྦྱིན་མཛད་པར་མཆོད་པར་བྱ། །བྱམས་མཛད་དེ་ཡི་
ཞབས་དྲུང་དུ། །མཚན་མོ་ཉལ་དང་ནང་པར་ནི། །མཐོང་བ་མཆོག་འདི་ཐོབ་པར་འགྱུར། །འཕགས་པ་སྤྱན་རས་གཟིགས་ཀྱི་དབང། །མཆོག་སྦྱིན་རང་གཟུགས་སྟོན་མཛད་ཅིང། །

[73B] །བུད་མེད་དེ་ནི་བུ་བསྐྱེད་ཅིང། །གཟུགས་བཟང་མཆོག་ཏུ་བལྟ་ན་སྡུག། སྟོབས་ལྡན་གཟུགས་ནི་ཕུན་སུམ་ཚོགས། །ལྷ་ཡི་དཔལ་གྱི་རྗེས་སུ་འགྲོ། །ཆོ་[?]
མཁས་ཤིང་གསལ་བ་དང། །ཚེ་རིང་དབང་ཕྱུག་ཚད་མེད་འགྱུར་།དཔའ་བོ་དགྲ་ལས་རྒྱལ་བ་དང། །སྡང་བ་ཐམས་ཅད་འཇོམས་པར་འགྱུར། །ཡང་ན་དྲན་པའི་བློ་བསྐྱེད་པར་འདོད་པས་ཐོས་པ་ལ་
བརྟེན་ནས་འདུག་ཅིང། རིག་སྔགས་འཆང་གཙང་མ་ཞག་བདུན་དུ་ཉིན་རེ་ཞིང་མར་དང་འོ་མ་བསྐོལ་བ་དེར་རིལ་བུ་བདུན་བཅུག་སྟེ་ཟན་མ་ཟོས་པའི་སྔོན་རོལ་དུ་ལན་ཉི་ཤུ་རྩ་གཅིག་བཟླས་
བརྗོད་བྱས་ནས་འཇམ་ཙམ་པ་འཐུངས་ལ་ཕྱིས་ཁ་ཟས་བཟའ་བར་བྱ། ཞག་བདུན་གྱིས་ཐོས་པའི་རྒྱ་མཚོ་ཆེན་པོ་བསགས་པར་འགྱུར་ཏེ། བསྟན་བཅོས་ཐམས་ཅད་དང། ཆོས་ལུགས་དང། འདུལ་བ་དང་
སྙན་ངག་དང། བརྡ་སྤྲོད་པ་དང། མདོའི་སྡེ་དང། དབྱངས་ཀྱིས་བསྙད་པའི་སྡེ་དང། ཚིགས་སུ་བཅད་པའི་སྡེ་དང། གླེང་གཞིའི་སྡེ་དང། ཆེད་དུ་བརྗོད་པའི་སྡེ་དང། དེ་ལྟ་བུ་བྱུང་བའི་སྡེ་དང། སྐྱེས་པ་རབས་ཀྱི་སྡེ་
དང། ཆོས་མངོན་པ་དང། རྩིས་དང། ཆོ་ག་ཞིབ་མོ་དང། གསང་སྔགས་དང། ཕྱག་རྒྱ་ཐམས་ཅད་དང། ཐེག་པ་ཆེན་པོ་ཐམས་ཅད་ཁ་ཏོན་དུ་ལོབས་པར་འགྱུར་རོ། །ཞག་ཉི་ཤུ་རྩ་གཅིག་ཏུ་སྦྱར་བ་
བྱས་ན༑ སྟོབས་ཆེན་པོའི་བརྩོན་འགྲུས་ཀྱིས་ཕ་རོལ་གནོན་པར་འགྱུར་ཏེ། གླང་པོ་ཆེ་ཁྲིའི་སྟོབས་སུ་འགྱུར་རོ། །ཟླ་བ་གཅིག་ཙམ་སྦྱར་བ་བྱས་ན། ལོ་ལྔ་བརྒྱར་འཚོ་ཞིང་གཉེར་མ་དང། སྐྲ་དཀར་སྤངས་

[74A]༄༅། །ལ་སྐྲ་ལྕང་ལོ་འཁྱིལ་ཤིང་འཁྱིལ་བར་འགྱུར་བ་དང་ལུས་ཀྱི་མདོག་དཀར་ཤམ་ལྟ་བུར་འགྱུར་རོ་ལོ་གཅིག་ཏུ་སྦྱར་ན་ལྷའི་སྨན་བཅུད་ཀྱིས་ལེན་མཆོག་ལ་འཇུག་ཅིང་
ནམ་མཁའི་སྟེང་དུ་ལྷ་རྣམས་དང་ལྷན་ཅིག་མཐུན་པར་འགྱུར་ལ་བརྒྱ་བྱིན་དང་ཡང་ལྷན་ཅིག་འགྲན་པར་འགྱུར། ལྷ་རྣམས་ཀྱི་ལྷ་མོའི་ཚོགས་དང། ལྷའི་གཞལ་མེད་ཁང་ན་རྩེ་ཞིང་དགའ་བར་
བྱེད་ལ་རིན་པོ་ཆེ་སྣ་བདུན་གྱི་གཞལ་མེད་ཁང་གི་གནས་ན་གནས་པར་འགྱུར། ཉི་མ་ལྟ་བུར་འོད་གཏོང་ཞིང་རྒྱུ་ལ་གནས་པ་བཟང་པོ་རྣམས་ཀྱིས་འགྲོ་བར་བྱེད། གཟི་བརྗིད་ཤིན་ཏུ་གསལ་
བ་མི་བཟོད་ཅིང་རྣམ་པར་དག་པར་འགྱུར་རོ། །ཞེས་བྱ་བ་ལ་ཐེ་ཚོམ་མི་བྱའོ། །ལས་ཐམས་ཅད་སྒྲུབ་པའི་ཐིག་ལེ་དང། རིལ་བུ་སྒྲུབ་པའི་ཆོ་ག་སྟེ་བཞི་པའོ།། །།དེ་ནས་མི་སྣང་བར་བྱ་
བ་དང། ནམ་མཁའ་ལ་འགྲོ་བ་སྨན་གྱི་མཆོག་དོན་ཡོད་པའི་མཐུས་གྲུབ་པ་བཤད་པར་བྱ་སྟེ། རིག་སྔགས་འཆང་བ་རྣམས་ཀྱི་གྲུབ་པའི་མཆོག་དེ་ཁོ་ན་ཉིད་ཡིན་ནོ། །སྨན་དངུལ་ཆུ་དང་
བྲཧྨཱ་ཀྵི་ར་དང། སུ་པརྞ་ཀྵི་ར་དང། ཤེལ་སྔོ་སངས་དང། ཀུ་ཀྵི་དང། སུ་གནྡྷི་དང། ཀིཾ་ཀུཥྛ་སྐྱོན་མེད་པ་དང། ཨུཏྤ་ལ་བཟང་པོ་དང། པདྨ་ཀྵ་དང། གུ་གུལ་དང། ཕེ་ལུ་པ་ཏ་ཏྲ་དང། གུར་གུམ་
དང། ནཱ་ག་པུཥྤ་དང་བཅས་པ་དང། སྤང་སྤོས་དང། ཤི་རི་ཥའི་མེ་ཏོག་དང། ཙནྡན་དཀར་པོ་དང་བཅས་པ་བསྲེས་ནས་ཞིབ་ཏུ་བཏགས་པའི་ཕྱེ་མ་ལ་དོན་ཡོད་པ་པདྨ་གཙུག་ཏོར་གྱི་

[74B]པར་ལན་བརྒྱད་བརྒྱ་བཟླས་བརྗོད་བྱ་ཞིང་ཁྲོ་བོའི་གསང་སྔགས་ལན་བརྒྱད་སྟོང་བཟླས་བརྗོད་བྱས་པས་ལན་ཉི་ཤུ་རྩ་གཅིག་ཏུ་
དབང་བསྐུར་ལ། ཡི་གེ་གཅིག་པ་ལ་ལན་འབུམ་བཟླས་བརྗོད་བྱ། དེའི་ཚེ་གསང་སྔགས་བཅུ་པོ་སོ་སོར་ལན་ཉི་ཤུ་རྩ་རེ་རེ་བཟླས་བརྗོད་བྱ་སྟེ། གསང་སྔགས་ཐམས་ཅད་རྫོགས་པར་བཟླས་
བརྗོད་བྱས་ནས་སྨན་དོན་ཡོད་པར་རྒྱ་ཆེ་བ་གསལ་བ་ཞེས་བྱ་བ་སྨན་གྱི་མཆོག་བཅོམ་ལྡན་འདས་འཕགས་པ་སྤྱན་རས་གཟིགས་དབང་ཕྱུག་གི་ཞབས་དྲུང་དུ་བཞག་ལ་གྲིབ་མ་ལ་བསྐམ་
པར་བྱའོ། །ཡང་དོན་ཡོད་པའི་ཞགས་པའི་གཙུག་ཏོར་གྱིས་ལན་བརྒྱ་རྩ་བརྒྱད་བཟླས་བརྗོད་བྱས་ནས་སྣོད་གཙང་མའི་ནང་དུ་བཅུག་ལ་ནམ་དགོས་པ་བྱུང་བ་དེའི་ཚེ་ཐམས་ཅད་དུ་བསྒྲུབས་པའི་
དགོས་པ་ཐམས་ཅད་ལ་སྦྱར་བར་བྱའོ། །དེ་ནས་རིག་སྔགས་འཆང་གཙང་མར་གྱུར་པས་ལུས་ལེགས་པར་ཁྲུས་བྱས་ལ་སྤོས་ཆུས་བྱུགས་ཏེ་གོས་གཙང་མ་བགོ་བར་བྱ། སྨན་གྱི་མཆོག་
འདི་ཡུངས་མར་གྱིས་སྦྲུས་ལ་རང་གི་ལུས་ལ་བྱུགས་པར་བྱ་སྟེ། ལན་གཅིག་བསྐུས་པ་ཙམ་གྱིས་མི་སྣང་བར་འགྱུར་ལ། གནས་གསང་བར་བྱ་བའི་སྒོ་བཅད་པ་ཐམས་ཅད་མཐོང་བར་འགྱུར་
གནས་ཐམས་ཅད་དུ་ཇི་ལྟར་འདོད་པ་བཞིན་དུ་འཇུག་པར་འགྱུར། དོན་ཐམས་ཅད་བྱེད་པར་འགྱུར། འབྱུང་པོ་དང། གནོད་སྦྱིན་དང། སྲིན་པོ་དང། ཤ་ཟ་ལ་སོགས་པའི་གཙོ་བོ་རྒྱལ་པོར་

[75A]༄༅། །འགྱུར་ཞིང་དེ་དག་ཐམས་ཅད་དབང་དུ་འགྱུར་ཏེ། ཅི་བགྱི་ཞེས་བྱ་བ་བྱེད་ལ་ཇི་སྲིད་འཚོའི་བར་དུ་ཉེ་བར་གནས་ནས་ལས་སུ་བྱ་བའི་དགོས་པ་ཐམས་ཅད་ཀྱི་རྗེས་སུ་
འཇུག་པར་འགྱུར་རོ། །ཀླུའི་གནས་ཀྱི་སྒོ་བཅད་པ་ཐམས་ཅད་ན་འདུག་ལ་ཀླུ་འཁོར་དང་བཅས་པ་ཐམས་ཅད་མདུན་དུ་འཁོད་ནས་བྱ་བ་ཐམས་ཅད་ལ་ཅི་བགྱི་ཞེས་བྱ་བ་བྱེད་པར་འགྱུར་ཞིང་
ལས་སུ་བྱ་བ་དང་དགོས་པ་ཐམས་ཅད་བྱེད་པར་འགྱུར། ཇི་སྲིད་འཚོའི་བར་དུ་ཉེ་བར་འཁོད་ཅིང་ཉིན་མཚན་དུ་གནས་ལ། དེ་ནས་ཀླུ་ཐམས་ཅད་བསྒོ་བ་བཞིན་བྱེད་པར་འགྱུར་རོ། །སྨན་ལ་
སིཾ་ཧ་ཛི་ཧཱ་དང། བའི་འོ་མ་དང་སྦྱར་བས་མགོ་ཀུན་བྱུགས་ན་ཇི་ལྟ་བ་ཡིད་ལ་བྱས་པ་དང། རང་གི་བློས་འདོད་པའི་ངོ་བོ་སྣ་ཚོགས་སྟོན་པར་བྱེད། གནས་སུ་གཏོགས་པ་ཐམས་ཅད་ཇི་
ལྟར་འདུག་པ་བཞིན་སྟོན་པར་བྱེད། གནས་སུ་གཏོགས་པ་ཐམས་ཅད་འཁོར་གྱི་ནང་ན་ཇི་ལྟར་རྣམ་པར་སྤྲུལ་པའི་གཟུགས་སྣ་ཚོགས་སྟོན་པར་བྱེད། ཇི་སྲིད་འཚོའི་བར་དུ་འཕེལ་
བ་རྣམས་སྟོན་པར་བྱེད་ཅིང་བྱ་བ་ཐམས་ཅད་བྱེད་དོ། །སྤོས་ཀྱི་ཏིལ་མར་དང་སྦུས་ནས་བྱིན་པ་དང་རྐང་པ་ལ་བསྐུས་ན། ནམ་མཁའ་ལ་འཕགས་པར་འགྱུར་ཞིང། ནམ་མཁའ་ལ་འགྲོ་
བར་འགྱུར་ལ་གང་དུ་འདོད་པ་དེར་འགྲོ་བར་འགྱུར། ཆུའི་སྟེང་དུ་འགྲོ་ཞིང་ནམ་ཡང་ཕྱི་རས་ལ་རྐང་པ་འཇོག་པར་མི་འགྱུར། ལག་པ་གཡས་པ་ལ་བསྐུས་ན། གང་དང་གང་ལ་

[75B]འགྱུར། བུད་མེད་གཞོན་ནུའི་འོ་མ་དང་བསྲེས་ནས་མིག་ལ་བསྐུས་ནས་རྒྱལ་པོའི་ཕོ་བྲང་དུ་ཞུགས་ན། མཐོང་བར་མི་
འགྱུར་ཞིང། དོན་འདོད་པ་གང་ཡིན་པ་བྱེད་དོ། །དོན་གྱི་རྫས་གང་ཡིན་པ་བླངས་ཀྱང་སུས་ཀྱང་མི་མཐོང་ངོ། །བུད་མེད་གང་དང་ཕྲད་ན། སུས་ཀྱང་མི་མཐོང་ལ་ཇི་སྲིད་འཚོའི་བར་དུ་འདུག་ཀྱང་སུས་
ཀྱང་མི་ཤེས་སོ། །ཁར་བྱུགས་ནས་གང་དང་གང་ན་བྲོ་གར་བྱེད་པ་དང། བཞད་གད་བྱེད་པ་ཉིད་ཀྱི་ནང་དུ་ཞུགས་ན། བྱ་བ་ཐམས་ཅད་བྱེད་ལ། ལུས་ནི། སུས་ཀྱང་མི་མཐོང་ངོ། །བུམ་པ་ལ་བྱུགས་ནས་ཆུས་
བཀད་ན། ཆུའི་རྒྱུན་སྣང་ལ་བུམ་པ་དེ་ནི། མི་མངོན་ནོ། །གཞོང་པ་ཆུས་བཀང་བ་དེའི་དབུས་སུ་བྱུགས་ན། ཆུ་དེ་གང་བར་སྣང་ལ་གཞོང་པ་དེ་ནི། མི་སྣང་ངོ། །བདག་ཉིད་ལ་བྱུགས་ནས་བུམ་པ་ཆུས་བཀང་བ་
ལག་ན་ཐོགས་ན། བུམ་པ་ལས་ཆུ་འབྱུང་བ་ནི། སྣང་ལ། མི་དེའི་ལུས་ནི། མི་སྣང་ངོ། །མིག་ལ་བསྐུས་ནས་སྐྱེ་བོ་མང་པོའི་ནང་དུ་ཞུགས་ན། མི་མཐོང་བར་འགྱུར་ལ། དེའི་སྒྲ་ནི། ཐོས་ཤིང། རང་གི་ལུས་ནི་
མི་མངོན་ནོ། །གནས་སུ་གཏོགས་པ་ཐམས་ཅད་དུ་ཞུགས་ན། རང་གི་ལུས་ཁྲུས་མ་བྱས་ཀྱི་བར་དུ་མི་མཐོང་ངོ། །སུ་ཡང་རུང་བའི་མིག་ལ་བསྐུས་ལ་ལུས་ལ་ཡང་བསྐུས་ན། དེ་དག་ཐམས་ཅད་མི་
མཐོང་བར་འགྱུར་ཞིང། གང་དང་གང་དུ་འགྲོ་བ་དེ་དང་དེར་མི་སྣང་བར་འགྱུར་ལ་ཁྲུས་བྱས་པ་ཙམ་གྱིས་ཕྱིར་སྣང་བར་འགྱུར་རོ། །ལུས་ཀུན་ལ་བསྐུས་ནས་མཛོད་ཆེན་པོའི་ནང་དུ་ཞུགས་ན་

[76A]༄༅། །མི་མཐོང་བར་འགྱུར་ལ། གསེར་དང། དངུལ་དང། ཕྲ་མེན་དང། ནོར་བུ་དང། མུ་ཏིག་དང། བྱི་རུ་དང། དུང་དང། མན་ཤེལ་དང། རྡོ་རྗེ་དང་
བཻ་ཌཱུརྱ་དང། མརྒད་དང། མཐོང་ཀ་དང། གོས་དང། སྤུད་པ་དང། རྒྱན་དང། ལྷབ་ལྷུབ་གང་ཡང་རུང་བ་ཉིད་འདོད་ན། ཐམས་ཅད་བླངས་ནས་སོང་ན་སུས་ཀྱང་མི་
མཐོང་ལ་གང་དགའ་བར་འགྲོ་བར་འགྱུར་རོ། །ཇི་སྲིད་དུ་ཁྲུས་མ་བྱས་པ་དེ་སྲིད་དུ་རང་མི་མངོན་ལ། ཁྲུས་བྱས་ན་ཐད་དུ་མཐོང་ངོ། །རིག་སྔགས་འཆང་བུད་མེད་
ཀྱི་ནང་དུ་འཇུག་པར་འདོད་པ་གཙང་མར་ཁྲུས་བྱའོ། །དེ་ནས་སྤོས་ཆུས་ཁྲུས་བྱ་འོ། །དེའི་འོག་ཏུ་བ་གཅིན་གྱིས་ཁྲུས་བྱའོ། །ཡང་གུར་གུམ་གྱིས་ཁྲུས་བྱ་འོ། །དེའི་འོག་
ཏུ་བའི་རྣམ་ལྔས་ཁྲུས་བྱ་འོ། །དེའི་འོག་ཏུ་བའི་ཏིལ་མར་དང་ལྷན་གཅིག་བསྲེས་པ་དེས་ལུས་བསྐུ་བར་བྱ་འོ། །དེའི་འོག་ཏུ་བུད་མེད་གཞོན་ནུའི་ནུ་ཞོ་དང་སྦྱར་བས་མིག་
ལ་བསྐུས་ལ། དེ་ནས་རིལ་བུ་གསུམ་དཔུང་པ་གཡས་པ་ལ་གདག་པར་བྱ་འོ། །དེ་ནས་གོས་གཙང་མ་བགོས་ནས་གསང་སྔགས་བརྗོད་ཅིང་དྲན་པར་བྱས་ལ་རྒྱལ་
པོའི་ཕོ་བྲང་དུ་ཞུགས་ན་མི་མཐོང་བར་འགྱུར་ཏེ། ལུས་སུས་ཀྱང་མི་མཐོང་ངོ། །ཉི་མ་གཅིག་གམ། ཉི་མ་གཉིས་སམ། ཉི་མ་བདུན་ནམ། ཉི་མ་བཅུ་བཞི་འམ་

[76B][?]ཉི་ཤུ་རྩ་གཅིག་ཏུ་ཁྲུས་བྱས་ལ་བུད་མེད་དེ་དག་གི་ནང་ན་རྩེ་ཞིང་དགའ་བར་བྱེད་ལ། ཡོངས་སུ་སྤྱོད་པར་བྱེད་ཀྱང་སུས་ཀྱང་མི་ཤེས་ལ་འཇུག་ཅིང་ཕྱིར་འགྲོ་བ་ན་སུས་
གླགས་མི་རྙེད་དེ། ཇི་སྲིད་དུ་ཁྲུས་མ་བྱས་པའི་བར་དུ་རང་གི་ལུས་མི་སྣང་བར་འགྱུར་རོ། །ཕུག་ཏུ་འཇུག་ན། ལུས་ཀུན་སྤོས་ཀྱི་ཏིལ་མར་གྱིས་བྱུགས་ལ་ཕུག་ཏུ་ཞུགས་ན་ཕུག་
གི་སྒོ་ཐམས་ཅད་ཕྱེ་བར་འགྱུར་གྱི། གནས་དེའི་ནང་དུ་ཞུགས་ལ་ཇི་ལྟ་ཇི་ལྟར་ལས་སུ་བྱ་བ་དེ་ལྟ་དེ་ལྟར་གྱིས་ཤིག་ཆུའི་ནང་དུ་ཞུགས་ན། ཇི་ལྟར་ཁྱིམ་གྱི་ནང་ན་འདུག་པ་བཞིན་
ཆུས་མི་བརླན་ལ། ཆུས་གོས་པར་ཡང་མི་འགྱུར་རོ། །མེའི་ནང་དུ་ཞུགས་ན། མེས་ལུས་ལ་མི་རེག་ཅིང་ཙནྡན་ལྟར་བསིལ་བར་འགྱུར་རོ་།ཀླུའི་གནས་མཚོར་ཞུགས་ན། གནས་
ན་འཁོད་པ་རྣམས་ཀྱིས་དེ་མི་མཐོང་གི་ཇི་ལྟར་རང་གིས་ཡིད་ལ་ལས་སུ་བྱ་བར་འདོད་པའི་ལས་ཀྱི་རྣམ་པ་གཞན་དག་ཀྱང་གྱིས་ཤིག་མི་སྣང་བར་བྱ་བ་རིལ་བུའི་སྒྲུབ་པའི་
ཆོ་ག་འོ། །འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་བཅུ་དྲུག་པ། དེ་ནས་སྦྱིན་སྲེག་གི་ཆོ་ག་བཤད་པར་བྱ་སྟེ། ལས་ཐམས་ཅད་ཀྱི་
དོན་སྒྲུབ་པར་བྱེད་པ། དངོས་གྲུབ་ཐམས་ཅད་བྱེད་པའི་གནས། སྡིག་པ་ཐམས་ཅད་འཕྲོག་པ། དེ་བཞིན་དུ་སྒྲིབ་པ་ཐམས་ཅད་རྣམ་པར་དག་པ། རིག་སྔགས་ཐམས་ཅད་

[77A]༄༅། །ཀྱི་དངོས་གྲུབ་བླ་ན་མེད་པ། གནོད་སྦྱིན་ཐམས་ཅད་རབ་ཏུ་ཞི་བར་བྱེད་པ། སྡིག་པ་ཐམས་ཅད་འཇོམས་པར་བྱེད་པ། སངས་རྒྱས་ཐམས་ཅད་ཀྱི་ལེགས་
པར་རྒྱལ་བ་སྦྱིན་པ། དགྲ་ཐམས་ཅད་ཟློག་པར་བྱེད་པ། འཐབ་པ་དང། རྩོད་པ་ཉིད་དང། འགྱེད་པ་དང། མཚོན་ཆའི་དྲ་བ་ཐམས་ཅད་ལས་སྒྲོལ་བར་བྱེད་པ། གྲུབ་པ་
དོན་ཡོད་པ། མཆོག་ཏུ་རྙེད་པར་དཀའ་བ། རིག་སྔགས་འཆང་ཐམས་ཅད་ཀྱི་དངོས་གྲུབ་ཐམས་ཅད་དུ་གསང་སྔགས་དང་དཀྱིལ་འཁོར་གྱི་དངོས་གྲུབ། ཕྱག་རྒྱ་འཕོ་
བ་དང། དེ་ཁོ་ན་ཉིད་ཀྱི་རིམ་པར་ཕྱེ་བའི་སྒྲུབ་པ་ལས་ཐམས་ཅད་དུ་མཆོག་གི་དངོས་གྲུབ་ཀྱང་འགྲུབ་སྟེ། འདི་ལ་ཐེ་ཚོམ་མེད་དོ། །བདེ་བ་ཐམས་ཅད་རྟག་ཏུ་རབ་
ཏུ་སྦྱིན་པ་དང། དབང་ཕྱུག་མ་ཡིན་པ་ཐམས་ཅད་ཀྱི་སྒྲུབ་པ་དང། འགུགས་པ་དང། ལྷ་དང། ཀླུ་ཐམས་ཅད་སྤྱན་འདྲེན་པ་དང་གནོད་སྦྱིན་དང། སྲིན་པོ་ཐམས་
ཅད་རབ་ཏུ་འཇོམས་པ་དང། བདུད་དང། འབྱུང་པོ་དང། ཤ་ཟ་དང་གདོན་མི་བཟད་པ་དང། བརྗེད་བྱེད་མི་བཟད་པ་དང། ཚངས་པའི་སྲིན་པོ་རྣམས་ཐམས་ཅད་
ཐམས་ཅད་དུ་སྒྲོལ་བར་བྱེད་པར་གྲུབ་པ་དང། ཉིན་མོ་དང་མཚན་མོའི་དུས་རྟག་ཏུ་ཚར་གཅོད་པར་ཐེ་ཚོམ་མེད་དོ། །རིམས་ཐམས་ཅད་རྟག་ཏུ་རབ་ཏུ་ཞི་བར་

[77B] ནད་ཐམས་ཅད་ཟློག་པར་བྱེད་པ། དུག་ཐམས་ཅད་གསོད་པར་བྱེད་པ། འཕྲལ་དུ་སྲེག་བླུགས་བྱིན་པ་ཙམ་གྱིས་ཐམས་ཅད་དུ་རྟག་ཏུ་གནང་ཆེན་པོ་དང། ཐམས་ཅད་
དུ་ཐམས་ཅད་དུ་མཐོང་ན་དགའ་བ་དང། འཇིག་རྟེན་ཐམས་ཅད་ཀྱི་བླ་མར་མཆོད་པར་བྱ་བ་དང། ཐམས་ཅད་དུ་སྟོབས་དང་བརྩོན་འགྲུས་དང་ཕ་རོལ་གནོན་པ་དང། དེ་
བཞིན་གཤེགས་པ་རྟག་ཏུ་མཐོང་བ་ཡང་སྦྱིན་པར་འགྱུར་ཏེ། འདི་ལ་ཐེ་ཚོམ་མེད་དོ། །བྱང་ཆུབ་སེམས་དཔའ་རྟག་ཏུ་ཀུན་ཏུ་སྣང་བ་དང། དུས་ཐམས་ཅད་ཀྱི་ཚེ་ལས་
ཐམས་ཅད་ལ་ཤིན་ཏུ་དགའ་བ་དང། སྐྱེ་བ་ནས་སྐྱེ་བར་ཚིག་བཙུན་པར་འགྱུར་རོ། །ཐམས་ཅད་དུ་བླ་མ་ལ་སྲི་ཞུ་ཆེ་བ་དང་ཐམས་ཅད་དུ་མཆོད་པར་འོས་པའི་བླ་མའོ། །དེ་
ནས་དཔལ་ལྡན་རྡོ་རྗེ་འཛིན་པས་རྟག་ཏུ་ཡང་སྲུང་བ་དང། ཡོངས་སུ་སྐྱོང་བར་བྱེད་པ་དང། རྒྱལ་པོ་ཆེན་པོ་བཞི་དང། གཤིན་རྗེ་དང། ཆུ་ལྷ་ཉིད་ཀྱིས་ཀྱང་དུས་རྟག་ཏུ་སྲུང་བ་
དང། སྐྱོབ་པ་དང། སྦ་བར་བྱེད་པར་ཐེ་ཚོམ་མེད་དོ། །དབང་ཕྱུག་དང། དབང་ཕྱུག་ཆེན་པོ་དང། ལྷའི་བུ་སྟོང་ཕྲག་དགུ་བཅུ་རྩ་དགུ་དང། ལྷའི་བུ་རྫུ་འཕྲུལ་ཆེ་བ་རྣམས་
ཀྱིས་སྲུང་བ་དང། བསྐྱབ་པ་དང། སྦ་བར་བྱེད་ཅིང། རྟག་ཏུ་ལེགས་པར་ཁ་ལོས་བསྒྱུར་བར་གནས་པར་འགྱུར་རོ། །ཚངས་པ་དང་ཁྱབ་འཇུག་དང། དབང་ཕྱུག་ཆེན་

[78A]༄༅། །པོ་དང། དྲག་པོ་དང། གཞོན་ནུ་དང། ནོར་བུ་བཟང་པོ་དང། སྟོབས་ཀྱི་ལྷ་དང། གང་བ་བཟང་པོ་དང། ལྔས་རྩེན་དང། གར་མཁན་མཆོག་སྟེ། འདི་རྣམས་
ཀྱིས་རྟག་ཏུ་སྲུང་བ་དང། སྐྱོབ་པར་བྱེད་ཅིང་གནས་ཏེ། འདི་ལ་ཐེ་ཚོམ་མེད་དོ། །མེའི་ལྷ་གཟི་བརྗིད་ཆེན་པོ་དང། ཉི་མ་དང་ཟླ་བ་དང། རྒྱུ་སྐར་གྱི་ལྷ་རྣམས་ཀྱིས་
སྲུང་བ་དང། བསྐྱབ་པ་དང། སྦ་བར་བྱེད་ཅིང། མཆོག་ཏུ་མཆོད་པ་བྱེད་པས་གནས་པར་འགྱུར་རོ། །སྦྱིན་སྲེག་ཙམ་འདི་ནི། བྱ་བ་ཐམས་ཅད་བླ་ན་མེད་པའི་དངོས་
གྲུབ་རྣམས་ལའོ། །འབྲས་འཐུག་པོ་ཆེ་དང། ཡུངས་ཀར་དང། གུ་གུལ་དང། མར་དང། སྦྲད་རྩི་བསྲེས་པས་སྦྱིན་སྲེག་སྟོང་ཕྲག་བརྒྱད་བྱས་ན། འཕགས་པ་སྤྱན་
རས་གཟིགས་དབང་ཕྱུག་གིས་ཐམས་ཅད་མཆོག་སྦྱིན་པར་འགྱུར་ཏེ། བྱ་བ་ཐམས་ཅད་སྒྲུབ་པར་བྱེད་པར་འགྱུར་རོ། །ཙནྡན་དང། པདྨའི་ཆུ་བ་དང། འབྲས་ཡོས་
དང། ཡུངས་ཀར་དང། ཨ་ག་རུ་དང། ཞོ་དང། སྦྲང་རྩི་དང་མར་བསྲེས་པས། ས་མྱའི་ཤིང་གི་ཞི་བའི་མེ་སྦར་ཏེ་སྟོང་ཕྲག་བརྒྱད་ཏུ་སྦྱིན་སྲེག་བྱ་འོ། །དེ་ནས་འཕགས་
པ་སྤྱན་རས་གཟིགས་དབང་ཕྱུག་རང་གི་གཟུགས་ཀྱིས་མདུན་དུ་ཉེ་བར་གནས་ཏེ་མཆོག་ཐམས་ཅད་སྦྱིན་པར་འགྱུར་རོ། །བྱ་བ་ཐམས་ཅད་ཀྱི་དངོས་གྲུབ་ཏུ་ཡང་

[78B] །ཡིད་ཀྱི་ཤིང་རྟ་ཐམས་ཅད་ཡོངས་སུ་རྫོགས་པར་ཡང་འགྱུར་རོ། །ཆོ་ག་ཞིབ་མོ་ཐམས་ཅད་ཀྱི་དངོས་གྲུབ་ཏུ་ཡང་འགྱུར་རོ། །ཐམས་ཅད་དུ་དོན་ཡོད་པ་ཐོགས་པ་
མེད་པའི་དངོས་གྲུབ་ཏུ་ཡང་འགྱུར་རོ། །བསོད་ནམས་ཐམས་ཅད་འགུགས་པའི་དངོས་གྲུབ་ཏུ་ཡང་འགྱུར་རོ། །དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་དང། ཆོ་ག་ཞིབ་
མོ་དང། སྒྲུབ་པའི་ཆོ་ག་ཐམས་ཅད་ཀྱི་མཆོག་གི་དངོས་གྲུབ་ཏུ་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་གསང་བ་ལ་རྗེས་སུ་ཞུགས་པར་འགྱུར་རོ། །
སེང་ལྡེང་དང། ནིམ་པའི་ཤིང་གི་ཡམ་ཤིང་གིས་འབྲས་སཱ་ལུ་དང། ཏིལ་དང། ཡུངས་ཀར་དང། ཞོ་དང། མར་དང། ལན་ཚྭ་དང་བསྲེས་པའི་སྦྱིན་སྲེག་སྟོང་ཕྲག་བརྒྱད་བྱས་ན་
བགེགས་དང། ལོག་པར་འདྲེན་པ་དང། གནོད་སྦྱིན་དང། སྲིན་པོའི་གདོན་ཐམས་ཅད་དང། གདུག་པ་དང། ཕྱིར་རྒོལ་བ་དང། དགྲ་ཐམས་ཅད་རབ་ཏུ་ཞི་བར་བྱེད་དོ། །
འཐབ་པ་དང། རྩོད་པ་དང། འགྱེད་པ་ཐམས་ཅད་ལས་སྒྲོལ་བར་བྱེད་དོ། །མཚོན་ཆ་ཐམས་ཅད་ལས་རྒྱལ་བར་འགྱུར་རོ། །ཕ་རོལ་གྱི་དམག་ཚོགས་དང། ཕྱིར་རྒོལ་བ་
དང། དགྲ་ཐམས་ཅད་ལས་རྒྱལ་བ་སྦྱིན་པར་འགྱུར་རོ། །ཙནྡན་དང། འབྲས་ཡོས་དང། ཞོ་དང། སྦྲང་རྩི་དང། མར་བསྲེས་པའི་པདྨའི་སྦྱིན་སྲེག་སྟོང་ཕྲག་བརྒྱད་བྱས་ན་

[79A]༄༅། །ཡུལ་འཁོར་དང། རི་བྲག་དང། གྲོང་དང། གྲོང་ཁྱེར་དང། ལྗོངས་རྣམས་སུ་ཀུན་ནས་དཔག་ཚད་སྟོང་ཕྲག་གཅིག་ཁོ་ར་ཁོར་ཡུག་ཏུ་ཞི་བ་ཆེན་པོར་འགྱུར་
རོ༑ ༑སེམས་ཅན་ཐམས་ཅད་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་རྣམས་ལ་བསྲུང་བ་དང་བསྐྱབ་པའི་ཆེད་དུ་ཡང་དག་པར་སྒྲུབ་པར་འགྱུར་རོ། །ནད་ཐམས་
ཅད་ཐམས་ཅད་དུ་རབ་ཏུ་ཞི་བར་འགྱུར་རོ། །གཅན་གཟན་གཏུམ་པོ་ཐམས་ཅད་དང། སྦྲུལ་གདུག་པ་དང། མ་རུངས་པ་ཐམས་ཅད་བྱམས་པར་འགྱུར་རོ། །རྒྱལ་པོ་དང་
ཡུལ་འཁོར་དང། བཙུན་མོའི་འཁོར་གྱིས་ཡོངས་སུ་བསྐོར་བ་ཐམས་ཅད་ཤིས་པ་དང། བདེ་བར་འགྱུར་རོ། །མ་ཏཾ་ག་དང། ཡུངས་ཀར་དང་མར་དང། ཀླུ་ཤིང་གི་མེ་
ཏོག་དང། འབྲས་ཡོས་རྣམས་བསྲེས་པས་ཨརྒའི་ཤིང་གི་ཡམ་ཤིང་གི་མེ་སྦར་ལ་སྟོང་ཕྲག་བརྒྱད་སྦྱིན་སྲེག་བྱས་ན། ཆར་མི་འབབ་པར་བྱེད་པ་ལ་དེ་ནས་ཀླུ་ཆེན་
པོ་རྣམས་ཀྱིས་ཆར་གྱི་རྒྱུན་འབྱིན་པར་བྱེད་དེ། ཇི་སྲིད་ཆར་པ་འབབ་པར་འདོད་པའི་བར་དུའོ། །ལོ་ཐོག་དང། ཤིང་དང། རྩྭ་དང། ཤིང་གེལ་པ་དང། སྨན་གྱི་རྫས་
དང། མེ་ཏོག་དང། འབྲས་བུ་རྣམས་ཡོངས་སུ་རྫོགས་པར་བྱེད་དོ་།ལེགས་པར་ཡོངས་སུ་རྫོགས་པར་འགྱུར་རོ། །ཀླུའི་རྒྱལ་པོ་ཆེན་པོ་འཁོར་དང་བཅས་པ་ཐམས་

[79B] དུས་དུས་སུ་ཇི་ལྟ་བ་བཞིན་དུ་ཆར་གྱི་རྒྱུན་འབྱིན་པར་བྱེད་དོ། །ཧ་ཅང་ཆར་ཆེས་ན་དེ་ཉིད་ཀྱི་ཐལ་བས་སྟོང་ཕྲག་བརྒྱད་དུ་སྦྱིན་
སྲེག་བྱས་ན། ཧ་ཅང་ཆར་ཆེས་པ་རབ་ཏུ་ཞི་བར་བྱེད་དོ། །འབྲས་ཡོས་དང། གོ་ལ་དང། ཡུངས་ཀར་དང། གཏུམ་པོའི་ས་བོན་མར་དང་བསྲེས་པའི་སྦྱིན་སྲེག་བྱས་ན། རླུང་དང་
སེར་བ་ཐམས་ཅད་ཟློག་པར་བྱེད་དོ། །དཔག་ཚད་སྟོང་ཕྲག་ཁོར་ཡུག་ཏུ་མཚམས་ཆེན་པོ་བཅིང་བར་བྱས་པར་འགྱུར་རོ། །རླུང་བཅིང་བ་ལ་ཡུངས་ཀར་དང། འབྲས་ཐུག་
པོ་ཆེའི་སྦྱིན་སྲེག་སྟོང་ཕྲག་བརྒྱད་བྱས་ན། རླུང་གི་དཀྱིལ་འཁོར་ཐམས་ཅད་བཅིང་བར་བྱས་པར་འགྱུར་ཏེ། ཇི་སྲིད་དུ་བེ་རཾ་བཧའི་རླུང་གི་བར་དུ་བཅིངས་པར་འགྱུར་རོ། །ཀླུ་
བཅིང་བ་ལ་ནི། ཡུངས་ཀར་དང། ཏིལ་གྱི་སྦྱིན་སྲེག་སྟོང་ཕྲག་བརྒྱད་བྱས་ན། ལོ་བཅུ་གཉིས་སུ་ཀླུ་བཅིངས་པ་བྱས་པར་འགྱུར་རེ་།ནད་ཐམས་ཅད་རབ་ཏུ་ཞི་བར་བྱ་བ་ལ་
ནི༑ ཡུངས་ཀར་མར་དང་བསྲེས་པའི་སྦྱིན་སྲེག་སྟོང་ཕྲག་བརྒྱད་བྱས་ན། ནད་ཐམས་ཅད་རབ་ཏུ་ཞི་བར་བྱེད་དོ། །ཕ་རོལ་གྱི་དམག་ཚོགས་ཟློག་པ་ལ་ནི། ཀཱ་ར་བའི་རའི་
ཤིང་གི་མེ་སྔར་ཏེ་ནིམ་པའི་འདབ་མ་དང། ལན་ཚྭ་དང། ཕུབ་མའི་སྦྱིན་སྲེག་སྟོང་ཕྲག་བརྒྱད་བྱས་ན། ཕ་རོལ་གྱི་དམག་ཚོགས་དང། ཕྱིར་རྒོལ་བ་དང། དགྲ་ཐམས་

[80A]༄༅། །ཅད་རྣམ་པར་ཉམས་པར་བྱེད་དོ། །ཇི་སྲིད་འཚོའི་བར་དུ་ཕྱིས་འབྱུང་བར་མི་འགྱུར་རོ། །ཕྱོགས་བཅིང་བ་ལ་དཔག་ཚད་སྟོང་ཕྲག་ཁོར་ཡུག་གིས་སོ། །ཏིལ་
དང། ཡུངས་ཀར་དང། འབྲས་ཡོས་དང། པདྨའི་འདབ་མ་མར་དང་བསྲེས་པས་སྦྱིན་སྲེག་སྟོང་ཕྲག་བརྒྱད་བྱས་ན། དཔག་ཚད་སྟོང་ཕྲག་ཁོར་ཡུག་ཏུ་མཚམས་
ཆེན་བོ་བཅིང་བ་བྱས་པར་འགྱུར་རོ། །ལོག་འདྲེན་ཐམས་ཅད་བཅིང་བ་ལ་ནི། ཡུངས་ཀར་ནག་པོ་དང། ཏིལ་ནག་དང། སྲན་མ་དང། ཏིལ་དང་མར་སྲེས་པས་
སྦྱིན་སྲེག་སྟོང་ཕྲག་བརྒྱད་བྱས་ན། བགེགས་དང། ལོག་འདྲེན་དང། བདུད་ལ་སོགས་པ་མ་རུངས་པ་དང། གནོད་སྦྱིན་དང། སྲིན་པོ་རྣམས་བཅིང་བ་བྱས་པར་
འགྱུར་རོ། །གནོད་སྦྱིན་འབྱིན་པ་ལ་ནི། བྷཾ་གའི་ས་བོན་དང། ལན་ཚྭ་དང། ཏིལ་མར་བསྲེས་པས་སྦྱིན་སྲེག་སྟོང་ཕྲག་བརྒྱད་བྱས་ན། གནོད་སྦྱིན་དང། སྲིན་
པོ་དང། འབྱུང་པོ་དང། ཤ་ཟ་དང། བརྗེད་བྱེད་ལ་སོགས་པ་ཐམས་ཅད་འཇིག་རྟེན་ཐམས་ཅད་ཀྱི་མངོན་སུམ་དུ་ངེས་པར་འབྱིན་པར་འགྱུར་རོ། །ཡམས་དང་
ཉེ་བར་འཚེ་བ་དང། ནད་འགོ་བ་ཐམས་ཅད་དང། འཇིགས་པ་ཐམས་ཅད་རབ་ཏུ་ཞི་བར་འགྱུར་རོ། །དགེ་ལེགས་ཐམས་ཅད་འབྱུང་བར་འགྱུར་རོ། །བྲམ་ཟེ་

[80B] ཨརྒའི་ཡམ་ཤིང་མར་གྱིས་བཏགས་པས་སྦྱིན་སྲེག་སྟོང་ཕྲག་བརྒྱད་བྱས་ན། བྲམ་ཟེ་ཐམས་ཅད་དབང་དུ་འགྱུར་རོ། །རྒྱལ་རིགས་དབང་
དུ་བྱེད་པ་ལ་བུ་རམ་དང། མར་དང། འབྲས་ཡོས་དང། ཨརྒའི་འདབ་མས་སྦྱིན་སྲེག་སྟོང་ཕྲག་བརྒྱད་བྱས་ན། རྒྱལ་རིགས་ཐམས་ཅད་དབང་དུ་བྱེད་པར་འགྱུར་རོ། །དམངས་
རིགས་དབང་དུ་བྱེད་པ་ལ་མྱོས་བྱེད་ཀྱི་འབྲས་བུ་དང། དོང་ཀའི་སྦྱིན་སྲེག་སྟོང་ཕྲག་བརྒྱད་བྱས་ན། དམངས་རིགས་ཐམས་ཅད་དུ་བྱེད་པའི་མཆོག་འགྲུབ་བོ། །རྗེ་རིགས་
དབང་དུ་བྱེད་པ་ལ་མར་རྣམ་པ་གསུམ་གྱིས་བསྲེས་པའི་སྦྱིན་སྲེག་སྟོང་ཕྲག་བརྒྱད་བྱས་ན། རྗེ་རིགས་ཐམས་ཅད་དབང་དུ་བྱེད་དོ་།སྣ་མའི་མེ་ཏོག་མར་གྱིས་བཏགས་པའི་
སྦྱིན་སྲེག་སྟོང་ཕྲག་བརྒྱད་བྱས་ན། བུད་མེད་ཐམས་ཅད་དབང་དུ་བྱེད་པར་འགྱུར་རོ། །གཞོན་ནུ་མ་དབང་དུ་བྱེད་པ་ལ་ཆུའི་མེ་ཏོག་མར་གྱིས་བཏགས་པའི་སྦྱིན་སྲེག་སྟོང་ཕྲག་
བརྒྱད་བྱས་ན། གཞོན་ནུ་མ་ཐམས་ཅད་དབང་དུ་བྱེད་པར་འགྱུར་རོ་།འཇིགས་པ་ཐམས་ཅད་རབ་ཏུ་ཞི་བར་བྱེད་པ་ལ་འབྲུ་དང་མར་གྱི་སྦྱིན་སྲེག་སྟོང་ཕྲག་བརྒྱད་བྱས་ན། འཇིགས་
པ་དང། འཐབ་མོ་དང། འཐབ་པ་དང། རྩོད་པ་དང། འགྱེད་པ་ཐམས་ཅད་རབ་ཏུ་ཞི་བར་བྱེད་དོ། །ནོར་དང་འབྲུ་འཕེལ་བར་བྱེད་པ་ལ་འབྲུ་བདུན་མར་གྱིས་བཏགས་པའི་སྦྱིན་

[81A]༄༅། །སྲེག་སྟོང་ཕྲག་བརྒྱད་བྱས་ན། ནོར་དང། འབྲུ་འཕེལ་བར་འགྱུར་རོ། །དབང་ཕྱུག་ཐོབ་པ་ལ་ཡུངས་ཀར་དང། མདྡྷཱ་དང། སྦྱིན་སྲེག་སྟོང་ཕྲག་བརྒྱད་
བྱས་ན༑ དབང་ཕྱུག་ཆེན་པོ་འཕེལ་བར་འགྱུར་རོ། །ཡུལ་ཐོབ་པ་ལ་ཚ་བ་གསུམ་མར་དང། མདྡྷཱ་དང་བསྲེས་པའི་སྦྱིན་སྲེག་སྟོང་ཕྲག་བརྒྱད་བྱས་ན། ཡུལ་ཆེན་པོ་ཐོབ་པར་
འགྱུར་རོ། །གྲོང་གི་དོན་དུ་ཀཱ་ར་བའི་རའི་མེ་ཏོག་དང། ཡུངས་ཀར་དང། འབྲས་ཡོས་མར་གྱིས་བཏགས་པའི་སྦྱིན་སྲེག་སྟོང་ཕྲག་བརྒྱད་བྱས་ན། གྲོང་རྙེད་པར་འགྱུར་རོ། །གཏེར་
གདོན་པ་ལ་ནི། པདྨའི་ཆུ་བ་མར་དང་བསྲེས་པའི་སྦྱིན་སྲེག་སྟོང་ཕྲག་བརྒྱད་བྱས་ན། གཏེར་ཆེན་པོ་སོ་སོར་རྙེད་དོ། །གནོད་སྦྱིན་སྤྱན་དྲང་བར་འདོད་པས། གུ་གུལ་དང་
གཏུམ་པོའི་ས་བོན་དང། སྦྲང་རྩི་མར་གྱིས་བཏགས་པའི་སྦྱིན་སྲེག་སྟོང་ཕྲག་བརྒྱད་བྱས་ན། གནོད་སྦྱིན་རང་གི་གཟུགས་ཀྱིས་མདུན་དུ་ཉེ་བར་འདུག་སྟེ། ཅི་བསྒོ་
བ་བྱེད་ཅིང་ལས་ཐམས་ཅད་བྱེད་པར་འགྱུར་རོ། །འདོད་པའི་གཟུགས་ཅན་མ་སྤྱན་དྲང་བར་འདོད་པས་འབྲས་ཡོས་དང། ཡུངས་ཀར་དང་ཞོ་དང། སྦྲང་རྩི་དང། མར་
གྱིས་བཏགས་པའི་དྲི་དང། པྲི་ཡང་ཀུའི་ས་ཀཱ་ར་བའི་རའི་ཤིང་ཡམ་ཤིང་གི་མེ་སྦར་ནས་སྦྱིན་སྲེག་སྟོང་ཕྲག་བརྒྱད་བྱས་ན་དེའི་འོག་ཏུ་འདོད་པའི་གཟུགས་ཅན་

[81B] ཇི་ལྟར་འདོད་པ་བཞིན་དུ་སྤྱོད་པར་བྱེད་དོ་།རྣམ་པ་གསུམ་བརྗོད་པར་བྱ་སྟེ། མ་དང། ཆུང་མ་དང། སྲིང་མོ་འོ། །གལ་ཏེ་མ་ཡིན་ན། བུ་ལ་ཞེན་པས་ནོར་དང་
འབྲུ་དང། ལོངས་སྤྱོད་ཆེན་པོ་རྣམ་པར་འཕེལ་ཞིང་ཕུན་སུམ་ཚོགས་པར་བྱེད་དེ། ཇི་སྲིད་འཚོའི་བར་དུ་མི་འབྲལ་བར་ཀུན་ཏུ་གནས་པར་བྱེད་དོ། །གལ་ཏེ་ཆུང་མ་ཡིན་ན་
རྣམ་པ་སྣ་ཚོགས་པའི་དགའ་བ་དུ་མས་རྩེ་ཞིང་ལོངས་སྤྱོད་ལ་ཡོངས་སུ་སྤྱོད་པར་བྱེད་དེ། རྣམ་པ་སྣ་ཚོགས་པའི་གོས་དང་རྒྱན་དང། ལྷབ་ལྷུབ་དང། དྲི་དང། ཕྲེང་བ་དང་
བྱུག་བ་དང། བཟའ་བ་དང། བཏུང་བ་རྣམ་པ་སྣ་ཚོགས་པའི་རོ་བྲོ་བའི་ལོངས་སྤྱོད་ལ་ཡོངས་སུ་སྤྱོད་ཅིང། རྣམ་པ་སྣ་ཚོགས་པའི་མལ་སྟན་དང། ནོར་དང། འབྲུ་དང། མཛོད་
དང། བང་བ་དང་བཅས་པ་རྣམ་པར་འཕེལ་བ་ལ་ཡོངས་སུ་སྤྱོད་དེ། ཇི་སྲིད་འཚོའི་བར་དུ་གྲིབ་མ་བཞིན་དུ་རྗེས་སུ་འབྲང་བར་འགྱུར་རོ། །སྲོག་ཀྱང་ཡོངས་སུ་གཏོང་བར་བྱེད་དོ། །
གལ་ཏེ་སྲིང་མོ་ཡིན་ན། དེའི་ཚེ་རྣམ་པ་སྣ་ཚོགས་པའི་དབང་ཕྱུག་དང། ལྷའི་གཞལ་མེད་ཁང་ན་ལོངས་སྤྱོད་ལ་ཡོངས་སུ་སྤྱོད་ཅིང། ཇི་སྲིད་འཚོའི་བར་དུ་བསྙེན་བཀུར་
དང། རིམ་གྲོ་བྱེད་དོ། །ཕ་རོལ་གྱི་དམག་ཚོགས་ཟློག་པ་ལ་ཕུབ་མ་དང། ལན་ཚྭའི་སྦྱིན་སྲེག་གིས་དཔག་ཚད་བརྒྱ་སྟོང་ཕྲག་གི་ནང་དུ་དགྲ་མི་འབྱུང་སྟེ། སྦྱིན་སྲེག་

[82A]༄༅། །སྟོང་ཕྲག་བརྒྱད་བྱས་ན། གཡུལ་དང། འཁྲུག་པ་ཆེན་པོ་ལས་རྒྱལ་བར་འགྱུར་རོ། །ཉི་མ་འབབ་པར་བྱེད་པ་ལ་རིའི་རྩེ་མོར་སྦྲང་རྩི་དང། ན་ལེ་ཤམ་
དང། འབྲས་འཐུག་པོ་ཆེ་དང། མར་གྱིས་བཏགས་པའི་སྦྱིན་སྲེག་སྟོང་ཕྲག་བརྒྱད་བྱས་ན། ཉིན་རེ་རེ་ཞིང་ཉི་མ་འབབ་པར་བྱེད་དེ། མཆོག་ཐམས་ཅད་རྗེས་སུ་སྩོལ་
བར་བྱེད་ཅིང། ཇི་སྲིད་འཚོའི་བར་དུ་འདོད་པ་ཙམ་གྱིས་བསྙེན་བཀུར་དང། རིམ་གྲོ་བྱེད་ཅིང་ཉེ་བར་གནས་སོ། །ཟླ་བ་དང། རྒྱུ་སྐར་དང། སྐར་མའི་ཚོགས་འབབ་པར་
འདོད་པས་གནས་མཐོན་པོར་ཚ་བ་གསུམ་དང། རྒྱམ་ཚྭ་དང། ལན་ཚྭ་དང། འོ་མ་དང། སྦྲང་རྩི་དང། མར་གྱིས་བཏགས་པའི་སྦྱིན་སྲེག་བྱས་ན། ཟླ་བ་དང། རྒྱུ་སྐར་
དང། སྐར་མའི་ཚོགས་འབབ་པར་བྱེད་དེ། འདོད་པ་དང། ཡིད་ཀྱི་ཤིང་རྟ་དང། སྐལ་པ་དང། དབང་ཕྱུག་ཐམས་ཅད་ཆེར་འཕེལ་བ་རབ་ཏུ་སྦྱིན་ནོ། །ཇི་སྲིད་འཚོའི་
བར་དུ་ཉེ་བར་གནས་ཏེ། ཇི་སྲིད་འཚོའི་བར་དུ་སྲུང་བ་དང་སྐྱོབ་པ་དང། སྦ་བ་བྱེད་པར་འགྱུར་རོ། །ཉི་མ་རེ་རེ་ཞིང་མཐོང་བར་འདོད་ན་འབབ་པར་བྱེད་དོ། །ལྷ་དང། ཀླུ་
དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། མི་དང། མི་མ་ཡིན་པ་དང། བུད་མེད་དང། སྐྱེས་

[82B] ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེ་རིགས་དང། དམངས་རིགས་ཐམས་ཅད་འགུགས་པ་ལ་ཏིལ་དང། ཡུངས་ཀར་དང། འབྲས་
འཐུག་པོ་ཆེ་དང། སྨན་སྣ་ཚོགས་དང། ཞོ་དང། སྦྲང་རྩི་དང། མར་གྱིས་བཏགས་པའི་སྦྱིན་སྲེག་སྟོང་ཕྲག་བརྒྱད་བྱས་ན་འགུགས་པ་ཆེན་པོའི་དངོས་གྲུབ་ཏུ་འགྱུར་ཏེ་
འཇིག་རྟེན་ཐམས་ཅད་དགའ་བར་ཡང་འགྱུར་རོ། །རྒྱལ་པོ་དང། བཙུན་མོའི་འཁོར་དང་གཡོག་ཏུ་བཅས་པ་འཁོར་དུ་འགྱུར་ཏེ། རྟག་ཏུ་དེ་ཉིད་ཀྱི་རྗེས་སུ་འབྲང་བར་འགྱུར་
ལ༑ ངག་གི་རྗེས་སུ་འཇུག་པར་འགྱུར་རོ། །བདག་ཉིད་ཀྱིས་སམ་ནོར་གྱིས་ཀྱང་རུང་སྟེ། ཐམས་ཅད་དུ་བླ་མ་གཅིག་པུར་མཆོད་པ་ཆེན་པོ་བྱེད་པར་འགྱུར་རོ། །སྦྱིན་སྲེག་གི་
ཆོ་གའི་སྒྲུབ་ཐབས་སོ།། །།དེ་ནས་མིག་འཕྲུལ་བཤད་པར་བྱ་སྟེ་དོན་ཡོད་པ་པདྨ་གཙུག་ཏོར་གྱི་རིག་སྔགས་ཀྱིས་སེམས་ཅན་ཐམས་ཅད་ལ་ཕན་པའི་དོན་གྱི་ཆེད་
དུ་ལས་ཐམས་ཅད་བྱེད་པ། དགེ་བ་ལ་མཁས་པ་རྣམས་ཀྱི་བདེ་བ་སྦྱིན་པ། རྟག་ཏུ་དབུལ་པོ་རྣམས་ཀྱི་བདེ་བ་ཐོབ་པར་བྱེད་པའོ་།དེ་ནས་རྟོགས་པའི་མོད་ལ་འབྲུ་མཆོག་ཏུ་
འཕེལ་བར་འགྱུར་ཞིང། འཇིག་རྟེན་ཐམས་ཅད་ཀྱི་བླ་མ་ཉིད་དུ་མཆོད་པར་བྱ་བ་དང། མི་འཇིགས་པ་དང། དབང་ཕྱུག་སྦྱིན་ཞིང་ལོངས་སྤྱོད་ཆེན་པོ་འཕེལ་བ་དང། རྒྱལ་

[83A]༄༅། །པོའི་བདེ་བ་དང་ལྡན་པ་དང། ཕྱོགས་ཕྱོགས་སུ་རབ་མཆོག་སྦྱིན་པར་བྱེད་དོ། །གི་ཝཾ་དང། ཅུ་གང་དང། ལྡོང་རོས་དང། མུ་ཟི་དང། པདྨ་གེ་སར་དང་
ཨུཏྤ་ལ་སྔོན་པོ་དང། ལི་ཁ་ར་དང། གུར་གུམ་དང། རྒྱ་མཚོའི་ལྦུ་བ་དང། གཉིས་དང། གསེར་གྱི་འདབ་མ་སྟོང་ཕྲག་སྦྱར་ཏེ་ཕྱེ་མ་ཤིན་ཏུ་ཞིབ་མོར་བྱས་ལ་ལེགས་
པར་བསྒོངས་ལ་ག་པུར་དང། གླ་རྩི་ཙམ་གྱིས་བླངས་ལ་སྔགས་ཀྱི་སྟོང་ཕྲག་བརྒྱད་བཟླས་པ། མཁས་པས་རྣམ་པ་གསུམ་དུ་སྦྱར་བར་བྱ་སྟེ། སྐྱེ་བོས་གང་བ་ཉིད་ལ་
ལྔ་མཉམ་པའོ། །དེ་ནས་རིག་སྔགས་འཆང་གིས་མིག་སྨན་གྱི་སྙིང་པོས་སྟོང་རྩ་བརྒྱད་བཟླས་ལ་མིག་ལ་བྱུག་པར་བྱ་སྟེ། མི་སྣང་བར་འགྱུར་རོ། །སྐྱེ་བོ་མང་པོའི་དབུས་སུ་
ནམ་མཁའ་ལ་ཉེ་བར་གནས་པར་བྱེད་དོ། །ཧཱུཾ་ཡིག་གིས་མཐོང་བར་བྱའོ། །ནམ་མཁའ་ལ་འགྲོ་བར་བྱེད་དོ། །གནས་པར་བྱེད་དོ། །ཉལ་བར་བྱེད་དོ། །རྒྱུག་པར་བྱེད་
དོ༑ ༑བསྐུས་ན། ལུས་ལ་མེ་འབར་བར་མཐོང་སྟེ། དེ་སྟོན་པར་བྱེད་དོ། །དུ་བའི་རྒྱལ་མཚན་སྟོན་པར་བྱེད་དོ། །རྐང་པའི་མཐིལ་ལ་ཀུན་ཏུ་བྱུགས་ན། ཆུ་བོ་དང། ཆུ་ཀླུང་
ཆེན་པོའི་སྟེང་ནས་འགྲོ་སྟེ། རྐང་པ་ལ་ཆུས་གོས་པར་མི་འགྱུར་རོ། །མེ་ཆེན་པོ་འབར་བའི་ནང་དུ་འཇུག་སྟེ། སྲེག་པར་མི་བྱེད་ཅིང། བ་སྤུའི་ཁུང་བུ་གཅིག་ཀྱང་འབྱི་

[83B] །ཕྱེ་མས་ཕྱོགས་བཞིར་ནམ་མཁའ་ཀུན་ཏུ་གཏོར་ན། མེ་ཏོག་དང། འབྲས་བུ་སྣ་ཚོགས་པའི་ཆར་གྱི་རྒྱུན་ལྟུང་བར་བྱེད་དོ། །རིན་པོ་ཆེ་སྣ་ཚོགས་ཀྱི་གཞལ་
མེད་ཁང་མཐོང་བར་བྱེད་དོ། །ལུས་མཐའ་དག་ལ་བྱུག་པར་བྱ་ཞིང། སྐྱེ་བོའི་མིག་སྨན་བསྐུ་ཞིང། ཕྱེ་མས་གཏོར་ནས་ལྗོངས་ཆེན་པོའི་ནང་དུ་འཇུག་པར་བྱ་སྟེ། དེ་ཅུང་ཟད་ཀྱང་
མི་མཐོང་ངོ། །ཇི་ལྟར་ཡིད་ལ་བྱེད་པ་བཞིན་དུ་རྨོངས་པ་ཆེན་པོའི་སྒྱུ་མ་སྟོན་པར་བྱེད་དེ། རྒྱལ་པོ་དང། དམག་སྡེ་ཆེན་པོ་དང། དྲང་སྲོང་གི་གཟུགས་དང། གསེར་གྱི་བུམ་པ་
ཅན་དང། མིའི་སེངྒེ་དང། ཕག་དང། དགའ་བྱེད་ཀྱི་མཚན་ཉིད་དང། རོལ་རྙེད་མ་འཕྲོག་པ་དང། ཟླ་འོད་མགོ་བོ་ཡོངས་སུ་གཏོང་བ་སྟོན་པར་བྱེད་དོ། །འཇོམས་པ་དང་
གསོད་པ་དང། སྲོག་འདོར་བ་སྟོན་པར་བྱེད་དོ། །མེ་ཏོག་གི་ཆར་རམ་འབྲས་བུའི་ཆར་རམ། རླུང་དང། སྤྲིན་དང། སེར་བ་དང། འབྲུའི་ཆར་སྟོན་པར་བྱེད་དོ། །རྣམ་པ་སྣ་ཚོགས་
པའི་རྣམ་འགྱུར་རྣམས་སྟོན་པར་བྱེད་དོ། །གཞལ་མེད་ཁང་ཆེན་པོའི་རྣམ་པ་རྣམས་བསམ་པ་ཙམ་གྱིས་སྟོན་པར་བྱེད་དོ། །དགེ་འདུན་གྱི་ནང་དུ་འཇུག་ན། རྣམ་པར་
འཕྲུལ་པ་རྣམ་པ་སྣ་ཚོགས་པ་ལ་སོགས་པ་ཡ་མ་ཟུང་གཞལ་དུ་མེད་པ་སྟོན་པར་བྱེད་དོ། །བདག་ཉིད་ཀྱི་མགོ་བོ་ལ་བསྐུས་ནས་མགྲིན་པ་ཙམ་གྱིས་དྲི་ཟ། ཏིལ་མར་བསྒོས་

[84A]༄༅། །པའི་ཕྱེ་མས་གཏོར་བར་བྱ་ཞིང། མིག་སྨན་གྱིས་བྱུག་པར་བྱ། ཕྱེ་མས་ལུས་མཐའ་དག་ལ་བདག་པར་བྱ། རྐང་པ་ལ་བྱུག་པར་བྱ་སྟེ། དགེ་འདུན་ཕྱི་ནང་
དུ་ཞུགས་ན། ཡང་དག་པར་ཤེས་བཞིན་དང། ཞི་བ་དང། དུལ་བ་དང། ཟུང་ཙམ་དུ་མཐོང་ངོ། །དེ་ནས་ཞུགས་པ་ཙམ་གྱིས་མེའི་ཁམས་སུ་མཐོང་བར་བྱེད་དོ། །
སེམས་པར་མཐོང་བར་བྱེད་དོ།། །།ནམ་མཁའ་ལ་གནས་པར་བྱེད་དོ་།འཆག་པར་བྱེད་དོ། །འདུག་པར་བྱེད་ཅིང་མལ་སྟན་ལ་རྟོག་པར་བྱེད་དོ།།
འོང་བར་བྱེད་ཅིང། འགྲོ་བར་བྱེད་དོ། །མེ་ཏོག་འབབ་པར་བྱེད་དོ་།ནམ་མཁའ་ལ་རྔའི་སྒྲ་སྟོན་པར་བྱེད་དོ། །རིག་བྱེད་བཞི་པའི་ནང་དུ་ཤིང་ཨརྒའི་འོ་མས་བསྒོས་
ནས་བྱུགས་པ་ཙམ་གྱིས་འཇིག་རྟེན་གསུམ་པའི་གཟུགས་སུ་མཐོང་བར་བྱེད་དོ། །ལྷའི་གར་མཁན་སྣ་ཚོགས་པའི་གཟུགས་སུ་མཐོང་བར་བྱེད་དོ། །ཇི་ལྟ་ཇི་ལྟར་མིད་
ལ་བྱེད་བཞིན་པའི་བྷ་ར་ཏ་དང། དགའ་བྱེད་རྣམས་མཐོང་བར་བྱེད་དོ། །འཁོར་ཆེན་པོའི་དབུས་སུ་རྣམ་པ་སྣ་ཚོགས་པའི་གར་མཁན་རྣམས་སུ་སྟོན་པར་བྱེད་དོ། །
རྒྱལ་པོའི་ཕོ་བྲང་དུ་རྒྱལ་པོ་ཆེན་པོ་འཁོར་དང་བཅས་པའི་དབུས་སུ་ལྷའི་གར་མཁན་སྣ་ཚོགས་པ་རྣམས་སུ་མཐོང་བར་བྱེད་དོ་།གླིང་གི་དབང་ཕྱུག་འཁོར་ལོས་

[84B][?]བའི་རྒྱལ་པོ་སྣ་ཚོགས་པ་དང། མནྡྷཱ་ཏ་དང་ཡིད་ལྡན་དང། ཤིང་རྟ་བཅུ་པ་དང། རིན་ཆེན་འོད་དང། དྲག་པོས་འོད་བྱིན་དང། མི་བདག་དང། མངའ་བདག་དང། ཚོང་པ་
དང། དེད་དཔོན་དང། ཞི་བ་དང། མཆེ་བཟང་དང། སྙིང་རྗེ་ཅན་དང། པདྨ་དཀར་པོ་ལ་སོགས་པ་རྣམས་དང་ལྷན་ཅིག་པའི་གར་མཁན་རྣམས་སུ་མཐོང་ངོ། །རིན་པོ་ཆེའི་ཆར་
དང། གོས་ཀྱི་ཆར་དང། སྤུད་པའི་ཆར་དང། ལྷབ་ལྷུབ་ཀྱི་ཆར་མཐོང་བར་བྱེད་དོ། །མེ་ཏོག་གི་གཞལ་མེད་ཁང་དང། འབྲས་བུའི་གཞལ་མེད་ཁང་མཐོང་བར་བྱེད་དོ། །གཞལ་
མེད་ཁང་ལ་སོགས་པ་རྣམ་པ་སྣ་ཚོགས་པ་མཐོང་བར་བྱེད་དོ། །དེ་ལྟར་ན་མིག་སྨན་དང། ཕྱེ་མ་མཐུ་ཆེན་པོ་བསྐུ་བ་དང། སྦྱོར་བས་གཞལ་མེད་ཁང་དང། གར་མཁན་དང་
གཞལ་མེད་ཁང་མཐོང་བར་བྱེད་དེ། ཇི་སྲིད་སྒྲ་སྒྲོག་དང་འཇིགས་བྱེད་དང། བུམ་པ་དང། གཞལ་མེད་ཁང་མཐོང་བ་དང། ཧ་ནུ་མའི་གཞལ་མེད་ཁང་མཐོང་བར་
བྱེད་པ་དང། གར་མཁན་རྨོངས་པ་ཆེན་པོའི་གཞལ་མེད་ཁང་མཐོང་བར་བྱེད་དོ། །ཇི་སྲིད་བདུད་འཇོམས་པ་ལ་སོགས་པ་དམག་སྡེ་སྣ་ཚོགས་པའི་མཆོག་གི་གཟུགས་ཀྱི་
བར་དུ་མཐོང་བར་བྱེད་དོ། །སྟོབས་དང། བརྩོན་འགྲུས་ཆེན་པོ་མཐོང་བར་བྱེད་དོ། །མིག་སྨན་དང། ཕྱེ་མའི་སྦྱོར་བ་གསུམ་ཙམ་གྱིས་དངོས་གྲུབ་ནི། བསྐུ་བ་དང། བཀླགས་

[85A]༄༅། །པ་དང། ཡང་དག་པར་སྦྱར་བས་ཚེའི་དངོས་གྲུབ་ཆེན་པོར་འགྱུར་རོ། །སྒྱུ་མའི་རྣམ་འཕྲུལ་སྣ་ཚོགས་པ་འགྲུབ་སྟེ། ཡིད་བཞིན་གྱི་ནོར་བུ་ཇི་ལྟ་བ་དེ་བཞིན་དུ་རབ་ཏུ་
སྦྱོར་བའི་དངོས་གྲུབ་ཏུ་འགྱུར་རོ། །རབ་ཏུ་སྦྱར་བ་ཙམ་གྱིས་དངོས་གྲུབ་ཆེན་པོ་རྒྱ་ཆེ་བ་འཇིག་རྟེན་ཐམས་ཅད་ཀྱི་མངོན་སུམ་དུ་འགྲུབ་པར་འགྱུར། སྒྲུབ་པའི་དངོས་གྲུབ་བླ་
ན་མེད་པའི་ཆོ་ག་རྨོངས་པ་ཆེན་པོའི་ཆོ་ག་འོ། །དེ་ནས་དཀྱིལ་འཁོར་བཤད་པར་བྱ་སྟེ། དེ་ཁོ་ན་ཉིད་ཀྱི་དངོས་གྲུབ་བླ་ན་མེད་པ་དང། དོན་ཡོད་ཞགས་པའི་པདྨ་གཙུག་
ཏོར་གྱི་དངོས་གྲུབ་དང། རིག་པ་འཛིན་པ་ཐམས་ཅད་ཀྱི་དངོས་གྲུབ་ཀྱི་དེ་ཁོ་ན་ཉིད་བླ་ན་མེད་པ་འོ། །དང་པོར་སྡིག་པ་ཟད་པར་བྱེད་པ་དེ་བཞིན་དུ་སྒྲིབ་པ་ཐམས་ཅད་རྣམ་
པར་ཉམས་པར་བྱེད་པ། འདོད་པ་ཐམས་ཅད་ཀྱི་དངོས་གྲུབ་དང། དོན་ཡོད་པའི་དངོས་གྲུབ་བླ་ན་མེད་པ་དང། སྔགས་ཀྱི་དངོས་གྲུབ་དང། མཆོག་གི་དངོས་གྲུབ་དང་
གཟུངས་ཐོབ་པའི་དངོས་གྲུབ་རྣམས་དང། ས་བཅུ་ལ་རབ་ཏུ་འཇུག་པར་བྱེད་པ་གྲུབ་པ། སངས་རྒྱས་ཉིད་ཀྱི་སྒྲུབ་ཐབས་དེ་ཁོ་ན་ཉིད་མཐོང་བ་རྨད་དུ་བྱུང་བ། བྱང་ཆུབ་
ཀྱི་སྙིང་པོར་ཉེ་བར་འགྲོ་བར་བྱེད་པ། རྡོ་རྗེ་གདན་གྱི་གནས་སུ་ཡང་དག་པར་ལྷག་པར་གནས་པ། ཆོས་ཀྱི་འཁོར་ལོ་བསྐོར་བར་བྱེད་པ། བདུད་འཇོམས་ཤིང་ཚར་

[85B] བགེགས་ཐམས་ཅད་ལྷུང་བར་བྱེད་པ། སངས་རྒྱས་ཀྱི་ཞིང་གི་གནས་མཐོང་བར་བྱེད་པ། དེ་ཉིད་ལས་དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་རློབ་པའི་གནས་
དང་མཉམ་པ། སེམས་ཅན་ཐམས་ཅད་དང་ཐུན་མོང་པ་འོ། །དེ་ནས་པོ་ཊ་ལ་ཀའི་གཞལ་མེད་ཁང་དང་མཉམ་པའི་གནས། དོན་ཡོད་པ་སྤྱན་རས་གཟིགས་དབང་ཕྱུག་གི་
གནས༑ སྐད་ཅིག་ལ་མནར་མེད་པའི་གནས་དང། མཚམས་མེད་པ་ལྔ་རྣམ་པར་སྦྱོང་བར་བྱེད་པ། དེ་བཞིན་གཤེགས་པ་ཐམས་ཅད་ཀྱི་གསང་བའི་གནས་དང་མཉམ་པ་
དེ་བཞིན་དུ་སངས་རྒྱས་ཐམས་ཅད་ཀྱི་རིགས་ཀྱི་མཆོག་བྱང་ཆུབ་སེམས་དཔའི་གཞིའི་གནས། དེ་བཞིན་དུ་རྡོ་རྗེ་སྙིང་པོའི་དགེ་བ་འཕེལ་བ་དེ་བཞིན་གཤེགས་པའི་རིགས་
ཀྱི་རིག་སྔགས་ཀྱི་དངོས་གྲུབ་དང། དེ་བཞིན་དུ་པདྨའི་རིགས་དང། དེ་བཞིན་དུ་ནོར་བུའི་རིགས་དང། དེ་བཞིན་དུ་རྡོ་རྗེའི་རིགས་ཀྱི་དངོས་གྲུབ་དང། དཀྱིལ་འཁོར་གྱི་གཙོ་
བོ་གཅིག་པུར་ཞུགས་པ་དཀྱིལ་འཁོར་གྱི་མཆོག་རི་རབ་ཆེན་པོ་དང་མཉམ་པའི་གནས། དེ་བཞིན་དུ་རྒྱ་མཚོ་ཆེན་པོ་ལྟ་བུ་ཁྱད་པར་དུ་འཕགས་པའི་གནས་ཐམས་ཅད་
དུ་སོན་པ། ཡིད་བཞིན་གྱི་ནོར་བུའི་མཆོག་རབ་ཏུ་སྦྱིན་པ། དཔག་བསམ་ཤིང་དང་མཚུངས་པའི་གནས། ཡིད་ཀྱི་ཤིང་རྟ་ཐམས་ཅད་ཡོངས་སུ་རྫོགས་པར་བྱེད་པ། རེ་བ་

[86A]༄༅། །ཕུན་སུམ་ཚོགས་པར་བྱེད་པའི་གནས། ཐམས་ཅད་དུ་མཆོག་སྦྱིན་པ་པོ་འདི་ནི། བྱང་ཆུབ་ཀྱི་ས་བོན་གྱི་གནས་ཏེ། སེམས་ཅན་ཐམས་ཅད་རྟག་ཏུ་སྒྲོལ་
བར་བྱེད་པ། དོན་ཡོད་པའི་གནས་གསང་ཞིང་རྡོ་རྗེ་བྱིན་གྱིས་རློབ་པ་བླ་ན་མེད་པའོ། །བསོད་ནམས་ཐམས་ཅད་འགུགས་པར་བྱེད་པའི་གནས། དགེ་བའི་རྩ་བ་ཐམས་ཅད་
རྣམ་པར་འཕེལ་བར་བྱེད་པ། འདི་ནི། བསོད་ནམས་ཀྱི་ཕུང་པོའི་གནས། ཆོས་ཀྱི་མཛོད་དང་རྟག་ཏུ་མཉམ་པ། སངས་རྒྱས་ཀྱི་མཛོད། མཛོད་ཆེན་པོ་སྤྱན་རས་གཟིགས་ཀྱི་
མཛོད་ལ་མཁས་པ། རྟག་ཏུ་པདྨའི་མཛོད། དེ་བཞིན་དུ་དེ་བཞིན་གཤེགས་པ་ཐམས་ཅད་ཀྱི་མཛོད། རྡོ་རྗེའི་མཛོད། དེ་བཞིན་དུ་ནོར་བུ་ཆེན་པོ་ཉིད་ཀྱི་མཛོད། རྒྱ་མཚོ་ཆེན་
པོ་ལྟར་ཟབ་པ། མི་གཡོ་བ། མི་འགུལ་བ། ཟིལ་གྱིས་མི་གནོན་པའོ་།བདུད་དང། ལོག་པར་འདྲེན་པ། བགེགས་དང། གནོད་སྦྱིན་དང། སྲིན་པོ་དང། འབྱུང་པོ་དང་
སྲིན་པོ་ཐམས་ཅད་ཀྱིས་སྡང་བའི་སེམས་ཀྱིས་འཇུག་པར་མི་ནུས་སོ་།དེ་ལ་མི་གཡོ་བའི་གནས་རྙེད་དཀའ་ཞིང་བླ་ན་མེད་པའོ། །དཀྱིལ་འཁོར་གྲུ་བཞི་པར་བྱ་སྟེ། བ་བྱུང་
དང་ཡང་དག་པར་ལྡན་པ་ཁྲུ་སུམ་ཅུ་རྩ་གཉིས་པ་བྱའོ། །ཡང་ན་ཁྲུ་བརྒྱད་པར་བྱ་སྟེ། དེ་ཕྱེད་དང་གཉིས་ཀྱི་ཁྲུའི་ཚད་ཀྱི་ཐིག་སྐུད་ཀྱིས་ཚད་རྣམ་པར་ཕྱེ་སྟེ་གདབ་པར་

[86B] ༑གྲ་བཞི་མཉམ་པར་ཕྱེ་བ། ལོགས་བཞི་ལེགས་པར་རྣམ་པར་ཕྱེ་བ། ཤིན་ཏུ་འཇམ་པ། ཤིན་ཏུ་ལེགས་པར་བཅག་པ། བསྙེན་ལ་འཇམ་ཞིང་བརྒྱན་པ། ས་གཞི་བཻ་ཌཱུརྱའི་
ཁ་དོག་ལ་དཀྱིལ་འཁོར་མཛེས་པ་ཐིག་གིས་ཆར་རྣམ་པར་དབྱེ་བར་བྱ་སྟེ། སྒོ་བཞི་རྣམ་པར་ཕྱེ་བ། སྐུད་པ་ལ་ཚོན་སྣ་ལྔ་བྱིན་ཏེ་དབུས་ཀྱི་དཀྱིལ་འཁོར་གྱི་སྙིང་པོར་གྲུ་བཞི་པར་རྣམ་
པར་དབྱེའོ། །ཁྲུ་གཉིས་ཀྱི་ཚད་ཀྱི་རེ་ཁཱ་ལྔ་རྣམ་པར་དབྱེའོ། །དབུས་ཀྱི་དཀྱིལ་འཁོར་གྱི་སྙིང་པོར་པདྨ་འདབ་མ་སུམ་ཅུ་རྩ་གཉིས་པ་ཀུན་ནས་རྒྱས་པ་བྲི་བར་བྱ་སྟེ། དབུས་ཀྱི་
པདྨའི་གེ་སར་ལ་དོན་ཡོད་པ་པདྨའི་གཙུག་ཏོར་བྱ་སྟེ། པདྨ་ཕྱེད་ཁ་བྱེ་བའི་པདྨའི་འདབ་མའི་སྟེང་དུ་པདྨ་ལ་ཞལ་གསུམ་པར་བྲི་བར་བྱ་སྟེ། བདེ་བའི་གཟུགས་དང་མཚན་གྱིས་
བརྒྱན་པ། གཙུག་ཏོར་གྱི་རྣམ་པ་འབར་བའི་སྙིང་པོ་ལ་ཁོར་ཡུག་ཏུ་ཡོངས་སུ་བསྐོར་བ་བྲིའོ། །གཞོགས་གཡས་སུ་འཕགས་པ་སྤྱན་རས་གཟིགས་དབང་ཕྱུག་གི་གཟུགས་
རལ་པའི་ཅོད་པན་གྱིས་བརྒྱན་པ། དབུ་ལ་འོད་དཔག་མེད་འབར་བའི་སྙིང་པོའི་ལུས་ཅན་ནོ། །གཞོགས་གཡོན་དུ་འཕགས་པ་སྤྱན་རས་གཟིགས་དབང་ཕྱུག་གི་གཟུགས་
རལ་པ་དང་རྒྱན་བཅངས་པ། འབར་བའི་སྙིང་པོའི་ལུས་དང་དབུ་ལ་པདྨ་གཙུག་ཏོར་གྱི་ཁོར་ཡུག་ཏུ་འོད་ཟེར་སྣ་ཚོགས་འབར་བའོ་།ཕྱི་རོལ་ཏུ་ཙམ་པ་ཀ་དང། བཱརྵི་ཀ་དང་

[87A]༄༅། །ཨུཏྤ་ལ་སྔོན་པོའི་མེ་ཏོག་གི་ཕྲེང་བ་བཅིང་བར་བྱའོ་།དེ་ནས་དཀྱིལ་འཁོར་གྱི་སྙིང་པོའི་གྲ་བཞིའི་གནས་རྣམས་སུ་རྒྱལ་པོ་ཆེན་པོ་བཞི་བྲི་བར་བྱ་སྟེ་
གོ་ཆ་དང། ཡ་ལད་བགོས་པ། དྲག་པོའི་གཟུགས་ཅན། འཇིགས་པར་བྱེད་པ། འབར་བའི་ཕྲེང་བའི་སྙིང་པོའི་ལུས་སོ། །དཀྱིལ་འཁོར་གྱི་རེ་ཁཱ་སྔོན་མ་ལ་རྡོ་རྗེ་དང། མདུང་
རྩེ་གསུམ་པའི་རེ་ཁཱ་འབར་བ་དང་བཅས་པ་བྲི་བར་བྱའོ། །རེ་ཁཱ་རིམ་པར་ཕྱེ་བ་གཉིས་པ་ལ་མེ་ཏོག་གི་རེ་ཁཱ་བྲི་བར་བྱའོ་།གསུམ་པ་ལ་ནོར་བུ་རིན་པོ་ཆེ་ཆེན་པོའི་སྐུད་པ་
རེ་ཁཱ་བྲི་བར་བྱའོ། །རེ་ཁཱ་བཞི་པ་ལ་ལག་པའི་ཕྱག་རྒྱ་མཚོན་ཆ་སྣ་ཚོགས་པ་འཛིན་པ་བྲི་བར་བྱའོ། །རེ་ཁཱ་ལྔ་པ་ལ་ཁ་ཁྱེར་གྱི་རྣམ་པ་བྲི་བར་བྱ་སྟེ། ཚོན་སྣ་ཚོགས་པས་
རྣམ་པར་ཕྱེ་བ་རྣམ་པར་བཀྲ་བའོ། །དཀྱིལ་འཁོར་གྱི་ཕྱིའི་ཁོར་ཡུག་ཏུ་མཚན་མའི་ཕྱག་རྒྱ་མཚོན་ཆ་སྣ་ཚོགས་པ་རྣམས་བྲི་བར་བྱའོ། །དཀྱིལ་འཁོར་གྱི་སྒོ་བཞི་རྣམས་
སུ་གནོད་སྦྱིན་ཆེན་པོ་བཞི་བྱ་སྟེ། དྲག་པོ་དྲག་ཏུ་རྒོད་པའི་གཟུགས་ཅན། མཆེ་བ་གཙིགས་པ། བཞིན་རྣམ་པར་འགྱུར་བ། བུམ་པ་གང་བ་ཐོགས་པ། སྐྲ་བརྫེས་པ། རྒྱན་
ཐམས་ཅད་ཀྱིས་རྣམ་པར་བརྒྱན་པ། ཐོད་པའི་ཅོད་པན་ཅན། འབར་བའི་སྙིང་པོའི་ལུས་ཅན་རི་བོའི་གདན་ལ་གནས་པར་བྱའོ། །དཀྱིལ་འཁོར་གྱི་རེ་ཁཱའི་ཕྱི་རོལ་ཏུ་

[87B] །པདྨ་དང། ཨུཏྤ་ལ་སྔོན་པོ་དང། ཙམ་པ་ཀ་དང། སྣ་མའི་མེ་ཏོག་དང། བཱརྵི་ཀ་དང། ཨ་དཧི་མུཀྟ་ཀ་རྣམས་རྣམ་པར་དབྱེ་བར་བྱའོ། །དེ་ནས་
རིག་སྔགས་འཆང་གིས་དཀྱིལ་འཁོར་ལེགས་པར་བྲི་བར་བྱས་ནས་ཤིན་ཏུ་རྣམ་པར་ཕྱེ་བ། ཤིན་ཏུ་མཁས་པ། དཀྱིལ་འཁོར་གྱི་ཁོར་ཡུག་ཏུ་རྒྱན་དང། རྟ་བབས་བཞིས་
མཛེས་པར་བྱས་པ། ཁོར་ཡུག་ཏུ་མདའ་དང། ཚོན་སྣ་ཚོགས་ཀྱིས་རྣམ་པར་བཀྲ་བའི་བ་དན་དང། གདུགས་དང། རྒྱལ་མཚན་དང། བ་དན་དང། བླ་རེ་དང། དར་དཔྱངས་དང་
ཁོར་ཡུག་ཏུ་བུམ་པ་གང་བ་བཅུ་དྲུག་དང། གཏོར་མའི་བུམ་པ་བཅུ་དྲུག་དང། དེ་བཞིན་དུ་བདུག་པའི་སྣོད་བཅུ་དྲུག་དང། གཞོང་པ་བཅུ་དྲུག་ཏུ་རབ་ཏུ་བརྗོད་དོ། །ཁམ་པོར་བཅུ་
དྲུག་ཏུ་བཤད་པ་དང། དྲི་སྣ་ཚོགས་པའི་སྣོད་དང། ལྷུང་བཟེད་བཅུ་དྲུག་ཉིད་དང། མཆོད་ཡོན་གྱི་སྣོད་བཅུ་དྲུག་དང། དངུལ་གྱི་སྣོད་བཞི་དང། དྲིའི་ཕྱེ་མ་རྣམས་བཞག་ཅིང་
གཏོར་མའི་བུམ་པ་བཅུ་དྲུག་བཞག་ནས་པོག་ཕོར་བཞིའི་ནང་དུ་ཙནྡན་དང། ཨ་ག་རུ་དང། དུ་རུ་ཀ་དང། པོག་དང། གུ་གུལ་གྱི་བདུག་པ་སྲེག་ཅིང། དེ་བཞིན་དུ་སྤྲིཀྐ་དང་
སྲ་རྩི་པོག་དང། གུར་གུམ་དང། གླ་རྩི་དང། བོ་ལ་དང། ག་པུར་ཙམ་དང་ཡང་དག་པར་ལྡན་པའོ། །དཀྱིལ་འཁོར་གྱི་ལྷ་ཐམས་ཅད་ཀྱི་བྱུག་པ་འདི་ཉེ་བར་གཞག་པར་བྱའོ།།

[88A]༄༅། །ཙནྡན་དང། གུར་གུམ་དང། དེ་བཞིན་དུ་ཛེ་གྷ་དང་པལླི་ཀའི་ཕྱེ་མ་རྣམས་ཐམས་ཅད་ཡང་དག་པར་སྦྱར་བ་འདིས་ཕྱེ་མར་སྦྱར་བས་བསྒོས་པའོ། །མེ་ཏོག་སྣ་
ཚོགས་གཅལ་དུ་བཀྲམ་ཞིང། ཇི་ལྟར་འདོད་པ་ཇི་ལྟར་སྟོང་པ་དང་ཇི་ལྟར་ཐོབ་པའི་མེ་ཏོག་མཛེས་པ་མངོན་པར་གཏོར་བར་བྱའོ་།དཀྱིལ་འཁོར་གྱི་ཁོར་ཡུག་ཏུ་དྲིའི་ཆུས་
གང་བའི་བུམ་པ་མ་རེག་པ་དང། གསེར་དང། དངུལ་ལས་བྱུང་བའི་སྣོད་གསར་པ་ཉིད་དང། ཟངས་དང། ས་ལས་བྱུང་བའི་མཆོག་དང་དྲི་སྣ་ཚོགས་སྦྱར་བས་དགང་བར་
བྱའོ༑ ༑བུམ་པ་དང། བཀྲ་ཤིས་བཅིང་བར་བྱ་ཞིང། པི་ཝཾ་དང་གོས་བཟང་པོ་དང། རྒྱན་དང། ལྷབ་ལྷུབ་རྣམས་ཀྱིས་བརྒྱན་པར་བྱའོ། །རིང་བསྲེལ་པདྨའི་སྟེང་དུ་བཞག་ནས་
བུམ་པ་དང། གཙུག་ཏོར་གྱི་མཚན་ཉིད་དང། སྣ་མའི་མེ་ཏོག་དང་གདུ་བུ་བྱས་ནས་གཞག་པར་བྱའོ། །དབུས་ཀྱི་སྙིང་པོའི་དཀྱིལ་འཁོར་དུ་སྙིང་པོ་དང། ཉེ་བའི་སྙིང་
པོ་ཉིད་ཀྱི་གསང་སྔགས་སྟོང་ཕྲག་བརྒྱད་བཟླས་སོ། །དེ་ནས་གཏོར་མའི་ལས་ལ་མཉམ་པར་བཞག་ནས་སྣ་ཚོགས་པའི་གཟུགས་རྣམ་པ་སྣ་ཚོགས་དང། དཀར་པོ་དང་
དེ་བཞིན་དུ་སྣ་ཚོགས་པའི་གཟུགས་ཉིད་དང། སྣ་ཚོགས་པའི་རོ་གཞག་པར་བྱའོ། །རྣམ་པ་སྣ་ཚོགས་སུ་ཕྱེ་བའི་སྣ་ཚོགས་པའི་གཟུགས་དང། སྣ་ཚོགས་པའི་རྣམ་པ་

[88B] སྣ་ཚོགས་པའི་ཁ་དོག་དང། རོ་ཉིད་དང། སྣ་ཚོགས་པའི་ཡུལ་དུ་རྒྱུ་བ་སྟེ། འདི་ནི། གཏོར་མར་བརྗོད་དེ། འབྱོར་པའི་གཏོར་མར་བཤད་དོ། །དཀྱིལ་འཁོར་གྱི་ཁོར་ཡུག་ཏུ་རྒྱན་
གདགས་ཏེ། སྣ་ཚོགས་པའི་འབྲས་བུ་རྒྱ་ཆེན་པོ་དང། སྣ་ཚོགས་པའི་ལོ་མ་སྔོན་པོའི་ཕྲེང་བ་དང། མར་མེའི་ཕྲེང་བ་བརྒྱ་རྩ་བརྒྱད་དང། ཇི་ལྟར་རྙེད་པའི་མར་དང། ཏིལ་མར་གྱིས་
ཀུན་ནས་བཀང་བ་བརྒྱ་རྩ་བརྒྱད་དོ། །བདག་དངོས་གྲུབ་འདོད་པ་རྣམས་ཕྱེ་དང། ལ་ཕུག་དང། དཀར་དང། ལ་དུ་དང། སྲན་མ་མུད་གའི་ལ་དུ་དང། འབྲས་བུ་རྣམས་དེ་བཞིན་
དུ་ལོག་འདྲེན་ལ་གཏོར་མར་བྱིན་པས་ལས་ཐམས་ཅད་བདེ་བླག་ཏུ་འགྲུབ་བོ། །ཕྱེའི་ཟན་དང། ཞོའི་ཉིད་ཁུ་དང། ལོ་མ་སྔོན་པོ་ཉིད་དང། གནོད་སྦྱིན་དང་སྲིན་པོ་ཀུན་ནས་
ཕྱོགས་བཞིར་གནས་པ་རྣམས་ལ་གཏོར་མར་སྦྱིན་པར་བྱའོ། །ཞོའི་ཟན་དང། འོ་མ་ཡང་སྟེ། འདི་ནི། འབྱུང་པོའི་གཏོར་མར་བཤད་དོ་།ལོ་མའི་གོང་བུ་དང། ཕྱེ་དང། འབྲས་
འཐུག་པོ་ཆེའི་ཟན་དང། དེ་བཞིན་དུ་འཁུར་བ་ཟླུམ་པོ་སྟེ། འདི་ནི། ཕྱོགས་བཞིར་ཡི་དྭགས་དང་ཤ་ཟ་རྣམས་ལ་གཏོར་མར་སྦྱིན་པར་བྱའོ། །འབྲས་འཐུག་པོ་ཆེ་དང། འོ་
མའི་ཟན་ནི། ཟླ་བ་དང། ཉི་མའི་ཚོགས་ཀྱིས་ལྷན་ཅིག་པའི་ལྷ་དང། རྒྱུ་སྐར་རྣམས་ཀྱི་གཏོར་མར་བྱའོ། །རྟག་ཏུ་ཙནྡན་གྱི་ཆུ་དང། དེ་བཞིན་དུ་མེ་ཏོག་དང། འོ་མའི་ཟན་ནི་

[89A]༄༅། །མཚན་མོའི་ལྷ་ལ་གཏོར་མར་སྦྱིན་པར་བྱ་སྟེ། ལས་ཀྱི་དངོས་གྲུབ་བླ་ན་མེད་པའོ། །འབྲུ་བདུན་མཛེས་པ་ཆེན་པོ་དང་ཤིང་སྣུ་ཧ་མཆོག་ཏུ་མཛེས་པ། འདྲས་
ཨཱ་མ་ཁུ་བསྐོལ་བ་མཛེས་པ་དང། ཞོ་དང་འོ་མ་སོ་སོར་མཉམ་པ་དང། མེ་ཏོག་དང། འབྲས་བུ་དང་བཅས་པ་རྣམ་པ་བདུན་པོ་སའི་དཀྱིལ་འཁོར་གྱི་ལྷ་ལ་གཏོར་མར་སྦྱིན་པར་
བྱའོ༑ ༑ས་ཀུརྒ་དང། རྩབ་མོ་དང། འབྲས་འཐུག་པོ་ཆེ་བཙོས་པའི་ཁུ་བ་དང་ལྡན་པ་འདི། རླུང་ལྷའི་གཏོར་མར་བརྗོད་དེ་རླུང་གི་དཀྱིལ་འཁོར་ཐམས་ཅད་དགྱེས་པར་བྱེད་དོ། །
ཞོ་དང། འོ་མ་བསྐོལ་བ་དང། འབྲས་འཐུག་པོ་ཆེ་དང། ཧྭགས་དང་བཅས་ཤིང། བུ་རམ་དང་བཅས་པར་ལྡན་པ། འཁུར་བ་ཟླུམ་པོ་དང། མར་གྱིས་གང་བའི་འཁུར་བ་འདི་ནི་
ཀླུའི་རྒྱལ་པོ་རྣམས་ཀྱི་གཏོར་མར་བརྗོད་དེ། ལས་ཐམས་ཅད་སྒྲུབ་པའོ། །འཁུར་བ་ཟླུམ་པོ་དང། བ་བྱུང་ལྔ་དང། པུ་ཤེལ་ཙ་དང། མ་ལ་ཡའི་ཙནྡན་དང། འབྲས་འཐུག་པོ་
ཆེ་དང། ཞབས་བསིལ་དང། མཆོད་ཡོན་རྣམས་བདུད་ཀྱི་དཀྱིལ་འཁོར་ལ་གཏོར་མར་སྦྱིན་པར་བྱའོ། །གུར་གུམ་གྱི་ཆུ་དང། འབྲས་འཐུག་པོ་ཆེ་ལ་དྲི་བཟང་པོས་བསྒོས་
ཏེ་ཆུ་ཀླུང་གི་རྒྱལ་པོ་ལ་གཏོར་མར་སྦྱིན་པར་བྱའོ། །ཐམས་ཅད་དུ་ལས་ཐམས་ཅད་སྒྲུབ་པར་བྱེད་དོ། །རྩྭ་དུར་བའི་ཆུ་དང། འོ་མ་དང། གཏུམ་པའི་ས་བོན་བཙོས་པ་དང་

[89B] ཚངས་པའི་སྲིན་པོ་ཉིད་དང། གསང་བ་པ་རྣམས་ལ་གཏོར་མར་དབུལ་བར་བྱ་སྟེ། ཐམས་ཅད་རིགས་པས་སོ་།འདི་ནི། གཏོར་མར་བརྗོད་དོ། །བགེགས་རྣམས་
ཀྱི་དཀྱིལ་འཁོར་སྒྲུབ་པར་བྱེད་པ་ལ་བགེགས་རྣམས་ཇི་སྲིད་འཚོའི་བར་དུ་དགའ་བར་འགྱུར་ཏེ། ཐེ་ཚོམ་མེད་དོ། །དེའི་ཕྱིར་རིག་སྔགས་འཆང་མཁས་པས་ཐམས་ཅད་ལེགས་པར་
བསྒྲུབ་པར་བྱའོ། །ཞོ་དང། འོ་མ་དང། འོ་ཐུག་དང། བུ་རམ་དང། མར་དང། ལི་ཁར་དང་ལྡན་པ་འདིས་བདག་སྐྱེས་པའི་རྒྱུ་སྐར་གྱི་ལྷ་ལ་གཏོར་མར་སྦྱིན་པར་བྱ་སྟེ། ཚེའི་དངོས་
གྲུབ་དང། དེ་བཞིན་དུ་རྒྱས་པ་དང། ཞི་བ་དང། སྡིག་པ་ཐམས་ཅད་ཟློག་པར་བྱེད་དོ། །འདི་ནི། གཏོར་མར་བརྗོད་དེ། རིག་སྔགས་འཆང་རྣམས་ཀྱི་བདེ་བ་ཐོབ་པའོ། །བྱ་བ་གང་
ཡིན་པ་དེ་རྣམས་ལ་བདག་གི་གཏོར་མ་ཐུན་གསུམ་དུ་བྱས་ན། རིག་སྔགས་འཆང་རྣམས་ཀྱི་རིག་སྔགས་དང། གསང་སྔགས་བདེ་བླག་ཏུ་འགྲུབ་སྟེ། ཐེ་ཚོམ་མེད་དོ། །དེའི་
བགེགས་ཐམས་ཅད་དང། སྡིག་པ་དང། སྔག་བ་རྣམས་ནམ་ཡང་བར་དུ་གཅོད་པར་མི་ནུས་ཏེ། ནམ་ཡང་ཕྱིས་སྡིག་པ་མི་འབྱུང་ངོ་།རྟག་ཏུ་གཏོར་མ་རྒྱས་པ་ཐོབ་པར་བྱེད་
ཅིང། སྟོབས་དང་བརྩོན་འགྲུས་དང་ལྡན་པ་དང། ཐམས་ཅད་ཐོགས་པ་མེད་པར་འགྱུར་རོ། །དེ་ལྟ་བུ་བྱེད་བཞིན་པའི་རིག་སྔགས་སྨྲ་བའི་མཁས་པ་དེ་བགེགས་རྣམས་ཐམས་

[90A]༄༅། །ཅད་ཀྱིས་དེ་ནམ་དུ་ཡང་མཐོང་བར་མི་འགྱུར་རོ། །གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟས་སྡང་བར་བྱེད་པ་མེད་དོ། །ནད་མེད་ཅིང། རྒྱལ་པོའི་
དཔལ་མིན་མེད་ལ། སྐེམ་བྱེད་དང། སྐེམ་པ་མེད་ལ་བརྗེད་བྱེད་དང་ཀླུ་དང། གཟའ་དང། རིམས་མེད་ཅིང་ཐམས་ཅད་ཀྱི་ཚེ་ཅུང་ཟད་ཀྱང་མེད་དོ། །དུག་མེད་ཅིང་སྦྱར་བའི་
དུག་ཉིད་ཀྱང་མེད་ལ། བྱད་སྟེམས་ཐམས་ཅད་ཀྱང་ནམ་ཡང་མི་ཡོང་སྟེ། ཀུན་ནས་དཔག་ཚད་སྟོང་ཕྲག་ཏུ་རིང་དུ་འབྲོས་པར་བྱེད་དོ། །ཀུན་ནས་སྟོབས་ཉིད་རྒྱས་པ་དང། དེ་
བཞིན་དུ་ཡང་དགའ་བ་དང། དེ་བཞིན་དུ་ཡང་སྟོབས་དང། བརྩོན་འགྲུས་དང། གཟི་བརྗིད་འཕེལ་བར་འགྱུར་རོ། །ཐམས་ཅད་དུ་ཕྱག་རྒྱ་དང། གསང་སྔགས་དང། ཆོ་
ག་ཞིབ་མོ་ཐམས་ཅད་ཀྱི་དངོས་གྲུབ་ཐོབ་པར་བྱེད་དོ། །ཚེ་རིང་དུ་འཕེལ་ཞིང། ལྷ་དང། མི་རྣམས་ཀྱི་མཆོད་པའི་འོས་སུ་འགྱུར་རོ། །སྐྱེས་པའི་རྒྱུ་སྐར་གྱི་ལྷ་གང་ཡིན་པ་
ཡང་དྲི་ཡོངས་སུ་འཛིན་པར་འགྱུར་ཞིང། དེ་རྣམས་ཐམས་ཅད་ཀྱི་ཇི་སྲིད་འཚོའི་བར་དུ་སྟོབས་དང། བརྩོན་འགྲུས་འཕེལ་བར་བྱེད་པར་ཐེ་ཚོམ་མེད་དོ། །དེ་ལ་དགྲ་མི་
འབྱུང་ཞིང་ནམ་དུ་ཡང་ཕྱིར་རྒོལ་བ་དང། དགྲ་བོ་མེད་དེ་ཕྱག་རྒྱ་འཛིན་པ་ཉིད་མེད་ཀྱང་དཀྱིལ་འཁོར་གྱི་མཆོག་ཏུ་ཞུགས་པ་ཙམ་གྱི་མོད་ལའམ། ཡང་ན་འཇུག་པའི་

[90B]གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་བརྒྱ་སྟོང་ཕྲག་བཅུའི་བྱིན་གྱིས་བརླབས་པའི་ལུས་སུ་འགྱུར་རོ་
དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་བརྒྱ་སྟོང་ཕྲག་བརྒྱད་ཅུ་རྩ་བཞིའི་དྲུང་དུ་བསོད་ནམས་ཀྱི་ཕུང་པོ་རབ་ཏུ་སྐྱེ་བར་འགྱུར་ཏེ། རི་རབ་ཆེན་པོ་དང་མཉམ་
པའི་བསོད་ནམས་ཀྱི་ཕུང་པོ་ཆེན་པོ་ཡོངས་སུ་འཛིན་པར་འགྱུར་རོ་།དེ་བཞིན་གཤེགས་པ་བྱེ་བ་ཁྲག་ཁྲིག་བརྒྱ་སྟོང་ཕྲག་གངྒཱའི་ཀླུང་གི་བྱེ་མ་སྙེད་དགུ་བཅུ་རྩ་དགུ་དང་མཉམ་
པའི་དྲུང་དུ་དགེ་བའི་རྩ་བ་ཆེན་པོ་དང་ཡང་དག་པར་ལྡན་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་གསང་བ་དང། ཆོ་ག་ཞིབ་མོ་དང། གསང་
སྔགས་རྣམས་ཀྱི་དངོས་གྲུབ་ཆེན་པོ་སོ་སོར་རྙེད་དོ། །བྱང་ཆུབ་སེམས་དཔའ་ཐམས་ཅད་ཀྱི་རིས་ཐུན་མོང་བའི་ཚོགས་བསྡུས་པའི་སར་བགྲོད་དེ་ཕྱིར་མི་ལྡོག་པར་འགྱུར་རོ། །སུམ་
ཅུ་རྩ་གཉིས་ཀྱི་ལྷའི་གནས་ན་གནས་པ་དང། ལྷའི་དབང་པོ་བརྒྱ་བྱིན་དང། སུམ་ཅུ་རྩ་གསུམ་གྱི་ལྷའི་ཚོགས་དང་ལྷན་ཅིག་ཐམས་ཅད་དུ་བསྲུང་བ་དང། བསྐྱབ་པ་དང་
སྦ་བའི་ཆེད་དུ་ཡང་དག་པར་སྒྲུབ་པར་འགྱུར་རོ། །ལག་ན་རྡོ་རྗེ་དང། རིག་པ་འཛིན་པའི་དབང་པོ་དུ་མ་རིག་པ་འཛིན་པ་བྱེད་པའི་ཚོགས་ཀྱིས་ཡོངས་སུ་བསྐོར་ཞིང་རྟག་ཏུ་

[91A]༄༅། །རྗེས་སུ་འབྲང་བ་རྣམས་བསྲུང་བ་དང། བསྐྱབ་པ་དང་སྦ་བའི་ཆེད་དུ་ཡང་དག་པར་སྒྲུབ་པར་འགྱུར་རོ། །སྟོབས་ཆེན་པོ་དང། བརྩོན་འགྲུས་དང། ཕ་རོལ་
གནོན་པ་དང། མདངས་ཀྱི་རྣམ་པ་སོ་སོར་རྙེད་པར་འགྱུར་རོ་།དཀྱིལ་འཁོར་མཐོང་བ་ཙམ་གྱི་མོད་ལ་བསྐལ་པ་བྱེ་བར་བརྒྱུད་ནས་བསགས་པའི་སྡིག་པ་དང། སྒྲིབ་པ་དང་མཚམས་
མེད་པ་ལྔའི་འགྲོ་བ་རྣམས་དང། མནར་མེད་པ་ལ་གཞོལ་བ་དེ་ཐམས་ཅད་ཡོངས་སུ་ཟད་ཅིང་ཡོངས་སུ་གཏུགས་པར་འགྱུར་རོ། །ཐམས་ཅད་རབ་ཏུ་ཞི་བར་བྱེད་དོ། །དོན་
ཡོད་པའི་བྱ་བའི་དངོས་གྲུབ་སོ་སོར་རྙེད་དོ། །སྒྲིབ་པ་དང་ཉོན་མོངས་པའི་རྙོག་པའི་དྲི་མ་དང། སེར་སྣའི་དྲི་མ་ཐམས་ཅད་དང་བྲལ་བར་འགྱུར་རོ། །འཇིག་རྟེན་ཐམས་
ཅད་དགའ་བ་དང། བླ་མ་ཆེན་པོ་མཆོད་པར་འོས་པར་འགྱུར་རོ། །དེ་བཞིན་གཤེགས་པ་ཐམས་ཅད་མཐོང་བར་འདོད་པར་ཡང་འགྱུར་རོ་།འཕགས་པ་སྤྱན་རས་གཟིགས་
དབང་ཕྱུག་གིས་རྟག་ཏུ་མཆོག་སྩོལ་བར་བྱེད་ཅིང་བླ་མར་འགྱུར་རོ། །འཆི་འཕོས་ཏེ་སྐྱེ་བ་བརྗེས་པ་ན་བསམ་པ་ཉིད་ཀྱི་མོད་ལ་བདེ་བ་ཅན་གྱི་འཇིག་རྟེན་གྱི་ཁམས་སུ་པདྨ་
ལས་བརྫུས་ཏེ་སྐྱེ་བར་འགྱུར་རོ། །དཀྱིལ་འཁོར་གྱི་སློབ་དཔོན་ལ་དེ་བཞིན་གཤེགས་པ་ཐམས་ཅད་ཀྱི་དམ་ཚིག་གི་བླ་མར་ཤེས་པར་བྱ་མཆོད་པར་བྱ། འོད་དཔག་

[91B] སྤྱན་རས་གཟིགས་དབང་ཕྱུག་དང། མཐུ་ཆེན་ཐོབ་ཀྱི་བཀོད་པ་དང་འདྲ་བར་བལྟ་བར་བྱའོ། །དེ་ན་རིག་སྔགས་འཆང་དཀྱིལ་འཁོར་གྱི་སློབ་དཔོན་དེས་ཀྱང་དཀྱིལ་འཁོར་
དུ་འཇུག་པ་བྱས་ནས་ཀུན་ནས་མཚམས་བཅིང་བ་བྱས་ཤིང། སྲུང་བའི་ཆོག་ག་བྱས་ལ། བདག་བཅིང་བ་དང། གཙུག་ཏོར་བཅིང་བ་དང། མཚམས་བཅིང་བ་བྱས་ཏེ། དེའི་འོག་ཏུ་ཁ་ཤར་དུ་
ཕྱོགས་ཏེ་དཀྱིལ་འཁོར་ལ་མངོན་དུ་ཕྱོགས་པས་སྐྱིལ་མོ་ཀྲུང་གིས་འདུག་ལ། དོན་ཡོད་པ་པདྨའི་ཙུག་ཏོར་སྟོང་ཕྲག་བརྒྱད་བཟླས་བར་བྱའོ། །གུ་གུལ་ལ་ལན་བརྒྱ་རྩ་བརྒྱད་བཟླས་པའི་
བདུག་སྤོས་དབུལ་བར་བྱའོ། །དེ་ནས་འཕགས་པ་སྤྱན་རས་གཟིགས་དབང་ཕྱུག་དབུས་ཀྱི་སྙིང་པོའི་དཀྱིལ་འཁོར་དུ་པདྨའི་གེ་སར་གྱི་དབུས་སུ་ཚངས་པའི་ཆ་བྱད་འཆང་བ། པདྨ་དང་ཞགས་
པ་ཐོགས་ཏེ་བཞེངས་ནས་ཕྱོགས་བཅུར་རྣམ་པར་གཟིགས་པར་མཛད་དེ་རིག་སྔགས་འཆང་ལ་བཀའ་སྩལ་པ། རིག་སྔགས་འཆང། ལེགས་སོ་ལེགས་སོ། །ཁྱོད་ཀྱིས་རིག་པ་
འཛིན་པ་གྲུབ་བོ། །དོན་ཡོད་པའི་ཞགས་པ་པདྨ་གཙུག་ཏོར་གྱི་རིག་པའི་རྒྱལ་པོ་འདི་རྗེས་སུ་ཟུངས་ཤིག། རིག་སྔགས་འཆང། ཇི་ལྟར་ཡིད་ལ་བྱེད་པ་བཞིན་དུ་འདོད་པའི་མཆོག་
ཐམས་ཅད་སྦྱིན་པར་འགྱུར་རོ། །འདི་ནི། རིག་སྔགས་འཆང་དེ་རྣམས་ཀྱི་མངལ་དུ་གནས་པའི་སྐྱེ་བའི་ཐ་མ་ཡིན་ཏེ། སྐྱེ་བ་བརྗེས་ནས་ཐམས་ཅད་དུ་པདྨ་ལས་བརྫུས་ཏེ་སྐྱེ་བར་འགྱུར་

[92A]༄༅། །རོ༑ ༑ཐམས་ཅད་དུ་ཚེ་རབས་དྲན་པར་འགྱུར་ཞིང་ཐམས་ཅད་དུ་སྐྱེ་བ་དྲན་པར་འགྱུར་རོ། ༑སྐྱེ་བ་ནས་སྐྱེ་བ་ཐམས་ཅད་དུ་དོན་ཡོད་ཞགས་པའི་དཀྱིལ་འཁོར་མཐའ་དག་དང་
ཆོ་ག་ཞིབ་མོའི་རྒྱལ་པོ་མཐའ་དག་ཁ་ཏོན་དུ་བྱེད་དོ། །དོན་ཡོད་ཞགས་པའི་གཙུག་ཏོར་དྲི་མ་མེད་པ་ཁ་ཏོན་དུ་ཀུན་ཏུ་གནས་སོ། །དེ་ནས་རིག་སྔགས་འཆང་གིས་འཕགས་པ་སྤྱན་རས་
གཟིགས་དབང་ཕྱུག་གི་ཞབས་དྲུང་དུ་མཆོད་ཡོན་དང། ཞབས་བསིལ་དབུལ་བར་བྱ། ཨ་ག་རུའི་བདུག་པ་དབུལ་བར་བྱ། མེ་ཏོག་ཇི་ལྟར་འབྱོར་པ་དབུལ་བར་བྱ། གཤེགས་སུ་གསོལ་
བར་བྱ་སྟེ། དེས་འཕགས་པ་སྤྱན་རས་གཟིགས་དབང་ཕྱུག་མི་སྣང་བར་འགྱུར་རོ། །དེ་ལྟ་བུ་བྱས་ནས་རིག་སྔགས་འཆང་ནམ་མཁའ་ལ་འགྲོའོ། །དོན་ཡོད་པའི་གཙུག་ཏོར་པདྨ་དྲི་མ་མེད་
པའི་འོད་ཟེར་གྱི་བཀོད་པ་ཞེས་བྱ་བའི་ཏིང་ངེ་འཛིན་སོ་སོར་ཐོབ་སྟེ། རིག་པ་འཛིན་པ་བྱེ་བ་ཁྲག་ཁྲིག་བརྒྱ་སྟོང་ཕྲག་དྲུག་ཅུ་རྩ་བཞིས་ཡོངས་སུ་བསྐོར་བར་འགྱུར་ཞིང། པདྨའི་རིགས་ཀྱི་
འཁོར་ལོས་བསྒྱུར་བར་འགྱུར་རོ། །ཚེ་ལོ་བསྐལ་པ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུར་འགྱུར་རོ། །དཀྱིལ་འཁོར་གྱི་ཆོ་ག་དང། སྒྲུབ་ཐབས་ཀྱི་ཆོ་གའོ།། །།དེ་ནས་དེའི་རས་རིས་
བཤད་པར་བྱ་སྟེ། དོན་ཡོད་པའི་ཞགས་པ་པདྨ་གཙུག་ཏོར་གྱི་རིག་པས་རས་ཁྲུ་བཞི་པ་བྱས་ནས་སམ། ཡང་ན་དར་ལ་བལ་ཚོན་སྣ་ཚོགས་པས་རྣམ་པར་ཕྱེ་སྟེ། ལྷའི་གཟུགས་མཆོག་ཏུ་

[92B] ཕྱག་གཉིས་པ་འོད་ཟེར་གྱིས་འཁོར་བར་བྱའོ། །རས་རིས་སྒྲུབ་པ་ནི། དཀར་པོའི་ཕྱོགས་ཀྱི་ཚེས་བཅོ་ལྔ་ལ་ཚོན་ལྷག་མ་མིན་པ་སྣོད་གསར་པར་བཞག་པས་རི་མོ་མཁན་གྩ་
མ་ལེགས་པར་ཁྲུས་བྱས་པས་འབྲིར་གཞུག་པར་བྱའོ། །དབུས་སུ་འཕགས་པ་སྤྱན་རས་གཟིགས་དབང་ཕྱུག་ཚངས་པའི་ཆ་བྱད་འཆང་བ་པདྨ་རྒྱས་པས་ཡོངས་སུ་བསྐོར་བ་བྱ་སྟེ། ཁོར་ཡུག་ཏུ་
འོད་འདོམ་གང་བ། ཀུན་ནས་འབར་བའི་ཕྲེང་བ་ཅན་ཕྱག་བཞི་པ་ཞལ་གསུམ་པ། རལ་པའི་ཅོད་པན་གྱིས་བརྒྱན་པ། ཟླ་བ་ཚེས་པས་སྤྲས་པ། འོད་དཔག་མེད་ཀྱི་ཅོད་པན་འཆང་བ། མདུང་
རྩེ་གསུམ་འཆང་བ། པདྨའི་འདབ་མ་རྣམ་པར་བཀྲ་བའི་པདྨའི་ཞགས་པ་འཆང་བ། ཕྱག་གཡོན་པར་པདྨ་འཆང་བ། པདྨའི་སྟོང་དུ་པདྨ་གཙུག་ཏོར་བྱའོ། །འདབ་མ་ཕྱེད་ཁ་ཕྱེ་བའི་དབུས་
ཀྱི་པདྨའི་འདབ་མ་ལ་འཕགས་པ་སྤྱན་རས་གཟིགས་དབང་ཕྱུག་མགུལ་ཡན་ཆད་ཙམ་ཅོད་པན་འཆང་བ། དབུ་འབར་བའི་སྙིང་པོར་ཡོད་པར་བྲི་བར་བྱའོ། །ཕྱག་གཅིག་ནི། དབུགས་འབྱིན་
པ་འཆང་ཞིང། རིན་པོ་ཆེའི་ཆར་འབེབས་པ། འབར་བའི་སྙིང་པོ་ཅན་རྒྱན་ཐམས་ཅད་ཀྱིས་རྣམ་པར་བརྒྱན་པ། སྣ་ཚོགས་པའི་གོས་འཆང་བ་བྱའོ། །པདྨའི་གདན་ལ་ཀླུའི་རྒྱལ་པོ་དགའ་
བོ་དང། ཉེ་དགའ་བོ་མགོ་བོ་དགུ་པ། ཀླུས་ཡོངས་སུ་བསྐོར་བ་དང་བཅས་པ་ཐལ་མོ་འཆང་ཞིང་ལུས་ཕྱེད་པར་བྱའོ། །ཉ་དང། ཆུ་སྲིན་དང། མེ་ཏོག་སྣ་ཚོགས་དང། ནོར་བུ་ཤེལ་དང། ངག་པ་དང་

[93A]༄༅། །ངུར་པ་དང། ཤང་ཤང་ཏེའུ་ཡང་དག་པར་བརྒྱན་པའི་ཁ་ཁྱེར་དང་བཅས་པས་སྤྲས་པའོ། །གཞོགས་གཡས་སུ་སྒྲོན་མ་རྒྱན་ཐམས་ཅད་ཀྱིས་བརྒྱན་པ། ཐལ་མོ་སྦྱར་བ་སྨད་
དེ་འཛིན་པ་འབར་བའི་སྙིང་པོའི་ལུས་ཅན་བྱའོ། །གཡོན་དུ་གོས་དཀར་མོ་གོས་དཀར་པོ་འཆང་བ། རྒྱན་ཐམས་ཅད་ཀྱིས་རྣམ་པར་བརྒྱན་པ། འབར་བའི་སྙིང་པོའི་ལུས་ཅན་ཐལ་མོ་
སྨད་དེ་འཆང་པའོ། །གཞོགས་གཡས་སུ་ཁྲོ་གཉེར་ཅན་སྐྱིལ་ཀྲུང་ཕྱེད་པས་བཞུགས་པ་བྱའོ། །དེའི་འོག་ཏུ་དཀར་ཤམ་མ་གོས་དཀར་པོ་འཆང་བ་བྱེད་དོ། །གཡོན་དུ་སྲིན་མོ་རལ་པ་
གཅིག་མ་བྱ་སྟེ། ཕྱག་བརྒྱད་པ། དྲག་མོ་དྲག་ཏུ་རྒོད་པའི་ཕོ་ཉ་མོ་བྱའོ། །བཞིན་ཁྲོ་གཉེར་ཅན་ཐམས་ཅད་སྐྱིལ་ཀྲུང་ཕྱེད་པས་བཞུགས་པ། རྒྱན་ཐམས་ཅད་ཀྱི་རྣམ་པར་བརྒྱན་པ་
ཐམས་ཅད་པདྨའི་གདན་ལ་བཞུགས་པ་བྱའོ། །སྟེང་དུ་ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། ལྷའི་དབང་པོ་རྣམས་ནམ་མཁའ་ནས་བཅོམ་ལྡན་འདས་དང། བཅོམ་
ལྡན་འདས་ལ་མཆོད་པ་བྱེད་བཞིན་པ་བྱའོ། །འོག་ཏུ་པདྨ་ལ་གཤིན་རྗེ་དང། ཆུ་ལྷ་དང། ལུས་ངན་དང། གཞོན་ནུ་རྣམས་ཁྲུས་བྱ་སྟེ་སྐྱིལ་ཀྲུང་ཕྱེད་པས་བཞུགས་པ་བྱའོ། །རྒྱལ་པོ་
ཆེན་པོ་བཞི་རྣམས་བྱ་སྟེ། དྲག་པོའི་གཟུགས་སྐྱིལ་ཀྲུང་ཕྱེད་པས་བཞུགས་ཏེ། དེ་རྣམས་ཐམས་ཅད་ཀྱང་པདྨ་འཛིན་པའི་གཟུགས་སུ་བྱའོ། །རིག་སྔགས་འཆང་ནི། བཅོམ་ལྡན་

[93B] འཕགས་པ་སྤྱན་རས་གཟིགས་དབང་ཕྱུག་གི་ཞབས་དྲུང་དུ་པདྨའི་གདན་ལ་རིག་སྔགས་འཆང་པུས་མོ་བཙུགས་པ་བྱ་སྟེ། པོག་ཕོར་དང། ལག་ན་མེ་ཏོག་གི་ཕོར་པ་དང། བགྲང་ཕྲེང་
འཛིན་པ། བཅོམ་ལྡན་འདས་ཀྱི་ཞལ་ལ་ལྟ་བར་བྱེད་བཞིན་པ་བྱའོ་།དེ་ལྟ་བུའི་རས་རིས་ཀྱི་བྱ་བ་པདྨ་ཡངས་པའི་དཀྱིལ་འཁོར་མཐའ་དང། རས་རིས་དཀྱིལ་འཁོར་མཐའ་དག་གི་ནང་དུ་གཏོགས་
པར་འགྱུར་རོ། །མཐོང་བ་ཙམ་གྱི་མོད་ལ་སྡུག་བསྔལ་དང། སྡིག་པ་དང། ངན་འགྲོ་ཐམས་ཅད་རྣམ་པར་ཉམས་པར་བྱེད་དོ། །ཐམས་ཅད་རབ་ཏུ་ཞི་བར་འགྱུར་རོ། །འགྲོ་བ་ཐམས་ཅད་གཅོད་
པར་འགྱུར་རོ། །ཉེས་པར་བྱས་པ་ཐམས་ཅད་འཇོམས་པར་ཡང་འགྱུར་རོ། །སྡིག་པ་དང། སྒྲིབ་པ་ཐམས་ཅད་དང། མཚམས་མེད་པ་ལྔ་ལས་རྣམ་པར་ཐར་པར་བྱེད་དོ། །མཐོང་བ་ཙམ་གྱི་
མོད་ལ་དོན་ཡོད་པའི་དངོས་གྲུབ་སོ་སོར་ཐོབ་བོ། །སེམས་ཅན་ཐམས་ཅད་ཀྱིས་ཀུན་ཏུ་བསྐོར་བར་བྱ་བ་དང། མཆོད་པར་བྱ་བའི་འོས་སུ་འགྱུར་རོ། །དགོངས་པ་ཐམས་ཅད་ལེགས་པར་གྲུབ་པར་བྱེད་
པར་འགྱུར་རོ། །བདེ་བར་བྱེད་པར་འགྱུར་རོ། །ནོར་དང་གཟུགས་བྱེད་པ་དང། བཀྲ་ཤིས་དང། ལོངས་སྤྱོད་དང་རིགས་དང། དབང་ཕྱུག་དང། སྟོབས་དང། སྤོབས་པ་དང། བསོད་ནམས་དང། སྐ་
པ་བཟང་པོར་བྱེད་པ་དང། བདག་ཉིད་ཆེན་པོའི་ཡོན་ཏན་གྱི་བྱེ་བྲག་འཕེལ་བ་དང། བསོད་ནམས་བསགས་པ་དང། དགེ་བའི་རྩ་བ་མངོན་པར་འཕེལ་བ་དང། ཕུན་སུམ་ཚོགས་པར་བྱེད་དོ། །མཐོ་

[94A]༄༅། །བ་ཙམ་གྱི་མོད་ལ་ལས་སུ་བྱ་བར་འོས་པའི་བྱ་བ་ཐམས་ཅད་བྱེད་དོ། །དེ་ལྟར་རས་རིས་མཐོང་བ་ཙམ་གྱི་མོད་ལ་ཡོན་ཏན་གྱི་བྱེ་བྲག་ལྷག་པར་རྟོགས་པར་འགྱུར་རོ། །
ཞེས་སོ༑ ༑རས་རིས་སྒྲུབ་པའི་ཆོ་ག་དང། སྒྲུབ་ཐབས་ཀྱི་ཆོ་གའོ།། །།དེ་ནས་ཕྱག་རྒྱ་བཤད་པར་བྱ་སྟེ། ཕྱག་རྒྱ་རྣམས་ཀྱི་དོན་ཡོད་པའི་འཁོར་ལོས་བསྒྱུར་བ། ཕྱག་རྒྱ་ཆེན་པོ་
བླ་ན་མེད་པ། འཇིག་རྟེན་དབང་ཕྱུག་གིས་རྒྱས་བཏབ་པ། སེམས་ཅན་ཐམས་ཅད་ལ་ཕན་པར་བྱེད་པ། དོན་ཡོད་པའི་ཕྱག་རྒྱ་ཐམས་ཅད་དང་སྒྲུབ་ཐབས་ཐམས་ཅད་ཀྱི་དངོས་གྲུབ་
བླ་ན་མེད་པ། སྡིག་པ་ཐམས་ཅད་ཟད་པར་བྱེད་པ་ཉིད་དང། ཕྱག་རྒྱའི་དམ་ཚིག་གི་དངོས་གྲུབ་བླ་ན་མེད་པ། ཕྱག་རྒྱ་བཟུང་བ་ཙམ་གྱིས་མནར་མེད་པ་ཡང་སྐེམ་པར་བྱེད་པ་
དམྱལ་བ་པ་རྣམས་སྐེམ་པར་བྱེད་པ་སྟེ། གང་གིས་བཟུང་བ་ཙམ་ལ་སོགས་པས་དམྱལ་བ་པའི་སེམས་ཅན་ཐམས་ཅད་གྲོལ་བར་བྱེད་ཅིང་སྐེམ་པར་བྱེད་དོ། །དུས་གསུམ་
གྱི་དེ་བཞིན་གཤེགས་པ་ཐམས་ཅད་དང། རྒྱལ་བ་དེ་རྣམས་ཐམས་ཅད་ཀྱིས་དགོངས་པར་འགྱུར་རོ། །ཕྱོགས་བཅུ་ཀུན་ཏུ་གཟིགས་པར་འགྱུར་ཏེ། ཐེ་ཚོམ་མེད་དོ། །དུས་གསུམ་
གྱི་རྒྱལ་བ་དང། བྱང་ཆུབ་སེམས་དཔའི་ཚོགས་ཐམས་ཅད་དང། དེ་བཞིན་དུ་པདྨའི་ཕྱག་གིས་རྟག་ཏུ་མཆོག་སྦྱིན་པ་དང། རྟག་ཏུ་མཐོང་བར་འདོད་པ་དང། ལྷ་རྣམས་ཀྱིས་རྟག་ཏུ་

[94B] འོག་མིན་གྱི་ལྷ་དང་ལྷའི་དབང་པོ་བརྒྱ་བྱིན་དང། སུམ་ཅུ་རྩ་གསུམ་པའི་ལྷ་ཐམས་ཅད་ཀྱིས་སྲུང་བར་བྱེད་ཅིང་ཀུན་ནས་ཡོངས་སུ་སྐྱོང་བར་བྱེད་དེ་ཐམས་
ཅད་ལ་ཆོ་ག་བཞིན་དུ་བདག་ཉིད་ཀྱི་སྙིང་ལས་སྐྱེས་པའི་བུ་བཞིན་དུ་དགེ་བ་དང། སྟོབས་དང། བརྩོན་འགྲུས་ཉིད་དང། མདངས་ཀྱང་རབ་ཏུ་འཇིག་པར་བྱེད་ཅིང། དེ་བཞིན་དུ་ཡང་ཚེ་
འཕེལ་ལོ། །ཕྱག་རྒྱ་འདི་རྣམས་བཟུང་བས་བཀྲ་མི་ཤིས་པ་ཐམས་ཅད་ཉམས་པར་བྱེད་དོ། །བགེགས་ཐམས་ཅད་ཉམས་པར་བྱེད་ཅིང། བདུད་དང། ལོག་པར་འདྲེན་པ་དང། གདུག་པའི་གནོད་
སྦྱིན་རྣམ་པར་ཉམས་པར་བྱེད་དོ། །གདུག་པའི་སྲིན་པོ་དང། ཡི་དྭགས་ཐམས་ཅད་ཀྱང་ཕྱག་རྒྱ་འཛིན་བཞིན་པའི་སྐད་ཅིག་དེ་ལ་མགོ་བོ་ཚལ་པ་བདུན་དུ་འགས་ཤིང་མིག་འབྱིན་པར་བྱེད་
དོ༑ ༑བརྒྱ་བྱིན་དང། ཚོགས་དང་བཅས་པའི་གདུག་པ་ཐམས་ཅད་རབ་ཏུ་ཉམས་པར་བྱེད་དོ། །དེའི་ཕྱིར་ཡང་དག་པར་འཛིན་པར་བྱེད་པ་ལ་ལག་པའི་ཐལ་མོ་པདྨ་འདྲ་བ། པདྨ་འབྱུང་བའི་
གཙུག་ཏོར་དོན་ཡོད་ཞགས་པའི་ཕྱག་རྒྱས། སྡིགས་མཛུབ་ཡོངས་སུ་དཀྲིས་ལ། མཐེ་བོང་གི་སོར་མོ་དང། གུང་མོའི་སོར་མོ་རབ་ཏུ་བརྐྱང་ལ་ལྕགས་ཀྱུའི་རྣམ་པར་བཀུག་སྟེ་མིང་མེད་
དང། མཐེའུ་ཆུང་ལག་པའི་ནང་དུ་བཅུག་ནས་རྟག་ཏུ་སྙིང་གའི་གནས་སུ་གཞག་པར་བྱ་སྟེ། འདི་ནི། དོན་ཡོད་པ་པདྨ་གཙུག་ཏོར་གྱི་རྩ་བའི་གསང་སྔགས་ཀྱི་སྔགས་དང་ཕྱག་རྒྱར་བརྗོད་

[95A]༄༅། །དོ༑ ༑དེ་བཟུང་བ་ཙམ་དང། ཕྱག་རྒྱ་དང། གསང་སྔགས་བརྗོད་པ་ཉིད་ཀྱིས་དུས་གསུམ་དུ་གཤེགས་པའི་སངས་རྒྱས་ཀྱི་ཞིང་ཐམས་ཅད་རྣམ་པར་འགྱུར་བ་དྲུག་ཏུ་གཡོས་
ཏེ། ཆར་འབབ་པར་བྱེད་དོ། །མེ་ཏོག་གི་ཆར་དང། ལྷ་རྫས་ཀྱི་གོས་དང། རྒྱན་དང། ལྷབ་ལྷུབ་རྣམས་མཆོད་པའི་དོན་དུ་ཀུན་ནས་ཆར་འབབ་བོ། །དུས་གསུམ་དུ་གཤེགས་པའི་སངས་
རྒྱས་དང། བྱང་ཆུབ་སེམས་དཔའི་ཚོགས་དང་བཅས་པ་ཐམས་ཅད་ཀྱི་བསོད་ནམས་ཀྱི་ཕུང་པོ་ཆེན་པོ་སྟོང་ཕྲག་བསྐྱེད་དོ། །ཕྱག་རྒྱ་དེ་བཟུང་པ་ཙམ་གྱི་སྐད་ཅིག་དེ་ལ་ཕྱག་རྒྱ་གངྒཱའི་
ཀླུང་གི་བྱེ་མ་དང་མཉམ་པ་བྱེ་བ་སྟོང་ཕྲག་བྱེ་བའི་གྲངས་སུ་བགྲངས་པའི་ཕྱག་རྒྱ་བཅིངས་པར་འགྱུར་རོ། །ཕྱག་རྒྱ་དེ་བཟུང་བ་ཙམ་གྱིས་དེ་བཞིན་གཤེགས་པ་ཐམས་ཅད་དང་
དེ་བཞིན་དུ་ཐུབ་པ་རྣམ་པར་སྣང་མཛད་ཀྱི་ཕྱག་རྒྱས་བྱིན་གྱིས་རློབ་བོ། །རི་རབ་ཀྱི་ཚད་དང་མཉམ་པའི་རིན་པོ་ཆེ་སྣ་བདུན་གྱི་རིན་པོ་ཆེའི་ཕུང་པོར་བྱས་ཏེ་དུས་གསུམ་དུ་
གཤེགས་པའི་དེ་བཞིན་གཤེགས་པ་སོ་སོ་སོ་སོ་ལ་ཕུལ་བ་དང། རྒྱལ་བ་ཐམས་ཅད་ཀྱི་བསོད་ནམས་ཀྱི་ཕུང་པོ་ཐོབ་པའི་གྲངས་ཀྱི་ཚོགས་ཉིད་ཀྱང་ཕྱག་རྒྱ་བཅིངས་
པ་ཙམ་གྱིས་འདིའི་འབྲས་བུར་འགྱུར་ཏེ། དེ་བཞིན་གཤེགས་པས་ཉིན་མཚན་རྟག་ཏུ་རྣམ་པར་གཟིགས་པར་ཐེ་ཚོམ་མེད་དོ། །ཞེས་སོ་།ཕྱག་རྒྱ་འདི་ཉིད་ལས་

[95B]གཅིག་བརྗོད་དོ། །ཕྱག་རྒྱ་འདི་ནི། དོན་ཡོད་ཞགས་པའི་གཙུག་ཏོར་དྲི་མ་མེད་པའི་ཆུ་སྐྱེས་ཀྱི་སྟོབས་སྤྱན་རས་
གཟིགས་ཀྱི་སྙིང་པོ་ཞེས་བྱ་སྟེ། ཐམས་ཅད་དུ་ལས་ཐམས་ཅད་ལེགས་པར་ཐོབ་པར་བྱེད་དོ། །ཕྱག་རྒྱ་འདི་བཅིངས་པ་ཙམ་གྱིས་ཀྱང་བསོད་ནམས་ཀྱི་ཚོགས་ཐམས་ཅད་དང། སྤྱན་
རས་གཟིགས་དོན་ཡོད་པ་དྲི་མ་མེད་པའི་དངོས་གྲུབ་ཏུ་ཡང་འགྱུར་རོ་།དེ་བཞིན་གཤེགས་པ་ཐམས་ཅད་ཀྱི་གཟིགས་པ་དག་པའི་སྙིང་པོའི་ཕྱག་རྒྱ་ཡང་དག་པར་འཛིན་
པར་འགྱུར་རོ། །སྡིག་པ་དང། ངན་འགྲོ་དང། ལོག་པར་ལྟུང་བའི་འཇིགས་པ་ཐམས་ཅད་རབ་ཏུ་ཞི་བར་འགྱུར་རོ། །ཕྱག་རྒྱ་འདི་བཟུང་བ་ཙམ་དང། དང་པོ་བཅིངས་བ་ཙམ་
གྱིས་རི་རབ་ཆེན་པོ་ལྟར་འགྱུར་ཏེ། བདུད་དང་བགེགས་ལ་སོགས་པ་ཐམས་ཅད་དང། འབྱུང་པོ་དང། འབྱུང་པོ་དང། གནོད་སྦྱིན་དང་སྲིན་པོ་ཐམས་ཅད་ཀྱིས་མི་འགུལ་ཞིང་མི་གཡོ་ལ་
ཟིལ་གྱིས་མི་ནོན་ཡང་འགྱུར་རོ། །ཕྱིར་རྒོལ་པ་དང། དགྲའི་འཇིགས་པ་ཐམས་ཅད་ནས་ཡོངས་སུ་གྲོལ་ལོ། །དེ་བཞིན་གཤེགས་པ་གངྒའི་ཀླུང་གི་བྱེ་མ་དང་མཉམ་པ་
བྱེ་བ་བརྒྱ་སྟོང་ཕྲག་དགུ་བཅུ་རྩ་དགུའི་དྲུང་དུ་དགེ་བའི་བསོད་ནམས་ཀྱི་ཚོགས་ཆེན་པོ་ཀུན་ཏུ་འཛིན་པར་འགྱུར་རོ། །དགེ་བའི་རྩ་བ་བསྐྱེད་པ་དང་ལྡན་པར་འགྱུར་རོ། །

[96A]༄༅། །དེ་བཞིན་གཤེགས་པ་ཐམས་ཅད་ཀྱི་སྐུ་མངོན་སུམ་དུ་མཐོང་བ་དང་ལྡན་པར་འགྱུར་རོ། །ཕྱག་རྒྱའི་གསང་བའི་ལྷག་པར་འདྲེན་པ་འདི་བཅིང་བཞིན་པ་དེ་དེ་
བཞིན་གཤེགས་པའི་ཕྱག་རྒྱ་གང་ཅུང་ཟད་ཡོད་པ་དེ་མིག་གིས་གསལ་བར་མཐོང་ངོ། །ཐམས་ཅད་དུ་རབ་ཏུ་འཆིང་ཞིང་འཛིན་པར་འགྱུར་རོ། །གང་ཡང་འཕགས་པ་སྤྱན་རས་
གཟིགས་དབང་ཕྱུག་གི་སྒྱུ་མ་ལྟ་བུའི་ཏིང་ངེ་འཛིན་གྱི་ཕྱག་རྒྱ་གང་ཡིན་པ་དང། ཕྱག་སྟོང་གི་ཕྱག་རྒྱ་གང་ཡིན་པ་དང། ནོར་བུའི་རིགས་ཀྱི་དཀྱིལ་འཁོར་གྱི་ཕྱག་རྒྱ་གང་
ཡིན་པ་དང། གླང་པོའི་རིགས་ཀྱི་དཀྱིལ་འཁོར་གྱི་ཕྱག་རྒྱ་གང་ཡིན་པ་དང། དོན་ཡོད་ཞགས་པའི་ཡངས་པ་རྒྱ་ཆེན་པོའི་དཀྱིལ་འཁོར་གང་ཡིན་པ་དང། རྟ་མགྲིན་གྱི་
ཕྱག་རྒྱ་གང་ཡིན་པ་དང། མགྲིན་སྔོན་གྱི་ཕྱག་རྒྱ་གང་ཡིན་པ་དང། གཞན་ཕྱག་རྒྱའི་དམ་ཚིག་གསང་བ་རྣམ་པ་སྣ་ཚོགས་པ་གང་ཡིན་པ་དེ་རྣམས་ཐམས་ཅད་ཀྱང་ཕྱག་རྒྱ་
འདི་གཅིག་པུ་བཅིངས་པ་ཙམ་གྱིས་དེ་རྣམས་ཐམས་ཅད་བཅིངས་པར་འགྱུར་ཞིང་ཡང་དག་པར་གཟུང་བར་འགྱུར་ལ། ཀུན་ཏུ་བཅིངས་པ་དང། མཆོད་པར་ཡང་འགྱུར་
རོ༑ ༑འདི་ནི། ཕྱག་རྒྱ་ཐམས་ཅད་ཀྱི་ཕྱག་རྒྱའི་གསང་བའི་དཀྱིལ་འཁོར་དུ་གདུགས་གཅིག་པུར་གྱུར་པ་སྟེ། ཇི་ལྟར་འཕགས་པ་སྤྱན་རས་གཟིགས་དབང་ཕྱུག་གི་སྒྱུ་མ་

[96B]ཕྱག་རྒྱ་འདི་ནི། སྒྱུ་མ་ལྟ་བུའི་ཕྱག་རྒྱའི་རྣམ་པར་འཕྲུལ་པ་སྟེ། ལས་ཐམས་ཅད་ལ་ཕྱག་རྒྱ་འདི་སྦྱར་ན། གང་དང་གང་
ལ་རབ་ཏུ་སྦྱར་བ་དེ་ཐོགས་པ་མེད་པར་འགྲུབ་བོ། །ཕྱག་རྒྱ་འདི་ཉིད་ལས་མཛུབ་མོའི་སོར་མོ་གཉིས་བརྐྱངས་ལ་ལྕགས་ཀྱུའི་རྣམ་པ་ཙམ་དུ་བཀུག་པ་འདི་ནི། གནས་པའི་ཕྱག་
རྒྱ་འདི་སྤྱན་དྲངས་པ་དང། འབོད་པ་དང། ཡང་དག་པར་བསྐུལ་བ་དང། མཆོད་པའི་སྤྲིན་ཉིད་ཀྱང་ཡིན་ཏེ། དམ་ཚིག་དང། ཕྱག་བྱེད་པ་དང། འཇུག་པ་དང། བསྐོར་བ་བྱེད་
པ་ཉིད་དང། གདན་དང། ཕྱོགས་བཅིངས་པ་དང། དཀྱིལ་འཁོར་བཅིངས་པ་དང། མཚམས་བཅིངས་པ་ཞེས་པ་དང། གཙུག་ཏོར་བཅིང་བ་དང། བདག་སྲུང་བ་དང། གཞན་
སྲུང་བ་དང། དེ་བཞིན་ཉིད་དུ་གྲོགས་སྲུང་བ་དང། ཁྲུས་དང་གོས་བགོ་བ་དང། ཉེ་རེག་བྱེད་པ་ཉིད་དང། སྦྱིན་སྲེག་དང། དེ་བཞིན་དུ་སྔགས་བཟླས་པ་དང། བདུག་པ་དང། མེ་
ཏོག་དང། དྲི་དང། ཕྲེང་བ་དང། བྱུག་པ་དང། གཏོར་མ་འབུལ་བའི་ལས་དང། དེ་བཞིན་དུ་གཤེགས་སུ་གསོལ་བ་ཉིད་དང། དེ་བཞིན་དུ་འགུགས་པ་སྟེ། ཐམས་ཅད་ལ་
ཕྱག་རྒྱ་འདི་བྱའོ། །ས་བཅུ་གནོན་པའི་ཕྱག་རྒྱ་དང། གསང་སྔགས་བཅུ་ལ་ཡང་ཕྱག་རྒྱ་འདི་བྱ་སྟེ། སྙིང་པོ་དང། ཉེ་བའི་སྙིང་པོ་འདི་ཉིད་ཀྱང་ཐམས་ཅད་དུ་སྦྱར་བར་བྱའོ།།

[97A]༄༅། །ཁྲོ་བོའི་རྒྱལ་པོ་ཉིད་དང། མངོན་པར་དབང་བསྐུར་བ་དང། རིགས་ཀྱི་གསང་སྔགས་དང། གཞན་ལ་ཡང་ཕྱག་རྒྱ་འདི་དང། ཕྱག་རྒྱ་འདིའི་སྙིང་པོ་
དང། ཉེ་བའི་སྙིང་པོ་ཉིད་ཀྱང་རབ་ཏུ་སྦྱར་བར་བྱའོ། །ཁྲོ་བོའི་རྒྱལ་པོའི་མངོན་པར་དབང་བསྐུར་བ་དང། རིགས་ཀྱི་གསང་སྔགས་གཞན་ལ་ཡང་གནས་ཐམས་ཅད་དུ་
སྦྱར་བར་བྱའོ། །ཞེས་སོ། །ཕྱག་རྒྱའི་ཆོ་ག་དང། སྒྲུབ་ཐབས་ཀྱི་ཆོ་གའོ།། །།ཕྱག་རྒྱ་གསུམ་ནི་རྣམ་སྤྲུལ་པ། །ཕྱག་རྒྱ་དེ་དག་ཡང་དག་བསྟན། །བཟང་པོ་གཙོ་བོ་
ཆེན་པོ་སྟེ། །མཆོག་དང་རབ་མཆོག་ཉིད་ཡིན་ནོ། །ཕྱག་རྒྱ་གྱ་ནིམ་བླ་ན་མེད། འཇིག་རྟེན་འདྲེན་པས་བསྟན་པ་ཡིན། །སྙིང་པོ་དེ་ཉིད་གྱུར་པ་སྟེ། །ཕྱག་རྒྱ་དཀྱིལ་ཆེན་
ལེགས་པར་བསྒྲུབས། །སངས་རྒྱས་བྱང་ཆུབ་ཕྱག་རྒྱ་འདི། །དུས་གསུམ་གཏོགས་པའི་དེ་བཞིན་གཤེགས། །ཀུན་གྱིས་འདི་ནི་བྱིན་གྱིས་བརླབས། །ཕྱག་རྒྱ་དུས་གསུམ་
གཤེགས་པ་ཡི། །དེ་བཞིན་གཤེགས་པས་ཕྱག་རྒྱར་བཏབ། །དེ་བཞིན་སངས་རྒྱས་ཆེན་པོ་པ། །ཐུབ་པ་སྣང་མཛད་ཀྱིས་ཀྱང་བཏབ། །དེ་བཞིན་གཤེགས་པའི་རིགས་དཀྱིལ་
གྱི༑ ༑གསང་ཉིད་ཀུན་ཏུ་བཞུགས་པ་ཡིན། །དེ་ནས་གསང་སྔགས་གསང་བ་ཉིད། །དངོས་གྲུབ་བླ་མེད་བཤད་པར་བྱ། །ཨོཾ་ཨ་མོ་གྷ་ཧྲི་ད་ཡ། པདྨོཥྞཱི་ཥ་ཨཱ་ཀརྵ་ཡ། སཱ་དྷ་

[97B] བྷ་ར་སཾ་བྷ་ར། མ་ཧཱ་པདྨེ་སཱཧཱ། བསྐུལ་བ་དང་སྤྱན་དྲང་བ་དང། གཤེགས་སུ་གསོལ་བའི་སྔགས་སོ། །ཨོཾ་པདྨོཥྞཱི་ཥ་ཨ་མོ་གྷ་མཎྜ་ལེ་ཧཱུཾ། དཀྱིལ་འཁོར་སྲུང་བ་དང། ཕྱོགས་
བཅིངས་བ་དང། མཚམས་བཅད་པ་དང། དྲི་ཆབ་དང། ཆུ་དང་ཡུངས་ཀར་བསྲེས་པ་ལ་ལན་བདུན་བཟླས་བརྗོད་བྱས་པས་བྱའོ། །ཨོཾ་པདྨ་ཤི་ཁ་རེ་ཧཱུཾ། སྤྱི་གཙུག་བཅིང་བ་ཡིན་ཏེ་
ལན་བདུན་བཟླས་བརྗོད་བྱས་པས་སོ། །ཨོཾ་པདྨོཥིཎཱི་ཨ་མོ་གྷ་ཛ་ལེ་ཧཱུཾ། ཁྲུས་བྱ་བའི་སྔགས་ཏེ། ཡུངས་ཀར་དང། ཆུ་ལ་ལན་བདུན་བཟླས་བརྗོད་བྱས་པས་སོ། །ཨོཾ་བི་མ་ལེ་ཤུདྡྷེ་
ཧཱུཾ༑ ཉེ་རེག་བྱ་བའི་སྔགས་སོ། །ཨོཾ་སཾཙྪ་ད་ཡ་པདྨེ་ཧཱུཾ་གོས་བགོ་བའི་སྔགས་སོ། །ཨོཾ་མི་ལི་མི་ལི་ཤུདྡྷེ་ཧཱུཾ། ལུས་ཡོངས་སུ་སྦྱང་བའི་སྔགས་ཏེ། བའི་རྣམ་ལྔའི་ཆུ་ལ་ལན་བདུན་བཟླས་
བརྗོད་བྱས་པས་སོ། །ཨོཾ་པདྨོ་ཥྞཱི་ཥ་ཨ་མོ་གྷ་ཨ་བཧི་ཥི་ཉྩ་ཨཱ་ཏམ་ཤུདྡྷེ་ཧཱུཾ། དབང་བསྐུར་བའི་སྔགས་ཏེ། དྲེ་ཆབ་ལ་ལན་བདུན་བཟླས་བརྗོད་བྱས་པས་སོ། །ཨོཾ་པདྨ་ཀ་པ་ཙེ། དྲྀ་ཌྷ་བནྡྷ་
ཧཱུཾ་ཛྭ་ལ་སཱཧཱ། གོ་ཆའི་སྔགས་ཏེ། ལན་ཉི་ཤུ་རྩ་གཅིག་བཟླས་བརྗོད་བྱས་པས་སོ། །ཨོཾ་བཛྲ་ཨ་དྷིཥྛཱ་ན་པདྨེ་ཧཱུཾ་བྱིན་གྱིས་བརླབ་པའི་སྔགས་སོ། །ཨོཾ་ཛྭ་ལ་པདྨེ་
དྷ་ར་དྷ་ར་ཧཱུཾ། སའི་སྔགས་སོ། །ཨོཾ་པདྨ་ཨ་ཤྲ་ཡ། རུ་ཧ་ཙ་ལ་ཙ་ལ་ཧཱུཾ། གདན་གྱི་སྔགས་སོ། །ཨོཾ་དི་བྱ་པདྨེ་མཾ། མེ་ཏོག་གི་སྔགས་སོ། །ཨོཾ་པདྨ་ཨ་མོ་གཧ་སཾ་བར་ཎི་

[98A]༄༅། །སཱཧཱ༑ བདུག་སྤོས་ཀྱི་སྔགས་སོ། །ཨོཾ་པདྨ་གནྡྷ་ཨཱི་ཤྭ་རི་ཧཱུཾ། བྱུག་སྤོས་ཀྱི་སྔགས་སོ། །ཨོཾ་པདྨ་པྲ་ཀརྞྀ་དྷ་ར་ཎི་ས་མེ་སཱཧཱ། འབྲས་ཡོས་དང་མེ་ཏོག་
དགྲམ་པའི་སྔགས་སོ། །ཨོཾ་པདྨ་ཛ་ལེ་སུ་གནྡྷ་བ་ཏི་ཧཱུཾ་མཆོད་ཡོན་དབུལ་བའི་སྔགས་སོ། །ཨོཾ་ཤུ་ཀླ་བ་རེ་ར་ས་ཡ་ཤུདྡྷེ་ཧཱུཾ། ལྷ་བཤོས་ཀྱི་སྔགས་སོ། །ཨོཾ་སུ་རུ་སུ་རུ་ཀུམྦྷ་
བ་ཏི་སཱཧཱ། གཏོར་མའི་སྔགས་སོ། །ཨོཾ་མ་ཧཱ་པདྨ་ཨ་ཤྲི་ནི་སཱ་དྷ་ཡ་ཧཱུཾ། གཏོར་མ་ཟར་གཞུག་པའི་སྔགས་སོ། །ཨོཾ་ཕ་ལ་བི་ཤུདྡྷེ་པྲ་བ་ར་ཧཱུཾ། འབྲས་བུའི་སྔགས་སོ། །ཨོཾ་བྲ་བ་ར་
པུཥྤེ་ཛ་ཡ་སཱཧཱ། ཕྲེང་བའི་སྔགས་སོ། །ཨོཾ་ཛྭ་ལ་ཛྭ་ལ་ཡ་ར་ས་ར་ས་གྲྀ་ཎི་ཧཱུཾ། གཏོར་མ་བཅོས་པའི་སྔགས་སོ། །ཨོཾ་པདྨ་དའི་པ་ཡ་ཛྭ་ལ་ཧཱུཾ། མར་མེའི་སྔགས་སོ། །ཨོཾ་ས་མ་པདྨ་
བཧུ་བ་ཎེ་ཥུ་ས་ར་ཧཱུཾ། འཇུག་པའི་སྔགས་སོ། །ཨོཾ་པདྨོ་ཥྞཱི་ཥ་ཨ་མོ་གྷ་མུ་ནི་ཧཱུཾ། ཕྱག་བྱ་བའི་སྔགས་སོ། །ཨོཾ་ཙ་ཀྲ་མཎྜ་ལེ་ས་མནྟ་པདྨེ་ཧཱུཾ། བསྐོར་བའི་སྔགས་སོ། །ཨོཾ་ས་མནྟ་
པྲ་ཀིརྞ་པདྨེ་སཾ་བྷ་ར་ཧཱུཾ། མེ་ཏོག་དོར་བའི་སྔགས་སོ། །ཨོཾ་པདྨ་ས་མ་ཡ་ཨུཥྞཱ་ཥི་མ་ཧཱ་ཨ་མོ་གྷ་ས་མ་ཡ་ཧཱུཾ། དམ་ཚིག་གི་སྔགས་སོ། །ཨོཾ་ས་མནྟ་སཱ་དྷ་ར་ཎི་དཧར་པདྨེ་ཧཱུཾ་ཕཊ། སྐྱིལ་
མོ་ཀྲུང་གི་སྔགས་སོ། །ཨོཾ་ཨ་པ་རི་མི་ཏ་ཛྭ་ལ་པདྨེ་ཧཱུཾ་བགྲང་ཕྲེང་གི་སྔགས་སོ། །ཨོཾ་ཤ་ཏ་ས་ཧ་ས་ཛྭ་ལི་ཏ་པདྨེ་དྷ་ར་དྷ་ར་ཧཱུཾ། བཟླས་བརྗོད་ཀྱི་སྔགས་སོ། །ཨོཾ་ས་མནྟ་དྷ་

[98B] རྨི་ལམ་གྱི་སྔགས་སོ། །ཨོཾ་ས་མནྟ་རཀྵ་ར་ཎི་པདྨེ་ཧཱུཾ། སྲུང་བའི་སྔགས་སོ། །ཨོཾ་ས་མནྟ་མེ་རུ་དྲི་ཌྷ་སྠི་རི་ཧཱུཾ། ར་བའི་སྔགས་སོ། །ཨོཾ་ས་མནྟ། ཛྭ་ལཱ་མ་ལ་གརྦྷེ་ཛྭ་ལ་ཛྭ་ལ་
མ་ཧཱ་པདྨ་ཛྭ་ལེ་ཧཱུཾ། མེའི་སྔགས་སོ། །ཨོཾ་དཧུ་རུ་དཧུ་རུ་པྲ་ས་ར་དཧུ་རི་མནྟྲེ་སཱཧཱ། སྦྱིན་སྲེག་གི་སྔགས་སོ། །ཨོཾ་ས་མནྟ་པྲ་ཛྭ་ལི་ཏེ་བུདྡྷེ་ས་མ་ཡ་ཧཱུཾ། སྲེག་བླུགས་ཀྱི་སྔགས་སོ། །ཨོཾ་ས་མནྟ་
ཨ་བ་ལོ་ཀི་ཏེ་གུ་ཧྱེ་བཱ་ཡུ་ཛ་བེ་པདྨ་བི་གི་ནི་སཱཧཱ། ནམ་མཁའ་ལ་འགྲོ་བའི་སྔགས་སོ། །ཨོཾ་ཤུ་བྷ་ཤ་སྟ་དྷཱ་རི་ཎི་པདྨ་བཧུ་ཛེ་ཧཱུཾ། མཚོན་ཆའི་སྔགས་སོ། །ཨོཾ་ས་མནྟ་ཨཱ་ཀརྵི་ཎི་པྲ་ས་ར་གུ་
ཧྱེ་ཧཱུཾ༑ དྲང་བའི་སྔགས་སོ། །ན་མཿ་ཏྲི་བཧུ་བ་ན་ཨཱི་ཤྭ་རཱ་ཡ། ལོ་ཀེ་ཤྭ་ར་ཡ། མ་ཧཱ་ཤྭ་རཱ་ཡ། དྷ་ར་དྷ་ར། ས་མནྟ། ཨ་བ་ལོ་ཀི་ཏ་གུ་ཧྱེ། ཨཱ་གྩྪ་བྷ་ག་ཝཱ་ན་དཧི་རི་དཧི་རི། མ་ཧཱ་བི་རི་
མ་ཎི་ཀ་ན་ཀ་བཛྲ་བཻ་ཌཱུ་རྱ་མ་ར་ཀ་ཏ་པདྨ་རཱ་ག་ཨིནྡྲ་ནཱི་ལ་མ་ཧཱ་མུཀྟི་ཀ་བི་བཧུ་ཥི་ཏ་ཤ་རི་ར་མ་ཧཱ་པདྨེ་བཧུ་ཛ། ཨ་མོ་གྷ་པཱ་ཤ་དྷ་ར། ས་མནྟ་ཨ་བ་ལོ་ཀི་ཏ། བ་ར་དཱ་བ་ར་དཱ་ཡ་ཀ། ཛྭ་ལ་ཛྭ་
ལ༑ ས་མནྟ་ཨ་བ་ལོ་ཀི་ཏ། ཨཱ་གྩྪ་ཨཱ་གཙྪ། བྷ་ག་ཝཱ་ན་ཤཱི་གྷྲཾ་ས་མ་ཡ་མ་ནུ་སྨར། བི་བི་དྷ་བེ་ཥ་དྷ་ར། ཡ་མ་བ་རུ་ཎ་ཀུ་བེ་ར་ན་མ་སྐྲྀ་ཏ། ཨཱི་ཤྭ་ར། མ་ཧེ་ཤྭ་ར་པདྨེ་ཤྭ་ར། ལོ་ཀེ་
ཤྭ་ར༑ ཨེ་ཧི་བྷ་ག་ཝཱ་ན། ཤཱི་གྷྲཾ་ཨཱ་གཙྪ། སརྦ་བིདྱ་མཎྜ་ལ། ས་མ་ཡ་མ་ནུ་སྨ་ར། ད་རི་ཤ་ན་སྭ་ར་པ་ན། བི་བི་དྷ་ཏེ་ཛ་དྷ་ར། ས་མནྟ་ར་ཤྨི། ཛྭ་ལ་གྲྦྷ་ཤ་རཱི་ར། མ་ཧཱ་ཀཱ་རུ་ཎི་ཀ་

[99A]༄༅། །སཽ་མ་སྱ་མུ་ཁ། པ་རི་པཱུ་ར་ཎ་ཙནྡྲ་མཎྜ་ལ་ན་མཙཎྡྲ་ཛ་ཊ་དྷ་ར༑ ཨ་མི་ཏཱ་བྷཱ། མ་ཀུ་ཊ་དྷ་ར། མ་ཧཱ་པྲ་ཧྨཾ་བེ་ཥ་དྷ་ར། ཏྲི་ལོ་ཙ་ན་ཨ་མོ་གྷ་བ་ར་ད། བཧུ་རུ་བཧུ་རུ། མ་ཧཱ་ཀཱ་
རུ་ཎི་ཀ༑ པདྨ་པཱ་ཤཱ་ཨ་བ་ལོ་ཀི་ཏེ་ཤུ་དྡྷ་སྟྭ་བ་ར་ད་ཡ་ཀ་ན་མོསྟུ་ཏེ་སཱཧཱ། འཕགས་པ་སྤྱན་རས་གཟིགས་དབང་ཕྱུག་གཤེགས་སུ་གསོལ་བའི་སྔགས་སོ། །རིག་སྔགས་
འདིས་གུ་གུལ་ནག་པོ་ལ་ལན་བརྒྱ་རྩ་བརྒྱད་བཟླས་བརྗོད་བྱས་ནས་འཕགས་པ་སྤྱན་རས་གཟིགས་དབང་ཕྱུག་ལ་བདུག་པར་བྱའོ། །བདུགས་པ་ཙམ་གྱི་མོད་ཉིད་ལ་འཕགས་
པ་སྤྱན་རས་གཟིགས་དབང་ཕྱུག་གི་གཟུགས་ཀྱི་སྟོན་པར་མཛད་ཅིང་མཆོག་ཐམས་ཅད་སྦྱིན་བར་མཛད་དོ། །གལ་ཏེ་མཚམས་མེད་པ་ལྔ་བྱེད་པ་མནར་མེད་པར་གཞོལ་བ་
དེས་ཀྱང་བདུགས་པ་ཙམ་གྱིས་ངེས་པར་སྟོན་པར་མཛད་ན། དགེ་སློང་ཚངས་པ་ལེགས་པར་སྤྱོད་པ། བསམ་པ་དག་པ། དད་པ་ཅན་མོས་པ་ལ་ལྟ་སྨོས་ཀྱང་ཅི་དགོས་
མོད་ཉིད་ལ་རང་གི་གཟུགས་རང་གི་ངོ་བོ་ཡོངས་སུ་དག་པ་མངོན་སུམ་དུ་སྟོན་པར་མཛད་ཅིང། མཆོག་ཐམས་ཅད་སྦྱིན་པར་མཛད་ལ་དོན་ཡོད་པ་ཆེན་པོའི་དངོས་གྲུབ་
སྦྱིན་པར་མཛད་དོ། །དྲག་པོ་ལ་བདུགས་ན། གཟུགས་མངོན་སུམ་དུ་མདུན་ན་འདུག་ཅིང། འདོད་པ་དང། དགོས་པའི་དངོས་གྲུབ་ཐམས་ཅད་སྦྱིན་པར་བྱེད་དོ། །སྲེད་མེད་

[99B] གཟུགས་བརྙན་འགུལ་ཞིང། ཚིག་འབྱིན་ལ་ཡིད་ལ་བསམ་པ་ཐམས་ཅད་མངོན་དུ་ཕྱོགས་བར་བྱེད། རྟག་ཏུ་རྗེས་སུ་འབྲང་བར་འགྱུར། སྟོབས་དང། ཤུག་
དང། བརྩོན་འགྲུས་དང། ཕ་རོལ་གནོན་པར་བྱེད་པའི་དངོས་གྲུབ་སྦྱིན་པར་བྱེད་དོ། །མ་མོའི་གནས་སུ་ནག་པོ་ཆེན་པོ་ལ་བདུགས་ན་ནག་པོ་ཆེན་པོ་མ་མོའི་ཚོགས་དང་བཅས་པ་དབང་དུ་
གྱུར་ནས་འདུག་ལ་ལས་དང། བྱ་བ་ཐམས་ཅད་གྲུབ་པར་བྱེད། ཐམས་ཅད་དུ་དབང་ཕྱུག་ཆེན་པོ་སྒྲུབ་པར་བྱེད་དོ། །ཚོགས་ཀྱི་དབང་ཕྱུག་ལ་བདུགས་ན། བགེགས་དང་
ལོག་འདྲེན་ཐམས་ཅད་བཅིངས་པར་འགྱུར་རོ། །འདོད་པའི་དབང་ཕྱུག་ལ་བདུགས་ན། སྤང་པ་དང། འདུ་བ་དང། བར་ཆད་བྱེད་པ་གཞན་གང་ཡིན་པ་དེ་དག་ཐམས་ཅད་
བཅིངས་པར་འགྱུར་ཞིང་མི་སྣང་བར་འགྱུར་རོ། །རྒྱལ་པོའི་སྒོར་བདུགས་ན། རྒྱལ་པོའི་བཙུན་མོའི་འཁོར་དང་བཅས་པ་བཀུག་ནས་དབང་དུ་འགྱུར་ཏེ། ཉེ་བར་གནས་ལ་
འདོད་པ་དང། བྱ་བ་ཐམས་ཅད་བྱེད་དོ། །ཉི་མ་ཤར་བའི་ཚེ་ཉི་མར་མངོན་དུ་ཕྱོགས་ནས་བདུགས་ན། ཉི་མ་འབབ་ཅིང་འདོད་པའི་དངོས་གྲུབ་ཐམས་ཅད་སྦྱིན་པར་བྱེད་དོ།།
ཟླ་བ་ཉ་ལ་བདུགས་ན། ཟླ་བ་འབབ་ཅིང་དབང་ཕྱུག་འབྱོར་པ་ཆེན་པོ་སྦྱིན་པར་བྱེད་དོ། །རྣམ་ཐོས་ཀྱི་བུ་ལ་བདུགས་ན། ནོར་བསལ་བ་ཆེན་པོ་སྦྱིན་པར་བྱེད་དོ། །ལྷ་མོ་ཆེན་

[100A]༄༅། །མོ་དཔལ་ལ་ལ་བདུགས་ན། དཔལ་འཐོབ་པར་འགྱུར་རོ། །གདོན་ཐམས་ཅད་ལ་བདུགས་ན། བདུགས་པ་ཙམ་གྱིས་འབབ་ཅིང་ཕྱོགས་བཅུར་འབྲོས་སོ། །ཟིན་
པའམ་མ་ཟིན་པ་ལ་འདུགས་ན། མོད་ལ་འོང་ངོ། །དུར་ཁྲོད་ཀྱི་མི་རོ་ལ་བདུགས་ན། རོ་ལངས་ལྡང་བར་འགྱུར་རོ། །ཐོད་པ་ལ་བདུགས་ན། འབབ་ཅིང་གར་བྱེད་གླུ་ལེན་
རྒྱུག་པར་བྱེད་ཅིང་རྦོད་གཏོང་བྱེད་དོ། །རྡོ་རྗེ་ལ་བདུགས་ན་འབར་རོ། །མདུང་རྩེ་གསུམ་པ་ལ་བདུགས་ན། འབབ་པར་བྱེད་དོ་།འཁོར་ལོ་ལ་བདུགས་ན། ནམ་མཁའ་
ལ་འགྲོའོ། །ཐག་པ་ལ་བདུགས་ན། སྦྲུལ་བཞིན་འཁྲིལ་བར་བྱེད་རྫ་མ་དང་བུམ་པ་ལ་བདུགས་ན། འབབ་པར་བྱེད་ཅིང་རང་ཉིད་འགྱུར་བར་བྱེད་ལ་ཕན་ཚུན་འགྲོ་བར་བྱེད་
དོ༑ ༑ལྷུང་བཟེད་ལ་བདུགས་ན། རང་ཉིད་འགྲོ་བར་བྱེད་དོ། །རལ་གྲི་ལ་བདུགས་ན། འབབ་པར་བྱེད་ཅིང་འབར་བར་བྱེད་ལ་རང་ཉིད་འགྲོ་བར་བྱེད་དོ། །དུང་ལ་བདུགས་ནས་
བུས་ན༑ སྒྲ་གང་དུ་གྲགས་པ་དེ་དག་ཐམས་ཅད་དུ་འཐབ་པ་དང་འཐབ་མོ་དང། རྩོད་པ་དང། འྒྱེད་པ་དང། ཡམས་ཀྱི་ནད་དང་གནོད་པ་དང། འགོ་བའི་ནད་དང། འཁྲུག་
པ་དང། ནད་ཐམས་ཅད་དང། ཉོན་མོངས་པ་ཐམས་ཅད་དང། སྡིག་པ་དང། གདུག་པ་ཐམས་ཅད་དང། དགྲ་ཐམས་ཅད་ལས་ཐར་པར་འགྱུར་ཞིང། སྒྲིབ་པ་ཐམས་ཅད་

[100B] །རིམས་ཐམས་ཅད་ལ་བདུགས་ན། རིམས་ཐམས་ཅད་ཞི་བར་འགྱུར་རོ། །རིམས་ཉིན་བཞི་བ་ལ་བདུག་ཅིང་གསང་སྔགས་ཀྱང་རྗེས་སུ་དྲན་ན། རིམས་ཉིན་
བཞི་པ་ཀུ་ཅོ་འདོན་ཅིང་འབྲོས་པར་འགྱུར་རོ། །ཀླུའི་མཚོར་བདུགས་ན། མོད་ཉིད་ལ་ཆར་གྱི་རྒྱུན་ཆེན་པོ་འབབས་པར་བྱེད་དོ། །ཆར་ཆེས་ན་གནས་མཐོན་པོར་བདུགས་ན་
ཆར་ཆེས་པ་གཅོད་པར་བྱེད་དོ། །སྤྲིན་ལ་མངོན་དུ་ཕྱོགས་ནས་བདུགས་ན། གྲང་ལྷགས་དང། རླུང་དང། སེར་བ་ཐམས་ཅད་གཅོད་པར་བྱེད་ལ། ལོ་གཅིག་གི་བར་དུ་མཚམས་
ཆེན་པོ་བཅད་པར་འགྱུར་རོ། །རི་མཐོན་པོའི་རྩེར་བདུགས་ན། ཕྱོགས་བཞི་ཐམས་ཅད་ཀྱི་ཕ་རོལ་གྱི་དམག་ཚོགས་དང། ཕྱིར་རྒོལ་བ་དང། ཕས་ཀྱི་དགྲ་ཐམས་ཅད་དང་
དཔག་ཚད་སྟོང་གི་བར་དུ་རྨུགས་པ་དང། རེངས་པ་དང། བཅིངས་པར་འགྱུར་ལ་དཔག་ཚད་སྟོང་གི་བར་དུ་མཚམས་ཆེན་པོ་བཅད་པར་འགྱུར་རོ། །བདག་ཉིད་ལ་བདུགས་
ན༑ སེམས་ཅན་ཐམས་ཅད་ལ་མཆོད་པའི་གནས་ཆེན་པོར་འགྱུར་ལ་སེམས་ཅན་ཐམས་ཅད་དབང་དུ་འགྱུར་རོ། །བུ་མོ་ལ་བདུགས་ན། བག་མར་བླངས་པར་འགྱུར་རོ། །ཚོང་
ཟོང་ལ་བདུགས་ན། རིན་ཆེ་བར་ལོན་པར་འགྱུར་རོ། །བང་བ་ལ་བདུགས་ན། འབྲུ་འཕེལ་བ་མང་པོར་འགྱུར་རོ། །བཏུང་བའི་གནས་སུ་བདུགས་ན། བཏུང་བ་འཕེལ་བ་མང་

[101A]༄༅། །པོར་འགྱུར་རོ། །གོས་ལ་བདུགས་ན། གོས་ཐོབ་པར་འགྱུར་རོ་།མེ་ཏོག་དང་འབྲས་བུ་ལ་བདུགས་ན། གང་ལ་བྱིན་པ་དེ་དག་བདག་ཉིད་དམ་ནོར་གྱི་སྒོ་
ནས་དབང་དུ་འགྱུར་རོ། །ཕྲེང་བ་ལ་བདུགས་ན། གསང་སྔགས་ལན་བདུན་བཟླས་བརྗོད་བྱས་ན་གང་གི་མགོ་ལ་བཅིངས་པ་དེ་ལ་འབབ་པར་བྱེད་ཅིང། ཡ་མཚན་བྱུང་བ་དང་
འབྱུང་བ་སྨྲའོ། །འཕགས་པ་རྡོ་རྗེ་འཆང་ལ་བདུགས་ན། རིག་སྔགས་ཆེན་པོའི་དངོས་གྲུབ་ཐོབ་པར་འགྱུར་ཞིང། འཕགས་པ་རྡོ་རྗེ་འཆང་སྟོན་པར་མཛད་ལ། དགོས་པ་ཐམས་
ཅད་སྒྲུབ་པར་མཛད་དོ། །གནོད་སྦྱིན་མོའི་གཟུགས་བྲིས་པ་ལ་བདུགས་ལ་གསང་སྔགས་ལན་བདུན་དྲན་པར་བྱས་ན། གནོད་སྦྱིན་མོ་འོངས་ནས་འདོད་པ་ཐམས་ཅད་སྦྱིན་
ཞིང་ལས་བྱེད་པར་འགྱུར་ལ་ཇི་སྲིད་འཚོའི་བར་དུ་ཉེ་བར་འདུག་གོ་།སྦྱོར་བ་མོ་ལ་བདུགས་ན་སྦྱོར་བ་མོ་ཐམས་ཅད་དང། མཁའ་འགྲོ་མ་ཐམས་ཅད་དབང་དུ་གྱུར་ནས་
ཇི་སྲིད་འཚོའི་བར་དུ་ཉེ་བར་འདུག་གོ་འདོད་རྒུར་སྒྱུར་བའི་གཟུགས་ཅན་མ་ལ་བདུགས་ན། འདོད་རྒུར་སྒྱུར་བའི་གཟུགས་ཅན་མ་འོངས་ནས་ཆུང་མར་བྱའོ། །ཞེས་སྨྲ་ན་
ཇི་སྲིད་འཚོའི་བར་དུ་ཡོ་བྱད་དང། ལོངས་སྤྱོད་དུ་བྱ་བ་ཐམས་ཅད་སྒྲུབ་པར་བྱེད་ལ་འདོད་པའི་ཡོན་ཏན་ལྔ་ལ་རྩེ་བས་དགའ་བར་འགྱུར་པ་དང། རྣམ་ཐོས་ཀྱི་བུ་ལ་འགྲན་

[101B] །དྲིལ་བུ་ལ་བདུགས་ནས་སྒྲ་དཀྲོལ་ན། འཇིགས་པ་ཐམས་ཅད་ལས་ཐར་བར་འགྱུར་ལ། སྲུང་བ་ཆེན་པོ་བྱས་པར་འགྱུར་ཁྱིམ་གྱི་ནང་དུ་དཀྲོལ་ན། འབྱུང་པོ་དང་
གནོད་སྦྱིན་དང། སྲིན་པོ་དང། ཡི་དྭགས་དང། བརྗེད་བྱེད་དང་གྲིབ་གནོན་ཐམས་ཅད་བྱུང་ནས་ཕྱོགས་བཅུར་འབྲོས་པར་འགྱུར་རོ་།ཨོཾ་ཨ་མོ་གྷ་བཱ་ཤ་པདྨ་ཨུཥྞཱི་ཥ། ཏ་ར་ཏ་ར་
ཨ་བ་ཏ་རཾ་ཏུ། བྷ་བན་གཙྪ་ཏུ། སྭ་བྷཱ་བཱ་ནཱན་ཏུ་རུ་ཏུ་རུ། མ་ཧཱ་པདྨ་བཧུ་ཛེ་སཱཧཱ། སླར་གཤེགས་སུ་གསོལ་བའི་སྔགས་ཏེ། བདུག་སྤོས་གུ་གུལ་དང། ཆུ་དང། ཡུངས་ཀར་དང་
བསྲེས་པ་ལ་ལན་བདུན་བཟླས་བརྗོད་བྱས་ན། ཐམས་ཅད་དུ་སླར་གཤེགས་སུ་གསོལ་བའི་སྔགས་བྱས་པར་འགྱུར་རོ། །གསང་སྔགས་རིམ་པར་ཕྱེ་བའི་ཆོ་ག་དང། སྒྲུབ་པའི་
ཆོ་གའོ༑༑ །།དེ་ནས་ལྷ་མོ་ཆེན་མོ་སྒྲོལ་མ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ག་ལ་བ་དེར་སོང་སྟེ་ཕྱིན་ནས་བྱང་ཆུབ་
སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཞབས་ལ་མགོ་བོས་ཕྱག་འཚལ་ནས་ལྷའི་མཆོད་པའི་སྤྲིན་ཆེན་པོས་མཆོད་དེ་ལན་གསུམ་བསྐོར་བ་བྱས་
ནས་མགོ་བཏུད་དེ་ཐལ་མོ་སྦྱར་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་སྨྲས་སོ། །བཅོམ་ལྡན་འདས་

[102A]༄༅། །རིག་སྔགས་ཆེན་པོ་འཇིག་རྟེན་དུ་ཆེར་བསྟན་ལགས་སོ་།གསང་བ་ཆེན་པོའི་དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་དང། ཆོ་ག་ཞིབ་མོ་དང། དོན་ཡོད་
པའི་ཞགས་པ་པདྨ་གཙུག་ཏོར་གྱི་རིག་སྔགས་ཀྱི་རྒྱལ་པོ་ཆེན་པོའི་སྙིང་པོ་རིག་སྔགས་འཆང་ཐམས་ཅད་ཀྱི་དོན་དང། སེམས་ཅན་ཐམས་ཅད་ལ་ཕན་པ་དང། བདེ་བར་བགྱི་
བའི་སླད་དུ་ཛམྦུའི་གླིང་དུ་བཞག་ལགས་སོ། །བཅོམ་ལྡན་འདས་བདག་གིས་ཀྱང་དོན་ཡོད་པ་པདྨ་གཙུག་ཏོར་གྱི་རིག་སྔགས་ཀྱི་རྒྱལ་པོ་དེའི་སྙིང་པོ་དང། ཆོ་ག་ཞིབ་མོ་དོན་
ཡོད་པར་སྒྲོལ་བ། དྲི་མ་མེད་པ། པདྨ་གཙུག་ཏོར་གྱི་ཞགས་པ་ཞེས་བགྱི་བ་རིག་སྔགས་ཀྱི་རྒྱལ་པོའི་སྙིང་པོ་བཤད་པར་བགྱི་སྟེ། རིག་སྔགས་འཆང་གང་གིས་དྲན་པ་ཙམ་
གྱིས་བདག་བཀུག་ཅིང་གཡར་དྲངས་པར་འགྱུར། རིག་སྔགས་འཆང་གིས་རིག་སྔགས་སྒྲུབ་ཅིང་ཡོངས་སུ་སྤྱོད་པ་ལ་རིམ་གྲོ་བགྱི་བ་དང་རིག་སྔགས་འཆང་སྒྲུབ་པའི་དངོས་
གྲུབ་མཆོག་སྩོལ་བར་བགྱི་བ་དང། བསམ་པ་ཐམས་ཅད་ཡིད་བཞིན་དུ་ཡོངས་སུ་བསྐང་བར་བགྱི་བ་དེ་དག་གིས་བཅོམ་ལྡན་འདས་ཀྱི་སྤྱན་སྔར་འཁོར་མང་པོ་འདུས་པའི་མངོན་
སུམ་དུ་རིག་སྔགས་ཀྱི་རྒྱལ་པོ་བཤད་པར་བགྱིའོ། །དེ་ནས་བཅོམ་ལྡན་འདས་ཤཱཀྱ་ཐུབ་པས་ལྷ་མོ་སྒྲོལ་མ་ལ་འདི་སྐད་ཅེས་བཀའ་སྩལ་ཏོ། །ལྷ་མོ་ཆེན་མོ་སྒྲོལ་

[102B] རང་གི་རིག་སྔགས་ཀྱི་རྒྱལ་པོ་དེ་བཞིན་གཤེགས་པ་ངའི་བྱིན་གྱི་རླབས་ཀྱི་ཕྱག་རྒྱས་བྱིན་གྱིས་བརླབ་ཀྱི། ཤོད་ཅིག་དེ་ནས་ལྷ་མོ་ཆེན་མོ་སྒྲོལ་མ་བཅོམ་ལྡན་འདས་ཀྱི་སྤྱན་
སྔར་དོན་ཡོད་པར་སྒྲོལ་བ། དྲི་མ་མེད་པ། པདྨ་གཙུག་ཏོར་གྱི་ཞགས་པ་ཞེས་བྱ་བ་རིག་སྔགས་ཀྱི་སྙིང་པོ་སྨྲས་པ། ན་མ་སྟྲཻ་ཡ་དཧྭི་ཀཱ་ནཱཾ། ཏཱ་ཐཱ་ག་ཏཱ་ནཱཾ། ཤཱཀྱ་རཱ་ཛཱ་ཡ་ཨ་དྷིཥྛི་ན་ན་
མསྐྲྀ་ཏཱ་ནཱཾ། ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཨ་བ་ལོ་ཀི་ཏེ་ཤྭ་རཱ་ཡ། བོ་དཧི་སཏཱ་ཡ། མ་ཧཱ་སཏཱ་ཡ། མ་ཧཱ་ཀཱ་རུ་ཎི་ཀཱ་ཡ། ན་མཿ་ཏཱ་རཱ་ཡ། མ་ཧཱ་དེ་བི། ཨོཾ་ཏཱ་ར་ཎི་ཏཱ་ར་ཎི་ཏཱ་རེ། པདྨ་བི་
བཧུ་ཥི་ཏ་ཏཱ་རེ། མ་ཎི་ཀ་ན་ཀ་བི་ཙི་ཏྲི་ཏ་མཱ་ལ། ཛ་ཊ་མ་ཀུ་ཊ་ནན། དི་ཏ་པདྨེ། དཧུ་རུ་དཧུ་རུ། པདྨ་པཱ་ཤ་བཧུ་ཛེ། ཨ་མོ་གྷ་པཱ་ཤ་ཧསྟེ། ཏཱ་ར་ཡ་བྷ་ག་བ་ཏི། མ་ཧཱ་སིདྡྷི། བ་ར་དེ། ཏུ་རུ་ཏུ་རུ་
མ་ཧཱ་ཏཱ་ར་ཎི་བ་ར་དེ། སཱ་དཱ་ཡ་སཱ་དཱ་ཡ། སིདྡྷེ། ཨ་མོ་གྷ་བ་ར་དེ་སཱཧཱ། ཨོཾ་ཨ་མོ་གྷ་པདྨི་ནི་ཏཱ་རེ་སཱཧཱ་སྙིང་པོའོ། །ཨོཾ་མ་ཎི་ཏཱ་རེ་ཧཱུཾ། ཉེ་བའི་སྙིང་པོའོ། །བཅོམ་ལྡན་འདས། འདི་
ནི༑ བདག་གི་གསང་སྔགས་ནོར་བུ་རིན་པོ་ཆེ་ཆེན་པོའི་སྙིང་པོ་།དོན་ཡོད་པའི་ཞགས་པ། པདྨ་གཙུག་ཏོར་གྱི་རིག་སྔགས་ཀྱི་སྙིང་པོའི་ཞགས་པ་ཆོ་ག་ཞིབ་མོའི་རིག་སྔགས་
འཆང་བ་རྣམས་ཀྱི་བསམ་པ་ཡོངས་སུ་རྫོགས་པར་བགྱི་བ་དང་སེམས་ཅན་ཐམས་ཅད་ལ་མཆོག་སྩལ་བ་རབ་ཏུ་སྩལ་བར་བགྱི་བའི་སླད་དུ་རྗེས་སུ་སྩལ་བ་ལགས་སོ། །

[103A]༄༅། །བཅོམ་ལྡན་འདས། རིག་སྔགས་ཀྱི་རྒྱལ་པོ་འདིའི་ཡོ་བྱད་དང། ཆོ་ག་བཤད་པར་བགྱི་སྟེ། དུ་རུ་ཀ་དང། གུ་གུལ་དང་སྤྲྀག་ཀ་གཅིག་ཏུ་བགྱིས་ལ། གསང་
སྔགས་ཀྱི་སྙིང་པོ་འདིས་ལན་བརྒྱ་རྩ་བརྒྱད་བཟླས་བརྗོད་བགྱིས་ནས་བཅོམ་ལྡན་འདས་བདག་ལ་བདུགས་ན། བདུགས་པ་ཙམ་གྱི་མོད་ལ་བཅོམ་ལྡན་འདས་བདག་དགུག་
པ་དང། གཡར་དྲངས་པར་འགྱུར་ལགས་སོ། །བཅོམ་ལྡན་འདས། རིག་སྔགས་འདི་སྒྲུབ་པའི་ཚེ་རང་གི་གཟུགས་ཀྱིས་མདུན་ན་མཆིས་ཤིང་བསམ་པ་ཐམས་ཅད་ཡིད་
བཞིན་དུ་དངོས་གྲུབ་རྗེས་སུ་སྩལ་བར་བགྱི། བགེགས་དང། ལོག་འདྲེན་ཐམས་ཅད་བཟློག་པར་བགྱི། གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་ཐམས་ཅད་
བཟློག་པར་བགྱི། འཐབ་པ་དང། འཐབ་མོ་དང། རྩོད་པ་དང་འགྱེད་པ་ཐམས་ཅད་རབ་ཏུ་ཞི་བར་བགྱི། བསམ་པ་ཐམས་ཅད་ཡིད་བཞིན་དུ་རྫོགས་པར་བགྱི། མཆོག་
སྩལ་བར་བགྱི། བདེ་ལེགས་དང། དགེ་ལེགས་བསྲུང་བ་དང། བསྐྱབ་པ་དང། སྦ་བར་བགྱིའོ། །བཅོམ་ལྡན་འདས། མཆིས་ཉལ་བ་ན་བདུག་སྤོས་ཀྱི་རྒྱལ་པོ་འདིས་
བདག་ལ་བདུགས་ཤིང། བདག་གི་སྙིང་པོ་ནོར་བུ་རིན་པོ་ཆེ་ཆེན་པོའི་སྙིང་པོ་གསུམ་པོ་དེ་དག་ལན་ཉི་ཤུ་རྩ་གཅིག་བརྗོད་ན་བདུགས་པ་ཙམ་གྱི་མོད་དང། དྲན་པ་

[103B]ཡོངས་སུ་དག་པ་བསྟན་ཅིང། མངོན་སུམ་དུ་མཆིས་པར་བགྱི། མཆོག་ཐམས་ཅད་རྗེས་སུ་སྩལ་བར་བགྱི། བྱུང་
བ་དང་འབྱུང་བའི་བཀའ་མཆིད་བགྱིའོ། །དྲན་པ་ཙམ་གྱི་མོད་ལ་དོན་ཡོད་པ་པདྨ་གཙུག་ཏོར་གྱི་ཞགས་པའི་སྙིང་པོ་འདི་དྲན་པ་ཙམ་གྱིས་བཅོམ་ལྡན་འདས། བདག་རིག་སྔགས་
འཆང་དེའི་མདུན་དུ་མཆིས་ཤིང་བསམ་པ་ཐམས་ཅད་ཡིད་བཞིན་དུ་ཡོངས་སུ་རྫོགས་པར་བགྱི། སྡང་བ་དང། སྡིག་པ་ཐམས་ཅད་དང་བགེགས་དང་ལོག་འདྲེན་ཐམས་ཅད་སོ་
སོར་བཟློག་པར་བགྱི། དངོས་གྲུབ་ཆེན་པོ་སྒྲུབ་པ་རྗེས་སུ་སྩལ་བར་བགྱི། བཀྲ་ཤིས་ཀྱི་སྒྲ་ཐམས་ཅད་འབྱུང་བར་བགྱི། རིག་སྔགས་ཀྱི་དངོས་གྲུབ་ཐམས་ཅད་རྗེས་སུ་སྩལ་
བར་བགྱི། ཆོ་ག་ཞིབ་མོ་དང། དཀྱིལ་འཁོར་དང། ཕྱག་རྒྱ་རིམ་པར་ཕྱེ་བའི་དངོས་གྲུབ་ཐམས་ཅད་རྗེས་སུ་སྩལ་བར་བགྱི། བསོད་ནམས་དྲང་བའི་དངོས་གྲུབ་ཐམས་ཅད་རྗེས་སུ་
སྩལ་བར་བགྱི། དུས་མ་ཡིན་པར་འཆི་བ་ཐམས་ཅད་སོ་སོར་བཟློག་པར་བགྱི། སྡིག་པ་དང། སྒྲིབ་པ་ཐམས་ཅད་རྣམ་པར་དག་པར་བགྱི་རྟག་ཏུ་རྗེས་སུ་འབྲང་བར་བགྱི་
རྟག་ཏུ་རྒྱུན་མི་འཆད་པར་རིག་སྔགས་འཆང་གི་བགེགས་དང་ལོག་འདྲེན་ཐམས་ཅད་སོ་སོར་བཟློག་པར་བགྱི། ནད་ཐམས་ཅད་བསལ་བར་བགྱིའོ། །བཅོམ་ལྡན་འདས་

[104A]༄༅། །རིག་སྔགས་འཆང་འགུམ་པའི་ཚེ་རྣམ་པར་ཤེས་པ་ཐ་མ་ལ་བབ་པ་སྟེ། བཅོམ་ལྡན་འདས། བདག་གིས་རྟག་ཏུ་མངོན་སུམ་དུ་བསྟན་ཅིང་མདུན་ན་ཉེ་བར་
མཆིས་པར་བགྱི། སངས་རྒྱས་ཡིད་ལ་བགྱིད་པ་ཤིན་ཏུ་དྲན་པས་དུས་ལས་འདའ་བར་བགྱིད་པ་དང། ཇི་ལྟར་སྦྲུལ་པགས་པ་བརྗེས་པ་བཞིན་ལུས་བརྗེས་ནས་འཇིག་
རྟེན་གྱི་ཁམས་བདེ་བ་ཅན་གྱི་སྐལ་པ་དང་མཉམ་པར་པདྨ་དག་ལས་བརྫུས་ཏེ་སྐྱེ་ལ་རྒྱན་ཐམས་ཅད་ཀྱིས་བརྒྱན་པ་དང། ཚེ་རབས་སུ་ཚེ་རབས་དྲན་པར་འགྱུར། དེ་
བཞིན་གཤེགས་པ་ཐམས་ཅད་ཀྱིས་ཡོངས་སུ་བཟུང་ཞིང་བྱིན་གྱིས་བརླབས་པར་འགྱུར། ལུས་རྡོ་རྗེར་འགྱུར། སངས་རྒྱས་ཀྱི་ཞིང་ཐམས་ཅད་དུ་ཆུད་པར་འགྱུར། ས་བཅུ་
ལ་གནས་པར་ཡང་འགྱུར། ཕྱིར་མི་ལྡོག་པའི་ས་ལ་གནས་པར་ཡང་འགྱུར། དེ་བཞིན་གཤེགས་པ་ཐམས་ཅད་ཀྱིས་ལུང་བསྟན་པར་ཡང་འགྱུར། དགེ་བའི་རྩ་བ་
ཐམས་ཅད་བསྐྱེད་པར་ཡང་འགྱུར། དེ་བཞིན་གཤེགས་པ་ཐམས་ཅད་མངོན་སུམ་དུ་སྟོན་པར་འགྱུར། བསོད་ནམས་ཀྱི་ཚོགས་ཐམས་ཅད་བསགས་པར་འགྱུར་
སྡིག་པ་དང། སྒྲིབ་པ་དང། སྡིག་པ་ཐམས་ཅད་ཡོངས་སུ་དག་པར་འགྱུར་རོ། དེ་བཞིན་གཤེགས་པ་ཐམས་ཅད་ཀྱི་དགེ་བའི་རྩ་བའི་དམ་ཚིག་རྟོགས་པ་དང། གསང་

[104B]པོའི་མཐར་ཐུག་པའི་བར་དུ་འཚལ་བར་འགྱུར་བ་ལགས་སོ། །དེ་ནས་བཅོམ་ལྡན་འདས་དེ་བཞིན་གཤེགས་པ་
ཤཱཀྱ་ཐུབ་པས་ལྷ་མོ་ཆེན་མོ་སྒྲོལ་མ་ལ་ལེགས་སོ་ཞེས་བྱ་བ་བྱིན་ཏེ། ལྷ་མོ་ཆེན་མོ་ལེགས་སོ་ལེགས་སོ། །རིག་སྔགས་ཀྱི་རྒྱལ་པོ་འདི་ཁྱོད་ཀྱིས་བཤད་པ་མཆོག་ཏུ་ལེགས་
སོ༑ ༑ཆོ་ག་ཞིབ་མོ་འདི་ཡོངས་སུ་རྫོགས་པར་བྱ་བ་དང། རིག་སྔགས་འཆང་དེ་ཡང་ཡོངས་སུ་བསྲུང་བའི་ཕྱིར་དང། ཡོངས་སུ་བསྐྱང་བའི་ཕྱིར་དང། དངོས་གྲུབ་རབ་ཏུ་སྦྱིན་
པའི་ཕྱིར་ཁྱོད་ཀྱིས་ཡོངས་སུ་བསྐྱང་བར་བྱའོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་དང། རྒྱལ་པོ་ཆེན་པོ་བཞི་དང། ཚངས་པ་དང། ཁྱབ་འཇུག་དང། དབང་
ཕྱུག་ཆེན་པོ་དང། ལྷ་རྣམས་ཀྱི་དབང་པོ་བརྒྱ་བྱིན་དང། ཚོགས་ཀྱི་བདག་པོ་ནག་པོ་ཆེན་པོ་དང། རིག་སྔགས་དང་དཀྱིལ་འཁོར་གྱི་ལྷ་དུ་མ་དང། ནོར་བུ་བཟང་པོའི་བུ་དང། ལྔ་
རྩེན་དང། གར་མཁན་མཆོག་དང། སྟོབས་ཅན་དང། སྟོབས་པོ་ཆེ་དང། ལྗང་སྔོ་དང། དུང་ཅན་དང། དེ་བཞིན་དུ་འཇིགས་བྱེད་དང། དབྱངས་ལྡན་མ་དང། དཔེ་མེད་མ་
དང། ལྷ་མོ་ཆེན་མོ་དཔལ་དང། རལ་པ་གཅིག་མ་དང། མེ་ཏོག་ཚེམས་ཏེ། ཐམས་ཅད་འདུས་ནས་མཐུན་པར་སྟན་ལས་ལངས་ཏེ་བླ་གོས་ཕྲག་པ་གཅིག་ཏུ་གཟར་ནས་པུས་མོ་

[105A]༄༅། །གཡས་བའི་ལྷ་ང་ས་ལ་བཙུགས་ཏེ་བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་ནས་བཏུད་དེ་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་
ལྡན་འདས། བདག་ཅག་ཀྱང་ཕྱི་མའི་དུས་ཕྱི་མའི་ཚེ་རིག་སྔགས་འཆང་དེ་དང། རིག་སྔགས་སྨྲ་བའི་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ་
དགེ་བསྙེན་ནམ། དགེ་བསྙེན་མའམ། གཞན་ཡང་སྐྱེས་པའམ། བུད་མེད་དམ་ཁྱེའུ་འམ། བུ་མོ་གང་ཞིག་དོན་ཡོད་པའི་ཞགས་པ་གཙུག་ཏོར་འདི་སྒྲུབ་པར་བགྱིད་དམ་
ཀློག་པར་བགྱིད་དམ། འདོན་ཏམ། ཐ་ན་མིང་ཙམ་ཡང་འཛིན་པར་བགྱིད་ན། བཅོམ་ལྡན་འདས། དེ་ལ་བདག་ཅག་ཀུན་ནས་མ་གྲུབ་པར་རྟག་ཏུ་རྗེས་སུ་འབྲང་ཞིང་བསྲུང་
བར་བགྱི། ཡོངས་སུ་བསྐྱང་བར་བགྱི། གཟི་བརྗིད་གཞུག་པར་བགྱི་དངོས་གྲུབ་ཆེན་པོའི་བསམ་པ་ཡོངས་སུ་རྫོགས་པར་བགྱི། བསམ་པ་ཐམས་ཅད་ཀྱི་མཆོག་ཡོངས་སུ་
རྫོགས་པར་བགྱི། ཉེས་པར་བགྱིས་པ་ཐམས་ཅད་སོ་སོར་བཟློག་པར་བགྱི། སྡིག་པ་དང། སྒྲིབ་པ་ཐམས་ཅད་ཡོངས་སུ་སྦྱང་བར་བགྱི་བྱང་ཆུབ་ཀྱི་སྙིང་པོ་ལ་མཐར་ཐུག་
གི་བར་དུ་རྟག་ཏུ་རྗེས་སུ་འབྲང་བར་བགྱིའོ། །བཅོམ་ལྡན་འདས་ཀྱིས་འདི་སྐད་དུ་གྲོགས་པོ་དག་ལེགས་སོ་ལེགས་སོ། །ཁྱེད་ཀྱིས་བྱ་བ་དེ་ལྟར་ཡིན་ཏེ། རིག་སྔགས་

[105B]ཞེས་བཀའ་སྩལ་ཏོ། །དོན་ཡོད་པའི་ཞགས་པ་པདྨ་གཙུག་ཏོར་གྱི་རྡོ་རྗེ་ཆེན་པོའི་སྙིང་པོ་གསང་བ་རྫོགས་སོ།། །།
རྣམ་པར་ཐར་པ་ཆེན་པོའི་དཀྱིལ་འཁོར་གྱི་སྙིང་པོ་གསང་བ་བསྟན་པ་བཀླགས་པས་གྲུབ་པ་ཆོ་ག་ཞིབ་མོ་རྒྱས་པ་མཆོག་ཏུ་གསང་བ་མཐའ་དག་རྫོགས་པ་ཡོངས་སུ་རྫོགས་སོ།། །།
དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་བཅོམ་ལྡན་འདས་ཀྱི་ཞབས་གཉིས་ལ་གཏུགས་ནས་མིག་མི་འཛུམ་པར་བཅོམ་
ལྡན་འདས་ཀྱི་ཞལ་དུ་བལྟས་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། འདིས་ན་བདག་ལ་པདྨ་ཡངས་པའི་དཀྱིལ་འཁོར་པདྨའི་རིགས་ཀྱི་སྙིང་
པོར་འགྱུར་པ་གསང་བ་དེ་ཁོ་ན་ཉིད་བསྟན་པ་མཆིས་ཏེ། རྣམ་པར་ཐར་པའི་དཀྱིལ་འཁོར་གྱི་གསང་བའི་དོན་ཡོད་པའི་ཞགས་པའི་སྙིང་པོ་ཁྲོ་བོའི་རྒྱལ་པོ་རིག་སྔགས་ཀྱི་རྒྱལ་
པོའི་སྙིང་པོ་བཅོམ་ལྡན་འདས་ཀྱི་སྤྱན་སྔར་ངོ་བོ་ཐ་དད་པ་དང། ཕྱག་རྒྱ་ཐ་དད་པ་དང། སྔགས་ཐ་དད་པ་དང། དཀྱིལ་འཁོར་དང། གཟུགས་བྲི་བ་ཡོངས་སུ་བསྒྲག་པར་བགྱི་
སེམས་ཅན་ཐམས་ཅད་རྗེས་སུ་གཟུང་བའི་སླད་དུ་རིག་སྔགས་འཆང་བ་རྣམས་ཀྱི་དེ་ཁོ་ནར་གྱུར་པ་ནི། འདི་ལགས་ཏེ། རིག་སྔགས་འཆང་བ་ཐམས་ཅད་ཀྱི་གནས་གསང་

[106A]༄༅། །བའི་དཀྱིལ་འཁོར་པདྨ་ཡངས་པའི་དམ་ཚིག་དོན་ཡོད་པའི་ཞགས་པ་སྒྲུབ་པའི་ཆོ་ག་རྗེས་སུ་སྩལ་བར་བགྱི་ན། བཅོམ་ལྡན་འདས། དེ་བདག་ལ་གནང་བར་
མཛད་ཅིང། དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་བྱིན་གྱིས་བརླབ་པ་དང། དེ་བཞིན་གཤེགས་པའི་རིགས་དང། པདྨའི་རིགས་དང། ནོར་བུའི་རིགས་
དང། རྡོ་རྗེའི་རིགས་དང། སྤྱིའི་དམ་ཚིག་འགྲུབ་པར་འགྱུར་སྤྱིའི་བྱིན་གྱི་རླབས་དང། རིག་སྔགས་ཀྱི་རྒྱལ་པོའི་དཀྱིལ་འཁོར་དང། གཟུགས་བྲི་བ་དང། ཕྱག་རྒྱ་རིམ་
པར་ཕྱེ་བ་ལ་རྗེས་སུ་འཇུག་པར་འགྱུར། ཆོ་ག་ཞིབ་མོ་སྒྲུབ་པ་ཐམས་ཅད་ཀྱི་དངོས་གྲུབ་དེ་ཁོ་ན་ཉིད་དུ་འགྱུར། དེ་བཞིན་གཤེགས་པ་ཐམས་ཅད་ཀྱི་སངས་རྒྱས་ཀྱི་ཞིང་
དང། བྱང་ཆུབ་སེམས་དཔའ་དཀྱིལ་འཁོར་དུ་འཇུག་པའི་དམ་ཚིག་བྱིན་གྱི་རླབས་ཀྱི་དེ་ཁོ་ན་ཉིད་དུ་འགྱུར་ལགས་སོ། །དེ་ནས་དེ་བཞིན་གཤེགས་པ་དགྲ་བཅོམ་པ་
ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་བཀའ་
སྩལ་ཏོ༑ ༑སྙིང་རྗེ་ཆེན་པོ་དང་ལྡན་པ་དོན་ཡོད་པའི་ཞགས་པའི་དམ་ཚིག་རྣམ་པར་ཐར་པ་ཆེན་པོའི་དཀྱིལ་འཁོར་རྣམ་པར་འཕྲུལ་པ། བྱང་ཆུབ་སེམས་དཔའ་ཐམས་

[106B] ཕྱག་རྒྱ་རིམ་པར་ཕྱེ་བ་ཆོ་ག་ཞིབ་མོ་དེའི་དུས་ལ་དབབ་པར་ཤེས་ན་ཤོད་ཅིག་།ངས་བྱིན་གྱིས་བརླབས་ཤིང་རྗེས་སུ་ཡི་རང་ལ་ཕྱག་རྒྱ་
ཆེན་པོས་བཏབ་ནས་བྱིན་གྱིས་བརླབས་སོ། །སྔོན་གྱི་དེ་བཞིན་གཤེགས་པ་གངྒཱའི་ཀླུང་གི་བྱེ་བ་བྱེ་བ་ཁྲག་ཁྲིག་འབུམ་ཕྲག་དགུ་བཅུ་རྩ་དགུའི་དེ་བཞིན་གཤེགས་པ་ཐམས་ཅད་
ཀྱི་བྱིན་གྱི་རླབས་ཀྱིས་བྱིན་གྱིས་བརླབས་སོ། །སེམས་ཅན་ཐམས་ཅད་ཀྱི་དོན་དུ་དེ་ཁོ་ན་ཉིད་ཀྱི་དངོས་གྲུབ་བླ་ན་མེད་པ་ཕྱག་རྒྱ་དང། དཀྱིལ་འཁོར་དང། དམ་ཚིག་ཆེན་པོར་བྱིན་
གྱིས་བརླབས་སོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་བཞིན་འཛུམ་ཞིང། དེ་བཞིན་གཤེགས་པ་ཐམས་ཅད་ཀྱི་
གསང་བ་རྣམ་པར་ཐར་པའི་དཀྱིལ་འཁོར་རྣམ་པར་འཕྲུལ་པ་བཀོད་པ་དོན་ཡོད་པ་མཐོང་བའི་ཏིང་ངེ་འཛིན་མངོན་སུམ་དུ་བྱས་ནས་ཏིང་ངེ་འཛིན་དེས་སྟོང་གསུམ་གྱི་སྟོང་ཆེན་
པོའི་འཇིག་རྟེན་གྱི་ཁམས་ན་སངས་རྒྱས་ཀྱི་ཞིང་ཐམས་ཅད་འོད་ཟེར་གྱིས་སྣང་བར་བྱས། ལྷའི་གནས་ཐམས་ཅད་སྣང་བར་བྱས་ཀླུའི་གནས་ཐམས་ཅད་སྣང་བར་བྱས། གནོད་
སྦྱིན་དང་སྲིན་པོའི་གནས་ཐམས་ཅད་སྣང་བར་བྱས། འབྱུང་པོའི་གནས་ཐམས་ཅད་སྣང་བར་བྱས། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོའི་

[107A]༄༅། །གནས་ཐམས་ཅད་སྣང་བར་བྱས། སའི་འོག་ཏུ་གཏོགས་པ་འོག་ནས་གནས་པ་ཐམས་ཅད་སྣང་བར་བྱས། བར་སྣང་གི་གནས་ནམ་མཁའ་ལ་རྒྱུ་བའི་ལྷ་
རྣམས་སྣང་བར་བྱས་ཤིང་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀུན་ནས་གཡོ་བ་ཆེན་པོར་འགྱུར་བ་དང། གཡོ་བའི་མཐུ་དེས་དེ་དག་ཐམས་ཅད་བསྐུལ་བར་
གྱུར་ཏོ༑ ༑བསྐུལ་བ་ཙམ་གྱི་མོད་ཉིད་ལ་དེ་དག་ཐམས་ཅད་ལྷགས་ཏེ། རི་གྲུ་འཛིན་ན་འཁོར་མང་པོ་འདུས་པར་མཐུན་པར་ལྷགས་ནས་འཁོད་དོ། །དེ་ནས་བྱང་ཆུབ་སེམས་དཔའ་
སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་འཁོར་མང་པོ་འདུས་པར་མཁྱེན་ནས་དོན་ཡོད་པའི་ཞགས་པའི་ཆ་བྱད་དུ་ཞུགས་ཤིང་བཅོམ་ལྡན་འདས་ཀྱི་
སྤྱན་སྔར་འདུག་ནས་འདི་ལྟར་དེ་བཞིན་གཤེགས་པའི་གསང་བ་ཐམས་ཅད་དུ་རིགས་སྤྱིའི་དམ་ཚིག་གི་ཚུལ་དུ་ཞུགས་ལ། རལ་པའི་ཐོར་ཚུགས་ཀྱིས་བརྒྱན་ཞིང་རྒྱལ་བ་འོད་
དཔག་མེད་ཐོར་ཚུགས་སུ་ཐོགས་པ། ཚངས་པའི་གཟུགས་ཅན་ཕྱག་བཅོ་བརྒྱད་པ་རང་གི་ངོ་བོ་ཞགས་པ་ཐོགས་པ། ཐལ་མོ་སྦྱར་བ། སྐུ་ཕྱེད་ན་ཕྱག་གཡོན་པ་བརྟེན་པ་
མདུང་རྩེ་གསུམ་པ་བསྣམས་པ། རིལ་པ་སྤྱི་བླུགས་དང། བགྲང་ཕྲེང་བསྣམས་པ། པདྨ་བསྣམས་པ། པདྨའི་ཕྱག་རྒྱ་བསྣམས་པ་ཡིད་བཞིན་གྱི་ནོར་བུ་དང་རྒྱལ་མཚན་

[107B] མེ་ཏོག་གི་ཕུར་མ་དང། བའི་ཛ་པཱུ་ར་བསྣམས་པ། དབུགས་འབྱིན་པར་མཛད་པ། རིན་པོ་ཆེའི་ཆར་འབེབས་པར་མཛད་པ། ཐལ་མོ་སྦྱར་བའི་ཕྱག་རྒྱ་མཛད་པ། སྤྱི་བོར་ཕྱག་
རྒྱ་མཛད་པ། དམ་ཚིག་གི་ཕྱག་རྒྱ་མཛད་པ། པདྨ་ཡངས་པའི་ཕྱག་རྒྱ་མཛད་པ། རྡོ་རྗེའི་རིགས་ཀྱི་དམ་ཚིག་གི་ཕྱག་རྒྱ་མཛད་པ། དེ་བཞིན་གཤེགས་པ་དང། ནོར་བུའི་ཕྱག་རྒྱ་
མཛད་པ། གཟུགས་ཞི་བ། སྤྱན་གསུམ་པ། མཆོད་ཕྱིར་ཐོགས་པ། གདན་པདྨ། སྐུ་འོད་ཟེར་སྣ་ཚོགས་འབར་བ། སྒྲོལ་མ་བདུན་རྗེས་སུ་འབྲང་བ། ཕ་རོལ་ཏུ་ཕྱིན་པ་བཅུས་བསྐོར་
བ༑ བརྒྱ་བྱིན་དང། ཚངས་པ་དང། གཤིན་རྗེ་དང། ཆུ་ལྷ་དང། ལུས་ངན་པོས་བསྐོར་བ། དབང་ཕྱུག་དང། དབང་ཕྱུག་ཆེན་པོ་དང། ཚངས་པ་དང། ལྷའི་བུ་དང། སྲེད་མེད་ཀྱི་བུ་
དང། དབང་ཆེན་དང། རྒྱ་མཚོ་དང། དགའ་བོ་དང། ཉེ་དགའ་བོ་འཁོར་དང་བཅས་པ་བཅོམ་ལྡན་འདས་ཤཱཀྱ་ཐུབ་པའི་སྤྱན་སྔར་འཁོད་ནས་མིག་མི་འཛུམ་ཞིང་བཞིན་
འཛུམ་པས། མེ་ཏོག་སྣ་ཚོགས་པ་རྣམས་བཅོམ་ལྡན་འདས་ལ་འཐོར་ཏེ་འདི་ལྟ་སྟེ། མེ་ཏོག་ཤྭ་ལ་དང། ཏ་མ་ལ་དང། ཙམ་པ་ཀ་དང་ཨ་ཏི་མུཀྟ་ཀ་དང། ཤོ་ཀཱ་
བརྟ་དང། ཁ་བྱེ་འཁྱིལ་བ་དང། གནྡྷ་བརྵི་ཀ་དང། མཐོན་ཀ་དང། མཐོན་ཀ་ཆེན་པོ་དང། ཀ་དམ་པ་དང། མདོག་མཛེས་པ་དང། སུ་མ་ནྱ་ཀ་དང། སྐྱ་སྣར་དང། ཆེར་གསལ་

[108A]༄༅། །བ་དང། དྲི་མེད་གཟི་བརྗིད་དང། དྲི་དགའ་དང། རབ་སིམ་དང། པ་ལ་ཤ་དང། ཟ་བ་དང། མ་རཎྜ་ཀ་དང། གཟི་བརྗིད་བསིལ་དང། དྲི་མེད་དང། གཟི་ཡངས་
ལྡན་དང། ཤིན་ཏུ་བསྟན་དང། ལྷ་དགའ་དང། ཡིད་དགའ་དང། ཡུ་ཐི་ཀ་དང། པདྨ་དང། ཀུ་མུ་ད་དང། པདྨ་དཀར་པོ་དང། ཨུཏྤ་ལ་དང། ཨུཏྤ་ལ་དམར་པོ་དང། ཏ་
ར་ཎ་གུ་ཧྱ་དང། གསེར་དང། དངུལ་དང། རིན་པོ་ཆེ་རྣམ་པ་སྣ་ཚོགས་ཀྱི་མེ་ཏོག་རྣམས་ཀྱིས་བཅོམ་ལྡན་འདས་ལ་མཆོད་པ་བྱེད་པ་ནི། མངོན་སུམ་དུ་རྣམ་པར་ཐར་པའི་
དཀྱིལ་འཁོར་གསང་བ་དོན་ཡོད་པའི་རྒྱལ་པོ་འདི་སྨྲས་སོ། །དུས་གསུམ་དུ་གཤེགས་ཤིང་བཞུགས་པ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་
ལོ༑ ༑དེ་བཞིན་གཤེགས་པ་ཐམས་ཅད་ཀྱི་གསང་བ་རིགས་ཀྱི་དམ་ཚིག་ལ་ཕྱག་འཚལ་ལོ། །རིག་སྔགས་ཀྱི་རྒྱལ་པོ་དོན་ཡོད་པ་རྣམ་པར་ཐར་པའི་དཀྱིལ་འཁོར་རིགས་
དང། ཕྱག་རྒྱ་ཐམས་ཅད་ལ་ཕྱག་འཚལ་ལོ། །འདས་པ་དང། མ་འོངས་པ་དང། ད་ལྟར་བྱུང་བའི་རང་སངས་རྒྱས་དང། ཉན་ཐོས་ཀྱི་དགེ་འདུན་ཐམས་ཅད་ལ་ཕྱག་འཚལ་
ལོ༑ ༑ཡང་དག་པར་རྟོགས་པ་རྣམས་ལ་ཕྱག་འཚལ་ལོ། །ཡང་དག་པར་ཞུགས་པ་རྣམས་ལ་ཕྱག་འཚལ་ལོ། །བློ་གྲོས་ཆེན་པོ་དང་ལྡན་པ་ཤཱ་རད་ཏིའི་བུ་ལ་ཕྱག་འཚལ་

[108B] ༑བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་ལ་སོགས་པ་འཕགས་པའི་ཚོགས་ཀྱི་མཆོག་རྣམས་ལ་ཕྱག་འཚལ་ལོ་།འཕགས་པ་དེ་བཞིན་གཤེགས་པ་དགྲ་
བཅོམ་པ་ཡང་དག་པར་རྫོགས་པའི་སངས་རྒྱས་འོད་དཔག་མེད་ལ་ཕྱག་འཚལ་ལོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་
ཐུགས་རྗེ་ཆེན་པོ་དང་ལྡན་པ་འཕགས་པ་སྤྱན་རས་གཟིགས་དབང་ཕྱུག་ལ་ཕྱག་འཚལ་ལོ། །དྲང་སྲོང་ཆེན་པོ་དེ་དག་དང། འཕགས་པའི་ཚོགས་ཀྱི་མཆོག་དེ་དག་ལ་ཕྱག་འཚལ་
ནས་འཕགས་པ་སྤྱན་རས་གཟིགས་དབང་ཕྱུག་གི་ཞལ་ནས་བྱུང་བ་དོན་ཡོད་པའི་རྒྱལ་པོ་རྣམ་པར་ཐར་པའི་དཀྱིལ་འཁོར་གྱི་སྙིང་པོ་དེ་བཞིན་གཤེགས་པའི་མངོན་སུམ་དུ་
གསུངས་པ་འདི་འཁོར་མང་པོའི་ནང་དུ་བདག་གིས་ད་བཟླའོ། བདག་གི་དགོས་པ་ཐམས་ཅད་གྲུབ་པར་གྱུར་ཅིག་འཇིགས་པ་ཐམས་ཅད་དུ་སྲུང་བར་གྱུར་ཅིག་ཏདྱ་ཐཱ། ཨོཾ་
ཙ་ར་ཙ་ར། ཙི་རི་ཙི་རི། ཙུ་རུ་ཙུ་རུ། མ་ཧཱ་ཀཱ་རུ་ཎི་ཀ་།བི་རི་བི་རི། པི་རི་པི་རི། ཙི་རི་ཙི་རི། པ་ར་མ་མ་ཧཱ་ཀ་རུ་ཎི་ཀ་སི་རི་སི་རི། ཙི་རི་ཙི་རི། བི་རི་བི་རི། བི་རི་བི་རི། མ་ཧཱ་པདྨ་ཧསྟ། ཀ་ལ་
ཀ་ལ༑ ཀི་ལི་ཀི་ལི། ཀུ་ལུ་ཀུ་ལུ། མཧཱ་ཤུདྡྷ་སཏ། ཨེ་ཧྱེ་ཧི་བུདྡྷྱ་བུདྡྷྱ། དྷཱ་བ་དྷཱ་བ། ཀ་ཎ་ཀ་ཎ། ཀི་ཎི་ཀི་ཎི། ཀུ་ཎུ་ཀུ་ཎུ། པ་ར་མ་ཤུདྡྷ་སཏ། ཀ་ར་ཀ་ར། ཀི་རི་ཀི་རི། ཀུ་རུ་ཀུ་རུ། མ་ཧཱ་

[109A]༄༅། །སྠཱ་མ་པྲཱབྟ། ཙ་ལ་ཙ་ལ། སཉྩ་ལ་སཉྩ་ལ་བི་ཙ་ལ་བི་ཙ་ལ། ཨེ་ཊ་ཊ་ཨེ་ཊ་ཊ། བྷ་ར་བྷ་ར། བཧི་རི་བཧི་རི། བཧུ་རུ་བཧུ་རུ། ཨེ་ཧྱེ་ཧི་མ་ཧཱ་ཀཱ་རུ་ཎི་ཀ་མ་ཧཱ་བ་ཤུ་པ་ཏི། བེ་ཥ་དྷ་
ར་དྷ་ར་དྷ་ར། ས་ར་ས་ར། ཙ་ར་ཙ་ར། ཧ་ར་ཧ་ར། ཧཱ་ཧཱ་ཧཱ་ཧཱ། ཧཱི་ཧཱི་ཧཱི་ཧཱི། ཧཱུ་ཧཱུ་ཧཱུ་ཧཱུ། ཨོཾ་ཀཱ་ར་པྲཧྨ་བེ་ཥ་དྷ་ར། དྷ་ར་དྷ་ར། དཧི་རི་དཧི་རི། དཧུ་རུ་དཧུ་རུ། ཏ་ར་ཏ་ར། ས་ར་ས་ར། པ་ར་པ་ར་
ཙ་ར་ཙ་ར། བྷ་ར་བྷ་ར། རཤྨི་ཤ་ཏ་ས་ཧ་སྲ་པྲ་ཏི་མཎྜི་ཏ་ཤ་རཱི་ར། ཛྭ་ལ་ཛྭ་ལ། ཏ་པ་ཏ་པ། བྷ་ག་ཝན། སོ་མ་ཨཱ་དི་ཏྱ། ཡ་མ་བ་རུ་ཎ་ཀུ་བེ་ར་བྲཧྨ་ཨིནྡྲ་རི་ཥི་དེ་བ་ག་ཎ། ཨ་བྷྱ་རྩི་ཏ་ཙི་ར་
ཎ༑ སུ་རུ་སུ་རུ། ཙུ་རུ་ཙུ་རུ། པུ་རུ་པུ་རུ། མུ་རུ་མུ་རུ། ས་ནད་ཀུ་མ་རཱ། རུ་དྲ་བཱ་ས་བ། བིཥྞུ་དྷ་ན་ད། བཱ་ཡུ་དེ་བ་རི་ཥི་ནཱ་ཡ་ཀ་བི་ནཱ་ཡ་ཀ་བ་ཧུ་བི་བི་དྷ་བེ་ཥ་དྷ་ར། དྷ་ར་དྷ་ར། དཧི་རི་
དཧི་རི༑ དཧུ་རུ་དཧུ་རུ། ཐ་ར་ཐ་ར། གྷ་ར་གྷ་ར། ཡ་ར་ཡ་ར་ལ་ར་ལ་ར། ཧ་ར་ཧ་ར། མ་ར་མ་ར། པ་ར་པ་ར། ཙ་ར་ཙ་ར། བ་ར་བ་ར། བ་ར་དཱ་ཡ་ཀ་ས་མནྟ་ཨ་བ་ལོ་ཀི་ཏེ། བི་ལོ་ཀི་ཏེ་
ལོ་ཀེ་ཤྭ་ར། མ་ཧེ་ཤྭ་ར། མུ་ཧུ་མུ་ཧུ། མུ་རུ་མུ་རུ། མུ་ཡ་མུ་ཡ། མུཉྩ་མུཉྩ། བཅོམ་ལྡན་འདས་འཕགས་པ་སྤྱན་རས་གཟིགས་དབང་ཕྱུག་བདག་དང་སེམས་ཅན་ཐམས་
ཅད་འཇིགས་པ་ཐམས་ཅད་དང། གནོད་པ་ཐམས་ཅད་དང། ཡམས་ཀྱི་ནད་ཐམས་ཅད་དང། གདོན་ཐམས་ཅད་དང། ནད་ཐམས་ཅད་ལས་སྲུང་དུ་གསོལ། སྲུང་དུ་

[109B] གནོད་པ་དང། འཆིང་བ་དང། རྡེག་པ་དང། བསྡིགས་པ་དང། རྒྱལ་པོ་དང། ཆོམ་རྐུན་དང། གནོད་བྱེད་དང། མེ་དང། ཆུ་དང། དུག་དང། མཚོན་ལས་ཡོངས་སུ་ཐར་བར་མཛད་
པ༑ ཀ་ཎ་ཀ་ཎ། ཀི་ནི་ཀི་ནི། ཀུ་ཎུ་ཀུ་ཎུ། ཙ་ར་ཙ་ར། ཨིནྡྲི་ཡ། བ་ལ་བོ་དྷྱངྒ། མཱ་ར་ཀ་ཙུ་ཏུ་རཱ་རྱ་ས་ཏྱ་ས་མ་པྲ་ཀཱ་ཤཱ་ཀ་ཏ་མ་ཏ་མ། ད་མ་ད་མ། ཤ་མ་ཤ་མ། ས་མ་ས་མ། མ་ཧཱ་
ཏ་མའན་དྷ་ཀ་ར། བཧི་དྷ་མན། ཥ་ཊ་པཱ་ར་མི་ཏཱ། པ་རི་པཱུ་ར་ཀ་མི་ལི་མི་ལི། ཊ་ཊ་ཊ་ཊ། ཋ་ཋ་ཋ་ཋ། ཊི་ཊི་ཊི་ཊི། ཊུ་ཊུ་ཊུ་ཊུ། ཋི་ཋི་ཋི་ཋི། ཋུ་ཋུ་ཋུ་ཋུ། ཨེ་ཎེ་ཡ་ཙརྨ་ཀྲྀ་ཏ། པ་རི་ཀ་ར་
ཨེ་ཧྱེ་ཧི་མ་ཧཱ་ཀཱ་རུ་ཎི་ཀ་མ་ཧེ་ཤྭ་ར། མ་ཧཱ་བཧུ་ཏ། ག་ཎ་བྷཾ་ཛ་ཀ་ཀུ་རུ་ཀུ་རུ། པ་ར་པ་ར། ཀ་ཊ་ཀ་ཊ། མ་ཊ་མ་ཊ་བི་ཤུདྡྷ་བི་ཥ་ཡ་ནི་པཱ་ས་ནི། མ་ཧཱ་ཀཱ་རུ་ཎི་ཀ་ཤྭེ་ཏ་ཡཛྙོ་པ་
པཱི་ཏ་ཡ། རཏྣ་མ་ཀུ་ཊ། མཱ་ལཱ་དྷ་ར། སརྦ་ཛྙཱ་ཤི་ར་སི་ཀྲི་ཏ། ཛ་ཊཱ་མ་ཀུ་ཊ་མཧཱ་ད་བཧུ་ཏ། ཀ་མ་ལ་ཀྲི་ཏ། ཀ་ར་ཏ་ལ། དྷྱ་ན་ས་མ་དཧི། བི་མོ་ཀྵ། ཨ་པྲ་ཀམྤྱ། པ་ཧུ་ས་ཏྭ། སནྟ་ཏི། པ་རི་
པཱ་ཙ་ཀ་མ་ཧཱ་ཀཱ་རུ་ཎི་ཀ་སརྦ་ཀརྨ་ཨཱ་བ་ར་ཎ་བི་ཤོ་དྷ་ཀ་སརྦ་བྱཱ་དཧི་བ་རི་མོ་ཙ་ཀ་སརྦ་ཨཱ་ཤཱ་བ་པི་པཱུ་ར་ཀ་སརྦ་སཏ། སཾ་མཱ་ཤཱ་ས་ན་ཀ་ར་ན་མོ་སྟུ་ཏེ་སཱཧཱ། ཨོཾ་པྲམྷ་བེ་ཥ་དྷ་ར། དྷ་
ར་དྷ་ར༑ དཧི་རི་དཧི་རི། དཧུ་རུ་དཧུ་རུ། ས་མནྟ། ཛྭ་ལ་ཨ་མོ་གྷ་ཧཱུཾ། དོན་ཡོད་པའི་སྙིང་པོ་ཨ་ཡི་གེ་གཅིག་པོ་ནི། ཀུན་ནས་གསང་བ། དེ་བཞིན་གཤེགས་པའི་རིགས་ཀྱི་དམ་ཚིག་དང། པདྨ་

[110A]༄༅། །ཡངས་པའི་དཀྱིལ་འཁོར་དུ་ཞུགས་པ། རིགས་ཐམས་ཅད་ཀྱི་སྤྱིའི་ཡིན་ཏེ། བཀླགས་པས་གྲུབ་པའོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་
འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་ཡི་གེ་གཅིག་པོ་ཀུན་ནས་དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་གསང་བ་སྤྱིའི་རྣམ་པར་ཐར་པའི་དཀྱིལ་འཁོར་
སྨྲས་པ་ཙམ་གྱིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་རྣམ་པ་དྲུག་ཏུ་གཡོས་ཤིང་ལྷའི་མེ་ཏོག་གི་ཆར་རབ་ཏུ་བབ་ལ། ཀུན་ནས་རིན་པོ་ཆེའི་ཆར་རབ་ཏུ་
བབ་བོ༑ ༑དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་སྟོང་ཀུན་ནས་གཤེགས་ནས་ནམ་མཁའི་དཀྱིལ་ལ་རྫུ་འཕྲུལ་གྱིས་བཞུགས་སོ། །དོན་ཡོད་པའི་རིམ་
པར་ཕྱེ་བའི་སྤྲིན་ལྷའི་རིན་པོ་ཆེའི་སྣ་བདུན་ཕབ་ལ་འབབ་པས་ཁེབས་པ་དང། ལྷའི་རིན་པོ་ཆེ་སྣ་བདུན་གྱི་མེ་ཏོག་རྣམས་དང་ལྷའི་རྒྱན་དང། གོས་སྣ་ཚོགས་པའི་ཆར་བཅོམ་
ལྡན་འདས་དང། འཕགས་པ་སྤྱན་རས་གཟིགས་དོན་ཡོད་པའི་རྒྱལ་པོའི་ཚུལ་དུ་ཞུགས་པ་ལ་མཆོད་པ་དང། བཀུར་སྟི་བྱ་བའི་ཕྱིར་རབ་ཏུ་ཕབ་བོ། །སངས་རྒྱས་བཅོམ་ལྡན་
འདས་དེ་དག་གིས་ཀྱང་ལེགས་སོ། །ཞེས་བྱ་བའི་སྒྲ་འབྱིན་པར་མཛད། སེམས་ཅན་དག་པ་ཆེན་པོ་ཁྱོད་ཀྱིས་སངས་རྒྱས་འབྱུང་བ་མཆོག་བསྟན་པ་ལེགས་སོ། །འདི་

[110B] དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་གསང་བའི་ཕྱག་རྒྱ་དང། དཀྱིལ་འཁོར་དང། རིག་སྔགས་ཀྱི་གནས་རིམ་པར་ཕྱེ་བ་རྣམ་པར་ཐར་པའི་དཀྱིལ་འཁོར་དང་
ཡི་གེ་གཅིག་པའི་རྗེས་སུ་ཞུགས་པ་ནི། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་ཉི་མ་གཅིག་ཤར་བ་ཡིན་ནོ། །གང་འདས་པ་དང། མ་འོངས་པ་དང། ད་ལྟར་བྱུང་
བའི་སངས་རྒྱས་བཅོམ་ལྡན་འདས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་རྡུལ་ཕྲ་མོ་སྙེད་ཀྱི་སངས་རྒྱས་འབྱུང་བ་རྫོགས་པར་སངས་རྒྱས་འབྱུང་བ་གཅིག་གིས་ཐམས་
ཅད་ཀྱི་རྗེས་སུ་ཞུགས་པ་ཡིན་ཞིང། སྙིང་པོ་ཡི་གེ་གཅིག་གི་རྗེས་སུ་ཞུགས་པ་ཡིན་ལ། ཕྱག་རྒྱ་དང། དཀྱིལ་འཁོར་རིམ་པར་ཕྱེ་བ་དང། དམ་ཚིག་གཅིག་གིས་རྗེས་སུ་ཞུགས་པ་
ཡིན་ནོ༑ ༑དོན་ཡོད་པའི་རྣམ་པར་འཕྲུལ་པ་རྣམ་པར་ཐར་པའི་དཀྱིལ་འཁོར་དེ་བཞིན་གཤེགས་པའི་གསང་བ་བཟང་པོ་འདི་ནི། དོན་ཡོད་པའི་གསང་སྔགས་ཀྱི་ཞགས་པས་དྲངས་
ཤིང་སྐུ་གཅིག་གི་དམ་ཚིག་ལ་བཀོད་པ་ཡིན་ཏེ། དེ་ནས་དོན་ཡོད་པའི་ཞགས་པ་ཞེས་བྱ་བར་བྱིན་གྱིས་བརླབས་སོ། །སྙིང་པོ་ཡི་གེ་གཅིག་པའི་གཟུངས་སྔགས་ནི། རྟག་ཏུ་
བཀླགས་པས་གྲུབ་པ། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་པ་ཡིན་ནོ། །དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་བྱང་ཆུབ་སེམས་

[111A]༄༅། །དཔའ་སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ཏེ། སྙིང་རྗེ་ཆེན་པོ་དང་ལྡན་པ་ལེགས་སོ་ལེགས་སོ། །དེ་ཁོ་ན་ཉིད་སྒྲུབ་པ་
གྲུབ་པ༑ དེ་བཞིན་གཤེགས་པའི་རིགས་སྤྱིའི་དམ་ཚིག་ཐམས་ཅད་གྲུབ་པ། དོན་ཡོད་པའི་ཞགས་པའི་སྙིང་པོ་སྒྲུབ་པ་བཀླགས་པས་འགྲུབ་པ་འདི་ནི། མཆོག་ཏུ་བཟང་བ་
ཡིན་གྱི༑ ཡོན་ཏན་གྱི་ཕུང་པོ་ཤོད་ཅིག། སྙིང་པོ་ཡི་གེ་གཅིག་པ་འདི་ནི། དོན་ཡོད་པའི་ཞགས་པ་སྒྲུབ་པའི་ཆོ་ག་སྒྲུབ་པ་བདེ་བ་བཀླགས་པས་གྲུབ་པ། ཕྱག་རྒྱ་དང། དཀྱིལ་འཁོར་
དང། སྐུ་གཟུགས་རི་མོ་དང་བཅས་པ་སྒྲུབ་པའི་ཆོ་ག་བླ་ན་མེད་པ་ཡིན་ནོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་
ཕྱུག་གིས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། དོན་ཡོད་པའི་ཞགས་པ་པདྨ་ཡངས་པའི་དཀྱིལ་འཁོར་དང་པདྨའི་རིགས་ཀྱི་རྣམ་པར་
ཐར་པའི་དཀྱིལ་འཁོར་དང། དེ་ཁོ་ན་ཉིད་ཀྱི་དམ་ཚིག་གསང་བ་ཆེན་པོ་དང། རིགས་སྤྱིའི་སྒྲུབ་པ་བཀླགས་པས་འགྲུབ་པ་འདིའི་ཡོ་བྱད་དང། ཆོ་ག་བཤད་པར་བགྱི་ཡི་
བཅོམ་ལྡན་འདས་ཀྱིས་བྱིན་གྱིས་བརླབ་ཏུ་གསོལ། བཅོམ་ལྡན་འདས། གང་གིས་དྲན་པ་ཙམ་གྱིས་བདག་མདུན་ན་ཉེ་བར་མཆིས་ཤིང། བསམ་པ་ཐམས་ཅད་ཡིད་

[111B] རིག་སྔགས་ཀྱི་དངོས་གྲུབ་ཐམས་ཅད་རྗེས་སུ་སྩལ་བར་བགྱིའོ། །བཅོམ་ལྡན་འདས་ཀྱིས་བཀའ་སྩལ་པ། སྤྱན་རས་གཟིགས་དབང་ཕྱུག་
ལེགས་སོ་ལེགས་སོ། །དེ་ལྟར་ཁྱོད་ཀྱིས་སེམས་ཅན་ཐམས་ཅད་བསྒྲལ་བར་བྱ་ཞིང། རིག་སྔགས་འཆང་རྣམས་ཀྱི་དངོས་གྲུབ་དམ་པ་མཆོག་དེ་ཁྱོད་ཀྱིས་རབ་ཏུ་སྦྱིན་པར་གྱིས་
ཤིག་དོན་ཡོད་པའི་ཞགས་པའི་སྙིང་པོ་གསང་བའི་དམ་ཚིག་དང་ཡི་གེ་གཅིག་པོ་རིགས་སྤྱིའི་རྗེས་སུ་ཞུགས་པ་དེ་བཞིན་གཤེགས་པས་བྱིན་གྱིས་བརླབས་ཀྱི། ཡོ་བྱད་དང་
སྒྲུབ་པའི་ཆོ་ག་ཤོད་ཅིག། དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་བཅོམ་ལྡན་འདས་ཀྱིས་དབུགས་ཕྱུང་བདག་ཐོས་ནས་
སྙིང་ཤིན་ཏུ་དགའ་སྟེ་ཡོ་བྱད་དང། ཆོ་ག་སྨྲས་པ། བཅོམ་ལྡན་འདས་ཀྱིས་མངོན་སུམ་ཉིད་དུ་སྡིག་པ་སྲེག་ཅིང་མ་ལུས་པར་ཟད་པར་བགྱིད་པ། སེམས་ཅན་དམྱལ་བ་རྩ་བ་
ནས་འབྱིན་པའི་དཀྱིལ་འཁོར་གྱི་ཆོ་ག་སྨྲས་པ། དཀྱིལ་འཁོར་གྲུ་བཞིར་བྱས་ནས་སུ། །དབུས་སུ་པདྨའི་འཁོར་ལོ་བྱ། །ཚོན་རྩི་སྣ་ཚོགས་རྣམ་པར་དབྱེ། །པདྨ་ཟེ་བའི་དབུས་སུ་ནི་
སྤྱན་རས་གཟིགས་དབང་བཞུགས་པར་བྱ། །བུམ་པ་བཀང་དང་འཕན་རྣམས་ཀྱིས། །དཀྱིལ་འཁོར་ཀུན་ནས་བརྒྱན་པར་བྱ། །མེ་ཏོག་སྣ་ཚོགས་ལེགས་པར་དགྲམ། །སྤོས་དྲི་

[112A]༄༅། །བཟང་པོས་བསྒོས་པ་ཡི། །མར་མེའི་ཕྲེང་བ་ཀུན་ཏུ་བུད་།མཆོད་ཡོན་ཆུ་དག་གཞག་པར་བྱ། །གུ་གུལ་དང་ནི་ས་ལླ་ཀི་ཨ་ག་རུ་དང་དུ་རུ་སྐ། །བདུག་སྤོས་སྣོད་
བཞི་དག་ནས་བདུག་རིག་སྔགས་འཆང་བ་ཁྲུས་བྱས་ནས། །གོས་གཙང་བགོས་ཏེ་སྨྱུང་བ་ལ། །ཉེ་བར་གནས་ནས་ཚེས་བརྒྱད་དམ་།བཅུ་བྮིའམ་ཚེས་ནི་བཅོ་ལྔ་སྟེ། །ཟླ་བ་
ཡར་གྱི་ངོ་ལ་བསྒྲུབ། །ཤར་དུ་ཁ་བལྟས་འདུག་ནས་སུ། །དོན་ཡོད་ཞགས་པ་དུས་གསུམ་དུ། །ཉི་ཤུ་རྩ་གཅིག་བཟླས་བརྗོད་བྱ། །སྙིང་པོའང་བརྒྱ་རྩ་བརྒྱད་དུ་བཟླས། །ཡི་
གེ་གཅིག་པོ་འབུམ་དུ་ནི། །མཚན་མོ་བར་ཆད་མེད་པར་བཟླས། །སྐྱ་རེངས་ཤར་ནས་འཇིག་རྟེན་དབང། །ཟེ་བའི་དབུས་ན་འབར་འགྱུར་ཞིང། །འགུལ་འགྱུར་འགུལ་བ་དེ་ཡིས་
ནི༑ ༑དམྱལ་བ་ཆེན་པོ་བཅུ་དྲུག་གི། སྒོ་རྣམས་དག་ནི་དབྱེ་བར་འགྱུར། །དམྱལ་བའི་གནས་ནས་ཤུགས་ཆེན་གྱིས། །གཡོ་ལ་གཡོས་པ་ཙམ་དེས་ནི། །དམྱལ་བའི་ཚོར་ཀུན་རྣམ་
པར་འཇིག་དམྱལ་བ་དེ་ཡང་རྣམ་པར་འཇོམས། །སེམས་ཅན་དམྱལ་བ་དེ་དག་ནི། །ཐར་ནས་ཕྱོགས་བཅུར་རྒྱུག་པ་ཡི། །དམྱལ་བའི་སྡུག་བསྔལ་ཀུན་ལས་གྲོལ། །མཐོ་
རིས་ལམ་དུ་ཞུགས་པར་འགྱུར། །དུད་འགྲོའི་སྐྱེ་གནས་ཀྱི་སྡུག་བསྔལ་ཐམས་ཅད་དུ་དུད་འགྲོ་རྣམས་ལས་ཡོངས་སུ་གྲོལ་བར་འགྱུར། །བདག་ཉིད་ཀྱི་སྒྲིབ་པ་དང། སྡིག་

[112B] སྡུག་བསྔལ་མི་བཟད་པ་ཐམས་ཅད་མཐར་གཏུགས་པར་ཡོངས་སུ་ཟད་པར་འགྱུར། འཁོར་བའི་སྡུག་བསྔལ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །གལ་ཏེ་སྡིག་པ་ཐམས་
ཅད་ཟད་པར་གྱུར་ན། དེའི་ཚེ་འཕགས་པ་སྤྱན་རས་གཟིགས་དབང་ཕྱུག་གི་སྐུ་མདོག་གསེར་གྱི་མདོག་ཅན་སྟོན་པར་མཛད་ལ་མཆོག་ཐམས་ཅད་སྦྱིན་པར་མཛད་དོ། །དོན་ཡོད་པ་དྲི་མ་
མེད་པའི་ཡེ་ཤེས་རྒྱ་མཚོ་བཀོད་པ་ཞེས་བྱ་བའི་ཏིང་ངེ་འཛིན་ཐོབ་པར་འགྱུར། སྒྲིབ་པ་དང་པྲལ་བ་སེམས་ཅན་གྱི་རྒྱན་རྣམ་པར་དག་པའི་བདག་ཉིད་ཀྱི་ངོ་བོ་ཐོབ་པར་འགྱུར། དེ་བཞིན་
གཤེགས་པ་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་འབུམ་ཕྲག་དགུ་བཅུ་རྩ་དགུ་པོ་རྣམས་མོད་ཉིད་ལ་མངོན་སུམ་དུ་སྟོན་པར་མཛད་ལ། དེ་བཞིན་གཤེགས་པ་དེ་དག་ཐམས་ཅད་
ཀྱི་ཕྱག་གཡས་པ་མགོའི་སྤྱི་བོར་འཇོག་པར་མཛད། བསོད་ནམས་ཀྱི་ཕུང་པོ་ཆེན་པོ་དང་ལྡན་པར་འགྱུར། དགེ་བའི་རྩ་བ་ཆེན་པོ་ཡོངས་སུ་བཟུང་བར་འགྱུར། འཇིག་རྟེན་པ་ཀུན་
གྱིས་གཅིག་པུ་མཆོད་པ་ཆེན་པོ་བྱས་པར་འགྱུར། གཤིན་རྗེ་དང། ཆུ་ལྷ་དང། ལུས་ངན་དང། ཟླ་བ་དང། ཉི་མ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་རང་གི་
གཟུགས་ཀྱིས་མངོན་སུམ་དུ་སྟོན་ཅིང། ཉེ་འཁོར་ལ་ཀུན་ནས་སྲུང་བ་དང། སྐྱོབ་པ་དང། སྦེད་པ་བྱེད་པར་འགྱུར། དངོས་གྲུབ་དང་དགོས་པ་ཐམས་ཅད་གྲུབ་པར་འགྱུར་

[113A]༄༅། །གལ་ཏེ་སྡིག་པ་ཐམས་ཅད་ཟད་པར་མ་གྱུར་ན། དེའི་ཚེ་འཕགས་པ་སྤྱན་རས་གཟིགས་དབང་ཕྱུག་གི་སྐུ་མདོག་གསེར་གྱི་ཁ་དོག་ཅན་དུ་མི་མཐོང། དེས་
སྒྲིབ་པ་དང། སྡིག་པ་མ་ལུས་པར་ཤེས་པར་བྱ་སྟེ། དེ་ཉིད་དུ་བཟླས་བརྗོད་ཀྱི་ཆོ་ག་སྨྱུང་བ་གཉིས་པ་བྱས་པ་དང། སྡིག་པ་དང། སྒྲིབ་པ་ཐམས་ཅད་རྩ་བ་དང་བཅས་པ་
ཐམས་ཅད་ཕྱུང་བར་འགྱུར་རོ། །གལ་ཏེ་བཟླས་བརྗོད་ཀྱི་ཆོ་ག་སྨྱུང་བ་གསུམ་པ་བྱེད་ན། བཟླས་བརྗོད་ཀྱི་ཆོ་ག་གསུམ་རྫོགས་པ་དང། འཕགས་པ་སྤྱན་རས་གཟིགས་
ཀྱི་ཕྱག་གཡས་པ་བརྐྱང་ནས་རིག་སྔགས་འཆང་བཏེག་སྟེ་མོད་ལ་འཇིག་རྟེན་གྱི་ཁམས་བདེ་བ་ཅན་དུ་འོད་དཔག་མེད་ཀྱི་སྤྱན་སྔར་འཇོག་པར་མཛད་ལ་མངོན་སུམ་དུ་
བཞུགས་སོ། །དེ་བཞིན་གཤེགས་པ་ཚེ་དཔག་མེད་ཀྱིས་དབུགས་འབྱིན་པར་མཛད་ཅིང་ཕྱག་སྤྱི་བོར་འཇོག་པར་མཛད་དེ། ཚེ་དཔག་ཏུ་མེད་པར་འགྱུར་རོ། །གལ་ཏེ་སེམས་
ཅན་གཞན་རིགས་ཀྱི་བུའམ། རིགས་ཀྱི་བུ་མོའམ། དགེ་སྦྱོང་ངམ་བྲམ་ཟེའམ། སྐྱེས་པའམ། བུད་མེད་དམ། ཁྱེའུ་འམ། བུ་མོའམ། ཐ་ན་དུད་འགྲོའི་སྐྱེ་གནས་སུ་སོང་
བ་གང་ཞིག་སྡིག་པ་དང། སྒྲིབ་པ་ཟད་པར་འདོད་ན། རིག་སྔགས་འཆང་ཁྲུས་བྱས་ལ་གོས་གཙང་མ་བགོས། སྨྱུང་བ་བྱས་པ་དེས་དཀྱིལ་འཁོར་ལ་མངོན་དུ་ཕྱོགས་པར་

[113B]རྗེས་སུ་དྲན་པར་བྱས་ནས་རྨ་བྱའི་སྒྲོས་བྱབ་པར་བྱའོ། །དེ་ཙམ་གྱིས་ཡོན་ཏན་གྱི་ཁྱད་པར་ཐོབ་པར་འགྱུར་ཏེ། སྡིག་པ་
དང། སྒྲིབ་པ་ཐམས་ཅད་ཟད་པར་འགྱུར། ནད་ཐམས་ཅད་དང། གདུག་པ་ཐམས་ཅད་དང། ན་པ་ཐམས་ཅད་དང། མཚམས་མེད་པ་ཐམས་ཅད་ཟད་པར་འགྱུར་ཏེ། ཐེ་ཚོམ་མེད་དོ། །སྒྲིབ་
པ་དང་བྲལ་བ་ཉིད་ཐོབ་པར་འགྱུར་ཞིང་ཚིག་གཟུང་བར་འོས་པར་འགྱུར། ལྷ་ཐམས་ཅད་ཀྱིས་བཟུང་ཞིང་ཀུན་ནས་སྲུང་བར་འགྱུར། དེ་བཞིན་གཤེགས་པའི་གསུང་ཐོབ་པར་འགྱུར་
འཕགས་པ་སྤྱན་རས་གཟིགས་དབང་ཕྱུག་གཟིགས་བཞེད་པར་འགྱུར། ཚེ་རིང་བ་དང། སྒྲིབ་པ་དང། ནད་དང་བྲལ་བར་འགྱུར། ཚེ་འཕོས་ནས་འཇིག་རྟེན་གྱི་ཁམས་བདེ་བ་ཅན་དུ་
སྐྱེ་བར་འགྱུར། ཚེ་རབས་སུ་ཚེ་རབས་དྲན་པར་འགྱུར། དགེ་བའི་རྩ་བ་བསོད་ནམས་ཀྱི་ཚོགས་ཐམས་ཅད་དང་ལྡན་པར་འགྱུར་ཏེ་སྙིང་རྗེ་དང། བྱམས་པ་ཆེན་པོ་ཡིད་ལ་བྱ་བ་རྩེ་
གཅིག་ཏུ་བྱ་ཞིང་སྨྱུང་བ་དང། བཟླས་བརྗོད་བྱའོ། །སྡིག་པ་དང། སྒྲིབ་པ་ཟད་པར་བྱ་བའི་དཀྱིལ་འཁོར་ཆེན་པོའི་ཆོ་གའོ་།འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་
རྒྱལ་པོ༑ བམ་པོ་བཅུ་བདུན་པ། དེ་ནས་རྟག་ཏུ་བཟླས་པའི་དཀྱིལ་འཁོར་གྱི་ཆོ་ག་བཤད་པར་བྱ་སྟེ། དཀྱིལ་འཁོར་གྱི་ཚད་ཇི་ལྟ་བ་བཞིན་དུ་ལེགས་པར་ཕྱེ་བ། གྲུ་བཞི་

[114A]༄༅། །པ༑ རྒྱར་གཟིངས་ཀྱི་ཚད་ཀྱིས་ཤིན་ཏུ་རྣམ་པར་ཕྱེ་བ་བྱ་སྟེ། དྲིའི་ཚོན་རྩི་རྣམ་པར་བཀྲ་བ་ཀུན་ནས་པདྨའི་ཕྲེང་བ་དང། རྡོ་རྗེའི་གེ་སར་ལ་བརྟེན་པའི་དབུས་སུ་
པདྨ་བྱའོ། །རྡོ་རྗེའི་ཐིག་སྐུད་ཀྱིས་ཀུན་ནས་བསྐོར་བའི་དབུས་ཀྱི་པདྨའི་གེ་སར་ལ་འཕགས་པ་སྤྱན་རས་གཟིགས་དབང་ཕྱུག་ཚངས་པའི་ཆ་བྱད་འཛིན་པ་དགོད་པར་བྱའོ། །ཉི་མ་རེ་
རེ་ཞིང་མེ་ཏོག་དང་བདུག་པ་དབུལ་བར་བྱ་ཞིང། ཉི་མ་རེ་རེ་ཞིང་ཨ་ག་རུའི་བདུག་པ་དང། ཁྲུས་བྱས་གོས་གཙང་མ་བགོས་ཏེ་དོན་ཡོད་རྒྱལ་པོའི་བཟླས་བརྗོད་དང། ཕྱག་རྒྱ་
བཅིང་བར་བྱའོ། །ཡི་གེ་གཅིག་པོའི་སྙིང་པོའི་བཟླས་བརྗོད་ཐུན་གསུམ་དུ་ལན་གསུམ་མམ། ལན་བདུན་ནམ། ལན་ཉི་ཤུ་རྩ་གཅིག་ཏུ་བཟླའོ། །ཟས་ངན་པ་བཅུ་ཡོངས་
སུ་སྤང་བར་བྱ་ཞིང། སེམས་ཅན་ངན་པ་ཡང་སྤང་བར་བྱའོ་།སྒྲུབ་ཐབས་ཀྱི་དེ་ཁོ་ན་ཉིད་ལས་ཐམས་ཅད་དུ་འཇིག་རྟེན་པའི་བྱ་བ་ཐམས་ཅད་འགྲུབ་བོ། །འཇིགས་པ་ཆེན་པོ་
མི་བཟད་པ་བརྒྱད་པོ་དེ་རྣམས་ལས་གྲོལ་ལོ། །དོན་ཡོད་པའི་རྒྱལ་པོ་དྲན་པས་ནད་ཐམས་ཅད་རྣམ་པར་ཉམས་པར་བྱེད་དོ། །དུག་དང་སྦྱར་དུག་དང། བྱད་སྟེམས་དང་
གདོན་ཐམས་ཅད་དང། འཇིགས་པ་དང། སྡང་བ་དང། སྐྲག་པ་དང་རིམས་དང། ནད་ཐམས་ཅད་དང། ཕོལ་མིག་དང། ལྷོག་པ་དང། མཚན་པར་རྡོལ་བ་དང། གཡན་པ་

[114B] རྐང་ཤུ་དང། མཛེ་དང། མགོ་བོ་ན་བ་དང། མིག་ན་བ་དང། རྣ་བ་ན་བ་དང། སྣ་ན་བ་དང། ཁ་ན་བ་དང། རྐན་ན་བ་དང། མགུལ་ན་བ་དང། སྙིང་ན་བ་དང། ལྟོ་ན་བ་དང་སོ་དང་
མཆུན་བ་དང། ལག་པ་ན་བ་དང། རྩིབ་ལོགས་ན་བ་དང། ཆུ་སོ་ན་བ་དང། ཕོ་བའི་ནད་དང། མ་ཞུ་བ་དང། རྐང་པ་ན་བ་དང། རྒྱབ་ན་བ་དང། ཡན་ལག་དང་ཉིང་ལག་ཐམས་ཅད་
ན་བ་དང། ཚད་པ་དང། གཞང་ནད་དང། གཅིན་ནད་དང། གསུད་པ་དང། འཁོག་པ་ལ་ལན་གཅིག་བརྗོད་དེ་བྱས་པ་ཙམ་གྱིས་ཐམས་ཅད་སེལ་བར་བྱེད་དེ། མྱུར་དུ་རབ་ཏུ་ཞི་བར་
བྱེད་ཅིང་སྐད་ཅིག་དེ་ཉིད་ལ་ཡང་དག་པར་གནས་པར་བྱེད་དོ་།འཇིག་རྟེན་པའི་བྱ་བ་གཞན་ཐམས་ཅད་འགྲུབ་པར་འགྱུར་རོ། །དེ་བཞིན་གཤེགས་པ་བྱེ་བ་ཁྲག་ཁྲིག་བརྒྱ་སྟོང་
ཕྲག་དགུ་བཅུ་རྩ་དགུའི་དགེ་བའི་རྩ་བ་ཉི་མ་རེ་རེ་ཞིང་བསྐྱེད་པར་འགྱུར་རོ། །བསོད་ནམས་ཆེན་པོ་དང་ལྡན་པར་འགྱུར་རོ་།ཚིག་བཙུན་པར་ཡང་འགྱུར་རོ། །འཇིག་རྟེན་ཐམས་
ཅད་ཀྱི་བླ་མར་ཡང་འགྱུར་རོ། །མཆོད་པའི་འོས་ཆེན་པོར་འགྱུར་རོ་།དོན་ཆེ་ཞིང་ཆེ་བ་དག་འོང་བར་འགྱུར་རོ། །དབང་ཕྱུག་དང་དཔོན་པོ་ལྷུན་གྱིས་གྲུབ་པ་ཉིད་དུ་རྙེད་དོ། །རྒྱལ་
པོ་དང། བཙུན་མོའི་འཁོར་དང། གཡོག་ཏུ་བཅས་པས་གཅིག་ཏུ་མཆོད་པར་འོས་པར་འགྱུར་རོ། །ཉི་མ་རེ་རེ་ཞིང་འཕགས་པ་སྤྱན་རས་གཟིགས་དབང་ཕྱུག་མཐོང་བར་འགྱུར་

[115A]༄༅། །རོ༑ ༑རྟག་ཏུ་ཡང་དེ་བཞིན་གཤེགས་པའི་སྐུ་མཐོང་བ་སོ་སོར་ཐོབ་བོ། །སངས་རྒྱས་ཀྱི་ཞིང་ཡང་དག་པར་བརྒྱན་པ་མཐོང་ངོ། །ཚེས་བརྒྱད་དང་བཅོ་ལྔ་ལ་
པོ་ཊ་ལ་ཀའི་རི་བེའི་གཞལ་མེད་ཁང་འཕགས་པ་སྤྱན་རས་གཟིགས་དབང་ཕྱུག་གི་གནས་ན་འཕགས་པ་སྤྱན་རས་གཟིགས་དབང་ཕྱུག་བཞུགས་ཏེ་འཁོར་ཆེན་པོ་ལ་ཆོས་
སྟོན་པར་མཛད་པ་དང། འོད་དཔག་མེད་བདེ་བ་ཅན་གྱི་གནས་ན་བཞུགས་པ་མཐོང་སྟེ། ཇི་སྲིད་བྱང་ཆུབ་སྙིང་པོའི་བར་དུ་མཐོང་ངོ། །འཆི་འཕོས་པ་ན་བསམས་པ་ཉིད་ཀྱི་མོད་
ལ་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་ཏེ། རྒྱན་ཐམས་ཅད་ཀྱིས་རྣམ་པར་བརྒྱན་པར་པདྨ་ལས་བརྫུས་ཏེ་སྐྱེ་བར་འགྱུར་རོ། །སྒྲིབ་པ་དང་བྲལ་ཞིང་རྣམ་པར་
འཕྲུལ་པ་བྱིན་གྱིས་རློབ་པ་དོན་ཡོད་པའི་འོད་ཟེར་ཞེས་བྱ་བའི་ཏིང་ངེ་འཛིན་སོ་སོར་ཐོབ་བོ། །ཏིང་ངེ་འཛིན་གང་ཞིག་ཐོབ་པས་སངས་རྒྱས་ཀྱི་ཞིང་གངྒཱའི་ཀླུང་གི་བྱེ་མ་བྱེ་བ་
ཁྲག་ཁྲིག་བརྒྱ་སྟོང་ཕྲག་སྙེད་ལས་འདས་པའི་དེ་བཞིན་གཤེགས་པ་ཐམས་ཅད་ལ་མངོན་པར་ཕྱག་བྱས་ནས་སེ་གོལ་གཏོགས་པ་ཙམ་ཉིད་ལ་སླར་ཡང་འོང་བ་དེ་ལྟ་བུའི་
ཏིང་ངེ་འཛིན་སོ་སོར་ཐོབ་བོ། །ཏིང་ངེ་འཛིན་གཞན་ཁྲག་ཁྲིག་བརྒྱ་སྟོང་ཕྲག་སོ་སོར་ཐོབ་ཅིང། བཟླས་པའི་ཆོ་ག་གཅིག་པུས་ལས་ཐམས་ཅད་སྒྲུབ་པར་འགྱུར་རོ། །ཞེས་

[115B] ༑བཟླས་པའི་དཀྱིལ་འཁོར་ཆེན་པོའི་ཆོ་གའོ། །དེ་ནས་ཁྲུས་ཀྱི་དཀྱིལ་འཁོར་བཤད་པར་བྱ་སྟེ། ཁྲུས་བྱེད་པ་ལ་མཁས་པ་གང་གིས་དྲི་མ་ཐམས་ཅད་སེལ་བར་བྱེད་ཅིང་མཛེས་པ་
སྡིག་པ་ཐམས་ཅད་རྣམ་པར་ཉམས་པར་བྱེད་པ། དངོས་གྲུབ་ཐམས་ཅད་བྱེད་པའི་དེ་ཁོ་ན་ཉིད་བསོད་ནམས་དང་གཟི་བརྗིད་རབ་ཏུ་འཕེལ་བར་བྱེད་པ། ནད་ཐམས་ཅད་སེལ་བར་
གྲུབ་པ༑ སྡིག་པ་དང། སྡིག་ཏོ་ཉམས་པར་བྱེད་པ། དེ་བཞིན་དུ་ཟད་པ་དང་ཉམས་པ་བཅོམ་པ། དུག་དང་བྱད་སྟེམས་ཉམས་པ། ནད་ཡུན་རིང་པོ་ཡོངས་སུ་སྤངས་པ། དེ་བཞིན་
དུ་གཅོད་ཡུན་རིང་པོ་དང་རིམས་ཡོངས་སུ་སྤངས་པ་སྟེ། འདི་དག་ཁྲུས་ཀྱིས་འགྲུབ་སྟེ། རིག་སྔགས་གང་ཡིན་པ་དེས་འགྲུབ་པར་དོན་ཡོད་པ་སྤྱན་རས་གཟིགས་དབང་ཕྱུག་གིས་
ཡོངས་སུ་བསྒྲགས་སོ། །བགེགས་ཀྱིས་རེག་པ་གང་ཡིན་པ་དང། གྲིབ་གནོན་གྱི་གདོན་མི་བཟད་པས་རེག་པ་གང་ཡིན་པ་དང། ཕ་རོལ་གྱི་དམག་ཚོགས་ཀྱི་འཇིགས་པ་མི་བཟད་
པ་དང། འཐབ་པ་དང། རྩོད་པ་ལ་ཡང་དགྲ་རྣམས་ཀྱིས་ཕམ་པ་དང། སྐྱེ་བོ་སྡང་བ་དང། གང་གི་འཁྲུག་པའི་གཡུལ་དུ་སོང་བ་དང། རྒྱུ་སྐར་གྱིས་བཅོམ་པ་གང་ཡིན་པ་དང་
བློའི་སྐྱེ་བ་ཟད་པ་དང། མ་ནིང་དང། ཉམས་པའི་མ་ནིང་དང་དབང་པོ་ཉམས་པའི་བར་གང་ཡིན་པ་རྣམས་དང། བུ་མི་འཚོ་བ་གང་ཡིན་པ་རྣམས་ཀྱི་བུ་མཐུན་པར་སྐྱེ་བར་འགྱུར་

[116A]༄༅། །རོ༑ ༑བསད་ཅིང་གཞོམ་པ་ཐོབ་པ་གང་ཡིན་པ་དང་འཆིང་བ་དང། གསོད་པར་སོང་བ་གང་ཡིན་པ་དང། ཆོམ་རྐུན་ནམ་རྐུན་མོའི་ནང་ངམ། གནོད་
སྦྱིན་ནམ། སྲིན་པོའི་ནང་དུ་སོང་བ་གང་ཡིན་པ་དང། གཅན་གཟན་གཏུམ་པོའི་ནང་དུ་སོང་བ་གང་ཡིན་པ་དང། མཆེ་བ་གདུག་པ་དང་དུག་གི་ཁྲོད་དུ་སོང་བས་དུག་
འཇིགས་པ་མི་བཟད་པ་ཟོས་པ་གང་ཡིན་པ་དང། ཁྱིམ་རྡིབ་པ་དང་གཡང་ས་དང། བྱི་བ་ཁ་གདུག་པའི་འཇིགས་པ་རྣམས་དང། མི་མངོན་པར་སྡིག་པ་བྱེད་པ་གང་ཡིན་པ་
དང། མཚམས་མེད་པ་བྱེད་པ་གང་ཡིན་པ་དང། འཕགས་པ་ལ་སྐུར་པ་འདེབས་པ་དང། དམ་པའི་ཆོས་སྤོང་བ་འདི་རྣམས་དཀྱིལ་འཁོར་དུ་ཁྲུས་བྱས་པས་ཐམས་ཅད་
ཡང་དག་པར་ཟད་པར་འགྲོ་ཞིང། མྱུར་དུ་ཐམས་ཅད་རྣམ་པར་ཉམས་པར་བྱེད་དེ། རྩྭ་རྣམས་མེས་སྲེག་པ་བཞིན་དུ་སྔོན་བསགས་པའི་མི་བཟད་པའི་ལས་འདི་དག་
ཐམས་ཅད་རྣམ་པར་ཉམས་པར་བྱེད་དོ། །འཇིག་རྟེན་ཐམས་ཅད་ཀྱི་བླ་མ་དང། རྟག་ཏུ་མཆོད་པར་འོས་པར་འགྱུར་རོ། །ཚེ་ཡུན་རིང་པོར་གནས་ཏེ། རྟག་ཏུ་བདེ་བ་
དང། དགའ་བར་བྱེད་དོ། །ཇི་སྲིད་འཚོའི་བར་དུ་ནད་མེད་ཅིང་རིམས་མེད་པ་ཉིད་དུ་གནས་སོ། །བདེ་བླག་ཏུ་བྱ་བ་བྱེད་ཅིང། དེའི་སྐྱེ་བ་བདུན་དྲན་པར་འགྱུར་རོ། །ལྷ་

[116B] མཐར་ཐུག་རྟག་ཏུ་དཔལ་འབར་བར་བྱེད་དོ། །སངས་རྒྱས་རྣམས་རྟག་ཏུ་མཐོང་བ་དང་རྟག་ཏུ་འཇིག་རྟེན་དབང་ཕྱུག་གི་མཆོག་སྦྱིན་[?]
པར་བྱེད་པ་དང། རྟག་ཏུ་མཐོང་པར་འདོད་པ་ཡང་ཐུན་མཚམས་རྟག་ཏུ་མངོན་སུམ་དུ་མཐོང་བས་གནས་པར་བྱེད་དོ། །རྟག་ཏུ་རིག་སྔགས་དང། དཀྱིལ་འཁོར་གྱི་ལྷ་དང་
རིག་སྔགས་ཀྱི་དངོས་གྲུབ་ཏུ་འགྱུར་ཏེ། རྟག་ཏུ་དཀྱིལ་འཁོར་གྱི་མཆོག་གང་ཡིན་པ་ཡང་སྒྲུབ་པར་བྱེད་དོ། །རྒྱར་གཟིངས་ཀྱི་ཚད་ཀྱི་དཀྱིལ་འཁོར་གྲུ་བཞི་པ་བྱ་སྟེ། ཚོན་སྣ་ཚོགས་
པས་རྣམ་པར་ཕྱེ་བའི་དཀྱིལ་འཁོར་གྱི་མཆོག་བྲི་བར་བྱའོ། །མེ་ཏོག་དང་འབྲས་བུ་སྣ་ཚོགས་པས་བཀྲ་བ། སྒོ་བཞི་ཀུན་ནས་རྣམ་པར་ཕྱེ་བ་དང། ལས་རྣམས་ལེགས་པར་ཟིན་
ནས་དབུས་ཀྱི་དཀྱིལ་འཁོར་གྱི་སྙིང་པོར་འཁོར་ལོ་ཡང་དག་པར་བྲིའོ། །པདྨའི་ལྟེ་བ་དང། སྙིང་པོ་ཉིད་ཀྱང་འབར་བར་བྱའོ་།ཟུར་དང་ཟུར་རྣམས་སུ་ཞགས་པ་འབར་བ་པདྨ་
ལ་གནས་པ་བྱའོ། །རིག་སྔགས་འདོད་པས་ཁྲུས་དང་གཏོར་མ་དཀར་པོ་ཡང་འདིར་དགོད་པར་བྱའོ། །ཨ་ག་རུའི་བདུག་པ་དབུལ་ཞིང། དཀྱིལ་འཁོར་གྱི་ཆོ་ག་ཇི་ལྟ་བ་བཞིན་
དུ་དཀྱིལ་འཁོར་ལེགས་པར་བརྒྱན་པར་བྱའོ། །ལས་གཞན་སྒྲུབ་པ་ནི་རོ་སྣ་ཚོགས་པའི་གཏོར་མས་མཆོད་པར་བྱ་ཞིང་སྣ་ཚོགས་པའི་བདུག་སྤོས་དབུལ་ལོ། །བུམ་པ་

[117A]༄༅། །ཆུས་བཀང་ནས་རྫས་ཀྱི་ཕྱེ་མ་རྣམས་དེར་གཞུག་ཅིང་རིན་ཆེན་སྣ་བདུན་བཅུག་སྟེ་དེ་ལ་རྒྱ་དར་གྱིས་བཅིངས་ལ། དོན་ཡོད་ཞགས་པ་བརྒྱ་དང་
སྙིང་པོ་ཉིད་ཀྱང་ལན་བརྒྱར་བཟླས་སོ། །ཡི་གེ་གཅིག་པ་བརྒྱ་རྩ་བརྒྱད་དུ་བཟླའོ། །ཙནྡན་དང། ས་མའི་དང། སི་རི་ཥ་དང། ཧབ་ཤང་ཙིའུ་དང། གུར་གུམ་དང། ཡུངས་
ཀར་དང། པདྨ་གེ་སར་རྣམས་ལེགས་པར་བཏགས་ནས་བུམ་པ་བཀང་བར་བྱ་སྟེ། འདི་རྣམས་ཀྱིས་ཁྲུས་བྱའོ། །ཉེའུ་ཤིང་ཤུ་ཏི་དང་བིལ་བ་སྟེ། འདི་རྣམས་ཀྱིས་ཉེད་པ་
དང། རྟག་ཏུ་སྔོན་དུ་བྱབ་པར་བྱས་ལ། དེ་ནས་མཁས་པས་ཁྲུས་བྱའོ། །དེ་ནས་སྲུང་བའི་ཆོ་ག་ནི། དོན་ཡོད་རྒྱལ་པོས་བྱའོ། །དེ་ནས་རྩྭ་དུར་བ་བཏིང་ནས་དེ་ལ་སྐྱིལ་མོ་ཀྲུང་
གིས་འདུག་སྟེ་བུམ་པའི་ཆུས་ཁྲུས་བྱ་ཞིང། པདྨའི་ཕྱག་རྒྱ་ཡང་བྱེད་དུ་གཞུག་གོ་དེ་ནས་གཙང་མ་གོས་གཙང་མ་བགོས་ཏེ་གཙུག་ཏོར་བཅིང་པར་བྱ་ཞིང། སྔོན་དུ་
བཟླས་པ་འབུལ་བ་དང། བསྐོར་བ་བྱས་ནས་སྒོ་དང་སྒོ་ནས་ཕྱག་བྱའོ། །ཤར་གྱི་སྒོ་རུ་ཞུགས་ལ་དབུས་ཀྱི་དཀྱིལ་འཁོར་གྱི་སྙིང་པོར་སྐྱིལ་ཀྲུང་གིས་འདུག་ལ། དོན་
ཡོད་པའི་རྒྱལ་པོས་ལན་བདུན་དུ་བྱབ་པར་བྱའོ། །ལག་ཏུ་རྡོ་རྗེ་དང། བགྲང་ཕྲེང་གིས་མངོན་པར་དབང་བསྐུར་ཞིང། ཆུ་དང་ཡུངས་ཀར་དང། ཕྱག་རྒྱས་དབང་བསྐུར་

[117B] །དེ་ནས་དཀོན་མཆོག་གསུམ་ལ་མཆོད་པ་བྱའོ། །འདི་ནི། ཁྲུས་ཀྱི་གཙོ་བོར་འཇིག་རྟེན་དབང་ཕྱུག་གིས་གསུངས་སོ། །སེམས་ཅན་ཐམས་ཅད་ལ་ཕན་པའི་དོན་གྱི་
ཆེད་དང། རིག་སྔགས་འཆང་རྣམས་ལ་ཁྱད་པར་དུ་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པ་དང། ལྷ་ཐམས་ཅད་ཀྱིས་མཆོད་པ་དང། དོན་ཡོད་པའི་ཕུན་སུམ་ཚོགས་པ་
གདོན་མི་ཟ་བར་བྱེད་དོ། །གང་དང་གང་དུ་ལས་ལ་ངེས་པར་སྦྱར་བ་ཐམས་ཅད་དུ་དོན་ཡོད་པའི་དངོས་གྲུབ་ཐོབ་པར་འགྱུར་ཏེ། ཐམས་ཅད་དུ་འདི་ལ་ཐེ་ཚོམ་མེད་དོ། །སྔགས་
ཀྱི་དངོས་གྲུབ་བླ་ན་མེད་པ་མ་གྲུབ་པ་ཡང་གྲུབ་པར་འགྱུར་ཏེ་དོན་ཡོད་པའི་དངོས་གྲུབ་ཐོབ་ཅིང་འཕྲལ་ཉིད་དུ་འབྲས་བུ་མཐོང་བ་ཡིན་ནོ། །ལུས་ཡོངས་སུ་དག་ཅིང་ཤིན་ཏུ་དྲི་
མ་མེད་པ་དང། ལེགས་པར་ཁྲུས་བྱས་པར་དེ་བརྗོད་པར་བྱའོ། །སྡིག་པ་ཐམས་ཅད་ཉམས་པར་བྱེད་པ། ཉོན་མོངས་པ་ཐམས་ཅད་ཟད་པར་བྱེད་པ། ནད་ཐམས་ཅད་ལས་
ཡོངས་སུ་གྲོལ་བར་བྱེད་པ་སྟེ། མདོར་ན་ཐམས་ཅད་དུ་དངོས་གྲུབ་སོ་སོར་རྙེད་ཅིང། དཔལ་ཆེན་པོར་ལྷག་པར་འགྲོའོ། །རིག་སྔགས་དོན་དུ་གཉེར་བ་ཐོབ་སྟེ། རིག་སྔགས་
དོན་ཡོད་པའི་དངོས་གྲུབ་ཀྱི་དེ་ཁོ་ན་ཉིད་ལས་བུ་འདོད་པས་ནི། བུ་ཐོབ་བོ། །ནོར་འདོད་པས་ནི། ནོར་ཐོབ་བོ། །དབང་ཕྱུག་འདོད་པས་ནི་དབང་ཕྱུག་ཐོབ་བོ། །མྱུར་དུ་དཔལ་

[118A]༄༅། །འདོད་པས་ནི། དཔལ་ཐོབ་བོ། །མངོན་པར་འདོད་པ་ཐམས་ཅད་འཕྲལ་དུ་ཡོངས་སུ་རྫོགས་པར་བྱེད་དོ། །ཞེས་སོ། །ཁྲུས་ཀྱི་དཀྱིལ་འཁོར་གྱི་ཆོ་གའོ།། །།
དེ་ནས་ནོར་བུའི་སྒྲུབ་ཐབས་ཀྱི་ཆོ་ག་དང། དཀྱིལ་འཁོར་གྱི་ཆོ་ག་བཤད་པར་བྱ་སྟེ། ཡིད་བཞིན་གྱི་ནོར་བུའི་སྒྲུབ་པ་རྨད་དུ་བྱུང་བ། དོན་ཡོད་པའི་ནོར་བུའི་དངོས་གྲུབ་དང་
བྱ་བ་ཐམས་ཅད་སྒྲུབ་པར་བྱེད་པ། ཐམས་ཅད་དུ་ལྟུང་བའི་སྡུག་བསྔལ་ལས་བྱུང་བའི་འཇིགས་པ་ཐམས་ཅད་ལས་སྐྱོབ་པར་བྱེད་པ་བསོད་ནམས་ཐོབ་པ་མངོན་པར་
ཐར་པར་བྱེད་པ། མཚོན་ཆ་དང། ཁོང་སྒྲིལ་གཅོག་པར་བྱེད་པར་ཐེ་ཚོམ་མེད་དོ། །སྡིག་པ་ཐམས་ཅད་རྣམ་པར་ཉམས་པར་བྱེད་པ་མཚམས་མེད་པ་ཟད་པར་བྱེད་པ་
རྟག་ཏུ་གསོད་པ་མེད་པའི་གནས་ཐམས་ཅད་དུ་སོན་པར་བྱེད་པ། རྟག་ཏུ་འཁྲུགས་པ་དང། གཡུལ་ངོ་ལས་རྒྱལ་བ་སྦྱིན་པར་འགྱུར་རོ་།ཆོམ་རྐུན་གྱི་ནང་ནས་གྲོལ་
བར་འགྱུར་ཞིང། རྐུན་མོ་ལས་ཀྱང་སྒྲོལ་བར་བྱེད་དོ། །གཅན་གཟན་གཏུམ་པོ་སེངྒེ་དང། གླང་པོ་ཆེ་དང། དོམ་དང། གཟིག་དང་དྲེད་དང། ཁྱི་དང། ཕག་དང་
ལྕེ་སྤྱང་རྣམས་ལས་ནོར་བུའི་རྒྱལ་པོ་གང་དུ་གནས་པའི་མོད་ལ་ཐམས་ཅད་དུ་སྒྲོལ་བར་བྱེད་དོ། །དུག་དང། སྦྲུལ་ཐམས་ཅད་དམ་མཆེ་བ་གདུག་པ་དང། སྦྲུལ་

[118B] བ་ཏ་ས་ནཱ་བྷ་དང། དུག་ཉིད་དང། དུག་ཤྲིངྒ་དང། དུག་མུ་སྟ་ཀ་ཉིད་དང། དར་དའི་དུག་དང། ལུས་ལ་བྱས་པ་དང། མི་བཟད་པའི་དུག་དང། དུག་ཧ་ལ་ཧ་ལ་དང་
སྡིག་[?]པ་ལ་སོགས་པ་གང་ཡིན་པ་དང། མཐོང་བའི་དུག་གང་ཡིན་པ་དང། དབུགས་ཀྱི་དུག་མི་བཟད་པ་གང་ཡིན་པ་དང། རེག་པའི་དུག་འཇིགས་པ་དང། འཇོག་པོས་ཀྱང་ཟིན་
པ་དང། གཞན་ཡང་སྲོག་ཆགས་མི་བཟད་པ་རྣམ་པ་སྣ་ཚོགས་པའི་དུག་མི་བཟད་པ་རྣམས་དཀྱིལ་འཁོར་མཐོང་བ་ཙམ་དང། ནོར་བུ་རེག་པ་ཙམ་གྱིས་དེ་རྣམས་ཐམས་
ཅད་འཕྲལ་དུ་དུག་མེད་པར་འགྱུར་རོ། །གལ་ཏེ་གང་གར་འབབ་པའི་དུག་འཐུངས་ཀྱང་འཕྲལ་དུ་འཇོམས་པར་བྱེད་དོ། །ནམ་མཁའ་ལྡིང་གིས་སྦྲུལ་ཉིད་དང་ཀླུ་བཞིན་ནོ།།
མེས་མི་འཚིག་གོ། སླར་ཡང་ཆུས་འཁྱེར་བར་མི་འགྱུར་རོ། །བྱི་བ་ཁ་གདུག་པའི་འཇིགས་པ་མི་འབྱུང། དེ་ལ་རྒྱལ་པོ་ཁྲོ་བར་མི་བྱེད་དོ། །ནམ་ཡང་ཕྱིར་རྒོལ་བ་དང། དགྲ་
དང། འཐབ་མོ་དང། འཁྲུལ་འཁོར་བྱེད་པ་དང། སྡང་པ་གང་ཡིན་པ་དེ་རྣམས་མེད་དེ། ཆོ་ག་འདི་ནི། མཆོག་གོ་དུག་དང། བྱད་སྟེམས་དང། ཕྱེ་མའི་སྦྱོར་བ་ལ་སོགས་
པ་ཐམས་ཅད་སྐད་ཅིག་དེ་ལ་ཉམས་པར་བྱེད་དོ། །གནོད་སྦྱིན་དང་སྲིན་པོ་དང། འབྱུང་པོ་དང། ཡི་དྭགས་དང། སྐེམ་བྱེད་དང་བརྗེད་བྱེད་དང། གསང་བ་པ་དང། བགེགས་

[119A]༄༅། །དང། ལོག་འདྲེན་རྣམས་དཀྱིལ་འཁོར་མཐོང་བ་ཙམ་དང་ནོར་བུ་བཟུང་བ་ཉིད་ཀྱིས་ཐམས་ཅད་འབྲོས་པར་བྱེད་དེ། འདི་ལ་ཐེ་ཚོམ་མེད་དོ། །འདི་ཐམས་ཅད་
ཀྱིས་ཐུན་མོང་དུ་ནོར་བུའི་དཀྱིལ་འཁོར་མཐོང་བ་ལ། བསམ་པ་གང་ཡིན་པའི་བསམ་པ་དེ་ཐམས་ཅད་ཡིད་ལ་དོན་དུ་གཉེར་བར་བྱ་བ་གང་ཡིན་པ་རྣམས་ཀྱང་ནོར་བུ་བཟུང་བ་
ཉིད་ལ་ཐམས་ཅད་མྱུར་དུ་ཕུན་སུམ་ཚོགས་པར་བྱེད་དོ། །ཚེ་འཕེལ་བ་དང། སྔགས་ཀྱི་དངོས་གྲུབ་བླ་ན་མེད་པ་འགྲུབ་བོ། །བཀྲ་ཤིས་པ་དང། དམ་པ་དང། བསོད་ནམས་དང་
དག་པ་དང། སྡིག་པ་ཉམས་པ་དང། རྨི་ལམ་ངན་པ་ཉམས་པ་དང། འཕྲལ་དུ་རྨི་ལམ་བཟང་པོར་བྱེད་པ་ཉིད་དང། རྟག་ཏུ་སངས་རྒྱས་དང། བྱང་ཆུབ་སེམས་དཔའ་མཐོང་
བ་དང། རྟག་ཏུ་ལྷ་རྣམས་འགུགས་པ་ཉིད་དང། རྟག་ཏུ་འབྱོར་པ་ཐམས་ཅད་བྱེད་པ་དང། རྟག་ཏུ་ཟླ་བ་ཉ་བ་ལྟར་འོད་ཟེར་འབར་བས་རྣམ་པར་མཛེས་པ་དང། ཚིག་བཙུན་
པ་དང། རྟག་ཏུ་དགའ་བ་དང། ཐམས་ཅད་དུ་མཆོད་པར་བྱ་བའོ་།དེ་ནས་རིག་སྔགས་འཆང་གིས་རྫས་ཀྱི་སྦྱོར་བ་བྱ་སྟེ། ཆ་མཉམ་པར་ལེགས་པར་ཕྱེ་ལ་གཙོ་བོའི་རྗེས་
སུ་འབྲང་བར་བྱའོ། །འདི་ལྟ་སྟེ། རྒྱལ་བ་དང། རྣམ་པར་རྒྱལ་བ་དང། ནཱ་ཀུ་ལི་དང། དྲིའི་ནཱ་ཀུ་ལི་དང། ཨ་རུ་ར་དང། ལག་པ་དང། དབང་པོ་ལག་པ་དང། དྲིའི་པྲི་ཡང་

[119B] རྒྱ་སྤོས་དང། འཁོར་ལོ་དང། འཁོར་ལོ་ཆེན་པོ་དང། ཁྱབ་འཇུག་གནོན་པ་དང། སོ་མ་རཱ་ཛ་དང། སུ་ན་ན་ད་དང། པདྨ་གེ་སར་དང། མ་ལ་ཡའི་ཙནྡན་ན་ལ་ད་དང། གུར་གུམ་དང་
བ་བླ་དང། ཨུཏྤ་ལ་སྔོན་པོ་དང། ཀླུ་ཤིང་གི་མེ་ཏོག་དང་ཙམ་པ་ཀའི་མེ་ཏོག་དང། པ་ཊཱ་དང། བྲག་སྐྱེས་དང། སྤང་སྤོས་དང། ས་མཱ་མ་ཀ་རྣམས་མཉམ་པར་བྱས་ཏེ་ཕྱེ་མ་ཞིབ་མོར་
ལེགས་པར་བཏགས་ལ་པུ་ཤེལ་ཙི་དང། ཙནྡན་གྱི་ཆུས་སྦྲུས་ཏེ་ཟངས་ཀྱི་སྣོད་དུ་བཞག་ལ། ཁྲུས་ཀྱི་དཀྱིལ་འཁོར་གྱི་སྟེང་དུ་བཀོད་དེ་དོན་ཡོད་ཞགས་པའི་སྙིང་པོ་བརྒྱ་རྩ་བརྒྱད་
བཟླས་ནས་སྙིང་པོ་བརྒྱ་རྩ་བརྒྱད་ཉིད་དང། ཡི་གེ་གཅིག་པ་འབུམ་དུ་བཟླས་པས་རྫས་ཀྱི་སྣོད་འབར་བར་བྱེད་དོ། །དེ་ནས་ནོར་བུ་མགོ་བོ་ལ་བཅིངས་པའམ། ལག་པ་ལ་བཅིངས་
ལ་གཟུང་བར་བྱ་སྟེ། མཆོག་ཏུ་སྐལ་པ་བཟང་པོ་ཐོབ་ཅིང། དབང་ཕྱུག་གི་མཆོག་དང། དཔོན་པོ་ཐོབ་བོ། །རྗེ་རིགས་བུ་མེད་པས་ཀྱང་མི་དང་ནོར་འཕེལ་བར་འགྱུར་རོ། །རྒྱལ་པོ་དང་
དགྲ་རབ་ཏུ་འཇོམས་ཤིང་སྲུང་བའི་མཆོག་ཏུ་རྙེད་པར་དཀའ་བ་སྟེ། ནོར་བུ་གང་དུ་གནས་པ་དེར་གློག་གི་གནོད་པ་མེད་དོ། །དེར་བྱི་བ་ཁ་གདུག་པའི་འཇིགས་པ་དང། གཡོ་
བ་མི་འབྱུང་ངོ། །ནོར་བུའི་རྒྱལ་པོ་གང་དུ་གནས་པའི་གནས་འདི་མཆོད་རྟེན་དུ་བཀུར་རོ། །སུམ་ཅུ་རྩ་གསུམ་ན་གནས་པའི་ལྷ་རྣམས་ཀྱིས་རྟག་ཏུ་སྲུང་བར་བྱེད་ཅིང། རྟག་ཏུ་

[120A]༄༅། །ཡང་རྒྱལ་པོ་ཆེན་པོ་བཞི་དང། ལག་ན་རྡོ་རྗེ་སྟོབས་པོ་ཆེས་རྟག་ཏུ་ཡང་སྲུང་ཞིང། དུས་རྟག་ཏུ་རྗེས་སུ་འབྲང་བར་འགྱུར་ཏེ། ཐེ་ཚོམ་མེད་དོ། །དཀྱིལ་འཁོར་
བཤད་པར་བྱ་སྟེ། རྒྱར་གཟིངས་ཀྱི་ཚད་ཀྱི་ལོགས་བཞི་པ། ཟུར་བཞི་པ། ཤིན་ཏུ་བཅགས་པ། ལེགས་པར་སྦྱར་བ་མཆོག་ཏུ་མཛེས་པ་བྱའོ། །ཁོར་ཡུག་ཏུ་མེ་ཏོག་སྣ་ཚོགས་
ཀྱི་མགོ་ལྕོགས་ཀྱི་བཀྲ་བ་བྲིས་ལ་ཤར་གྱི་སྒོ་རྣམ་པར་ཕྱེ་སྟེ་དབུས་ཀྱི་དཀྱིལ་འཁོར་གྱི་པདྨ་རྡོ་རྗེའི་དཀྱིལ་འཁོར་གྱིས་ཡོངས་སུ་བསྐོར་པའི་དབུས་ཀྱི་པདྨའི་གེ་སར་ལ་ཡང་
འཇིག་རྟེན་དབང་ཕྱུག་དགོད་པར་བྱའོ། །འཕགས་པ་སྤྱན་རས་གཟིགས་དབང་ཕྱུག་གི་ཞབས་དྲུང་དུ་རྫས་ཀྱི་སྣོད་གཞག་པར་བྱ་ཞིང་མེ་ཏོག་གཅལ་དུ་བཀྲམ་པར་བྱ་ལ། དཀྱིལ་
འཁོར་བརྒྱན་པར་བྱ་སྟེ། དྲི་དང། ཡོན་ཆབ་དབུལ་བར་བྱ་ཞིང་ཙནྡན་གྱི་བདུག་པ་བསྲེག་གོ། ཉིན་མཚན་དུ་གོས་གཙང་མ་བགོ་ཞིང་བཅིང་བར་བྱ། ཤིན་ཏུ་དྲི་མ་མེད་པའི་
སེམས་སུ་འགྱུར་བར་བྱ། བྱམས་པ་དང། སྙིང་རྗེ་མཆོག་ཏུ་འགྱུར་བར་བྱ་ཞིང། དེ་ནས་ནོར་བུའི་རྫས་བསྒྲུབ་བོ། །ཞེས་སོ། །ནོར་བུའི་དཀྱིལ་འཁོར་གྱི་ཆོ་གའོ།། །།
དེ་ནས་ལྡོང་རོས་ཀྱི་མིག་སྨན་གྱི་ཆོ་གའི་དཀྱིལ་འཁོར་བཤད་པར་བྱ་སྟེ། རྒྱར་གཟིངས་ཀྱི་ཆེས་མཐར་ཐུག་པས་དཀྱིལ་འཁོར་གྲུ་བཞི་པ་བྱས་ཏེ་དྲི་སྣ་ཚོགས་དང། རྣམ་

[120B] གྲ་རྣམས་སུ་མཁས་པས་བྲི་བར་བྱའོ། །དབུས་ཀྱི་དཀྱིལ་འཁོར་གྱི་སྙིང་པོར་པདྨ་འདབ་མ་ཕྱེད་ཁ་བྱེ་བའོ། །ལག་པ་གཉིས་ཀྱི་དབུས་
སུ་པདྨ་གེ་སར་རྒྱས་པ་འཆང་བའོ། །ཤར་གྱི་སྒོ་རྣམ་པར་ཕྱེ་བ་བྱ་སྟེ། ལྡོང་རོས་དངུལ་གྱི་སྣོད་དུ་བཞག་ནས་དཀྱིལ་འཁོར་དུ་པདྨའི་སྟེང་དུ་དགོད་པར་བྱའོ། །སྣོད་ཀྱི་ཁོར་ཡུག་ཏུ་
དར་དམར་པོའི་གོས་བཟང་པོས་གཡོགས་པར་བྱའོ། །ཡང་ན་པདྨའི་འདབ་མའམ། ཡང་ན་བྱང་ཆུབ་ཤིང་གི་འདབ་མའམ། ཡང་ན་ཤིང་འཛམ་བུའི་འདབ་མས་གཡོགས་
པར་བྱའོ། །ཨ་ག་རུའི་བདུག་པ་དབུལ་བར་བྱའོ། །འཕགས་པ་སྤྱན་རས་གཟིགས་དབང་ཕྱུག་དོན་ཡོད་ཞགས་པའི་གཟུགས་འཛིན་པ་པདྨའི་འདབ་མའི་དྲུང་དུ་དགོད་པར་
བྱའོ༑ ༑མེ་ཏོག་དང་དྲིས་མཆོད་པར་བྱ། རིག་སྔགས་འཆང་གིས་དཀར་གསུམ་ཟོས་ལ་འཕགས་པའི་ཡན་ལག་བརྒྱད་ཀྱི་བསྙེན་གནས་སུ་འགྱུར་བར་བྱའོ། །ཡང་ན་ཉིན་མཚན་
དུ་སྨྱུང་བར་གནས་པར་བྱ། ཟླ་བ་ཡར་ངོའམ། ཚེས་བཅོ་ལྔའི་ཉའམ། ཚེས་བཅུ་བྮིའམ། ཚེས་བརྒྱད་ལ་གཙང་མར་ཁྲུས་བྱས་ཏེ་གོས་གཙང་མ་བགོ་བར་བྱ། དོན་ཡོད་ཞགས་
པའི་སྙིང་པོ་བརྒྱ་རྩ་བརྒྱད་བཟླ་ཞིང། སྙིང་པོ་བརྒྱ་རྩ་བརྒྱད་ཀྱང་བཟླ་བར་བྱ། ཡི་གེ་གཅིག་པ་སྟོང་ཕྲག་བཅུར་བཟླས་ལ། དཀྱིལ་འཁོར་ཉེ་བར་སྤྲས་ཤིང་མེ་ཏོག་དང་

[121A]༄༅། །བདུག་པ་དང། དྲི་དང་མར་མེ་དང། གཏོར་མ་དབུལ་བར་བྱའོ། །དེ་ནས་ཡུངས་ཀར་ལ་ལན་ཉི་ཤུ་རྩ་གཅིག་བཟླ་བར་བྱ་སྟེ། དཀྱིལ་འཁོར་གྱི་སྟེང་དུ་འཕང་
བར་བྱའོ། །འཕངས་པ་ཙམ་གྱི་མོད་ལ་འཕགས་པ་སྤྱན་རས་གཟིགས་དབང་ཕྱུག་གི་ལུས་ལས་འོད་ཟེར་སྣ་ཚོགས་འབྱིན་པར་བྱེད་དོ་།ལྡོང་རོས་ཀྱི་སྣོད་དེ་ཡང་འབར་
བར་བྱེད་དེ། འབར་བ་ཙམ་གྱི་མོད་ལ་མིག་ལ་བསྐུས་ན། ནམ་མཁའ་ལ་འགྲོའོ། །དོན་ཡོད་པའི་ཡེ་ཤེས་ཡངས་པ་ཡིད་བཞིན་གྱི་ནོར་བུའི་འོད་ཟེར་གྱི་བཀོད་པ་ཞེས་བྱ་
བའི་ཏིང་ངེ་འཛིན་སོ་སོར་ཐོབ་བོ། །དོན་ཡོད་པའི་འཁོར་ལོ་ཀུན་ནས་རྣམ་པར་གཟིགས་པ་ཞེས་བྱ་བའི་རིག་སྔགས་འཆང་གི་འཁོར་ལོས་བསྒྱུར་བར་འགྱུར་ཏེ། རིག་
སྔགས་འཆང་གི་འཁོར་ལོས་བསྒྱུར་བ་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུས་ཡོངས་སུ་བསྐོར་བར་འགྱུར་རོ། །ཐམས་ཅད་དུ་གནས་ཀྱི་
མངའ་བདག་རྒྱལ་པོར་འགྱུར་རོ། །སངས་རྒྱས་ཀྱི་ཞིང་ཐམས་ཅད་དུ་འགྲོ་ཞིང། ཚེ་བསྐལ་པ་དཔག་ཏུ་མེད་པར་འགྱུར་རོ། །རྒྱལ་བ་འོད་དཔག་མེད་ཀྱི་ཅོད་པན་འཆང་
བར་འགྱུར་རོ། །དོན་ཡོད་པ་དྲི་མ་མེད་པའི་སྤྱན་ཞེས་བྱ་བའི་རྫུ་འཕྲུལ་སོ་སོར་ཐོབ་སྟེ། རྫུ་འཕྲུལ་གང་གི་སེ་གོལ་གཏོགས་པ་ཙམ་གྱིས་སངས་རྒྱས་ཀྱི་ཞིང་གངྒཱའི་

[121B]རྩ་དགུར་འགྲོ་བར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་དོན་ཡོད་པའི་དངོས་གྲུབ་ཡངས་པའི་མཆོད་པར་འགྱུར་
ཞིང་སྐད་ཅིག་གིས་སླར་ཡང་འོང་བར་བྱེད་དོ། །རང་གི་ལུས་ལ་འོད་ཟེར་བརྒྱ་སྟོང་ཕྲག་དུ་མ་འབར་བར་བྱེད་དོ། །གང་འདོད་པ་ཐམས་ཅད་བྱེད་དོ། །དེ་ནས་དུ་བ་འཐུལ་
བཞིན་པ་ནི། བསྐུས་ན་མི་སྣང་བར་འགྱུར་ཏེ། མི་སྣང་བའི་རིག་པ་འཛིན་པ་ཐམས་ཅད་ཀྱི་འཁོར་ལོས་བསྒྱུར་བ་རིག་སྔགས་འཆང་གི་རྒྱལ་པོར་འགྱུར་རོ། །ལྷ་དང། ཀླུ་དང་
གནོད་སྦྱིན་དང། སྲིན་པོ་དང། འབྱུང་པོ་དང། ལྷ་མ་ཡིན་དང་ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོའི་གནས་ཀྱི་སྒོ་ཐམས་ཅད་བྱེ་ནས་གནས་ཏེ། གང་དུ་འདོད་
པ་དེར་འཇུག་པར་བྱེད་དོ། །གནས་ཐམས་ཅད་ན་གནས་པ་རྣམས་འབངས་སུ་གྱུར་ནས་གནས་ཏེ། ཅི་བསྒོ་བ་བྱེད་དོ། །སེམས་ཅན་ཐམས་ཅད་ཀྱང་རྗེས་སུ་འབྲང་བར་འགྱུར་
རོ༑ ༑རྒྱལ་པོ་དང། བཙུན་མོའི་འཁོར་གཡོག་དང་བཅས་པས་མཆོད་པ་དང། བླ་མར་བྱ་བའི་གནས་གཅིག་པུར་འགྱུར་རོ། །བཀའ་བསྒོ་བ་ཡང་བདག་ཉིད་དང། ནོར་
གྱིས་ཀྱང་བྱེད་ཅིང་གནས་སོ། །དབུ་བ་འབྱུང་བཞིན་པ་བསྐུས་ན་ཆོ་ག་ཞིབ་མོ་དང། ཕྱག་རྒྱ་དང། དཀྱིལ་འཁོར་ཐམས་ཅད་དང་དེ་བཞིན་གཤེགས་པ་ཐམས་

[122A]༄༅། །ཅད་རིགས་ཀྱི་གསང་བའི་དམ་ཚིག་མངོན་དུ་གྱུར་ནས་གནས་ཏེ། མ་འོངས་པ་དང། ད་ལྟར་བྱུང་བའི་དེ་བཞིན་གཤེགས་པ་ཐམས་ཅད་ཀྱིས་གསུངས་པ་
རྣམས་མངོན་དུ་གྱུར་ནས་གནས་སོ། །ལྷ་དང། ཀླུ་དང། གནོད་སྦྱིན་དང། སྲིན་པོ་དང། འབྱུང་པོ་ཐམས་ཅད་ཡང་དག་པར་རྗེས་སུ་འབྲང་ཞིང། བསྲུང་བ་དང། བསྐྱབ་པ་
དང། སྦ་བའི་ཆེད་དུ་རྟག་པ་ཁོ་ནར་རྗེས་སུ་འགྲོའོ། །སངས་རྒྱས་དང། བྱང་ཆུབ་སེམས་དཔའ་ཐམས་ཅད་མངོན་སུམ་དུ་མཐོང་བ་སྦྱིན་པར་འགྱུར་རོ། །དོན་ཡོད་པའི་
འོད་ཟེར་དང་ལྡན་པ་ཞེས་བྱ་བའི་ཏིང་ངེ་འཛིན་སོ་སོར་ཐོབ་སྟེ། སའི་སྟེང་ནས་སོར་བཞི་ཚད་དུ་འཕགས་པའི་ནམ་མཁའ་ལ་གནས་སོ། །ལྡོང་རོས་ལ་བཟླས་ནས་མིག་
ལ་བསྐུས་ནས་མིག་གིས་གང་མཐོང་བ་དེ་དབང་དུ་གྱུར་ནས་གནས་ཏེ་རྒྱལ་པོ་དང། བཙུན་མོའི་འཁོར་དང། བློན་པོ་དང། བཀྲབས་པ་དང། མདུན་ན་འདོན་དང་
དཔུང་གི་ཚོགས་ཡན་ལག་བཞི་དང། བུད་མེད་དང། སྐྱེས་པ་དང་ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེ་རིགས་དང། མདངས་
རིགས་རྣམས་དབང་དུ་གྱུར་ནས་གནས་སོ། །ཐ་ན་རི་དྭགས་དང། བྱ་ཡང་ལྟ་བར་བྱེད་བཞིན་དུ་དབང་དུ་གྱུར་ནས་ཉེ་བར་གནས་སོ་།འདིས་བྱུགས་པས་མིག་གི་

[122B] གནོད་པ་དང། སྡིག་པ་དང། སྒྲིབ་པ་ཐམས་ཅད་རྣམ་པར་ཉམས་པར་བྱེད་དོ། །ལུས་ཀྱི་གདུང་བ་དང། སེམས་ཀྱི་གདུང་བ་ཐམས་ཅད་དང། རྨི་ལམ་ངན་པ་
དང། མཚན་མ་ངན་པ་དང། བཀྲ་མི་ཤིས་པར་གྱུར་པ་ཐམས་ཅད་རྣམ་པར་ཉམས་པར་བྱེད་དོ། །སྐྱེ་བ་བརྗེས་ནས་ཀྱང་སྤྱན་ལྔ་ཡོངས་སུ་དག་པ་སོ་སོར་ཐོབ་བོ། །ཚེ་
རབས་དྲན་པར་ཡང་སྐྱེ་བར་འགྱུར་རོ། །འཇིགས་པ་དང། སྒྲིབ་པ་དང་བྲལ་ཞིང། དོན་ཡོད་པ་ལེགས་པར་རབ་ཏུ་གནས་པ་ཀུན་ཏུ་གཟིགས་པ་ཞེས་བྱ་བའི་ལུས་དག་པ་
སོ་སོར་ཐོབ་བོ། །ཀུན་ནས་དོན་ཡོད་པའི་དཀྱིལ་འཁོར་གྱི་གསང་བ་དེ་བཞིན་གཤེགས་པ་ཐམས་ཅད་ཀྱི་དམ་ཚིག་སོ་སོར་ཐོབ་བོ། །དེ་བཞིན་གཤེགས་པ་ཐམས་ཅད་
ཀུན་ཏུ་གཟིགས་པའི་རྒྱལ་མཚན་ཞེས་བྱ་བ། བྱང་ཆུབ་སེམས་དཔའི་དབང་བསྐུར་བ་སོ་སོར་ཐོབ་བོ། །བྱང་ཆུབ་སེམས་དཔའ་ཐམས་ཅད་དང་རྟག་ཏུ་ཡང་འགྲོགས་ཤིང་
གནས་པ་དང། དེ་བཞིན་གཤེགས་པ་ཐམས་ཅད་ཀྱིས་ལུང་བསྟན་པར་འགྱུར་རོ། །ཞེས་མིག་སྨན་གྱི་དཀྱིལ་འཁོར་གྱི་ཆོ་གའོ།། །།དེ་ན་བདུག་པ་རིམ་པར་ཕྱེ་
བའི་ཆོ་ག་བཤད་པར་བྱ་སྟེ། རིག་སྔགས་འཆང་ཐམས་ཅད་ཀྱི་མཆོག་ཏུ་རྨད་དུ་བྱུང་བ། སངས་རྒྱས་དང། བྱང་ཆུབ་སེམས་དཔའ་ཐམས་ཅད་མཆོད་པའི་དོན་དང། དེ་

[123A]༄༅། །བཞིན་དུ་འཇིག་རྟེན་གསུམ་པོ་ཐམས་ཅད་འགུགས་པ་གྲུབ་པ་དང། ལྷ་ཐམས་ཅད་སྤྱན་དྲང་བ་དང། དབང་པོ་དང། ཚངས་པ་དང། ཁྱབ་འཇུག་དང་
དབང་ཕྱུག་ཆེན་པོ་རྣམས་སྡིགས་པར་བྱེད་པ། གནོད་སྦྱིན་དང་སྲིན་པོ་དང། ཤ་ཟ་དང། གདོན་མ་རུངས་པ་དེ་རྣམས་ཐམས་ཅད་བདུག་པའི་དྲིས་འབྲོས་པར་བྱེད་པར་
ཐེ་ཚོམ་མེད་དོ། །བགེགས་དང། ལོག་པར་འདྲེན་པ་ཉིད་དང། སྡང་བ་དང། དེ་བཞིན་དུ་བདུད་ཀྱང་རུང་སྟེ། བདུག་པའི་དྲིས་རྣམ་པར་ཞིག་པར་འགྱུར་ཞིང། ཡན་ལག་
དང། ཉིང་ལག་རྣམ་པར་འཐོར་བར་བྱེད་དོ། །རང་གི་དམག་དང་ཕ་རོལ་གྱི་དམག་ཚོགས་དང། ཤིན་ཏུ་འགྲས་པ་དང། ཕྱིར་རྒོལ་བ་དང། དེ་བཞིན་དུ་དགྲ་བོ་ཉིད་
དང། སྐྱེ་བོ་སྡང་བ་དང། གང་དུ་འཐབ་པ་དང། རྩོད་པ་དང། འགྱེད་པ་དང། གཡུལ་ཉིད་ཀྱང་བདུག་པའི་དྲིས་ཐམས་ཅད་རབ་ཏུ་ཞི་བར་འགྱུར་བར་ཐེ་ཚོམ་མེད་དོ། །
གལ་ཏེ་སྐྱེས་པའམ། བུད་མེད་དམ། ཁྱེའུ་འམ། བུ་མོའམ། དགེ་སྦྱོང་ངམ། བྲམ་ཟེ་ཉིད་དང། དེ་བཞིན་དུ་དགེ་བསྙེན་དང། དགེ་བསྙེན་མ་དང། དགེ་སློང་དང། དགེ་
སློང་མ་དང། རྒྱལ་པོའམ། རྒྱལ་ཕྲན་དང། དེ་བཞིན་དུ་རྒྱལ་མོ་དང། བཙུན་མོའི་འཁོར་ཀྱང་རུང་སྟེ། ལེགས་པར་ཁྲུས་བྱས་གོས་གཙང་མ་བགོས་ནས་བདུག་

[123B] གང་གིས་བདུག་པའི་དྲི་མ་ནམས་པ་དང་དེ་ལུས་ལ་རེག་པ་ཙམ་གྱིས་སྡིག་པ་ཐམས་ཅད་ལས་རྣམ་པར་གྲོལ་ལོ། །སྒྲིབ་པ་ཐམས་ཅད་རྣམ་པར་དག་པའི་
བདག་ཉིད་ཐོབ་པར་འགྱུར་ཏེ། འདི་ལ་ཐེ་ཚོམ་མེད་དོ། །མཚམས་མེད་པ་ལྔའི་སྡིག་པ་རྣམས་འཕྲལ་དུ་ཐམས་ཅད་རྣམ་པར་དག་པར་འགྱུར་རོ། །ཞེས་སོ། །བདུག་པ་འདི་ཙམ་
གྱིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་དྲིས་ཀུན་ཏུ་འགེངས་ཏེ་སུམ་ཅུ་རྩ་གསུམ་པའི་ལྷའི་གནས་ནས་ཇི་སྲིད་ཚངས་པའི་འཇིག་རྟེན་གྱི་བར་དྲིས་ཀུན་ཏུ་འགེངས་
སོ༑ ༑སྟོབས་དང་ཤུགས་ཆེན་པོས་ལྷའི་གནས་ཐམས་ཅད་འགུལ་བར་བྱེད་ཅིང་སྐྱོད་པར་བྱེད་དོ། །ཆུ་རྒྱུན་གྱི་ཀླུ་རྣམས་འགུལ་བར་བྱེད་ཅིང་རི་རབ་ལས་གཞན་པའི་རི་གང་
ཡིན་པ་འདར་ཡེད་ཡེད་བྱེད་དོ། །གསང་བར་གནས་པ་རྣམས་རྣམ་པར་སྐྲག་པར་བྱེད་དོ། །དམྱལ་བ་བཅུ་དྲུག་གི་འཇིགས་པ་རྣམས་རྣམ་པར་ཞིག་པར་བྱེད་དོ། །དེ་བཞིན་དུ་
སའི་མཐིལ་ཐམས་ཅད་ཀྱང་དཀར་བསིལ་དུ་སྣང་བར་འགྱུར་རོ་།དམྱལ་བ་བའི་སེམས་ཅན་རྣམས་ཤིན་ཏུ་སྦྱངས་པ་དང། སྡུག་བསྔལ་མི་བཟད་པ་དེ་རྣམས་ཐམས་ཅད་ཡོངས་
སུ་གྲོལ་ཏེ་བདེ་བ་ཅན་དུ་ཡང་འགྲོའོ། །མཐོ་རིས་ཐམས་ཅད་དུ་ཇི་ལྟ་བ་བཞིན་དུ་གནས་སོ། །དམྱལ་བ་ཐམས་ཅད་ཉམས་ཏེ་པདྨ་ཅན་དུ་རབ་ཏུ་འགྱུར་རོ། །ཉི་ཚེ་བའི་དམྱལ་

[124A]༄༅། །བ་རྣམ་པ་སྣ་ཚོགས་པ་གཞན་རྣམས་དང། ས་འོག་གི་ནང་དུ་སོང་བ་གང་ཡིན་པ་དང། དགོན་པ་དང། རི་དང། ཚང་ཚིང་དང། དགོན་དུང་དང། གཡང་
སར་གནས་པའི་དམྱལ་བའི་སྡུག་བསྔལ་མྱོང་བ་གང་ཡིན་པ་དེ་རྣམས་ཐམས་ཅད་བདུག་པའི་དྲིས་ཡོངས་སུ་གྲོལ་ལོ། །མི་གཙང་བ་ཟ་བའི་གནོད་སྦྱིན་དང། སྲིན་པོ་དང་
འབྱུང་པོ་དང། ཤ་ཟ་གང་ཡིན་པ་རྣམས་དང། བཤང་བ་དང་ལྕི་བ་ཟ་བ་གང་ཡིན་པ་རྣམས་དང། མཆིལ་མ་དང། སྣབས་ཟ་བ་གང་ཡིན་པ་རྣམས་དང། འདྲེས་པ་ཟ་བ་
གང་ཡིན་པ་དེ་རྣམས་ཐམས་ཅད་བདུག་པའི་དྲི་མ་ནམས་པ་ཙམ་གྱིས་ཡོངས་སུ་གྲོལ་ནས་འཕྲལ་ཉིད་དུ་ལྷའི་འཇིག་རྟེན་དུ་སྐྱེའོ། །རྣམ་པ་སྣ་ཚོགས་པའི་རོ་བྲོ་བའི་
མཆོག་དང། དྲི་ཞིམ་པོའི་ཁ་ཟས་རྙེད་པར་འགྱུར་རོ། །དུད་འགྲོའི་སྐྱེ་གནས་སུ་སོང་བའི་སྲོག་ཆགས་རི་དྭགས་དང། བྱ་རྣམས་ཐམས་ཅད་དྲིལ་མནམས་པ་ཙམ་གྱིས་
ནད་ཐམས་ཅད་ལས་ཡོངས་སུ་གྲོལ་ལོ། །བདུག་པ་མནམས་པ་ཙམ་འདིས་ནད་ཐམས་ཅད་ལས་ཡོངས་སུ་གྲོལ་ལོ། །རིམས་ཐམས་ཅད་ལས་ཡོངས་སུ་གྲོལ་ལོ། །ན་
བ་ཐམས་ཅད་ལས་ཡོངས་སུ་གྲོལ་ལོ། །འབྲས་དང། ཕོལ་མིག་དང་ལྷོག་པ་དང། མེ་དབལ་དང། ཤུ་བ་དང། མཛེ་དང། གཡན་པ་དང། མིག་ན་བ་དང། མགོ་ན་

[124B] གཞོགས་ཕྱེད་ན་བ་དང། རྣ་བ་ན་བ་དང། སྣང་བ་དང། སོ་ན་བ་དང། ཁ་ན་དང། སྦ་བ་དང། འཇིགས་པ་དང་སྐྲག་པ་དང། ནད་འགོ་བ་དང། འཁྲུག་པའི་སྡུག་
བསྔལ་ཐམས་ཅད་བདུག་པའི་དྲི་མནམས་པ་ཙམ་གྱིས་རབ་ཏུ་ཞི་བར་བྱེད་དོ། །འཕགས་པ་སྤྱན་རས་གཟིགས་དབང་ཕྱུག་དེ་དང། དོན་ཡོད་པའི་རྒྱལ་པོའི་སྙིང་པོའི་མཐུས་
སྡུག་བསྔལ་མྱོང་བར་འགྱུར་བའི་ལས་ཀྱི་སྒྲིབ་པ་ཐམས་ཅད་རྣམ་པར་ཉམས་པར་བྱེད་ཅིང། རྣམ་པར་གྲོལ་ཏེ་མི་འཇིགས་པའི་གྲོང་དུ་འགྲོ་བར་འགྱུར་རོ། །དེ་ནས་རྫས་རྣམས་
ཀྱི་རང་གི་ཆ་ཤས་རྣམ་པར་ཕྱེ་བ་དང་ལྡན་པ་བཤད་པར་བྱ་སྟེ། ཙནྡན་སྲང་གསུམ་དང། ཨ་ག་རུ་སྲང་གསུམ་དང། ཏུ་རུ་སྐ་སྲང་ལྔ་དང། གུར་གུམ་སྲང་བཅུ་དང། སྤྲི་ཀ་
སྲང་གཉིས་དན། ན་ལནྡ་སྲང་གཉིས་དང། མ་ཧེའི་མིག་སྲང་ཉི་ཤུ་དང། སྲ་རྩི་པོག་སྲང་བཅུ་དང། བོ་ལ་སྲང་གསུམ་དང་སལླ་ཀི་སྲང་བརྒྱད་དང། རྒྱ་སྤོས་སྲང་གཉིས་དང་
སྤང་སྤོས་སྲང་གཅིག་དང། ཤཱ་མ་ཀ་སྲང་གཅིག་དང། གནྡྷ་པ་ཏྲ་སྲང་གཅིག་དང། པདྨ་གེ་སར་སྲང་གཅིག་དང། ཤྲཱི་རཱི་མའི་མེ་ཏོག་སྲང་གཅིག་དང། ལི་ཁ་ར་དཀར་པོ་སྲང་
བཅུ་དང། དྲིའི་པྲི་ཡང་ཀུ་སྲང་གཅིག་དང། པུ་ཤེལ་ཙི་སྲང་ལྔ་དང། སྟག་སེན་སྲང་གཅིག་དང། སུག་སྨེལ་སྲང་གསུམ་དང་བཱ་ལ་ཀ་སྲང་ལྔ་དང། གུར་གུམ་དང། གླ་རྩི་

[125A]༄༅། །ཚོར་བ་སྟེ། ཐམས་ཅད་ལགས་པར་རྣམ་པར་དབྱེ་བར་བྱས་ནས་ཕྱེ་མར་བྱས་ལ་མཐར་ཐམས་ཅད་གཅིག་ཏུ་བསྡོམས་ཏེ་སྦྲང་རྩིས་སྦྲུ་བར་བྱའོ། །ཚེས་
བཅོ་ལྔ་ལ་རྒྱུ་སྐར་དང། ཚེས་གྲངས་ཀྱི་ལྷ་དགེ་བ་ལ་རིག་སྔགས་འཆང་གཙང་མར་གྱུར་པས་གོས་གཙང་མ་བགོས་ཏེ་ལེགས་པར་ཁྲུས་བྱས་པར་གྱུར་པས་བརྟུལ་ཞུགས་
སྤྱད་པས་བདུག་པའི་མཆོག་སྦྱར་བར་བྱའོ། །དེ་ནས་བདུག་པའི་རྒྱལ་པོ་སྒྲུབ་པའི་དཀྱིལ་འཁོར་གྲུ་བཞི་པ་ཚད་ཤིན་ཏུ་རྣམ་པར་ཕྱེ་བ་བྱ་སྟེ། གཟིངས་ཀྱི་ཚད་ཀྱི་ཤིན་ཏུ་
བཅགས་པ། འཇམ་ཞིང་བསྙེན་པ་ལ་ཚོན་རྣམ་པ་སྣ་ཚོགས་པས་སྒོ་བཞི་ཤིན་ཏུ་རྣམ་པར་ཕྱེ་བ་མཛེས་པར་བྲི་བར་བྱའོ། །དབུས་ཀྱི་དཀྱིལ་འཁོར་གྱི་སྙིང་པོར་པདྨའི་
ཕྲེང་བ་བྲིའོ། །དབུས་ཀྱི་པདྨ་ཕྱེད་ཁ་བྱེ་བའི་ཕྲེང་བ་བྲི་སྟེ། ལག་པ་གཉིས་ཐོན་ནས་སྣ་ཚོགས་པའི་སྤྲིན་འཁྲིགས་པ་འཛིན་པར་བྱེད་པའོ། །དེའི་སྟེང་དུ་བདུག་པའི་
སྣོད་བཀོང་ནས་མེའི་ཁ་དོག་ཅན་གྱི་གོས་ཀྱིས་གཡོགས་ལ། དཀྱིལ་འཁོར་གྱི་གྲ་བཞིན་རྣམས་སུ་རླུང་གི་རྒྱལ་པོ་བྲིའོ། །སྒོ་བཞིར་ཞགས་པ་བྲིས་ནས་ཁོར་ཡུག་ཏུ་ལག་པའི་
ཕྱག་རྒྱའོ། །པདྨའི་ཕྲེང་བ་ལས་ངེས་པར་ཐོན་པའོ། །བདུག་སྤོས་འཁྱིལ་བ་འཆིང་བར་བྱེད་པ་དཀྱིལ་འཁོར་གྱི་སྟེང་དུ་སྤྲས་པར་བྱའོ། །ཇི་ལྟར་འབྱོར་པའི་གཏོར་མ་དང་

[125B] མཆོད་ཡོན་གྱི་སྣོད་དང། གང་བའི་བུམ་པ་དང། བ་དན་དང། རྒྱན་དང། སྐྱུད་པ་དམར་པོས་མཚམས་བཅིངས་པ་དང། དཀྱིལ་འཁོར་ལ་དངུལ་དང་
གསེར་གཞག་ཅིང། ཁོར་ཡུག་ཏུ་མར་མེའི་ཕྲེང་བ་དང། དྲི་སྣ་ཚོགས་རྒྱ་ཆེན་པོའོ། །འཕགས་པ་སྤྱན་རས་གཟིགས་དབང་ཕྱུག་བཀོད་ནས་ཁ་ཤར་དུ་ཕྱོགས་ནས་པདྨའི་ཕྲེང་བ་
ལ་ཉེ་བར་དགོད་པར་བྱའོ། །དེ་ནས་རིག་སྔགས་འཆང་གིས་བདུག་པའི་རྒྱལ་པོ་ལ་ཡོངས་སུ་བཟླ་བར་བྱ་སྟེ། ཉི་མ་བདུན་ལ་ཐུན་གསུམ་དུ་དོན་ཡོད་པའི་རྒྱལ་པོ་བརྒྱ་རྩ་བརྒྱད་
བཟླ་ཞིང་སྙིང་པོ་བརྒྱ་རྩ་བརྒྱད་བཟླའོ། །དོན་ཡོད་པའི་སྙིང་པོ་ཡི་གེ་གཅིག་པའི་བཟླས་བརྗོད་འབུམ་རྫོགས་པ་སྟེ། སྟོང་ཕྲག་བརྒྱ་རྫོགས་པ་ནི། བཟླས་བརྗོད་ཀྱི་ཆོ་གའོ། །
དེ་ནས་འཕགས་པ་སྤྱན་རས་གཟིགས་དབང་ཕྱུག་ལ་མཆོད་པ་བྱ་ཞིང། སླར་ཡང་དོན་ཡོད་པའི་རྒྱལ་པོའི་བཟླས་བརྗོད་ཉི་ཤུ་རྩ་གཅིག་དང། ཁྲོ་བོའི་རྒྱལ་པོའི་བཟླས་
བརྗོད་ཉི་ཤུ་རྩ་གཅིག་བྱའོ། །དེ་ནས་ཐོག་མར་སངས་རྒྱས་བཅོམ་ལྡན་འདས་ལ་བདུག་པ་དབུལ་བར་བྱ། དེ་ནས་འཕགས་པ་སྤྱན་རས་གཟིགས་དབང་ཕྱུག་ལ་བདུག་
པ་དབུལ་ལོ། །འདི་ནི། བདུག་པ་སྒྲུབ་པའི་ཆོ་ག་གྲུབ་པར་འགྱུར་རོ་།བདུག་པའི་རྒྱལ་པོ་འདིས་བྱ་བ་དེ་སྒྲུབ་པར་འགྱུར་རོ། །གལ་ཏེ་རིག་སྔགས་འཆང་གིས་ཡུངས་

[126A]༄༅། །ཀར་གྱི་འབྲས་བུ་གཅིག་གི་ཚད་ཙམ་གྱི་བདུག་པས་དེ་བཞིན་གཤེགས་པ་ཐམས་ཅད་མཆོད་པར་འདོད་པ་དང། སྟོང་གསུམ་གྱི་སྟོང་ཆེན་པོའི་
འཇིག་རྟེན་གྱི་ཁམས་དྲི་གཅིག་གིས་རྒྱས་པར་འདོད་པ་དང། བདུག་པའི་སྤྲིན་འཁྲིགས་པས་ཀུན་ནས་གཡོགས་པར་འདོད་པ་དང། དྲི་སྣ་ཚོགས་པའི་ཆར་འབེབས་པར་
བྱེད་པར་འདོད་པ་དེས་བདུག་པའི་རྒྱལ་པོས་བདུག་པ་དེ། རིག་སྔགས་འཆང་གིས་རྟག་ཏུ་རྒྱུན་མི་འཆང་པར་མངོན་པར་བརྩོན་པར་བྱའོ། །དེ་ནས་རིག་སྔགས་འཆང་
གིས་ཉི་མ་རེ་རེ་ཞིང་སངས་རྒྱས་བཅོམ་ལྡན་འདས་དང། འཕགས་པ་སྤྱན་རས་གཟིགས་དབང་ཕྱུག་གི་སྤྱན་སྔར་དཀྱིལ་འཁོར་བྱས་ལ་མེ་ཏོག་གཅལ་དུ་བཀྲམ་པར་
བྱའོ༑ ༑མཆོད་ཡོན་དང། ཞབས་བསིལ་ཡང་གཞག་པར་བྱ། བདུག་པའི་རྒྱལ་པོ་འདིས་བདུག་པར་བྱ་ཞིང། དོན་ཡོད་པའི་རྒྱལ་པོ་དུས་གཅིག་ཏུ་བརྗོད་པར་བྱ་སྟེ་
ཕྱོགས་བཅུར་བདུག་པའི་པོག་ཕོར་དབུལ་བར་བྱའོ། །དེ་བཞིན་གཤེགས་པ་ཐམས་ཅད་ཡིད་ལ་བྱེད་པར་འགྱུར་བ་དང། སེམས་ཅན་འབྱུང་པོ་ཐམས་ཅད་ལ་
བྱམས་པ་བསྒོམ་པར་བྱ། སངས་རྒྱས་ཀྱི་ཞིང་དུ་གཏོགས་པ་ཐམས་ཅད་དྲི་མ་མེད་པའི་སེམས་ཀྱིས་ཡིད་ལ་བསྒོམ་པར་བྱ། དཀྱིལ་འཁོར་ལ་མེ་ཏོག་དང། བདུག་

[126B] མཆོད་ཡོན་དང། ཞབས་བསིལ་ཕུལ་ཏེ་ཡི་གེ་གཅིག་པ་ཡིད་ལ་བརྗོད་ཅིང། ཕྱག་རྒྱ་ཡང་ལན་གཅིག་བཅིངས་ལ་ཕྱག་བྱའོ། །ཞེས་སོ། །ཕུལ་བ་ཙམ་གྱི་མོད་ལ་
ཕྱོགས་རེ་རེ་ཞིང་གངྒཱའི་ཀླུང་གི་བྱེ་མ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུའི་སངས་རྒྱས་བྱེ་བ་ལ་དྲིས་ཁྱབ་པར་བྱེད་ཅིང། བདུག་པ་ཆེན་པོ་འཁྲིགས་པས་ནམ་
མཁའི་མཐིལ་དུ་ཁྱབ་པར་འགྱུར་རོ། །དྲི་སྣ་ཚོགས་ཀྱི་ཆར་འབབ་པར་འགྱུར་ཏེ། བཅོམ་ལྡན་འདས་མཆོད་པའི་ལས་སངས་རྒྱས་ཀྱི་ཞིང་རེ་རེ་ཞིང་གངྒཱའི་ཀླུང་གི་བྱེ་མ་
ཁྲག་ཁྲིག་བརྒྱ་སྟོང་ཕྲག་ཕྱེ་བ་དགུ་བཅུ་རྩ་དགུའི་སངས་རྒྱས་བཅོམ་ལྡན་འདས་ལ་མཆོད་པར་འགྱུར་རོ། །དེ་བཞིན་གཤེགས་པ་ཐམས་ཅད་མཆོད་པས་དེ་བཞིན་གཤེགས་
པ་དེ་རྣམས་ཐམས་ཅད་རིག་སྔགས་འཆང་ལ་དུས་སུ་དོན་ཡོད་པའི་རྒྱལ་པོ་དྲན་པར་བྱེད་པ་བསྲུང་བའི་དོན་དང། ཕྱག་རྒྱ་འཆིང་བར་བྱེད་པ་དེ་བསྲུང་བའི་དོན་དུ་
ལེགས་སོ་ཞེས་བྱ་བའི་སྒྲ་རྗོད་པར་བྱེད་དོ། །དེ་བཞིན་གཤེགས་པ་ཐམས་ཅད་བྱམས་པ་རྒྱས་པར་བྱེད་པ་དེ་བཞིན་དུ་བྱའོ། །དོན་ཡོད་པ་ཆེན་པོའི་དངོས་གྲུབ་ཀྱང་
སྦྱིན་པར་བྱེད་དོ། །དེ་བཞིན་གཤེགས་པ་དེ་རྣམས་ཀྱི་དྲུང་དུ་བསོད་ནམས་ཀྱི་ཚོགས་ཆེན་པོ་ཉེ་བར་གསོག་པར་བྱེད་དོ། །དེ་བཞིན་གཤེགས་པ་རེ་རེ་ཞིང་བྱེ་བ་

[127A]༄༅། །བརྒྱ་སྟོང་ཕྲག་གི་དྲུང་དུ་བསོད་ནམས་ཀྱི་ཕུང་པོ་དང། དགེ་བའི་རྩ་བ་ཉེ་བར་གསོག་པར་བྱེད་དོ། །ཇི་ལྟར་རིག་སྔགས་འཆང་དེ་བཞིན་གཤེགས་པ་
མཆོད་པའི་ཆོ་ག་བྱེད་བྱེད་པ་དེ་བཞིན་དུ་རྣམ་པ་དུ་མ་དེ་བཞིན་གཤེགས་པ་རེ་རེ་ཞིང་གི་སྤྱན་སྔར་རབ་ཏུ་འབྱུང་བར་འགྱུར་རོ་།རིག་སྔགས་འཆང་ཉི་མ་བདུན་དུ་
རབ་ཏུ་བརྩོན་པས་དེ་བཞིན་གཤེགས་པ་དང། བླ་མ་མཆོད་དོ་།ཕྱོགས་བཅུའི་དེ་བཞིན་གཤེགས་པ་ཐམས་ཅད་མངོན་སུམ་དུ་མཐོང་བ་སྩོལ་བར་བྱེད་དོ། །དེ་
རྣམས་ཐམས་ཅད་ཀྱིས་དབུགས་འབྱིན་པར་བྱེད་ལ་མཆོག་རབ་ཏུ་སྩོལ་བར་འགྱུར་རོ། །དོན་ཡོད་པའི་དངོས་གྲུབ་རྗེས་སུ་སྩོལ་བར་འགྱུར་རོ། །ཕྱིར་མི་ལྡོག་པ་
ལ་རབ་ཏུ་གནས་པར་འགྱུར་རོ། །ས་བཅུ་ཡང་དག་པར་གནོན་ཏེ་མངོན་པར་ཤེས་པ་ལྔར་འགྱུར་རོ། །འཇིག་རྟེན་པའི་བདུག་པ་སྒྲུབ་པའི་ཆོ་གའོ།། །།དེ་བཞིན་
ཉིད་དུ་འཇིག་རྟེན་ལས་འདས་པ་ལ་འཆི་འཕོ་བ་ན་དེ་བཞིན་གཤེགས་པའི་སྤྱན་སྔའི་ཞབས་དྲུང་དུ་པདྨ་ལ་བརྫུས་ཏེ་སྐྱེ་བར་འགྱུར་རོ། །ཚེ་རབས་དྲན་པར་ཡང་
འགྱུར་རོ། །དེ་བཞིན་གཤེགས་པའི་སངས་རྒྱས་ཀྱི་ཞིང་གང་དང་གང་དུ་འགྲོ་བར་བྱེད་པ་དེ་ཐམས་ཅད་དུ་ཡང་དེ་བཞིན་གཤེགས་པས་རིག་སྔགས་འཆང་ལ་ལུང་སྟོན་

[127B] །ཕྱིས་ཀྱང་སྐྱེ་བ་གཞན་དུ་སྐྱེ་བར་མི་འགྱུར་རོ། །ལུས་འདི་ཉིད་ཀྱིས་དེ་བཞིན་གཤེགས་པ་ཐམས་ཅད་ལ་བསྙེན་བཀུར་ནས་བདེ་བ་ཅན་གྱི་འཇིག་རྟེན་གྱི་ཁམས་
སུ་སོང་སྟེ་སངས་རྒྱས་བཅོམ་ལྡན་འདས་ཀྱི་ཆོས་ཀྱི་འཁོར་ལོ་བསྐོར་བར་བྱེད་དོ། །ཚེ་དཔག་ཏུ་མེད་པར་འགྱུར་རོ། །དེ་བཞིན་གཤེགས་པ་ཚེ་དཔག་ཏུ་མེད་པ་ཇི་ལྟ་བ་དེ་བཞིན་
དུ་འདིའི་རྫུ་འཕྲུལ་དང། རྣམ་པར་འཕྲུལ་པའི་ཁྱད་པར་སོ་སོར་ཐོབ་བོ། །འདི་ནི། འཇིག་རྟེན་ལས་འདས་པའི་བདུག་པ་སྒྲུབ་པའི་ཁྱད་པར་རོ།། །།དེ་ནས་འཇིག་རྟེན་པའི་
བདུག་པ་སྒྲུབ་པའི་ཆོ་ག་བརྒྱ་སྟོང་ཕྲག་དུ་མ་འགྲུབ་པར་བྱེད་དོ། །ཇི་ལྟར་ཇི་ལྟར་བདུག་པ་ཉིད་ཡིད་ལ་བྱེད་པ་དེ་ལྟ་དེ་ལྟར་ཐམས་ཅད་ཡང་དག་པར་འགྲུབ་པར་འགྱུར་རོ། །
ཀླུའི་གནས་སུ་བདུགས་ན། བདུགས་པ་ཙམ་གྱི་མོད་ལ་ཀླུའི་རྒྱལ་པོས་ཆར་རྒྱུན་ཆེན་པོ་འབྱིན་པར་བྱེད་དོ། །རྒྱལ་པོའི་སྒོར་བདུགས་ན་རྒྱལ་པོ་དང། བཙུན་མོའི་འཁོར་
གཡོག་དང་བཅས་པ་དབང་དུ་གྱུར་ནས་གནས་སོ། །སྐྱེ་བོ་མང་པོའི་དབུས་སུ་བདུགས་ན། རིགས་བཞིའི་འཇིག་རྟེན་དབང་དུ་གྱུར་ནས་གནས་སོ། །བདག་ཉིད་ལ་བདུགས་ན་
ཐམས་ཅད་དུ་མཆོད་པའི་འོས་ཆེན་པོར་འགྱུར་རོ། །ནད་ཐམས་ཅད་ལ་བདུགས་ན། ནད་ཐམས་ཅད་ཡོངས་སུ་གྲོལ་བར་བྱེད་དོ། །དུག་ལ་བདུགས་ན། དུག་མེད་པར་

[128A]༄༅། །འགྱུར་རོ། །མཚམས་ཀྱི་ནང་དུ་བདུགས་ན། མེ་ཏོག་དང་འབྲས་བུ་ཐམས་ཅད་རོ་ཞིམ་པ་དང། ལེགས་པར་བསྲུངས་པར་འགྱུར་རོ། །ལོ་ཐོག་ལ་
བདུགས་ན། འབྲུའི་ཕུང་པོ་ཆེན་པོར་འགྱུར་རོ། །ཁྱིམ་མམ། གཙུག་ལག་ཁང་ངམ། གྲོང་ངམ། གྲོང་ཁྱེར་ལ་བདུགས་ན། དུག་དང་སྦྱར་དུག་དང། དུག་དང་བཅས་
པའི་སྲོག་ཆགས་ཐམས་ཅད་ནམ་ཡང་མི་འབྱུང་ངོ། །གཡུལ་གྱི་དབུས་སུ་བདུགས་ན། ཆེར་རྒྱལ་བར་འགྱུར་རོ། །བདག་ཉིད་དམ། གཞན་རྣམས་སམ། དོན་འཐུན་པ་
རྣམས་ལ་བདུགས་ན། ལམ་དུ་འགྲོ་བ་ན་ཆོམ་རྐུན་དང། གཡོན་ཅན་དང། རྐུན་མོ་དང། གཅན་གཟན་གཏུམ་པོའི་འཇིགས་པ་ཐམས་ཅད་མི་སྣང་བར་འགྱུར་ཞིང་
བདེ་བ་དང། ལེགས་པས་རང་གི་ཁྱིམ་དུ་འོང་ངོ། །དཔག་ཚད་སྟོང་དུ་འགྲོ་ཡང་ངལ་བ་མེད་ཅིང། སླར་ཡང་འོང་བར་བྱེད་དོ། །དུང་ལ་བདུགས་ནས་མཐོན་པོར་བུས་ན་
ཇི་སྲིད་དུང་གི་སྒྲ་ཐོས་པ་དེ་སྲིད་དུ་གནོད་པ་ཐམས་ཅད་དང་འཇིགས་པ་ཐམས་ཅད་དང། ནད་ཐམས་ཅད་དང། མཚོན་ཆ་དང་འཐབ་མོ་དང། འཐབ་པ་དང། རྩོད་
པ་དང། འགྱེད་པ་དང། ཕྱིར་རྒོལ་བ་དང། དགྲ་བོ་དང། སྡང་བ་དང། རབ་ཏུ་སྡང་བའི་སེམས་ཅན་ཐམས་ཅད་རྣམ་པར་ཉམས་པར་བྱེད་དོ། །ཡམས་ཐམས་ཅད་

[128B] ཉེ་བར་འཚེ་བ་དང། ནད་འགོ་བ་ཐམས་ཅད་དང་འཁྲུགས་པ་ཐམས་ཅད་རྣམ་པར་ཉམས་པར་བྱེད་དོ། །བདེ་བ་དང། ལོ་ལེགས་པ་དང། དགའ་བར་འོས་པར་
འགྱུར་རོ། །དགེ་བའི་རྩ་བ་ཐམས་ཅད་འདོད་པར་འགྱུར་རོ། །ནད་མེད་པ་དང། གནོད་པ་མེད་པ་དང། རིམས་མེད་པ་དང། ཐང་ཆད་པ་མེད་པར་ཇི་སྲིད་འཚོའི་བར་དུ་གནས་
སོ༑ ༑ཁང་པའི་སྟེང་མཐོན་པོར་ཕྱོགས་བཞིར་བདུགས་ན། རླུང་དང། སད་དང། སྤྲིན་གྱི་སེར་བ་ཐམས་ཅད་བཅིངས་པར་འགྱུར་ཏེ་ཇི་སྲིད་ཡིད་ལ་བྱེད་པ་ནར་མར་
ཡོད་པ་དེ་སྲིད་དུ་མཚམས་བཅིངས་པར་བྱས་པར་འགྱུར་རོ། །ཁྱིམ་གྱི་ནང་དུ་བདུགས་ན། བུད་མེད་དང། སྐྱེས་པ་དང། ཁྱེའུ་དང། བུ་མོ་དང། བྲན་ཕོ་དང། བྲན་མོ་ཐམས་
ཅད་དང། ཇི་སྲིད་དུ་རྐང་གཉིས་པ་དང། རྐང་བཞི་པ་ཐམས་ཅད་བྱམས་པའི་ཡིད་དུ་འགྱུར་ཏེ། དབང་དུ་གྱུར་ནས་གནས་སོ། །ཇི་སྲིད་འཚོའི་བར་དུ་བསྙེན་བཀུར་བྱེད་དོ། །
སླར་ཡང་ཡིད་གཞན་དུ་མི་འགྱུར་རོ། །འཆི་བའི་དུས་ཀྱི་ཚེ་བདུགས་ན། དྲི་མནམས་པའི་མཐུ་དེས་སངས་རྒྱས་རྗེས་སུ་དྲན་པ་སྐྱེས་ཏེ་དེ་བཞིན་གཤེགས་པ་བྱེ་བ་ཕྲག་
དགུ་བཅུ་རྩ་དགུ་མངོན་སུམ་དུ་མཐོང་བ་སོ་སོར་ཐོབ་ཏེ། ཕྱིས་ཀྱང་ངན་འགྲོ་ལོག་པར་ལྟུང་བར་འགྲོ་བར་མི་འགྱུར་རོ། །དགེ་བའི་རྩ་བའི་ཚོགས་ཐམས་ཅད་ཡང་

[129A]༄༅། །དག་པར་འཛིན་པར་འགྱུར་རོ། །འཆི་འཕོ་བ་ན་བདེ་བ་ཅན་གྱི་འཇིག་རྟེན་གྱི་ཁམས་སམ། མངོན་པར་དགའ་བར་སྐྱེས་ཏེ། འདི་ལ་དོགས་པ་དང་
ཡིད་གཉིས་བསྐྱེད་པར་མི་བྱ་ཞིང། ཐེ་ཚོམ་བསྐྱེད་པར་མི་བྱའོ་།ཞེས་སོ། །མ་མོའི་དཀྱིལ་འཁོར་གྱི་ཁྱིམ་ལ་བདུགས་ན། ནག་པོ་ཆེན་པོ་ལ་སོགས་པ་མ་མོའི་
ཚོགས་ཀྱིས་ཡོངས་སུ་བསྐོར་བ་དབང་དུ་འགྱུར་ཏེ། མདུན་དུ་ཉེ་བར་གནས་པར་བྱེད་དོ། །ལྷ་དང། ཀླུ་དང། གནོད་སྦྱིན་དང། སྲིན་པོ་ཐམས་ཅད་དང། ནག་པོ་
ཆེན་པོའི་གཟུགས་བརྙན་གྱི་སྤྱི་བོའི་གཙུག་ཏུ་བདུགས་ན། བདུགས་པ་ཙམ་གྱི་མོད་ལ་ཁ་ནས་ཁྲག་སྐྱུག་གོ་རིག་སྔགས་འཆང་གིས་དེ་བླངས་ཏེ་ཐིག་ལེ་བྱས་ནས་
ནམ་མཁའ་ལ་ལྡིང་བར་བྱེད་དོ། །མིག་ལ་བྱུགས་ན། མི་སྣང་བར་འགྱུར་ཏེ། བདེ་བླག་ཏུ་འབྱུང་པོའི་བདག་པོ་ཆེན་པོར་འགྱུར་རོ། །ལྟོ་བར་ཡོངས་སུ་བྱུགས་ན། གནོད་
སྦྱིན་དང། སྲིན་པོའི་དཔོན་པོའོ། །ལུས་མཐའ་དག་ལ་བྱུགས་ན་སྟོབས་དང། བརྩོན་འགྲུས་དང། རྩལ་ཆེན་པོ་ནག་པོ་ཆེན་པོ་དང་མཚུངས་པའི་ཤུགས་སུ་འགྱུར་ཏེ་
དེ་ཉིད་ཀྱི་གཟུགས་སུ་འགྱུར་རོ། །འཁོར་གྱི་ཚོགས་ཆེན་པོར་ཡང་འགྱུར་རོ། །ཚངས་པ་ལ་བདུགས་ན། བདུགས་པ་ཙམ་གྱི་མོད་ལ་འོ་མ་འཛག་པ་བླང་བར་བྱ་

[129B] ལུས་ལ་བྱུག་པར་བྱའོ། །ཚངས་པ་དང་འདྲ་བའི་སྟོབས་དང་ཤུགས་སུ་འགྱུར་ཏེ། ནམ་མཁའ་ལ་འགྲོ་བར་བྱེད་དོ། །ཁྱབ་འཇུག་ལ་བདུགས་ན། བདུགས་པ་ཙམ་གྱི་མོད་ལ་
ལུས་ལ་པ་ལ་ཤའི་ཁ་དོག་གི་དྲིའི་ཆུ་འཛག་སྟེ། རིག་སྔགས་འཆང་གི་ལུས་ལ་བྱུག་པར་བྱའོ། །སྲེད་མེད་ཀྱི་བུའི་གཟུགས་དང་སྟོབས་དང། ཤུགས་འཆང་བར་འགྱུར་ཏེ་
ལག་ན་འཁོར་ལོ་ཐོགས་པས་ནམ་མཁའ་ལ་འགྲོའོ། །དབང་ཕྱུག་ཆེན་པོ་ལ་བདུགས་ན། དབང་ཕྱུག་ཆེན་པོའི་ལུས་ལ་རྡུལ་འབྱུང་ཏེ། རིག་སྔགས་འཆང་གི་ལུས་ལ་
བྱུག་པར་བྱའོ། །དབང་ཕྱུག་ཆེན་པོའི་གཟུགས་སུ་འགྱུར་ཏེ། ལག་ན་མདུད་རྩེ་གསུམ་དང། སྟོབས་དང། བརྩོན་འགྲུས་དང། རྩལ་གྱིས་འབྱུང་པོའི་བདག་པོ་ཆེན་པོར་
འགྱུར་ཏེ། ནམ་མཁའ་ལ་འགྲོའོ། །ཐམས་ཅད་ལ་དོན་ཡོད་རྒྱལ་པོའི་བཟླས་བརྗོད་ལན་གསུམ་གསུམ་རྣམ་པར་སྦྱིན་པར་བྱའོ། །སྙིང་པོ་ཡི་གེ་གཅིག་པས་སྤྱི་བོར་བཟླས་བརྗོད་
ལན་བདུན་དུ་བཟླས་བརྗོད་སྦྱིན་པར་བྱའོ། །སྤྲ་ཚིལ་ལས་བྱུང་བའི་ཀླུ་མགོ་བོ་དགུ་པ་སོར་བཞི་པའི་ཚད་དུ་བྱ་སྟེ། གསེར་གྱིས་གཡོགས་པར་བྱ་ཞིང་དྲིའི་དཀྱིལ་འཁོར་བྱ་
སྟེ༑ དཀྱིལ་འཁོར་གྱི་སྟེང་དུ་གཞག་པར་བྱའོ། །དོན་ཡོད་པའི་རྒྱལ་པོས་ལན་བརྒྱ་རྩ་བརྒྱད་དུ་བཟླའོ། །བདུག་པ་འདིས་བདུགས་པས་ཀླུ་ལྡང་བར་བྱེད་དོ། །རིག་སྔགས་

[130A]༄༅། །འཆང་གིས་འཇིགས་པ་མེད་པར་བྱ་སྟེ། ཁྲོ་བོའི་རྒྱལ་པོ་ཡུངས་ཀར་ལ་བཟླས་ཏེ་སྤྱི་བོའི་གཙུག་ཏུ་བརྡེགས་ན། ལྡིང་བར་བྱེད་དོ། །གང་དུ་འདོད་པ་དེར་གནས་
ནས་ཀླུ་ཆེན་པོའི་མཚོ་དང། གནས་དང། གཞལ་མེད་ཁང་རབ་ཏུ་འབྱུང་ངོ། །ཆུ་གང་ཡིན་པ་དེ་རྣམས་ཀྱང་འཐུང་བར་བྱེད་པ་དང། ཁྲུས་བྱེད་པའི་བུད་མེད་དང། སྐྱེས་པ་དང་
ཁྱེའུ་དང། བུ་མོའམ། ཐ་ན་དུད་འགྲོའི་སྐྱེ་གནས་སུ་སོང་བས་འཐུང་བ་དང། ཁྲུས་བྱེད་པ་དེ་རྣམས་ཐམས་ཅད་ཀྱང་ནད་རྣམས་དང་བྲལ་བར་འགྱུར་རོ། །སྡིག་པ་དང། སྒྲིབ་
པ་བྲེལ་བ་དང། འཇིགས་པ་ཐམས་ཅད་དང་བྲལ་བར་ཡང་འགྱུར་རོ་།ཀླུ་རྣམས་ཀྱང་དུས་སུ་ཆར་གྱི་རྒྱུན་ཆེན་པོ་འབྱིན་པར་བྱེད་ཅིང། ཆར་འབེབས་པར་བྱེད་དོ། །
དུས་དུས་སུ་མེ་ཏོག་དང། འབྲས་བུ་དང། ལོ་ཐོག་རྣམས་རྫོགས་པར་བྱེད་དེ། རོ་ཞིམ་པོའི་རོ་མྱོང་བར་འགྱུར་རོ། །ཕྱིར་ཞིང་ལོག་པར་ལྟུང་བར་འགྲོ་བར་མི་འགྱུར་རོ། །
ཕུག་དང་ཁུང་བུའི་སྒོར་འཁྲུལ་འཁོར་གྱི་སྒོ་གླེགས་ལ་བདུགས་ན་བྱེ་ཞིང་གཅོག་པར་འགྱུར་རོ། །འཁྲུག་པའི་དུས་སུ་བདུགས་ན། ཕམ་པར་འགྱུར་རོ། །ལག་མཐིལ་
ལ་བདུགས་ན། གང་དང་གང་ལ་རེག་པ་ཐམས་ཅད་དུ་དབང་དུ་བྱེད་དོ། །བདུག་པའི་དཀྱིལ་འཁོར་གྱི་ཆོ་གའོ།། །།དེ་ནས་སྨན་གྱི་དཀྱིལ་འཁོར་གྱི་ཆོ་ག་བཤད་

[130B] དོན་ཡོད་པར་ཐམས་ཅད་དུ་གཞན་གྱིས་མི་ཐུབ་པ། ནད་ཐམས་ཅད་སེལ་བར་གྲུབ་པ། ཐམས་ཅད་དུ་དུག་འཇོམས་པར་བྱེད་པ། ན་བ་ཐམས་ཅད་སེལ་བར་གྲུབ་
པ༑ སྡང་བ་ཐམས་ཅད་ལྡོག་པར་བྱེད་པ། འབྱུང་པོ་ཐམས་ཅད་ལ་མི་འཇིགས་པ། མཚོན་དང། མེ་དང། ཆུ་དང། དུག་རབ་ཏུ་འཇོམས་པ་རྟག་ཏུ་སྲུང་བ་དང་སྐྱོབ་པ་དང་སྦ་
བར་བྱེད་པ། དགྲ་རྣམས་དང། གཞན་རྒྱལ་བ་ཟློག་པར་བྱེད་པ་རྒྱལ་པོ་དང། རྒྱལ་ཕྲན་ནམ། བཙུན་མོའི་འཁོར་དུ་སོང་བ་དང་གཙོ་བོ་རྟག་ཏུ་དབང་དུ་བྱེད་ཅིང་ཐམས་ཅད་
དུ་ཐོགས་པ་མེད་པར་འགྱུར་རོ། །ཕ་རོལ་གྱི་དམག་ཚོགས་དང་འཁྲུག་པ་དང། གཡུལ་རྣམས་རྟག་ཏུ་རབ་ཏུ་འཇོམས་པར་བྱེད་པ་གང་གི་ཚེ་ཆོམ་རྐུན་གྱི་ནང་དུ་སོང་བ་
ཉིད་དང། དོན་འཐུན་གྱི་ནང་དང། རྐུན་མོ་དང། སེངྒེ་དང་སྟག་གི་ནང་དུ་སོང་བ་དེའི་ཚེ་ཐམས་ཅད་དུ་སྨན་གྱི་རྒྱལ་བ་སྟེར་རོ། །ཚེ་རིང་པོར་འགྱུར་ཏེ། རྟག་ཏུ་པདྨའི་ཕྱག་
གིས་མཆོག་སྦྱིན་པར་འགྱུར་རོ། །ལྷ་རྣམས་ཀྱིས་རྟག་ཏུ་སྲུང་བར་བྱེད་དོ། །གནོད་སྦྱིན་དང། སྲིན་པོ་དང། ཀླུ་དང། ལྷ་མ་ཡིན་དང། ནམ་མཁའ་ལྡིང་ཉིད་དང། མིའམ་
ཅི་དང། ལྟོ་འཕྱེ་ཆེན་པོ་ཉིད་དང། མི་མ་ཡིན་གདུག་པ་གང་ཡིན་པ་དེ་རྣམས་ཐམས་ཅད་ཉིན་དང་མཚན་དུ་བསྲུང་བའི་དོན་དུ་ཡང་དག་པར་སྒྲུབ་པར་འགྱུར་ཏེ། ཐེ་ཚོམ་

[131A]༄༅། །མེད་དོ། །རྒྱལ་པོ་ཆེན་པོ་རྣམ་ཐོས་སྲས་དང། རྒྱལ་པོ་ཆེན་པོ་ཡུལ་འཁོར་སྲུང་དང། རྒྱལ་པོ་ཆེན་པོ་འཕགས་སྐྱེས་པོ་དང། མིག་མི་བཟང་དཔུང་དང་
བཞོན་པ་དང་བཅས་པ་དང། སྐབས་གསུམ་པའི་ལྷའི་དབང་པོ་དང་ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། ལྷ་དེ་རྣམས་ཐམས་ཅད་མཐུན་པས་
རྟག་ཏུ་སྲུང་བར་བྱེད་དོ། །སངས་རྒྱས་ཀྱིས་རྣམ་པར་གཟིགས་ཤིང། རྟག་ཏུ་ཡང་མཐོང་བ་སྩོལ་བར་མཛད་དོ། །གང་སྨན་ལག་ཏུ་ཕྱིན་པར་འགྱུར་བ་འདི་ཡང་
ནས་ཡང་དུ་རིག་སྔགས་ཀྱི་དངོས་གྲུབ་མྱུར་དུ་ཐོབ་བོ། །བྱད་སྟེམས་འཕོ་བ་མེད་དོ། །དེ་ལ་དུག་མེད་ཅིང་སྡིག་པ་མེད་ལ། མི་བཟད་པའི་སྦྱོར་བ་དང། ཕྱེ་མའི་སྦྱོར་
བས་གནོན་པར་མི་འགྱུར་རོ། །སྔོན་གྱི་སྒྲིབ་པ་ཉམས་པར་བྱེད་དེ་དེ་བཞིན་དུ་ཡང་སྡིག་པ་ཐམས་ཅད་དང། རྨི་ལམ་ངན་པ་དང་མཚན་མ་ངན་པ་གང་ཡིན་
པ་དང། གཞན་རྣམ་པ་སྣ་ཚོགས་པའི་སྡང་བ་ཉིད་དེ། དེ་རྣམས་ཐམས་ཅད་མྱུར་དུ་རྣམ་པར་ཉམས་པར་བྱེད་དོ། །སྨན་གང་དུ་གནས་པའི་དཔག་ཚད་ཁོར་ཡུག་
ཏུ་སྲུང་བ་དང། དེ་བཞིན་ཉིད་དུ་མཚམས་བཅིང་བར་བྱེད་དོ་།བགེགས་དང། ལོག་པར་འདྲེན་པ་ཐམས་ཅད་དང། དེ་བཞིན་དུ་བདུད་དམ་སྡང་བ་དེ་རྣམས་

[131B] །སྨན་གང་དུ་གནས་པར་གདོན་རབ་ཏུ་འབྲོས་པར་བྱེད་དོ། །མཁའ་འགྲོ་མ་གང་ཡིན་པ་དང་རྣལ་འབྱོར་མ་གང་ཡིན་པ་དང། སྐེམ་
བྱེད་དང། གཟའ་དང། བརྗེད་བྱེད་དང། གྲིབ་གནོན་གང་ཡིན་པ་དང། མི་བཟད་པ་དེ་རྣམས་ཐམས་ཅད་རབ་ཏུ་ཞི་བར་འགྲོ་བར་འགྱུར་རོ། །ལྷ་རྣམས་དེར་གནས་པར་བྱེད་ཅིང་
འཁྲུལ་འཁོར་ལ་སྨན་ཨ་ག་རུ་དེ་མཆོག་གོ་ཞེས་སོ། །རྒྱལ་བས་དབུགས་འབྱིན་པར་མཛད་ཅིང། དངོས་གྲུབ་ཐམས་ཅད་ཀྱི་དེ་ཁོ་ན་ཉིད་སྩོལ་བར་མཛད་དོ། །རྟག་
ཏུ་འཇིག་རྟེན་དབང་ཕྱུག་གིས་མཆོག་སྩོལ་ཞིང། རྟག་པའི་མཐར་མཐོང་བ་སྩོལ་བར་འགྱུར་རོ། །དོན་ཡོད་པའི་ཞགས་པ་མྱུར་དུ་འགྲུབ་སྟེ། སྨན་འཆང་བ་ལ། སྨན་
གང་དུ་གནས་པར་གང་གིས་ཀྱང་གླགས་མི་རྙེད་དོ། །དོན་ཡོད་པའི་མཆོག་སྦྱིན་པ་ཞེས་བྱ་བ་ཡིད་བཞིན་གྱི་ནོར་བུ། སྨན་གྱི་མཆོག་།རབ་ཏུ་འབད་པས་བཅངས་པས་
ལེགས་པར་བསྒྲུབ་པར་བྱ་བ། དངོས་གྲུབ་ཀྱི་མཆོག་ལས་ཐམས་ཅད་བྱེད་པ་དེ་ཉིད་དེའི་ཚེ་ཤི་བ་ཡང་དག་པར་འཚེ་བར་བྱེད་པ། ལོ་རྫོགས་པར་བསྟེན་ཏེ་སྔགས་
དང་ཕྱག་རྒྱས་གསོ་བར་བྱའོ། །ལོ་སྟོང་ཕྲག་ཏུ་རྟག་ཏུ་བདེ་བ་དང། དགའ་བར་བྱེད་དོ། །དབང་ཕྱུག་དང། ནོར་ཐོབ་པ་དང། འབྲུ་འཕེལ་བ་དང། བླ་ན་མེད་པ་དང། རྒྱལ་པོ་

[132A]༄༅། །དགའ་བར་འགྱུར་ཏེ་རྟག་ཏུ་གནས་པ། །འབངས་དང། ཅི་བགྱི་དང། མཆོད་པ་ཆེན་པོ་རྙེད་དོ། །ཐམས་ཅད་དུ་དེ་དག་རྟག་ཏུ་ཚིག་བཙུན་པའོ། །ཐོས་
པས་དངོས་གྲུབ་མཆོག་གྱུར་པའི། །རྫས་ཀྱང་འདིར་ནི་བཤད་བྱ་སྟེ། །ཙནྡན་རྒྱ་སྤོས་རུ་རྟ་དང། །སྤྲི་ཀ་ཤིང་ཚ་བཱ་ལ་ཀ་།བྲག་སྐྱེས་སྤང་སྤོས་སཱ་མ་ཀང། །སུག་སྨེལ་
གླ་སྒང་ན་ལ་ད། །པདྨ་ཨུཏྤལ་པྲི་ཡང་ཀུ། ཤིང་ཀུན་འདབ་མ་ཚ་བ་གསུམ། །ཤི་རི་ཤ་ཡི་མེ་ཏོག་དང། །དེ་བཞིན་པ་རི་པཻ་ལ་བ། །འདི་རྣམས་ཆ་ནི་མཉམ་པར་
ལྡན། །ཐམས་ཅད་ལེགས་གཞལ་ལེགས་པར་སྦྱར། །གསང་སྔགས་བརྒྱ་རྩ་བརྒྱད་བཟླས་ལ། །ཁྲོ་བོའི་རྒྱལ་པོས་དབང་བསྐུར་ཏེ། །ཡི་གེ་གཅིག་པས་སྟོང་ཕྲག་
བཅུར་བཟླའོ། །འདིར་སྨན་རྣམས་བགྲང་ཕྲེང་གི་ཚད་ཙམ་དུ་བསྒོངས་ནས་གྲིབ་མ་ལ་ཡོངས་སུ་བསྐམ་པར་བྱའོ། །གླ་རྩི་དང་ག་ཕུར་གྱིས་བླངས་ལ་ལེགས་པར་
སྦྱོར་བའི་བྱ་བ་བྱས་པ་དང། དཀྱིལ་འཁོར་དུ་འཇུག་པ་ནི། ཇི་ལྟ་བ་བཞིན་དུ་དཀྱིལ་འཁོར་གྱི་བྱ་བ་དང། ཕྱག་རྒྱ་དང། གསང་སྔགས་དང། དམ་ཚིག་ལ་རབ་ཏུ་འཇུག་
པ་ལ༑ ཤར་གྱི་སྒོར་ཕྱག་བྱས་ནས་དཀྱིལ་འཁོར་མཆོག་ལ་བསྐོར་བ་བྱ་སྟེ། སྒོ་དང་སྒོ་རུ་ཕྱག་བྱ་ཞིང། ཤར་གྱི་སྒོ་རུ་འཇུག་པར་བྱའོ། །དབུས་ཀྱི་དཀྱིལ་འཁོར་

[132B]མངོན་དུ་ཕྱོགས་པར་པདྨའི་གེ་སར་ལ་འདུག་ནས་དོན་ཡོད་བའི་རྒྱལ་པོའི་བཟླས་བརྗོད་བརྒྱ་རྩ་བརྒྱད་དང། ཁྲོ་བོའི་
རྒྱལ་པོའི་བཟླས་བརྗོད་བརྒྱ་རྩ་བརྒྱད་བྱ་སྟེ། མངོན་པར་དབང་བསྐུར་བར་བྱ་ཞིང། ཕྱག་རྒྱ་དང། གསང་སྔགས་ལེགས་པར་བསྒྲུབ་བོ། །དེ་ནས་མཆོད་པས་འཇིག་རྟེན་
མགོན་པོའི་དངོས་གྲུབ་མཐོང་བར་བྱེད་ཅིང་རྟག་ཏུ་གཡོ་བར་བྱེད་ལ་འཇིག་རྟེན་མགོན་པོའི་འོད་ཟེར་གྱི་སྦྱིན་སྲེག་རབ་ཏུ་གྲོལ་ལོ་།དཀྱིལ་འཁོར་བཤད་པར་བྱ་སྟེ། གྲུ་
བཞི་པོ་ཀོ་ལའི་ཚད་དུ་ཆ་ལེགས་པར་ཕྱེ་བ་གྲུ་བཞི་དང། སྒོ་བཞི་ཡོད་པ། ཐེམ་སྐས་ཀྱི་རིམ་པ་ཅན་དུ་ཚོན་སྣ་ཚོགས་ཀྱི་སྐུད་པས་ཐིག་གདབ་ཅིང་དཀྱིལ་འཁོར་གྱི་སྙིང་པོ་
མཛེས་པར་བྱ། དཀྱིལ་འཁོར་གྱི་དབུས་ཀྱི་སྙིང་པོ་པདྨ་མཆོག་ཁ་ཕྱེ་བ་འདབ་མ་བརྒྱ་རྩ་བརྒྱད་པ། སྙིང་པོ་དང། ཟེ་བ་ཤིན་ཏུ་མཛེས་པ། སྙིང་པོ་ལས་པདྨ་བྱུང་པ། ཁ་ཕྱེད་བྱེ་
བ་དང། ལག་པ་གཉིས་བྱུང་བས་པདྨའི་འདབ་མ་འཛིན་པ་བྲིས་པར་དངུལ་གྱི་སྣོད་ཀྱི་ནང་དུ་སྨན་བཀང་སྟེ་དར་གྱིས་ཁ་གཡོགས་ནས་པདྨའི་འདབ་མའི་སྟེང་དུ་གཞག་པར་
བྱ༑ འཕགས་པ་སྤྱན་རས་གཟིགས་དབང་ཕྱུག་རྟག་ཏུ་ཚངས་པའི་ཆ་བྱད་དུ་བཞུགས་པ། དར་གྱི་ཅོད་པན་བཅིངས་ཤིང་བརྒྱན་པ་པདྨའི་སྟེང་དུ་བཞུགས་པར་བྱའོ། །དཀྱིལ་

[133A]༄༅། །འཁོར་ཕྱི་རོལ་ཀུན་ཏུ་ཕྱག་རྒྱའི་རྟགས་རྣམས་གསལ་པར་ཕྲིའོ། །སྒོ་སྒོར་དོན་ཡོད་པའི་ཞགས་པ་པདྨའི་སྟེང་དུ་བཞག་པ་ཁ་དོག་དང་འོད་ཟེར་འབར་
བ་བྲིའོ། །གྲ་གྲར་བུམ་པ་གང་བར་བྲིའོ། །དཀྱིལ་འཁོར་ཀུན་ཏུ་འཕན་དང། བུམ་པ་གང་བ་དང། འབྲས་བུ་དང། མེ་ཏོག་བསྲེས་པ་མཛེས་པས་བརྒྱན་པར་བྱའོ། །གཏོར་
མ་རྣམ་པ་སྣ་ཚོགས་གཞག་པར་བྱའོ། །མཆོད་ཡོན་གྱི་ཆུ་དབུལ་བར་བྱ། ཙནྡན་དང། ཨ་ག་རུའི་བདུག་སྤོས་དང། སྤོས་སྣ་ཚོགས་དབུལ་བར་བྱ། དཀྱིལ་འཁོར་ཀུན་
ཏུ་མར་མེའི་ཕྲེང་བ་དང། མེ་ཏོག་ཕྲེང་བ་དགོད་ཅིང། ཀུན་ཏུ་འབྲས་ཡོས་དང། ཡུངས་ཀར་དགྲམ་པར་བྱའོ། །རིག་སྔགས་འཆང་གཙང་མར་གྱུར་པས་ལེགས་པར་ཁྲུས་བྱ་
ཞིང་གོས་གཙང་མ་བགོས་པ་འཇིགས་པ་མེད་པས་ཟླ་བ་ཡར་གྱི་ངོ་ཉ་ལ་བསྒྲུབ་པར་བྱ་སྟེ། སེམས་ཅན་ཐམས་ཅད་ལ་བརྩེ་བར་གྱུར་ཅིང་བྱམས་པའི་སེམས་དང། སྙིང་རྗེའི་
བདག་ཉིད་ཅན་གྱིས་བསྒྲུབ་པར་བྱའོ། །གང་གིས་ལག་གིས་བཟུང་བ་ཙམ་དང། རེག་པ་ཙམ་གྱི་མོད་ལ་དེ་དགའ་བ་འཐོབ་ཅིང་སྡིག་པ་ཐམས་ཅད་འཇིགས་པར་འགྱུར་
སྔོན་གྱི་སྒྲིབ་པ་རྣམས་འཇིགས་པར་འགྱུར། མཚམས་མེད་པ་བྱེད་པ་རྣམས་ལས་གྲོལ་བར་འགྱུར། མོད་ལ་ནད་ཐམས་ཅད་འབྱང་ཞིང་ངན་འགྲོ་ཐམས་ཅད་འཇིག་

[133B] བསོད་ནམས་ཆེན་པོའི་སྟོབས་ཀྱི་དངོས་གྲུབ་སྨན་གྱི་དེ་ཁོ་ན་ཉིད་མཐོང་བ་ནི། སངས་རྒྱས་ཐམས་ཅད་ཀྱིས་ལུང་བསྟན་ཅིང་དེ་བཞིན་གཤེགས་པ་ཐམས་ཅད་
ཀྱི་བྱིན་གྱིས་བརླབས་པ། བྱང་ཆུབ་སེམས་དཔའ་རྣམས་ཀྱིས་བསྔགས་པ། འདྲེན་པ་འཇིག་རྟེན་དབང་ཕྱུག་གིས་སྤྲུལ་པ། དཀྱིལ་འཁོར་གྱི་ལྷ་ཐམས་ཅད་ཀྱིས་བསྔགས་
པ༑ རིག་སྔགས་འཆང་གི་དབང་པོ་ཐམས་ཅད་ཀྱིས་ཕྱག་བྱས་པ་ལྷ་ཐམས་ཅད་ཀྱིས་བསྲུངས་པ། ཀླུའི་དབང་པོ་ཐམས་ཅད་རྗེས་སུ་འབྲང་བ། སུམ་ཅུ་རྩ་གསུམ་གྱི་ལྷའི་
དབང་པོ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། གཤིན་རྗེ་དང། ཆུ་ལྷ་དང། ཀུ་བེ་ར་དང། ཉི་མ་དང། ཟླ་བས་མཆོད་པ་དེ་བཞིན་དུ་རྒྱུ་སྐར་གྱི་ཚོགས་
དང། གཟའ་ཀུན་དང། མཇུག་རིང་དང། དེ་བཞིན་དུ་གཟའི་ཁྱིམ་དང། ཐམས་ཅད་དུ་བཀྲ་ཤིས་ཀྱིས་མཆོད་པ། ཆོ་ག་ཞིབ་མོ་ཐམས་ཅད་དང། དེ་བཞིན་དུ་དཀྱིལ་འཁོར་
དང། ཕྱག་རྒྱ་དང། བཟླས་བརྗོད་ཐམས་ཅད་དང། གསང་སྔགས་ཐམས་ཅད་ཀྱི་རྗེས་སུ་ཞུགས་པ། རིགས་སྤྱིའི་དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་
ཁྲིག་འབུམ་ཕྲག་དྲུག་ཅུ་རྩ་བཞིའི་དེ་བཞིན་གཤེགས་པ་རྣམས་ཀྱིས་སྨན་གྱི་མཆོག་དབང་བསྐུར་བ། དུས་གསུམ་གྱི་དེ་བཞིན་གཤེགས་པ་རྣམས་ཀྱིས་ལུང་བསྟན་པ་

[134A]༄༅། །ཡིད་བཞིན་གྱི་ནོར་བུ་ཐམས་ཅད་དང་མཐུན་པའི་སྨན་གྱི་རྫས་བཀྲ་ཤིས་པ་བྱེ་བ་ཁྲག་ཁྲིག་གམ། ལྷག་པར་གྱུར་པ་གཞན་གང་ཡང་མེད་དོ། །
སྨན་དེ་ལྟ་བུ་ནི། རྟག་ཏུ་མཆོག་གཙོ་བོ་འབྱིན་པ་འཇིག་རྟེན་དབང་ཕྱུག་དང་འདྲ་བ་ཡིན་ནོ། །དེའི་ཕྱིར་ཐམས་ཅད་སྨན་འཆང་བར་འདོད་པས་གནས་གང་ཡང་རུང་བར་
སྦྱར་བར་བྱ་སྟེ། གཙང་མ་ལེགས་པར་ཁྲུས་བྱས་པ་དེས་སྦྱར་བར་བྱའོ། །ཇི་ལྟ་ཇི་ལྟར་བཀྲ་ཤིས་ཀྱི་བསམ་པ་ཡིད་ལ་བྱེད་པ་དེ་ལྟ་དེ་ལྟར་བསམ་པ་ཡིད་ལ་བྱེད་པ་
ཡངས་སུ་རྫོགས་པར་འགྱུར་ཏེ། སྦྱར་བ་ཙམ་གྱི་མོད་ལ་ཐམས་ཅད་འགྲུབ་པར་འགྱུར། འདོད་པ་ཐམས་ཅད་ཀྱི་བསམ་པ་ཡོངས་སུ་རྫོགས་པར་འགྱུར། རིག་སྔགས་
འཆང་གཙང་མར་གྱུར་པ་གོས་གཙང་མ་བགོས་པ་སྤོས་ཆུས་ལེགས་པར་ཁྲུས་བྱས་ལ་ཉིན་རེ་སྨན་རེ་རེ་དོན་ཡོད་པའི་རྒྱལ་པོས་བཟླས་བརྗོད་བྱས་ཏེ་ཟོས་ན། ཟོས་པ་
ཙམ་གྱི་མོད་ལ་དེ་བཞིན་གཤེགས་པ་ཐམས་ཅད་དང། བྱང་ཆུབ་སེམས་དཔའ་ཐམས་ཅད་དང། བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་
གིས་དགོངས་ཤིང་སྣང་བ་རྣམ་པར་དག་པར་འཐོབ་པར་འགྱུར། ཉིན་ཞག་གསུམ་དུ་སྦྱར་ན། ངག་རྣམ་པར་དག་པ་འཐོབ་བོ། །ཉིན་ཞག་ལྔར་སྦྱར་ན། དྲན་པ་རྣམ་

[134B] །ཉིན་ཞག་བདུན་དུ་སྦྱར་ན། རིག་སྔགས་ཆེན་པོའི་ཆོ་ག་ཞིབ་མོ་རྣམ་པར་དག་པ་འཐོབ་བོ། །ཉིན་ཞག་བཅུ་བཞིར་སྦྱར་ན། དོན་ཡོད་པའི་ཞགས་
པ་དེ་ཁོ་ན་ཉིད་ཀྱི་དངོས་གྲུབ་ཀྱི་དམ་ཚིག་ཆེན་པོ་འཐོབ་བོ་།ཉིན་ཞག་ཉི་ཤུ་རྩ་གཅིག་ཏུ་སྦྱར་ན། དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་དང། ཕྱག་རྒྱ་
དང། དཀྱིལ་འཁོར་ཆེན་པོའི་དམ་ཚིག་གི་དངོས་གྲུབ་ཐོབ་བོ། །དེ་བཞིན་གཤེགས་པ་ཐམས་ཅད་ཀྱི་གསང་པ་དེ་ཁོ་ན་ཉིད་ཀྱི་དམ་ཚིག་གི་དངོས་གྲུབ་ཐོབ་བོ། །ཟླ་བ་
གཅིག་གི་བར་དུ་སྦྱར་ན། འཕགས་པ་སྤྱན་རས་གཟིགས་དབང་ཕྱུག་གིས་དངོས་གྲུབ་སྒྱུ་མ་ལྟ་བུས་བརྒྱན་པ་ཐོབ་ཅིང་ཚེ་ལོ་སྟོང་ཐུབ་པར་འགྱུར་རོ། །ཟླ་བ་གསུམ་
དུ་སྦྱར་ན། ལུས་ཡོངས་སུ་དག་པ་དང། མདོག་ཡོངས་སུ་དག་པ་འཐོབ་བོ། །ལོག་གཅིག་ཚང་བར་སྦྱར་ན། དོན་ཡོད་པའི་དངོས་གྲུབ་རིག་སྔགས་འཆང་འཁོར་ལོས་སྒྱུར་
བར་འགྱུར་ཏེ། མིག་མཐོན་མཐིང་མདོག་བུང་བ་ལྟ་བུ་སྐྲ་རལ་བུ་འཁྱིལ་བར་འགྱུར། ཚེ་ལོ་བདུན་པ་ལྟ་བུའི་གཟུགས་དང་མཐུན་པར་འགྱུར་ལ། ཚེ་བསྐལ་པ་འབུམ་
ཐུབ་པར་འགྱུར་རོ། །བདར་ནས་བདག་ཉིད་ལ་བྱུགས་ན། གང་དྲི་མནམས་པ་ཙམ་གྱིས་བགེགས་དང། ལོག་འདྲེན་དང། གནོད་སྦྱིན་དང་སྲིན་པོ་དང། འབྱུང་པོ་དང་

[135A]༄༅། །ཤ་ཟ་དང། ཡི་དྭགས་དང། སྐེམ་བྱེད་དང། བརྗེད་བྱེད་དང། གྲིབ་གནོན་ཐམས་ཅད་དང། གདོན་ཐམས་ཅད་དང། གདུག་པ་ཐམས་ཅད་དང། དགྲ་
ཐམས་ཅད་དཔག་ཚད་སྟོང་དུ་འབྲོས་སོ། །གལ་ཏེ་མྱུར་དུ་མི་འབྲོས་ན་ནི། སྤྱི་བོ་དུམ་བུ་འབུམ་དུ་མི་འབྲོས་ན་ནི། སྤྱི་བོ་དུམ་བུ་འབུམ་དུ་འགས་ཤིང་ཡན་ལག་དང། ཡན་ལག་རྣམས་ཞིག་པར་འགྱུར་ལ་
བུ་དང་ཆུང་མར་བཅས་པ་འཇིག་པར་འགྱུར། སྔོན་གྱི་སྡིག་པ་དང་སྒྲིབ་པ་རྣམས་ཀྱིས་མི་ཚུགས་པར་འགྱུར། སེམས་ཅན་དམྱལ་བ་མྱོང་བར་འགྱུར་བ་མཚམས་
མེད་པ་ལྔ་དག་འཇིག་པར་འགྱུར། རྨི་ལམ་ངན་པ་དང། ལྟས་ངན་པ་དང། མི་ཤིས་པ་དང། བཀྲ་མི་ཤིས་པའི་དངོས་པོ་ཐམས་ཅད་འཇིག་པར་འགྱུར། སྤོས་མནམས་
པ་ཙམ་གྱིས་རྒྱལ་པོ་དང། རྒྱལ་པོའི་བློན་པོ་དང། བྲམ་ཟེ་དང། ཁྱིམ་བདག་དང། རྒྱལ་རིགས་དང། རྗེའུ་རིགས་དང། དམངས་རིགས་ཅི་བགྱི་ཞེས་བྱ་བ་བྱེད་ལ་
དབང་དུ་གྱུར་ནས་འཁོད་དོ། །བྱུགས་པ་ཙམ་གྱིས་འབྲས་དང། ཕོལ་མིག་དང། ལྷོག་པ་དང། མེ་དབལ་དང། རྐང་ཤུ་དང། གཡན་པ་དང། མཛེ་དང། ཁྱི་རྔོ་དང་
ཤུ་བ་དང། འབྲུམ་བུ་ཕྲ་མོ་དང། རྨ་དང། ཁོང་གི་རྨ་ཡོངས་སུ་སོས་པར་འགྱུར། དུག་ཐམས་ཅད་དང། ཟོས་པ་དང། དུག་མྱོས་དང་སྦྱར་དུག་དྲག་པོ་དང་

[135B] སྦྱར་དུག་ཕྱེ་མ་དང། བྱད་རྣམས་ལ་བསྐུས་པ་ཙམ་དང། ཆུ་དྲོན་པོ་འཐུངས་པ་ཙམ་གྱིས་དུག་མེད་པར་འགྱུར་རོ། །དྲི་ཙམ་གྱིས་ཀླུའི་རྒྱལ་པོ་འཇོག་
པོའི་དུག་ཀྱང་མེད་པར་འགྱུར་རོ། །རིགས་ཉིན་བཞི་པས་ཐེབས་པ་ལ་དཔྲལ་བར་བསྐུས་ན། ཀུ་ཅོ་འདོན་ཅིང་འབྲོས་སོ། །རིམས་ཐམས་ཅད་དང། ཉིན་གཅིག་པ་དང་
ཉིན་གཉིས་པ་དང། ཉིན་གསུམ་པ་དང། རླུང་ལས་གྱུར་པ་དང་མཁྲིས་པ་ལས་གྱུར་པ་དང། བད་ཀན་ལས་གྱུར་པ་དང། འདུས་པ་ལས་གྱུར་པ་དང། ཝ་བ་དང། ཕོ་བའི་
ནད་དང། མཆིན་བ་ན་བ་དང། ལྟོ་བ་ན་བ་དང། སྐྲན་དང་གཅིན་སྲི་བ་དང། སྙིང་ན་བ་དང། རྩིབ་ལོགས་ན་པ་དང། མགུལ་བ་ན་བ་དང། ཁ་ན་བ་དང། འཁྱིལ་ཞིང་ན་བ་
དང། ཚད་པ་དང། མདོམས་ན་བ་དང། ཡན་ལག་དང། ཉིང་ལག་ན་བ་ཆུ་དྲོན་པོ་འཐུངས་པ་ཙམ་གྱིས་ཡོངས་སུ་སོས་པར་འགྱུར་རོ་།གཞོགས་ཕྱེད་ན་བ་དང། མགོན་བ་
དང། མིག་ན་བ་དང། རྣ་བ་ན་བ་ལ་བསྐུས་པ་ཙམ་གྱིས་སོས་པར་འགྱུར་རོ། །ཐིག་ལེ་བྱས་ན། ཆོམ་རྐུན་དང། གནོད་བྱེད་དང། མེ་དང། ཆུ་དང། བྱི་བ་ཟ་བས་འཇིགས་
པ་དང། གཅན་གཟན་ཁྲོ་བོས་འཇིགས་པ་ལས་ཐར་པར་འགྱུར་ཞིང་འཇིགས་པ་ཐམས་ཅད་ལས་ཡོངས་སུ་ཐར་པར་འགྱུར་རོ། །ཉེས་པར་བྱས་པ་ཐམས་ཅད་ཡོངས་

[136A]༄༅། །སུ་ཐར་པར་འགྱུར་རོ། །ལག་པ་གདེངས་པའི་འཇིགས་པ་འབྱུང་བར་མི་འགྱུར། མི་མ་ཡིན་པ་གང་གིས་ཀྱང་མདངས་འཕྲོག་པར་མི་ནུས་ཤིང་བར་ཆད་བྱ་
བར་མི་ནུས་སོ། །མཁའ་འགྲོ་མ་ཐམས་ཅད་མཐོང་བ་ཙམ་གྱིས་དབང་དུ་གྱུར་ནས་འཁོད་དོ། །རྒྱལ་པོ་བཙུན་མོ་དང། འཁོར་དང་བཅས་པའི་མཆོད་གནས་ཆེན་པོར་
འགྱུར། གཞན་ཡང་གང་དང་གང་དུ་སྦྱར་བ་རང་གི་བློས་བྱེ་བ་ཕྲག་འབུམ་སྦྱར་ན། ལས་སྒྲུབ་པར་བྱེད་དེ། སྨན་གྱི་མཆོག་ཤིན་ཏུ་འབད་པས་བསྒྲུབ་པར་བྱའོ། །སྨན་
གྱི་དཀྱིལ་འཁོར་གྱི་ཆོ་གའོ།། །།དེ་ནས་དེའི་ཕྱིར་གསེར་གྱི་རི་ལུའི་དཀྱིལ་འཁོར་བཤད་པར་བྱ་སྟེ། འཇིག་རྟེན་དབང་ཕྱུག་གི་དོན་ཡོད་པའི་སྙིང་པོ། དེ་
བཞིན་གཤེགས་པ་ཐམས་ཅད་ཀྱི་དོན་ཡོད་པའི་རྣམ་པར་གཟིགས་པ། དེ་བཞིན་གཤེགས་པ་པདྨ་གཙུག་ཏོར་གྱི་རྒྱལ་པོ་ཞེས་བྱ་བས་བྱིན་གྱིས་བརླབས་པ། དེ་བཞིན་
གཤེགས་པ་རྣམ་པར་སྣང་མཛད་དང། དེ་བཞིན་གཤེགས་པ་རིན་ཆེན་སྙིང་པོས་བྱིན་གྱིས་བརླབས་པ། དེ་བཞིན་གཤེགས་པ་འཇིག་རྟེན་དབང་ཕྱུག་འོད་ཀྱིས་བཀའ་སྩལ་པ་
གཞན་ཡང་དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་འབུམ་ཕྲག་དགུ་བཅུ་རྩ་དགུས་གསུངས་ཤིང་བསྔགས་བ། བྱིན་གྱིས་བརླབས་པ། དབང་བསྐུར་བ་

[136B] ལུང་བསྟན་པ། མགོན་པོ་འཕགས་པ་སྤྱན་རས་གཟིགས་དབང་ཕྱུག་གི་གཙུག་གི་ནོར་བུ་ཅོད་པན་འཆང་བ། རྒྱལ་པ་འོད་དཔག་མེད་ཀྱི་
གཙུག་ཏོར་གྱི་མཚན་ཉིད་ཀྱི་ཐིག་ལེ་ཡིད་བཞིན་གྱི་ནོར་བུ་རྒྱལ་མཚན་གྱི་ནོར་བུ་ཆེན་པོའི་རྒྱལ་པོ་མཆོག་ཏུ་གྲུབ་པ། རིག་སྔགས་དང། དཀྱིལ་འཁོར་དང། ཕྱག་རྒྱ་དང། ཆོ་ག་ཞིབ་མོ་
ཐམས་ཅད་ཀྱི་གསང་བ། དེ་བཞིན་གཤེགས་པ་ཐམས་ཅད་གྱི་རིགས་དམ་ཚིག་སྤྱི། སྐུའི་སྙིང་པོ་གང་གིས་མཐོང་བ་ཙམ་ལ་སོགས་པ་འདིར་ཚང་བར་བསྟན་པ་ལྟ་སུ་ཞིག་གིས་ནུས་མོད་
ཀྱི༑ འོན་ཀྱང་དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་དང། དུས་གསུམ་གྱི་དེ་བཞིན་གཤེགས་པ་རྫོགས་པར་མངོན་སུམ་དུ་མཐོང་བ་དང་འདྲ་བར་འགྱུར་ཞིང། དེ་བཞིན་
གཤེགས་པ་དེ་དག་ཉིད་མངོན་སུམ་དུ་མཆོད་པར་བཟུང་བ་དང། ལུང་སྟོན་པ་འཐོབ་པར་འགྱུར། དེ་བཞིན་གཤེགས་པ་དེ་དག་གི་མངོན་སུམ་དུ་དགེ་བའི་རྩ་བ་བསོད་ནམས་
ཀྱི་ཕུང་པོ་དང་ལྡན་པར་འགྱུར་རོ། །ནོར་བུ་གསེར་གྱི་ཁ་དོག་ཏུ་བསྟན་པའི་རིལ་བུ་འདི་གང་གིས་མཐོང་ཞིང་འཆང་བ་ནི། དགེ་བའི་རྩ་བ་བསོད་ནམས་ཀྱི་ཕུང་པོ་ཆེན་པོ་བསྐྱེད་བསྐྱེད་
པར་འགྱུར། ནོར་བུ་རིལ་བུ་འདི་མཐོང་བ་ཙམ་གྱིས་སྒྲིབ་པ་དང་སྡིག་པ་ཐམས་ཅད་དང། གདུག་པ་དང། མཚམས་མེད་པ་ལྔ་དང་མནར་མེད་པར་གཞོལ་བ་དང། དམ་པའི་

[137A]༄༅། །ཆོས་སྤོང་བ་དང། འཕགས་པ་ལ་སྐུར་པ་འདེབས་པ་དང་སྔོན་གྱི་ཚེ་རབས་ནས་བསགས་པའི་སྒྲིབ་པ་ཐམས་ཅད་རྣམ་པར་འཇིག་ཅིང་སྤང་བར་འགྱུར་
རིམས་དང། ནད་ཐམས་ཅད་ལས་ཡོངས་སུ་ཐར་པར་འགྱུར། གང་གི་ལག་ན་སྨན་འདི་ཡོད་པར་འགྱུར་བའི་སེམས་ཅན་དེ་ནི། ལུང་བསྟན་པར་འགྱུར་རོ། །རིལ་བུ་གང་ལ་ཡོད་པ་
ནི༑ ཕྱིར་མི་ལྡོག་པར་ལུང་བསྟན་ཅིང། མགོན་པོ་ས་བཅུ་དག་ལ་གནས། །རྟག་ཏུ་མཆོད་རྟེན་གྱུར་པ་སྟེ། །སྐུ་གདུང་སྙིང་པོའི་བདག་ཉིད་ཅན། །རྟག་ཏུ་སངས་རྒྱས་བདག་
ཉིད་འགྱུར། །དུས་གསུམ་དག་ལ་བཞུགས་པ་ཡི། །སངས་རྒྱས་དེ་བཞིན་གཤེགས་པ་གང། །སངས་རྒྱས་དཔའ་བོ་དེ་ཀུན་གྱི། །སྲས་གཅིག་ཏུ་ནི་བརྗོད་པ་ཡིན། །འདི་ནི་དེ་
བཞིན་གཤེགས་པའི་སྲས། །ཐུགས་ལས་སྐྱེས་དང་ཞལ་ལས་སྐྱེས་།ཆོས་ཀྱི་དབྱིངས་སྤྲུལ་ཆོས་ལས་སྐྱེས། །འཇིག་རྟེན་དབང་ཕྱུག་མཆོག་སྦྱིན་མགོན། །རྟག་ཏུ་རྗེས་སུ་
འབྲང་བར་འགྱུར། །ཕྱག་གཡས་རྟག་ཏུ་སྤྱི་བོར་ནི། །འཇོག་མཛད་འདི་ནི་ཐེ་ཚོམ་མེད། །རིལ་བུ་མཐོང་བ་ཙམ་གྱིས་ནི། །སྡུག་བསྔལ་ཀུན་ལས་རབ་ཏུ་གྲོལ། །སྡིག་པ་ཐམས་
ཅད་ལྷག་པར་འཚེད། །སྒྲིབ་པ་ཐམས་ཅད་རྣམ་པར་དག་དེ་ནི་ངན་འགྲོར་འགྲོ་མི་འགྱུར། །ཕྱིར་ཞིང་གནས་མཆོག་ཞི་བ་འཐོབ། །འཇིག་རྟེན་འདྲེན་པ་འོད་དཔག་མེད། །

[137B] །བདེ་བ་ཅན་དུ་འཇུག་པར་བྱེད། །གང་ན་དེ་ཡི་མངོན་དགའ་བ། །དེ་བཞིན་གཤེགས་པ་མི་འཁྲུགས་པ། །རྟག་ཏུ་མི་འཁྲུགས་པར་འགྱུར་
ཞིང། །དེ་བཞིན་མི་གཡོ་མི་འགུལ་ཏེ། །སེམས་དཔའ་རི་རབ་ཆེ་དང་མཉམ། །གཟུང་དུ་མེད་པས་མཆོ་དང་འདྲ། །དེ་ལ་བགེགས་དང་ལོག་འདྲེན་དག་ནམ་ཡང་འཇུག་པར་མི་འགྱུར་
ལ༑ ༑སེམས་དཔའ་ཕྱག་བྱའི་གནས་སུ་འགྱུར། །གང་ལ་ནོར་རྒྱལ་འདི་ཡོད་ལ། །རྒྱལ་པོ་ཆེན་པོ་བཞི་པོ་དག་དཔུང་དང་བཅས་པ་བཀོལ་དང་བཅས། །རྟག་ཏུ་སྲུང་ཕྱིར་གནས་བྱེད་དེ། །
འདིར་ནི་ཉིན་མཚན་དེ་བཞིན་ནོ། །ལྷ་ཚོགས་ཐམས་ཅད་སྲུང་བར་ནི། །ཐེ་ཚོམ་མེད་པར་བྱེད་པར་འགྱུར། །གཟི་བརྗིད་དཔལ་ཡང་རབ་ཏུ་འཕེལ། །དེ་ལ་ལེགས་པར་འཇུག་པར་
འགྱུར༑ ༑འཇིགས་མེད་རྟག་ཏུ་རྨི་ལམ་ནི། །དངོས་པོ་ཆེན་པོ་སྣ་ཚོགས་མཐོང། །གྲུ་འཛིན་རི་ལ་གཞལ་མེད་ཁང། །ཚལ་དང་བཅས་ཤིང་རིན་ཆེན་བཅས། །གནས་དང་
བཅས་པ་མཐོང་བར་འགྱུར། །ལྷ་དང་ཀླུ་དང་གནོད་སྦྱིན་དང་།དྲི་ཟ་ལྷ་མིན་གསང་བ་པ། །ནམ་མཁའ་ལྡིང་དང་མི་འམ་ཅི། །དེ་བཞིན་ལྟོ་འཕྱེ་འཁོར་དང་བཅས། །བྱང་ཆུབ་
སེམས་དཔའི་འཁོར་རྣམས་ནི། །ཀུན་ནས་བསྐོར་བ་མཐོང་བར་འགྱུར་།རིན་ཆེན་ལྷ་ཡི་སེངྒེའི་གདན། །ཁང་པ་བརྩེགས་པ་རིན་ཆེན་དང། །ནོར་བུ་ཆེན་པོས་བརྒྱན་པ་དང། །

[138A]༄༅། །འཇིག་རྟེན་དབང་ཕྱུག་ཐུབ་པའི་གཙོ། །པདྨ་སྙིང་པོ་ལ་ཞུགས་ནས། །དོན་ཡོད་ཞགས་པའི་ཕྱག་རྒྱ་དང། །དཀྱིལ་འཁོར་བཅས་པའི་ཆོས་བསྟན་ཏོ། །གསུང་
ཀུན་ཐོབ་པར་གྱུར་ནས་ནི། །ཐུབ་པ་རང་གི་ངོ་བོ་མཐོང། །དེ་ལྟར་རྨི་ལམ་བཟང་རྨི་བ། །ཉིན་གཅིག་བཞིན་དུ་མཐོང་བར་འགྱུར་།ནོར་བུ་རྒྱལ་པོའི་མཐུ་ནི་དེ་འདྲ་བས། །
དེ་བས་མི་ཡིས་འབད་པ་ཆེན་པོས་གཟུང། །དགེ་སྦྱོང་བྲམ་ཟེ་ཉིད་དང་རྒྱལ་རིགས་དང། །དམངས་རིགས་ཉིད་དམ་ཡང་ན་རྒྱལ་པོ་འམ་།བཙུན་མོ་སྲས་སམ་དཔུང་གི་གཙོ་བོ་
འམ༑ ༑སྐྱེས་པའམ་བུད་མེད་ཁྱེའུ་དང་བུ་མོ་དག་ནོར་བུའི་རྒྱལ་པོ་རྟག་ཏུ་འཆང་བྱེད་པ། །དེ་ནི་སྟོན་པ་ཉིད་དང་འདྲ་བར་འགྱུར། །ཆོམ་རྐུན་གྱིས་ནི་མི་སླུ་ཞིང། །གནོད་
བྱེད་ཀྱིས་ནི་འཇིགས་མི་འགྱུར། །འཇིགས་པ་མི་བཟད་བརྒྱད་ལས་ཐར་།དེ་ལ་དུག་དང་སྦྱར་བའི་དུག་སྦྱར་དུག་དྲག་པོས་མི་ཚུགས་ཤིང། །དེ་ལ་བྱད་ཀྱིས་ཚུགས་
མི་འགྱུར། །གང་ལ་ནོར་བུའི་རྒྱལ་པོ་ཡོད། །དེ་ལ་ནད་ཀྱིས་མི་ཚུགས་ཤིང། །ན་བས་མ་ཡིན་སྡིག་པས་མིན། །པདྨ་ཆུ་ཡིས་མི་ཆགས་ལྟར། །རྟག་ཏུ་ཆགས་པ་མེད་
པར་གནས། །གཡུལ་འགྱེད་པ་ཡི་ནང་ན་འམ། །འཐབ་བམ་འགྱེད་དམ་རྩོད་པ་ན། །ལན་ཐེབས་རྟག་ཏུ་རྒྱལ་བར་ནི། །ཐོབ་པར་འགྱུར་ཏེ་ཐེ་ཚོམ་མེད། །དེ་ནས་རྫས་

[138B] །སྨན་ནི་བཀྲ་ཤིས་དང་ལྡན་པ། །གྲུབ་པའི་མཐའ་སྟེ་མཆོག་ཏུ་གཙང། །འཇིག་རྟེན་མགོན་དང་མཉམ་པར་གསུངས། །ཨ་ག་རུ་དང། ཙནྡན་དང། པདྨ་དང། ཨུཏྤ་
ལ་དང། ཤི་རི་ཤའི་མེ་ཏོག་དང། ཨ་པ་མརྒ་དང། མེ་རུ་དང་ན་ལ་ད་དང། ཆུ་སྲིན་གྱི་སེན་མོ་དང། ཀ་ན་ཀའི་འབྲས་པུ་དང། ཙནྡན་གྱི་འབྲས་བུ་དང། པདྨའི་འབྲས་བུ་དང། རྡོ་དྲེག་
དང། མ་ད་དང། བཙོད་དང། སཱུ་ཀ་རི་དང། མ་ཀ་ཊཱི་དང། ཛ་ཡ་དང། བི་ཛ་ཡ་དང། པ་རི་ཕེ་ལ་བ་དང། ར་ས་དང། བའི་རཱ་དང། དྷྱ་མ་ཀ་ཀ་དང། རྒྱ་སྤོས་དང། བུ་སཱ་དང། ཨ་བརྟ་ཀ་དང་
རུ་རྟ་དང། བྱ་གྲ་ན་ཁ་དང། པ་ཏ་ཏྲ་དང། ཏྲ་ཙ་དང་ཀ་ད་མ་བཱ་རཱ་དང། པྲི་ཡང་ཀུ་དང། གི་ཝང་དང། སྤྲི་ཀ་དང། སྨྱིག་རྐང་དང། ཡུངས་ཀར་དང། ནཱ་ག་པུཥྤ་དང། ཨེ་ལ་དང་
ལྡོང་རོས་དང། གུར་གུམ་དང། ག་བུར་དང། གླ་རྩི་དང། སྤང་སྤོས་དང། ན་ལེ་ཤམ་དཀར་པོ་དང། སུ་མ་དང། ཉེའུ་ཤིང་དང་ཤུ་ཏི་དང། སྦྲང་རྩི་དང། ཙམ་པ་ཀ་སྟེ། ད་
བཞིན་རྫས་ནི་དེ་དག་ཀུན། །སུ་ཝརྞ་ནི་དཀར་པོས་སྦྱར། །རིལ་བུ་ནམ་གཅིག་ཙམ་དུ་ནི། །སྐྱེས་བུ་མཁས་པས་བྱ་བ་ཡིན། །སུ་ཝརྞ་ས་ནི་བཀབ་ནས་སུ། །རྫས་རྣམས་བསྲེས་
ནས་སྦྱར་བར་བྱ། །ཆ་རྣམས་འཕེལ་བར་བྱ་བ་སྟེ། །གླ་རྩི་ཡིས་ནི་དྲི་བསྐྱེད་དོ། །ཕྱེ་མ་ཞིབ་མོར་བཏགས་ནས་སུ། །ཙནྡན་དཀར་པོའི་ཆུ་སྦྱར་ནས། །གྲིབ་མ་ལ་ནི་བསྐམ་པར་

[139A]༄༅། །བྱ༑ ༑ཚེས་བརྒྱད་དག་ནས་བརྩམས་ནས་ནི། །ཚེས་ནི་བཅོ་ལྔ་ཉ་ཡི་བར། །ཉིན་གཅིག་བཞིན་དུ་དོན་ཡོད་པའི། །རྒྱལ་པོས་བརྒྱ་རྩ་བརྒྱད་དུ་བཟླས། །
ཁྲོ་བོའི་རྒྱལ་པོས་ཉིན་གཅིག་བཞིན། །ལན་བདུན་བར་དུ་དབང་བསྐུར་རོ། །ཕྱག་རྒྱས་དབང་བསྐུར་བར་ཡང་བྱ། །དེ་ནས་ཚེས་ནི་བཅོ་ལྔ་སྟེ། །ཉ་ལ་ཆུ་དང་ཡུངས་ཀར་
དག་དཀྱིལ་འཁོར་དུ་ནི་གཞག་པར་བྱ། །དེ་ནས་ནོར་བུའི་རྒྱལ་པོ་ནི། །བཞག་པའི་དཀྱིལ་འཁོར་བཤད་པར་བྱ། །ཆ་རྣམས་མ་ནོར་ལེགས་པར་དབྱེ། །རྒྱར་ནི་ཀོ་ལའི་
ཚལ་དུ་བྱ། །ཤིན་ཏུ་འཇམ་ལ་བྱི་བདར་ལེགས། །ཚོན་རྩི་སྣ་ཚོགས་མཛེས་པ་དང། །དཀྱིལ་འཁོར་མཆོག་ནི་ཐིག་གདབ་པོ། །སྒོ་བཞི་གདོད་ཅིང་གྲ་བཞི་གདོད། །ཀུན་
ནས་ཤིན་ཏུ་ཆ་ཕྱེ་ཞིང། །དཀྱིལ་འཁོར་སྙིང་པོ་ཆ་ཕྱེ་བ་།ཚད་དང་ཤིན་ཏུ་ལྡན་པར་བྱ། །པདྨ་ཆེན་པོ་བཞི་དག་དང་།དེ་བཞིན་ཕྱག་དང་སྤྱན་དུ་བཅས། །དོན་ཡོད་དངོས་
གྲུབ་བྲི་བར་བྱ། །ནོར་བུ་རྒྱལ་པོ་འཆང་བ་ཡིས། །ཕྱག་རྒྱར་བཅས་པ་བྲི་བར་བྱ། །ཆུ་ཡི་རྒྱ་མཚོའི་ནང་དུ་ནི། །ལས་ཀྱི་རྡོ་རྗེ་ལེགས་པར་བྲི། །དཀྱིལ་འཁོར་སྙིང་པོ་དམ་པ་ལ། །
ཀུན་ནས་ཁ་ཁྱེར་རྣམ་པ་དང། །མེ་ཏོག་སྣ་ཚོགས་པ་དག་བྲི་།དཀྱིལ་འཁོར་ཕྱི་རོལ་ཀུན་ཏུ་ནི། །ནོར་བུ་པདྨ་ལེགས་པར་བྲི། །སྒོ་བཞི་ཡི་ནི་གནས་རྣམས་སུ། །པདྨ་ཞགས་

[139B] །རྡོ་རྗེའི་ཚུལ་མཆོག་ལེགས་པར་བྲི་།གྲ་བཞི་ཡི་ནི་གནས་རྣམས་སུ། །ལག་ནི་ནོར་བུ་ཡོད་པ་བྲི་།པདྨའི་སྟེང་ན་རབ་ཏུ་གནས། །དཀྱིལ་འཁོར་བཟང་པོ་འཕན་
ཕྲན་དང། །བུམ་པ་རྐང་དང་མེ་ཏོག་དང། །བདུག་པ་འབྲས་བུ་རྣམས་ཀྱིས་བརྒྱན། །གཏོར་མ་རྣམ་པ་སྣ་ཚོགས་དག་ཅི་བདོག་བུངས་ཆེར་གཞག་པར་བྱ། །ཀུན་ཏུ་མར་མེ་ཕྲེང་བ་དང། །
མཆོད་ཡོན་ཆུ་དང་ཨ་ག་རུ། །ཙནྡན་བདུག་སྤོས་དབུལ་བར་བྱ་།ནོར་བུ་རྒྱལ་པོ་འཇིགས་མེད་པ། །སྣོད་བཟང་ལེགས་པར་བཀང་ནས་སུ་།རྒྱ་དར་ལ་ཡིས་ཁ་གཡོགས་ཏེ། །དཀྱིལ་
འཁོར་དེ་ཉིད་རིག་པས་གཞག་དཀྱིལ་འཁོར་སྙིང་པོར་འཇིག་རྟེན་དབང། །བཞག་སྟེ་དེ་ནས་ལས་རྡོ་རྗེ། །སྣོད་ཀྱི་སྟེང་དུ་བཞག་པ་ནི། །ནོར་བུ་དཀྱིལ་འཁོར་བྱ་བ་ཡིན། །དེ་ནས་
རིག་སྔགས་འཆང་གིས་དོན་ཡོད་པའི་རྒྱལ་པོ་ལན་ཉི་ཤུ་རྩ་གཅིག་བཟླས་བརྗོད་བྱ། ཁྲོ་བོའི་རྒྱལ་པོས་ལན་བདུན་དབང་བསྐུར་བར་བྱ། དེ་ནས་གསང་སྔགས་ཡི་གེ་གཅིག་པོ་
འབུམ་ཚང་བར་བཟླས་བརྗོད་བྱ་སྟེ། འབུམ་བཟླས་བརྗོད་བྱས་ན། ནོར་བུའི་རྒྱལ་པོ་འབར་བར་འགྱུར་རོ། །དེ་ནས་རིག་སྔགས་འཆང་གི་ལག་།གཡས་དང་ལྡན་པས་བཟུང་ནས་ནི། །
ཆང་པ་དམ་དུ་བསྡམ་པར་བྱ། །བསྡམས་པ་ཙམ་གྱི་མོད་དག་ལ་།རྫུ་འཕྲུལ་གྱིས་ནི་མཁའ་ལ་འགྲོ་ནོར་བུ་དྲི་མ་མེད་པ་དོན་ཡོད་པའི་རྣམ་པར་འཕྲུལ་བ་བཀོད་པ་ཞེས་བྱ་བ་

[140A]༄༅། །རིག་སྔགས་འཆང་གི་འཁོར་ལོས་བསྒྱུར་བ་འཐོབ་ལ་འཁོར་རིག་སྔགས་འཆང་འཁོར་ལོས་བསྒྱུར་བ་བྱེ་བ་ཕྲག་འབུམ་ཡོད་པར་འགྱུར། ཁུང་གི་
སྒོ་ཐམས་ཅད་ཕྱེ་བར་འགྱུར། སངས་རྒྱས་ཀྱི་ཞིང་ཐམས་ཅད་ཕྱེ་བར་འགྱུར། དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་དང། དཀྱིལ་འཁོར་དང། ཕྱག་
རྒྱ་དག་ཁ་ཏོན་དུ་ལོབས་པར་འགྱུར། སངས་རྒྱས་ཀྱི་ཞིང་ཐམས་ཅད་དུ་འཇུག་པར་འགྱུར། དེ་བཞིན་གཤེགས་པ་ཐམས་ཅད་ལ་ཕྱག་འཚལ་བ་དང། འདུད་པ་དག་གིས་
གསོང་པོར་སྨྲ་བར་བྱེད། ཐམས་ཅད་དུ་ཡང་དོན་ཡོད་པའི་དཀྱིལ་འཁོར་རྣམ་པར་ཐར་པའི་དཀྱིལ་འཁོར་རྣམ་པར་ཕྱེ་བ་ཐོབ་པར་འགྱུར། ཚེ་བསྐལ་པ་འབུམ་ཕྲག་
བདུན་ཅུ་རྩ་གཉིས་སུ་རིང་བར་འགྱུར། དོན་ཡོད་པའི་པདྨའི་འཁོར་ལོ་མདུན་ནས་འགྲོ་བར་འགྱུར་རོ། །གལ་ཏེ་འབར་བར་མ་གྱུར་ན། སྔར་བསྟན་པའི་ཡོན་ཏན་གྱི་
ཁྱད་པར་རྣམས་ཐོབ་པར་འགྱུར་ལ། མཉམ་པ་ཉིད་ཀྱིས་དེ་བཞིན་གཤེགས་པ་དང་འདྲ་བའི་ནོར་བུ་རྒྱལ་པོའི་རིལ་བུ་ནི། འཇིག་རྟེན་དང། འཇིག་རྟེན་ལས་འདས་
པའི་ལས་རྣམས་སྒྲུབ་པ་ཡིན་ནོ། །ཚེ་བརྗེས་ནས་འཇིག་རྟེན་གྱི་ཁམས་བདེ་བ་ཅན་དུ་སྐྱེ་བར་འགྱུར་ལ། གང་དང་གང་དུ་སྐྱེ་བའི་ཚེ་རབས་ཐམས་ཅད་དུ་ཚེ་རབས་དྲན་

[140B] ནོར་བུའི་རོལ་བུ་འདི་མཐོང་བཙམ་གྱིས་དུས་གསུམ་གྱི་དེ་བཞིན་གཤེགས་པ་མངོན་སུམ་དུ་མཐོང་ཞིང་བལྟ་བར་འགྱུར་འཕགས་པ་སྤྱན་རས་གཟིགས་དབང་ཕྱུག་
མངོན་དུ་མཐོང་ཞིང་རྟག་ཏུ་བལྟ་བར་འགྱུར། རིལ་བུ་གང་གི་ལུས་ལ་ཡོད་པ་དེ་ཡང་ཕྱིར་མི་ལྡོག་པར་རིག་པར་བྱའོ། །དེ་བཞིན་གཤེགས་པའི་རིང་བསྲེལ་གྱི་སྙིང་པོ་མཆོད་
རྟེན་དང་མཉམ་པ་ཞེས་བྱ་བ་སྟེ། འདི་ལ་སོམ་ཉི་དང། ཡིད་གཉིས་བསྐྱེད་པར་མི་བྱའོ། །མཐོང་བ་དང་རེག་པ་ཙམ་གྱི་མོད་ལ་སྔོན་གྱི་ལས་ཀྱི་སྒྲིབ་པ་གྲངས་དང་བགྲང་བའི་
ཚུལ་གྱིས་བསྐལ་པ་འབུམ་དུ་བསགས་པ་མནར་མེད་པའི་གནས་སུ་འགྲོ་བར་འགྱུར་བ། མཚམས་མེད་པ་ལྔ་བྱེད་པ། འཕགས་པ་ལ་སྐུར་པ་འདེབས་པ། དམ་པའི་ཆོས་སྤོང་
བ་དེ་དག་ཐམས་ཅད་དུས་གསུམ་གྱི་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེ་དག་གི་མཐུ་དང། འཕགས་པ་སྤྱན་རས་
གཟིགས་དབང་ཕྱུག་གི་ནོར་བུའི་རྒྱལ་པོའི་མཐུས་ཐམས་ཅད་ཟད་པར་འགྱུར། སེམས་ཅན་དམྱལ་བའི་འགྲོ་བ་དག་ལས་ཡོངས་སུ་ཐར་པར་འགྱུར། བདེ་འགྲོའི་ལམ་ལ་
གཞོལ་བར་འགྱུར། ཚེ་བརྗེས་ནས་འཇིག་རྟེན་གྱི་ཁམས་བདེ་བ་ཅན་དུ་སྐྱེ་བར་འགྱུར་རོ། །དེ་ལྟ་བས་ན། ལེགས་པར་སྒྲུབ་པ་མཐར་ཐུག་པར་བྱ་ཞིང་བསྒྲུབ་པར་བྱ་

[141A]༄༅། །མཐུ་སྟོབས་ཀྱིས་སྦྱར་བར་བྱ། ཤིན་ཏུ་གསལ་ཞིང་རབ་ཏུ་གསལ་བའི་བསམ་པ་འབད་པས་སྦྱར་བར་བྱ། རང་གི་ཤ་དང་ཁྲག་ཀྱང་ཡོངས་སུ་བཏང་ནས་
བཙལ་བར་བྱ་ཞིང། ཆོ་ག་ཞིབ་མོའི་རྒྱལ་པོ་ཡོངས་སུ་བཙལ་བར་བྱ་བ་ཡིན་ན། ཕྱི་རོལ་གྱི་དངོས་པོ་ནོར་དང། འབྲུ་དང། དབྱིག་དང། གསེར་དང། དངུལ་དང། གོས་དང་
རྒྱན་རྣམས་ཡོངས་སུ་བཏང་ནས་ཡོངས་སུ་བཙལ་བར་བྱ་བ་ལྟ་སྨོས་ཀྱང་ཅི་དགོས་ཏེ། སྲོག་གཏང་བར་བྱའོ། དེ་གཏང་བར་མི་བྱའོ་།དོན་ཡོད་པའི་ཞགས་པའི་སྙིང་པོའི་རྣམ་
པར་ཐར་པའི་དཀྱིལ་འཁོར་རིམ་པར་ཕྱེ་བ་སྒྲུབ་པ་འདི་བརྩལ་བར་བྱ་ཞིང་བསྒྲུབ་པར་བྱའོ། །འདིས་དུས་ཕྱི་མའི་ཚེ་ན་སེམས་ཅན་ཐམས་ཅད་ལ་སངས་རྒྱས་ཀྱི་མཛད་པ་
བྱེད་པར་འགྱུར། སེམས་ཅན་ཐམས་ཅད་ཡང་དག་པ་ཉིད་ཀྱི་དད་པས་སངས་རྒྱས་ཉིད་དུ་མངོན་པར་རྫོགས་པར་འཚང་རྒྱ་བར་འགྱུར་ཕྱིར་མི་ལྡོག་པར་འགྱུར་ཞིང་
ནམ་ཡང་ངན་འགྲོ་ལོག་པར་འགྲོ་བར་མི་འགྱུར་རོ། །ནོར་བུའི་རིལ་བུ་སྒྲུབ་པའི་དཀྱིལ་འཁོར་གྱི་ཆོ་གའོ།། །།དེ་ནས་དེའི་ཕྱིར་དོན་ཡོད་པ་ཡངས་པའི་དཀྱིལ་
འཁོར་ཆེན་པོ་དོན་ཡོད་པ་ཆེན་པོའི་རྣམ་པར་འཕྲུལ་པའི་དངོས་གྲུབ་ཀྱི་སྨན་ནོར་བུ་དང། གསང་སྔགས་རྣམས་བཤད་པར་བྱ་སྟེ་སྨན་ནོར་བུ་དང། གསང་སྔགས་

[141B] དཀྱིལ་འཁོར་དང། ཕྱག་རྒྱའི་མཐུ་དེས་ཕྱི་མའི་དུས་ཕྱི་མའི་ཚེ་ན་རིག་སྔགས་འཆང་རྣམས་ཀྱི་དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་སྤྱིའི་གསང་
བའི་དཀྱིལ་འཁོར་རྣམ་པ་སྣ་ཚོགས་སྒྱུ་མ་ལྟ་བུའི་ངོ་བོ་ཉིད་བསྟན་པ་ཡང་དག་པར་སྟོན་པར་མཛད། བཀླགས་པས་གྲུབ་པ། རིགས་ཀྱི་དམ་ཚིག་སྤྱིའི་གསང་བ་ཐམས་ཅད་
དུ་ཉེ་བར་སྟོན་པར་མཛད་དོ། །རིག་སྔགས་འཆང་རྣམས་ཀྱི་ངལ་བ་འབྲས་བུ་མེད་པ་གཞན་དུ་འགྱུར་བ་མེད་དོ། །ངལ་བ་དང། དུབ་པ་དང། འབད་པའི་བཟླས་བརྗོད་ཀྱི་ཆོ་ག་
འབྲས་བུ་མེད་པར་མི་འགྱུར་པར་བྱ་བའི་ཕྱིར་རང་གི་སེམས་ཀྱི་རྒྱུད་དད་པ་དང། གུས་པ་དང། གསང་ཆེན་དང། གསང་བར་བྱ་བ་གཞན་ལ་བསྟན་པར་མི་བྱ་སྟེ། དངོས་
གྲུབ་མེད་པར་མི་འགྱུར་རོ། །དེ་ལྟ་བས་ན། གསང་སྔགས་སྒྲུབ་པ་ནི། ཤིན་ཏུ་གསང་བར་བྱ་ཞིང་ལེགས་པར་སྨྱུང་བ་བྱས་ལ་འབད་པར་བྱ། ཁ་ཟས་ངན་པ་སྤང་བར་
བྱ༑ གོས་ངན་པ་དང། སེམས་ངན་པ་ཡང་ཡོངས་སུ་སྤང་བར་བྱ་མི་སྲུན་པ་དང། མི་བདེན་པ་དང། ཕྲ་མ་དང། སེམས་ཅན་སུན་འབྱིན་པར་བྱེད་པ་དང། གསང་སྔགས་
རྐུ་བ་དང། ཆོ་ག་ཞིབ་མོ་བརྐུ་བར་བྱ་བ་དང། ཕྱག་རྒྱ་དང། དཀྱིལ་འཁོར་རྐུ་བར་བྱེད་པ་དེ་དག་གི་རྟོགས་པ་ནི། གང་ན་ཡང་མེད་དེ། དུས་གསུམ་གྱི་མགོན་པོས་སྨད་ཅིང་

[142A]༄༅། །བྱང་ཆུབ་སེམས་དཔས་ཀྱང་སྨད་ལ། མགོན་པོ་འཕགས་པ་སྤྱན་རས་གཟིགས་དབང་ཕྱུག་གིས་ཀྱང་སྨད་པ་ཡིན་ནོ། །སེམས་ཅན་སྡོང་དུམ་བསྲེགས་པ་འདི་
གསང་བསུན་འབྱིན་མ་རུངས་པ། འཇིག་རྟེན་འདི་དང་ཕ་རོལ་ཏུ་།རྟག་ཏུ་སྨད་པར་བྱ་བ་ཡིན། །ལྷ་རྣམས་ཀྱིས་ནི་ཡོངས་སུ་བཏང་།མ་རུངས་པས་ནི་བདུད་ཀྱིས་ཟོས། །མ་རུངས་
པས་ནི་བགེགས་ཀྱིས་ཟོས། །བསླབ་གཞི་ཚུལ་ཁྲིམས་ཉམས་པ་དང་།མགོན་པོའི་བསྟན་པ་སུན་འབྱིན་པ། །དེ་ལ་དངོས་གྲུབ་ཇི་ལྟར་འབྱུང། །དེ་ལ་སྐྱོབ་པ་གང་ཡང་མེད།།
མགོན་མེད་ཀུན་ཏུ་སྨད་པ་ཡིན། །དེ་བས་དེ་ལ་དངོས་གྲུབ་ནི། །ཆུང་ངུའང་མེད་ལ་ཉེས་པ་ཡིས། །གསང་སྔགས་དང་ནི་སྨན་མི་འགྲུབ་།ཉེས་པ་དེ་དག་རང་གིས་བྱས། །གཞན་
ཡང་མ་རུངས་བྱེད་པ་ཡིན། །དེ་བས་སེམས་ཅན་མཁས་ལ་སྦྱིན། །སློབ་པ་འདོད་ཅིང་ཡོན་ཏན་དགའ། །སྙིང་རྗེའི་བདག་ཉིད་བྱམས་ལ་གནས་།སེམས་ཅན་ཀུན་ལ་བརྩེ་བའི་མཆོག་
དེ་ཡི་ལག་ཏུ་སྦྱིན་བྱ་སྟེ། །དེ་ཡི་དངོས་གྲུབ་བླ་ན་མེད། །གསང་བ་འདི་ནི། ཤིན་ཏུ་གསང་བ་ཡིན་ཏེ། འཇིག་རྟེན་དབང་ཕྱུག་གི་སྙིང་པོ་གསང་བ་དེ་ཡང་རིག་སྔགས་འཆང་རྣམས་
ཀྱི་དེ་ཁོ་ན་ཉིད་ཀྱི་གསང་བ་དང། གསང་སྔགས་དང། ཕྱག་རྒྱ་བསྒྲུབ་སླ་སྟེ། བཀླགས་པས་འགྲུབ་པ་དེ་བཞིན་དུ་སྨན་ནོར་བུ་འདི་ལ་རྟག་ཏུ་འཇུག་ཅིང་དངོས་གྲུབ་ཀྱི་དེ་ཁོ་ན་ཉིད་ར་

[142B] །རིག་སྔགས་འཆང་ནི་བདག་ཉིད་ཀྱིས། །མཆོག་ཏུ་གསང་བ་བསྒྲུབ་བྱ་བ། །རིག་སྔགས་འཆང་ནི་གཙང་མ་ཡིས། །ཁྲུས་བྱས་གོས་གཙང་གྱོན་བྱེད་ལ། །འདིར་
ནི་ཉིན་ཞག་སྨྱུང་བ་དང། །དད་དང་གུས་པས་མཆོད་པ་བྱ། །དོན་ཡོད་འཁོར་ལོ་སྒྲུབ་བྱེད་པས། །དངོས་གྲུབ་དཀྱིལ་འཁོར་དམ་པ་སྒྲུབ། །སྨན་སྤྲི་ཀ་དང། ཙནྡན་གྱི་ཕྱེ་མ་དང། ཨ་ག་
རུ་དང། པདྨ་གེ་སར་དང། པདྨ་དང། པདྨའི་ལྡུམ་བུ་དང་པདྨའི་འདབ་མ་དང། དེ་བཞིན་དུ་གིའུ་ཝང་དང། ལྡོང་རོས་དང་ཙམ་པ་ཀ་དང། སུ་མ་ན་སྟེ། དེ་བཞིན་ཆ་ནི་མཉམ་སྦྱར་ཏེ།།
ཕྱེ་མ་དག་ཏུ་བྱས་ནས་ནི། །དེ་ནས་དོན་ཡོད་རྒྱལ་པོ་ཡིས། །ཚེས་བརྒྱད་ནས་ནི་བཅོ་ལྔའི་བར། །བརྒྱ་རྩ་བརྒྱད་དུ་བཟླས་བརྗོད་བྱ། །ཁྲོ་བོའི་རྒྱལ་པོས་བརྒྱ་རྩ་བརྒྱད་བཟླས་བརྗོད་བྱས་
ནས་དབང་བསྐུར་རོ། །དེའི་འོག་ཏུ་ཆ་ལྔར་བྱ་སྟེ། མིག་བསྐུ་བ་དང། རིལ་བུ་དང། ཕྱེ་མ་དང། ཏིལ་མར་ཚོས་པ་དང། ཁ་གདོང་བཀྲུ་ཞིང་ཁྲུས་བྱའོ། །མིག་སྨན་ནི། སོའུ་བྱི་རེ་
དང་ལྷན་ཅིག་སྦྲུས་ལ་དོན་ཡོད་པའི་རྒྱལ་པོས་བརྒྱ་སྟོང་བཟླས་བརྗོད་བྱའོ། །རིལ་བུ་ནི། སྦྲང་རྩི་དཀར་པོ་དང་ལྷན་ཅིག་སྤྲུའོ། །ཕྱེ་མ་ནི། འཇིག་རྟེན་དབང་ཕྱུག་ལ་ཕུལ་བའི་
མེ་ཏོག་དང་ལྷན་ཅིག་སྦྲུའོ། །ཏིལ་མར་བཙོས་པ་ནི། བྲཧྨ་ཏི་ལ་སྟེ། ཤིང་པ་ལ་ཤའི་མར་དང་ལྷན་ཅིག་སྦྲུའོ། །ཁ་གདོང་བཀྲུ་བ་ནི། ཙནྡན་དཀར་པོའི་ཆུ་དང་ལྷན་ཅིག་

[143A]༄༅། །སྤྲུ་ཞིང། སུ་མ་ན་དང། གུར་གུམ་དང། སྤོས་ཆུས་ལྷན་ཅིག་བཀྲུས་ལ་སོ་སོར་བརྒྱ་རྩ་བརྒྱད་བཟླས་བརྗོད་བྱ། ཁྲོ་བོའི་རྒྱལ་པོས་ཉི་ཤུ་རྩ་གཅིག་བཟླས་
བརྗོད་བྱས་ནས་དབང་བསྐུར་བར་བྱའོ། །དེ་ནས་རིག་སྔགས་འཆང་ཉིན་ཞག་གཅིག་སྨྱུང་བ་བྱས་པས་གཅིག་ཏུ་བཀྲུས་ཏེ་དངུལ་གྱི་སྣོད་ཀྱི་ནང་དུ་བཅུག་ལ། སོ་སོར་
བརྒྱ་རྩ་བརྒྱད་བཟླས་བརྗོད་བྱས་ནས་ཤར་ཕྱོགས་ཀྱི་སྒོ་ནས་དཀྱིལ་འཁོར་དུ་གཞག་པར་བྱ་སྟེ། དཀྱིལ་འཁོར་མཆོག་ལ་ཕྱག་དང་བསྐོར་བ་བྱས་ལ་དེ་ནས་སོ་སོར་དར་
གྱིས་ཁ་བཅད་དེ་དཀྱིལ་འཁོར་གྱི་སྙིང་པོར་བཞག་ལ་དོན་ཡོད་པའི་རྒྱལ་པོ་བརྒྱད་བཟླས་བརྗོད་བྱ། ཁྲོ་བོའི་རྒྱལ་པོ་བརྒྱ་རྩ་བརྒྱད་བཟླས་བརྗོད་བྱས་ནས་དབང་བསྐུར་
བར་བྱ། དབང་བསྐུར་བར་བྱས་ནས་ཀྱང་རིག་སྔགས་འཆང་གིས་དབང་བསྐུར་བར་བྱ། དེ་ནས་དཀྱིལ་འཁོར་སྙིང་པོར་ནི། །འཇིག་རྟེན་དབང་ཕྱུག་མཆོད་བྱ་སྟེ། །བདུག་སྤོས་
ལྔ་དག་དབུལ་བྱ་བ། །ཨ་ག་རུ་དང་ཙནྡན་དང། །སྤྲི་ཀ་གུ་གུལ་དུ་རུ་ཀ། མཆོད་ཡོན་སྣོད་ནི་ལྔ་དབུལ་ཞིང། །གཏོར་མ་ལྔ་ནི་ད་གང་བྱ་སྟེ། །རོ་ལྡན་སྣ་ཚོགས་དག་གིས་
དགང། །རོ་ལྡན་འབྲས་བུ་སྣ་ཚོགས་པའི། །གཏོར་མ་ཆ་ལྔ་དབུལ་བར་བྱ། །ཀུན་ཏུ་ཕྲེང་བ་ཉི་ཤུ་དང། །མར་མེ་ཉི་ཤུ་ལྔ་དག་དང། །སྤོས་ཀྱི་ཕྱེ་མ་ལྔ་དག་དང། །སྤོས་ཀྱི་

[143B] འཕན་ཕྲན་ཉི་ཤུ་རྩ་ལྔ་གདགས། །ཚོན་རྩི་ལྔ་ཡིས་མཛེས་པར་བྱ། །གསེར་དང་དངུལ་གྱིས་གཡོགས་པ་ཡི། །བུམ་པ་གང་བ་ཉི་ཤུ་ལྔ། །རིན་པོ་ཆེ་ནི་ལྔ་གཞུག་
གོ། སྒོ་བཞི་གྲ་བཞིར་བུམ་པ་བརྒྱད། །རྒྱ་དང་ཉི་ཤུ་རྩ་ལྔ་ཉིད། །དཀྱིལ་འཁོར་མེ་ཏོག་འབྲས་ཡོས་དང། །ཡུངས་ཀར་ཉིད་ཀྱིས་མངོན་པར་དགྲམ། །སློབ་དཔོན་བླ་མ་མཆོད་པ་ནི།།
གོས་དང་སྣོད་དང་ཡོན་གྱིས་སོ། །ཐུབ་པ་འཇིག་རྟེན་དབང་ཕྱུག་ལྟར། །སྟོན་པའི་འདུ་ཤེས་བསྐྱེད་ནས་སུ། །དཀྱིལ་འཁོར་སློབ་དཔོན་མཆོད་བྱས་ནས། །དེ་ནས་དཀྱིལ་འཁོར་
གཤེགས་པར་གསོལ། །དེ་ནས་ལས་རྣམས་བྱ་བ་ནི། །ཇི་ལྟར་ཡིད་ལ་སྣ་ཚོགས་བྱ། །དོན་ཡོད་ཆེན་པོའི་གཞལ་མེད་ཁང། །རིག་སྔགས་འཆང་གིས་རྟག་ཏུ་གསང། །དེ་ཉིད་
དངོས་གྲུབ་བསྒྲུབ་སླ་བ། །དེ་བཞིན་ནོར་བུ་སྨན་སྔགས་སོ། །དོན་འདི་ཤིན་ཏུ་བཀྲ་ཤིས་སོ། །མཁས་པ་མི་ཡིས་བྱ་བ་ཡིན། །ཕྲ་མའི་ཚིག་ཀྱང་མི་བསྟེན་ཏེ། །བརྫུན་ནི་
ནམ་ཡང་སྨྲ་མི་བྱ། །འདི་ནི་གྲུབ་པའི་དེ་ཉིད་དེ། །དེ་ལ་འགྲུབ་པ་ཐེ་ཚོམ་མེད། །འདིར་ནི་དཀྱིལ་འཁོར་བཤད་པར་བྱ། །ཀུན་ནས་གྲུ་བཞི་ལྷམ་པ་སྟེ། །གྲ་བཞི་ཆ་ནི་
ལེགས་པར་དབྱེ། །ཀོ་ལའི་ཚད་དེ་ལེགས་པ་དང། །སྣ་ཚོགས་ཚོན་གྱི་ཐིག་སྐུད་ཀྱིས། །དཀྱིལ་འཁོར་དམ་པ་ཐིག་གདབ་བོ། །དཀྱིལ་འཁོར་དབུས་ཀྱི་སྙིང་པོར་ནི།།

[144A]༄༅། །འཁོར་ལོ་བཟང་པོ་བྲི་བར་བྱ། །དབུས་ཀྱི་ལྟེ་བར་པདྨོ་ཡི། །འཁོར་ལོ་གསལ་བ་བྲི་བར་བྱ། །པདྨའི་སྙིང་པོ་གསེར་དང་ནི། །དངུལ་ལམ་ཙནྡན་ལས་བྱས་
པ༑ ༑འབར་བ་འཇིག་རྟེན་དབང་ཕྱུག་བཞུགས། །འཁོར་ལོ་ཀུན་ཏུ་རྩིབས་དང་ནི། །མུ་ཁྱུད་དག་གིས་ཆ་དབྱེའོ། །དཀྱིལ་འཁོར་སྙིང་པོའི་གྲ་རྣམས་དེར། །ལྷ་ཡི་དབང་པོ་
ཚངས་པ་དང། །ཁྱབ་འཇུག་དབང་ཕྱུག་ཆེན་པོ་བྲི། །ཀུན་ཏུ་ཁ་ཁྱེར་རྣམ་པ་དང། །པདྨ་ཕྲེང་བ་རྣམས་བྱའོ། །དཀྱིལ་འཁོར་ཕྱི་རོལ་ཀུན་ཏུ་ནི། །རྟགས་དང་ཕྱག་རྒྱ་རྣམས་
བྲི་སྟེ༑ ༑རྡོ་རྗེ་དགྲ་སྟ་མདུང་རྩེ་གསུམ། །རལ་གྲི་ཞགས་པ་ཐོ་བ་དང། །གཤིན་རྗེ་བེ་ཅོན་པདྨ་གདུགས། །དབྱུག་ཏོ་མངའ་བོ་ཆེ་རྣམས་སོ། །གྲ་རྣམས་ཀུན་ཏུ་ཕྲེང་བ་དང།།
མེ་ཏོག་རྣམ་པ་སྣ་ཚོགས་དགྲམ། །སྒོ་སྒོ་དེར་ནི་དཀྱིལ་འཁོར་གྱི་།ལྷ་སྟེ་གཤིན་རྗེ་ཆུ་ལྷ་དང། །ལུས་ངན་དང་ནི་གཞོན་ནུ་བྲི་།དཀྱིལ་འཁོར་གྲ་བཞི་རྣམས་སུ་ནི།།
རྒྱལ་པོ་ཆེན་པོ་བཞི་པོ་དག། གོ་ཆ་ལེགས་པར་བགོས་པ་དང། །ཁྲོ་བོར་ལྟ་བ་འཇིགས་བྱེད་བྲི། །འདི་ནི་དཀྱིལ་འཁོར་མཆོག་ཡིན་ཏེ་།དཀྱིལ་འཁོར་གྱི་ནི་དགོས་པ་རྣམས།།
ལེགས་པར་ཡོངས་སུ་རྫོགས་པར་ནི། །རིག་སྔགས་ཇི་བཞིན་བསྟན་པ་ཡིན། །དེ་ནས་ལེགས་པར་ཁྲུས་བྱས་ལ། །གོས་གཙང་བགོས་པ་འཇིགས་མེད་པས། །སྨན་མཆོག་

[144B] །རྨོངས་པའི་དྲ་བ་སྣ་ཚོགས་དང་།སྒྱུ་མ་ལྟ་བུའི་རྣམ་སྤྲུལ་པ། །གང་གིས་ངན་འགྲོ་ཐར་འགྱུར་བ། །སེམས་ཅན་ཀུན་ལ་བསྟན་པར་བྱ། །རྟག་ཏུ་དགའ་
དང་དད་པ་དང། །གུས་པ་དེ་ཉིད་ཐོབ་པར་འགྱུར། །རིག་སྔགས་འཆང་གིས་སྒྲུབ་པའི་མཆོག། དངོས་གྲུབ་དེ་ཉིད་ཐོབ་པར་འགྱུར་།རིག་སྔགས་འཆང་གིས་སྔར་ཁྲུས་བྱས་ལ་
རྫས་ཀྱི་དྲི་ཆབ་གཙང་མ་དོན་ཡོད་པའི་རྒྱལ་པོས་བརྒྱ་རྩ་བརྒྱད་བཟླས་བརྗོད་བྱ། །ཙནྡན་གྱི་ཆུ་ལ་བརྒྱ་རྩ་བརྒྱད་བཟླས་བརྗོད་བྱས་ནས་སྐྲ་ཡན་ཆད་ཙམ་བྱུགས་ལ་ཚོད་ཟིན་
པར་བསྐུས་ནས་ཁ་གདོང་བཀྲུ་བར་བྱའོ། །མིག་སྨན་ལ་བརྒྱ་རྩ་བརྒྱད་བཟླས་བརྗོད་བྱས་ནས་བསྐུས་ན། མིག་བཟང་བར་འགྱུར་རོ་།བརྒྱ་རྩ་བརྒྱད་ཚང་བར་བཟླས་བརྗོད་
བྱས་ནས་བདག་ཉིད་དང་ཕྱོགས་བཅུར་གཏོར་རོ། །དེ་བཞིན་དུ་ཏིལ་མར་ལ་བརྒྱ་རྩ་བརྒྱད་བཟླས་བརྗོད་བྱས་ནས་སྐྲ་ཡན་ཆད་བསྐུ་བ་དང། ཚོད་ཟིན་པར་བསྐུ་བ་དང་
ལུས་རྐང་མཐིལ་ཡན་ཆད་བསྐུའོ། །ཡི་གེ་གཅིག་པོ་ཡིད་ལ་བྱ་བ་ལ་སེམས་བྱམས་པ་ཉིད་ལ་གནས་ནས་རྒྱལ་པོ་དང། བཙུན་མོའི་སྒོའམ་སྐྱེ་བོའི་ནང་ངམ། འདུས་
པ་ཆེན་པོའམ། དགེ་འདུན་གྱི་ནང་ངམ། ཚོགས་དང་ཕྲད་པའམ། དེ་བཞིན་དུ་གཞན་དག་ཀྱང་རུང་སྟེ། དེ་དག་ཐམས་ཅད་ཀྱིས་འཇིག་རྟེན་མགོན་པོའི་གཟུགས་དང་

[145A]༄༅། །ཁ་དོག་ཏུ་མཐོང་ཞིང་སའི་སྟེང་ནས་རྐང་པ་ཁྲུ་གང་ཙམ་གྱིས་སྤགས་ཏེ་འདུག་ལ། ཇི་ལྟ་ཇི་ལྟར་འདུལ་བ་རྣམས་ཀྱི་དད་པ་དེ་ལྟ་དེ་ལྟར་གཟུགས་
རྣམས་སྟོན་པར་བྱེད་དེ། རྒྱལ་པོའམ། འཁོར་ལོས་བསྒྱུར་པའམ། མིའི་སེངྒེའམ། ཕག་གམ། སྲེད་མེད་ཀྱི་བུར་སྟོན་པའམ། ཚངས་པ་དང། སུམ་ཅུ་རྩ་གསུམ་གྱི་
དབང་པོའམ། དབང་ཕྱུག་ཆེན་པོ་མིག་གསུམ་པའམ། གཞོན་ནུའམ། ཆུ་ལྷའམ། གཤིན་རྗེའམ། རྣམ་ཐོས་ཀྱི་བུའམ། དེ་བཞིན་དུ་རྒྱལ་པོ་ཆེན་པོ་བྮིའམ་
ནག་པོ་ཆེན་པོའམ། དགའ་བྱེད་དབང་ཕྱུག་གམ། སེར་སྐྱའམ། གསང་བ་པའམ། ལག་ན་རྡོ་རྗེ་སྟོབས་པོ་ཆེའམ། ནོར་བུ་བཟང་པོའི་བུའམ། གང་བ་བཟང་པོའམ་
སྟོབས་ཀྱི་ལྷ་འམ། གར་མཁན་མཆོག་གམ། རླུང་ལྷའམ། དྲང་སྲོང་ཉིད་དེ་ཇི་ལྟར་གཟུགས་རྣམ་པ་སྣ་ཚོགས་ཡིད་ལ་བྱས་པ་ཐམས་ཅད་སྟོན་པར་བྱེད་དོ། །མེ་
ཏོག་དང། འབྲས་བུ་སྣ་ཚོགས་པ་ཉིད་འབྱུང་བར་བྱེད་དོ། །དེ་བཞིན་དུ་དགེ་འདུན་གྱི་ནང་དུ་ཞུགས་ན། དེ་སངས་རྒྱས་ཀྱི་གཟུགས་དང། གཟུགས་སྣ་ཚོགས་སུ་
སྣང་ཞིང་གཞལ་མེད་ཁང་གི་རྣམ་པ་དག་ཀྱང་སྟོན་པར་བྱེད་དོ། །ཇི་ལྟར་འདོད་པར་འགྱུར་བ་ཡིད་ལ་བྱས་པ་དེ་ལྟར་གཟུགས་རྣམས་སྟོན་པར་བྱེད་དོ། །འཁོར་

[145B] དགོན་པའམ། འཆགས་དག་ཀྱང་སྨན་ནོར་བུ་དང་གསང་སྔགས་ཀྱི་མཐུས་གཟུགས་སྣ་ཚོགས་སུ་སྟོན་པར་བྱེད་དོ་།འགྲོན་པོ་འབྲོག་གི་ནང་དུ་ཕྱིན་པ་ཉམ་
ཐག་པ། འཇིགས་པ་མི་བཟད་པ། ཆུ་མེད་པ། དགོན་པར་མགོན་མེད་པ་སྡུག་བསྔལ་དྲག་པོ་དེ་ལྟ་བུའི་ནང་དུ་ཆུད་པའི་སྐྱེ་བོ་སྡུག་པར་གྱུར་པ། སྐྱབས་མེད་པ། མགོན་མེད་པར་
གྱུར་པ། སྐྱོ་བ་པ་མེད་པ། དཔུང་གཉེན་མེད་པར་གྱུར་པ་ན་དེ་ལ་རིག་སྔགས་འཆང་གིས་ཕྱེ་མ་འདིས་ཕྱོགས་བཞིར་མཚམས་གཅད་པར་བྱ། ཕྱེ་མས་དཀྱིལ་འཁོར་གྱི་ཚུལ་དུ་རི་མོ་
བྲིས་ལ་རིལ་བུ་ལ་དཀྱིལ་འཁོར་གྱི་དབུས་སུ་གཞག་གོ་ཡུངས་ཀར་ལ་ཏིལ་མར་གྱི་རྒྱལ་པོས་བསྐུས་ལ་དོན་ཡོད་པའི་རྒྱལ་པོས་བརྒྱ་རྩ་བརྒྱད་བཟླས་བརྗོད་བྱ། ཁྲོ་བོའི་རྒྱལ་པོས་
བརྒྱ་རྩ་བརྒྱད་བཟླས་བརྗོད་བྱས་ཏེ་དབང་བསྐུར་ནས་ཁྲོ་བོའི་རྒྱལ་པོ་ཧཱུཾ་ཞེས་བྱ་བས་ཕྱག་རྒྱ་བཅིངས་ལ་ས་ལ་བསྣུན་ཅིང་ཕྱོགས་བཞིར་གཏོར་བར་བྱ་བ་ཕྱག་རྒྱ་དང་ལྡན་པར་བྱས་
བ་ཙམ་གྱིས་ཆུ་བཟང་པོ་རྣམ་པ་སྣ་ཚོགས་འབབ་ཅིང་རྫིང་འབྱུང་བར་འགྱུར། ཚལ་དང། ཉེ་བའི་ཚལ་དང། མེ་ཏོག་དང་འབྲས་བུ་སྣ་ཚོགས་དང་ལྡན་པའི་གཞལ་མེད་ཁང་འབྱུང་
བར་འགྱུར། ཕྱེ་མའི་དཀྱིལ་འཁོར་དེ་ལས་གྲོང་ཁྱེར་དང། ཁང་བཟང་འབྱུང་བར་འགྱུར། ཁྱིམ་གྱི་གནས་ལྔ་སྟོང་འབྱུང་བར་འགྱུར་ཞིང་བདེ་བ་དང། ལོ་ལེགས་པ་

[146A]༄༅། །དང། ཉམས་དགའ་བ་དང། སྐྱེ་བོ་དང། མི་མང་པོས་གང་བ་འབྱུང་བར་འགྱུར། ཉོ་ཚོང་དང། བ་ལང་དང། མ་ཧེ་དང། རྟ་དང། གླང་པོའི་གནས་དག་
འབྱུང་བར་འགྱུར། དགེ་སྦྱོང་དང། བྲམ་ཟེ་དང། ཚོང་པ་དང་ཁྱིམ་དང། ཁང་པ་བཟང་པོ་དག་འབྱུང་བར་འགྱུར་ཏེ། ཇི་སྲིད་དུ་བསམ་པ་དེ་སྲིད་དུ་འདུག་གོ་ཆུ་དང་ཡུངས་
ཀར་ལ་ལན་བདུན་བཟླས་བརྗོད་བྱས་ནས་ཕྱོགས་བཞིར་གཏོར་ན། མི་སྣང་བར་འགྱུར་རོ། །ཡུངས་ཀར་དེ་གཡུལ་འགྱེད་པའི་ནང་དུ་གཏོར་ན། དཔུང་གི་ཚོགས་ཡན་ལག་
བཞི་དང་ལྡན་པར་འབྱུང་བར་འགྱུར་ཏེ། ངེས་ཕ་རོལ་གྱི་དམག་ཚོགས་དང། དགྲ་འཇིགས་ཤིང་འཇོམས་པར་བྱེད་པ་ལས་རྒྱལ་བར་འགྱུར་རོ། །གྲོང་ཁྱེར་ཕྱོགས་བཞི་
ཀུན་ཏུ་གཏོར་ན། གཏོར་བ་ཙམ་གྱི་མོད་ལ་འོབས་བཅད་ཅིང་ར་བ་ཁ་ཁྱེར་གྱིས་བསྐོར་ལ་གྲོང་ཁྱེར་ཀུན་ཏུ་སྐྱེས་བུ་གོ་ཆ་བགོས་པ་དག་སྣང་བས་གྲོང་ཁྱེར་མནན་
པའམ༑ གཙེ་བར་སུས་ཀྱང་མི་ནུས་སོ། །མཚན་མོར་དྲིའི་ཏིལ་མར་དེ་ཉིད་ཡུངས་ཀར་ལ་བསྐུས་ཏེ། བརྒྱ་རྩ་བརྒྱད་བཟླས་བརྗོད་བྱས་ནས་ཆང་བ་གང་མེའི་ནང་དུ་
གཏོར༑ ཆང་བ་གང་ཕྱོགས་བཞི་ཀུན་ཏུ་གཏོར་ན། ཀུན་ནས་མར་མེའི་ཕྲེང་བ་འབྱུང་བར་འགྱུར་ལ། ཇི་སྲིད་དགོས་པ་དེ་སྲིད་དུ་འབར་རོ། །གཙུག་ལག་ཁང་ངམ་

[146B] རིའམ། ཕུག་གམ། འཆག་སའི་གནས་སམ། ཁྱིམ་དུ་གཏོར་ན། མར་མེའི་ཕྲེང་བ་འབྱུང་བར་འགྱུར་ལ། ཆུ་དང་ཡུངས་ཀར་གྱིས་མི་སྣང་བར་འགྱུར་གྲོང་ཁྱེར་
གྱི་སྒོར་ཡུངས་ཀར་གཏོར་ན། གཏོར་བ་ཙམ་གྱི་མོད་ལ་དགྲ་ཐམས་ཅད་དང། ཕ་རོལ་གྱི་དམག་ཚོགས་ཀྱི་གྲོང་ཁྱེར་མི་སྣང་བར་འགྱུར་རོ། །གང་ན་ཕྱིར་རྒོལ་བ་དང། ཕ་
རོལ་གྱི་དམག་ཚོགས་གནས་པའི་གྲོང་ངམ། གྲོང་ཁྱེར་རམ། ཚུལ་གྱི་ནང་ངམ། དགོན་པའི་གནས་སུ་གཏོར་ན། འབྲོག་དགོན་པ་འབྱུང་བར་འགྱུར་ལ། ཐམས་ཅད་ཕན་
ཚུན་ངོ་མི་ཤེས་ནས་འཇིགས་ཤིང་སྐྲག་པ་ཆེན་པོས་རབ་ཏུ་འབྲོས་པར་བྱེད་དོ། །དགྲའི་ཚོགས་ཀྱི་ནང་དུ་གཏོར་ན། མཚོན་ཆ་ཐམས་ཅད་དང། འགྱེད་པའི་གོ་ཆ་ཐམས་ཅད་
མི་སྣང་ཞིང་གཅེར་བུར་འགྱུར་རོ། །ཞལ་ཆེ་འགྱེད་པའི་ནང་དུ་གཏོར་ན། འགྱེད་ཟླ་གཙོ་བོ་དེ་གཅེར་བུར་འགྱུར་རོ། །དགྲའི་སྟེང་དུ་གཏོར་ན། མེ་འབར་བ་འབྱུང་བར་འགྱུར་ཏེ་
དེ་དག་ལ་སོགས་པ་ཡིད་ལ་ཇི་ལྟར་བྱས་པའི་ལས་འབུམ་སྙེད་བྱེད་དོ། །དེ་ནས་ལས་རྒྱ་ཆེན་པོ་བྱེད་པར་འདོད་པའི་རིག་སྔགས་འཆང་གཙང་མ་ལེགས་པར་ཁྲུས་བྱས་པ་སྤོས་
ཀྱིས་ལུས་བསྐུས་པ་དེས་ཡུངས་ཀར་དང། ཏིལ་མར་གྱི་རྒྱལ་པོས་བསྐུས་པ་ལ་བརྒྱ་རྩ་བརྒྱད་བཟླས་བརྗོད་བྱས་ནས་འཕགས་པ་སྤྱན་རས་གཟིགས་དབང་ཕྱུག་ལ་གཏོར་

[147A]༄༅། །བར་བྱ། ཁྲོ་བོའི་རྒྱལ་པོས་ལན་བདུན་དབང་བསྐུར་ནས་ཕྱག་རྒྱ་བཅས་པའི་ལག་པས་རིལ་བུ་སྤྱི་བོར་བཞག་ལ་ཕྱེ་མས་གདབ་པར་བྱ། ཏིལ་མར་གྱི་རྒྱལ་
པོས་རྐང་པ་ལ་བྱུག་པར་བྱ། དོན་ཡོད་པའི་རྒྱལ་པོ་ལན་གཅིག་དྲན་པར་བྱ་སྟེ། ཡོངས་སུ་སྦྱང་པའི་ལས་ལྷན་ཅིག་བྱ་བ་ལེགས་པར་བྱས་པས་འཕགས་པ་སྤྱན་རས་
གཟིགས་དབང་ཕྱུག་གི་གཟུགས་གཡོ་སྟེ་གར་དགའ་བར་འགྲོ་ལ། གཟུགས་བརྙན་གང་དུ་འགྲོ་བ་དེ་ཉིད་དུ་རང་འགྲོ། ལྷའི་སྟེང་དུ་གཏོར་ན། ལྷ་ལྷའི་གནས་ནས་འཕོ་
ཞིང་གར་དགའ་བ་དེར་འགྲོའོ། །ཕྱེ་མས་ལྷའི་སྟེང་དུ་གཏོར་ན་ཁྲོ་བོའི་རྒྱལ་པོ་ཧཱུཾ་ཞེས་བྱ་བ་མི་སྣང་བར་འགྱུར་རོ། །ཏིལ་མར་གྱི་རྒྱལ་པོ་ལ་ལན་བརྒྱ་རྩ་བརྒྱད་བཟླས་
བརྗོད་བྱས་ལ་བདག་ཉིད་ཀྱི་པུས་མོ་དང་བྱིན་པ་ལ་བསྐུས་ན། ནམ་མཁའ་ལ་འགྲོ་བར་འགྱུར་རོ། །རྐང་མཐིལ་ལ་བསྐུས་ན་སའི་སྟེང་ན་རྐང་པ་སོར་བཞི་ཙམ་མི་
རེག་གོ་རྡོའི་སྟེང་དུ་རྐང་པ་བཞག་པ་དང། རྐང་རྗེས་བྱུང་བའི་སྟེང་དུ་རྫ་མ་དང། བུམ་པ་དང། བུམ་བུ་བཞག་པའི་རྐུབ་ལ་བསྐུས་ན། སོར་བཞི་ཙམ་གྱི་ཚང་དུ་ནམ་མཁའ་
ལ་འདུག་གོ་ཡུངས་ཀར་ལ་བཟླས་བརྗོད་བྱས་ནས་མེས་སྦྱིན་སྲེག་བྱས་པའི་ཐལ་བ་དེ་བླངས་ནས་ལན་བརྒྱ་རྩ་བརྒྱད་བཟླས་བརྗོད་བྱས་ལ། ཏིལ་མར་གྱིས་སྦྲུས་

[147B]མིག་ལ་བསྐུས་ན། མིག་གསུམ་སྟོན་ཅིང་དབང་ཕྱུག་ཆེན་པོའི་གཟུགས་སུ་སྟོན་པར་བྱེད་དོ། །ཐལ་བས་ལུས་ལ་བྱུགས་ན་
ཚངས་པའི་གཟུགས་སུ་སྟོན་ཏོ། །ཤིང་ཡལ་ཤ་དང། པརྞ་ཤ་བསྲེས་པས་ལུས་ལ་བྱུགས་ན། སྲེད་མེད་ཀྱི་བུའི་སྟོབས་དང། ཤུགས་དང། གཟུགས་སུ་སྟོན་ཏོ། །ཏིལ་མར་ཆེན་པོས་ཁར་བསྐུས་ལ་
ཐལ་བས་དཔྲལ་བར་ཐིག་ལེ་བྱས་ན། གཞོན་ནུའི་གཟུགས་སུ་སྟོན་ཏོ་།ཡུངས་ཀར་གྱི་འབྲུ་ཁ་དོག་སྣ་ཚོགས་ཅན་ལ་ཏིལ་མར་ཆེན་པོ་བྱུགས་པས་བསྐུས་ལ་དོན་ཡོད་པའི་རྒྱལ་པོས་བརྒྱ་རྩ་བརྒྱད་
བཟླས་བརྗོད་བྱ། ཕྱག་རྒྱས་བརྒྱ་རྩ་བརྒྱད་དབང་བསྐུར་ཅིང་ཁྲོ་བོའི་རྒྱལ་པོས་བརྒྱ་རྩ་བརྒྱད་དབང་བསྐུར་ལ། དེ་ནས་དངུལ་གྱི་སྣོད་ཀྱི་ནང་དུ་བཞག་དེ་ནས་ལས་ཐམས་ཅད་བྱེད་དེ་ནམ་མཁའ་ལ་
གཏོར་ན། ནོར་བུ་དང། རིན་པོ་ཆེའི་ཆར་འབབ་པར་སྟོན་ཏོ། །དེ་བཞིན་གཤེགས་པ་མཆོད་པའི་ཚེ་ནམ་མཁའ་ལ་གཏོར་ན། མེ་ཏོག་གི་ཆར་སྣ་ཚོགས་འབབ་པར་འགྱུར། འདུས་པའི་ནང་དུ་ནམ་མཁའ་ལ་
གཏོར་ན། འབྲས་བུ་དང། ནོར་གྱི་རྒྱུན་སྣ་ཚོགས་པ་སྟོན་ཏོ། །ཚལ་གྱི་ནང་དུ་གཏོར་ན། མེ་ཏོག་དང། འབྲས་བུ་སྣ་ཚོགས་པ་སྟོན་ཏོ་།རི་ཕུག་ཏུ་གཏོར་ན། རྫས་དང། སྨན་སྣ་ཚོགས་སྟོན་ཏོ། །མཆོད་རྟེན་
རྙིང་པའམ། གཙུག་ལག་ཁང་ངམ། ལྷའི་གནས་སུ་གཏོར་ན། ཡོ་བྱད་ཐམས་ཅད་ཀྱིས་ཡོངས་སུ་གང་ཞིང་རྫོགས་པ་གང་བ་བཟང་པོ་ཡངས་པ་གནས་ཀྱི་མཆོག་སྟོན་ཏོ། །གྲོང་ཁྱེར་སྟོང་པར་གཏོར་

[148A]༄༅། །ན༑ འཚོ་བའི་ཡོ་བྱད་ཐམས་ཅད་ཕུན་སུམ་ཚོགས་ཤིང་ཡོངས་སུ་རྫོགས་པ་དང། ཡུལ་གྱི་རྒྱལ་པོ་དང། སླས་དང། བཀྲབས་པ་དང་
མདུན་ན་འདོན་པ་དང། བློན་པོ་དང། སྐྱེས་པ་དང། བུད་མེད་དང་ཁྱེའུ་དང། བུ་མོ་དག་སྟོན་ཏོ། །ཡང་ཁྲོ་བོའི་རྒྱལ་པོ་ཧཱུཾ་ཞེས་བྱ་བས་གཏོར་ན། དཔུང་གི་
ཚོགས་ཡན་ལག་བཞི་པ་སྟོན་ཏོ། །དུར་ཁྲོད་ཀྱི་ནང་དུ་གཏོར་ན་ཤི་བའི་རུས་པ་གང་དང་གང་ལ་བབ་པ་དེ་དང་དེ་གང་དུ་སེམས་ཅན་དམྱལ་བའམ། དུད་འགྲོའི་
སྐྱེས་གནས་སམ། གཤིན་རྗེའི་འཇིག་རྟེན་ནམ། ལྷ་མ་ཡིན་ནམ། ནམ་མཁའ་ལྡིང་ངམ། དྲི་ཟའམ། མི་འམ་ཅིའམ། ལྟོ་འཕྱེ་ཆེན་པོའམ་བྱའམ། ཉའམ་
རུས་སྦལ་གྱི་རིགས་སུ་སྐྱེས་པའམ། ལྷའི་འཇིག་རྟེན་ནམ། སངས་རྒྱས་ཀྱི་ཞིང་དུ་སྐྱེས་པ་དེའི་རུས་པའམ། ཐོད་པ་ལ་ཚིག་འབྱུང་བར་འགྱུར་ལ། གང་དུ་སྐྱེས་
པ་དེའི་གཏམ་ཡང་སྨྲའོ། །གང་དང་གང་གི་སྐྱེས་གནས་སུ་སྐྱེས་པ་དེ་ཐམས་ཅད་སྨྲ་ལ་ཐབས་ཇི་ལྟར་བྱ་བ་དེ་སྨྲའོ། །ཡུངས་ཀར་དེས་ཀྱང་རུས་གོང་འབྲེལ་
བའམ༑ ཤི་བའི་རོའམ། རུས་པ་འཐོར་བ་ལ་བབ་ན། བབ་པ་ཙམ་གྱི་མོད་ལ་སེམས་ཅན་དམྱལ་བ་ལས་ཡོངས་སུ་ཐར་ནས་འཇིག་རྟེན་གྱི་ཁམས་བདེ་བ་

[148B] །ཟོང་བཀྲམ་པའི་ནང་དུ་གཏོར་ན་ཐམས་ཅད་མི་མངོན་པར་འགྱུར་རོ། །ནམ་མཁའ་ལ་གཏོར་ན། སྐར་མ་རྣམས་མི་མཐོང་བར་འགྱུར་རོ། །སྐྱེ་
བོ་མང་པོའི་ནང་དུ་གཏོར་ན། ཐམས་ཅད་གཅེར་བུར་འགྱུར་རོ། །འདུས་པའི་ནང་དུ་གཏོར་ན། ཐམས་ཅད་བྲོ་རྡུང་བར་བྱེད་དོ། །དགེ་འདུན་གྱི་ནང་དུ་གཏོར་ན། དགེ་སློང་
ཐམས་ཅད་བསམ་གཏན་འཐོབ་པར་འགྱུར་རོ། །ཚོགས་ཀྱི་གཙོ་བོ་ལ་གཏོར་ན། རྣལ་འབྱོར་སྤྱོད་པར་འགྱུར་རོ། །མཁའ་འགྲོ་མའི་ཚོགས་ཀྱི་ནང་དུ་གཏོར་ན། ཐམས་
ཅད་བོང་བུ་དང། ཝ་དང། ཁྱིའི་གཟུགས་ཅན་དུ་འགྱུར་རོ། །སྦྱོར་མའི་སྒོར་གཏོར་ན། སྦྱོར་མ་ཐམས་ཅད་འབར་ལ་མ་ཧེའི་གཟུགས་ཅན་དུ་སྣང་ངོ། །ཤི་བའི་སྟེང་དུ་
གཏོར་ན། བྲོ་རྡུང་བར་བྱེད་དོ། །ཐོད་པའི་སྟེང་དུ་གཏོར་ན། བྲོ་རྡུང་བར་བྱེད་ཅིང་རྒྱུག་ལ་ཕན་ཚུན་རྒྱུག་པར་བྱེད་དོ། །ལམ་གྱི་བཞིར་མདོར་གཏོར་ན། གནོད་སྦྱིན་དང་
སྲིན་པོ་དང། འབྱུང་པོ་ཐམས་ཅད་རང་གི་གཟུགས་ཀྱིས་མདུན་ན་ཉེ་བར་འཁོད་ལ་ཇི་སྲིད་འཚོའི་དབང་དུ་གྱུར་ནས་འཁོད་དོ། །ཉིན་གཅིག་བཞིན་བདག་ཉིད་ལ་གཏོར་ན་
མཆོད་པ་ཆེན་པོའི་གནས་སུ་འགྱུར་ཏེ། གཞན་ཡང་རང་གི་བློ་རྣམས་ཀྱིས་ལས་འབུམ་སྙེད་བྱེད་དོ། །དོན་ཡོད་པ་ཆེན་པོ་རྣམ་པར་འཕྲུལ་པའི་དཀྱིལ་འཁོར་སྒྱུ་མ་

[149A]༄༅། །ལྟ་བུའི་ཆོ་གའོ།། །།འཕགས་པ་དོན་ཡོད་པའི་ཞགས་པའི་ཆོ་ག་ཞི་བ་མོའི་རྒྱལ་པོ། བམ་པོ་བཅོ་བརྒྱད་པ། དེ་ནས་དེའི་ཕྱིར་གདུགས་
པ་ཆེན་པོ་དང། ལག་ན་རྡོ་རྗེའི་གཟུགས་བསྟན་པའི་ཆོ་ག་བཤད་པར་བྱ་སྟེ། གང་གིས་ལྷ་རྣམས་མྱུར་དུ་འོང་བ་དང། ཕྱག་ན་རྡོ་རྗེའི་གཟུགས་མྱུར་དུ་སྟོན་ཏོ། །རྡོ་
རྗེའི་སྐུ་དང་སྟོབས་པོ་ཆེ། །རྟ་མགྲིན་དང་ནི་མགུལ་སྔོན་དང་།དེ་བཞིན་རྟ་ནི་རྒོད་མའི་ཁ། །བདུད་རྩི་འཁྱིལ་ལྡན་གཟུགས་པོ་ཆེ། །ལོག་འདྲེན་རྣམས་ནི་རབ་
འཇོམས་དང། །ཁྲོ་རྒྱལ་དེ་བཞིན་འཇིགས་བྱེད་སྤྱན། །ཀི་ལིའི་ཀི་ལིའི་རྒྱལ་པོ་ཆེ། །ཁྲོ་བོ་འཆོལ་བ་སྟོབས་པོ་ཆེ། །དེ་བཞིན་རྡོ་རྗེ་ས་འོག་གཟུགས། །རྡོ་རྗེ་རྩེ་མོ་དེ་
ཉིད་དང། །ཀླུ་ཆེན་རབ་འཇོམས་སྤྱན་ཡངས་དང། །སོག་མ་མེད་ནི་འདུལ་བ་དང། །དེ་བཞིན་ཐིགས་ཁྲོ་ཁྲོས་ཆེན་དང། །དེ་བཞིན་མཆེ་བ་གཙིགས་མཛད་དང། །
རྒྱལ་པོ་ཆེན་པོ་རྡོ་རྗེའི་སྒྲོག་ཀླུ་ཡི་དབང་པོ་སྟོབས་ཀྱིས་གནོན། །མགོན་པོ་གོས་སྔོན་གྱོན་པ་དང། །དབྱུག་སྔོན་དགྲ་ལས་རྒྱལ་བ་དང། །འཇིག་རྟེན་དབང་ཕྱུག་
པདྨའི་ལྟེ། །ཕྱག་ན་པདྨ་པདྨ་བྱུག་དེ་བཞིན་འཇིགས་པ་བརྒྱད་སེལ་དང། །དེ་བཞིན་མཆོད་རྟེན་འཇིག་རྟེན་བླ། །སྣ་ཚོགས་གཟུགས་ཏེ་བཟང་པོ་དང། །སྲེད་མེད་

[149B] །དྲག་པོ་དཎྜི་དབང་ཕྱུག་དང་།ནག་པོ་ཆེན་པོ་གཞོན་ནུ་དང། །གཤིན་རྗེ་དང་ནི་ཆུ་ལྷ་ཉིད་།ཉི་མ་དང་ནི་ཟླ་བ་དང། །རྒྱུ་སྐར་སྒྲ་གཅན་མཇུག་
རིང་དང། །དེ་བཞིན་གཟའ་དང་ལྷ་མ་ཡིན། །ནམ་མཁའ་ལྡིང་དང་མི་འམ་ཅི། །གནོད་སྦྱིན་སྲིན་པོ་ལྟོ་འཕྱེ་ཆེ། །འབྱུང་པོ་དཔལ་ལྡན་རྣམ་ཐོས་བུ། །དེ་བཞིན་ཡུལ་སྐྱོང་
མིག་མི་བཟང། །འཕགས་སྐྱེས་དེ་ཉིད་མཐོང་བ་དང། མིའུ་ཐུང་དང་ནི་དྲང་སྲོང་གཟུགས། །ནོར་བུ་བཟང་སྲས་གང་བ་བཟང། །སྣ་ཚོགས་གཟུགས་ཅན་སྟོན་པ་དང། །
རྒྱལ་པོ་དང་ནི་དེད་དཔོན་དང། །ཚོང་དཔོན་དེ་བཞིན་ཁྱིམ་བདག་དང། །བྲམ་ཟེ་དང་ནི་རྒྱལ་རིགས་དང། །དགེ་སྦྱོང་སྟག་དང་སེངྒེ་དང། །ཁྱུ་མཆོག་དེ་བཞིན་ནགས་ཀྱི་
ལྷ༑ ༑ཤིང་ལྷ་དེ་བཞིན་ལོ་ཏོག་ལྷ། །གངྒཱ་སཱི་ཏ་ཡ་མུ་ན་།ཟླ་བ་སྐལ་ལྡན་རུས་སྦལ་ཉ། །ལག་འགྲོ་དང་ནི་ཐོད་པ་ཅན་།སྐལ་ཡོད་དེ་བཞིན་འབྲས་བུ་དང། །མེ་ཏོག་རྒྱ་
རླབས་ཆེན་པོ་དང། །སྣ་ཚོགས་གཟུགས་དང་རྣམ་སྣ་ཚོགས། །དེ་ལྟར་དགུག་པ་བསྟན་པ་དང། །དེ་ལྟར་སླར་གཤེགས་གསོལ་བ་ཉིད་།སྦྱིན་སྲེག་དྲ་བ་འདི་ཉིད་ཀྱིས།།
རྒྱུ་འཕྲུལ་རྨད་བྱུང་གསང་སྔགས་གྲུབ། །རྫས་གྲུབ་ནོར་བུ་ཏིལ་མར་གྲུབ། །དོན་ཡོད་ཞགས་པ་བསྒྲུབ་པའི་ཕྱིར། །དེ་ཉིད་དངོས་གྲུབ་རབ་སྟོན་པ། །མཆོད་རྟེན་དགོན་

[150A]༄༅། །པ་གཙུག་ལག་ཁང། །ལྷ་ཡི་གནས་དང་དེ་བཞིན་གྲོང་།གྲོང་ཁྱེར་ཉིད་དང་འབབ་ཆུའི་དོང། །མཚེའུ་དང་ལྟེང་ག་ཆུ་བོ་དང། །རྫིང་དང་དེ་བཞིན་
ཆར་འབབ་དང། །འབྲུག་སྒྲོག་དང་ནི་གློག་འགྱུར་དང། །གཞན་ཡང་མེ་ནི་འབར་བ་དང། །དུད་པའི་ཕུང་པོ་བདེ་འགྱེད་དང། །སྐྱེས་བུ་གོ་ཆ་གྱོན་པ་དང། །དེ་བཞིན་
མཚོན་ཆ་སྣ་ཚོགས་མཐོང། །ཁྱུ་མཐོང་གྲུབ་པ་མཐོང་བ་དང་།དེ་ཉིད་རྨད་དུ་བྱུང་བ་སྟེ། །རྫས་ཉུང་སྦྱར་བ་ཉུང་གྱུར་ཀྱང། །དེ་ཉིད་དངོས་གྲུབ་བླ་ན་མེད། །སེམས་ཅན་
རྣམས་ལ་ཕན་འཚལ་ནས། །བཅོམ་ལྡན་དེ་ཉིད་བདག་གིས་བཤད། །རིག་སྔགས་འཆང་རྣམས་བཀླགས་པས་འགྲུབ། །དབུལ་པོ་རྣམས་ནི་ནོར་འཐོབ་ཅིང། །སྡང་
བ་རྣམས་ནི་བྱམས་པར་བགྱིད། །མུ་སྟེགས་གཞན་རྣམས་དད་པར་བགྱིད་།མཁས་པ་རྣམས་ནི་དགའ་བར་བགྱིད། །གདུལ་དཀའ་རྣམས་ནི་ཐར་པར་འཚལ།།
དགེ་སློང་རྣམས་ནི་བསམ་གཏན་འཐོབ། །ཏིང་འཛིན་བླ་ན་མེད་པ་འཐོབ། །ཆོས་འདོད་རྣམས་ནི་སངས་རྒྱས་མཐོང། །སྡིག་པ་བྱེད་རྣམས་སྡིག་པ་འཇིག་མི་རིགས་
བྱས་རྣམས་ཐར་པ་འཐོབ། །མཚམས་མེད་ལྔ་རྣམས་རྣམ་དག་དོན་།དབུགས་མ་ཕྱིན་རྣམས་དབུགས་འབྱིན་མཆོག་མ་དུལ་བ་རྣམས་དེ་བཞིན་འདུལ། །མ་

[150B] །ཐར་པའི་ལམ་དུ་འགྲོ་བར་གནས། །མ་གྲོལ་ངན་འགྲོ་ཀུན་ལས་གྲོལ། །སྡིག་པ་ཀུན་ལས་རྣམ་པར་གྲོལ། །ལུང་མ་བསྟན་པ་ལུང་སྟོན་
བྱེད༑ ༑སྐྱོན་དང་དྲི་མ་སྡིག་པ་རྣམས། །ཐམས་ཅད་མོད་ལ་སྤོང་བགྱིད་དེ། །དེ་ལ་སོགས་པའི་ལས་རྣམས་ནི། །བཀླགས་པས་གྲུབ་པ་བགྱིད་པ་ལགས། །འཇིག་རྟེན་
པ་དང་འཇིག་རྟེན་འདས། །དོན་གྱི་དངོས་གྲུབ་བླ་ན་མེད། །གང་དང་གང་དུ་སྦྱོར་བ་བགྱིད། །དགོས་པ་ཐམས་ཅད་འགྲུབ་པར་འགྱུར་།ཡིད་ལ་བསམ་པ་འགྲུབ་པར་
འགྱུར༑ ༑འདིར་ནི་ཡིད་ཀྱིས་རྣམ་བསམ་པ། །ཇི་ལྟར་ཡིད་ལ་འདོད་པ་དང། །ཇི་ལྟར་ངོ་བོ་ཀུན་བསམ་པ། །དེ་ལྟར་རྣམ་འཕྲུལ་སྟོན་པར་བགྱི། །ཚེས་གྲངས་རྒྱུ་སྐར་
སྦྱར་མི་འཚལ། །སྨྱུང་བ་བགྱི་བ་མི་འཚལ་ཏེ། །ཆོ་ག་ཇི་བཞིན་དུས་ཇི་བཞིན། །ཆོ་ག་རིག་སྔགས་རྒྱལ་པོ་བཟླས། །རིག་སྔགས་འཆང་བ་གཙང་གྱུར་ཅིང། །ལེགས་
པར་ཁྲུས་བགྱིས་གོས་གཙང་དག་བགོས་པ་བདེན་པར་སྨྲ་བ་དང་།བླ་མ་ལ་ནི་གུས་བྱེད་པ། །རྟག་ཏུ་བྱམས་པའི་སེམས་ལ་གནས་།སེམས་ཅན་ཀུན་ལ་བརྩེ་བའི་
མཆོག་སྡོམ་ལ་གནས་ཤིང་ཚངས་པར་སྤྱོད། །ཆོས་མ་ཡིན་པ་སྤོང་བྱེད་པ། །གལ་ཏེ་དེ་ཉིད་གྲུབ་འདོད་ན། །སྒོག་སྐྱ་ཤ་དང་ཀུན་དོང་དང། །འདྲེས་དང་ཟ་འཕྲོ་སྦགས་

[151A]༄༅། །པ་སྤང། །སེམས་ཅན་ངན་པ་སུན་འབྱིན་པ། །རིག་སྔགས་རྐུ་དང་ཆོ་ག་རྐུ། །ཆོས་སྐུ་གསང་སྔགས་རྐུ་པ་དང། །དེ་བཞིན་རྐུན་མོ་ཆོམ་རྐུན་དང།།
སེར་སྣ་རྟག་ཏུ་སྤང་བར་གྱིས། །དེ་དག་ལ་ནི་དངོས་གྲུབ་མེད། །མ་རུངས་པ་ཡི་དམ་ཚིག་ཉམས། །ཡིད་གཅུགས་པ་ནི་མེད་པར་བྱེད། །སྡིག་པའི་ཆོས་ནི་ཀུན་ཏུ་
སྤྱོད༑ ༑དེ་བཞིན་གཤེགས་པ་ཀུན་གྱིས་སྨད། །བྱང་ཆུབ་སེམས་དཔའ་རྣམས་ཀྱིས་སྨད། །རྟག་ཏུ་ཆོས་ཀྱི་སྡོང་དུམ་འགྱུར། །ཤི་ནས་སེམས་ཅན་དམྱལ་བར་
གཞོལ༑ ༑རྟག་ཏུ་སྨད་པའི་གནས་སུ་འགྱུར། །དབུལ་པོ་ལུས་ནི་བསྐམས་པ་དང། །མཛེ་དང་ཁྱི་རྔོ་ས་འདེབས་པ་དང། །སྡུག་བསྔལ་རྐུན་མ་ཆོས་སུན་འབྱིན། །ཆོས་
རྐུ་བ་ཡི་ལུས་ཅན་ནི། །འཇིག་རྟེན་འདིར་ནི་བདེར་མི་འགྱུར། །འཇིག་རྟེན་ཕ་རོལ་ག་ལ་བདེ། །སེམས་ཅན་དམྱལ་བར་གཞོལ་བ་ཡིན། །དེ་ལྟ་བས་ན། ཆེན་པོ་
འདོད་པས་ནི། རྟག་ཏུ་དམ་པའི་ཆོས་ཀྱི་རྗེས་སུ་འབྲང་བར་བྱ་ཞིང་རྟག་ཏུ་དཀོན་མཆོག་གསུམ་དང། ཕ་དང། མ་དང། བླ་མ་དང། སྟོན་པ་ནི། སྐྱོབ་པ་དང་
སྐྱབས་དང། དཔུང་བསྙེན་མཛད་པ། སྟོན་པ་མཆོག་སྦྱིན་པ། དངོས་གྲུབ་དང། མི་འཇིགས་པ་སྦྱིན་པ། རྒ་ཤི་ལས་ཐར་པར་བྱེད་པ་དབང་ཕྱུག་སྦྱིན་པ། ནོར་

[151B] ལོངས་སྤྱོད་སྦྱིན་པ། དང་བ་མཆོག་བསྐྱེད་པ་དེ་ཉིད་འཇིག་རྟེན་གྱི་བླ་མ། མགོན་པོ། འཇིག་རྟེན་དབང་ཕྱུག་ཆེན་པོ། དབང་ཕྱུག་མགོན་པོ། །མཆོག་སྦྱིན་པར་
མཛད་པ། གཟུགས་སྣ་ཚོགས་སྟོན་པར་མཛད་པ། དངོས་གྲུབ་སྣ་ཚོགས་སྦྱིན་པར་བགྱིད་པ། མགོན་པོ་སྡུག་བསྔལ་སྣ་ཚོགས་ལས་ཡོངས་སུ་ཐར་པར་བགྱིད་པ་
ནད་སྣ་ཚོགས་སྦྱོར་བར་གྲུབ་པ། རིན་པོ་ཆེ་སྣ་ཚོགས་རབ་ཏུ་སྦྱིན་པར་བགྱིད་པ། འཇིག་རྟེན་གྱི་སྡིག་པ་སྣ་ཚོགས་སེལ་བར་བགྱིད་པ། བླ་མ་ལ་གུས་པ་སྣ་ཚོགས་
བགྱིད་བ་ལགས་ཏེ། དེ་ལྟ་བས་ན། རྟག་ཏུ་འབད་པས་དགོས་པ་ཐམས་ཅད་རབ་ཏུ་སྦྱིན་པར་བགྱིད་པ། རྟག་ཏུ་འབད་པས་ཤིན་ཏུ་གུས་པར་བགྱིད་པ་ལགས་སོ། །དེ་ནས་
རྫས་ཀྱི་སྨན་སྒྲུབ་པ་དང། བཟླས་བརྗོད་ཀྱི་ཆོ་ག་བཤད་པར་བགྱིད་དེ། སེངྒེའི་ལྕེ་དང། སྙིང་དང། མིག་དང། དེ་བཞིན་དུ་ཉ་ཕྱིས་ཀྱི་ཕྱེ་མ་དང། ལྡོང་རོས་དང། བྲཧྨའི་
འོ་མ་དང། གུ་གུལ་དང། པདྨ་དང། པདྨའི་ཟེ་བ་དང། ཨུཏྤལ་སྔོན་པོ་དང། ནཱ་ག་པུས་པ་དང། ལི་ཤི་དང། རྒྱ་སྤོས་དང་དེ་བཞིན་དུ་གིའུ་ཝང་དང། གླ་རྩི་དང་
ག་པུར་དང། གུར་གུམ་དང། ཙནྡན་དཀར་པོ་དང། སྤྲིག་ཀ་དང་ཏེ་ཛ་བ་ཏི་སྟེ། དེ་ལྟར་ཆ་མཉམ་པར་བྱས་པ་དེ་དག་ཐམས་ཅད་ཕྱེ་མ་ཞིབ་མོར་བྱས་ལ་དངུལ་གྱི་སྣོད་

[152A]༄༅། །བཀང་སྟེ་དར་གྱིས་གཡོགས། དོན་ཡོད་པའི་རྒྱལ་པོ་སྤྱན་རས་གཟིགས་དབང་ཕྱུག་གི་མདུན་དུ་དུས་གསུམ་དུ་ཁྲི་བཟླས་བརྗོད་བྱའོ། །དུས་གསུམ་
དུ་ཁྲོ་བོའི་རྒྱལ་པོ་ལན་ཉི་ཤུ་རྩ་གཅིག་བཟླས་བརྗོད་བྱས་པས་དབང་བསྐུར་ཞིང་ཕྱག་རྒྱས་ཀྱང་ཉི་ཤུ་རྩ་གཅིག་ཏུ་དབང་བསྐུར་རོ། །ཁྲི་ཚང་ནས་ཆ་ལྔ་བྱས་ཏེ་ཕྱེ་མ་དང་
ཏིལ་མར་དང། ནོར་བུ་དང། མིག་བསྐུ་བ་དང། ཏིལ་མར་ཚོས་པ་དང་ཆ་ལྔའོ། །ཕྱེ་མའི་པདྨ་མུ་རུ་ཀའི་ཕྱེ་མ་དང་སྦྱར་ལ་བཟླས་བརྗོད་བྱའོ། །ཁྲོ་བོའི་རྒྱལ་པོས་ནི། ལྔ་
སྟོང་ངོ། །ཏིལ་མར་ནི། མ་ཧཱ་རུ་ཏི་རས་འགྲུབ་སྟེ། བརྒྱ་སྟོང་བཟླས་བརྗོད་བྱའོ། །ཁྲོ་བོའི་རྒྱལ་པོས་བཞི་སྟོང་ངོ། །ནོར་བུ་ནི། སྦྲུལ་གྱི་ཁྲག་གིས་སྦྲུས་ཏེ་ཁྲི་ཆིག་སྟོང་
བཟླས་བརྗོད་བྱའོ། །ཁྲོ་བོའི་རྒྱལ་པོས་ལྔ་སྟོང་ལྔ་བརྒྱའོ་།མིག་སྨན་ནི། རྨ་བྱའི་མིག་ཆུ་དང། འུག་པའི་མིག་དང། ཀླད་པ་དང་སྦྱར་ལ་ཁྲི་ཆིག་སྟོང་བཟླས་བརྗོད་
བྱའོ༑ ༑ཁྲོ་བོའི་རྒྱལ་པོ་སྟོང་རྩ་བརྒྱད་དོ། །བྲཧྨ་ཏེ་ལ་སྲང་ཉི་ཤུ་གནྡྷ་ར་བ་ཏེ་ལ་སྲང་བརྒྱད། ཡུངས་མར་ལ་སྲང་བཅུ་དྲུག་འོ་མ་ལ་སྲང་བརྒྱ། བ་སེར་མོ་གྲུས་མའི་
འོ་མ་དང། བའི་ལྕི་བ་དང། བ་གཅིན་སྲང་བདུན། དུ་རུ་ཀའི་མར་ཁུ་སྲང་གཉིས་ཏེ། རྫས་འདི་རྣམས་ཆུ་དང་བསྲེས་ནས་པདྨའི་སྡོང་བུས་དཀྲུགས་ཤིང་ཟངས་སྣོད་དུ་

[152B] ༑མཉམ་པར་བཞག་པས་གསང་སྔགས་བཟླས། །ཆོ་ག་དག་གིས་བསྲུང་བར་བྱ། །ཆོ་ག་བཞིན་དུ་གཏོར་མ་སྦྱར། །མེ་ཏོག་བདུག་སྤོས་དག་གིས་བདུག་ཏིལ་མར་
མཆོག་ནི་བསྒྲུབ་པར་བྱ། །ཆུང་ངུར་མེ་བུད་གྲུབ་པ་མཆོག་སྤོས་ཀྱི་ཤིང་གིས་བུད་པ་བཟང། །འདི་ལྟར་གྲུབ་པར་ཤེས་པ་དང་།ཁྲོ་བོའི་རྒྱལ་པོས་དབང་བསྐུར་བ། །ཉི་ཤུ་
གཅིག་ཏུ་དབང་བསྐུར་རོ། །ཏིལ་མར་དེ་ནི་སྣོད་གཙང་མ། །ཟངས་སྣོད་ཡང་ན་དངུལ་སྣོད་བཟང། །སྨིག་མའི་སྣོད་དུ་གཞག་པར་བྱ་།དེ་ནས་རིག་སྔགས་བརྒྱད་སྟོང་དང། །ཁྲོ་
བོའི་རྒྱལ་པོ་བརྒྱད་སྟོང་ཉིད། །སོ་སོ་དག་ཏུ་བཟླས་བརྗོད་བྱ་།དཀྱིལ་འཁོར་ཡོངས་སུ་རྫོགས་པ་དེར་གཞག་པར་བྱ་བ་ནི། ཇི་ལྟར་དཀྱིལ་འཁོར་གྱི་ཆོ་གར་བྱ་བ་དེ་ལྟར་
བྱས་ནས་བཞག་ཅིང་སློབ་དཔོན་གྱི་ལས་ཀྱང་བྱ་སྟེ། ཇི་ལྟར་དཀྱིལ་འཁོར་སྒྲུབ་པ་དང། འཇུག་པ་དང། དམ་ཚིག་དང། ཕྱག་རྒྱ་དང། དབང་བསྐུར་བ་དང། མཆོད་པ་
དང། དཀྱིལ་འཁོར་བསྐོར་བ་དང། ཕྱག་བྱ་བ་དང། སྤྱིའུ་གཙུག་བཅིང་བ་དང། ཕྱག་རྒྱ་བཅིང་བ་དང། སྲུང་བའི་ཆོ་ག་དང་ཉེ་རེག་བྱ་བ་དང། གོས་བགོ་བ་དང། མཆོད་
ཕྱིར་ཐོགས་པ་སྟེ། དཀྱིལ་འཁོར་གྱི་སློབ་དཔོན་ཀུན་གྱིས་དེ་དག་ཐམས་ཅད་བསྟན་པར་བྱའོ། །དེ་ནས་དཀྱིལ་འཁོར་གྱི་དབུས་ཀྱི་སྙིང་པོར་བཞག་ལ་རིག་སྔགས་

[153A]༄༅། །འཆང་སྦྱང་བའི་ཆོ་ག་བྱས་པས་འཕགས་པ་དོན་ཡོད་པའི་ཞགས་པའི་སྙིང་པོ་སྟོང་རྩ་བརྒྱད་བཟླས་བརྗོད་བྱ། ཁྲོ་བོའི་རྒྱལ་པོས་ཀྱང་སྟོང་རྩ་
བརྒྱད་དུ་དབང་བསྐུར། ཕྱག་རྒྱས་ཀྱང་སྟོང་རྩ་བརྒྱད་དུ་དབང་བསྐུར་ལ་ཕྱག་རྒྱ་བཅིངས་ནས་རྣམ་པ་གསུམ་འདྲ་བར་དབང་བསྐུར་རོ། །དེ་ནས་ལས་ཐམས་ཅད་བྱས་ཏེ་
ཡུངས་ཀར་དཀར་པོ་གྲུབ་པ་ལ་རིག་སྔགས་འཆང་གིས་བརྒྱད་སྟོང་བཟླས་བརྗོད་བྱས་ལ་པདྨའི་མཆོག་གཙོ་བོ་གཙང་བ། གཙང་མར་བྱས་པ། ལེགས་པར་བཀྲུས་
པ༑ སྦྱངས་པ། ཕྱེ་མ་ཞིབ་ཏུ་བཏགས་པ། ཐལ་བ་ལྟ་བུ་ལ་བརྒྱད་སྟོང་བཟླས་བརྗོད་བྱས་ནས་སྣོད་དགང། གུ་གུལ་དང་ཙནྡན་དང། ཨ་ག་རུ་དང། སྤྲིག་ཀ་ལ་
བརྒྱ་རྩ་བརྒྱད་བཟླས་བརྗོད་བྱས་ནས་སྣོད་ཀྱི་ནང་དུ་བཀང་ལ་དབུས་ཀྱི་དཀྱིལ་འཁོར་དམ་པའི་སྟེང་དུ་སོ་སོར་གཞག་གོ་དེ་ནས་ཁྲོ་བོའི་རྒྱལ་པོས་དབང་བསྐུར་
ཅིང་ཕྱག་རྒྱས་ཀྱང་དབང་བསྐུར་བ་བྱས་ན། གང་གི་ཚེ་དོན་དུ་བྱ་བ་བྱུང་བའི་ཚེ་བྱ་བ་ཐམས་ཅད་བྱེད་དོ། །གསེར་རམ། ཡང་ན་དངུལ་ལམ། ཟངས་ལས་པདྨའི་ཚལ་
དུ་བྱས་པ་འདབ་མ་ཉི་ཤུ་རྩ་གཅིག་དང། སྙིང་པོ་དང། ཟེ་བ་ཅན་དང། དེ་བཞིན་དུ་སོར་བཅུ་གཉིས་པའི་ཚད་ལ་སྡོང་བུ་སོར་བཅུ་དྲུག་པའི་ཚད་རྡོ་རྗེའི་རྣམ་པ་ཅན་

[153B] སྐུད་པ་དམར་པོའི་ཞགས་པ་པདྨའི་ཚོན་དམར་པོས་བཞེན་པ། གཞོན་ནུས་བཀལ་པ་གྲུབ་པ་དེ་དག་ལ་བརྒྱ་སྟོང་བཟླས་བརྗོད་བྱ། ཁྲོ་བོའི་རྒྱལ་པོས་དབང་བསྐུར་
ཅིང་ཕྱག་རྒྱས་ཀྱང་དབང་བསྐུར་བ་བྱས་ལ་མཁས་པས་གསང་བའི་གནས་སུ་གཞག་གོ་གང་གི་ཚེ་དོན་དུ་བྱ་བ་བྱུང་བ་དེའི་ཚེ་ལས་ཐམས་ཅད་གྲུབ་པ་སྟོན་ཏོ། །ཤིན་
ཏུ་གཙང་ཞིང་གཙང་བར་བྱ་སྟེ། སུ་ལ་ཡང་མི་སྦྱིན་ནོ་།སངས་རྒྱས་རྣམས་ལ་སྐུ་བརྙས་པར་གྱུར་པ། དམ་ཚིག་ཉམས་པ་ལ་བགེགས་འཇུག་པར་འགྱུར་ཞིང། འཕྲལ་
དུ་མཚམས་མེད་པ་ལྔ་བྱེད་པ་རྨོངས་པའི་དྲ་བ་དེ་ལ་དངོས་གྲུབ་ནམ་ཡང་ཤེས་པར་མི་འགྱུར་རོ། །གཞན་ནི། བླ་མ་ལ་གུས་ཤིང་སངས་རྒྱས་ཆོས་ལ་སྟོན་བྱེད་པ། །
འཕགས་པའི་ཚོགས་ལ་དད་པ་དང། །བྱམས་སེམས་སྙིང་རྗེའི་བདག་ཉིད་ཅན། །དེ་ཡི་ལག་ཏུ་རབ་ཏུ་སྦྱིན། །བདག་གི་སྲོག་བཞིན་གཏད་པར་བྱ། །དེ་དག་དངོས་གྲུབ་
མཆོག་སྦྱིན་ཏེ། །བཀླགས་དང་མཐོང་བ་ཙམ་གྱིས་ནི། །ཇི་ལྟར་ཡིད་ལ་བྱས་པ་བཞིན། །རྗེས་སུ་མཐུན་པའི་ལས་བྱེད་དོ། །འཇིག་རྟེན་འདིར་ནི་རྟག་ཏུ་བདེ། །འཇིག་
རྟེན་ཕ་རོལ་བདེ་བ་ཡིན། །འགྲོ་བ་ལམ་ནི་བདེ་བར་འགྲོ་གང་ན་འོད་དཔག་མེད་པ་བཞུགས། །བདེ་བ་ཅན་དུ་རྟག་ཏུ་འགྲོ། །བརྫུས་ཏེ་སྐྱེས་ཏེ་པདྨ་ལས། །རྒྱན་རྟགས་

[154A]༄༅། །ཀུན་གྱིས་རྣམ་པར་བརྒྱན། །ཚེ་རབས་དག་ནི་དྲན་འགྱུར་ཏེ། །སྔོན་གྱི་ཚེ་རབས་དྲན་པར་འགྱུར། །དེ་ནས་རིག་སྔགས་འཆང་རྨོངས་པ་ཆེན་
པོའི་དམ་ཚིག་སྟོན་པར་འདོད་པ་གཙང་མས་ལེགས་པར་ཁྲུས་བྱ། གོས་གཙང་མ་བགོས་ནས་ཉིན་ཞག་གཅིག་སྨྱུང་བ་བྱས་པས་ལག་ན་རྡོ་རྗེ་དང། འཕགས་
པ་སྤྱན་རས་གཟིགས་དབང་ཕྱུག་ཞལ་མངོན་དུ་བཞག་སྟེ་མེ་ཏོག་དང། བདུག་སྤོས་དབུལ་ཞིང་འཕགས་པ་སྤྱན་རས་གཟིགས་དབང་ཕྱུག་གི་སྐུ་གཟུགས་
དང། ཕྱག་ན་རྡོ་རྗེའི་སྐུ་གཟུགས་ལ་མཆོད་པ་ཡང་བྱ། འཕགས་པ་སྤྱན་རས་གཟིགས་དབང་ཕྱུག་ལ་ཨ་ག་རུའི་བདུག་སྤོས་ཀྱིས་བདུག་།ལག་ན་རྡོ་རྗེ་ལ་གུ་
གུལ་གྱི་བདུག་སྤོས་ཀྱིས་བདུག་འཕགས་པ་སྤྱན་རས་གཟིགས་དབང་ཕྱུག་ལ་ལྷ་བཤོས་དཀར་པོ་དབུལ། ལག་ན་རྡོ་རྗེ་ལ་རོ་སྣ་ཚོགས་དང་ལྡན་པའི་ལྷ་
བཤོས་ཕུལ་ལ་ཉིན་པར་དོན་ཡོད་པའི་རྒྱལ་པོ་བཟླས་བརྗོད་བྱ་མཚན་མོར་ཁྲོ་བོའི་རྒྱལ་པོ་ངལ་བ་མེད་པར་བཟླས་བརྗོད་བྱ་སྟེ་ཁ་གདོང་ཁྲོ་གཉེར་མེད་པ་
དང། དྲི་མ་དང་སེར་སྣ་མེད་པས་ནམ་ལངས་ཀྱི་བར་དུ་བཟླས་བརྗོད་བྱས་པ་དང། འཕགས་པ་སྤྱན་རས་གཟིགས་དབང་ཕྱུག་འབར་བར་འགྱུར་ལ། ལག་ན་

[154B] དེ་གཉིས་ཀྱི་མིག་ནས་འཛག་པ་རིག་སྔགས་འཆང་གིས་བླངས་ནས་ཐིག་ལེ་བྱས་ན་མི་སྣང་བར་འགྱུར་རོ། །མིག་ལ་བསྐུས་
ན༑ ནམ་མཁའ་ལ་འགྲོའོ། །ཁར་བཅུག་ན། རིག་སྔགས་དང། ཆོ་ག་ཞིབ་མོ་དང། གསང་སྔགས་དང། དཀྱིལ་འཁོར་མངོན་དུ་འགྱུར་རོ་།ལག་ན་རྡོ་རྗེའི་སྟོབས་
དང། ཤུགས་དང། བརྩོན་འགྲུས་ཀྱིས་ཕ་རོལ་གནོན་པར་འགྱུར། ལག་ན་རྡོ་རྗེའི་རང་གི་གཟུགས་ཀྱིས་མདུན་ན་ཉེ་བར་འདུག་ཅིང་འདོད་པ་ཐམས་ཅད་ཀྱི་མཆོག་
རྗེས་སུ་སྦྱིན་པར་བྱེད་ལ། རང་གི་གཟུགས་ཀྱིས་སྤྱོད་པར་བྱེད། ལག་ན་རྡོ་རྗེའི་སྟོབས་དང། ཤུགས་དང། བརྩོན་འགྲུས་ཀྱིས་ཕ་རོལ་གནོན་པ་རྗེས་སུ་སྦྱིན་པར་
བྱེད༑ དེ་ལྟར་ལག་ན་རྡོ་རྗེས་འགུགས་པར་འགྱུར་རོ། །ཉི་མ་འཆར་བའི་དུས་སུ་ཏིལ་མར་ཆེན་པོ་རན་པར་བདག་ཉིད་ལ་བསྐུ། མིག་སྨན་གྱིས་མིག་བྱུག་ཕྱེ་མས་གཏོར་
ཞིང་བདག་ཉིད་ལ་ཐིག་ལེ་བྱ། ནོར་བུ་མགོ་ལ་བཞག་ནས་གུ་གུལ་གྱིས་བདུག་བདག་ཉིད་གོས་ངུར་སྨྲིག་བགོས་ནས་སངས་རྒྱས་ཡིད་ལ་བྱ་བ་བསྒོམ་ཞིང། ཞི་བ་དང་
དུལ་བའི་ཡིད་ཀྱིས་སྡེ་ཙན་གྱི་ནང་ངམ་དགེ་འདུན་གྱི་ནང་དུ་འཇུག་པར་བྱའོ། །དེ་ནས་དགེ་སློང་དེ་དག་གིས་སྡེ་ཅན་གྱི་ནང་དུ་ཞུགས་སམ། དགེ་འདུན་གྱི་ནང་དུ་ཞུགས་

[155A]༄༅། །པའི་རིག་སྔགས་འཆང་དེ་བཅོམ་ལྡན་འདས་ཀྱི་སྐུ་དང་མདོག་དང། རྟགས་དང། སྤྱོད་ལམ་དུ་མཐོང་སྟེ། མཚན་ཉི་ཤུ་རྩ་བརྒྱད་ཡོད་པ་
འོད་འདོམ་གང་བ། སྟན་པདྨ། བརྒྱ་བྱིན་དང་ཚངས་པའི་མདུན་གྱིས་བདར་བའི་ལྷ་ཚོགས་སྣ་ཚོགས་ཀྱིས་གཟུགས་མཐོང་བར་སྟོན་ཏོ་།དགེ་སློང་དེ་དག་གིས་ཀྱང་
དེ་བཞིན་གཤེགས་པའི་སྐུ་དང། མདོག་ཏུ་མཐོང་ནས་ཐམས་ཅད་ཞབས་གཉིས་ལ་འདུད་པར་བྱེད་དོ། །རིག་སྔགས་འཆང་དེས་བརྙས་པར་མི་བྱ་ཞིང། བདག་ལ་
བསྟོད་པར་ཡང་མི་བྱ། བརྙས་པ་ཙམ་གྱིས་ཁྱོད་ཀྱི་བསོད་ནམས་ཡོངས་སུ་ཉམས་པར་མི་འགྱུར་བར་བྱའོ། །འཕགས་པའི་དགེ་སློང་གི་དགེ་འདུན་རྫུ་འཕྲུལ་ཆེན་
པོས་སྟོབས་བཅུ་དང་ལྡན་པར་དབུགས་དབྱུང་བར་བྱ་སྟེ། རྒྱུ་དེས་ན། བརྙས་པར་མི་བྱའོ། །དེ་ནས་གྲོང་ཁྱེར་དང། རྒྱལ་པོའི་ཕོ་བྲང་དུ་འཇུག་པར་བྱ། དེ་ནས་འདུས་
པའི་ནང་དུ་འཇུག་པར་བྱ། དེ་ནས་གྲོང་དང། ཚང་ཚིང་དང་ཡུལ་དང། རི་བྲག་གི་ནང་དུ་འཇུག་པར་བྱ། དེ་ནས་བཙུན་མོའི་ནང་དུ་འཇུག་པར་བྱ་སྟེ། ཡུལ་གྱི་སྐྱེས་
པ་དང། བུད་མེད་དང། ཁྱེའུ་དང། བུ་མོ་དེ་དག་ཐམས་ཅད་ཀྱིས་ཀྱང་སངས་རྒྱས་ཀྱི་སྐུ་དང། མདོག་དང། རྟགས་དང། དབྱིབས་སུ་མཐོང་ཞིང་མཆོད་པ་ཆེན་པོ་

[155B] རིམ་གྲོ་སྣ་ཚོགས་བྱེད་པར་འགྱུར་ལ། དེ་བཞིན་གཤེགས་པ་སངས་རྒྱས་ཡིན་ནོ། །ཞེས་སྨྲ་སྟེ། དེ་བཞིན་གཤེགས་པའི་ཆོ་ག་འཐོབ་བོ། །ཡུངས་ཀར་དང། ཏིལ་
མར་གྱིས་རང་གི་འཁོར་གྱིས་སྤྱི་བོར་གཏོར་ཅིང་བྱུགས་ན། ཐམས་ཅད་ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་
དང། ལྟོ་འཕྱེ་ཆེན་པོའི་གཟུགས་སུ་སྟོན་ཏོ། །རྐང་པ་ཏིལ་མར་གྱིས་བསྐུས་ན། སའི་སྟེང་ནས་སོར་བརྒྱད་ཙམ་གྱིས་སྤགས་ཏེ་ནམ་མཁའ་ལ་འགྲོ་སྟེ། ཇི་སྲིད་དུ་མ་བཀྲུས་པ་
དེ་སྲིད་དུ་སངས་རྒྱས་ཀྱི་ཆ་བྱད་དུ་སྟོན་ཏོ། །མགོན་པོ་སྤྱན་རས་གཟིགས་མཐོང་བར་འདོད་པའི་རིག་སྔགས་འཆང་དེ་ནང་པར་སྔར་ལངས་ནས་གཙང་མ་ཁྲུས་བྱས་ཏེ་གོས་
གཙང་མ་བགོས་ནས་ཁང་སྟེང་དུ་འདུག་ལ་ཡུངས་ཀར་ལ་ཏིལ་མར་གྱིས་བྱུགས་ནས་ཕྱོགས་བཞིར་གཏོར་ན། རྒྱལ་པོ་དང། བློན་པོ་དང་རྒྱལ་རིགས་དང། བྲམ་ཟེ་དང་
བཙུན་མོ་དང། སྐྱེས་པ་དང། བུད་མེད་དང། ཁྱེའུ་དང། བུ་མོ་ཐམས་ཅད་སྒྱུ་མ་ཆེན་པོས་རྨོངས་པར་འགྱུར་རོ། །དེ་ནས་རིག་སྔགས་འཆང་དེས་ནོར་བུ་བཞིས་དབུ་རྒྱན་
དང་ཕྲེང་བ་བྱས་ལ་མགོ་ལ་གདགས་སོ། །ཏིལ་མར་གྱིས་ཡན་ལག་ཙམ་ལ་བསྐུ་བར་བྱ། དཔྲལ་བར་ཐིག་ལེ་བྱ། མིག་སྨན་གྱིས་མིག་བསྐུ། ཕྱེ་མས་བདག་ཉིད་ལ་

[156A]༄༅། །གདབ༑ རས་བཟང་པོ་ཡུག་གཅིག་བགོ་བྱང་ཆུབ་སེམས་དཔའི་ཆ་བྱད་དུ་བགྱི་བ་དང། ནོར་བུ་དང། གདུ་བུ་དང། དབུང་རྒྱན་དང། གསེར་
སྐུད་ཀྱིས་བཅིངས་ན། དེ་དག་ཐམས་ཅད་རྒྱན་དང། སྤུད་པ་དང་ནོར་བུ་དང། དངུལ་དང། རྡོ་རྗེ་དང། བཻ་ཌཱུརྱ་སྣ་ཚོགས་ལ་སོགས་པས་ལུས་བརྒྱན་པར་སྣང་ངོ། །
ལག་ན་པདྨ་ཐོགས་ན། འཕགས་པ་སྤྱན་རས་གཟིགས་དབང་ཕྱུག་གི་གཟུགས་སུ་སྣང་ངོ། །ཡིད་ལ་ཇི་ལྟར་བསམ་པ་དོན་ཡོད་པའི་ཞགས་པའི་ཚུལ་དང། འཇིགས་
པ་བརྒྱད་དང། ཚངས་པའི་ཚུལ་དང། ཡིད་བཞིན་ནོར་བུ་དང་རྒོད་མའི་ཁ་དང། མགུལ་སྔོན་དང། རྟ་མགྲིན་དུ་སྟོན་ཏོ། །ཇི་ལྟར་གཟུགས་ཡིད་ལ་བྱས་པ་དེ་ལྟར་
སྟོན་ཏེ༑ ཇི་སྲིད་དུ་ཐིག་ལེ་ཡོད་ཅིང་དབུ་རྒྱན་ཐོགས་པ་དེ་སྲིད་དུ་ཚུལ་སྣ་ཚོགས་སྟོན་པར་བྱེད་དོ། །ཏིལ་མར་དང། ཡུངས་ཀར་དང་བསྲེས་ནས་ཀི་ཀུཥྛ་དང་ལྷན་ཅིག་
སྦྲུས་ནས་ལག་པ་གཡས་ན་རྡོ་རྗེ། དཔྲལ་བར་དབང་ཕྱུག་ཆེན་པོའི་ཐིག་ལེ་བྱས་ནས་པདྨའི་ཕྱེ་མ་གཏོར་ལ། ནོར་བུ་སྤྱི་གཙུག་ཏུ་བཅིང། མིག་སྨན་གྱིས་མིག་
བསྐུ༑ གུ་གུལ་གྱིས་བདུགས་ལ་ཤེས་རབ་ཅན་ཁྲོ་བོའི་ལྟ་བའི་ཚུལ་བྱས་ན། མངོན་སུམ་དུ་རྡོ་རྗེ་འཆང་གི་གཟུགས་སུ་སྣང་སྟེ། དེ་ལ་ཐེ་ཚོམ་མི་བྱའོ། །ཇི་སྲིད་

[156B]སྣང་ལ། ལས་སྣ་ཚོགས་བྱེད་ཅིང་མི་དང། འཇིག་རྟེན་ཐམས་ཅད་ཀྱིས་རྡོ་རྗེ་འཆང་ཉིད་དུ་སེམས་ཏེ། དེ་ལ་ཐེ་ཚོམ་
མི་བྱའོ༑ ༑སེངྒེའི་ཁྲག་གིས་ཏིལ་མར་དང། ནོར་བུ་སྦྲུས་ནས་ལུས་ལ་བསྐུས་ན། མིའི་སེངྒེ་ཆེན་པོའི་གཟུགས་སུ་སྟོན་ཏོ། །ཕག་གི་ཁྲག་གིས་སྦྲུས་ནས་ལུས་ལ་བསྐུས་
ན༑ ཕག་གི་གཟུགས་ཆེན་པོར་སྟོན་ཏོ། །ཏིལ་མར་དང། ཕྱེ་མ་ལྷན་ཅིག་སྦྲུས་ནས་ཡུང་བ་དང། ཤིང་པ་ལ་ཤའི་མདོག་ཏུ་བྱས་ལ་ལུས་ལ་བསྐུས་ན། སྲེད་མེད་
ཀྱི་བུའི་གཟུགས་སུ་སྟོན་ཏོ། །རིག་སྔགས་འཆང་གིས་པདྨ་དང། ཏིལ་མར་ལྷན་ཅིག་སྦྲུས་ལ་བསྐུས་ན། དབང་ཕྱུག་ཆེན་པོའི་གཟུགས་སུ་སྟོན་ཏོ། །ཤིང་ཨརྒའི་འོ་མ་
དང། ཏིལ་མར་དང། མཉམ་པར་སྦྱར་ལ་ལུས་ལ་བསྐུས་ན། ཚངས་པའི་གཟུགས་སུ་སྟོན་ཏོ། །གླང་པོ་ཆེའི་ཁྲག་དང་ཏིལ་མར་སྦྱར་ནས་ལུས་ལ་བསྐུས་ན། ཚོགས་ཀྱི་
དབང་ཕྱུག་ཆེན་པོའི་གཟུགས་སུ་སྟོན་ཏོ། །རའི་ཁྲག་དང་སྦྲུས་ནས་ལུས་ལ་བྱུགས་ན། རའི་གཟུགས་སུ་སྟོན་ཏོ། །ཏིལ་མར་དང། ཐིང་ཤིང་དང། པདྨའི་ཕྱེ་མ་དང། གླང་
པོ་ཆེའི་ཁྲག་དང་ལྷན་ཅིག་སྦྱར་ནས་ལུས་ལ་བསྐུས་ན། ནག་པོ་ཆེན་པོའི་གཟུགས་མངོན་སུམ་དུ་རང་གི་གཟུགས་སྟོན་ལ། གང་དང་གང་དག་ལ་ཐིག་ལེ་བྱས་ན། མ་

[157A]༄༅། །མོའི་ཚོགས་ཀྱི་གཟུགས་སུ་སྟོན་ཏོ། །སྦྲུལ་གྱི་ཁྲག་དང་པགས་པ་དང། ཏིལ་མར་གྱི་རྒྱལ་པོ་དང་ལྷན་ཅིག་སྦྲུས་ལ་སྒལ་ཚིགས་སུ་བསྐུ་ཞིང་
དཔུང་པ་གཡོན་པར་ཡང་བསྐུས་ན། ཀླུའི་རྒྱལ་པོ་ཆེན་པོའི་གཟུགས་སུ་སྟོན་ཏེ། ཇི་ལྟ་ཇི་ལྟར་ཁྲག་དང་སྦྱར་ཞིང་ཇི་ལྟ་ཇི་ལྟར་ཡིད་ལ་བསམ་པ་དེ་ལྟ་དེ་ལྟར་གཟུགས་
སྟོན་ཏོ༑ ༑དེ་ནས་གཞལ་མེད་ཁང་ལྟ་བར་འདོད་ན། ཡུངས་ཀར་ལ་ཏིལ་མར་གྱིས་བསྐུས་ནས་དགེ་འདུན་གྱི་ནང་དུ་སྟེང་འོག་ཏུ་གཏོར་ཕྱེ་མས་ནོར་བུ་རྒྱལ་མཚན་
གྱི་རྩེ་མོ་ཀུན་ཏུ་བསྐུས་ན། དགེ་འདུན་རྒན་རིམ་དུ་བཀོད་པའི་དབུས་སུ་གཞལ་མེད་ཁང་ཆེན་པོ་རྒྱན་གྱིས་བརྒྱན་པ་སྟོན། དགེ་སློང་རྣམས་ཀྱི་སྟེང་དུ་གཏོར་ན། དགེ་སློང་
ཐམས་ཅད་གཟུགས་སྣ་ཚོགས་ཡིད་ལ་ཇི་ལྟར་བྱས་པ་བཞིན་རྒྱལ་པོའི་གཟུགས་སུ་སྣང་བ་དང། གཞན་དག་བློན་པོ་དང། གཞན་དག་བཀྲབས་པ་དང། གཞན་དག་
མདུན་ན་འདོན་པ་དང། གཞན་དག་ཡོངས་སུ་སྤྱོད་པའི་གཟུགས་སུ་སྟོན་ལ་ཡུངས་ཀར་ལ་བསྐུས་པས་གཏོར་ན། སླར་ཡང་དགེ་སློང་རྣམས་སུ་སྣང་ངོ། །ཤིང་ཨརྒའི་
འོ་མ་ཡུངས་ཀར་ལ་བསྐུས་ནས་དགེ་འདུན་གྱི་དབུས་སུ་དགེ་སློང་རྣམས་ཀྱི་མལ་སྟན་གྱི་སྟེང་དུ་གཏོར་ན། ཇི་ལྟར་དགེ་སློང་ཐམས་ཅད་འཁོད་པ་ལྟར་སྣང་ངོ། །

[157B] རྒན་མོ་འཁར་བ་ཐོགས་པ་སྒུར་པོ་ལྟག་དགྱེ་སྐྲ་དཀར་ཅན་ཉམ་ཆུང་བར་སྣང་ངོ། །མལ་སྟན་གྱི་སྟེང་དུ་ཡུངས་ཀར་གཏོར་
བ་གལ་ཏེ་མཚན་ཐོག་ཐག་བཞག་ན། གཟུགས་གཞན་དུ་མི་འགྱུར་རོ་།ལུག་གི་སྟེང་ན་སྣོད་ཡོད་པ་ལ་གཏོར་ན། དེ་ཐུར་མའི་གཟེབ་དང་སྦྲུལ་ནག་པོ་སྣང་ངོ། །སྣོད་ཀྱི་སྟེང་
དུ་གཏོར་ན། ཁམ་ཕོར་དུ་སྣང་བར་འགྱུར་རོ། །བཏུང་བའི་སྣོད་སྦྲང་རྩིས་བྱུགས་པའི་སྟེང་དུ་གཏོར་ན། ཕྱག་དར་གྱི་ཕུང་པོར་སྣང་ངོ། །གྲོང་ཁྱེར་གྱི་སྒོ་དང་གྲོང་ཁྱེར་ཀུན་ཏུ་གཏོར་
ན༑ གྲོང་ཁྱེར་ཀུན་ནས་མི་སྣང་བར་འགྱུར་རོ། །གྲོང་ཁྱེར་ཀུན་ལ་ཡུངས་ཀར་དང་པདྨའི་ཕྱེ་མ་གཏོར་ན། སྐྱེས་པ་དང། བུད་མེད་དང། ཁྱེའུ་དང། བུ་མོ་མི་སྣང་བ་ཐམས་ཅད་
སྣང་བར་འགྱུར་རོ། །སེངྒེའི་ཁྲག་དང་སྦྱར་ནས་དུད་འགྲོའི་སྐྱེ་གནས་ཀྱི་སྟེང་དུ་གཏོར་ན། ལམ་གྱི་བཞི་མདོ་ཐམས་ཅད་དུ་སེངྒེའི་གཟུགས་སུ་སྟོན་ཏོ། །དེ་དྲག་ཅིང་གཏུམ་ལ་
ཡན་ལག་མཆོག་གི་གཟུགས་དང་ལྡན་པའི་སྟེང་དུ་གཏོར་ན། ཐམས་ཅད་ཝའི་གཟུགས་སུ་སྣང་ལ་ཕྱོགས་བཅུར་རྒྱུག་གོ་གཡུལ་འགྱེད་སར་གཏོར་ན། ཐམས་ཅད་
གཉིད་ལོག་པར་བྱས་པར་འགྱུར་ལ་མཚོན་ཆ་ཐམས་ཅད་དང། གོ་ཆ་ཐམས་ཅད་མི་སྣང་བར་འགྱུར་རོ། །མེའི་ནང་དུ་གཏོར་ན། མི་སྣང་བ་རྣམས་སྣང་བར་འགྱུར་རོ། །

[158A]༄༅། །ཏིལ་མར་དང་སྦྱར་ནས་མེའི་ནང་དུ་གཏོར་ན། རྟག་ཏུ་འབར་བར་འགྱུར་རོ། །ཆུའི་ནང་དུ་གཏོར་ན། ཆུ་མི་མངོན་པར་འགྱུར་རོ། །བུམ་པ་ཆུས་བཀང་བ་ལ་
གཏོར་ན། སྲོག་ཆགས་ཆུའི་ནང་ན་གནས་པ་ཐམས་ཅད་ཆུའི་ནང་ནས་འབྱུང་ཞིང་ཐང་ལ་གནས་སོ། །ཚལ་གྱི་ནང་དུ་ཡུངས་ཀར་གྱིས་གཏོར་ན། མེ་ཏོག་དང་འབྲས་
བུ་མི་སྣང་བར་གྱུར་པ་ཐམས་ཅད་སྣང་ཞིང་ཤིང་སྐམ་པོ་དང་ཚལ་གྱི་མཐར་མེ་ཏོག་དང་འབྲས་བུ་ཐམས་ཅད་སྟོན་ཏོ། །ནམ་མཁའ་ལ་གཏོར་ན། ཕྱོགས་བཞིའི་
དགེ་འདུན་གྱི་ནང་ངམ། འདུས་པའི་ནང་ངམ། སྐྱེ་བོ་མང་པོའི་ནང་དུ་མེ་ཏོག་གི་ཆར་རྣམ་པ་སྣ་ཚོགས་དག་འབབ་སྟེ། ལྷའི་དྲི་ལེགས་པར་སྨིན་པ་ཡིད་དགའ་བ་སིམ་
པར་བྱེད་པ་འབབ་བོ། །ལས་དང་ལྡན་པའམ། བཟོའི་གནས་ཀྱི་ལས་ཏེ་ལས་ཀྱི་སྣོད་ཐམས་ཅད་ལ་ཏིལ་མར་གྱི་རྒྱལ་པོས་བྱུགས་ལ་ཕྱེ་མས་བསྐུ། པདྨ་ཆེན་པོའི་
ཕྱེ་མས་དཀྱིལ་འཁོར་གྱི་གནས་བསྐུ། ཡུངས་ཀར་གྱིས་ཕྱོགས་བཞིར་གཏོར་ལ། དེ་ནས་ལས་ཀྱི་བཟོ་བཟང་པོ་ཇི་ལྟ་བ་བཞིན་སྟོན་པར་འདོད་ན། ལས་ཀྱི་སྣོད་དེ་
དང་དེ་དག་ཉིད་གཡོ་ལ། ལས་ཀྱི་བཟོའི་ཚུལ་བཟང་པོས་མཐར་ཕྱིན་པ་རྣམ་པ་དུ་མ་དག་སྟོན་པར་བྱེད་ལ་ཉོ་ཚོང་བྱེད་པ་འབྱུང་སྟེ། གལ་ཏེ་ཕྱིར་ཟློག་པ་མ་བྱས་ན་

[158B]།ཆུ་དང་ཡུངས་ཀར་གྱིས་བཟློག་པ་བྱས་ན། མི་སྣང་བར་འགྱུར་ལ་དཔག་ཚད་བརྒྱ་སྟོང་ཙམ་གྱི་བར་དུ་ཁྲིད་ན། དེ་དང་དེ་
ཉིད་དུ་མི་སྣང་བར་འགྱུར་རོ། །རྫ་མཁན་གྱི་འཁོར་ལོ་ལ་ཕྱེ་མས་བྱུག་ཅིང་ཡུངས་ཀར་ཆགས་པར་བྱས་ལ། པདྨ་ཆེན་པོའི་ཕྱེ་མས་གཏོར་ན། འཇིམ་པ་བཞག་ལ་སྣོད་
ཀྱི་ངོ་བོ་ཇི་ལྟར་འདོད་པ་བཞིན་བྱ་སྟེ། སྣོད་ངོ་བོ་དངུལ་ལས་བྱས་པའམ། གསེར་ལས་བྱས་པའམ། ཟངས་ལས་བྱས་པའམ། ལྕགས་ལས་བྱས་པའམ། ལྕགས་ལྔ་ལས་
བྱས་པ་རིན་པོ་ཆེ་བཟང་པོ་སྣ་ཚོགས་ཀྱིས་སྦྲས་པ་ཇི་ལྟ་བ་དེ་ལྟ་བུའི་སྣོད་བཀྲ་བ་རྣམ་པ་སྣ་ཚོགས་དག་འབྱུང་བར་འགྱུར་ལ་ཉོ་ཚོང་བྱེད་པ་ཡང་འབྱུང་སྟེ། རིན་ཆེན་པོས་
ཚོང་བྱེད་དོ། །ཡུངས་ཀར་གྱི་ཕྱེ་མ་དང། པདྨའི་ཕྱེ་མ་ལྷན་ཅིག་སྦྱར་ནས་ཚོང་འདུས་ཀྱི་དབུས་སུ་གཏོར་ན། ཀུན་ཏུ་ཟོང་བཀྲམ་པའི་སྣོད་མི་སྣང་བར་བྱས་པ་ཐམས་ཅད་
སྣང་བར་བྱེད་དོ། །ཐག་པའི་སྟེང་དུ་གཏོར་ན་སྦྲུལ་ཆེན་པོ་སྟོན་ཏོ། །ཁྱིམ་དང། ར་བའི་ངོས་དང། སྒོ་དང། ཤིང་སྦྱར་བ་དང། ཀ་བའི་སྟེང་དུ་གཏོར་ན། ཁང་པ་དང། ར་བ་དང་
འཁོར་གྱི་ཁྱམས་རྣམས་སྤྲུལ་དུ་སྟོན་ཏོ། །ཇི་སྲིད་དུ་ཆུ་དང་ཡུངས་ཀར་གྱིས་བཟློག་པ་མ་བྱས་པ་དེ་སྲིད་དུ་སྤྲུལ་པ་རྣམས་འདུག་གོ་བཟློག་པ་བྱས་ན། མི་སྣང་བར་འགྱུར་རོ། །

[159A]༄༅། །གཙུག་ལག་ཁང་ངམ། ལྷའི་གནས་སམ། ཁང་བཟང་གི་ངོས་ལ་གཏོར་ན། སྦྲུལ་ཆེན་པོར་སྣང་ངོ། །ལྷའི་སྟེང་དུ་གཏོར་ལ་མིག་སྨན་གྱིས་བསྐུ་
རིལ་བུས་ཐིག་ལེ་བྱས་ན། ལྷའི་གཟུགས་བརྙན་དེ་ཀུ་ཅོ་འདོན་ཅིང་འགྲོ་སྟེ། གར་འདོད་པ་དེར་འགྲོའོ། །བཟློག་པ་བྱས་ན། ཕྱིར་འདུག་གོ་སངས་རྒྱས་ཀྱི་སྐུ་གཟུགས་
ཀྱི་ཞབས་ལ་བྱུགས་ལ་ཕྱེ་མས་གཏོར་ན། སངས་རྒྱས་ཀྱི་སྐུ་གཟུགས་གཡོ་བར་མཛད། བཞུད་པར་མཛད་དོ། །འཇུག་པར་མཛད་དོ། །འཆག་པར་མཛད་དོ། །ཙནྡན་
ལ་བཟླས་བརྗོད་བྱས་ནས་བདུགས་ན། ཕྱིར་བཞུགས་སོ། །བུམ་པ་སྦྲང་རྩིས་བསྐུས་པ་རྣམས་ལ་གཏོར་ན། གཡོ་བར་བྱེད་དོ། །ཇི་ཙམ་དུ་ཕྱིར་བཟློག་པ་མ་བྱས་པ་དེ་
ཙམ་དུ་གཡོའོ། །ཆུ་དང་ཡུངས་ཀར་གྱིས་བཟློག་ན། ཕྱིར་འདུག་གོ་།དེ་ནས་རྡོ་རྗེ་བསྐྱོད་པར་འདོད་ན། སྤོས་ཀྱི་དཀྱིལ་འཁོར་བྱས་ལ་མེ་ཏོག་བཀྲམ་སྟེ་གུ་གུལ་གྱི་བདུག་
པས་བདུག་དེ་ཡང་ཡུངས་ཀར་དང་ཕྱེ་མ་དང་བཅས་པ་གཏོར་ལ་དོན་ཡོད་པའི་རྒྱལ་པོ་ལན་བདུན་བཟླས་བརྗོད་བྱས་ན། རྡོ་རྗེ་དཀྱིལ་འཁོར་ལས་ལངས་ནས་ནམ་མཁའ་
ལ་འགྲོ་བར་བྱེད་དོ། །འཕར་བར་བྱེད། འདུག་པར་བྱེད། འབར་བར་བྱེད་ཅིང། ཕན་ཚུན་འགྲོ་བར་བྱེད། མཐོ་བར་འགྲོ་བར་བྱེད། དམའ་བར་འགྲོ་བར་བྱེད། རྣམ་པར་འགྲོ་

[159B] འབར་བ་ཆེན་པོས་འབར་བར་བྱེད་དེ། ཇི་སྲིད་དུ་ཟློག་པ་མ་བྱས་པ་དེ་སྲིད་དུ་ནམ་མཁའ་ལ་འགྲོའོ། །ཆུ་དང་ཡུངས་ཀར་གྱིས་བཟློག་པ་བྱས་ན། དེ་ཉིད་དུ་སྣང་ངོ། །
དེ་ནས་འཁོར་ལོ་བསྐྱོད་པར་འདོད་ན། དཀྱིལ་འཁོར་གྲུ་བཞི་པ་བྱས་ལ་སྤོས་སྣ་ཚོགས་ཀྱིས་བྲིས་ནས་མེ་ཏོག་སྣ་ཚོགས་དགྲམ་པར་ཡང་བྱ། གུ་གུལ་གྱི་བདུག་པས་ཀྱང་
བདུགས་ནས་འཁོར་ལ་ལན་ཉི་ཤུ་རྩ་གཅིག་བཟླས་བརྗོད་བྱས་ལ་ཏིལ་མར་གྱི་རྒྱལ་པོས་བསྐུ། ཕྱེ་མས་བསྐུ། ལྟེ་བའི་དབུས་སུ་ཐིག་ལེ་བྱས་ནས་དཀྱིལ་འཁོར་གྱི་དབུས་
སུ་གཞག་པར་བྱ། དེ་ལ་ཡང་ཡུངས་ཀར་དང། པདྨ་ཆེན་པོའི་ཕྱེ་མས་གདབ་པར་བྱ། འཁོར་ལོ་ཀུན་ནས་གུ་གུལ་གྱི་བདུག་པས་བདུག་ཅིང་སེ་གོལ་གྱི་སྒྲ་ཡང་བྱས་ན་
འཁོར་ལོ་དེ་དཀྱིལ་འཁོར་ལས་ལངས་ནས་ནམ་མཁའ་ལ་འཕར་ཞིང་སྡང་བ་ཐམས་ཅད་ལ་འབབ་པར་བྱེད་དེ། གལ་ཏེ་གཡུལ་འགྱེད་པར་འབབ་ན། དེའི་ཚེ་དགྲ་ཐམས་ཅད་
ཀྱི་མགོ་གཅོད་པར་བྱེད། སྡང་བ་ཐམས་ཅད་དང། ཕྱིར་རྒོལ་བ་ཐམས་ཅད་ལ་བབ་ན། འཇིག་པར་བྱེད། བགེགས་ཐམས་ཅད་ལ་འབབ་པ་དང། གནོད་སྦྱིན་དང། སྲིན་
པོ་དང། འབྱུང་པོ་དང། ཤ་ཟ་དང། བརྗེད་བྱེད་དང། གདོན་རྣམས་ལ་འབབ་པ་དང། ཀླུ་སྡང་བ་ཐམས་ཅད་ལ་བབ་ན། འཇིག་པར་བྱེད་དེ། ཇི་སྲིད་དུ་ཟློག་པ་མ་བྱས་

[160A]༄༅། །པ་དེ་སྲིད་དུ་འཕར་རོ། །ཆུ་དང་ཡུངས་ཀར་གྱིས་བཟློག་པ་བྱས་ན། སླར་དཀྱིལ་འཁོར་ལ་འདུག་གོ་མདུང་རྩེ་གསུམ་པ་བསྐྱོད་བར་འདོད་ན་
དཀྱིལ་འཁོར་བྱས་ལ་ཐོད་པ་གཞག་པར་བྱ། མེ་ཏོག་དགྲམ་པ་ཡང་བྱ། གུ་གུལ་གྱི་བདུག་པས་ཀྱང་བདུགས་ལ། མདུང་རྩེ་གསུམ་པ་ལ་ཏིལ་མར་གྱི་རྒྱལ་པོས་
བསྐུ། ཕྱེ་མས་གདབ་ཅིང་ཐིག་ལེ་བྱ། རྩེའི་རྒྱུན་གསུམ་ལ་པདྨ་ཆེན་པོའི་ཕྱེ་མས་གཏོར་ནས་ཐོད་པའི་སྟེང་དུ་གཞག་པར་བྱ་ཡུངས་ཀར་གྱིས་གཏོར་ཞིང་ཧཱུཾ་ཞེས་
སེ་གོལ་བྱས་[?]ན་མདུང་རྩེ་གསུམ་པ་འབར་བར་བྱེད། ལྡང་བར་བྱེད་ནམ་མཁའ་ལ་འགྲོ་བར་བྱེད། ཀུན་ཏུ་འབར་བར་བྱེད། འགྲོ་བར་བྱེད་ཕྱོགས་བཅུར་འཕར་བར་
བྱེད་དེ། ཇི་སྲིད་དུ་ཟློག་པ་མ་བྱས་པ་དེ་སྲིད་དུ་འཕར་བར་བྱེད་དོ། །ཆུ་དང་ཡུངས་ཀར་གྱིས་བཟློག་པ་བྱས་ན། སླར་དཀྱིལ་འཁོར་ལ་འདུག་གོ་དུང་ལ་ཏིལ་མར་གྱིས་
བྱུགས་ལ་ཕྱེ་མས་གཏོར་ལ་ཐིག་ལེ་བྱ། ཡུངས་ཀར་གྱིས་ཀྱང་ཕྱི་ནང་གཏོར་ལ་བུས་ན། ཇི་སྲིད་དུ་སྒྲ་ཐོས་པ་དེ་སྲིད་ཀྱི་སྐྱེས་པ་དང། བུད་མེད་དང། ཁྱེའུ་དང། བུ་མོ་
ཐམས་ཅད་བྲོ་རྡུང་བར་བྱེད། རྒྱུག་པར་བྱེད། མཆོད་པར་བྱེད་ཅིང། ཕྱོགས་བཅུར་རབ་ཏུ་རྒྱུག་པར་བྱེད་དོ། །གཡུལ་ངོར་བུས་ན་འགྱེད་པའི་མི་ཐམས་ཅད་དང་

[160B] གོ་ཆ་ཐམས་ཅད་བཏང་ནས་བྲོ་རྡུང་བར་བྱེད། གཅེར་བུར་འབྱུང་བར་བྱེད། ཕྱོགས་བཅུར་རྒྱུག་པར་བྱེད་དོ། །གལ་ཏེ་དུང་ལན་བདུན་བུས་ན་
ཕྱིར་རྒོལ་བ་དང། ཕ་རོལ་གྱི་དམག་ཚོགས་དེས་ཉོན་མོངས་པ་སྐྱེད་པར་འགྱུར། ཇི་སྲིད་དུ་ཟློག་པ་མ་བྱས་པ་དེ་སྲིད་མཆོད་ཞིང་ཕྱོགས་བཅུར་རྒྱུག་གོ་སྦོས་ཆུས་བཟློག་
ཅིང་ཁྲུས་བྱས་ན། ཕྱིར་བདེ་བར་གནས་པར་འགྱུར་ལ། རྟག་ཏུ་རྒྱལ་བ་དང། དཔལ་གྱི་མཆོག་སྦྱིན་པར་འགྱུར་རོ། །དེ་ནས་སྒྱུ་མ་དེ་ཁོ་ན་ཉིད་སྒྲུབ་པའི་གསང་སྔགས་དང་
རྣམ་པར་འཕྲུལ་པའི་དངོས་གྲུབ་ཀྱི་དཀྱིལ་འཁོར་བཤད་པར་བྱ་སྟེ། སྒྱུ་འཕྲུལ་གྱི་དྲ་བ་རྣམ་པར་འཕྲུལ་བའི་དཀྱིལ་འཁོར་གང་དུ་དཀྱིལ་འཁོར་ཡོངས་སུ་རྫོགས་ཤིང། ཀུན་
ནས་རྒྱན་པར་ཡུངས་ཀར་དང། ཏིལ་མར་གྱི་རྒྱལ་པོ་དང། ཕྱེ་མར་བསྲེས་པས་བྱུགས་པ་དང། ཐིག་ལེས་ཀྱང་དབང་བསྐུར་ཅིང་པདྨ་ཆེན་པོའི་ཕྱེ་མས་བྱུགས་ལ་ལག་པ་
པདྨའི་ཕྱག་རྒྱ་དང། ཧཱུཾ་ཞེས་བྱ་བའི་སྒྲ་བརྗོད་ན། བརྗོད་པ་ཙམ་དང། ཡུངས་ཀར་གྱིས་གཏོར་བའི་མོད་ལ་གཏོར་མའི་སྣོད་དང། སྣོད་རྫ་མ་དང། བུམ་པ་དང། བུམ་པ་བཀང་
པ་ཐམས་ཅད་དང། མཚོན་ཆ་ཐམས་ཅད་དང། དཀྱིལ་འཁོར་གྱི་སྟེང་ནས་ནམ་མཁའ་ལ་སོར་བཞི་ཙམ་གྱིས་སྒྲགས་ཏེ་འདུག་ལ་ཇི་སྲིད་དུ་དཀྱིལ་འཁོར་གྱི་ལས་སུ་བྱ་བ་

[161A]༄༅། །ཐམས་ཅད་རྫོགས་རྫོགས་ཀྱི་བར་དུ་ནམ་མཁའ་ལ་འདུག་གོ་།རིག་སྔགས་འཆང་བ་སའི་སྟེང་གི་སོར་བཞི་ཙམ་གྱི་ཚད་ཀྱི་སྟེང་གི་ནམ་མཁའ་
ལ་འདུག་གོ་ལས་སུ་བྱ་བ་ཐམས་ཅད་ཟིན་ནས་དཀྱིལ་འཁོར་གྱི་ཡོ་བྱད་དྲི་ཆབ་ཀྱི་ཆོ་གས་དབང་བསྐུར་ན། གཏོར་མ་དང། སྣོད་རྫ་མ་དང། བུམ་པ་དང། བུམ་བུ་
ཐམས་ཅད་རང་ཉིད་འཕར་བར་བྱེད་ལ་སླར་ཡང་རང་གི་གནས་སུ་འདུག་གོ་གོ་ཆ་དེ་ལྟ་བུ་ནི། དཀྱིལ་འཁོར་ཐམས་ཅད་ལ་བྱ་སྟེ་ཐམས་ཅད་དུ་ཡོན་ཏན་སྟོན་པར་སྣང་
ལ༑ བྱས་པ་ཙམ་གྱིས་ལས་ཐམས་ཅད་སྒྲུབ་པར་འགྱུར་ཏེ། ཐེ་ཚོམ་མི་བྱའོ། །ཞེས་བཤད་དོ། །དེའི་ཕྱིར་པདྨའི་དངོས་གྲུབ་བཤད་པར་བྱ་སྟེ། གསེར་རམ། དངུལ་
ལམ། ཟངས་ལས་ཤིན་ཏུ་ལེགས་ཤིང་མཛེས་པ་སྙིང་པོ་དང། ཟེ་བ་དང་བཅས་ཤིང་སྡོང་བུ་ཚད་དང་ལྡན་པར་བྱས་ལ། འདབ་མ་ཕྱེད་ཁ་ཕྱེ་བ་འཁོར་བར་འདབ་མ་
དྲུག་ཅུ་རྩ་བཞི་ཡོད་པ་ཁྲུ་གང་ཙམ་གྱི་ཚད་སྡོང་བུ་དང་སྙིང་པོ་དང། ཟེ་བའི་ཚད་སོར་བཞི་ཙམ་དུ་བྱས་པ་ལ་ཏིལ་མར་གྱི་རྒྱལ་པོས་བསྐུ། པདྨའི་ཕྱེ་མ་དང། མིག་
སྨན་དང། མིག་བསྐུ་བ་དང། ཐིག་ལེར་བྱས་པ་དང་བཅས་པས་ཀུན་ལེགས་པར་བསྐུས་ལ། པདྨའི་སྡོང་བུའི་བར་དུ་ནོར་བུ་རིན་པོ་ཆེ་བཞག་ནས་ལན་སྟོང་རྩ་བརྒྱད་

[161B] ཁྲོ་བོའི་རྒྱལ་བོས་ལན་བདུན་གྱི་བར་དུ་དབང་བསྐུར་ནས་རིག་སྔགས་འཆང་གཙང་མ་ལེགས་པར་ཁྲུས་བྱས་ལ་གོས་གཙང་མ་བགོས་པས་ཏིལ་མར་གྱིས་
བདག་ཉིད་ལ་བསྐུ་བར་བྱ། མིག་བསྐུ་བ་དང། ཐིག་ལེ་དང། བདུག་པས་བདག་ཉིད་ཀྱིས་ལུས་ལ་བདུག་པར་བྱའོ། །ལག་པ་གཡས་པ་ལ་ནོར་བུ་གདགས། ལག་པ་གཡོན་
པར་པདྨ་བཟུང་ལ་བཅོམ་ལྡན་འདས་ཀྱི་སྤྱན་སྔར་འདུག་སྟེ་འཁོར་གྱི་ནང་དུ་བཅོམ་ལྡན་འདས་ལ་པདྨའི་མཆོད་པ་འབུམ་བྱ་སྟེ་པདྨ་འབུམ་འབྱུང་བར་འགྱུར་རོ། །མཆོད་
པའི་ཆོ་ག་བྱས་ནས་ཆུ་དང། ཡུངས་ཀར་གྱིས་བཏབ་ན་ཡང་འབྱུང་བར་འགྱུར་རོ། །པདྨ་སྤྲུལ་པ་གང་ཡིན་པ་དེ་དག་ཐམས་ཅད་ཆུའི་ནང་དུ་པོར་ན། པདྨ་མགལ་མེ་བསྐོར་བ་ལྟར་
འཁོར་བར་འགྱུར་ལ། པདྨ་འབུམ་རྣམས་ཆར་དུ་འབབ་པར་འགྱུར་རོ་།པདྨའི་ཆུའི་ནང་དུ་གཞག་པར་བྱ་བ་ནི། མཚོ་བྲན་ནམ། ལྟེང་ཀའམ། ཆུ་བོའམ། ཆུ་བོ་ཆེན་པོའམ་
འོབས་སམ། རྫིང་ངམ། མཚོའི་ནང་གང་རུང་བའི་གནས་སུ་བཞག་ན། གནས་དེ་དང་དེ་ཐམས་ཅད་དུ་པདྨའི་མཚོ་ཆེན་པོ་འབྱུང་སྟེ་ཇི་སྲིད་དུ་པདྨ་མ་ཕྱུང་བ་དེ་སྲིད་དུ་དུས་
རྟག་ཏུ་པདྨའི་མཚོར་འདུག་སྟེ། སྟོན་ཀའམ། དགུན་ནམ། དཔྱིད་དམ་སོས་ཀ་ཚ་བའི་དུས་སུ་རྟག་ཏུ་པདྨའི་མཚོར་འདུག་གོ་ཚལ་གྱི་འགྲམ་དུ་ཞུགས་ནས་ཡུངས་ཀར་

[162A]༄༅། །ལ་ཏིལ་མར་གྱིས་བསྐུས་པ་ཕྱེ་མ་དང་སྦྱར་ནས་མེ་ཏོག་གང་ཡང་རུང་བ་ཞིག་ལག་གིས་བཟུང་སྟེ་བསྐོར་ལ་ཡུངས་ཀར་གྱིས་གཏོར་ན། ཚལ་གྱི་
མཐའི་ཤིང་ཐམས་ཅད་ལ་མེ་ཏོག་རྒྱས་པར་སྣང་ངོ། །དགེ་འདུན་གྱི་ནང་ངམ། ཚོགས་པའི་ནང་ངམ། རྒྱལ་པོའི་ཕོ་བྲང་འཁོར་རམ། སྐྱེ་བོའི་ནང་དུ་མེ་ཏོག་ཇི་སྙེད་པ་ལག་
གིས་བསྐོར་ལ་ཡུངས་ཀར་གྱིས་གཏོར་ན། མེ་ཏོག་མང་པོ་འབྱུང་བར་འགྱུར་རོ། །ཆུ་དང་ཡུངས་ཀར་གྱིས་ཐམས་ཅད་དུ་ཟློག་པར་བྱེད་པ་ཡིན་ནོ། །འབྲས་བུ་ཇི་སྙེད་པ་
ལག་གིས་བཟུང་ནས་ཡུངས་ཀར་གྱིས་གཏོར་ན། འབྲས་བུའི་ཆར་འབབ་པར་འགྱུར་རོ། །གོས་ལག་པས་བཟུང་ནས་ཡུངས་ཀར་གྱིས་གཏོར་ཏེ་བསྐོར་ན། གོས་དང་བླ་རེ་
སྣ་ཚོགས་སྟོན་པར་བྱེད་དོ། །རྒྱན་ལག་པས་བཟུང་ནས་ཡུངས་ཀར་གྱིས་གཏོར་ན། ལྷའི་རྒྱན་བཟང་པོ་སྣ་ཚོགས་པ་ལག་ཏུ་འབྱུང་བར་འགྱུར་ཞིང་སྐྱེ་བོ་འདུས་པ་
ཐམས་ཅད་ཀྱི་རྒྱན་དུ་བྱེད་ལ། ཐམས་ཅད་ལ་རྒྱན་བཏགས་པར་འགྱུར་རོ། །ཡུངས་ཀར་དང། ཆུས་བཟློག་པར་བྱའོ། །ཡུངས་ཀར་ལ་ཏིལ་མར་གྱིས་བསྐུས། ཕྱེ་མས་
བསྒོ༑ ༑གིའུ་ཝང་དང། གུར་གུམ་དང། ཤིང་ཀུན་དང། སྣུ་ཧྭའི་འོ་མས་ཀྱང་བསྒོས་ལ་དེ་དག་གཅིག་ཏུ་བྱས་ནས་གྲིབ་མ་ལ་བསྐམ་མོ་།དེ་ནས་འབྲས་བུ་གཅིག་

[162B] ཁ་ནས་མེ་འབར་བར་སྣང་ཞིང་ལུས་ལས་འབར་བ་སྣ་ཚོགས་འབྱུང་བར་སྣང་སྟེ། ཇི་སྲིད་དུ་ཡུངས་ཀར་ཁ་ན་ཡོད་པའི་བར་དུ་ལུས་
ལས་འོད་ཟེར་འབར་བ་ཁ་དོག་རྣམ་པ་སྣ་ཚོགས་འབྱུང་ངོ། །ཏིལ་མར་དང་ལྷན་ཅིག་བཏགས་པའི་སྙིང་པོར་བྱ། ཀོང་བུར་ཏིལ་མར་གྱི་རྒྱལ་པོས་བཀང་སྟེ་མར་མེ་འབུམ་
སྟོན་པར་བྱེད་དོ། །མེ་ཐབ་ཁུང་བུའི་ནང་དུ་བཅུག་ན། ཇི་སྲིད་དུ་མ་ཕྱུང་བ་དེ་སྲིད་དུ་མེ་འབར་བར་སྟོན་ཏེ། །མར་མེའི་སྡོང་བུའི་ནང་དུ་བཅུག་ལ་མ་ཕྱུང་ན། རྟག་ཏུ་འབར་རོ། །
མགལ་མེ་འབར་བའི་ནང་དུ་བཅུག་ན། འབར་བའི་འཕྲེང་བ་འབུམ་སྙེད་དུ་སྣང་ངོ། །གཏོར་མའི་རྫ་མ་དང། བུམ་པའི་ནང་དུ་གཏོར་ན། གཏོར་མའི་རྫ་མ་དང། བུམ་པ་ཐམས་
ཅད་འབར་བར་སྣང་ངོ། །ལག་ཆ་དང། མཚོན་ཆ་ཐམས་ཅད་ལ་བྱུགས་ན། གཅིག་ཏུ་འབར་བར་འགྱུར་རོ། །བདག་ཉིད་ཀྱི་ལུས་ལ་བྱུགས་ལ་རིལ་བུ་གཙང་མ་སྤྱི་བོར་བཞག་ན་
ལུས་ཐམས་ཅད་གཅིག་ཏུ་འབར་བར་སྣང་བ་ནས་ལུས་རིལ་བསྲེགས་པ་ལྟར་སྣང་ངོ། །འོ་མ་དང་ཡུངས་ཀར་གྱིས་གཏོར་ན། ལུས་སླར་སྣང་བར་འགྱུར་རོ། །ལག་པ་དང་རྐང་པ་ལ་
བསྐུས་ལ་རིལ་བུ་གཙང་མ་འབར་བ་ལག་པ་གཡས་པས་བཟུང་བའམ་རྐང་པའི་མཐེ་བོས་བཟུང་ན། ལག་པ་དང། རྐང་པ་གཅིག་པུ་འབར་བ་དང། འབྲེལ་བར་སྣང་ངོ། །འདུས་

[163A]༄༅། །པའི་ནང་ངམ། སྐྱེ་བོ་འདུས་པ་མང་པོའམ། རྒྱལ་པོའི་འཁོར་རམ། སྡེ་ཅན་གྱི་ནང་ངམ། རིག་བྱེད་བཞིའི་ནང་ཐམས་ཅད་དུ་ཡན་ལག་ཉམས་པར་སྣང་
ངོ། །དྲི་ཆབ་དང་ཡུངས་ཀར་གྱིས་གཏོར་ན། ལུས་སླར་རྫོགས་པར་འགྱུར་རོ། །མཚན་མོའི་རིལ་བུ་བསྲེགས་བ་ལམ་གྱི་བཞི་མདོར་བཞག་ནས་ཡུངས་ཀར་གྱིས་ཕྱོགས་
བཞིར་གཏོར་ན། མར་མེ་འབུམ་ཕྲག་བྱེ་བ་སྣང་ངོ། །ཀུན་ནས་ཕྱོགས་བཞིར་ཆུ་དང་ཡུངས་ཀར་གྱིས་བཟློག་པར་བྱ་བ་ཡིན་ནོ་།ཚལ་ཆེན་པོའི་མཐའ་དང། ནང་དུ་གཏོར་
ལ་ཤིང་གཅིག་ལ་རིལ་བུ་གཙང་མ་བཞག་ན། ཤིང་དང། རྩྭ་དང། ཤིང་གེལ་པ་དང། འདབ་མ་དང། ལོ་མ་ཐམས་ཅད་གཅིག་ཏུ་འབར་བར་སྣང་ངོ། །རིའི་རྩེ་མོར་མར་
མེ་བུས་ནས་རི་ཀུན་ཏུ་གཏོར་ན། རི་ཀུན་ནས་གཅིག་ཏུ་འབར་ཞིང་མཆེད་པར་སྣང་ལ་སེམས་ཅན་ཐམས་ཅད་ཀུན་ནས་ངོ་མཚར་དུ་འཛིན་པར་འགྱུར་རོ། །རྐུན་མ་དང་
གཡོན་ཅན་དང། གནོད་བྱེད་དང། ཕ་རོལ་གྱི་དམག་ཚོགས་དང་སྡང་བ་དང། ཕྱིར་རྒོལ་བ་དང། ཕས་ཀྱི་དགྲ་ཐམས་ཅད་དང་སྡང་སེམས་ཅན་ནས་རི་དྭགས་
གཏུམ་པོ་དང། བྱ་ལ་སོགས་པའི་བར་རི་ལ་གནས་པ་རྣམས་དེའི་མཚན་མོ་ཉིད་ཕྱོགས་བཅུ་ཀུན་ཏུ་བྲོས་ཤིང་ཧ་ཧ་ཞེས་བྱ་བའི་སྒྲ་འབྱིན་ཏོ། །སྤོས་ཆབ་ཀྱིས་བཟློག་པར་

[163B] །གཟུགས་བརྙན་གྱི་སྟེང་དུ་གཏོར་ལ་གཙང་མའི་རིལ་བུ་འབར་བར་བཞག་ན། གཟུགས་བརྙན་ཐམས་ཅད་གཅིག་ཏུ་འབར་བར་འགྱུར་ཏེ། སྤོས་ཆུ་དང། ཡུངས་
ཀར་གྱིས་བཟློག་པར་འགྱུར་རོ། །མར་མེའི་རིལ་བུ་གྲོང་ཁྱེར་གྱི་ཤར་ཕྱོགས་ཀྱི་སྒོར་སྦར་སྟེ་གནས་གཙང་མར་བཞག་དཀྱིལ་འཁོར་གཅིག་བྱས་ནས་གཏོར་མའི་ཆོ་ག་
བུམ་པ་བཀང་བ་བཞག་གྲོང་ཁྱེར་ཀུན་ཏུ་ཡུངས་ཀར་གྱིས་གཏོར་ཞིང་དོན་ཡོད་པའི་རྒྱལ་པོ་ཡང་དྲན་པར་བྱས་ན། གྲོང་ཁྱེར་ཀུན་ནས་མར་མེའི་ཕྲེང་བ་འབར་བ་གཅིག་ཏུ་
སྣང་ངོ། །གྲོང་ཁྱེར་གྱི་སྒོ་བཞིར་དཀྱིལ་འཁོར་གྱི་ཆོ་ག་བྱས་ལ་ཤར་ཕྱོགས་ཀྱི་སྒོ་ནས་ཞུགས་ན། གང་གྲོང་ཁྱེར་ན་གནས་པ་སྐྱེས་པ་དང། བུད་མེད་དང། ཁྱེའུ་དང། བུ་
མོ་དེ་དག་ཐམས་ཅད་དགའ་བ་ཆེན་པོ་རྒྱ་ཆེ་བས་ཚིམ་པར་འགྱུར་རོ། །གྲོང་ཁྱེར་དེ་ན་གང་སྡང་བའི་སེམས་ཅན་ཕྱིར་རྒོལ་བ་དང། ཕས་ཀྱི་དགྲ་དང། ཆོམ་རྐུན་དང། གཡོན་
ཅན་དང། གནོད་བྱེད་དང། གླགས་ཚོལ་བར་གྱུར་པ་གནོད་སྦྱིན་དང་སྲིན་པོ་དང། ཡི་དྭགས་དང། ཤ་ཟ་དང། བརྗེད་བྱེད་དང། མི་མ་ཡིན་པ་གང་ཡང་རུང་བ་གྲོང་ཁྱེར་
དེ་ན་གནས་པ་དེ་དག་ལང་ལོང་དུ་གྱུར་ཅིང་གདུགས་ལ་ངུ་ཞིང་ཧ་ཧ་ཞེས་སྒྲ་འབྱིན་ཅིང་གྲོང་ཁྱེར་གྱི་སྒོར་བྱུང་ནས་ཕྱོགས་བཅུར་རབ་ཏུ་འབྲོས་སོ། །གྲོང་ཁྱེར་དེ་ཡང་ཀུན་ནས་

[164A]༄༅། །གནོད་པ་མེད་ཅིང་འཁྲུག་པ་མེད་པར་འགྱུར། འཇིགས་པ་དང། གནོད་པ་དང། ནད་འགོ་བ་དང། འཁྲུག་པ་ཐམས་ཅད་དང་ནད་ཐམས་ཅད་
རབ་ཏུ་ཞི་བར་འགྱུར། མཚན་མོ་འདས་ནས་སྤོས་ཆུ་དང། ཡུངས་ཀར་གྱིས་གྲོང་ཁྱེར་གྱིས་སྒོར་གཏོར་ཞིང་དབང་བསྐུར་ན། བཟློག་པར་འགྱུར་རོ། །འཕགས་པ་དོན་
ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། །བམ་པོ་བཅུ་དགུ་པ། ལྡོང་རོས་དང། མཐིང་ཤུན་གྱི་ཕྱེ་མ་དང། ཡུངས་ཀར་དང་མ་ཧཱ་ཏཻ་ལ་དང། ཨརྒའི་འོ་
མ་དང། ཕ་གུའི་འོ་མ་དང་གཅིག་ཏུ་སྦྱར་རོ། །ཉའི་མིག་མཁྲིས་པ་དང་བཅས་པ་དང། ནཱ་ག་པུས་པ་དང། པདྨའི་ཆུ་རྣམས་ཀྱང་ལྷན་ཅིག་ཏུ་ཕྱེ་མས་ཞིབ་མོར་བྱའོ། །
ཕྱེ་མ་སྔ་མ་ལེགས་པར་སྦྱར་ལ་ཆུས་རིལ་བུར་བྱས་པ་དང། ཕྱེ་མས་གཞན་ཡང་བཅང་ངོ། །ཕྱེ་མས་འདི་དང། པདྨ་ཆེན་པོའི་ཕྱེ་མ་བཅང་བ་ལྷན་ཅིག་ཏུ་བསྲེས་
པའི་ཕྱེ་མས་ལུས་བསྐུས་ལ་ཕྱོགས་བཞིར་ཡུངས་ཀར་གཏོར་ཏེ། རིལ་བུ་ཁར་བཅུག་ལ་ཧཱུཾ་ཞེས་བྱ་བ་བསྡམས་ཏེ་བརྗོད་ན། དེའི་ལུས་ལས་ཆུ་འཛག་ཅིང། དེ་ཁོ་ན་
བཞིན་དུ་རྣ་བ་གཉིས་ཀྱང་ལྷ་རྫས་ཀྱི་ཆུ་འབྱུང་བར་སྣང་ལུས་ལས་སྤོས་ཀྱི་རིགས་ཡིད་དུ་འོང་བ་རབ་ཏུ་སིམ་པར་བྱེད་པ་འབྱུང་བ་ནི། ནད་ཐམས་ཅད་གྲུབ་པར་སྣང་

[164B] རྒྱལ་བའི་ཕྱག་བཞིན་ནོ། །ཡུངས་ཀར་གྱི་ཕྱེ་མ་བླངས་ཏེ་ནམ་མཁའ་ལ་གཏོར་ལ་རིལ་བུ་ལག་པས་བསྐོར་ན། ཆར་ཆེན་པོ་འབབ་པར་འགྱུར་རོ། །རིལ་བུ་ནམ་མཁའ་
ལ་འཕངས་ན། མི་འབབ་བོ། །གཡུལ་ཆེན་པོ་འགྱེད་པའི་ནང་དུ་ཕྱེ་མ་དེ་ཡུངས་ཀར་དང་བསྲེས་ཏེ་ནམ་མཁའ་ལ་གཏོར་ལ་རིལ་བུ་དེ་ཡང་ཁར་བཅུག་སྟེ་སྟེང་དུ་བལྟས་ལ་
ཧཱུཾ་ཞེས་བྱ་བའི་སྒྲས་པོས་ལ་གནམ་ལྕགས་ཆེན་པོ་འབབ་སྟེ་ཡིད་མི་འཆད་པ་དང། སྡུག་བསྔལ་བསྐྱེད་པར་འགྱུར་རོ། །ཆུའི་ནང་དུ་ཞུགས་ཏེ་ཕྱེ་མ་དེ་གཏོར་ལ་ཡུངས་ཀར་
དང། རིལ་བུ་ཆུའི་ནང་དུ་གདབ་པར་བྱ། ཕྱོགས་བཞིར་ཡུངས་ཀར་གཏོར་ཏེ་ཏིལ་མར་གྱིས་ལུས་ལ་བསྐུས་ན། ཀླུ་ཆེན་པོའི་གཟུགས་སུ་སྣང་ངོ། །རིལ་བུ་དང་ཡུངས་ཀར་
མེའི་མདོག་ལྟ་བུ་ཆུ་དང་བསྲེས་པའི་ཡུངས་ཀར་ནམ་མཁའ་ལ་གཏོར་ན། འབྲུག་སྒྲ་ཆེན་པོ་འབྱུང་ཞིང་གློག་ཆེན་པོ་གསལ་བ་སྣང་བར་འགྱུར་རོ། །ཆུའི་ནང་ནས་འབྱུང་ན་
མི་སྣང་བར་འགྱུར་རོ། །ཁྲོན་པའི་ནང་དུ་འབབ་ན། ཆུ་ལུང་ནས་ཕྱོགས་ཀུན་ཏུ་འབབ་པར་འགྱུར་རོ། །རྫ་མའམ། བུམ་པའམ། རྫིའུ་འམ། རིལ་བ་ཕྲྀངྒ་རའམ། རིལ་བ་ལ་
ཕྱེ་མས་བྱུགས་ཏེ། དེའི་སྟེང་དུ་ཡུངས་ཀར་གྱིས་གཏོར་ནས་ཆུས་བཀང་སྟེ་ཁྲུས་བྱས་ན། དེ་ཆུ་འབབ་པར་སྣང་ཞིང་དེའི་སྣོད་ནི། མི་སྣང་བར་འགྱུར་རོ། །གཞན་ཡང་དགོས་པ་

[165A]༄༅། །མང་པོ་བྱེད་དེ་མཆོག་ཏུ་གྲུབ་པ་ཡིན་ནོ། །དེ་ནས་རི་ཆེན་པོའི་འབྲུ་མར་གྱི་རྒྱལ་པོ་བྱས་ཏེ་འབྲུ་མར་གཞན་དང། དེ་བཞིན་དུ་ཏིལ་ལས་བྱས་འབྲུ་
མར་གྱི་རྒྱལ་པོ་དེ་བཞིན་དུ་སྦྱར་རོ། །ལག་པ་དང་རྐང་པ་བཞག་ལ་འདིར་ཉམས་དྲོད་ཀྱང་ཤེས་པར་བྱའོ། །བཞག་པ་ཐམས་ཅད་ཉམས་དྲོད་ཤེས་པར་བྱ་བ་ནི། མར་
སར་བཞིན་དུ་འཇམ་པར་འགྱུར་ཞིང་སྐད་ཅིག་དེ་ཉིད་ལ་མཐོ་བ་དང། དམའ་བ་ཇི་ལྟར་ཡིད་ལ་འདོད་པ་བཞིན་དུ་རི་ཡང་འགྱུར་རོ་།སྙིང་པོ་ཐུར་མ་འདྲ་བ་དང། ཟླུམ་
པོའམ༑ ཡང་ན་ལྕུག་མ་ལྟ་བུར་བྱས་པས་ཀ་བ་ཡང་འདུད་པ་དང་རི་ཡང་དམའ་བའམ། ཡང་ན་མཐོན་པོར་འགྱུར་བར་བྱེད་དོ། །ཡུངས་ཀར་དང་པདྨ་ཆེན་པོའི་ཕྱེ་མ་
ལྷན་ཅིག་བསྲེས་པ་འབྲུ་མར་གྱི་རྒྱལ་པོས་བསྒོས་པ་ཕྱོགས་བཞིར་ཀུན་ཏུ་གཏོར་ན། རི་ཐམས་ཅད་མི་སྣང་ཞིང་འབྲོག་དགོན་པ་སྣང་བར་འགྱུར་རོ། །ཡང་རི་བོར་སྣང་
བར་འགྱུར་རོ། །ཡང་ན། མིས་བགྲོད་པར་མི་ནུས་པའི་རིའི་རྩེ་མོ་ན་སེངྒེ་དང། སྟག་གི་གང་ལྕུག་མ་དང་ཚེར་མ་ཅན་གྱི་ཤིང་ལྗོན་པ་སྣ་ཚོགས་ཀྱིས་གང་བའམ། རྩུབ་
པའམ༑ དུམ་བུའམ། ཁོང་སྟོང་དུ་སྣང་བར་འགྱུར་རོ། །ཅི་སྟེ་རིག་སྔགས་འཆང་འཕགས་པ་སྤྱན་རས་གཟིགས་དབང་ཕྱུག་གི་ཕོ་བྲང་རི་བོ་པོ་ཏ་ལའི་གཞལ་མེད་ཁང་

[165B] དེ་ནས་རིག་སྔགས་འཆང་གིས་ཞག་བདུན་གྱི་ངར་དུ་ནས་ཀྱི་འོ་ཐུག་གི་ཟས་ཟོས་ཏེ་གཙང་མ་ཤིན་ཏུ་ཁྲུས་བྱས་པ་གོས་གཙང་མ་བགོས་པས་རིའི་
གསེབ་ཏུ་ཞུགས་ལ། ས་ཕྱོགས་གཙང་མའི་གནས་དེར་ཤིང་དྲི་ཞིམ་པོའི་མེ་སྦར་བ་ལ་ཡུངས་ཀར་ཕྱེ་མ་དང་བསྲེས་པ་འབྲུ་མར་གྱི་རྒྱལ་པོ་དང་སྦྱར་ལ་འབྲས་སོ་བ་དང་བསྲེས་
པ་སྟོང་རྩ་བརྒྱད་ཞག་བདུན་དུ་དུས་གསུམ་དུ་སྦྱིན་སྲེག་བྱའོ་།ལྷ་བཤོས་དང་གཏོར་མ་དཀར་པོ་འབུལ་ལོ། །དེ་ནས་རིག་སྔགས་འཆང་གིས་ཚེས་བརྒྱད་ལ་ཉིན་ཞག་གཅིག་
སྨྱུང་བ་བྱས་ལ་ཤིན་ཏུ་ཁྲུས་བྱས་པ་གཙང་མས་སྤོས་སྣ་ཚོགས་ཀྱིས་ལུས་བསྐུས། གོས་བཟང་པོ་གཙང་མ་བགོས་ཏེ་འབྲུ་མར་གྱི་རྒྱལ་པོས་རང་གི་ལུས་ལ་བསྐུས། ཕྱེ་མས་
ལུས་བྱུགས། མིག་སྨན་གྱིས་མིག་བསྐུས། ཐིག་ལེ་བྱས་ལ་ནོར་བུས་མགོ་བཅིང་ཞིང་མགུལ་བ་དང། དཔུང་པ་དང། རྐེད་པར་ཡང་བཅིངས་ལ་ཡུངས་ཀར་དང་མཚལ་བསྲེས་
པས་རེའི་ཕྱོགས་བཞིར་གཏོར་བར་བྱ། པདྨ་ཆེན་པོའི་ཕྱེ་མ་དེ་ཡང་ཕྱོགས་བཞིར་གཏོར། རང་གི་ལག་པ་གཡོན་པས་ཞགས་པ་དང་པདྨ་བཟུང་ཞིང་གཡས་པས་རྣམ་པར་
ལྟ་བ་བསྣང་བ་དང། དོན་ཡོད་པ་ཆེན་པོས་དྲི་མ་མེད་པའི་ཕྱག་རྒྱ་བཟུང་སྟེ། དོན་ཡོད་པའི་ཞགས་པའི་མདོ་ལན་གཅིག་བཟླས་བརྗོད་བྱས་ན། ཇི་ལྟར་དོན་ཡོད་པའི་ཞགས་པའི་

[166A]༄༅། །མདོ་སྡེ་བཤད་པ་ལས་བསྟན་པ་དེ་ལྟར་རི་བོ་པོ་ཊ་ལའི་གཞལ་མེད་ཁང་མཐོང་བར་འགྱུར་རོ། །རིག་སྔགས་འཆང་དེ་ཡང་འཕགས་པ་སྤྱན་རས་
གཟིགས་དབང་ཕྱུག་གི་གཟུགས་སུ་སྣང་བར་འགྱུར་རོ། །ཇི་ལྟར་རི་བོ་པོ་ཊ་ལའི་གཞལ་མེད་ཁང་བཞིན་དུ་རི་དེ་ལ་ཡང་གཞལ་མེད་ཁང་སྣང་སྟེ། རི་དེ་ལ་རིན་པོ་ཆེའི་
ཤིང་ལྗོན་པ་སྣ་ཚོགས་སྣང་ངོ། །མེ་ཏོག་སྣ་ཚོགས་ཀྱི་གཞལ་མེད་ཁང་སྣང་ངོ། །སཱ་ལ་དང། ཏཱ་ལ་དང། ཏཱ་མ་ལ་དང་ཙམ་པ་ཀ་དང། ཨ་ཤོ་ཀ་དང། ཨ་དཧི་མུཀྟ་ཀ་
དང། བ་རི་ཤ་ཀ་དང། ཀ་དམ་པ་དང། ནཱི་ལ་དང། པ་ཊ་ལ་དང། པ་ལཱ་ཤ་དང། ཨུ་དུམ་བ་ར་དང། དོང་ཀའི་མེ་ཏོག་སྣ་ཚོགས་དང། སྣ་མའི་མེ་ཏོག་དང། ཏ་ར་ཎ་
དང། ན་ལ་མ་ལི་ཀ་དང། ཀུ་བ་བྱ་ཀ་སྣ་ཚོགས་སྣང་བར་འགྱུར་རོ། །བྱའི་ཚོགས་སྣ་ཚོགས་ཀྱིས་ལེགས་པར་བརྒྱན་པ་དང། རི་དྭགས་ཀྱི་ཚོགས་སྣ་ཚོགས་ཀྱིས་གང་
བ་སྣང་བར་འགྱུར་རོ། །གང་གི་ཚེ་ཕྱིར་བསྡུ་བ་བྱེད་པར་འདོད་པ་དེའི་ཚེ་གནས་གཞན་དུ་འགྲོ་བར་བྱའོ། །གཞན་ཡང་དགོས་པ་སྣ་ཚོགས་ལ་རང་གི་བློ་གྲོས་ལ་ཇི་ལྟར་སྣང་
བ་བཞིན་བྱའོ། །དགོས་པ་ཐམས་ཅད་ལ་རབ་ཏུ་སྦྱར་བ་ནི། བཀླགས་པ་ཙམ་གྱིས་འགྲུབ་པར་འགྱུར་རོ། །དོན་ཡོད་པའི་ཞགས་པ་ཆེན་པོའི་དཀྱིལ་འཁོར་གྱི་རིག་

[166B]། །།དོན་ཡོད་པའི་སྒྱུ་མ་རྣམ་པར་འཕྲུལ་བ་ཞེས་བྱ་བའི་སྒྲུབ་པའི་ཆོ་ག་ནི། དེ་ནས་དེའི་འོག་ཏུ་ཕྱག་རྒྱ་བྲི་བའི་དཀྱིལ་འཁོར་བཤད་
པར་བྱ་སྟེ། རྟགས་མཚོན་ཕྱག་རྒྱའི་དེ་ཉིད་ནི། །པདྨ་རྒྱས་དང་སྣ་ཚོགས་མཚོན། །པདྨ་ཁ་ནི་ཕྱེད་བྱེ་བ། །ཕྱག་དག་ན་ནི་རབ་ཏུ་འཛིན། །ཕྱག་གཉིས་ཕྱུང་ཞིང་བརྐྱང་ནས་ཀྱང།།
བསྐུམ་པའམ་འཛིན་སྟངས་དེ་ཉིད་ཀྱིས། །ཀུན་ནས་ཕྲེང་བ་འབར་བའི་རྟགས། །མཚོན་ཆ་ཕྱག་རྒྱ་བསྣམས་པ་ནི། འདི་ལྟ་སྟེ། རལ་གྲི་དང། མདུང་ཐུང་དང། མདའ་པོ་ཆེ་དང་
མདུང་རྩེ་གསུམ་པ་དང། ཡིད་བཞིན་གྱི་ནོར་བུ་དང། རྒྱལ་མཚན་དང། རྡོ་རྗེ་དང། རྡོ་རྗེ་ཕྲེང་ཟླུམ་དང། ལས་ཀྱི་རྡོ་རྗེ་དང། ཟུར་གསུམ་མ་ཞེས་བྱ་བ་དང། འཁོར་ལོ་དང་
དུང་དང། ཐོ་བ་དང། ཞགས་པ་དང། དགྲ་སྟ་དང། དབྱུག་ཐོ་དང། མེ་ཏོག་གི་ཐུམ་པོ་དང། བུམ་པ་གང་བ་དང། རིན་པོ་ཆེའི་སྣོད་དང། པདྨའི་ཕྲེང་དང། རྡོ་རྗེ་ཕྲེང་ཟླུམ་དང་
ཨུཏྤ་ལའི་ཕྲེང་བ་དང། མེ་ཏོག་གི་ཕྲེང་བ་དང། པདྨ་དང་ཨུཏྤ་ལ་དང། ཟླ་བ་དང། རི་རབ་དང། མེ་ལོང་དང། ཀླུ་དང་མཆོད་ཕྱིར་ཐོགས་དང། ཟླ་བ་དང། ཉི་མའི་རྒྱལ་
མཚན་དང། གདུགས་དང། བེ་ཅོན་དང། གཤིན་རྗེའི་བེ་ཅོན་དང། ཆུ་སྲིན་གྱི་ཁ་དང། སྔགས་དེའི་ཕྲེང་བ་དང། མདུང་རྩེ་གསུམ་པའི་ཕྲེང་ཟླུམ་དང། བསྡིགས་པ་དང་

[167A]༄༅། །བསྒྱིངས་པ་དང། དབུགས་འབྱིན་པ་དང། མི་འཇིགས་པ་དང། མཆོག་སྦྱིན་པ་དང། ཐལ་མོ་སྦྱར་བ་དང། གླེགས་བམ་བསྣམས་པ་དང། མཁར་
གསིལ་དང། ལྷུང་བཟེད་དང། གདུགས་དང། དབུ་རྒྱན་དང། ནོར་བུ་བརྒྱུས་པ་དང། གསེར་སྐུད་དང། མུ་ཏིག་གི་ཕྲེང་བ་དང། གདུ་བུ་དང། དཔུང་རྒྱན་དང། རྣ་ཆ་དང་
མེའི་ཐབ་ཁུང་ངོ། །ཀུན་ནས་འབར་ཕྲེང་ཕྱག་རྒྱ་དེ། །སྣ་ཚོགས་རྨད་དུ་བྱུང་བས་སྨྲས། །མཚོན་ཆ་སྣ་ཚོགས་བསྣམས་པ་ཡི་།པདྨ་འཛིན་ལ་རབ་ཏུ་གནས། །རས་ལ་བྲིས་
པའམ་དཀྱིལ་འཁོར་རམ། །རྩིག་པའམ་གང་ཡང་རུང་བ་ལ། །ཚོན་རྩི་རྣམ་པ་སྣ་ཚོགས་ཀྱིས། །གང་དུ་བྲིས་པ་མཐོང་བ་དེ། ངན་འགྲོ་སེམས་ཅན་དམྱལ་བར་ནི། །ཕྱིར་
ཡང་འགྲོ་བར་མི་འགྱུར་རོ། །འཇིག་རྟེན་དབང་གིས་རྟག་མཆོག་སྦྱིན་།སྡིག་པ་ཐམས་ཅད་རྣམ་པར་སྤངས། །གང་ཞིག་ཉེས་བྱས་མི་བཟད་པ། །མཚམས་མེད་ལྔ་པོ་བྱེད་
པ་ཉིད༑ ༑མནར་མེད་པ་ཡི་གནས་དང་ནི། །དམྱལ་བ་གཞན་དུ་གཞོལ་པ་གང། །ཕྱག་རྒྱ་དེ་དག་མཐོང་ཙམ་གྱིས། །འགྲོ་བ་ཐམས་ཅད་ཟད་པར་འགྱུར། །སྐྱེ་དང་འཆི་ལས་
རྣམ་པར་གྲོལ། །འཁོར་བའི་རྒྱ་མཚོ་རྒལ་བར་འགྱུར། །དེ་དག་སྐྱེ་བ་ཕྱིར་མར་ནི། །ཕྱིར་ཡང་མངལ་གྱིས་མི་གོས་ཏེ། །ཡང་དང་ཡང་དུ་པདྨ་ལས། །བརྫུས་ཏེ་སྐྱེ་བ་དག་

[167B] །རྟག་ཏུ་བདེ་བ་ཅན་དུ་འགྲོ། །གང་ན་འདྲེན་པ་ཚེ་དཔག་མེད། །བཞུགས་པའི་སྤྱན་སྔར་རྟག་ཏུ་དེར། །སྐྱེ་འགྱུར་ཐེ་ཚོམ་མི་ཟ་ཞིང། །དོན་རྣམས་བདེ་བར་འགྲུབ་འགྱུར་
ཞིང། །རིག་སྔགས་སྣ་ཚོགས་བདེ་བར་འགྲུབ། །དེ་བར་དཀྱིལ་འཁོར་འགྲུབ་འགྱུར་ཞིང། །རྟག་ཏུ་མི་ལྡོག་ས་ནས་འགྱུར། །ཕྱག་རྒྱ་འདི་དག་མཐོང་ཙམ་གྱིས། །སངས་རྒྱས་
བྱང་ཆུབ་དང་མཉམ་འགྱུར། །དུས་གསུམ་གཤེགས་པའི་སངས་རྒྱས་ལ། །བླ་མེད་དགེ་རྩ་བསྐྱེད་པར་འགྱུར། །འཇིག་རྟེན་འདི་དང་ཕ་རོལ་ཏུ། །བསོད་ནམས་ཕུང་པོ་ཆེན་པོ་
འཐོབ༑ ༑དེ་ནས་དཀྱིལ་འཁོར་རབ་བཤད་པ། །དེ་ཉིད་འགྲུབ་པའི་ཕྱག་རྒྱ་རྣམས། །འཇིག་རྟེན་འདི་དང་ཕ་རོལ་ཏུ། །འདོད་པ་ཐམས་ཅད་རབ་ཏུ་སྦྱིན། །སྡིག་པ་ཐམས་ཅད་མོད་
ལ་སེལ༑ ༑གང་ཞིག་མཚམས་མེད་བྱེད་པ་དག་མི་བཟད་མནར་མེད་གནས་པ་ཡི། །སྡིག་པ་ཐམས་ཅད་འཇིག་པར་འགྱུར། །དམྱལ་བའི་སྒོ་རྣམས་བཅད་ནས་ནི། །མཐོ་རིས་
སྒོ་ཕྱེ་ཐེ་ཚོམ་མེད། །སྒོ་ཕྱེ་གྱུར་པ་རྣམས་ལ་ནི། །སངས་རྒྱས་ཞིང་རྣམས་སྣང་བར་འགྱུར། །དེ་བཞིན་གཤེགས་པ་ཐམས་ཅད་ཀྱིས་དགོངས་པ། མགོན་པོ་འཇིག་རྟེན་དབང་ཕྱུག་
གི་ཕྱག་རྒྱའི་དཀྱིལ་འཁོར་མཐོང་བ་ཙམ་གྱིས་སེམས་ཅན་ཕྱིར་མི་ལྡོག་པར་འགྱུར་རོ། །ཕྱག་རྒྱའི་དཀྱིལ་འཁོར་འདི་མཐོང་ན། ཤི་འཕོས་པའི་མོད་ལ་བདེ་བ་ཅན་དུ་སྐྱེ་བར་

[168A]༄༅། །འགྱུར་རོ། །དཀྱིལ་འཁོར་འདིར་ཞུགས་པ་ཙམ་གྱིས་གང་ན་ཐུབ་པ་འདྲེན་པ་འོད་དཔག་མེད་བཞུགས་པའི་ཕོ་བྲང་དུ་མྱུར་དུ་འཇུག་པར་འགྱུར་རོ། །
དཀྱིལ་འཁོར་གྲུ་བཞི་ལྷམ་པ་ལ། །ཀུན་ནས་ཆ་ནི་མཛེས་པར་བྱ་།གྲུ་བཞི་གོ་ལའི་ཚད་ཙམ་ལ། །སྒོ་བཞི་ཐེམ་སྐས་བཞི་ཡིས་བརྒྱན། །ཤིན་ཏུ་ལེགས་པར་བསྐུས་
དང་ལྡན། །འཇམ་ཞིང་མཉེན་ལ་མཉམ་པ་ཡི། །ས་ཡི་ཆ་དང་ལྡན་པ་ལ། །དཀྱིལ་འཁོར་ཤེས་རབ་ཅན་གྱིས་དབྱེ། །དཀྱིལ་འཁོར་དེ་ཉིད་ཐིག་བཏབ་ལ། །ཕྱག་རྒྱ་བྲི་བ་
རྣམ་པར་དབྱེ། །ཕྱོགས་བཞིའི་ཆ་ནི་མཉམ་པ་ཡི། །དབུས་ན་དཀྱིལ་འཁོར་སྙིང་པོ་ཡིན། །གྲུ་བཞི་པ་ལ་ཀུན་ནས་ཁ་ཁྱེར་གྱི་རྣམ་པ་དང། མདུང་རྩེ་གསུམ་པའི་ཕྲེང་བ་
རྣམ་པར་དབྱེའོ། །གྲུ་བཞི་པའི་དབུས་སུ་ཕྱག་རྒྱ་དོན་ཡོད་པའི་ཞགས་པའི་ཕྱག་རྒྱ་ཀུན་ནས་འབར་བ་བླ་ན་མེད་པ་དང། ཕྱག་རྒྱ་རྒྱན་གྱིས་བརྒྱན་པ་ཚོན་རྩི་སྣ་ཚོགས་
ཀྱིས་བྲིའོ། །དབུས་ཀྱིས་དཀྱིལ་འཁོར་གྱི་ཕྱི་རོལ་གྱི་ཕྱག་རྒྱ་བྲི་བ་ཡང་ཤིན་ཏུ་འབྱིན་པར་བྱའོ། །དཀྱིལ་འཁོར་ཀུན་ནས་གོས་དང། བ་དན་དང། རྒྱལ་མཚན་གྱིས་བརྒྱན་
ལ་ཀུན་ཏུ་ཡུངས་ཀར་དཀར་པོ་གཏོར་རོ། །ཕྱག་རྒྱའི་དཀྱིལ་འཁོར་གྱི་ཕྱི་རོལ་གྱི་གནས་སུ་ཕྱོགས་བཞི་ཀུན་ཏུ་བྱ་བ་ནི། བ་ལང་གི་ལྕི་བ་ས་དང་བསྲེས་པས་ཤིན་ཏུ་ལེགས་

[168B]གྱི་རྣམ་པ་དང། ཀུན་ནས་པདྨའི་ཕྲེང་བ་ཆེན་པོ་དང། མཚོན་ཆ་བྲིས་ལ་འདིའི་སྒོ་བཞི་ཡང་རྣམ་པར་འབྱེས་པར་
བྲིའོ༑ ༑ཇི་ལྟར་ཕྱག་རྒྱ་དང་མཐུན་པའི་རོ་སྣ་ཚོགས་ཀྱིས་གཏོར་མ་གཞག་པར་བྱ་སྟེ། ཕྱག་རྒྱ་རེ་རེ་ལ་ཡང་མཆོད་ཡོན་ཕུལ་ལ་དབྱིབ་མོ་དང། ཕྲུ་བ་དང། བུམ་པ་དང་
ཁམ་ཕོར་དང། རྫེའུ་གཏོར་མས་བཀང་ལ་གཞག་གོ་ཀུན་ཏུ་བུམ་པ་གང་བ་དང། །བདུག་སྤོས་ཀྱི་ནི་སྣོད་དག་དང། །མེ་ཏོག་འབྲས་བུ་སྣ་ཚོགས་དང། །གཏོར་མ་དཀར་
པོ་དག་གིས་བཀང། །མེ་ཏོག་རྣམ་པར་བཀྲམ་བྱས་ལ། །ཀུན་ཏུ་ཕྲེང་བས་གཞག་པར་བྱ། །ཕྲེང་བ་བཟང་པོ་བཞག་ནས་ཀྱང། །དེ་བཞིན་ཀུན་ཏུ་བདུག་སྤོས་དབུལ། །ཨ་ག་
རུ་དང་ཙནྡན་དང། དུ་རུ་ཀ་དང། ས་ལ་ཀི་དང། སྤྲི་ཀ་དང་གུ་གུལ་དང། སྲ་རྩི་པོག་དང། སྒྲོན་ཤིང་དང། གླ་རྩི་དང་ག་པུར་གྱི་བདུག་པ་འདི་དག་གིས་བདུགས་ལ་
གཏོར་མ་དང། མེ་ཏོག་དང། ལྷ་བཤོས་དབུལ་ལོ། །ཕྱག་རྒྱའི་དཀྱིལ་འཁོར་དུ་འཇུག་པས་དོན་ཡོད་པའི་རྒྱལ་པོ་དྲན་པར་བྱས་ཏེ་བསྐོར་ལ་ཕྱག་རྒྱའི་དཀྱིལ་འཁོར་ལ་
ཕྱག་བྱ་ཞིང་ཕྱག་རྒྱ་ཐམས་ཅད་ལ་མེ་ཏོག་བཀྲམ་ཞིང་མེ་ཏོག་གཏོར་རོ། །གང་ཕྱག་རྒྱའི་དེ་ཁོ་ན་ཉིད་གསང་བ་འདི་དང་ཕྱག་རྒྱའི་དཀྱིལ་འཁོར་འདི་སྒྲུབ་པ་གང་

[169A]༄༅། །དགོས་པ་ལ་སྔར་དཀྱིལ་འཁོར་ཕྱག་རྒྱ་དང་བཅས་པ་ལ་མཆོག་ཏུ་མཛེས་པར་བྱས་ལ། ཕྱིས་ལས་ཐམས་ཅད་བྱའོ། །རིག་སྔགས་འཆང་བ་
གཙང་མ་ཡིས། །གཙང་མ་ཡི་ནི་གོས་བགོས་ལ། །ཇི་ལྟར་དཀྱིལ་འཁོར་ཆོ་ག་བཞིན། །དཀྱིལ་འཁོར་དུ་ནི་གཞུག་པར་བྱ། །ཇི་ལྟར་དཀྱིལ་འཁོར་ལ་བགོས་པ། །
དེ་བཞིན་དུ་ནི་ལས་བྱའོ། །ཕྱག་རྒྱའི་དཀྱིལ་འཁོར་བླ་མེད་པ་།དཀྱིལ་འཁོར་འདིར་ནི་ཞུགས་ཙམ་གྱིས། །ཐུབ་པ་སྣང་མཛད་ཀྱིས་གསུངས་པའི། །སྤྱི་ཡི་རིགས་ནི་
ཐམས་ཅད་དུ། །ཕྱག་རྒྱ་དཀྲིགས་དང་གཏམས་རྣམས་ཀྱིས། །དམ་ཚིག་ཀུན་ཏུ་ཤེས་པར་འགྱུར། །སྤྱི་རིགས་ཀུན་གྱི་ཆོ་ག་ཡིས། །དམ་ཚིག་རྗེས་ཞུགས་དེ་བཞིན་
ནོ༑ ༑དཀྱིལ་འཁོར་ཀུན་ཏུ་ཞུགས་པ་དང། །རྒྱལ་བས་ལུང་ནི་བསྟན་པར་འགྱུར། །ཀུན་གཟིགས་དེ་བཞིན་གཤེགས་པ་ཡིས། །ཕྱག་ནི་སྤྱི་བོར་འཇོག་པར་མཛད། །
ཆོས་ཀྱི་རོ་ནི་བདུད་རྩི་ཡི། །གཟི་བརྗིད་མོད་ལ་འཇུག་པར་འགྱུར་།རྣམ་སྣང་མཛད་གསུང་དཀྱིལ་འཁོར་དུ། །དོན་ཡོད་དངོས་གྲུབ་སྩོལ་བ་མཛད། །ཕྱག་རྒྱའི་དཀྱིལ་
འཁོར་གང་བཞུགས་པ། །ཀུན་ཏུ་སྤྱི་ཡི་རིགས་རྣམས་ཀྱི། །དོན་ཡོད་དངོས་གྲུབ་མཆོག་མྱུར་ཐོབ། །སངས་རྒྱས་བྱེ་བ་གངྒཱའི་ཀླུང་གི་བྱེ་མ་ཁྲག་ཁྲིག་བརྒྱ་སྟོང་ཕྲག་

[169B]རྩ་བ་བསྐྱེད་པར་འགྱུར་རོ། །བསོད་ནམས་ཀྱི་ཕུང་པོ་ཆེན་པོ་དང་ལྡན་པར་འགྱུར་ཏེ། ཡོན་ཏན་གྱི་ཕན་ཡོན་
འདི་དག་ནི། ཚེ་འདི་ཡིན་པར་ཁོང་དུ་ཆུད་པར་བྱའོ། །བདེ་བ་ཅན་གྱི་འཇིག་རྟེན་གྱི་ཁམས་སུ་པདྨ་ལས་བརྫུས་ཏེ་སྐྱེས་པར་འགྱུར་རོ། །ཚེ་རབས་སུ་ཚེ་རབས་དྲན་ཞིང་འོད་
ཟེར་བྱེ་བ་འབར་བའི་ལུས་དང་ལྡན་ཞིང། ཚེ་བསྐལ་པ་བརྒྱ་སྟོང་དཔག་ཏུ་མེད་པར་འགྱུར་རོ། །ཡོན་ཏན་ཐམས་ཅད་དྲི་མ་མེད་པར་སྣང་བ་དོན་ཡོད་པའི་རྣམ་པར་འཕྲུལ་
པ་བསྟན་པ་བཀོད་པ་ཞེས་བྱ་བའི་ཏིང་ངེ་འཛིན་འཐོབ་སྟེ། གང་ཏིང་ངེ་འཛིན་ཐོབ་པས་སྒྱུ་མ་ཆེན་པོ་ལྟ་བུའི་རྣམ་པར་འཕྲུལ་པའི་རྫུ་འཕྲུལ་གྱི་ཆོ་འཕྲུལ་སྟོན་པར་བྱེད་དོ། །
དཀྱིལ་འཁོར་ཐམས་ཅད་ཀྱི་ལྷའི་སྤྱིའི་རིགས་དེ་བཞིན་གཤེགས་པའི་རིགས་ཀྱི་བྱིན་གྱི་རླབས་ཀྱིས་རྗེས་སུ་འཇུག་པར་འགྱུར་རོ། །ལྷ་དང། ཀླུ་དང། གནོད་སྦྱིན་དང། དྲི་
ཟ་དང། ལྷ་མ་ཡིན་དང། ནམ་མཁའ་ལྡིང་དང། ལྟོ་འཕྱེ་ཆེན་པོ་དང། མི་དང་མི་མ་ཡིན་པ་ཐམས་ཅད་དབང་དུ་གྱུར་ནས་རྟག་ཏུ་རྗེས་སུ་འབྲང་བར་འགྱུར་རོ། །སངས་
རྒྱས་དང། བྱང་ཆུབ་སེམས་དཔའ་ཐམས་ཅད་ཀྱིས་དཀྱིལ་འཁོར་རྣམས་འབྱོར་བ་གཟིགས་ནས་སྲུང་བ་དང། སྐྱོབ་པ་དང། སྦ་བ་མཛད་པར་འགྱུར་རོ། །སེམས་ཅན་

[170A]༄༅། །ཐམས་ཅད་ཕྱི་བཞིན་འབྲང་ཞིང་མཆོད་པ་ཆེན་པོ་བྱེད་པར་འགྱུར་རོ། །རྒྱལ་པོ་བཙུན་མོ་དང། འཁོར་དང་བཅས་པ་རྣམས་ཀྱིས་མཆོད་པའི་འོས་
ཆེན་པོར་འགྱུར་རོ། །སེམས་ཅན་ཐམས་ཅད་གཅིག་ཏུ་བླ་མར་བྱེད་པར་འགྱུར་རོ། །ནད་ཐམས་ཅད་མེད་པར་འགྱུར་རོ། །སྒྲིབ་པ་ཐམས་ཅད་རྣམ་པར་དག་པར་འགྱུར་
རོ༑ ༑མཚན་མ་བྲི་བའི་ཕྱག་རྒྱའི་དཀྱིལ་འཁོར་གྱི་ཆོ་གའོ།།།།དེ་ནས་སྦྱིན་སྲེག་གི་ཆོ་གའི་དཀྱིལ་འཁོར་བཤད་པར་བྱ་སྟེ་རིག་སྔགས་འཆང་བ་རྣམ་དག་
གི་འདི་ཉིད་སྒྲུབ་པ་བསྒྲུབ་པའི་ཕྱིར། །སྤྱི་ཡི་རིགས་རྣམས་ཐམས་ཅད་ཀྱི། །ཆོ་ག་ཞིབ་མོ་བླ་མེད་ཡིན། །གང་གིས་སྦྱིན་སྲེག་བྱས་ཙམ་གྱིས། །ཕྱོགས་ཀུན་རྣམ་པར་
གཟིགས་པ་ཡིན། །དེ་བཞིན་གཤེགས་ནས་བྱོན་འགྱུར་ཞིང། །བྱང་ཆུབ་སེམས་དཔའ་དགོངས་པར་འགྱུར། །རིགས་རྣམས་དངོས་གྲུབ་རྗེས་སྩོལ་ཅིང། །རྟག་ཏུ་
སྲུང་བ་མཛད་པར་འགྱུར། །མགོན་པོ་འཕགས་པ་སྤྱན་རས་གཟིགས་།ཐེ་ཚོམ་མེད་པར་མྱུར་དུ་བྱོན། །མགོན་པོ་འཁོར་བཅས་གནས་ཉིད་ན་།རང་གི་གཟུགས་སུ་
མཐོང་བར་འགྱུར། །འདོད་པ་ཐམས་ཅད་རྟག་ཏུ་སྩོལ། །རྟག་ཏུ་མཆོག་ནི་སྩོལ་བ་ཉིད། །ཉིན་དང་མཚན་དུ་རྟག་པར་ནི། །རྣམ་པར་གཟིགས་འགྱུར་ཐེ་ཚོམ་མེད། །

[170B] དཀྱིལ་འཁོར་གྲུ་བཞི་ཤིན་ཏུ་མཛེས་པར་བྱ་བ་ནི། རྒྱ་ཆེན་པོ་ཀོ་ལའི་ཚད་ཙམ་ལ་ལེགས་པར་བྱུགས་པ། ཤིན་ཏུ་འཇམ་པ། ཤིན་ཏུ་
གསལ་བ། གྲུ་བཞི་སྒོ་བཞི་དང། ཐེམ་སྐས་བཞི་དང་ལྡན་པ་རྣམ་པར་འབྱེས་པ། མཆོག་ཏུ་མཛེས་པ། དབུས་ཀྱི་དཀྱིལ་འཁོར་གྱི་སྙིང་པོར་ཡང་བྱའོ། །མེ་ཡི་གནས་
ཀྱི་དཀྱིལ་འཁོར་ནི། །གྲུ་བཞི་ཉིད་ཀྱི་རྣམ་པ་ལ། །ཀུན་ནས་ཐེམ་སྐས་བཞི་དག་དང། །སྟེང་དུ་གྲ་ནི་བཞི་པ་བྱ། །རྟག་ཏུ་པདྨའི་སྙིང་པོ་དང། །སྙིང་པོ་རྒྱས་པའི་སྟེང་དུ་ཡང། །
ཀུན་ནས་འདབ་མ་མཛེས་པར་བྱ། །གྲ་བཞིར་པདྨའི་ཕྲེང་བ་བྱ་།དེ་བཞིན་དུ་གྲ་གཉིས་ཀར་རྡོ་རྗེ་པདྨ་དང་བཅས་པའོ། །གསུམ་པར་མདུང་རྩེ་གསུམ་པདྨ་དང་བཅས་པའོ། །
བཞི་པར་འཁོར་ལོ་པདྨ་དང་བཅས་པའོ། །ལྔ་པར་བུམ་པ་གང་བ་གཞག་གོ་སྣ་ཚོགས་ཚོན་གྱིས་རྣམ་མཛེས་པའི། །ཀུན་ནས་འདབ་མའི་མྱུ་གུ་བྱ། །རིན་ཆེན་སྣོད་ནི་
བཀང་བ་དང། །མེ་ཏོག་ཕྲེང་དང་ངང་པ་དང། །ཕྱེ་མ་པདྨར་བཅས་པ་དང། །དེ་བཞིན་མེ་ཏོག་རིགས་དག་ཉིད། །དེ་བཞིན་སྣ་ཚོགས་བརྒྱན་པ་འོ། །ནུབ་ཀྱི་གནས་དག་གྲ་
དག་ཏུ༑ ༑པདྨའི་འདབ་མ་ཨུཏྤལ་བཅས། །བུམ་པ་དུར་བས་བཀང་བ་བྲི། །རྩ་བའི་བུམ་པ་དབུ་མ་ལ། །འདིར་ནི་ཁ་ཁྱེར་ཐིག་ཀྱང་གདབ། །དེ་ནས་དཀྱིལ་འཁོར་མཛེས་བྱ་

[171A]༄༅། །བ༑ ༑ཐིག་གིས་ཀུན་ནས་ཆ་མཉམ་ཞིང། །སྒོ་བཞི་མཛེས་པར་བྱ་བ་ནི། །ཚོན་སྣ་ལྔ་ཡི་སྐུད་པས་གདབ། །མེ་འབར་མདོག་ཅན་བྲི་བ་ནི། །ཀུན་ནས་
འབར་བའི་ཕྲེང་བ་ཅན། །གྲ་དང་གྲར་ནི་མེ་ལྷ་བྲི། །ལུས་ནི་མེ་མདོག་འབར་བ་དང། །ལག་ན་མེ་འབར་འཛིན་པ་དང། །མཚན་མ་སྣ་ཚོགས་གཞན་དག་ཀྱང། །ཆོ་ག་
བཞིན་དུ་བྲི་བར་བྱ། །དཀྱིལ་འཁོར་གྱི་ནི་ཆོ་ག་བཞིན། །བ་དན་མདའ་དང་སྣ་ལྔ་ཡི། །སྐུད་པས་བུམ་པ་གང་དཀྲིས་དང། །དེ་བཞིན་བདུག་སྤོས་སྣོད་དག་གིས། །ཀུན་
ནས་དཀྱིལ་འཁོར་བརྒྱན་པར་བྱ། །སྣ་ཚོགས་གཟུགས་ཅན་རྒྱ་ཆེ་ཡི་།སྣ་ཚོགས་རོ་ཡི་གཏོར་མ་གཞག་རྫེའུ་དང་ཁམ་ཕོར་རྣམ་གསུམ་གྱི། །དཀར་པོས་བཀང་བ་
གཞག་པར་བྱ། །རྫེའུ་དང་དབྱིབ་མོ་བུམ་པ་ནི། །གཏོར་མས་བཀང་པ་ཀུན་ཏུ་གཞག་འབྲས་བུ་རྣམ་པ་སྣ་ཚོགས་གཞག་ཀུན་ནས་མེ་ཏོག་དགྲམ་བྱ་ཞིང། །ཕྲེང་བ་
སྣ་ཚོགས་གཞག་པར་བྱ། །འབྲས་ཡོས་ཡུངས་ཀར་གཏོར་ནས་ནི། །ཀུན་ཏུ་མར་མེ་འབར་བ་དང། །སྣ་ཚོགས་དྲི་དང་དེ་བཞིན་དུ། །དྲི་ཡི་ཕྱེ་མ་ལྷ་བཤོས་དང། །དཀྱིལ་
འཁོར་ཀུན་ལ་གཞག་པར་བྱ། །དཀྱིལ་འཁོར་དག་ནི་ཐམས་ཅད་ལ་།བླུགས་གཟར་དུར་བ་རྟག་ཏུ་གཞག་ཤིང་ནི་ཨརྒ་ཤི་མི་དང་།ཡུངས་ཀར་འབྲས་ནི་སོ་བ་དང།།

[171B] །ཀུན་ཏུ་རུ་ཀ་ཙནྡན་དཀར་།སྦྱིན་སྲེག་ཆོ་གར་འདིར་བཞག་སྟེ། །དུས་གསུམ་རྟག་ཏུ་རིག་འཛིན་གྱིས། །སྦྱིན་སྲེག་བརྒྱ་རྩ་བརྒྱད་དུ་བྱ། །
རིག་པ་འཛིན་པ་གཙང་མ་ཡི། །གཙང་མ་ཡི་ནི་གོས་བགོས་ལ། །དཀར་གསུམ་གྱི་ནི་ཟས་བཟའ་ཞིང། །གཞན་ནི་བཟའ་དང་སྤྱད་མི་བྱ་།དཀྱིལ་འཁོར་གྱི་ནི་ནུབ་སྒོ་
ནས༑ ༑དཀྱིལ་འཁོར་ཤེས་པ་འཇུག་བྱ་ཞིང། །དརྦྷའི་སྟན་ལ་སྐྱིལ་ཀྲུང་དུ། །ཤར་ཕྱོགས་ཁ་བལྟས་འདུག་པར་བྱ། །བྱམས་པའི་སེམས་ལ་མཉམ་བཞག་སྟེ། །དོན་ཡོད་
རྒྱལ་པོ་དྲན་བྱ་ཞིང། །སྔ་དྲོའི་དུས་སུ་སྦྱིན་སྲེག་བྱ། །གུང་ལ་སློབ་མ་གཞུག་བྱ་ཞིང། །སྤྱི་ཡི་རིགས་ཀྱི་སྲེག་བླུགས་ནི་།ཕྱེ་མ་རེད་དུས་སུ་བྱ་བའོ། །གང་ཞིག་དཀྱིལ་
འཁོར་དུ་ཞུགས་ལ། །སྦྱིན་སྲེག་དཀྱིལ་འཁོར་དེ་ཉིད་དང། །གྲུབ་པ་ཀུན་ཏུ་ཆོ་ག་ཡི། །བདག་ཉིད་དབང་བསྐུར་མེ་ཀུན་གྱིས། །སྦྱིན་སྲེག་བྱེད་པའི་མཆོག་ཏུ་གསུངས། །ཀུན་
ཏུ་གནས་ནི་ཐམས་ཅད་ན། །རྒྱས་པ་གནས་མཆོག་རྭ་གཅིག་དང། །ག་ར་གེ་དེ་བཞིན་ཕུར་བུ་དང། །མདུན་ན་འདོན་པ་མེ་ལྷ་ནི། །སྦྱིན་སྲེག་བྱེད་པ་འཇིག་རྟེན་པ།།
མཚུངས་ཞེས་སྟོན་པས་ལུང་བསྟན་ཏོ། །འཇིག་རྟེན་འདས་པའི་ལས་སྒྲུབ་པ། །རིག་འཛིན་དབང་པོ་ཆེན་པོ་དང། །ཕྱག་ན་རྡོ་རྗེ་ཚངས་པ་དང། །ཁྱབ་འཇུག་དབང་ཕྱུག་

[172A]༄༅། །ཆེན་པོ་དང། །མཉམ་པ་པས་ཀྱང་ལྷག་པ་ཉིད། །མེ་ཡི་སྦྱིན་སྲེག་བྱེད་པ་ལ། །དེ་བཞིན་གཤེགས་ཀུན་བྱིན་གྱིས་རློབ། །གལ་ཏེ་ཞག་བདུན་
དུས་གསུམ་དུ། །དེ་ལ་སོགས་པའི་ལས་རྣམས་ནི། །མེ་ལ་སྦྱིན་སྲེག་བྱེད་པ་ལ། །མོད་ལ་མངོན་ཤེས་ལྔ་ཐོབ་ཅེས། །དེ་སྐད་འཇིག་རྟེན་འདྲེན་པ་གསུང། །ལས་ནི་
བྱས་ནས་དེ་ནས་ནི། །སྦྱིན་སྲེག་ལས་ནི་བརྩམ་པར་བྱ། །སྲེག་བླུགས་སྦྱིན་སྲེག་བྱས་ཙམ་གྱིས། །ལས་རྣམས་ཐམས་ཅད་འགྲུབ་པར་འགྱུར། །ལྷ་རྣམས་རྟག་ཏུ་
འོང་འགྱུར་ཞིང། །དེ་བཞིན་གཤེགས་ཀུན་དགྱེས་པར་འགྱུར། །བྱང་ཆུབ་སེམས་དཔའ་བྱོན་ནས་ནི། །མོད་ལ་མཐོང་བའི་སྦྱིན་པར་མཛོད་།སྡིག་པ་ཐམས་ཅད་སྲེག་
པར་འགྱུར། །ཤིན་ཏུ་མི་བཟད་སྔོན་གྱི་ལས། །སྲེག་བླུགས་ཙམ་གྱི་མོད་ལ་སྲེག་འབར་བའི་མེ་ཡིས་ཕྱེ་ལེབ་བཞིན། །དེ་ལ་སོགས་པའི་སྡིག་པ་ནི། །སྲེག་འགྱུར་
འདིར་ནི་ཐེ་ཚོམ་མེད། །སྡང་བའི་ཕྱིར་ནི་རྒོལ་ཉིད་དང། །མི་བཟད་ཕས་ཀྱི་དགྲ་རྣམས་དང། །ཕ་རོལ་དཔུང་གིས་འཇིགས་པ་ཉིད་།དེ་བཞིན་དུ་ཡང་རྒྱལ་པོའི་དཔུང།།
དེ་ཀུན་སྦྱིན་སྲེག་བྱས་ཙམ་གྱིས། །མི་སྣང་བར་འགྱུར་ཐེ་ཚོམ་མེད། །དེ་བཞིན་མི་ངས་གཅོད་ཀུན་དང། །ནད་ཀུན་རབ་ཏུ་ཞི་བར་འགྱུར། །མུ་གེའི་དགོན་པའི་འཇིགས་

[172B] །སྦྱིན་སྲེག་བྱས་པ་ཙམ་གྱིས་འཇིག་གནོད་སྦྱིན་སྲིན་པོ་འབྱུང་པོ་དང། །དེ་བཞིན་གཤེགས་དང་ལོག་འདྲེན་དང་།ཤ་ཟ་བརྗེད་བྱེད་ཡི་དྭགས་དང། །དེ་བཞིན་
རྣམ་པ་སྣ་ཚོགས་གདོན། །འདི་ཀུན་སྦྱིན་སྲེག་བྱས་ཙམ་གྱིས། །འཇིག་པར་འགྱུར་བར་ཐེ་ཚོམ་མེད། །རྟག་ཏུ་འཇིགས་མེད་ལོ་ལེགས་ཤིང་།གླིང་དང་བདེ་བར་འགྱུར་བ་ཡིན།།
རྟག་ཏུ་སེམས་ཅན་ཐམས་ཅད་ནི། །ཀུན་ཏུ་རྒྱལ་བར་འགྱུར་བ་ཡིན་།རྒྱལ་པོ་དཔུང་དང་བཅས་པ་ཉིད། །བཙུན་མོར་བཅས་པ་ཉིད་ཀྱང་ནི། །རྟག་པར་ཀུན་ཏུ་གསལ་བར་ནི།།
མི་འཇིགས་སྦྱིན་པར་ཐེ་ཚོམ་མེད། །རྟག་ཏུ་ནད་མེད་འགྱུར་བ་དང་།དགའ་ཞིང་ཡིད་ནི་བདེ་བ་དང། །ལུས་ཅན་དག་ནི་ཐམས་ཅད་ལ་།རྟག་ཏུ་དགའ་བར་བྱེད་ཅིང་གནས། །
རྟག་ཏུ་མེ་ཡི་ལྷ་ཉིད་ནི། །རྒྱུན་དུ་མཐོང་བར་འདོད་པ་ཡིས། །མེ་ལ་སྦྱིན་སྲེག་བྱས་ཙམ་གྱིས། །མེ་ལྷ་ཉིད་ནི་བཞུགས་གྱུར་ཏེ་།རྟག་ཏུ་ལས་ནི་ཐམས་ཅད་མཛད། །རྒྱུན་དུ་ཕྱི་
བཞིན་འབྲང་བར་འགྱུར། །ལྷ་ནི་རྟག་ཏུ་འོང་འགྱུར་ཞིང། །ཐམས་ཅད་དུ་ནི་མཐོང་བ་སྟེར། །རྒྱུ་སྐར་ཟླ་བ་ཉི་མ་དང། །གཤིན་རྗེ་དང་ནི་ཆུ་ལྷ་དང། །རྒྱལ་པོ་ཆེན་པོ་བཞི་པོ་
དག་དཔུང་བཅས་བཞོན་པར་བཅས་པ་ཡང། །ཉིན་དང་མཚན་དུ་རྟག་པར་ནི། །རྗེས་འབྲང་སྲུང་འགྱུར་ཐེ་ཚོམ་མེད། །ཅི་སྟེ་རིག་སྔགས་འཆང་དོན་ཡོད་པའི་རྒྱལ་པོའི་

[173A]༄༅། །སྙིང་པོ་སྒྲུབ་པར་འདོད་ན། རིག་སྔགས་འཆང་གཙང་མ་དེས་ཤིན་ཏུ་ཁྲུས་བྱས་ལ་གོས་གཙང་མ་བགོ་བར་བྱ། ཉིན་ཞག་གཅིག་སྨྱུང་བ་བྱ་
ཞིང། ཤིང་ཨརྒའི་ཡམ་ཤིང་སྲེག་གི་མེ་སྦར་ལ་པདྨ་དང་ཞུན་མར་དང། འབྲས་སོ་བའི་སྦྱིན་སྲེག་བརྒྱད་བརྒྱ་བྱས་ནས་སྲེག་བླུགས་ལན་གཅིག་བྱས་པས་
མཚམས་མེད་པ་ལྔ་བྱེད་པ་ཡང་འགྲུབ་པར་འགྱུར་ཏེ། འདི་ལ་ཐེ་ཚོམ་དང། ཡིད་གཉིས་བསྐྱེད་པར་མི་བྱའོ། །དེ་བཞིན་གཤེགས་པ་ཐམས་ཅད་ཀྱི་སྤྱིའི་རིགས་ཀྱི་
དངོས་གྲུབ་འདོད་ན། རིག་སྔགས་འཆང་དེས་བྱང་ཆུབ་ཀྱི་ཤིང་གི་མེ་སྦར་ལ་རིགས་སྤྱིར་པདྨ་དང། ཨུཏྤལ་སྔོན་པོ་དང། ཡུངས་ཀར་དཀར་པོ་དང་ཞུན་མར་བསྲེས་
པའི་སྦྱིན་སྲེག་བརྒྱད་བརྒྱ་བྱས་ན། དེ་བཞིན་གཤེགས་པ་ཐམས་ཅད་ཀྱི་སྤྱིའི་རིགས་ཀྱི་དངོས་གྲུབ་འཐོབ་སྟེ། ཐམས་ཅད་ཆོ་ག་ཆེན་པོ་ཞིབ་མོ་དང། སྦྱིན་སྲེག་ཆེན་
པོའི་ཆོ་གར་འགྱུར་རོ། །དེ་ནས་ཕ་རོལ་གྱི་དམག་ཚོགས་གཞོམ་པར་འདོད་ན། རིག་སྔགས་འཆང་གཙང་མ་དེས་ཤིན་ཏུ་ཁྲུས་བྱས་ལ་གོས་གཙང་མ་བགོས། སེང་
ལྡེང་གི་མེ་སྦར་ལ། ཞོ་དང། ཞུན་མར་དང། ཡུངས་ཀར་དང། གུ་གུལ་གྱི་སྲེག་བླུགས་ཀྱིས་སྦྱིན་སྲེག་བརྒྱད་སྟོང་བྱས་ན། དཔག་ཚད་སྟོང་ཚུན་ཆད་ཀྱི་ཕ་རོལ་གྱི་

[173B] །ཕ་རོལ་གྱི་དམག་ཚོགས་དང། དགྲ་གཞོམ་པར་འདོད་པ་དང། དཔུང་གཞིག་པར་འདོད་ན་དེ་ནས་རིག་སྔགས་འཆང་གིས་
ཤིང་ཀར་བ་ཀའི་མེ་སྦར་ལ། སྦྲུལ་གྱི་པགས་པ་བརྗེས་པ་དང་སྐེ་ཙེའི་ས་བོན་དང། ལན་ཚྭ་འབྲས་སཱ་ལུ་དང་བསྲེས་པ་ཡུངས་ཀར་མར་དང་སྦྱར་བའི་སྦྱིན་སྲེག་བྱས་ན་
དཔག་ཚད་སྟོང་ཚུན་ཆད་ཀྱི་ཕ་རོལ་གྱི་དམག་ཚོགས་དང། དགྲ་ལ་གནམ་ལྕགས་ཆེན་པོ་དང། རླུང་གྲང་མོ་འབབ་པས་ཕོངས་པ་དང། ཡིད་མི་བདེ་བ་སྐྱེ་བར་འགྱུར་
དགྲ་ཐམས་ཅད་རྣམ་པར་འཇིག་པར་འགྱུར་རོ། །ཀླུས་ཆར་འབེབས་པར་འདོད་ན། རིག་སྔགས་འཆང་དེས་ཉིན་ཞག་གཅིག་སྨྱུང་བ་བྱས་ལ་ཤིན་ཏུ་ཁྲུས་བྱས་པ་
གཙང་མས་དྲི་སྣ་ཚོགས་དང། མེ་ཏོག་ཕྲེང་བ་དང། ཡུངས་ཀར་དང། ཤ་ཏ་པུས་པ་ཞུན་མར་དང་སྦྱར་བའི་སྦྱིན་སྲེག་མཚན་གཅིག་ལ་དུས་གསུམ་དུ་བྱས་ན། ཀླུའི་
རྒྱལ་པོས་ཆར་གྱི་རྒྱུན་ཆེན་པོ་འབེབས་ཏེ། འཛམ་བུའི་གླིང་མཐའ་དག་ཏུ་ཞག་བདུན་གྱི་བར་དུ་ཆར་འབབ་པར་འགྱུར་རོ། །ཆར་དེ་ཉིད་ཧ་ཅང་ཆེས་ན། ཐལ་བ་ནམ་
མཁའ་ལ་གཏོར་ན། ཧ་ཅང་ཆེས་པ་འཆད་པར་འགྱུར་རོ། །ཡང་མེ་ལྷ་འོང་བར་འདོད་ཅིང་རང་གི་གཟུགས་སུ་མཐོང་བར་འདོད་ན། རིག་སྔགས་འཆང་གཙང་མ་དེས་

[174A]༄༅། །གོས་གཙང་མ་བགོས་ལ་ཉིན་ཞག་གཅིག་གནས་པར་གྱུར་པས་ཤིང་སྣ་མའི་མེ་སྦར་ལ་འབྲས་སོ་བ་དང། ཞུན་མར་དང། བུ་རམ་ཤ་ཁར་དང་
བཅས་པ་དང། ཚ་བ་གསུམ་དང། སྣ་མའི་མེ་ཏོག་བསྲེས་པ་བརྒྱད་སྟོང་སྦྱིན་སྲེག་བྱའོ། །བརྒྱད་སྟོང་ཚང་བ་དང། མེ་ལྷ་མེའི་ནང་ནས་ལུས་ཕྱེད་ཕྱུང་སྟེ་འདུག་ནས་
རིག་སྔགས་འཆང་ལ་ཅི་བགྱི་བཀའ་སྩོལ་ཅིག་ཅེས་ཟེར་ཞིང། ཇི་ལྟར་རིག་སྔགས་འཆང་གི་ཆོ་གའི་དོན་དུ་འགྱུར་བ་དེ་བཞིན་དུ་སྨྲའོ། །ཐམས་ཅད་སྦྱིན་པ་ཞེས་བྱ་
བ༑ མཆོག་ཐམས་ཅད་སྦྱིན་པ་ཞེས་བྱ་བ། བདུད་རྩི་འབར་བ་ཞེས་བྱ་བའི་མེའི་ཁ། ཁའི་མཆོག་སྦྱིན་པར་བྱེད་དོ། །གང་བདུད་རྩི་འབར་བའི་མེའི་ཁ་ཐོབ་པས་གང་དུ་
དབུགས་ཕྱུང་བ་དང། རྡུབས་པ་དེར་མེ་འབར་བ་འབྱུང་བར་འགྱུར་རོ། །གང་དུ་ཕུ་ཞེས་བྱས་པ་དེར་མེ་འབྱུང་བར་འགྱུར་རོ། །མུན་ནག་ཏུ་དབུགས་ཕྱུང་ན། མེ་འབར་
བ་སྣང་བར་འགྱུར་རོ། །ཙནྡན་དཀར་པོའི་སྦྱིན་སྲེག་སྟོང་རྩ་བརྒྱད་བྱས་པས་འཕགས་པ་སྤྱན་རས་གཟིགས་དབང་ཕྱུག་ཉིད་ཀྱི་གཟུགས་སྟོན་པར་མཛད་དོ། །ས་བོན་
བདུན་གྱི་སྦྱིན་སྲེག་གིས་ནད་ཐམས་ཅད་ཞི་བར་བྱེད་དོ། །འབྲས་སོ་བའི་སྦྱིན་སྲེག་གིས་ནི། རྒྱལ་པོ་དབང་དུ་བྱེད་དོ། །ཕུབ་མ་དང་ལན་ཚྭའི་སྦྱིན་སྲེག་གིས་ནི། ཞེ་

[174B] །འབྲས་ཡོས་དང་ཡུངས་ཀར་གྱི་སྦྱིན་སྲེག་གིས་ནི། སེམས་ཅན་ཐམས་ཅད་དབང་དུ་བྱེད་དོ། །ཡུངས་ཀར་དང། གུ་གུལ་དང། ཞུན་མར་གྱི་སྦྱིན་སྲེག་
གིས་ནི། གནོད་སྦྱིན་འགུགས་སོ། །ཀཱ་ར་བའི་རའི་མེ་ཏོག་དང། གུ་གུལ་ཞུན་མར་དང་སྦྱར་བའི་སྦྱིན་སྲེག་གིས་ནི། སྲིན་མོ་འགུགས་སོ། །དེ་བཞིན་དུ་འདིར་ལས་ཐམས་
ཅད་བྱེད་དོ། །སྦྱིན་སྲེག་གི་དཀྱིལ་འཁོར་གྱི་ཆོ་གའོ།། །།རི་མོའི་དཀྱིལ་འཁོར་གྱི་སྒྲུབ་པའི་ཆོ་ག་བཤད་པར་བྱ་སྟེ། ཀུན་ཏུ་ཐུན་མོང་སྒྲུབ་པའི་མཆོག་དགེ་བའི་
ལས་ཀུན་བྱེད་པ་སྟེ། །སངས་རྒྱས་ཐམས་ཅད་མཐོང་འགྱུར་ཞིང་།བླ་མེད་བསོད་ནམས་ཆེན་པོ་གསོག་དོན་ཡོད་རྒྱལ་པོ་དེ་ཉིད་ནི་།རྣམ་པ་སྣ་ཚོགས་གཟུགས་དག་ཏུ།།
འཇིག་རྟེན་འདྲེན་པ་སྣང་བར་བྱ། །མཐུ་དང་དངོས་གྲུབ་སྣ་ཚོགས་པའི། །འཇིག་རྟེན་པ་ཡི་གཟུགས་བྱ་བ། །གྲུབ་པ་སྣ་ཚོགས་བྱེད་པའི་གནས། །སོ་སོའི་གཟུགས་སུ་བྱ་བ་ནི། །
རས་སམ་ཡང་ན་དར་དག་ལ། །འཇིགས་པ་མེད་པས་གཟུགས་བྱའོ། །དོན་ཡོད་པ་ཡི་རྒྱལ་པོ་ནི། །ཁྲུ་གང་ཙམ་གྱི་ཚད་དམ་ཡང་ན་ཚད་ཤིན་ཏུ་རྣམ་པར་འབྱེད་པདྨའི་མདོག་
ལྟ་བུ་ཕྱག་བརྒྱད་པ། དབུ་གསུམ་པ། དེ་བཞིན་དུ་སྤྱན་གསུམ་པ་ཞི་བའི་ཞལ་དུ་བྲི་བར་བྱ་སྟེ། དེ་བཞིན་དུ་ཞགས་པ་འཛིན་པ་དང། པདྨ་འཛིན་པ་དང། མདུང་རྩེ་

[175A]༄༅། །གསུམ་པ་དང། རིལ་བ་སྤྱི་བླུགས་འཛིན་པ་དང། ཡིད་བཞིན་གྱི་ནོར་བུ་དང། བེ་ཙོན་དང། དབུགས་འབྱིན་པ་དང། བགྲང་ཕྲེང་དང། མེ་ཏོག་
ཐུམ་པོ་འཛིན་པར་བྱའོ། །གཡོན་དུ་ནི། དཀར་མོའོ། །གཡས་སུ་འཕགས་མ་སྒྲོལ་མ་ཐལ་མོ་སྦྱར་ལ་དབུ་ཡིད་ཙམ་འདུད་པ། རྒྱན་ཐམས་ཅད་ཀྱིས་བརྒྱན་པའོ། །འཕགས་
པ་སྤྱན་རས་གཟིགས་དབང་ཕྱུག་ནི། རལ་བའི་ཐོར་ཚུགས་ཅན། དབུ་རྒྱན་འོད་དཔག་མེད་ཀྱིས་བརྒྱན་པ། གཡས་ཕྱོགས་ཀྱི་དབུ་ཟླ་བ་ཚེས་པས་བརྒྱན་པ། རི་དྭགས་ཀྱི་
པགས་པ་མནབས་པ། མཆོད་ཕྱིར་ཐོགས་པ། རྒྱན་ཐམས་ཅད་ཀྱིས་བརྒྱན་པ། འོད་འདོམ་གང་དང་ལྡན་པའོ། །ནང་རིམ་དུ་པདྨའི་ཕྲེང་བའོ། །རིམ་པ་གཉིས་པར་རྡོ་རྗེ་
ཕྲེང་བ་ལྕགས་ཀྱུ་དང་བཅས་པར་བྱའོ། །རིམ་པ་གསུམ་པར་ནོར་བུ་རིན་པོ་ཆེའི་ཕྲེང་བ་དང། རིན་པོ་ཆེ་སྣ་ཚོགས་མཛེས་པའོ་།རིམ་པ་བཞི་པར་མདུང་རྩེ་གསུམ་པའི་ཕྲེང་
བའོ༑ ༑རིམ་པ་ལྔ་པར་ཀུན་ནས་འབར་བའི་ཕྲེང་བའོ། །སྟེང་དང་གཡས་ཕྱོགས་ཀྱི་གནས་སུ་དབང་པོ་དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་མེ་ཏོག་
སྣ་ཚོགས་ཐོགས་པར་བྱའོ། །གཡོན་དུ་གཞོན་ནུ་དང། གཤིན་རྗེ་དང། ཆུ་ལྷ་དང། ལུས་ངན་དང། དབང་ཕྱུག་དང། ལྷའི་བུ་རྣམས་བྱ་བ་ནི། མེ་ཏོག་སྣ་ཚོགས་

[175B] །ལྷ་མོ་སྒྲོལ་མའི་རྒྱབ་ཏུ་ཁྲོ་བོའི་རྒྱལ་པོ་དོན་ཡོད་པའི་ཞགས་པ་བྱ་བ་ནི། ཁྲོས་པ། གཏུམ་པའི་གཟུགས་འཆང་བ། ཕྱག་བཞི་པ། འབར་བའི་ནང་དུ་
བཞུགས་པ། སྐུ་རྒྱན་ཐམས་ཅད་ཀྱིས་བརྒྱན་པ། རལ་པ་འཆང་བ་འོད་དཔག་མེད་ཀྱི་དབུ་རྒྱན་ཅན། སྤྱན་གསུམ་པ། གཡས་པ་ཟླ་བས་བརྒྱན་ཅིང་རལ་གྲི་འཛིན་པ་
དང། ཞགས་པ་འཛིན་པ་དང། མདུང་རྩེ་གསུམ་པ་འཛིན་པ་དང་དགྲ་སྟ་འཛིན་པར་བྱའོ། །དཀར་མོའི་རྒྱབ་ཏུ་རིག་སྔགས་ཀྱི་རྒྱལ་པོ་དབུ་གསུམ་པ་བྱ་བ་ནི། ཞི་བའི་ཞལ་
རས་ཅན། རྒྱན་ཐམས་ཅད་ཀྱིས་བརྒྱན་པ། དབུ་རྒྱན་རྒྱལ་བ་འོད་དཔག་མེད་ཅན་ཐོགས་པ། པདྨ་འཛིན་པ། ནོར་བུ་རིན་པོ་ཆེ་འཛིན་པར་བྱའོ། །འོག་ཏུ་ཕོ་ཉ་མོ་དང། དབྱངས་
ཅན་དང། དུང་ཅན་མ་དང། དཔལ་མོ་དང། གནས་མོ་དང། དཔེ་མེད་མ་དང། རལ་པ་གཅིག་མ་དང། ཕོ་ཉ་མོ་ཞི་བ་དང། ལོ་ཏོག་གི་ལྷ་དང། སའི་ལྷ་དང། རྒྱལ་པོ་ཆེན་
པོ་བཞི་བྱའོ། །སྟེང་དང་གཡས་གཡོན་དུ་སངས་རྒྱས་ཀྱི་སྐུ་གཟུགས་སྐྱིལ་མོ་ཀྲུང་བཅས་པ་སོར་བཞི་བའི་ཚད་ཙམ་བྱའོ། །ཉི་མ་དང་ཟླ་བའི་ལྷ་རྒྱུ་སྐར་དང་བཅས་པ་བྱའོ། །རི་མོའི་
གཟུགས་ཀྱི་ཕྱི་རོལ་གྱི་རིམ་པ་ཀུན་ཏུ་ཕྱག་རྒྱ་དང། ཕྱག་མཚན་སྣ་ཚོགས་རྫོགས་པར་བྲིའོ། །ཀླུ་བརྒྱད་བྱ་ཞིང་ཀུན་ནས་འབར་བ་དང་བཅས་པར་བྱའོ། །རིག་སྔགས་དངོས་

[176A]༄༅། །གྲུབ་བླ་མེད་པའི། །རི་མོའི་ཆོ་གའི་གནས་འདི་ནི། །སྡིག་པ་ཐམས་ཅད་མོད་ལ་སེལ། །མཚམས་མེད་ལྔ་པོ་སྦྱོང་བར་བྱེད་།ཕྱག་རྒྱ་དང། དཀྱིལ་འཁོར་
དང་བཅས་པའི་རི་མོའི་གཟུགས་གྲུབ་པ་འདི་ནི། སྤྱིའི་རིགས་ཐམས་ཅད་དུ་འཇུག་པ་སྟོན་པ་ཡིན་ནོ། །ཕྱིའི་རིགས་ཐམས་ཅད་ཀྱི་དེ་ཁོ་ན་ཉིད་ཀྱི་རི་མོའི་དཀྱིལ་འཁོར་
འདི་ནི༑ དུས་གསུམ་དུ་གཤེགས་པའི་སངས་རྒྱས་དང། དེ་བཞིན་དུ་བྱང་ཆུབ་སེམས་དཔས་ཀྱང་བྱིན་གྱིས་བརླབས་པའོ། །དོན་ཡོད་པའི་བྱིན་གྱིས་བརླབས་ཀྱི་རི་མོ་
འདི་ནི༑ ཐུབ་པ་རྣམ་པར་སྣང་མཛད་ཀྱིས་བྱིན་གྱིས་བརླབས་པ་སྟེ། དོན་ཡོད་པའི་ཞགས་པའི་དེ་ཁོ་ན་ཉིད་སྙིང་པོར་གྱུར་པ་དེ་ཁོ་ན་ཉིད་གསང་བ་འདི་མཐོང་བ་ཙམ་གྱིས་
རྣམ་པར་ཐར་པ་འཐོབ་ཅིང་ལུང་བསྟན་པར་འགྱུར་རོ། །མཐོང་བ་ཙམ་གྱིས་ཆོ་ག་ཞིབ་མོ་བླ་ན་མེད་པ་ཐམས་ཅད་འགྲུབ་བོ། །རྣམ་པར་སྣང་མཛད་འཁོར་གྱི་དཀྱིལ་
འཁོར་ཆེན་པོ་དང་ལྡན་པར་སྣང་བ་བྱེད་པ་གངྒཱའི་ཀླུང་གི་བྱེ་མ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུ་མངོན་སུམ་དུ་མཐོང་བར་འགྱུར་རོ། །དཀྱིལ་འཁོར་ཆེན་
པོ་འཁོར་བཅས་ཀྱི། །རིག་སྔགས་ཆོ་ག་བླ་མེད་པ། །སྤྱི་རིགས་ཡང་དག་འབྱུང་བ་ནི། །ཐུབ་པ་རྣམ་སྣང་མཛད་ཀྱིས་བསྟན། །དེ་བཞིན་གཤེགས་རིགས་གྲུབ་པ་དང།།

[176B] །ནོར་རིགས་དེ་ཉིད་འབྱུང་བ་དང། །རྡོ་རྗེའི་རིགས་གང་བླ་མེད་པ། །སྤྱི་རིགས་འདི་ཉིད་མཐོང་བ་ནི། །རི་མོ་མཐོང་བའི་ཁྱད་པར་ཡིན། །ཕྱིར་ཡང་ངན་
འགྲོར་མི་འགྲོ་ཞིང། །དམྱལ་བ་ངན་འགྲོའི་སྒོ་བཅད་དེ། །མཐོ་རིགས་ཀྱི་ནི་སྒོ་ཡང་ཕྱེ། །བླ་ན་མེད་པ་སྟོན་པ་ཡི། །ཕྱག་རྒྱའི་རི་མོའི་དཀྱིལ་འཁོར་འདི། །བསོད་ནམས་བླ་ན་མེད་
པ་ཡིན༑ ༑ཅི་སྟེ་དོན་ཡོད་པའི་འཇིག་རྟེན་དབང་ཕྱུག་གི་གཟུགས་མཐོང་བར་འདོད་ན། རིག་སྔགས་འཆང་དེས་ཙནྡན་དཀར་པོ་ལས་འཕགས་པ་སྤྱན་རས་གཟིགས་དབང་
ཕྱུག་དོན་ཡོད་པའི་ཞགས་པ་སོར་བརྒྱད་ཀྱི་ཚད་ཙམ་ལ། གནད་ཀྱིས་གནས་ཀྱི་ཆའི་སོ་ཚད་ཤིན་ཏུ་རྣམ་པར་མཛེས་པ། དབུ་དང་མགུལ་དང། རྐེད་པ་དང། པུས་མོ་དང་
ཡན་ལག་དང། ཞབས་ཀྱི་ཚིགས་དང། ཕྱག་སོར་དང། ཕྱག་སོར་གྱི་ཚིགས་དང། སེན་མོ་ཐམས་ཅད་ཀྱི་ཆའི་མཉམ་ཞིང་མཛེས་པ་དང་རལ་པ་དང། སེན་མོ་ཚད་ཤིན་
ཏུ་མཛེས་ཤིང་ཅོད་པན་གྱི་རྒྱལ་བའི་གཡས་ཕྱོགས་ན་ཟླ་གམ་ཞི་བའི་གཟུགས་ཅན་སྤྱན་གསུམ་ཕྱག་བཞི་ཤིན་ཏུ་མཛེས་པ་དང། དབུ་སྐྲ་ཤིན་ཏུ་མཛེས་པ། རྒྱན་
ཐམས་ཅད་ཀྱིས་བརྒྱན་པའི་གཟུགས་དང་ལྡན་པ། ཞགས་པ་འཛིན་པ་གཡོན་པ་འོད་དཔག་ཅན་ཕྱག་ན་པདྨ་བསྣམས་པ། ཕྱག་གཡས་པ་མདུང་རྩེ་གསུམ་པ་དང་

[177A]༄༅། །དབུགས་འབྱིན་ཅིང་རྟག་ཏུ་མཆོག་སྦྱིན་པར་མཛད་པ་པདྨའི་གདན་ལ་བཞུགས་པར་བྱའོ། །སྒྲོལ་མ་དང། དཀར་མོ་ཡང་འོད་འདོམ་གང་དང་
བཅས་པར་དགོད་དོ། །མགོན་པོ་ཤིན་ཏུ་མཛེས་པ། ནོར་བུ་དང། མུ་ཏིག་གི་རྒྱན་གྱི་མཚམས་སུ་གསེར་གྱི་རྒྱན་གྱིས་གཡོགས་པའི་ཅོད་པན་ནམ། ཡང་ན་སྤྱི་གཙུག་
ཏུ་རིང་བསྲེལ་བཞག་པར་བྱས་ལ། ཙནྡན་དཀར་པོའི་དཀྱིལ་འཁོར་བྱ་ཞིང་གུར་གུམ་དང། གླ་རྩི་དང། ག་བུར་གྱིས་མཆོད་ལ་དཀྱིལ་འཁོར་གྱི་སྙིང་པོ་འདིའི་དབུས་སུ་
པདྨ་གེ་སར་དང་བཅས་པའི་འདབ་མ་སུམ་ཅུ་རྩ་གཉིས་པ་བྲིས་ལ་དེའི་དབུས་སུ་འཇིགས་པ་མེད་པས་འཇིག་རྟེན་དབང་ཕྱུག་དར་གྱི་ཅོན་པན་གྱིས་བཅིངས་པ་བཞག་
ལ༑ ཨ་ག་རུ་དང། ཙནྡན་གྱི་བདུག་པ་དབུལ་ཞིང་མེ་ཏོག་དགྲམ་པར་བྱ། མེ་ཏོག་གི་ཕྲེང་བས་མཆོད་པར་བྱའོ། །རིག་སྔགས་འཆང་གཙང་མར་གྱུར་པ་ཤིན་ཏུ་ཁྲུས་བྱས་
པ་གོས་གཙང་མ་བགོས་པས་སྨྱུང་བ་བྱས་ལ་མགོན་པོ་འཇིག་རྟེན་དབང་ཕྱུག་མངོན་དུ་ཕྱོགས་པར་སྐྱིལ་མོ་ཀྲུང་བཅས་ཏེ་འདུག་ལ་མཆོད་ཡོན་དང། ལྷ་བཤོས་ཕུལ་
ལ་བྱམས་པའི་སེམས་ལ་མཉམ་པར་བཞག་སྟེ་སངས་རྒྱས་རྗེས་སུ་དྲན་པ་བསྒོམ་མོ། །སེམས་ཅན་ཐམས་ཅད་ལ་བརྩེ་བར་གྱུར་པའི་ཏིང་ངེ་འཛིན་ཡང་བསྒོམ་ཞིང་

[177B]སྤྱོད་ཅིང། གཞན་འཇིགས་པ་མེད་པས་བདག་སྲུང་བ་དང། ཕྱོགས་བཅིང་བ་དང། དཀྱིལ་འཁོར་བཅིང་བ་བསྲུང་
བ་དང་བཅས་པ་ཡང་བྱས་ལ་བཟླས་བརྗོད་དེ་ཉིད་སྟོང་རྩ་བརྒྱད་དང། ཕྱག་རྒྱ་ཡང་སྟོང་རྩ་བརྒྱད་བརྩམས་ན། འཕགས་པ་སྤྱན་རས་གཟིགས་དབང་ཕྱུག་འབར་ཞིང་གཡོ་བ་དང་
བདག་ཀྱང་འབར་བ་དང། སྙིང་དགའ་བར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་གི་མཆོག་སྦྱིན་པར་མཛད་པའི་ཕྱག་སྤྱི་བོར་བཞག་སྟེ་ལེགས་སོ་
ལེགས་སོ། །རིག་སྔགས་འཆང་ཁྱོད་ཀྱིས་མཆོད་པ་དམ་པ་དང་གསང་སྔགས་ཀྱི་ཆོ་ག་ཆེན་པོ་བྱས་སོ། །སྒྲུབ་པ་དམ་པ་བྱས་སོ། །དེ་བཞིན་གཤེགས་པའི་སྤྱི་རིགས་འདི་
དང། དེ་བཞིན་གཤེགས་པའི་རིགས་ཐམས་ཅད་ཀྱི་ཆོ་ག་ཞིབ་མོ་གསང་བ་དང། ཕྱག་རྒྱ་དང། དཀྱིལ་འཁོར་གྱི་ཆོ་ག་དང་ཐམས་ཅད་དུ་སྤྱིའི་དངོས་གྲུབ་རིག་སྔགས་འཆང་
ཁྱོད་ལ་འགྲུབ་ཀྱི། དོན་ཡོད་པའི་ཞགས་པའི་སྙིང་པོ་རྗེས་སུ་ཟུངས་ཤིག་དང། རིག་སྔགས་འཆང་ཇི་ལྟར་ཡིད་ལ་བྱེད་པ་དེ་ལྟར་འདོད་པ་དང། མཆོག་ཐམས་ཅད་ཇི་ལྟར་ཡིད་
ལ་བསམ་པ་དེ་ཐམས་ཅད་རྗེས་སུ་སྦྱིན་ནོ། །འདི་ནི། ཁྱོད་ཀྱི་སྐྱེ་བའི་འཁོར་བ་ཐ་མ་ཡིན་ཏེ། སྐྱེ་བ་དང། རྒ་བ་དང། འཆི་བ་དང། མངལ་དུ་གནས་པ་ལས་ཡོངས་སུ་གྲོལ་བར་

[178A]༄༅། །འགྱུར་རོ། །རིག་སྔགས་འཆང། ཁྱོད་ཤི་འཕོས་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་པདྨ་ལས་བརྫུས་ཏེ་སྐྱེ་བར་འགྱུར་རོ། །དེ་བཞིན་གཤེགས་
པ་ཚེ་དཔག་མེད་མངོན་སུམ་དུ་མཐོང་བར་འགྱུར། མངོན་སུམ་དུ་ཆོས་ཉན་པར་འགྱུར་རོ། །བྱང་ཆུབ་ཀྱི་སྙིང་པོ་ལ་གནས་ཀྱི་བར་ཚེའི་ཚད་བསྐལ་བ་བརྒྱ་སྟོང་དཔག་ཏུ་
མེད༑ གྲངས་མེད། བགྲང་དུ་མེད་པར་འགྱུར་རོ། །ཞེས་ཚིག་ཏུ་གསུང་ངོ། །དེ་ནས་རིག་སྔགས་འཆང་གིས་ཁྲོ་བོའི་རྒྱལ་པོ་གང་ལ་ཁྲོ་བོའི་རྒྱལ་པོ་མེ་ཏོག་གམ། ཅོད་
པ་ན་ལ་མངོན་པར་གཏོར་ན། དེས་ན་འཕགས་པ་སྤྱན་རས་གཟིགས་དབང་ཕྱུག་རང་གི་སྐུར་བཞུགས་ཏེ། རིག་སྔགས་འཆང་ནམ་མཁའ་ལ་འགྲོ་ཞིང་དོན་ཡོད་པའི་
ཡེ་ཤེས་བཀོད་པ་དྲི་མ་མེད་པ་ཞེས་བྱ་བའི་ཏིང་ངེ་འཛིན་འཐོབ་བོ། །ཡངས་པ་ཆེན་པོས་རྣམ་པར་ཐར་བའི་དཀྱིལ་འཁོར་དོན་ཡོད་པའི་ཞགས་པའི་དངོས་གྲུབ་ཐོབ་པར་
འགྱུར་རོ། །སྐུ་གཟུགས་སྒྲུབ་པ་དེ་ཁོ་ན་ཉིད་ཅེས་པ་འདི་གལ་ཏེ་རིག་སྔགས་འཆང་སྐལ་པ་ཆུང་བ་མནར་མེད་པར་གཞོལ་བ། མཚམས་མེད་པ་ལྔ་བྱེད་པ་དེ་ལན་
གཅིག་ངེས་པར་སྒྲུབ་པ་ཙམ་གྱིས་མདུན་དུ་རང་གི་གཟུགས་ཀྱིས་ངེས་པར་མཆིས་པར་བགྱིའོ། །གལ་ཏེ་དེ་བཞིན་གཤེགས་པ་ཐམས་ཅད་དང་དུས་གསུམ་དུ་

[178B]བསྐྱེད་པ་དེས་ཀྱང་དེ་བཞིན་གཤེགས་པ་ཐམས་ཅད་དང། དུས་གསུམ་དུ་གཤེགས་པ་སངས་རྒྱས་གྱིས་
དགོངས་པའི་དམ་ཚིག་ཆེན་པོས་བྱིན་གྱིས་བརླབས་དེ་རིག་སྔགས་འཆང་སྒྲུབ་ན་རྨི་ལམ་དུ་བདག་གིས་གཟུགས་མཐོང་བ་སྩལ་བར་བགྱི་ཞིང། ཡིད་ལ་བསམ་པ་ཐམས་
ཅད་ཡོངས་སུ་རྫོགས་པར་བགྱིའོ། །མཆོག་ཐམས་ཅད་རྗེས་སུ་སྩལ་བར་བགྱི་ཞིང། སྡིག་པ་དང་སྒྲིབ་པ་ཐམས་ཅད་རྣམ་པར་དག་པར་བགྱིའོ། །དྲི་མ་མེད་པར་རྣམ་པར་
ཐར་པའི་འོད་ཟེར་གྱི་དཀྱིལ་འཁོར་ལ་རྣམ་པར་ལྟ་བ་ཞེས་བྱ་བའི་ཏིང་ངེ་འཛིན་འཐོབ་བོ། །སད་ནས་འཇིག་རྟེན་པ་ཐམས་ཅད་ཀྱི་མཆོད་པའི་འོས་ཆེན་པོ་གཅིག་པུར་འགྱུར་རོ།།
སྐྱེ་བོ་ཐམས་ཅད་ཀྱིས་མཆོད་པར་བྱ་བ་ཆེན་པོར་འགྱུར་རོ། །སྒྲིབ་པ་དང་བྲལ་ཞིང་རྣམ་པར་དག་པ། སྒོ་ཀུན་ཏུ་དྲི་མ་མེད་པར་སྣང་བ་ཞེས་བྱ་བའི་ལུས་ཡོངས་སུ་དག་པ་
འཐོབ་པར་འགྱུར་རོ། །སེམས་ཅན་གང་དག་གིས་དེ་མཐོང་བར་གྱུར་པ་དེ་དག་ཐམས་ཅད་སྒྲིབ་པ་དང་བྲལ་བར་འགྱུར་རོ། །ནད་ཐམས་ཅད་དང་བྲལ་ཞིང་ཉོན་མོངས་པ་དང་
བྲལ་བར་འགྱུར་རོ། །གདོལ་པས་ཀྱང་དད་པ་དང། གུས་པས་སྒྲུབ་པ་རྣམ་པ་གསུམ་དང། ཆོ་ག་གཞན་གྱིས་ཀྱང་ངེས་པར་ཡིད་ལ་བསམ་པ་ཐམས་ཅད་ཡོངས་སུ་རྫོགས་

[179A]༄༅། །པར་བགྱི། རང་གི་གཟུགས་ཀྱིས་མཐོང་བ་སྩལ་བར་བགྱི་ན། མིར་གྱུར་བ་དད་པའི་རྗེས་སུ་འབྲང་བ་སྡོམ་བརྩོན་ཅན་གྱིས་ལྟ་སྨོས་ཀྱང་ཅི་འཚལ་
ཏེ༑ དྲན་པ་ཙམ་གྱིས་བདག་རང་གི་གཟུགས་ཀྱིས་མདུན་ན་མཆིས་པར་བགྱི་ཞིང། ཡིད་ལ་བསམ་པ་ཐམས་ཅད་ཡོངས་སུ་རྫོགས་པར་བགྱི་སྟེ། འདི་ལ་ཐེ་ཚོམ་
དང། ཡིད་གཉིས་བསྐྱེད་པར་མི་བྱའོ། །དེ་ལྟ་མོད་ཀྱི། བཅོམ་ལྡན་འདས། སེམས་ཅན་ཚེ་གཅིག་པུ་པ་དེ་ལ་རིག་སྔགས་གྲུབ་པའི་དངོས་གྲུབ་རྗེས་སུ་སྩལ་བར་བདག་གིས་
རྔོ་མི་ཐོགས་ལགས་སོ། །གང་ཡང་ཕྱི་མའི་དུས་ན་དགེ་སློང་དག་དང། རིག་སྔགས་འཆང་བའི་སེམས་ཅན་སེར་སྣ་ཅན། སེམས་གྱ་གྱུ་བ། ཡིད་གཉིས་སུ་མི་བྱེད་
པ༑ ངོ་གཉིས་ཅན། སེར་སྣ་ཅན། བྱས་པ་མི་གཟོ་བ། ཕ་རོལ་གྱི་རྫས་ལ་བརྐམ་ཆགས་ཅན། གསང་སྔགས་རྐུ་བ། ཡི་གེ་རྒུ་བ། གདུག་པ། ཕྲག་དོག་ཆེ་བ། ཁེངས་
པ༑ གཞན་གྱི་རྫས་འཕྲོག་པ། མཁན་པོ་དང་སློབ་དཔོན་ཕྱག་རྒྱ་དང་དཀྱིལ་འཁོར་སྟོན་པའི་བླ་མ་ལ་མ་གུས་པ། རིག་སྔགས་ཀྱི་ཆོ་ག་ཞིབ་མོ་འདི་སྟོན་པ་ལ་མ་གུས་
པ་ཉིད་བརྐམ་ཆགས་ཅན། བྱས་པ་མི་གཟོ་བ་ཉིད་དག་འབྱུང་སྟེ་སེམས་ཅན་དེ་དག་ལ་བསྐྱང་བར་བསྟན་པའམ། དངོས་གྲུབ་བསྟན་པར་རྔོ་མི་ཐོགས་སོ།།

[179B]དུ་འབྱུང་སྟེ། བདག་ལ་ཡང་སུན་པར་བགྱིད་པ། བདག་ལ་ཡང་མ་གུས་པར་བགྱེད་པ། ཀུན་ནས་མནར་
སེམས་དང། སྡང་བས་ཁྲག་འབྱིན་པར་བགྱིད་པ་དག་འབྱུང་བར་འགྱུར་རོ། །བདག་ལ་ཡང་འཁུ་བར་བགྱིད་པ། དེ་བཞིན་གཤེགས་པ་ཐམས་ཅད་ཀྱི་གསང་བའི་
དཀྱིལ་འཁོར་དང། སྤྱིའི་རིགས་ཀྱི་དམ་ཚིག་སུན་པར་བགྱིད་པའི་སེམས་ཅན་དེ་ནི། སྨད་པར་འོས་པ་ཞེས་བརྗོད་པར་བགྱིའོ། །རིག་སྔགས་ཀྱི་ཆོ་ག་ཞིབ་མོ་དང། དམ་
ཚིག་ཀུན་ནས་འཇོམས་པར་བགྱིད་པའི་གདོལ་བ་ཞེས་རིགས་པར་བགྱིའོ་།དེ་བཞིན་གཤེགས་པ་ཐམས་ཅད་ཀྱི་གསང་བ་ཀུན་ནས་འཇོམས་པ་ཞེས་རིག་པར་
བགྱིའོ༑ ༑དེ་བཞིན་གཤེགས་པ་ཐམས་ཅད་ཀྱི་སྙིང་པོ་དང། གསང་བ་དང། དཀྱིལ་འཁོར་ཀུན་ནས་འཇོམས་པ་ཞེས་རིག་པར་བགྱིའོ། །བྱང་ཆུབ་སེམས་དཔའ་ཐམས་
ཅད་ཀྱི་དམ་ཚིག་དང། གསང་བ་དང། རིག་སྔགས་འཆང་གི་དཀྱིལ་འཁོར་དང། ཕྱག་རྒྱ་ཀུན་ནས་འཇོམས་པ་ཞེས་རིག་པར་བགྱིའོ། །དེ་དག་གིས་བདག་ལ་སྨད་པས་
སེམས་ཅན་དེ་དག་གི་སྡིག་པས་གདོལ་བ་ཞེས་བགྱི་སྟེ། དགེ་སློང་དག་དང། རིག་སྔགས་འཆང་དེ་དག་ནི། སྨོད་པར་འོས་པར་རིག་པར་བགྱིའོ། །ཚིག་པ་ཀ་བ་ཚིག་

[180A]༄༅། །པ་ལྟ་བུ༑ རིག་སྔགས་ཉམས་པ། ལོག་འདྲེན་གྱིས་ཟིན་པ་དཀྱིལ་འཁོར་གྱི་ལྷ་ཐམས་ཅད་ཀྱིས་སྨད་པ་ཞེས་བགྱིའོ། །འཇིག་རྟེན་པ་དང་འཇིག་
རྟེན་ལས་འདས་པ་ཆུད་གཞན་པ། རིག་སྔགས་ཉམས་པ། དམྱལ་བར་གཞོལ་བ་དེ་དག་ནི། བདག་གིས་མ་ནོངས་ཏེ། བདག་གིས་ཡོངས་སུ་སྤངས་པ་མ་ལགས་
སོ༑ ༑དེ་ལྟ་མོད་ཀྱི་དུས་གསུམ་དུ་གཤེགས་པའི་དེ་བཞིན་གཤེགས་པ་ཡོངས་སུ་སྤངས་པ། དུས་གསུམ་དུ་གཤེགས་པའི་བྱང་ཆུབ་སེམས་དཔའ་ཡོངས་སུ་སྤངས་
པ༑ རྡོ་རྗེ་དམ་ཚིག་དང། དཀྱིལ་འཁོར་དང། ཕྱག་རྒྱ་ཐམས་ཅད་སྤངས་པ། ཐུབ་པ་རྣམ་པར་སྣང་མཛད་ཀྱི་དམ་ཚིག་ཆེན་པོའི་དཀྱིལ་འཁོར་དང། དམ་ཚིག་ཡོངས་
སུ་སྤངས་པས་བགེགས་དང་ལོག་འདྲེན་ཐམས་ཅད་དང། སྡང་བ་ཐམས་ཅད་ཀྱིས་ཟིན་ཅིང་ནད་ཀྱིས་ཡོངས་སུ་ཟིན་པར་འགྱུར་བ་དེ་དག་ནི་བདག་གིས་མ་ནོངས་ཏེ་
བདག་གིས་ཡོངས་སུམ་སྤངས་སོ། །དེ་ལྟ་མོད་ཀྱི། རིག་སྔགས་བསྲེགས་པ། དཀྱིལ་འཁོར་དང་དམ་ཚིག་བསྲེགས་པ། ཕྱག་རྒྱ་བྱེད་པ་དང་བཅས་པར་བསྲེགས་པ་
གསང་བ་བསྲེགས་པ། དེ་བཞིན་གཤེགས་པའི་དམ་ཚིག་དང་རིགས་སུན་པར་བྱེད་པ། སྡིག་པའི་དགེ་སློང་མང་པོ་དེ་དག་ནི། དེས་ན་བསྐལ་པ་མང་པོ་རྡུལ་ཕྲ་མོ་

[180B] འཇིག་རྟེན་འདི་དང་འཇིག་རྟེན་ཕ་རོལ་གྱི་བདེ་བ་ཅན་མེད་དོ། །དེ་ལྟ་བས་ན། སེམས་ཅན་རིག་སྔགས་ཀྱི་
ཆེད་དུ་རིག་སྔགས་རྗེས་སུ་སེམས་པས་བྱམས་པའི་སེམས་སུ་བྱའོ་།གང་གི་དྲུང་དུ་ཕྱག་རྒྱ་དང་གསང་སྔགས་རིམ་པ་ཕྱེ་བ་དང། རིག་སྔགས་གསང་བ་རྙེད་པར་
འགྱུར་བ་དེ་ལ་དེས་གུས་པ་ཆེན་པོ་དང། བླ་མར་བགྱིད་པ་ཆེན་པོ་བསྐྱེད་པར་བགྱི། ཕ་དང་མ་དང་འདྲ་བའི་སེམས་བསྐྱེད་པར་བགྱི་ཕ་དང་མའི་གུས་པ་བགྱི། སྟོན་པའི་
གུས་པ་བགྱི། རང་གི་ཤ་དང། ཁྲག་དང། རྐང་ཡང་གཏང་བར་བགྱི། གོས་དང། རྒྱན་དང། བཟའ་བ་དང། བཏུང་བ་དང། སྟན་དང། བགོ་བས་རིམ་གྲོ་དང། མཆོད་
པ་བགྱི་སྟེ། དེ་ལ་ནི། བདག་གིས་མཆོད་པར་བགྱི། རྗེ་དཔོན་དང་བླ་མར་བགྱིའོ། །རྟག་ཏུ་འབྲང་བར་བགྱི། དྲན་པ་ཙམ་གྱིས་ཀྱང་བདག་གི་གཟུགས་མཐོང་བ་རྗེས་སུ་
སྩལ་བར་བགྱི། རྒྱུན་དུ་རྗེས་སུ་འབྲང་བར་བགྱི། བདག་རྒྱུན་དུ་རྗེས་སུ་འབྲང་བ་ནི། ཇི་ལྟར་ཆབ་ཀྱི་ནང་དུ་ཏིལ་མར་གྱི་ཐིགས་པ་སྩལ་བ་ལྟར་དངོས་གྲུབ་ཀུན་ཏུ་མཆི་
བར་བགྱི། རྒྱ་མཚོའི་དུས་རླབས་བཞིན་དུ་ཐམས་ཅད་དུ་མཆི་བར་བགྱིའོ། །བདག་གིས་ཞགས་པ་དང། ལྕགས་ཀྱུས་དམྱལ་བ་ཐམས་ཅད་དྲང་བར་བགྱི། བདེ་བ་

[181A]༄༅། །གཤེགས་པའི་ལམ་ལ་སོ་སོར་གཞག་པར་བགྱི། སྟོབས་དང་བརྩོན་འགྲུས་དང། གཟི་བརྗིད་ཆེན་པོ་འཇུག་པར་བགྱི། ཐམས་ཅད་དུ་སྒྲུབ་
པ་དང། དངོས་གྲུབ་དང། མཆོག་སྩལ་བར་བགྱིའོ། །དེ་ནས་ཙནྡན་གྱི་གཟུགས་འདི་མཐོང་བས་འཕགས་པ་སྤྱན་རས་གཟིགས་དབང་ཕྱུག་ཉིད་ཀྱི་གཟུགས་
མཐོང་སྟེ། དེ་མཚུངས་པར་འཚལ་བར་བགྱིས་ཏེ། བདག་རང་གི་གཟུགས་ཀྱིས་རྒྱུན་ཁོ་ནར་གནས་པར་བགྱིའོ། །གང་ན་ཆོ་ག་འདི་གནས་པ་དེ་མཆོད་རྟེན་དང་བཅས་
པར་མཚུངས་པར་རིག་པར་བགྱིའོ། །ས་ཕྱོགས་དེ་ནི། སྟོན་པ་བླ་མ་བཞུགས་པའི་གནས་སུ་རིག་པར་བགྱིའོ། །གང་ན་དུས་གསུམ་དུ་གཤེགས་པའི་དེ་བཞིན་གཤེགས་
པའི་སྤྱིའི་དམ་ཚིག་གནས་པ་འདི་སངས་རྒྱས་ཀྱི་གནས་སོ་ཞེས་རིག་པར་བགྱིའོ། །དེ་གསང་བའི་དཀྱིལ་འཁོར་རྨད་དུ་བྱུང་བ་ཞེས་རིག་པར་བགྱིའོ། །ལྷ་ཐམས་
ཅད་ཀྱི་གནས་དང་དམ་ཚིག་གོ་ཞེས་རིག་པར་བགྱིའོ། །དེ་བཞིན་གཤེགས་པའི་རིགས་ཐམས་ཅད་ཀྱི་གནས་བྱང་ཆུབ་ཀྱི་སྙིང་པོ་དང། ཆོས་ཀྱི་འཁོར་ལོ་བསྐོར་
བ་དང། བདུད་འདུལ་བ་དང། ཡོངས་སུ་མྱ་ངན་ལས་འདས་པ་ཆེན་པོ་ཡང་དག་པར་སྟོན་པའི་གནས་སོ་ཞེས་རིག་པར་བགྱིའོ། །ས་ཕྱོགས་འདིར་རིན་པོ་ཆེ་སྣ་

[181B]པར་བགྱི་སྟེ། དེ་ལ་ཐེ་ཚོམ་དང་ཡིད་གཉིས་བསྐྱེད་པར་མི་བྱའོ་།དེ་ནས་དེའི་འོག་ཏུ་གནས་ཐམས་ཅད་དུ་
གཏོགས་པའི་དངོས་གྲུབ་ཆེན་པོ་སྒྱུ་མ་ཆེན་པོའི་རྣམ་པར་འཕྲུལ་པའི་གནས་བྱེད་པར་འདོད་པ་དང། དགོས་པ་ཐམས་ཅད་བྱེད་པར་འདོད་ན། རིག་སྔགས་འཆང་དེས་དྲི་
སྣ་ཚོགས་ལ་འཕགས་པ་སྤྱན་རས་གཟིགས་དབང་ཕྱུག་གི་གཟུགས་སོར་བཅུ་དྲུག་པ། ཤིན་ཏུ་མཛེས་པ། སྐུ་ཤིན་ཏུ་ཚད་དང་ལྡན་པ་ཕྱག་དྲུག་པ། དེ་བཞིན་དུ་ཞལ་
གསུམ་པ་བྱ་སྟེ། དང་པོ་ནི། ཞི་བའི་ཞལ་རས་ཅན། ཚངས་པའི་ཆ་བྱད་འཆང་བ། སྤྱན་གསུམ་པ། རལ་པའི་ཐོར་ཚུགས་ཀྱིས་བརྒྱན་པ། འོད་དཔག་མེད་པའི་དབུ་རྒྱན་
འཆང་བ། ཟླ་བ་མ་ཅན་ནོ། །ཞལ་གཡས་པ་ནི། ཁྲོ་བོའི་རྒྱལ་པོའི་གཟུགས་ཅན། གཟུགས་བསྒྱུར་བ། སྤྱན་གསུམ་པ། རལ་པའི་ཐོར་ཚུགས་ཀྱི་སྟེང་གི་རལ་པ་ལ་འོད་དཔག་
མེད་པའི་དབུ་རྒྱན་འཆང་བ། ཟླ་གམ་གཡས་ཕྱོགས་ན་གནས་པའོ་།གཡོན་པ་ནི། ཞལ་ཁྲོ་གཉེར་ཅན། ཁྲོས་པའི་ལྟ་སྟངས་སུ་ལྟ་བ། སྤྱན་གསུམ་པ། རལ་པའི་ཐོར་
ཚུགས་འཆང་བ། འོད་དཔག་མེད་པའི་དབུ་རྒྱན་འཆང་བ། གཡས་ཕྱོགས་ཟླ་གམ་ཅན། རྒྱན་ཐམས་ཅད་ཀྱིས་བརྒྱན་པ། འོད་འདོམ་གང་གིས་ལེགས་པར་བརྒྱན་

[182A]༄༅། །པ༑ ཞགས་པ་ཐོགས་པ། པདྨ་ཐོགས་པ། མདུད་རྩེ་གསུམ་པ་ཐོགས་པ། དགྲ་སྟེ་ཐོགས་པ། དབུགས་འབྱིན་པ། རིན་པོ་ཆེའི་དབྱུག་པ་ཐོགས་
པ༑ པདྨའི་གདན་ལ་བཞུགས་པའོ། །གཡས་ན་ལྷ་མོ་སྒྲོལ་མ་ཐལ་མོ་སྦྱར་ཅིང་འདུད་པའོ། །གཡོན་ན་དཀར་མོ་ཐལ་མོ་སྦྱར་ཏེ་ཡིད་ཙམ་དུ་འདུད་པ། རྒྱན་ཐམས་ཅད་
ཀྱིས་བརྒྱན་པ། མེ་ཏོག་སྣ་ཚོགས་ཀྱིས་ལེགས་པར་བརྒྱན་པར་བྱའོ་།ཞབས་ཀྱི་དྲུང་དུ་རིག་སྔགས་འཆང་གསེར་གྱི་རྒྱན་གྱིས་བརྒྱན་པ། ལག་ན་མེ་ཏོག་ཐོགས་པ། འཕགས་
པ་སྤྱན་རས་གཟིགས་དབང་ཕྱུག་ལ་ཁ་བལྟས་ནས་པུས་མོ་བཙུགས་ཏེ་འདུག་པར་བྱའོ། །ལྷག་མ་མ་ཡིན་པའི་ཚོན་རྩིས་ཚད་དང་མ་འདྲེས་པར་སྤྱན་དང། སྨིན་མ་དང་
མཆུ་དང། སེན་མོའི་གནས་སུ་སྦྱར་བར་བྱའོ། །འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་ཉི་ཤུ་བ། དེ་ནས་རྫས་བཤད་པར་བྱ་སྟེ་
འཇིགས་པ་མེད་པས་སྤོས་ཀྱི་རིགས་ཙནྡན་དང། ཏ་ག་ར་དང། པུ་ཤེལ་ཙི་དང། ལི་ཤི་དང། ནཱ་ག་པུཥྤ་དང། སྤྲི་ཀ་དང་རྒྱ་སྐྱེགས་དང། ཁ་པ་ཎི་ཁ་དང། སྤང་སྤོས་
དང། ན་ལ་ད་དང། གུར་གུམ་དང། གླ་རྩི་དང། ག་བུར་དང་སྒྲོན་ཤིང་དང། གནྡྷ་པྲི་ཡང་ཀུ་དང། ཀུན་ཏུ་རུ་དང། ཤ་ཁ་ར་དང། པདྨ་གེ་སར་དང། དུ་རུ་ཀ་དང་

[182B] སྤྲ་ཚིལ་དང་ལྷན་ཅིག་སྦྱར་བའི་ཕྱེ་མ་ཞིབ་མོ་ཤིན་ཏུ་འཇམ་པ། ཤིན་ཏུ་མཉེན་པ་མཆོག་འདི་གཙང་བ་གཙང་སྦྲ་སྤྱོད་པས་ཐུབ་པ་འཕགས་པ་སྤྱན་རས་
གཟིགས་དབང་ཕྱུག་དགེ་ཞིང་ཤིན་ཏུ་དུལ་བ། རབ་ཏུ་ཞི་བའི་རྣམ་པར་ཤིན་ཏུ་མཛེས་པར་བྱའོ། །གསང་སྔགས་བརྒྱད་སྟོང་བཟླས་བརྗོད་བྱས་པས་ལན་གཅིག་སྒྲུབ་པ་ནི་
མཆོག་ཡིན་ཏེ། འདི་ཡོངས་སུ་རྫོགས་ནས་ཁྲོ་བོའི་རྒྱལ་པོས་ཐམས་ཅད་ལ་མངོན་དུ་གཏོར་ཏེ། དེ་ནས་རིག་སྔགས་འཆང་གིས་ལས་བརྩམ་མོ། །དེ་ནས་རིག་སྔགས་
འཆང་གཙང་མར་གྱུར་པས་གོས་གཙང་མ་བགོས་ཏེ་ཤིན་ཏུ་ཁྲུས་བྱས་ལ་དྲིས་བྱུགས་པས་དཀྱིལ་འཁོར་གྲུ་བཞི་ཤིན་ཏུ་མཛེས་པ་གསལ་བ་ཀོ་ལའི་ཚད་ཙམ་གྱི་དཀྱིལ་
འཁོར་བཟང་པོ་ལེགས་པར་བྱུགས་པ་ཤིན་ཏུ་གསལ་བ་བྱའོ། །དྲི་སྣ་ཚོགས་ཀྱིས་བྱུགས་པ་ཤིན་ཏུ་འཇམ་པ་ལ་ཙནྡན་དཀར་པོ་དང། གུར་གུམ་གྱིས་དབུས་སུ་ལས་ཀྱི་
དཀྱིལ་འཁོར་རྣམ་པར་ཕྱེ་བ་བྲི་བར་བྱའོ། །འདིར་པདྨ་ཡང་བྱས་ཏེ། འདབ་མ་བརྒྱ་རྩ་བརྒྱད་པ་གེ་སར་དང་སྙིང་པོར་བཅས་པ་ཤིན་ཏུ་མཛེས་པ། ཤིན་ཏུ་བཟང་བ། ཙནྡན་དང་
གུར་གུམ་གྱིས་བྲི་བར་བྱ་སྟེ། དེར་ཚོན་རྩི་གཞན་ནི། སྤྱད་པར་མི་བྱའོ། །བུམ་པ་སྤོས་ཆུས་བཀང་བ་དང། དེ་བཞིན་དུ་དྲི་ཆུ་དང། གཏོར་མ་ཐམས་ཅད་དྲི་སྣ་ཚོགས་

[183A]༄༅། །ཀྱིས་བསྒོས་པ་དང། ཅི་ཡོད་པའི་གཏོར་མ་བཞག་སྟེ། དེ་ནས་འདིར་དཀྱིལ་འཁོར་བྱ་བའི་གནས་སམ། དགོན་པའམ། ཁྱིམ་མམ་གང་དུ་གནས་
པར་འགྱུར་བ་དེར་ཁྲུ་གང་ཚད་དམ། ཁྲུ་དོའམ། ཁྲུ་གསུམ་མམ་ལྷག་པར་ཡང་བྱའོ། །དེ་བཞིན་དུ་བདུག་སྤོས་དང། ཙནྡན་དང་ཨ་ག་རུ་དང། དུ་རུ་ཀ་དང། ཀུན་
ཏུ་རུའོ༑ ༑བ་དན་ཁ་དོག་སྣ་ཚོགས་པས་དཀྱིལ་འཁོར་ཀུན་ནས་བརྒྱན་པར་བྱའོ། །མེ་ཏོག་ཕྲེང་བ་དགྲམ་བྱ་ཞིང། །དྲི་དང། བྱུག་པ་དེ་ཉིད་དང། ཀུན་ཏུ་མར་མེའི་ཕྲེང་བའོ།།
དེ་ནས་དྲི་ལས་བྱས་པའི་འཕགས་པ་སྤྱན་རས་གཟིགས་དབང་ཕྱུག་དཀྱིལ་འཁོར་གྱི་དབུས་སུ་པདྨའི་གེ་སར་གྱི་སྟེང་དུ་བཞག་པ་ལ་རིག་སྔགས་འཆང་མངོན་དུ་ཕྱོགས་
པར་སྐྱིལ་མོ་ཀྲུང་བཅས་ཏེ་འདུག་ནས་གཞན་མི་སྨྲ་བར་བཟླས་བརྗོད་བརྒྱད་སྟོང་བརྩམ་པར་བྱའོ། །བརྒྱད་སྟོང་རྫོགས་པ་དང་འཕགས་པ་སྤྱན་རས་གཟིགས་དབང་
ཕྱུག་གི་སྐུ་ལས་འོད་ཟེར་སྣ་ཚོགས་འབྱུང་ཞིང་ས་ཆེར་གཡོ་བར་འགྱུར། རང་གི་ལག་པ་གཡས་པ་འབར་བར་འགྱུར་རོ། །གཟུགས་བརྙན་ལས་རིག་སྔགས་འཆང་ལེགས་
སོ་ལེགས་སོ། །ཁྱོད་ཀྱིས་འདོད་པའི་ལས་ཐམས་ཅད་གྲུབ་པའོ། །དོན་ཡོད་པ་ཆེན་པོའི་འཁོར་ལོ་རྣམ་པར་འཕྲུལ་པའི་དངོས་གྲུབ་དང་ཐམས་ཅད་དུ་དགོས་པ་གྲུབ་པ་

[183B] །ཁྱོད་ཀྱིས་དོན་ཡོད་པའི་ཞགས་པའི་སྙིང་པོ་འདི་མཆོག་ཏུ་གྲུབ་པའོ། །ཁྱོད་ཀྱིས་སྒྲུབ་པའི་ཆོ་ག་རྒྱ་ཆེར་མཆོག་ཏུ་སྒྲུབ་བོ། །ཞེས་སྒྲ་འབྱུང་ངོ། །དེ་ནས་
རིག་སྔགས་འཆང་གི་དགོས་པ་ཡོངས་སུ་རྫོགས་པའི་དཀྱིལ་འཁོར་གྱི་ཆོ་ག་ཇི་ལྟར་དགོས་པར་བྱ་སྟེ། སློབ་མ་གཞུག་པ་དང། དམ་ཚིག་ནི། འདིར་དགོས་པ་ཞེས་བྱའོ།།
དེ་ནས་རིག་སྔགས་འཆང་གང་གི་ཚེ་དགོས་པ་བྱུང་བ་དེའི་ཚེ་དྲི་ལས་བྱས་པའི་མགོན་པོ་ལ་སྔར་མཆོད་པ་བྱ་སྟེ། དེ་ནས་དགོས་པ་ཐམས་ཅད་འགྲུབ་པར་འགྱུར་རོ། །འཕགས་
པ་སྤྱན་རས་གཟིགས་དབང་ཕྱུག་མདུན་དུ་བཞག་ལ་བཟླས་བརྗོད་བརྒྱ་རྩ་བརྒྱད་བྱས་ན། དགོས་པ་སྣ་ཚོགས་རྨི་ལམ་དུ་སྟོན་ཅིང། ཇི་ལྟར་བསམ་པ་ཐམས་ཅད་སྟོན་པར་
འགྱུར་ཏེ། དེའི་མདུན་དུ་ཙནྡན་དཀར་པོ་ལས་དཀྱིལ་འཁོར་བྱས་ལ་ཙནྡན་དཀར་པོའི་སྦྱིན་སྲེག་བརྒྱ་རྩ་བརྒྱད་བྱའོ། །དེ་ནས་ཐལ་བ་ལ་བཟླས་བརྗོད་ལན་བརྒྱ་རྩ་བརྒྱད་བྱ་སྟེ་
རང་གི་ལུས་མཐའ་དག་ཁྱབ་པར་བསྐུ་ཞིང། ཐལ་བ་དེ་ཉིད་དང་ཡུངས་ཀར་གྱི་བྱུག་པ་ཕྱོགས་བཞིར་གཏོར་ན། འཇིག་རྟེན་དབང་ཕྱུག་གི་གཟུགས་ཇི་ལྟར་དེ་ལྟར་འཇིག་རྟེན་
ཐམས་ཅད་ཀྱིས་མངོན་སུམ་དུ་མཐོང་སྟེ། ཇི་སྲིད་དུ་ཕྱིར་བསྡུ་བ་མ་བྱས་པ་དེ་སྲིད་དུ་འཇིག་རྟེན་དབང་ཕྱུག་གི་གཟུགས་སུ་སྣང་བར་འགྱུར་རོ། །དྲི་ཆུ་དང་ཡུངས་ཀར་གྱིས་མངོན་དུ་

[184A]༄༅། །ཕྱོགས་པར་གཏོར་ན་ཕྱིར་བསྡུ་བ་བྱས་པར་འགྱུར་རོ་།ཐལ་བ་དེས་རབ་ཏུ་བདུགས་ཏེ་དུར་ཁྲོད་ཀྱི་ནང་དུ་ཞུགས་ན་འབྱུང་པོའི་དབུང་དང། འཁོར་དང་
བཅས་པ་མདུན་ན་ཉེ་བར་གནས་པར་འགྱུར་རོ། །གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་ཐམས་ཅད་མདུན་ན་ཉེ་བར་གནས་ཤིང་དབང་དུ་གྱུར་ནས་གནས་ཏེ་
བདག་དང་ནོར་གྱིས་བགྱི་བ་ཅི་མཆིས་ཞེས་བྱ་བ་བྱེད་དོ། །རང་ལ་བྱུགས་ཏེ་ཚོགས་ཀྱི་ནང་ངམ། དགེ་འདུན་གྱི་ནང་དུ་ཞུགས་ན། སྟོན་པ་མཐོང་བ་ཇི་ལྟ་བ་དེ་ལྟར་རིག་སྔགས་
འཆང་སྣང་ཞིང་མཐོང་སྟེ། མཆོད་པའི་འོས་ཆེན་པོར་འགྱུར་རོ་།ཕྱག་བྱ་བའི་འོས་སུ་འགྱུར། དོན་དང་མཆོད་པ་ཆེན་པོ་འཐོབ་པར་འགྱུར་རོ། །ཐལ་བས་ལུས་བསྐུས་ཏེ་
ཀླུའི་མཚོར་ཞུགས་ན། ཀླུའི་རྒྱལ་པོ་སྟོང་ཕྲག་དྲུག་ཅུ་རྩ་བརྒྱད་ཐམས་ཅད་དབང་དུ་གྱུར་ནས་གནས་ཏེ་བཀའ་བཞིན་བྱེད་པར་འགྱུར་ཞིང། ཇི་སྲིད་འཚོའི་བར་དུ་ཉེ་བར་གནས་
པར་འགྱུར་རོ། །རང་ལ་བྱུགས་ཏེ་རྒྱལ་པོའི་ཕོ་བྲང་དུ་ཞུགས་ན་རྒྱལ་པོའི་བཙུན་མོ་དང་འཁོར་དུ་བཅས་པ་རྣམས་དབང་དུ་འགྱུར་ཏེ། ཅི་བགྱི་ཞེས་བྱ་བ་བྱེད་ཅིང་མདུན་ན་
ཉེ་བར་གནས་པར་འགྱུར་རོ། །འཇིག་རྟེན་གྱི་བླ་མ་ཇི་ལྟ་བ་དེ་བཞིན་དུ་མཆོད་པ་ཆེན་པོ་འབྱུང་བར་འགྱུར། དོན་ཆེན་པོ་དང་མཆོད་པ་ཆེན་པོ་འཐོབ་པར་འགྱུར་རོ། །ཇི་སྲིད་

[184B] སྟོན་པ་འདྲེན་པ་ཇི་ལྟ་བ་བཞིན་ནོ། །གང་དང་གང་ལ་ཐལ་བས་རེག་པ་ཙམ་གྱིས་དེ་དང་དེའི་ནད་ཐམས་ཅད་བྲལ་བར་འགྱུར། སྡིག་
པ་དང་སྒྲིབ་པ་ཐམས་ཅད་རྣམ་པར་དག་པར་འགྱུར། ངན་འགྲོའི་སྒོ་ཐམས་ཅད་བཅད་པར་འགྱུར། མཆོག་ཏུ་བདེ་བ་དང་ལྡན་པར་འགྱུར་རོ། །ཤི་འཕོས་ནས་བདེ་བ་ཅན་གྱི་
འཇིག་རྟེན་གྱི་ཁམས་སུ་སྐྱེ་བར་འགྱུར་རོ། །བྱས་པ་མི་གཟོ་བ་གསང་སྔགས་ཀྱི་གདོལ་པ། མ་གུས་པ། བླ་མ་མི་བྱེད་པ། རློམ་སེམས་དང་ང་རྒྱལ་དང་ལྡན་པ། བདུད་
ཀྱི་ཕྱོགས་པ། སྐྱེས་བུ་གཏི་མུག་ཅན། གསོག་པ་ལ་ཞེན་པ། ཁེངས་པ། ང་རྒྱལ་ཅན་དེ་དག་གིས་གང་དུ་ཡང་དངོས་གྲུབ་ཡང་དག་པར་རྗེས་སུ་མི་མཐོང་ངོ། །དེ་དག་ཡུན་
རིང་པོར་ཐར་པ་མི་རྙེད་པས་དུས་གསུམ་གྱི་དེ་བཞིན་གཤེགས་པ་དང། བྱང་ཆུབ་སེམས་དཔའ་དང། གང་ཡང་རིག་སྔགས་ཀྱི་དཀྱིལ་འཁོར་གྱི་ལྷ་རྣམས་ཀྱིས་སྨད་པ། སྐྱེ་
བ་རྒྱུད་ལ་དངོས་གྲུབ་བསྲེགས་པ། འཇིག་རྟེན་འདི་དང་ཕ་རོལ་ཆུད་གསོན་པ་དག་ནི། མ་གཏོགས་ཏེ། དེ་ལྟ་མོད་ཀྱི། འདིར་བདག་གིས་ཅུང་ཟད་ཀྱང་མ་ནོངས་ཏེ། སྡུག་
བསྔལ་མང་པོ་དང་ཆེན་པོའི་སེམས་ཅན་དགྲོལ་བར་རྔོ་མི་ཐོགས་ལགས་སོ། །སངས་རྒྱས་ཐུགས་རྗེ་ཆེན་པོས་བཀའ་སྩལ་པའི་ཡིད་ལ་བགྱི་བསྐལ་པ་བགྲངས་པར་ཡིད་ལ་

[185A]༄༅། །བགྱིས་པས་དགྲོལ་བར་རྔོ་མི་ཐོགས་ལགས་སོ། །དེ་ལྟ་མོད་ཀྱི། སྡུག་བསྔལ་མང་པོ་བརྒྱུད་པར་ཉམས་སུ་མྱོང་བར་འགྱུར་རོ་།དངོས་གྲུབ་ནི་
བྱམས་པས་འཐོབ་སྟེ། བྱམས་པ་དང་གསང་སྔགས་ཀྱི་གོ་ཆ་བགོས་པ། བྱམས་པའི་རལ་གྲི་ཐོགས་པ། སེམས་ཅན་ཐམས་ཅད་ལ་ཕན་ཞིང་མཉེས་གཤིན་པ་ལ་
དེ་ཁོ་ན་ཉིད་སྒྲུབ་པའི་དངོས་གྲུབ་འདི་དག་འཇིག་རྟེན་འདྲེན་པས་རྗེས་སུ་གནང་ངོ། །མགོན་པོ་འདི་མཐོང་བ་ཙམ་གྱིས་སྤོས་ཀྱི་གཟུགས་ཀྱི་འཇིག་རྟེན་མགོན་པོ་
མཐོང་བ་དང། འཇིག་རྟེན་འདྲེན་པ་རང་གི་གཟུགས་སུ་མངོན་སུམ་དུ་མཐོང་བ་མཚུངས་པ་ཉིད་དུ་ཁོང་དུ་ཆུད་པར་བགྱིའོ། །སངས་རྒྱས་བྱེ་བ་གངྒཱའི་ཀླུང་གི་བྱེ་མ་དང་
མཉམ་པར་མངོན་སུམ་དུ་མཐོང་བ་ཁོ་ན་དང། འཇིག་རྟེན་གྱི་མགོན་པོ་མཐོང་བ་མཚུངས་པ་ཁོ་ནར་ཁོང་དུ་ཆུད་པར་བགྱི་སྟེ། འདི་ལྟར་ཤེས་པར་བྱའོ། །དེ་ནས་ཕྱིར་
མི་ལྡོག་པའི་གནས་རིག་སྔགས་འཆང་གི་འཁོར་ལོས་བསྒྱུར་བ་ཆེན་པོ་སྒྲུབ་པར་འདོད་པའི་དགེ་སློང་ངམ། རིགས་ཀྱི་བུའམ། རིགས་ཀྱི་བུ་མོའམ། རྒྱལ་པོའམ། བློན་པོ་
ཆེན་པོའམ། རིག་སྔགས་འཆང་ངམ། གཞན་གང་ཡང་རུང་བའི་རིག་སྔགས་འཆང་གི་ཕྱིར་མི་ལྡོག་པའི་གནས་ཐོབ་པར་འདོད་པ་དང་དུས་གསུམ་དུ་གཤེགས་

[185B] འཕགས་པ་སྤྱན་རས་གཟིགས་དབང་ཕྱུག་གི་གནས་མཐོང་བར་འདོད་པ་དང། རིག་སྔགས་འཆང་གི་དཀྱིལ་འཁོར་གྱི་ལྷ་ཐམས་
ཅད་མཐོང་བར་འདོད་པ་དང། འཕགས་པ་རྡོ་རྗེ་འཛིན་མཐོང་བར་འདོད་པ་དང། དེ་བཞིན་གཤེགས་པའི་རིགས་ཐམས་ཅད་ཀྱི་སྤྱིའི་དམ་ཚིག་མཐོང་བར་འདོད་པ་ན་ཆོ་ག་འདི་
བསྒྲུབ་པར་བྱ་སྟེ། སྙིང་པོ་དང་བཅས། བྱ་བ་དང་བཅས་པ་དེས་མྱུར་བ་དང། ཤིན་ཏུ་མྱུར་བ་དང། མགྱོགས་པར་འཇིག་རྟེན་ཐམས་ཅད་ཀྱི་མངོན་སུམ་དུ་ཆོ་འཕྲུལ་རྨད་དུ་
བྱུང་བར་གསང་བ་སྟོན་པར་མཐོང་སྟེ། འདི་ལ་སོམ་ཉི་དང། ནེམ་ནུར་བསྐྱེད་པར་མི་བྱའོ། །ཐེ་ཚོམ་དང། ཡིད་གཉིས་བསྐྱེད་པར་མི་བྱའོ། །དེ་ནས་རིག་སྔགས་འཆང་གིས་
འཕགས་པ་སྤྱན་རས་གཟིགས་དབང་ཕྱུག་གསེར་གྱི་མདོག་ཅན་སོར་བཞིའི་ཆད་ཙམ། ཚངས་པའི་ཆ་བྱད་འཆང་བ། རལ་པའི་ཐོར་ཚུགས་ཀྱིས་བརྒྱན་པ་བྱ་སྟེ། ཤིན་ཏུ་
ཚད་དང་ལྡན་པ། ཆ་བྱད་མཛེས་པ། ཆ་ཤིན་ཏུ་རྣམ་པར་མཛེས་པ། ཕྱག་གཉིས་པ། སྤྱན་གསུམ་པ། འོད་དཔག་མེད་པའི་དབུ་རྒྱན་ཅན། གཡས་ན་ཟླ་བ་ཚེས་པ། ཕྱག་
གཡོན་པདྨ་དང། རིལ་བ་སྤྱི་བླུགས་བསྣམས་པ། ཕྱག་གཡས་མི་འཇིགས་པ་སྦྱིན་པ། སྐུའི་ནང་ག་བུར་དང། གླ་རྩི་དང་རིང་སྲེལ་གྱིས་བཀང་པ། གཡས་ན་ལྷ་མོ་སྒྲོལ་མ་

[186A]༄༅། །དངུལ་ལས་བྱས་པ་ཐལ་མོ་སྦྱར་ཏེ་ཡིད་ཙམ་འདུད་པ་གསེར་གྱི་རྒྱན་གྱིས་བརྒྱན་པ་དང། གཡོན་ན་དངུལ་ལས་དཀར་མོ་ཐལ་མོ་སྦྱར་ཏེ་ཡིད་
ཙམ་འདུད་པ་པདྨའི་གདན་ལ་བཞུགས་པར་བྱའོ། །སྟེང་གི་གཡས་ཕྱོགས་ན་འོད་དཔག་མེད་སྐྱིལ་མོ་ཀྲུང་བཅས་ཏེ་བཞུགས་པ་དང་གཡོན་ན་ཤཱཀྱའི་རྒྱལ་པོ་སྐྱིལ་
མོ་ཀྲུང་བཅས་ཏེ་བཞུགས་པ་དགོད་པར་བྱའོ། །འོད་འདོམ་གང་དང་བཅས་པས་ལེགས་པར་བརྒྱན་པར་བྱ་ཞིང་གནད་དང་གནད་ཤིན་ཏུ་རྣམ་པར་འབྱེས་པ། སྐྲ་དང་
དཔྲལ་བ་དང། སྨིན་མ་དང། ཤངས་དང། སྙན་དང། ཞལ་དང་མགུལ་པ་དང། དཔུང་པ་དང། ནུ་མ་དང། རྐེད་པ་དང། བརླ་དང་པུས་མོ་དང། བྱིན་པ་དང་
ཞབས་དང། ཕྱག་གི་སོར་མོ་མཉམ་ཞིང་ཐམས་ཅད་དུ་མཛེས་པ་སྐུ་ཆུ་ཞེནས་གབ་ཅིང་མཐོན་དམན་རན་པ། མཆོད་ཕྱིར་ཐོགས་པ་དཀར་པོ་འཆང་བར་བྱའོ། །ལས་
ཤིན་ཏུ་ཡོངས་སུ་རྫོགས་ཤིང་ཤིན་ཏུ་མཐར་ཕྱིན་པ་དང། འཕགས་པ་སྤྱན་རས་གཟིགས་དབང་ཕྱུག་གི་གཟུགས་ཟིན་པར་རིག་ནས་རིག་སྔགས་འཆང་གིས་རྒྱུ་
སྐར་བཟང་པོའི་ཟླ་བ་ཉ་བའམ། ཚེས་བརྒྱད་དམ། བཅོ་ལྔའམ་བཅུ་གསུམ་མམ། བཅུ་བྮིའམ། རྒྱུ་སྐར་བཀྲ་ཤིས་པ་རྒྱལ་གྱི་ཉི་མ་དང་མཐུན་པ་རྙེད་ནས་དཀྱིལ་

[186B] དཀྱིལ་འཁོར་ཤིན་ཏུ་མཛེས་པར་བྱ་བ་ནི། གྲུ་བཞི་ལ་ཆ་ལེགས་པར་ཕྱེད་པ། ཀོ་ལའི་ཚད་ཙམ་ལ་ཐེམ་སྐས་བཞིས་བརྒྱན་པ། ཁྲུ་གསུམ་པར་
རྣམ་པར་དབྱེ་བར་བྱ་སྟེ། ཆུང་བ་དང། ལྷག་པར་མི་བྱའོ་།ལེགས་པར་བྱུགས་པ། ཤིན་ཏུ་འཇམ་པ། སྙི་བ། མཉེན་པ། དབྱིབས་ལེགས་པ་ལ་ཚོན་རྩི་སྣ་ཚོགས་ཀྱིས་རྣམ་
པར་དབྱེ་ཞིང་དཀྱིལ་འཁོར་དམ་པ། ཐིག་གདབ་པ་ཤིན་ཏུ་རྣམ་པར་མཛེས་པ། སྒོ་བཞི་པ་ལ་དཀྱིལ་འཁོར་གྱི་དབུས་ཀྱི་སྙིང་པོར་པདྨའི་རིགས་ཀྱི་དཀྱིལ་འཁོར་དོན་ཡོད་པའི་
ཞགས་པའི་དཀྱིལ་འཁོར་བྲིའོ། །ཕྱི་རོལ་གྱི་དཀྱིལ་འཁོར་གྱི་གནས་སུ་ཆ་རྣམ་པ་བརྒྱད་དུ་ཕྱེ་ལ། ལྷོའི་གྲའི་གནས་སུ་དེ་བཞིན་གཤེགས་པའི་རིགས་སྣ་ཚོགས་ཀྱིས་
བྲིའོ༑ ༑དེ་ནས་ཕྱང་གི་གྲར་བྲི་བ་ནི། རྡོ་རྗེའི་རིགས་ཀྱི་དཀྱིལ་འཁོར་ཚོན་རྩི་སྣ་ཚོགས་ཀྱིས་རྣམ་པར་བཀྲ་བར་བྲིའོ། །དེ་ནས་ནུབ་ཀྱི་གྲར་བྲི་བ་ནི། ནོར་བུའི་རིགས་ཀྱི་དཀྱིལ་
འཁོར་སྣ་ཚོགས་ཀྱིས་རྣམ་པར་བཀྲ་བར་བྲིའོ། །དེ་ནས་ཤར་གྱི་གྲར་གླང་པོ་ཆེའི་རིགས་ཀྱི་དཀྱིལ་འཁོར་ཚོན་རྩི་སྣ་ཚོགས་ཀྱིས་རྟག་ཏུ་ཤིན་ཏུ་མཛེས་པ་དང། ཤིན་ཏུ་
གསལ་བར་བྲིའོ། །ཤར་ཕྱོགས་ཀྱི་དཀྱིལ་འཁོར་གྱི་སྒོར་རི་བོ་པོ་ཊ་ལ་མེ་ཏོག་དང་ཤིང་ལྗོན་པ་སྣ་ཚོགས་ཀྱིས་ལེགས་པར་བརྒྱན་པ་རིའི་ལྷ་དང་བཅས་པ་བྲིའོ། །ལྷོ་ཕྱོགས་

[187A]༄༅། །ཀྱི་སྒོར་རི་རབ་ཀླུའི་རྒྱལ་པོ་དགའ་བོ་དང་ཉེ་དགའ་བོས་ཀུན་ནས་དཀྲིས་པ་དང། སུམ་ཅུ་གསུམ་པའི་རིས་ཀྱི་ལྷ་བྲིའོ་།བྱང་ཕྱོགས་ཀྱི་སྒོར་ནི། སྤོས་
ཀྱི་ངད་ལྡང་དྲི་ཟའི་ཚོགས་ཀྱིས་གང་བ་ཤིང་ལྗོན་པ་སྣ་ཚོགས་ཀྱིས་ཤིན་ཏུ་མཛེས་པ་བྲིའོ། །ནུབ་ཕྱོགས་ཀྱི་སྒོར་རི་ཏི་སེ་ལྷ་རྣམས་ཀྱི་གནས་མེ་ཏོག་སྣ་ཚོགས་དང་
ཁྲི་ཤིང་དང། ཤིང་ལྗོན་པ་སྣ་ཚོགས་མཆོག་གིས་རྟག་ཏུ་གང་བ་བྲིའོ། །ལེགས་པར་ཟིན་ནས་ཀུན་ཏུ་ནི། མདུང་རྩེ་གསུམ་པའི་བར་ཕྲེང་ངོ། །དེ་བཞིན་གཤེགས་པའི་
རིགས་སུ་དེ་བཞིན་གཤེགས་པ་དང། རྡོ་རྗེའི་རིགས་ཉིད་གཞག་གོ་།ནོར་བུའི་རིགས་སུ་དེ་བཞིན་གཤེགས་པ་གཞག་ཅིང་དེ་བཞིན་གཤེགས་པའི་རིགས་དང་
ཐམས་ཅད་རྡོ་རྗེ་འཛིན་པ་བཞག་ན། སྤྱིའི་རིགས་གྲུབ་བོ། །ལྷ་མོ་སྒྲོལ་མ་ནི། རི་བོ་པོ་ཊ་ལ་ལ་གཞག་གོ་རི་རབ་ལ་ནི། གོས་དཀར་མོའོ། །དཔེ་མེད་མ་ནི། ཏི་
སེའི་རྩེ་མོར་རོ། །སྒྲོལ་མ་བདུན་ནི། སྤོས་ཀྱི་ངད་ལྡང་ལ་གཞག་གོ་ཤར་ཕྱོགས་ཀྱི་སྒོར་ཕོ་ཉ་མོ་བདུན་གྱིས་ཡོངས་སུ་བསྐོར་བའོ། །ལྷོ་ཕྱོགས་ཀྱི་སྒོར་ནི། སྲིན་
མོ་རལ་པ་གཅིག་མ་སྲིན་མོ་བདུན་གྱིས་ཡོངས་སུ་བསྐོར་བའོ། །ནུབ་ཕྱོགས་ཀྱི་སྒོར་རྡོ་རྗེ་ལུ་གུ་རྒྱུད་ལུ་གུ་རྒྱུད་བདུན་གྱིས་ཡོངས་སུ་བསྐོར་བའོ། །བྱང་ཕྱོགས་ཀྱི་

[187B]བསྐོར་བའོ། །དེ་ནས་འཇིགས་པ་མེད་པས་མགོན་པོ་འཇིག་རྟེན་གྱི་བླ་མའི་གཟུགས་གསེར་གྱི་མདོག་ཅན་རིང་
བསྲེལ་དང་ལྡན་པ་དོན་ཡོད་པའི་རྒྱལ་པོ་རྣམ་པར་འཕྲུལ་པའི་དཀྱིལ་འཁོར་གྱི་སྙིང་པོ་པདྨ་རྒྱ་ཆེན་པོའི་དཀྱིལ་འཁོར་དུ་གཞག་པར་བྱའོ། །གྲར་རྒྱལ་པོ་ཆེན་པོ་བཞི་
སྟོབས་པོ་ཆེ་གོ་ཆ་བགོས་པ། དྲག་ཤུལ་གྱི་གཟུགས་ཅན། མཚོན་ཆ་འབར་བ་ཐོགས་པ་གཞག་པར་བྱའོ། །གང་ཞིག་ཐུབ་པ་རྣམ་པར་སྣང་མཛད་ཀྱི་སྤྲུལ་པ། སྤྱིའི་རིགས་
ཡང་དག་པར་འབྱུང་བ། དོན་ཡོད་པའི་རྒྱལ་པོ་རྣམ་པར་འཕྲུལ་པ་འཇིག་རྟེན་དབང་ཕྱུག་མཆོག་སྦྱིན་པ་དང་བཅས་པ། དོན་ཡོད་པའི་ཞགས་པ་རྣམ་པར་འཕྲུལ་པ་
བསྒྲུབ་པའི་ཆེད་དུ་ཆོ་ག་སྣ་ཚོགས་དྲན་པ་བྱའོ། །སེམས་ཅན་ཀུན་ལ་ཕན་པའི་ཕྱིར། །རྣམ་ཐར་དཀྱིལ་འཁོར་དེ་ཉིད་ནི། །ལེགས་པར་སྒྲུབ་པ་མཐོང་ཙམ་དང། །བཀླགས་པས་
དངོས་གྲུབ་བླ་མེད་འགྱུར། །དེ་བས་རྟག་ཏུ་འབད་པ་ཡིས། །སྒྲུབ་པར་བྱེད་པ་ནི་མཁས་སོ། །དེ་ནས་རིག་སྔགས་འཆང་གཙང་མར་གྱུར་པ་ཤིན་ཏུ་ཁྲུས་བྱས་པ་གོས་གཙང་མ་
བགོས་པས་དར་དང་བ་དན་སྣ་ཚོགས་བཟང་པོས་དཀྱིལ་འཁོར་བརྒྱན་པར་བྱའོ། །རོ་བྲོ་བའི་མཆོག་རྒྱ་ཆེན་པོས་སྣོད་སྣ་ཚོགས་ལེགས་པར་བཀང་བ་དང། གསེར་དང་དངུལ་

[188A]༄༅། །གྱི་སྣོད་དུ་མཆོད་ཡོན་འབུལ་ཞིང་རོ་སྣ་ཚོགས་ཀྱི་གཏོར་མ་གཞག་པར་བྱའོ། །དེ་བཞིན་དུ་འབྲས་བུ་སྣ་ཚོགས་གཞག་པར་བྱའོ། །གཟུགས་རྣམ་
པ་སྣ་ཚོགས་པའི་ཁ་ཟས་ཀྱི་གཏོར་མ་ཡང་བསྒྲུབ་བོ། །མེ་ཏོག་སྣ་ཚོགས་བཀྲམ་ཞིང་གཏོར་མ་སྣ་ཚོགས་ཀྱིས་བཀང་བ་དང། བུམ་པ་དང། རྫེའུ་དང། ཕོར་ཟླུམ་དང་
ཁམ་པོ་དང། དབྱིབ་མོ་དག་ཀྱང་དགང་ངོ། །ཀུན་ཏུ་དྲི་ཆུས་བསྒོས་པ་ཡི། །རྒྱ་ཆེན་གཏོར་མ་ཀུན་ཏུའོ། །སྣ་ཚོགས་པ་ཡི་པོག་ཕོར་ནས། །སྣ་ཚོགས་བདུག་སྤོས་
དབུལ་བ་ནི། །ཨ་ག་རུ་དང། ཙནྡན་དང། སྤྲིག་ཀ་དང། དུ་རུ་སྐ་དང། ཀུན་ཏུ་རུ་དང། གུ་གུལ་དང། སྒྲོན་ཤིང་དང། ཤྲི་བེ་ཊཥྚ་ཀ་དང། ས་ར་དང། ས་ར་ཛ་ར་ས་
དང། དེ་བཞིན་དུ་ག་པུར་དང། གླ་རྩི་དང། གུར་གུམ་དང། ཤ་ཁ་རའི་བདུག་སྤོས་འདི་དག་ནི། རབ་ཏུ་ཕུལ། ཐམས་ཅད་དུ་སྒྲུབ་པ་བླ་ན་མེད་པ་ཡིན་ནོ། །སྣ་ཚོགས་
པ་ཡི་དྲི་དག་དང། །ཕྱེ་མ་བྱུག་པ་སྣ་ཚོགས་ཉིད། །ཤེས་རབ་ཅན་གྱིས་ཀུན་ཏུ་ནི། །དཀྱིལ་འཁོར་དག་ལ་གཞག་པར་བྱ། །ལྷ་རྫས་ཀྱི་རིན་པོ་ཆེ་སྣ་བདུན་གྱི་མེ་ཏོག་
དང། དངུལ་གྱི་མེ་ཏོག་དང། ཟངས་ཀྱི་མེ་ཏོག་དང། བྱི་རུ་དང་ནི་མུ་ཏིག་དང། །ཨིནྡྲ་ནཱི་ལ་དག་དང་ནི། །པདྨ་རཱ་ག་དག་ཀྱང་ངོ། །གསེར་དང་དངུལ་གྱི་བུམ་པ་རིན་

[188B] །འབྲས་ཡོས་དང། ཡུངས་ཀར་དང་བསྲེས་པས་དཀྱིལ་འཁོར་དུ་ཀུན་ཏུ་གཏོར་རོ་།ཀུན་ནས་མེ་ཏོག་ཕྲེང་བ་ནི། །རྨད་བྱུང་
དཀྱིལ་འཁོར་ལ་གཞག་ཅིང། །ཀུན་ནས་མར་མེའི་ཕྲེང་བ་དང་།དཀྱིལ་འཁོར་རྨད་དུ་བྱུང་ལ་གཞག་རིག་སྔགས་འཆང་ཉིན་ཞག་གཅིག་གནས་པར་གྱུར་པས་ཡང་བཟླས་
བརྗོད་རྒྱ་ཆེར་བྱས་ལ་ཆོ་གས་སྲུང་བ་དང། ཕྱོགས་བཅིང་བ་དང། ཀུན་ནས་དཀྱིལ་འཁོར་བཅིང་བ་བྱས་ལ་དཀྱིལ་འཁོར་གྱི་ལས་བྱའོ། །དེ་ནས་སློབ་མ་གཞུག་པར་བྱ་སྟེ། བླ་
མ་མཁན་པོའམ། སློབ་དཔོན་ནམ། ཕའམ། རྒྱལ་པོའམ། བློན་པོ་ཆེན་པོ་ལ་དམ་ཚིག་དང། ཕྱག་རྒྱ་དང། དཀྱིལ་འཁོར་གསང་བ་བསྟན་ཏེ། མགོན་པོ་འཇིག་རྟེན་གྱི་བླ་མ་
མཐོང་ཞིང་དཀྱིལ་འཁོར་རྨད་དུ་བྱུང་བ་མཐོང་ནས་ཕྱག་བྱ་ཞིང་མཆོད་པ་དང། མེ་ཏོག་དང། བདུག་སྤོས་དབུལ་བར་བྱས་ལ་བསྐོར་བ་བྱའོ། །དེ་ནས་རིག་སྔགས་འཆང་གིས་
ཐམས་ཅད་ལ་བྱམས་པའི་སེམས་མཉམ་པར་བཞག་སྟེ་སྐྱིལ་མོ་ཀྲུང་བཅས་ནས་འདུག་ལ་མི་སྨྲ་བར་ཡ་མཚན་དུ་སྣང་བར་མཐོང་གི་བར་དོན་ཡོད་པའི་ཞགས་པའི་སྙིང་པོ་
བཟླས་བརྗོད་བྱས་ལ་དཀྱིལ་འཁོར་ཀུན་ཏུ་ཁྲོ་བོའི་རྒྱལ་པོས་ལན་བརྒྱ་རྩ་བརྒྱད་དབང་བསྐུར་ཞིང། ཡུངས་ཀར་དང། ཆུ་དང་མེ་ཏོག་གིས་དཀྱིལ་འཁོར་ཀུན་ཏུ་ལན་བརྒྱ་རྩ་

[189A]༄༅། །བརྒྱད་གཏོར་བའི་མོད་ལ་རྟག་ཏུ་ཕྱག་རྒྱ་ལན་བརྒྱ་རྩ་བརྒྱད་བཅིངས་ལ་དཀྱིལ་འཁོར་དུ་མེ་ཏོག་དང། བདུག་སྤོས་དང་དྲི་ཕུལ་ནས་མགོན་པོ་འཇིག་
རྟེན་དབང་ཕྱུག་དོན་ཡོད་པའི་ཞགས་པ་མཐོང་ན་དོན་ཡོད་པ་ཉིད་མཆོད་པར་བྱའོ། །དེ་ནས་མགོན་པོ་ཕྱག་ན་རྡོ་རྗེ་དང། རིག་སྔགས་ཀྱི་རྒྱལ་པོ་བླ་ན་མེད་པ་མཆོད་པ་
བྱེད་དོ། །དེ་ནས་ལྷ་མོ་སྒྲོལ་མ་དང། ཀུན་ཏུ་ལྷ་མོ་ཐམས་ཅད་ལའོ། །དེ་ནས་དཀྱིལ་འཁོར་གྱི་ལྷ་ཐམས་ཅད་ལའོ། །དེ་ནས་རིའི་རྒྱལ་པོ་རྣམས་ལ་གནས་པའི་རིའི་ལྷ་
ཐམས་ཅད་ལའོ། །ཐམས་ཅད་དང་སྒོ་བསྲུངས་ལ་རྟག་ཏུ་མཆོད་པ་བྱའོ། །དེ་ནས་ཕྱོགས་བཞི་ཀུན་ཏུ་རིག་སྔགས་འཆང་གིས་རྟག་ཏུ་མཆོད་ནས་སྐྱིལ་མོ་ཀྲུང་བཅས་ཏེ་
འདུག་ལ་འཇིགས་པ་མེད་པས་ལག་པའི་ཕྱག་རྒྱ་བཅིང་བར་བྱའོ་།བྱམས་པའི་སེམས་དང་སྙིང་རྗེའི་ལྷག་པའི་བསམ་པ་ཉིད་ཀྱིས་དོན་ཡོད་པའི་ཞགས་པ་རྟག་ཏུ་དྲན་
པར་བྱ་ཞིང་སངས་རྒྱས་རྗེས་སུ་དྲན་པ་བསྒོམ་མོ། །གསང་སྔགས་བརྗོད་མ་ཐག་ཏུ་དཀྱིལ་འཁོར་དང་ས་གཞི་གཡོ་ཞིང་གང་དཀྱིལ་འཁོར་དུ་ཞུགས་པའི་མོད་ལ་སྙིང་
དགའ་བ་དང། སེམས་བདེ་བ་ཐོབ་བོ། །འོད་ཟེར་བྱེ་བ་ཁ་དོག་སྣ་ཚོགས་རྣམ་པར་བཀྲམ་པ་འབྱུང་ཞིང་དཀྱིལ་འཁོར་གྱི་སྙིང་པོ་ན་དོན་ཡོད་པའི་ཞགས་པ་འགུལ་

[189B] དེ་བཞིན་གཤེགས་པ་ཐམས་ཅད་དང། དེ་བཞིན་དུ་ཕྱག་ན་རྡོ་རྗེ་འབར་བར་འགྱུར། དཀྱིལ་འཁོར་ལ་གནས་
པའི་ལྷ་དང། ལྷ་མོ་ཐམས་ཅད་འབར་བར་འགྱུར། ལྷ་གཡོ་བར་འགྱུར་ཞིང་དཀྱིལ་འཁོར་ཀུན་ནས་ལེགས་སོ་ཞེས་སྒྲ་གྲགས་པར་འགྱུར་རོ། །དེ་ནས་ཇི་ལྟར་གསེར་
བཀོད་པ་དེ་ལྟར་དབུས་ཀྱི་དཀྱིལ་འཁོར་གྱི་སྙིང་པོ་དང། མགོན་པོ་དེ་བཞིན་གཤེགས་པ་ཤཱཀྱ་ཐུབ་པ་དང། འཕགས་པ་སྤྱན་རས་གཟིགས་དབང་ཕྱུག་དང། ཕྱག་ན་རྡོ་
རྗེ་དང། སྒྲོལ་མ་དང། དཀར་མོ་གསེར་གྱི་མདོག་གིས་བཀོད་པ་ཆེན་པོའི་དཀྱིལ་འཁོར་ཀྱི་ནང་ནས་བཞེངས་པར་འགྱུར། སྐུ་གསེར་མདོག་ཅན་གཟུགས་བཟང་པོས་བདག་
ཉིད་ཀྱིས་རང་གི་ངོ་བོ་སྟོན་པ་སྣང་བར་འགྱུར། ཕྱོགས་བཅུ་ཀུན་ཏུ་རྟག་ཏུ་གཟིགས་པར་འགྱུར་རོ། །ཐམས་ཅད་དུ་རྟག་ཏུ་སེམས་བརྟན་པོར་བྱ་སྟེ། རིག་སྔགས་འཆང་
བྱམས་པ་དང་བཅས་པའི་སེམས་བརྟན་པོར་གྱུར་པས་མེ་ཏོག་དང་རོལ་མོའི་སྒྲ་དབུལ་ཞིང་དོན་ཡོད་པའི་རྒྱལ་པོ་ཡང་དྲན་པར་བྱའོ་།དེ་ནས་དེ་བཞིན་གཤེགས་པས་ཕྱག་
གསེར་གྱི་མདོག་ཅན་བརྐྱངས་ཏེ། རིག་སྔགས་འཆང་གི་སྤྱི་བོར་བཞག་ནས་ལགས་སོ། །ཞེས་བྱ་བ་སྦྱིན་པར་མཛད་ཅིང་རིག་སྔགས་འཆང་ཁྱོད་ཀྱིས་དོན་ཡོད་པའི་ཞགས་

[190A]༄༅། །པའི་སྙིང་པོ་དང། ཆོ་ག་ཞིབ་མོ་མཐའ་དག་དང་དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་གྲུབ་སྟེ། སྐྱེས་བུ་དམ་པ་ཁྱོད་བདེ་བ་ཅན་གྱི་འཇིག་
རྟེན་གྱི་ཁམས་སུ་ལུང་བསྟན་གྱི། རང་གི་ངོ་བོ་ཉིད་ཀྱིས་ཡོངས་སུ་དག་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་ཀྱི་བར་
དུ་སྐྱེས་བུ་དམ་པ་ཁྱོད་རང་གི་ངོ་བོ་ཕྱིར་མི་ལྡོག་པ་དང་དོན་ཡོད་པའི་རིག་སྔགས་འཆང་གིས་འཁོར་ལོ་བསྒྱུར་བར་འགྱུར་བར་བྱོས་ཤིག་དཀྱིལ་འཁོར་འདི་ལ་
བརྟེན་བའི་སྐྱེ་བོ་དགེ་བ་དང་ལྷག་པའི་བསམ་པ་ལ་ཞུགས་པ་སེམས་ཅན་ཐམས་ཅད་བླ་ན་མེད་པའི་མྱ་ངན་ལས་འདས་པར་ལུང་བསྟན་གྱི་བར་དུ་ཕྱིར་མི་ལྡོག་པར་
འགྱུར་རོ། །ཅི་སྟེ་སེམས་ཅན་ངན་པ་རིག་སྔགས་ཀྱི་གདོལ་པ་སྨད་པ་དག་དེར་ཞུགས་ན། གཟུགས་བརྙན་ལས་ཁྲག་འཛག་ཅིང་སྒྲ་མི་བཟད་པ་འབྱུང་སྟེ། མགོན་པོ་
འདི་མི་མཐོང། ས་འདི་གཡོ་བར་མི་འགྱུར། དཀྱིལ་འཁོར་འདི་འབར་བར་མི་འགྱུར་ཏེ། དེའི་ཚེ་རིག་སྔགས་འཆང་ལ་རྨི་ལམ་དུ་སྟོན་ཏེ། དེ་ཉིད་ཀྱང་གཞན་དུ་མི་འགྱུར་
རོ༑ ༑ཇི་ལྟར་མངོན་སུམ་དེ་བཞིན་དུ་རྨི་ལམ་དུ་སྟོན་ཅིང་ཡིད་ལ་བསམ་པ་ཐམས་ཅད་ཡོངས་སུ་རྫོགས་པར་འགྱུར། དེ་ལྟ་བས་ན། རིག་སྔགས་འཆང་ལེགས་པར་

[190B]པར་བྱའོ། །སྒྲུབ་པ་པོ་བདེན་པར་སྨྲ་བ་དང། དབང་པོ་ཡང་དག་པར་བསྡམས་པ། སེམས་ཅན་ཐམས་
ཅད་ལ་བྱམས་པ། སེམས་ཅན་ཐམས་ཅད་ལ་བརྩེ་པ་ཅན། གཞན་ལ་ཡང་དག་པར་སྨྲ་བ། ཚིག་བརྟགས་པ་དད་པ་ཅན། གུས་པ་དང་ལྡན་པ་ཉིད། མར་འཛིན་པ། ཕར་འཛིན་
པ༑ དཀོན་མཆོག་གསུམ་ལ་སྐྱབས་སུ་སོང་བ། རྟག་ཏུ་བླ་མ་ལ་གུས་པ་ཉིད་ཀྱི་སེམས་ཅན་འདི་དག་གཞུག་པར་བྱའོ། །རབ་ཏུ་བག་ཡོད་པ་དང། རྟག་ཏུ་གཙང་ཞིང་གཙང་སྦྲ་
དང་ལྡན་པ་དང། ཁ་ཟས་ངན་པ་དང། ལྷག་མ་དང། འབགས་པ་དང། འདྲེས་པ་དང། གཅིག་ཏུ་བསྲེས་པ་དང། ཅུང་ཟད་བཀྲུས་པ་དང། ཆང་དང། ཤ་དང། ཀུན་དོང་
དང། སྒོག་སྐྱ་དང། ཀེའུ་དང་བསྲེས་པའི་ཁ་ཟས་དག་སྤང་བར་བྱ་ཞིང། རང་གི་ཁ་འཕྲོ་ཡང་སྤང་བར་བྱའོ། །ལྷག་མ་ནི་རྟག་ཏུ་སྤང་བར་བྱ་སྟེ། འདི་དག་སྒྲུབ་པའི་ཆོ་ག་
ལ་དྲན་པར་བྱའོ། །ལག་པ་འབགས་པས་གདོང་ལ་རེག་པར་མི་བྱ་ལྷུང་བཟེད་དོར་བར་མི་བྱའོ། །རྟག་ཏུ་ཁམ་ཕྱེད་ཕྱེད་དུ་གཅོད་པ་དང། མཆོག་ཏུ་འབགས་པ་འདི་དག་
ནམ་ཡང་བཟའ་བར་མི་བྱའོ། །གཙང་མས་ཟས་གཙང་མ་བཟའ་ཞིང་ལག་པའི་སོར་མོ་བསྡམས་པས་ཁ་གདོང་ལ་གོས་པ་ལ་མི་རེག་པར་འདི་དག་ཟ་བ་ཉིད་ནི། མཆོག་ཏུ་

[191A]༄༅། །མཛེས་ཤིང། བློ་དང་ལྡན་པ་ཡིན་ནོ། །དེ་ནས་རིག་སྔགས་འཆང་གིས་ལས་ཤིན་ཏུ་ཡོངས་སུ་རྫོགས་པར་བྱས་ཤིང་དཀྱིལ་འཁོར་གྱི་བྱ་བ་ལེགས་
པར་རྫོགས་ན། དེ་ལ་ཁྲག་འཛག་པར་མི་འགྱུར་རོ། །དེ་ནས་འཕགས་པ་སྤྱན་རས་གཟིགས་དབང་ཕྱུག་གིས་ཕྱག་བརྐྱང་པས་རིག་སྔགས་འཆང་གི་ལག་པ་ནས་
བཟུང་ནས་དཀྱིལ་འཁོར་གྱི་ནང་དུ་འཇུག་པར་མཛད་ཅིང་ཤིན་ཏུ་དྲི་མ་མེད་པར་སྣང་བ་ཞེས་བྱ་བའི་ནོར་བུ་ཉིད་ཀྱི་མགུལ་པ་ནས་བཀྲོལ་ཏེ་རིག་སྔགས་འཆང་གི་
འགུལ་དུ་འདོགས་པར་མཛད་དོ། །སྤྱི་བོར་ཕྱག་འཇོག་པར་མཛད་ཅིང་འདི་ལ་སྲས་ཀྱི་ཐུ་བོ་ཞེས་གསུང་ངོ། །མགུལ་པར་ནོར་བུ་བཅིངས་པ་ཙམ་གྱི་མོད་ལ་དེ་ནམ་
མཁའ་ལ་འགྲོ་བར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་དམ་ཚིག་དང་དཀྱིལ་འཁོར་མཐོང་བར་གྱུར། བྱང་ཆུབ་ཀྱི་སྙིང་པོ་ལ་ཐུག་གི་བར་དུ་
རིགས་ཐམས་ཅད་དུ་དོན་ཡོད་པའི་རིག་སྔགས་འཆང་གི་རྒྱལ་པོ་འཁོར་ལོས་བསྒྱུར་བར་འགྱུར་རོ། །དོན་ཡོད་པའི་རྒྱལ་པོའི་ཆོ་ག་ཞིབ་མོ་དང། དཀྱིལ་འཁོར་ཆེན་
པོ་རྟག་ཏུ་མངོན་དུ་འགྱུར་ཞིང་རྒྱལ་མཚན་གྱི་རྩེ་མོ་ཉིད་སྨིན་མཚམས་ན་འདུག་པར་འགྱུར་རོ། །རྒྱ་ཆེན་པོ་དྲི་མ་མེད་པར་སྣང་བ་དོན་ཡོད་པའི་ཡེ་ཤེས་རྣམ་པར་

[191B] གང་ཏིང་ངེ་འཛིན་རྗེས་སུ་ཐོབ་པས་འཇིག་རྟེན་པ་ཐམས་ཅད་ཀྱི་དངོས་གྲུབ་རྣམ་པར་འཕྲུལ་པའི་ཆོ་འཕྲུལ་སྟོན་པར་འགྱུར་རོ་
ཕྱག་རྒྱ་དང། དཀྱིལ་འཁོར་དང། ཆོ་ག་ཞིབ་མོ་དང། སྒྲུབ་པ་དང། དམ་ཚིག་དང། གསང་བ་ཐམས་ཅད་ཀྱི་མཐུ་ཆེན་པོ་སྟོན་པར་འགྱུར་རོ། །དོན་ཡོད་པ་ཆེན་པོའི་འཁོར་ལོས་
བསྒྱུར་བའི་རྣམ་པར་འཕྲུལ་པ་ཐམས་ཅད་སྟོན་པར་འགྱུར་རོ། །དོན་ཡོད་པའི་དམ་ཚིག་གི་བྱིན་གྱི་རླབས་དང། དེ་བཞིན་གཤེགས་པའི་གསང་བའི་དམ་ཚིག་མཐའ་ཡས་
པ་འཐོབ་སྟེ། གང་དམ་ཚིག་ཐོབ་པས་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་དམ་ཚིག་དང་མཚུངས་པར་ཤེས་པར་འགྱུར་རོ། །དེ་བཞིན་གཤེགས་པའི་དམ་ཚིག་
མཉམ་པ་ཉིད་ཀྱི་རྣམ་པར་འཕྲུལ་བ་སྟོན་པར་འགྱུར་རོ། །དེ་ནས་རིག་སྔགས་འཆང་དཀྱིལ་འཁོར་གྱི་ཆོ་གའི་བྱ་བ་ཐམས་ཅད་ཡོངས་སུ་རྫོགས་པར་བྱས་ནས་སྤྱན་རས་གཟིགས་
དབང་ཕྱུག་རིང་བསྲེལ་དང་བཅས་པ་དེ་ཡང་ས་ཕྱོགས་དཔེན་པའི་གནས་གཙང་མར་གོས་གཙང་མའི་གདན་བཤམས་ལ་དེའི་སྟེང་དུ་གཞག་པར་བྱའོ། །ཨ་ག་རུའི་བདུག་
སྤོས་འབུལ་ཞིང་ཉིན་གཅིག་བཞིན་དུ་ནང་པར་སྔར་གཞན་མི་སྨྲ་བར་བཟླས་བརྗོད་བརྒྱ་རྩ་བརྒྱད་བྱ་སྟེ། རིག་སྔགས་ཀྱི་རྒྱལ་པོས་མཆོད་པ་དབུལ་བར་བྱའོ། །དེ་ནས་འཕགས་

[192A]༄༅། །པ་སྤྱན་རས་གཟིགས་དབང་ཕྱུག་གི་གཟུགས་བརྙན་འབར་བར་འགྱུར་ཏེ། ཉིན་གཅིག་བཞིན་དུ་འཕགས་པ་སྤྱན་རས་གཟིགས་དབང་ཕྱུག་
གཟུགས་བརྙན་སྨྲ་བར་འགྱུར་རོ། །ཚིག་འབྱིན་པར་འགྱུར་རོ། །ད་ལྟར་གྱི་བཞིན་དུ་དེ་ཐམས་ཅད་སྨྲ་བར་འགྱུར་ཏེ། དགེ་བ་དང། མི་དགེ་བ་དང། འདས་པ་དང། མ་
འོངས་པ་དང། ད་ལྟར་བྱུང་བ་དེ་ཐམས་ཅད་སྨྲ་བར་འགྱུར་རོ་།ཚེ་རིང་བའམ། ཚེ་ཡོངས་སུ་ཟང་བ་དེ་ཐམས་ཅད་སྟོན་ཅིང་སྨྲ་བར་འགྱུར་རོ། །རྒྱལ་པོ་བརྗེ་བའམ། དགྲ་
འཐབ་པའམ། ཕ་རོལ་གྱི་དམག་ཚོགས་འཐབ་པའམ། ལོ་ཉེས་པ་དང་མི་ངས་དང། དགོན་པ་དང། ནད་དང། ན་བ་དང། གདོན་དང། གནོད་པ་དང། འཚེ་
བ་དང། གྲང་བ་དང། རླུང་དང། ཚ་བ་དང། སེར་བ་དང་ཆོམ་པོའི་འཇིགས་པ་དང། རྐུན་པོའི་འཇིགས་པ་དང། གཅན་གཟན་གཏུམ་པོའི་འཇིགས་པ་དང། སྦྲུལ་
གདུག་པའི་འཇིགས་པ་དང། བདེ་བ་དང། ལོ་ལེགས་པ་དང། འབྲས་བུ་འཕེལ་བ་དང། འབྲུ་འཕེལ་བ་དེ་ཐམས་ཅད་སྨྲ་བར་འགྱུར་ཞིང་དེའི་ཐབས་ཐམས་ཅད་ཀྱང་
རབ་ཏུ་སྟོན་པར་འགྱུར་རོ། །རིག་སྔགས་འཆང་ལ་ཉིན་གཅིག་བཞིན་དུ་ཁྱད་པར་དུ་གྱུར་པ་རྣམ་པ་མང་པོ་རབ་ཏུ་སྟོན་པར་འགྱུར་རོ་།ཁ་ཅིག་ལ་བསྟན་པར་མི་བགྱི་

[192B] སྡང་སེམས་ཅན་རིག་སྔགས་ཀྱི་གདོལ་པ། རྐུན་མ། བྱས་པ་མི་གཟོ་བ་བླང་བ། འཕགས་པའི་དགེ་འདུན་ལ་འཁུ་བ། འཕགས་པའི་དགེ་འདུན་ལ་འཕྲོག་པ། བསླང་
པ་མི་འདོད་པ་དང་ཡང་དག་པར་ལྡན་པ་དེ་དག་གི་ལག་ཏུ་བསྟན་པར་མི་བགྱི། རྣ་བར་བསྒྲག་པར་མི་བགྱི། སྐྲའི་རྩེ་མོ་ཙམ་དུ་སྣང་བ་ཡང་བསྟན་པར་མི་བགྱིའོ། །ཆོ་ག་ཞིབ་
མོ་འདི་ནི། ཡི་གེའི་འབྲུ་གཅིག་ཀྱང་བསྟན་པར་མི་བགྱིའོ། །རྗེས་སུ་འཇུག་པར་མི་བགྱིའོ། །དེ་ནས་རིག་སྔགས་འཆང་བ་དངོས་གྲུབ་མཆོག་ཐོབ་པར་འགྱུར་ཏེ། མཆོག་ཏུ་
ཡིད་བརྟན་པ། རྣམ་པར་ཐར་པ་མཆོག་གི་དཀྱིལ་འཁོར་གསང་བ་ཐོབ་པར་འགྱུར་རོ། །གང་གི་དྲུང་ནས་རིག་སྔགས་ཀྱི་རྒྱལ་པོའི་རིག་སྔགས་ཀྱི་དཀྱིལ་འཁོར་ཆེན་པོ་ལག་ཏུ་
འཐོབ་པར་འགྱུར་བ་དེ་ལ་སྟོན་པ་དང། བླ་མའི་འདུ་ཤེས་སྐྱེད་པར་བགྱིད། བདག་དང་འདྲ་བར་མཆོད་པ་སྣ་ཚོགས་ཀྱིས་གུས་པར་བགྱིད་ན། བདག་ལ་གུས་པ་དང། བླ་མར་
བགྱིད་པ་ལགས། མཆོད་པ་དང། བརྗེད་པ་བགྱིད་པ་ལགས་སོ། །དེ་ལྟ་པས་ན། དད་པའི་རྗེས་སུ་འབྲང་བས་བྱམས་པ་བསྒོམས་པ་དང་སྙིང་རྗེ་བསྐྱེད་པས་དངོས་གྲུབ་ཆེན་
པོ་འཐོབ་པར་འགྱུར་རོ། །ཅི་སྟེ་བགྱི་བ་འདི་ལས་འདའ་བར་མི་བགྱིད་པའི་སེམས་ཅན་དེ་ལ་བདག་གིས་རྟག་པར་རྒྱུན་མི་ཆད་པར་དྲན་པ་དང། བདག་བརྗོད་པ་ཙམ་གྱིས་རང་

[193A]༄༅། །གི་ཤིན་ཏུ་ཡོངས་སུ་དག་པའི་རང་གི་ངོ་བོས་བདག་མདུན་ན་མཆིས་པར་བགྱི་ཞིང། ཡིད་ལ་རེ་བ་ཐམས་ཅད་དང། མཆོག་ཡོངས་སུ་རྫོགས་པར་
བགྱིའོ༑ ༑ཅི་སྟེ་བདག་ཇི་ལྟར་དམ་བཅས་པ་ལས་གཞན་དུ་བགྱི་ན་བདག་གིས་སངས་རྒྱས་བཅོམ་ལྡན་འདས་དེ་དག་ལ་བསླུས་པ་ལགས་སོ་།རིག་སྔགས་ཀྱི་གདོལ་པ་
རྐུན་མར་གྱུར་པ་ལ་ནི། མི་བགྱིད་དེ། དམ་བཅས་པ་བཞིན་དུ་སྨྲ་བར་མི་བགྱིད་དེ། རིག་སྔགས་འཆང་གིས་རྟག་ཏུ་གཙང་བར་བགྱིད་རྟག་ཏུ་འཛུམ་པ་དང། རྟག་ཏུ་
བྱམས་པ་དང། སྙིང་རྗེ་སྒོམ་པ་ཡིད་ལ་བགྱིད་ན། དེ་ལ་བདག་གིས་རྟག་ཏུ་ཡོན་ཏན་ཕུན་སུམ་ཚོགས་པ་ཐམས་ཅད་འཐོབ་པར་འགྱུར་བར་བགྱི། དེ་དགེ་བའི་སྤྱོད་པ་ཐམས་
ཅད་དང་ལྡན་པར་བགྱི། དོན་ཡོད་པ་ཡངས་པ་ཆེན་པོའི་དངོས་གྲུབ་རྗེས་སུ་སྩལ་བར་བགྱིའོ། །སེམས་ཅན་ཐམས་ཅད་ཀྱི་བསམ་པ་ཐམས་ཅད་ཡོངས་སུ་རྫོགས་པར་བགྱི་
བ་ལ་རྒྱ་མཚོའི་དུས་རླབས་ལྟར་ཐམས་ཅད་ཀུན་ཏུ་མཆི་བར་བགྱིའོ། །ངན་སོང་དང། ངན་འགྲོ་དང། ལོག་པར་ལྟུང་བ་ཐམས་ཅད་ཡོངས་སུ་ཟད་པར་བགྱི་བའི་སླད་དུ་
བདག་དགའ་བས་ཀུན་ཏུ་མཆི་བར་བགྱིའོ། །སེམས་ཅན་གང་ལ་བྱམས་པ་དང། སྙིང་རྗེ་མཆིས་པའི་སེམས་ཅན་ཕ་རོལ་དེ་རྣམས་ཀྱི་བསམ་པ་ཕུན་སུམ་ཚོགས་པ་

[193B] །དེ་ལྟ་བས་ན། རིག་སྔགས་འཆང་གིས་ཤིན་ཏུ་སྡོམ་པས་བསྡམས་ཤིང་རིག་སྔགས་བརྗོད་པར་བགྱིའོ། །ཡོངས་སུ་གཏོང་བའི་ལག་པར་བགྱི་
ཞིང་སྤར་ཆུམས་པར་མི་བགྱི་སྟེ། ལག་པ་བརྐྱང་བར་བགྱིའོ་།གཏོང་པ་མང་བས་དེ་བཞིན་གཤེགས་པ་དམ་ཚིག་ལ་གནས་པར་བགྱིའོ། །སྔར་ལེགས་པར་སྤྱད་པར་བགྱི་སྟེ་
དོན་ཡོད་པའི་རྒྱལ་པོའི་སྤྱད་པ་བགྱི་ཞིང་རྟག་ཏུ་ཡིད་ལ་བགྱིའོ། །དེ་ནས་བདག་དང་ཆོས་ཀྱི་མཆོག་ལ་དགའ་བ་ཞེས་བགྱིའོ་།རང་གི་གཟུགས་བརྙན་བྱ་བའི་དཀྱིལ་འཁོར་གྱི་
ཆོ་གའོ༑ ༑དེས་ཁྲོ་བོའི་རྒྱལ་པོ་བཤད་པར་བྱ་སྟེ། དོན་ཡོད་རྒྱལ་པོ་རྨད་བྱུང་ཚེ། །ཀུན་ཏུ་དངོས་གྲུབ་ཐོགས་མེད་ཅིང་།དཀྱིལ་འཁོར་ཀུན་ལ་དབང་བསྐུར་བ། །སྡང་བ་ཐམས་
ཅད་རབ་ཏུ་འཇོམས། །བདུད་དང་བགེགས་ནི་རྣམ་པར་འཇིག་གནོད་སྦྱིན་སྲིན་པོ་གསང་བ་པ། །འབྱུང་པོ་ཐམས་ཅད་རབ་ཏུ་འབྲོས། །གདོན་གྱི་གཙོ་བོ་སྐྲོད་བྱེད་ཅིང། །སྡང་
བ་ཐམས་ཅད་རབ་ཏུ་འཇོམས། །སྡང་བའི་ཀླུ་རྣམས་རྣམ་འཇིགས་ཤིང། །འཇིགས་འཕོངས་རྣམས་ལ་མི་འཇིགས་སྩོལ། །རིག་འཛིན་རྣམས་ལ་གྲུབ་སྩོལ་པ། །དོན་ཡོད་
ཞགས་པའི་དངོས་གྲུབ་མཆོག་དུས་གསུམ་གཤེགས་པའི་སངས་རྒྱས་སྟོན། །སྤྱི་ཡི་རིགས་ནི་རབ་སྟོན་པ། །དོན་ཡོད་སྤྱི་ཡི་གསང་བ་ནི་།རྟག་ཏུ་གཞན་མིན་སྙིང་པོ་ཉིད། །

[194A]༄༅། །ཁྲོ་བོའི་རྒྱལ་པོ་བླ་མེད་པ། །དེ་ནི་བདག་གིས་རབ་ཏུ་བཤད། །བཅོམ་ལྡན་འདས་ཀྱི་སྤྱན་སྔར་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་དོན་ཡོད་པའི་རྒྱལ་པོས་ཁྲོ་བོའི་གཟུགས་སུ་གནས་ཏེ་སྡང་བ་ཐམས་ཅད་འཇིགས་པར་བྱེད་པར་གྱུར་ཅིང་ལག་ན་ཞགས་པ་ཐོགས་ཏེ་
ཁྲོ་བོ་འདི་སྨྲས་སོ། །ན་མསརྦ་ཏ་ཐཱ་ག་ཏ། ཨཱརྱ་ཨ་བ་ལོ་ཀི་ཏེ་ཤྭ་ར་བཛྲ་དྷ་རེ་བྷྱ། ཨོཾ་ཙ་ར་ཙ་ར། ཙུ་རུ་ཙུ་རུ། མ་ཧཱ་ཀཱ་རུ་ནི་ཀ་ཙི་རི་ཙི་རི། བི་རི་བི་རི། མ་ཧཱ་པདྨ་ཧཱསྟ་
ཀ་ལ་ཀ་ལ། ཀུ་ལུ་ཀུ་ལུ། མ་ཧཱསྠ། མ་པྲ་བ་ཏེ། ཙ་ར་ཙ་ར། ཙ་ཙ་ར་ནི་ཤཱ་ཙ་རེ། ཤཱ་ར་ཨེ་ཧྱེ་ཧི། བུདྡྷྱ་བུདྡྷྱ། དྷཱ་བ་དྷཱ་བ། ཀི་ཎི་ཀི་ཎི། པ་ར་མ་ཤུདྡྷ་སཏ། ཀ་ར་ཀ་ར། ཀི་རི་ཀི་རི་
མ་ཧཱ་པ་ཤུ་པ་ཏི། བེ་ཥ་དྷ་ར། ཧཱ་ཧཱ་ཧཱི་ཧཱི་ཧཱུ་ཧཱུ། ཨོ་ཀ་ར་བྲཧྨ་བེ་ཥ་དྷ་ར། ས་ར་ས་ར། བ་ར་བ་ར། བ་ར་རཤྨི་ཤ་ཏ་ས་ཧ་སྲ། པྲད་ཏི་མཎྜི་ཏ། ཤ་རཱི་རཱ་ཡ། ཛྭ་ལ་ཛྭ་ལ། སུ་རུ་སུ་རུ་
མུ་རུ་མུ་རུ། ས་ནད་ཀུ་མཱ་ར། རུ་ཏྲ་བིཥྞུ་བཱ་ས་བ། དྷ་ན་ད། རི་ཥ་ཎ་ཡ་ཀ་བ་ཧུ་བི་བི་དྷ། བེ་ཥ་དྷ་ར། དྷ་ར་དྷ་ར། ས་མནྟ། ཨ་བ་ལོ་ཀི་ཏ། བི་ལོ་ཀི་ཏ། ལོ་ཀེ་ཤ་ར། མ་ཧེ་ཤྭ་ར་
མུ་ཡ་མུ་ཡ། མུ་མ་ཙ་མུ་མ་ཙ། བྷནྡྷ་བྷནྡྷ་ན་ཏཱ་ད་ན་ཏརྫ་ན། རཱ་ཛ་ཏསྐར། ཨགྣི་ཨུ་ད་ཀ་བི་ཥ་ཤསྟྲ་པ་ར་མི་མོ་ཙ་ཀ་མ་ཎ་ཀ་ཎ། ཙ་ལ་ཙ་ལ། བོ་དྷྱཾ་ག་ལ་ཏུ་རཱ་རྱས་སཏྱ་

[194B] ས་མ་ས་མ། མ་ས་མ་ས། མ་ཧཱ་ཏ་མོ་ཉ་དྷ་ཀཱ་ར། པྲ་ཤ་མ་ན། མི་ལི་མི་ལི། ཨེ་ཎེ་ཡ་ཙརྨ་པ་རི་ཀ་ར། ཨེ་ཧྱེ་ཧི། མ་ཊ་མ་ཊ། བི་ཤུདྡྷ་བི་ཥ་ཡ་ནི་བཱ་སི་ན་
མ་ཧཱ་ཀཱ་རུ་ཎི་ཀ། ཤྭེ་ཏ་ཡཛྙོ་པ་བི་ཏ། རཏྣ་ཀུ་ཊ་མ་ལཱ་དྷ་ར། སརྦ་ཛྙཱ་ཤི་ར་སི་པྲི་ཏ། ཀ་ར་པུ་ཊ། ས་མཱ་དཧི་ཨ་པྲ་ཀ་མ་བྱ། ཥ་ཊ་པཱ་ར་མི་ཏ་པ་རི་པཱུ་ར་ཀ་མ་ཧཱ་སརྦ་སཏ་སནྟ་
ཏི་པ་རི་པཱ་ཙ་ཀ་སརྦ་མ་ར་དུཥྚ་པྲ་མརྡ་ཀ་སརྦ་སིདྡྷ་ཨཱ་ཤཱ་པ་རི་པཱུ་ར་ཀ་ཨ་བཧི་ཥཉྩི་ཏུ་མཱཾ། སརྦ་ཏ་ཐཱ་ག་ཏཱ་བཧི་ཥེ་ཀཻ་ར། བྷ་ག་ཝཱན། ཨ་མོ་གྷ་རཱ་ཛ་ཧཱུཾ་ཕཊ། ན་མོསྟུ་ཏེ་སཱཧཱ། ཁྲོ་
བོའི་རྒྱལ་པོ་དོན་ཡོད་པའི་ཞགས་པའོ། །ཨོཾ་བི་ཀྲི་ཏ་དཾཥྚེ། ཨ་མོ་གྷ་ས་མ་ཡེ་ཨ་བཧི་ཥཉྩྀ་མཱཾ། སརྦ་བིདྱ་ཨ་མོ་གྷ་ཨ་བཧི་ཥེ་ཀཻ་རུ། ཧཱུཾ་མི་ལི་མི་ལི་སཱཧཱ། དེ་ཁྲོ་བོའི་རྒྱལ་པོའི་སྙིང་
པོའོ༑ ༑དེ་ནས་འཕགས་པ་སྤྱན་རས་གཟིགས་དབང་ཕྱུག་གིས་དོན་ཡོད་པ་ཆེན་པོའི་སྙིང་པོ་གསུངས་མ་ཐག་ཏུ་དེ་ནས་རི་ཆེན་པོ་པོ་ཊ་ལ་རྣམ་པ་དྲུག་ཏུ་རབ་ཏུ་གཡོ་བར་བརྩམས་
ཏེ་ཀླུའི་ཚོགས་ནི། འཁྲུགས་སོ། །ལྷའི་ཚོགས་ཐམས་ཅད་ནི། དགའ་བར་གྱུར་ཏོ། །སྡང་བའི་གནོད་སྦྱིན་དང། སྲིན་པོ་དང། བགེགས་དང། ལོག་འདྲེན་ནི། འབར་བར་གྱུར་
ཏོ༑ ༑བདུད་ལ་སོགས་པ་སྡང་བ་ནི། ཡང་དག་པར་རབ་ཏུ་ཞི་བར་གྱུར་ཏོ། །ངན་སོང་གི་སྡུག་བསྔལ་ཐམས་ཅད་ནི། རབ་ཏུ་ཞིའོ་།དཀྱིལ་འཁོར་གྱི་ལྷ་ཐམས་ཅད་ནི། མཆོག་

[195A]༄༅། །ཏུ་དགའ་བར་གྱུར་ཏོ། །སྡང་བ་དང། རབ་ཏུ་སྡང་བ་ཐམས་ཅད་དང། ཐམས་ཅད་ནི། མི་སྣང་བར་གྱུར་ཏོ། །ནད་ཐམས་ཅད་ནི། རབ་ཏུ་ཞིའོ། །རིམ་
ཐམས་ཅད་ལས་ནི། རྣམ་པར་གྲོལ་ལོ། །ཉོན་མོངས་པའི་སྒྲིབ་པ་ཐམས་ཅད་ལས་ནི་ཡོངས་སུ་གྲོལ་ལོ། །མེ་ཏོག་གི་ཆར་ཆེན་པོ་རབ་ཏུ་བབ་སྟེ་དེ་བཞིན་གཤེགས་པ་ལ་མཆོད་
པར་གྱུར་ཏོ། །སེམས་ཅན་ཐམས་ཅད་ངན་སོང་གི་སྡུག་བསྔལ་ཐམས་ཅད་ལས་ཡོངས་སུ་གྲོལ་བར་གྱུར་ཏོ། །དེ་ནས་དུས་གསུམ་དུ་གཤེགས་པའི་དེ་བཞིན་གཤེགས་
པ་དང། དཀྱིལ་འཁོར་ལ་བརྟེན་པའི་ལྷ་རྣམས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ཚིག་གཅིག་ཏུ་ལེགས་
སོ་ཞེས་བྱ་བ་བྱིན་ཏེ་ལེགས་སོ་ལེགས་སོ། །སྙིང་རྗེ་ཆེན་པོ་ཅན་མཆོག་ཏུ་དོན་ཡོད་པའི་རིག་སྔགས་འདི་སྨྲས་ཟིན་གྱི། དེ་བཞིན་གཤེགས་པའི་རིགས་ཐམས་ཅད་
དང། རིགས་སྤྱིའི་དམ་ཚིག་དང། སྙིང་པོ་དང། ཁྲོ་བོའི་དེ་ཁོ་ན་ཉིད་གསང་བ་དང། དཀྱིལ་འཁོར་དང། སྒྲུབ་པའི་ཆོ་ག་དོན་ཡོད་པའི་རྒྱལ་པོའི་དཀྱིལ་འཁོར་རབ་ཏུ་
སྨྲོས་ཤིག་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་དོན་ཡོད་པའི་ཞགས་པའི་སྙིང་པོ་ཁྲོ་བོའི་རྒྱལ་པོའི་

[195B]།དཀྱིལ་འཁོར་གྲུ་བཞི་པ། ཤིན་ཏུ་མཛེས་པ། ཀོ་ལའི་ཚད་ཙམ་ཤིན་ཏུ་རྣམ་པར་མཛེས་པའི་གྲུ་བཞི་དང། སྒོ་
བཞི་དང། ཐེམ་སྐས་བཞི་དང། རྟ་བབས་དང། མདའི་ཁ་ཁྱེར་དང། ཀུན་ནས་རྡོ་རྗེའི་རྣམ་པ་དག་ཀྱང་བྱ་སྟེ། ཚོན་རྩི་སྣ་ཚོགས་རྣམ་པར་མཛེས་པའི་ཐིག་སྐུད་ཀྱིས་དཀྱིལ་
འཁོར་ཐིག་གདབ་པར་བྱའོ། །རི་མོ་མཁན་གཙང་མས་སྣོད་གསར་བ་དང། བིར་གཙང་མས་དཀྱིལ་འཁོར་དམ་པ་ལེགས་པར་བྲིའོ། །དཀྱིལ་འཁོར་སྙིང་པོ་རྣམ་དབྱེ་བ། །
དབུས་སུ་ལེགས་པར་རྣམ་ཕྱེ་ལ། །ཀུན་ནས་པདྨའི་ཕྲེང་བ་དང་།རྡོ་རྗེ་མདུང་རྩེ་གསུམ་པ་དགོད། །དབུས་སུ་འཁོར་ལོ་རྟ་བྲི་བ་།ཤིན་ཏུ་བལྟ་སྡུག་འཁོར་ལོ་དགོད། །
དབུས་དེར་རྒྱལ་བ་གཞག་པར་བྱ། །ཤཱཀྱའི་རྒྱལ་པོ་དེ་བཞིན་གཤེགས། །གཡས་སུ་ཁྲོ་བོའི་རྒྱལ་པོ་ཡི། །འཇིག་རྟེན་དབང་ཕྱུག་འདྲེན་པ་པོ། །གཡོན་དུ་རྡོ་རྗེ་འཛིན་
གཞག་པ། །རྔ་ཡབ་རྡོ་རྗེ་ལག་ཐོགས་གཞག་དེའི་འོག་ཏུ་འོད་ཟེར་དང་ལྡན་པར་བྱ་བ་ནི། ལྕགས་ཀྱུ་དང། དགྲ་སྟ་དང། གོ་ཆ་དང། དབྱུག་པ་དང། ཞགས་པ་དང། དགྲ་
སྟ་ལུ་གུ་རྒྱུད་ཅན་དང། མདུང་རྩེ་གསུམ་པ་དང། གླེགས་བམ་མོ་།འཕགས་པ་སྤྱན་རས་གཟིགས་དབང་ཕྱུག་གི་འོག་ཏུ་དཀར་ཤམ་ཆེན་མོ་དང། གོས་དཀར་མོ་དང་

[196A]༄༅། །དཀར་མོ་ཆེན་མོ་རལ་པ་ཅན་དང། དབྱུག་པ་དང། རིལ་པ་སྤྱི་བླུགས་ཕྱག་ན་ཐོགས་པ་བྱའོ། །དེའི་འོག་ཏུ་སྲིན་མོ་རལ་པ་གཅིག་མ་ཞེས་བྱ་
བ་ནི༑ མཆེ་བ་གཙིགས་པ་འཇིགས་སུ་རུང་ཞིང་མི་སྡུག་པ་སྦྲུལ་སེ་རལ་ཁར་ཐོགས་པ། ཕྱག་བཞི་པ། གཡས་པ་ན་རྡོ་རྗེ་དང་དགྲ་སྟ། གཡོན་པའི་སོར་མོ་གཅིག་ལྷ་མ་
ཡིན་དང་ལོག་འདྲེན་ལ་བསྡིགས་ཤིང་ཁྲག་འཛག་པའི་མགོ་བོའི་ཅོ་ཏོ་ནས་འཛིན་པ་དང། ཁྲག་གི་སྣོད་ཡོངས་སུ་འཛིན་པ། གླང་པོ་ཆེའི་པགས་པ་རློན་པའི་སྟོད་
གཡོགས་འཕྱང་བ་དང། སྨད་གཡོགས་ཅན་བྱའོ། །མཐའི་གྲར་པདྨ་དང། རྡོ་རྗེ་གཞག་པ་ནི། འབར་བའི་ཕྲེང་བ་ཅན་ཤིན་ཏུ་བཟང་པོ་གཞག་པར་བྱའོ། །ཤར་ཕྱོགས་
ཀྱི་སྒོར་རྡོ་རྗེ་འཇིགས་བྱེད་མིག་དེའི་སྐུ་འབར་བའི་ཕྲེང་བ་ཅན་གཞག་པར་བྱའོ། །ལྷོ་ཕྱོགས་ཀྱི་སྒོར་ཀི་ལ་ཀི་ལ་ཞེས་བྱ་བའི་རྡོ་རྗེའི་ལོག་འདྲེན་དེ་ཉིད་རྡོ་རྗེ་དང། དགྲ་
སྟ་དང། ཞགས་པ་ཕྱག་ན་ཐོགས་པར་བྱའོ། །ནུབ་ཕྱོགས་ཀྱི་སྒོར་པདྨ་ཆེན་པོའི་རིགས་མཛེས་མ་ཞེས་བྱ་བའི་ཕོ་ཉ་མོ་བྱ་བ་ནི་ཕྱག་ན་པདྨ་ཐོགས་པར་བྱའོ། །བྱང་
ཕྱོགས་ཀྱི་སྒོར་རྡོ་རྗེ་ཆེན་པོའི་རྩེ་མོ་ཞེས་བྱ་བའི་ཆོ་གས་རྡོ་རྗེ་དང་ཞགས་པ་ཕྱག་ན་ཐོགས་པའོ། །དེ་ནས་འཇུག་པའི་སྒོར་ཙནྡན་གྱི་ཆུ་གུར་གུམ་དང། གླ་རྩི་དང་

[196B]དཀྲིས་ཤིང་བརྒྱན་པ། རིན་བོ་ཆེ་སྣ་བདུན་ཅན་རྟག་ཏུ་གཞག་པར་བྱའོ། །ཇི་སྙེད་པའི་གཏོར་མ་སྣ་ཚོགས་
ཡོངས་སུ་བཤམས་པས་ཀྱང་མཆོད་པར་བྱ། རྣམ་པ་སྣ་ཚོགས་པས་དཀྱིལ་འཁོར་ལེགས་པར་བརྒྱན་བར་བྱའོ། །བདུག་སྤོས་ཀྱིས་བཀང་བ་དང། མར་མེའི་ཕྲེང་བ་དང་
མེ་ཏོག་དང། དྲི་དང། བྱུག་པས་མཆོད་པར་བྱའོ། །ཇི་སྲིད་འཇུག་གི་བར་དུ་སློབ་མ་རྣམས་ཆོ་གས་བསྲུངས་ལ། དེ་ནས་དོན་ཡོད་པའི་སྙིང་པོ་བཟླས་བརྗོད་བྱ་ཞིང་དོན་
ཡོད་པའི་ཁྲོ་བོས་དབང་བསྐུར་བར་བྱའོ། །དབང་བསྐུར་བ་ཙམ་གྱིས་ཀྱང་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱིས་ཡོངས་སུ་བཟུང་བར་འགྱུར་རོ། །འཇིག་
རྟེན་གྱི་མགོན་པོའི་བྱིན་གྱི་རླབས་ཀྱིས་དེ་བཞིན་གཤེགས་པའི་རིགས་ཐམས་ཅད་ཀྱི་དམ་ཚིག་གི་རྗེས་སུ་ཞུགས་པར་འགྱུར་རོ། །དོན་ཡོད་པའི་ཞགས་པའི་རིགས་ཀྱི་དམ་
ཚིག་དང། དངོས་གྲུབ་ཐམས་ཅད་མངོན་དུ་འགྱུར་རོ། །གང་བསམ་པ་དང། གང་བཅོལ་བ་དེ་ཐམས་ཅད་འབྱོར་པར་འགྱུར་རོ། །དེ་བཞིན་དུ་དམ་ཚིག་ཐམས་ཅད་ཀྱི་
རྗེས་སུ་ཞགས་པར་འགྱུར་རོ། །དམ་ཚིག་དང། དཀྱིལ་འཁོར་དང་གསང་སྔགས་དང། ཕྱག་རྒྱ་དང། ཆོ་ག་ཞིབ་མོ་ཐམས་ཅད་མངོན་དུ་འགྱུར་རོ། །སྡིག་པ་དང་

[197A]༄༅། །གདུག་པ་དང། ལས་ཀྱི་སྒྲིབ་པ་ཐམས་ཅད་ལས་རྣམ་པར་གྲོལ་བར་འགྱུར་རོ། །དེ་བཞིན་གཤེགས་པའི་ཡོན་ཏན་ཐམས་ཅད་དང་ལྡན་པར་
འགྱུར་རོ། །ལྷ་དང། ལྷ་མ་ཡིན་དང། ཀླུ་དང། གནོད་སྦྱིན་དང་དྲི་ཟ་དང། གསང་བ་པ་དང། རིག་སྔགས་འཆང་གི་གནས་ཁང་ཕུག་དྲི་མ་མེད་པ་དང། ནམ་
མཁའི་རྗེས་སུ་རྒྱུ་བ་དང། ཆུ་ན་རྒྱུ་བ་དང། ནགས་དང་སྐྱེད་མོས་ཚལ་ན་སྤྱོད་པའི་རིག་སྔགས་འཆང་གི་འཁོར་ལོས་བསྒྱུར་བའི་དྲུག་ཆ་ལ་ཐམས་ཅད་དུ་དབང་
པར་འགྱུར་རོ། །གསང་བ་པ་ཐམས་ཅད་ཀྱང་འདིའི་མངག་གཞུག་པར་འགྱུར་རོ། །གང་ཞིག་དེ་ལ་མི་ཕན་པར་འདོད་པའི་ལྷ་དང། ཀླུ་དང། གནོད་སྦྱིན་དང། དྲི་ཟ་དང་
ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། མི་དང། མི་མ་ཡིན་པ་གང་རིག་སྔགས་འཆང་ལ་མི་ཕན་པར་སེམས་པ་དེ་ཐམས་
ཅད་ཀྱི་དེ་དག་གི་གནས་དང། ལུས་ཉིད་རྣམ་པར་གཞིག་པའི་ཕྱིར་སྡིག་བ་རྣམས་འབབ་པར་འགྱུར་རོ། །དེ་ནས་དངུལ་ལས་ཁྲོ་བོའི་རྒྱལ་པོ་སོར་བཅུ་གཉིས་ཀྱི་ཚད་
ཙམ་བྱས་ཏེ། ཤིན་ཏུ་མཛེས་པ། ཤིན་ཏུ་ཚད་དང་ལྡན་པ། ཞལ་གསུམ་པ། རལ་པའི་ཐོར་ཚུགས་བཅིངས་པ། རྒྱན་ཐམས་ཅད་ཀྱིས་བརྒྱན་པ། རྒྱལ་བ་འོད་

[197B] ཟླ་བ་དབུ་ལ་ཐོགས་པ་ཞལ་དང་པོ་ཁྲོ་བོའི་གཟུགས། གཡོན་པ་དང་གཡས་པ་ཞི་བའི་གཟུགས། ཞལ་ཅུང་ཟད་འཛུམ་པ། སྤྱན་
གསུམ་པ། ཕྱག་བཞི་པ། པདྨ་འཛིན་པ། ཞགས་པ་འཛིན་པ། རལ་གྲི་དང་མདུང་རྩེ་གསུམ་པ་འཛིན་པའོ། །གཡས་སུ་ལྷ་མོ་སྒྲོལ་མ་མེ་ཏོག་འབུལ་བ། རྒྱན་ཐམས་ཅད་
ཀྱིས་བརྒྱན་པའོ། །གཡོན་དུ་ལྷ་མོ་རིག་སྔགས་ཀྱི་རྒྱལ་མོ་ནོར་བུ་རིན་པོ་ཆེ་ཆེན་པོ་འབུལ་བ། རྒྱན་ཐམས་ཅད་ཀྱིས་བརྒྱན་པའོ་།འཇིག་རྟེན་དབང་ཕྱུག་གི་ཞབས་ཀྱི་དྲུང་དུ་
རིག་སྔགས་འཆང་པུས་མོ་བཙུགས་པ། ལག་ན་པོག་ཕོར་དང་བགྲང་ཕྲེང་ཐོགས་ཏེ་བཅོམ་ལྡན་འདས་ལ་བལྟའོ། །གཟུགས་བརྙན་དེ་ཉིད་ཀྱི་མདུན་དུ་ཙནྡན་དཀར་
པོའི་དཀྱིལ་འཁོར་བྱ་ཞིང་གུར་གུམ་གྱིས་མཆོད་པ་བྱའོ། །དཀྱིལ་འཁོར་དེའི་སྟེང་དུ་ཁྲོ་བོའི་རྒྱལ་པོ་བཞག་སྟེ་དེའི་སྤྱན་སྔར་བཟླས་བརྗོད་སྟོང་ཕྲག་བརྒྱ་བྱའོ། །དེ་ནས་
གཟུགས་བརྙན་དེ་འགུལ་ཞིང་གཡོ་པར་འགྱུར། འཆག་པར་འགྱུར། འོད་ཟེར་འབྱུང་བར་འགྱུར། ཚིག་འབྱིན་པར་འགྱུར། ལེགས་སོ་ཞེས་བྱ་བ་སྦྱིན་པར་འགྱུར་
ཕྱག་གཡས་པ་སྤྱི་བོར་འཇོག་པར་འགྱུར། ཡིད་ལ་བསམ་པ་དང་མཆོག་ཐམས་ཅད་ཡོངས་སུ་རྫོགས་པར་འགྱུར་རོ། །རིག་སྔགས་འཆང་བ་དེ་ཡང་བདག་ཉིད་འབར་

[198A]༄༅། །བར་འགྱུར། ནམ་མཁའ་ལ་འཕགས་པར་འགྱུར་ཞིང་དོན་ཡོད་པ་ཡངས་པར་སྣང་བ། དངོས་གྲུབ་དྲི་མ་མེད་པར་གྲགས་པ་ཞེས་བྱ་བའི་རིག་
སྔགས་འཆང་གི་འཁོར་ལོས་བསྒྱུར་བར་འགྱུར་རོ། །རིག་སྔགས་འཆང་གི་འཁོར་ལོས་བསྒྱུར་བ་བརྒྱ་སྟོང་ཕྲག་དྲུག་ཅུ་རྩ་བརྒྱད་པོ་རྣམས་ཀྱི་གཙོ་བོ་དང། རྒྱལ་པོར་
འགྱུར་རོ། །ཚེ་ལྷའི་བསྐལ་པ་ཁྲག་ཁྲིག་བརྒྱ་སྟོང་ཕྲག་བདུན་ཅུ་རྩ་གཉིས་སུ་འགྱུར་རོ། །བསྐལ་པའི་མཇུག་རྫོགས་ཏེ་དེ་ཉིད་ཀྱི་མཚན་མོ་འདས་པ་དང། བྱང་ཆུབ་
མངོན་པར་རྫོགས་པར་འཚང་རྒྱའོ། །ཇི་ལྟར་བདེ་བ་ཅན་བཞིན་དུ་འཇིག་རྟེན་གྱི་ཁམས་འདི་གཞལ་མེད་ཁང་གི་རྣམ་པར་འཕྲུལ་པར་འགྱུར་ཞིང། ཚེའི་ཚད་བསྐལ་པ་
དཔག་ཏུ་མེད་པར་འགྱུར་རོ། །དོན་ཡོད་པའི་རྣམ་པར་ཐར་པའི་དཀྱིལ་འཁོར་དང། ཕྱག་རྒྱ་དང། ཆོ་ག་ཞིབ་མོ་ཐམས་ཅད་ཀྱི་ཆོས་སྟོན་པར་འགྱུར་རོ། །དེའི་འོག་ཏུ་
འཇིག་རྟེན་པའི་སྒྲུབ་པ་ནི། དེ་ཉིད་ཀྱི་སྤྱན་སྔར་བཟླས་བརྗོད་བརྒྱ་སྟོང་བྱའོ། །བཟླས་བརྗོད་རྫོགས་པའི་མོད་ལ་འཕགས་པ་སྤྱན་རས་གཟིགས་དབང་ཕྱུག་ཁྲོ་བོའི་རྒྱལ་
པོ་རང་གི་གཟུགས་ཀྱིས་མདུན་ན་བཞུགས་པར་འགྱུར་ཏེ། འཇིག་རྟེན་པའི་ཆོ་ག་ཞིབ་མོ་དང། གསང་སྔགས་དང། ཕྱག་རྒྱ་དང། དཀྱིལ་འཁོར་ཐམས་ཅད་དང་

[198B] བཞད་གད་དང། ཕུར་པས་གདབ་པ་དང་སྲེག་པ་དང། འཕང་བ་དང། གསད་པ་དང། དབང་དུ་བྱ་བ་དང་སྒྱུ་མ་བསྟན་པ་དང། བདག་སྲུང་བ་དང། གཞན་
སྲུང་བ་དང། མི་སྣང་བའི་ཆོ་ག་སྨྲ་བ་དང། ནོར་སྒྱུར་བ་སྨྲ་བ་དང། ས་གཞི་སྨྲ་བ་དང། རྒྱུ་བ་དང། ནམ་མཁའ་ལ་འགྲོ་བ་དང། ཆུ་རྒལ་བ་དང། མེ་དང། ཆུ་དང། དུག་དང་
མཚོན་ཆ་ལས་རྒལ་བ་དང། རྨོངས་བྱེད་དང། རྨུགས་བྱེད་དང་རེངས་བྱེད་དང། བཅིང་བ་དང། རྒྱ་མཚོ་ཆེན་པོ་བསྐྱོད་པ་དང་རོ་ལངས་བསླང་པ་དང། ཤི་བ་གསོ་བ་དང། ཟླ་
བ་དང། ཉི་མ་དབབ་པ་དང། དགུག་པ་དང། བདེན་པ་བསྟན་པ་དང། ནད་ལ་སོགས་པ་ཐམས་ཅད་རབ་ཏུ་ཞི་བ་དང། དགོས་པ་ཐམས་ཅད་འགྲུབ་པར་འགྱུར་རོ། །གནོད་སྦྱིན་
དགུག་པ་དང། སྲིན་པོ་དགུག་པ་དང། ཀླུ་དང། ལྷ་དགུག་པ་དང་བུད་མེད་དང། སྐྱེས་པ་དང། ཁྱེའུ་དང། བུ་མོ་དགུག་པ་དང་གཏང་བ་དང། དགོས་པ་ལ་སོགས་པ་ཐམས་
ཅད་འགྲུབ་པར་འགྱུར་རོ། །དྲན་པ་ཙམ་གྱི་མོད་ལ་དངོས་གྲུབ་ཐམས་ཅད་ཐོབ་པར་འགྱུར་རོ། །ལས་ཐམས་ཅད་བྱེད་པར་འགྱུར་རོ། །བཀླགས་པ་ཙམ་གྱིས་ལས་དང། དངོས་
གྲུབ་དང། སྒྲིབ་པ་ཐམས་ཅད་སྟོན་པར་འགྱུར། ཕྱིར་རྒོལ་བ་དང་དགྲ་དང། ཕ་རོལ་གྱི་དམག་ཚོགས་དང། འཐབ་པ་དང། རྩོད་པ་དང། འགྱེད་པ་དང། སྡང་བའི་སེམས་

[199A]༄༅། །ཅན་ཐམས་ཅད་ཕྱིར་བཟློག་པར་འགྱུར་རོ། །དྲན་པ་ཙམ་གྱིས་མཆོག་ཏུ་འགྲུབ་པར་འགྱུར་ཏེ། སྐལ་པ་ངན་པ་དང། ནོར་ཆུད་ཟ་བ་དང། མི་འགྲུབ་
པ་དང། སྡིག་པའི་རྨི་ལམ་ངན་པ་དང། ལྟས་ངན་པ་དང། སྒྲིབ་པ་དང། སྡིག་པ་གཞིག་པར་བྱ་བ་ལ་མཆོག་ཏུ་གྲུབ་པ་ཡིན་ནོ་།ཁྲོ་བོའི་རྒྱལ་པོའི་ཞབས་ནས་བཟུང་སྟེ་
བཟླས་བརྗོད་སྟོང་རྩ་བརྒྱད་བྱས་ན། སྔོན་བསགས་པའི་བསོད་ནམས་དང་སྐལ་པ་མངོན་དུ་འགྱུར་ཏེ། ཚེའི་མཐར་ཐུག་གི་བར་དུ་དཔལ་ཆེན་པོ་དང། ཆེ་བ་ཉམས་སུ་མྱོང་
བར་འགྱུར་རོ། །ཞལ་དུ་བལྟས་ཏེ་བཟླས་བརྗོད་སྟོང་རྩ་བརྒྱད་བྱས་ན། དབང་ཕྱུག་ཆེན་པོའི་དངོས་གྲུབ་ཐོབ་པར་འགྱུར་རོ་།རྐེད་པའི་གནས་ནས་བཟུང་སྟེ་བཟླས་བརྗོད་བརྒྱ་
རྩ་བརྒྱད་བྱས་ན། སྔོན་གྱི་ཚེ་རབས་རྗེས་སུ་དྲན་པར་འགྱུར་རྒྱལ་པོ་བཙུན་མོ་དང། འཁོར་དང་བཅས་པ་རྣམས་དབང་དུ་གྱུར་ནས་གནས་ཏེ། བདག་ཉིད་དང་ནོར་གྱིས་
ཇི་སྲིད་འཚོའི་བར་དུ་ཉེ་བར་གནས་པར་འགྱུར་རོ། །ཅོད་པན་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་ཁྲོ་བོའི་རྒྱལ་བོའི་དབུ་ལ་བཅིངས་ན། ངེས་པར་དབང་བསྐུར་བ་འཐོབ་
པར་འགྱུར་ཏེ། འདི་ལ་ཐེ་ཚོམ་དང། ཡིད་གཉིས་བསྐྱེད་པར་མི་བྱའོ། །འཕགས་བ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་ཉི་ཤུ་གཅིག་པ། དེ་

[199B]འཕྲུལ་པའི་ཆོ་འཕྲུལ་གྱི་འཁོར་གྱི་དཀྱིལ་འཁོར་དེར་ནམ་མཁའ་ལས་བབས་ནས་འཁོར་གྱི་དཀྱིལ་འཁོར་ཆེན་པོའི་མདུན་
དུ་བཅོམ་ལྡན་འདས་ལ་མཆོད་པ་ཆེན་པོ་དང། བཀུར་སྟི་མངོན་དུ་བྱས་ཏེ་བཅོམ་ལྡན་འདས་ལ་ལན་བརྒྱ་སྟོང་དུ་བསྐོར་བ་བྱས་ནས་བཅོམ་ལྡན་འདས་ཀྱི་ཞབས་གཉིས་ལ་
མགོ་བོས་ཕྱག་འཚལ་ཏེ་བཅོམ་ལྡན་འདས་ལ་མཆོད་པ་བྱས་ནས་ཕྱག་འཚལ་ཏེ་སོང་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་
ཕྱུག་གང་ན་བ་དེ་ལོགས་སུ་སོང་སྟེ་ཕྱིན་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ལྷ་རྫས་ཀྱི་མཆོད་པ་ཆེན་པོས་མཆོད་
པ་བྱས་སོ། །མེ་ཏོག་དང། བདུག་སྤོས་དང། དྲི་དང། ཕྲེང་བ་དང། བྱུག་པ་དང། གོས་དང། རྒྱན་དང། ལྷབ་ལྷུབ་དང། སིལ་སྙན་དང། ཕེག་རྡོབ་པ་རྣམ་པ་སྣ་ཚོགས་
ཀྱིས་མཆོད་ནས་ལན་བདུན་བསྐོར་བ་བྱས་སོ། །རི་པོ་ཊ་ལའི་གཞལ་མེད་ན་གནས་པའི་ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང་
མི་འམ་ཅི་དང། ལྟོ་འཕྱེ་ཆེན་པོ་དེ་དག་གིས་ཀྱང་མཆོད་པ་བྱས་སོ། །དཀྱིལ་འཁོར་གྱི་ལྷ་དེ་དག་ལ་ཡང་མཆོད་པ་བྱས་སོ། །འཁོར་ཆེན་པོ་དེ་དག་ལ་ཡང་མཆོད་པ་བྱས་སོ། །

[200A]༄༅། །ལྷན་ཅིག་ལྷགས་པའི་འཁོར་དེ་དག་ཐམས་ཅད་ལ་ཡང་མཆོད་པ་དང། མངོན་དུ་བསྟོད་པ་དང། ཕྱག་བྱས་ནས་གནོད་སྦྱིན་གྱི་སྡེ་དཔོན་ཆེན་པོ་
ལག་ན་རྡོ་རྗེ་ཡུད་ཙམ་ཞིག་ཅང་མི་སྨྲ་བར་གྱུར་ཏོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་འགྱིང་བག་ཅན་བརྗིད་བག་གི་འགྲོས་ཀྱིས་ལངས་ནས་བཅོམ་
ལྡན་འདས་གང་ན་བ་དེ་ལོགས་སུ་སོང་སྟེ་ཕྱིན་ནས་རྡོ་རྗེ་གསོར་ཞིང་བཅོམ་ལྡན་འདས་ལ་ལན་གསུམ་བསྐོར་བ་བྱས་ནས་ཞབས་གཉིས་ལ་མགོ་བོས་ཕྱག་འཚལ་ཏེ་
བཅོམ་ལྡན་འདས་གང་ན་བ་དེ་ལོགས་སུ་ཐལ་མོ་སྦྱར་བ་བཏུད་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། འཕགས་པ་སྤྱན་རས་གཟིགས་
དབང་ཕྱུག་གི་དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ། རྣམ་པར་ཐར་པའི་དཀྱིལ་འཁོར་གྱི་ཆོ་ག་ཞིབ་མོ་འདི་ཤིན་ཏུ་
ཟབ་པ༑ ཤིན་ཏུ་རྟོགས་པར་དཀའ་བ་རྒྱ་མཚོ་ཆེན་པོ་ལྟ་བུར་ཤིན་ཏུ་ཟབ་པ། རི་རབ་ཆེན་པོ་ལྟ་བུ་ཤིན་ཏུ་མི་གཡོ་ཞིང་མི་འགུལ་བ། མཆོག་ཏུ་རྙེད་པར་དཀའ་བ། ཤིན་ཏུ་
གཟུང་བར་དཀའ་བའི་ཕྱག་རྒྱ་མང་པོ་དང། གསང་སྔགས་མང་པོ་དང། དཀྱིལ་འཁོར་སྒྲུབ་པ་མང་པོ་དང། རི་མོར་སྐུ་གཟུགས་བྲི་བ་མང་པོ་དང། སྒྲུབ་པ་གསང་བ་

[200B] དེ་བཞིན་གཤེགས་པའི་རྣམ་པར་འཕྲུལ་བ་མང་བོ་དང། འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་འཕྲུལ་པ་དོན་ཡོད་པ་བཀླགས་
པས་འགྲུབ་པར་འགྱུར་བ་མང་པོ་ལ་བཅོམ་ལྡན་འདས། བདག་མཆོག་ཏུ་ཡ་མཚན་དུ་གྱུར་ན། ཇི་ལྟར་སྒྲུབ་པར་རྔོ་ཐོགས། ཇི་ལྟར་ངེས་པར་གཟུང་བ་རྔོ་ཐོགས་
ལགས༑ གསང་སྔགས་ཐ་དད་པ་དང། ཕྱག་རྒྱ་ཐ་དད་པ་དང་དཀྱིལ་འཁོར་སྒྲུབ་པ་ཐ་དད་པ་དང། རས་ཀྱི་རི་མོའི་སྐུ་གཟུགས་ཐ་དད་པ་དང། གཏོར་མ་ཐ་དད་པ་
དང། མེ་ཏོག་དང། བདུག་སྤོས་དང། དྲི་དང། ཕྲེང་བ་དང། བྱུག་པ་དང། མཆོད་ཡོན་དང། ཞབས་བསིལ་དང། སྤྱན་དྲངས་བ་དང་གཤེགས་སུ་གསོལ་བ་དང་
དགུག་པ་དང། དམ་ཚིག་དང། ཁྲུས་དང། སྨྱུང་བ་དང། ཕྱག་རྒྱ་བཅིང་བ་དང། རབ་ཏུ་འཇུག་པ་དང། བཟླས་བརྗོད་དང། སྦྱིན་སྲེག་དང། སླར་གཤེགས་སུ་གསོལ་
བའམ༑ ངེས་པར་གཟུང་བའམ། དྲན་པར་བགྱི་བར་རྔོ་ཐོགས། བཅོམ་ལྡན་འདས། རྨོངས་པ་ཆེན་པོ་སེམས་ཀྱི་སྤྱོད་པ་རྨུགས་པར་གྱུར་པའི་རིགས་ཀྱི་བུ་རྣམས་
སམ༑ རིགས་ཀྱི་བུ་མོ་རྣམས་སམ། དགེ་སློང་མའམ། དགེ་བསྙེན་ནམ་དགེ་བསྙེན་མའམ། དགེ་སྦྱོང་ངམ། བྲམ་ཟེའམ། རྒྱལ་རིགས་སམ་རྗེའུ་རིགས་

[201A]༄༅། །སམ༑ དམངས་རིགས་སམ། རིག་སྔགས་སམ། རིག་སྔགས་འཆང་དེ་རྣམས་ཀྱིས་དོན་ཡོད་པའི་ཆོ་ག་ཞིབ་མོའི་རྒྱལ་པོ་འདི་ངེས་པར་
གཟུང་བར་ཇི་ལྟར་རྡོ་ཐོགས། རིག་སྔགས་འཆང་དེ་རྣམས་ཀྱིས་ཇི་ལྟར་སྒྲུབ་པར་རྡོ་ཐོགས། བཅོམ་ལྡན་འདས། བདག་གི་སྙིང་ལ་མཆོག་ཏུ་ཡ་མཚན་སྐྱེས་པ་
དེ་དག་བཅོམ་ལྡན་འདས་ཀྱིས་ཐེ་ཚོམ་གཅད་པའི་སླད་དུ་བཀའ་སྩལ་དུ་གསོལ། བཅོམ་ལྡན་འདས། ཐེ་ཚོམ་གཅད་པའི་སླང་དུ་ཞུས་པ་ལུང་བསྟན་དུ་གསོལ་
དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་བཀའ་སྩལ་ཏོ། །ལག་ན་རྡོ་རྗེ། དངོས་
གྲུབ་ཀྱི་སྤྱོད་པ་གསང་བ་རྣམ་པ་སྣ་ཚོགས་གསང་སྔགས་སྒྲུབ་པ་པོ་སྒྲུབ་པ་ལ་གང་གི་ཚེ་དངོས་གྲུབ་ལས་དབུགས་ཕྱུང་བ་དེའི་ཚེ་བློ་གྲོས་ཆེན་པོའི་ཆེན་པོར་འབོགས་
པར་འགྱུར། དངོས་གྲུབ་ཆེན་པོ་འགྲུབ་པར་འགྱུར། །བསོད་ནམས་ཀྱི་ཕུང་པོ་ཆེན་པོའི་ཆེན་པོ་རབ་ཏུ་སྐྱེ་བར་འགྱུར། དགེ་བའི་རྩ་བ་ཆེན་པོའི་ཆེན་པོ་དང་ལྡན་པར་
འགྱུར༑ ཕ་རོལ་ཏུ་བྱིན་པ་དྲུག་གི་དངོས་གྲུབ་ཆེན་པོའི་ཆེན་པོ་འཐོབ་པར་འགྱུར་རོ། །ལག་ན་རྡོ་རྗེས་གསོལ་པ། བཅོམ་ལྡན་འདས་དངོས་གྲུབ་གང་གིས་

[201B]གྲུབ་དམ་པ་དེ་གང་ལགས། བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ། གད་ལ་ཡུངས་ཀར་གྱི་འབྲུ་ཙམ་
གྱི་བྱང་ཆུབ་ཀྱི་ས་བོན་གྱི་འབྲས་བུ་ཐོབ་པ་ཡོད་པ་དེ་ལ་ལག་ན་རྡོ་རྗེ། དངོས་གྲུབ་དམ་པ་མྖྒོ་ཏུ་འགྱུར་རོ། །ལག་ན་རྡོ་རྗེ་རིགས་ཀྱི་བུའམ། རིགས་ཀྱི་བུ་མོའམ། དགེ་
སློང་དམ། དགེ་སློང་མའམ། དགེ་བསྙེན་ནམ། དགེ་བསྙེན་མའམ། དགེ་སྦྱོང་ངམ། བྲམ་ཟེའམ། རྒྱལ་རིགས་སམ། རྗེའུ་རིགས་སམ། དམངས་རིགས་སམ། གཞན་ཡང་
སུ་ཡང་རུང་བ་བུད་མེད་དང། སྐྱེས་པ་དང། ཁྱེའུ་དང། བུ་མོ་གང་གི་ལག་ཏུ་དེ་བཞིན་གཤེགས་པའི་སྐུའི་རིང་བསྲེལ་ཡུངས་ཀར་གྱི་འབྲུ་ཙམ་ཞིག་ཐོབ་པར་གྱུར་ལ། དེས་རིང་
བསྲེལ་དེ་ཟ་མ་ཏོག་གི་ནང་དུ་བཅུག་སྟེ་ཉིན་གཅིག་བཞིན་དུ་མཆོད་པ་དང། དཀྱིལ་འཁོར་དང། ཁྲུས་ལ་སོགས་པ་བྱེད་ཅིང་བདུག་པ་དང། དྲི་དང། ཕྲེང་བ་དང། ཕྱེ་མ་དང། གོས་
དང། གདུགས་དང། རྒྱལ་མཚན་དང། བ་དན་དག་གིས་མཆོད་པ་བྱེད་ན། ལག་ན་རྡོ་རྗེ། རིག་སྔགས་འཆང་དེ་དངོས་གྲུབ་དམ་པ་དང་མཆོག་དང། བླ་ན་མེད་པ་འཐོབ་
པར་འགྱུར་རོ། །གང་དང་གནང་དུ་དགོས་པར་སྦྱར་བ་དེ་དང་དེར་དངོས་གྲུབ་ཆེན་པོ་མཆོག་ཏུ་འགྱུར། རིང་བསྲེལ་ཡུངས་ཀར་གྱི་འབྲུ་ཙམ་ཞིག་ལ་མཆོད་པ་བྱས་པ་རིགས་ཀྱི་

[202A]༄༅། །བུའམ༑ རིགས་ཀྱི་བུ་མོའམ། དགེ་སྦྱོང་ངམ། རྒྱལ་རིགས་སམ། དམངས་རིགས་སམ། གཞན་བུད་མེད་དམ། སྐྱེས་པའམ། ཁྱེའུ་བུ་མོ་དེ་
དག་གིས་དེ་བཞིན་གཤེགས་པ་བྱེ་བ་ཁྲག་ཁྲིག་བརྒྱ་སྟོང་ཕྲག་གངྒཱའི་ཀླུང་གི་བྱེ་མ་དང་མཉམ་པ་ལ་སྐད་ཅིག་གཅིག་གིས་མཆོད་པ་བྱས་པར་འགྱུར། བརྗོད་པ་དང་
གུས་པ་དང། བསྟོད་པ་དང། ཕྱག་བྱས་པར་འགྱུར་རོ། །དེ་བཞིན་གཤེགས་པ་དེ་དག་གི་དྲུང་དུ་དགེ་བའི་རྩ་བ་བསྐྱེད་པར་འགྱུར་དེ་དག་གི་དྲུང་དུ་བསོད་རྣམས་ཀྱི་ཕུང་པོ་
ཆེན་པོ་དང་ལྡན་པར་འགྱུར་རོ། །དེ་བཞིན་གཤེགས་པ་དེ་དག་གི་དྲུང་དུ་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ། དགེ་བསྙེན་ནམ། དགེ་
བསྙེན་མའམ། གཞན་གང་སུ་ཡང་རུང་བ་དགེ་སྦྱོང་ངམ། བྲམ་ཟེའམ། རྒྱལ་རིགས་སམ། རྗེའུ་རིགས་སམ། དམངས་རིགས་སམ། སྐྱེས་པའམ། བུད་མེད་དམ། ཁྱེའུ་
འམ༑ བུ་མོ་དེ་དག་དེ་བཞིན་གཤེགས་པའི་བྱིན་གྱི་རླབས་ཀྱིས་བརླབས་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱིས་ལུང་བསྟན་པར་འགྱུར་རོ། །ཤེས་རབ་
དང་ཐབས་ལ་མཁས་པའི་དགེ་བའི་རྩ་བ་དཔག་ཏུ་མེད་པར་འགྱུར་རོ། །རིག་སྔགས་འཆང་ཆེན་པོའི་དངོས་གྲུབ་དཔག་ཏུ་མེད་པར་འགྱུར་རོ། །དོན་ཡོད་པའི་ཆོ་ག་ཞིབ་མོའི་

[202B] ཕྱག་རྒྱ་དང། གསང་སྔགས་ཀྱི་དངོས་གྲུབ་དཔག་ཏུ་མེད་པ་ཐོབ་པར་འགྱུར་རོ། །དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་
ཕྱག་བྱས་པ། རྣམ་པར་ཐར་པའི་དཀྱིལ་འཁོར་གྱི་ཆོ་ག་ཞིབ་མོའི་རྒྱལ་པོ་ཆེན་པོའི་རིག་སྔགས་རིམ་པར་ཕྱེ་བའི་དངོས་གྲུབ་དཔག་ཏུ་མེད་པ་འཐོབ་པར་འགྱུར་རོ། །ལག་ན་རྡོ་རྗེ་
དེ་ལྟར་རིང་བསྲེལ་ཡུངས་ཀར་གྱི་འབྲུ་ཙམ་ཞིག་ལ་མཆོད་པ་བྱེད་པ་དེ་ཡོན་ཏན་ཆེན་པོར་བརྗོད་པའི་རྣམ་པར་འཕྲུལ་པའི་བྱིན་གྱི་རླབས་ཀྱིས་རྫུ་འཕྲུལ་གྱི་ཏིང་ངེ་འཛིན་འཐོབ་
པར་ཡང་དག་པར་འགྱུར་རོ། །དེ་ལྟར་དངོས་གྲུབ་ཆེན་པོ་འཐོབ་པར་འགྱུར་རོ། །དེ་ལྟ་མོད་ཀྱི། ལག་ན་རྡོ་རྗེ། ཁྱོད་སོང་ལ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་
པ་སྤྱན་རས་གཟིགས་དབང་ཕྱུག་ལ་ཡོངས་སུ་དྲིས་ཤིག་དྲིས་པ་དེའི་ལན་ལྡོན་པར་འགྱུར་རོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་དགའ་བ་དང། མགུ་བ་དང་
ཡིད་རངས་པ་དང། རབ་ཏུ་དགའ་བ་དང། ཡིད་བདེ་བ་སྐྱེས་ནས་བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་སོང་ནས་བྱང་ཆུབ་སེམས་དཔའ་སེམས་དཔའ་ཆེན་པོ་
འཕགས་པ་སྤྱན་རས་གཟིགས་དབང་ཕྱུག་གང་ན་བ་དེ་ལོགས་སུ་སོང་སྟེ་ཕྱིན་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་རྐང་

[203A]༄༅། །བ་གཉིས་ལ་མགོ་བོས་ཕྱག་བྱས་ཏེ་ལན་གསུམ་བསྐོར་བ་བྱས་ནས་བཞིན་འཛུམ་པ་དང། གདོང་ཁྲོ་གཉེར་མེད་པས་འཕགས་པ་སྤྱན་རས་གཟིགས་དབང་
ཕྱུག་ལ་མིག་མི་འཛུམ་པར་བལྟ་ཞིང་འཕགས་པ་སྤྱན་རས་གཟིགས་དབང་ཕྱུག་གི་མདུན་དུ་འདུག་ནས་རྡོ་རྗེ་གསོར་ཞིང་གདོང་དུ་བལྟས་ཏེ་རྟོག་ཅིང་འདུག་གོ་དེ་ནས་བྱང་
ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེ་ལ་འདི་སྐད་ཅེས་སྨྲས་སོ། །ལག་ན་རྡོ་རྗེ་
ཁྱོད་མི་གཡོ་བར་མདུན་དུ་འདུག་སྟེ་རྡོ་རྗེ་གསོར་ཞིང་ང་ལ་ཅི་ཞིག་བལྟ། ཅི་ཞིག་ཡོངས་སུ་དྲི་བར་འདོད། ཅི་ཞིག་གསོལ་བ་འདེབས་པར་འདོད། ལག་ན་རྡོ་རྗེ། དེ་ང་ལ་སྨྲོས་
ཤིག་ལག་ན་རྡོ་རྗེ། ཁྱོད་ལ་སྐབས་ཕྱེའི། ཡོངས་སུ་དྲིས་ཤིག་དང། དྲིས་པ་དེ་ཐམས་ཅད་ལུང་བསྟན་པས་ཁྱོད་ཀྱི་སེམས་རངས་པར་བྱའོ། །དེ་ནས་གནོད་སྦྱིན་གྱི་སྡེ་དཔོན་
ཆེན་པོ་ཕྱག་ན་རྡོ་རྗེས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་སྨྲས་སོ་།བཅོམ་ལྡན་འདས། དོན་ཡོད་པའི་ཞགས་
པའི་སྙིང་པོའི་ཆོ་ག་ཞིབ་མོ་ཤིན་ཏུ་རྟོགས་པར་དཀའ་བ། ཤིན་ཏུ་ཟབ་པ། བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ་རྣམ་པར་ཐར་པའི་དཀྱིལ་འཁོར་གསང་

[203B] ཕྱག་རྒྱ་མང་པོ་དང། དཀྱིལ་འཁོར་སྒྲུབ་པ་མང་པོ་དང། རས་ཀྱི་སྐུ་གཟུགས་བྲི་བ་མང་པོ་ཡོངས་སུ་བསྒྲགས་པ་འདི་བཅོམ་ལྡན་འདས། ཇི་ལྟར་ངེས་པར་གཟུང་
བར་ནུས། དངོས་གྲུབ་ཇི་ལྟར་ཤེས་པར་བགྱི། རྒྱ་མཚོ་ཆེན་པོ་ལྟར་ཟབ་ཆེ་བ། རི་རབ་དང་མཚུངས་པར་མི་གཡོ་བ། ནམ་མཁའ་ལྟར་མཐར་ཐུག་པ་མ་མཆིས་པ། ཤིན་ཏུ་རྟོགས་པར་
དཀའ་བ་འདི་ཇི་ལྟར་ཤེས་པར་བགྱི། གནས་ནི། གང། འགྲོ་བ་ནི་གང། འབྱུང་བ་ནི། གང། སྒྲུབ་པའི་གནས་ནི། གང། དངོས་གྲུབ་དམ་པའི་གནས་ནི། གང། སྔ་མ་ནི། གང། ཕྱི་མ་
ནི༑ གང། དབུས་ནི། གང། ཐ་མ་ནི། གང་ལགས་དེང་དུ་ཡོངས་སུ་ཞུའོ། །དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་དང། གསང་སྔགས་དང། སྒྲུབ་པའི་ཆོ་ག་དང། དམ་ཚིག་སོ་སོ་ཐ་
དད་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་དོན་ཡོད་པའི་རྒྱལ་པོ་ཆེན་པོའི་ཆོ་ག་ཞིབ་མོ། །བྱང་ཆུབ་སེམས་དཔའ་ཐམས་ཅད་ཀྱིས་
ཕྱག་བགྱིས་པ། རྣམ་པར་ཐར་པའི་དཀྱིལ་འཁོར་ཆེན་པོ་རིམ་པར་ཕྱེ་སྟེ་རྗེས་སུ་བཟུང་བ་དེ་ངེས་པར་གཟུང་བར་ཇི་ལྟར་ནུས། བཅོམ་ལྡན་འདས། བདག་གི་ཐེ་ཚོམ་ཆེན་པོ་དང། མཆོག་ཏུ་
ངོ་མཚར་དུ་གྱུར་པ་དེ་ཐུགས་རྗེ་ཆེན་པོས་བདག་ལ་བཀའ་སྩལ་དུ་གསོལ། ཇི་ལྟར་གྲུབ་ན། ཕྱག་རྒྱ་དང་གསང་སྔགས་དང་བཅས་པའི་དཀྱིལ་འཁོར་རིམ་པར་ཕྱེ་བ་དང། རས་ཀྱི་རི་མོའི་

[204A]༄༅། །ཆོ་ག་མཐའ་དག་ངེས་པར་བཟུང་བར་འགྱུར་བ་ཐེ་ཚོམ་གཅད་པའི་སླད་དུའོ། །སེམས་དཔའ་ཆེན་པོས་བཀའ་སྩལ་དུ་གསོལ། དེ་ནས་བྱང་ཆུབ་སེམས་དཔའ་
སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེ་ལ་འདི་སྐད་ཅེས་སྨྲས་སོ། །ལག་ན་རྡོ་རྗེ། ཡུན་རིང་པོ་ཞིག་ནས་
སྤོབས་པ་གང་ཞིག་སྐྱེས་ཏེ་ང་ལ་ཡོངས་སུ་འདྲི། ལག་ན་རྡོ་རྗེ་ཉོན་ཅིག་དང་བཤད་པར་བྱའོ། །གང་ཡང་ཕྱོགས་བཅུའི་སངས་རྒྱས་ཞིང་ཐམས་ཅད་ཀྱི་སངས་རྒྱས་བཅོམ་ལྡན་
འདས་ནི། ཁ་དོག་གཅིག་པ། རྟགས་གཅིག་པ། ཆོས་གཅིག་ལ་ཞུགས་པ་དབྱིངས་དང། ཁམས་དང། སྙིང་པོ་གཅིག་པ། སངས་རྒྱས་འབྱུང་བ་དང། ཆོས་ཀྱི་འཁོར་ལོ་རབ་ཏུ་
བསྐོར་བ་གཅིག་པའོ། །དེ་ལྟ་མོད་ཀྱི། ལག་ན་རྡོ་རྗེ། གང་འདས་པ་དང། མ་བྱོན་པ་དང། ད་ལྟར་བྱུང་བའི་སངས་རྒྱས་བཅོམ་ལྡན་འདས་དེ་བཞིན་གཤེགས་པ་དེ་དག་ནི། སངས་
རྒྱས་ཀྱི་ཞིང་སྣ་ཚོགས་པ་ཉིད་དང། རྫུ་འཕྲུལ་གྱི་རྣམ་པར་འཕྲུལ་པ་དང། སྐུ་ཚེའི་འདུ་བྱེད་སྣ་ཚོགས་པ་ཉིད་དང། སེམས་ཅན་ཡོངས་སུ་སྨིན་པར་མཛད་པ་སྣ་ཚོགས་པ་ཉིད་དང་
ལུང་བསྟན་པ་སྣ་ཚོགས་པ་ཉིད་དང། ཉན་ཐོས་དང་རང་སངས་རྒྱས་ཀྱི་དགེ་འདུན་སྣ་ཚོགས་པ་ཉིད་དང། བྱང་ཆུབ་སེམས་དཔའི་ཚོགས་སྣ་ཚོགས་པ་ཉིད་དང། གཞན་ཡང་

[204B]སོ། །དེ་ལྟ་མོད་ཀྱི། ལག་ན་རྡོ་རྗེ། དེ་བཞིན་དུ་འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་དོན་ཡོད་བའི་ཞགས་བ་བྱང་ཆུབ་
སེམས་དཔའ་ཐམས་ཅད་ཀྱིས་ཕྱག་བྱས་པ། རྣམ་པར་ཐར་པའི་དཀྱིལ་འཁོར་འདི་ཡང་གཅིག་ཉིད་ལས་དེ་ཐམས་ཅད་དུ་རྗེས་སུ་འགྲོའོ་།སྒྱུ་མ་ལྟ་བུའི་ཏིང་ངེ་འཛིན་གྱི་རྣམ་པར་འཕྲུལ་པ་སྣ་
ཚོགས་ཀྱིས་རྣམ་པར་འཕྲུལ་པའི་རྫུ་འཕྲུལ་གྱི་དངོས་གྲུབ་ཀྱི་གནས་དང། སེམས་ཅན་ཡོངས་སུ་སྨིན་པར་བྱེད་པའི་གནས། བསམ་པ་ཡོངས་སུ་རྫོགས་པར་བྱེད་པ་ལ་ཇི་ལྟ་ཇི་ལྟར་
དུལ་བར་བྱེད་པ་དེ་ལྟ་དེ་ལྟར་དངོས་གྲུབ་རྗེས་སུ་འཐོབ་ཅིང་དེ་ལྟ་དེ་ལྟར་བསམ་པ་དག་པ་འཐོབ་པར་འགྱུར་རོ། །དེ་ལྟ་དེ་ལྟར་དགེ་བའི་རྩ་བ་ཆེན་པོ་བསྐྱེད་པར་འགྱུར་རོ། །དེ་ལྟ་དེ་ལྟར་
བསོད་ནམས་ཀྱི་ཕུང་པོ་ཆེན་པོ་དང་ལྡན་པར་འགྱུར་རོ། །དེ་ལྟ་དེ་ལྟར་དེ་བཞིན་གཤེགས་པ་ཐམས་ཅད་ཀྱིས་དགོངས་པར་འགྱུར་རོ། །དེ་ལྟ་དེ་ལྟར་བྱང་ཆུབ་སེམས་དཔའི་ཡུལ་ལ་
རྣམ་པར་འཕྲུལ་བ་སྒྱུ་མ་ལྟ་བུའི་ཏིང་ངེ་འཛིན་གྱི་རྫུ་འཕྲུལ་གྱི་ཆོ་འཕྲུལ་དང་ལྡན་པར་འགྱུར་རོ། །དེ་ལྟ་དེ་ལྟར་གཟུངས་དང་ཏིང་ངེ་འཛིན་ཡོངས་སུ་དག་པ་འཐོབ་པར་འགྱུར་རོ་།དེ་
ལྟར་དཔའ་བར་འགྲོ་བའི་ཏིང་ངེ་འཛིན་འཐོབ་པར་འགྱུར་རོ། །རྡོ་རྗེ་ལྟ་བུའི་ཏིང་ངེ་འཛིན་དང། རྒྱལ་མཚན་གྱི་རྩེ་མོའི་དཔུང་རྒྱན་གྱི་ཏིང་ངེ་འཛིན་དང། ཉོན་མོངས་པ་སྤོང་བའི་ཏིང་ངེ་

[205A]༄༅། །འཛིན་དང། སྤྱན་རས་གཟིགས་དབང་ཕྱུག་གི་ཏིང་ངེ་འཛིན་དང། རྣམ་བར་ཐར་བའི་ཏིང་ངེ་འཛིན་དང། འོད་ཟེར་རབ་ཏུ་འགྱེད་པའི་ཏིང་ངེ་འཛིན་དང། དགའ་
བ་སྤོང་པའི་ཏིང་ངེ་འཛིན་དང། སྟོབས་བཀོད་པའི་ཏིང་ངེ་འཛིན་དང། ཆོས་ལ་རྣམ་པར་ལྟ་བའི་ཏིང་ངེ་འཛིན་དང། ལག་ན་རིན་ཆེན་ཕྱག་རྒྱའི་ཏིང་ངེ་འཛིན་དང། དྲི་མ་མེད་པའི་
འབྱུང་གནས་ཀྱི་ཏིང་ངེ་འཛིན་དང། རྣམ་པར་སྣང་མཛད་ཀྱི་སྙིང་པོའི་ཏིང་ངེ་འཛིན་དང། ནི་མ་རབ་ཏུ་གྲོལ་བའི་ཏིང་ངེ་འཛིན་དང། རིན་པོ་ཆེའི་སྙིང་པོའི་ཏིང་ངེ་འཛིན་དང། ཟླ་བའི་
སྙིང་པོའི་ཏིང་ངེ་འཛིན་དང། ཀུན་ཏུ་ལྟ་བའི་འོད་ཟེར་གྱི་ཏིང་ངེ་འཛིན་དང། ཆོས་ཀྱི་སྒྲོན་མའི་ཏིང་ངེ་འཛིན་དང། དེ་བཞིན་གཤེགས་པ་ཐམས་ཅད་ཀྱི་སྤྱི་གཙུག་ལ་རྣམ་པར་ལྟ་བའི་
ཏིང་ངེ་འཛིན་དང། ཡུལ་ལ་རྣམ་པར་འཕྲུལ་པ་ཀུན་ཏུ་བཀོད་པའི་ཏིང་ངེ་འཛིན་དང། སྒྲོན་མ་འབར་བའི་ཏིང་ངེ་འཛིན་དང་ཆགས་པ་མེད་པའི་ཏིང་ངེ་འཛིན་དང། ཕྱིར་མི་ལྡོག་པའི་
འབྱུང་གནས་ཀྱི་ཏིང་ངེ་འཛིན་དང། ཟླ་བ་རྫོགས་པའི་ཏིང་ངེ་འཛིན་དང། ཤིན་ཏུ་རབ་ཏུ་གནས་པའི་ཏིང་ངེ་འཛིན་དང། ཤིན་ཏུ་རབ་ཏུ་སངས་རྒྱས་པའི་ཏིང་ངེ་འཛིན་དང། ཀུན་ནས་
དཀྱིལ་འཁོར་འགྲོ་བ་ཡོངས་སུ་དག་པའི་ཏིང་ངེ་འཛིན་དང། ཉི་མ་ཀུན་ཏུ་ལྟ་བའི་ཏིང་ངེ་འཛིན་དང། ཡིད་གཉིས་ཡང་དག་པར་འཇོམས་པའི་ཏིང་ངེ་འཛིན་དང། ཀུན་ཏུ་ཕྱག་རྒྱའི་རྣམ་

[205B] ཀུན་ནས་དཀྱིལ་འཁོར་ཡོངས་སུ་དག་པའི་ཏིང་ངེ་འཛིན་དང། ཕྱག་རྒྱའི་མཚན་ཉིད་ལ་ཀུན་ཏུ་ལྟ་བའི་ཏིང་ངེ་འཛིན་དང། དཀྱིལ་འཁོར་ཡོངས་སུ་དག་པ་ཡང་དག་
པར་འཛིན་པའི་ཏིང་ངེ་འཛིན་དང། ཀུན་ཏུ་ལྟ་བའི་འོད་ཟེར་གྱི་ཏིང་ངེ་འཛིན་དང། པདྨ་བཀོད་པའི་ཏིང་ངེ་འཛིན་དང། དོན་ཡོད་པའི་ཀུན་ཏུ་ལྟ་བའི་ཏིང་ངེ་འཛིན་དང། དོན་ཡོད་པ་དྲི་མ་མེད་
བའི་ཏིང་ངེ་འཛིན་དང། ཀུན་ཏུ་དོན་ཡོད་པ་དྲི་མ་མེད་པའི་རྣམ་པར་འཕྲུལ་པའི་ཏིང་ངེ་འཛིན་དང། རྒྱ་ཆེན་པོ་དབུགས་འབྱིན་པ་དོན་ཡོད་པ་རིན་པོ་ཆེའི་ཏིང་ངེ་འཛིན་དང། དཔུང་རྒྱན་གྱི་
ཏིང་ངེ་འཛིན་དང། དཔུང་རྒྱན་གྱི་རྒྱལ་མཚན་གྱི་ཏིང་ངེ་འཛིན་དང། རྒྱལ་མཚན་གྱི་རྩེ་མོའི་དཔུང་རྒྱན་གྱི་ཏིང་ངེ་འཛིན་དང། སྒྲིབ་པ་ཐམས་ཅད་རྣམ་པར་དག་པའི་ཏིང་ངེ་འཛིན་དང་
དོན་ཡོད་པའི་ལྕགས་ཀྱུའི་ཏིང་ངེ་འཛིན་དང། པདྨའི་ལྕགས་ཀྱུའི་ཏིང་ངེ་འཛིན་དང། དྲི་མ་མེད་པའི་ལྕགས་ཀྱུའི་ཏིང་ངེ་འཛིན་དང། ཀུན་ནས་འདྲེན་པའི་ལྕགས་ཀྱུའི་ཏིང་ངེ་འཛིན་དང་
དོན་ཡོད་པའི་འོད་ཟེར་གྱི་ལྕགས་ཀྱུའི་ཏིང་ངེ་འཛིན་དང། ཀུན་ཏུ་ལྟ་བའི་གཟི་བརྗིད་ཀྱི་ཏིང་ངེ་འཛིན་དང། རྟོགས་པ་དྲི་མ་མེད་པ་ཐོབ་པའི་ཏིང་ངེ་འཛིན་དང། ཀུན་ཏུ་ལྟ་བ་རབ་ཏུ་གསལ་
བའི་ཏིང་ངེ་འཛིན་དང། རྣམ་པ་ཐམས་ཅད་ཡོངས་སུ་རྫོགས་པའི་ཏིང་ངེ་འཛིན་དང། ཏིང་ངེ་འཛིན་གྱི་གཙོ་བོ་ལྔ་བཅུ་རྩ་གཉིས་པོ་འདི་དག་འཐོབ་པར་འགྱུར་ཏེ། ཏིང་ངེ་འཛིན་རེ་རེ་ལ་

[206A]༄༅། །ཡང་འཁོར་བྱེ་བ་བརྒྱ་སྟོང་ཕྲག་གངྒཱའི་ཀླུང་གི་བྱེ་མ་དང་མཉམ་པ་དེ་ཐམས་ཅད་རྗེས་སུ་འཐོབ་པར་འགྱུར་རོ་།ལག་ན་རྡོ་རྗེ། དོན་ཡོད་པའི་ཞགས་པའི་
སྙིང་པོ་རྣམ་པར་འཕྲུལ་པར་འདིའི་བྱིན་གྱི་རླབས་ཀྱིས་ཀྱང་དོན་ཡོད་པའི་ཞགས་པའི་སྙིང་པོ་ཀློག་པ་དང། འཆང་བ་དང། བརྗོད་པ་དང། སྒྲུབ་པ་དང། ཕྱག་རྒྱ་འཆིང་བས་ཡོན་
ཏན་དེ་དག་འཐོབ་པར་འགྱུར་རོ། །ལག་ན་རྡོ་རྗེ། དོན་ཡོད་པའི་ཞགས་པའི་སྙིང་པོ་འཆང་བ་དང། བརྗོད་པ་དང། ཀློག་པ་དང་ཁ་ཏོན་བྱེད་པ་དང། ཉིན་ལན་གསུམ་མཚན་ལན་
གསུམ་དྲན་པར་བྱེད་ན། ལག་ན་རྡོ་རྗེ། སེམས་ཅན་དེ་དངོས་གྲུབ་དོན་ཡོད་པ་འཐོབ་པར་འགྱུར་ཏེ། རྣམ་པར་འཕྲུལ་པ་དོན་ཡོད་པ་དང། དེ་བཞིན་གཤེགས་པ་ལྟ་བ་དོན་ཡོད་པ་
འཐོབ་པ་དང། གཟུངས་དོན་ཡོད་པ་འཐོབ་པ་དང། ཏིང་ངེ་འཛིན་དོན་ཡོད་པ་འཐོབ་པ་དང། བསོད་ནམས་གསོག་པ་དོན་ཡོད་པ་འཐོབ་པ་དང། དེ་བཞིན་གཤེགས་པའི་ཡུལ་ལ་
རྣམ་པར་འཕྲུལ་པ་དོན་ཡོད་པ་དང། བྱང་ཆུབ་སེམས་དཔའི་ཡུལ་ལ་རྣམ་པར་འཕྲུལ་པ་དོན་ཡོད་པ་དང། དེ་བཞིན་གཤེགས་པའི་བྱིན་གྱི་རླབས་ཀྱི་རྣམ་པར་འཕྲུལ་པ་དོན་
ཡོད་པ་དང། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ་དོན་ཡོད་པ་དང། བྱང་ཆུབ་ཀྱི་སྙིང་པོར་འགྲོ་བ་དོན་ཡོད་པ་དང། ཆོས་ཀྱི་འཁོར་ལོ་རབ་ཏུ་བསྐོར་བ་དོན་ཡོད་པ་དང་

[206B] བློ་རྒྱས་པ་དོན་ཡོད་པ་དང། ཤེས་རབ་ཟབ་མོ་རྣམ་པར་འཕེལ་བ་དོན་ཡོད་པ་དང། ཕ་རོལ་ཏུ་ཕྱིན་པ་བཅུ་ཡོངས་སུ་རྫོགས་
པ་དོན་ཡོད་པ་དང། དེ་བཞིན་གཤེགས་པ་ཐམས་ཅད་ལ་མཆོད་པ་དང། རིམ་གྲོ་དང། བླ་མ་ལ་གུས་པར་བྱ་བ་དོན་ཡོད་པ་དེའི་ཕྱིར་ལག་ན་རྡོ་རྗེ། དོན་ཡོད་པའི་ཞགས་པ་ཞེས་
མིང་དུ་གདགས་པ་བྱས་ན། ལག་ན་རྡོ་རྗེ། རིག་སྔགས་འཆང་རྣམས་ལ་ཇི་ལྟར་རྨོངས་པ་སྐྱེ་བ་འགྱུར། སེམས་འཁྲུག་པར་འགྱུར། དྲན་པ་དང་བློ་གྲོས་རྨོངས་པར་འགྱུར་ཏེ། དེའི་
གནས་ན་མི་སྣང་ན་སུ་ཞིག་སྨྲ་བར་ནུས། དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ནི། དོན་ཡོད་པ་སྟེ། དེ་བཞིན་གཤེགས་པའི་ཡེ་ཤེས་གང་ཡིན་པ་དེ་དོན་ཡོད་པའི་ཞགས་པའི་
མིང་དུ་དམིགས་སོ། །བྱང་ཆུབ་སེམས་དཔའ་རྣམས་ཀྱི་ཡེ་ཤེས་ནི། དོན་ཡོད་པ་དང། ཡེ་ཤེས་དོན་ཡོད་པ་གང་ཡིན་པ་དེ་དོན་ཡོད་པའི་ཞགས་པའི་སྙིང་པོའི་མིང་དུ་དམིགས་སོ། །སྒྱུ་མ་
ལྟ་བུའི་ཏིང་ངེ་འཛིན་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་འཕྲུལ་པའི་དོན་ཡོད་པ་སྟེ། སྒྱུ་མ་ལྟ་བུ་གང་ཡིན་པ་དེ་དོན་
ཡོད་པའི་ཞགས་པའོ། །ཡེ་ཤེས་གང་ཡིན་པ་དེ་ཞགས་པའོ། །དེའི་སྙིང་པོའོ། །སྙིང་པོ་གང་ཡིན་པ་དེ་དོན་ཡོད་པའི་ཞགས་པའི་སྙིང་པོ་སྟེ། བྱང་ཆུབ་སེམས་དཔའ་སེམས་དཔའ་ཆེན་པོ་

[207A]༄༅། །འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་ཞེས་དོན་ཡོད་པའི་ཞགས་བའི་སྙིང་པོའི་མིང་དུ་དམིགས་སོ། །གང་ཡིད་ལ་སེམས་བ་དང། གང་དོན་
དུ་གཉེར་བ་དེ་ཐམས་ཅད་འདྲེན་པར་འགྱུར། འགུགས་པར་འགྱུར། ལེན་པར་འགྱུར་ཏེ། ཤིན་ཏུ་རིང་པོ་ནས་ཀྱང་ཡེ་ཤེས་ཀྱི་ཞགས་པས་འགུགས་པར་འགྱུར་རོ། །ལག་ན་རྡོ་
རྗེ༑ དེ་བས་ན། དེ་དོན་ཡོད་པའི་ཞགས་པའི་སྙིང་པོའི་མིང་དུ་དམིགས་སོ། །ལག་ན་རྡོ་རྗེ། གང་གིས་ཏིང་ངེ་འཛིན་འདི་འཐོབ་པ་དེ་ལ་ཇི་ལྟར་རྨོངས་པ་སྐྱེ་བར་འགྱུར། །བློ་དམན་
པར་འགྱུར་ཏེ། གནས་འདི་ནི། མི་སྣང་ངོ། །ལག་ན་རྡོ་རྗེ། གཞན་ཡང་གཟུངས་ཀྱི་སྒོ་དུ་མ་འཐོབ་སྟེ། གང་གིས་གཟུངས་འཐོབ་པ་དེས་དོན་ཡོད་པའི་ཞགས་པའི་སྙིང་པོའི་ཆོ་ག་
ཞིབ་མོ་འདིའི་གསང་སྔགས་མཐའ་དག་རྫོགས་པ་དང། གསང་སྔགས་དང། ཕྱག་རྒྱ་དང། གསང་སྔགས་རིམ་པར་ཕྱེ་བ་དང། དཀྱིལ་འཁོར་ཁ་ཏོན་ཉིད་དུ་གནས་ཏེ། ཐམས་
ཅད་སོ་སོར་ཡང་དག་པར་ཤེས་སོ། །འདི་ལྟ་སྟེ། དོན་ཡོད་པའི་རྒྱ་མཚོ་ཞེས་བྱ་བའི་གཟུངས་དང། དོན་ཡོད་པའི་ལྕགས་ཀྱུ་ཞེས་བྱ་བའི་གཟུངས་དང། དོན་ཡོད་པའི་པདྨའི་
ལྕགས་ཀྱུ་ཞེས་བྱ་བའི་གཟུངས་དང། དོན་ཡོད་པར་རབ་ཏུ་གནས་པ་ཞེས་བྱ་བའི་གཟུངས་དང། དོན་ཡོད་པ་རྣམ་པར་སྣང་མཛད་ཀྱི་ཟ་མ་ཏོག་ཅེས་བྱ་བའི་གཟུངས་དང་

[207B]གཟུངས་དང། དོན་ཡོད་པ་དྲི་མ་མེད་པའི་པདྨ་ཞེས་བྱ་བའི་གཟུངས་དང། དོན་ཡོད་བའི་འོད་ཟེར་རབ་ཏུ་སྣང་བ་ཞེས་བྱ་བའི་
གཟུངས་དང། དོན་ཡོད་པའི་ཡིད་བཞིན་གྱི་ནོར་བུའི་རྒྱལ་མཚན་ཞེས་བྱ་བའི་གཟུངས་དང། དོན་ཡོད་པ་རྣམ་པར་འཕྲུལ་པའི་འོད་ཟེར་ཞེས་བྱ་བའི་གཟུངས་དང། དོན་ཡོད་པའི་
ཕྱག་རྒྱ་ཞེས་བྱ་བའི་གཟུངས་དང། དོན་ཡོད་པའི་རྡོ་རྗེ་ཞེས་བྱ་བའི་གཟུངས་དང། དོན་ཡོད་པར་རབ་ཏུ་གནས་པ་ཞེས་བྱ་བའི་གཟུངས་དང། དོན་ཡོད་པ་ཡངས་པ་སྣང་བ་ཞེས་བྱ་
བའི་གཟུངས་དང། དོན་ཡོད་པའི་དངོས་གྲུབ་ཅེས་བྱ་བའི་གཟུངས་དང། དོན་ཡོད་པ་དྲི་མ་མེད་པའི་འབྱུང་གནས་ཞེས་བྱ་བའི་གཟུངས་དང། དོན་ཡོད་པའི་བློ་རྒྱས་པ་ཞེས་བྱ་བའི་
གཟུངས་དང། དོན་ཡོད་པའི་འབར་བའི་ཕྱག་རྒྱ་ཞེས་བྱ་བའི་གཟུངས་དང། དོན་ཡོད་པ་ཉི་མའི་སྙིང་པོ་ཞེས་བྱ་བའི་གཟུངས་དང། དེ་བཞིན་གཤེགས་པ་དང། བྱང་ཆུབ་སེམས་
དཔའ་ཐམས་ཅད་ཀྱི་དཀྱིལ་འཁོར་གསང་བ་དོན་ཡོད་པ་ཞེས་བྱ་བའི་གཟུངས་འཐོབ་སྟེ། གང་གིས་གཟུངས་དེ་རྣམས་ཐོས་པ་ཙམ་གྱིས་དོན་ཡོད་པའི་ཞགས་པའི་སྙིང་པོ་བྱང་ཆུབ་
སེམས་དཔའ་ཐམས་ཅད་ཀྱིས་ཕྱག་བྱས་པ། རྣམ་པར་ཐར་པའི་དཀྱིལ་འཁོར་གྱི་ཕྱག་རྒྱ་དང། གསང་སྔགས་རིམ་པར་ཕྱེ་བའི་དཀྱིལ་འཁོར་མཐའ་དག་རྫོགས་པ་དང། གསང་

[208A]༄༅། །སྔགས་དང། ཆོ་ག་དང། ཆོ་ག་ཞིབ་མོ་རྒྱ་ཆེན་པོ་ཁ་ཏོན་དུ་གནས་ཤིང་ཐམས་ཅད་སོ་སོ་ཡང་དག་པར་ཤེས་ཏེ། གང་གིས་མཐུ་འདི་རབ་ཏུ་ཐོབ་པའི་རྨོངས་
པ་སྐྱེས་པར་འགྱུར། དྲན་པ་ཉམས་པར་མི་འགྱུར། དྲན་པ་ཞན་པར་མི་འགྱུར། དྲན་པ་རྨུགས་པར་མི་འགྱུར། དྲན་པ་འཁུམས་པར་མི་འགྱུར། དྲན་པ་མི་བརྟན་པར་མི་འགྱུར་
དྲན་པ་གཞན་དུ་རྒྱུ་བར་མི་འགྱུར། འདོད་ཆགས་དང། ཞེ་སྡང་དང། གཏི་མུག་དང། ང་རྒྱལ་དང། སེར་སྣ་དང། ཕྲག་དོག་གི་རྗེས་སུ་འགྲོ་བར་མི་འགྱུར། དྲན་པ་སྡིག་པ་
ཅན་དུ་མི་འགྱུར་རོ། །དྲན་པ་འཇིག་རྟེན་པའི་མི་དགེ་བ་བྱེད་པར་མི་འགྱུར་ཏེ། རྟག་ཏུ་བློ་ཡངས་ཤིང་རབ་ཏུ་གསལ་བར་འགྱུར་རོ། །རྟག་ཏུ་མི་མཉམ་པ་དང་མཉམ་པའི་དྲན་
པ་དང། བློ་རྒྱ་མཚོ་ལྟ་བུར་འགྱུར་རོ། །རྟག་ཏུ་དྲན་པ་ཟབ་ཅིང་རྒྱ་མཚོ་ཆེན་པོ་བསགས་པ་ལྟ་བུར་འགྱུར་རོ། །ལག་ན་རྡོ་རྗེ། དོན་ཡོད་པའི་ཞགས་པའི་སྙིང་པོའི་གཟུངས་ཆོ་
ག་ཞིབ་མོའི་རྒྱལ་པོ་དེ་ལྟར་གོ་སྐབས་ཡངས་པ་ལ་གང་གིས་གཟུངས་འདི་ཐོབ་པ་དེ་ལག་ན་རྡོ་རྗེ། ཇི་ལྟར་དྲན་པ་རྨོངས་པར་འགྱུར། གཞན་ཡང་ཚད་མེད་གྲངས་མེད་
དཔག་ཏུ་མེད་པའི་ལུས་ཡོངས་སུ་དག་པ་དང། ཡིད་ཡོངས་སུ་དག་པ་དང། སེམས་ཡོངས་སུ་དག་པ་དང། མདངས་ཡོངས་སུ་དག་པ་དང། མིག་ཡོངས་སུ་དག་པ་དང་

[208B] སྣ་ཡོངས་སུ་དག་པ་དང། ལྕེ་ཡོངས་སུ་དག་པ་འཐོབ་པར་འགྱུར་རོ། །དོན་ཡོད་པའི་ཞགས་པའི་སྙིང་པོ་བཀླགས་པ་ཙམ་དང། མཉན་པ་ཙམ་དང་
མཐོང་བ་ཙམ་དང། ལྷག་པའི་བསམ་པ་ཙམ་གྱིས་དེ་རྣམས་ཡོན་ཏན་གྱི་ཕན་ཡོན་ཆེན་པོ་འདི་འཐོབ་སྟེ། གང་གིས་མཐུ་འདི་རབ་ཏུ་ཐོབ་པ་དེ་ལ་ལག་ན་རྡོ་རྗེ། ཇི་ལྟར་རྨོངས་
པ་སྐྱེ་བར་འགྱུར། དེ་ལྟ་མོད་ཀྱི། ལག་ན་རྡོ་རྗེ། ཡུད་ཙམ་ཞིག་སྡོད་ཅིག་དང། དེ་བཞིན་གཤེགས་པའི་འཁོར་མང་པོའི་དབུས་སུ་ཇི་ལྟར་མངོན་སུམ་དུ་འགྱུར་བ་བཅོམ་ལྡན་
འདས་ཀྱི་སྤྱན་སྔར་བབ་པར་བསྟན་པར་བྱའོ། །དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ་རྣམ་པར་ཐར་པའི་དཀྱིལ་འཁོར་གྱི་
ཆོ་ག་རྣམ་པར་འཕྲུལ་པའི་ཆོ་འཕྲུལ་གྱི་རྫུ་འཕྲུལ་དམ་པའི་ཡུལ་གྱི་མཐུ་ཆེན་པོའི་ཆེན་པོ་བསྟན་པར་བྱའོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེ་བྱང་ཆུབ་
སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་དྲུང་ནས་དོན་ཡོད་པའི་ཡོན་ཏན་བཀོད་པའི་རྣམ་པར་འཕྲུལ་པའི་ཏིང་ངེ་འཛིན་འདི་དག་དང་
གཟུངས་ཀྱི་སྒོ་འདི་དག་མངོན་སུམ་དུ་ཐོས་ནས་དགའ་བ་དང། མགུ་བ་དང། ཡིད་རངས་པ་དང། རབ་ཏུ་དགའ་བ་དང། ཡིད་བདེ་བ་སྐྱེས་ཏེ། སྙིང་དགའ་བས་དགའ་བ་ཆེན་པོ་ཉིད་

[209A]༄༅། །ཐོབ་པར་གྱུར་ནས་སྨྲས་པ། བདག་ལུས་དང་སེམས་ཤིན་ཏུ་སྦྱངས་པས་ཡོངས་སུ་དགའ་བ་ཡིད་ལ་བགྱིད་པས་ངེས་པར་གནས་པར་བགྱིའོ། །ཡིད་ལ་
བགྱིད་པ་མཆོག་ཏུ་དགའ་བ་དང། ངོ་མཚར་དུ་གྱུར་པ་དང། སོམ་ཉིར་དུ་གྱུར་པ་དང་བྲལ་བ་དང། འགྱོད་པ་མ་མཆིས་པས་གནས་པར་བགྱིའོ། །རྣམ་པར་ཐར་པའི་དཀྱིལ་
འཁོར་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ། འཕགས་པ་སྤྱན་རས་གཟིགས་དབང་ཕྱུག་གི་དོན་ཡོད་པའི་ཞགས་པའི་སྙིང་པོའི་མཐུའི་རྣམ་པར་འཕྲུལ་
པ་འདི་ནི། མཆོག་ཏུ་རྙེད་པར་དཀའ་བའོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་ལ་དྲི་མ་མེད་པར་ཀུན་ཏུ་སྣང་བའི་ནོར་བུ་རིན་པོ་ཆེ་ཆེན་པོ་ཆོས་ཀྱི་དགའ་བར་ཕུལ་ནས་རྐང་པ་གཉིས་ལ་མགོ་བོས་ཕྱག་བྱས་ཏེ་ལན་གསུམ་བསྐོར་བ་བྱས་ནས་
སོང་སྟེ་ཆེད་དུ་བརྗོད་པ་འདི་ཆེད་དུ་བརྗོད་ཅིང། འགྱིང་བག་དང། བརྗིད་བག་གི་འགྲོས་ཀྱིས་སོང་ནས་རང་གི་སྟན་ལ་འདུག་སྟེ་བཞིན་འཛུམ་པས་བཅོམ་ལྡན་འདས་ཀྱི་ཞལ་དུ་
བལྟས་ནས་སྙིང་ཡོངས་སུ་དགའ་བས་བཅོམ་ལྡན་འདས་ལ་རྟོག་ཅིང་འདུག་གོ་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་

[209B] སྙིང་རྗེ་དམ་པ་རྒྱ་ཆེན་པོའི་ལྷག་པའི་བསམ་པའི་དམིགས་པས་སེམས་ཅན་ཐམས་ཅད་བསྒྲལ་བའི་ཕྱིར་འོད་ཟེར་དྲི་མ་མེད་པར་སྣང་
བའི་ནོར་བུ་རིན་པོ་ཆེ་ཆེན་པོ་དེ་ཕྱོགས་བཅུའི་དེ་བཞིན་གཤེགས་པ་ཐམས་ཅད་ལ་ཕུལ་ཏེ་ནམ་མཁའ་ལ་འཕགས་སོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་བ་
སྤྱན་རས་གཟིགས་དབང་ཕྱུག་གིས་ནོར་བུ་རིན་པོ་ཆེ་དེ་ནམ་མཁའི་དཀྱིལ་དུ་འཕགས་མ་ཐག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་ཆེར་གཡོས་པར་གྱུར་ཏོ།།
འོད་ཟེར་གྱི་སྣང་བ་ཆེན་པོ་ཉི་མ་བྱེ་བ་བརྒྱ་སྟོང་བས་ལྷག་པའི་འོད་ཟེར་བྱུང་བར་གྱུར་ཏོ། །སྣང་བ་གང་གིས་འཛམ་བུའི་གླིང་གི་སེམས་ཅན་ཐམས་ཅད་ཀྱི་ལུས་ལ་རེག་པ་ཙམ་གྱིས་
སྡིག་པ་ཐམས་ཅད་དང། དམྱལ་བ་དང། ཡི་དྭགས་དང། དུད་འགྲོའི་སྐྱེ་གནས་དང། གཤིན་རྗེའི་འཇིག་རྟེན་དུ་ངན་སོང་གི་འགྲོ་བ་ལས་ཡོངས་སུ་གྲོལ་བར་གྱུར་ཏོ། །གང་ཡང་
གླིང་བཞི་པའི་ཡི་དྭགས་དང། དམྱལ་བ་དེ་དག་ལ་ཡང་སྣང་བ་དེས་སྣང་བར་གྱུར་པས་ཉི་ཚེ་བའི་དམྱལ་བ་རྣམས་ཀྱི་གཏུབས་པ་མེད་པར་གྱུར་ཏེ། སེམས་ཅན་དེ་དག་ཀྱང་ཡོངས་
སུ་ཐར་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐལ་བ་མཉམ་པར་སྐྱེས་ཏེ། ལུས་ཡོངས་སུ་དག་པར་གྱུར་ཏོ། །གང་ཡང་མནར་མེད་བའི་དམྱལ་བ་ཆེན་པོ་བཅུ་དྲུག་པོ་དེ་

[210A]༄༅། །དག་འོད་ཟེར་གྱི་སྣང་བ་དེས་རེག་པས་དམྱལ་བ་དེ་དག་ཐམས་ཅད་དུ་པདྨའི་མཚོ་བྱུང་བར་གྱུར་ཏེ། སེམས་ཅན་དེ་དག་ཀྱང་ཡོངས་སུ་ཐར་ནས་རྒྱན་
ཐམས་ཅད་ཀྱིས་བརྒྱན་ཏེ་བདེ་བ་ཅན་གྱི་འཇིག་རྟེན་གྱི་ཁམས་སུ་སྐལ་བ་མཉམ་པར་པདྨ་ལས་བརྫུས་ཏེ་སྐྱེས་སོ། །གྲང་བའི་དམྱལ་བ་གང་ཡིན་པ་དེ་དག་ཀྱང་དྲོ་ཞིང་བདེ་བ་
དང། རེག་ན་བདེ་བར་གྱུར་ཏོ། །ཚ་བའི་དམྱལ་བ་གང་ཡིན་པ་དེ་དག་ཀྱང་བསིལ་བར་གྱུར་ཅིང་རེག་ན་བདེ་བ་དང། རབ་ཏུ་དགའ་པར་གྱུར་ཏོ། །གང་ཡང་དུད་འགྲོའི་སྐྱེ་གནས་སུ་
སོང་བ་རི་དྭགས་དང། བྱ་དང། ཐ་ན་སྦྲང་བུ་དང། ཤ་སྦྲང་དག་ཀྱང་འོད་ཟེར་དེས་རེག་པས་དུད་འགྲོའི་སྐྱེ་གནས་སུ་སོང་བ་དེ་དག་ཐམས་ཅད་དགའ་ལྡན་དུ་ལྷ་རྣམས་ཀྱི་ནང་
དུ་སྐྱེས་སོ། །སེམས་ཅན་གང་དག་བཅིངས་པར་གྱུར་པ་དེ་དག་ཀྱང་འོད་ཟེར་དེས་རེག་པས་སེམས་ཅན་བཅིངས་པ་ལས་ཡོངས་སུ་གྲོལ་བར་གྱུར་ཏོ། །སུ་མི་འདོད་པ་དང། ལྕགས་
སྒྲོག་དང། ལྕགས་ཀྱུ་ལུ་གུ་རྒྱུད་ཀྱིས་བཅིངས་པ་དེ་དག་ཀྱང་དུམ་བུར་གྱུར་ཏོ། །གང་སྣོད་མ་ཡིན་པ་དེ་ཡང་འོད་ཟེར་དེས་ཕོག་པས་མཐོང་བ་ཡོངས་སུ་དག་པ་འཐོབ་བོ། །གང་
ཤ་བཀྲ་དང་མཛེའི་ནད་ཀྱིས་ལག་པ་དང། རྐང་པ་དང། རྣ་བ་དང། སྣ་མ་ཚང་བ་ཡང་འོད་ཟེར་དེས་ཕོག་པས་ལུས་ཡོངས་སུ་རྫོགས་པ་དང། ལུས་མོངས་སུ་དག་པར་གྱུར་

[210B] ༑གང་འབྲས་བུའི་ཤིང་ལྗོན་པ་དང། མེ་ཏོག་གི་ཤིང་ལྗོན་པ་ཡོངས་སུ་བསྐམས་པར་གྱུར་པ་ཡང་འོད་ཟེར་དེས་རེག་པས་མེ་ཏོག་དང། འདབ་མ་དང། འབྲས་བུ་བྱུང་བར་གྱུར་ཏོ་
སངས་རྒྱས་ཀྱི་ཞིང་དུ་གཏོགས་པ་གང་དུ་འོད་ཟེར་བབ་པའི་སངས་རྒྱས་ཀྱི་ཞིང་དུ་གཏོགས་པ་དེ་ན་ཡང་སངས་རྒྱས་ཀྱི་ཞིང་སོ་སོའི་དེ་[?]གཤེགས་པ་དགྲ་བཅོམ་པ་ཡང་དག་པར་
རྫོགས་པའི་སངས་རྒྱས་བྱེ་བ་ཁྲག་ཁྲིག་བརྒྱ་སྟོང་ཕྲག་གངྒཱའི་ཀླུང་གི་བྱེ་མ་དགུ་བཅུ་རྩ་དགུ་སྙེད་བཞུགས་ཏེ། དེ་བཞིན་གཤེགས་པ་སོ་སོའི་རིན་པོ་ཆེ་སྣ་བདུན་གྱི་ཁང་པ་བརྩེགས་
པའི་གཞལ་མེད་ཁང་དང། སེངྒེའི་ཁྲི་དང་བཅས་པའི་གཞལ་མེད་ཁང་བྱུང་བར་གྱུར་ཏོ། །ནམ་མཁའི་དཀྱིལ་གང་དུ་འོད་ཟེར་གྱི་སྣང་བས་རེག་པའི་ནམ་མཁའི་དཀྱིལ་དེར་ཡང་
ཕྱོགས་བཅུ་ཀུན་ཏུ་རིན་པོ་ཆེའི་རང་བཞིན་གྱི་སྤྲིན་བརྩེགས་པས་ཁེབས་པར་གྱུར་ཏེ། ལྷ་རྫས་ཀྱི་ནོར་བུ་རིན་པོ་ཆེ་ཆེན་པོ་སྣ་ཚོགས་ཀྱི་ཆར་རབ་ཏུ་འབབ་བོ། །ལྷ་རྫས་ཀྱི་རྒྱན་དང་
ཅོད་པན་དང། དཔུང་རྒྱན་དང། གདུ་བུ་དང། དོ་ཤལ་དང། སེ་མོ་དོ་དང། རྣ་རྒྱན་དང། གསེར་གྱི་སྐུད་པ་སྣ་ཚོགས་ཀྱི་ཆར་རབ་ཏུ་འབབ་བོ། །ཚོན་ཁ་དོག་རྣམ་པ་སྣ་ཚོགས་པའི་
ལྷ་རྫས་ཀྱི་གོས་རྨད་དུ་བྱུང་བ་སྣ་ཚོགས་ཀྱི་ཆར་རབ་ཏུ་འབབ་བོ། །ལྷ་རྫས་ཀྱི་མེ་ཏོག་སྣ་ཚོགས་ཀྱི་ཆར་རབ་ཏུ་འབབ་བོ། །ལྷ་རྫས་ཀྱི་བྱུག་པ་སྣ་ཚོགས་ཀྱི་ཆར་རབ་ཏུ་འབབ་བོ། །

[211A]༄༅། །ལྷ་རྫས་ཀྱི་བདུག་པ་སྣ་ཚོགས་དང། ཙནྡན་སྦྲུལ་གྱི་སྙིང་པོའི་ཆར་རབ་ཏུ་འབབ་བོ། །ཚོན་ཁ་དོག་སྣ་ཚོགས་བའི་ལྷ་རྫས་ཀྱི་གོས་དང། བ་དན་སྣ་
ཚོགས་ཀྱི་ཆར་རབ་ཏུ་འབབ་བོ། །ལྷ་རྫས་ཀྱི་མེ་ཏོག་སྣ་ཚོགས་པདྨ་དང། ཀུ་མུ་ད་དང། པདྨ་དཀར་བོ་དང། ཨུཏྤ་ལ་སྔོན་པོ་དང། པ་རུ་ཤ་ཀ་དང། ཙམ་པ་ཀ་དང། ཨ་དཧི་མུཀྟ་
ཀ་དང། ཨ་ཤོ་ཀ་དང། སྐྱ་སྣར་དང། ཀ་དམ་པ་དང། མནྡཱ་ར་བ་དང། མནྡཱ་ར་བ་ཆེན་པོའི་མེ་ཏོག་གི་ཆར་རབ་ཏུ་བབས་ཏེ་ཕྱོགས་བཅུའི་དེ་བཞིན་གཤེགས་པ་ཐམས་ཅད་ལ་
མཆོད་པའི་ལས་བྱེད་དོ། །བཅོམ་ལྡན་འདས་ཤཱཀྱ་ཐུབ་པའི་ཡང་རིན་པོ་ཆེ་སྣ་བདུན་གྱི་ཁང་པ་བརྩེགས་པ་ཡང་དག་པར་གནས་པར་གྱུར་ཏེ། གྲུ་བཞི་པ་ཀ་བ་བཞི་དང། སྒོ་
བཞི་དང་ལྡན་པ། ཤིན་ཏུ་འབར་བ། ལྷ་རྫས་ཀྱི་མེ་ཏོག་སྣ་ཚོགས་ལ་ལན་ཀན་གྱིས་ཡོངས་སུ་བསྐོར་ཅིང་མུ་ཏིག་གི་དྲ་བ་སྣ་ཚོགས་ཀྱིས་བརྒྱན་པ། གསེར་གྱི་དྲིལ་བུ་སྣ་
ཚོགས་འཕྱང་བ། གོས་སྣ་ཚོགས་ཀྱི་ཕྲེང་བས་མཛེས་པར་བྱས་པ་ཆུ་ཤིང་གི་རྒྱལ་མཚན་སྣ་ཚོགས་བསྒྲེངས་པ། ནོར་བུ་རིན་པོ་ཆེ་སྣ་ཚོགས་བཀྲམ་པ། གྲར་ལྷ་རྫས་ཀྱི་རྔ་
ཡབ་སྣ་ཚོགས་ཀྱིས་མཛེས་པར་བྱས་པ། གོ་སྐབས་རྒྱ་ཆེ་བའི་འཁོར་གྱི་དཀྱིལ་འཁོར་ཆེན་པོ་འབྱུང་ཞིང་སྣང་ངོ། །ནམ་མཁའི་དཀྱིལ་ན་ཡང་ལྷ་རྣམས་ལྷ་རྫས་ཀྱི་མེ་ཏོག་

[211B] བདུག་སྤོས་དང། དྲི་དང། ཕྲེང་བ་དང། བྱུག་པ་དང། ཕྱེ་མ་དང། ཆོས་གོས་དང། གདུགས་དང། རྒྱལ་མཚན་དང་བ་དན་དང། རོལ་མོའི་སྒྲ་སྣ་ཚོགས་དང། སིལ་
སྙན་དང། ཕེག་རྡོབ་པས་བཅོམ་ལྡན་འདས་ལ་མཆོད་པ་བྱེད་ཅིང་འཁོད་དེ། དེ་ལྟར་དོན་ཡོད་པའི་ཆོ་འཕྲུལ་གྱི་རྣམ་པར་འཕྲུལ་པའི་བྱིན་རླབས་རྨད་དུ་བྱུང་བ་ཆེན་པོའི་ཆེན་པོ་
རབ་ཏུ་བསྟན་ཅིང་ཡ་མཚན་རྨད་དུ་བྱུང་བའི་རྫུ་འཕྲུལ་གྱི་རྣམ་པར་འཕྲུལ་པ་ཆེན་པོའི་ཆེན་པོར་བསྟན་ཏོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་
རས་གཟིགས་དབང་ཕྱུག་གིས་རྫུ་འཕྲུལ་གྱི་རྣམ་པར་འཕྲུལ་པའི་ཆོ་འཕྲུལ་འདི་བསྟན་ནས་རྣམ་པར་འཕྲུལ་བའི་བཀོད་པ་ཆེན་པོས་རང་གི་སྟན་ལས་ལངས་ཏེ་བཅོམ་ལྡན་འདས་
ག་ལ་བ་དེ་ལོགས་སུ་སོང་སྟེ་ཕྱིན་ནས་བཅོམ་ལྡན་འདས་ལ་ལན་བརྒྱ་སྟོང་དུ་མར་བསྐོར་བ་བྱས་ཏེ་བཅོམ་ལྡན་འདས་ལ་མངོན་དུ་བལྟས་ནས་བླ་གོས་ཕྲག་པ་གཅིག་ཏུ་
གཟར་ཏེ་པུས་མོ་གཡས་པའི་ལྷ་ང་ས་ལ་བཙུགས་ནས་བཅོམ་ལྡན་འདས་ག་ལ་བ་དེ་ལོགས་སུ་ཐལ་མོ་སྦྱར་བ་བཏུད་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །
བཅོམ་ལྡན་འདས། བདག་ལ་དོན་ཡོད་པའི་ཞགས་པའི་སྙིང་བོ་རྣམ་པར་ཐར་པའི་དཀྱིལ་འཁོར་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ། ཕྱག་རྒྱ་དང་

[212A]༄༅། །དཀྱིལ་འཁོར་རིམ་པར་ཕྱེ་བ། གསང་སྔགས་ཀྱི་སྙིང་པོ་གསང་བ། རིག་སྔགས་ཀྱི་རྒྱལ་པོ་ཆེན་པོ། བདག་གི་སྙིང་པོ་གསང་བ། རིག་སྔགས་ཀྱི་
རྒྱལ་པོ་དོན་ཡོད་པའི་ལྕགས་ཀྱུ་དང། དོན་ཡོད་པའི་ཁྲོ་བོའི་ལྕགས་ཀྱུ་དང། རིག་སྔགས་ཀྱི་རྒྱལ་པོ་དོན་ཡོད་པར་འདྲེན་བ་ནོར་བུ་རིན་པོ་ཆེ་ཆེན་པོ་གསུམ་མཆིས་ཏེ་
བཅོམ་ལྡན་འདས། བདག་གིས་དེ་བཅོམ་ལྡན་འདས་ཀྱི་སྤྱན་སྔར་འཁོར་མང་པོའི་ནང་དུ་ཡོངས་སུ་བསྒྲགས་པར་བགྱིའོ། །གང་གིས་དྲན་པ་ཙམ་གྱིས་དོན་ཡོད་པའི་སྙིང་པོའི་
ཆོ་ག་ཞིབ་མོ་ཕྱག་རྒྱ་དང། དཀྱིལ་འཁོར་དང། གསང་སྔགས་དང། ཆོ་ག་རིམ་པར་ཕྱེ་བ་མཐའ་དག་རྫོགས་པར་མངོན་དུ་གནས་པར་འགྱུར་ཏེ། ཐམས་ཅད་སོ་སོ་ཉིད་
དུ་གནས་སོ། །གསང་སྔགས་འདིས་གཟིར་བས་ཐམས་ཅད་དུ་མངོན་དུ་གནས་སོ། །དེ་བཞིན་གཤེགས་པ་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ཏེ་སེམས་ཅན་དག་པ་ཆེན་པོ། ཁྱོད་ཀྱིས་སྤྱན་རས་གཟིགས་དབང་ཕྱུག་གི་སྙིང་པོ་རིག་སྔགས་ཀྱི་རྒྱལ་པོ་དོན་
ཡོད་པའི་ལྕགས་ཀྱུ་སྨྲས་པ་ལེགས་སོ་ལེགས་སོ། །རིག་སྔགས་འཆང་ཐམས་ཅད་ཀྱི་དོན་དང། སེམས་ཅན་ཐམས་ཅད་ཀྱི་དོན་ཆེན་པོའི་ཕྱིར་སེམས་ཅན་དག་པ་ཆེན་པོ་

[212B]དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ཀྱིས་
བསྐུལ་བར་རིག་ནས་བཞིན་འཛུམ་ཞིང་མིག་མི་འཛུམ་པར་བཅོམ་ལྡན་འདས་ག་ལ་བ་དེ་ལོགས་སུ་མངོན་དུ་ཕྱོགས་ཏེ་བཅོམ་ལྡན་འདས་ཀྱི་སྤྱན་སྔར་འཁོར་མང་པོའི་ནང་དུ་འཕགས་
པ་སྤྱན་རས་གཟིགས་དབང་ཕྱུག་གི་སྙིང་པོའི་ལྕགས་ཀྱུ་དོན་ཡོད་པའི་ཞགས་པ་འདི་སྨྲས་སོ། །དུས་གསུམ་དུ་གཤེགས་ཤིང་སོ་སོ་ན་བཞུགས་པའི་དེ་བཞིན་གཤེགས་པ་དང། བྱང་
ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །འཕགས་པ་རྡོ་རྗེ་འཛིན་རིག་སྔགས་ཀྱི་དབང་པོ་ཆེན་པོ་འཁོར་གྱི་ཚོགས་དང་བཅས་པ་ལ་ཕྱག་འཚལ་ལོ། །དཀྱིལ་འཁོར་གྱི་
རིག་སྔགས་ཀྱི་ལྷ་ཐམས་ཅད་དང། ཕྱག་རྒྱ་དང། གསང་སྔགས་རིམ་པར་ཕྱེ་བ་དང། ཆོ་ག་ཞིབ་མོ་ཐམས་ཅད་ལ་ཕྱག་འཚལ་ལོ་།རང་སངས་རྒྱས་དང། འཕགས་པ་ཉན་ཐོས་
ཀྱི་དགེ་འདུན་འདས་པ་དང། མ་བྱོན་པ་དང། ད་ལྟར་བྱུང་བ་ཐམས་ཅད་ལ་ཕྱག་འཚལ་ལོ། །འཕགས་པ་བྱམས་པ་ལ་སོགས་པ་དགའ་ལྡན་གྱི་བྱང་ཆུབ་སེམས་དཔའ་སེམས་དཔའ་
ཆེན་པོ་འཁོར་གྱི་ཚོགས་ལ་ཕྱག་འཚལ་ལོ། །འཕགས་བ་དེ་བཞིན་གཤེགས་པ་འོད་དཔག་མེད་བདེ་བ་ཅན་ན་གནས་པའི་བྱང་ཆུབ་སེམས་དཔའ་ཆེན་པོའི་དཀྱིལ་འཁོར་གྱི་ཚོགས་

[213A]༄༅། །ལ་ཕྱག་འཚལ་ལོ། །ཕྱོགས་བཅུ་མཐའ་ཡས་མུ་མེད་པའི་འཇིག་རྟེན་གྱི་དེ་བཞིན་གཤེགས་པ་དང། དཀྱིལ་འཁོར་གསང་བ་དང་ཕྱག་རྒྱ་རིམ་པར་ཕྱེ་བ་
ཆོ་ག་ཞིབ་མོ་དང་བཅས་པ་ཐམས་ཅད་ལ་ཕྱག་འཚལ་ལོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་སྙིང་རྗེ་ཆེན་པོ་དང་ལྡན་པ་
འཕགས་པ་སྤྱན་རས་གཟིགས་དབང་ཕྱུག་རིག་སྔགས་དང། དཀྱིལ་འཁོར་ཐམས་ཅད་ཀྱི་སྐུ་སེམས་ཅན་ཐམས་ཅད་ལ་བྱམས་པ་ཀུན་ནས་དོན་ཡོད་པའི་དཀྱིལ་འཁོར་གྱི་རིག་
སྔགས་ཀྱི་རྒྱལ་པོ་ལ་ཕྱག་འཚལ་ལོ། །བགེགས་དང། ལོག་འདྲེན་དང། སྡང་བ་དང། བདུད་ལ་སོགས་པ་ཐམས་ཅད་རབ་ཏུ་ཞི་བར་མཛད་པའི་སེམས་དཔའ་ཆེན་པོ་མཆོག་
སྦྱིན་ལྕགས་ཀྱུ་ལ་ཕྱག་འཚལ་ལོ། །ཏདྱ་ཐཱ། ཨོཾ་ཨཱ་ཀརྵ་ཡ། པདྨ་ཧ་སྟེ། མཧཱ་ཨ་མོ་གྷ་ཨཾ་ཀུ་ཤི། ཙ་ར་ཙ་ར། ཙ་ཙ་ར། སཾ་ཙ་ར། ས་མནྟེ་ན། མ་ཧཱ་པཱ་ཤ་ཨཾ་ཀུ་ཤ་བཧུ་ཛ་བར་ད་
བཧུ་ཛ་ཨཾ་ཀུ་ཤ་པཱ་ཤ་དྷ་ར། དྷ་ར་དྷ་ར། ས་མནྟ་མུཎྜ་མནྟ་མུཎྜ་ལ། པ་ཊ་ལ་དྷ་ར་ཨཾ་ཀུ་ཤ་པཱ་ཤེ་ན། དྷ་རཱ་ཡ། ཧཱུཾ་ཧཱུཾ་མ་ཧཱ་བྲཧྨ། བེ་ཥ་དྷ་ར་ཨ་མོ་གྷ་རཱུ་པ། ཨཾ་ཀུ་ཤ་དྷ་ར། ཏ་
ར་ཏ་ར༑ ཏ་ཏ་ར། ས་མནྟྲ་རཱ་ཡ། མ་ཧཱ་མུཎྜ། མཎྜ་ལ། ཨ་མོ་གྷ་ཨཾ་ཀུ་ཤ་བ་ར་ད། མ་ཧཱ་ཀཱ་རུ་ཎི་ཀ་ཏྲི་ལོ་ཙ་ན་བ་ཤུ་པ་ཏི། བ་ཤ་དྷ་ར། ཨཱི་ཤྭ་ར། མ་ཧེ་ཤྭ་ར། པ་ར་མ་

[213B]མ་ཧཱ་བཧུ་ཏེ། ཤྭ་ར་ཡ་མ་བ་རུ་ཎ། ན་མ་སྐྲྀ་ཏ། ཀུ་མཱ་ར། ཏྲཻ་ལོཀྱ་བ་ར་ད། མ་ཧཱ་ཀ་ཤ་མ་ཀ་།ཤཱ་ས་ཀ། རཀྵ་ཀ་མ་ཧཱ་བིདྱ། ཨ་མོ་གྷ། མཎྜ་ལ། པཱུ་ཛི་ཏེ། རཏྣ་མ་ཀུ་ཊ་
མཱ་ལཱ་དྷ་ར། དཧུ་རུ་དཧུ་རུ། མ་ཧཱ་ཨཾ་ཀུ་ཤ་ཨ་ཀྵ་དྷ་ར་ཧཱུཾ་ཧཱུཾ། བྷ་ར་བྷ་ར། སཾ་བྷ་ར་སཾ་བྷ་ར། ས་མནྟ་མུཎྜ་མཎྜ་ལཾ་པཱུ་ར་ཡ། ཧཱུཾ་ཧཱུཾ། ཧྲྀ་ད་ཡ་ཨཾ་ཀུ་ཤི་ཨ་བ་ལོ་ཀཱ་ཡ། མན་སཱ་དྷ་ཡ་
སིདྡྷི་ར། ཨཱ་ཀརྵ་ཡ་མུཎྜ་མནྟ་མཎྜ་ལ། པ་ཊ་ལ། བིགྷྣི་ན་པྲ་སཱ་དྷ་ཡ་མཱ་རཾ། ཧ་ར་ཧ་ར། སརྦ་པྲ་བ་ཀི་ལ་བི་ཥ་མ་ལ། མཱ་ད་སརྱ། ཧུ་རུ་ཧུ་རུ། མ་ཧཱ་ཨ་ཀུ་ཤི་ཧཱུཾ་ཧཱུཾ་བུདྡྷ་བུདྡྷ། བོ་དྷ་ཡ་
བོ་དྷ་ཡ༑ ཏུ་རུ་ཏུ་རུ། མ་ཧཱ་བོ་དཧི་སཏ་ཨཾ་ཀུ་ཤ་རཏྣ་པཱ་ཤ་དྷ་ར། ནཱ་ནཱ་བི་ཙ་ཏྲ། ཨཱ་བྷ་ར་ཎ་བི་བཧུ་ཥི་ཏ། ཨ་མི་ཏཱ་བྷཱ། ཛི་ན་མ་ཀུ་ཊ་དྷ་ར། དྷ་ར་དྷ་ར། པདྨ་པཱ་ཤ་ཨཾ་ཀུ་ཤ་དྷ་ར། སརྦ་བིདྱ་
མནྟྲ་མུཎྜ་མཎྜ་ལ། པྲ་བ་ར་སཱ་དྷ་ཡ་སཱ་དྷ་ཡ། བི་ཤྭ་རཱུ་པ་དྷ་ར། ས་ཧ་སྲ་བཧུ་ཛ། ས་ཧ་སྲ་ནེ་ཏྲ། སོ་སོ་མ་མུ་ཁ་བ་ར་མ་ཧཱ་ཀཱ་རུ་ཎི་ཀ་སཏ་བཏ་ས་ལ། སརྦ་མནྟྲ་མུཎྜ་པྲ་ས་དྷ་ཀ་པདྨ་བ་
ར་ད་ས་དཱ་ན་མོསྟུ་ཏེ། ཨ་མོ་གྷ་ཀུ་ཤ་པདྨ་བཧུ་ཛ་སཱཧཱ། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་འདོ་སྨྲས་མ་ཐག་ཏུ་རི་བོ་པོ་
ཊ་ལ་ཆེན་པོ་བྲག་དང། ནགས་ཚལ་དང། སྐྱེད་མོས་ཚལ་དུ་བཅས་བའི་གནས་ཀྱི་གཞལ་མེད་ཁང་རྣམ་པ་དྲུག་ཏུ་རབ་ཏུ་གཡོས་ཏེ་ལྷ་རྫས་ཀྱི་མེ་ཏོག་གི་ཆར་ཆེན་པོ་བཀྲ་བོ། །

[214A]༄༅། །དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ། རྣམ་པར་ཐར་པའི་དཀྱིལ་འཁོར་ཕྱག་རྒྱ་དང། གསང་སྔགས་
དང་བཅས་པའི་དཀྱིལ་འཁོར་རིམ་པར་ཕྱེ་བའི་ཆོ་ག་ཞིབ་མོ་འདི་ཡང་སོ་སོ་ལེའུ་ཕྱེ་བ་མཐའ་དག་རྫོགས་པར་ནམ་མཁའ་ལ་གནས་སོ། །གང་གསང་སྔགས་ཀྱི་ཡིག་འབྲུ་
ཡང་གསེར་ལ་བཻ་ཌཱུ་རྱས་ཡི་གེར་བྲིས་པ་སྤྲིན་གྱི་རིམ་པ་ན་སྣང་སྟེ། ཡི་གེའི་ཕྲེང་བ་མཉམ་ཞིང་གསལ་ལ་ཟུར་ཕྱིན་པར་བྲིས་པ། ཐིག་གི་ཕྲེང་བ་གཤིབས་པས་བརྒྱན་པ་
སྣང་ངོ། །གང་ལག་པའི་ཕྱག་རྒྱ་ཡང་པདྨའི་ནང་ནས་བྱུང་བ། ཕྱག་རྒྱ་བཅིང་བ་སྣ་ཚོགས་འོད་ཟེར་འབར་བ་ནམ་མཁའ་ལ་གནས་སོ། །གང་མཚན་མའི་ཕྱག་རྒྱ་ཡང་རིན་པོ་ཆེ་
སྣ་བདུན་གྱི་པདྨ་ལ་རབ་ཏུ་གནས་པའི་ནམ་མཁའ་ལ་གནས་པར་གྱུར་ཏོ། །གང་རས་ཀྱི་རི་མོའི་སྐུ་གཟུགས་གཟུགས་རྣམ་པ་སྣ་ཚོགས་འཛིན་པ། རྣམ་པར་བཀྲ་བ། ཆོ་ག་
དང། ཡོ་བྱད་དང་བཅས་པ་རིམ་པར་ཕྱེ་བ་བྲིས་པ་ཡང་ནམ་མཁའ་ལ་གནས་སོ། །གང་དཀྱིལ་འཁོར་རིམ་པར་ཕྱེ་བ་དེ་དཀྱིལ་འཁོར་རྣམ་པ་སྣ་ཚོགས་གྲུ་བཞི་པ་གྲ་བཞི་ཆ་
མཉམ་པ་རྣམ་པར་ཕྱེ་བ། དཀྱིལ་འཁོར་ཤིན་ཏུ་སྤྲས་ཤིང་བརྒྱན་པ། གཟུགས་རྣམ་པ་སྣ་ཚོགས་ཀྱིས་མཛེས་པའི་གཞལ་མེད་ཁང་ཡང་ནམ་མཁའ་ལ་གནས་པའོ། །དཀྱིལ་

[214B]ཁྲོ་བོ་དང་བཅས་པ་གཞལ་མེད་ཁང་ན་རྗེས་སུ་རྒྱུ་བ་དག་ཀྱང་ནམ་མཁའི་དཀྱིལ་ན་གནས་ཏེ། བཅོམ་ལྡན་འདས་ལ་
མཆོད་པ་བྱེད་དོ། །ཕྱོགས་སོ་སོའི་དེ་བཞིན་གཤེགས་པ་མང་པོ་བྱེ་བ་ཁྲག་ཁྲིག་བརྒྱ་སྟོང་གངྒའི་ཀླུང་གི་བྱེ་མ་སྙེད་ཀྱང་ཕྱོགས་བཅུ་ཀུན་གྱི་ནམ་མཁའི་དཀྱིལ་ན་དེ་བཞིན་གཤེགས་
པའི་སྐུ་བཞུགས་པར་གྱུར་ཏོ། །དེ་བཞིན་གཤེགས་པའི་སྐུ་དེ་དག་ཐམས་ཅད་ཀྱིས་ཀྱང་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་
ལེགས་སོ་ཞེས་བྱ་བ་བྱིན་ཏེ། སྤྱན་རས་གཟིགས་དབང་ཕྱུག་ལེགས་སོ་ལེགས་སོ། །རིག་སྔགས་ཀྱི་མཆོག་དམ་པ། དོན་ཡོད་པའི་ལྕགས་ཀྱུའི་རིག་སྔགས་ཀྱི་རྒྱལ་པོ་མཐའ་
དག་རྫོགས་པར་སྨྲས་པ་གང་གིས་དོན་ཡོད་པའི་ཞགས་པའི་སྙིང་པོ་རྣམ་པར་ཐར་པའི་དཀྱིལ་འཁོར་གྱི་ཆོ་ག་ཞིབ་མོའི་གསང་སྔགས་དང། ཕྱག་རྒྱ་དང། གསང་སྔགས་རིམ་པར་
ཕྱེ་བ་དེ་དག་ཐམས་ཅད་དོན་ཡོད་པའི་ལྕགས་ཀྱུའི་གསང་སྔགས་ཀྱི་ཞགས་པས་ཀུན་ནས་དྲངས་སོ། །འཁོར་འདིའི་ནང་ན་ནམ་མཁའི་དཀྱིལ་ན་རབ་ཏུ་གནས་པ་དེ་ཕྱི་མའི་ཚེ་ཕྱི་
མའི་དུས་ན་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ་དགེ་སློང་མའམ། དགེ་བསྙེན་ནམ། དགེ་བསྙེན་མའམ། དགེ་སྦྱོང་ངམ། བྲམ་ཟེའམ། རྒྱལ་རིགས་སམ་

[215A]༄༅། །རྗེའུ་རིགས་སམ། དམངས་རིགས་སམ། གཞན་སུ་ཡང་རུང་བ་བུད་མེད་དམ། སྐྱེས་བའམ། ཁྱེའུ། བུ་མོ་རིག་སྔགས་འཛིན་པ་ཐམས་ཅད་ཀྱིས་
དོན་ཡོད་པའི་ཞགས་པའི་ལྕགས་ཀྱུ་འཕགས་པ་སྤྱན་རས་གཟིགས་དབང་ཕྱུག་གི་སྙིང་པོའི་གཟུངས་འདི་དྲན་པར་བྱེད་ན། ལན་གཅིག་དྲན་པ་ཙམ་གྱིས་ཀྱང་མདོ་ལ་དོན་
ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བྱས་པ། འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ། རྣམ་པར་ཐར་པའི་དཀྱིལ་འཁོར་
གྱི་ཕྱག་རྒྱ་དང། གསང་སྔགས་དང། དཀྱིལ་འཁོར་རིམ་པར་ཕྱེ་བ་དང། ཆོ་ག་ཞིབ་མོ་དེ་ཐམས་ཅད་སོ་སོར་དེ་ལ་ཁ་ཏོན་ཉིད་དུ་གནས་ཏེ། དེ་དག་ཐམས་ཅད་རིམ་གྱིས་
དྲན་པ་དང། བློ་རྒྱ་མཚོ་བསགས་པ་དང། ཤེས་རབ་འཕེལ་བར་འགྱུར་རོ། །གསང་སྔགས་དང། ཕྱག་རྒྱ་དང། གསང་སྔགས་རིམ་པར་ཕྱེ་བ་སོ་སོ་ལ་བློ་འཇུག་པར་འགྱུར་
རོ༑ ༑ནམ་ཡང་བློ་དམན་པར་མི་འགྱུར་ཞིང་ནམ་ཡང་བརྗེད་ངས་བར་མི་འགྱུར་རོ། །དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་
དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ཏེ། མཆོག་ཆེན་པོ་སྦྱིན་པ། ལག་ན་པདྨ། མཆོག་ཏུ་སྙིང་རྗེ་ཅན་ཁྱོད་ཀྱིས་ཆོ་ག་རྒྱ་ཆེན་པོ་

[215B] །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེས་རྫུ་འཕྲུལ་གྱི་རྣམ་པར་འཕྲུལ་པའི་ཆོ་འཕྲུལ་གྱི་ཡོན་ཏན་མཐའ་ཡས་པ་འདི་མཐོང་ནས་དབུགས་
ཆར་འབྱིན་པར་གྱུར་ཅིང་མཆོག་ཏུ་དགའ་བ་ཐོབ་བོ། །དེ་ནས་བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ཀྱི་སྤྱན་
སྔར་འཁོར་འདིའི་ནང་དུ་འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་དོན་ཡོད་པའི་ལྕགས་ཀྱུའི་བྱ་བའི་ཡོ་བྱད་དང། ཆོ་ག་བཤད་དོ། །བཅོམ་ལྡན་འདས། དེ་ནས་རིག་སྔགས་
འཆང་གང་འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་དོན་ཡོད་པའི་ཞགས་པ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ། རྣམ་པར་ཐར་བའི་དཀྱིལ་འཁོར་
འདི་སྒྲུབ་པར་འཚལ་བ་དང། གང་ཡང་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ཕའམ། དགེ་སློང་མའམ། དགེ་བསྙེན་ནམ། དགེ་བསྙེན་མའམ། དགེ་སྦྱོང་ངམ་
བྲམ་ཟེའམ། རྒྱལ་རིགས་སམ། རྗེའུ་རིགས་སམ། དམངས་རིགས་སམ་གཞན་སུ་ཡང་རུང་བ་བདུ་མེད་དམ། སྐྱེས་བའམ། ཁྱེའུ། བུ་མོའམ། དོན་ཡོད་
པའི་ཞགས་པའི་སྙིང་པོ་འདི་བཀླག་པར་འཚལ་བ་དང། བསྟན་པར་འཚལ་བ་དང། བཟླས་བརྗོད་ཀྱི་ཆོ་ག་བགྱི་བར་འཚལ་བ་དང་མཐའ་དག་རྫོགས་པ་

[216A]༄༅། །སྒྲུབ་པར་འཚལ་བ་དེས་སྔོན་རོལ་ཏུ་ཕྱོགས་བཅུར་ཐལ་མོ་སྦྱར་ཏེ་ཕྱག་འཚལ་ནས་ཤར་ཕྱོགས་སུ་ཁ་བལྟས་ཏེ་མཆིས་ལ་གཞན་མི་སྨྲ་བར་དོན་
ཡོད་པའི་ལྕགས་ཀྱུའི་སྙིང་པོ་འདི་ལན་གསུམ་དྲན་པར་བགྱི་ཞིང་ཡང་ཐལ་མོ་སྦྱར་ཏེ་ཕྱག་བགྱིའོ། །དེས་ན་དྲན་པ་ཙམ་གྱི་མདོ་ལ་བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་བཀུག་པར་འགྱུར་ཏེ་རི་བོ་པོ་ཊ་ལའི་གཞལ་མེད་ཁང་དང་བཅས་པ་དང། འཁོར་གྱི་དཀྱིལ་འཁོར་དང། ལྷ་དང་
ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང་བཅས་པ་བཀུག་པར་འགྱུར་རོ།། །།འཕགས་
བ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་ཉི་ཤུ་གཉིས་པ། དོན་ཡོད་པའི་ཞགས་པའི་སྙིང་པོ་བྱང་ཆུབ་སེམས་དཔའ་ཐམས་ཅད་ཀྱིས་ཕྱག་བགྱིས་པ་
རྣམ་པར་ཐར་པའི་དཀྱིལ་འཁོར་ཕྱག་རྒྱ་དང་བཅས་པ་གསང་སྔགས་རིམ་པར་ཕྱེ་བའི་ཆོ་ག་ཞིབ་མོ་དང། སྒྲུབ་པའི་ཆོ་གའི་རྣམ་པ་རྒྱ་ཆེན་པོ་མཐའ་དག་རྫོགས་པ་འདི་ཡང་
བཀུག་པར་འགྱུར་རོ། །དཀྱིལ་འཁོར་གནས་པའི་རིག་སྔགས་ཀྱི་ལྷ་འཁོར་དང་བཅས་པ་བཀུག་པར་འགྱུར་ཏེ། ཐམས་ཅད་ཡིད་རབ་ཏུ་དགའ་བར་གྱུར་པས་དངོས་གྲུབ་དམ་

[216B] །དེ་ནས་དོན་ཡོད་པའི་རྒྱལ་པོའི་སྙིང་པོ་དྲན་པར་བགྱི་སྟེ། ཇི་ལྟར་ཤིན་ཏུ་རྒྱ་ཆེར་ཡིད་ལ་བགྱིས་པ་དེ་ལྟར་སྒྲུབ་པར་འགྱུར་རོ། །འཕགས་པ་སྤྱན་
རས་གཟིགས་དབང་ཕྱུག་ཉིད་ཀྱི་ཁ་ནས་དྲན་པ་མཉན་ཞིང་རྒྱ་ཆེ་བ་དང། བློ་དང་མདངས་དྲི་མ་མ་མཆིས་པ་འཇུག་པར་བགྱིད་དེ། ཞུགས་པ་ཙམ་གྱི་མོད་ལ་ལྕེ་པདྨའི་འདབ་མ་ལྟ་
བུར་འཇམ་པར་འགྱུར་ཞིང། ཁ་ནས་ཨུཏྤ་ལའི་དྲི་འབྱུང་བར་འགྱུར་རོ། །དབྱངས་སྙན་ཅིང་མཉེན་པ་དང། འཇམ་པ་དང། ཟབ་པ་དང་ཚིག་རྣམ་པར་དག་པར་འགྱུར་རོ། །མིའམ་
ཅིའི་དབྱངས་དང། སྒྲ་སྙན་པ་དང། དབྱངས་མཉེན་པ་དང་དགའ་བར་བྱེད་པའི་དབྱངས་སུ་འགྱུར་ཞིང་ཀ་ལ་པིང་ཀའི་དབྱངས་སུ་འགྱུར་རོ། །ཅི་སྟེ་དུས་གསུམ་དུ་དྲན་པར་བགྱིད་
ན༑ གསང་སྔགས་དང། ཆོ་ག་ཞིབ་མོ་དང། དཀྱིལ་འཁོར་དང་ཕྱག་རྒྱ་རིམ་པར་ཕྱེ་བ་དང། ཆོ་ག་ཐམས་ཅད་དང། དེ་བཞིན་གཤེགས་པ་ཐམས་ཅད་ཀྱི་རིགས་སྤྱིའི་
དངོས་གྲུབ་དེ་རྫོགས་པར་འགྱུར་ཞིང་སྤྱོད་པར་འགྱུར་རོ། །བགེགས་དང། ལོག་འདྲེན་དང། བདུད་ལ་སོགས་པ་སྡང་བའི་འཇིགས་པ་ཐམས་ཅད་དང་བྲལ་བར་འགྱུར་རོ། །
སྔོན་གྱི་སྒྲིབ་པ་དང། དམྱལ་བར་མཆི་བའི་སྡིག་པ་ཐམས་ཅད་དང་བྲལ་བར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ། རིག་སྔགས་ཀྱི་རྒྱལ་པོ་ཆེན་

[217A]༄༅། །པོ་དོན་ཡོད་པའི་ལྕགས་ཀྱུ་འདི་ལན་གསུམ་དྲན་པར་བགྱིས་པ་ཙམ་གྱིས་སྐད་ཅིག་དེ་ཉིད་ཀྱི་མོད་ལ་བདག་རང་དང། རང་གཞན་ཀྱི་
དང། སློབ་མ་དང། བསྙེན་བཀུར་དང། འཁོར་དང་བཅས་པ་མི་གཙང་བ་ཡང་གཙང་བར་འགྱུར། ཡོངས་སུ་མ་དག་པ་ཡང་ཤིན་ཏུ་ཡོངས་སུ་དག་པར་འགྱུར་རོ། །དྲི་
མ་དང་བཅས་པ་ཡང་ཤིན་ཏུ་དྲི་མ་མ་མཆིས་པར་འགྱུར་རོ། །ཞེ་སྡང་དང་བཅས་པ་ཡང་ཞེ་སྡང་དང་བྲལ་བར་འགྱུར་རོ། །གཏི་མུག་དང་བཅས་པ་ཡང་གཏི་མུག་དང་བྲལ་
བར་འགྱུར་རོ། །འདོད་ཆགས་དང་བཅས་པ་ཡང་འདོད་ཆགས་དང་བྲལ་བར་འགྱུར་རོ། །སྒྲིབ་པ་དང་བཅས་པ་ཡང་སྒྲིབ་པ་དང་བྲལ་བར་འགྱུར་རོ། །བགེགས་དང་བཅས་
པ་དང། བདུད་དང་ལོག་འདྲེན་གྱིས་ཡོངས་སུ་ཟིན་པ་ཡང་བགེགས་དང་ལོག་འདྲེན་དང། བདུད་ལ་སོགས་པ་དང་བྲལ་བར་འགྱུར་རོ། །སེམས་ཀྱི་སྡིག་པ་ཡང་སྡིག་པ་
དང་བྲལ་བར་འགྱུར་རོ། །ཐུན་མོང་མ་ཡིན་པ་ཡང་ཐུན་མོང་དུ་གྱུར་ཅིང་སྲུང་བར་འགྱུར་རོ། །མི་སྨྲ་བའི་བརྟུལ་ཞུགས་མ་མཆིས་པ་ཡང་མི་སྨྲ་བའི་བརྟུལ་ཞུགས་ཆེན་པོ་དང་
ལྡན་པར་འགྱུར་རོ། །སྨྱུང་བ་མ་བགྱིས་པ་ཡང་སྨྱུང་བ་བགྱིས་པར་འགྱུར་རོ། །རིག་སྔགས་ཀྱི་གནས་དང་ཡུལ་དང་དཀྱིལ་འཁོར་ཐམས་ཅད་དུ་ཚངས་པར་མི་སྤྱོད་པ་ཡང་

[217B] །ཚངས་པའི་གནས་ཆེན་པོ་ལ་གནས་པར་འགྱུར་རོ། །དགེ་པ་མི་སྦྱོད་པ་ཡང་དགེ་བ་ཆེན་པོ་དང་ལྡན་པར་འགྱུར་རོ། །ཆོས་མི་སྤྱོད་པ་ཡང་ཆོས་
སྤྱོད་པ་ཆེན་པོ་དང་ལྡན་པར་འགྱུར་རོ། །བསོད་ནམས་མི་བགྱིད་པ་ཡང་བསོད་ནམས་ཀྱི་ཕུང་བ་འཕེལ་བར་འགྱུར་རོ། །དུལ་བའི་སྤྱོད་པ་མ་མཆིས་པ་ཡང་དུལ་བའི་སྤྱོད་པ་ཆེན་པོ་
དང་ལྡན་པར་འགྱུར་རོ། །དཀྱིལ་འཁོར་དང། ཕྱག་རྒྱ་དང། གསང་སྔགས་མི་མཐོང་བ་དང། དམ་ཚིག་མ་མཆིས་པ་ཡང་དཀྱིལ་འཁོར་དང། ཕྱག་རྒྱ་དང། གསང་སྔགས་
མཐོང་བ་དང། དམ་ཚིག་འཚལ་བར་འགྱུར་རོ། །རིག་སྔགས་ཀྱི་གནས་དང། འཁོར་ཐམས་ཅད་དུ་སངས་རྒྱས་དང། ཆོས་མཐོང་བར་མི་འཚལ་བ་ཡང་བྱང་ཆུབ་དང་
ཆོས་དང། དམ་ཚིག་དང་ལྡན་པར་འགྱུར་རོ། །བྱང་ཆུབ་སེམས་དཔའ་ཐམས་ཅད་ཀྱིས་མ་བསམ་པ་ཡང་བྱང་ཆུབ་སེམས་དཔའ་ཐམས་ཅད་ཀྱིས་བསམ་པར་འགྱུར་རོ། །སངས་
རྒྱས་ཀྱི་ས་བོན་གྱི་ཡུལ་དུ་མ་གྱུར་པ་ཡང་བྱང་ཆུབ་ཀྱི་ས་བོན་དང་ལྡན་པར་འགྱུར་རོ། །ཕ་རོལ་ཏུ་ཕྱིན་པ་དྲུག་གི་སྤྱོད་པ་དང་མི་འབྲལ་ཞིང་ཕ་རོལ་ཏུ་ཕྱིན་པ་དྲུག་ཡོངས་སུ་
རྫོགས་པར་བགྱི་བ་ལ་མཁས་པར་འགྱུར་རོ། །ཚུལ་ཁྲིམས་དང་མི་འབྲལ་ཞིང་ཏིང་ངེ་འཛིན་རབ་ཏུ་འཐོབ་པར་འགྱུར་རོ། །སྦྱིན་པ་དང་ཡོངས་སུ་གཏོང་བ་དང་མི་འབྲལ་ཞིང་

[218A]༄༅། །སྦྱིན་པ་དང། ཡོངས་སུ་གཏོང་བ་དང། སྦྱིན་པའི་ཚོགས་ཆེན་པོ་དང་ལྡན་པར་འགྱུར་རོ། །བཟོད་པ་དང་མི་འབྲལ་ཞིང་བཟོད་པ་ཆེན་པོའི་བཟོད་
པའི་རྗེས་སུ་སྤྱོད་པར་འགྱུར་རོ། །བརྩོན་འགྲུས་དང་མི་འབྲལ་ཞིང་བརྩོན་འགྲུས་ཀྱི་སྟོབས་ཆེན་པོའི་གོ་ཆ་བརྟན་པ་བགོས་པར་འགྱུར་རོ། །བསམ་གཏན་དང་མི་འབྲལ་
ཞིང་བསམ་གན་ཆེན་པོ་འཐོབ་བ་དང། ཏིང་ངེ་འཛིན་དང་ལྡན་པར་འགྱུར་རོ།། ཤེས་རབ་དང་ཐབས་ལ་མཁས་པ་རྒྱ་ཆེན་པོར་འགྱུར་རོ། །རིག་སྔགས་དང། གསང་
སྔགས་ཉམས་པ་ཡང་གསང་སྔགས་དང། ཕྱག་རྒྱ་ཡོངས་སུ་ཚང་བ་དང། ཆོ་ག་ལ་མཁས་པར་འགྱུར་རོ། །དགེ་པའི་བཤེས་གཉེན་དང་བྲལ་བ་ཡང་དགེ་བའི་
བཤེས་གཉེན་ཆེན་པོའི་ལམ་ལ་རབ་ཏུ་གནས་པར་འགྲུབ་པར་འགྱུར་རོ་།འཇིགས་རྟེན་ཐམས་ཅད་དུ་སྙིང་དུ་སྡུག་པ་དང། བླ་མར་བགྱིས་པར་འགྱུར་རོ། །སེམས་ཅན་
ཐམས་ཅད་ཀྱིས་མཆོད་པ་དང། མངོན་དུ་ཕྱག་བགྱི་བར་འགྱུར་རོ་།ཚིག་བཙུན་པར་འགྱུར་རོ། །བསམ་པ་ཡོངས་སུ་དག་པར་ཡང་འགྱུར་རོ། །དེ་ལྟར་དོན་ཡོད་པ་ཆེན་
པོའི་ཆོ་ག་རྒྱ་ཆེན་པོ་འདི་དག་ནི། ཐམས་ཅད་དུ་དངོས་གྲུབ་དོན་ཡོད་པ། མཆོག་ཏུ་རྙེད་པར་དཀར་བ། དགེ་བ་དོན་ཡོད་པ་འདི་དོན་ཡོད་པའི་ལྕགས་ཀྱུས་འདྲེན་པར་བགྱིད་དོ།།

[218B] །སྒྲུབ་པ་ཐམས་ཅད་འདྲེན་པར་བགྱིད་དོ། །སངས་རྒྱས་ཀྱི་ཆོས་ཇི་སྙེད་པ་དེ་བཞིན་གཤེགས་པའི་སྟོབས་བཅུ་དང། སངས་
རྒྱས་ཀྱི་ཆོས་མ་འདྲེས་པ་བཅོ་བརྒྱད་དང། མི་འཇིགས་པ་བཞི་དང། འཕགས་པའི་ལམ་ཡན་ལག་བརྒྱད་དང། དེ་བཞིན་ཉིད་དང་ཡང་དག་པའི་མཐའ་དང། དོན་དམ་
པ་དང། སྟོང་པ་ཉིད་འདྲེན་པར་བགྱིད་དེ། དོན་ཡོད་པའི་ལྕགས་ཀྱུ་འདིས་འདྲེན་པར་བགྱིད། ཡངས་པར་བགྱིད། དངོས་གྲུབ་མཆོག་འདྲེན་པར་བགྱིད་དོ། །དེ་ལྟར་
མཐུ་ཆེ་བ་དང། ཕན་ཡོན་ཆེ་བ་དང། ཡོན་ཏན་ཆེན་པོར་བརྗོད་པས་བསོད་ནམས་ཀྱི་འབྲས་བུ་ཆེན་པོ་སྩོལ་བར་བྱིད་དོ།། དེ་ལྟར་དགེ་བའི་རྩ་བ་ཆེན་པོ་དང་ལྡན་ཞིང་ཀུན་
ཏུ་གསོག་པར་བགྱིད་པས་རིག་སྔགས་ཀྱི་རྒྱལ་པོ་དོན་ཡོད་པའི་ལགས་ཀྱུ། འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་ནི། མཆོག་ཏུ་གྲུབ་པ་བླ་ན་མེད་པ་ལགས་
སོ༑ ༑དེ་ནས་རིག་སྔགས་འཆང་རིགས་ཀྱི་བུའམ། རིགས་ཀྱི་བུ་མོའམ་དགེ་སློང་ང། །དགེ་སློང་མའམ། དགེ་བསྙེན་ནམ། དགེ་བསྙེན་མའམ། དགེ་སྦྱོང་ང། བྲམ་
ཟེའམ༑ རྒྱལ་རིགས་སམ། རྗེའུ་རིགས་སམ། དམངས་རིགས་སམ། གཞན་སུ་མང་རུང་བ་བུད་མེད་དམ། སྐྱེས་བའམ། ཁྱེའུ། བུ་མོ་འཕགས་བ་སྤྱན་རས་གཟིགས་

[219A]༄༅། །དབང་ཕྱུག་རང་གི་གཟུགས་ཀྱིས་དགུག་པར་འཚལ་བ་དང་འཕགས་པ་སྤྱན་རས་གཟིགས་དབང་ཕྱུག་བདག་ཉིད་ཀྱི་རང་གི་གཟུགས་སུ་མཐོང་
བར་འཚལ་ན། དེས་ཆོ་ག་འདི་བགྱིའོ། །གཙང་མ་ཤིན་ཏུ་ཁྲུས་བགྱིས་པ། གོས་གཙང་མ་བསྒོས་པ། བའི་རྣམ་ལྔའི་ཆུས་བསང་བའི་མཆོད་ཕྱིར་ཐོགས་བཏགས་པས་
རས་དམར་པོའི་སྐུད་པའི་མཆོད་ཕྱིར་ཐོགས་ཁ་དོག་བཟང་པོ་གནས་བདུན་དུ་ཡོངས་སུ་གཟུང་སྟེ། མཚོག་མ་དང། སྤྱི་གཙུག་བཅིང་བ་དང། གནས་གསུམ་པ་དཔུང་
པ་གཉིས་སུ་བཅིང་པ། ལག་ངར་གཉིས་སུ་བཅིང་བ་དང། དེ་ནས་རྐེད་པར་བཅིངས་པ་ས་ཕྱོགས་གཙང་མར་འདུག་ནས་སམ། གནས་གཞན་གང་ཡང་རུང་བ་དབེན་
ཞིང་འཁྲུགས་པ་མ་མཆིས་པ་དང། དཀྱིལ་འཁོར་གྱི་སྟེགས་གྲུ་བཞི་པ་ཤིན་ཏུ་རྣམ་པར་མཛེས་པ། གྲུ་བཞིའི་ཚད་ཙམ་ལ་འཕང་སོར་བརྒྱད་ཀྱི་ཚད་ཙམ་ཀུན་
ནས་ཟླུམ་པོ་ལེགས་པར་བྱུགས་པ་ཤིན་ཏུ་འཇམ་པར་བགྱིའོ། །དེ་ནས་ཚོན་སྣ་ཚོགས་ཀྱི་སྐུད་བས་རྣམ་པར་མཛེས་པར་ཐིག་གདབ་ཅིང་ཚོན་རྩི་སྣ་ཚོགས་ཀྱིས་བྲི་བར་
བགྱིའོ༑ ༑སྙིང་པོའི་དཀྱིལ་འཁོར་ནི། ཁྲུ་གང་ཙམ་གྱི་ཚད་ལ་གྲུ་བཞི་པ། རྣམ་པར་ཕྱེ་བ། ཤིན་ཏུ་མཛེས་པ། གྲུ་བཞི་ཀུན་ཁ་ཁྱེར་གྱི་རྣམ་པ་ཅན་བགྱིའོ། །དབུས་སུ་

[219B] །འདབ་མ་བརྒྱ་རྩ་བརྒྱད་པ། འདབ་མ་ཐམས་ཅད་ལ་ལྕགས་ཀྱུ་བྲི་ཞིང་དབུས་ཀྱི་སྙིང་པོ་གེ་སར་དང་བཅས་པ་རིན་པོ་ཆེ་སྣ་ཚོགས་ཀྱིས་བརྒྱན་པ་བགྱིའོ། །འོད་ཀྱི་
ཕྲེང་བ་ཟླུམ་པོ་ཚོན་རྩི་སྣ་ཚོགས་ཀྱིས་རྣམ་པར་མཛེས་པར་བགྱིའོ། །སྙིང་པོའི་དཀྱིལ་འཁོར་གྱི་གྲ་བཞིར་ལྕགས་ཀྱུ་དང་ཞགས་པ་ཀུན་ནས་ཟླུམ་པོ་ཡང་བགྱིའོ། །ཕྱི་རོལ་གྱི་
དཀྱིལ་འཁོར་ཀུན་ཏུ་མཚན་མའི་ཕྱག་རྒྱ་སྣ་ཚོགས་ཀྱང་བྲི་བར་བགྱིའོ། །དཀྱིལ་འཁོར་གྱི་གྲ་བཞིར་རྣམ་པར་ཕྱེ་བར་རྒྱལ་པོ་ཆེན་པོ་བཞི་འབར་བའི་ནང་ན་གོ་ཆ་བགོས་པ། དྲག་
ཤུལ་གྱི་གཟུགས་ཅན་འཇིགས་པར་བགྱིད་པ་བྲིའོ། །སྒོ་བཞི་རྣམ་པར་ཕྱེ་བར་ཡང་དཀྱིལ་འཁོར་གྱི་ལྷ་བྲི་བར་བགྱི་སྟེ། ཤར་ཕྱོགས་ཀྱི་སྒོར་རྡོ་རྗེ་འཆང་ཞི་བའི་གཟུགས་
ཅན་བཞིན་འཛུམ་པ། རྡོ་རྗེ་འགྱིང་བག་ཅན་དུ་འཛིན་པ། རི་རབ་ཀྱི་སྟེང་ན་འབར་བའི་ནང་ན་མཆིས་པ་བྲིའོ། །ལྷོ་ཕྱོགས་ཀྱི་སྒོར་ཁྲོ་བོའི་རྒྱལ་པོ་དྲག་ཤུལ་གྱི་གཟུགས་ཅན་འཇིགས་
པར་བགྱིད་པ། པདྨ་དང་ཞགས་པ་ཐོགས་པ། མེ་ཏོག་ཁ་ཕྱེ་བའི་སྟེང་ན་འབར་བའི་ནང་ན་མཆིས་པའོ། །ནུབ་ཕྱོགས་ཀྱི་སྒོར་དབང་པོ་རྡོ་རྗེ་ཐོགས་པ། མིག་གསུམ་པ་རིའི་སྟེང་
ན་འབར་བའི་ནང་ན་མཆིས་པ་བྲིའོ། །བྱང་ཕྱོགས་ཀྱི་སྒོར་དོན་ཡོད་པའི་ཞགས་པ་གདོང་ཁྲོ་གཉེར་ཅན། པདྨ་དང་ཞགས་པ་ཐོགས་པ། པདྨའི་འདབ་མའི་སྟེང་ན་འབར་བའི་

[220A]༄༅། །ནང་ན་ལྕགས་ཀྱུ་དང་ལྷན་ཅིག་མཆིས་པ་བྲིའོ། །དཀྱིལ་འཁོར་ཁོར་ཁོར་ཡུག་ཏུ་གོས་དང། བ་དན་དང། མངའ་དང། རྒྱལ་མཚན་ཀུན་གྱིས་བརྒྱར་
པར་བགྱིའོ། །ཚོན་སྣ་ལྔའི་སྐུད་པས་ཁོར་ཁོར་ཡུག་ཏུ་དཀྲི་བར་བགྱིའོ། །གཏོར་མ་ཐམས་ཅད་དཀར་པོ་གཞག་གོ་དཀྱིལ་འཁོར་གྱི་ཕྱི་རོལ་ཀུན་ཏུ་དངུལ་དང། གསེར་
གྱི་སྣོད་རྣམ་པ་སྣ་ཚོགས་པ་གཞག་གོ་སྙིང་པོའི་དཀྱིལ་འཁོར་ཁོར་ཁོར་ཡུག་ཏུ་དངུལ་གྱི་སྣོད་བཀང་བ་བཞི་དང། འོ་མས་བཀང་བ་ཞི་དང། མཆོད་ཡོན་དང། ཞབས་
བསིལ་བའི་སྣོད་བཞི་དང། དྲིའི་སྣོད་བཞི་དང། དྲིས་བཀང་བའི་སྣོད་བཞི་དང། དངུལ་གྱི་ཕོག་ཕོར་ཨ་ག་རུ་དང། ཙནྡན་དང་དུ་རུ་ཀའི་བདུག་སྤོས་བསྲེགས་པ་བཞི་
གཞག་གོ་ཕྱི་རོལ་གྱི་དཀྱིལ་འཁོར་ཁོ་ར་ཁོར་ཡུག་ཏུ་ས་ལས་བྱས་པའི་སྣོད་བཀང་བ་དང། གཏོར་མའི་སྣོད་བུམ་པ་ཡོངས་སུ་བཀང་བ་དྲུག་ཅུ་རྩ་བཞི་དང་
བདུག་པ་སྣ་ཚོགས་བསྲེགས་པའི་པོག་ཕོར་བརྒྱད་འཇིགས་པ་མེད་པར་གཞག་པར་བགྱིའོ། །དེ་ནས་རིག་སྔགས་འཆང་གིས་ཚེས་བཅུ་བཞི་ནས་ཟླ་བ་ཉ་ཆེས་བཅོ་
ལྔའི་བར་གྱི་ཉིན་ཞག་གཅིག་སྨྱུང་བ་བགྱིས་པས། འབྲས་ཡོས་དང། ཡུངས་ཀར་ལ་དོན་ཡོད་པའི་རྒྱལ་པོའི་སྙིང་པོས་ལན་བརྒྱ་རྩ་བརྒྱད་ཡོངས་སུ་བཟླས་པས་

[220B] །ཡུངས་ཀར་དང། དྲི་ཆབ་ལ་ཁྲོ་བོའི་རྒྱལ་པོས་ལན་བརྒྱ་རྩ་བརྒྱད་ཡོངས་སུ་བཟླས་པས་དཀྱིལ་འཁོར་ཀུན་ཏུ་གཏོར་ཞིང་དཀྱིལ་འཁོར་
དབང་བསྐུར་བར་བགྱིའོ། །དཀྱིལ་འཁོར་གྱི་ཕྱི་རོལ་དུ་མར་མེ་དྲུག་ཅུ་རྩ་བཞི་སྦར་བར་བགྱིའོ། །མེ་ཏོག་ཇི་སྙེད་པ་མང་པོ་བཀྲམ་ཞིང་ཁོ་ར་ཁོར་ཡུག་ཏུ་ཕྲེང་བ་གཞག་པར་བགྱིའོ། །
རིག་སྔགས་འཆང་གིས་དོན་ཡོད་པའི་ལྕགས་ཀྱུས་ཡུངས་ཀར་ལ་ལན་ཉི་ཤུ་རྩ་གཅིག་ཡོངས་སུ་བཟླས་པས་དཀྱིལ་འཁོར་ཀུན་དང། ཕྱོགས་བཞི་དང། སྟེང་དང། འོག་ཏུ་
གཏོར་ན། དཀྱིལ་འཁོར་བཅིང་བ་བགྱིས་པར་འགྱུར་རོ། །ཕྱོགས་བཅིང་བ་དང། སྤྱི་གཙུག་བཅིང་བ་དང། བདག་སྲུང་བ་བགྱིས་པར་འགྱུར་རོ། །བགེགས་དང། ལོག་འདྲེན་
དང། འབྱུང་པོ་དང། གནོད་སྦྱིན་དང། སྲིན་པོ་དང། བདུད་ལ་སོགས་པ་ཐམས་ཅད་བཅིངས་པར་འགྱུར་རོ། །ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་
དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་གང་དག་མཐོང་བ་དང། དེ་བཞིན་གཤེགས་པའི་བསླབ་པའི་གཞི་འཛིན་པ་དེ་ཐམས་ཅད་བཀུག་པར་
འགྱུར་རོ། །དཀྱིལ་འཁོར་ཀུན་ནས་བསྲུང་བའི་སླད་དུ་གཤིན་རྗེ་དང། ཆུ་ལྷ་དང། གཞོན་ནུ་དང། ཀུ་བེ་ར་དང། རྒྱལ་པོ་ཆེན་པོ་བཞི་དཔུང་དང། འཁོར་དང་བཅས་པ་

[221A]༄༅། །ལྕགས་ཀྱུ་དང། ཞགས་པས་བཀུག་པར་འགྱུར་ཏེ། དཀྱིལ་འཁོར་ཀུན་ནས་སྲུང་བ་དང། བསྐྱབ་པ་དང། སྦ་བ་བགྱིད་པར་འགྱུར་རོ། །འོག་གི་སའི་ལྷ་མོ་སའི་
འོག་ན་གནས་པ་རྣམས་དང་ལྷན་ཅིག་དཀྱིལ་འཁོར་བསྲུང་བ་དང་བསྐྱབ་པ་དང། སྦ་བའི་སླད་དུ་མཆིས་པར་འགྱུར་རོ། །སྟེང་ནས་ནམ་མཁའ་ལ་ཚངས་པ་དང་
ཁྱབ་འཇུག་དང། དབང་ཕྱུག་ཆེན་པོ་དང། བརྒྱ་བྱིན་དང། མཚན་མོའི་ལྷ་དང། ཉི་མ་དང། ཟླ་བ་རྒྱུ་སྐར་བཅས་པར་བསྲུང་བ་དང། བསྐྱབ་པ་དང། སྦ་བ་བགྱིས་
པར་འགྱུར་རོ། །དེ་ནས་རིག་སྔགས་འཆང་གིས་ཕྱག་བགྱི་བའི་ལས་བགྱི་སྟེ། རིག་སྔགས་འཆང་གིས་རྩྭ་ཀུ་ཤའི་སྟེང་དུ་ཤར་ཕྱོགས་ཀྱི་སྒོར་དཀྱིལ་འཁོར་ལ་མངོན་དུ་ཕྱོགས་
པར་སྐྱིལ་མོ་ཀྲུང་བཅས་ཏེ་མཆིས་ལ་གཞན་མི་སྨྲ་བར་དོན་ཡོད་པའི་ཞགས་པའི་སྙིང་པོ་ལན་བརྒྱ་རྩ་བརྒྱད་ཡོངས་སུ་བཟླས་པ་བགྱིས་ལ། དཀྱིལ་འཁོར་གྱི་སྙིང་པོར་
འཕགས་པ་སྤྱན་རས་གཟིགས་དབང་ཕྱུག་བཞག་པར་བགྱི་ཞིང་མེ་ཏོག་རེ་རེ་ལ་བཟླས་བརྗོད་བགྱིས་པས་འཕགས་པ་སྤྱན་རས་གཟིགས་དབང་ཕྱུག་གི་མདུན་དུ་དོར་བར་
བགྱིའོ། །དེ་ནས་ཁྲོ་བོའི་རྒྱལ་པོས་ཡུངས་ཀར་གྱི་འབྲུ་རེ་རེ་ལ་ལན་བརྒྱ་རྩ་བརྒྱད་བཟླས་བརྗོད་བགྱིས་པས་གཏོར་བར་བགྱིའོ། །དེ་ནས་འཕགས་པ་སྤྱན་རས་གཟིགས་

[221B]བཟླས་བརྗོད་སྟོང་རྩ་བརྒྱད་བགྱིས་པས་དབུལ་བར་བགྱིའོ། །རིལ་བུ་རེ་རེ་ལ་བཟླས་བརྗོད་བགྱིས་པའི་བདུག་
སྤོས་དབུལ་བར་བགྱིའོ། །ཡུངས་ཀར་རེ་རེ་ལ་བཟླས་བརྗོད་བགྱིས་ལ་སྙིང་པོའི་དཀྱིལ་འཁོར་གྱི་སྟེང་དུ་དོར་བར་བགྱིའོ། །སྟོང་རྩ་བརྒྱད་རྫོགས་པ་དང། ཐུན་ཐ་མའི་ནམ་ནངས་
ཀར་གྱ་ནོམ་པ། ཡིད་དུ་འོང་ཞིང་དགའ་བ་དང། རབ་ཏུ་དགའ་བར་བགྱིད་པར་ས་གཡོ་བར་འགྱུར་ཞིང། སྒྲ་མཉེན་པ་དང། སྙན་ཅིང་འཇེབས་པ་དང། ཡིད་དུ་འོང་བ་ཟབ་མོ་ཟབ་
མོ་དང། ཀ་ལ་པིངྐ་དང། མིའམ་ཅིའི་སྒྲ་དབྱངས་ལྟ་བུ་འབྱུང་བར་འགྱུར་ཏེ། རིག་སྔགས་འཆང་གི་སེམས་བརྟན་པོར་བགྱི་ཞིང་མཆོག་ཏུ་དགའ་བར་ཡིད་ལ་བགྱིད་པས་བཟླས་
བརྗོད་བགྱིའོ། །དེ་ནས་དཀྱིལ་འཁོར་གྱི་སྙིང་པོ་ནས་འོད་ཟེར་རྣམ་པ་སྣ་ཚོགས་མང་པོ་འབྱུང་ཞིང་ཕྱོགས་དང། ཕྱོགས་མཚམས་ཀུན་ཏུ་མཆི་ཞིང་སྣང་བར་འགྱུར་ཏེ། ནམ་
མཁའི་དཀྱིལ་ན་སྤྲིན་བརྩེགས་པའི་ཕུང་པོ་བཞིན་དུ་འོད་ཟེར་གྱི་གདུགས་སུ་གྱུར་ནས་གནས་པར་འགྱུར་རོ། །དེ་ནས་སྔོན་མ་བྱུང་བའི་དྲི་ཞིམ་པོ་རྨད་དུ་བྱུང་བ་འབྱུང་བར་
འགྱུར་ཞིང་ལྷའི་ཙནྡན་དང། གོ་ཤིརྵའི་ཙནྡན་དང་ཙནྡན་སྦྲུལ་གྱི་སྙིང་པོ་དང། ག་པུར་དང། གླ་རྩིའི་དྲི་འབྱུང་སྟེ། དཔག་ཚད་བརྒྱ་ཁོར་ཁོར་ཡུག་ཏུ་དྲི་གནས་པར་

[222A]༄༅། །འགྱུར་རོ། །ལྷ་རྫས་ཀྱི་བདུག་སྤོས་ཀྱི་དྲི་ཞིམ་པོ་སྔོན་མ་བྱུང་བ་རྨད་དུ་བྱུང་བ་བཻ་ཌཱུརྱ་སྔོན་པོའི་སྤྲིན་བརྩེགས་པ་ལྟ་བུའི་བདུག་སྤོས་ཀྱི་སྤྲིན་ནམ་
མཁའི་དཀྱིལ་ན་གནས་པར་ཡང་འགྱུར་ཏེ། ཕྱོགས་བཅུ་ཀུན་ཏུ་བདུག་སྤོས་ཀྱི་དྲི་རྒྱས་པར་འགྱུར་རོ། །དེ་ནས་སྙིང་པོའི་དཀྱིལ་འཁོར་གྱི་དབུས་ནས་འཕགས་པ་སྤྱན་རས་
གཟིགས་དབང་ཕྱུག་བདག་ཉིད་ཀྱི་རང་གི་གཟུགས་ཀྱིས་འབྱུང་བར་འགྱུར་ཏེ། ཚངས་པ་བཟང་པོའི་ཆ་ལུགས་ཅན། རལ་པའི་ཐོར་ཚུགས་ཀྱིས་བརྒྱན་པ། དོན་ཡོད་པའི་
ཞགས་པའི་གཟུགས་སུ་ལག་པ་བཞི་པ། པདྨ་དང་ཞགས་པ་ཐོགས་པ་རྒྱལ་བ་འོད་དཔག་ཏུ་མེད་པའི་དབུ་རྒྱན་ཅན། དབུ་རྒྱན་ཟླ་བ་ཚེས་པས་བརྒྱན་པ། མདུང་རྩེ་
གསུམ་པ་ཐོགས་ཤིང་དབུགས་འབྱིན་པ། རྒྱན་ཐམས་ཅད་ཀྱིས་བརྒྱན་པ། མཚན་དང་དཔེ་བྱད་བཟང་པོས་བརྒྱན་པ། རང་གི་འོད་དང་གཟི་བརྗིད་ཀྱིས་ཤིན་ཏུ་འབར་བ་
བཞིན་འཛུམ་ཞིང་ཉི་མ་སྟོང་བས་ལྷག་པའི་འོད་ཟེར་གྱི་སྣང་བ་དང་ལྡན་པ། ཁྲུ་བརྒྱད་ཙམ་གྱིས་ལུས་བཟང་པོས་དཀྱིལ་འཁོར་གྱི་སྙིང་པོའི་པདྨའི་སྟན་ལས་ལངས་ཏེ་
ནམ་མཁའ་ལ་མཆིས་ནས་ཞི་བའི་གཟུགས་ཅན་བྱམས་པའི་སེམས་དང་སྙིང་རྗེ་ཆེན་པོ་ཡིད་ལ་བགྱིས་པས་དཀྱིལ་འཁོར་ཀུན་ཏུ་ལྟ་ཞིང་ཕྱོགས་བཅུར་རྟོག་པར་བགྱིད་

[222B][?] ༑དེ་ནས་རིག་སྔགས་འཆང་ལ་ལེགས་སོ་ཞེས་བྱ་བའི་སྒྲ་འབྱུང་སྟེ། རིག་སྔགས་འཆང་ཆེན་པོ་ལེགས་སོ་ལེགས་སོ། །ལག་པ་གཡས་པ་བརྐྱང་བའི་ལག་མཐིལ་ཤིན་ཏུ་
བཟང་པོ་འོད་ཟེར་བྱེ་བ་བརྒྱ་སྟོང་ཕྲག་སྟོང་གིས་ལེགས་པར་བརྒྱན་པའི་ལག་པ་རིག་སྔགས་འཆང་གི་སྤྱི་བོར་འཇོག་པར་འགྱུར་རོ། །འཕགས་པ་སྤྱན་རས་གཟིགས་དབང་
ཕྱུག་གིས་ལག་པ་སྤྱི་བོར་བཞག་མ་ཐག་ཏུ་དེ་ནས་རིག་སྔགས་འཆང་དེ་ནམ་མཁའ་ལ་མཆིས་ཏེ། དོན་ཡོད་པའི་ཞགས་པ་དང་ལྕགས་ཀྱུ་རྒྱ་ཆེན་པོ་འོད་ཟེར་སྣང་བ་བཀོད་
པ་རྣམ་པར་འཕྲུལ་པ་ཞེས་བྱ་བ་སྒྱུ་མ་ལྟ་བུའི་ཤུགས་ཀྱི་དཀྱིལ་འཁོར་ཞེས་བྱ་བའི་ཏིང་ངེ་འཛིན་འཐོབ་སྟེ། ཏིང་ངེ་འཛིན་གཞན་ཡང་བྱེ་བ་ཁྲག་ཁྲིག་བརྒྱ་སྟོང་གི་བྱེ་མ་སྙེད་
འཐོབ་བོ། །ཀུན་ཏུ་དོན་ཡོད་པར་ལྟ་བ་ནོར་བུའི་སྙིང་པོ་རྒྱ་ཆེན་པོར་གྲགས་པ་དོན་ཡོད་པའི་ལྕགས་ཀྱུའི་གཟུངས། འཕགས་པ་སྤྱན་རས་གཟིགས་དབང་ཕྱུག་གི་སྙིང་པོའི་
གཟུངས་འཐོབ་པར་འགྱུར་ཏེ། གང་གིས་གཟུངས་ཐོབ་པའི་མོད་ལ་དོན་ཡོད་པའི་ཞགས་པའི་སྙིང་པོའི་ཕྱག་རྒྱ་དང། གསང་སྔགས་རིམ་པར་ཕྱེ་བའི་ཆོ་ག་ཞིབ་མོ་བྱང་ཆུབ་
སེམས་དཔའ་ཐམས་ཅད་ཀྱིས་ཕྱག་བགྱིས་པ། རྣམ་པར་ཐར་པའི་དཀྱིལ་འཁོར་མཐའ་དག་རྫོགས་པར་ཁ་ཏོན་ཉིད་དུ་གནས་སོ། །གཞན་ཡང་པདྨ་རྒྱ་ཆེན་པོའི་དཀྱིལ་

[223A]༄༅། །འཁོར་མཐའ་དག་དང། རྡོ་རྗེའི་རིགས་དང། དེ་བཞིན་གཤེགས་པའི་རིགས་དང། ནོར་བུའི་རིགས་དང། གླང་པོ་ཆེའི་རིགས་དང། དེ་བཞིན་
གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་དང། གསང་བ་ཆེན་པོའི་སྙིང་པོ་དང། ཕྱག་རྒྱ་དང་བཅས་པའི་གསང་སྔགས་རིམ་པར་ཕྱེ་བ་གསང་བ་དང། ཆོ་ག་ཞིབ་
མོའི་རྣམ་པ་ཐམས་ཅད་ཁ་ཏོན་ཉིད་དུ་གནས་སོ། །རིག་སྔགས་འཆང་གི་འཁོར་ལོས་བསྒྱུར་བ་བྱེ་བ་ཁྲག་ཁྲིག་བརྒྱ་སྟོང་ཕྲག་གངྒཱའི་ཀླུང་གི་བྱེ་མ་དགུ་བཅུ་རྩ་གཉིས་པ་
རྣམས་ཀྱི་གཙོ་བོ་དང། མཆོག་དང། རིག་སྔགས་འཆང་གི་འཁོར་ལོས་བསྒྱུར་བའི་རྒྱལ་པོར་འགྱུར་རོ། །དེ་ནས་རིག་སྔགས་འཆང་འཕགས་པ་སྤྱན་རས་གཟིགས་
དབང་ཕྱུག་གིས་རིག་སྔགས་འཆང་དེ་ལ་སྨྲས་པ། རིག་སྔགས་འཆང། ཇི་ལྟར་ཡིད་ལ་བྱེད་པ་དང། བསམ་པ་སྨྲོས་ཤིག་དང་མཆོག་དེ་ཐམས་ཅད་རྗེས་སུ་སྦྱིན་
པར་བྱའོ། །དེ་ནས་རིག་སྔགས་འཆང་གིས་ཇི་ལྟར་ཡིད་ལ་བསམ་པ་དང། མཆོག་མངོན་པར་འདོད་པ་དེ་ཐམས་ཅད་སྨྲ་ཞིང་མཆོག་ཡིད་ལ་རེ་བ་ཐམས་ཅད་སྦྱིན་པར་
འགྱུར་རོ། །གཞན་ཡང་འཇིག་རྟེན་པ་དང། འཇིག་རྟེན་ལས་འདས་པའི་དགོས་པ་སྣ་ཚོགས་ད་ལྟར་བྱུང་བ་རྣམས་སྨྲ་ཞིང་འདས་པ་དང་མ་འོངས་པ་དང། ད་ལྟར་

[223B] །ལོ་ལེགས་པ་དང། ལོ་ཉེས་པ་དང། བདེ་བ་དང། ནད་དང། འཇིགས་བ་དང། ལྷག་པར་འཇིགས་པ་དང། ཕ་རོལ་གྱི་དམག་ཚོགས་དང། རང་གི་དམག་
ཚོགས་དང། ཕྱིར་རྒོལ་བ་དང། དགྲ་བོ་དང། ཡམས་ཀྱི་ནད་དང་མི་ངས་དང། གནོད་པ་དང། ནད་འགོ་བ་དང། འཚེ་བ་དང། གཟའ་འཐབ་པ་དང། འཐབ་མོ་དང་
རྩོད་པ་དང། མཚང་འདྲུ་བ་དང། འགྱེད་པ་དང། གཡུལ་འགྱེད་པ་དང། ཆར་ཆེས་པ་དང། ཆར་དཀོན་པ་དང། དུས་མ་ཡིན་པའི་ཆར་དང། ཚེ་རིང་བ་དང། ཚེ་ཐུང་བ་དང་
ཚེ་ཡོངས་སུ་ཟད་པ་དང། དུས་མ་ཡིན་པར་འཆི་བ་དང། འབྱོར་པ་དང། རྒུད་པ་དང། དགེ་བ་དང། མི་དགེ་བ་དང། སྐྱེ་བ་དང་འགག་པ་དང། འགྲུབ་པ་དང། མི་འགྲུབ་
པ་དང། བགེགས་དང། བགེགས་མེད་པ་དང། བདུད་ཀྱི་བར་ཆད་དང་འབྲུ་འཕེལ་བ་དང། ནོར་འཕེལ་བ་དང། ནད་མང་བ་དང། ནད་དང་བྲལ་བར་འགྱུར་བ་གང་
ཡིན་པ་དེ་ཐམས་ཅད་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་རིག་སྔགས་འཆང་ལ་སྨྲ་བར་འགྱུར་རོ། །སེམས་ཅན་དམྱལ་
བ་དང། ཡི་དྭགས་དང། ལྷ་མ་ཡིན་གྱི་འཇིག་རྟེན་དང། གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་དང། གྲུལ་བུམ་དང་མིའམ་ཅི་དང། ལྟོ་འཕྱེ་ཆེན་

[224A]༄༅། །པོ་དང། མི་དང། མི་མ་ཡིན་པ་དང། དུད་འགྲོའི་སྐྱེས་གནས་པ་རི་དྭགས་དང། བྱའི་སྐྱེ་བ་དང། འཆི་བ་དེ་ཐམས་ཅད་ཕྱིན་ཅི་མ་ལོག་
པར་སྨྲ་ཞེས་དེ་དག་གི་ཐབས་ཐམས་ཅད་ཀྱང་སྟོན་པར་འགྱུར་རོ་།ལྷར་སྐྱེ་བ་དང། ཀླུར་སྐྱེ་བ་དང། སངས་རྒྱས་ཀྱི་ཞིང་དུ་འགྲོ་ཞིང་སྐྱེ་བ་དང། རྒྱལ་པོ་ཉིད་དང། བུད་མེད་དང་
སྐྱེས་པ་ཉིད་དང། བུ་རྙེད་པ་དེ་ཐམས་ཅད་སྨྲ་བར་འགྱུར་རོ་།བྲམ་ཟེའི་རིགས་སུ་སྐྱེ་བ་དང། རྒྱལ་རིགས་སུ་སྐྱེ་བ་དང་ཁྱིམ་བདག་གི་རིགས་ཤིང་སཱ་ལ་ཆེན་པོ་ལྟ་
བུར་སྐྱེ་བ་དེ་ཐམས་ཅད་སྨྲ་བར་འགྱུར་རོ། །གཞན་ཡང་རིགས་མཐོན་པོ་དང། དམའ་བ་དང། སྨད་པའི་རིགས་སུ་སྐྱེ་བ་སྣ་ཚོགས་དེ་དག་ཐམས་ཅད་སྟོན་ཅིང་སྨྲ་ལ་
ཐབས་ཀྱང་བསྟན་པར་འགྱུར་རོ། །དེ་ནས་རིག་སྔགས་འཆང་གིས་ཇི་ལྟར་བསམ་པའི་དོན་དེ་ཐམས་ཅད་འཕགས་པ་སྤྱན་རས་གཟིགས་དབང་ཕྱུག་དང་མངོན་
སུམ་དུ་སྨྲ་ཞིང་ཐམས་ཅད་གཏམ་ཟེར་རོ། །གཞན་ཡང་འཕགས་པ་སྦྱན་རས་གཟིགས་དབང་ཕྱུག་གིས་འཇིག་རྟེན་པའི་མཆོག་སྣ་ཚོགས་དང། སྒྲུབ་པ་དང། གྲུབ་
པ་དེ་ཐམས་ཅད་དེ་ལ་སྩོལ་བར་བགྱིད་དེ། འདི་ལྟ་སྟེ་ནོར་བསྒྱུར་བ་སྨྲ་བ་དང། ཞིང་སྨྲ་བ་དང། མིག་སྨན་གྱི་དངོས་གྲུབ་དང། མི་སྣང་བ་དང། མིག་འབྲུལ་

[224B][?] ཕུག་ཏུ་འཇུག་པ་དང། ནགས་སུ་འཇུག་པ་དང། སྤྲོ་བ་དང། དབང་དུ་བྱ་བ་དང། དབབ་པ་དང། རོ་ལངས་པ་དང། ནད་ཞི་བར་བྱ་བ་དང་
གོས་འཐོབ་པ་དང། གྲོང་འཐོབ་པ་དང། ཡུལ་གྱི་བདག་པོ་ཉིད་དང། ཆུ་ཀླུང་ཆེན་པོ་རྒལ་བ་དང། དུག་བཟའ་བ་དང། གསང་སྔགས་སྣ་ཚོགས་སྒྲུབ་པའི་དངོས་
གྲུབ་པ་དང། འཇིགས་པ་ཆེན་པོ་བརྒྱད་ཞི་བར་བྱ་བ་དང། དགུག་པ་དང། དྲན་པ་དེ་ཐམས་ཅད་སྩོལ་བར་བགྱིད་དོ། །གཞན་ཡང་ཇི་ལྟར་ཡིད་ལ་བགྱིད་པ་དེ་ཐམས་
ཅད་སྩོལ་བར་བགྱིད་དོ། །དེ་དག་ཐམས་ཅད་ཀྱི་དགོས་པ་ཐམས་ཅད་དོན་ཡོད་པའི་ཞགས་པའི་ལྕགས་ཀྱུའི་སྙིང་པོས་འདྲེན་ཅིང། དོན་ཡོད་པའི་ཞགས་པས་བཅིངས་
པར་འགྱུར་རོ། །བསམས་པ་དང། དོན་དུ་གཉེར་བ་དང། ཡིད་ལ་རེ་བའི་དགོས་པ་དེ་ཐམས་ཅད་ཤིན་ཏུ་རིང་པོ་ནས་ཀྱང་དོན་ཡོད་པའི་ཞགས་པས་བཅིངས་ནས་ཞགས་
པ་ཐམས་ཅད་དྲངས་ཏེ་ལག་ཏུ་ཐོབ་པར་འགྱུར་རོ། །སྒྲུབ་པ་མཆོག་གི་དངོས་གྲུབ་ཀྱི་དེ་ཁོ་ན་ཉིད་ཐམས་ཅད་འགྲུབ་པར་འགྱུར་ཏེ། མི་སྣང་བར་གྱུར། རིག་སྔགས་
འཆང་བ་ནམ་མཁའ་ལ་མཆི་བར་འགྱུར་རོ། །འཇིག་རྟེན་གྱི་ཁམས་གང་དུ་སངས་རྒྱས་ཀྱི་ཞིང་ཁམས་གང་དང་གང་དུ་མཆི་འཚལ་བ་དེ་དང་དེ་ཐམས་ཅད་དུ་མཆི་བར་

[225A]༄༅། །འགྱུར་ཏེ། ཐམས་ཅད་དུ་གཙོ་བོར་འགྱུར་རོ། །ཐམས་ཅད་དུ་མཆོད་པར་འགྱུར་རོ། །ཅི་སྟེ་རྨི་ལམ་མཐོང་བར་འཚལ་ན་གུ་གུལ་ལ་ལན་བརྒྱ་རྩ་
བརྒྱད་ཡོངས་སུ་བཟླས་ནས། ཉལ་ཀར་འཕགས་པ་སྤྱན་རས་གཟིགས་དབང་ཕྱུག་ལ་བདུག་སྤོས་སུ་ཕུལ་ཏེ་ཉལ་ན། འཕགས་པ་སྤྱན་རས་གཟིགས་དབང་ཕྱུག་རྒྱལ་
པོའི་ཆ་བྱད་དུ་མཐོང་བ་སྩོལ་ཅིང། གང་བསམ་པ་དང། གང་དྲིས་པ་དེ་ཐམས་ཅད་སྨྲ་བར་འགྱུར་རོ། །ཇི་ལྟར་བསམ་པའི་མཆོག་སྩོལ་ཅིང་སྒྲིབ་པ་དང་སྡིག་པ་ཐམས་
ཅད་མ་མཆིས་པར་འགྱུར་རོ། །སྟོབས་དང། བརྩོན་འགྲུས་དང། མདངས་འཇུག་པར་འགྱུར་རོ། །ཚངས་པ་དགུག་པར་འཚལ་ཞིང་མཐོང་བར་འཚལ་ན། དེའི་ཚེ་ཤིང་
ཨརྒའི་འོ་མ་དང། གུ་གུལ་དང། རྒྱ་སྐྱེགས་རིལ་བུར་བགྱིས་པ་ལ་བཟླས་བརྗོད་བརྒྱ་རྩ་བརྒྱད་བགྱིས་ལ། ཚངས་པ་ལ་བདུག་སྤོས་སུ་ཕུལ་ན། ཚངས་པ་རང་གི་
གཟུགས་ཀྱིས་མདུན་ན་མཆིས་ཤིང་མཆོག་འཚལ་བ་ཐམས་ཅད་རྗེས་སུ་སྩོལ་ཏོ། །ཚངས་པའི་འཇིག་རྟེན་ལ་ཐུག་པའི་བར་གྱི་ཚངས་པའི་གནས་དང་གཞལ་མེད་ཁང་
མཐོང་བར་འགྱུར་ཞིང་ཚངས་བའི་གཟུགས་ཀྱི་ཆ་བྱད་འཆང་བའི་མཆོག་སྩོལ་བར་འགྱུར་རོ། །ལྷའི་གནས་ཐམས་ཅད་དུ་མེས་བོ་ཡིན་ནོ་ཞེས་ཚིག་མངོན་པར་བརྗོད་བར་[?]

[225B] །འཇིག་རྟེན་ཐམས་ཅད་དང། འཛམ་བུའི་གླིང་པའི་མི་བུད་མེད་དང། སྐྱེས་བ་དང། ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་
རིགས་དང། དམངས་རིགས་དེ་ཐམས་ཅད་ཐམས་ཅད་དུ་ཚངས་པའོ་ཞེས་སེམས་པར་འགྱུར་རོ། །རྒྱལ་པོ་བཙུན་མོ་དང། འཁོར་དུ་བཅས་པས་མཆོད་པའི་སྤྲིན་ཆེན་པོ་བགྱིད་
པར་འགྱུར་རོ། །དེ་ནས་སྲེད་མེད་ཀྱི་བུ་དགུག་པར་འཚལ་ན། དེས་ལྷའི་གནས་སུ་སྲེད་མེད་ཀྱི་བུའི་གཟུགས་བརྙན་གྱི་མདུན་དུ་ཉེ་བར་སྦྱིན་སྲེག་གི་ཆོ་ག་བགྱི་སྟེ། རིག་སྔགས་
འཆང་གཙང་མར་གྱུར་པ། ཤིན་ཏུ་ཁྲུས་བགྱིས་པ། གོས་གཙང་མ་བགོས་པ། སྣ་མ་དང་ཤིང་ཨརྒའི་ཡ་མ་སྲེག་ཤིང་གི་མེ་སྦར་བ་ལ་གུ་གུལ་དང། ཡུངས་ཀར་དང་
སྦྲང་རྩི་དང། ཞུན་མར་བསྲེས་པའི་སྦྱིན་སྲེག་བརྒྱ་སྟོང་བགྱིའོ། །བརྒྱ་སྟོང་རྫོགས་པ་དང། སྲེད་མེད་ཀྱི་བུ་རང་གི་གཟུགས་ཀྱིས་མདུན་ན་མཆིས་ཤིང་རིག་སྔགས་འཆང། ལེགས་
སོ་ལེགས་སོ། །ཞེས་སྨྲའོ། །སྒྲུབ་པ་དམ་པ་འདི་དོན་ཡོད་པའི་ལྕགས་ཀྱུས་འགུགས་ཤིང་རིག་སྔགས་ཀྱི་རྒྱལ་པོའི་ཆོས་ལུགས་ཆེན་པོས་བཀུག་ན། རིག་སྔགས་འཆང་
ཅི་ཞིག་ཀྱང། དགོས་པ་ནི། ཅི་ཞིག་ཡོད། མཆོག་ནི། ཅི་ཞིག་དོན་དུ་གཉེར་བ་དེ་སྨྲོས་ཤིག་དང། ཐམས་ཅད་རྗེས་སུ་སྦྱིན་པར་བྱའོ་།དེ་ནས་རིག་སྔགས་འཆང་གིས་དོན་

[226A]༄༅། །གང་ཡིད་ལ་བསམས་ཏེ་སྨྲས་པ་དེ་ཐམས་ཅད་སྩོལ་བར་འགྱུར། གཟུགས་སྣ་ཚོགས་པའི་མཆོག་ཀྱང་རྗེས་སུ་སྩོལ་བར་འགྱུར་རོ། །གཞན་
ཡང་གཟུགས་སྣ་ཚོགས་པ་མཆོག་གཙོ་བོ་དང། དགོས་པའི་ལས་སྒྲུབ་པའི་མཆོག་རྗེས་སུ་སྩོལ་བར་འགྱུར་རོ། །དེ་ནས་ལྷ་ཆེན་པོ་དགུག་པར་འཚལ་ན། རིག་སྔགས་
འཆང་གཙང་མ་ཤིན་ཏུ་ཁྲུས་བགྱིས་པ་གོས་གཙང་མ་བགོས་པ་དེས་ལྷའི་གནས་སུ་མཆིས་པ་ལ་ལྷ་ཆེན་པོའི་མདུན་དུ་གུ་གུལ་དང་པདྨའི་ཕྱེ་མ་དང་ཞུན་མར་བསྲེས་
པའི་སྦྱིན་སྲེག་སྟོང་རྩ་བརྒྱད་བགྱིའོ། །སྟོང་རྩ་བརྒྱད་རྫོགས་པ་དང། ལྷ་ཆེན་པོ་རང་གི་གཟུགས་ཀྱིས་མདུན་ན་མཆིས་པར་འགྱུར་རོ། །དེ་ནས་ནག་པོ་ཆེན་པོ་དགུག་པར་
འཚལ་ན། རིག་སྔགས་འཆང་ཤིན་ཏུ་ཁྲུས་བགྱིས་པ་གོས་གཙང་མ་བགོས་པས་དུར་ཁྲོད་དུ་མཆིས་ལ། ཟླ་བ་མར་གྱི་ངོའི་ཆེས་བཅུ་བཞི་ལ་ཉིན་ཞག་གཅིག་སྨྱུང་བ་
བགྱིས་པས་པདྨ་གསར་པའི་ཕྱེ་མ་དང། གུ་གུལ་དང། རའི་ཁྲག་དང། ཡུངས་ཀར་དང། ཞུན་མར་དང་སྦྱར་བ་བརྒྱད་སྟོང་དོན་ཡོད་པའི་ལྕགས་ཀྱུའི་བཟླས་བརྗོད་
ཀྱིས་དུར་ཁྲོད་ཀྱི་ཤིང་གི་མེ་ལ་བཟླས་བརྗོད་བགྱིའོ། །ར་ཁྲག་གི་གཏོར་མ་དང་འབྲས་ཐུག་པོ་ཆེའི་ཆན་གྱིས་ལྷ་བཤོས་དང། མེ་ཏོག་དམར་པོ་དབུལ་བར་བགྱིའོ་

[226B] ནག་པོ་ཆེན་པོ་མ་མོའི་ཚོགས་ཀྱི་འཁོར་དང་བཅས་པ་མདུན་ན་མཆིས་ཤིང་རིག་སྔགས་འཆང་ལ་ལེགས་སོ་ཞེས་བྱ་བ་གསོལ་
ཏེ༑ རིག་སྔགས་འཆང་ལེགས་སོ་ལེགས་སོ། །སྒྲུབ་པའི་ཆོ་ག་བཟང་པོ་འདིས་བདག་ཡོངས་སུ་མགུ་ཡི། རིག་སྔགས་འཆང་སྨྲོས་ཤིག་དང་མཆོག་རྗེས་སུ་སྦྱིན་པར་
བགྱིའོ། །མཆོག་འདོད་པ་ཐམས་ཅད་རྗེས་སུ་ལོངས་ཤིག་དང། ཇི་ལྟར་ཡིད་ལ་བྱེད་པ་རེ་བ་དེ་ཐམས་ཅད་རྗེས་སུ་སྦྱིན་པར་བགྱིའོ་།ཁྱོད་བསྲུང་བ་དང། ཡོངས་སུ་བསྐྱང་
བའི་དོན་དུ་བདག་རྟག་ཏུ་རྗེས་སུ་འབྲང་བར་བགྱིའོ། །དེ་ནས་རིག་སྔགས་འཆང་གིས་མཆོད་ཡོན་དང་ཞབས་བསིལ་དབུལ་བར་བགྱིའོ། །ཇི་ལྟར་བསམ་པ་དེ་མངོན་སུམ་
དུ་སྨྲས་ན། གང་དོན་དུ་གཉེར་བ་དེ་ཐམས་ཅད་འཐོབ་ཅིང་ཐམས་ཅད་དུ་རྗེས་སུ་འབྲང་བར་འགྱུར་རོ། །ཐམས་ཅད་དུ་ཐམས་ཅད་བགྱིད་པར་འགྱུར་རོ། །དྲན་པ་ཙམ་ལ་
སོགས་པས་ལས་ཐམས་ཅད་བགྱིད་ཅིང་ཉེ་བར་གནས་པར་འགྱུར་རོ་།རྟག་ཏུ་ལྟ་ཞིང་སྤྱིར་ཐམས་ཅད་བགྱིད་པར་འགྱུར་རོ། །གཞན་ཡང་དགོས་པ་སྣ་ཚོགས་དང། ལས་
སུ་བགྱི་བ་བགྱིད་པར་འགྱུར་རོ། །མ་མོའི་ཚོགས་ཀྱི་འཁོར་ཐམས་ཅད་དབང་དུ་གྱུར་ནས་གནས་ཏེ། ལས་ཐམས་ཅད་བསྒོ་བ་བཞིན་དུ་བགྱིད་པར་འགྱུར་ཏེ། ནམ་ཡང་

[227A]༄༅། །ཉམས་པར་མི་བགྱིད་དོ། །ཐམས་ཅད་རྗེས་སུ་འབྲང་ཞིང་ལས་ཐམས་ཅད་བགྱིད་བར་འགྱུར་རོ། །ཅི་སྟེ་འདོད་པའི་གཟུགས་ཅན་མ་དགུག་པར་
འཚལ་ན། དེ་ནས་རིག་སྔགས་འཆང་གཙང་མ་ཤིན་ཏུ་ཁྲུས་བགྱིས་པ་གོས་གཙང་མ་བསྒོས་པས་ཤིན་ཏུ་དྲི་ཞིམ་པོའི་དྲིས་ལུས་ལྷག་པར་བསྒོས་ལ། གང་ན་མེ་ཏོག་
གི་ཤིང་ལྗོན་པ་མཆིས་པ་དེར་མཆིས་ལ་ཟླ་བ་མར་གྱི་ངོའི་ཚེས་བཅུ་བཞིའི་ཉིན་ཞག་གཅིག་སྨྱུང་བ་བགྱིས་པས་ཤིན་ཏུ་དྲི་ཞིམ་པའི་དྲིའི་ཤིང་གི་མེ་སྦར་བ་ལ་པུ་ཤེལ་
ཙི་དང། ཏ་ཀ་ར་དང། སྤང་སྤོས་དང། ཡུངས་ཀར་དང། ཞོ་དང། སྦྲང་རྩི་དང། ཞུན་མར་དང་སྦྱར་བའི་སྦྱིན་སྲེག་ལན་སྟོང་རྩ་བརྒྱད་བགྱིའོ། །གླ་རྩི་དང། ག་པུར་དང་
ཙནྡན་གྱི་ཆུས་བསྒོས་པའི་འབྲས་ཡོས་དང། མེ་ཏོག་གིས་བཀང་བའི་མཆོད་ཡོན་གྱི་སྣོད་བུམ་པ་གསར་པ་བརྒྱད་སྩལ་ལོ། །དཀར་གསུམ་གྱི་གཏོར་མས་བཀང་བ་
ག་པུར་གྱིས་བསྒོས་པའི་གཏོར་མའི་བུམ་པ་གསུམ་སྩལ་ལོ། །མེ་ཏོག་ཤིན་ཏུ་དྲི་ཞིམ་པོ་སྩལ་བར་བགྱི་ཞིང་གླ་རྩི་དང། ཙནྡན་དང། ག་པུར་དང། ཀུན་ཏུ་རུའི་བདུག་
སྤོས་སྩལ་བར་བགྱིའོ། །དེ་ནས་ལས་ཡོངས་སུ་རྫོགས་པ་དང། འདོད་པའི་གཟུགས་ཅན་མ་བཟང་མོ་དེ་ལྷའི་གཞལ་མེད་ཁང་དུ་མཆི་ཞིང་མདུན་ན་མཆིས་ཏེ་དེ་མཐོང་

[227B] སྲིང་མོའམ། ཆུང་མའམ། ལས་བྱེད་པའམ། མངག་གཞུག་མའམ། ཕོ་ཉ་མ་རྣམས་ཇི་ལྟ་བུར་ཇི་ལྟར་ཚིག་ཏུ་བརྗོད་པ་དེ་ལ་སྨྲོས་ཤིག་དང། ཅི་སྟེ་མར་གྱུར་
ན༑ དེའི་ཚེ་བུ་བཞིན་དུ་སྙིང་ནས་ཡོངས་སུ་སྐྱོང་བར་བྱེད་དོ་།ནོར་དང། འབྲུ་དང། དབྱིག་དང། གསེར་དང། གོས་དང། རྒྱན་དང། ལྷབ་ལྷུབ་དང། མལ་ཆས་ཡོངས་སུ་
སྐྱོང་བར་བགྱིད་དོ། །ཅི་སྟེ་སྲིང་མོར་གྱུར་ན། དེའི་ཚེ་ལོངས་སྤྱོད་ཐམས་ཅད་ཀྱིས་ཡོངས་སུ་སྐྱོང་བར་བགྱིད་དོ། །ཇི་ལྟར་ཡིད་ལ་བསམ་པའི་བུད་མེད་དཔག་ཆད་བརྒྱའི་ཕ་
རོལ་ནས་ཀྱང་བཀུག་སྟེ། ཡོངས་སུ་ལོངས་སྤྱད་པའི་ཕྱིར་ཡོངས་སུ་སྤྱོད་པར་བགྱིད་ཅིང། ཕྱིར་ཡང་དེ་ཉིད་དུ་གཏོང་བར་བགྱིད་དོ་།ཅི་སྟེ་ཆུང་མར་གྱུར་ན། དེ་དང། ལྷ་རྫས་
ཀྱི་གཞལ་མེད་ཁང་དམ་པ་ཡོངས་སུ་ལོངས་སྤྱོད་པའི་གཞལ་མེད་ཁང་མཐོང་སྟེ། ལྷ་རྫས་ཀྱི་བཟའ་བ་དང། བཏུང་བ་དང་ལོངས་སྤྱོད་སྩོལ་བར་བགྱིད་དོ། །རོ་བྲོ་བའི་
མཆོག་རོ་བརྒྱ་དང་ལྡན་པ་ཆེས་ཁྱད་པར་དུ་འཕགས་པའི་ལོངས་སྤྱོད་སྩོལ་བར་བགྱིད་དོ། །མཆོག་ཏུ་དགའ་བའི་རྩེད་མོས་འདོད་པའི་ཡོན་ཏན་ལྔའི་ལོངས་སྤྱོད་ལ་ཡོངས་སུ་སྤྱོད་པར་བགྱིད་
དོ༑ ༑ལྷ་རྫས་ཀྱི་དྲི་དང། མེ་ཏོག་དང། ཕྲེང་བ་དང། བྱུག་པ་དང། ལྷ་རྫས་ཀྱི་གོས་དང། རྒྱན་དང། ལྷབ་ལྷུབ་ཀྱིས་བརྒྱན་པའི་གཞལ་མེད་ཁང་དུ་འགྱུར་རོ། །ནོར་དང་

[228A]༄༅། །འདྲུ་དང། མཛོད་དང། བང་བ་ཡོངས་སུ་གང་ཞིང་མཆིས་པར་འགྱུར་རོ། །ནོར་བུ་དང། གསེར་དང། རྡོ་རྗེ་དང། བཻ་ཌཱུརྱ་དང། གསེར་དང། ཤངྐ་
ཤི་ལ་དང། བྱི་རུ་དང། དངུལ་དང། ས་ལེ་སྦྲམ་དང། དངུལ་སྐྱོགས་དཔག་ཏུ་མེད་པ་ཐོབ་པའི་གཏེར་སྩོལ་བར་བགྱིད་དོ། །རྟ་དང། བ་ལང་དང། མ་ཧེ་དང་
ཕྱུགས་དང། བྲན་ཕོ་དང། བྲན་མོ་རབ་ཏུ་མང་པོ་མང་པོར་འཕེལ་ཞིང་མཆིས་པར་འགྱུར་རོ། །མལ་ཆའི་ལོངས་སྤྱོད་སྣ་ཚོགས་སྩོལ་པར་བགྱིད་དོ། །ལྷ་རྫས་ཀྱི་ཆུང་
མའི་ལོངས་སྤྱོད་བུད་མེད་གཟུགས་སྣ་ཚོགས་པའི་འཁོར་བརྒྱ་དང་ལྡན་པ་ཉིན་གཅིག་བཞིན་དུ་གནས་པར་འགྱུར་རོ། །ཡོ་བྱད་ཐམས་ཅད་ཕུན་སུམ་ཚོགས་པས་ཇི་སྲིད་
འཚོའི་བར་དུ་གནས་པར་འགྱུར་རོ། །ཚེ་ལྷའི་ལོ་སྟོང་ཐུབ་པར་འགྱུར་རོ། །རིག་སྔགས་འཆང་གིས་བག་ཡོད་པར་བགྱིད་སྟེ། དཀོན་མཆོག་གསུམ་ལ་མཆོག་ཏུ་གུས་
པ་དང། འཕགས་པ་སྤྱན་རས་གཟིགས་དབང་ཕྱུག་དང། རྡོ་རྗེ་འཛིན་ལ་མཆོག་ཏུ་གུས་པར་བགྱིའོ། །རྟག་ཏུ་སྦྱིན་པ་ལ་མངོན་པར་དགའ་བར་བགྱི་ཞིང་སེམས་ཅན་
ཐམས་ཅད་ལ་མཆོག་ཏུ་སྙིང་བརྩེ་བར་བགྱིའོ། །གཞན་དུ་མི་སྨྲ་བར་བགྱིའོ། །གལ་ཏེ་ལས་བྱེད་པར་གྱུར་ན། དེའི་ཚེ་རྒྱལ་པོ་ལ་བགྱི་བ་བཞིན་དུ་ལས་ཐམས་ཅད་བགྱིད་

[228B] ཤིན་ཏུ་ཡོངས་སུ་རྫོགས་ཀྱི་བར་དུ་ལས་ལ་མངོན་པར་བརྩོན་པར་འགྱུར་རོ། །ཅི་སྟེ་མངག་གཞུག་མར་གྱུར་ན། གནས་གང་དུ་མངགས་པ་དེའི་གནས་ཐམས་ཅད་དུ་
མཆིས་ཏེ། དཔག་ཚད་སྟོང་གི་ཕ་རོལ་ཏུ་མཆི་ཞིང། སྐད་ཅིག་གིས་སླར་ཡང་མཆིའོ། །ཐམས་ཅད་དུ་གཏེར་ཆེན་པོ་འབྱིན་པར་བགྱིད་འདྲེན་པར་བགྱིད་དོ། །དཔག་ཚད་སྟོང་
གི་ཕ་རོལ་ནས་བུད་མེད་འགུགས་པར་བགྱིད་ཅིང། ནོར་དང། འབྲུ་དང་གླང་པོ་ཆེ་དང། མ་ཧེ་དང། རྟ་དག་འགུགས་པར་བགྱིད་དོ། །སླར་ཡང་གཏོང་བར་བགྱིད་དོ། །བྲག་
ཡོད་པས་བསྒོ་བར་བགྱིད་དེ། བདག་ཉིད་ཤིན་ཏུ་རིང་པོའི་ཡུལ་དང་གནས་སུ་འཕེན་པར་བགྱིད། གནོད་སྦྱིན་དང། སྲིན་པོ་དང། འབྱུང་པོ་དང། ལྷ་མ་ཡིན་གྱི་གནས་
སུ་འདེགས་པར་བགྱིད་དེ། དེར་སྲོག་གི་བར་ཆད་དུ་མི་འགྱུར་བར་བགྱིད་དོ། །ཅི་སྟེ་ཕོ་ཉ་མོར་གྱུར་ན། ཕྱོགས་བཅུ་ཐམས་ཅད་དུ་མཆི་སྟེ། ལྷའི་འཇིག་རྟེན་དུ་མཆིའོ། །ཀླུའི་
འཇིག་རྟེན་དུ་མཆིའོ། །ལྷ་མ་ཡིན་གྱི་གནས་སུ་མཆིའོ། །ནམ་མཁའ་ལྡིང་གི་གནས་སུ་མཆིའོ། །མིའམ་ཅིའི་གནས་སུ་མཆིའོ། །ལྟོ་འཕྱེ་ཆེན་པོའི་གནས་སུ་མཆིའོ། །གནོད་
སྦྱིན་དང། སྲིན་པོའི་གནས་སུ་མཆིའོ། །འབྱུང་པོའི་གནས་སུ་མཆི་ཞིང་ཐམས་ཅད་དུ་ཕོ་ཉའི་བྱ་བ་བགྱིས་ནས་སླར་མཆིའོ། །སྐད་ཅིག་གིས་དཔག་ཚད་སྟོང་དུ་མཆི་ཞིང་

[229A]༄༅། །སླར་མཆིའོ། །སྐད་ཅིག་གིས་དཔག་ཚད་སྟོང་དུ་ཐམས་ཅད་དུ་ཕྱིན་ནས་ཕོ་ཉའི་བྱ་བ་བགྱིད་དོ། །ཇི་སྲིད་སའི་འོག་གི་བར་དུ་འཇུག་ཅིང་ཕྱིར་ཡང་
མཆིའོ༑ ༑བྱ་བ་ཤིན་ཏུ་ཡོངས་སུ་རྫོགས་པར་བགྱིས་ནས་བག་ཡོད་པས་ཡང་ལས་ཐམས་ཅད་བགྱི་སྟེ། ཉིན་གཅིག་བཞིན་དུ་མཆོད་ཡོན་དང་རྐང་པ་བཀྲུ་བ་སྩལ་
བར་བགྱིའོ། །ཐམས་ཅད་ཀྱི་གནས་ཐམས་ཅད་དུ་བྱིན་ཅིང་བྱ་བ་འགྲུབ་པ། བླ་ན་མ་མཆིས་པར་འགྱུར་རོ། །གནོད་སྦྱིན་མོ་དགུག་པར་འཚལ་ན། རིག་སྔགས་འཆང་
དེས་གཞན་གྱིས་མ་རེག་པའི་ཤིང་ལེབ་གསར་པ་ལ་གནོད་སྦྱིན་དང་གནོད་སྦྱིན་མོ་རྒྱན་ཐམས་ཅད་ཀྱིས་བརྒྱན་པ་བྲི་བར་བགྱི་ཞིང་གནས་དབེན་ཞིང་འཁྲུག་པ་མ་
མཆིས་པ་གཙང་མའི་གནས་སུ་གཞག་པར་བགྱིའོ། །རིག་སྔགས་འཆང་གཙང་མ་ཤིན་ཏུ་ཁྲུས་བགྱིས་པས་གོས་གཙང་མ་བགོས་པས་འོ་མ་དང། འབྲས་ཐུག་པོ་ཆེའི་
ཆན་གྱི་གཏོར་མ་སྩལ་བར་བགྱིའོ། །ཤིང་ཀཱ་ར་བའི་རའི་མེ་སྦར་བ་ལ་ཡུངས་ཀར་དང། གུ་གུལ་དང། རའི་ཁྲག་དང། ཞུན་མར་དང་བསྲེས་པའི་སྦྱིན་སྲེག་སྟོང་རྩ་
བརྒྱད་བགྱིའོ། །སྟོང་རྩ་བརྒྱད་རྫོགས་པ་དང། མེ་ཏོག་དམར་པོ་སྩལ་ན། གནོད་སྦྱིན་མོ་དེ་ཡང་རང་གི་གཟུགས་ཀྱིས་མདུན་ན་མཆིས་ཏེ་རིག་སྔགས་འཆང་སློངས་

[229B] །རིག་སྔགས་འཆང་གིས་ཁྱོད་ངའི་ཅི་བགྱི་ཞེས་བྱ་བ་བྱེད་པ་ཡིན་ནོ། །ངའི་ལས་ཐམས་ཅད་བྱེད་པ་ཡིན་ནོ། །ང་ལ་དབྱིག་མང་པོ་བྱིན་ཅིག་ཅེས་
བརྗོད་པར་བགྱིའོ། །དེའི་ཚེ་གནོད་སྦྱིན་དང་གནོད་སྦྱིན་མོ་དེ་ལྟར་ལེགས་སོ་ཞེས་སྨྲས་ནས་མི་སྣང་བར་འགྱུར་རོ། །གང་གི་ཚེ་དགོས་པ་བྱུང་བ་དེའི་ཚེ་ཡུངས་ཀར་དང། གུ་
གུལ་ལ་ཡོངས་སུ་བཟླས་ནས་མེར་གཏོར་ན། དེ་མཆི་ཞིང་ཅི་བགྱི་ཞེས་བྱ་བ་ཐམས་ཅད་བགྱིད་པར་འགྱུར། དབྱིག་སྟོང་སྩོལ་བར་འགྱུར། ཇི་སྲིད་འཚོའི་བར་དུ་མཆིས་པར་
འགྱུར༑ རྟག་ཏུ་ཅི་བགྱི་བའི་བྱ་བ་བགྱིད་པར་འགྱུར་རོ། །དེ་ནས་ལྷ་མ་ཡིན་གྱི་བུ་མོ་དགུག་པར་འཚལ་ནས་རིག་སྔགས་འཆང་དེས་སྤྲ་ཚིལ་ལས་ལྷ་མ་ཡིན་གྱི་བུ་མོ་རྒྱན་
ཐམས་ཅད་ཀྱིས་བརྒྱན་པ་བགྱིའོ། །དེ་ནས་རིག་སྔགས་འཆང་གིས་གནས་འཁྲུག་པ་མ་མཆིས་པ་དང། དབེན་པ་དང། ས་ཕྱོགས་གཙང་མའི་གནས་སུ་གཞག་པར་
བགྱིའོ༑ ༑རིག་སྔགས་འཆང་གཙང་མ་ཤིན་ཏུ་ཁྲུས་བགྱིས་པ་གོས་གཙང་མ་བགོས་པས་ཞག་གསུམ་ཟན་གཅད་པར་བགྱིས་ལ། དེའི་མདུན་དུ་སྐྱིལ་མོ་ཀྲུང་བཅས་ཏེ་
མཆིས་ལ་གུ་གུལ་གྱི་བདུག་སྤོས་སྩལ་ཅིང་དཀར་གསུམ་གྱི་གཏོར་མ་སྩལ་བར་བགྱིའོ། །དོན་ཡོད་པའི་ལྕགས་ཀྱུ་བཟླས་བརྗོད་ཡུངས་ཀར་ལ་བཟླས་པས་བུ་མོ་དེ་ལ་

[230A]༄༅། །ལན་སྟོང་རྩ་བརྒྱད་བརྡེག་པར་བགྱིའོ། །ལས་ཡོངས་སུ་རྫོགས་པ་དང། དེ་ནས་ལྷ་མ་ཡིན་གྱི་བུ་མོ་དེ་རང་གི་གཟུགས་ཀྱིས་མདུན་ན་མཆིས་
ཏེ༑ གང་དང་གང་དུ་དགོས་པ་དེ་དང་དེར་དགོས་པའི་རྗེས་སུ་འབྲང་བར་འགྱུར་རོ། །དེ་ལས་ཐམས་ཅད་བགྱིད་པར་འགྱུར། ཐམས་ཅད་དུ་མཆི་བར་འགྱུར། ཇི་སྲིད་
འཚོའི་བར་དུ་མཆིས་པར་འགྱུར་རོ། །ཅི་སྟེ་སྲིན་པོ་དང། སྲིན་མོ་འགུག་པར་འཚལ་ན། གུ་གུལ་དང། བ་ལང་གི་ཤ་སྐམ་པོ་དང་ལྷན་ཅིག་བསྲེས་པ་ལ་དོན་ཡོད་པའི་
ལྕགས་ཀྱུས་ལན་སྟོང་རྩ་བརྒྱད་བཟླས་བརྗོད་བགྱིས་པས་དུར་ཁྲོད་དུ་མཚན་ཐོག་ཐག་བདུགས་ན་སྲིན་པོའི་གནས་ཐམས་ཅད་ཀྱི་སྒོ་ཕྱེ་བར་འགྱུར་ཏེ། སྲིན་པོ་དང་
སྲིན་མོ་རྣམས་དབང་དུ་གྱུར་ནས་གནས་ཏེ། ཅི་བགྱི་བའི་བྱ་བ་བགྱིད་པར་འགྱུར། ཅི་བསྒོ་བ་དེ་བགྱིད་པར་འགྱུར་རོ། །རྟག་ཏུ་ཕྱི་བཞིན་འབྲང་ཞིང་ཇི་སྲིད་འཚོའི་བར་དུ་
མཆིས་པར་འགྱུར་རོ། །གདུགས་གཅིག་བཞིན་དུ་དངུལ་ཆུ་སྲང་ཁྲི་སྩོལ་བར་བགྱིད་དོ། །དེ་ནས་རིག་སྔགས་འཆང་གིས་ཆ་གསུམ་དུ་དབྱེ་བར་བགྱི་སྟེ། ཆ་གཅིག་ནི་
དཀོན་མཆོག་ལ་མཆོད་པར་བགྱིའོ། །ཆ་གཉིས་པ་ནི། ཉིན་གཅིག་བཞིན་དུ་སྦྱིན་པར་གཏང་ངོ། །སྲིན་མོ་རྣམས་ལ་ཟན་དང། ཚོད་སྔོན་རློན་པའི་གཏོར་མ་སྩལ་བར་

[230B] །དེ་ནས་སྲིན་པོ་འཁོར་དང་བཅས་པ་དེ་རྣམས་ཚིམ་པར་འགྱུར་རོ། །དེ་ནས་འཁོར་དང་བཅས་པ་ཤིན་ཏུ་མགྱོགས་བར་འགྱུར་ཏེ། ཤུགས་ཆེན་པོས་དགོས་པ་ཐམས་
ཅད་སྒྲུབ་ཅིང་ནམ་ཡང་གཞན་དུ་བགྱིད་པར་མི་འགྱུར་རོ། །གཏོར་མ་གཙང་མ་སྩལ་བར་བགྱིའོ། །ཅི་སྟེ་ཤ་ཟ་དང། ཤ་ཟ་མོ་དགུག་པར་འཚལ་ན། བ་ལང་གི་མཁྲིས་པ་
དང། དེའི་སོ་དང། གུ་གུལ་དང། ཤིང་ཨརྒའི་འོ་མ་སྦྱར་ཏེ་ལམ་གྱི་བཞི་མདོར་བདུག་པར་བགྱི་ཞིང། ལྷག་མ་དང་འཕགས་པའི་གཏོར་མ་སྩལ་ན། ཤ་ཟ་མོ་དེ་མཆི་
ཞིང་རིག་སྔགས་འཆང་གི་མདུན་དུ་མཆིས་ཏེ། ཅི་བགྱི་བའི་བྱ་བ་བགྱིད་པའི་བྲན་དུ་འགྱུར། ལས་ཐམས་ཅད་བགྱིད་པར་འགྱུར་རོ། །དཔག་ཚད་སྟོང་གི་ཕ་རོལ་ཏུ་མཆི་ཞིང་
སྐད་ཅིག་གིས་སླར་ཡང་མཆིའོ། །དགོས་པ་ཐམས་ཅད་སྒྲུབ་པར་བགྱིད་དོ། །དུས་གསུམ་དུ་གཏོར་མ་ལྷག་མའི་གཏོར་མ་སྒོ་དྲུང་དུ་སྩལ་བར་བགྱིའོ། །ཉིན་གཅིག་བཞིན་དུ་
གསེར་གྱི་དོང་རྩེ་བརྒྱ་སྔགས་སུ་འཇོག་པར་འགྱུར་ཏེ། དེས་ཐམས་ཅད་ཟད་པར་བགྱིས་ནས་ཕྱིར་ཞིང་འཕེལ་བར་འགྱུར་རོ། །ཅི་སྟེ་རྒྱལ་པོའི་བཙུན་མོ་དགུག་པར་འཚལ་ན་
རིག་སྔགས་འཆང་གཙང་མ་ཤིན་ཏུ་ཁྲུས་བགྱིས་པ་གོས་གཙང་མ་བགོས་པ་དེས་ཡུངས་ཀར་དཀར་པོ་དང། སྐེ་ཚེའི་ས་བོན་དང། གིའུ་ཝང་དང། པདྨའི་འདབ་མ་དང་

[231A]༄༅། །རྒྱམ་ཚ་དང། ལན་ཚྭ་བསྲེས་པ་ལན་བརྒྱ་རྩ་བརྒྱད་ཡོངས་སུ་བཟླས་ནས་ཕྱེ་མའི་རྫས་སུ་བགྱིས་ལ་ཡུངས་ཀར་དང་སྐེ་ཚེའི་ས་བོན་དང། སྦྲང་
རྩིའི་ས་བོན་ལན་གཅིག་མཉེས་ལ་ཡང་ལན་སྟོང་རྩ་བརྒྱད་བཟླས་བརྗོད་བགྱིས་ཏེ། རྒྱལ་པོའི་སྒོའམ། ལམ་གྱི་བཞི་མྡོའམ། ལམ་པོ་ཆེའམ། གྲོང་ཁྱེར་གྱི་སྒོར་
གཏོར་ན། གང་དེར་གོམ་པ་བོར་བ་ཙམ་གྱིས་དབང་དུ་གྱུར་ནས་གནས་ཏེ་ཅི་བགྱི་བའི་བྱ་བ་བགྱིད་དོ། །རྒྱལ་པོ་བཙུན་མོའི་འཁོར་དང་བཅས་པ་བཀུག་ཅིང་དབང་དུ་
འགྱུར་རོ། །ཐམས་ཅད་དུ་ཅི་བགྱི་བ་བྱ་བ་བགྱིད་ཅིང། བསྒོ་བ་བཞིན་བགྱིད་པར་འགྱུར་རོ། །གང་བསླངས་པ་དེ་སྟེར་ཏེ། དངུལ་དང། གསེར་དང། གོས་དང་
རྒྱན་དང། ལྷབ་ལྷུབ་དང། སྤུད་པ་དང། བཞོན་པ་དང། མལ་ཆ་དང། འབྲུ་ལ་སོགས་པ་སྩོལ་བར་བགྱིད་དོ། །གང་སྨྲས་པ་དེ་བགྱིད་ཅིང་གང་བསྒོ་བ་བགྱིད་
པར་འགྱུར་རོ། །དེའི་ཡུལ་གཅིག་ཏུ་ཡང་འཇིག་རྟེན་གསུམ་པོ་ཐམས་ཅད་ཀྱིས་མཆོད་པ་ཆེན་པོ་བགྱིད་པར་འགྱུར་ཞིང་ཐམས་ཅད་དབང་དུ་འགྱུར་རོ། །དེ་ནས་བྲམ་
ཟེ་དབང་དུ་བགྱི་བར་འཚལ་ན། རིག་སྔགས་འཆང་དེས་ནས་དང་ཏིལ་དང། འབྲས་སཱ་ལུ་དང། ཞོ་དང། སྦྲང་རྩི་དང། ཞུན་མར་དང་བསྲེས་པའི་སྦྱིན་སྲེག་སྟོང་

[231B]ཐམས་ཅད་ཀྱིས་སྤྱི་བོར་བཀུར་བ་གཅིག་པུར་འགྱུར་རོ། །ཐམས་ཅད་དུ་མཆོད་པར་བགྱིད་པར་འགྱུར་ཞིང་བྲམ་
ཟེ་ཐམས་ཅད་ལ་དབང་བགྱིད་པ་ཐོགས་པ་མེད་པར་འགྱུར་རོ། །རྒྱལ་རིགས་དབང་དུ་བགྱི་བར་འཚལ་ན། ཏིལ་དང། འབྲས་ཐུག་ཆེན་པོ་དང། སྲན་མུད་ག་དང། ཞོ་དང་
སྦྲང་རྩི་དང། ཞུན་མར་བསྲེས་པའི་སྦྱིན་སྲེག་བགྱི་སྟེ། སྦྱིན་སྲེག་སྟོང་རྩ་བརྒྱད་ཀྱི་བར་དུ་བགྱིས་ན། ཐམས་ཅད་ལ་དབང་བསྒྱུར་ཞིང་མཆོད་པའི་འོས་ཆེན་པོར་འགྱུར་རོ། །
ཐམས་ཅད་དབང་དུ་འགྱུར་བར་བགྱིད་དོ། །ཇི་སྲིད་འཚོའི་བར་དུ་བགྱིད་དེ་ཅི་བགྱི་བ་བགྱིད་ཅིང་བསྒོ་བ་བཞིན་བགྱིད་པར་འགྱུར་རོ་།དེ་ནས་དམངས་རིགས་དབང་དུ་བགྱི་བར་
འཚལ་ན། ལན་ཚྭ་དང། འབྲས་སཱ་ལུའི་ཕུབ་མ་དང། སུ་མུ་ཁའི་ས་བོན་དང། ཞོ་དང། སྦྲང་རྩི་དང། ཞུན་མར་སྦྱར་བའི་སྦྱིན་སྲེག་བརྒྱ་སྟོང་བགྱིས་ན། དམངས་རིགས་
ཐམས་ཅད་བྲན་དུ་གྱུར་ནས་གནས་ཏེ། ཇི་སྲིད་འཚོའི་བར་དུ་མཆིས་པར་འགྱུར་རོ། །དགྲ་དང། ཕྱིར་རྒོལ་བ་དང། ཕས་ཀྱི་དགྲ་ཐམས་ཅད་ཟློག་པར་འཚལ་ན། རིག་སྔགས་
འཆང་དེས་ཤིང་མངར་གྱི་ཤིང་གི་མེ་སྦར་བ་ལ། ས་བོན་བདུན་དང། ཞོ་དང། སྦྲང་རྩི་དང། ཞུན་མར་དང་སྦྱར་བའི་སྦྱིན་སྲེག་བརྒྱད་སྟོང་བགྱིའོ། །བརྒྱད་སྟོང་རྫོགས་པ་དང་

[232A]༄༅། །དགྲ་དང། ཕྱིར་རྒོལ་བ་དང། པས་ཀྱི་དགྲ་ཐམས་ཅད་ཟློག་པར་འགྱུར་རོ། །ཕ་རོལ་གྱི་དམག་ཚོགས་ཐམས་ཅད་ཟློག་དང་འཚལ་ན། ཤིང་ཚེར་
མ་ཅན་གྱི་མེ་སྦར་བ་ལ་འབྲས་ཡོས་དང། ཡུངས་ཀར་དང། ཞོ་དང། སྦྲང་རྩི་དང། ཞུན་མར་དང་སྦྱར་བའི་སྦྱིན་སྲེག་བརྒྱད་སྟོང་བགྱིའོ། །བརྒྱད་སྟོང་རྫོགས་ན། ཕ་རོལ་
གྱི་དམག་ཚོགས་ཐམས་ཅད་ཟློག་པར་འགྱུར་རོ། །གཡུལ་འགྱེད་པ་ཟློག་པར་འཚལ་ན། སྐེ་ཚེའི་ས་བོན་དང། གུ་གུལ་དང། བྷེངྒའི་ས་བོན་དང། ཞོག་ཆུ་དང། ཞུན་
མར་དང་སྦྱར་བའི་སྦྱིན་སྲེག་བརྒྱད་སྟོང་བགྱིས་ན་གཡུལ་འགྱེད་པའི་ནང་དུ་སོན་པའི་སེམས་ཅན་ཐམས་ཅད་སླར་ཟློག་པར་འགྱུར་ཞིང། ཐམས་ཅད་དུ་རྒྱལ་བ་ཐོབ་
པར་འགྱུར་རོ། །དེ་ནས་གདོན་ཐམས་ཅད་ལས་ཐར་བར་བགྱི་བར་འཚལ་ན། རིག་སྔགས་འཆང་དེས་བདུག་པ་འདི་སྦྱར་བར་བགྱི་བར་འཚལ་ཏེ། ཀྵེ་མ་ཀ་དང་ཤིང་
མངར་དང། །ཙ་རོང་དང་ནི་གུ་གུལ་དང། །མུ་ར་ཡཀྵ་མུར་དང། །བཧུ་ཏ་ཀ་ཤི་མཉམ་བར་གཞལ། །ཕུབ་མ་དང་ནི་བ་ལ་ཀ་།ཁྱིམ་བྱའི་སྒོ་ངའི་ཤུན་ལྤགས་དང། །སྤྲུལ་
ལྤགས་དང་ནི་ཡུངས་རྣམ་གཉིས། །བྷ་གའི་ས་བོན་བ་ལང་མཁྲིས་།ཉ་དང་ལེགས་པར་སྦྱར་བགྱིས་ཏེ། །ར་ཡི་གཅིན་གྱིས་བསྒོས་བ་ལ་།ལྕགས་ཀྱུའི་གསང་སྔགས་

[232B] །བདུག་པ་དམ་པའི་གཙོ་བོ་འདི། །ཐམས་ཅད་དུ་ནི་རིགས་པ་སྟེ། །སྟོང་ཕྲག་བརྒྱད་ཅུ་རྩ་བཞི་གདོན། །གང་དག་ས་སྟེང་གནས་པ་རྣམས། །བདུག་པའི་དྲི་
འདིས་འཇིག་འགྱུར་ཞིང། །མི་བཟད་གདོན་རྣམས་འབྲོས་པར་འགྱུར་།ཕྱོགས་བཅུ་དག་ན་གཡོ་འགྱུར་ཞིང། །སུམ་ཅུའི་ལྷ་དང་རི་རབ་གཡོ། །གནོད་སྦྱིན་སྲིན་པོའི་གནས་
དག་དང། །སྡང་བའི་སྲོག་ཆགས་ཆེན་པོ་འཚིག་གཞན་ཡང་སྣ་ཚོགས་དུག་བཅས་པའི། །སྲོག་ཆགས་ཐམས་ཅད་འཇིག་འགྱུར་བ། །དྲི་ཙམ་གྱིས་ནི་དོགས་པ་མེད། །
བདུག་པ་འདིས་ནི་བདུགས་བྱས་ན། །དེར་ནི་རིམ་ནད་མི་གནས་ཏེ། །ཉིན་གཅིག་པ་ཡི་རིམས་དང་ནི། །ཉིན་གཉིས་པ་དང་བཞི་པའི་རིམས་།གང་ཡང་མི་བཟད་ཁྱབ་འཇུག་
རིམས། །དེ་དག་ཐམས་ཅད་འཇིག་འགྱུར་ཞིང། །སྐད་ཅིག་གིས་ནི་གཏན་ནས་འཇོམས། །འཕགས་པ་དོན་ཡོད་ཞགས་པའི་ཆོ་ག་ཞིབ་མོའི་རྒྱལ་པོ། བམ་
པོ་ཉི་ཤུ་གསུམ་པ། དེ་ནས་མིག་བསྐུ་བའི་སྨན་བརྗོད་པར་བྱའོ་།གདོན་ཐམས་ཅད་འཇོམས་པ་གང་གིས་མིག་ལ་བསྐུས་པ་ཙམ་གྱིས་གདོན་མ་རུངས་པ་འབྲོས་པར་
འགྱུར་རོ། །རོ་སྟོད་ཀྱི་ནད་ཐམས་ཅད་འཇོམས་པར་འགྱུར་ཏེ། མིག་ལ་བསྐུས་པ་ཙམ་གྱིས་དེ་ཐམས་ཅད་མེད་པར་འགྱུར་ཏེ་དོགས་པ་མི་བྱའོ། །མིག་གི་ནད་ནི། ལིང་

[233A]༄༅། །ཏོག་དང། སྐྱ་བོར་གྱུར་པ་དང། རབ་རིབ་དང། ཆུ་བུར་ཅན་དང། ཆུ་ཟག་པ་དང། ཚག་པོ་དང། ཧ་ས་ར་ཛ་དང། བྱིས་པའི་མཆི་མ་དང། མིག་ཏུ་
སྨེ་བ་བྱུང་བ་དང། ཁྲག་དང། རླུང་དང། བད་ཀན་དང་མཁྲིས་པ་དང། རྡུལ་འབྱུང་བ་དང། འབྲུམ་བུ་དང། གཡའ་བ་དང། མིག་བསྐམས་པ་དང། ལྡོངས་པ་
དང། ཀླད་པ་ན་བ་དང། ཀླད་པའི་གཞོགས་ཕྱེད་ན་བ་དང། ཁ་ནད་དང། ཁ་ན་བ་དང། དཔྲལ་བ་ན་བ་དེ་དག་ཐམས་ཅད་འཇོམས་པར་འགྱུར་རོ། །མིག་སྨན་གྱིས་
མིག་བསྐུས་པ་ཙམ་གྱིས་རིམས་ཐམས་ཅད་རབ་ཏུ་ཞི་བར་འགྱུར་བ་དང། ནད་ཐམས་ཅད་སེལ་བ་དང། མོད་ལ་ཉོན་མོངས་པ་ཐམས་ཅད་སྤོང་བ་དང། སྡིག་པ་
ཐམས་ཅད་རྣམ་པར་འཇིག་པར་འགྱུར་རོ། །དེ་ལྟར་ན་མིག་སྨན་མཆོག་ཏུ་གྲུབ་པ། བགེགས་ཐམས་ཅད་སེལ་བ་དང། མ་རུངས་པ་ཐམས་ཅད་རབ་ཏུ་ཞི་བར་བྱེད་
པ༑ སེམས་ཅན་ཐམས་ཅད་ལ་དབང་བྱེད་པ། ཐམས་ཅད་དུ་རྒྱལ་བར་བྱེད་པ། མིག་སྨན་རྟག་ཏུ་མཆོག་ཏུ་དཀོན་པ། གསད་པ་ལ་ཐུག་པ་ཐར་བར་བྱེད་པ་
བཙོན་ར་ནས་གང་ཐར་པར་བྱེད་པ། རྒྱལ་པོ་དག་གང་ལ་ཁྲོས་པ་ལས་དགོད་ཅིང་སྨྲ་བར་འགྱུར་ཏེ། ནམ་འཚོའི་བར་དུ་རྟག་ཏུ་དུ་བཞིན་ཡོངས་སུ་སྐྱོང་ཞིང་གནས་

[233B] དུག་ཐམས་ཅད་མོད་ལ་མེད་པར་བྱེད་པ་ནི། མིག་སྨན་མཆོག་ཡིན་ནོ། །བསམ་པ་ངན་ཅིང་སྡང་བའི་སེམས་ཅན་དང། དགྲ་དང་ཕྱིར་རྒོལ་བ་དང། དགྲ་དང་འགྱེད་
བ་དག་མིག་སྨན་གྱིས་བསྐུས་པས། མཐོང་ན་དབང་དུ་འགྱུར་ཏེ་གནས་སོ། །མ་ཧེ་གཏུམ་པོ་དང། གླང་པོ་ཆེ་དང། རླུང་དང། སེར་བ་དང། སྟེང་ཁ་མཐོན་པོ་ནས་གཡང་དུ་
ལྟུང་བ་དང། མེའི་ཕུང་པོ་དང། ཁྱིམ་རྡིབ་པ་དང། གཡང་སར་ལྟུང་བ་རྣམས་མིག་སྨན་གྱིས་མིག་བསྐུས་པས་མཐོང་ན་ཞི་བར་འགྱུར་ཞིང། གཞན་ཡང་བྱ་བ་
རྣམ་པ་སྣ་ཚོགས་བྱེད་དེ། འདི་ལ་དོགས་པར་མི་བྱའོ། །ཡུང་བ་དང། སྐྱེར་པ་དང། ན་ལེ་ཤམ་དང། པི་པི་ལིང་དང། ཤི་རི་ག་བེ་ར་དང། འབྲས་བུ་གསུམ་དང་
ཨུཏྤལ་སྔོན་པོ་དང། ལྡོང་རོས་དང། གུར་གུམ་ལ་སོགས་པའི་མིག་སྨན་དང། རྒྱམ་ཚྭ་དང། སྤང་སྔོས་དང། རྒྱ་མཚོའི་དབུ་བ་དང། དུང་ཕྱེ་དང་འདི་རྣམས་ལྷན་ཅིག་
ཏུ་ཕྱེ་མ་ཞིབ་མོར་བྱས་པ་ལ་གསང་སྔགས་ལན་བདུན་བཟླས་ཏེ་ག་པུར་དང། གླ་རྩིར་བསྣན་པའི་མིག་བསྐུ་བའི་སྨན་ལྕགས་ཀླུའི་རིག་སྔགས་ཀྱི་རྒྱལ་པོའི་གསང་
སྔགས་སྟོང་རྩ་བརྒྱད་བཟླས་བརྗོད་བྱས་ཏེ་མིག་བསྐུས་ན། དྲི་མ་ཐམས་ཅད་སེལ་ཅིང་སྡིག་པ་དང། གཞན་སྡུག་བསྔལ་ཐམས་ཅད་ལས་གྲོལ་བར་འགྱུར་རོ། །མུན་

[234A]༄༅། །པ་ཐམས་ཅད་ཀྱི་ནང་དུ་ཉི་མ་བཞིན་དུ་སྐྱེ་བ་ཐམས་ཅད་ཀྱི་ནང་དུ་མཛེས་པར་འགྱུར་རོ། །དེ་ནས་རིལ་བུ་བཤད་པར་བྱ་སྟེ། སྡིག་པ་ཐམས་
ཅད་རྣམ་པར་འཇིག་པ། ནད་ཐམས་ཅད་སེལ་བར་འགྲུབ་པ། བགེགས་ཐམས་ཅད་མེད་པར་བྱེད་པ། གདོན་ཐམས་ཅད་རྣམ་པར་འཇོམས་པ། སྒྲིབ་པ་ཐམས་
ཅད་རྣམ་པར་སྦྱོང་བ། མོད་ལ་དུག་ཐམས་ཅད་མེད་པར་བྱེད་པ་ཉོན་མོངས་པའི་དྲི་མ་ཐམས་ཅད་སེལ་བ། བཅིངས་པ་ཐམས་ཅད་གཅོད་པར་བྱེད་པ། གཡུལ་ཐམས་
ཅད་ལས་རྒྱལ་བ་སྦྱིན་ཞིང་དགེ་བ། དགྲ་ཐམས་ཅད་རབ་ཏུ་འཇོམས་པ། རབ་ཏུ་ཀུན་ཐམས་ཅད་རབ་ཏུ་འཇོམས་པ། རྒྱལ་པོའི་སྒོར་མཛེས་པར་འགྱུར་བ། ནོར་དང་
འབྲུ་འཕེལ་བར་འགྱུར་བ། རྒྱལ་པོ་དང། རྐུན་པོ་དང། ཆུ་དང་མེ་དང། དུག་དང། གླང་པོ་ཆེ་མེད་པར་བྱེད་པ། སྦྲུལ་མ་རུངས་པ་དང། བྱི་བའི་དུག་གིས་འཇིགས་
པ་དང། ཁྱིམ་འཇིགས་པ་དང། རི་སྙིལ་བ་དང། སེངྒེ་དང་སྟག་དང། དོམ་ལ་སོགས་པ་རབ་ཏུ་རྒྱུ་བ་དང། གནོད་པ་དང་བཅིངས་པའི་ཚེ་འགྲོ་བར་
དཀའ་བ་འབྱུང་བ་དང། ནད་དང་རིམས་འཇོམས་པ་དང། དུས་མ་ཡིན་པར་འཆི་བ་མེད་པར་བྱེད་པ། ཚེ་དང་ནད་མེད་པར་བྱེད་པ་འཕེལ་བ། སྐྱེས་པ་དང་

[234B] གཞོན་ནུ་མ་རྣམས་མཆོག་ཏུ་བདེ་བར་འགྱུར་བ་སྟེ། གང་གིས་རིལ་བུ་བཅངས་ན། ཐམས་ཅད་དུ་རྒྱལ་བ་འཐོབ་ཅིང་གདོན་འབྱུང་བར་མི་འགྱུར། རྣམ་
པར་ལོག་འདྲེན་གྱིས་མ་ཡིན་ནོ། །གནོད་སྦྱིན་དང། སྲིན་པོ་དང་འབྱུང་པོ་དང། ཤ་ཟ་དང། བརྗད་བྱེད་མ་རུངས་བ་རྣམས་རིལ་བུ་མཐོང་བ་ཙམ་གྱིས་ཕྱོགས་བཅུར་
བྲོས་པར་འགྱུར་རོ། །འདིར་བྱིས་པ་གསོད་པར་མི་བྱེད་དོ། །སྨན་འདི་ལ་རེགས་ཙམ་གྱིས་ཁྱིམ་དེར་དུས་མ་ཡིན་པར་འཆི་བ་དང། ན་བ་ཐམས་ཅད་དང། ནད་ལས་ཡོངས་
སུ་གྲོལ་བར་འགྱུར་རོ། །འབྲས་དང། ཕོལ་མིག་དང། ལྷོག་པ་དང་འབྲུམ་ཕྲན་མཆེད་པ་དང། ཤུ་བ་དང། གཡན་པ་དང། མཛེ་དང་འབྲུམ་བུ་མཆེད་པ་དང་
ཤ་བཀྲ་ལ་བསྐུས་པ་ཙམ་གྱིས་བྱང་བར་འགྱུར་རོ། །ལུས་ཐམས་ཅད་དུ་ཞུགས་པའི་ནད་ལ་ཆུ་དྲོན་པོ་དང། འཐུངས་པ་ཙམ་ལ་སོགས་པ་ས་ཡོངས་སུ་བྱང་བར་འགྱུར་
རོ༑ ༑འཇིགས་སྐྲག་པ་ཐམས་ཅད་ལས་རྟག་ཏུ་རྒྱལ་བར་འགྱུར་རོ་།འཇིགས་པ་ཆེན་པོ་ལས་ཐམས་ཅད་རྗེས་སུ་འབྲང་བར་འགྱུར་རོ་།གནས་ཐམས་ཅད་དུ་སོང་བ་ལ་
སྦྱར་བ་བྱས་ན། ཐམས་ཅད་འཁོར་བར་འགྱུར་རོ། །དེ་ནས་རྫས་སུ་བྱ་བ་ནི། པུ་ཤེལ་ཙི་དང། ཙནྡན་དང། རྒྱ་སྤོས་དང། རུ་རྟ་དང། རྡོ་དྲེག་དང། པ་ཏྲ་དང། ཚ་མ་ཀ་དང་

[235A]༄༅། །ཤི་མི་དང། པདྨ་པ་ཏྲ་དང། ཨུཏྤ་ལ་དང། ན་ལ་དང། འབྲས་བུ་གསུམ་དང། ཚ་བ་གསུམ་དང། སུག་སྨེལ་དང། བཙོད་དང། སུ་ག་རི་དང་
ར་ཛ་ཎྱ་རྣམ་གཉིས་དང། སྤྲི་ཀ་དང། སྲ་རྩི་པོག་དང། གུར་གུམ་ལ་སོགས་པ་དང་རབ་ཏུ་ལྡན་པ་དང། དེ་དག་ཀུན་བསྲེས་ཏེ་ཞིབ་མོར་བཏགས་ལ་ཁ་ར་དང་ཆུ་དང་
སྦྱར་བས་རིལ་བུ་བྱས་ལ་གསང་སྔགས་བརྒྱད་བརྒྱ་བཟླས་བརྗོད་བྱས་ཏེ་གྲིབ་མ་ལ་བསྐམས་པ་དེ་ནི། སྨན་གྲུབ་པ་ཡིན་ཏེ། ཐམས་ཅད་རྒྱལ་བར་བྱེད་ཅིང་དག་བ་
ཡིན་ནོ། །རྔ་དང། རྔ་བོ་ཆེ་དང། དུང་ལ་རི་ལུ་མཆོག་བསྐུས་ཏེ། གནས་མཐོན་པོར་སོང་སྟེ་དུང་གི་སྒྲ་དང། རྔ་བོ་ཆེ་དང་རྫ་རྔ་ཇི་སྲིད་དུ་ཐོས་པ་དེ་སྲིད་ཙམ་དུ་འཇིགས་
པ་མེད་པར་འགྱུར་རོ། །དུག་དང་བཅས་པ་ནི། ཐམས་ཅད་དུག་མེད་པར་འགྱུར་ཏེ། དོགས་པ་མི་བྱའོ། །ནད་ཐམས་ཅད་དང། མི་ངས་ཐམས་ཅད་དང། ཡམས་ཀྱི་ནད་
དང། ལོ་ཉེས་ཐམས་ཅད་རབ་ཏུ་ཞི་བར་འགྱུར་རོ། །བདེ་ཞིང་ལོ་ལེགས་པ་ཉིད་དུ་འགྱུར་རོ། །གང་དག་མཚམས་མེད་པ་བྱེད་པའི་སེམས་ཅན་སྡིག་པ་ཅན་དམྱལ་བ་
ལ་གཞོལ་བ་དག་གིས་སྒྲ་ཐོས་པ་ཙམ་གྱིས་སྡིག་པ་ཐམས་ཅད་བྱང་སྟེ། བདེ་བར་འཆི་བའི་དུས་བྱས་ནས་བདེ་བ་ཅན་དུ་སྐྱེ་བར་འགྱུར་རོ། །གོས་ལ་བདུགས་ན་

[235B]བྱེད་པར་གནས་པ་དང། དོན་གྲུབ་པ་བླ་ན་མེད་པ་ཡིན་ནོ། །ནོར་དང་འབྲུ་རབ་ཏུ་འཕེལ་ཞིང་དགོས་པ་སྒྲུབ་པོ་
བླ་ན་མེད་པ་ཡིན་ནོ། །ཐམས་ཅད་མཆོད་པ་དང། རྟག་ཏུ་ཚིག་གཟུང་བར་འོས་པར་འགྱུར་རོ། །རྒྱལ་པོ་གང་ལ་ཁྲོས་པ་ལས་རྒོད་ཅིང་སྨྲ་བར་འགྱུར་རོ། །བུད་མེད་རྣམས་
ཀྱི་གནང་ཆེན་དུ་འགྱུར་ཞིང་རྟག་ཏུ་ནད་མེད་པར་འགྱུར་རོ་།རྟག་ཏུ་བརྩོན་འགྲུས་དང་ལྡན་པ་དང། སྟོབས་དང་ལྡན་པ་དང་རྟག་ཏུ་དཔལ་དང་ལྡན་པ་དང། གཟི་
བརྗིད་དང་ལྡན་པ་དང། རྟག་ཏུ་གླང་པོ་ཆེ་བཅུའི་སྟོབས་དང་ལྡན་པ་དང། ཤི་ནས་མཐོ་རིས་སུ་སྐྱེ་བར་འགྱུར་རོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་གིས་ཡང་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་ལ་མཆིས་པ་ནི། དོན་ཡོད་པའི་ཞགས་པའི་
ལྕགས་ཀྱུ་ཞེས་བྱ་བ་དོན་ཡོད་པའི་ལྕགས་ཀྱུའི་གཟུངས་ཆེན་པོའི་ཆོ་ག་ཞིབ་མོའི་དཀྱིལ་འཁོར་དང། དོན་ཡོད་པའི་ཞགས་པའི་སྙིང་པོ་དང། དཀྱིལ་འཁོར་ཆེན་པོ་
ལྟ་བ་དང། སྒྲུབ་པ་དང། བཀླགས་པས་འགྲུབ་པ། དོན་ཡོད་བ་ཆེན་པོ་རྣམ་པར་འཕྲུལ་པ། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་ཀྱི་དམ་ཚིག་གྲུབ་

[236A]༄༅། །པ་ལགས་སོ། །གང་གིས་པདྨ་རྒྱས་པའི་དཀྱིལ་འཁོར་ཆེན་པོ་མཐའ་དག་དང། ཕྱག་རྒྱ་དང། རིམ་པར་ཕྱེ་བ་དང། གསང་སྔགས་དང། ཆོ་
ག་དང། བདེ་བར་སྒྲུབ་པ་མཐའ་དག་ནི། རིགས་ཀྱི་སྤྱི་ཐམས་ཅད་ཀྱི་དམ་ཚིག་ཆེན་པོའི་རྗེས་སུ་འཇུག་པ་འགྲུབ་པར་འགྱུར་བ་ལགས་སོ། །འདི་ལྟ་སྟེ། དེ་བཞིན་
གཤེགས་པའི་རིགས་དང། པདྨའི་རིགས་དང། རྡོ་རྗེའི་རིགས་དང་ནོར་བུའི་རིགས་ཀྱི་དཀྱིལ་འཁོར་ཆེན་པོ་འོད་དཔག་ཏུ་མེད་པའི་སྙིང་པོ་མཆོག་དང་པོ་རྡོ་རྗེ་
རིན་པོ་ཆེ་རྩེ་མོའི་མཆོག་དང་པོའི་དཀྱིལ་འཁོར་གྱི་དམ་ཚིག་ལ་ཐམས་ཅད་དུ་རྗེས་སུ་ཞུགས་ཤིང་དམ་ཚིག་ཤེས་པར་འགྱུར་བ་དང་ཐམས་ཅད་དུ་བྱིན་གྱིས་བརླབས་
པར་འགྱུར་བ་དེ་རིག་སྔགས་འཆང་བ་དེ་ཐམས་ཅད་མཆོག་ཏུ་གྲུབ་པར་བགྱི་བའི་ཕྱིར་དང། སེམས་ཅན་ཐམས་ཅད་ལ་རྗེས་སུ་བརྩེ་བའི་སླད་དུ་བདག་གིས་བཅོམ་
ལྡན་འདས་ཀྱི་སྤྱན་སྔར་འཁོར་མང་པོའི་དབུས་སུ་བསྒྲག་པར་བགྱིའོ། །རིགས་བཞིའི་འཇིག་རྟེན་གྱི་བུད་མེད་དང། སྐྱེས་པ་དང་ཁྱེའུ་དང། བུ་མོ་རྣམས་ཀྱི་སྡིག་
པ་དང། སྒྲིབ་པ་ཐམས་ཅད་རྣམ་པར་གཞིག་པའི་ཕྱིར་བཤད་པར་བགྱིའོ། །གྲུབ་པ་ཡང་དག་པར་རྗེས་སུ་སྩལ་བར་བགྱིའོ། །དེ་ནས་བཅོམ་ལྡན་འདས་དེ་བཞིན་

[236B]ཆེན་པོ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་བཀའ་སྩལ་ཏོ། །སེམས་ཅན་དག་པ་ཆེན་པོ་
ཁྱོད་ཀྱིས་དགེ་བའི་རྩ་བ་རྣམས་དག་ཅིང་ཤིན་ཏུ་ཡོངས་སུ་དག་པ་ཡིན་ཏེ། ལེགས་སོ་ལེགས་སོ། །རིག་སྔགས་འཆང་བ་ཐམས་ཅད་དང་སེམས་ཅན་ཐམས་ཅད་དང་
དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་རིགས་དང་དམངས་རིགས་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་རྣམས་ལ་བསྟན་པར་བྱ་བ་ཤོད་ཅིག་དེ་
བཞིན་གཤེགས་པ་ཐམས་ཅད་ཀྱིས་སྤྱན་རས་གཟིགས་དབང་ཕྱུག་ལ་རིགས་ཐམས་ཅད་ཀྱི་སྤྱིའི་གྲུབ་པ་དམ་ཚིག་གི་རྗེས་སུ་འཇུག་པར་བྱིན་གྱིས་བརླབས་སོ། །ངས་ཀྱང་དེ་
བཞིན་དུ་དེ་དག་བྱིན་གྱིས་བརླབས་སོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་བཅོམ་ལྡན་འདས་ཀྱི་སྤྱན་སྔར་དོན་
ཡོད་པའི་རྒྱས་པའི་པདྨའི་སྙིང་པོའི་དཀྱིལ་འཁོར་ཆེན་པོ་བཤད་པ། དོན་ཡོད་པའི་ལྕགས་ཀྱུའི་ཡང་དག་པ་མཆོག་གྲུབ་པ། སྒྲུབ་པ་དམ་པ་ནི། ས་དང་བའི་ལྕི་བས་དཀྱིལ་
འཁོར་གྲུ་བཞི་བྱ་བ་ནི། ཤིན་ཏུ་མཛེས་པ་ཤིན་ཏུ་འཇམ་པར་བྱའོ། །ཚོན་སྣ་ལྔས་རྣམ་པར་དབྱེ་བ་ནི། གྲ་དང་བཅས་པར་རྣམ་པར་དབྱེ་བར་བྱའོ། །ཚོན་སྣ་ཚོགས་ཀྱིས་བྲི་བ་

[237A]༄༅། །དང། དཀྱིལ་འཁོར་གྲུ་བཞིར་ཐིག་གདབ་པ་ནི། མཉམ་པར་ཐིག་གིས་དབྱེ་བར་བྱ་སྟེ། སྒོ་བཞིར་ཆ་དབྱེ་བར་བྱའོ། །ཆུ་ཞེང་དུ་ཁྲུ་བཞི་ཚད་ཙམ་
དུ་དབྱེ་བར་བྱའོ། །དབུས་ཀྱི་དཀྱིལ་འཁོར་གྱི་སྙིང་པོ་ནི། ཚད་ཁྲུ་དོ་བར་བྱས་ལ། ཚོན་སྣ་ལྔའི་སྒལ་བུ་དང། ཚོན་ས་ལས་དབྱེ་བར་བྱའོ། །དབུས་ཀྱི་དཀྱིལ་འཁོར་གྱི་སྙིང་
པོ་ལ་པདྨ་དཀར་པོ་ཁ་བྱེ་བ་ཟླུམ་པོར་བྱའོ། །པདྨ་བྱེ་བའི་དབུས་སུ་ཞགས་པ་དང། ལྕགས་ཀྱུ་དང། པདྨ་གནས་པར་བྱ་བ་ནི་ཀླུ་མགོ་གདེངས་ཀ་འདྲ་བ་ལྕགས་ཀྱུ་དང་
བཅས་པ་དང། ལག་པ་དང་བཅས་པས་པདྨའི་ལྕགས་ཀྱུ་འཛིན་པ་དང། འབར་བའི་ནང་ན་འདུག་པར་བྱའོ། །ཚོན་སྣ་ཚོགས་ཀྱིས་བྲིའོ། །པདྨ་ཁ་ཕྱེ་བའི་ཕྱི་རོལ་གྱི་སྒལ་
བུ་ནི༑ ལྕགས་ཀྱུ་དང་བཅས་པའི་སྒལ་བུར་བྱའོ། །ནང་དང་ཕྱིའི་བར་དུ་ནི། རིན་པོ་ཆེ་སྣ་ཚོགས་ཀྱིས་བརྒྱན་པར་བྱའོ། །ལྕགས་ཀྱུའི་ཕྱི་རོལ་གྱི་སྒལ་བུ་ནི། ཟླ་བ་ཡིད་དུ་འོང་
བ་དྲི་མ་མེད་པའི་མེ་ཏོག་གིས་བྱའོ། །ཟླ་བ་ཡིད་དུ་འོང་བ་དྲི་མ་མེད་པའི་ཕྱི་རོལ་གྱི་སྒལ་བུ་ནི། མདུང་རྩེ་གསུམ་པ་བྲི་བར་བྱའོ། །མདུང་རྩེ་གསུམ་པའི་ཕྲེང་བའི་ཕྱི་རོལ་
གྱི་སྒལ་བུ་ནི། ཕྱག་རྒྱ་ཕྱག་ན་ཐོགས་པ་བྲི་བར་བྱ་སྟེ་མཚོན་ཆ་སྣ་ཚོགས་དང། མེ་ཏོག་སྣ་ཚོགས་དང། ཀུན་ལ་འབར་བའི་ཕྲེང་བ་དང། འོད་ཟེར་ཁ་དོག་སྣ་ཚོགས་

[237B][?]བར་བྱའོ། །ཕྱག་གི་ཕྱག་རྒྱའི་ཕྱི་རོལ་གྱི་སྒལ་བུ་ནི། སྟེགས་བུ་དང་འདྲ་བར་བྱའོ། །སྟེགས་བུའི་ཕྱི་རོལ་གྱི་སྒལ་བུ་ནི། འཁོར་བར་ལྕགས་ཀྱུ་བྲི་བར་བྱའོ། །སྙིང་པོའི་དཀྱིལ་
འཁོར་གྱི་གྲྭར་ནི། རྒྱལ་པོ་ཆེན་པོ་བཞི་གོ་བགོས་པ་ལྕགས་ཀྱུ་དང། མདུང་རྩེ་གཅིག་པ་ཐོགས་པ་འབར་བའི་ནང་ན་འདུག་པ་རྒྱན་ཐམས་ཅད་ཀྱིས་བརྒྱན་པ་སྐྱིལ་མོ་ཀྲུང་
ཕྱེད་དུ་བཅས་ཏེ་པདྨོའི་གདན་ལ་འདུག་པར་བྱའོ། །དཀྱིལ་འཁོར་གྱི་ཕྱི་རོལ་ཐོག་ཐག་ཏུ་འཇིགས་པ་མེད་པས་ཕྱག་མཚན་རྣམས་ཐམས་ཅད་པདྨ་ལ་འདུག་པར་བྲི་བར་བྱའོ། །སྒོ་
བཞིའི་གནས་སུ་པདྨའི་དཀྱིལ་འཁོར་གྱི་ལྷ་རྣམས་བྲི་བ་ནི། ཤར་གྱི་སྒོར་ལག་ན་རྡོ་རྗེ། ལྷོར་རལ་པ་གཅིག་མ། ནུབ་ཏུ་རྡོ་རྗེ་ལྕགས་སྒྲོག་མ། བྱང་དུ་ཕོ་ཉ་མོ་དང། རིག་སྔགས་ཀྱི་ལྷ་
མོ་རྣམས་བྲི་བར་བྱའོ། །དཀྱིལ་འཁོར་གྱི་ཕྱི་རོལ་གྱི་སྒལ་བུ་ནི་མེ་ཏོག་གི་སྟེགས་བུ་འདྲ་བས་བྱའོ། །ཕྱི་རོལ་གྱི་དཀྱིལ་འཁོར་ནི་ཀུན་ཏུ་བའི་ལྕི་བས་བྱའོ། །ཕྱི་རོལ་གྱི་དཀྱིལ་
འཁོར་དེ་ལ་ནས་ཕྱེས་པདྨ་བྲི་བར་བྱའོ། །དཀྱིལ་འཁོར་ཀུན་ཏུ་བུམ་པ་གང་བ་དང། དར་བཏགས་པའི་མདའ་དང། དྲིའི་སྣོད་བཀང་བས་བརྒྱན་ཅིང་བྱུག་པའི་ཆུ་དགང་བ་དང་
བདུག་སྤོས་སྣོད་ཀྱིས་བརྒྱན་པ་དང། མེ་ཏོག་སྣ་ཚོགས་ཀྱིས་བརྒྱན་པ་དང། དྲི་ཆབ་དང། མཆོད་ཡོན་གྱི་ཆབ་དང། འབྲས་བུ་དང་ཡོན་ཆབ་དང། དངུལ་གྱི་མེ་ཏོག་དང། གསེར་གྱི་

[238A]༄༅། །མེ་ཏོག་དང། ཟངས་ཀྱི་མེ་ཏོག་གིས་འཇིགས་པ་མེད་བར་བརྒྱན་པར་བྱའོ། །མུ་ཏིག་དང། བྱི་རུ་དང། རིན་པོ་ཆེ་བཻ་ཌཱུརྱ་སྔོན་པོ་དང། མརྒད་དང། པདྨ་རཱ་ག་
རྣམས་ཀྱིས་དེ་བཞིན་དུ་བརྒྱན་ཏོ། །དཀྱིལ་འཁོར་ཀུན་ཏུ་དུང་དང་བིལ་བ་དང། རྩྭ་དརྦྷ་དང། གསེར་དང། དངུལ་གྱིས་བརྒྱན་པར་བྱའོ། །དཀྱིལ་འཁོར་གྱི་དོན་དུ་མཆོད་
པའི་ཕྱིར་དཀྱིལ་འཁོར་གྱི་ལྷ་བཀྲ་ཤིས་པ་རྣམས་དང། སྒོ་བཞིའི་གནས་སུ་དྲི་ཆབ་ཀྱི་བུམ་པ་དར་གྱིས་བརྒྱན་ཏེ་གཞག་པར་བྱའོ། །དཀྱིལ་འཁོར་གྱི་ཕྱི་རོལ་ཐོག་ཐག་
ཏུ་རོ་སྣ་ཚོགས་ཀྱི་གཏོར་མ་བཞག་པ་དང། བུམ་པ་དང། བྱ་མ་བུམ་དང། བུམ་པ་དང། རྟེ་གུ་དང། ཁམ་ཕོར་དང། བུམ་པ་གང་བ་རྣམས་བྱས་ཏེ་གཞག་གོ་པོག་
ཕོར་དང། གཏོར་མ་བཟང་པོ་སྣ་ཚོགས་དང། མེ་ཏོག་སྣ་ཚོགས་དགྲམ་པར་བྱ། ཕྲེང་བ་བཟང་པོས་བརྒྱན་པར་བྱ། ཚོན་སྣ་ལྔ་པའི་བ་དན་གདགས། ཚོན་སྔ་ལྔ་པའི་སྲད་
བུ་སེང་ལྡེང་གི་ཕུར་པ་ལ་བཏགས་པ་གཟུགས་པར་བྱའོ། །ཀུན་ཏུ་མར་མེ་ཕྲེང་བ་དང། མར་མེའི་སྡོང་བུ་བཞི་ཡང་དེ་བཞིན་ནོ་།མཁས་པས་དཀྱིལ་འཁོར་གྱི་ནང་དུ་བདུག་པ་དབུལ་བ་ནི། ཨ་
ག་རུ་དང། ཙནྡན་དང། དུ་རུ་སྐ་དང། སྤྲ་ཀ་རྣམས་ཀྱིས་བདུགས་པ་ག་བུར་དང། གླ་རྩིས་བསྒོས་པ་བྱའོ། །དཀྱིལ་འཁོར་གྱི་ཕྱི་རོལ་གྱི་བདུག་པ་ནི། གུ་གུལ་དང་

[238B] ཀུན་ཏུ་རུའི་བདུག་པ་དབུལ་བར་བྱའོ། །དེ་ནས་རིག་སྔགས་འཆང་བས་གོས་གསར་པ་བགོས་ཏེ་གཙང་མར་བྱས་ནས་མཎྜལ་གྱི་ལས་སུ་བྱ་བའི་ཆོ་ག་དང་
ལྕགས་ཀྱུའི་རིག་སྔགས་བཟླས་བརྗོད་བྱ་བ་དང། སློབ་མ་གཞུག་ཅིང་དཀྱིལ་འཁོར་གྱི་དམ་ཚིག་དང། ཕྱག་རྒྱ་དང། བའི་རྣམ་ལྔ་ལ་རེག་པར་བྱ་སྟེ། མཁས་པས་ཕྱག་
རྒྱ་དང། གསང་སྔགས་བརྗོད་ཅིང་དོན་ཡོད་པའི་ལྕགས་ཀྱུའི་རིག་སྔགས་ཆེན་མོ་ནི། ཐམས་ཅད་ལ་སྦྱར་བར་བྱའོ། །མཚམས་བཅིང་བ་དང། ཕྱོགས་བཅིང་བ་དང། སྤྱི་
གཙུག་བཅིང་བ་དང། འཇུག་པ་དང། དམ་ཚིག་དང། ཁྲུས་བྱ་བ་དང། གོས་བགོ་བ་དང། ཕྱག་འཚལ་བ་དང། བསྐོར་བ་དང། དེ་དག་ཐམས་ཅད་ལ་སྦྱར་བར་བྱའོ། །སྦྱིན་
སྲེག་དང། བཟླས་བརྗོད་ཀྱི་ཆོ་ག་ཞི་བ་དང། རྒྱས་པ་དང་མངོན་སྤྱོད་དང། དགུག་པ་དང། སྤྱན་དྲང་བ་དང། གཤེགས་སུ་གསོལ་བ་དང། དེ་བཞིན་དུ་ཡང་དག་པར་
སྤྲུལ་པ་དང། ལས་ཐམས་ཅད་ལ་རིག་སྔགས་འཆང་བས་ཐམས་ཅད་དུ་སྦྱར་ན་མྱུར་ཞིང་རྫོགས་པར་འཆང་ཞིང། དེས་ན་གྲུབ་པ་བླ་ན་མེད་པར་འགྱུར་རོ། །བགྲང་ཕྲེང་
དང། མཁྲིག་མའི་གདུ་བུ་དང། སྲད་བུ་སེ་རལ་ཁ་གཙང་མ་དང་རྩ་དརྦྷ་དང། ཡུངས་ཀར་དང། ཆུ་དང་བསྲེ་བ་དང། རྩ་དརྦྷའི་སྟན་ལ་མཆོད་ཕྱིར་ཐོགས་ཏེ་སྐྱིལ་མོ་

[239A]༄༅། །ཀྲུང་བཅས་ནས་ལས་བྱ་ཞིང་པདྨ་དང། མཆོད་ཡོན་གྱི་དཀྱིལ་འཁོར་ལ་དབུལ་བ་དང། དེ་དག་རྟག་ཏུ་རྒྱུན་མི་འཆད་པར་དུས་ཐམས་
ཅད་དུ་ངེས་པར་བྱའོ། །དོན་ཡོད་པའི་ལྕགས་ཀྱུའི་རིག་སྔགས་དྲན་པར་བྱ་སྟེ། གྲུབ་པ་མཆོག་དང། ལས་ཐམས་ཅད་སྒྲུབ་པ་དང་གང་དང་གང་དགོས་པ་ལ་དྲན་
པར་བྱའོ། །གསང་སྔགས་དེ་ཉིད་ཀྱིས་སླར་གཤེགས་སུ་གསོལ་ལོ་།གསང་སྔགས་གཞན་དང་བསྲེ་བར་མི་བྱ་སྟེ། ཕྱག་རྒྱ་དང་གསང་སྔགས་འདི་ནི། དཔའ་
བོ་གཅིག་ཏུ་བཀླགས་པས་གྲུབ་པའི་མཆོག་སངས་རྒྱས་ཐམས་ཅད་དང། བྱང་ཆུབ་སེམས་དཔའ་ཐམས་ཅད་ཀྱི་བྱིན་གྱིས་བརླབས་པ་འཕགས་པ་སྤྱན་རས་
གཟིགས་དབང་ཕྱུག་གིས་ཀྱང་བྱིན་གྱིས་བརླབས་པ་སྟེ། ཡང་དག་པར་འགྲུབ་ཅིང་མཆོག་སྦྱིན་པར་བྱེད་པ་ཡིན་ནོ། །དོན་ཡོད་པའི་ལྕགས་ཀྱུའི་དཀྱིལ་འཁོར་དམ་
པའི་དཀྱིལ་འཁོར་འདི་མཐོང་བ་ནི། སྡིག་པ་ཐམས་ཅད་རྣམ་པར་དག་ཅིང་སྒྲིབ་པ་དང་སྡིག་པ་ཐམས་ཅད་དང། སྔོན་གྱི་སྒྲིབ་པ་མི་བཟད་པ་རྣམས་སྔར་བསགས་
པ་རྣམས་རྣམ་པར་ཞིག་པར་འགྱུར་རོ། །འཇིག་རྟེན་པའི་གྲུབ་པ་བདེ་བ་དང། འཇིག་རྟེན་ཕ་རོལ་ཏུ་འབྲས་བུ་ཆེན་པོ་བདེ་བ་དང། ཤི་བའི་དུས་བྱས་ནས་བདེ་བ་ཅན་

[239B]ཏེ་སྐྱེ་བ་དང། ཁ་ཏོན་བྱེད་ན་ཚེ་རབས་དྲན་པར་འགྱུར་བ་དང་གང་ཞིག་འཆད་པ་ནི། དེ་བཞིན་གཤེགས་པའི་སངས་
རྒྱས་ཀྱི་ཞིང་སྟོང་ཕྲག་བྱེ་བ་ཁྲག་ཁྲིག་སྙེད་ཐམས་ཅད་ཀྱི་སྒོ་ཕྱེ་སྟེ་འདུག་ཅིང་གང་དུ་འདོད་པ་དེར་འཇུག་པར་འགྱུར་རོ་།རྒྱལ་བ་ཐམས་ཅད་ཀྱིས་རྣམ་པར་གཟིགས་ཤིང་
སྤྱི་བོར་ཕྱག་བཞག་སྟེ་དབུགས་འབྱིན་པར་མཛད་ཅིང་དུས་ཀུན་ཏུ་བླ་ན་མེད་པའི་བྱང་ཆུབ་ཏུ་ལུང་སྟོན་པར་འགྱུར་རོ། །འདི་ནི་སྐྱེ་བའི་ཐ་མ་ཡིན་ཏེ། ཆོས་ཀྱི་འཁོར་ལོ་བསྐོར་
བའི་བར་དང། བྱང་ཆུབ་ཀྱི་སྙིང་པོ་ལ་འདུག་གི་བར་དུ་ཡིན་གྱི། གཞན་དུ་སྐྱེ་བར་མི་འགྱུར་རོ། །འཇིག་རྟེན་འདི་ན་དགའ་བར་འགྱུར་ཞིང་བླ་མ་དང། ཆོས་ཅན་དང། ནོར་གྱི་
མཆོད་པ་དང། སེམས་ཅན་ཀུན་གྱིས་མཆོད་པར་འོས་པ་ནི། སྟོན་པ་དེ་བཞིན་གཤེགས་པ་བཞིན་དུ་འགྱུར་རོ། །ནོར་དང་འབྲུ་འཕེལ་བ་དང་གོས་དང་རྒྱན་གྱིས་
བརྒྱན་པ་དང། རྒྱལ་པོ་དང། བཙུན་མོར་བཅས་པ་ཐམས་ཅད་བྱ་བ་ཅི་ཡོད་ཅེས་བྲན་བཞིན་དུ་གནས་པར་འགྱུར་རོ། །ལྕགས་ཀྱུའི་དཀྱིལ་འཁོར་དུ་ཞུགས་པ་ནི། ཕྱིར་མི་
ལྡོག་པ་ཐོབ་པར་འགྱུར་རོ། །འདི་ངན་འགྲོར་ཡང་འགྲོ་བར་མི་འགྱུར་ཞིང་རྟག་ཏུ་བདེ་ཞིང་དགའ་བ་དང། སེམས་ཅན་ཐམས་ཅད་དགའ་བ་དང། བྱམས་པར་འགྱུར་

[240A]༄༅། །རོ༑ ༑ལྷ་ཐམས་ཅད་ཀྱིས་ལུས་ཅན་ཤིན་ཏུ་སྲུང་བར་འགྱུར་རོ། །ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་རྣམས་ཀྱིས་མཆོད་པ་
འགྱུར་རོ། །བསོད་ནམས་ཀྱི་ཕུང་པོ་འཕེལ་བར་འགྱུར་ཞིང་ཉི་མ་བཞིན་དུ་གཟི་བརྗིད་འབར་བར་འགྱུར་རོ། །སྡུག་ཅིང་བཟང་བ་མཆོག་ཏུ་བལྟ་བར་འོས་པར་འགྱུར་རོ་
དཔལ་གྱིས་དུས་རྟག་ཏུ་འབར་ཞིང་ཤིན་ཏུ་རྒྱས་པར་འགྱུར་རོ། །དེ་བཞིན་གཤེགས་པ་འབུམ་ཕྲག་བྱེ་བ་ཁྲག་ཁྲིག་དགུ་བཅུ་རྩ་གཉིས་གངྒཱའི་ཀླུང་གི་བྱེ་མ་དང་མཉམ་
པ་སྙེད་ཀྱི་དེ་བཞིན་གཤེགས་པ་རྣམས་ཀྱི་དྲུང་ནས་དགེ་བའི་རྩ་བ་ཆེན་པོ་ཡོངས་སུ་བཟུང་བར་འགྱུར་རོ། །བསོད་ནམས་ཆེན་པོ་དང་ལྡན་པར་འགྱུར་རོ། །ལྕགས་ཀྱུའི་
དཀྱིལ་འཁོར་དུ་གང་ཞིག་ཞུགས་པ་ཙམ་དང། དཀྱིལ་འཁོར་དེ་ལྟ་བུ་ལ་མེ་ཏོག་གཅིག་དབུལ་བ་དང། རིལ་བུ་གཅིག་ཙམ་གྱིས་བདུག་པ་འབུལ་བའི་སེམས་ཅན་
དེ་དག་ནི། གངྒཱའི་ཀླུང་གི་བྱེ་མ་དགུ་བཅུ་རྩ་དགུ་པ་འབུམ་ཕྲག་བྱེ་བ་ཁྲག་ཁྲིག་སྙེད་ཀྱི་སངས་རྒྱས་ཀྱི་ཞིང་གི་མེ་ཏོག་སྣ་ཚོགས་ཀྱིས་ལེགས་པར་བརྒྱན་པར་འགྱུར་
རོ༑ ༑སངས་རྒྱས་ཀྱི་ཞིང་རེ་རེར་ཡང་གངྒཱའི་ཀླུང་གི་བྱེ་མ་དགུ་བཅུ་རྩ་དགུ་འབུམ་ཕྲག་བྱི་བ་ཁྲག་ཁྲིག་སྙེད་ཀྱི་དེ་བཞིན་གཤེགས་པ་རྣམས་ལ་སྣ་ཚོགས་ཀྱིས་མཆོད་

[240B] །བདུག་པ་མང་པོ་རྣམ་པར་ཕྱེ་བའི་སྤྲིན་ལས་ཙནྡན་སྤྲུལ་གྱི་སྙིང་པོ་དང། གོ་ཤིརཤའི་བདུག་པ་འབྱུང་བར་འགྱུར་རོ། །དེ་བཞིན་གཤེགས་པ་ཐམས་
ཅད་ལ་མཆོད་པའི་སྤྲིན་རིམ་པར་ཕྱེ་བ་རབ་ཏུ་འཁྲིགས་པར་འགྱུར་རོ། །དེ་ལ་སངས་རྒྱས་བཅོམ་ལྡན་འདས་ཐམས་ཅད་ཀྱིས་ལེགས་སོ་ཞེས་བྱ་བ་རབ་ཏུ་སྦྱིན་པར་མཛད་
དེ༑ རིགས་ཀྱི་བུ་ལེགས་སོ་ལེགས་སོ། །དེ་བཞིན་གཤེགས་པ་རྣམས་ལ་མཆོད་པ་འདི་ནི། མཆོག་ཏུ་གྲུབ་པ་བླ་ན་མེད་པ་ཡིན་ནོ། །དེ་དག་གིས་མེ་ཏོག་དང། བདུག་པས་
དཀྱིལ་འཁོར་མཆོད་པ་ནི། བསོད་ནམས་ཀྱི་ཕུང་པོ་ཆེན་པོའི་དགེ་བའི་རྩ་བ་ཡོངས་སུ་རྫོགས་པ་དང། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །སྒྲུབ་པ་ཆེན་
པོ་འགྲུབ་པར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་རྟག་ཏུ་མཆོག་སྦྱིན་པ་མཛད་པར་འགྱུར་རོ། །རྟག་ཏུ་མཐོང་བར་བཞད་པར་འགྱུར་རོ། །རྟག་ཏུ་རྗེས་
སུ་འབྲང་བར་འགྱུར་རོ། །རྟག་ཏུ་དོན་ཡོད་པའི་ལྕགས་ཀྱུ་གྲུབ་པ་གྲུབ་པར་འགྱུར་རོ། །ཚིག་གཟུང་བར་བྱ་བར་འགྱུར་རོ། །རྟག་ཏུ་བཞིན་འཛུམ་པར་འགྱུར་རོ། །རྒྱལ་པོ་ཆེན་
པོ་བཞི་དང། གཤིན་རྗེ་དང། ཆུ་ལྷ་དང། ལུས་ངན་པོ་དང་གཞོན་ནུ་དང། དབང་ཕྱུག་དང། དབང་ཕྱུག་ཆེན་པོ་དང། ལྷའི་བུ་རྣམས་སྲུང་བ་དང། སྦེད་པ་དང། སྐྱོབ་

[241A]༄༅། །པའི་ཕྱིར་རྗེས་སུ་འབྲང་བ་ཆེན་པོར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱིས་ཕྱག་རྒྱས་བཏབ་ཅིང་བྱིན་གྱིས་བརླབས་པར་འགྱུར་རོ། །
དེའི་ས་ཕྱོགས་ཀྱང་མཆོད་རྟེན་སྙམ་དུ་སེམས་ཤིང་མཆོད་རྟེན་རིང་བསྲེལ་ཅན་དུ་འགྱུར་རོ། །སེམས་ཅན་གང་དག་དེ་ལ་བལྟ་བའི་ཕྱིར་སོང་བའི་སེམས་ཅན་དེ་དག་
སྡིག་པ་དང། སྒྲིབ་པ་དང། དུག་ཐམས་ཅད་ལས་ཡོངས་སུ་ཐར་བར་འགྱུར་རོ། །འཇིགས་པ་དང། རིམས་དང། མྱ་ངན་ཐམས་ཅད་ལས་བྲལ་བར་འགྱུར་རོ། །ནད་
དང་བྲལ་བར་འགྱུར་རོ། །རྟག་ཏུ་སངས་རྒྱས་དང། བྱང་ཆུབ་སེམས་དཔའ་ཐམས་ཅད་ཀྱིས་དགོངས་པར་འགྱུར་རོ། །རྟག་ཏུ་འཇིག་རྟེན་ཐམས་ཅད་ཀྱི་བླ་མར་འགྱུར་
རོ༑ ༑དགྲ་ཐམས་ཅད་ལས་ཕྱིར་རྒོལ་བ་ཐམས་ཅད་དང། མི་མཛའ་བའི་འཇིགས་པ་ལས་ཐར་བར་འགྱུར་རོ། །དུས་མ་ཡིན་པའི་འཇིགས་པ་ལས་ཡོངས་སུ་ཐར་པར་
འགྱུར་རོ། །འདི་ནས་ཤི་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་རོ། །ཐ་ན་རི་དྭགས་དང། བྱ་དག་གནས་ཏེ་ཕྱོགས་སུ་ཉེ་བར་སོང་བ་དེ་དག་སྒྲིབ་པ་
ཐམས་ཅད་དང། དེའི་སྔོན་གྱི་ཚེ་ལ་ཡོངས་སུ་བསགས་པ་དེ་དག་ལྷག་མ་མ་ལུས་པར་ཡོངས་སུ་བྱང་བར་འགྱུར་རོ། །དེ་དག་ཐམས་ཅད་བདེ་འགྲོ་ལ་གཞོལ་བར་

[241B] །ངན་སོང་དང་ངན་འགྲོའི་འཇིགས་པ་མེད་པར་མཐར་བྱང་ཆུབ་ལ་ཐུག་གི་བར་དུའོ། །དེ་ནས་དོན་ཡོད་པའི་ལྕགས་ཀྱུ་རས་ལ་སྐུ་གཟུགས་བྲི་བའི་ཆོ་ག་བརྗོད་པར་
བྱ་སྟེ། གནས་ཐམས་ཅད་དུ་བླ་ན་མེད་པ་འགྲུབ་པ་ནི། སྡིག་པ་ཐམས་ཅད་མོད་ལ་སྲེག་པར་བྱེད་པ་དང། ཉོན་མོངས་པ་ཐམས་ཅད་འཕྲོག་པ་དེ་བཞིན་དུ་ནད་ཐམས་ཅད་
སེལ་བ། སྒྲིབ་པ་ཐམས་ཅད་རྣམ་པར་སྦྱོང་བ། འཇིགས་པ་ཐམས་ཅད་ལས་རྣམ་པར་ཐར་པ། སེམས་ཅན་ཐམས་ཅད་ལ་ཕན་པར་བྱ་བའི་ཕྱིར་གང་དཀྱིལ་འཁོར་ཆེན་
པོར་ཀུན་ཏུ་ལུང་བསྟན་པ། མི་འཇིགས་པ་སྦྱིན་པ། མཆོག་ཏུ་དཀོན་པ་ཡིད་ལ་རེ་བ་ཐམས་ཅད་འཕྲལ་དུ་ཡོངས་སུ་རྫོགས་པར་འགྱུར་བ་བཀྲ་ཤིས་ཐམས་ཅད་སྒྲུབ་
པ༑ བསོད་ནམས་ཐམས་ཅད་གསོག་པ། མྱུར་དུ་ནོར་དང་འབྲུ་སྦྱིན་པར་མཛད་པ། སྒྲུབ་པ་ཡང་དག་པར་གྲུབ་པར་བྱ་བའི་ཕྱིར་གསང་སྔགས་འགྲུབ་པ། བཟླས་བརྗོད་
འགྲུབ་པ། ཡིད་ལ་རེ་བ་ཐམས་ཅད་ཡོངས་སུ་རྫོགས་པར་འགྲུབ་པ་ཕ་རོལ་ཏུ་ཕྱིན་པ་བཅུ་ཡོངས་སུ་རྫོགས་པ། དེ་ཁོ་ན་ཉིད་རྣམ་པར་མཐོང་བ་ཞེས་བྱ་བའི་བསོད་ནམས་
ཆེན་པོ་སྐྱེ་བར་འགྱུར་རོ། །ནམ་བྱང་ཆུབ་ཡང་དག་པར་འཐོབ་ཀྱི་བར་དུ་དགེ་བའི་རྩ་བ་ཆེན་པོ་རབ་ཏུ་སྐྱེ་བར་འགྱུར་རོ། །དོན་ཡོད་པའི་ལྕགས་ཀྱུ་ཆོ་འཕྲུལ་ཆེན་པོའི་རས་ཀྱི་

[242A]༄༅། །སྐུ་གཟུགས་ཆེན་པོ་མཐོང་བ་ལ་སོགས་པ་ནི། ཕྱིས་ངན་འགྲོའི་གནས་སུ་མི་འགྲོ་ཞིང་སྡིག་པའི་ལས་ཀྱིས་མི་གོས་པ་དང་སྔོན་གྱི་སྒྲིབ་པ་དང་
སྡིག་པ་ཐམས་ཅད་རྣམ་པར་འཇིག་པ་དང། སྡིག་པ་ཐམས་ཅད་རྣམ་པར་སེལ་བ་དང། ངན་སོང་ལས་ཐར་བར་འགྱུར་བ་དང། དམྱལ་བ་མི་ཟད་པ་རྣམས་ལས་ཐར་
བར་འགྱུར་རོ། །ཚེ་རབས་ཀུན་ཏུ་བདེ་བ་དང། ད་ལྟར་གྱི་འདི་ལ་མཆོག་ཏུ་དཀོན་པའི་བདེ་བ་ལྷུན་གྱིས་གྲུབ་པ་ཐོབ་པར་འགྱུར་རོ་།བཀྲེན་པ་ཡང་ལོངས་སྤྱོད་དང། ཕྱུག་
པོ་མཚུངས་པ་མེད་པ་མཆོག་ཏུ་མོད་ལ་ཐོབ་པར་འགྱུར་རོ། །ལྷའི་དཔལ་ཐོབ་པར་འགྱུར་རོ། །འཁོར་བཟང་པོ་བདོག་པར་འགྱུར་རོ། །རྒྱལ་པོ་རྣམས་ཀྱིས་བླ་མར་བྱ་
ཞིང་རྟག་ཏུ་དུས་ཐམས་ཅད་དུ་མཆོད་པར་འོས་པར་འགྱུར་རོ། །དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་རིགས་དང་དམངས་རིགས་དང། བུད་མེད་དང་
སྐྱེས་པ་རྣམས་རྟག་ཏུ་དབང་དུ་བྱ་སྟེ་འདུག་ཅིང། ཐམས་ཅད་བསྙེན་བཀུར་བྱེད་ཅིང་འདུག་པ་ནི། རས་ཀྱི་སྐུ་གཟུགས་ལ་མཆོད་པ་བླ་ན་མེད་པ་ཡིན་ནོ། །རས་གྲུ་བཞི་
ཁྱོན་ཀུན་ཁྲུ་གང་ངམ། ཁྲུ་དོ་པ་ལ་ལེགས་པར་བརྟགས་པ། རས་འཇམ་པོ་ཐགས་རན་བཟང་པོ་མཉེན་པོ་ཤིན་ཏུ་དག་པར་བཀྲུས་པ་གཙང་མར་བྱས་པའམ། ཡང་ན་

[242B] ཡང་ན་མོན་དར་རམ། ཤུན་ཕྲགས་ལ་ཟླ་བ་ཡར་གྱི་ཚེས་བཅོ་ལྔ་ཚང་བའི་བར་དུ་རས་ཀྱི་སྐུ་གཟུགས་བླ་ན་མེད་པ་བྲི་བར་བྱའོ། །སྣོད་གཙང་མ་གསར་
པའི་ནང་དུ་ཚོན་ལྷག་མ་མ་ཡིན་པ་བླུགས་ཏེ་རས་ཀྱི་སྐུ་གཟུགས་གསལ་བར་བྲི་བ་ནི། ཚོན་སྣ་ཚོགས་ཀྱིས་རྣམ་པར་དབྱེ་བར་བྱའོ་།དབུས་སུ་འཕགས་པ་སྤྱན་རས་
གཟིགས་དབང་ཕྱུག་མགོན་པོ་བྲི་བ་ནི། སྐྱིལ་མོ་ཀྲུང་བཅས་ཏེ་བཞུགས་པ། སྤྱན་གསུམ་པ། ཞལ་གསུམ་པ། མཆོག་ཏུ་བཟང་བ། ཞལ་དང་པོ་ནི། མཛེས་ཤིང་
སྡུག་པ། དབུ་ལྕང་ལོ་དང་ཐོར་ཚུགས་ཀྱིས་བརྒྱན་པ། ཅོད་པན་ལ་འོད་དཔག་མེད་ཀྱིས་བརྒྱན་པ། དབུ་སྐྲ་འཁྱིལ་བར་བྱའོ། །མེ་ཏོག་གི་ཕྲེང་བ་བཅིང་བར་བྱའོ། །
ཕྲེང་བའི་གོང་དུ་འོད་དཔག་མེད་བྱའོ། །ཅོད་པན་ལ་ཟླ་བ་ཕྱེད་པ་དང། འོད་འདོམ་གང་བྱའོ། །ཀུན་ཏུ་ལྕགས་ཀྱུ་བྱའོ། །ཀུན་ཏུ་འབར་བའི་ཕྲེང་བ་བྱའོ། །ཕྱག་བཞི་ལ་
ཕྱག་གཡོན་ན་པདྨའི་ལྕགས་ཀྱུ། གཡས་ན་མདུང་རྩེ་གསུམ་པའི་ལྕགས་ཀྱུ། གཡོན་གཅིག་ན་དོན་ཡོད་པའི་ཞགས་པའི་ལྕགས་ཀྱུ། གཡས་གཅིག་ན་རྡོ་རྗེ་ལྕགས་
ཀྱུ་དབུགས་འབྱིན་པར་བྱའོ། །གདན་སེངྒེའི་པདྨོ་བྱའོ། །གཡོན་དུ་ལྷ་མོ་སྒྲོལ་མའོ། །གཡས་སུ་དཀར་མོ་སྟེ། མེ་ཏོག་སྣ་ཚོགས་ཐོགས་པ། བཅོམ་ལྡན་འདས་

[243A]༄༅། །ཀྱི་ཞལ་དུ་ལྟ་བ། རྒྱན་ཐམས་ཅད་ཀྱིས་བརྒྱན་པ་པདྨ་ལ་བཞུགས་པ། འབར་བའི་ནང་ན་བཞུགས་པར་བྱའོ། །འཕགས་པ་སྤྱན་རས་
གཟིགས་དབང་ཕྱུག་གི་རྒྱབ་ཏུ་རིན་པོ་ཆེའི་ཤིང་ལྕུག་ཕྲན་དང་ཡལ་ག་དང། ཆས་པ་རིན་པོ་ཆེ་སྣ་ཚོགས་ཀྱིས་སྤྲས་པར་བྱའོ་།ནེ་ཙོ་དང། རི་སྐེགས་དང་
ཤང་ཤང་ཏེའུ་དང། རྨ་བྱ་དང། བྱ་ཀ་ལ་པིངྐ་རིན་པོ་ཆེའི་གསེབ་ན་རྒྱུ་བར་བྱའོ། །ཤིང་གི་གོང་སྤྱི་བོ་ལ་ཁང་བུ་བརྩེགས་མ་དང་བཅས་པའི་གཞལ་མེད་ཁང་གི་
ནང་དུ་དེ་བཞིན་གཤེགས་པ་གསུམ་རྒྱན་ཐམས་ཅད་ཀྱིས་བརྒྱན་པ་བཞུགས་པར་བྱའོ། །སྤྱན་རས་གཟིགས་དབང་ཕྱུག་གི་གཡོན་དུ་སྲིན་མོ་རལ་པ་གཅིག་མ་
བྱའོ༑ ༑གཡས་སུ་ལག་ན་རྡོ་རྗེ་ཁྲོས་པའི་གད་མོ་འབྱིན་པའི་གཟུགས་མཆེ་བ་གཙིགས་པ། སྐྲ་གྱེན་དུ་བརྗེས་པ། ལྕང་ལོ་དང་ཅོད་པན་གྱིས་བརྒྱན་པ། རྡོ་རྗེ་
ཐོགས་ཤིང་རྡོ་རྗེ་གསོར་བ། ནམ་མཁའ་ལ་བལྟ་བར་བྱའོ། །སྨད་དུ་གཤིན་རྗེ་དང། ཆུ་ལྷ་དང། ལུས་ངན་པོ་དང། གཞོན་ནུ་དང་རྒྱལ་པོ་ཆེན་པོ་བཞི་བྱའོ།།
གོང་དུ་དབང་པོ་དང། དབང་ཕྱུག་དང། དབང་ཕྱུག་ཆེན་པོ་ལྷའི་བུ་བཅོམ་ལྡན་འདས་ལ་མཆོད་པ་བྱེད་པ་བྱའོ། །གཡས་ཕྱོགས་སུ་ཚངས་པ་དང། ཁྱབ་

[243B] དབང་ཕྱུག་ཆེན་པོ་རྣམས་བཏུད་དེ་བཅོམ་ལྡན་འདས་ལ་མཆོད་པ་བྱེད་པའོ། །གཡོན་དུ་དགའ་བོ་དང། བསྙེན་དགའ་བོ་དང། ཀླུའི་རྒྱལ་པོ་རྒྱ་མཚོ་རྣམས་
བཅོམ་ལྡན་འདས་ལ་མཆོད་པ་བྱེད་པའོ། །གཡས་ཀྱི་གནས་གཅིག་ཏུ་རིག་སྔགས་འཆང་འཕགས་པ་སྤྱན་རས་གཟིགས་དབང་ཕྱུག་གི་ཞབས་དྲུང་དུ་པུས་མོ་བཙུགས་
ཏེ་བཅོམ་ལྡན་འདས་ཀྱི་ཞལ་དུ་ལྟ་ཞིང་མེ་ཏོག་སྣ་ཚོགས་ཀྱི་སྡོང་བུ་དང། པོག་ཕོར་དང། བགྲང་ཕྲེང་ལག་ན་ཐོགས་པར་བྱའོ། །ཕྱོགས་བཞི་ངོས་ཀུན་ཏུ་རིས་བསྐོར་
བ་ལ་རི་དྭགས་ཀྱི་ཚོགས་སྣ་ཚོགས་ཀྱིས་གང་བ། ཤིང་སྣ་ཚོགས་མེ་ཏོག་དང། ལྕུག་མ་ཅན་བྱའོ། །རྫིང་བུ་ཆུ་ཟག་པ་བྱའོ་།འབྲས་བུ་སྣ་ཚོགས་ཅན་གྱི་ཤིང་དང་ལྕུག་
མ་བྱའོ། །གནས་སོ་སོར་དྲང་སྲོང་རྣམས་དང། གྲུལ་བུམ་གྱི་ཤིང་བྱའོ། །ཚུལ་དེ་ལྟར་དོན་ཡོད་པའི་ལྕགས་ཀྱུ་རས་ལ་བྲིས་ཏེ་གནས་གཙང་མ་དབེན་པར་བཞག་ལ་རིག་
སྔགས་འཆང་བས་འབད་པ་ཆེན་པོས་མཆོད་པར་བྱའོ། །ཨ་ག་རུ་དང། དུ་རུ་སྐ་དང། ཙནྡན་གྱི་བདུག་པ་དབུལ་བར་བྱའོ། །ཅི་ནུས་པར་དོན་ཡོད་པའི་ལྕགས་ཀྱུའི་
རིག་པའི་རྒྱལ་པོ་བཟླས་བརྗོད་བྱའོ། །ཉི་མ་རེ་རེ་རས་ལ་སྐུ་གཟུགས་བྲིས་པ་མཐོང་བ་ཙམ་གྱི་མོད་ལ་མཚམས་མེད་པ་ལྔ་ལ་སོགས་པའི་སྡིག་པ་དང། སྒྲིབ་པ་དང་

[244A]༄༅། །མནར་མེད་པར་གཞོལ་བ་དང། དམ་པའི་ཆོས་སྤོང་བ་རྣམས་ཡོངས་སུ་དག་ཅིང་ཟད་པར་འགྱུར་རོ། །འཇིག་རྟེན་དང། འཇིག་རྟེན་ལས་
འདས་པ་དང། སྡུག་བསྔལ་གྱི་འཇིགས་པ་མི་བཟད་པ་དང། ནད་ཐམས་ཅད་ཡོངས་སུ་ཟད་པ་དང། རྣམ་པར་དག་པར་འགྱུར་རོ། །རྣམ་པར་འཇིག་པར་འགྱུར་
རོ༑ ༑དྲི་མ་དང་བྲལ་བར་འགྱུར་རོ། །སེར་སྣ་དང་ཕྲག་དོག་དང་བྲལ་བར་འགྱུར་རོ། །གཟུངས་གྲུབ་པ་ཆེན་པོ་སོ་སོར་ཐོབ་པར་འགྱུར་རོ། །མཐོང་བ་ཙམ་གྱི་མོད་ལ་དེ་
མ་ཐག་ཏུ་འབྲས་བུ་ཆེན་པོ་རྙེད་པ་རྒྱ་ཆེན་པོར་འགྱུར་རོ། །ལན་འགའ་ཡང་ལོག་པར་ལྟུང་བར་མི་འགྱུར་རོ། །དེ་བཞིན་གཤེགས་པ་ཐམས་ཅད་མཐོང་བ་ཐོབ་པར་
འགྱུར་རོ། །བྱང་ཆུབ་སེམས་དཔའ་ཐམས་ཅད་ཀྱིས་དགོངས་པར་འགྱུར་རོ། །ལྷ་ཐམས་ཅད་ཀྱིས་རྒྱུན་དུ་བསྲུངས་ཤིང་རྗེས་སུ་བཟུང་བར་འགྱུར་རོ། །རས་ཀྱི་སྐུ་
གཟུགས་འདིའི་འཕགས་པ་སྤྱན་རས་གཟིགས་དབང་ཕྱུག་མཐོང་བ་ཙམ་གྱིས་འཕགས་པ་སྤྱན་རས་གཟིགས་དབང་ཕྱུག་ཞལ་མངོན་དུ་མཐོང་བ་དང་འདྲ་བར་
རིག་པར་བྱའོ། །གང་ཞིག་རས་ཀྱི་སྐུ་གཟུགས་འདི་ལ་ལེགས་པར་འགྱུར་བའི་ཚུལ་གྱིས་བྱ་བ་བྱེད་པ་དང། མཆོད་པ་དང། བསྙེན་བསྐུར་བྱེད་པ་དེ་ནི། ཕྱོགས་

[244B][?]ཏུ་ཀུན་གྱི་སངས་རྒྱས་ཀྱི་ཞིང་གངྒཱའི་ཀླུང་གི་བྱེ་མ་དགུ་བཅུ་རྩ་དགུ་དང་མཉམ་པའི་དེ་བཞིན་གཤེགས་པ་འབུམ་ཕྲག་བྱེ་བ་ཁྲག་ཁྲིག་སྙེད་ཀྱི་སངས་རྒྱས་ཀྱི་ཞིང་ལ་
མཆོད་པར་འགྱུར་རོ། །དེ་ནས་རང་རང་གི་སངས་རྒྱས་ཀྱི་ཞིང་ན་རབ་ཏུ་བཞུགས་པའི་དེ་བཞིན་གཤེགས་པ་དེ་དག་གི་བསོད་ནམས་ཀྱི་ཕུང་པོ་ཆེན་པོ་ཡོངས་སུ་བཟུང་
བར་འགྱུར་རོ། །དགེ་བའི་རྩ་བ་རྒྱ་ཆེན་པོ་དང་ལྡན་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་ཕྱིར་མི་ལྡོག་པའི་གནས་ཐོབ་པར་འགྱུར་རོ། །དགེ་བ་བསམ་པ་
ཡོངས་སུ་དག་པ་ཆེན་པོ་དང་ལྡན་པར་འགྱུར་རོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་
འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་གིས་རིག་སྔགས་འཆང་ཐམས་ཅད་གྲུབ་པར་བགྱི་བའི་ཕྱིར་དང། སེམས་ཅན་གྱི་དོན་དང། ཕན་པ་
དང། བདེ་བར་བགྱི་བའི་ཕྱིར་དང། སྡིག་པ་དང། སྒྲིབ་པ་ཐམས་ཅད་ལས་ཡོངས་སུ་གྲོལ་བར་བགྱི་བའི་ཕྱིར་དོན་ཡོད་པའི་ལྕགས་ཀྱུ་རིག་སྔགས་ཀྱི་རྒྱལ་པོ་
རིམ་པར་ཕྱེ་བ་རྣམས་བསྟན་པ་ལགས་སོ། །བཅོམ་ལྡན་འདས། ཡང་བདག་ལ་མཆིས་པ་ནི། དོན་ཡོད་པའི་ལྕགས་ཀྱུའི་ཁྲོ་བོའི་རྒྱལ་པོ་དཀྱིལ་འཁོར་ཏེ་

[245A]༄༅། །རིག་སྔགས་འཆང་ཐམས་ཅད་ཁྲོ་བོ་ཆེན་པོའི་ལས་གྲུབ་པ་མཆོག་ཏུ་འགྱུར་བ་དང། བསམ་པ་དང། ཡིད་ལ་རེ་བ་ཐམས་ཅད་ཡོངས་སུ་རྫོགས་
པར་འགྱུར་བ་དང། མ་རུངས་པ་བརྩོན་པ་མེད་པ། བརྩེ་བའི་བསམ་པ་མེད་པ་ནི། གནོད་སྦྱིན་དང། སྲིན་པོ་ཐམས་ཅད་དང། འབྱུང་པོ་དང། ལྷ་མ་ཡིན་དང་
ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་དང། མི་དང། མི་མ་ཡིན་པ་ཐམས་ཅད་ཐག་འཇུག་པ། མ་རུངས་པའི་བགེགས་དང། ལོག་འདྲེན་ཐམས་
ཅད་རབ་ཏུ་དུལ་བར་མཛད་པ། བདུད་ལ་སོགས་པ་མ་རུངས་པ་ཐམས་ཅད་རབ་ཏུ་ཞི་བ་དང། ཕུང་བར་བྱེད་པ། སེམས་ཅན་མ་རུངས་པ་ཐམས་ཅད་སྐྲག་པར་བྱེད་པ་
ཕྱིར་རྒོལ་བ་དང། དགྲ་ཐམས་ཅད་འཆིང་བ་དང། གཅོད་པ་དང་འབིགས་པ་དང། རྡུང་བ་དང། གཏོར་བ་དང། ལུས་རྣམ་པར་ཞིག་པར་བྱེད་པ་དེ་ནས་བཅོམ་
ལྡན་འདས་འདིར་བདག་གིས་པདྨོ་རྒྱས་པའི་དཀྱིལ་འཁོར་དོན་ཡོད་པའི་ཞགས་པའི་སྙིང་པོ་ཆོ་ག་ཞིབ་མོའི་དཀྱིལ་འཁོར་གྱི་སྐབས་སུ་བཅོམ་ལྡན་འདས་ཀྱི་སྤྱན་སྔར་
འཁོར་མང་པོའི་ནང་དུ་དོན་ཡོད་པའི་ཁྲོ་བོའི་ལྕགས་ཀྱུ་བརྗོད་པར་བགྱི་སྟེ། དཀྱིལ་འཁོར་དང་ཆོ་ག་ཞིབ་མོ་ཐམས་ཅད་དུ་སྲུང་བར་བྱེད་པ། འཆོས་པར་བྱེད་པ། དམ་

[245B] གནས་ཐམས་ཅད་ལ་རྗེས་སུ་སྐྱོང་བ་སྟེ། དེ་ནི། སྒྲུབ་པར་བྱེད་པ། སྒྲུབ་པ་འགྲུབ་པར་བྱེད་པའི་མཆོག་དེ་བཅོམ་ལྡན་འདས་ཀྱི་ཐུགས་བརྩེ་བ་ཆེན་
པོའི་སླད་དུ་བཅོམ་ལྡན་འདས་ཁྲོ་བོའི་རྒྱལ་པོ་ཆེན་པོ་བྱིན་གྱིས་བརླབས་ཤིང་རྗེས་སུ་གནང་བ་མཛོད་ཅིག་དང། རིག་སྔགས་འཆང་ཐམས་ཅད་མཆོག་ཏུ་འགྲུབ་པའི་
སྙིང་པོ་དག་སེམས་ཅན་ཐམས་ཅད་ཀྱི་བསམ་པ་ཡོངས་སུ་རྫོགས་པར་བགྱི་བའི་སླད་དུ་བཅོམ་ལྡན་འདས་རྗེས་སུ་སྩལ་བར་བགྱིའོ། །དེ་ནས་དེ་བཞིན་གཤེགས་པ་
བཅོམ་ལྡན་འདས་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་བཀའ་སྩལ་ཏོ། །སྤྱན་རས་
གཟིགས་དབང་ཕྱུག་ཕྱག་རྒྱ་ཆེན་པོས་ཕྱག་རྒྱས་བཏབ་སྟེ་ངས་ཀྱང་བྱིན་གྱིས་བརླབས་སོ། །སྔོན་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་
སངས་རྒྱས་ཀྱིས་ཀྱང་ཕྱག་རྒྱས་བཏབ་ཅིང་བྱིན་གྱིས་བརླབས་ཀྱི། སྨྲོས་ཤིག་སྤྱན་རས་གཟིགས་དབང་ཕྱུག་རིག་སྔགས་འཆང་ཐམས་ཅད་གསང་བ་ལག་ན་རྡོ་
རྗེ་དང། རྡོ་རྗེ་འཆང་བ་དང། རྡོ་རྗེའི་སྙིང་པོ་ཐམས་ཅད་དམ་ཚིག་ལ་གནས་པའི་ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་

[246A]༄༅། །མིའམ་ཅི་དང། ལྟོ་འཕྱེ་ཆེན་པོ་ཐམས་ཅད་ཀྱིས་ཡོངས་སུ་བཟུང་བ་སྨྲོས་ཤིག་སྤྱན་རས་གཟིགས་དབང་ཕྱུག་རིག་སྔགས་འཆང་
ཐམས་ཅད་ཀྱི་བསམ་པ་ཡོངས་སུ་རྫོགས་པའི་གོ་སྐབས་དང། མཆོག་གྲུབ་པར་བྱོས་ཤིག་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ཀྱིས་བཀས་བསྒོ་ཞིང་དབུགས་ཕྱུང་བ་ཐོས་ནས་སྙིང་དགའ། སྨིན་མ་བསྐུམས། དཔྲལ་བ་ཕྱེད་
ཁྲོས་པར་བྱས། གདོང་ཁྲོ་གཉེར་དུ་བྱས། མཆེ་བ་ནི་གཙིགས་སྤྱན་རས་གཟིགས་ཀྱིས་ལུས་འཁོར་མང་པོའི་ནང་དུ་བཅོམ་ལྡན་འདས་ཀྱི་སྤྱན་སྔར་འདུག་
ནས་དོན་ཡོད་པའི་ཞགས་པས་ཁྲོ་བོའི་རྒྱལ་པོ་འདི་སྨྲས་པ། དུས་གསུམ་ན་བཞུགས་པའི་དེ་བཞིན་གཤེགས་པ་ལ་ཕྱག་འཚལ་ལོ། །བྱང་ཆུབ་སེམས་
དཔའ་ཐམས་ཅད་དང། འཕགས་པ་རྡོ་རྗེ་འཆང་བ་དང། དཀྱིལ་འཁོར་ཆེན་པོའི་ལྷ་རྣམས་ལ་ཕྱག་འཚལ་ལོ། །འདས་པ་དང། མ་འོངས་པ་དང། ད་ལྟར་
བྱུང་བའི་རང་སངས་རྒྱས་དང། འཕགས་པ་ཉན་ཐོས་ཀྱི་དགེ་འདུན་རྣམས་ལ་ཕྱག་འཚལ་ལོ། །ཡང་དག་པར་སོང་བ་རྣམས་ལ་ཕྱག་འཚལ་ལོ། །ཡང་དག་

[246B] །ཤཱ་ར་དྭ་ཏིའི་བུ་བློ་གྲོས་ཅན་ལ་ཕྱག་འཚལ་ལོ། །དྲང་སྲོང་ཆེན་པོའི་ཚོགས་ལ་ཕྱག་འཚལ་ལོ། །རྒྱལ་ཚབ་ཏུ་
དབང་བསྐུར་བ་བྱམས་པ་ལ་སོགས་པ་བྱང་ཆུབ་སེམས་དཔའི་ཚོགས་ཐམས་ཅད་ལ་ཕྱག་འཚལ་ལོ། །ཁམས་གསུམ་པའི་བདག་པོ་ནག་པོ་ཆེན་པོའི་མ་མོའི་ཚོགས་
ཀྱིས་བསྐོར་པ་ལ་ཕྱག་འཚལ་ལོ། །དེ་བཞིན་གཤེགས་པ་འོད་དཔག་མེད་ལ་ཕྱག་འཚལ་ལོ། །ཁྲོ་བོའི་རྒྱལ་པོ་རིག་སྔགས་ཀྱི་རྒྱལ་པོ་ཆེན་པོའི་ཚོགས་ལ་ཕྱག་
འཚལ་ལོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་
ལ་ཕྱག་འཚལ་ལོ། །ཏདྱ་ཐཱ། ཨོཾ་བེ་ཀྲྀ་ཏ། བ་ད་ན་མ་ཧཱ་ཀྲོ་དྷ་རཱ་ཛཱ། བྷ་ཡཾ་ཀ་ར། མ་ཧཱ་དཾཥྚ། ཨཊྚ་ཧ་ས་ཛྭ་ལ་ཛྭ་ལ། མ་ཧཱ་ཛྭ་ལ། མཱ་ལ་མ་ཧཱ་རོ་ཏྲ། རཱུ་པ་པ་བྷ་ཡཾ་ཀ་ར་
ན༑ ཧ་ན་ཧ་ན། སརྦ་དུཥྚ། ཡཀྵ་རཀྵ་སན། ད་ཧ་ད་ཧ་སརྦ་དུཥྚ། ནཱ་གཱ་ནན། པ་ཙ་པ་ཙ། སརྦ་དུཥྚ། བིགྷྣཱན་བི་ནཱ་ཡ་ཀཱན་པཱ་ཏ་ཡ། པཱ་ཏ་ཡ། སརྦ་དུཥྚ་སཏཱ་ནཱཾ་བཧོ་བཧོ་
མ་ཧཱ་ཀྲོ་དྷ་རཱ་ཛ། མ་ཎི་ཀ་ན་ཀ་བཛྲ་བཻ་ཌཱུརྱ་ཨ་ལང་ཀྲྀ་ཏི་ཤ་རཱི་རན། བཛྲ་པ་ར་ཤུ་པཱ་ཤ་ཧ་སྟཱ་ཡ། མ་ཧཱ་པདྨ་ཨཾ་ཀུ་ཤ་བཧུ་ཛཱ་ཡ། མ་ཧཱ་པདྨ་ཨཱ་ས་ནཱ་ཡ། མ་ཧཱ་པདྨ་བི་ཀ་

[247A]༄༅། །ཙ་གརྦྷཱ་ཡ། ཨ་མོ་གྷ་ཨ་པྲ་ཏི་ཧ་ཏ། བ་ལ་པཱ་ར་ཀྲ་མཱ་ཡ། ས་ཧ་སྲ། བིདྱཱ་ཡ། སརྦ་བྷཱུ་ཏ་བྷ་ཡཾ་ཀ་རཱ་ཡ། སརྦ་དེ་བ་བྷ་བ་ན། ཀ་མ་པ་ཨུ་ད་བྷ་
བཱ་ཡ། མ་ཧཱ་བི་ཀྲྀ་ཏ་བ་ད་ནཱ་ཡ། ན་ར་སིཾ་ཧ་མུ་ཁཱ་ཡ་དྷ་ར་དྷ་ར། བཛྲ་ཛྭ་ལ། དཧུ་རུ་དཧུ་རུ། མ་ཧཱ་ཙཎྜ། བེ་ག་དྷ་ར། ཙ་ར་ཙ་ར། ཙ་ཅ་ར། ཙ་ཙ་ར། ནི་ཤཱ་ཙ་ར་ཨཱི་ཤྭ་ར་
བཧྲྀ་ཀུ་ཊཱི་མུ་ཁ། ཧཱུཾ་ཧཱུཾ་ཕཊ། ས་ར་ས་ར། པྲ་ས་ར་པྲ་ས་ར། སརྦ་པཱ་པ་ཀལྤི་ཥ་ཧཱ་ར། མ་ཧཱ་མ་ཎི། ཏེ་ཛ་དྷ་ར་པདྨ་ཧསྟ། ཨོཾ་པདྨ་ཨཾ་ཀུ་ཤ་བཧུ་ཛེ། ཏ་རཱ་ཡ། མནྟྲ་མ་
ཡ། བིགྷྣཱཾ། ཤཱ་སཱ་ཡ། དུཥྚན། ནཱ་ཤ་ཡ། སརྦ་པཱ་པ་བ་ར་ཎ། ཧཱུཾ་ཕཊ་སཱ་ཧཱ། པཱ་ཤ་ཧསྟཱ་ཡ་སཱཧཱ། པདྨ་དྷ་རཱ་ཡ་སཱཧཱ། ས་མཱ་ཤཱ་ས་ཀཱ་ཡ་སཱ་ཧཱ། ཨ་མོ་གྷ་བྷ་ར་དྷ་ར་
ཡ་སཱཧཱ། ཀྲོ་དྷ་རཱ་ཛཱ་བྷ་ཡཾ་ཀ་རཱ་ཡ་སཱཧཱ། བྲཧྨ་བེ་ཥ་དྷ་རཱ་ཡ་སཱཧཱ། ཏྲཻ་ལོ་ཀྱ་པཱུ་ཛི་ཏཱ་ཡ་སཱཧཱ། ཡ་མ་བ་རུ་ཎ། ཀུ་བེ་ར། ན་མཀྲི་ཏཱ་ཡ་སཱཧཱ། བཛྲ་དྷ་ར་པཱུ་ཛི་ཏ་ཡ་
སཱཧཱ། མ་ཧཱ་ཀཱ་ལ་མ་ཏྲི་ག་ཎ། བན་དི་ཏ། པཱུ་ཛི་ཏཱ་ཡ་སཱཧཱ། དེ་བ་ག་ཎ། བན་དི་ཏ་ཡ་སཱཧཱ། ནཱ་གཱ་ཨ་ཀརྵཱ་ཡ་སཱཧཱ། ཨོཾ་བྷ་ར་བྷ་ར། བཧི་རི་བཧི་རི། བཧུ་རུ་བཧུ་རུ། སརྦ་
མཎྜལ་ཨ་དྷཱིཥྛི་ཏ་ས་མ་ཡ་སཱཧཱ། སརྦ་མུ་དྲ་ཨ་དྷིཥྛི་ཏ་མུ་དྲཱ་ཡ་སཱཧཱ། ཨོཾ་ཨ་མོ་གྷ་བ་ར་དེ། མ་ཧཱ་དཾ་ཥྚ་ཨཾ་ཀུ་ཤ་བཛྲེ་ཧཱུཾ། མ་ཧཱ་པདྨ། ཨ་ཤྭ་ས་དྷ་ར། ན་མོ་སྟུ་

[247B] ཨ་མོ་གྷ་ཨཾ་ཀུ་ཤ་ཧཱུཾ་ཕཊ་སཱ་ཧཱ། ཁྲོ་བོའི་རྒྱལ་པོ་ཆེན་པོའི་གཟུངས་འདི་སྨྲས་པ་དང། ལྷའི་གནས་དང་བཅས་པ་དང། རི་རབ་དང་བཅས་པའི་རྒྱ་མཚོ་གནས་དང་བཅས་
པ་དང། གཞལ་མེད་ཁང་རྣམས་ཀུན་ཏུ་འགུལ་ལོ། །སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་རྣམ་པ་དྲུག་ཏུ་གཡོས་སོ། །མ་རུངས་པའི་ཀླུ་དང། ལྷ་མ་ཡིན་
དང། གནོད་སྦྱིན་དང། སྲིན་མོ་དང། འབྱུང་པོ་དང། ཤ་ཟ་ཐམས་ཅད་དང། བདུད་ལ་སོགས་པ་དང། ལོག་འདྲེན་མ་རུངས་པ་དང། གདོན་མ་རུངས་པ་རྣམས་ཁ་སྦུབ་
ཏུ་འགྱེལ་ལོ། །མ་རུངས་པ་ཐམས་ཅད་ཀྱི་ཁྱིམ་ཀུན་ཏུ་ཚིག་སྟེ་འབར་བ། ཀུན་ཏུ་འབར། རབ་ཏུ་འབར། འབར་བ་གཅིག་ཏུ་གྱུར་ཅིང་བསྲེགས་པ་དང། དུ་ཞིང་འདྲེ་ལྡོག་
སྟེ་ཚོར་བ་དྲག་པོ་མི་བཟད་པ་ཆེན་པོ་མྱོང་ངོ། །ལྷ་ཐམས་ཅད་ཤིན་ཏུ་འཁྲུགས་ཤིང་སྐྲག་གོ་བདུད་ཀྱི་རིགས་རྣམས་བྲེད་ནས་ཁས་བཏགས་སོ། །འཇིག་རྟེན་གསུམ་
གྱི་བདག་པོ་ཐམས་ཅད་ཀུན་ཏུ་འཁྲུགས་སོ། །རྒྱ་མཚོར་གནས་པའི་ཀླུ་དང། རྒྱ་མཚོའི་ཀླུ་ཆེན་པོ་དགའ་བོ་དང། བསྙེན་དགའ་བོ་དག་ཀྱང་ཀུན་ཏུ་འཁྲུགས་ཤིང་ཤིན་ཏུ་
སྐྲག་སྟེ་སྙིང་འདར་རོ། །གཞན་ཡང་སའི་སྟེང་ན་ཀླུ་སྟོང་ཕྲག་བརྒྱ་གནས་པ་དང། རྒྱ་མཚོའི་ཆུའི་ནང་གི་ཀླུ་གང་དག་དང། རི་ལ་གནས་པ་གང་ཡིན་པ་དེ་དག་ཐམས་ཅད་

[248A]༄༅། །ཀུན་ཏུ་འཁྲུགས། སྐྲག་ཅིང་གཅིག་ཏུ་འབར་བར་གྱུར་ཅིང་གདུངས་སོ། །རྒྱལ་པོ་ཆེན་པོ་བཞི་རྣམས་གནས་ན་འདུག་ན་ཡང་སྐྲག་གོ་ནག་པོ་ཆེན་
པོ་དང། ཚོགས་ཆེན་པོའི་གཙོ་བོ་དང། མ་མོའི་ཚོགས་ཀྱིས་བསྐོར་བ་དེ་དག་ཐམས་ཅད་སྐྲག་ཅིང་སྙིང་འདར་རོ། །གནས་ལ་བརྟེན་པའི་བདུད་ཀྱི་གནས་རྣམས་འདར་
རོ༑ ༑འབུར་ཀུན་ཏུ་འབར་ཏེ་གནས་དང་བཅས་པར་སྲེག་གོ་དེ་ནས་འཁོར་དེའི་ནང་གི་ལྷ་དང། ཀླུ་རྣམས་བཅོམ་ལྡན་འདས་ཀྱི་སྟེང་རོལ་ནས་བཅོམ་ལྡན་འདས་ལ་
མཆོད་པ་བྱ་བའི་ཕྱིར་མེ་ཏོག་སྣ་ཚོགས་འཐོར་རོ། །ལྷ་རྫས་ཀྱི་རྒྱན་སྤུད་པ་སྣ་ཚོགས་དང། ཆོས་གོས་ཀྱི་ཆར་པ་འབེབས་སོ་།མཆོད་པའི་ལས་བྱེད་ཅིང་ཙནྡན་གྱི་
ཆུའི་ཆར་པས་ས་ལ་ཆག་ཆག་འདེབས་སོ། །ལྷ་རྫས་ཀྱི་གསེར་དང། དངུལ་གྱི་མེ་ཏོག་དང། རིན་པོ་ཆེ་སྣ་བདུན་རྣམ་པ་སྣ་ཚོགས་ཀྱི་ཆར་པས་བཅོམ་ལྡན་འདས་
ལ་མཆོད་པ་བྱེད་དོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལུས་འབར་ཞིང་རྡོ་རྗེ་གསོར་ཏེ་ཤིན་ཏུ་འགྱིང་བག་ཏུ་སེངྒེའི་འགྲོས་ཀྱིས་བྱང་ཆུབ་
སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ག་ལ་བ་དེ་ལོགས་སུ་སོང་སྟེ་ཉེ་བར་ཕྱིན་ནས་བྱང་ཆུབ་སེམས་དཔའ་སེམས་

[248B]ཞབས་ལ་མགོ་བོས་ཕྱག་འཚལ་ནས་ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་གི་རིན་པོ་ཆེ་སྣ་
ཚོགས་ཀྱིས་སྤྲས་པའི་ཕྲེང་བ་བཅོམ་ལྡན་འདས་ཕྱག་ན་པདྨ་ལ་ཕུལ་ཏེ། ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་གི་ཕྲེང་བ་རིན་པོ་ཆེ་སྣ་ཚོགས་ཀྱིས་སྤྲས་པ་འདི་
དབུལ་ལ་ལོངས་སྤྱོད་པའི་ཕྱིར་དང། བདག་ལ་ཐུགས་བརྩེ་བའི་སླད་དུ་ཐུགས་རྗེ་ཆེན་པོས་བཞེས་སུ་གསོལ། གང་གིས་བདག་ཡུན་རིང་པོར་ཕན་པ་དང། བདེ་བར་
འགྱུར་ལགས་སོ། །ཁྲོ་བོ་ཆེན་པོའི་ཡང་ཆེན་པོ་བཤད་ཅིང་གང་དྲན་པ་ཙམ་གྱིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་རྣམ་པ་དྲུག་ཏུ་གཡོས་སོ། །གང་
དག་བདུད་མ་རུངས་པ་དང། གང་དག་ཀླུ་མ་རུངས་པ་དང། གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་མ་རུངས་པ་དང། ལོག་འདྲེན་མ་རུངས་པ་རྣམས་
ཁྱིམ་དང་བཅས་ཏེ་ལུས་ཀུན་ཏུ་ཚིག་ཅིང་རབ་ཏུ་འབར་ནས་ཁ་སྦུབ་ཏུ་འགྱེལ་ཅིང་སྲེག་གོ་ཤི་ལ་ཐུག་པ་དང་སྲོག་བསྐམས་པར་འགྱུར་བའི་དོན་ཡོད་པའི་ལྕགས་
ཀྱུའི་ཁྲོ་བོའི་རྒྱལ་པོ་ནི། དུས་ཐམས་ཅད་དུ་མགོའི་སྤྱི་བོར་བླང་བར་བགྱིའོ། །བཅད་དོ། །སྒོམ་མོ། །མཆོད་དོ། །རྒྱས་པར་བགྱིའོ། །རིག་སྔགས་འཆང་གང་གི་ལག་ན་

[249A]༄༅། །ཁྲོ་བོའི་རྒྱལ་པོ་འཆང་བར་འགྱུར་བ་དང། རིགས་ཀྱི་བུ་དང། རིགས་ཀྱི་བུ་མོ་དང། དགེ་སློང་དང། དགེ་སློང་མ་དང་དགེ་བསྙེན་དང། དགེ་བསྙེན་
མ་དང། དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་རིགས་དང། དམངས་རིགས་ཀྱི་ལག་ན་ཐོགས་པའམ། ལུས་ལ་ཐོགས་པའམ། ལྟ་བའམ། བྲི་བའམ། ཐ་ན་
ཁྲོ་བོའི་རྒྱལ་པོ་ཉན་པ་ཙམ་དེ་ཡང་བཅོམ་ལྡན་འདས་བདག་གིས་ཁུར་དུ་བསྐུར་བར་བགྱིའོ། །སྤྱི་བོས་བླང་བར་བགྱིའོ། །བསྲུང་བར་བགྱིའོ། །ཡོངས་སུ་བསྐྱབ་
པར་བགྱིའོ། །བསམ་པ་དང། ཡིད་ལ་རེ་བ་ཐམས་ཅད་ཡོངས་སུ་རྫོགས་པར་བགྱིའོ། །གྲུབ་པ་ཆེན་པོའི་ཆེན་པོ་རྗེས་སུ་སྩལ་བར་བགྱིའོ་།གནོད་སྦྱིན་དང་
སྲིན་པོ་དང། བགེགས་དང། ལོག་འདྲེན་མ་རུངས་པ་ཐམས་ཅད་སོ་སོར་བསལ་བར་བགྱིའོ། །རྟག་ཏུ་རྗེས་སུ་འབྲང་ཞིང་བསྲུང་བ་དང་བསྐྱབ་པ་དང། སྦ་
བར་བགྱིའོ། །རྟག་ཏུ་དུས་ཐམས་ཅད་དུ་མཐོང་བ་རྗེས་སུ་སྩལ་བར་བགྱིའོ། །རྟག་ཏུ་རྒྱུན་མི་འཆད་པར་ཡོ་བྱད་ཐམས་ཅད་ཀྱིས་མི་བྲེལ་ཅིང་ཕུན་སུམ་ཚེགས་
པར་ཡོངས་སུ་བསྐྱང་བར་བགྱིའོ། །ལུས་ལ་སྟོབས་དང། བརྩོན་འགྲུས་དང། གཟི་བརྗིད་བསྐྱེད་ཅིང་བསོད་ནམས་དང། ཡེ་ཤེས་ཀྱི་གྲོགས་བགྱིའོ། །དགྲ་ཐམས་

[249B] །ནོར་དང། འབྲུ་དང། བཟའ་བ་དང། བཏུང་བ་དང། གོས་དང། སྤུད་པ་དང། རྒྱན་རྗེས་སུ་སྩལ་བར་བགྱིའོ། །བུ་གཅིག་པ་འདྲ་
བར་རྗེས་སུ་བསྐྱང་བར་བགྱིའོ། །དད་པ་དང། གུས་པས་དུས་ཀུན་ཏུ་མཆོག་ཏུ་མོས་པར་བགྱིའོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་
སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་ཁྱོད་ཀྱིས་ཁས་བླངས་པ་མཆོག་ཏུ་བཟང་པོ་བྱས་པ་འདི་ལེགས་སོ་ལེགས་སོ་
ཞེས་སྨྲས་ཏེ། ལག་པ་གཡས་པ་བརྐྱང་ནས་ཟླ་བ་ཡིད་དུ་འོད་བ་དྲི་མ་མེད་པའི་མེ་ཏོག་གི་ཕྲེང་བ་རིན་པོ་ཆེ་སྣ་ཚོགས་ཀྱིས་སྤྲས་པ་བླངས་ཏེ་ལག་ན་རྡོ་རྗེ་ལ་རྗེས་སུ་བརྩེ་
བའི་ཕྱིར་དང། དེ་བཞིན་གཤེགས་པ་ཐམས་ཅད་ཀྱིས་ཡོངས་སུ་ལོངས་སྤྱོད་པའི་ཕྱིར་དང། དཀྱིལ་འཁོར་ན་གནས་པའི་ལྷ་ཐམས་ཅད་ཀྱིས་ཡོངས་སུ་ལོངས་
སྤྱོད་པའི་ཕྱིར་དང། ལྷ་དང། ཀླུ་དང། གནོད་སྦྱིན་དང། དྲི་ས་དང། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང་ལྟོ་འཕྱེ་ཆེན་པོ་དང། མི་དང། མི་མ་
ཡིན་པ། ཐམས་ཅད་དཀྱིལ་འཁོར་གང་ཡིན་པ་འདིར་འདུག་ཅིང་དམ་ཚིག་ལ་གནས་པ་རྣམས་ཡོངས་སུ་ལོངས་སྤྱོད་པའི་ཕྱིར་ཇི་ལྟ་བ་བཞིན་དུ་འདུག་སྟེ་དེ་བཞིན་

[250A]༄༅། །གཤེགས་པའི་དབུའི་གོང་དུ་གཏོར་རོ། །དེ་ནས་ཕྲེང་བ་དེ་ནམ་མཁའ་དེ་ལ་གཏོར་མ་ཐག་ཏུ་ཕྱོགས་བཅུའི་དེ་བཞིན་གཤེགས་པ་ཐམས་ཅད་
ཀྱི་དབུའི་སྟེང་དུ་ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་དེ་ཁང་བུ་བརྩེགས་པ། རིན་པོ་ཆེ་སྣ་ཚོགས་ཀྱིས་སྤྲས་པ། འོད་འཚེར་བ། ཀ་བ་བཞི་དང། སྒོ་བཞི་ལེགས་
པར་རྣམ་པར་འབྱེས་པ། གྲུ་བཞི་ལྷམ་པ། ཆུ་ཞེང་ཤིན་ཏུ་རྒྱ་ཆེ་བ། ཤིན་ཏུ་ནང་ཡངས་པ། མེ་ཏོག་ཀ་ད་ལྱ་དག་གིས་མཛེས་པ་གཞལ་མེད་ཁང་སྣ་ཚོགས་སུ་
གྱུར་ཏེ་གནས་སོ། །དེ་དག་བྱང་ཆུབ་སེམས་དཔའི་དབུའི་སྟེང་ཐད་ཀར་དེ་བཞིན་དུ་ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་རིན་པོ་ཆེ་སྣ་ཚོགས་སྤྲས་པའི་ཁང་
པུ་བརྩེགས་པའི་གཞལ་མེད་ཁང་དུ་ཤིན་ཏུ་གནས་སོ། །དེ་ལག་ན་རྡོ་རྗེ་དབུའི་སྟེང་གི་ཐད་ཀར་ཡང་ཟླ་བ་ཡིད་དུ་འོང་བ་དྲི་མ་མེད་པ་མེ་ཏོག་ཁང་བུ་བརྩེགས་
པར་ཤིན་ཏུ་གནས་སོ། །དེ་འཕགས་པ་སྤྱན་རས་གཟིགས་དབང་ཕྱུག་གི་སྟེང་ཐོག་ཐག་ཏུ་ཡང་ཟླ་བ་ཡིད་དུ་འོང་བའི་དྲི་མ་མེད་པའི་མེ་ཏོག་ཁང་བུ་བརྩེགས་པ་
ནོར་བུ་རིན་པོ་ཆེ་ཆེན་པོ་སྣ་ཚོགས་ཀྱིས་སྤྲས་པ། མེ་ཏོག་ཀ་ད་ལྱས་མཛེས་པར་བྱས་ཏེ་གནས་སོ། །ཁང་བུ་བརྩེགས་པའི་ཉེ་འཁོར་ཀུན་གཤིན་རྗེ་དང། ཆུ་ལྷ་

[250B] ལུས་ངན་པོ་དང། དགའ་བོ་དང། ཉེ་དགའ་བོ་དང་དབང་ཕྱུག་དང། དབང་ཕྱུག་ཆེན་པོ་ལྷའི་བུ་དང། ཆངས་པ་དང། ཁྱབ་འཇུག་དང། དབང་ཕྱུག་ཆེན་པོ་
རྣམས་ལག་ན་རྡ་ཡབ་ཐོགས་ནས་གཡོབ་ཅིང་འདུག་གོ་དེ་དག་ཀྱང་འཁོར་འདུས་པ་ཆེན་པོ་མང་པོས་ཡོངས་སུ་བསྐོར་ཅིང་མདུན་དུ་བྱས་སོ། །དཀྱིལ་འཁོར་
གྱི་རིག་པའི་རྒྱལ་པོའི་ལྷ་དེ་དག་ཐམས་ཅད་ཀྱང་ནམ་མཁའ་ལ་ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་ཁང་བུ་བརྩེགས་པའི་ཕྲེང་བ་རིན་པོ་ཆེ་སྣ་ཚོགས་ཀྱིས་སྤྲས་
པའི་ཁང་བུ་བརྩེགས་པའི་ནང་ན་འཁོད་པ་ནི། ཉི་མ་དང་ཟླ་བ་སྤ་བ་བཞིན་དང། ནམ་མཁའ་ལ་ཟླ་བ་ཉ་བ་ན་རྒྱུ་སྐར་དང། སྐར་མའི་ཚོགས་ཀྱིས་ཡོངས་སུ་བསྐོར་བ་
སྤ་བ་བཞིན་དུ་སྤ་བར་གནས་སོ། །མེ་ཏོག་དེ་དག་གི་ནང་ན་ལྷ་རྫས་ཀྱི་ཟླ་བ་ཡིད་དུ་འོང་བ་དྲི་མ་མེད་པའི་མེ་ཏོག་སྣ་ཚོགས་དང། ལྷ་རྫས་ཀྱི་པདྨ་དང། ཀུ་མུད་དང་
པུཎྜ་རཱི་ཀ་དང། མནྡཱ་ར་བ་དང། མ་ཧཱ་མནྡཱ་ར་བ་དང་མེ་ཏོག་རོ་ཙ་དང། མ་ཧཱ་རོ་ཙ་དང། མེ་ཏོག་ས་ལ་དང། ཏཱ་ལ་ཀ་དང། མེ་ཏོག་ཏ་མ་ལ་དང། ཙམ་པ་ཀ་དང། མེ་
ཏོག་ཨ་དཧི་མུཀྟ་དང། མེ་ཏོག་ཨ་ཤོ་ཀ་དང། མེ་ཏོག་པ་ཏ་ལ་དང། མེ་ཏོག་ནཱི་ལ་དང། མ་ཧཱ་ནཱ་ལ་དང། མེ་ཏོག་གནྡྷ་བྷརྵ་ཀ་དང། མེ་ཏོག་སུ་མན་དང། ཏ་ར་ཎ་

[251A]༄༅། །དང། ཀུ་ཡ་ཀའི་མེ་ཏོག་གི་ཆར་གྱི་རྒྱུན་ཕབ་བོ་།བཅོམ་ལྡན་འདས་ལ་མཆོད་པ་དང། དཀྱིལ་འཁོར་ཆེན་པོ་ལ་མཆོད་པའི་ཕྱིར་དང་
ལྷ་རྫས་ཀྱི་ཆོས་གོས་སྤུད་པ་དང། རྒྱན་སྣ་ཚོགས་ཀྱི་ཆར་འབབ་ཅིང་ཕྱོགས་བཅུའི་དེ་བཞིན་གཤེགས་པ་ཐམས་ཅད་ལ་མཆོད་དོ་།དེ་ལྟར་ན་ཆོ་འཕྲུལ་ཆེ་བའི་
ཆེ་བ་དག་སྣང་ངོ། །རོལ་མོའི་སྒྲ་ཡན་ལག་ལྔ་པ་དག་ཀྱང་མ་བརྡུངས་པར་ནམ་མཁའ་ལ་སྒྲ་བྱུང་ངོ། །འཕགས་པ་དོན་ཡོད་པའི་ཞགས་པའི་སྙིང་
པོའི་ཆོ་ག་ཞིབ་མོའི་རྒྱལ་པོ། བམ་པོ་ཉི་ཤུ་བཞི་པ། དེ་ནས་དེ་བཞིན་གཤེགས་པ་བཅོམ་ལྡན་འདས་ཤཱཀྱ་ཐུབ་པས་བྱང་ཆུབ་སེམས་དཔའ་
སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ཏེ། སེམས་ཅན་དག་པ་ཆེན་པོ། མཆོག་ཏུ་དཀོན་པའི་ཁྲོ་བོའི་རྒྱལ་
པོ་འདི་སྨྲས་ཏེ། རིག་སྔགས་འཆང་ཐམས་ཅད་མཆོག་ཏུ་གྲུབ་པར་བྱ་བའི་ཕྱིར་མ་རུངས་པ་ཐམས་ཅད་འཇོམས་པ། སྡིག་པ་ཐམས་ཅད་སྲེག་པ་བཤད་པ་
ལེགས་སོ་ལེགས་སོ། །འདི་ནི། ཕྱི་མའི་ཚེ་ཕྱི་མའི་དུས་ན་རིག་སྔགས་འཆང་བ་རྣམས་ཀྱིས་ལན་གཅིག་དྲན་པ་ཙམ་གྱིས་དགོས་པ་ཐམས་ཅད་བྱེད་པར་འགྱུར་

[251B] ༑ཡིད་ལ་རེ་བ་ཐམས་ཅད་ཡོངས་སུ་རྫོགས་པར་འགྱུར་འཕགས་པ་སྤྱན་རས་གཟིགས་དབང་ཕྱུག་མཐོང་བ་སྦྱིན་པར་འགྱུར་གནས་ཐམས་ཅད་གཏོགས་པའི་
གྲུབ་པ་ཆེན་པོ་རབ་ཏུ་སྟོན་པར་འགྱུར། རིག་སྔགས་འཆང་བ་རྣམས་ཀྱིས་ཡངས་ཤིང་རྒྱ་ཆེ་བའི་ཆེན་པོ་ཐམས་ཅད་བྱེད་པར་འགྱུར་ཕྱི་མའི་ཚེ་ཕྱི་མའི་དུས་ན་འདི་ནི། འཇིག་
རྟེན་ལས་འདས་པ་གཅིག་པོ་མཆོག་འགྲུབ་པར་འགྱུར་ཏེ། ལས་སྒྲུབ་པ་ཡང་དག་པར་འགྲུབ་པའི་ཕྱིར་རོ། །དེ་ནས་ཁྲོས་པའི་གད་རྒྱངས་སྤྱི་གཙུག་འབར་བ་ཞེས་བྱ་
བའི་གནོད་སྦྱིན་གྱི་སྡེ་དཔོན་ཆེན་པོ་གནོད་སྦྱིན་ཆེན་པོ་སྟོང་ཕྲག་བརྒྱའི་བདག་པོ། སྟོབས་ཆེ་བ། དཔུང་ཆེ་བ། བརྟན་ཞིང་ཕ་རོལ་གནོན་པ་ཆེན་པོ་གང་གི་ལག་མཐིལ་
གཅིག་གིས་རིའི་རྒྱལ་པོ་ལྷུན་པོ་ཆེན་པོ་འགུལ་བར་བྱེད་པ། ལྷའི་གནས་གཞལ་མེད་ཁང་དང་བཅས་ཏེ་རྒྱ་མཚོ་ཆེན་པོ་ན་གནས་ཏེ་འཁོར་བྱེ་བ་ཕལ་པོ་ཆེ་དང་ལྡན་པ་
དྲག་པོ་གཟི་བརྗིད་དྲག་པོ་སྟོབས་ཆེ་བ། ཕ་རོལ་གྱི་དཔུང་འཇོམས་པར་བྱེད་པ་དེ་སྟན་ལས་ལངས་ནས་བཅོམ་ལྡན་འདས་ག་ལ་བ་དེ་ལོགས་སུ་སོང་སྟེ་ཉེ་བར་ཕྱིན་
ནས་བཅོམ་ལྡན་འདས་ལ་ལན་གསུམ་བསྐོར་བ་བྱས་ཏེ་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་བཅོམ་ལྡན་འདས་ཀྱི་ཞབས་ལ་བཏུད་དེ་འདི་

[252A]༄༅། །སྐད་ཅེས་གསོལ་ཏོ། །བཅོམ་ལྡན་འདས། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་
ཁྲོ་བོའི་རྒྱལ་པོ་ཆེན་པོའི་གཟུངས་རིག་སྔགས་ཀྱི་རྒྱལ་པོ་ཤིན་ཏུ་མི་བཟད་པའི་གསང་སྔགས་བཤད་པས་ནི། བཅོམ་ལྡན་འདས་གཞལ་མེད་ཁང་དང་བཅས་
པ་བསྲེགས་སོ། །གནོད་སྦྱིན་དུ་མ་སྟོང་ཕྲག་བྱེ་བ་ཁྲག་ཁྲིག་འཁོར་དང་བཅས་པ་འབར་བ་གཅིག་ཏུ་གྱུར་ཏེ་བསྲེགས་སོ། །བཅོམ་ལྡན་འདས། བདག་ནི། ཞིག་
སྟེ་ཚིག་ཅིང་ཞུ་བར་གྱུར་ཏོ། །བཅོམ་ལྡན་འདས། དེ་ལ་བདག་གིས་ཇི་ལྟར་བསྒྲུབ་པར་བགྱི། བདག་ལ་སྐྱོབ་པ་སུ་ལགས། དཔུང་གཉེན་དུ་འགྱུར་བ་སུ་ལགས་
བཅོམ་ལྡན་འདས། བདག་ནི། སྲོག་རྣམ་པར་ཞིག་པའོ། །བདུད་ཀྱི་ཞགས་པས་བཅིངས་སོ། །བཅོམ་ལྡན་འདས། བདག་ལ་ཕན་གདགས་སུ་གསོལ། བདེ་
བར་གཤེགས་པ། བདག་ལ་བསྐྱབ་ཏུ་གསོལ། དེ་ནས་དེ་བཞིན་གཤེགས་པ་བཅོམ་ལྡན་འདས་ཤཱཀྱ་ཐུབ་པས་ཁྲོས་པའི་གད་རྒྱངས་སྤྱི་གཙུག་འབར་བ་
གནོད་སྦྱིན་གྱི་སྡེ་དཔོན་ཆེན་པོ་ལ་འདི་སྐད་ཅེས་བཀའ་སྩལ་ཏོ་།གནོད་སྦྱིན་གྱི་སྡེ་དཔོན་ཆེན་པོ་ཁྱོད་མ་འཇིགས་པར་ཁྲོ་བོའི་རྒྱལ་པོ་ལྕགས་ཀྱུའི་དཀྱིལ་

[252B]བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་སྐྱབས་སུ་ཉེ་བར་སོང་ཞིག་བྱང་ཆུབ་
སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་འདི་ནི། ཁྱོད་ཀྱི་སྐྱབས་དང། དཔུང་གཉེན་དང། སྐྱོབ་པ་དང་རྟེན་དུ་འགྱུར་ཏེ་
གང་གིས་འཁོར་གྱི་ཚོགས་དང་བཅས་པའི་གནོད་སྤྱིན་སྟོང་ཕྲག་བརྒྱའི་སྲོག་དང་བྲལ་བར་མི་འགྱུར་བ་ཡིན་ནོ། །ཀྱེ་གནོད་སྦྱིན་ཆེན་པོ་མྱུར་བ་མྱུར་བར་སོང་སྟེ་སྐྱབས་
སུ་འགྲོ་བར་བྱོས་ཤིག་དེ་ནས་ཁྲོས་པའི་གད་རྒྱངས་སྤྱི་གཙུག་འབར་བ་གནོད་སྦྱིན་གྱི་སྡེ་དཔོན་ཆེན་པོ་བཅོམ་ལྡན་འདས་ཀྱིས་དབུགས་ཕྱུང་བ་རྟོགས་ནས་བྱང་
ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ག་ལ་བ་དེ་ལོགས་སུ་སོང་སྟེ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་
པ་སྤྱན་རས་གཟིགས་དབང་ཕྱུག་ལ་དུ་ཞིང་བརྒྱལ་ནས་ལག་པ་བརྐྱངས་ཏེ་ཞབས་ལ་བཏུད་ནས་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་བསྐྱབ་ཏུ་
གསོལ། ཐུགས་རྗེ་ཆེན་པོ། བདག་བསྐྱབ་ཏུ་གསོལ། བདག་ལ་སྲོག་སྩོལ་བར་མཛད་དུ་གསོལ། བཅོམ་ལྡན་འདས། བདག་ནི། བསྲེགས་ཤིང་གཅིག་ཏུ་འབར་

[253A]༄༅། །བར་གྱུར་ཏོ། །བཅོམ་ལྡན་འདས། གནོད་སྦྱིན་དུ་མ་སྟོང་ཕྲག་བརྒྱ་བྱེ་བ་འཁོར་དང་བཅས་པ་སྲོག་དང་འབྲལ་བར་འགྱུར་རོ། །ཤེས་པ་ནི། སྟོར་
སྟོབས་དང་བརྩོན་འགྲུས་སྤྲོ་བར་བྱེད་པ་ནི། ཉམས་ན། བཅོམ་ལྡན་འདས། བདག་གིས་ལུས་སུ་ཞིག་གསོ་བར་བགྱིད། བྱང་ཆུབ་སེམས་དཔའ་སྤྱན་རས་གཟིགས་
དབང་ཕྱུག་གིས་ཁྲོས་པའི་གད་རྒྱངས་སྤྱི་གཙུག་འབར་བའི་གནོད་སྦྱིན་གྱི་སྡེ་དཔོན་ཆེན་པོ་ལ་འདི་སྐད་ཅེས་བཀའ་སྩལ་ཏོ། །ཀྱེ་གནོད་སྦྱིན་གྱི་སྡེ་དཔོན་ཆེན་
པོ་ཉོན་ཅིག་ང་ཇི་སྲིད་སྟོན་གྱི་བར་དུ་ཡུད་ཙམ་ཞིག་སྡོད་ཅིག་།གནོད་སྦྱིན་གྱི་བདག་པོ་ཁྱོད་ཀྱིས་འཛམ་བུའི་གླིང་གི་སེམས་ཅན་མང་པོ་ལ་རྣམ་པར་གཙེ་བར་
བྱས༑ ཁྱོད་ཀྱིས་བུད་མེད་དང། སྐྱེས་པ་དང། ཁྱེའུ་དང། བུ་མོ་མང་པོ་ནི། ཟོས་ན། ཁྱོད་ཀྱིས་འཕགས་པའི་སྤྱན་མང་པོ་ནི་ཉམས་པར་བྱས། ཁྱོད་
ཀྱིས་རིག་སྔགས་དང། དཀྱིལ་འཁོར་དང། ཆོ་ག་ཞིབ་མོ་མང་པོའི་བར་ཆད་ནི། བྱས། གྲུབ་པ་རྣམས་ནི། མེད་པར་བྱས། མ་གྲུབ་པ་རྣམས་ཀྱང་མེད་པར་བྱས། སྐལ་
པ་ཅན་མང་པོ་ནི། མེད་པར་བྱས། སྐལ་བ་མེད་པ་ནི། ཡོད་པར་བྱས་མི་འཚེ་བ་དང་སྲོག་དང་ལོངས་སྤྱོད་ཀྱི་བདེ་བ་ནི། མེད་པར་བྱས། འཚེ་བ་དང། སྲོག་རྣམ་

[253B] འཕེལ་བར་བྱས། ཁྱོད་ཀྱིས་ལེགས་པར་བཤད་པ་ནི། ཡོངས་སུ་བོར། ཁྱོད་ཀྱིས་ཉེས་པར་བཤད་པ་དང། སེར་སྣ་ནི། མང་དུ་བྱས། རིག་
སྔགས་འཆང་ཐམས་ཅད་དང། སེམས་ཅན་ཐམས་ཅད་ལ་ཁྱོད་ནག་པོ་དང། རྣམ་པར་འཇིག་པར་རབ་ཏུ་གནས། ཁྱོད་ཀྱིས་ངན་སེམས་ཐམས་ཅད་ནི། སྤེལ་
ཁྱོད་ཀྱིས་དགེ་བའི་རྩ་བ་རྣམས་ནི། ནུབ་པར་བྱས། ལྷ་དང་བཅས་པའི་འཇིག་རྟེན་ན་ཁྱོད་ཤིན་ཏུ་མི་བཟད་པ་སྡིག་པ་ཅན་ཡིན། གཤིན་རྗེའི་འཇིག་རྟེན་གྱི་གནས་
དང་བཅས། བདུད་དང་བཅས། ཚངས་པ་དང་བཅས་པའི་ནང་ན་ཁྱོད་གཅིག་པུ་ངན་སེམས་ཅན་བར་ཆད་བྱེད་པར་སྐྱེས་པ་ཡིན་ཏེ། རྒྱུ་དེས་ན་གནས་སྐབས་འདི་
འདྲ་བ་ཐོབ་པ་ཡིན་པས་ཀྱེ་གནོད་སྦྱིན་གྱི་བདག་པོ་དམ་ཚིག་དང་བསླབ་པ་དང། སྡོམ་པ་ཁས་བླང་བ་དང། དགེ་བའི་ཆོས་བྱོས་ཤིག་འོན་ཏང་ཁོ་བོ་ཁྱོད་ཀྱི་
སྐྱབས་དང། དཔུང་གཉེན་དུ་འགྱུར་བར་བྱའོ། །ཁྱོད་སྡུག་བསྔལ་བས་ཉམ་ཐག་པ་དང། བཅིངས་པ་མི་བཟད་པ་དང། མེ་འབར་བ་མི་བཟད་པའི་འཇིགས་པ་
ལས་ངས་ཡོངས་སུ་ཐར་བར་བྱའོ། །མཐོ་རིས་ཀྱི་ལམ་དུ་འཇུག་པར་བྱའོ། །དེ་ནས་ཁྲོས་པའི་གད་རྒྱངས་སྤྱི་གཙུག་འབར་བ་གནོད་སྦྱིན་གྱི་སྡེ་དཔོན་ཆེན་པོ་འཁོར་

[254A]༄༅། །གནོད་སྦྱིན་བྱེ་བ་ཁྲག་ཁྲིག་བརྒྱ་སྟོང་དུ་མས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་
ཞབས་གཉིས་ལ་བཏུད་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་གསོལ་ཏོ་།བཅོམ་
ལྡན་འདས། དེང་སླན་ཆད་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཁྱོད་ཀྱི་བཀའ་ལུང་བཞིན་བགྱིས་ཏེ་དམ་
ཚིག་ལ་གནས་པར་བགྱིའོ། །ཆོས་ཀྱི་རྗེས་སུ་སེམས་པ་དང། དཀོན་མཆོག་གསུམ་ལ་སྐྱབས་སུ་མཆིས་པ་ལ་གནས་པར་བགྱིའོ། །ཁྲོ་བོའི་རྒྱལ་པོ་འདི་དང་
རིག་སྔགས་ཀྱི་རྒྱལ་པོ་ལྕགས་ཀྱུའི་གཟུངས་དང། ཆོ་ག་ཞིབ་མོ་དང། གང་ཡང་རིགས་ཀྱི་བུ་དང། རིགས་ཀྱི་བུ་མོ་དང། དགེ་སློང་དང། དགེ་སློང་མ་དང་
དགེ་བསྙེན་དང། དགེ་བསྙེན་མ་རྣམས་ཡོངས་སུ་བསྐྱང་བར་བགྱིའོ་།དོན་ཡོད་པའི་ལྕགས་ཀྱུའི་གཟུངས་རིག་སྔགས་ཀྱི་རྒྱལ་པོ་འདི་འཆང་བ་དང། ཀློག་
པ་དང། འདོན་པ་དང། བཟླས་བརྗོད་ཀྱི་ཆོ་ག་ཀུན་སྤྱོད་པ་དེ་ལ་ནི། བདག་གནོད་སྦྱིན་བརྒྱ་སྟོང་དུ་མ་རྣམས་ཀྱིས་འོག་དང། བླ་དང། ཕྱོགས་བཞི་ཀུན་ཏུ་

[254B] བསྲུང་བ་དང། སྦ་བ་དང། བསྐྱབ་པར་བགྱིའོ། །ཡོངས་སུ་བསྐྱང་བར་བགྱིའོ། །ལུས་ལ་སྟོབས་དང་སྤྲོ་བ་དང། གཟི་བྱིན་མང་དུ་བསྐྱེད་
པར་བགྱིའོ། །དེའི་ཡུལ་ཕྱོགས་སུ་འཐབ་པ་དང། རྩོད་པ་དང་འགྱེད་པ་དང། མཚང་འདྲུ་བ་དང། མ་ལེགས་པ་དང། ལོ་ཉེས་དང། མི་ངས་དང། རིམས་དང་
གནོད་པ་དང། འཁྲུག་པ་དང། ཉམ་ཐག་པར་བྱེད་པའི་གདོན་དང་བཅས་པ་དང། ནད་དང། གཅོང་དང། ཉོན་མོངས་པ་དང། སྒྲིབ་པ་ཐམས་ཅད་རབ་ཏུ་ཞི་བར་
བགྱིའོ། །རབ་ཏུ་བསལ་བར་བགྱིའོ། །རྐུན་པོ་དང། ཟོལ་མི་རྒོད་དང་གཅན་གཟན་ཁྲོ་བོའི་འཇིགས་པ་རྣམས་བསལ་བར་བགྱིའོ། །དུས་མ་ཡིན་པར་འཆི་བའི་
འཇིགས་པ་ལས་སོ་སོར་བཟློག་པར་བགྱིའོ། །རྨི་ལམ་ངན་པ་དང། ལྟས་ངན་པ་དང། བཀྲ་མི་ཤིས་པ་བྱུང་བ་ཐམས་ཅད་སོ་སོར་བཟློག་པར་བགྱིའོ། །ཆར་ཆེས་པ་དང་
ཆར་མི་འབབ་པ་དང། དུས་མ་ཡིན་པའི་ཆར་དང། སད་དང། ཐན་པ་དང། བྱི་བའི་འཇིགས་པ་རྣམས་སོ་སོར་བསལ་བར་བགྱིའོ། །དབེན་པ་དང། ཉམས་དགའ་བ་དང་
ལོ་ལེགས་པ་དང། འབྱོར་བ་སྦྱར་བར་བགྱིའོ། །སེམས་ཅན་མི་དགེ་བ་སྤྱོད་པ་ལས་བཟློག་པར་བགྱིའོ། །དགེ་བ་ལ་སྦྱོར་བར་བགྱིའོ། །སེམས་ཅན་དགེ་བ་སྤྱོད་པ་རྣམས་

[255A]༄༅། །ཀྱི་གྲོགས་བདག་འཁོར་དང་བཅས་པས་བགྱིའོ། །ཡང་དག་པར་དད་པས་རྗེས་སུ་འབྲང་བར་བསྒྲུབ་པར་བགྱིའོ། །བུད་མེད་དང་སྐྱེས་པ་དང་
ཁྱེའུ་དང། བུ་མོ་དང། དགེ་སྦྱོང་དང། བྲམ་ཟེ་དང། སེམས་ཅན་ཐམས་ཅད་བུ་གཅིག་པ་བཞིན་དུ་ཡོངས་སུ་བསྐྱང་བར་བགྱིའོ། ཆོས་ལ་ཞུགས་པའི་ཡིད་དང། ངོ་ཚ་
ཤེས་པ་དང། ཁྲེལ་ཡོད་པས་གནས་པར་བགྱིའོ། །ཐམས་ཅད་དུ་བདག་མཆི་བར་བགྱིའོ། །ཇི་ལྟར་རང་གི་སྲོག་འདི་ཡོངས་སུ་བསྐྱང་བ་བཞིན་དུ་གཟུངས་དང་
རིག་སྔགས་གྲུབ་པ་འདི་ཡང་ཡོངས་སུ་བསྐྱང་བར་བགྱིའོ། །སྤྱི་བོས་བླང་བར་བགྱིའོ། །ཁུར་དུ་བཀུར་བར་བགྱིའོ། །སྒྲུབ་པར་འགྲུབ་པ་ཆེན་པོ་སྩལ་བར་བགྱིའོ། །
བགེགས་དང། ལོག་འདྲེན་ཐམས་ཅད་དང། སེམས་ཅན་མ་རུངས་པ་དང་གནོད་སྦྱིན་ཆད་པས་གནོད་པ་སོ་སོར་བཟློག་པར་བགྱིའོ། །དེ་ནས་བྱང་ཆུབ་སེམས་
དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་ཁྲོས་པའི་གད་རྒྱངས་སྤྱི་གཙུག་འབར་བ་གནོད་སྦྱིན་གྱི་སྡེ་དཔོན་ཆེན་པོ་ལ་འདི་
སྐད་ཅེས་བཀའ་སྩལ་ཏོ། །གནོད་སྦྱིན་གྱི་སྡེ་དཔོན་ཆེན་པོ། ལེགས་སོ་ལེགས་སོ། །ཁྱོད་ཀྱིས་དེ་བཞིན་དུ་བྱ་བར་རིགས་སོ། །སེམས་ཅན་ཐམས་ཅད་རྗེས་སུ་

[255B] །རིག་སྔགས་འཆང་བ་ལ་བདག་ཉིད་ཀྱིས་བསྲུང་བ་དང། བཅང་བར་བྱའོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་དེ་སྐྱབས་གསུམ་ལ་
གནས་ཤིང་དཀྱིལ་འཁོར་ཆེན་པོའི་དམ་ཚིག་དང། དེ་བཞིན་གཤེགས་པའི་བསླབ་པའི་ཚིག་འཛིན་པ་ལ་གནས་པར་གྱུར་ཏེ། །རིགས་ཐམས་ཅད་ཀྱི་དམ་ཚིག་དང་ལྡན་
པར་གྱུར་ཏོ། །དེ་ནས་དེ་བཞིན་གཤེགས་པ་བཅོམ་ལྡན་འདས་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་
ལ་འདི་སྐད་ཅེས་བཀའ་སྩལ་ཏོ། །ཡོན་ཏན་གྱི་ཕུང་པོ་མཆོག་ཏུ་བཟང་བ་ལ་གནོད་སྦྱིན་གྱི་བདག་པོ་ཁས་ལེན་དུ་བཅུག་ཅིང་བཞག་པ་ལེགས་སོ་ལེགས་སོ། །ཁྲོ་བོའི་རྒྱལ་
པོའི་ཆོ་ག་ཉེ་བར་སྤྱད་པ་དེ་སྨྲོས་ཤིག་རིག་སྔགས་འཆང་དེ་རྣམས་ཇི་ལྟར་མཆོག་འགྲུབ་པར་འགྱུར་བ་དང། ལན་གཅིག་དྲན་པ་ཙམ་གྱིས་ཇི་ལྟར་ཇི་ལྟར་མྱུར་བ་མྱུར་བར་
ལས་སྒྲུབ་པ་འགྲུབ་པར་འགྱུར་བ་དང། ཇི་ལྟར་དྲན་པ་ཙམ་གྱིས་ཇི་ལྟར་བསམ་པ་དང། ཡིད་ལ་རེ་བ་འབྱོར་པར་འགྱུར་བ་དང། དོན་ཡོད་པའི་ལྕགས་ཀྱུ་ཁྲོ་བོའི་རྒྱལ་
པོ་འདི་མྱུར་དུ་འགྲུབ་པར་འགྱུར་པ་དེ་ལྟར་བྱིན་གྱི་རླབས་ཀྱིས་བྱིན་གྱིས་རློབས་ཤིག་དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་

[256A]༄༅། །དབང་ཕྱུག་བཅོམ་ལྡན་འདས་ཀྱིས་བཀའ་ལུང་སྩལ་བ་རྟོགས་ནས་ཉེ་བར་བཤད་པའི་ཆོ་ག་སྨྲས་པ། བཅོམ་ལྡན་འདས། རིག་སྔགས་འཆང་བ་
རིགས་ཀྱི་བུའམ། རིགས་ཀྱི་བུ་མོའམ། དགེ་བསྙེན་ནམ། དགེ་བསྙེན་མ་གང་ཡིན་པའམ། གཞན་དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེའུ་རིགས་དང་
དམངས་རིགས་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་རྣམས་ཁྲོ་བོའི་རྒྱལ་པོ་འདི་སྒྲུབ་པར་འདོད་ན། དེ་ཟླ་བ་ཡར་གྱི་ངོའི་ཚེས་བཅོ་ལྔ་ལ་འབྲས་ཆན་
དང། འོ་མ་ཟ་ཞིང་ནང་པར་སྔར་ལངས་ལ་འཕགས་པ་སྤྱན་རས་གཟིགས་དབང་ཕྱུག་གི་སྐུ་གཟུགས་ཀྱི་སྤྱན་སྔར་སྐྱིལ་མོ་ཀྲུང་བཅས་ཏེ་འདུག་ནས་མི་སྨྲ་བར་གཎྜི་
བརྡུང་བའི་དུས་ལ་བབ་ཀྱི་བར་དུ་འབྲས་ཆན་ཁྱོར་བ་བཀང་སྟེ་གཏོར་མ་བརྒྱ་རྩ་བརྒྱད་དབུལ་བར་བྱས་ན། དེས་ཁྲོ་བོའི་རྒྱལ་པོ་སྒྲུབ་པའི་ཆོ་ག་དེ་དག་འགྲུབ་པར་
འགྱུར་ཞིང་མཆོག་ཏུ་འགྲུབ་པར་འགྱུར་རོ། །དེ་ལྟར་བསྒྲུབས་ནས་བཟླས་བརྗོད་གཅིག་དང། དྲན་པ་གཅིག་གིས་ཐམས་ཅད་དུ་འགྲུབ་པར་བྱས་ན། ཐམས་ཅད་དུ་
བྱ་བ་ཐམས་ཅད་མཆོག་ཏུ་འགྲུབ་པར་འགྱུར་རོ། །དེ་ནས་རིག་སྔགས་འཆང་བ་ལས་བྱེད་པར་འདོད་ཅིང། དོན་ཡོད་པའི་ཞགས་པའི་སྙིང་པོ་སྒྲུབ་པར་འདོད་ན། ཁྲོ་

[256B] །དྲན་པ་ཙམ་གྱི་མོད་ལ་བགེགས་དང། ལོག་འདྲེན་ཐམས་ཅད་སྐྲག་པར་འགྱུར་ཞིང་དཔག་ཚད་ཚུན་ཆད་དུ་རིག་སྔགས་འཆང་
བའི་དྲུང་དུ་འོང་བར་མི་ནུས་ཏེ་རྒྱང་རིང་པོ་ན་འདུག་གོ་འདི་ལན་གཅིག་དྲན་པ་ཙམ་གྱིས་བཟླས་བརྗོད་དང། ཆོ་ག་དང། སྒྲུབ་པ་བདེ་བར་འགྲུབ་ཅིང་དགོས་པ་སྒྲུབ་པ་
ཐམས་ཅད་གྲུབ་པ་བླ་ན་མེད་པ་ཐོབ་པར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་མཆོག་སྦྱིན་པར་མཛད་པར་འགྱུར་རོ་།དཔག་ཚད་ཚུན་ཆད་དུ་འབར་
བའི་ལྕགས་ཀྱུ་ཆེན་པོ་འཕང་དུ་རི་ཆེན་པོ་ཙམ་[?]འབྱུང་བར་འགྱུར་ཏེ། དཔག་ཚད་གསུམ་གྱི་ཚད་ཙམ་དང། འོག་ཏུ་གཡང་སར་གྱུར་ཏེ། སུ་ཡང་འོང་མི་ནུས་སོ། །ལྷ་དང་
ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་དང། མི་དང་མི་མ་ཡིན་པ་དང་བཅས་པས་གནས་དེར་
འོང་བར་མི་ནུས་ན། མི་མ་ཡིན་པ་ཕལ་པ་དང། བགེགས་དང། ལོག་འདྲེན་རྣམས་ཀྱིས་ལྟ་སྨོས་ཀྱང་ཅི་དགོས་ཏེ། གནས་མེད་དོ། །རིག་སྔགས་འཆང་བ་འཇིགས་པ་
མེད་པར་ཡང་དགོས་པ་ཐམས་ཅད་གྲུབ་པ་སྒྲུབ་པར་བྱེད་དོ། བགེགས་མེད་པར་ཐམས་ཅད་དུ་སྒྲུབ་པ་གྲུབ་པ་འཐོབ་པར་འགྱུར་རོ། །དེ་ནས་རིག་སྔགས་འཆང་བ་ལས་

[257A]༄༅། །ཐམས་ཅད་བྱ་བར་འདོད་ཅིང་གདོན་བསལ་བར་འདོད་ན། གུ་གུལ་དང། ཡུངས་ཀར་ལ་ལན་གཅིག་བཟླས་བརྗོད་བྱས་ཏེ་གདོན་ལ་བདུག་པ་
སྦྱིན་པར་བྱའོ། །ཡུངས་ཀར་གྱིས་བརྡེག་པར་བྱའོ། །ལན་གཅིག་དྲན་པར་བྱའོ། །ལག་པ་གཡས་པའི་མཛུབ་མོ་ཁྲོས་པས་བསྡིགས་པར་བྱའོ། །བདུག་པ་དང། བརྡེག་
པ་དང། དྲན་པ་ལྷན་ཅིག་ཏུ་བྱས་ན། མོད་ལ་གདོན་ཐམས་ཅད་འཇིགས་པར་འགྱུར་རོ། །ཅི་སྟེ་ནག་པོ་ཆེན་པོ་རང་ཉིད་དམ། ལྷ་མ་ཡིན་གྱི་དབང་པོའམ། སྒྲ་གཅན་
ནམ༑ འཇིགས་བྱེད་ཀྱང་འཇིགས་པར་བྱེད་ན། གདོན་གཞན་འོང་བར་ལྟ་ག་ལ་འགྱུར་ཏེ། མོད་ལ་གཅིག་ཏུ་འཇིགས་པར་འགྱུར་རོ། །འབྱུང་པོ་དང། གདོན་གྱིས་
ཡོངས་སུ་ཟིན་པ་ཐམས་ཅད་ལ་དུར་ཁྲོད་ཀྱི་ཐལ་བ་ལ་ལན་གཅིག་བཟླས་བརྗོད་བྱས་ཏེ་སྤྱི་བོར་གཏོར་ཞིང་ལན་གཅིག་དྲན་པར་བྱས་ན། མོད་ལ་འབྱུང་པོ་དང། གདོན་
འབྲོས་པར་འགྱུར་རོ། །ན་ལ་ད་དང། ཨན་ད་ནི་དྲ་ཀ་བ་ཙ་དང་གུ་གུལ་དང། ཧ་ས་དང། བ་ལ་ཀ་དང། མ་ཏུ་ལ་དང། པདྨ་དང། པུཥྤ་རྣམ་གཉིས་དང། ར་ཛ་ནི་དང། ཡུངས་
ཀར་དང། ཤིང་ཀུན་དང། ན་ར་པདྨ་དང། བི་ཤ་ར་དང། ཙན་ཏྲི་ཀ་རྣམས་རའི་གཅིན་གྱིས་སྦྲུས་ཏེ་རིལ་བུ་ནས་ཀྱི་འཛེལ་མ་ཙམ་བྱས་ཏེ་གྲིབ་མ་ལ་བསྐམས་ལ་

[257B]པ་མཆོག་གི་རིལ་བུ་གཅིག་བདུག་པ་བྱས་ན། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་
རི་དང། ནགས་ཚལ་དང། གཅོང་རོང་དང་བཅས་པ་རྣམས་འགུལ་ལོ་།རྒྱ་མཚོ་ཆེན་པོ་ནི། འཁྲུགས་སོ། །རི་རབ་ཆེན་པོ་ནི། གཡོས་སོ་།སུམ་ཅུ་རྩ་གསུམ་གྱི་གནས་
གཞལ་མེད་ཁང་དང་བཅས་པ་ནི། ཆེར་གཡོས་ཏེ་འགུལ་ལོ། །ལྷ་ཐམས་ཅད་སྐྲག་གོ་ལྷ་མ་ཡིན་ཐམས་ཅད་དུ་ཞིང་ཕྱོགས་ཕྱོགས་སུ་འབྲོས་སོ། །ས་ནི། གཡོས་སོ། །
ཀླུ་གང་དག་རྒྱ་མཚོན་གནས་པ་དང། གནོད་སྦྱིན་དང། སྲིན་པོ་དང། འབྱུང་པོ་དང། ཡི་དྭགས་དང། བརྗེད་བྱེད་དང། གསང་བ་པ་དང། ཚངས་པའི་སྲིན་པོ་དང་
བགེགས་དང། གདོན་མི་བཟད་པ་གཞན་མ་རུངས་པ་དེ་དག་ཐམས་ཅད་ནི། དྲི་ཚོར་བ་ཙམ་གྱིས་རྣམ་པར་ཞིག་པར་འགྱུར་ཏེ། དོགས་པར་མི་བྱའོ། །ལུས་རྣམ་པར་ཞིག་
པར་འགྱུར། བཅོམ་སྟེ་རུས་པ་ལྷགས་པར་འགྱུར། འཆི་བདག་གི་ཞགས་པའི་ཁར་འགྲོ་བར་འགྱུར། དེས་རྣམ་པར་ཞིག་པར་འགྱུར་བ་དེ་ལ་དོགས་པར་མི་བྱའོ། །དུག་དང་
བཅས་པ་ནི། མོད་ལ་དུག་མེད་པར་འགྱུར་རོ། །ཀླུ་འཇོག་པོ་དང། ནོར་རྒྱས་ཀྱིས་གལ་ཏེ་ཟིན་པའམ། སྦྲུལ་གྱིས་ཟིན་པ་ལ་བདུག་པ་དང་བྱུགས་པ་ཙམ་གྱིས་ཐམས་ཅད་དུ་

[258A]༄༅། །དུག་མེད་པར་འགྱུར་རོ། །གང་དག་འཇིག་རྟེན་ན་དུག་སྣ་ཚོགས་མི་བཟད་པ་ཡོད་པ་ལ་བདུག་པའི་དྲི་ཙམ་དང། བསྐུས་པ་དང། རིལ་བུ་ཙམ་གྱིས་མོད་
ལ་དུག་ཐམས་ཅད་མེད་པར་འགྱུར་ཏེ། ཐེ་ཚོམ་མི་བྱའོ། །འབྲས་དང། ཕོལ་མིག་དང། ལཱུ་ཏ་དང། ཤུ་བ་དང། ཤ་བཀྲ་དང་རྐང་ཤུ་དང། མཛེ་དང། འབྲུམ་བུ་དང་
ལྷོག་པ་རྣམ་པ་མང་པོ་དང། ནད་མཆེད་པ་དང། ཝ་བའི་ཕྲེང་བ་དང། ཁོང་འབྲས་དང། རྐུབ་ན་བ་དང། སྐྲན་དང། ཁྲུ་བ་དང། རྩིབ་ལོགས་ན་བ་དང། སྙིང་ག་ན་བ་དང་
གྲེ་བ་འགགས་པ་དང། རྣ་བ་ན་བ་དང། སོ་ན་བ་དང། མིག་ན་བ་དང། མགོ་བོ་ན་བ་དང། གཞོགས་ཕྱེད་ན་བ་ལ་རིལ་བུས་བསྐུས་པ་ཙམ་དང། ཆུ་དྲོན་འཐུངས་པ་ཙམ་
དང། བདུགས་པ་ཙམ་དང། བསྣམས་པ་ཙམ་གྱིས་ཐམས་ཅད་དེ་མ་ཐག་ཏུ་རབ་ཏུ་ཞི་བར་འགྱུར་ཏེ། ཐམས་ཅད་ལ་རིལ་བུ་དམ་པ་ལན་གཅིག་བཟླས་བརྗོད་བྱས་ཏེ་
བྱིན་ན། ཐམས་ཅད་དུ་དགོས་པ་ཐམས་ཅད་བྱེད་པ་བླ་ན་མེད་པ་ཡིན་ནོ། །ཤིན་ཏུ་ཆར་ཆེ་བ་དང། ཆར་མི་འབབ་པ་དང། དུས་མ་ཡིན་པའི་ཆར་དང། རླུང་དང། སེར་བ་དང་
འབྱུང་པོ་དང། མ་མོའི་ཚོགས་དང། མཚོའི་ཀླུ་དེ་དག་ཐམས་ཅད་དབང་དུ་འགྱུར་རོ། །ཆར་དུས་སུ་འབེབས་སོ། །ལོ་ཏོག་དང། འབྲས་བུ་དང། མེ་ཏོག་ཡོད་པར་འགྱུར་རོ།།

[258B] །སད་དང། རླུང་དང། ཐན་པ་མི་འབྱུང་ངོ། །ཕུན་སུམ་ཚོགས་པ་ཐམས་ཅད་གྲུབ་པར་བྱེད་ཅིང་བཀྲ་ཤིས་པ་ཐམས་ཅད་གྲུབ་པར་བྱེད་དོ། །རིམས་དྲག་
པོ་མ་རུངས་བ་ཀུན་ཏུ་འཇུག་པའི་རིམས་མི་བཟད་པ་དང། འདས་པ་མི་བཟད་པ་དྲག་པོའི་རིམས་དང། རིམས་དྲག་པོའི་འཇིགས་པ་ཆེན་པོ་དང། མེ་འབར་བ་ཤིན་ཏུ་ཚ་བ་དང་
ཞག་བཞི་པའི་རིམས་མི་བཟད་པ་དང། གྲང་བའི་རིམས་སྡུག་བསྔལ་ཆེན་པོ་དང། རིམས་གང་དག་འཆི་བའི་ཞགས་པ་འབར་བ། འཁྲུག་པ་དྲག་པོ་མི་བཟད་པ་དང། ཟློས་པའི་
རིམས་གསོ་དཀའ་བ་དང། ཉིན་གཅིག་པའི་རིམས་དང། ཉིན་གཉིས་པའི་རིམས་དང། ཉིན་གསུམ་པའི་རིམས་དང། དེ་བཞིན་དུ་རླུང་ལས་གྱུར་པ་དང། བད་ཀན་ལས་གྱུར་པ་དང་
མཁྲིས་པ་ལས་གྱུར་པ་དང། མཆིལ་མ་ལས་གྱུར་པའི་རིམས་དང་རིམས་རྙིང་པ་དང། ཟུག་གཟེར་དང། གཞང་འབྲུམ་དང། གཅིན་སྙི་བ་མི་ཟད་པ་དང། རིམས་ཐམས་ཅད་ལ་
བདུགས་པ་ཙམ་གྱིས་ཐེ་ཚོམ་མེད་པར་རྣམ་པར་འཇིགས་པར་འགྱུར་རོ་།ནམ་མཁའ་ལྡིང་གི་གདོན་དང། གང་དག་མིའམ་ཅིའི་གདོན་དང། ལྟོ་འཕྱེ་ཆེན་པོའི་གདོན་དང། མི་མ་ཡིན་
པའི་གདོན་དང། གང་[?]དག་གཞན་མིའི་གདོན་ཐམས་ཅད་བདུག་པས་བདུགས་པ་དེས་མོད་ལ་ཐམས་ཅད་རྣམ་པར་བྲལ་བར་འགྱུར་རོ། །ལྕགས་ཀྱུའི་གསང་སྔགས་དམ་པ་ལན་གཅིག་

[259A]༄༅། །དྲན་པར་བྱས་ན། སྐེམ་བྱེད་དང། བསྐམས་པ་དང། བརྗེད་བྱེད་དང། གདོན་ར་ཟ་ཡག་ཤྨཱ་དང། བདག་ཉིད་ངན་པར་བྱུང་བ་དང། གྲིབ་གནོན་དང། འཐབ་པ་དང་
རྩོད་པ་གང་དུ་སྐྱེ་བོ་ཞེ་སྡང་བ་རྣམས་འབྱུང་བ་དང། གང་དུ་གནོད་པ་དང། འཁྲུག་པ་དང། ཉོན་མོངས་པ་མང་པོ་རྣམས་ལ་ཡིད་དུ་འོང་བ་བདུག་པ་ཙམ་གྱིས་ཐམས་ཅད་ལས་དེ་
ཐར་བར་འགྱུར་རོ། །རྒྱལ་པོ་ཁྲོས་པ་དང། གང་ཞིག་རྐུན་པོ་དང། མི་རྒོད་ཀྱི་ནང་དུ་སོང་བ། གཅོང་རོང་བགྲོད་དཀའ་བའི་ནང་དུ་སོང་ངམ། དོག་པ་མི་བཟད་པའི་ནང་དུ་ཆུད་པ་ལ་
ལྕགས་ཀྱུ་ལན་གཅིག་དྲན་པ་དང། བདུག་པ་མཆོག་གིས་བདུགས་ན་ཐམས་ཅད་དུ་རྟག་ཏུ་བདེ་བར་འགྲོ་བ་དང། གང་དང་གང་དུ་འགྲོ་བ་ན་བདེ་བར་འགྱུར་རོ། །དེའི་ལུས་
ལ་མེས་མི་ཚུགས། ཆུ་ཆེན་པོས་འཁྱེར་བར་མི་འགྱུར་རོ། །ལྕགས་ཀྱུའི་རིག་སྔགས་དྲན་པ་དང། བདུག་པ་མཆོག་གིས་བདུགས་ན། ཐམས་ཅད་དུ་ཕ་རོལ་ཏུ་ཕྱིན་པ་དང་
བདེ་ཞིང་ལེགས་པ་ཤིན་ཏུ་རྒྱས་པར་འགྱུར་རོ། །དེའི་ལུས་ལ་མཚོན་གྱིས་མི་ཚུགས། དུག་གིས་མ་ཡིན། གསང་སྔགས་མཆོག་ཏུ་དྲག་པོས་མ་ཡིན། དེ་ལ་བྱད་ཀྱིས་མི་
ཚུགས། ནད་ཀྱིས་མ་ཡིན། ཉོན་མོངས་པ་དྲག་པོས་མ་ཡིན་ནོ། །གསང་སྔགས་དྲན་པ་ཙམ་དང། བདུག་པས་བདག་བདུག་པ་ནི། ཐམས་ཅད་དུ་འཇིགས་པ་ཐམས་ཅད་

[259B] འདི་ལ་དོགས་པར་མི་བྱའོ། །དགྲ་དང་ཕྱིར་རྒོལ་བའི་མི་སེམས་ཅན་མ་རུངས་པ་མི་བཟད་པ་རྣམས་དང་འཐབ་མོ་འགྱེད་ཅིང་གཡུལ་འགྱེད་པ་ན་བདག་
ཉིད་བདུག་པས་བདུག་ཅིང་རིག་སྔགས་ལན་གཅིག་དྲན་པར་བྱས་ན། ས་ཐམས་ཅད་དུ་རྒྱལ་བར་འགྱུར་ཏེ། མཐོང་བ་ཙམ་ལ་དོགས་པར་མི་བྱའོ། །གང་ཞིག་རིག་སྔགས་འགྲུབ་
པར་མི་འགྱུར་བ་དང། གང་ཞིག་བགེགས་ཀྱིས་ཟིན་ཏེ་ཉམས་པ་དང་བློ་ཞན་ཅིང་ལེ་ལོ་ཅན་ལ་བདུག་པ་འདི་སྦྱར་བར་བྱ་ཞིང་གསང་སྔགས་ལན་གཅིག་བཟླས་བརྗོད་བྱས་ན་
དེས་མཆོག་ཏུ་དཀོན་པ་འགྲུབ་པར་འགྱུར་རོ། །སྐལ་བ་མེད་པ་བདག་ཉིད་བདུག་པ་དང། རིལ་བུ་མཆོག་གིས་བཀྲུ་བ་དང། མིག་བསྐུ་བ་དང། མཆོག་ཐིག་ལེ་བྱས་ན། ཐམས་
ཅད་དུ་སྐལ་བ་ཅན་དང། དགའ་བ་དང། དབང་ཕྱུག་མཚུངས་པ་མེད་པར་འགྱུར་རོ། །ནོར་དང་འབྲུ་འཕེལ་ཞིང་རྒྱལ་པོ་དང་འདྲ་བར་འགྱུར་རོ། །ཐམས་ཅད་དུ་སྟོབས་ཐོགས་པ་
མེད་པར་འགྱུར་རོ། །ཐམས་ཅད་དུ་མཆོག་གྲུབ་པ་དང། རྟག་ཏུ་རྒྱུན་མི་འཆད་པར་དུས་ཐམས་ཅད་དུ་གནོད་སྦྱིན་གྱི་སྡེ་དཔོན་ཆེན་པོ་བཞིས་བསྲུང་བ་དང། བསྐྱབ་པ་དང། སྦ་
བར་བྱ་བའི་ཕྱིར་ཉིན་མཚན་དུ་རྗེས་སུ་འབྲང་ཞིང་གནས་པར་འགྱུར་རོ། །བསྲུང་བའི་ཕྱིར་རྒྱལ་པོ་ཆེན་པོ་བཞི་དཔུང་འཁོར་དང་བཅས་པ་རིག་སྔགས་ཀྱི་རྗེས་སུ་འབྲང་བར་འགྱུར་

[260A]༄༅། །རོ༑ ༑བདེ་བ་ཐམས་ཅད་ཀྱིས་ཚིམ་པར་ཐོབ་པར་འགྱུར་རོ་།གནས་གཅིག་ནས་རིལ་བུ་བདུན་བླངས་པ་ལས་ཁྲོ་བོའི་ལྕགས་ཀྱུ་ལན་ཉི་ཤུ་རྩ་གཅིག་
བཟླས་བརྗོད་བྱའོ། །དེ་ནས་རིག་སྔགས་འཆང་བའམ། གཞན་གང་རུང་བ་ནས་དགེ་སྦྱོང་དང། བྲམ་ཟེ་བཀྲེན་པ་སྡུག་ཕོངས་པའི་བུད་མེད་དམ། སྐྱེས་པའམ། ཁྱེའུ་འམ་
བུ་མོའི་དོན་དུ་རིལ་བུ་གཅིག་གིས་ཁྲུས་བྱ། གཅིག་གིས་བདག་བདུག་།གཅིག་གིས་གོས་བདུག་གཅིག་ནི། བའི་རྣམ་ལྔ་དང་སྦྱར་ཏེ་བཏུང་བར་བྱ། གཅིག་ནི། མགོའི་
སྤྱི་བོར་གཞག་གཅིག་ནི་དཔུང་པ་གཡས་པར་གདགས། རིལ་བུ་གཅིག་ནི་རྐེད་པར་བཏགས་ན། ཐམས་ཅད་དུ་འབྱོར་པ་ཐོབ་པར་འགྱུར་ཞིང་ཐམས་ཅད་དུ་མཆོག་
བླ་ན་མེད་པ་འགྲུབ་པར་འགྱུར་རོ། །བསམ་པ་འགྲུབ་པར་འགྱུར་རོ་།རྒུད་པ་ཐམས་ཅད་རྣམ་པར་ཞིག་པར་འགྱུར་རོ། །རྨ་དང། ཉམ་ཆུང་བ་དང། དེ་བཞིན་དུ་
ཆག་གྲུགས་དང། བགེགས་ཀྱིས་ཟིན་པ་དང། གདོན་ར་ཟ་ཡག་མའས་ཟིན་པ་དེ་དག་ཐམས་ཅད་རབ་ཏུ་སྦྱར་བ་ཙམ་གྱིས་རྣམ་པར་ཞིག་པར་འགྱུར་ཏེ། དགོས་པར་མི་བྱའོ།།
སྒྲིབ་པ་ཐམས་ཅད་རྣམ་པར་ཞིག་པར་འགྱུར་ཏེ། སྔོན་བསགས་པའི་སྒྲིབ་པ་ཐམས་ཅད་མོད་ལ་རྣམ་པར་ཞིག་པར་འགྱུར་ཏེ། གསང་སྔགས་བསྟན་པ་དང། གསང་སྔགས་

[260B][?]ཅིང་དྲན་པ་དང། བདུག་པ་མྖྒོ་གིས་བདུགས་པར་བྱས་པས་དོགས་པར་མི་བྱའོ། །མནར་མེད་པ་དང། མི་བཟད་པའི་སྡིག་པ་དང། དུག་དང། སེམས་ཅན་མ་རུངས་
པ་དང། ལས་ངན་པ་དང། ཕུང་བ་རྣམས་ཐམས་ཅད་མོད་ལ་མེད་པར་འགྱུར་རོ། །མེས་ཕྱེ་མ་ལེབ་བཞིན་རྟག་ཏུ་མྱུར་དུ་སྲེག་པར་འགྱུར་རོ། །གསང་སྔགས་ལང་ཅིག་དྲན་
པར་བྱ་ཞིང་བདུག་པ་འདིས་བདུགས་ན། དུས་མ་ཡིན་པར་འཆི་བ་ཐམས་ཅད་ཞིག་པར་འགྱུར་རོ། །ཐམས་ཅད་དུ་སྦྱར་བ་ལ་དོགས་པར་མི་བྱའོ། །འཁོར་ལོས་བསྒྱུར་བ་ཐམས་
ཅད་ཀྱི་ཁྲོ་བོའི་ལྕགས་ཀྱུ་སྤྱི་གཙུག་འབར་བ་ཞེས་བྱ་བའི་བདུག་པའི་རྒྱལ་པོས་ཁྱིམ་དང། སྒོ་ཆེན་པོར་ནམ་ལངས་ཀ་དང། མུན་སྲོས་ཀར་བདུག་ཅིང་གསང་སྔགས་ལན་
གཅིག་དྲན་པར་བྱས་ན། ཁྱིམ་གྱི་ནང་དེར་གང་དག་མི་སྣང་བར་འདུག་པར་འགྱུར་རོ། །གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་དང། བརྗེད་བྱེད་དང། གྲིབ་
གནོན་མ་རུངས་པ་དང། མི་མ་ཡིན་པ་ཐམས་ཅད་སྣང་བཞིན་དུ་ཕྱིར་འབྱུང་ཞིང་ངུས་ཏེ། ཀྱི་ཧུད་ཟེར་བའི་སྒྲ་འབྱིན་པར་འགྱུར་རོ། །ཁྱིམ་གང་ཡིན་པ་འགུལ་བ་དང། ཁྱིམ་
དང་རྟ་བབས་རྣམས་འབབ་པར་འགྱུར་ཞིང། དམྱལ་བའི་སྲུང་མ་མི་བཟད་པ་ཐམས་ཅད་ཕྱོགས་བསླད་པར་འགྱུར་རོ། །གནོད་སྦྱིན་དང་སྲིན་པོ་དང། འབྱུང་པོ་དང། ལྷ་མ་ཡི་

[261A]༄༅། །དང། ནམ་མཁའ་ལྡིང་དང། དྲི་ཟ་དང། མིའམ་ཅི་དང་ལྟོ་འཕྱེ་ཆེན་པོ་དང། ཀླུ་མཐུ་བོ་ཆེ་ཐམས་ཅད་བདུག་པའི་དྲི་བླ་ན་མེད་པས་སྐྲག་པར་འགྱུར་རོ།།
བསམ་པ་ངན་པ་གང་དག་གནས་པའི་ཁྱིམ་ཐམས་ཅད་འབར་བ་དང་ལུས་བསྲེགས་པ་དང། ཕྱོགས་དང་ཕྱོགས་མཚམས་འཁྲུལ་བ་དང་བདུག་པའི་རྒྱལ་པོའི་
མཐུས་འཇིགས་པ་མི་བཟད་པ་ཐམས་ཅད་རབ་ཏུ་ཞི་བར་འགྱུར་རོ་།གཡུལ་འགྱེད་པ་དང། འཐབ་མོ་དང། རྩོད་པ་དང། འཐབ་ཅིང་འགྱེད་པ་ཐམས་ཅད་རབ་ཏུ་ཞི་
བར་འགྱུར་ཞིང་རྟག་ཏུ་རྒྱལ་བར་འགྱུར་རོ། །བདེ་ཞིང་ལེགས་པར་རྒྱལ་བ་འགྲུབ་པ་དང། ཐམས་ཅད་དུ་དཔལ་ཐོབ་པར་འགྱུར་རོ། །ལྷ་དང། ལྷ་མ་ཡིན་དང། དྲི་ཟ་
དང། གནོད་སྦྱིན་དང། སྲིན་པོ་དང། ཀླུ་རྣམས་ཀྱིས་བསྲུང་བའི་ཕྱིར་ཉིན་མཚན་དུ་རྗེས་སུ་འབྲང་བར་འགྱུར་རོ། །དེ་བཞིན་དུ་རྗེས་སུ་སྐྱོང་བ་དང། དུས་ཐམས་ཅད་བླ་
ན་མེད་པའི་གཟི་བྱིན་སྐྱེད་པར་བྱེད་དོ། །ཁྲོ་བོའི་ལྕགས་ཀྱུ་བླ་ན་མེད་པ་གྲུབ་པའི་ཐིག་ལེ་བརྗོད་པར་བྱའོ། །ཐིག་ལེ་སྐར་མ་ལྟ་བུ་ནི། །ལྷ་ཡི་ཉི་མ་བཞིན་དུ་དཔའ། །ཉི་མ་
བྱེ་བའི་འོད་དང་མཚུངས། །བསོད་ནམས་གཟི་བརྗིད་དག་གིས་འབར་།མུན་ཁྲོད་སྒྲོན་ཆེན་འོད་བཞིན་དུ། །མུན་པའི་ནང་ན་སྣང་བར་འགྱུར། །ཚོགས་ཀྱི་དཀྱིལ་ན་མཛེས་པ་

[261B] །སྐར་མའི་ཚོགས་དང་ཟླ་བ་བཞིན། །བསོད་ནམས་བྱེ་བ་སྟོང་ཕྲག་དང། །དཔག་མེད་གཞལ་དུ་མེད་པ་ཡིས། །ལུས་འདི་དག་ནི་བརྒྱན་པར་འགྱུར། །མཁའ་ལ་རིན་ཆེན་མཆོད་
སྡོང་ལྟར། །མཚན་དང་དཔེ་བྱད་བཟང་པོས་བརྒྱན། །རིལ་བུ་སྟེན་པ་བྱས་ན་ནི། །ལུས་ནི་བསོད་ནམས་ཚོགས་ཀྱིས་བསྐྱེད། །གང་ཞིག་ལུས་ནི་འབར་བ་དང། །ཤིན་ཏུ་བཟང་པོ་
ཁོ་ནར་འགྱུར། །འཇིག་རྟེན་མགོན་པོ་དུས་རྟག་ཏུ། །ཕྱག་ནི་སྤྱི་བོར་འཇོག་པར་མཛད། །རྟག་ཏུ་མཆོག་ནི་སྦྱིན་པ་དང། །ཀུན་ཏུ་བླ་མེད་གྲུབ་པར་འགྱུར། །ཆོ་ག་ཞིབ་མོ་འགྲུབ་པ་
དང། །གསང་སྔགས་འགྲུབ་ཅིང་ཕྱག་རྒྱ་དང། །དཀྱིལ་འཁོར་འགྲུབ་ཅིང་དཀྱིལ་འཁོར་གྱི། །རིམ་པར་ཕྱེ་བ་འགྲུབ་འགྱུར་ཏེ། །ཀུན་ཏུ་འགྲུབ་པ་བླ་ན་མེད། །གིའུ་ཝང་དང་
གུར་གུམ་དང། རུ་རྟ་ཆ་བསྙམས་ཏེ་སྦྱར་ལ་ཁྲོ་བོའི་ལྕགས་ཀྱུའི་གསང་སྔགས་བརྒྱ་རྩ་བརྒྱད་བཟླས་བརྗོད་བྱས་ལ། ཚངས་པར་སྤྱོད་པ། མཉམ་པར་བཞག་པ། ཁྲུས་
ལེགས་པར་བྱས་པ། གོས་གཙང་མ་བགོས་ཤིང་གཙང་མས་ཟླ་བ་ཡར་གྱི་ངོ་ཚེས་བཅུ་གསུམ་སྐར་མ་རྒྱལ་ལ་བབ་པའི་ཚེ་ཆུ་གཙང་མ་དང་ཞིབ་ཏུ་བཏགས་ལ་རྒྱ་ཤུག་གི་འབྲུ་
ཙམ་བྱས་ཏེ་གྲིབ་མ་ལ་བསྐམས་ལ། གང་གི་ཚེ་དགོས་པ་རྩོམ་པ་དེའི་ཚེ་ཁྲོ་བོའི་རྒྱལ་པོའི་ལྕགས་ཀྱུ་ལ་ལན་ཉི་ཤུ་རྩ་གཉིས་བཟླས་བརྗོད་བྱས་ཏེ་སྨིན་མཚམས་སུ་ཐིག་

[262A]༄༅། །ལེ་བྱའོ། །སྨིན་མཚམས་སུ་ཐིག་ལེ་བཟང་པོ་དེ་བཞིན་གཤེགས་པ་ཐམས་ཅད་ཀྱི་བྱིན་གྱི་རླབས་ཀྱིས་བྱིན་གྱིས་བརླབས་པ་མཚན་ཉིད་བཞིན་དུ་
ཐིག་ལེ་བྱས་ཏེ་བྱིན་གྱིས་བརླབས་པ་བྱས་པའི་མོད་ལ་དེ་བཞིན་གཤེགས་པ་ཐམས་ཅད་ཀྱི་གཙུག་ཏོར་གྱི་མཚན་ཉིད་རྣམ་པར་མཛེས་པའི་ཐིག་ལེ་དང་མཉམ་པར་མཚུངས་པར་
བརྒྱན་པར་འགྱུར། ཐམས་ཅད་དུ་མཆོད་པར་བྱ་བ་དང། རྟག་ཏུ་བླ་མ་ལ་གུས་པས་དམ་ཚིག་མ་ཉམས་པ་དང། རྒྱལ་པོ་དང་མཚུངས་པའི་བློན་པོ་དང། བཙུན་མོའི་ནང་དུ་
སོང་ན༑ ཐམས་ཅད་དགའ་བར་འགྱུར་ཞིང་ཐམས་ཅད་དུ་མཆོད་པར་འོས་པར་འགྱུར་རོ། །སེམས་ཅན་ཀུན་གུས་པ་དང། དགའ་བ་ཇི་ལྟར་འཇིག་རྟེན་འདྲེན་པ་ལ་བྱ་བ་
བཞིན་བྱེད་དོ། །ནོར་དང། འབྲུ་དང། ལྷའི་དཔལ་ཐོབ་པར་འགྱུར་རོ། །ལྷ་ཐམས་ཅད་ཀྱིས་མཆོད་པར་འགྱུར་རོ། །དབང་པོ་དང་ཚངས་པ་དང། ཁྱབ་འཇུག་དང། དབང་
ཕྱུག་ཆེན་པོ་དང། འཇིག་རྟེན་སྐྱོང་བགྲགས་ཆེན་དང། ཀླུ་རྣམས་ཀྱིས་རྟག་ཏུ་མཆོད་པར་འོས་པ་ཆེན་པོར་འགྱུར་རོ། །གནོད་སྦྱིན་དང། དྲི་ཟ་དང། གསང་བ་པ་དང། ལྷ་
མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་རྣམས་ཀྱིས་རྟག་ཏུ་མཆོད་པ་ཆེན་པོར་འགྱུར་རོ། །དབང་ཕྱུག་དང། སྟོབས་དང། བརྩོན་འགྲུས་དང་

[262B] །ནད་མེད་པ་དང། རིམས་ནད་མེད་པ་དང། སྡིག་པ་ཐམས་ཅད་སྤངས་པ་དང། སྒྲིབ་པ་ཐམས་ཅད་ལས་རྣམ་པར་གྲོལ་བ་དང། ཉོན་མོངས་པའི་དྲི་མ་དང་
སྡིག་པ་དང། དགྲ་ཐམས་ཅད་རབ་ཏུ་འཇོམས་པ་དང། དམག་གི་གཡུལ་འགྱེད་པའི་ནང་དུ་རྟག་ཏུ་ཐམས་ཅད་དུ་རྒྱལ་བ་སྦྱིན་པར་འགྱུར་རོ། །དགྲ་དང། ཕྱིར་རྒོལ་བ་རྣམས་
ལས་གནས་ཐམས་ཅད་དུ་རྟག་ཏུ་ཀུན་ཏུ་རྒྱལ་བ་ཆེན་པོ་སྦྱིན་པར་འགྱུར་རོ། །ཐིག་ལེ་ད་ལྟ་བུ་བྱས་ཏེ་ཁྲོ་བོའི་ལྕགས་ཀྱུ་ལན་གཅིག་དྲན་པར་བྱས་ལ་ཡུངས་ཀར་ལན་གཅིག་བཟླས་
བརྗོད་བྱས་ཏེ་ཕུག་གི་སྒོར་གཏོར་ན། ཕུག་ཐམས་ཅད་སྒོ་གདངས་པར་འགྱུར་རོ། །ཇི་ལྟར་དགའ་བར་འཇུག་པར་འགྱུར་རོ། ལན་གསུམ་ཞུགས་ཀྱི་བར་དུ་སྒོ་གཏན་འཇུག་པའི་
གནས་སུ་ཁྲོ་བོའི་ལྕགས་ཀྱུ་འབའ་ཞིག་བཟླས་བརྗོད་བྱས་ན། དེའི་ཚེ་ལྷའི་བུ་མོ་རྒྱན་ཐམས་ཅད་ཀྱིས་བརྒྱན་པ། བཟང་ཞིང་མཛེས་པ། བལྟ་བར་འོས་པ། མཆོག་ཏུ་མདོག་
སྡུག་ཅིང་འཁྲིག་པ་དང་ལྡན་པ། དཔལ་གྱིས་ཤིན་ཏུ་དཔའ་ཞིང་འབར་བ། བཞིན་འཛུམ་པ། ལུས་ངོ་ཚ་ཚ་ལྟར་བྱེད་པ། འགྲོས་འགྱིང་བག་ཏུ་འོང་བར་འགྱུར་ཏེ། སྤྱི་བོ་ཡིད་
ཙམ་བཏུད་ནས་གསེར་གྱི་སྣོད་རིན་པོ་ཆེས་བཀང་བ་ཐོགས་ཏེ་རིག་སྔགས་འཆང་ལ་འབུལ་བར་བྱེད་དོ། །རིག་སྔགས་འཆང་བས་ཅང་མི་སྨྲ་བར་བྱའོ། །རིན་པོ་ཆེའི་སྣོད་ཀྱང་བླང་

[263A]༄༅། །བར་མི་བྱའོ། །གསང་སྔགས་འབའ་ཞིག་དྲན་པར་བྱ་ཞིང། ཡུངས་ཀར་གྱིས་གཞོན་ནུ་མ་ལ་བརྡེག་པར་བྱའོ། །ཅི་སྟེ་མི་སྡུག་པ་འབྱིན་ཅིང་བཞིན་བསྒྱུར་
བ༑ ཁྲོ་བོའི་གཟུགས་མཆུ་འཕྱང་བ། མཆེ་བ་གཙིགས་པ། སྐྲ་རལ་པ་སེར་ལ་གྱེན་དུ་བརྫེས་ལ་རལ་པ་ཅོད་པན་གྱིས་བརྒྱན་པར་སྟོན་ན། རིག་སྔགས་འཆང་བས་སྐྲག་པར་
མི་བྱའོ༑ ༑ཁྲོ་བོའི་ལྕགས་ཀྱུ་འབའ་ཞིག་དྲན་པར་བྱའོ། །ཡང་ཡུངས་ཀར་གྱིས་མགོའི་སྤྱི་བོར་བརྡེག་ཅིང་ཁྲོས་པའི་གཟུགས་ཀྱིས་དྲན་པར་བྱས་ན། དེའི་ཚེ་དེ་ས་ལ་འགྱེལ་
ཏེ་འདྲེ་ལྡོག་ཅིང་ཀྱེ་རིག་སྔགས་འཆང་ཐུགས་རྗེ་ཅན་ཁྱོད་རིག་སྔགས་འཆང་ཁྱབ་འཇུག་གི་གཟུགས་ཅན་གུམ་མོ་གུམ་མོ་ཞེས་སྒྲ་འབྱིན་ཏོ། །དེ་ནས་རིག་སྔགས་འཆང་པས་
རྗེས་སུ་བརྟགས་ཏེ་གལ་ཏེ་ཁ་ཆུ་དབུ་བར་འབྱུང་ན། རིག་སྔགས་འཆང་བས་དེ་བླངས་ལ་རྐང་པ་དང་བྱིན་པར་བསྐུས་ན་རླུང་གི་ཕུང་པོ་བདུན་པའི་རླུང་ལ་ཞོན་ཏེ་ནམ་མཁའ་
ལ་འགྲོ་བར་འགྱུར་རོ། །རིག་སྔགས་འཆང་བའི་འཁོར་ལོས་བསྒྱུར་བར་འགྱུར་ཞིང་རིག་སྔགས་འཆང་བའི་འཁོར་བརྒྱ་ཕྲག་བྱེ་བ་དགུ་བཅུ་རྩ་དགུས་བསྐོར་བར་འགྱུར་རོ། །
སྐད་ཅིག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གྱི་མཐར་སོང་ཞིང་སླར་ཡང་འོང་བར་འགྱུར་རོ། །གལ་ཏེ་རེག་ན་ནི། སྐྱེས་ནས་ལོ་བཅུ་དྲུག་ལོན་པ་དང་

[263B] རྣམ་ཆག་དུ་བུ་དྲི་མ་མེད་ཅིང་སྤེན་ཏོག་འཕྱང་བ་དང། མཁྲིག་མ་གདུ་བུས་བརྒྱན་པ། ལུས་པདྨ་འདྲ་ཞིང་དཀར་ཤམ་དུ་འགྱུར་རོ། །
ཚེ་བསྐལ་པ་སྟོང་ཕྲག་བདུན་ཅུ་རྩ་གཉིས་ཐུབ་པར་འགྱུར་རོ་།རིག་སྔགས་འཆང་བའི་འཁོར་ལོས་བསྒྱུར་བ་སྟོང་ཕྲག་དགུ་བཅུ་རྩ་གཉིས་ཀྱི་འཁོར་གྱིས་བསྐོར་བར་འགྱུར་
རོ༑ ༑གནས་ཐམས་ཅད་དུ་དཔོན་པོར་འགྱུར་རོ། །གལ་ཏེ་ཐིག་ལེ་བྱས་ཏེ་མི་སྣང་བར་གྱུར་ན། གནོད་སྦྱིན་དང། སྲིན་པོ་དང། འབྱུང་པོ་ཐམས་ཅད་ཀྱི་ཁྱིམ་སྒོ་ཕྱེ་སྟེ་འདུག་པར་
འགྱུར་རོ། །གནོད་སྦྱིན་དང། སྲིན་པོ་དང། འབྱུང་པོ་འཁོར་དང་བཅས་པ་ཐམས་ཅད་བགྱི་བ་ཅི་མཆིས་ཞེས་དབང་དུ་འགྱུར་ཞིང་བཀའ་བཞིན་དུ་འཇུག་གོ་མངགས་པའི་
དགོས་པ་ཐམས་ཅད་བྱེད་པར་འགྱུར་རོ། །ཁྱིམ་ཐམས་ཅད་དུ་རེ་རེར་ཡང་དབོན་པོ་དང། བཀའ་བཞིན་བྱེད་པའི་རྒྱལ་པོར་འགྱུར་རོ། །གལ་ཏེ་མཚོག་མར་ཐིག་ལེ་བྱས་ན་
བརྒྱ་བྱིན་དང། ལྷ་རྣམས་ཀྱི་དབང་པོ་སུམ་ཅུ་རྩ་གསུམ་པའི་རིས་ཀྱི་བདག་པོའི་ལྷ་དང། སུམ་ཅུ་རྩ་གསུམ་གྱི་རིས་ཀྱི་ལྷའི་བུ་དང་བཅས་པ་ཐམས་ཅད་ཀྱིས་མཆོད་པར་འགྱུར་
ཏེ༑ རིག་སྔགས་འཆང་བ་ལ་བྱ་བ་ཐམས་ཅད་ཀྱིས་བསྙེན་བཀུར་བྱེད་པར་འགྱུར་རོ། །ཤིན་ཏུ་མཐོང་བའི་ལྷའི་རིགས་ཀྱི་ལྷ་རྣམས་དང་ལྷན་ཅིག་ཏུ་རྩེ་དགའ་ཀུན་ཏུ་སྤྱོད་པར་

[264A]༄༅། །འགྱུར་རོ། །ཚེ་ལྷའི་ལོ་སྟོང་ལེགས་པར་ཐུབ་པར་འགྱུར་རོ། །ལྟེ་བའི་གནས་སུ་ཐིག་ལེ་བྱས་ཏེ་ཀླུ་མཚོར་ཞུགས་པ་ཙམ་གྱིས་མོད་ལ་ཀླུའི་རྒྱལ་པོ་
དཔུང་དང་གཡོག་ཏུ་བཅས་ཆུང་མ་དང། བུ་མོ་གཞོན་ནུ་མའམ་ཐམས་ཅད་མདུན་ན་འདུག་ཅིང་འདི་སྐད་ཅེས་སྨྲས་ཏེ། རིག་སྔགས་འཆང་བ་བཀའ་སྩོལ་ཅིག་དང་
ལས་བགྱི་བ་དང། དགོས་པ་ཐམས་ཅད་བགྱི་ཞིང་རྣམ་འཚོའི་བར་དུ་ཉེ་བར་གནས་པར་བགྱིའོ། །ཡོ་བྱད་ཐམས་ཅད་ཀྱིས་མི་བྲལ་བར་བསྒྲུབ་པར་བགྱིའོ། །ཀླུའམ་ལྷའི་
ལོངས་སྤྱོད་མཆོག་ཏུ་ལོངས་སྤྱད་པས་རྩེ་བར་བགྱིའོ། །ལྷའི་ལོ་སྟོང་གི་བར་དུ་རྗེས་སུ་གནས་པར་བགྱིའོ། །ནོར་ཐམས་ཅད་རྗེས་སུ་སྩལ་བར་བགྱིའོ། །རིན་པོ་ཆེ་རྣམ་
པ་སྣ་ཚོགས་གསེར་དང། དངུལ་དང། བཻ་ཌཱུརྱ་དང། ཤངྐ་ཤི་ལ་དང། བྱི་རུ་དང། ས་ལེ་སྦྲམ་དང། གསེར་དང། མུ་ཏིག་དང་ཨིནྡྲ་ནཱི་ལ་དང། མ་ར་ཀ་ཏ་དང་
པདྨ་རཱ་ག་དང། བཻ་ཌཱུརྱ་དང། ཤིན་ཏུ་བཟང་པོ་རྣམས་སུ་སྩལ་བར་བགྱིའོ། །ལྷ་རྫས་ཀྱི་བཟའ་བ་མཆོག་དང། ལྷ་རྫས་ཀྱི་ནོར་གྱི་ཕུང་པོས་བང་མཛོད་རྣམས་རབ་ཏུ་
དགང་བར་བགྱིའོ། །ཤིན་ཏུ་ཆར་ཆེས་པ་གཅད་པར་བགྱིའོ། །ཆར་དཀོན་པ་ན་ཆར་བབ་པར་བགྱིའོ། །དུས་མ་ཡིན་པའི་ཆར་གཅད་པར་བགྱིའོ། །དུས་སུ་ཆར་དབབ་པ་དང་

[264B] །ལྷ་རྫས་ཀྱི་མེ་ཏོག་སྣ་ཚོགས་དང། ལྷ་རྫས་ཀྱི་འབྲས་བུ་སྣ་ཚོགས་ཉེ་བར་བསྒྲུབ་བར་བགྱིའོ། །ནམ་འཚོའི་བང་དུ་གནས་ཏེ་བསྙེན་བཀུར་
བགྱིའོ༑ ༑རིག་སྔགས་འཆང་བའི་རྐང་པ་སྤྱི་བོས་བླང་བར་བགྱིའོ། །རིག་སྔགས་འཆང་བ་དེའི་ཚིག་དང། བསམ་པ་རྗེས་སུ་བསྐྱང་བར་བགྱིའོ། །དཔུང་པ་གཉིས་ཀྱི་བར་དུ་ཐིག་
ལེ་བྱས་ན། གླང་པོ་ཆེ་སྟོང་གི་སྟོབས་ཡོད་པར་འགྱུར་ཏེ། ཕྱིར་རྒོལ་བ་དང། དགྲ་ཐམས་ཅད་ཀྱི་སྟོབས་ཀྱིས་མི་ཐུབ་པར་འགྱུར་རོ་།འཐབ་ཅིང་དམག་གི་གཡུལ་འགྱེད་པ་ཐམས་
ཅད་ཀྱི་ནང་དུ་ཕ་རོལ་གནོན་པའི་སྟོབས་ཐོགས་པ་མེད་པ་རྒྱལ་བ་སྦྱིན་པར་འགྱུར་རོ། །ལྷ་མ་ཡིན་ཀུན་ལས་ཀྱང་རྒྱལ་བར་འགྱུར་རོ་།ལྷ་ཐམས་ཅད་འདི་ལ་བསྲུང་བ་དང། སྦ་
བ་དང། བསྐྱང་བའི་ཕྱིར་རྟག་ཏུ་ཞམ་འབྲིང་དུ་འབྲང་བར་འགྱུར་རོ། །འཐབ་པ་དང། རྩོད་པ་དང། འགྱེད་པ་དང། དངོགས་འབྱིན་པ་དང། མཚང་འདྲུ་བ་དང། གཡུལ་འགྱེད་པ་ཐམས་
ཅད་དུ་རྒྱལ་བ་སྦྱིན་པར་འགྱུར་རོ། །ལྟོ་བར་ཐིག་ལེ་བྱས་ཏེ་ཁྲོ་བོའི་ལྕགས་ཀྱུའི་རིག་སྔགས་ལན་གཅིག་དྲན་པར་བྱས་པ་ཡིད་ལ་ཇི་ལྟར་བསམ་པ་ཇི་བཞིན་བྱས་ན། ཅི་འདོད་
པའི་ཁ་ཟས་ཐོབ་པར་འགྱུར་ཏེ། འཁོར་ཉི་ཤུ་དང་བཅས་པས་ཇི་ལྟར་འདོད་པ་ཐོབ་པར་འགྱུར་རོ། །སྐེར་ཐིག་ལེ་བྱས་ཏེ་ཁྲོ་བོའི་ལྕགས་ཀྱུ་སྐེར་ལན་གཅིག་བཟླས་བརྗོད་

[265A]༄༅། །བྱེད་ཅིང་རྒྱལ་པོའི་ཕོ་བྲང་དུ་སོང་ན། ཇི་ཙམ་འདོད་པའི་གོས་དང། སྤུད་པ་དང། རྒྱན་འཐོབ་པར་འགྱུར་རོ། །རྟག་ཏུ་རྒྱལ་པོ་དང། བཙུན་མོའི་འཁོར་
དང་བཅས་པས་མཆོད་པར་འོས་པའི་མཆོག་ཏུ་འགྱུར་རོ། །དབང་ཕྱུག་ཆེན་པོའི་ཆེན་པོ་ཐོབ་པ་གྲུབ་པར་འགྱུར་རོ། །ལག་མཐིལ་དུ་ཐིག་ལེ་བྱས་ཏེ་ལན་གཅིག་བཟླས་བརྗོད་
བྱས་ན། གང་ལ་རེག་པ་དེ་དབང་དུ་འགྱུར་རོ། །གང་འདོད་པ་དེ་ཐམས་ཅད་སྦྱིན་ཞིང་བསྒོ་བ་དེ་ཐམས་ཅད་བྱེད་པར་འགྱུར་རོ་།ལག་པ་གཡས་པ་ལ་བསྐུས་ལ་ལན་གཅིག་
བཟླས་བརྗོད་བྱས་ཏེ་གྲོང་ཁྱེར་གྱི་སྒོ་ལ་བརྡབས་ན། གྲོང་ཁྱེར་ན་གནས་པའི་གནོད་སྦྱིན་དང། སྲིན་པོ་ཐམས་ཅད་དབང་དུ་འགྱུར་ཏེ། མདུན་ན་གནས་ཤིང་དེ་ཐམས་ཅད་
བསྒོ་བ་བཞིན་བྱེད་པར་འགྱུར་རོ། །གྲོང་དེ་ན་སྐྱེ་བོ་གང་དག་གནས་པ་བུད་མེད་དང། སྐྱེས་པ་དང། ཁྱེའུ་དང། བུ་མོ་དེ་ཐམས་ཅད་དབང་དུ་འགྱུར་ཏེ། མདུན་ན་གནས་ཤིང་
ཇི་སྲིད་གྲོང་ཁྱེར་དེར་འདུག་པར་འདོད་པས་དེ་སྲིད་དུ་ཐམས་ཅད་ཅི་བྱ་བ་ཐམས་ཅད་བྱེད་ཅིང་གནས་པ་དང། མདུན་ན་འདུག་པར་འགྱུར་རོ། །ལག་པ་གཡོན་པ་ལ་བསྐུས་ཏེ་རྒྱལ་པོའི་
སྒོ་ལ་བརྡབས་ན། ཇི་སྲིད་འདུག་པར་འདོད་པ་དེ་སྲིད་དུ་ཐམས་ཅད་དབང་དུ་གྱུར་པ་སྦྱིན་པར་འགྱུར་རོ། །ལག་པ་གཡས་པ་ལ་བསྐུས་ཤིང་ལན་གཅིག་བཟླས་བརྗོད་བྱ་སྟེ་

[265B][?]གི་གསང་བའི་སྒོ་ལ་བརྡབ་བ་བྱས་ན། གསང་བའི་ཁྱིམ་ཐམས་ཅད་སྒོ་ཕྱེ་སྟེ་འདུག་ཅིང་ཁྱིམ་ན་གནས་པ་དེ་དག་ཐམས་ཅད་དབང་དུ་གྱུར་ཏེ་འདུག་གོ་རྐང་པ་གཉིས་ལ་བསྐུ་
ཞིང་གསང་སྔགས་ལན་གཅིག་དྲན་པར་བྱས་ཏེ་དུར་ཁྲོད་དུ་སོང་ན། དུར་ཁྲོད་ན་གནས་པའི་གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་ཐམས་ཅད་མདུན་ན་གནས་
ཤིང་དབང་དུ་འགྱུར་བ་དང། ཁྱིམ་གྱི་སྒོ་ཐམས་ཅད་ཕྱེ་བ་དང། ཐམས་ཅད་བྱ་བ་ཅི་ཡོད་པ་བྱེད་པར་འགྱུར་རོ། །བྲལ་གཉིས་ལ་བསྐུས་ཏེ་ནགས་ཚལ་གྱི་ནང་དུ་ཞུགས་ན། ཞུགས་
པ་ཙམ་གྱིས་ཁྱིམ་ན་གནས་པ་ཐམས་ཅད་མདུན་ན་གནས་ཤིང་ཁྱིམ་གྱི་སྒོ་ཐམས་ཅད་ཕྱེ་སྟེ་འདུག་པར་འགྱུར་རོ། །སྨན་གྱི་རྫས་ཐམས་ཅད་དང། རྩྭ་དང། ཤིང་གེལ་བའི་
སྨན་དང། རྩྭ་དང། མགོ་ལྕོག་གི་ནགས་ཚལ་གྱི་རང་གི་ངོ་བོ་ཐམས་ཅད་ཇི་ལྟར་འདོད་པ་བླང་བ་བཞིན་དུ་མདུན་ན་འདུག་པར་འགྱུར་རོ། །དཔལ་ལྷ་མོ་ཆེན་མོའི་ནུ་མའི་བར་
དུ་བསྐུ་ཞིང་ཁྲོས་པས་གསང་སྔགས་ལན་གཅིག་བཟླས་བརྗོད་བྱས་ཤིང་གུ་གུལ་ལ་བཟླས་བརྗོད་བྱས་ཏེ་བདུག་པ་དབུལ་ཞིང་མིག་མི་འཛུམ་པར་བལྟས་ན། དཔལ་ལྷ་མོ་
ཆེན་མོ་བཀའ་སྩོལ་ཅིང་མཆོག་ཐམས་ཅད་སྦྱིན་པར་བྱེད་དོ། །ནོར་ཤིན་ཏུ་མང་པོ་རྙེད་པ་སྦྱིན་པར་མཛད་དོ། །དཔལ་ལྷ་མོ་ཆེན་མོ་རྟག་ཏུ་ཁྱིམ་ན་གནས་པར་འགྱུར་རོ། །ཡོ་བྱད་རྣམས་

[266A]༄༅། །ཐམས་ཅད་ཀྱིས་ཡོངས་སུ་སྐྱོང་བར་འགྱུར་རོ། །ནམ་འཚོའི་བར་དུ་བསྙེན་བཀུར་བྱེད་པར་འགྱུར་རོ། །མིའི་འོ་མ་དང་ལྷན་ཅིག་ཏུ་བདར་ལ་ལན་གཅིག་བཟླས་
བརྗོད་བྱས་ཏེ་མིག་ལ་བསྐུས་ན། གཏེར་ཐམས་ཅད་མཐོང་བར་འགྱུར་རོ། །མཚན་མོ་ཡང་ཉིན་པར་བཞིན་མཐོང་བར་འགྱུར་རོ། །མཆུའི་ཐོར་ཏོ་ལ་ཐིག་ལེ་བྱ་ཞིང་ལན་གཅིག་བཟླས་
བརྗོད་བྱས་ན། གང་ལ་སྨྲ་བ་དེ་དབང་དུ་འགྱུར་ཞིང་གང་འདོད་པ་དེ་ཐམས་ཅད་ཐོབ་པར་འགྱུར་རོ། །ཚིག་གཟུང་བར་བྱ་བར་འགྱུར་རོ། །ཁ་ནས་ཨུཏྤ་ལའི་དྲི་མནམ་པར་འགྱུར་རོ། །
གདོན་ལ་ཐིག་ལེ་བྱས་ན། ཟིན་པ་དང། མ་ཟིན་པ་འབབ་པར་འགྱུར་རོ། །གདོན་ཐམས་ཅད་ལ་ཐིག་ལེ་བྱས་ཤིང་ལན་ཅིག་གསང་སྔགས་དྲན་པར་བྱས་ན། མོད་ལ་ཚངས་པའི་
སྲིན་པོ་ལ་སོགས་པའི་བར་དུ་ཐམས་ཅད་དུ་ཞིང་འབྲོས་པར་འགྱུར་རོ། །ཐིག་ལེ་ཙམ་དང་དྲན་པ་ཙམ་གྱིས་ཐམས་ཅད་ལས་ཡོངས་སུ་ཐར་བར་འགྱུར་རོ། །འཇིགས་པ་ཐམས་ཅད་ལ་
ཐིག་ལེ་བྱས་ན། ཡོངས་སུ་ཐར་བར་འགྱུར་རོ། །ཕྲག་པ་གཉིས་ལ་ཐིག་ལེ་བྱ་ཞིང་ཁྲོ་བོ་ལན་གཅིག་དྲན་པར་བྱས་ན། ཕྲག་པ་གཉིས་འབར་བར་འགྱུར་རོ། །མཚལ་དང་སྦྱར་ཏེ་དྲི་ཆབ་
དང་བསྲེས་ནས་ལག་པ་དང་རྐང་བ་ལ་བསྐུས་ཤིང་གསང་སྔགས་ལན་བདུན་དྲན་པར་བྱས་ནས་ཕུ་ཞེས་བྱས་ན་མེ་འབར་བར་འགྱུར་ཏེ་ཇི་ཙམ་འདོད་ཀྱི་བར་དུ་འབར་བ་འབྱུང་བར་འགྱུར་

[266B] ༑མཆུ་ལ་བསྐུ་ཞིང་བཟླས་བརྗོད་བྱས་ན། དབུགས་རྒྱུ་བ་རྣམས་མེ་འབར་བ་འབྱུང་བར་འགྱུར་རོ། །ལུས་མཐའ་དག་བསྐུ་ཞིང་གསང་སྔགས་མང་དུ་བཟླས་བརྗོད་བྱས་ན། ལུས་མཐའ་
དག་འབར་བར་འགྱུར་རོ། །ཆུ་དང། ཉུང་ཀར་གྱིས་བསྐྲད་ནས་བུམ་པ་དང། བུམ་པ་ལ་ཞི་བའི་ཐིག་ལེ་བྱས་ཏེ་དྲི་ཆུས་སྟེང་དུ་གཏོར་བ་དང་བཅས་པ་བྱས་ན། ཕྱིར་ཡང་གནས་པར་འགྱུར་
རོ༑ ༑རལ་གྲི་དང། གཏུན་ཤིང་དང། དགྲ་སྟ་དང། འཁོར་ལོ་དང་མདུང་རྩེ་གསུམ་པ་དང། རྡོ་རྗེ་དང། ཐོ་བ་དང། མདའ་བོ་ཆེ་དང། མདུང་ལ་བསྐུ་ཞིང་རྗེས་སུ་དྲན་པར་བྱས་ན། སྐད་
ཅིག་དུ་ཐམས་ཅད་འབར་བར་འགྱུར་རོ། །ལྷུང་བཟེད་ལ་བསྐུས་ན། འབར་བར་འགྱུར་རོ། །མགོ་ལ་བསྐུས་ན། སྐྲ་འབར་བར་འགྱུར་རོ། །དུང་ལ་བསྐུས་ཏེ་གནས་མཐོན་པོར་བུས་ན་
སྒྲ་གང་ཐོས་པ་ཙམ་གྱིས་སེམས་ཅན་ཐམས་ཅད་ཀྱི་ཁྲོ་བ་ཐམས་ཅད་དང། སྡིག་པ་ཐམས་ཅད་རབ་ཏུ་ཞི་བར་འགྱུར་རོ། །ངན་པ་དང་མ་རུངས་པ་ཐམས་ཅད་ཞི་བར་འགྱུར་རོ། །སྤྲིན་
ལོགས་སུ་བུས་ན། རླུང་སྤྲིན་དང། སེར་བ་ཐམས་ཅད་ཞི་བར་འགྱུར་རོ། །གྲོང་ཁྱེར་གྱི་སྒོ་བཞིར་བུས་ན། བྱུར་དང་གནོད་པ་ཐམས་ཅད་དང། ལོ་ཉེས་དང། ནད་མ་རུངས་པ་དང། འཐབ་
པ་དང། རྩོད་པ་དང། འགྱེད་པ་དང། མཚང་འདྲུ་བ་དང། མི་བདེ་བ་དང། འཁྲུག་པ་ཐམས་ཅད་ཞི་བར་འགྱུར་རོ། །འབྱུང་པོ་དང། གནོད་སྦྱིན་དང། སྲིན་པོ་དང། ཤ་ཟ་དང། ཡི་

[267A]༄༅། །དྭགས་དང། སྐེམ་བྱེད་དང། གྲིབ་གནོན་གྱི་འཇིགས་པ་ཐམས་ཅད་འབྱུང་བར་མི་འགྱུར་རོ། །རིམས་ཐམས་ཅད་ཞི་བར་འགྱུར་རོ། །ནད་ཐམས་ཅད་ཞི་བར་
འགྱུར་རོ། །གསང་སྔགས་དང། བྱད་དང། རྦོད་གཏོང་དང། དུག་གི་འཇིགས་པ་ཐམས་ཅད་ལས་ཡོངས་སུ་ཐར་བར་འགྱུར་རོ། །རྒྱལ་པོའི་སྒོར་བུས་ན། ཕ་རོལ་གྱི་དམག་
ཚོགས་ཀྱིས་འཇིགས་པ་ཐམས་ཅད་དང། དགྲ་དང། ཕྱིར་རྒོལ་བའི་འཇིགས་པ་ཐམས་ཅད་རབ་ཏུ་ཞི་བར་འགྱུར་ཞིང་ལན་འགའ་ཡང་འབྱུང་བར་མི་འགྱུར་རོ། །བ་ལང་
འཆི་བ་དང། ཕྱུགས་འཆི་བ་དང། མི་འཆི་བ་དང། རྟ་འཆི་བ་དང། གླང་པོ་ཆེ་འཆི་བ་དང། རྔ་མོ་འཆི་བ་དང། བྱུར་དང་ལོ་ཉེས་པ་དང། ནད་དང། མིག་ནད་དང། ནད་ཐམས་ཅད་
ཀྱི་འཇིགས་པ་ཆེན་པོ་འབྱུང་བ་ལ་ཁང་པའི་སྟེང་དུ་སྐད་དྲག་པོས་ལན་གཅིག་དུང་འབུད་ཅིང་བཟླས་བརྗོད་བྱས་ན། བུས་པ་ཙམ་གྱི་མོད་ལ་ཐམས་ཅད་རབ་ཏུ་ཞི་བར་འགྱུར་རོ།།
ཆར་མི་འབབ་པའི་ཚེ་ཀླུའི་གནས་མཚོ་འགྲམ་དུ་བུས་ན་མོད་ལ་ཀླུའི་རྒྱལ་པོ་རྣམས་ཆར་པའི་རྒྱུན་གཏོང་བར་འགྱུར་རོ། །ཆར་ཆེས་པའི་ཚེ་སྤྲིན་ལོགས་སུ་བུས་ན། ཤིན་ཏུ་
ཆར་ཆེ་བ་ཞི་བར་འགྱུར་རོ། །ལན་འགའ་ཡང་མཚན་མ་ངན་པ་དང། བཀྲ་མི་ཤིས་པ་འབྱུང་བར་མི་འགྱུར་རོ། །མཚམས་ཆེན་པོ་བཅད་ན། རི་མཐོན་པོའི་ཁར་བུས་ཏེ་ཇི་

[267B]བཅད་པ་བྱས་པར་འགྱུར་རོ། །དཀྱིལ་འཁོར་མཚམས་བཅད་ན། བསྐོར་ཞིང་བུས་ན་དཀྱིལ་འཁོར་གྱི་མཚམས་བཅད་
པར་བྱས་པར་འགྱུར་རོ། །དེ་ནས་ཁྲོ་བོའི་རྒྱལ་པོའི་སྦྱིན་སྲེག་གི་ཆོ་ག་གྲུབ་པ་བླ་ན་མེད་པ་ཐམས་ཅད་བྱ་བ་ལ་སེམས་ཅན་ཐམས་ཅད་ཞི་བར་བྱ་བ་ལ་ནས་དང། ཉུངས་ཀར་དང་
མར་བསྲེས་ལ་ཤིང་ཨརྒའི་མེ་བུས་ཏེ་ལན་ཉི་ཤུ་རྩ་གཅིག་སྦྱིན་སྲེག་བྱས་པ་ཙམ་གྱིས་དཔག་ཚད་ཀྱི་ནང་ཀུན་ཏུ་ཞི་བ་ཆེན་པོར་འགྱུར་རོ། །ཡམས་ཀྱི་ནད་ཀྱི་གནོད་པ་ཐམས་ཅད་
དང། འཐབ་པ་དང། རྩོད་པ་དང། འགྱེད་པ་ཐམས་ཅད་རབ་ཏུ་ཞི་བར་འགྱུར་རོ། །ལན་བརྒྱ་རྩ་བརྒྱད་སྦྱིན་སྲེག་བྱས་ན། དཔག་ཚད་སྟོང་ཚུན་ཆད་ཀུན་ཏུ་ཞི་བ་ཆེན་པོའི་ལས་བྱས་
པར་འགྱུར་རོ། །རྒྱས་པ་བྱས་ན། ཡུངས་ཀར་དང། འབྲས་སཱ་ལུ་དང། ཀ་ར་དང། སྦྲང་རྩི་དང། མར་དང་བསྲེས་ཏེ་སྦྱིན་སྲེག་བྱ་བ་ནི། ལན་བདུན་སྦྱིན་སྲེག་བྱས་ན་དཔག་ཚད་བརྒྱ་ཀུན་ཏུ་
རྒྱས་པ་ཆེན་པོར་འགྱུར་རོ། །ལན་ཉི་ཤུ་རྩ་གཅིག་སྦྱིན་སྲེག་བྱས་ན། དཔག་ཚད་བརྒྱ་ཚུན་ཆད་རྒྱས་པ་ཆེན་པོར་འགྱུར་རོ་།ལན་བརྒྱ་རྩ་བརྒྱད་སྦྱིན་སྲེག་བྱས་ན། དཔག་ཚད་བརྒྱ་སྟོང་ཀུན་ཏུ་
རྒྱས་པ་ཆེན་པོར་འགྱུར་རོ། །ཤིང་དྲི་མི་ཞིམ་པའི་མེ་བུས་ཏེ་འབྲས་ཀྱི་ཕུབ་མ་དང། ལན་ཚྭ་དང། ཡུངས་ཀར་མར་དང་བསྲེས་ཏེ་ཤིང་ཚེར་མ་ཅན་གྱི་ཡམ་སྲེག་ཤིང་གི་མེ་སྦར་ཏེ་སྦྱིན་

[268A]༄༅། །སྲེག་ལན་བདུན་ནམ། ཉི་ཤུ་རྩ་གཅིག་གམ། བརྒྱ་རྩ་བརྒྱད་བྱས་ན། ཡིད་ལ་ཇི་ལྟར་སེམས་ཤིང་འདོད་པ་ཐམས་ཅད་དུ་མངོན་སྤྱོད་ཀྱི་ལས་རྣམས་བྱེད་
པར་འགྱུར་རོ། །གསང་སྔགས་གྲུབ་པར་འདོད་ན། འབྲས་ཡོས་དང་ཉུངས་ཀར་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་ཤིང་ཨརྒའི་ཡམ་སྲེག་ཤིང་གི་མེ་སྦར་
ཏེ་སྦྱིན་སྲེག་ལན་བདུན་བྱས་ན། རང་གི་ཁྲོ་བོའི་གསང་སྔགས་སྒྲུབ་པ་འགྲུབ་པར་འགྱུར་རོ། །ལན་བཅུ་བཞི་བྱས་ན། དོན་ཡོད་པའི་ལྕགས་ཀྱུ་འགྲུབ་པར་འགྱུར་རོ། །
ཉི་ཤུ་རྩ་གཅིག་བཟླས་བརྗོད་དང་སྦྱིན་སྲེག་བྱས་ན། དོན་ཡོད་པའི་ཞགས་པའི་སྙིང་པོ་འགྲུབ་པར་འགྱུར་རོ། །ལན་བརྒྱ་རྩ་བརྒྱད་བཟླས་བརྗོད་སྦྱིན་སྲེག་བྱས་ན། དེ་བཞིན་
གཤེགས་པ་ཐམས་ཅད་ཀྱི་རིགས་ཀྱི་སྤྱི་འགྲུབ་པར་འགྱུར་བ་འདི་ལྟ་སྟེ། དེ་བཞིན་གཤེགས་པའི་རིགས་དང། ནོར་བུའི་རིགས་དང། པདྨའི་རིགས་དང། རྡོ་རྗེའི་རིགས་རྣམས་སོ།།
གཞན་ཡང་ཁྲོ་བོ་ཆེན་པོ་སྟོང་ཕྲག་བརྒྱ་མཆོག་ཏུ་གྲུབ་པ་ཆེན་པོར་འགྱུར་རོ། །ཏིལ་དང། འབྲས་དང། སོ་བ་དང། ཞོ་དང་སྦྲང་རྩི་དང། མར་རྣམས་སྦྱར་ཏེ་ཆང་བ་བདུན་སྦྱིན་སྲེག་
བྱས་ན༑ བྲམ་ཟེ་ཐམས་ཅད་དབང་དུ་འགྱུར་རོ། །ལན་བརྒྱ་རྩ་བརྒྱད་སྦྱིན་སྲེག་བྱས་ན། བརྒྱ་བྱིན་ལ་སོགས་པ་ལྷ་ཐམས་ཅད་ལྷའི་ཚོགས་དང་བཅས་པ་ཡང་འོང་ཞིང་རིག་སྔགས་

[268B] །ཉི་མ་དང་ཟླ་བ་དག་ཀྱང་འོང་བར་འགྱུར་ཞིང་རིག་སྔགས་འཆང་བའི་རྐང་པ་ལ་འདུད་པར་འགྱུར་རོ། །གནོད་སྦྱིན་དང། སྲིན་པོ་
དབང་དུ་བྱ་ན། འབྲས་སཱ་ལུ་དང། ཏིལ་དང། ཡུངས་ཀར་དང། གུ་གུལ་དང། ཞོ་དང། སྦྲང་རྩི་རྣམས་མར་དང་བསྲེས་ཏེ་སྦྱིན་སྲེག་ལན་ཉི་ཤུ་རྩ་གཅིག་བྱས་ན་གནོད་སྦྱིན་དང་
སྲིན་པོའི་ཚོགས་རྣམས་དབང་དུ་འགྱུར་རོ། །ཀླུ་ཆར་འབེབས་པར་བྱས་ན། འབྲས་ཡོས་དང། ཡུངས་ཀར་དང། ནཱ་ག་པུཥྤ་དང། ཞོ་དང་སྦྲང་རྩི་རྣམས་མར་དང་སྦྱར་ཏེ་ལན་ཉི་ཤུ་
རྩ་གཅིག་སྦྱིན་སྲེག་བྱས་ན་ཀླུ་རྣམས་ཆར་བའི་རྒྱུན་ཆེན་པོ་འབེབས་པར་འགྱུར་ཏེ། ཇི་ཙམ་འདོད་པར་ཆར་བའི་རྒྱུན་གཏོང་ཞིང་འབེབས་སོ། །ཤིན་ཏུ་ཆར་ཆེ་བ་གཅོད་ན། དེ་ཉིད་
ཀྱི་ཐལ་བ་ནམ་མཁའ་ལ་གཏོར་ན་ཤིན་ཏུ་ཆར་ཆེ་བ་གཅོད་པར་འགྱུར་རོ། །ཕ་རོལ་གྱི་གཡུལ་བཟློག་པར་འདོད་ན། སྐེ་ཚེའི་འབྲུ་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་
ལན་ཉི་ཤུ་རྩ་གཅིག་སྦྱིན་སྲེག་བྱའོ། །འཐབ་པ་དང། རྩོད་པ་དང། འགྱེད་ཅིང་མཚང་འདྲུ་བ་ཐམས་ཅད་ལ་པྲི་ཡང་ཀུའི་མེ་ཏོག་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་
ལན་ཉི་ཤུ་རྩ་གཅིག་སྦྱིན་སྲེག་བྱས་ན། ཐམས་ཅད་དུ་རྒྱལ་བར་འགྱུར་རོ། །འཐབ་རྩོད་དང། འགྱེད་པ་རྣམས་ཀྱི་སྨྲ་བའི་ལན་ཐེབས་པར་འགྱུར་རོ། །ནད་ཐམས་ཅད་ཞི་བར་

[269A]༄༅། །བྱ་བ་ལ་སྲན་ཀུ་ལ་ན་ཐ་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་སྦྱིན་སྲེག་ལན་ཉི་ཤུ་རྩ་གཅིག་བྱས་ན་ནད་ཐམས་ཅད་རབ་ཏུ་ཞི་བར་འགྱུར་རོ། །བུད་
མེད་དབང་དུ་བྱ་ན། སུ་མ་ནའི་མེ་ཏོག་གིས་ལན་ཉི་ཤུ་རྩ་གཅིག་སྦྱིན་སྲེག་བྱས་ན་བུད་མེད་ཐམས་ཅད་མཆོག་ཏུ་དབང་དུ་བྱེད་པའི་དམ་པ་ཡིན་ཞིང་ཐམས་ཅད་དུ་མཆོག་གྲུབ་
པར་འགྱུར་རོ། །དེ་ནས་སྡིག་པ་ཐམས་ཅད་རྣམ་པར་སྦྱང་བར་འདོད་ན། རིག་སྔགས་འཆང་བ་དེ་འབྲས་སཱ་ལུ་དང། ཏིལ་དང། ཡུངས་ཀར་དང། པདྨའི་འདབ་མ་དང། ཞོ་དང་
སྦྲང་རྩི་རྣམས་མར་དང་སྦྱར་ཏེ་ལན་ཉི་ཤུ་རྩ་གཅིག་སྦྱིན་སྲེག་བྱས་ན་སྡིག་པ་དང་སྒྲིབ་པ་ཐམས་ཅད་རྣམ་པར་དག་པར་འགྱུར་རོ། །འོན་ཏེ་ཁྲོ་བོའི་རྒྱལ་པོ་སྒྲུབ་པར་འདོང་ན་
སེང་ལྡེང་གི་ཕྱེ་མ་དང། ཡུངས་ཀར་དང། གུ་གུལ་རྣམས་མར་དང་སྦྱར་ཏེ་སྦྱིན་སྲེག་བྱས་ན་ཐམས་ཅད་དུ་ཁྲོ་བོའི་གསང་སྔགས་གྲུབ་པ་ཆེན་པོ་འགྲུབ་པར་འགྱུར་ཞིང་ཁྲོ་བོའི་
གསང་སྔགས་ཐམས་ཅད་སྤྱན་དྲངས་པར་འགྱུར་རོ། །འཕགས་པ་དོན་ཡོད་པའི་ཞགས་པའི་ཆོ་ག་ཞིབ་མོའི་རྒྱལ་པོ། བམ་པོ་ཉི་ཤུ་ལྔ་པ།། །།དེ་ནས་ཧཱུཾ་
ཞེས་བྱ་བ་དྲན་པས་ཁྲོ་བོའི་རྒྱལ་པོ་གཤེགས་པར་འགྱུར་རོ། །ལས་འགྲུབ་པ་སྟོན་པ་དང། མཐོང་བ་སྦྱིན་པ་དང། འདོད་པའི་མཆོག་ཐམས་ཅད་རབ་ཏུ་སྦྱིན་པར་འགྱུར་རོ།།

[269B]རྒྱལ་པོ་སྤྱན་དྲང་བར་འདོད་ན། ཤིང་སུ་ར་བིས་མེ་སྦར་ལ་འབྲས་ཡོས་དང། པདྨ་དང། ཨུཏྤ་ལ་དང། ཡུངས་ཀར་དང་
ཙནྡན་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་བརྒྱ་རྩ་བརྒྱད་སྦྱིན་སྲེག་བྱའོ། །རིག་སྔགས་འཆང་བས་ཁྲུས་ལེགས་པར་བྱ་ཞིང་གོས་གཙང་མ་བགོས་ཏེ་གཙང་བར་བྱའོ། །དེ་ནས་
འཕགས་པ་སྤྱན་རས་གཟིགས་དབང་ཕྱུག་དང་ཁྲོ་བོའི་རྒྱལ་པོའི་སྐུ་མདུན་ན་བཞུགས་ཤིང་རིག་སྔགས་འཆང་བ་དབུགས་འབྱིན་པར་མཛད་དོ། །མཆོག་གང་འདོད་ཅིང་གསོལ་
བའི་མཆོག་དེ་ཐམས་ཅད་སྦྱིན་པར་མཛད་དོ། །ཕྱག་གཡས་པ་མགོ་བོའི་སྤྱི་བོར་འཇོག་པར་མཛད་དོ། །གལ་ཏེ་སྐལ་པ་ཆུང་བ་ཞིག་སྟེ་མངོན་དུ་ཞལ་མི་མཐོང་ན། དེའི་ཚེ་རྨི་ལམ་དུ་བསྟན་
ཏེ་ཐམས་ཅད་བཀའ་སྩོལ་ཅིང་ཇི་ལྟར་འདོད་པའི་མཆོག་སྦྱིན་ཏེ་གསང་སྔགས་གྲུབ་པ་ཆེན་པོ་དང། ཆོ་ག་ཞིབ་མོ་གྲུབ་པ་དང་དཀྱིལ་འཁོར་དང། ཕྱག་རྒྱ་དང། རིམ་པར་ཕྱེ་བ་
གྲུབ་པ་སྦྱིན་ནོ། །དམ་ཚིག་གྲུབ་པ་ཆེན་པོ་རབ་ཏུ་སྟོན་ཏོ་།དབང་ཕྱུག་ཐོབ་པར་བྱ་ན། འབྲས་སོ་བ་སྟུ་ར་ས་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་སྦྱིན་སྲེག་བརྒྱ་རྩ་བརྒྱད་བྱས་
ན༑ དབང་ཕྱུག་སོ་སོར་ཐོབ་པར་འགྱུར་རོ། །གྲོང་ཐོབ་པར་བྱ་ན་ཏནྟུ་ལི་ཡ་ཁ་དང། ཞོ་དང། སྦྲང་རྩི་རྣམས་མར་དང་སྦྱར་ཏེ་ལན་བརྒྱ་རྩ་བརྒྱད་སྦྱིན་སྲེག་བྱས་ན། གྲོང་ཐོབ་པར་

[270A]༄༅། །འགྱུར་རོ། །ཡུལ་གྱི་བདག་པོར་བྱ་ན། འབྲས་སཱ་ལུ་དང་རས་བལ་ས་བོན་རྣམས་མར་དང་བསྲེས་ཏེ་བརྒྱ་རྩ་བརྒྱད་སྦྱིན་སྲེག་བྱས་ན། ཡུལ་ཐོབ་བར་
འགྱུར་རོ། །མི་སྣང་བ་བྱས་ན། སྐེ་ཚེ་དང། ལན་ཚྭའི་སྦྱིན་སྲེག་བྱའོ། །ནམ་མཁའ་ལ་འགྲོ་བར་བྱ་ན། ཤཱ་ཏ་པད་ཏྲི་ཀའི་མེ་ཏོག་གི་སྦྱིན་སྲེག་བྱའོ། །སངས་རྒྱས་ཀྱི་སྐུ་མཐོང་བར་
བྱ་ན༑ ཤི་ལི་དང། ཙནྡན་གྱི་ཕྱེ་མ་དང། དུ་རུ་ཀ་རྣམས་ཏིལ་དང་སྦྱར་ཏེ་ལན་བརྒྱ་རྩ་བརྒྱད་སྦྱིན་སྲེག་བྱས་ན། དེ་བཞིན་གཤེགས་པའི་སྐུ་མང་པོ་མཐོང་བར་འགྱུར་རོ། །དེ་བཞིན་
གཤེགས་པ་དེ་དག་གིས་རིགས་སྔགས་འཆང་བ་ལེགས་སོ་ལེགས་སོ་ཞེས་གསུངས་ཞིང་དབུགས་འབྱིན་ཏོ། །དེ་བཞིན་གཤེགས་པ་དེ་དག་ཐམས་ཅད་ཀྱིས་མགོའི་སྤྱི་བོར་ཕྱག་
འཇོག་ཅིང་མཆོག་གྲུབ་པ་ཆེན་པོ་སྩོལ་བར་མཛད་དོ། །ཐམས་ཅད་དུ་མཆོད་པ་འོས་པར་ཆེན་པོར་འགྱུར་རོ། །ཤི་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐལ་པ་མཉམ་པར་
སྐྱེ་བར་འགྱུར་རོ། །ཚེ་རབས་དྲན་པར་འགྱུར་རོ། །འཇིག་རྟེན་ཀུན་གྱི་བླ་མར་འགྱུར་རོ། །དགྲ་ཐམས་ཅད་གཞོམ་པར་འདོད་ན། འབྲས་མ་གྲུགས་པས་སྦྱིན་སྲེག་བྱའོ། །གཏེར་
བསྐུལ་ན། དེ་ནས་དོན་ཡོད་པ་ཆེན་པོའི་སྤྱན་སྔར་བརྗོད་པར་བྱ་སྟེ། ཁྲོ་བོའི་རྒྱལ་པོའི་དངོས་གྲུབ་ཆེན་པོ་སྒྱུ་མའི་དངོས་གྲུབ་བླ་ན་མེད་པ། བཀླགས་པས་གྲུབ་པ་སོ་སོར་

[270B] རིག་སྔགས་འཆང་གི་རྣམ་པར་འཕྲུལ་པ་སྟོན་པ་ལྷུར་ལེན་པ། བདེ་བ་སྐྱེད་པ་ལ་མཁས་པ་རྣམས་ཀྱི་རིག་སྔགས་འཆང་གི་དངོས་གྲུབ་ཀྱི་
དེ་ཁོ་ན་ཉིད། དེ་བཞིན་གཤེགས་པ་ཐམས་ཅད་ཀྱི་དེ་ཁོ་ན་ཉིད་མཆོག་ཏུ་གསང་བ། བྱང་ཆུབ་སེམས་དཔའ་རྣམས་ཀྱི་རྫུ་འཕྲུལ་གྱི་རྣམ་པར་འཕྲུལ་པ། དོགས་སུ་ཞུགས་པ་རྣམས་ཀྱི་
རབ་ཏུ་སྒྲུབ་པ། དད་པའི་རྗེས་སུ་འབྲང་བ་རྣམས་རྣམ་པར་སེལ་བ། དོན་གྱི་སྟེགས་མཆོག་ཏུ་གྲུབ་པ། མལ་ཆ་དང་སྟན་མེད་བ་རྣམས་ཀྱི་གོས་སེམས་ཅན་ཐམས་ཅད་ཀྱི་མཆོད་པར་
བྱ་བ་ཆེན་པོ་ཐམས་ཅད་དུ་ལས་ཐམས་ཅད་ལེགས་པར་གྲུབ་བ། སྡིག་པ་དང་སྒྲིབ་པ་ཐམས་ཅད་འཕྲོག་པ། གདུག་པ་ཐམས་ཅད་འཇོམས་པ་རྒྱལ་པོ་མཉེས་པར་བྱེད་པ། རྣམ་པར་
ཐར་པ་དང། དུལ་བའི་གྲོང་ཁྱེར་ཉིད་དེ། དགེ་བསྙེན་རྣམས་ཀྱི་མཆོག་ཏུ་སྐྱིད་པ། དགེ་བསྙེན་མ་རྣམས་ཀྱི་དགའ་བ་འཕེལ་བར་བྱེད་པ། རིགས་པའི་རྒྱལ་པོའི་ཡོན་ཏན་རྨད་དུ་བྱུང་
བའི་དེ་ཁོ་ན་ཉིད་སྒྲུབ་པ་གྲུབ་པ་རྣམས་གཙང་མ་གཙང་སྦྲར་སྤྱོད་པ། གོས་གཙང་མ་བགོས་ཏེ་བཟའ་བ་མཆོག་ཤིན་ཏུ་གསང་བ་དང། བག་ཡོད་ཅིང་བདེན་པར་སྨྲ་བ། དཀོན་མཆོག་
གསུམ་ལ་མཆོག་ཏུ་དད་པ། བླ་མ་ལ་གུས་པ། རྟག་པར་རྒྱུན་དུ་བྱམས་པའི་སེམས་ལ་མཉམ་པར་བཞག་པ། སེམས་ཅན་ཐམས་ཅད་ལ་བརྩེ་བར་གྱུར་པ། སྦྱིན་པ་ལ་མངོན་

[271A]༄༅། །པར་དགའ་བའི་ཡིད་ཅན། འབྱུང་པོ་ཐམས་ཅད་ལ་བརྩེ་བའི་སེམས་དང་བྱམས་པས་བླ་ན་མེད་པའི་སྒྲུབ་པ་འདི་བྱའོ་།བསླབ་པ་དང་སྡོམ་པ་བླངས་པ་
དོན་ཡོད་པ་ཆེན་པོའི་སྒྱུ་མ་བླ་ན་མེད་པ་ནི། འདིའོ། །གི་ཝང་དང། སྤྲི་ཀ་དང། པུ་ཤེལ་རྩེ་དང། ཙནྡན་དང། ལྡོང་རོས་དང། ཤིང་ཀུན་དང། སྤང་སྤོས་དང། ན་ལ་ད་དང། རུ་
ཏ་དང་བཅས་པ་དང། དེ་བཞིན་དུ་འབྲས་དགང་སྟེ། འདི་རྣམས་ཐམས་ཅད་ཆ་བསྙམས་ཏེ་ཕྱི་མར་བྱས་ནས་ཐམས་ཅད་ཞིབ་མོར་བཏགས་ལ་ག་པུར་དང། གླ་རྩིས་བསྒོས་ཏེ་སྙིགས་
མ་འདི་དག་ཚ་བའི་ཏིལ་མར་གྱིས་བཙོས་པ། ཉེའུ་ཤིང་དང། བིལ་བ་དང། མེ་ཏོག་བརྒྱ་བ་དང། པུཥྐ་ར་དང། གནྡྷ་པྲི་ཡང་ཀུ་དང། རྒྱ་སྤོས་དང། ས་མུ་སྟ་དང། པྲ་པུཎྜ་རཱི་ཀ་དང་
ཤིང་མངར་རྣམས་ཆུ་བྲེ་བདུན་གང་བར་སྦྱིན་པར་བྱ་སྟེ་དྲུག་ཆ་ལྷག་མར་ལུས་པ་དང། སྙིངས་མ་བྲེ་གང་དང། འོ་མའི་སྙིགས་མ་པོར་ཏེ་ཏིལ་མར་སྲང་གཉིས་ལ་རྟག་ཏུ་བརྩོ་
པར་བྱའོ། །ལེགས་པར་གྲུབ་པའི་གསང་སྔགས་བཟླས་བརྗོད་བྱས་ལ་གཏོར་མ་དང། དཀྱིལ་འཁོར་དུ་མེ་ཏོག་དང། དྲི་བཟང་པོའི་བདུག་པ་དང། ཏིལ་མར་བཙོ་བའི་ཆོ་ག་བཞིན་དུ་
རབ་ཏུ་སྦྱར་ལ་གང་ལས་གྲུབ་པ་ཁྱད་པར་དུ་བསྐྱེད་ཅིང་བབས་པའི་ཏིལ་མར་བྱས་པ་སྲུང་བའི་ཆོ་ག་བྱ་སྟེ། སྣོད་གཙང་མ་བཀང་ནས་སླར་ཡང་གསང་སྔགས་ལན་ཉི་ཤུ་རྩ་

[271B]བྱའོ། །དེ་ནས་ལས་ཐམས་ཅད་བྱེད་དུ་གཞུག་སྟེ། རིག་སྔགས་འཆང་ཁྲུས་ལེགས་པར་བྱས་པ། དྲིས་བསྒོས་
པའི་ཏིལ་མར་རྟག་ཏུ་ལུས་ལ་བྱུགས་པ་འདིས་ལུས་དེ་མི་སྣང་གཞིང་དངོས་པོ་མེད་པར་སྟོན་པར་བྱེད་དོ། །ངག་ཐོས་ལ་རེག་པར་མི་བྱེད་དོ། །གང་གིས་ལུས་ཁྲུས་མ་བྱས་ཀྱི་བར་དེ་
སྲིད་དུ་བདག་ཉིད་མི་སྣང་སྟེ། ལུས་མི་མཐོང་ངོ། །དཔྲལ་བར་ཐིག་ལེ་བྱས་ནས་ཡན་ལག་དང། ཉིང་ལག་རྣམས་ལ་རེག་སྟེ་གསང་སྔགས་ལན་གཅིག་བཟླས་བརྗོད་བྱས་ན་
ནམ་མཁའ་ལ་འགྲོ་བར་འགྱུར་ཏེ། སྐད་ཅིག་ལ་དགའ་བར་བྱེད་པ་དང། ལྷ་དང་བཅས་པའི་རིག་སྔགས་འཆང་གི་དབང་པོ་མཁའ་ལ་སྤྱོད་པ་རྣམས་ཀྱིས་ལྷན་ཅིག་ཏུ་ཏིལ་མར་
མགོ་ལ་བྱུགས་པས་མདོག་སྔོ་བ་དང། སྐྲ་ཅུང་ཟད་ལི་ཞིང་འཁྱིལ་བར་འགྱུར་རོ། །ཏིལ་མར་གྲུབ་པའི་རིག་སྔགས་འཆང་ཐམས་ཅད་ཀྱི་འཁོར་ལོས་བསྒྱུར་བའི་མངའ་བདག་ཏུ་
འགྱུར་རོ། །རེག་པ་ཙམ་གྱིས་ཚེ་བསྐལ་བ་ཁྲི་ཐུབ་པར་འགྱུར་རོ་།ལུས་པདྨ་དཀར་ཤམ་ལྟ་བུར་འགྱུར་རོ། །ལུས་རྡོ་རྗེ་ལྟར་བརྟན་པ་དང། གནས་ཀྱི་སྒོ་ཐམས་ཅད་བྱེ་སྟེ་འདུག་གོ་
གང་དུ་འདོད་པར་འཇུག་པར་བྱེད་དོ། །དཀྱིལ་འཁོར་སྒྲུབ་པའི་དུས་སུ་རིག་སྔགས་འཆང་ལ་ཐིག་ལེ་བྱས་ནས་ལག་ཏུ་རྡོ་རྗེ་དང་ནོར་བུ་བྱས་ན། ནམ་མཁའ་ལ་འཕུར་བར་འགྱུར་

[272A]༄༅། །ཏེ༑ མོད་ལ་དཀྱིལ་འཁོར་གྲུབ་པ་སྟོན་པར་བྱེད་དོ། །ཏིལ་མར་གྱིས་རྐང་པ་ལ་བྱུགས་ན། ནམ་མཁའ་ལ་འོང་བར་བྱེད་དོ་།ལུས་ལ་བྱུགས་ན། མི་སྣང་
བར་སྟོན་པར་བྱེད་དོ། །མཚལ་དང་ཏིལ་མར་ལྷན་ཅིག་སྦྱར་ཏེ་ཡན་ལག་དང། ཉིང་ལག་ཐིག་ལེ་བྱས་ན། ལུས་འབར་བའི་སྙིང་པོ་མཐོང་བར་བྱེད་དོ། །འདི་དག་རིག་སྔགས་
འཆང་གི་རྣམ་འཕྲུ་ལ་སོ་སོར་བསྟན་པའོ། །ཡུངས་ཀར་ལ་བཟླས་ཏེ་ལན་གཅིག་བསྐུས་སམ། དཀྱིལ་འཁོར་གྱི་སྟེང་དུ་གཏོར་ན། དཀྱིལ་འཁོར་གཡོ་བར་འགྱུར་ཏེ། འཁོར་
ལོ་བཞིན་དུ་བསྐོར་བར་བྱེད་དོ། །གཏོར་མའི་སྣོད་གང་བ་རྣམས་དང། བུམ་པ་གང་བ་རྣམས་སོར་མོ་བརྒྱད་ཀྱི་ཚད་དུ་ནམ་མཁའ་ལ་འཕགས་ཏེ་འདུག་གོ་རང་ཉིད་སེ་གོལ་
གྱི་སྒྲས་ཡོངས་སུ་འདོན་པར་བྱེད་ན། སླར་ཡང་སྣོད་ནམ་མཁའ་ལ་འཕགས་ཏེ་འདུག་པ་རང་རང་གི་གནས་པར་འགྱུར་རོ། །འདི་རྣམས་དཀྱིལ་འཁོར་དགོས་པ་བླ་ན་མེད་
པའི་དངོས་གྲུབ་བོ། །དེ་ནས་སེངྒེའི་ཁྲག་དང་ཏིལ་མར་ལྷན་ཅིག་སྦྱར་ཏེ་བདག་ཉིད་ཀྱི་ལུས་ལ་བྱུགས་ན། མི་ཡི་སེངྒེ་ཆེན་པོའི་གཟུགས་སུ་མཐོང་བར་འགྱུར་ཏེ། ཇི་སྲིད་
ལུས་ཁྲུས་མ་བྱས་པ་དེ་སྲིད་དུ་མིའི་སེངྒེར་ཀུན་ཏུ་གནས་སོ་།གཞན་ཡང་ཇི་ལྟར་བསམ་པ་བཞིན་དུ་ནམ་མཁའ་ལ་འཕགས་ཏེ་འདུག་པ་དང། མི་སྣང་བར་འགྱུར་བ་དང། མེ་

[272B] །ཕག་གི་ཁྲག་དང་སྦྱར་ན་ཕག་གི་གཟུགས་སུ་སྟོན་པར་བྱེད་དོ། །ཤུགས་དང་སྟོབས་ཆེན་པོར་སྟོན་པར་བྱེད་དོ། །གླང་པོ་ཆེའི་ཁྲག་དང་སྦྱར་བས་ཚོགས་ཀྱི་
དབང་ཕྱུག་ཆེན་པོའི་གཟུགས་སུ་སྟོན་པར་བྱེད་དོ། །རྟའི་ཁྲག་དང་སྔོན་པོ་ལྷན་ཅིག་སྦྱར་བ་ལུས་ལ་བྱུགས་པ་ཙམ་གྱིས་རྟ་མགྲིན་གྱི་གཟུགས་སུ་སྟོན་པར་བྱེད་དེ། ཇི་སྲིད་ཁྲུས་མ་
བྱས་པ་དེ་སྲིད་དུ་མཐོང་བར་བྱེད་དོ། །བ་ལང་གི་མཁྲིས་པ་དང་ལྷན་ཅིག་སྦྱར་ན། ཁྱུ་མཆོག་ཆེན་པོ་ལ་ཞོན་པར་མཐོང་བར་འགྱུར་རོ། །ཉའི་མཁྲིས་པ་དང་ལྷན་ཅིག་སྦྱར་ན། ཀླུའི་རྒྱལ་པོ་ཆུ་
བདག་ཆེན་པོའི་གཟུགས་སུ་མཐོང་བར་འགྱུར་རོ། །སྦྲུལ་དམར་པོའི་ཁྲག་དང་བསྲེས་ནས་སྦྱར་ན། སྦྲུལ་ཆེན་པོའི་གཟུགས་སུ་མཐོང་བར་འགྱུར་རོ། །རའི་ཁྲག་དང་བསྲེས་པས། ར་
ཆེན་པོའི་གཟུགས་སུ་མཐོང་བར་འགྱུར་རོ། །པདྨའི་ལོ་མ་དང། ཕྱེ་མ་དང། རྩ་བ་དང་བཅས་པ་དང། འདབ་མ་དང། མེ་ཏོག་དང་སྡོང་བུ་དང་བཅས་པ་ཏིལ་མར་གྱིས་ལྷན་ཅིག་སྦྱར་
བས་ཡུངས་ཀར་ལ་བསྐུས་ཏེ་ལུས་ལ་བྱུགས་ལ་ཏིལ་མར་གྱི་ཐིག་ལེ་བྱའོ། །མཁས་པས་ཡན་ལག་དང་ཉིང་ལག་ལ་བྱུག་པ་བྱས་ན་རྒྱལ་པོ་ཆེན་པོའི་ཆ་ལུགས་སུ་མཐོང་བར་འགྱུར་
ཏེ། མ་མོའི་ཚོགས་དང་བཅས་པས་ཡོངས་སུ་བསྐོར་བས་དགོས་པ་སྣ་ཚོགས་པ་དང། རྒྱལ་པོའི་དགོས་པ་རྣམས་བྱེད་པར་འགྱུར་རོ། །ཡིད་ལ་བསམ་པའི་དགོས་པ་ཐམས་ཅད་སྒྲུབ་

[273A]༄༅། །པར་བྱེད་པར་འགྱུར་རོ། །ལྡོང་རོས་ཀྱི་མིག་སྨན་དང་ལྷན་ཅིག་བསྲེས་ནས་མིག་ལ་བྱུགས་ན། འཁོར་ཆེན་པོའི་དབུས་སུ་སྤྱན་རས་གཟིགས་དབང་ཕྱུག་གི་
གཟུགས་སུ་མཐོང་བར་འགྱུར་རོ། །རིག་པའི་རྒྱལ་པོ་བཟླས་ཏེ་ཡུངས་ཀར་དེ་ནམ་མཁའ་ལ་གཏོར་ན། འབྲས་བུ་སྣ་ཚོགས་ཀྱི་ཆར་འབབ་པར་མཐོང་བར་འགྱུར་རོ། །པདྨའི་
སྙིང་པོས་སྦྱར་ན། པདྨ་ཆེན་པོའི་ཆར་འབྱུང་བར་འགྱུར་རོ་།ཨུཏྤ་ལ་སྔོན་པོའི་ཁུ་བས་སྦྱོར་ན། ཨུཏྤ་ལ་སྔོན་པོ་ཆེན་པོའི་ཆར་འབྱུང་བ་མཐོང་བར་འགྱུར་རོ། །ཇི་ལྟར་མེ་
ཏོག་གི་ཁུ་བས་སྦྱར་ན་དེ་ལྟ་དེ་ལྟར་མེ་ཏོག་གི་ཆར་ཆེན་པོ་འབྱུང་བར་འགྱུར་རོ། །ཇི་ལྟར་ཡིད་ལ་འདོད་པའི་གཟུགས་དང། ཁ་དོག་དང། རྟགས་དང། དབྱིབས་སུ་མཐོང་
བར་འདོད་པ་དེ་ལྟ་དེ་ལྟར་ལྷའི་ཏིལ་མར་རྙིང་པ་དང་ལྷན་ཅིག་སྦྱར་ན། དེ་ལྟ་དེ་ལྟར་དེ་དང་དེ་ཉིད་ཀྱི་གཟུགས་སུ་མཐོང་བར་འགྱུར་རོ། །གཞལ་ཡས་ཁང་ཡང་མཐོང་བར་
འགྱུར་རོ། །ལག་པས་ནོར་བུ་གཅིག་བླངས་ཏེ་ཡིད་ལ་རྗེས་སུ་དྲན་པར་བྱས་ན། རྣམ་པ་སྣ་ཚོགས་པ་དུ་མའི་བདག་ཉིད་དུ་མཐོང་བར་འགྱུར་རོ། །གོས་དང། རྒྱན་སྣ་
ཚོགས་པ་རྣམས་སྟོན་པར་བྱེད་དོ། །ལག་པས་སྣོད་ལ་བཟུང་ན། སྣོད་སྣ་ཚོགས་པ་སྟོན་པར་བྱེད་དོ། །ལག་པས་བུམ་པ་ལ་བཟུང་ན། བུམ་པ་བརྒྱ་སྟོང་ཕྲག་སྟོན་པར་བྱེད་དོ།།

[273B] གང་དུ་རྡོ་བ་ལ་རྐང་པ་བཞག་པ་དེ་དང་དེ་ཉིད་དུ་རྐང་པའི་རྗེས་འཇོག་པར་བྱེད་དེ། མར་གསར་ལ་ཉེ་བར་འཇོག་པ་ཇི་ལྟ་བ་བཞིན་དུ་མར་གསར་མཉེན་
པ་བཞིན་དུ་རྡོ་བ་ཡང་འདྲ་བར་འགྱུར་རོ། །གཏུན་ཤིང་ལ་བྱུགས་ན། རྟགས་འབྱུང་བར་འགྱུར་རོ། །མ་མོའི་དཀྱིལ་འཁོར་གྱི་གནས་སུ་ཞུགས་ན། མ་མོའི་ལྷ་རྣམས་ཀྱི་སོ་སོའི་
ཐ་དད་པའི་རྡུལ་བཟུང་སྟེ་ཏིལ་མར་དང་ལྷན་ཅིག་སྤྱར་ནས་སོ་སོའི་གདོང་ལ་བྱུགས་ན། ལྷ་དེ་དང་དེ་ལྟ་བུའི་གཟུགས་སུ་སྟོན་པར་བྱེད་དོ། །གཞན་ཡང་དགོས་པ་རྣམ་པ་སྣ་ཚོགས་
པ་རྣམས་རང་གི་འདོད་པའི་བློས་ལས་བྱའོ། །དེ་ནས་བློ་འཕེལ་བར་བྱེད་པ་ནི། ཏིལ་མར་དང་འོ་མ་ལྷན་ཅིག་ཟོས་ན། བློ་དང་དྲན་པ་ཆེན་པོ་འཕེལ་བར་འགྱུར་རོ། །ནུབ་གསུམ་གྱི་སྦྱོར་བས་
ཚིགས་སུ་བཅད་པ་སྟོང་ཀློག་པར་བྱེད་ཅིང་འཛིན་པར་བྱེད་དོ་།ཞག་བདུན་གྱི་སྦྱོར་བས་བློ་གྲོས་རྒྱ་མཚོ་ཆེན་པོ་ལྟ་བུ་འཕེལ་བར་བྱེད་ཅིང་གསོག་པར་བྱེད་དོ། །ཞག་བཅུ་བཞིའི་སྦྱོར་
བས་ཚེ་ལྷའི་ལོ་སྟོང་དུ་འགྱུར་རོ། །ཞག་ཉི་ཤུ་རྩ་གཅིག་གི་སྦྱོར་བས། བཅུད་ལེན་སྒྲུབ་པའི་དངོས་གྲུབ་འབྱུང་བར་འགྱུར་ཏེ་གཉེར་མ་དང། སྐྲ་དཀར་སྦངས་པ་དང། སྐྲ་ཅུང་ཟད་
འཁྱིལ་བར་འགྱུར་རོ། །ལུས་འཇམ་ཞིང་མཉེན་པ་དང། པདྨའི་ཁ་དོག་དང་འདྲ་བར་འགྱུར་རོ། །སྐྱེས་ནས་ལོ་བཅུ་ལོན་པ་དང་འདྲ་བར་གཟུགས་དང། ལང་ཚོ་དང་ལྡན་པར་

[274A]༄༅། །འགྱུར་རོ། །གླང་པོ་ཆེ་སྟོང་ཕྲག་བཅུའི་སྟོབས་སུ་འགྱུར་རོ། །ཞག་ཉི་ཤུ་རྩ་བརྒྱད་ཀྱི་སྦྱོར་བས་གླང་པོ་ཆེས་སྲུང་གི་སྟོབས་སུ་འགྱུར་རོ། །ཞག་སུམ་ཅུ་སོ་ལྔའི་
སྦྱོར་བས་ནམ་མཁའ་ལྡིང་ཆེན་པོའི་སྟོབས་སུ་འགྱུར་རོ། །ཞག་བཞི་བཅུ་རྩ་གཉིས་ཀྱི་སྦྱོར་བས་ལྷ་མ་ཡིན་གྱི་དབང་པོ་སྒྲ་གཅན་དང་འདྲ་བར་བརྩོན་འགྲུས་དང། སྟོབས་ཆེན་
པོར་འགྱུར་རོ། །ཞག་བཞི་བཅུ་རྩ་དགུའི་སྦྱོར་བས་རི་རབ་ལྷུན་པོ་ཆེན་པོའི་དཀྱིལ་འཁོར་དང་འདྲ་བར་འགྱུར་ཏེ། ཀླུའི་རྒྱལ་པོ་གའ་བོ་དང། ཉེ་དགའ་བོས་ཡོངས་སུ་བསྐོར་བ་
མི་གཡོ་ཞིང་མི་སྒྲུལ་བ། རེག་པར་བྱ་བ་མ་ཡིན་ཞིང་མི་མཐོང་བ། མི་མ་ཡིན་པ་རྣམས་ཀུན་ཏུ་སྤྱོད་པ། ལྷ་རྣམས་ཐམས་ཅད་ཀྱིས་ཕྱག་བྱས་ཤིང། ཕྱག་བྱ་བའི་འོས་སུ་གྱུར་པ། དྲང་
སྲོང་རྣམས་ཀྱི་བསྟོད་པའི་འོས་སུ་གྱུར་པ། གནོད་སྦྱིན་དང་སྲིན་པོ་རྣམས་ཀྱི་ཕྱག་བྱ་བའི་འོས་སུ་གྱུར་པ། དེ་བཞིན་གཤེགས་པ་ཐམས་ཅད་ཀྱི་བྱིན་གྱི་རླབས་ཀྱིས་བྱིན་གྱིས་
བརླབས་པ། བྱང་ཆུབ་སེམས་དཔའ་ཐམས་ཅད་ཀྱི་རབ་ཏུ་བསྔགས་པའི་འོས་སུ་གྱུར་པ། རིག་སྔགས་འཆང་བའི་དབང་པོ་ཐམས་ཅད་ཀྱི་གསང་བའི་དམ་ཚིག་གྲུབ་པ། ལྷའི་
དབང་པོ་རྣམས་ཀྱིས་ལྷན་ཅིག་འགྲན་པའི་འོས་སུ་གྱུར་པ། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་རྣམས་ཀྱི་མངོན་དུ་སྨྲ་བའི་འོས་སུ་གྱུར་པ། ཀླུའི་དབང་པོ་

[274B] དེ་ལྟར་དོན་ཡོད་པའི་ལྕགས་ཀྱུའི་ཁྲོ་བོའི་རྣམ་པར་འཕྲུལ་པ་ཞེས་བྱ་བ་ཏིལ་མར་གྱི་རྒྱལ་པོའི་རྣམ་པར་འཕྲུལ་པ་ཡོན་ཏན་ཆེན་པོ་རྨད་
དུ་བྱུང་བ་བརྒྱ་སྟོང་ཕྲག་གིས་གང་བའོ། །ཏིལ་མར་གྱི་རྒྱལ་པོའི་རིག་སྔགས་འཆང་འདིས་ཏིལ་མར་གྱི་རྒྱལ་པོ་རལ་གྲི་ལ་བྱུགས་ན། བྱུགས་པ་ཙམ་གྱིས་རལ་གྲི་འབར་བར་
འགྱུར་རོ། །རིག་སྔགས་འཆང་གི་འཁོར་ལོས་བསྒྱུར་བར་འགྱུར་ཏེ་རལ་གྲིའི་རིག་སྔགས་འཆང་གི་འཁོར་ལོས་བསྒྱུར་བ་ཐམས་ཅད་ཀྱི་མཆོག་ཏུ་འགྱུར་རོ། །རྡོ་རྗེ་ལ་
བྱུགས་ན། རྡོ་རྗེ་འབར་བར་འགྱུར་ཏེ། རིག་སྔགས་འཆང་གི་འཁོར་ལོས་བསྒྱུར་བ་ནམ་མཁའ་ལ་འགྲོ་ཞིང། རྡོ་རྗེ་རིག་སྔགས་འཆང་གི་འཁོར་ལོས་བསྒྱུར་བར་འགྱུར་རོ།།
འཁོར་ལོ་ལ་བྱུགས་ན། འཁོར་ལོ་འབར་བར་འགྱུར་ཏེ། རིག་སྔགས་འཆང་ནམ་མཁའ་ལ་འགྲོ་བར་འགྱུར་རོ། །བལྟ་ན་སྡུག་པའི་འཁོར་ལོའི་རིག་སྔགས་འཆང་གི་འཁོར་
ལོས་བསྒྱུར་བར་མོད་ལ་འགྱུར་རོ། །དགྲ་ཐམས་ཅད་རབ་ཏུ་འཇོམས་སོ་།མདུང་རྩེ་གསུམ་པ་ལ་བྱུགས་ན། འབར་བར་འགྱུར་ཏེ། རིག་སྔགས་འཆང་གི་འཁོར་ལོས་བསྒྱུར་
བར་འགྱུར་ཏེ། ནམ་མཁའ་ལ་གནས་པར་བྱེད་དོ། །སྟོབས་དང། བརྩོན་འགྲུས་དང། ཕ་རོལ་གནོན་པ་དབང་ཕྱུག་ཆེན་པོ་དང་འདྲ་བར་འགྱུར་རོ། །འབྲས་དང། ཕོལ་མིག་

[275A]༄༅། །དང། ལྷོག་པ་དང། མེ་དཔལ་དང། ཤུ་བ་དང། མཛེ་དང། རྐང་ཤུ་དང། རྩའི་རྨ་དང། མགུལ་བ་འགགས་པ་དང། རྣ་བའི་རྩ་ནད་དང། མཚན་བར་
རྡོལ་བ་དང། རྨུ་ཆུ་དང། སྐན་དང། རླུང་དང། མཁྲིས་པ་དང། བད་ཀན་དང། འདུས་པ་ཉིད་ལ་ཡང་མཁས་པས་ཆུ་དྲོན་མོ་འཐུངས་པ་ཙམ་དང། བྱུགས་པ་ཙམ་གྱིས་ནད་ཐམས་
ཅད་སེལ་ལོ། །ཏིལ་མར་གྱིས་ནད་ཐམས་ཅད་སེལ་བ་དེ་བཞིན་དུ་རྩིབ་ལོགས་ན་བ་དང། ཚད་པ་དང། སྙིང་ན་བ་དང། མཆིན་པ་ན་བ་དང། བཤང་བ་འཁྱིམ་པ་དང། ཕོ་བའི་
ནད་ཀྱི་ཉེས་པ་དེ་རྣམས་ཐམས་ཅད་འཐུངས་བ་ཙམ་གྱིས་རྣམ་པར་འཇིག་པར་ཐེ་ཚོམ་མེད་དོ། །ཉམས་པ་དང། ཟད་པ་དང། དེ་བཞིན་དུ་རྒྱལ་པོའི་དཔལ་བཅོམ་པ་དང། གསོས་
སྤྱད་ངན་པ་རྣམས་བསྐུས་པ་ཙམ་མམ། ཟོས་པ་ཙམ་གྱིས་སྟོབས་དང་ལྡན་པར་འགྱུར་རོ། །ལུས་རྣམས་རྒྱས་པ་དང། མགུ་བ་དང་སྤྲོ་བ་ཆེན་པོར་འགྱུར་རོ། །གདོན་རྣམ་པ་
སྣ་ཚོགས་པར་གསུང་བ་དང། བརྗེད་བྱེད་མི་བཟད་པ་ལ་ཡང་རེག་པ་ཙམ་གྱིས་དེ་དག་ཐམས་ཅད་རྣམ་པར་འཇིག་པར་ཐེ་ཚོམ་མེད་དོ་།བྱད་མི་བཟད་པ་དང། སྡུག་བསྔལ་
དང། དུག་དང། སྦྱར་དུ་ཉིད་ཀྱང་རེག་པ་ཙམ་གྱིས་རྣམ་པར་འཇིགས་པར་འགྱུར་རོ། །བརྟན་པ་དང། གཡོ་བའི་དུག་གང་ཡིན་པ་དང། མཆེ་བའམ། སྦྲུལ་གོ་ཎ་ས་དང། སྡིག་

[275B] སྲིན་བུ་དང། ཕྱེ་མ་ལེབ་གདུག་བའམ། ནོར་རྒྱས་ཀྱི་བུ་དང། འཇོག་པོའམ། སྦྲུལ་གྱིས་མཐོང་བའི་དུག་གམ་དབུགས་ཀྱི་དུག་མི་བཟད་པ་གང་ཡིན་པ་དང། རེག་པའི་
དུག་གང་ཡིན་པ་དང། ཧ་ལ་ཧ་ལའི་དུག་གང་ཡིན་པ་དང། གཞན་དར་དའི་དུག་གང་ཡིན་པ་དང། རྩེ་བའི་དགུ་གང་ཡིན་པ་དང་སྡོང་བུའི་དུག་དང། འདབ་མའི་དུག་དང། མེ་ཏོག་གི་
དུག་དང། མདངས་ཀྱི་དུག་གང་ཡིན་པ་དང། གཞན་དུག་རྣམ་པ་སྣ་ཚོགས་པ་དེ་རྣམས་ཐམས་ཅད་རྣམ་པར་འཇིག་པར་འགྱུར་རོ། །ཏིལ་མར་རེག་པ་ཙམ་གྱིས་ལམ་མཆོག་དང་
ལམ་གོལ་བར་སོང་བ་རྣམས་དང། རྒྱལ་པོའི་སྒོ་དྲུང་དུ་སོང་བ་ཡང་རུང། གསད་པར་འོས་པར་གྱུར་པ་གང་ཡིན་པ་དང། བཅིངས་པར་གྱུར་པ་གང་ཡིན་པ་དང། འཐབ་པ་དང་
རྩོད་པ་དང། འགྱེད་པ་གང་ཡིན་པ་དང། གཞན་ཡང་དགྲའི་གཟེབ་དང། ཕ་རོལ་གྱི་དམག་ཚོགས་ཀྱི་འཇིགས་པ་ཉིད་དང། མི་མཛའ་བ་དང། ཕྱིར་རྒོལ་བ་གང་ཡིན་པ་ཡང་ཏིལ་
མར་འདི་མངོན་པར་སྦྱར་བས་སྐད་ཅིག་དེ་ལ་ཐམས་ཅད་འཇོམས་སོ་།རྒྱལ་པོ་ཁྲོས་པ་གང་ཡིན་པ་འཛུམ་བཞིན་དུ་བཀའ་སྩོལ་ཏོ་།གཡུལ་འགྱེད་པའི་ནང་དུའམ། ཕན་ཚུན་
འཐབ་བཞིན་པ་ཐམས་ཅད་ལ་ཏིལ་མར་རྒྱལ་པོ་བླན་མེད་པས་རྟག་ཏུ་རྒྱལ་བ་སྟེར་རོ། །མཁས་པས་མིག་ལ་བྱུགས་ན། མི་ཐུབ་ཅིང་ཐམས་ཅད་དུ་འགྲོ་བར་འགྱུར་རོ། །གཞན་

[276A]༄༅། །གྱིས་ཀྱང་དགོས་པ་ཐམས་ཅད་ལ་རབ་ཏུ་སྦྱར་བར་བྱ་སྟེ། དངོས་གྲུབ་ཀྱི་གནས་ཐམས་ཅད་ཀྱི་མཆོག་ཡིན་པའི་ཕྱིར་རོ་།དེ་ནས་ཁྲོ་བོ་ལྕགས་ཀྱུ་བླ་
ན་མེད་པ། སྡིག་ཐམས་ཅད་སེལ་བ། མོད་ལ་གདུག་པ་ཐམས་ཅད་འཇིགས་པར་བྱེད་པ། ནད་ཐམས་ཅད་རབ་ཏུ་ཞི་བར་བྱེད་པ། མོད་ལ་ཐམས་ཅད་དུ་གྲུབ་པ་བླ་ན་མེད་
པ༑ ནད་ཐམས་ཅད་ཞི་བ། དེ་ཁོ་ན་ཉིད་ཁྲོ་བོ་ལྕགས་ཀྱུ་བླ་ན་མེད་པའི་རས་རིས་ཀྱི་སྐུ་གཟུགས་བརྗོད་བར་བྱ་སྟེ། རས་རིས་ཀྱི་སྐུ་གཟུགས་བླ་ན་མེད་པ་འདི་མཐོང་བ་ཙམ་གྱི་
མོད་ལ་བསོད་ནམས་ཀྱི་ཕུང་པོ་ཆེན་པོ་ཐོབ་པ་དང། དགེ་བའི་རྩ་བ་ཆེན་པོ་བསྐྱེད་པར་འགྱུར་བ་དང། རིག་པའི་གནས་ཐམས་ཅད་རྟོགས་པར་ཁོང་དུ་ཆུད་བར་འགྱུར་བ་དང། དེ་
བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་གཉིས་མཐོང་བ་དང། མཆོད་པ་དང་
རིམ་གྲོར་བྱ་བ་དང། ཞེ་སར་བྱ་བ་དང། བླ་མར་བྱས་པ་དང་དེ་བཞིན་གཤེགས་པ་དེ་རྣམས་ཀྱི་སྤྱན་སྔར་བསོད་ནམས་ཀྱི་ཕུང་པོ་ཆེན་པོའི་དགེ་བའི་རྩ་བ་དང་ལྡན་པར་འགྱུར་བ་
དང། རས་རིས་ཀྱི་སྐུ་གཟུགས་གང་ཡིན་པ་འདི་མཐོང་པ་ཙམ་གྱི་མོད་ལ་མཐའ་ཀླས་པ་ཙམ་དང་འདི་མཚུངས་པར་འགྱུར་ཏེ། འདི་དང་མཚུངས་པའི་བསོད་ནམས་ཀྱི་ཕུང་པོའི་དགེ་

[276B] །དེ་བཞིན་གཤེགས་པ་དང་བྱང་ཆུབ་སེམས་དཔའ་ཐམས་ཅད་དང། ལྷ་ཐམས་ཅད་ཀྱིས་དགོངས་པར་འགྱུར་རོ། །རས་གྲུ་བཞི་པ་གྲུ་བཞིར་
ཆ་མཉམ་པ། ཤིན་ཏུ་ཐགས་བཟང་བ། ཤིན་ཏུ་གསར་བ། ཤིན་ཏུ་འཇམ་པ། མཆོག་ཏུ་མཛེས་པ། ཁྲུ་གཉིས་པའི་ཚད་ཁ་ཚར་མ་བཅད་པ། སྐྲ་དང་བྲལ་བའམ། ཡང་
ན་དར་གཙང་མ་གྲུ་བཞི་ཤིན་ཏུ་རྣམ་པར་འབྱེས་པ་ལ་རི་མོ་མཁན་གཙང་མ་སྨྱུང་བར་གནས་པས། ལྷག་མ་མ་ཡིན་པའི་ཚོན་སྣོད་གསར་བར་བཞག་ལ་ཚོན་སྣ་ཚོགས་རྣམ་
པར་འབྱེས་པས་འཕགས་པ་དོན་ཡོད་ཞགས་པའི་ཁྲོ་བོའི་ལྕགས་ཀྱུ་བྲི་བར་བྱའོ། །འཕགས་པ་སྤྱན་རས་གཟིགས་དབང་ཕྱུགས་ཞལ་བཞི་པ། ཞལ་དང་པོ་ནི། ཞི་བ། སྤྱན་
གསུམ་པ། རལ་པའི་ཅོད་པན་གྱིས་བརྒྱན་པ། འོད་དཔག་མེད་ཅོད་པན་དུ་འཆང་བ། ཟླ་བས་ཉེ་བར་མཛེས་པ། ཕྱག་བཞི་པ། རྒྱན་ཐམས་ཅད་ཀྱིས་རྣམ་པར་བརྒྱན་པ་
གཡས་པའི་ཞལ་དྲག་པོའི་གཟུགས་ཅན་འཇིགས་པར་བྱེད་པ། ཚེམས་ཀྱིས་མ་མཆུ་མནན་པ། དབུ་སྐྲ་གྱེན་དུ་བརྗེས་པའི་རལ་པའི་ཐོར་ཚུགས་ཀྱིས་བརྒྱན་པ། གཡོན་པ་དྲག་
པོ་ཆེན་པོ་མཆེ་བ་གཙིགས་པ། ཞལ་རྣམ་པར་འགྱུར་བ། དབུ་སྐྲ་འཁྱིལ་ཞིང་གྱེན་དུ་བརྫེས་པའི་རལ་པ་ཀུན་ཏུ་བཅིངས་པ། འོད་དཔག་མེད་ཀྱི་ཅོད་པན་ཅན། དྲག་ཏུ་བཞད་པའོ།།

[277A]༄༅། །ཞི་བའི་ཞལ་རལ་པའི་ཅོད་པན་གྱི་རྒྱན་པའི་སྟེང་དུ་སྐུ་ཕྱེད་པའི་ཁྲོ་བོའི་རྒྱལ་པོ་འབར་བའི་སྙིང་པོར་ཆུད་བ་བྱ་སྟེ། སྐུ་ཨུཏྤ་ལ་སྔོན་པོའི་ཁ་དོག་ཅན་དབུ་
སྐྲ་དམར་པོ་ཅུང་ཟད་འཁྱིལ་བ། འོད་དཔག་མེད་ཀྱི་ཅོད་པན་ཅན་རྒྱན་ཐམས་ཅད་ཀྱིས་རྣམ་པར་བརྒྱན་པ། ཕྱག་གཉིས་ཀྱི་གཅིག་གིས་རལ་གྲི་དང། གཉིས་པས་ཐོ་བ་
འབར་བ་ཅན་བྱའོ། །ཕྱག་གཅིག་གིས་པདྨ་འཆང་བ་སྟེ། པདྨའི་གེ་སར་འབར་བའི་བསྙེན་པ་ཅན་ནོ། །གཉིས་པས་ལྕགས་ཀྱུ་དང་མདུང་རྩེ་གསུམ་སྟེ། གཡས་པ་ནའོ། །གཡོན་
པས་ཁྲོ་བོ་ཆེན་པོ་དྲག་པོ་དྲག་ཏུ་རྒོད་པའི་གཟུགས་ཅན། དོན་ཡོད་པའི་ཞགས་པ་འཛིན་པའོ། །གཡས་པ་དབུགས་འབྱིན་པའི་རིན་པོ་ཆེ་ཆེན་པོའི་ཆར་འབེབས་པ། ཕྱག་ཐམས་
ཅད་འབར་བའི་སྙིང་པོ་འོད་ཟེར་ཁ་དོག་སྣ་ཚོགས་པ་བྱ་སྟེ་པདྨའི་གདན་ལ་སྐྱིལ་མོ་ཀྲུང་གིས་བཞུགས་པ་བྱའོ། །རྒྱ་མཚོའི་སྙིང་པོར་རི་རབ་ལ་གནས་པ། ཀླུའི་རྒྱལ་པོ་དགའ་
བོ་དང་ཉེ་དགའ་བོས་དཀྲིས་པ་བྱའོ། །ཉ་དང། ཆུ་སྲིན་དང་ནོར་བུ་རིན་པོ་ཆེ་སྣ་ཚོགས་ཀྱིས་དཀྲིས་པ། པདྨ་དང། ཨུཏྤ་ལ་དང། ཀུ་མུ་ད་དང། པདྨ་དཀར་པོས་གཅལ་དུ་
བཀྲམ་པ། ངང་པ་དང། བཞད་དང། ངུར་པ་དང། ཤང་ཤང་ཏེའུ་ཁྱབ་པ་བྱའོ། །གཡས་ལོགས་སུ་ལྷ་མོ་སྒྲོལ་མ་དབུ་ཅུང་ཟད་དུད་པ། ཐལ་མོ་སྦྱར་བ་འཆང་བ། རྒྱན་

[277B] འཛེམ་བག་དང་བཅས་པ་བྱའོ། །དཀར་ཤ་མ་ཆེན་པོ་ཐལ་མོ་སྦྱར་ཏེ་ཅུང་ཟད་འདུད་པ་རྒྱན་ཐམས་ཅད་ཀྱིས་རྣམ་པར་བརྒྱན་པ། འཛེམ་བག་
དང་བཅས་པ་བྱའོ། །སྲིན་མོ་ཆེན་མོ་རལ་པ་གཅིག་མ་ཁྲག་འཛག་པའི་ཐོད་པ་དང། དྲག་མོ་དྲག་ཏུ་རྒོད་པ་བྱ་སྟེ། འབར་བའི་སྙིང་པོར་ཁྲོ་བོ་ལྕགས་ཀྱུ་ལ་བལྟ་བཞིན་པ། ལག་པ་
བཞི་པ། ལག་ན་རལ་གྲི་དང། དགྲ་སྟ་དང། ཞགས་པ་དང། རྡོ་རྗེ་ཐོགས་པ། རྒྱན་ཐམས་ཅད་ཀྱིས་རྣམ་པར་བརྒྱན་པར་བྱའོ་།གཡོན་ཕྱོགས་སུ་གནོད་སྦྱིན་གྱི་དབང་པོ་བྱ་སྟེ་
ཞལ་ཁྲོ་གཉེར་ཅན་དྲག་པོ། དབུ་སྐྲ་གྱེན་དུ་བརྫས་པ། འཇིགས་པར་བྱེད་པ། འབར་བའི་སྙིང་པོར་པུས་མོ་གཡས་པ་བཙུགས་པ། རལ་གྲི་དང། དགྲ་སྟ་ཐོགས་པ། ཕྱག་
གཉིས་ཐལ་མོ་སྦྱར་བ་འཆང་བ། རྒྱན་ཐམས་ཅད་ཀྱིས་རྣམ་པར་བརྒྱན་པ། ཁྲོ་བོའི་རྒྱལ་པོ་ལྕགས་ཀྱུ་ལ་ངེས་པར་བལྟ་བཞིན་པ། ཁོ་ར་ཁོར་ཡུག་ཏུ་འོད་འདོམ་གང་བ། འོད་
ཟེར་སྣ་ཚོགས་འབར་བ་བྱའོ། །ལྕགས་ཀྱུ་དང་བཅས་པའི་ཁོ་ར་ཁོར་ཡུག་གི་སྟེང་དུ་ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། གཤིན་རྗེ་དང། ཆུ་ལྷ་དང། ལུས་
ངན་པོ་བྱ་སྟེ། མེ་ཏོག་སྣ་ཚོགས་ཀྱི་ཕུར་མ་ཐོགས་ཏེ་མཆོད་པ་བྱེད་བཞིན་པ་བྱའོ། །ཁྲོ་བོའི་རྒྱལ་པོ་དོན་ཡོད་པའི་ལྕགས་ཀྱུའི་རྒྱབ་ཏུ་རིན་པོ་ཆེ་སྣ་བདུན་ལས་བྱུང་བའི་ཤིང་

[278A]༄༅། །ལྗོན་པ་བྱ་སྟེ། ཡལ་ག་དང། འདབ་མ་དང། ལོ་མ་རྣམ་པར་བཀྲ་བར་བྱའོ། །ཁྲོ་བོའི་རྒྱལ་པོའི་ཞབས་ཀྱི་དྲུང་དུ་རིག་སྔགས་འཆང་བྱ་སྟེ། བུས་མོ་
བཙུགས་པ་མེ་ཏོག་སྣ་ཚོགས་ཐོགས་ཤིང་ལག་ན་བགྲང་ཕྲེང་འཛིན་པ། ཁྲོ་བོའི་རྒྱལ་པོ་ལ་སྟེང་དུ་བལྟ་བཞིན་པ་བྱའོ། །ཞབས་གཉིས་པའི་དྲུང་གི་གནས་སུ་ཕོ་ཉ་མོ་བྱ་
སྟེ༑ ཟུར་མིག་ཅན་དྲག་མོ། ལག་ན་རལ་གྲི་ཐོགས་པ། རྣམ་པར་འགྱུར་བ། ཕྱག་ཐལ་མོ་སྦྱར་བ། རྒྱན་ཐམས་ཅད་ཀྱི་རྣམ་པར་བརྒྱན་པ་བྱའོ། །རས་རིས་ཀྱི་སྐུ་གཟུགས་
ཀྱི་བྱ་བ་ཡོངས་སུ་མཐར་ཕྱིན་ནས་བྱིན་གྱིས་བརླབས་ཏེ་དེའི་འོག་ཏུ་གསང་བའི་གནས་སུ་གཞག་པར་བྱའོ། །དེའི་དྲུང་དུ་གཙང་མས་ཟས་མི་བཟའ་བར་དེའི་སྤྱན་སྔར་ཁྲོ་
བོ་ལྕགས་ཀྱུ་བརྒྱ་རྩ་བརྒྱད་བཟླས་བརྗོད་བྱ་སྟེ། མེ་ཏོག་དང་བདུག་པ་དང། མཚེད་ཡོན་དང། ཞབས་བསིལ་ཇི་ལྟར་རྙེད་པ་དབུལ་བར་བྱའོ། །རས་རིས་ཀྱི་སྐུ་གཟུགས་
སྒྲུབ་པའི་ཆོ་ག་འདིས་སྒྲུབ་པའི་ཆོ་ག་རྒྱས་པ་གཞན་ཡང་བྱའོ། །དེའི་འོག་ཏུ་རིག་སྔགས་འཆང་གིས་ཉི་མ་རེ་རེར་རས་རིས་ཀྱི་མདུན་དུ་གཙང་མས་ཟས་མི་ཟ་བར་དེའི་
སྤྱན་སྔར་མེ་ཏོག་དང། བདུག་སྤོས་ཕུལ་ནས་ཁྲོ་བོའི་རྒྱལ་པོ་ལན་གཅིག་བཟླས་པར་བྱའོ། །དེ་ནས་ལས་ཐམས་ཅད་དང་དགོས་པ་ཐམས་ཅད་བྱའོ། །འདི་ནི། དེ་ཁོ་ན་ཉིད་

[278B] རིག་སྔགས་འཆང་གི་གསང་བ་མཆོག་གི་ལས་བསྒྲུབ་པར་བྱའོ། །དེ་ནས་སྐུ་གཟུགས་མཐོང་བ་ཙམ་ལ་སོགས་པས་མཚམས་མེད་པ་
ལྔ་དང། མནར་མེད་པ་ལ་གཞོལ་བ་དང། དམ་པའི་ཆོས་སྤོང་བ་རྣམས་འདི་མཐོང་བ་ཙམ་གྱིས་ཐམས་ཅད་ཡོངས་སུ་དག་པར་འགྱུར་རོ། །སྡིག་པ་ཐམས་ཅད་དང། སྒྲིབ་པ་ཐམས་
ཅད་དང། སྔོན་གྱི་སྒྲིབ་པ་བསགས་པ་དང་བཅས་པ་དང། བསྐལ་པ་བརྒྱར་བསགས་པའི་སྡིག་པ་དེ་དག་ཐམས་ཅད་རྣམ་པར་འཇིག་པར་འགྱུར་རོ། །ནད་དང་འཇིགས་པ་
ཐམས་ཅད་ལས་ཡོངས་སུ་གྲོལ་བར་འགྱུར། སྡིག་པ་ཐམས་ཅད་དང་དགྲ་ཐམས་ཅད་དང། ཕྱིར་རྒོལ་བ་ཐམས་ཅད་དང། མི་མཛའ་བ་རྣམ་པར་འཇིགས་པར་འགྱུར་རོ།།
རས་རིས་ཀྱི་སྐུ་གཟུགས་ཤིན་ཏུ་ཆུང་བ་བྱེད་པ་གང་ཡིན་པ་དེ་ཡང་ཕན་བར་བྱེད་པར་འགྱུར་ཏེ། མེ་ཏོག་གམ། བདུག་པ་དང་དྲིའམ། བྱུག་པའམ། དཀྱིལ་འཁོར་དང་བཅས་
པ་བྱེད་པའམ། ཁྲུས་ཀྱི་བུམ་པ་གང་བཀོད་པའམ། རྡུལ་སེལ་བར་བྱེད་པ་ཙམ་ཡང་རུང་སྟེ། རིག་སྔགས་འཆང་དེའི་རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་
སློང་མའམ། དགེ་བསྙེན་ནམ། དགེ་བསྙེན་མས་དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུའི་དེ་བཞིན་གཤེགས་པའི་དྲུང་དུ་

[279A]༄༅། །དགེ་བའི་རྩ་བ་ཆེན་པོ་བསྐྱེད་པར་འགྱུར་རོ། །བསོད་ནམས་ཀྱི་ཕུང་པོ་ཆེན་པོ་ཡོངས་སུ་འཛིན་པར་འགྱུར་རོ། །ཕ་རོལ་ཏུ་ཕྱིན་བ་དྲུག་ཡོངས་སུ་
རྫོགས་པར་ཡང་འགྱུར་རོ། །མཚམས་མེད་པ་ལྔ་རྣམ་པར་སྦྱངས་ཤིང་བསྐལ་བའི་མཐར་ཐུག་པར་འགྱུར་རོ། །སངས་རྒྱས་དང་བྱང་ཆུབ་སེམས་དཔའ་ཐམས་ཅད་
ཀྱིས་གཟིགས་འདོད་པར་འགྱུར་རོ། །སྐྱེ་བ་རྗེས་ནས་ཀྱང་འཇིག་རྟེན་གྱི་ཁམས་བདེ་བ་ཅན་དུ་འགྲོ་བར་འགྱུར་ཏེ། པདྨ་ལས་བརྫུས་ཏེ་སྐྱེ་བར་འགྱུར་རོ། །སྐྱེ་བའི་སྐྱེ་བ་
དྲན་པར་ཡང་འགྱུར་རོ། །རྣམ་པར་གྲོལ་བའི་དཀྱིལ་འཁོར་གསང་བ་པདྨ་ཡངས་པའི་དཀྱིལ་འཁྲོ་དོ་ཉོད་ཞགས་པའི་སྙིང་པོ། དོན་ཡོད་པའི་ཁྲོ་བོ་ལྕགས་ཀྱུའི་གཟུངས་
འདི་ཡང་མཐའ་དག་ཡོངས་སུ་རྫོགས་པར་ཁ་ཏོན་དུ་གནས་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་རིགས་ཀྱི་དམ་ཚིག་གསང་བ་རྣམས་དང་
གསང་སྔགས་རིམ་པར་ཕྱེ་མ་དང། ཕྱག་རྒྱ་དང། གསང་སྔགས་དང། དཀྱིལ་འཁོར་རིམ་པར་ཕྱེ་བ་དང། ཆོ་ག་ཞིབ་མོ་ཐམས་ཅད་མངོན་སུམ་དུ་འགྱུར་རོ། །སངས་
རྒྱས་ཀྱི་ཞིང་ནས་སངས་རྒྱས་ཀྱི་ཞིང་དུ་འགྲོ་བར་འགྱུར་རོ་།དེ་བཞིན་གཤེགས་པ་ཐམས་ཅད་མངོན་སུམ་དུ་མཐོང་བར་འགྱུར་རོ་།ཡོན་ཏན་ཐམས་ཅད་ཀྱི་ཕ་རོལ་ཏུ་

[279B] །དགེ་བའི་རྩ་བ་ཐམས་ཅད་ཡང་དག་པར་སྡུད་པར་ཡང་འགྱུར་རོ། །བསོད་ནམས་ཀྱི་ཚོགས་ཆེན་པོ་དང་ལྡན་པར་འགྱུར་རོ། །འཇིག་
རྟེན་ཐམས་ཅད་ཀྱི་བླ་མར་ཡང་འགྱུར་རོ། །ཚིག་བཙན་པར་ཡང་འགྱུར་རོ། །འཇིག་རྟེན་ཐམས་ཅད་དགའ་བར་ཡང་འགྱུར་རོ། །ཐམས་ཅད་དུ་མཆོད་པར་འོས་པར་ཡང་འགྱུར་རོ།།
རིག་སྔགས་ཐམས་ཅད་གྲུབ་པར་འགྱུར་རོ། །ཡིད་ལ་བསམ་པ་ཐམས་ཅད་ཡོངས་སུ་རྫོགས་པར་འགྱུར་ཞིང། དགོས་པ་ཐམས་ཅད་གྲུབ་པར་ཡང་འགྱུར་རོ། །ཐམས་ཅད་
དུ་ཐོགས་པ་མེད་པ་མཁས་པའི་བློ་རུ་འགྱུར་རོ། །དེ་ནས་ཁྲོ་བོའི་ལྕགས་ཀྱུའི་དཀྱིལ་འཁོར་ཆོ་ག་ཞིབ་མོ་ཐམས་ཅད་ཀྱི་དཀྱིལ་འཁོར་དང། གསང་བའི་ཕྱག་རྒྱ་བླ་ན་མེད་པ་
བཤད་པར་བགྱིའོ། །འཁོར་ཡུག་ཏུ་ཐེམ་སྐས་བཞི་དང་ལྡན་པ། ས་དང་བ་བྱུང་བསྲེས་པའི་དཀྱིལ་འཁོར་གྲུ་བཞི་པ་བྱ་སྟེ། གཟིངས་ཀྱི་རྒྱ་དང་ཚད་མཉམ་པ། ཤིན་ཏུ་ཚད་
ལ་བབ་ཅིང་ལེགས་པར་རྣམ་པར་འབྱེས་པ། ལེགས་པར་བྱུགས་ཤིང་ཤིན་ཏུ་འཇམ་པ། འཇམ་ཞིང་མཉེན་པ་དང་ལྡན་པའོ། །ཚོན་སྣ་ཚོགས་པས་རྣམ་པར་ཕྱེ་བ་དང་
དཀྱིལ་འཁོར་མཆོག་གི་ཐིག་བཏབ་ལ། །སྣ་ཚོགས་ཚོན་རྩིས་རྣམ་པར་དབྱེ། །སྒོ་བཞི་ཤིན་ཏུ་རྣམ་འབྱེས་པ། །འཁོར་ཡུག་ཐེམ་སྐས་བཞི་དང་ལྡན། །རྟ་བབས་བཞི་ཡིས་

[280A]༄༅། །བརྒྱན་པ་སྟེ། །དབུས་ཀྱི་དཀྱིལ་འཁོར་སྙིང་པོར་ཡང་།ཤིན་ཏུ་རྣམ་འབྱེས་ཚད་ལ་བབ། །ཁྲུ་ཡི་ཚད་དུ་བྱ་བའོ་།དཀྱིལ་འཁོར་གྲུ་བཞི་མཉམ་བ་ཡི།།
སྙིང་པོའི་དཀྱིལ་འཁོར་དབུས་སུ་ཡང། །མཁས་པས་ཤིན་ཏུ་རྣམ་འབྱེས་པའོ། །པདྨ་འདབ་མ་བཅུ་གཉིས་བྱ། །ལྕགས་ཀྱུ་ཕྱོགས་དང་རྩེ་གསུམ་དང། །གེ་སར་པདྨའི་ཁོར་
ཡུག་ཏུ༑ ༑སྙིང་པོར་གྱུར་པའི་དབུས་མཆོག་ལ། །ཁྲོ་བོ་ཞགས་པ་ཡང་བྱའོ། །དྲག་པོའི་གཟུགས་ཅན་འཇིགས་པར་བྱེད། །རལ་གྲི་དང་ནི་དགྲ་སྟའི་ཕྱག་རལ་བའི་ཅོད་པན་
གྱིས་བརྒྱན་ཅིང། །རྒྱན་རྣམས་ཀུན་གྱིས་རྣམ་པར་བརྒྱན། །ལུས་ཕྱེད་པ་དང། ཞགས་པས་ཀུན་ནས་དཀྲིས་པ། །མདུང་རྩེ་གསུམ་པ་ནམ་མཁའ་ལ་ཕྱིར་ཕྱོགས་པ། པདྨ་
དང་བཅས་ལ་བྱས་པ་ལ་གྲ་གྲར་འབར་བའི་གདོང་བྱའོ། །མདུང་རྩེ་གསུམ་དང་པདྨ་ལ་རབ་ཏུ་གནས་པ། །དྲག་པོའི་ཞལ་འཇིགས་པར་བྱེད་པ་ཆེན་པོ་མཆེ་བ་རྣམ་པར་གཅིགས་
པ༑ ཞལ་འཇིགས་སུ་རུང་བ་འབར་བའི་སྙིང་པོར་ཆུད་པའོ། །ནང་གི་རི་མོ་ལ་ལྕགས་སྒྲོག་དང་མདུང་རྩེ་གསུམ་པའི་གདོང་བྲི་བར་བྱ་སྟེ། འབར་བའི་སྙིང་པོ་དང་བཅས་པ། ཁ་
དོག་སྣ་ཚོགས་པའི་ཚོན་རྩིས་བྱའོ། །རི་མོ་གཉིས་པའི་ནང་དུ་པདྨ་ཁ་ཕྱེད་བྱེ་བ། གསེར་འབར་བ་དང་བཅས་པའི་པདྨ་བྱའོ་།རི་མོ་གསུམ་པའི་ནང་དུ་འཁོར་ལོའི་རྣམ་པའོ། །མུ་

[280B]སྟེ། མཚོན་ཆ་སྣ་ཚོགས་པ་འཛིན་པའོ། །རལ་གྲི་དང། ཞགས་པ་དང། མདུང་རྩེ་གསུམ་དང། ཙ་བ་ལ་དང། མདུང་རྩེ་གཉིས་
དུང་དང། ཏིརྱ་དང། འཁོར་ལོ་དང། རྩེ་གསུམ་ཁ་གདེངས་དང་ཐོ་བ་དང། མདུང་དང། རལ་གྲི་དང། ནོར་བུ་དང། མདུང་རྩེ་གསུམ་དང། མདའ་བོ་ཆེ་དང། ལས་ཀྱི་རྡོ་རྗེ་དང། རྩེ་
ལྔ་དང། པརྵ་སཱུ་ལ་དང། རྡོ་རྗེ་ཟུར་གསུམ་དང། པདྨ་དང་རྩེ་གསུམ་དག་ཁ་དོག་སྣ་ཚོགས་འབར་བ་ཁོར་ཡུག་ཏུ་ཡོངས་སུ་བསྐོར་བ་བྲི་བར་བྱའོ། །ཁ་ཁྱེར་བྱི་རྣམ་པས་བརྒྱན་
པ་ལ་ཁ་ཁྱེར་གྱི་ཕྱི་རོལ་དཀྱིལ་འཁོར་གྱི་གནས་སུ་མཚན་མ་སྣ་ཚོགས་བྲི་བར་བྱ་སྟེ། རིགས་ཆེན་པོ་བཞི་ཐུན་མོང་བའི་དཀྱིལ་འཁོར་གྱི་ཕྱག་རྒྱ་བྲི་བར་བྱའོ། །ཤར་གྱི་གནས་སུ་
དེ་བཞིན་གཤེགས་པའི་རིགས་ཀྱི་མཚན་མའི་ཕྱག་རྒྱ་ཡང་བྲི་བར་བྱའོ། །ལྷོ་རུ་པདྨ་ཡངས་པའི་མཚན་མ་དཀྱིལ་འཁོར་གྱི་ཕྱག་རྒྱའོ། །ནུབ་ཀྱི་གནས་ཀྱི་དཀྱིལ་འཁོར་དུ་ནོར་
བུའི་རིགས་ཀྱི་མཚན་མའི་ཕྱག་རྒྱ་རྣམས་ཀྱང་བྲི་བར་བྱའོ་།བྱང་དུ་རྡོ་རྗེའི་རིགས་ཀྱི་མཚན་མའི་ཕྱག་རྒྱ་ཡང་དག་པར་བྲིའོ། །ཤར་གྱི་སྒོ་རུ་དེ་བཞིང་ཤེས་པའི་རིགས་ཀྱི་ཁོར་
བོའི་རྒྱལ་པོ་སྒོ་རུ་བྲི་བར་བྱའོ། །ལྷོ་རུ་པདྨ་ཡངས་པའི་དཀྱིལ་འཁོར་གྱི་ཁྲོ་བོ་རྣམས་སོ། །ནུབ་ཏུ་ནོར་བུའི་རིགས་ཀྱི་ཁྲོ་བོའོ། །བྱང་དུ་རྡོ་རྗེའི་རིགས་ཀྱི་ཁོར་བོ་བྲི་བར་བྱའོ། །ཁྲོ་བོ་

[281A]༄༅། །ཐམས་ཅད་ཀྱི་གཟུགས་འབར་བའི་སྙིང་པོ། རྒྱན་ཐམས་ཅད་ཀྱིས་རྣམ་པར་བརྒྱན་པ། ལག་པ་བཞི་པ་མཚོན་ཆ་སྣ་ཚོགས་པ་འཛིན་པ་བྱའོ། །རི་རབ་
ལ་གནས་པ་སྐྱིལ་མོ་ཀྲུང་ཕྱེད་པ་ལུས་ཅུང་ཟད་བསྐུམ་པ་བྱའོ་།ཕྱིའི་རི་མོའི་དཀྱིལ་འཁོར་དུ་ནོར་བུ་དང། རྡོ་རྗེ་དང། མེ་ཏོག་དང། མདུང་རྩེ་གསུམ་པ་དག་གོ་ཁོར་
ཡུག་ཏུ་ཁ་ཁྱེར་འབར་བས་དཀྱིལ་འཁོར་གྱི་ཁོར་ཡུག་ཏུ་བརྒྱན་པའོ། །ལྷབ་ལྷུབ་དང། བ་དན་དང། རྒྱལ་མཚན་དང། ཚོན་སྣ་ལྔ་པའི་སྐུད་པས་ཀུན་ནས་དཀྱིལ་
འཁོར་ལ་ཡང་དག་པར་བརྒྱན་པའོ། །རོ་བྲོ་བའི་མཆོག་དང་ལྡན་པའི་གཏོར་མས་གང་བའི་སྣོད་ཅི་འབྱོར་པ་དང། གཏོར་མའི་ལས་ཀྱི་ཆོ་གས་འབྱོར་པ་དང་རྗེས་སུ་མཐུན་
པར་གཞག་པར་བྱའོ། །བུམ་པ་གང་བ་དང། པོག་ཕོར་དང། བུམ་པ་དང། བུམ་པ་དང། གཏོར་མ་དཀར་པོས་བཀང་བ་དང། འབྲས་བུ་རྣམ་པ་སྣ་ཚོགས་པ་ཉིད་དང་
དྲི་དང། ཕྲེང་བ་དང། བྱུག་པ་དང། མེ་ཏོག་ཀུན་ནས་བཅལ་དུ་དགྲམ་མོ། །འབྲས་ཡོས་དང། ཡུངས་ཀར་གྱིས་གཏོར་བར་བྱའོ། །སྙིང་པོའི་དཀྱིལ་འཁོར་གྱི་གྲར་
མཆོད་ཡོན་དང། ཞབས་བསིལ་གྱི་སྣོད་དང། རིན་པོ་ཆེ་སྣ་བདུན་རབ་ཏུ་དགྲམ་མོ། །དྲིའི་ཆུས་བཀང་བའི་བུམ་པ་དང། ལེགས་པར་བརྒྱན་པའི་བུམ་པ་བྱས་ནས་མཁས་

[281B]པར་བྱའོ། །སྒོ་བཞིར་དྲི་ཆབ་ཀྱི་གང་བའི་བུམ་པ་དར་གྱིས་བཅིངས་པ་གཞག་པར་བྱའོ། །མཁས་པས་སྒོ་དང་
སྒ་རུ་ནི། བུ་རམ་དང། ཤ་ཀ་ར་དང། སྦྲང་རྩིའི་རོ་དང་གཏོར་མ་གཞག་པར་བྱའོ། །མདུང་རྩེ་གསུམ་ལ་ཞོ་དང། འོ་མ་དང། ཟན་དང། མཆོག་གི་བཟའ་བ་མ་ཉམས་པས་
ཤིན་ཏུ་མཛེས་པའི་གཏོར་མ་གཞག་པར་བྱའོ། །དེ་བཞིན་དུ་འཁུར་བ་དང། འཁུར་བ་ཟླུམ་པོ་ཉིད་དང། སྣུམ་འཁུར་དང། བེ་ཊི་མ་ཀ་དང། ས་རཱའི་ལ་དུ་དང། མུ་ད་གའི་ལ་དུ་བ་
ཧྭགས་དང། ཁ་ཡྱཱ་ནི་བཟང་པོ་རྣམས་གཞག་པར་བྱའོ། །གཏོར་མའི་ལས་ལ་ཁོར་ཡུག་ཏུ་མེ་ཏོག་བཟང་པོ་དགྲམ་ཞིང་ཕྲེང་བས་བརྒྱན་པར་བྱའོ། །འབྲུའི་རྣམ་པ་སྣ་ཚོགས་
བཞག་པར་བྱའོ། །འབྲས་བུའི་ངོ་བོ་རྣམ་པ་སྣ་ཚོགས་པ་དང་ནེའུ་གསིང་སྔོ་བསངས་དང། ལོ་མ་མཛེས་པ་བཀྲམ་སྟེ་གཞག་པར་བྱའོ། །ཁོར་ཡུག་ཏུ་མར་མེའི་ཕྲེང་བ་དང། དེ་
བཞིན་དུ་ཨ་ག་རུ་དང། ཙནྡན་སྤྲི་ཀ་དང། དུ་རུ་ཁ་དང་དཔལ་གྱིས་དཀྲིས་པ་དང། གུ་གུལ་དང། ཀུན་ཏུ་རུ་དང། སྦྲང་རྩི་དང། ཧྭགས་སྦྱར་བའི་བདུག་པ་སྟེ། བདུག་པ་འདི་
དག་དབུལ་བར་བྱའོ། །དཀྱིལ་འཁོར་གྱི་ཁོར་ཡུག་ཏུ་བདུག་པ་འཐུལ་བའི་པོག་ཕོར་གཞག་པར་བྱ་སྟེ། དཀྱིལ་འཁོར་གྱི་ལྷ་ལ་བདུག་པ་དབུལ་བར་བྱའོ། །ཕྱོགས་བཅིངས་

[282A]༄༅། །པ་དང། དཀྱིལ་འཁོར་བཅིང་བ་བྱ་སྟེ། གཙུག་ཏོར་བཅིང་ཞིང་བདག་སྲུང་བ་དང། གཞན་སྲུང་བ་བྱའོ། །དེའི་འོག་ཏུ་འཇུག་པར་བྱའོ། །རིག་སྔགས་
དཀྱིལ་འཁོར་མཐོང་བ་དང་ཕྱག་བྱ་ཞིང། བསྐོར་བ་ཉིད་དང་དམ་ཚིག་ཀྱང་སྦྱིན་པར་བྱའོ། །རྟག་ཏུ་གསང་བའི་ལས་བྱས་ཏེ་དེ་ཁོ་ན་བཞིན་དུ་གསང་སྔགས་བཟླས་པ་
ཡང་བྱའོ། །དཀྱིལ་འཁོར་གྱི་ཆོ་ག་ཚད་མ་ལས་དགོས་པ་འདི་དག་ཐམས་ཅད་བྱས་ནས་དེའི་འོག་ཏུ་རིག་སྔགས་འཆང་གིས་ལས་ཐམས་ཅད་ཀྱི་དངོས་གྲུབ་བླ་ན་མེད་
པའོ༑ ༑རྒྱལ་བ་རིགས་བཞིས་ཡོངས་སུ་བསྐོར་བའི་དཀྱིལ་འཁོར་དུ་ཞུགས་པ་དེ་དག་ཐམས་ཅད་ནི། འགྲོ་བ་བཟང་པོར་སྐྱེ་བར་འགྱུར་རོ། །དེ་བཞིན་དུ་བདེ་བ་ཅན་དུ་
འོད་དཔག་མེད་ཀྱི་སྤྱན་སྔར་པདྨ་ལས་བརྫུས་ཏེ་སྐྱེ་བར་ཐེ་ཚོམ་མེད་དོ། །ལྷའི་གཟུགས་ཤིན་ཏུ་མཛེས་པ། རྒྱན་ཐམས་ཅད་ཀྱིས་རྣམ་པར་བརྒྱན་པ། འཇིག་རྟེན་
ལས་འདས་པའི་དངོས་གྲུབ་ཆེན་པོ་ཐོབ་པར་འགྱུར་ཏེ། འདི་ལ་ཐེ་ཚོམ་མི་བྱའོ། །འཇིག་རྟེན་པའི་དཀྱིལ་འཁོར་གྱི་དངོས་གྲུབ་བླ་ན་མེད་པ་དང། ཆོ་ག་ཞིབ་མོའི་དངོས་
གྲུབ་དང། ཕྱག་རྒྱའི་དངོས་གྲུབ་དང། ཁྲོ་བོའི་རྒྱལ་པོ་དངོས་གྲུབ་བླ་ན་མེད་པ་དང། སྡིག་པ་དང། སྒྲིབ་པ་ཐམས་ཅད་སེལ་བ་དང། མོད་ལ་གདུག་པ་ཐམས་ཅད་འཇིག་

[282B] དགྲ་ཐམས་ཅད་ཟློག་པ་དང། མོད་ལ་ནད་ཐམས་ཅད་རབ་ཏུ་ཞི་བ་དང། དགོས་པ་ཐམས་ཅད་དང། ཐམས་ཅད་དུ་དངོས་གྲུབ་བླ་ན་མེད་པ་གང་ཡིན་པ་གྲུབ་པར་འགྱུར་
རོ༑ ༑འཇིག་རྟེན་ཐམས་ཅད་ཀྱི་མངའ་བདག་དང་རྟག་ཏུ་དགའ་བར་འགྱུར་རོ། །དེ་རྟག་ཏུ་རྗེས་སུ་འབྲང་བར་འགྱུར་རོ། །རྟག་ཏུ་རྒྱལ་པོ་དང་བློན་པོར་བཅས་པ་རྣམས་ཀྱིས་
དུས་རྒྱུན་དུ་བླ་ན་མེད་པའི་མཆོད་པའི་གནས་སུ་འགྱུར་རོ། །གཞན་ཡང་ལྗོངས་ཐམས་ཅད་བལྟ་ཞིང་མཆོད་པས་རྗེས་སུ་འབྲང་བར་འགྱུར་རོ། །དེ་བཞིན་ཉིད་དུ་ཡང་དགེ་
སྦྱོང་རྣམས་དང། བྲམ་ཟེ་རྣམས་དང། རྒྱལ་རིགས་དང། རྗེ་རིགས་དང། དམངས་རིགས་དང། སྐྱེས་པ་དང། བུད་མེད་དང། ཁྱེའུ་དང་བུ་མོ་ཐམས་ཅད་ཀྱང་དགའ་བར་འགྱུར་
རོ༑ ༑རྟག་ཏུ་ཚིག་བཙན་པ་དང། རྟག་ཏུ་ལྷ་རྣམས་ཀྱིས་མངོན་པར་བསྲུངས་པ་དང། སྐབས་གསུམ་གྱི་དབང་པོ་དང། རྡོ་རྗེ་འཆང་བ་ཉིད་དང། རྡོ་རྗེ་སྙིང་པོ་བདག་ཉིད་ཆེན་པོ་
དང། ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང་གཞོན་ནུ་དང། དགའ་བྱེད་དབང་ཕྱུག་དང། གཤིན་རྗེ་དང། ཆུ་ལྷ་ཉིད་དང། དེ་བཞིན་དུ་རྒྱལ་པོ་ཆེན་པོ་བཞི་
རྣམས་རྟག་ཏུ་རྗེས་སུ་འབྲང་བར་འགྱུར་རོ། །ཁྲོ་བོའི་དཀྱིལ་འཁོར་དུ་ཞུགས་ཤིང་མཐོང་བ་ལ་ཡང་དུས་རྟག་ཏུ་སྲུང་བ་དང། རྗེས་སུ་འབྲང་བར་འགྱུར་ཏེ། ཐེ་ཚོམ་མི་བྱའོ། །

[283A]༄༅། །ཡུན་རིང་དུ་འཚོ་བར་འགྱུར། རྟག་ཏུ་སྨྲ་བ་ཉུང་ཞིང་མཁས་པ་དང། ཐམས་ཅད་དུ་དངོས་གྲུབ་ཐོབ་བར་འགྱུར་རོ། །དཀྱིལ་འཁོར་མཐོང་བ་
དང། འཇུག་པ་ལ་དགའ་བར་འགྱུར། སངས་རྒྱས་དང། བྱང་ཆུབ་སེམས་དཔའ་ཐམས་ཅད་ཀྱིས་ཀྱང་དགྱེས་པ་དང་བཅས་པས་བྱིན་གྱིས་རློབ་པར་འགྱུར་རོ། །སངས་
རྒྱས་རྣམས་དང། འཇིག་རྟེན་ལས་འདས་པ་དང། དེ་བཞིན་གཤེགས་པས་དབུགས་འབྱིན་པར་འགྱུར། སངས་རྒྱས་ཐམས་ཅད་ཀྱི་ཐུགས་ལས་སྐྱེས་པའི་སྲས་ཇི་ལྟ་བ་བཞིན་
ནོ༑ ༑འདི་ནི། དེ་རྣམས་ཀྱི་མངལ་གྱི་གནས་སུ་སྐྱེ་བའི་ཐ་མ་ཡིན་ནོ། །རྟག་ཏུ་སྐྱེ་བ་དྲན་པར་འགྱུར་ཏེ། འདི་ལ་ཐེ་ཚོམ་མི་བྱའོ་།སངས་རྒྱས་ཀྱི་བྱང་ཆུབ་ཏུ་འགྲོ་བ་དང། རྟག་ཏུ་
རྒྱལ་བ་རྣམས་ཀྱི་དེ་ཁོ་ན་ཉིད་མཐོང་བ་དང། རྟག་ཏུ་སངས་རྒྱས་ཐམས་ཅད་ལ་མངོན་སུམ་དུ་ཆོས་ཉན་པར་ཐེ་ཚོམ་མེད་དོ་།འདི་ནི། སྐྱེ་བའི་ཐ་མ་ཡིན་ཏེ། ཇི་སྲིད་དུ་སངས་
རྒྱས་ཀྱི་བྱང་ཆུབ་ཏུ་རྫོགས་པར་སངས་རྒྱས་པར་འགྱུར་རོ་།དགོས་པ་གཞན་རྣམ་པ་སྣ་ཚོགས་པ་དང། ཁྲོ་བོ་ལྕགས་ཀྱུའི་ལས་བརྒྱ་ཕྲག་སྟོང་རྣམས་རང་གི་འདོད་པའི་བློས་
བྱའོ༑ ༑ཐམས་ཅད་བུ་ལན་གཅིག་བཟླས་བརྗོད་བྱས་ལ། ཐམས་ཅད་དུ་ལས་ཐམས་ཅད་བྱའོ། །བཀླགས་པས་འགྲུབ་པའི་ཆོ་གའོ།། །།དེ་ནས་བྱང་ཆུབ་སེམས་དཔའ་

[283B]བཅོམ་ལྡན་འདས་ཀྱི་ཞལ་དུ་བལྟས་ཏེ་བཞིན་འཛུམ་པས་ཁྲོ་བོ་ཆེན་པོ་ལྕགས་ཀྱུའི་གཟུངས་ཀྱི་ཀུན་ཏུ་སྣང་
བཞིན་པའི་འོད་ཟེར་སྣ་ཚོགས་འབར་བའི་སྙིང་པོ་ལུས་ལས་ཕྱུང་ངོ། །གང་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀུན་ཏུ་སྣང་བར་བྱས་སོ། །འོད་ཟེར་གྱི་
བ་གང་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་རིན་པོ་ཆེ་སྣ་བདུན་གྱི་ཆར་འབབ་པའི་སྙིང་པོ་རབ་ཏུ་འབེབས་པར་འདོད་པའི་དོན་དང། ལྷའི་མེ་ཏོག་སྣ་ཚོགས་
ཀྱི་ཆར་འབེབས་པའི་དོན་དང། ལྷའི་དྲི་དང། མཐུན་པར་གསལ་བའི་དྲི་དང་རྗེས་སུ་མཐུན་པའི་དྲི་རྣམ་པར་བཀྲ་བའི་ཆར་རྣམས་ཀྱིས་བཅོམ་ལྡན་འདས་དང། འཕགས་པ་
རས་གཟིགས་དབང་ཕྱུག་ལ་ཕབ་བོ། །རབ་ཏུ་དགྱེས་པའི་ཐུགས་ཀྱིས་ལྷའི་ཆུ་གསལ་ཞིང་རྒྱ་ཆེ་བ། དྲིའི་འཕྲོ་བས་རྣམ་པར་མཛེས་པའི་དཔྲལ་བའི་ཆུ་མུ་ཏིག་དང་མཉམ་ཞིང་
མཚུངས་པ། ཛཱ་ཏིའི་འབྲས་བུ་དང་འདྲ་བར་རྣམ་པར་མཛེས་པའི་དཔྲལ་བའི་ལྷའི་ཆུས་ཡོངས་སུ་དབང་བསྐུར་ཏེ། ཐིགས་པ་ནམ་མཁའ་དང་མཉམ་པ་བཞུ་བའི་མིག་འབྲས་ལ་
ལྷུང་བའི་ཆུ། སྐར་མ་ལས་རབ་ཏུ་ལྷུང་བའི་གོས། དེ་ལྟ་བུའི་དཔྲལ་བར་ཐིག་ལེ་འབར་བ་ཉི་མ་དང། སྨིག་རྒྱུ་རྣམ་པར་མཛེས་པའི་འོད་ཟེར་ས་ལ་ལྷུང་སྟེ་བཅོམ་ལྡན་འདས་ཀྱི་

[284A]༄༅། །སྤྱན་སྔར་ཞབས་ཀྱི་དྲུང་དུ་ལྷུང་ངོ། །པདྨའི་འདབ་མ་བརྒྱ་སྟོང་ཕྲག་ཁ་བྱེ་བ་ལྟར་རབ་ཏུ་འཛུམ་པས་རྣམ་པར་མཛེས་པ། པདྨའི་ཟེ་འབྲུ་ལྟར་མཉེན་པ་
བྱུང་བར་གྱུར་ཏོ། །བཻ་ཌཱུརྱའི་སྡོང་བུ་ཉི་མ་བརྒྱ་སྟོང་ཕྲག་པས་ལྷག་པའི་མཐུ་སྟོབས་དང་ལྡན་པའི་འོད་ཟེར་སྣང་བས་འབར་བཞིན་པ། བཅོམ་ལྡན་འདས་ལ་མི་གང་གི་ཚད་
ལྟ་བུར་གནས་པར་གྱུར་ཏོ། །དེ་ནས་རིག་པ་འཛིན་པའི་དབང་པོ་ཆེན་པོ་རྡོ་རྗེ་འཆང་གིས་ཆུའི་ཐིགས་པ་འདབ་མ་མཉམ་པ། བཻ་ཌཱུརྱ་མཆོག་ཏུ་མཛེས་ཤིང་འབར་བ་པདྨ་ཁ་
བྱེ་བ་དེ་མཐོང་ནས་ཐུགས་ངོ་མཚར་དང། ཡ་མཚན་སྐྱེས་ཏེ་བཅོམ་ལྡན་འདས་དང། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་
ཕྱུག་གི་ཞབས་གཉིས་ལ་ཕྱག་འཚལ་ཏེ་འདི་སྐད་ཅེས་གསོལ་ཏོ་།སེམས་དཔའ་ཆེན་པོ། ཤིན་ཏུ་ངོ་མཚར་བ་མཐོང་ལགས་སོ། །རྨད་དུ་བྱུང་བའི་ཆོ་འཕྲུལ་ཆེན་པོ་
མཐོང་ལགས་སོ། །སེམས་དཔའ་ཆེན་པོ། བདག་གིས་ལྟད་མོའི་མཆོག་མཐོང་ལགས་སོ། །སེམས་དཔའ་དག་པ་ཆེན་པོ། ཁྱོད་ཀྱིས་བདག་གི་ལྟད་མོའི་ཐེ་ཚོམ་མེད་པར་
མཛོད་ཅིག་ཅེས་སོ། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་གནོད་སྦྱིན་གྱི་སྡེ་དཔོན་ཆེན་པོ་ལགས་ན་རྡོ་

[284B] །ལག་ན་རྡོ་རྗེ། བདག་ལ་དོན་ཡོད་པ་པདྨ་དྲི་མ་མེད་པ་ཆུ་སྐྱེས་ཀྱི་ཞབས་ཀྱི་ལྕགས་ཀྱུ་ཞེས་བྱ་བ། དོན་ཡོད་ཞགས་པའི་སྙིང་པོ། རིག་སྔགས་ཀྱི་རྒྱལ་
པོའི་དཀྱིལ་འཁོར་ཆེན་པོ་དང། ཕྱག་རྒྱ་དང། ལྷ་རྣམས་ཡོད་དེ་དེ་བདག་གིས་བཅོམ་ལྡན་འདས་ཀྱི་སྤྱན་སྔར་འཁོར་ཆེན་པོའི་དབུས་སུ་དེ་བཞིན་གཤེགས་པའི་སྤྱན་སྔར་
ཡོངས་སུ་བསྐྲག་པར་བགྱིའོ། །དེའི་མཐུ་དང། རིག་སྔགས་ཀྱི་རྒྱལ་པོའི་མཐུ་སྟོབས་ཀྱི་རྫུ་འཕྲུལ་གྱི་ཆོ་འཕྲུལ་གྱི་རྣམ་པར་འཕྲུལ་པ་འདི་མཐོང་ངོ། །དེའི་མཐུས་པདྨ་འདི་བྱུང་
ངོ། །རིག་སྔགས་ཀྱི་རྒྱལ་པོ་འདི་བདག་གི་དཔྲལ་བ་ནས་ཕྱུང་བས་ཆོ་འཕྲུལ་གྱི་རྣམ་པར་འཕྲུལ་པ་རྒྱ་ཆེ་ཞིང་ཆེ་བ་དང་ཡང་དག་པར་ལྡན་པར་གྱུར་ཏོ། །དེ་ནས་གནོད་སྦྱིན་གྱི་སྡེ་
དཔོན་ཆེན་པོ་ལག་ན་རྡོ་རྗེས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་ཞབས་གཉིས་ལ་མགོ་བོས་ཕྱག་བྱས་ནས་ལན་
གསུམ་བསྐོར་བ་བྱས་ཏེ་མཆོད་པ་བྱས་ནས་སོང་ངོ། །བཅོམ་ལྡན་འདས་ག་ལ་བ་དེ་ལོགས་སུ་སོང་ནས་བཅོམ་ལྡན་འདས་ཀྱི་སྤྱན་སྔར་འདུག་སྟེ་བྱིས་པའི་ཆ་བྱད་བཟུང་ནས་
བཅོམ་ལྡན་འདས་ལ་བསིལ་ཡབ་གཡོབ་པར་བྱེད་བཞིན་དུ་འདུག་གོ་དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་བྱང་ཆུབ་སེམས་དཔའ་སེམས་

[285A]༄༅། །དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་བཀའ་སྩལ་ཏོ། །སེམས་དཔའ་ཆེན་པོ། དོན་ཡོད་པ་པདྨའི་དྲི་མ་མེད་པ་ཆུ་སྐྱེས་
ཀྱི་ཞགས་པའི་སྙིང་པོ་ཞེས་བྱ་བ། དོན་ཡོད་པའི་ཞགས་པའི་སྙིང་པོ་རིག་སྔགས་ཀྱི་རྒྱལ་པོའི་དཀྱིལ་འཁོར་ཆེན་པོ་དང་ཕྱག་རྒྱ་དང། ལྷ་རྣམས་སྨྲོས་ཤིག། གང་གིས་
སྨྲས་པ་ཙམ་གྱིས་དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་གསང་བའི་དཀྱིལ་འཁོར་རིམ་པར་ཕྱེ་བ་དང། ཕྱག་རྒྱ་དང། གསང་སྔགས་འདི་རྣམ་པར་
དབྱེ་བ་བྱས་པར་འགྱུར་རོ། །བསྒྲིབས་པ་མེད་པར་དཀྱིལ་འཁོར་མཐོང་བ་ཀུན་ཏུ་གནས་པར་བྱེད་དོ། །ཆོ་ག་ཞིབ་མོ་ཐམས་ཅད་དང། གསང་སྔགས་དང། དམ་ཚིག་
དང། ཕྱག་རྒྱ་རྣམས་རྗེས་སུ་མཐུན་པར་ཕྱོགས་ཏེ་གནས་པར་བྱེད་དོ། །དཀྱིལ་འཁོར་གྱི་དམ་ཚིག་གི་དེ་ཁོ་ན་ཉིད་དང། རིག་སྔགས་ཀྱི་རྒྱལ་པོའི་ལྷ་ཐམས་ཅད་མདུན་
ན་ཉེ་བར་གནས་པར་བྱེད་དོ། །སྒྲུབ་པའི་དེ་ཁོ་ན་ཉིད་ཀྱི་དངོས་གྲུབ་མཐོང་བར་འགྱུར་རོ། །རིག་སྔགས་འཆང་ཕྱིས་ཀྱང་རྣམ་པ་གཞན་དུ་མི་འགྱུར་རོ། །ལས་ཐམས་ཅད་སྒྲུབ་
པའི་ཆོ་ག་རྣམས་ལ་ལེགས་པར་སྒྲུབ་པའི་ཆོ་གར་ཡང་འགྱུར་རོ་།རྟག་ཏུ་རིག་སྔགས་འཆང་གི་རྗེས་སུ་འབྲང་ཞིང། ཕྱི་བཞིན་ཕྱི་བཞིན་ལྷན་གཅིག་རྗེས་སུ་འབྲང་

[285B] །བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ཀྱིས་གནང་བར་རིག་ནས་སེམས་
ཅན་ཐམས་ཅད་ལ་རྗེས་སུ་བརྩེ་བའི་དོན་དུ་རིག་སྔགས་འཆང་ཐམས་ཅད་ཀྱི་མཆོག་གི་སྒྲུབ་པ་བཀླགས་པས་གྲུབ་པ་བཅོམ་ལྡན་འདས་ཀྱིས་སྤྱན་སྔར་འཁོར་ཆེན་པོའི་
དབུས་སུ་བཞིན་འཛུམ་ཞིང་མིག་མི་འཛུམ་པས་རིག་སྔགས་ཀྱི་རྒྱལ་པོ་འདི་སྨྲས་སོ། །དུས་གསུམ་དུ་གཤེགས་ཤིང་བཞུགས་པའི་སངས་རྒྱས་དང། བྱང་ཆུབ་སེམས་
དཔའ་རབ་འབྱམས་ཐམས་ཅད་དང། དེ་བཞིན་གཤེགས་པའི་གསང་བའི་དཀྱིལ་འཁོར་དང། ཕྱག་རྒྱ་དང། གསང་སྔགས་རབ་འབྱམས་རྒྱ་མཚོ་རྣམས་ལ་ཕྱག་འཚལ་
ལོ༑ ༑འཕགས་པ་རྡོ་རྗེ་འཛིན་པ་དང། རིགས་ཐམས་ཅད་ཀྱི་གསང་བ་དང། རིག་སྔགས་འཆང་གི་དབང་པོར་བཞུགས་པ་རྣམས་ལ་ཕྱག་འཚལ་ལོ། །འདས་པ་དང་མ་བྱོན་པ་
དང། ད་ལྟར་བྱུང་བའི་འཕགས་པ་ཉན་ཐོས་ཀྱི་དགེ་འདུན་རྣམས་དང། རང་སངས་རྒྱས་ཐམས་ཅད་ལ་ཕྱག་འཚལ་ལོ། །དཀྱིལ་འཁོར་གྱི་གསང་བ་ཐམས་ཅད་དང། རིག་
སྔགས་ཀྱི་རྒྱལ་པོ་ཆེན་པོའི་སྒྲུབ་པ་གྲུབ་པ་རྣམས་ལ་ཕྱག་འཚལ་ལོ། །དཀོན་མཆོག་གསུམ་ལ་ཕྱག་འཚལ་ལོ། །བྱང་ཆུབ་སེམས་དཔའ་སེམས་དཔའ་ཆེན་པོ་འཕག་

[286A]༄༅། །པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོ་ཅན་རིག་སྔགས་ཐམས་ཅད་ཀྱི་དཀྱིལ་འཁོར་གྱི་རྒྱལ་པོའི་བདག་ཉིད་ཆེན་པོའི་རྣམ་པར་འཕྲུལ་པ་
གྲུབ་པ་རྣམས་དང། ཕྱག་རྒྱ་ཐམས་ཅད་ལ་ཕྱག་འཚལ་ལོ་།ཏདྱཱ་ཐཱ། ཨོཾ་བ་མི་ལེ། བི་མ་ལ་གརྦྷེ། བི་མ་ལ་ཨམྦུ་ཛ་པདྨེ་སཱུརྱ་བརྩ་མེ། ས་ཧ་སྲ་རསྨི་ཀི་ར་ཎེ་མ་ཧཱ་
རསྨི་ཛཱ་ལ་ཨ་བ་བྷཱ་ཥི་ཏེ། ཙ་ར་ཙ་ར། ཙ་ར་ཙ་ར་སཉྩ་ར་པདྨོ་ད་རི་པདྨ་གརྦྷེ། པདྨ་བཧུ་ཛེ། སུ་བི་མ་ལ་ཨམྦུ་ཛ་བི་མ་ལེ་མ་ཎེ་ཀ་ན་ཀ་བཛྲ་བཻ་ཌཱུརྱ་ཨིནྡྲ་ནཱི་ལ་མ་ར་ཀ་ཏ་
པདྨ་རཱ་ག་བི་བི་དྷ་མ་ཧཱ་མ་ཎི་རཏྣ་ལཾ་ཀྲྀ་ཏ་ཤ་རཱི་རེ་དྷ་ར་དྷ་ར། མ་ཧཱ་པདྨ་དྷ་ར། པ་ར་པ་ར། པ་ར་ཤུ། པཱ་ཤ་དྷ་ར། ས་ར་ས་ར་ས་མནྟ་བཻ་རོ་ཙ་ན། སརྦ་ཏ་ཐཱ་ག་ཏ་གུ་ཧྱ་
ཨ་དྷིཥྛི་ཏེ། ཀུ་ལ་ས་མ་ཡ་པ་རི་པཱུ་ར་ཎི། བ་ར་བ་ར་བཛྲ་ཛ་ལ་མཱ་ལཱ་གརྦྷེ། བཛྲ་བཛྲེ་བཛྲ་ཨ་དྷིཥྛི་ཏ་པདྨེ་ཧཱུཾ་ཧཱུཾ། མ་ཎི་མ་ཎི། མ་ཧཱ་མ་ཎི། ཙིནྡཱ་མ་ཎི་པཱ་ཤ་དྷ་ར། ཧུ་རུ་ཧུ་
རུ་པདྨ་པདྨ་གཽ་ར་པདྨ་པཱ་ཎི་བ་ར་དེ། ཨ་མོ་གྷ་པདྨེ། ཨོཾ་པདྨེ་ནི་པདྨ་མ་ཎི་བཛྲ་དྷ་རཱ། སརྦ་ཏ་ཐཱ་ག་ཏ་ཀུ་ལ་སཱ་ནཱ་མྱ་ས་མ་ཡ་ཨ་དྷིཥྛི་ཏེ། མ་ཧཱ་བི་པུ་ལ་བཧུ་ཛེ། བྷ་ར་བྷ་ར་
སམྦྷ་ར། བཧུ་རུ་བཧུ་རུ། བཧུ་རི་ཎི། བཧི་རི་བཧི་རི། ས་མནྟ་ཨ་པ་ལོ་ཀི་ཏ་བཱིརྱཱ་རཱ་ཛེ་པྲ་ས་ར་པྲ་ས་ར་སནྟ་བི་མ་ལེ་སརྦ་བིདྱཱ་མཎྜ་ལ་དེ་བ་ཏཱ་ན་མསྐྲྀ་ཏེ། ཏ་ར་ཏ་ར། ཏཱ་ར་ཡ་ཏཱ་

[286B] ས་མནྟ་པ་རི་པཱུ་ར་ཎི་སརྦ་བོ་དཧི་སཏཱ་ཨ་བཧི་ཥེ་ཙ་ནི་སརྦ་ཏ་ཐཱ་ག་ཏ་ཨ་མོ་གྷ་ཨ་བཧི་ཥི་ཀྟི་ཨ་བཧི་ཥིཉྩ་ཡ་མཾ་སརྦ་བིདྱཱ་མཎྜ་ལ་ཀུ་ལ་ས་མ་ཡ་ཨ་བཧི་ཥེ་ཀཻ། སརྦ་ཏ་ཐཱ་ག་ཏ་པཱ་ཎི་
བ་ར་དེ། པདྨ་གཽ་རེ་པདྨ་པྲ་བཧེ། པདྨ་བི་ཀ་ཙམྦུ་ཛ་གརྦྷེ། ཧཱུཾ་ཧཱུཾ། བཛྲེ་བཛྲེ། བཛྲེ་པདྨ་ཏ་ཐཱ་ག་ཏ་ཀུ་ལ་ཨ་དྷིཥྛི་ཏེ། ཨ་མོ་གྷ་བ་ར་དེ། སརྦ་སཱ་པ་རི་པཱུ་ར་ཎི་སརྦ་པཱ་པ་དུཁ་པྲ་
ཤ་མ་ནི། ཨ་མོ་གྷ་ཧྲྀ་ད་ཡ་སིདྡྷི་སཱ་དྷ་ཡ་བི་མ་ལེ་ཧཱུཾ་ཕཊ། ཨོཾ་བ་ར་དེ་པདྨ་བཧུ་ཛེ་ན་མོསྟུ་ཏེ་པདྨ་སུ་ཏེ་སཱཧཱ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་
གཟིགས་དབང་ཕྱུག་གིས་དོན་ཡོད་པ་དྲི་མ་མེད་པ་པདྨོའི་ཆུ་སྐྱེས་ཀྱི་པདྨའི་ལྕགས་ཀྱུ་དོན་ཡོད་ཞགས་པའི་སྙིང་པོ་རིགས་ཀྱི་རྒྱལ་པོ་གཟུངས་ཆེན་པོ་ཀུན་ནས་རྣམ་པར་སྣང་བར་
བྱེད་པ། དེ་བཞིན་གཤེགས་པ་ཐམས་ཅད་ཀྱི་ཐུན་མོང་གི་རིགས་ཀྱི་དམ་ཚིག་གི་ཕྱག་རྒྱའི་སྙིང་པོ་འདི་སྨྲས་པའི་དེ་མ་ཐག་གི་འོག་ཏུ་པདྨ་ཟེ་འབྲུ་དང་བཅས་པའི་གེ་སར་གསལ་བར་
རྣམ་པར་བྱེ་སྟེ། དཔེར་ན། གྲོང་ཁྱེར་གྱི་ཕྱོགས་གཅིག་གི་སྒོ་བྱེ་ནས་རྒྱལ་མོ་བྱུང་བ་བཞིན་དུ་ལྷའི་གཟུགས་བལྟ་ན་སྡུག་པ་འོད་མཐའ་ཡས་པ་ཕྱག་བཞི་པ་རྒྱན་གྱིས་རྣམ་པར་
བརྒྱན་པ། ཕྱག་ན་པདྨ་དོན་ཡོད་ཞགས་པའི་ངོ་བོའི་ཞགས་པའི་ཕྱག་དང། ཡིད་བཞིན་གྱི་ནོར་བུའི་རིན་པོ་ཆེའི་རྒྱལ་མཚན་ཆེན་པོའི་ཕྱག་དང། མདུང་རྩེ་གསུམ་པའི་ཕྱག་སྤྱན་

[287A]༄༅། །གསུམ་པ། ཞལ་གསུམ་པ། ཟླ་བའི་ཅོད་པན་འཆང་བ། ཞི་བཞི་ཞིང་འཛུམ་པའི་ཞལ། སྐུ་ལ་འོད་ཟེར་སྣ་ཚོགས་འབར་བའི་སྙིང་པོ་པདྨ་དང་སེངྒེའི་
གདན་ལ་བཞུགས་པ། པདྨ་ཁ་བྱེ་བའི་སྙིང་པོར་བཅོམ་ལྡན་འདས་ཀྱི་སྤྱན་སྔར་འཁོད་ནས་བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ཏེ་བཅོམ་ལྡན་
འདས་ལ་ལན་གསུམ་བསྐོར་བ་བྱས་ནས་མགོ་བོས་ཕྱག་འཚལ་ཞིང་ཐལ་མོ་སྦྱར་བ་བཏུད་དེ་བཅོམ་ལྡན་འདས་ཀྱི་སྤྱན་སྔར་འདུག་སྟེ་མིག་མི་འཛུམ་པར་བལྟ་ཞིང་
འཁོད་དོ། །དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས། དོན་ཡོད་པ་པདྨ་དྲི་མ་མེད་པ་ཆུ་སྐྱེས་ཀྱི་ཞགས་པའི་ལྕགས་ཀྱུ་རིག་སྔགས་ཀྱི་རྒྱལ་
པོ་བུད་མེད་ཀྱི་གཟུགས་འཛིན་པ་ལ་འདི་སྐད་ཅེས་བཀའ་སྩལ་ཏོ་།སེམས་ཅན་དག་པ་ཆེན་པོ། ཁྱོད་ཅིའི་ཕྱིར་མི་འཛུམ་པར་བལྟ་མཆོག་ཅི་དོན་དུ་གཉེར་བཞིན་
དུ་འཁོད་ཅེས་སོ། །རིག་སྔགས་ཀྱིས་རྒྱལ་མོས་གསོལ་པ། བཅོམ་ལྡན་འདས། བདག་དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་རྣམས་ཀྱི་
སྤྱིའི་ཕྱག་རྒྱ་དང། སྔགས་དང། དམ་ཚིག་གསང་བའི་རྗེས་སུ་འཇུག་པར་བགྱིའོ། །བཅོམ་ལྡན་འདས་ཀྱིས་འདི་སྐད་ཅེས་བཀའ་སྩལ་ཏོ་།རིག་སྔགས་ཀྱི་རྒྱལ་

[287B]ཁྱོད་དེ་བཞིན་གཤེགས་པ་ཐམས་ཅད་ཀྱིས་ཐམས་ཅད་དུ་དམ་ཚིག་གི་དཀྱིལ་འཁོར་དང། ཕྱག་རྒྱའི་གསང་བར་ལུང་བསྟན་ཅིང། ཁྱོད་དེ་བཞིན་གཤེགས་པ་རྣམ་པར་
སྣང་མཛད་ཀྱིས་དཀྱིལ་འཁོར་ཐམས་ཅད་ཀྱི་མཆོག་ཏུ་ལུང་བསྟན་ནོ། །ངས་ཀྱང་དེ་བཞིན་གཤེགས་པ་ཐམས་ཅད་ཀྱི་གསང་བ་དང་དཀྱིལ་འཁོར་དང། ཕྱག་རྒྱའི་དམ་ཚིག་ཐམས་
ཅད་ཀྱི་མཆོག་ཏུ་འགྱུར་བར་ལུང་བསྟན་ནོ། །ཏུཎྜཱ་དང། དཀར་ཤམ་དང། སྒྲོལ་མ་དང། ཁྲོ་གཉེར་ཅན་དང། པདྨ་རིགས་མཛེས་མ་དང། ལྷ་མོ་ཆེན་པོ་ཀི་ལཱི་ཀི་ལཱ་དང། རྡོ་རྗེ་ཕོ་ཉ་མོ་
དང། དྲི་མེད་བྱེད་མ་དང། པདྨའི་སྤྱན་མ་དང། རྡོ་རྗེ་ལུ་གུ་རྒྱུད་མ་དང། རྡོ་རྗེ་ཁྲོ་གཉེར་ཅན་དང། ལྷ་མོ་པདྨ་རབ་སྣང་མ་དང། པདྨ་སྤྱོད་བྱེད་མ་དང། རིག་སྔགས་ཀྱི་རྒྱལ་མོ་ཆེན་མོ་དོན་
ཡོད་པའི་ཕྱག་དང། ལོངས་སྤྱོད་ལྡན་མ་དང། དཔལ་མོ་དང་འཇིགས་མ་དང། དཔེ་མེད་མ་དང། དབྱངས་ཅན་མ་དང། རལ་གཅིག་མ་སྤྱན་སྟོང་པ། ཕྱག་སྟོང་པ། དབུ་སྟོང་པ་
དོན་ཡོད་པའི་པདྨ་དང། རིན་ཆེན་ལྷ་མོ་དང། རིན་ཆེན་འབྱུང་གནས་དང། འཇིག་རྟེན་དབང་ཕྱུག་ཉིད་དང། རིག་པའི་དབང་ཕྱུག་ཉིད་དང། ལྷ་མོ་ཆེན་མོ་ཕྱག་རྒྱའི་དབང་ཕྱུག་དང། རིགས་
ཀྱི་དཀྱིལ་འཁོར་གྱི་ལྷ་མོ་དང། ཧུ་ཧྭ་བཟླས་པའི་སྦྱིན་སྲེག་དང། ཞི་བའི་ལས་དང། ལྷ་མོ་རིགས་མཛེས་མ་དང། རིག་སྔགས་འཆང་ཆེན་མོ་རྡོ་རྗེ་མཛེས་པ་ཉིད་དང། ཕྱག་ན་འཁོར་ལོ་

[288A]༄༅། །གྲུབ་པ་དང། དེ་བཞིན་དུ་རལ་གྲི་བཟང་པོའི་རིག་པ་འཛིན་པ་དང། ཁྲོ་བོ་ཉིད་དང། ཁྲོ་བོའི་རྒྱལ་པོ་དང། དུས་ཀྱི་མཚན་མོ་དང། ཞལ་རྣམ་པར་འགྱུར་མ་དང་
མཆེ་བ་གཙིགས་མ་དང། སེར་སྐྱ་མ་ཉིད་དང། རང་གསལ་མ་དང་ཕྱག་ན་རིན་ཆེན་མ་ཉིད་དང། སའི་དཀྱིལ་འཁོར་གྱི་ལྷ་མོ་དང་དེ་བཞིན་དུ་རྫས་ཡོངས་སུ་འཛིན་པའི་ལྷ་མོ་
དང། མཆོད་ཡོན་དང། ཞབས་བསིལ་དང། གཏོར་མ་ཉིད་ཀྱི་ལྷ་དང་ཨ་གྲི་ཎི་དང། མེ་ཏོག་དང། བདུག་པ་དང། ཕྲེང་བ་དང། བྱུག་པའི་ལྷ་དང། ཐམས་ཅད་དུ་རྗེས་སུ་སོང་བའི་
ལྷ་མོ་ཁྱོད་དང། གསང་སྔགས་ཐམས་ཅད་ལ་དབང་སྒྱུར་མ་དང་བུད་མེད་ཀྱི་གཟུགས་འཛིན་པའི་རིག་སྔགས་ཀྱི་རྒྱལ་པོའི་མཆོག་སྒྲོལ་བར་བྱེད་པ་དང། བདག་གི་གསང་
སྔགས་ཐམས་ཅད་འཛིན་པའི་རིག་སྔགས་ཀྱི་རྒྱལ་མོའི་མཆོག་མ་དང། རིག་སྔགས་འཆང་གི་དབང་མོ་དང། རིགས་ཀྱི་གསང་སྔགས་དང། དེ་བཞིན་གཤེགས་པ་ཐམས་ཅད་
ཀྱིས་རིག་སྔགས་ཀྱི་རྒྱལ་མོ་ཆེན་མོ་ངེས་པར་སྦྱིན་པ། འཇིག་རྟེན་དབང་ཕྱུག་སྐྱེས་པ་ཉིད་དུ་དཔྲལ་བའི་སྨིན་མའི་བར་དུ་ལྷའི་ཆུའི་དངུལ་ལས་ངེས་པར་སྐྱེས་ཤིང་བྱུང་བ། སྐར་
མའི་རྣམ་པ་དང་མཚུངས་པ། སྣ་ཚོགས་པའི་གཟུགས་ཅན་དུ་གྱུར་པའོ། །ཞེས་ལས་སྣ་ཚོགས་དང། དབྱངས་ཅན་གང་ཡིན་པ་འདི་འཆང་བར་བྱེད་དོ། །ཞེས་དེ་བཞིན་གཤེགས་

[288B] །རིག་སྔགས་ཐམས་ཅད་ཀྱི་དངོས་གྲུབ་མཉམ་པར་སྐྱོབ་པ་ཐོབ་པ་དང། དེ་བཞིན་དུ་ཆོ་ག་ཞིབ་མོའི་སྒྲུབ་པ་དང། ཕྱག་རྒྱ་དང་
གསང་སྔགས་ཐམས་ཅད་ཀྱི་དངོས་གྲུབ་རྣམ་པ་སྣ་ཚོགས་པ་དང་དོན་ཡོད་པའི་དངོས་གྲུབ་ཀྱང་ཐོབ་པར་བྱེད་དོ། །དོན་ཡོད་པའི་འབྲས་བུ་མཐོང་བ་དང། བཀླགས་པས་གྲུབ་
པའི་རྒྱུ་མཚན་གཞན་དང། ཐམས་ཅད་དུ་རིགས་སྤྱིའི་དཀྱིལ་འཁོར་དང། ཕྱག་རྒྱའི་དངོས་གྲུབ་ཀྱི་ཕྱིར་དང། སྤྱིའི་དཀྱིལ་འཁོར་དང། ཕྱག་རྒྱའི་དམ་ཚིག་ཉིད་ཀྱང་འདི་དྲན་པ་ཙམ་
གྱིས་ཐམས་ཅད་ཐོབ་པར་བྱེད་དོ། །དཀྱིལ་འཁོར་དང། ཕྱག་རྒྱ་དང། གསང་སྔགས་དང། ལྷ་དེ་དག་ཐམས་ཅད་ཀྱང་དྲན་པ་ཙམ་གྱིས་རྗེས་སུ་འབྲང་བར་འགྱུར་བར་ཐེ་ཚོམ་མེད་
དོ༑ ༑རིག་སྔགས་ཀྱི་རྒྱལ་པོའི་དཀྱིལ་འཁོར་དང་ལྷ་རྣམས་དམ་ཚིག་ལ་ཀུན་ཏུ་གནས་པར་བྱེད་དོ། །དེ་ལྟ་བས་ན། འབད་པ་ཐམས་ཅད་ཀྱིས་ཟུངས་ཤིག་དེ་བཞིན་དུ་ཐུབ་པ་རྣམ་
པར་མཛད་པ་དང། ཤཱཀྱའི་རྒྱལ་པོས་རིག་སྔགས་ཀྱི་རྒྱལ་པོར་ལུང་བསྟན་པ། དེ་བཞིན་གཤེགས་པ་ཐམས་ཅད་ཀྱིས་མིང་ཀུན་ཏུ་གཟིགས་ཤིང་ཐམས་ཅད་དུ་རྗེས་སུ་འགྲོ་བ་སྟེ་
དེའི་ཕྱིར་སྤྱན་རས་གཟིགས་པདྨ་ཞེས་བྱ་བ་རིག་སྔགས་ཀྱི་རྒྱལ་པོ་བླ་ན་མེད་པ། རྡོ་རྗེའི་དངོས་གྲུབ་དངོས་གྲུབ་ཆེན་པོ། པདྨ་རིགས་ཀྱི་དངོས་གྲུབ་བླ་ན་མེད་པ། དེ་བཞིན་གཤེགས་པའི་

[289A]༄༅། །རིགས་ཀྱི་དངོས་གྲུབ་སྒྲུབ་པ་གྲུབ་པ། དཀྱིལ་འཁོར་ཆེན་པོའི་རིགས་དང། ནོར་བུ་ཆེན་པོའི་རིགས་ཀྱི་དམ་ཚིག་གི་དངོས་གྲུབ་སྒྲུབ་པར་གྲུབ་པ། དོན་
ཡོད་པའི་སྙིང་པོའི་དཀྱིལ་འཁོར་ཐམས་ཅད་དུ་མཆོག་གི་དངོས་གྲུབ་མཆོག་གི་དང་པོ་རྡོ་རྗེའི་རིགས་སུ་བསྟན་པ། རྡོ་རྗེ་རྩེ་མོ་ཆེན་པོའི་ལྷ་དང། དེ་བཞིན་དུ་རྡོ་རྗེ་ས་འོག་
དངོས་གྲུབ་ཀྱི་ཕྱིར་རྡོ་རྗེ་ཕྲེང་བ་རིམ་པར་ཕྱེ་བའི་གྲངས་དང། རྡོ་རྗེ་མཆུའི་མཆོག་གི་དངོས་གྲུབ་རྣམས་ལ་སྤྱན་རས་གཟིགས་པདྨ་དང། པདྨ་མཛེས་པ་དང། དེ་བཞིན་དུའམ་
མིང་སྨོས་པ་ཙམ་གྱིས་མོད་ལ་རྗེས་སུ་འབྲང་ཞིང་འོང་བར་བྱེད་དོ། །དེ་བཞིན་དུ་རྡོ་རྗེ་དབང་པོ་དང། རྡོ་རྗེ་འཛིན་པ་དང་ལག་ན་རྡོ་རྗེ་དང། དབང་ཕྱུག་ཆེན་པོ་རྣམས་
རྟག་ཏུ་རྗེས་སུ་འབྲང་བར་འགྱུར་རོ། །དེ་ལྟ་བས་ན། རྟག་ཏུ་ཤེས་པས་རིག་སྔགས་སྨྲ་བ་དང། མིང་གང་གིས་མཆོག་འཛིན་པ་ལ་དེ་བཞིན་གཤེགས་པས་རྟག་ཏུ་རྣམ་
པར་གཟིགས་པར་འགྱུར་རོ། །དེ་བཞིན་ཉིད་དུ་བྱང་ཆུབ་སེམས་དཔའ་ཐམས་ཅད་དང། ཐུབ་པ་རྣམ་པར་སྣང་མཛད་ཀྱིས་རྟག་ཏུ་ལུང་སྟོན་པར་འགྱུར་བར་ཐེ་ཚོམ་མེད་དོ་
བཅོམ་ལྡན་འདས་ཀྱིས་རིག་སྔགས་ཀྱི་རྒྱལ་པོ་འདི་ལུང་བསྟན་མ་ཐག་ཏུ་ས་རྣམ་པར་འགྱུར་བ་དྲུག་ཏུ་གཡོས་སོ། །གཡོས། རབ་ཏུ་གཡོས། མགུལ། རབ་ཏུ་འགུལ། ལྡེག་

[289B]འུར་འུར། རབ་ཏུ་འུར་འུར། ཆེམ་ཆེམ། རབ་ཏུ་ཆེམ་ཆེམ་མོ། །ལྷའི་མེ་ཏོག་གི་ཆར་བབ་སྟེ་འདི་ལྟ་སྟེ། ཟླ་བ་མདོག་མཛེས་དང། དྲི་མེད་མདོག་མཛེས་དང། མདོག་མཛེས་
ཆེན་པོ་དང། མནྡཱ་ར་བ་དང། མནྡཱ་ར་བ་ཆེན་པོ་དང། པདྨ་དང། ཀུ་མུ་དང། པདྨ་དཀར་པོ་དང། ཨུཏྤ་ལ་སྔོན་པོ་དང་ཨུཏྤ་ལ་དམར་པོ་དང། མྱ་ངན་འཚང་དང། སྐྱ་ནར་དང་པུནྣཱ་
ག་དང། གནྡྷ་ཀ་བྷརྵི་ཀ་དང། ཀོནྟ་དང། ཨ་དཧི་མུཀྟ་ཀ་དང། བཱ་ལཱ་ཤ་དང། མཐོན་ཀ་དང། མཐོན་ཀ་ཆེན་པོ་དང་ཙམ་པ་ཀ་དང། སཽ་གནྡྷི་ཀ་དང། སནྡྷཱ་བཱ་ར་ཎཱ་དང། ནཱ་ག་པུཥྤ་
དང། སྣམ་དང། ཡཱུ་ཐི་ཀ་དང། ནཱ་བ་མཱ་ལི་ཀ་དང། ཏ་ར་ཎ་དང། མ་རུ་བ་ཀ་དང། ཀུ་བྱ་ཀའི་མེ་ཏོག་གི་ཆར་འབབ་པའི་དོན་དང། ཚོན་རྩི་སྣ་ཚོགས་པས་བཙོས་པའི་ལྷའི་གོས་ཀྱི་ཆར་
འབབ་པའི་དོན་དང། རིན་པོ་ཆེ་སྣ་བདུན་གྱི་ལྷའི་རྒྱན་དང་ལྷབ་ལྷུབ་དང། རྒྱན་ཆའི་ཆར་འབབ་པའི་དོན་དང། ལྷའི་གསེར་གྱི་མེ་ཏོག་གི་ཆར་འབབ་པའི་དོན་དང། ལྷའི་དྲི་ཙནྡན་
དང། ཏ་མཱ་ལ་དང། ག་པུར་དང། གླ་རྩི་དང། གུར་གུམ་དང་ལྷའི་གོས་དང། དྲི་བཟང་པོས་བགོས་པའི་ཕྱེ་མའི་ཆར་འབབ་པའི་དོན་དང། ལྷའི་དྲི་ཆབ་ཀྱི་ཆར་འབབ་པའི་དོན་
དང། མ་དཀྲོལ་བར་ནམ་མཁའི་མཐིལ་དུ་རོལ་མོའི་སྒྲ་འབྱུང་བ་དང། སུམ་ཅུ་རྩ་གཉིས་པའི་རིས་ཀྱི་ལྷའི་བུ་མེ་ཏོག་སྣ་ཚོགས་འཐོར་བར་བྱེད་པ་དང། གོས་དང། རིན་པོ་ཆེ་

[290A]༄༅། །སྣ་ཚོགས་འཚེར་བར་བྱེད་པ་དང། སུམ་ཅུ་རྩ་གསུམ་པའི་རིས་ཀྱི་ལྷའི་མུ་ཏིག་གི་དོ་ཤལ་དང། གདུ་བུ་དང། དཔུང་རྒྱན་དང། རྒྱན་ཟླ་གམ་ཅན་
དང། མུ་ཏིག་དམར་པོ་དང། ཀ་ཤི་ཀའི་གོས་སྣ་ཚོགས་པ་འཐོར་བར་བྱེད་པར་གྱུར་ཏོ། །ལྷའི་དབང་པོ་བརྒྱ་བྱིན་དང། ཚངས་པ་དང། ཁྱབ་འཇུག་དང། དབང་ཕྱུག་
ཆེན་པོ་དང། གཤིན་རྗེ་དང། ཆུ་ལྷ་དང། གཞོན་ནུ་དང། རྒྱལ་པོ་ཆན་པོ་བཞི་དང། དབང་ཕྱུག་ལ་སོགས་པ་ལྷའི་བུ་འབུམ་ཕྲག་དགུ་བཅུ་རྩ་དགུས་ལྷའི་གཞལ་ཡས་
ཁང་རྣམ་པ་སྣ་ཚོགས་པ་དང། ལྷའི་གོས་དང། མེ་ཏོག་དང། དྲི་དང། ཕྲེང་བ་དང། བྱུག་པ་རྣམས་དང། རིན་པོ་ཆེ་སྣ་བདུན་ལས་བྱུང་བའི་གདུགས་སྣ་ཚོགས་པ་རྣམས་
ནམ་མཁའི་མཐིལ་ཏུ་ཀུན་ཏུ་གཏོར་ནས་བཅོམ་ལྡན་འདས་ཤཱཀྱ་ཐུབ་པ་དང། འཕགས་པ་སྤྱན་རས་གཟིགས་དབང་ཕྱུག་དང། ཕྱག་ན་རྡོ་རྗེ་དང། རིག་སྔགས་ཀྱི་རྒྱལ་
པོའི་འཁོར་ལ་མཆོད་པའི་སྤྲིན་ཆེན་པོར་གྱུར་ཏེ་མཆོད་པ་ཆེན་པོ་བྱེད་པར་གྱུར་ཏོ། །རྫུ་འཕྲུལ་ཆེན་པོའི་ཆོ་འཕྲུལ་ཆེན་པོ་མཐོང་བར་གྱུར་ཏོ། །དངོས་གྲུབ་ཆེན་པོའི་
མཚན་མ་བྱང་བར་གྱུར་པ་རྣམས་ཡང་དག་པར་མཐོང་ངོ། །ཕྱོགས་བཅུའི་སངས་རྒྱས་ཀྱི་ཞིང་ཐམས་ཅད་ན་དེ་བཞིན་གཤེགས་པའི་འཁོར་གྱི་དཀྱིལ་འཁོར་ཐམས་

[290B] །དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་རྣམས་ཀུན་ཏུ་ཡང་དག་པར་བྱེའོ། །ལྷའི་གཞལ་ཡས་ཁང་སྣ་ཚོགས་
པ་བྱུང་བར་གྱུར་པ་མཐོང་ངོ། །དེ་ནས་ཡང་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེས་བཅོམ་ལྡན་འདས་ག་ལ་བ་དེ་ལོགས་སུ་སོང་ནས་ལྷགས་ཏེ་བཅོམ་ལྡན་འདས་ལ་
ལན་གསུམ་བསྐོར་བ་བྱས་ཏེ་ཞབས་གཉིས་ལ་མགོ་བོས་ཕྱག་འཚལ་ཏེ་རྡོ་རྗེ་གསོར་བཞིན་དུ་བཅོམ་ལྡན་འདས་ཀྱི་སྤྱན་སྔར་འཁོད་ནས་བཞིན་འཛུམ་པས་བཅོམ་ལྡན་
འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། རྫུ་འཕྲུལ་གྱི་རྣམ་པར་འཚལ་བ་ཆེ་ཞིང་ཆེ་བ་ཡང་དག་པར་སྣང་བ་དང་མཆོད་པའི་སྤྲིན་གྱི་ཆར་ཆེ་ཞིང་ཆེ་བ་རབ་ཏུ་
འབབ་པ་དང། བཅོམ་ལྡན་འདས། དངོས་གྲུབ་ཀྱི་མཚན་མ་ཆེ་ཞིང་ཆེ་བ་སྣང་བ་དང། ལྷ་དང། ཀླུ་དང། གནོད་སྦྱིན་དང། དྲི་ཟ་དང་ལྷ་མ་ཡིན་དང། ནམ་མཁའ་ལྡིང་དང་
མིའམ་ཅི་དང། ལྟོ་འཕྱེ་ཆེན་པོ་དང། མི་དང། མི་ཡིན་པའི་འཁོར་ཆེན་པོ་འདུས་པར་གྱུར་པའི་རིག་སྔགས་ཀྱི་རྒྱལ་པོ་སྐྱེས་པར་མཐོང་བར་སྣང་བ་དང། ཆོ་འཕྲུལ་ཆེ་ཞིང་ཆེ་
བ་སྣང་བ་དང། རྫུ་འཕྲུལ་གྱི་རྣམ་པར་འཕྲུལ་པ་མཐོང་བ་དང། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་རིག་སྔགས་ཆེན་

[291A]༄༅། །པོ་འབྱུང་བར་སྣང་བ་ནི། བཅོམ་ལྡན་འདས། རྒྱུ་ཅི་ལགས། རྐྱེན་ཅི་ལགས། འདི་ཅིའི་མཐུས་སྔོན་གྱི་མཚན་མ་ཡང་དག་པར་སྣང་བ་ལགས་
འདི་རྫུ་འཕྲུལ་གྱི་རྣམ་པར་འཕྲུལ་པ་གང་ཞིག་ཡང་དག་པར་སྣང་བ་ལགས། བཅོམ་ལྡན་འདས། བདག་གིས་སེམས་ལ་ཐེ་ཚོམ་དེ་སྐྱེས་པར་གྱུར་པས་དེ་ངེས་པར་
བསྟན་དུ་གསོལ། ཞུ་བ་ལུང་སྟོན་པར་འགྱུར་བ་གང་གིས་བདག་གི་དོགས་པ་རྣམ་པར་སེལ་བ་དང། སོམ་ཉི་རྣམ་པར་སེལ་བར་བྱེད་པས་བཅོམ་ལྡན་འདས་ཀྱིས་
བདག་ལ་སྐབས་དབྱེ་རུ་གསོལ། དེ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་ལ་འདི་སྐད་ཅེས་
བཀའ་སྩལ་ཏོ། །ལག་ན་རྡོ་རྗེ། ངེས་པར་བསྟན་པར་བྱ་ཡི། ཉོན་ཅིག་ལག་ན་རྡོ་རྗེ། འདི་ནི། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་
དབང་ཕྱུག་གི་སྒྱུ་མ་ལྟ་བུའི་ཏིང་ངེ་འཛིན་གྱི་རྣམ་པར་འཕྲུལ་པའོ། །སྒྱུ་མ་ལྟ་བུའི་ཏིང་ངེ་འཛིན་དང། རྡོ་རྗེ་ལྟ་བུའི་ཏིང་ངེ་འཛིན་དང། དཔའ་བར་འགྲོ་བའི་ཏིང་ངེ་འཛིན་ལ་
སོགས་པ་ཏིང་ངེ་འཛིན་གངྒཱའི་ཀླུང་གི་བྱེ་མ་སྙེད་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུས་རྣམ་པར་འཕྲུལ་པའོ། །ལག་ན་རྡོ་རྗེ། སྤྱན་རས་གཟིགས་དབང་ཕྱུག་གི་

[291B] །དོན་ཡོད་པ་རྣམ་པར་འཕྲུལ་པ་ཀུན་ཏུ་སྣང་བའི་དཀྱིལ་འཁོར་ཆེན་པོ་དང། ཆོ་ག་ཞིབ་མོ་དང། གསང་སྔགས་དང། གཟུངས་དང། རིག་
སྔགས་ཀྱི་རྒྱལ་པོའི་རྣམ་པར་འཕྲུལ་པ་དང། རིག་སྔགས་ཀུན་ཏུ་སྣང་བ་དང། རིག་སྔགས་ཀྱི་རྒྱལ་པོ་རྣམ་པར་སྣང་བར་བྱེད་དོ། །དེའི་མཐུས་སྣང་བ་འདི་དང། རྫུ་འཕྲུལ་གྱི་རྣམ་པར་
འཕྲུལ་པ་དང། ཆོ་འཕྲུལ་འདི་སྣང་ངོ། །ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་མཐོང་བ་དང། མིང་བཟུང་བ་ཙམ་གྱིས་ཀྱང་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་
པའི་སངས་རྒྱས་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་གཉིས་ཀྱི་རྡུལ་ཕྲ་རབ་དང་མཉམ་པ་མངོན་སུམ་དུ་མཐོང་བ་དང། མཚན་བཟུང་བའི་དགེ་བའི་རྩ་བ་བསྐྱེད་པའི་
བསོད་ནམས་ཀྱི་ཕུང་པོ་དང་ལྡན་པ་ཡོངས་སུ་འཛིན་པར་འགྱུར་རོ་།དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་དང། རིག་སྔགས་དང། ཕྱག་རྒྱ་དང། གསང་སྔགས་རིམ་
པར་ཕྱེ་བ་དང། སྙིང་པོའི་མཐུ་རབ་ཏུ་འཇུག་པར་འགྱུར་རོ། །དམ་ཚིག་གི་དཀྱིལ་འཁོར་གསང་བར་རབ་ཏུ་ཞུགས་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་ཆོ་ག་ཞིབ་མོའི་རྗེས་སུ་
འཇུག་པར་འགྱུར་རོ། །རིག་སྔགས་ཀྱི་རྒྱལ་པོ་འདི་ལན་གཅིག་བཟླས་པ་དེ་རྣམས་ཀྱང་དེ་བཞིན་གཤེགས་པ་རྣམས་ཀྱི་དྲུང་དུ་འདས་པ་དང། མ་འོངས་པ་དང། ད་ལྟར་བྱུང་བའི་དུས་གསུམ་

[292A]༄༅། །དུ་གཤེགས་པའི་སངས་རྒྱས་བཅོམ་ལྡན་འདས་རྣམས་ཀྱི་སྙིང་པོ་དང། ཕྱག་རྒྱ་དང། གསང་བའི་དཀྱིལ་འཁོར་གྱི་དམ་ཚིག་དང། གསང་སྔགས་ཆེན་
པོ་རིམ་པར་ཕྱེ་བའི་སྒྲུབ་པ་ལ་རྗེས་སུ་འཇུག་པར་འགྱུར་རོ། །དེ་ཅིའི་ཕྱིར་ཞེ་ན། ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་ནི། རྫུ་འཕྲུལ་ཆེ་བའི་ཕྱིར་ཏེ། འདི་ལྟ་སྟེ། འདི་ནི། དེ་
བཞིན་གཤེགས་པ་ཐམས་ཅད་ཀྱི་འདས་པ་དང། མ་འོངས་པ་དང། ད་ལྟར་བྱུང་བའི་སངས་རྒྱས་བཅོམ་ལྡན་འདས་ཀྱི་དྲུང་དུ་སྙིང་པོ་དང། ཕྱག་རྒྱ་རིམ་པར་ཕྱེ་བ་དང། དཀྱིལ་
འཁོར་གསང་བ་ལ་རབ་ཏུ་ཞུགས་ཤིང་དབང་བསྒྱུར་བའི་རྗེས་སུ་ཞུགས་པ་ནི། རིག་སྔགས་ཀྱི་རྒྱལ་པོའི་སྙིང་པོར་གྱུར་པ་གཅིག་བུའོ། །འདི་ལྟ་སྟེ། འོ་མ་དང། ཆུ་ཡང་དག་པར་
འབྱུང་བ་བཞིན་ནོ། །སྙིང་པོ་གཅིག་པོ་འདི་རིགས་ཐམས་ཅད་ཀྱི་དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་དང། ཆོ་ག་ཞིབ་མོའི་རྗེས་སུ་ཞུགས་པའོ། །དེས་ན་ལག་ན་རྡོ་རྗེ་
ཁྱོད་ཀྱིས་རིག་སྔགས་ཀྱི་རྒྱལ་པོ་འདི་ཀུན་ནས་རྗེས་སུ་འཇུག་པ་ཞེས་བྱའོ། །ལག་ན་རྡོ་རྗེ། རྒྱུ་དེས་ན། རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ། དགེ་
བསྙེན་ནམ། དགེ་བསྙེན་མ་རིག་སྔགས་ཀྱི་རྒྱལ་པོ་འདིའི་མིང་ལན་གཅིག་བཟུང་བ་ཙམ་གྱིས་དུས་གསུམ་དུ་གཤེགས་པའི་སངས་རྒྱས་བཅོམ་ལྡན་འདས་ཐམས་ཅད་ཀྱི་དྲུང་དུ་

[292B] གཟུངས་དང། གསང་སྔགས་དང། ཕྱག་རྒྱ་རིམ་པར་ཕྱེ་བ་དང། ཆོ་གཞིབ་མོ་རབ་ཏུ་སྟོན་པ་དང། མཚན་གཟུང་བར་བྱས་པར་འགྱུར་རོ། །དུས་
གསུམ་དུ་གཤེགས་པའི་དེ་བཞིན་གཤེགས་པ་དེ་རྣམས་ཀྱི་དྲུང་དུ་བསོད་ནམས་ཀྱི་ཕུང་པོ་ཆེན་པོ་ཡོངས་སུ་གཟུང་བར་འགྱུར་རོ། །དགེ་བའི་རྩ་བ་ཆེན་པོ་དང་ལྡན་པར་འགྱུར་རོ། །དུས་
གསུམ་དུ་གཤེགས་པའི་སངས་རྒྱས་བཅོམ་ལྡན་འདས་དེ་རྣམས་དང་བྱང་ཆུབ་སེམས་དཔའ་ལེགས་སོ་ཞེས་བྱ་བ་སྩོལ་བར་འགྱུར་རོ། །དོན་ཡོད་པ་ཡངས་པ་ཆེན་པོའི་དངོས་གྲུབ་རབ་
ཏུ་སྩོལ་བར་འགྱུར་རོ། །མཆོག་ཏུ་གྲུབ་པ་ཆེན་པོར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་སྤྱིའི་རིགས་ཀྱི་དམ་ཚིག་གི་དངོས་གྲུབ་སོ་སོར་རྙེད་པར་འགྱུར་རོ། །བྱང་ཆུབ་སེམས་
དཔའ་ཐམས་ཅད་ཀྱི་རྣམ་པར་འཕྲུལ་པ་དང། རིག་སྔགས་ཀྱི་སྙིང་པོ་དང། ཏིང་འཛིན་དང། རྫུ་འཕྲུལ་གྱི་ཡུལ་དང། བྱང་ཆུབ་སེམས་དཔའི་སེམས་ཀྱི་རྒྱན་དང། ཕ་རོལ་ཏུ་ཕྱིན་པ་
དྲུག་གི་རྗེས་སུ་སོང་བར་འགྱུར་རོ། །རིག་སྔགས་ཀྱི་རྒྱལ་པོའི་དཀྱིལ་འཁོར་གྱི་ལྷ་ཐམས་ཅད་རྗེས་སུ་སྦྱོར་ཞིང་དམ་ཚིག་གི་རྗེས་སུ་འཇུག་པར་འགྱུར་རོ། །ལག་ན་རྡོ་རྗེ། དེ་བཞིན་དུ་རིག་
སྔགས་ཀྱི་རྒྱལ་པོའི་མཐུ་ཆེན་པོས་རྣམ་པར་འཕྲུལ་པ། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་པ། བྱང་ཆུབ་སེམས་དཔའ་ཐམས་ཅད་ཀྱི་རྣམ་པར་འཕྲུལ་པའོ། །

[293A]༄༅། །ལག་ན་རྡོ་རྗེ། དེ་བས་ན། དེ་རྣམས་རིག་སྔགས་ཀྱི་རྒྱལ་པོའི་མཐུ་ཆེན་པོའོ། །ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་མེ་ཏོག་གམ། བདུག་པའམ། དྲི་
དང། བྱུག་པ་དང། རོལ་མོ་གཅིག་གིས་མཆོད་པ་དང། ལན་གཅིག་ཙམ་གྱིས་ཀྱང་དུས་གསུམ་དུ་གཤེགས་པའི་དེ་བཞིན་གཤེགས་པ་དེ་རྣམས་ཀྱི་སྙིང་པོ་གསང་བ་དང་
མཆོད་པ་རྣམས་བྱས་པ་དང། མཉེས་པར་བྱས་པ་དང། ཀློག་པར་བྱས་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་གསང་བའི་དམ་ཚིག་དང་
དཀྱིལ་འཁོར་དང། ཕྱག་རྒྱ་དང། གསང་སྔགས་དང། གཟུགས་དང་རིམ་པར་ཕྱེ་བ་དང། ཆོ་ག་ཞིབ་མོའི་རྒྱལ་པོ་མཆོད་པར་བྱས་པར་འགྱུར་རོ། །རིག་སྔགས་ཀྱི་
རྒྱལ་པོ་འདི་དྲན་པ་ཙམ་གྱིས་གནོད་སྦྱིན་དང། སྲིན་པོ་དང་བགེགས་དང། ལོག་པར་འདྲེན་པ་དང། བདུད་ཀྱི་རིགས་ཀྱི་ལྷ་དེ་རྣམས་ཐམས་ཅད་ཕྱོགས་དང། ཕྱོགས་
མཚམས་རྣམས་སུ་འབྲོས་པར་བྱེད་དོ། །ཡམས་ཐམས་ཅད་དང། ཉེ་བར་འཚེ་བ་ཐམས་ཅད་དང། ནད་འགོ་བ་ཐམས་ཅད་དང། གདོན་ཐམས་ཅད་དང། ནད་ཐམས་ཅད་
དང། འཐབ་པ་དང། འཐབ་མོ་དང། རྩོད་པ་དང། འགྱེད་པ་རྣམས་ཐམས་ཅད་དང། གཏམ་ངན་གྱི་འཇིགས་པ་རྣམས་རབ་ཏུ་ཞི་བར་བྱེད་དོ། །གདུག་པ་ཐམས་ཅད་དང་

[293B] མི་མཛའ་བ་རྣམས་རབ་ཏུ་ཞི་བར་བྱེད་དོ། །སྡིག་པ་དང་སྒྲིབ་པ་ཐམས་ཅད་རྣམ་པར་གྲོལ་བར་བྱེད་དོ། །མཚམས་མེད་པ་ལྔ་ལ་སོགས་པ་སྡིག་པ་
དང། སྒྲིབ་པ་དང། ཉོན་མོངས་པ་རྣམས་རྣམ་པར་གྲོལ་བར་བྱེད་དོ། །དེ་བཞིན་གཤེགས་པ་ཐམས་ཅད་ཀྱི་དབུགས་འབྱིན་པར་འགྱུར་རོ་།བྱང་ཆུབ་སེམས་དཔའ་ཐམས་ཅད་
ཀྱིས་དགོངས་པར་འགྱུར་རོ། །ལྷ་རྣམས་ཐམས་ཅད་ཀྱིས་ཀྱང་ཀུན་ཏུ་སྲུང་བར་འགྱུར་རོ། །ལག་ན་རྡོ་རྗེ། རིག་སྔགས་འཆང་གི་དབང་པོ་རྗེས་སུ་འབྲང་བར་འགྱུར་ཞིང། སྲུང་
བ་དང། སྐྱོབ་པ་དང། སྤེད་པར་བྱེད་དོ། །གནོད་སྦྱིན་གྱི་སྡེ་དཔོན་ཆེན་པོ་ལག་ན་རྡོ་རྗེ་བཅུ་རྟག་ཏུ་རྗེས་སུ་འབྲང་བར་འགྱུར་རོ། །རྒྱལ་པོ་ཆེན་པོ་བཞི་ཡང་དཔུང་དང་བཅས་འཁོར་དང་
བཅས་པས་ཀུན་ནས་ཕྱོགས་བཞིར་སྲུང་བར་བྱེད་དོ། །ཐམས་ཅད་དུ་ཆོ་ག་ཞིབ་མོ་དང། གསང་སྔགས་དང། ཕྱག་རྒྱའི་དངོས་གྲུབ་མཆོག་སྦྱིན་པར་འགྱུར་རོ། །དེ་བཞིན་གཤེགས་
པ་ཐམས་ཅད་ཀྱི་རིགས་ཀྱི་དམ་ཚིག་གི་དངོས་གྲུབ་ཆེན་པོ་སྦྱིན་པར་འགྱུར་རོ། །པདྨ་ཡངས་པའི་དཀྱིལ་འཁོར་འདི་དང། དོན་ཡོད་པའི་ཞགས་པའི་སྙིང་པོ་རྣམ་པར་གྲོལ་བའི་དཀྱིལ་
འཁོར་གྱི་གསང་བ་དོན་ཡོད་པའི་དེ་ཁོ་ན་ཉིད་ཀྱི་དངོས་གྲུབ་ཏུ་འགྱུར་རོ། །ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་

[294A]༄༅། །འཕྱེ་ཆེན་པོ་དང། སྲིན་པོ་ཐམས་ཅད་ཀྱང་རྟག་ཏུ་རྗེས་སུ་འབྲང་བར་འགྱུར་རོ། །སེམས་ཅན་ཐམས་ཅད་ཀྱི་དྲུང་དུ་མཆོད་པ་ཆེན་པོ་བྱེད་པར་འགྱུར་རོ། །བཀྲ་
ཤིས་དང། ཡིད་ལ་བསམ་པ་ཐམས་ཅད་ཡོངས་སུ་རྫོགས་པར་འགྱུར་རོ་།གཤེད་བྱེད་དང། བྱད་སྟེམས་དང། གསང་སྔགས་དང། རོ་ལངས་དང། སེམས་སྒྱུར་བ་དང་
སྦོད་གཏོང་གི་སྦྱོར་བ་དང། མཁའ་འགྲོ་མ་རྣམས་ཐམས་ཅད་འབྱེར་བར་བྱེད་དོ། །དུག་དང། སྦྱར་དུག་དང། ཕྱེ་མའི་སྦྱོར་བ་རྣམས་ཐམས་ཅད་འབྱེར་བར་བྱེད་དོ། །རིམས་
རྣམས་ཐམས་ཅད་འབྱེར་བར་འགྱུར་རོ། །ཉིན་གཅིག་པ་དང། ཉིན་གཉིས་པ་དང། ཉིན་གསུམ་པ་དང། ཉིན་བཞི་པ་དང། མཚན་གཅིག་པ་དང། ཉིན་གཅིག་པ་དང། གྲང་
བའི་རིམས་དང། རླུང་ལས་གྱུར་པ་དང། མཁྲིས་པ་ལས་གྱུར་པ་དང། བད་ཀན་ལས་གྱུར་པ་དང། འདུས་པ་ལས་གྱུར་པ་དང། མགོ་གཟེར་དང། ཕོལ་མིག་དང། གཡན་
པ་དང། མིག་ནད་དང། གཞོགས་ཕྱེད་ན་བ་དང། མ་རི་ཙ་ཀ་དང། མཚན་བར་རྡོལ་བ་དང། ཕོ་བའི་ནད་དང། བཤང་བ་འཁྱིལ་བ་དང། རྣ་བ་ན་བ་དང། སོ་ན་བ་དང། རྩིབ་
ལོགས་ན་བ་དང། མཆིན་པ་ན་བ་དང། ཚད་པ་དང། གཅིན་ནད་དང། གསུད་པ་དང། ལྟོ་བ་ན་བ་དང། ལག་པ་ན་བ་དང། རྐང་པ་ན་བ་དང། ཡན་ལག་ན་བ་དང། ཉིང་ལག་ན་བ་

[294B]དོ། །ཤ་བཀྲ་དང། མཛེ་དང། འབྲས་དང། ཕོལ་མིག་དང། ལྷོག་པ་དང། རྐང་ཤུ་དང། མེ་དཔལ་དང། ཤུ་བ་དང། འབྲུམ་
བུ་ཕྲ་མོ་དང། རྨ་དང། མགྲིན་པ་འགགས་པ་དེ་དག་ཐམས་ཅད་བྱབས་པ་ཙམ་གྱིས་རྣམ་པར་འཇིག་པར་བྱེད་དོ། །ཕྱིས་ཀྱང་ནམ་ཡང་ཚུགས་པར་མི་འགྱུར་རོ། །འདི་དེ་ལྟར་གོ་སྐབས་
ཡངས་ལ་རྒྱ་ཆེ་བ་ཡིན་ནོ། །ལག་ན་རྡོ་རྗེ། རིག་སྔགས་ཀྱི་རྒྱལ་པོ་དོན་ཡོད་པ་པདྨ་དྲི་མ་མེད་པའི་ཆུ་སྐྱེས་ཀྱི་ཞགས་པ་རིག་སྔགས་ཀྱི་རྒྱལ་པོ། དོན་ཡོད་ཞགས་པའི་སྙིང་པོ་ཞེས་བྱ་བ་
དུས་གསུམ་དུ་གཤེགས་པའི་དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་པ། རྡོ་རྗེ་གསང་བའི་སྙིང་པོ། དམ་ཚིག་བྱིན་གྱིས་རློབ་པའི་རྣམ་པར་འཕྲུལ་པ་ཞེས་བྱའོ། །དེ་
ནས་ཡང་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེས་བཅོམ་ལྡན་འདས་ཀྱི་སྤྱན་སྔར་ཞུས་པའི་དགེ་མཚན་དང་བཀྲ་ཤིས་པ་གསང་བ་བྱིན་གྱིས་རློབ་པ། རིག་སྔགས་ཀྱི་རྒྱལ་པོ་
ཆེན་པོའི་རྣམ་པར་འཕྲུལ་པ་ཐོས་ནས་ཚིམ་པ་དང། མགུ་བ་དང་ཡིད་རངས་པ་དང། རབ་ཏུ་དགའ་བ་དང། དགའ་བ་དང། ཡིད་བདེ་བ་སྐྱེས་ནས་བཅོམ་ལྡན་འདས་ལ་འདི་སྐད་ཅེས་
གསོལ་ཏོ། །བཅོམ་ལྡན་འདས། རིག་སྔགས་ཀྱི་རྒྱལ་པོ་ཡོན་ཏན་ཕུན་སུམ་ཚོགས་པ་ཐམས་ཅད་ཀྱི་མཆོག་སྦྱིན་པར་བྱེད་པ་འདི་ནི། ཤིན་ཏུ་དཀོན་ནོ། །བཅོམ་ལྡན་འདས། རིག་སྔགས་

[295A]༄༅། །ཀྱི་རྒྱལ་པོ་དགེ་བའི་རྩ་བ་ཐམས་ཅད་དང། བསོད་ནམས་ཀྱི་ཚོགས་ཐམས་ཅད་དང། གསང་བའི་དཀྱིལ་འཁོར་གྱི་དམ་ཚིག་གི་དངོས་གྲུབ་བླ་ན་མེད་པ་
ཐམས་ཅད་ཡང་དག་པར་རྫོགས་པར་བྱེད་པའི་རིག་སྔགས་ཀྱི་རྒྱལ་པོ་མཆོག་ཏུ་དཀོན་ཏེ། དེ་བཞིན་གཤེགས་པ་དང་མཉམ་པར་བལྟ་བར་བགྱིའོ། །དེ་བཞིན་གཤེགས་པ་
བྱང་ཆུབ་ཀྱི་སྙིང་པོ་དང། དམ་པའི་ཆོས་ཀྱི་འཁོར་ལོ་བསྐོར་བ་དང་མཉམ་པའོ། །བཅོམ་ལྡན་འདས། རིག་སྔགས་ཀྱི་རྒྱལ་པོ་འཕགས་པ་སྤྱན་རས་གཟིགས་དབང་ཕྱུག་
གིས་དཔྲལ་པའི་པར་ནས་ངེས་པར་བྱུང་བ་ནི། རིག་པ་འཛིན་པ་དེ་དག་ཐམས་ཅད་ལ་ཕན་པའི་དོན་དང། དངོས་གྲུབ་མཐོང་བའི་དེ་ཁོ་ན་ཉིད་ཀྱི་སྒྲུབ་པ་གྲུབ་པའི་ཆེད་དུ་འགྱུར་རོ་
དགེ་བའི་རྩ་བ་མཆོག་ཏུ་ཉེ་བར་བསགས་པར་འགྱུར་བ་ལས་གཞན་མ་ཡིན་ནོ། །རིག་སྔགས་ཀྱི་རྒྱལ་པོ་འདི་དྲན་པ་ཙམ་གྱིས་བསོད་ནམས་ཀྱི་ཕུང་པོ་དགེ་བའི་རྩ་བའི་ཚོགས་
གཞལ་དུ་མེད་པ་དང། ཚད་མེད་པ་དང། གྲངས་མེད་པ་ཉེ་བར་བསགས་པར་འགྱུར་གྱི། གཞན་དུ་མ་ཡིན་ནོ། །བཅོམ་ལྡན་འདས། ཉིན་མཚན་དུ་ཡང་རིག་སྔགས་ཀྱི་རྒྱལ་པོ་
འདི་དྲན་པར་བགྱི། སྐད་ཅིག་ཀྱང་མི་བརྗེད་པར་བགྱིའོ། །བཅོམ་ལྡན་འདས། ཅི་སྟེ་སླར་ཡང་སྔ་དྲོའམ། ཉིན་མོའམ་མཚན་མོའམ། ཟླ་བའམ། ལོར་ཡང་རུང་སྟེ། རིག་

[295B] སངས་རྒྱས་དང་བྱང་ཆུབ་སེམས་དཔའ་ཐམས་ཅད་བརྗེད་པར་འགྱུར། ཡོངས་སུ་དོར་བར་འགྱུར་བསོད་ནམས་ཀྱི་ཚོགས་ཐམས་ཅད་ཡོངས་སུ་
དོར་བར་འགྱུར་རོ། །བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་བཀའ་སྩལ་པ། ལག་ན་རྡོ་རྗེ། དེ་དེ་བཞིན་ནོ། །ཇི་ལྟར་ཁྱོད་ཀྱིས་སྨྲས་པ་དེ་དེ་བཞིན་ཏེ། རིག་སྔགས་ཀྱི་
རྒྱལ་པོ་འདི་ལག་ཏུ་སོན་པར་འགྱུར་བའི་སེམས་ཅན་དེ་ནི། དགེ་བའི་རྩ་བ་ཆུང་དུ་སྐྱེད་པ་མ་ཡིན་ནོ། །ལག་ན་རྡོ་རྗེ་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་
དགུའི་དུས་གསུམ་མཉམ་པ་ཉིད་ཀྱི་དེ་བཞིན་གཤེགས་པ་རྣམས་མ་མཐོང་བ་དང། བསྙེན་བཀུར་མ་བྱས་པ་དང། ཕྱག་རྒྱ་དང་དཀྱིལ་འཁོར་དང། དམ་ཚིག་དང། གསང་
སྔགས་རིམ་པར་ཕྱེ་བ་དང། རིག་སྔགས་ཀྱི་ཆོ་ག་ཞིབ་མོའི་རྒྱལ་པོ་མ་ཐོས་ཤིང་མ་ཞུགས་པ་གང་ཡིན་པ་དེས་ན། ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་དེའི་ལག་ཏུ་
ཕྱིན་པར་མི་འགྱུར་རོ། །མི་ཐོས་ཤིང་མི་མཐོང་ལ། མིང་གི་སྒྲ་གྲགས་པ་ཙམ་དུ་འང་མི་འགྱུར་རོ། །ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་གང་གི་ལག་ཏུ་སོན་པར་
འགྱུར་བ་དེས་ནི། ལག་ན་རྡོ་རྗེ། གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུའི་དུས་གསུམ་མཉམ་པ་ཉིད་ཀྱི་དེ་བཞིན་གཤེགས་པ་དགྲ་བཅོམ་པ་ཡང་དག་

[296A]༄༅། །པར་རྫོགས་པའི་སངས་རྒྱས་རྣམས་དེའི་ལག་ཏུ་སོན་པར་འགྱུར་རོ། །དེ་བཞིན་གཤེགས་པ་དེ་རྣམས་ཀྱི་དྲུང་དུ་རིགས་ཀྱི་དམ་ཚིག་གི་དཀྱིལ་
འཁོར་དང། ཕྱག་རྒྱ་དང། གསང་སྔགས་རིམ་པར་ཕྱེ་བ་དང་སྙིང་པོ་དང། གསང་བའི་ཆོ་ག་ཞིབ་མོ་ཐམས་ཅད་ལག་ཏུ་སོན་པར་འགྱུར་རོ། །གནས་ཐམས་ཅད་དུ་སོང་
ཞིང་རྗེས་སུ་ཞུགས་པར་འགྱུར་རོ། །ཐམས་ཅད་རྗེས་སུ་སོང་ཞིང་དམ་ཚིག་ཤེས་པར་འགྱུར་རོ། །རིག་སྔགས་ཐམས་ཅད་དང། གསང་སྔགས་རིམ་པར་ཕྱེ་བ་དང། ཕྱག་རྒྱ་
ཡང་དག་པར་སྤྱོད་པར་འགྱུར་རོ། །རིག་སྔགས་འཆང་ཐམས་ཅད་ཀྱི་མཆོག་དང། གཙོ་བོ་དང། ཐུ་བོར་གྱུར་རོ། །དེ་བཞིན་གཤེགས་པ་དེ་རྣམས་ཐམས་ཅད་ཀྱི་དྲུང་ན་
སྲས་ཀྱི་གཙོ་བོར་དུས་གསུམ་དུ་གཤེགས་པའི་དེ་བཞིན་གཤེགས་པ་རྣམས་ཀྱི་ལུང་སྟོན་པར་འགྱུར་རོ། །དགེ་བའི་རྩ་བ་ཉེ་བར་སྟོན་པ་དང། བསོད་ནམས་ཀྱི་ཚོགས་ཡོངས་
སུ་འཛིན་པར་འགྱུར་རོ། །ལག་ན་རྡོ་རྗེ། རིག་སྔགས་ཀྱི་རྒྱལ་པོ་འདི་གང་གི་ལག་ཏུ་སོན་ཅིང་ཐོབ་པར་འགྱུར་བའི་སེམས་ཅན་གང་ཡིན་པ་དེ་ནི། དེའི་ཡོན་ཏན་དང། ཕན་ཡོན་
གཞན་དུ་མེད་པར་ཐོབ་པར་འགྱུར་རོ། །རིག་སྔགས་ཀྱི་རྒྱལ་པོ་འདི་གང་གི་ལག་ཏུ་སོན་པར་འགྱུར་བ་དེ། སངས་རྒྱས་ཀྱི་ཕུན་སུམ་ཚོགས་པ་ཐམས་ཅད་སོ་སོར་རྙེད་པར་

[296B] །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་རིག་སྔགས་ཀྱི་རྒྱལ་པོ་འདི་སྨྲས་ནས་རང་གི་གཟུགས་ཀྱི་བདག་
ཉིད་ཀྱི་དངོས་པོ་པདྨའི་ཟེ་འབྲུའི་དབུས་སུ་རིག་སྔགས་ཀྱི་རྒྱལ་པོ་འཕགས་པར་བལྟས་ནས་དོན་ཡོད་པ་ཡིད་བཞིན་ནོར་བུའི་འོད་ཅེས་བྱ་བ་ནོར་བུ་རིན་པོ་ཆེ་ཆེན་པོ་རིག་སྔགས་ཀྱི་རྒྱལ་
པོ་བཅོམ་ལྡན་འདས་ལ་ཕུལ་བར་གྱུར་ཏོ། །ཨོཾ་ཨ་མོ་གྷ་ཙིནྟ་མཎི་བ་ར་ད་པདྨེ་ཛྭ་ལ་ཛྭ་ལ་ན་བཧུ་ཛེ་ཧཱུཾ། འདི་ནི། དོན་ཡོད་པ་པདྨ་དྲི་མ་མེད་པའི་ཆུ་སྐྱེས་ཀྱི་ཞགས་པའི་རྩ་བའི་སྙིང་པོའོ། །
འཕགས་པ་སྤྱན་རས་གཟིགས་དབང་ཕྱུག་གིས་བཅོམ་ལྡན་འདས་ལ་ཕུལ་བའི་དེ་མ་ཐག་པ་དེ་ནས་རིག་སྔགས་ཀྱི་རྒྱལ་པོ་ཐམས་ཅད་བཅོམ་ལྡན་འདས་ཀྱི་སྤྱན་སྔ་ན་བཅོམ་ལྡན་འདས་
ལ་སྤྱན་མི་འཛུམ་པར་བལྟ་ཞིང་འཁོད་དོ། །བཅོམ་ལྡན་འདས་ཤཱཀྱ་ཐུབ་པས་དོན་ཡོད་པ་ཡིད་བཞིན་ནོར་བུའི་འོད་རིག་སྔགས་ཀྱི་རྒྱལ་པོ་ནོར་བུ་རིན་པོ་ཆེ་ཆེན་པོ་དེ་ལ་ཡང་རིག་སྔགས་
ཀྱི་རྒྱལ་པོས་སྤྱི་བོ་ནས་དབང་བསྐུར་རོ། །བཅོམ་ལྡན་འདས་ཀྱིས་རིག་སྔགས་ཀྱི་རྒྱལ་པོ་འདིས་དབང་བསྐུར་མ་ཐག་ཏུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་རི་དང་
ནགས་དང། འབྲོག་དགོན་པར་བཅས་པ་རྣམས་རྣམ་པར་འགྱུར་བ་དྲུག་ཏུ་གཡོས་སོ། །ཕྱོགས་བཅུ་ཀུན་ནས་དེ་བཞིན་གཤེགས་པ་ཐམས་ཅད་མཐོང་བར་གྱུར་ཏོ། །དེས་ན་དུས་

[297A]༄༅། །གསུམ་དུ་བཞུགས་པའི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཐམས་ཅད་ནམ་མཁའི་དབྱིངས་སུ་རྫུ་འཕྲུལ་གྱིས་
བཞུགས་ཏེ། བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པ་ལེགས་སོ་ཞེས་བྱ་བ་བྱིན་ཏེ། ཤཱཀྱ་ཐུབ་པ་མཆོག་ཏུ་རྙེད་པར་དཀའ་བའི་མངོན་པར་དབང་བསྐུར་བའི་
རྒྱལ་པོ་འདིས་མངོན་པར་དབང་བསྐུར་བ་འདི་ལེགས་སོ་ལེགས་སོ། །དུས་གསུམ་དུ་གཤེགས་པའི་དེ་བཞིན་གཤེགས་པ་སྔ་མ་རྣམས་ཀྱིས་ཀྱང་དེ་བཞིན་དུ་རིག་པའི་རྒྱལ་
པོ་འདིས་དབང་བསྐུར་རོ། །ངེད་ཐམས་ཅད་ཀྱིས་ཀྱང་ཚིག་གཅིག་ཏུ་མཐུན་པས་དོན་ཡོད་པ་ཡིད་བཞིན་ནོར་བུའི་འོད་ལ་རིག་སྔགས་ཀྱི་རྒྱལ་པོ་ཆེན་པོས་མངོན་པར་དབང་
བསྐུར་རོ། །དུས་གསུམ་དུ་གཤེགས་པའི་དེ་བཞིན་གཤེགས་པ་དེ་རྣམས་ཀྱང་ཕྱག་གསེར་གྱི་ཁ་དོག་ཅན་བརྐྱང་ནས་དེ་རྣམས་ཐམས་ཅད་ལ་རིག་པའི་རྒྱལ་པོས་སྤྱི་
པོའི་གཙུག་ནས་མངོན་པར་དབང་བསྐུར་རོ། །འདི་ནི། མངོན་པར་དབང་བསྐུར་བའི་ཕྱག་རྒྱ་མངོན་པར་དབང་བསྐུར་བ་དང་ལྡན་པའོ་།ཨོཾ་ཨ་མོ་གྷ་བཻ་རོ་ཙ་ན་མཧཱ་མུ་དྲ་
མ་ཎི་པདྨ་ཛྭ་ལ་བྲ་ཝརྦ་ཡ་ཧཱུཾ། ཕྱག་རྒྱ་ཆེན་པོས་མངོན་པར་དབང་བསྐུར་མ་ཐག་ཏུ་བཅོམ་ལྡན་འདས་ལ་ལེགས་སོ་ཞེས་བྱ་བ་བྱིན་ཏེ་རང་རང་གི་སངས་རྒྱས་ཀྱི་ཞིང་དུ་

[297B] །དེ་ནས་རིག་པའི་རྒྱལ་པོ་དེ་དེ་བཞིན་གཤེགས་པ་ཐམས་ཅད་ཀྱིས་ཕྱག་རྒྱས་དབང་བསྐུར་བ་རིག་ནས་བཅོམ་ལྡན་འདས་ལ་གཡས་སུ་བསྐོར་བ་
གསུམ་བྱས་ནས་ཐལ་མོ་སྦྱར་བ་བཏུད་དེ་ཕྱག་བྱས་ནས་སྤྱན་སྔར་འདུག་སྟེ་སེམས་པར་གྱུར་ཏོ། །དེ་ནས་བཅོམ་ལྡན་འདས་རིག་སྔགས་འཆང་དེའི་རིག་པའི་རྒྱལ་པོ་སེམས་པར་
གཟིགས་ནས་ཇི་ལྟར་དེ་ལྟར་ཡིད་ལ་བྱེད་པ་ཡང་དག་པར་རབ་ཏུ་གསལ་བར་མཛད་དོ། །ཨོཾ་ཨ་མོ་གྷ་མཎྜ་ལ་པདྨ་ཨ་བཧི་ཥེ་ཀཾ་མ་ཎི་བཛྲ་སརྦ་ཏ་ཐཱ་ག་ཏ་ཨ་བཧི་ཥེ་ཀེ་ཧཱུཾ། རིག་པའི་
རྒྱལ་པོ་དེས་དཀྱིལ་འཁོར་དུ་མངོན་པར་དབང་བསྐུར་བས་མངོན་པར་དབང་བསྐུར་མ་ཐག་ཏུ་དེ་བཞིན་གཤེགས་པ་ཐམས་ཅད་ཀྱིས་གསང་བའི་དཀྱིལ་འཁོར་རིགས་ཐུན་མོང་པའི་
དམ་ཚིག་རྡོ་རྗེ་ཆེན་པོའི་ཚུལ་གྱིས་ས་གཞི་བྱིན་གྱིས་བརླབས་སོ་།དེ་བཞིན་གཤེགས་པའི་རིགས་དང། པདྨའི་རིགས་དང། རྡོ་རྗེའི་རིགས་དང། ནོར་བུའི་རིགས་རྣམ་པར་ཐར་
པ་ཆེན་པོའི་དཀྱིལ་འཁོར་བཅོམ་ལྡན་འདས་ཀྱི་སྤྱན་སྔར་ཆེར་འཁྲིགས་པའི་དཀྱིལ་འཁོར་དུ་བརྟགས་པ་མཐོང་ངོ། །རང་རང་གི་དག་པའི་རྩ་བས་རིག་པའི་རྒྱལ་པོའི་དཀྱིལ་འཁོར་
པའི་ལྷ་ཐམས་ཅད་མཐོང་ངོ། །རྨད་དུ་བྱུང་བའི་ཆོ་འཕྲུལ་ཆེ་ཞིང་ཆེ་བ་དག་བྱུང་ངོ། །དོན་ཡོད་པའི་རྣམ་པར་འཕྲུལ་པ་ཆེན་པོ་ཤིན་ཏུ་ངོ་མཚར་བ་དག་མཐོང་ངོ། །དེ་ནས་བྱང་ཆུབ་

[298A]༄༅། །སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་དཀྱིལ་འཁོར་ཆེན་པོའི་རྣམ་པར་འཕྲུལ་པ་འདི་ལྟ་བུ་མཐོང་ནས་དོན་
ཡོད་པའི་མཆོད་པའི་ནོར་བུ་རྡོ་རྗེ་བྱིན་གྱིས་རློབ་པ། དེ་བཞིན་གཤེགས་པའི་མངོན་པར་དབང་བསྐུར་བ། བཅོམ་ལྡན་འདས་ཀྱིས་རྗེས་སུ་གནང་བ་དང་ལྡན་པའོ། །ཨོཾ་ཨ་མོ་
གྷ་པུ་ཛ་མ་ཎི་པདྨ་བཛྲེ་ཏ་ཐཱ་ག་ཏ་བི་ལོ་ཀི་ཏེ་ས་མནྟ་པྲ་ས་ར་ཧཱུཾ། འཕགས་པ་སྤྱན་རས་གཟིགས་དབང་ཕྱུག་གིས་དོན་ཡོད་པ་མཆོད་པའི་ནོར་བུའི་སྙིང་པོ་བྱིན་མ་ཐག་ཏུ་མཆོད་
པ་རྒྱ་ཆེན་པོ་རྣམ་པ་སྣ་ཚོགས་པ་དུ་མ་རབ་ཏུ་བྱུང་སྟེ། ཇི་ལྟར་རང་རང་གི་ཆོ་ག་ཇི་ལྟ་བ་བཞིན་དུ་མཆོད་པ་ཆེན་པོ་རྣམས་རབ་ཏུ་བྱུང་ངོ། །ལྷ་རྫས་རྣམ་པ་སྣ་ཚོགས་པ་རྣམ་པར་
བཀྲ་བ་ཡངས་པ་རྒྱ་ཆེན་པོ་གོ་སྐབས་ཀུན་ཏུ་གནས་པར་གྱུར་ཏོ་།དེ་བཞིན་གཤེགས་པའི་རྣམ་པར་འཕྲུལ་པ་ཆེ་ཞིང་ཆེ་བའི་བྱིན་གྱིས་བརླབས་ཀྱི་བཀོད་པ་རིག་སྔགས་
ཀྱི་དཀྱིལ་འཁོར་ཆེན་པོ་ཡང་དག་པར་མཐོང་ངོ། །དེ་ནས་རིག་པའི་རྒྱལ་པོ་དོན་ཡོད་པ་པདྨ་དྲི་མ་མེད་པ་བཅོམ་ལྡན་འདས་ལ་ལན་གསུམ་བསྐོར་བ་བྱས་ནས་ཞབས་
གཉིས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ལས་རིང་པོར་འཕགས་པ་སྤྱན་རས་གཟིགས་དབང་ཕྱུག་ལས་མངོན་དུ་ཕྱོགས་ནས་སྟན་ལ་འདུག་གོ་དེ་ནས་བཅོམ་

[298B]རྗེ་ལ་བཀའ་སྩལ་པ། ཕྱག་ན་རྡོ་རྗེ། འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་འཕྲུལ་པ། ཏིང་ངེ་འཛིན་གྱི་
སྟོབས་བྱིན་གྱིས་རློབ་པའི་ཁྱད་པར་ཕྱག་རྒྱ་ཆེན་པོ་དང་གསང་སྔགས་དང། གཟུངས་དང། ཆོ་ག་ཞིབ་མོའི་མཐུ་སྟོབས་པདྨ་ཡངས་པ་ཆེན་པོའི་གསང་བ་དོན་ཡོད་ཞགས་པའི་
རྣམ་པར་འཕྲུལ་པ། རིག་པའི་རྒྱལ་པོའི་དེ་ཁོ་ན་ཉིད་ཀྱི་སྙིང་པོ་གྲུབ་པ། དམ་ཚིག་དང་རྗེས་སུ་མཐུན་པ། མཐུ་སྟོབས་དང་ཡོན་ཏན་འབྱུང་བ་ལ་ཕན་པ། དེ་བཞིན་གཤེགས་
པ་ཐམས་ཅད་ཀྱི་སྙིང་པོའི་རྣམ་པར་འཕྲུལ་པ། ཡིད་ཀྱི་ཤིང་རྟ་རེ་བ་ཐམས་ཅད་ཀྱི་མཆོག་རབ་ཏུ་སྦྱིན་པ་ལ་ལྟོས། འཕགས་པ་སྤྱན་རས་གཟིགས་དབང་ཕྱུག་གིས་རེ་བ་ཐམས་
ཅད་ཡོངས་སུ་རྫོགས་པར་རྗེས་སུ་སྦྱིན་ཏེ། རིག་པའི་རྒྱལ་པོ་འདི་ཕྱི་མའི་དུས་ཕྱི་མའི་ཚེ་སངས་རྒྱས་ཀྱི་མཛད་པ་བྱེད་པར་འགྱུར་རོ། །རིག་པའི་རྒྱལ་པོ་འདིས་སེམས་ཅན་ཐམས་ཅད་ཀྱི་སྣང་
བར་བྱེད་པར་འགྱུར་རོ། །སྐྱབས་དང། དཔུང་གཉེན་དང། འཁྲ་ས་དང། ཡིད་ཀྱི་ཤིང་རྟ་རེ་བ་ཐམས་ཅད་ཡོངས་སུ་རྫོགས་པར་བྱེད་དོ། །སྡིག་པ་ཐམས་ཅད་རབ་ཏུ་ཞི་བར་བྱེད་དོ། །
དགྲ་ཐམས་ཅད་རབ་ཏུ་འདུལ་བར་བྱེད་དོ། །བགེགས་དང་ལོག་པར་འདྲེན་པ་ཐམས་ཅད་རྣམ་པར་འཇིག་པར་བྱེད་དོ། །ཆར་ཆེས་པ་རབ་ཏུ་ཞི་བར་བྱེད་དོ། །ཆར་མེད་ན་ཆར་འབེབས་

[299A]༄༅། །སོ༑ ༑རླུང་དང། སད་དང། སེར་བཟློག་པར་བྱེད་དོ། །མུ་གེའི་དགོན་པ་རབ་ཏུ་ཞི་བར་བྱེད་དོ། །མུ་གེའི་དགོན་པ་རབ་ཏུ་ཞི་བར་བྱེད་དོ། །ནད་ཐམས་ཅད་ཟློག་པར་བྱེད་དོ། །གདུག་པ་ཐམས་
ཅད་རབ་ཏུ་ཞི་བར་བྱེད་དོ། །ཚེ་དང་ནད་མེད་པ་འཕེལ་བར་བྱེད་དོ། །བསོད་ནམས་སྦྱིན་པ་དང། དབང་ཕྱུག་སྦྱིན་པ་དང། ནོར་སྦྱིན་པ་དང། འབྲུ་འཕེལ་བར་བྱེད་དོ། །དེ་ནས་བྱང་
ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་དོན་ཡོད་པ་དྲི་མ་མེད་པའི་ཆུ་སྐྱེས་ཀྱི་གཟུངས་ཀྱི་སྙིང་པོའི་ཡོ་བྱད་དང། ཆོ་ག་
བཀླགས་པས་འགྲུབ་པའི་དངོས་གྲུབ་གསུངས་སོ། །དེ་ནས་སྙིང་པོ་འདི་བཀླགས་པས་འགྲུབ་པར་འགྱུར་ཏེ། རིག་པའི་རྒྱལ་པོ་བཀླགས་པས་དཀྱིལ་འཁོར་གྱི་ལྷ་ཐམས་
ཅད་འགུགས་པར་འགྱུར་རོ། །སྟོང་ཕྲག་བརྒྱ་བཟླས་པས་པདྨོ་ཡངས་པའི་དཀྱིལ་འཁོར་དང། གཞལ་མེད་ཁང་གི་རྒྱན་མཐའ་དག་དང་རིག་པའི་རྒྱལ་པོ་དང་བཅས་
པའི་ལྷ་རྣམས་དང། དེ་བཞིན་གཤེགས་པ་ཐམས་ཅད་དང། འཕགས་པ་སྤྱན་རས་གཟིགས་དབང་ཕྱུག་གི་གཞལ་མེད་ཁང་དང། དཀྱིལ་འཁོར་དང། གཞལ་མེད་
ཁང་མཐའ་དག་མཐོང་ངོ། །དེ་ལ་ལྷ་རྣམས་རབ་ཏུ་འཇུག་པར་བྱེད། དམ་ཚིག་ཤེས་པར་ཡང་འགྱུར་རོ། །རིག་སྔགས་ཀྱི་དཀྱིལ་འཁོར་དུ་མངོན་པར་དབང་བསྐུར་བར་

[299B] །ཕྱག་རྒྱ་རིམ་པར་ཕྱེ་བ་དང་རྗེས་སུ་མཐུན་པར་ཡང་འགྱུར་རོ། །དང་པོ་རྨི་ལམ་མཐོང་བ་ཙམ་གྱིས་འགྲོའོ། །གཉིས་པར་རྨི་ལམ་མཐོང་བ་ལ་དེ་བཞིན་གཤེགས་
པའི་རིགས་ཀྱི་དཀྱིལ་འཁོར་མཐོང་ངོ། །དེ་བཞིན་གཤེགས་པ་དང་བྱང་ཆུབ་སེམས་དཔའི་ཚོགས་ཐམས་ཅད་དང། རིག་སྔགས་ཀྱི་དཀྱིལ་འཁོར་གྱི་རང་གི་རྒྱན་དང། དཀྱིལ་
འཁོར་བརྟགས་པ་མཐོང་ངོ། །གཞལ་ཡས་ཁང་རྒྱ་ཆེན་པོ་དང་བཅས་པ་ཡང་མཐོང་ངོ། །དེར་ཡང་རབ་ཏུ་འཇུག་པར་བྱེད་དེ། དམ་ཚིག་ཀྱང་འཛིན་པར་བྱེད་དོ། །ཕྱག་རྒྱ་དང། དཀྱིལ་
འཁོར་དང། གསང་སྔགས་དང། མངོན་པར་དབང་བསྐུར་བ་ཡང་སོ་སོ་ཐོབ་བོ། །རིག་སྔགས་དང་བཅས་པའི་དངོས་གྲུབ་རབ་ཏུ་ཐོབ་བོ་།གསུམ་པར་རྨི་ལམ་མཐོང་བ་ན་རྡོ་རྗེ་རིགས་
ཀྱི་དཀྱིལ་འཁོར་མཐོང་སྟེ། དེ་བཞིན་གཤེགས་པ་དང་བྱང་ཆུབ་སེམས་དཔའི་ཚོགས་ཐམས་ཅད་དང། རིག་སྔགས་ཀྱི་དཀྱིལ་འཁོར་གྱི་ལྷ་རྣམས་དང་བཅས་པ་རང་གི་རྒྱན་དང་
དཀྱིལ་འཁོར་ཏུ་བརྟགས་པ་དང། གཞལ་མེད་ཁང་རྒྱ་ཆེན་པོ་དང་བཅས་པ་མཐོང་ངོ། །དེ་ལ་ཡང་རྡོ་རྗེ་འཆང་རབ་ཏུ་འཇུག་པར་བྱེད་དོ། །དམ་ཚིག་གི་ཕྱག་རྒྱ་སྦྱིན་པར་བྱེད་དོ། །མངོན་
པར་དབང་བསྐུར་བས་མངོན་པར་དབང་བསྐུར་བར་བྱེད་དོ། །རིག་སྔགས་ཐམས་ཅད་དང། དོན་ཡོད་པའི་རིམ་པར་ཕྱེ་བའི་དངོས་གྲུབ་ཆེན་པོ་དང། མངོན་པར་དབང་བསྐུར་བས་

[300A]༄༅། །མངོན་པར་དབང་བསྐུར་བར་བྱེད་དོ། །རྡོ་རྗེའི་རིག་སྔགས་ཀྱི་དངོས་གྲུབ་ཆེན་པོ་དང། དམ་ཚིག་ཐམས་ཅད་སོ་སོར་ཐོབ་བོ། །བཞི་པར་རྨི་ལམ་མཐོང་
བ་ན་ནོར་བུའི་རིགས་ཆེན་པོའི་དཀྱིལ་འཁོར་དང། ཕྱག་རྒྱའི་རིམ་པར་ཕྱེ་བ་དང། ཆོ་ག་ཞིབ་མོ་དང། དཀྱིལ་འཁོར་མཐོང་ངོ་།དེ་བཞིན་གཤེགས་པ་དང། བྱང་ཆུབ་
སེམས་དཔའི་ཚོགས་ཐམས་ཅད་ལྷའི་ཚོགས་དང། དཀྱིལ་འཁོར་དུ་གནས་པའི་ལྷ་དང། རིག་པའི་རྒྱལ་པོ་ཡང་མཐོང་སྟེ། དེ་ལ་ཡང་རབ་ཏུ་འཇུག་པར་བྱེད་དོ། །ཕྱག་
རྒྱ་དང། དམ་ཚིག་དང། ཆོ་ག་དང་བཅས་པ་རྗེས་སུ་འཐོབ་སྟེ་མངོན་པར་དབང་བསྐུར་བ་ཡང་རབ་ཏུ་འཐོབ་བོ། །དངོས་གྲུབ་ཆེན་པོ་དང། མཆོག་སྦྱིན་ཡང་སོ་སོ་
འཐོབ་ཅིང་ཐམས་ཅད་དུ་མངོན་པར་དབང་བསྐུར་བར་ཡང་འགྱུར་རོ་།ལྔ་པར་རྨི་ལམ་མཐོང་བ་ན་རྣམ་པར་ཐར་བའི་དཀྱིལ་འཁོར་དུ་བརྟགས་པ་དང། དོན་ཡོད་ཞགས་
པའི་དཀྱིལ་འཁོར་དུ་བརྟགས་པ་དང། པོ་ཊ་ལ་ཀའི་རིའི་གཞལ་མེད་ཁང་དང་བཅས་པ་མཐོང་ངོ། །དེ་བཞིན་གཤེགས་པ་དང། བྱང་ཆུབ་སེམས་དཔའི་ཚོགས་ཐམས་
ཅད་དང། ལྷ་དང་བཅས་པ་དང། རིག་པའི་རྒྱལ་པོའི་དཀྱིལ་འཁོར་གྱི་ལྷ་རྣམས་མཐོང་སྟེ། དེ་ལ་ཡང་འཕགས་པ་སྤྱན་རས་གཟིགས་དབང་ཕྱུག་རང་ཉིད་སེམས་ཅན་

[300B] །དམ་ཚིག་དང་ཕྱག་རྒྱ་དང། དཀྱིལ་འཁོར་དང། གསང་སྔགས་དང། གཟུངས་ཀྱི་དངོས་གྲུབ་སོ་སོར་འཐོབ་བོ། །རང་ཉིད་ཀྱང་དོན་ཡོད་པའི་རིག་སྔགས་
ཀྱི་དབང་གིས་མངོན་པར་དབང་བསྐུར་ཏེ་མངོན་པར་དབང་བསྐུར་བར་བྱེད་དོ། །ཆོ་ག་ཞིབ་མོ་ཐམས་ཅད་དང། དངོས་གྲུབ་ཀྱང་རྗེས་སུ་སྩོལ་པར་བྱེད་དོ། །མཆོག་ཐམས་ཅད་རབ་
ཏུ་སྦྱིན་པ་སོ་སོར་འཐོབ་བོ། །དྲུག་པར་རྨི་ལམ་མཐོང་བ་ན་དཀྱིལ་འཁོར་ཆེན་པོ་མཐོང་སྟེ། འཕགས་པ་སྤྱན་རས་གཟིགས་དབང་ཕྱུག་ཕྱག་སྟོང་པ་མཐོང་ངོ། །གཞལ་མེད་ཁང་
དང་བཅས་པའི་བྱང་ཆུབ་སེམས་དཔའི་ཚོགས་དང། ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་མཐོང་སྟེ། དེ་
ལ་ཡང་རབ་ཏུ་འཇུག་པར་བྱེད་དོ། །ཕྱག་རྒྱ་དང། གསང་སྔགས་དང། དམ་ཚིག་དང། མངོན་པར་དབང་བསྐུར་བ་སོ་སོར་འཐོབ་སྟེ་རིག་སྔགས་ཐམས་ཅད་ཀྱི་དངོས་གྲུབ་ཀྱི་
མཆོག་སྦྱིན་པ་སོ་སོར་འཐོབ་བོ། །བདུན་པར་རྨི་ལམ་ཆེན་པོ་མཐོང་བས་དེ་བཞིན་གཤེགས་པ་བྱང་ཆུབ་ཀྱི་སྙིང་པོར་གཤེགས་ནས་རྡོ་རྗེའི་གདན་ལ་བཞུགས་པ་མཐོང་སྟེ། ཆོས་
ཀྱི་འཁོར་ལོ་བསྐོར་བ་དང། བདུད་འདུལ་བ་མཐོང་ངོ། །དེ་ལ་ཡང་དེ་བཞིན་གཤེགས་པ་རྣམ་པར་སྣང་མཛད་ཕྱག་གསེར་གྱི་ཁ་དོག་ཅན་བརྐྱང་སྟེ་རང་ཉིད་ཕྱག་གིས་བཟུང་ནས་རབ་

[301A]༄༅། །ཏུ་འཇུག་པར་བྱེད་དོ། །རང་ཉིད་མངོན་པར་དབང་བསྐུར་ཞིང་མངོན་པར་དབང་བསྐུར་བར་བྱེད་དོ། །དེ་བཞིན་གཤེགས་པའི་རིགས་ཐམས་ཅད་ཀྱི་དམ་
ཚིག་དང། ཕྱག་རྒྱ་དང། གསང་སྔགས་ཀྱི་དངོས་གྲུབ་ཀྱི་མཆོག་སྦྱིན་པ་རྗེས་སུ་སྩོལ་བར་བྱེད་དོ། །དེ་བཞིན་གཤེགས་པ་ཐམས་ཅད་ཀྱི་སངས་རྒྱས་ཀྱི་ཞིང་སྟོན་པར་
བྱེད་དོ། །ནད་སྣ་ཚོགས་པ་དང་ལྡན་པའི་འཇིག་རྟེན་པ་ཐམས་ཅད་རིག་སྔགས་འཆང་གི་རྒྱལ་པོ་གཅིག་པོར་འགྱུར། སྐྱེ་བ་བརྗེ་བ་འཆི་འཕོ་བའི་དུས་སུ་དྲན་པ་ཉེ་བར་
གནས་ཤིང་དུས་བྱེད་པར་འགྱུར་རོ། །བདེ་བ་ཅན་གྱི་འཇིག་རྟེན་གྱི་ཁམས་སུ་པདྨ་ལས་བརྫུས་ཏེ་སྐྱེ་བའི་སྐལ་བ་དང་བཅས་པར་འགྱུར་རོ། །དོན་ཡོད་པའི་རིག་སྔགས་འཆང་གི་
འཁོར་ལོས་བསྒྱུར་བར་སྐྱེ་བར་འགྱུར་རོ། །དེ་བཞིན་གཤེགས་པ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུས་མཆོད་པར་བྱེད་དོ། །ཡང་དག་པར་རྫོགས་པའི་སངས་
རྒྱས་མངོན་སུམ་དུ་མཐོང་ནས་ཉེ་བར་སྟོན་པར་བྱེད་དོ། །ཐམས་ཅད་དུ་ཡང་དེ་རྣམས་རང་རང་གི་སངས་རྒྱས་ཀྱི་ཞིང་ཉེ་བར་སྟོན་པར་བྱེད་དོ། །ཐམས་ཅད་དུ་ཡང་རང་གི་
གསང་བ་དེ་བཞིན་གཤེགས་པ་རྣམ་པར་སྣང་མཛད་ཀྱི་དམ་ཚིག་ཉེ་བར་སྟོན་པར་བྱེད་དོ། །བསྐལ་པ་བརྒྱ་སྟོང་ཕྲག་གི་བར་དུ་ཡང་སྔོན་གྱི་སྐྱེ་བ་རྗེས་སུ་དྲན་པར་བྱེད་དོ། །དེ་

[301B]དང། རྣམ་པར་འཕྲུལ་བ་དང། ཏིང་ངེ་འཛིན་དང། གསང་བའི་དམ་ཚིག་དང། དཀྱིལ་འཁོར་གྱི་རིམ་པར་ཕྱེ་བ་དང་
གསང་སྔགས་དང། གཟུངས་སྔགས་རྣམས་ལ་མངོན་དུ་ཕྱོགས་པར་འགྱུར་རོ། །སྐྱེ་བ་སྐྱེ་བར་ཡང་རང་གི་བསོད་ནམས་ཀྱི་ལས་ཀྱི་ཚོགས་དགེ་བའི་རྩ་བ་རྗེས་སུ་དྲན་པར་
འགྱུར་རོ། །ཐམས་ཅད་དུ་གནས་ཐམས་ཅད་ཡོངས་སུ་དག་པའི་ལས་ཀྱི་སྒྲུབ་ཐབས་ཀྱི་ཆོ་གའི་དངོས་གྲུབ་ཏུ་འགྱུར་རོ། །ཞེས་རྩ་བའི་སྙིང་པོའི་དངོས་གྲུབ་བླ་ན་མེད་པ་བཀླགས་
པས་འགྲུབ་པའོ། །དེ་ནས་འདིའི་ཡོ་བྱད་དང་ཆོ་ག་སེམས་ཅན་ཐམས་ཅད་ཀྱི་རེ་བ་ཡོངས་སུ་རྫོགས་པར་བྱེད་པའི་དངོས་གྲུབ་ཏུ་འགྱུར་རོ། །སྡིག་པ་ཐམས་ཅད་ངེས་པར་སྲེག་པ་
ལ་བརྒྱ་རྩ་བརྒྱད་བཟླས་པས་སྡིག་པ་དང། སྒྲིབ་པ་ཐམས་ཅད་རྣམ་པར་ཉམས་པར་བྱེད་དོ། །གང་དང་གང་གི་ལས་ཀྱི་སྒྲིབ་པ་རྣམས་རྗེས་སུ་བཅིངས་པར་འགྱུར་རོ། །དེ་ཡང་ཉི་མ་
བདུན་གྱིས་རང་གི་ལུས་དེ་ཡང་རང་གི་གཟུགས་ཀྱིས་ངེས་པར་འགྲོ་སྟེ། མདུན་དུ་ཉེ་བར་འདུག་སྟེ་སྦྱིན་པར་བྱེད་པ་དང། སྔོན་གྱི་སྒྲིབ་པ་ཉེ་བར་བསགས་པ་འདི་དང། སྡིག་པ་
ཐམས་ཅད་ཡོངས་སུ་ཟད་པ་ཉིད་དང། དགེ་བའི་རྩ་བ་ཐམས་ཅད་ཡོངས་སུ་རྫོགས་པ་དང། བདག་ཞུམ་པ་དང། འཁྲུགས་པ་མཐའ་དག་བཟླས་པ་ཙམ་གྱིས་ཡང་དག་པར་སྨྲ་བར་

[302A]༄༅། །བྱེད་ཅིང་མི་སྣང་བར་བྱེད་དོ། །རིམས་ཐམས་ཅད་ལ་སྐུད་པ་དཀར་པོ་ལ་མདུད་པ་ཉི་ཤུ་རྩ་གཅིག་བྱ་སྟེ། བརྒྱ་རྩ་བརྒྱད་བཟླས་པས་རིམས་ཐམས་ཅད་ཡོངས་
སུ་གྲོལ་བར་བྱེད་དོ། །ནད་ཐམས་ཅད་ལ་བྱབས་པས་ཡོངས་སུ་གྲོལ་བར་བྱེད་དོ། །མཚོན་ཆས་སམ། རྨ་བྱའི་སྒྲོས་ས་མ། མདས་ཀྱང་རུང་སྟེ་ནད་ཐམས་ཅད་ལས་ཡོངས་སུ་
གྲོལ་བར་བྱེད་དོ། །གདོན་ཐམས་ཅད་ལ་ཚོན་སྐུད་སྣ་ལྔའི་སྐུད་པ་ལ་མདུད་པ་ལན་ཉི་ཤུ་རྩ་གཅིག་བྱས་ཏེ་བཟླས་བརྗོད་ལན་བརྒྱ་རྩ་བརྒྱད་བྱས་ཏེ་གདོན་གྱིས་ཟིན་པ་དེའི་
མགུལ་པར་བཅིངས་ཏེ་ལན་བདུན་དུ་བྱབ་པར་བྱའོ། །གུ་གུལ་བདུག་པ་སྦྱིན་པར་བྱེ། བཟླས་བརྗོད་ལན་བདུན་བྱ་བཞིན་པ་དང་བཅས་པས་གང་དང་གང་གི་གདོན་གྱིས་ཟིན་པར་
གྱུར་པ་དེ་ཡང་རང་གི་ལུས་ཀྱིས་ངེས་པར་འགྲོ་སྟེ། རིག་སྔགས་འཆང་གི་མདུན་དུ་ཉེ་བར་འདུག་ནས་ཐམས་ཅད་སྨྲ་བར་བྱེད་དོ་།རང་གིས་དྲིས་པ་དེ་ཐམས་ཅད་སྨྲ་བར་བྱེད་
དོ༑ ༑བཀའ་བསྒོ་བ་ཐམས་ཅད་བྱེད་པར་འགྱུར་རོ། །འཐབ་པ་དང་འཐབ་རྩོད་དང། རྩོད་པ་དང། འགྱེད་པ་རྣམས་ཐམས་ཅད་ལ་སྨྲ་བའི་མཆོག་ཏུ་འགྱུར་རོ། །གཞན་ཡང་
བསམ་གཏན་དང། སྦྱིན་སྲེག་གིས་ཡོངས་སུ་གྲོལ་ལོ། །ཁར་མུར་ཏེ་རྒྱལ་པོ་ཁབ་ཏུ་ཞུགས་ན། རྒྱལ་པོ་འཁོར་དང་བཅས་པ་དབང་དུ་གྱུར་ནས་གནས་སོ། །དུག་འཐུངས་

[302B] དུག་མེད་པར་འགྱུར་རོ། །དུག་གིས་ཟོས་པ་ལ་བྱབ་བར་བྱ་སྟེ། དུག་མེད་པར་འགྱུར་རོ། །དུག་དང། བྱད་སྟེམས་དང། གསང་
སྔགས་དང། ཕྱེ་མའི་སྦྱོར་བ་ཐམས་ཅད་ལ་དྲི་དང་བསྲེས་པའི་བུམ་པ་ལ་སྟོང་ཕྲག་བརྒྱད་ཡོངས་སུ་བཟླས་པ་བྱས་ལ་བཀྲུ་བར་བྱ་སྟེ། བཀྲུས་པ་ཙམ་གྱི་མདོ་ལ་ཐམས་
ཅད་ཉམས་པར་བྱེད་དོ། །གང་ཡང་ལུས་ཟད་པ་དང། ཉམས་པ་དང་བསྐམས་པ་དང། རྒྱལ་པོའི་དཔལ་མེད་པ་དང། ལུས་ཡོངས་སུ་གདུངས་པ་ལ་རིག་སྔགས་འཆང་དེས་
མ་རིག་པས་དྲིལ་ཆུས་ཡོངས་སུ་གང་བའི་བུམ་པ་དགུ་ཡུངས་ཀར་གྱིས་གཏོར་ཏེ་སྟོང་ཕྲག་བརྒྱད་ཡོངས་སུ་བཟླས་བརྗོད་བྱའོ། །དེ་ནས་ཨཱནྟ་ར་ས་སྟ་དང། པཱི་ཀ་དང། ཨ་ཊ་
དང། བིལ་བ་དང། ཤུ་ཏི་དང། ཉེའུ་ཤིང་དང། ཨེ་ཀསྠཱ་ན་དང། མོ་ལོ་ཀྱ་དང། ལུས་ཀྱི་མར་གྱིས་བསྐུ་མཉེ་བྱས་ནས་ལན་བརྒྱ་རྩ་བརྒྱད་བཟླས་བརྗོད་བྱས་ཏེ་ཨཱ་ཊ་བྱུག་པར་བྱའོ།།
གཟུགས་བརྙན་བྱ་སྟེ། གོང་བུ་དེ་མཚོན་ཆས་དུམ་བུ་བརྒྱད་དུ་བྱ་སྟེ། སྣོད་ཡོངས་སུ་གང་བ་བཞིར་འཕང་བར་བྱ་ཞིང། སྣོད་གང་བ་བཞི་མཚམས་བཞིར་འཕང་བར་བྱའོ། །དེ་
ནས་སྙིང་པོས་ལན་བརྒྱ་རྩ་བརྒྱད་དུ་བྱབ་པར་བྱའོ། །དེ་ནས་ནེའུ་གསིང་སྔོན་པོ་གང་དུ་ཆུ་རྒྱུན་འབབ་པར་དྲིའི་ཆུའི་བུམ་པས་ཁྲུས་བྱས་ཤིང་གོས་དཀར་པོ་དགུས་གཡོགས་

[303A]༄༅། །པར་བྱའོ། །འཕགས་པ་སྤྱན་རས་གཟིགས་དབང་ཕྱུག་ལ་མཆོད་པ་བྱ་ཞིང། དཀོན་མཆོག་གསུམ་ལ་མཆོད་པ་བྱའོ། །ཇི་ལྟར་འབྱོར་པའི་བྲམ་ཟེའི་
སྟོན་མོ་ཡོན་དང་བཅས་པ་བྱའོ། །དེ་ནས་རང་ཉིད་བྱམས་པ་དང་ལྡན་པར་བྱའོ། །ཇི་ལྟར་འབྱོར་པ་གྱ་ནོམ་པ་གྱ་ནོམ་པས་དཀར་བའི་ཟས་ཀྱི་བཟའ་བ་དང། བཏུང་བས་ཚིམ་
པར་བྱའོ། །དེ་ནས་དཔལ་མེད་པ་ཐམས་ཅད་དང། ནད་ཐམས་ཅད་དང། བགེགས་དང། ལོག་པར་འདྲེན་པ་ཐམས་ཅད་ཀྱིས་མ་རིག་པ་དང་འབྱུང་པོ་དང། གནོད་སྦྱིན་དང་
སྲིན་པོ་དང། གྲིབ་གནོན་དང། བརྗེད་བྱེད་དང། བགེགས་དང། ལོག་འདྲེན་གྱིས་ཟིན་པ་ལས་ཡོངས་སུ་གྲོལ་ལོ། །བཟའ་ཉེས་དང། འགོམ་ཉེས་དང། འཇིགས་པ་ཐམས་ཅད་
ལས་ཡོངས་སུ་གྲོལ་པར་བྱེད་དོ། །ལུས་ཀྱི་ཕུང་པོ་ཡོངས་སུ་རྫོགས་པར་འགྱུར་རོ། །ཐམས་ཅད་དུ་འཇིགས་པ་འཇིགས་པར་བྱེད་པའི་འཇིགས་པ་མེད་པར་འགྱུར་རོ། །སྡིག་
པ་དང། སྒྲིབ་པ་དང་ཀུན་ནས་ཉོན་མོངས་པ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །རིང་དུ་འཚོ་བར་འགྱུར་རོ། །ནད་ཐམས་ཅད་དང་བྲལ་བར་འགྱུར་རོ། །སྐྱེ་བ་
བརྗེས་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་རོ། །སྐྱེ་བའི་སྐྱེ་བ་དྲན་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱིས་རྟག་ཏུ་ཡང་དགོངས་པར་

[303B] །བྱང་ཆུབ་སེམས་དཔའ་དང། ལྷ་ཐམས་ཅད་ཀྱིས་ཇི་སྲིད་བྱང་ཆུབ་ཏུ་མངོན་པར་རྫོགས་པར་སངས་རྒྱས་ཀྱི་བར་དུ་ངེ་འཛིན་པར་འགྱུར་རོ། །མིག་ན་བ་ལ་པ་ལ་ཤའི་
ཆུ་དང། ཤིང་མངར་གྱི་ཆུ་དང། དྲི་མ་མེད་པའི་ཆུ་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་སྦྱར་བར་བྱ་སྟེ། མིག་ནད་འཕྲལ་དུ་ཞི་བར་བྱེད་དོ། །མགོ་བོའི་ཟུག་རྡུ་དང་
གཞོགས་ཕྱེད་ན་བ་ལ་མར་དང་ཏིལ་མར་ལ་ལན་བརྒྱ་རྩ་བརྒྱ་ཡོངས་སུ་བཟླས་ནས་འཇམ་པར་བསྲོས་པས་སྨན་ཤུ་ཏི་ལ་བསྒོས་ནས་མགོ་ལ་སྐུ་མཉེ་བྱས་ན་མགོ་
བོའི་ནད་ཐམས་ཅད་དང། གཞོགས་ཕྱེད་ན་བའི་ནད་ཐམས་ཅད་ཡོངས་སུ་གྲོལ་ལོ། །སོའི་ཟུག་རྡུལ་མེ་ཏོག་སྣ་མ་དང། སོ་ཤིང་ལ་ལན་བརྒྱ་རྩ་བརྒྱད་དུ་ཡོངས་སུ་བཟླས་
ནས་བཟའ་བར་བྱས་ན། སོའི་ཟུག་རྡུ་ཡོང་སུ་གྲོལ་ལོ། །རྣ་བའི་ཟུག་རྡུ་ལ་ཤུ་ཏི་དང་ཏིལ་མར་ལ་བརྒྱ་རྩ་བརྒྱད་ཡོངས་སུ་བཟླས་པས་བཀང་བར་བྱ་སྟེ། རྣ་བའི་ཟུག་རྡུ་
ཐམས་ཅད་ཡོངས་སུ་གྲོལ་ལོ། །ཁ་ན་བ་ལ་སྨན་མ་ཤཱུ་རོའི་ཆུ་དང། མར་ལ་བརྒྱ་རྩ་བརྒྱད་བཟླས་ནས་འཇམ་པར་བསྲོས་པ་བཏུང་བར་བྱ་སྟེ་ཁའི་ནད་ཐམས་ཅད་ཡོངས་སུ་
གྲོལ་ལོ༑ ༑ལྟོ་བའི་ཟུག་རྡུ་ལ་ལན་ཚྭ་དང། ཆུ་ལ་ལན་བརྒྱ་རྩ་བརྒྱད་ཡོངས་སུ་བཟླས་ནས་བཏུང་བར་བྱ་སྟེ། ལྟོ་བའི་ཟུག་རྡུ་ཡོངས་སུ་གྲོལ་ལོ། །སྙིང་གི་ཟུག་རྡུ་ལ་སོ་སོ་

[304A]༄༅། །རྩལ་མ་དང། གོ་སྙོད་དང། བུ་སྐ་རའི་རྩ་བ་རྣམས་བཞི་འགྱུར་གྱི་ཆུའི་སུམ་ཆ་ལྷག་མར་ལུས་ཀྱི་བར་དུ་བསྐོལ་བར་བྱས་ནས་བཏུང་བར་བྱའོ། །ལན་བརྒྱད་
བཟླས་པས་སྙིང་གི་ཟུག་རྡུ་དང། གཞོགས་ན་བ་དང། མཆིན་པ་ན་བ་དང། མཚན་བར་རྡོལ་བ་དང། གསུད་པ་དང། སྐྱུག་བྲོ་བ་དང་གཅིན་ནད་རྣམས་ཏེ། དེ་བཞིན་དུ་
ནད་ཐམས་ཅད་འཕྲལ་དུ་སེལ་བར་འཇིག་རྟེན་གྱི་མགོན་པོས་འདི་གསུངས་སོ། །རྒྱལ་པོའི་འཇིགས་པས་འཇིགས་པ་རྣམས་ཀྱིས་ཡུངས་ཀར་ལ་ཡོངས་སུ་བཟླས་ནས་
རྒྱལ་པོ་རྣམས་ཀྱི་སྒོར་གཏོར་བར་བྱ་སྟེ། རྒྱལ་པོའི་འཇིགས་པས་འཇིགས་པ་ཐམས་ཅད་ཡོངས་སུ་གྲོལ་བར་འགྱུར་ཏེ། ཐམས་ཅད་དུ་ཡང་རྒྱལ་བ་སྟེར་བར་འགྱུར་
རོ༑ ༑ན་ལེ་ཤམ་ལ་སྟོང་རྩ་བརྒྱད་ཡོངས་སུ་བཟླས་ཏེ་ན་ལེ་ཤམ་གྱི་འབྲས་བུ་ཁའི་རྩེ་མོར་བཅུག་སྟེ་བཅངས་ན། གང་སྨྲས་པ་དེ་དབང་དུ་འགྱུར་རོ། །གང་བླངས་པ་དེ་
སོ་སོར་རྙེད་དོ། །གནས་ཐམས་ཅད་དུ་འགྲོ་བ་རྣམས་ལ་རྒྱལ་བའི་མཆོག་ཆེན་པོ་སྦྱིན་པར་འགྱུར་རོ། །ཀླུའི་ཆར་འབེབས་པ་ལ་བལ་པོ་སེའུ་ལྕུག་མས་བྱ་སྟེ། གང་
དུ་འདོད་པ་དེར་ཀླུའི་ཆར་འབེབས་སོ། །ཀླུའི་མཚོར་སོང་ནས་མཚན་མོ་བདུན་དུ་ཞོ་དང། སྦྲང་རྩི་དང། མར་དང། ཡུངས་ཀར་གྱི་སྦྱིན་སྲེག་ལན་སྟོང་རྩ་བརྒྱད་དུ་བྱས་ན་

[304B] །དབང་ཕྱུག་ཐོབ་པ་ལ་འབྲས་ཡོས་དང། ཡུངས་ཀར་དང། མར་དང་བསྲེས་པས་སྦྱིན་སྲེག་ལན་སྟོང་རྩ་བརྒྱད་དུ་བྱས་ན། དབང་ཕྱུག་
ཆེན་པོ་སོ་སོར་ཐོབ་པར་འགྱུར་རོ། །དགྲ་འཇོམས་པ་ལ་སཱ་ལུའི་ཕུབ་མ་དང། ལན་ཚྭ་དང། ཚ་བའི་ཏིལ་མར་དང་བསྲེས་པས་ལན་སྟོང་རྩ་བརྒྱད་སྦྱིན་སྲེག་བྱས་ན་
དགྲ་ཐམས་ཅད་མེད་པར་འགྱུར་རོ། །དགྲ་རྣམས་ཐམས་ཅད་རབ་ཏུ་འདུལ་བར་འགྱུར་རོ། །སྐྲོད་པར་འདོད་པས་དེ་ཉིད་ཀྱི་ཐལ་བ་ལས་ལན་ཉི་ཤུ་རྩ་གཅིག་ཏུ་བཟླས་
ཏེ་དགྲའི་སྒོར་གཏོར་བར་བྱ་སྟེ། མཚན་མོ་གཅིག་ཏུ་མི་གནས་ཏེ་ཕྱོགས་དང་ཕྱོགས་མཚམས་སུ་འབྲོས་པར་བྱེད་དོ། །འཁྲུག་པའི་གཡུལ་ངོར་འཇུག་པར་འདོད་པས་ཡུངས་
ཀར་ལ་ལན་སྟོང་ཕྲག་བརྒྱད་དུ་ཡོངས་སུ་བཟླས་ཏེ་འཁྲུག་པའི་གཡུལ་ངོའི་དབུས་སུ་གཏོར་བར་བྱ་སྟེ། ཐམས་ཅད་དུ་རྨུགས་པ་དང་རེངས་པ་དང། རྨོངས་པར་འགྱུར་ཏེ་
ཐམས་ཅད་དུ་རྒྱལ་པ་སྟེར་བར་འགྱུར་ཞིང། ཐམས་ཅད་ཕྱོགས་དང་ཕྱོགས་མཚམས་རྣམས་སུ་འབྲོས་པར་བྱེད་དོ། །གནས་ན་གནས་པ་ཐམས་ཅད་ཀྱི་ཡང་རྒྱལ་བ་སྟེར་བར་འགྱུར་
རོ༑ ༑ཐམས་ཅད་དུ་ཐོགས་པ་མེད་པའི་སྟོབས་དང། བརྩོན་འགྲུས་དང། ཕ་རོལ་གནོན་པར་འགྱུར་རོ། །ལྡོང་རོས་ལ་ལན་སྟོང་ཕྲག་བརྒྱད་ཡོངས་སུ་བཟླས་ཏེ་མིག་གི་མིག་སྨན་དུ་

[305A]༄༅། །བྱས་ན༑ མི་སྣང་བར་འགྱུར་ཏེ། འབྱུང་པོ་དང། གནོད་སྦྱིན་དང། སྲིན་པོ་ཐམས་ཅད་ཀྱིས་མི་མཐོང་བར་འགྱུར་རོ། །གི་ཧཾ་ལ་ལན་སྟོང་ཕྲག་བརྒྱད་
ཡོངས་སུ་བཟླས་ཏེ་ཐིག་ལེ་བྱས་ནས་བུ་ག་ཐམས་ཅད་དུ་རབ་ཏུ་འཇུག་པར་བྱེད་ཅིང། བུ་གའི་སྒོ་ཐམས་ཅད་བྱེ་སྟེ་སྒོར་གནས་པར་བྱེད་དོ། །གང་དུ་འདོད་པ་དེར་འཇུག་པར་
བྱེད་དོ༑ ༑གི་ཧཾ་གིས་སྙིང་གར་ཐིག་ལེ་བྱས་ནས་གང་དུ་འཇུག་པར་བྱེད་པ་དེ་དང་དེ་ཉིད་དུ་མཆོད་པ་ཆེན་པོར་འགྱུར་ཏེ། ནོར་ཆེ་བ་དང། འབྲུ་འཕེལ་བ་ཐོབ་བོ། །ལག་པ་
གཉིས་ལ་བྱུགས་པས་གང་ལ་རེག་པ་དེ་དབང་དུ་འགྱུར་ཏེ། གང་བླངས་པ་དེ་ཐམས་ཅད་སོ་སོར་རྙེད་དོ། །རྒྱལ་པོ་དབང་དུ་བྱེད་པར་འདོད་པས་ལག་པ་གཡས་པ་ལ་གི་ཧཾ་
གིས་བྱུགས་ནས་ལན་སྟོང་རྩ་བརྒྱད་ཡོངས་སུ་བཟླས་ཏེ་རྒྱལ་པོའི་སྒོ་ལ་ཐལ་ལྕག་སྦྱིན་པར་བྱ་སྟེ། རྒྱལ་པོ་དང་བརྩུན་མོ་སྲས་དང་འཁྲོ་དང་བཅས་པ་བདག་ཉིད་དང། ནོར་
གྱིས་ཀྱང་དབང་དུ་འགྱུར་རོ། །བུད་མེད་དབང་དུ་བྱེད་པ་ལ་མེ་ཏོག་དང་འབྲས་བུ་ལ་ལན་སྟོང་ཕྲག་བརྒྱ་རྩ་བརྒྱད་དུ་ཡོངས་སུ་བཟླས་ནས་སྦྱིན་པར་བྱ། ཡང་ན་མངག་པར་བྱ་སྟེ་
འཕྲལ་ཉིད་དུ་དབང་དུ་བྱེད་པར་འགྱུར་རོ། །གང་དུ་འདོད་པ་དེ་དང་དེ་ཉིད་དུ་འགྲོའོ། །སླར་ཡང་འོང་ངོ། །ཡང་ན་མིང་སྨོས་པས་ནམ་མཁའ་ལ་འཕང་བར་བྱ་སྟེ། གང་གི་མིང་

[305B] མཚན་མོ་འོང་བར་བྱེད་དོ། །མཐུ་སྟོབས་ཀྱིས་སླར་ཡང་ཕྱིར་ལྡོག་སྟེ་འགྲོའོ། །སྐྱེས་པ་དབང་དུ་བྱེད་པ་ལ་ཛཱ་ཏི་དང། སྣ་མའི་མེ་ཏོག་ལ་ལན་
བདུན་ཡོངས་སུ་བཟླས་ཏེ་སྦྱིན་པར་བྱའོ། །ཡང་ན་མངག་པར་བྱ་སྟེ། རེག་པ་ཙམ་གྱིས་བདག་ཉིད་དང། ནོར་གྱིས་ཀྱང་དབང་དུ་བྱེད་པར་འགྱུར་རོ། །གང་སྨྲས་པ་དང། གང་
བླངས་པ་དེ་ཐམས་ཅད་བྱེད་དོ། །འབངས་དང་ཅི་བསྒོ་བ་བྱེད་པར་འགྱུར་རོ། །གཞོན་ནུ་མ་དབང་དུ་བྱེད་པ་ལ་འབྲས་བུ་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་སྦྱིན་པར་བྱ་བའམ་
མངག་པར་བྱ་སྟེ། བཟུང་བ་ཙམ་གྱིས་དབང་དུ་འགྱུར་རོ། །གྲིབ་མ་བཞིན་དུ་རྗེས་སུ་འབྲང་བར་འགྱུར་ཞིང། ཇི་སྲིད་འཚོ་བར་ཉེ་བར་གནས་པར་འགྱུར་རོ། །རྗེ་རིགས་དབང་དུ་བྱེད་པ་ལ་
བ་ཤ་ཀའི་མེ་ཏོག་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་སྦྱིན་པར་བྱ་སྟེ། དབང་དུ་གྱུར་ནས་ཉེ་བར་གནས་སོ། །བྲམ་ཟེ་དབང་དུ་བྱེད་པས་ཞོ་དང་འོ་མའི་བཟའ་བ་ལ་ལན་བརྒྱ་རྩ་
བརྒྱད་ཡོངས་སུ་བཟླས་ནས་སྦྱིན་པར་བྱ་སྟེ། བྲམ་ཟེ་དབང་དུ་བྱེད་པར་གྲུབ་བོ། །རྒྱལ་རིགས་དབང་དུ་བྱེད་པ་ལ་བུ་རམ་དང་འོ་མ་ལ་ལན་བརྒྱ་རྩ་བརྒྱད་ཡོངས་སུ་བཟླས་ནས་
སྦྱིན་པར་བྱ་སྟེ། དབང་དུ་འགྱུར་རོ། །དམངས་རིགས་དབང་དུ་བྱེད་རྤ་ལ་གང་དང་གང་གི་བཟའ་བ་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་སྦྱིན་པར་བྱ་སྟེ། ཟོས་པ་ཙམ་གྱི་

[306A]༄༅། །མོད་ལ་དབང་དུ་འགྱུར་རོ། །རང་གི་འདོད་པའི་བྱ་བ་གཞན་རྣམ་པ་སྣ་ཚོགས་པ་བྱ་བ་རྣམས་ནི། བཀླགས་པས་གྲུབ་པར་འགྱུར་རོ། །དོན་ཡོད་པ་
པདྨའི་ཆུ་སྐྱེས་ཀྱི་རྩ་བའི་སྙིང་པོའི་ཡོ་བྱད་དང། ཆོ་གའི་སྒྲུབ་ཐབས་སོ།། །།དེ་ནས་དོན་ཡོད་པའི་ཕྱག་རྒྱ་དབང་བསྐུར་བའི་གཟུགས་ཀྱི་ཡོ་བྱད་དང། ཆོ་གར་
འགྱུར་ཏེ། གཟུངས་འདིའི་རིག་སྔགས་འཆང་གིས་དྲན་པ་ཙམ་དང་བཀླགས་པ་དང། ཕྱག་རྒྱ་བཟུང་བ་ཙམ་གྱིས་དེ་བཞིན་གཤེགས་པ་ཐམས་ཅད་ཀྱི་ཡིད་བཞིན་
གྱི་ནོར་བུའི་གསང་བའི་ཕྱག་རྒྱ་དང། དབང་བསྐུར་བའི་ཕྱག་རྒྱ་དྲན་པར་འགྱུར་རོ། །རིག་པའི་རྒྱལ་པོའི་གཟུངས་སྟོང་ཕྲག་བཟླས་པ་འདིས་དུས་གསུམ་དུ་གཤེགས་
པའི་དེ་བཞིན་གཤེགས་པ་ཐམས་ཅད་ཀྱི་གསང་བའི་ཕྱག་རྒྱས་མངོན་པར་དབང་བསྐུར་བར་འགྱུར་རོ། །རིག་སྔགས་འཆང་དེས་ཀྱང་དང་པོར་རྨི་ལམ་གྱི་ནང་དུ་མཐོང་ངོ། །དུས་
གསུམ་དུ་གཤེགས་པའི་སངས་རྒྱས་བཅོམ་ལྡན་འདས་ཐམས་ཅད་ཀྱིས་རྣམ་པར་སྣང་མཛད་ཡིད་བཞིན་ནོར་བུའི་ཕྱག་རྒྱའི་དབང་བསྐུར་བས་མངོན་པར་དབང་བསྐུར་བར་
བྱེད་དོ༑ ༑དེ་ཡང་དེ་བཞིན་གཤེགས་པའི་རིགས་ཀྱི་མངོན་པར་དབང་བསྐུར་བ་དང། དཀྱིལ་འཁོར་དང། ཕྱག་རྒྱ་ལ་རབ་ཏུ་འཇུག་པར་བྱེད་དོ། །དེ་བཞིན་གཤེགས་པ་རང་རང་

[306B]རྗེས་སུ་སྦྱིན་པར་འགྱུར་རོ། །ལེགས་སོ་ཞེས་བྱ་བའི་སྒྲ་བརྗོད་བར་མཛད་དོ། །སངས་རྒྱས་ཀྱི་ཞིང་ཐམས་ཅད་ཀྱི་སྒོ་རྣམས་
བྱེ་བར་གྱུར་པའི་སྒོར་མཐོང་ངོ། །གང་དུ་འདོད་པ་དེར་འཇུག་གོ་།དེས་ཀྱང་དེ་བཞིན་གཤེགས་པའི་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་དགུ་
དང་མཉམ་པའི་སངས་རྒྱས་བཅོམ་ལྡན་འདས་རྣམས་རིག་སྔགས་འཆང་དེ་སྲིད་འཚོའི་བར་རྟག་ཏུ་རྗེས་སུ་འབྲང་བར་འགྱུར་རོ་།རྟག་ཏུ་མཐོང་བ་དང་ལྡན་པར་
གནས་སོ། །སྟོང་ཕྲག་གཉིས་པ་བཟླས་པས་གཉིས་པར་རྨི་ལམ་མཐོང་བར་བལྟའོ། །པདྨའི་རིགས་ཀྱི་དཀྱིལ་འཁོར་གང་ལ་ཡང་ཡིད་བཞིན་གྱི་ནོར་བུའི་ཕྱག་རྒྱ་
དང། གཟུངས་དང། གཞལ་མེད་ཁང་མཐའ་དག་ཡོངས་སུ་རྫོགས་པར་མཐོང་ངོ། །དེར་ཡང་དུས་གསུམ་དུ་གཤེགས་པའི་གཞལ་མེད་ཁང་ཐམས་ཅད་མཐོང་ངོ།།
དེ་བཞིན་གཤེགས་པའི་གཞལ་མེད་ཁང་མཐོང་ངོ། །དེ་ལ་ཡང་དེ་བཞིན་གཤེགས་པ་པདྨའི་རིགས་ཐམས་ཅད་ཀྱིས་ཡིད་བཞིན་གྱི་ནོར་བུའི་ཕྱག་རྒྱའི་དབང་བསྐུར་
བས་མངོན་པར་དབང་བསྐུར་བར་འགྱུར་རོ། །རང་རང་གི་དེ་བཞིན་གཤེགས་པའི་གསང་བའི་ཕྱག་རྒྱས་མངོན་པར་དབང་བསྐུར་བ་དང་དཀྱིལ་འཁོར་རྣམས་སྟོན་པར་

[307A]༄༅། །མཛད་དོ། །རིག་སྔགས་འཆང་རང་ཉིད་ལ་ཡང་མངོན་པར་དབང་བསྐུར་པར་བྱེད་དོ། །ལེགས་སོ་ལེགས་སོ། །ཞེས་བྱ་བའི་སྒྲ་རྗོད་པར་བྱེད་དོ། །པདྨོ་
ཡངས་པའི་དཀྱིལ་འཁོར་ཐམས་ཅད་དུ་ཡང་ཕྱག་རྒྱས་མངོན་པར་དབང་བསྐུར་བར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་རློབ་པ་ཡིད་བཞིན་
གྱི་ནོར་བུ་ཆེན་པོའི་ཕྱག་རྒྱས་མངོན་པར་དབང་བསྐུར་བས་མངོན་པར་དབང་བསྐུར་བར་འགྱུར་ཞིང། ཡོངས་སུ་འཛིན་པར་འགྱུར་རོ་།སྟོང་ཕྲག་གསུམ་པ་བཟླས་པས་
རྨི་ལམ་ཆེན་པོ་གསུམ་པ་བསྟན་པ་མཐོང་སྟེ། གཞལ་མེད་ཁང་མཐའ་དག་ཏུ་རབ་ཏུ་གནས་པའི་རྡོ་རྗེའི་རིགས་ཀྱི་ཕྱག་རྒྱ་དང་མངོན་པར་དབང་བསྐུར་བ་རྗེས་སུ་
སྩོལ་བར་མཛད་དོ། །དེ་བཞིན་གཤེགས་པ་ཐམས་ཅད་དུས་གསུམ་དུ་གཤེགས་ཤིང་རབ་ཏུ་བཞུགས་པའི་དེ་བཞིན་གཤེགས་པའི་ཡིད་བཞིན་གྱི་ནོར་བུ་རྡོ་རྗེ་བྱིན་གྱིས་
རློབ་པའི་མངོན་པར་དབང་བསྐུར་བ་དང་ཕྱག་རྒྱ་ཡང་མཐོང་ངོ། །དེ་ཡང་དུས་གསུམ་དུ་གཤེགས་པའི་དེ་བཞིན་གཤེགས་པ་རྣམས་ཐམས་ཅད་རིག་སྔགས་འཆང་ལ་རྡོ་རྗེ་
ཕྱག་རྒྱས་མངོན་པར་དབང་བསྐུར་བ་དང། ཡིད་བཞིན་གྱི་ནོར་བུའི་ཕྱག་རྒྱས་མངོན་པར་དབང་བསྐུར་བས་ཡིད་བཞིན་གྱི་ནོར་བུའི་ཕྱག་རྒྱས་མངོན་པར་དབང་བསྐུར་བར་

[307B] །རང་རང་རྣམས་ཀྱང་རྡོ་རྗེའི་ཕྱག་རྒྱས་མངོན་པར་དབང་བསྐུར་བ་རྗེས་སུ་སྩོལ་བར་མཛད་དོ། །དེ་བཞིན་གཤེགས་པ་ཐམས་ཅད་རྡོ་རྗེའི་དམ་ཚིག་ལ་རབ་ཏུ་འཇུག་
པར་མཛད་དོ། །རྡོ་རྗེ་བྱིན་གྱིས་བརླབས་པའི་མངོན་པར་དབང་བསྐུར་བ་ལེགས་སོ་ལེགས་སོ་ཞེས་བྱ་བའི་སྒྲ་རྗོད་པར་མཛད་དོ་།དེ་བཞིན་གཤེགས་པ་ཐམས་ཅད་རྡོ་རྗེའི་
རིགས་ཡང་དག་པར་བྱིན་གྱིས་རློབ་པའི་དངོས་གྲུབ་ཉེ་བར་སྟོན་པར་མཛད་དོ། །ཐམས་ཅད་དུ་རྡོ་རྗེའི་རིགས་ཀྱི་ཕྱག་རྒྱས་མངོན་པར་དབང་བསྐུར་བར་འགྱུར་རོ། །སྟོང་ཕྲག་
བཞི་པ་བཟླས་པས་ནོར་བུའི་རིགས་ཀྱི་དཀྱིལ་འཁོར་ཆེན་པོའི་ཕྱག་རྒྱའི་དབང་བསྐུར་བ་ཐོབ་བོ། །དེ་ལ་ཡང་ནོར་བུའི་རིགས་ཆེན་པོའི་དཀྱིལ་འཁོར་གྱི་ཕྱག་རྒྱའི་དབང་བསྐུར་
བ་ཐོབ་བོ། །རྨི་ལམ་སྟོན་པ་དེ་ཡང་དུས་གསུམ་པའི་དེ་བཞིན་གཤེགས་པ་ནོར་བུའི་ཕྱག་རྒྱས་དབང་བསྐུར་བའི་དཀྱིལ་འཁོར་རྣམས་མཐོང་ངོ། །དུས་གསུམ་པའི་དེ་བཞིན་
གཤེགས་པ་དེ་རྣམས་ཐམས་ཅད་ཀྱང་རིག་སྔགས་འཆང་དེ་ལ་ནོར་བུའི་རིགས་ཀྱི་དམ་ཚིག་གསང་བ་དང། ཕྱག་རྒྱ་དང། དཀྱིལ་འཁོར་དང། མངོན་པར་དབང་བསྐུར་
བས་ཀྱང་མངོན་པར་དབང་བསྐུར་བར་བྱེད་དོ། །རང་རང་རྣམས་ཀྱང་དེ་བཞིན་གཤེགས་པ་དེ་རྣམས་ཀྱི་ནོར་བུ་གསང་བའི་ཕྱག་རྒྱས་དབང་བསྐུར་བ་གཙུག་གི་ནོར་བུ་བྱིན་

[308A]༄༅། །གྱིས་རློབ་པ་དང། ཡིད་བཞིན་གྱི་ནོར་བུའི་ཕྱག་རྒྱས་མངོན་པར་དབང་བསྐུར་བར་བྱེད་དོ། །དེ་བཞིན་གཤེགས་པ་ཐམས་ཅད་སངས་རྒྱས་ཀྱི་ཞིང་གི་ནོར་
བུའི་དཀྱིལ་འཁོར་རྣམས་ཉེ་བར་སྟོན་པར་མཛད་དོ། །ཡིད་བཞིན་གྱི་ནོར་བུའི་དངོས་གྲུབ་ཀྱི་དམ་ཚིག་གི་དབང་བསྐུར་བ་དང། ཡིད་བཞིན་གྱི་ནོར་བུའི་ཕྱག་རྒྱས་མངོན་པར་
དབང་བསྐུར་བར་བྱའོ། །ལེགས་སོ་ལེགས་སོ་ཞེས་བྱ་བའི་སྒྲ་རྗོད་པར་བྱེད་ཅིང་རྟག་ཏུ་རྗེས་སུ་འབྲང་བར་འགྱུར་རོ། །དེ་བཞིན་གཤེགས་པ་དེ་རྣམས་ཀྱང་ཇི་སྲིད་སངས་
རྒྱས་ཀྱི་བར་དུ་དེ་བཞིན་གཤེགས་པ་ཐམས་ཅད་ཀྱི་རྣམ་པར་འཕྲུལ་པ་བྱིན་གྱིས་རློབ་པར་ཡང་དག་པར་དགོངས་པར་འགྱུར་རོ། །ཡིད་བཞིན་གྱི་ནོར་བུའི་རིགས་ཆེན་པོའི་
ཕྱག་རྒྱས་མངོན་པར་དབང་བསྐུར་བར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་ནོར་བུའི་རིགས་ཀྱི་གསང་བའི་སྙིང་པོའི་མཆོག་ཏུ་འགྱུར་རོ། །བཟླས་པ་ལྔ་པས་རྨི་
ལམ་ཆེན་པོའི་ཕྱག་རྒྱ་སྟོན་པར་བྱེད་པ་ནི། དཀྱིལ་འཁོར་ཆེན་པོ་མཐའ་དག་རྫོགས་པར་ཕྱིར་མི་ལྡོག་པའི་གནས་ཀྱི་མངོན་པར་དབང་བསྐུར་བས་མངོན་པར་དབང་བསྐུར་
བར་མཐོང་ངོ། །དེ་བཞིན་གཤེགས་པ་ཐམས་ཅད་ཀྱིས་ཀྱང་ཕྱིར་མི་ལྡོག་པ་ཆེན་པོའི་དཀྱིལ་འཁོར་ཆེན་པོར་མངོན་པར་དབང་བསྐུར་བར་མཛད་དོ། །དཀྱིལ་འཁོར་ཐམས་ཅད་

[308B] ཕྱག་རྒྱ་ཆེན་པོ་མངོན་པར་དབང་བསྐུར་བར་འགྱུར་རོ། །བཟླས་པ་དྲུག་བས་རྨི་ལམ་ཡང་དག་པར་སྟོན་པ་ནི། དེ་བཞིན་གཤེགས་པ་ཐམས་ཅད་བྱང་ཆུབ་ཀྱི་སྙིང་པོར་གཤེགས་
ཏེ་རྡོ་རྗེའི་གདན་བྱིན་གྱིས་རློབ་པས་བྱིན་གྱིས་བརླབས་ཏེ་མངོན་པར་དབང་བསྐུར་བར་འགྱུར་རོ། །དུས་གསུམ་པའི་དེ་བཞིན་གཤེགས་པ་ཐམས་ཅད་བཞུགས་པ་མཐོང་སྟེ་སེངྒེའི་
གདན་ལ་བཞུགས་པའོ། །དེ་བཞིན་གཤེགས་པ་དེ་རྣམས་ཀྱང་རང་རང་གི་རིག་སྔགས་འཆང་ཕྱིར་མི་ལྡོག་པར་མངོན་པར་དབང་བསྐུར་བར་མཛད་དོ། །ལེགས་སོ་ལེགས་སོ་
ཞེས་བྱ་བའི་གསུང་རྗོད་པར་མཛད་དོ། །དགོངས་པ་ཆེར་བརྟན་པས་དགོངས་པར་འགྱུར་རོ། །ཇི་སྲིད་སངས་རྒྱས་ཀྱི་བྱང་ཆུབ་ལ་མཐར་ཐུག་གི་བར་དུ་དེ་བཞིན་གཤེགས་པ་ཐམས་
ཅད་རྗེས་སུ་འབྲང་བར་འགྱུར་རོ། །བཟླས་པ་བདུན་པས་རྨི་ལམ་ཆེན་པོ་སྟོན་ཏེ། དེ་བཞིན་གཤེགས་པ་མངོན་པར་རྫོགས་པར་སངས་རྒྱས་ཏེ་ཆོས་ཀྱི་འཁོར་ལོ་བསྐོར་བ་དང་
བདུད་འདུལ་བ་དང། དམ་པའི་ཆོས་ཀྱི་ཆར་འབེབས་པ་དང། ཆོས་ཀྱི་སྒྲོན་མེ་སྦོར་བ་དང། ཆོས་ཀྱི་རྒྱན་མཚན་སྒྲེང་བ་དང། དམ་པའི་ཆོས་ཀྱི་དུང་འབུད་པ་དང། དེ་བཞིན་གཤེགས་
པ་ཐམས་ཅད་ཕྱག་རྒྱ་ཆེན་པོས་མངོན་པར་དབང་བསྐུར་བ་མཐོང་ངོ། །དེ་བཞིན་གཤེགས་པ་དེ་རྣམས་ཀྱིས་ཀྱང་ཕྱག་རྒྱས་མངོན་པར་དབང་བསྐུར་བ་དང། ཆོས་ཀྱི་འཁོར་ལོ་

[309A]༄༅། །བསྐོར་བ་དང། བདུད་འདུལ་བ་དང། ཕྱག་རྒྱས་དབང་བསྐུར་བས་མངོན་པར་བསྐུར་པར་མཛད་དོ། །ལེགས་སོ་ལེགས་སོ་ཞེས་བྱ་བའི་སྒྲ་རྗོད་པར་
མཛད་དོ། །ཕྱག་རྒྱ་ཆེན་པོ་དང། དཀྱིལ་འཁོར་དང། ཀུན་ནས་གསང་བ་དང། རྣམ་པར་ཐར་པའི་དཀྱིལ་འཁོར་དེ་ཁོ་ན་ཉིད་ཀྱི་དངོས་གྲུབ་དང། མངོན་པར་དབང་བསྐུར་བར་
མཛད་དོ། །དེ་བཞིན་དུ་བཀླགས་པ་དང། བཟླས་པ་ཙམ་གྱིས་ཆོ་ག་དང། ལས་ཀྱི་འབྲས་བུ་སྟོན་པར་མཛད་དོ། །དོན་ཡོད་པའི་ནོར་བུ་རྣམ་པར་སྣང་མཛད་ཀྱི་ཕྱག་རྒྱ་ཆེན་
པོའི་གཟུངས་ཀྱི་རྣམ་པར་འཕྲུལ་པའི་ཆོ་ག་འདི་ཡང་རྣམ་པར་སྤྱོད་པར་འགྱུར་རོ། །འདི་བཀླགས་པ་དང་དྲན་པ་ཙམ་གྱིས་དེ་བཞིན་གཤེགས་པ་ཐམས་ཅད་ཀྱི་རྣམ་པར་སྣང་
མཛད་ཀྱི་དཀྱིལ་འཁོར་ཆེན་པོར་རྗེས་སུ་འཇུག་པར་འགྱུར་རོ། །ཐམས་ཅད་དུ་གནས་ལ་གནས་པའི་དམ་ཚིག་ཤེས་པར་འགྱུར་རོ། །བཟླས་པ་ཙམ་གྱི་མོད་ལ་དུས་གསུམ་
དུ་གཤེགས་པའི་དེ་བཞིན་གཤེགས་པ་ཐམས་ཅད་ཀྱིས་མཚན་ནས་སྨོས་ནས་མངོན་སུམ་དུ་སྟོན་པར་མཛད་དོ། །དེ་བཞིན་གཤེགས་པ་རྣམ་པར་སྣང་མཛད་སྟོན་པར་
མཛད་པར་འགྱུར་རོ། །མཚན་སྨོས་ནས་འཛིན་པར་འགྱུར་རོ། །དེ་བཞིན་གཤེགས་པ་ཐམས་ཅད་རྣམ་པར་སྣང་མཛད་ཀྱི་ཕྱག་རྒྱ་འཛིན་པར་འགྱུར་རོ། །དེ་བཞིན་གཤེགས་

[309B] །སྡིག་པ་དང་སྒྲིབ་པ་དང། གདུག་པ་ཐམས་ཅད་དང། མཚམས་མེད་པ་ལྔ་ལ་སོགས་པ་སྔོན་གྱི་སྡིག་པ་དང། སྒྲིབ་པ་རྣམ་
པར་འཇོམས་པར་བྱེད་དོ། །བཀླགས་པ་ཙམ་དང། ལན་གཅིག་བཟླས་པ་ཙམ་གྱིས་དེ་ཐམས་ཅད་ཡོངས་སུ་ཟད་པ་དང། ཡོངས་སུ་གཏུགས་པར་འགྱུར་རོ། །སེམས་ཅན་གྱི་
སྡིག་པའི་ཆོས་གང་ཅུང་ཟད་ཀུན་ཏུ་སྤྱད་པ་དང། མཚམས་མེད་པ་ལྔ་བྱེད་པ་མནར་མེད་པ་ལ་མཆོག་ཏུ་གཞོལ་བའི་སེམས་ཅན་དེའི་མདུན་དུ་ལན་གསུམ་དུ་དབྱངས་གསང་བསྟོད་
པས་བརྗོད་ཅིང་དྲན་པར་བྱ་སྟེ། དེའི་སྒྲ་ཐོས་པ་ཙམ་གྱི་མོད་ལ་སྡིག་པ་དང། སྒྲིབ་པ་ཐམས་ཅད་དང། མཚམས་མེད་པར་སོང་བ་ཐམས་ཅད་དང། མནར་མེད་པ་ལ་མཆོག་ཏུ་
གཞོལ་བ་རྣམས་ཡོངས་སུ་དག་པར་འགྱུར་རོ། །སེམས་ཅན་དེ་ཡང་སྡིག་པ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །ཡང་ན་སྡིག་པ་ཅན་གྱི་སེམས་ཅན་ཤི་བར་
གྱུར་པས་བསོད་ནམས་ཀྱི་དོན་དུ་བསོད་ནམས་འདོད་པས་སེམས་ཅན་དེའི་དོན་དུ་ཡུངས་ཀར་ལ་ལན་ཉི་ཤུ་རྩ་གཅིག་ཡོངས་སུ་བཟླས་ཏེ་སེམས་ཅན་དེའི་དོན་དུ་རོ་
བསྲེགས་པའམ། མཆོད་པའམ། སྦས་པའམ། རུས་པའི་རྐང་རུས་སམ་དུར་ཁྲོད་ཀྱི་དབུས་སུ་དེའི་སྟེང་དུ་གདབ་ཅིང་དེར་གཏོར་བར་བྱའོ་།གཏོར་བ་ཙམ་གྱི་མོད་ལ་

[310A]༄༅། །སེམས་ཅན་དེ་གང་དང་གང་དུ་སྐྱེས་པ་དེ་དང་དེ་ཉིད་དུ་སེམས་ཅན་དེའི་ལུས་ལ་བྱང་ཆུབ་ཆེན་པོའི་ཡན་ལག་གི་ཆུའི་དྲིའི་མཆོག་བསྒོས་པར་འགྱུར་རོ། །
འཕྲལ་ཉིད་དུ་དམྱལ་བ་དང། དུད་འགྲོ་དང། ཡི་དྭགས་དང། གཤིན་རྗེའི་འཇིག་རྟེན་དང། ལྷ་མ་ཡིན་གྱི་ལུས་ལས་ཡོངས་སུ་གྲོལ་བར་འགྱུར་རོ། །སྡིག་པ་དང་སྒྲིབ་པ་
ཐམས་ཅད་ཡོངས་སུ་ཟད་པར་འགྱུར་རོ། །དེར་ཡང་ངན་འགྲོ་རྣམས་ལས་འཕོས་པར་འགྱུར་ཞིང། བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་རོ། །འདི་ལ་
སོ་མ་ཉི་དང། ཡིད་གཉིས་བསྐྱེད་པར་མི་བྱའོ། །གང་གི་ཚེ་ནད་དྲག་པོས་ཐེབས་པར་གྱུར་པ་དེའི་ཚེ་རིག་སྔགས་འཆང་གིས་རྣམ་པར་བཟླས་བརྗོད་བརྒྱ་རྩ་བརྒྱད་
སྦྱིན་པར་བྱ་སྟེ། དེ་ཡང་ནད་ཡུན་རིང་པོ་ལས་གྲོལ་ཏེ་རང་གི་གནས་སུ་འགྱུར་རོ། །ནད་ཀྱི་སྡུག་བསྔལ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །སྤྱི་བོའི་
གཙུག་ཏུ་ཕྱག་རྒྱས་བཏབ་སྟེ་ལན་ཉི་ཤུ་རྩ་གཅིག་བརྗོད་པར་བྱ་སྟེ། འཕྲལ་ཉིད་དུ་ཡོངས་སུ་གྲོལ་ལོ། །གལ་ཏེ་ནག་པོ་ཆེན་པོས་རང་གི་ཕྱག་རྒྱས་བཏབ་ན། དེ་ལྟར་
དེ་ཉིད་ལ་བལྟས་པས་ཕྱག་རྒྱ་ཐམས་ཅད་འབྱེད་པར་འགྱུར་རོ་།གལ་ཏེ་ཡུན་རིང་དུ་མ་གྲོལ་ན། གང་གིས་ཕྱག་རྒྱས་བཏབ་པར་གྱུར་པ་དེ་མིག་གཉིས་པོ་དག་འབྱིན་

[310B] །གདོན་གྱིས་ཟིན་པ་ཐམས་ཅད་ལ་ཚོན་སྐུད་སྣ་ལྔའི་སྐུད་པ་ལ་བཟླས་བརྗོད་ཉི་ཤུ་རྩ་གཅིག་བྱས་ནས་མདུད་བ་ཉི་ཤུ་རྩ་གཅིག་བྱས་ལ་བཅིང་བར་བྱ་སྟེ། གདོན་
དང་བརྗེད་བྱེད་ཐམས་ཅད་ལས་ཡོངས་སུ་གྲོལ་བར་འགྱུར་རོ། །ནད་ཐམས་ཅད་ལ་སྐུད་པ་དཀར་པོས་བཅིང་བར་བྱ་སྟེ། ནད་ཐམས་ཅད་ལས་ཡོངས་སུ་གྲོལ་ལོ། །འཐབ་
པ་དང། འཐབ་མོ་དང། རྩོད་པ་དང། འགྱེད་པ་རྣམས་ཐམས་ཅད་དུ་འགྲོ་བ་ལ་ལན་བརྒྱ་རྩ་བརྒྱད་ཡོངས་སུ་བཟླས་ཏེ་ཁ་ཏོན་དུ་བཟུང་ན། ཐམས་ཅད་དུ་སྨྲ་བའི་མཆོག་ཏུ་
འགྱུར་རོ། །ན་ལེ་ཤམ་དང། རྒྱ་སྤོས་དང། རུ་རྟ་དང། ཡུང་བ་གཉིས་དང། རོའི་མིག་སྨན་ལ་སྔགས་སྟོང་རྩ་བརྒྱད་དུ་བཟླས་ལ་ཕྱེ་མ་ཞིབ་མོར་བྱས་ཏེ། མིག་སྨན་དང་མཉམ་
པར་སྦྱར་ནས་གདོན་གྱིས་ཟིན་པ་རྣམས་ཀྱི་མིག་ལ་བསྐུས་ན། བསྐུས་པ་ཙམ་གྱི་མོད་ལ་གདོན་ཐམས་ཅད་ལས་ཡོངས་སུ་གྲོལ་ལོ། །གལ་ཏེ་ཡུན་རིང་པོར་མ་གྲོལ་ན། གདོན་
གྱི་མིག་གཉིས་འབྱིན་པར་འགྱུར་རོ། །རིམས་ཉིན་བཞི་པ་ལ་མིག་གཉིས་ལ་བསྐུ་བར་བྱའོ། །གལ་ཏེ་ཡུན་རིང་དུ་མ་གྲོལ་ན། མགོ་བོ་ཚལ་པ་བདུན་དུ་འགས་པར་འགྱུར་རོ། །
ལུས་ལ་མེ་འབར་བར་འགྱུར་རོ། །རིམས་ཐམས་ཅད་ལ་བསྐུས་པ་ཙམ་གྱིས་ཡོངས་སུ་གྲོལ་ལོ། །གལ་ཏེ་ཡུན་རིང་དུ་མགྲོལ་ན། མགོ་བོ་དུམ་བུ་བདུན་དུ་འགས་པར་འགྱུར་རོ།།

[311A]༄༅། །དུག་གིས་ཟོས་པའི་མིག་ལ་བསྐུ་བར་བྱ་ཞིང་མངག་གཞུག་པར་བྱའོ། །དུག་འཐུངས་པ་ལ་བསྐུས་ན། དུག་མེད་པར་འགྱུར་རོ་།ཤི་བའི་མིག་ལ་བསྐུས་
ན། ལྡང་བར་འགྱུར་ཏེ། དེ་སྨྲ་བར་བྱེད་དོ། །ཆུ་དང་ཡུངས་ཀར་བརྡེགས་ན། སླར་ཡང་འགྱེལ་བར་བྱེད་དོ། །མགོ་བོའི་ཟུག་རྡུ་དང་གཞོགས་ཕྱེད་ན་བ་རྣམས་ཀྱི་མིག་ལ་བསྐུ་སྟེ་
ཕྱག་རྒྱ་ཐམས་ཅད་འཇིག་པར་བྱེད་དོ། །རྒྱལ་པོ་ཁྲོས་པ་གང་གིས་སྐྱེ་བོ་གནས་ནས་འབྱིན་པ་དང། དེ་བཞིན་དུ་མཚོན་ཆ་མང་པོ་འབབ་པ་དང། ཕྱིར་རྒོལ་བ་དང། དགྲ་
བོ་ཉིད་ལ་ཡང་འདིས་བསྐུས་པའི་མིག་གིས་བལྟས་ན། ཐམས་ཅད་དགའ་བར་འགྱུར་རོ། །དེ་རྣམས་ཐམས་ཅད་རྟག་ཏུ་དབང་དུ་གྱུར་ནས་གནས་ཏེ་འདི་ལ་ཐེ་ཚོམ་མི་བྱའོ། །
དོན་ཡོད་པའི་ཕྱག་རྒྱའི་དབང་བསྐུར་བའི་སྙིང་པོ་དང། གཟུངས་ཀྱི་ཆོ་གའི་སྒྲུབ་ཐབས་སོ།། །།དེ་ནས་དོན་ཡོད་པའི་དཀྱིལ་འཁོར་ཆེན་པོ་པདྨའི་དབང་བསྐུར་བའི་
ནོར་བུའི་གཟུངས་ཀྱི་སྙིང་པོའི་ཡོ་བྱད་དུ་འགྱུར་ཏེ། དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་གྱི་རིགས་ཐུན་མོང་བར་རྗེས་སུ་འཇུག་པར་འགྱུར་རོ། །སྟོང་རྩ་བརྒྱད་
བཟླས་པས་མི་ཕམ་པའི་དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་པདྨ་ཆེན་པོའི་དབང་བསྐུར་བ་ཡིད་བཞིན་གྱི་ནོར་བུའི་པདྨ་བཅིངས་པས་སྤྱི་བོར་མངོན་པར་

[311B] །དེ་ནས་དུས་གསུམ་པའི་དེ་བཞིན་གཤེགས་པ་དེ་རྣམས་ཀྱིས་བཟླས་པ་ཙམ་གྱི་མོད་ལ་དེའི་རྨི་ལམ་མཐོང་བ་ཉེ་བར་སྟོན་པར་བྱེད་དོ། །དཀྱིལ་འཁོར་
ཆེན་པོ་ཡངས་པའི་རྣམ་པར་འཕྲུལ་པ་ཡང་དག་པར་མཐོང་བ་དང། ཆོ་འཕྲུལ་སྟོན་པར་བྱེད་དོ། །གཞལ་ཡས་ཁང་དང་བཅས་རྣམ་པར་འཕྲུལ་པ་དང་བཅས། ལྷའི་ཚོགས་དང་
བཅས་པའི་རིག་པའི་རྒྱལ་པོའི་དཀྱིལ་འཁོར་པའི་ལྷ་རྣམས་ཉེ་བར་སྟོན་པར་བྱེད་དོ། །འདི་ལྟ་སྟེ། དེ་བཞིན་གཤེགས་པའི་རིགས་ཀྱི་དཀྱིལ་འཁོར་དང། པདྨའི་རིགས་ཀྱི་དཀྱིལ་
འཁོར་དང། རྡོ་རྗེའི་རིགས་ཀྱི་དཀྱིལ་འཁོར་དང། ནོར་བུའི་རིགས་ཀྱི་དཀྱིལ་འཁོར་དང། དོན་ཡོད་ཞགས་པའི་སྙིང་པོ་རྣམ་པར་ཐར་པའི་དཀྱིལ་འཁོར་གྱི་དཀྱིལ་འཁོར་ཆེན་པོ་
དང། རྣམ་པར་སྣང་མཛད་ཀྱི་སྙིང་པོའི་དཀྱིལ་འཁོར་ཆེན་པོ་དེ་རྣམས་ཐམས་ཅད་ཀྱང་སོ་སོ་སོ་སོའི་དཀྱིལ་འཁོར་དུ་དབང་བསྐུར་བས་མངོན་པར་དབང་བསྐུར་རོ། །རིག་པའི་
རྒྱལ་པོའི་དཀྱིལ་འཁོར་གྱི་ལྷ་རྣམས་མཐའ་དག་ཉེ་བར་སྟོན་པར་བྱེད་དོ། །ཇི་སྲིད་དུ་བྱང་ཆུབ་ཀྱི་སྙིང་པོར་གཤེགས་པ་དང་ཆོས་ཀྱི་འཁོར་ལོ་བསྐོར་བ་དང། བདུད་འདུལ་
བའི་བར་གྱི་དཀྱིལ་འཁོར་ཉེ་བར་སྟོན་པར་བྱེད་དོ། །དུས་གསུམ་པའི་དེ་བཞིན་གཤེགས་པ་དེ་རྣམས་ཀྱིས་ཀྱང་དཀྱིལ་འཁོར་ཆེན་པོ་དེ་རྣམས་ཀྱིས་སོ་སོ་སོ་སོའི་དཀྱིལ་འཁོར་

[312A]༄༅། །དུ་མངོན་པར་དབང་བསྐུར་བས་མངོན་པར་དབང་བསྐུར་བར་མཛད་དོ། །དཀྱིལ་འཁོར་གྱི་མཆོག་ཐམས་ཅད་དུ་མངོན་པར་དབང་བསྐུར་བས་མངོན་པར་
དབང་བསྐུར་བར་མཛད་དོ། །དེ་ནས་རིག་སྔགས་འཆང་དེ་དེ་ལྟ་བུའི་རྨི་ལམ་ཆེན་པོ་མཐོང་ནས་དགའ་བ་ཆེན་པོ་རྒྱས་པར་འགྱུར་རོ། །དགའ་བ་དང་རབ་ཏུ་མགུ་བའི་སྙིང་དེས་
ཀྱང་དོན་ཡོད་པ་པདྨ་དྲི་མ་མེད་པའི་མངོན་པར་དབང་བསྐུར་བའི་ཏིང་ངེ་འཛིན་སོ་སོར་ཐོབ་བོ། །དེ་བཞིན་གཤེགས་པ་དེ་རྣམས་ཀྱིས་ཀྱང་རིག་སྔགས་འཆང་དེ་ལ་ལེགས་
སོ་ལེགས་སོ། །ཞེས་བརྗོད་པར་མཛད་དེ། རིག་སྔགས་འཆང་ཆེན་པོ་དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་ཆེན་པོའི་རིགས་ཐུན་མོང་པའི་དམ་ཚིག་གིས་
མངོན་པར་དབང་བསྐུར་བས་ཁྱོད་མངོན་པར་དབང་བསྐུར་རོ། །གྲུབ་པ་ཐོབ་པ་དེ་རྣམས་རིག་སྔགས་འཆང་ཆེན་པོ་དང། དཀྱིལ་འཁོར་གྱི་གསང་བའི་རྗེས་སུ་འཇུག་ཅིང་དེ་
བཞིན་གཤེགས་པ་ཐམས་ཅད་ཀྱི་སྲས་ཀྱི་ཐུ་བོར་འགྱུར་རོ། །ཞེས་སོ་སོར་སོང་ངོ། །དེ་ནས་རིག་སྔགས་འཆང་གིས་བཟླས་པ་ཙམ་དང་བཀླགས་པ་ཙམ་གྱིས་དེ་མ་ཐག་
པར་རྒྱ་ཆེན་པོའི་ཡོན་ཏན་གསལ་བ་དེ་ལྟ་བུ་སྐྱེ་བར་འགྱུར་རོ་།སླར་ཡང་འདིའི་གོང་ནས་གོང་དུ་རྣམ་པར་འཕྲུལ་པ་སྟོན་པར་བྱེད་དོ། །རིག་སྔགས་འཆང་གང་ཡང་རིགས་

[312B] རིགས་ཀྱི་བུ་མོ་གཞན་གང་ཡང་རུང་བར་གྱུར་ཀྱང་རུང། དགེ་སློང་དང། དགེ་སློང་མ་དང། དགེ་བསྙེན་དང་དགེ་བསྙེན་མར་གྱུར་ཀྱང་རུང་སྟེ་དུས་གསུམ་པའི་དེ་
བཞིན་གཤེགས་པ་ཐམས་ཅད་ལ་མཆོད་པ་དང། དབང་བསྐུར་བ་བྱེད་པར་འདོད་པ་དས་གཟུངས་ཀྱི་སྙིང་པོ་འདིའི་བགྲང་ཕྲེང་ངམ་ཅོད་པན་ནམ། དར་དཔྱངས་སམ། དབུ་
རྒྱན་ལ་ལན་སྟོང་རྩ་བརྒྱད་དུ་ཡོངས་སུ་བཟླས་ཏེ་དེ་བཞིན་གཤེགས་པའི་དབུ་ལ་བཅིངས་ན། སྤྱན་རས་གཟིགས་དབང་ཕྱུག་གིས་མངོན་པར་དབང་བསྐུར་ཏེ། རིག་སྔགས་
འཆང་དེའམ། རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ་དགེ་སློང་མའམ། དགེ་བསྙེན་ནམ། དགེ་བསྙེན་མས་གསང་བའི་དཀྱིལ་འཁོར་ཆེན་པོ་རེ་རེའི་དུས་
གསུམ་པའི་དེ་བཞིན་གཤེགས་པ་རྣམས་དང། བྱང་ཆུབ་སེམས་དཔའི་ཚོགས་འཁོར་དང་བཅས་པ་རྣམས་ཀྱིས་རིན་པོ་ཆེ་སྣ་བདུན་ལས་བྱུང་བའི་རྣམ་པར་སྣང་མཛད་ཀྱི་
སྙིང་པོའི་ནོར་བུ་རིན་པོ་ཆེའི་ཡིད་བཞིན་གྱི་ནོར་བུའི་རིན་པོ་ཆེའི་དབུ་རྒྱན་འོད་ཟེར་སྣ་ཚོགས་བརྒྱ་སྟོང་ཕྲག་འབར་བས་ཡང་དག་པར་བརྒྱན་པའི་དབུ་བརྒྱན་ཆེན་པོ་དང། དར་
དཔྱངས་ཀྱིས་དབང་བསྐུར་བས་དེ་བཞིན་གཤེགས་པ་ཐམས་ཅད་མངོན་པར་དབང་བསྐུར་བར་འགྱུར་ཞིང། བྱང་ཆུབ་སེམས་དཔའི་ཚོགས་འཁོར་དང་བཅས་པ་མངོན་པར་

[313A]༄༅། །དབང་བསྐུར་བར་འགྱུར་རོ། །དེ་ལྟར་རྒྱ་ཆེ་ཞིང་ཡངས་པ་ཆེ་བའི་གཞལ་མེད་ཁང་འདི་མཆོད་པ་དང་བསྙེན་བཀུར་བ་ཉེ་བར་གནས་པར་འགྱུར་རོ། །
གང་གིས་དུས་གསུམ་པའི་དེ་བཞིན་གཤེགས་པ་བྱང་ཆུབ་སེམས་དཔའི་འཁོར་དང་བཅས་པ་ཐམས་ཅད་དང། དཀྱིལ་འཁོར་གྱི་ལྷ་རྣམས་ལ་དབང་བསྐུར་བ་དང། མཆོད་
པ་དང། བསྙེན་བཀུར་བ་ཆེན་པོར་བྱས་པར་འགྱུར་རོ། །སྙིང་པོ་འདི་བཟླས་པ་ཙམ་གྱིས་རིག་སྔགས་འཆང་གི་སྡིག་པ་དང། སྒྲིབ་པ་དང། གདུག་པ་ཐམས་ཅད་རབ་ཏུ་ཞི་
བར་འགྱུར། རྣམ་པར་ཉམས་པར་བྱེད། རྣམ་པར་ཞིག་པར་བྱེད། ལུས་དང་ངག་དང་ཡིད་ཡོངས་སུ་དག་པར་འགྱུར་རོ། །ཉོན་མོངས་པ་དང། སྒྲིབ་པ་དང་བྲལ་ཞིང་
ངེས་པར་གྲོལ་བར་འགྱུར་རོ། །བསོད་ནམས་ཀྱི་ཕུང་པོ་ཆེན་པོ་གསོག་པར་འགྱུར་རོ། །དགེ་བའི་རྩ་བ་ཆེན་པོ་དང་ལྡན་པར་འགྱུར་རོ་།དངོས་གྲུབ་ཆེན་པོའི་མཆོག་ཏུ་
འགྱུར་རོ། །ཐམས་ཅད་དུ་ཐོགས་པ་མེད་པར་འགྱུར་རོ། །མཆོད་པ་དང། བསྙེན་བཀུར་བ་དང། ཚིག་བཙུན་པར་འགྱུར་རོ། །སྡིག་པ་ཐུན་ཚགས་དང་བྲལ་བར་འགྱུར་རོ། །
ལུས་ལ་དྲི་བཟང་པོ་འབྱུང་བར་འགྱུར་རོ། །རྟག་ཏུ་དེ་དྲན་པས་ཁ་ནས་ཨུཏྤ་ལའི་དྲི་འབྱིན་ནོ། །ལུས་ཙནྡན་གྱི་དྲིས་བསྒོས་པར་འགྱུར་རོ། །སེམས་ཅན་ཐམས་ཅད་

[313B] མཆོད་པའི་འོས་སུ་འགྱུར་རོ། །ཐམས་ཅད་དུ་དངོས་གྲུབ་ཆེན་པོའི་མཆོག་ཏུ་འགྱུར་རོ། །བགེགས་དང་ལོག་པར་འདྲེན་པ་ཐམས་ཅད་རབ་ཏུ་འདུལ་
བར་འགྱུར་རོ། །འབྱུང་པོ་དང། གནོད་སྦྱིན་དང། སྲིན་པོ་དང། ཡི་དྭགས་དང། ཤ་ཟ་ཐམས་ཅད་མཐོང་བ་ཙམ་གྱིས་རིང་དུ་འབྲོས་པར་འགྱུར་རོ། །ཇི་སྲིད་འཚོའི་བར་དུ་
ཉེ་བར་གནས་པར་འགྱུར་རོ། །འཕགས་པ་སྤྱན་རས་གཟིགས་དབང་ཕྱུག་གིས་མཆོག་སྦྱིན་པར་འགྱུར་རོ། །རྟག་ཏུ་ཡང་མཐོང་བར་འབྱུང་བར་འགྱུར་རོ། །རིག་པའི་རྒྱལ་པོ་
ཡང་རྟག་པར་རྒྱུན་དུ་རྗེས་སུ་འབྲང་བར་འགྱུར་རོ། །དུས་རྒྱུན་དུ་རྟག་ཏུ་མཐོང་བ་རྗེས་སུ་འབྲང་བར་འགྱུར་རོ། །རྟག་ཏུ་རྗེས་སུ་འབྲང་བ་དང། དངོས་གྲུབ་ཏུ་འགྱུར་རོ། །ཐམས་ཅད་
དུ་དཀྱིལ་འཁོར་གྱི་སློབ་དཔོན་དུ་མངོན་པར་དབང་བསྐུར་བར་འགྱུར་རོ། །ཐམས་ཅད་དུ་དོན་ཡོད་པའི་དངོས་གྲུབ་ཀྱི་མཆོག་ཏུ་འགྱུར་རོ་།དོན་ཡོད་པ་པདྨའི་དཀྱིལ་འཁོར་གྱི་དབང་
བསྐུར་བའི་གཟུངས་སོ།། །།དེ་ནས་དོན་ཡོད་པའི་ནོར་བུའི་མཆོད་པའི་སྤྲིན་གྱི་ཉེ་བར་སྤྱོད་པའི་ཆོ་གར་འགྱུར་ཏེ། དྲན་པ་དང་བཀླགས་པ་དང། བཟླས་པ་ཙམ་གྱིས་
གཞལ་མེད་ཁང་ཆེན་པོ་རྒྱ་ཆེ་བ་ཡངས་པའི་མཐུ་སྟོབས་ཡངས་བ་འབྱུང་བར་འགྱུར་རོ། །མཐུ་སྟོབས་ཆེན་པོའི་ཡོན་ཏན་འབྱུང་ཞིང་མཆོད་པའི་སྤྲིན་གྱི་ཆར་ཆེན་པོ་འབབ་

[314A]༄༅། །པར་འགྱུར་རོ། །དེ་བཞིན་གཤེགས་པ་ཐམས་ཅད་ལ་མཆོད་པའི་སྤྲིན་གྱི་ཆར་ཆེན་པོ་འབབ་པར་འགྱུར་རོ། །བསོད་ནམས་ཀྱི་ཕུང་པོའི་ཚོགས་ཀྱི་རྣམ་
པར་འཕྲུལ་པ་ཆེན་པོ་འབྱུང་བར་འགྱུར་རོ། །རིག་པའི་རྒྱལ་པོ་འདི་དྲན་པ་ཙམ་དང། བཟླས་པ་ཙམ་གྱི་མོད་ལ་ཕྱོགས་བཅུའི་སངས་རྒྱས་ཀྱི་ཞིང་ཀུན་ཏུ་དེ་བཞིན་གཤེགས་
པ་ཐམས་ཅད་ཀྱི་འཁོར་གྱི་དཀྱིལ་འཁོར་ཆེན་པོར་མཆོད་པའི་སྤྲིན་གྱི་ཆར་ཆེན་པོ་འབབ་པར་འགྱུར་རོ། །འདི་ལྟ་སྟེ། པདྨ་དང་ཨུཏྤ་ལ་དང། ཀུ་མུད་དང། པདྨ་དཀར་པོ་དང་
མནྡཱ་ར་བ་དང། མནྡཱ་ར་བ་ཆེན་པོ་དང། མདོག་མཛེས་དང་མདོག་མཛེས་ཆེན་པོ་དང། མཉྫུ་ཥ་ཀ་དང། ཟླ་བ་མཛེས་པ་དང། དྲི་མ་མེད་པ་སྟེ། ལྷ་རྫས་ཀྱི་མེ་ཏོག་སྣ་ཚོགས་
ཀྱི་ཆར་འབྱུང་བར་འགྱུར་རོ། །འདི་ལྟ་སྟེ། སྐམ་ལས་སྐྱེས་པའི་མེ་ཏོག་སཱ་ལ་དང། ཏ་མཱ་ལ་དང། ཙམ་པ་ཀ་དང། མྱ་ངན་འཚང་དང། ཨ་ཏི་མུཀྟ་ཀ་དང། སྐྱ་ནར་དང་
མཐོན་ཀ་དང། མཐོན་ཀ་ཆེན་པོ་དང། ཀ་དམ་པ་དང། དོང་ཀ་དང། སིནྡྷུ་བཱ་རི་ཀའི་མེ་ཏོག་དང། སྣ་མའི་མེ་ཏོག་དང། ཡཱུ་ཐི་ཀ་དང། མཱ་ལི་ཀ་གས་ར་པ་དང། ཏ་ར་ཎ་དང། ཀུ་
པྱ་ཀ་དང། མུ་རུ་བ་ཀའི་མེ་ཏོག་གི་ཆར་འབབ་པར་འགྱུར་རོ། །ལྷ་རྫས་སྣ་ཚོགས་པ་རྣམས་དང། ཀུ་མུ་དེའི་རིགས་རྣམས་དང། གཟུགས་དང། ཁ་དོག་སྣ་ཚོགས་པ་དང། རི་དང་

[314B] དགོན་དུང་དང། ཐིབས་པོ་དང། ཆུ་རླབས་དང་ནགས་དང། ནགས་འདབ་དང། སྐྱེད་མོས་ཚལ་དང། ཆུ་ཀླུང་དང་ལྟེང་ཀ་དང། རྫིང་བུ་དང། ཨ་སཱ་ཧི་ཏ་དང། ཕུག་དང་
དགོན་པར་འབབ་པའི་ས་ལས་སྐྱེས་པའི་མེ་ཏོག་དང། དྲི་མ་མེད་པའི་ལྷ་རྫས་དང། ལྷ་རྫས་ཀྱི་དྲི་བཟང་དང། ཡིད་དུ་འོང་བའི་གཟུགས་དང། ཁ་དོག་དང། ཤིན་ཏུ་གཞོན་ཤ་ཆགས་
པ་དང། རབ་ཏུ་སིམ་པར་བྱེད་པའི་རེག་པ་ལས་སྐྱེས་པའི་ཆར་འབབ་པར་བྱེད་དོ། །མེ་ཏོག་ཆེན་པོ་དང། མེ་ཏོག་སྐྱེས་པ་རྣམས་ཀྱི་ཕུང་པོ་ཆེན་པོ་གཅལ་དུ་བཀྲམ་པ་རྣམས་བཅོམ་ལྡན་
འདས་ཀྱི་སྤྱན་སྔར་མཆོད་པའི་སྤྲིན་དུ་འབྱུང་བར་འགྱུར་རོ། །དེ་བཞིན་དུ་དྲན་པ་དང། བསམ་པ་ཙམ་གྱིས་མེ་ཏོག་གི་མཆོད་པ་ཆེན་པོ་བྱེད་དོ། །འདི་ལྟ་སྟེ། དྲན་པ་དང་བསམ་པ་
ཙམ་གྱིས་གོས་དང་རྒྱན་རྣམ་པ་སྣ་ཚོགས་རྣམ་པར་བཀྲ་བའི་མཆོད་པའི་སྤྲིན་ཆེན་པོ་ཕྱོགས་བཅུ་ཀུན་ཏུ་དེ་བཞིན་གཤེགས་པ་ཐམས་ཅད་ཀྱི་མཆོད་པར་འབྱུང་བར་འགྱུར་རོ། །
འདི་ལྟ་སྟེ། དོ་ཤལ་དང། གདུ་བུ་རྒྱན་ཅན་དང། དཔུང་རྒྱན་དང། རྣ་རྒྱན་དང། གསེར་སྐུད་དང། མུ་ཏིག་གི་དྲི་བ་དང། རྐེད་ཆིངས་དང། ཉིས་བསྐོར་དང། སུམ་བསྐོར་དང། སྐར་
མའི་ཕྲེང་བ་དང། གཙུག་ཏོར་འཆིང་བ་དང། ཟླ་བ་ཕྱེད་བ་ཅན་དང། གསེར་ཕྱེད་པ་དང། གདུ་བུ་རྒྱན་ཅན་ཟླ་བ་ཕྱེད་པ་དང། ཤང་ཤང་ཏེའུ་ཅན་དང། དབུ་རྒྱན་དང། ཅོད་པན་གྱི་

[315A]༄༅། །དྲ་བ་དང། གསེར་གྱི་དྲ་བ་དང། ཨ་བི་ཀ་དང་ཀརྞཱ་ཕལ་ཀ་དང། བྲེ་ཙ་ཀ་དང། ཏམྤའི་སྐུད་པ་དང། མཆོད་ཕྱིར་ཐོགས་དང། ཀསྤའི་ཕྲེང་བ་དང། གསེར་
གྱི་ཕྲེང་བ་དང། རིན་པོ་ཆེས་སྤྲས་པའི་ཕྲེང་བ་དང། རིན་པོ་ཆེ་སྣ་བདུན་གྱི་དྲིལ་བུ་དང། རྣ་བ་གང་བ་དང། གཙུག་ཏོར་འཆིང་བ་དང། ཡོངས་སུ་དཀྲིས་པ་དང། གཙུག་གི་ནོར་
བུའི་ཆར་རབ་ཏུ་འབབ་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་མཆོད་པའི་སྤྲིན་དུ་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་
གསང་བ་རྣམས་ཀྱི་མཆོད་པའི་སྤྲིན་ཆེན་པོར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་གསང་བ་རྣམས་ཀྱི་མཆོད་པའི་སྤྲིན་ཆེན་པོར་གྱུར་ནས་
རང་རང་གི་གཞལ་མེད་ཁང་གི་འབྱོར་པར་རབ་ཏུ་འགྱུར་རོ། །ཆར་དང། ཚོན་སྣ་ཚོགས་སུ་བཙོས་པའི་ཕྱོགས་བྲལ་གྱི་གོས་སྣ་ཚོགས་པའི་མཆོད་པའི་སྤྲིན་དུ་
འགྱུར་རོ། །དེ་བཞིན་གཤེགས་པ་ཐམས་ཅད་ཕྱོགས་བཅུའི་སངས་རྒྱས་ཐམས་ཅད་ཀྱི་དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་རྣམས་དང་རྗེས་སུ་
མཐུན་པའི་རི་མོའི་གོས་དང། རི་མོའི་གཞལ་མེད་ཁང་གི་མཆོད་པའི་སྤྲིན་གྱི་ཆར་འབེབས་སོ། །འདི་ལྟ་སྟེ། ཡུལ་ཀ་ཤི་ཀའི་གོས་ཚོན་སྣ་ཚོགས་སུ་བཙོས་པ་དང། གོས་

[315B] དར་གོས་རྣམས་ཀྱི་ཆར་འབེབས་སོ་།འདི་ལྟ་སྟེ། ཉི་མའི་འོད་དང། ཟླ་བ་དང། སེངྒེ་སྐྱེས་དང་དར་ཐོད་དང། ཀ་ཤི་དང། ཀོ་ས་ལ་པའི་མིའི་དབང་པོ་
དང། ཉི་མ་དང། ཟླ་བའི་སྣང་བ་དང། པདྨོ་དང། ཨུཏྤ་ལ་ཅན་གྱི་ཁ་དོག་དང། ཀོ་དྲི་ཀཱ་དང། གསེར་གྱི་གདུ་བུ་དང། མུ་ཏིག་གི་འབྲས་བུ་དང། ཀླུའི་གོ་ཆ་དང། རྣམ་པར་སྣང་
བ་དང། ལྷའི་རྒྱན་དང། མེ་ཏོག་སྣ་མ་དང། ཀོ་ཤ་དང། ཙམ་པ་ཀ་དང། ཁ་དོག་ཅན་དང། ད་རི་ཐོད་ཅན་དང། གནྡྷ་རའི་ཚོགས་དང། ཟླ་བའི་རྒྱན་ཅན་དང། དོང་ཀའི་མེ་ཏོག་ཅན་
དང། པདྨ་དཀར་པོ་ཅན་ཞེས་བྱ་བ་དང། བ་མ་ལཾ་ཀ་དང། ཀོ་ཤཱ་ཏ་ཀི་དང། རྫོགས་པར་འཕེལ་བར་བྱེད་པ་ཅན་དང། སྔོན་གྱི་ཡུལ་དང་གླིང་དང་ལྡན་པ་ཀུན་ནས་འོད་གསལ་བ་
དང། གདུ་བུ་རིང་པོ་དང། དགའ་བ་འཁྱིལ་བ་དང། རྒྱན་བསྐོར་བ་དང། སྣ་མའི་མེ་ཏོག་གི་ཁ་དོག་ཅན་དང། ཀནྡའི་འདབ་མ་ཅན་དང། དཀྵི་ཎཱ་ཀཾ་དང། ཀཉྩི་ནཱ་སའི་ཁ་དོག་
ཅན་ནམ་བསྐོར་བ་དང། གསར་མདོག་དང། རིན་པོ་ཆེའི་མདོག་དང་ཟླ་བའི་ཁ་དོག་གི་ལག་པ་དང། མེའི་ཁ་དོག་ཅན་དང། བཻ་ཌཱུརྱའི་ཁ་དོག་ཅན་དང། ནམ་མཁའི་ཁ་དོག་
ཅན་དང། ཀ་ནག་ནི་ཤུ་ཀཾ་དང། ཀུན་ནས་འཁྱིལ་ཞིང་ཡིད་བདེ་བའི་བ་སྤུ་རྣམ་པར་སྣང་ཞིང་རྣམ་པར་གསལ་བ་ཅན་དང། ཀུན་ནས་འོད་གསལ་ཞིང་དྲི་མ་མེད་པའི་རིག་སྔགས་

[316A]༄༅། །འཆང་གི་ཅོད་པན་ཅན་ཡང་ངོ། །ཞེས་གོས་རྣམ་པ་སྣ་ཚོགས་པ་གཞལ་དུ་མེད་པའི་ཆར་འབེབས་ཏེ། བཅོམ་ལྡན་འདས་རྣམས་གཞལ་དུ་མེད་པའི་
མཆོད་སྤྲིན་དང་བཅས་པའི་ཆར་འབེབས་སོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་དུ་གནས་པའི་རིག་སྔགས་ཀྱི་ལྷ་ཐམས་ཅད་དང། བྱང་
ཆུབ་སེམས་དཔའི་ཚོགས་རྣམས་དང། རྡོ་རྗེ་འཆང་དང། རིག་སྔགས་འཆང་གི་དབང་པོ་རིག་སྔགས་འཆང་གི་ཚོགས་ཀྱིས་ཡོངས་སུ་བསྐོར་བའི་མཆོད་པའི་སྤྲིན་དུ་
འགྱུར་རོ། །དེ་ལྟར་རིག་སྔགས་དྲན་པ་ཙམ་གྱིས་དེ་བཞིན་དུ་རྣམ་པ་སྣ་ཚོགས་པའི་མཆོད་པར་འགྱུར་རོ། །དྲི་སྣ་ཚོགས་པའི་ཆུ་གཞལ་དུ་མེད་པ་དང། དྲིའི་ཕྱེ་མ་
གཞལ་དུ་མེད་པ་དང། བདུག་པ་གཞལ་དུ་མེད་པའི་མཆོད་པར་འགྱུར་རོ། །འདི་ལྟ་སྟེ། ཙནྡན་གོ་ཤིརྵ་དང། ཏ་མ་ལིའི་འདབ་མ་དང། ཙནྡན་དང། ཙནྡན་དམར་པོ་དང་
པདྨ་ཅན་དང། དྲི་ཞིམ་པ་དང། ས་ར་ལཾ་དང། གུར་གུམ་དང་གོས་དང་ལྡན་པ་དང། དྲི་དང་ལྡན་པ་དང། པུ་ཤེལ་ཙེ་དང་རྒྱ་སྤོས་དང། ཏུ་རུ་ཀ་དང། སྤྲི་ཀ་དང། བོལ་
དང། སྲ་རྩི་པོག་དང། ན་མེ་རུ་དང། ཤྲཱི་བེཥྚ་ཀ་དང། པོག་དང། སལླ་ཀི་དང། གུ་གུལ་གྱི་བདུག་པ་དང། ཧྭགས་དང། སྦྲང་རྩི་དང། ལྔ་བསྐོར་བ་དང། ཀ་ཛོ་ཀ་དང། བལླི་

[316B] བལླི་ཀ་དང། ག་པུར་དང། གླ་རྩི་དང་རྣམ་པ་སྣ་ཚོགས་རྣམ་པར་བཀྲ་བའི་བདུག་པ་གཞན་སྦྱར་བ་རྣམས་དང། དྲིའི་ཆུའི་རྣམ་པ་རྣམས་དང། རྣམ་པ་སྣ་ཚོགས་པས་
བསྒོས་པའི་ཕྱེ་མ་དང་ལྡན་པ་འབྱུང་བར་འགྱུར་རོ། །དེ་བཞིན་གཤེགས་པ་མཆོད་སྤྲིན་གྱི་ཆར་འབེབས་སོ། །སྒྲོན་མའི་ཤིང་སྣ་ཚོགས་པ་སྦར་བ་གཞལ་དུ་མེད་པས་སྣང་བར་བྱེད་བཞིན་
པ་འབར་བར་བྱེད་དོ། །ཕྱོགས་བཅུ་རྣམས་སུ་ཀུན་ནས་སྒྲོན་མེའི་ཤིང་གངྒཱའི་ཀླུང་གི་བྱེ་མ་བྱེ་བ་ཁྲག་ཁྲིག་བརྒྱ་སྟོང་ཕྲག་དང་མཉམ་པའི་སྒྲོན་མའི་ཤིང་རབ་ཏུ་འབྱུང་ངོ། །འདི་ལྟ་སྟེ། ཏུ་
རུ་ཀའི་ཏིལ་མར་དང། ཙམ་པ་ཀའི་ཏིལ་མར་དང། ཨུཏྤ་ལའི་ཏིལ་མར་དང། སྣ་མའི་ཏིལ་མར་དང། བརྵི་ཀའི་ཏིལ་མར་དང་ཀོནྟའི་ཏིལ་མར་དང། ཨ་ཏི་མུཀྟ་ཀའི་ཏིལ་མར་དང་
པ་ལ་ཤའི་ཏིལ་མར་དང། ཙནྡན་གྱི་ཏིལ་མར་དང། ཛཱ་ཏིའི་འབྲས་བུའི་ཏིལ་མར་དང། བལླའི་ཏིལ་མར་དང། ཨ་ཤོ་གནྡྷ་ལ་སོགས་པའི་ཏིལ་མར་ལ་སྒྲོན་མེ་རབ་ཏུ་བྱེད་དོ། །
དེ་བཞིན་གཤེགས་པ་མཆོད་པའི་སྤྲིན་དུ་འགྱུར་རོ། །འདི་ལྟ་སྟེ། རོ་བརྒྱ་པའི་ཁ་ཟས་རྣམས་ཕྱོགས་བཅུའི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་
སངས་རྒྱས་ཡུལ་དང་དུས་སུ་ཉེ་བར་བཞུགས་པ་རྣམས་ཀྱི་སྤྱན་སྔར་རབ་ཏུ་འབྱུང་བར་འགྱུར་རོ། །འདི་ལྟ་སྟེ། རོ་བྲོ་བའི་མཆོག་རྣམ་པ་སྣ་ཚོགས་པའི་གཟུགས་དང། རྣམ་པ་

[317A]༄༅། །དང། ཞིམ་ཞིང་མངར་བ་མྱང་བར་འོས་པ་དགའ་བར་བྱ་བ་ཡིད་དགའ་བ། ཙོ་ལེ་ཛྱོ་དང། ཚིམ་པར་འོས་པ་དང། དྲིའི་རིགས་ལྷ་རྫས་རྣམ་པ་སྣ་ཚོགས་
པས་དུས་གསུམ་དུ་གཤེགས་པའི་བཅོམ་ལྡན་འདས་དེ་བཞིན་གཤེགས་པ་འཁོར་གྱི་ཚོགས་དང་བཅས་པ་དང། བྱང་ཆུབ་སེམས་དཔའི་ཚོགས་འཁོར་དང་བཅས་པ་
དང། ཉན་ཐོས་ཀྱི་དགེ་འདུན་དང་བཅས་པ་དང། རིག་སྔགས་ཀྱི་དཀྱིལ་འཁོར་གྱི་ལྷ་དང་བཅས་པ་རྣམས་ཀུན་ཏུ་ཚིམ་པར་བྱེད་པའི་འབྲས་བུ་རྣམ་པ་སྣ་ཚོགས་པ་དང། རོ་
བྲོ་བའི་མཆོག་རྣམ་པ་སྣ་ཚོགས་པ་དང། སྦྲང་རྩི་མངར་པོའི་རོ་མྱོང་བ་དང་ལྡན་པ་བཅོམ་ལྡན་འདས་འཁོར་གྱི་ཚོགས་དང་བཅས་པའི་སྤྱན་སྔར་རབ་ཏུ་འབྱུང་བར་འགྱུར་
ཏེ། དེ་བཞིན་གཤེགས་པ་ཐམས་ཅད་ཚིམ་པར་བྱེད་པའི་མཆོད་པའི་སྤྲིན་ཆེན་པོར་འགྱུར་རོ། །འདི་ལྟ་སྟེ། ལྷ་རྫས་ཀྱི་རོལ་མོའི་སྒྲ་རྣམ་པ་སྣ་ཚོགས་བ། དགའ་བར་འོས་
པའི་རོལ་མོའི་ཕེག་རྡོབ་པ་རྣམས་དང། འདི་ལྟ་སྟེ། དབྱངས་ཀྱི་ཡན་ལག་ལྔ་དང་ལྡན་པའི་མིའམ་ཅི་དང། དྲི་ཟའི་གླུ་དབྱངས་རྣམ་པ་སྣ་ཚོགས་པ་དང་བཅས་པ་དང། ཀླུའི་
བུ་མོ་དང། ལྷ་མ་ཡིན་གྱི་བུ་མོ་དང། ལྷའི་བུ་མོ་དང། ཆུ་ལས་བྱུང་བའི་བུ་མོ་རྣམས་ཀྱིས་རྣམ་པ་ཐ་དད་རྣམ་པ་སྣ་ཚོགས་པའི་གསང་སྔགས་ཀྱི་གླུ་དབྱངས་ཀྱི་རོལ་མོའི་

[317B]བཞིན་གཤེགས་པ་དེ་རྣམས་ཐམས་ཅད་ཀྱིས་དུས་གསུམ་པའི་རོལ་མོ་ཆེན་པོའི་མཆོད་པའི་སྤྲིན་དུ་འགྱུར་རོ། །རྣམ་པ་སྣ་
ཚོགས་པར་མཛེས་པའི་བསྟོད་པའི་རྣམ་པས་རོལ་མོའི་ཆོ་ག་ཞིབ་མོ་ཇི་ལྟ་བ་བཞིན་ཏུ་གསང་བའི་ཕྱག་རྒྱ་དང། དཀྱིལ་འཁོར་གྱི་རིམ་པར་ཕྱེ་བ་དང་རྗེས་སུ་མཐུན་པས་ཡང་དག་
པར་བསྟོད་པར་འགྱུར་རོ། །བྱང་ཆུབ་སེམས་དཔའི་ཚོགས་དང་བཅས་པའི་རིག་སྔགས་ཀྱི་ལྷ་དང། དཀྱིལ་འཁོར་གྱི་ལྷས་རྗེས་སུ་འཛིན་པར་འགྱུར་རོ། །ཡང་དག་པར་བསྟོད་
པ་རྣམས་ཀྱང་མཚན་སྨོས་པས་ཡང་དག་པར་བསྟོད་པ་བྱས་པར་འགྱུར་རོ། །དེ་བཞིན་དུ་ཡངས་པ་དང་ལྡན་པའི་གཟུངས་འཕགས་པ་སྤྱན་རས་གཟིགས་དབང་ཕྱུག་གིས་
གསུངས་པ། མཆོག་ཐམས་ཅད་དུ་མཆོད་པའི་སྤྲིན་དུ་གྱུར་པ། བླ་ན་མེད་པ་དཔག་བསམ་གྱི་ཤིང་ལྟ་བུའོ། །སྣ་ཚོགས་པའི་རྫུ་འཕྲུལ་དང། རྣམ་པར་འཕྲུལ་པ་སྒྱུ་མ་ལྟ་
བུའི་ཏིང་ངེ་འཛིན་བྱིན་གྱིས་རློབ་པའི་རྣམ་པར་འཕྲུལ་པས་རིག་སྔགས་འཆང་ཐམས་ཅད་ཀྱི་རྨད་དུ་བྱུང་བའི་མཆོག་གི་དངོས་གྲུབ་སྟེར་བར་བྱེད་པའོ། །སེམས་ཅན་ཐམས་
ཅད་ཀྱི་མ་དང་ཕར་གྱུར་པའོ། །སེམས་ཅན་ཐམས་ཅད་ཀྱི་བསམ་པ་ཡང་དག་པར་གྱུར་པའོ། །གསང་སྔགས་འཛིན་པ་ཐམས་ཅད་ཀྱི་མཆོག་གི་དངོས་གྲུབ་དང། བསམ་པ་ཡོངས་

[318A]༄༅། །སུ་རྫོགས་པར་བྱེད་པའོ། །སེམས་ཅན་ཐམས་ཅད་ཀྱི་སྡིག་པ་དང། ཉོན་མོངས་པ་དང། སྒྲིབ་པ་ཐམས་ཅད་ཡོངས་སུ་སྤྱོད་པར་བྱེད་པའོ། །ནད་
ཐམས་ཅད་སེལ་བར་བྱེད་པའོ། །སྡུག་བསྔལ་མི་བཟད་པ་གདུག་པ་ཐམས་ཅད་འཇོམས་པར་བྱེད་པའོ། །བཀྲ་ཤིས་པ་དང། ཡིད་ཀྱི་ཤིང་རྟ་ཐམས་ཅད་ཡོངས་སུ་རྫོགས་
པར་བྱེད་པའོ། །དེ་བཞིན་གཤེགས་པ་ཐམས་ཅད་ཀྱིས་ཡང་དག་པར་སྐུལ་བར་བྱེད་པའོ། །བྱང་ཆུབ་སེམས་དཔའ་ཐམས་ཅད་ཀྱི་དབུགས་འབྱིན་པར་བྱེད་པའོ། །རིག་
སྔགས་ཀྱི་དཀྱིལ་འཁོར་གྱི་ལྷ་ཐམས་ཅད་སྤྱན་འདྲེན་པར་བྱེད་པའོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་རྣམས་སྟོན་པར་བྱེད་པའོ། །ཀླུ་ཐམས་
ཅད་འགུགས་པར་བྱེད་པའོ། །གནོད་སྦྱིན་དང། སྲིན་པོ་དང། འབྱུང་པོ་དང། ཡི་དྭགས་དང། ཤ་ཟ་དང། བགེགས་དང། ལོག་པར་འདྲེན་པ་ཐམས་ཅད་ཟློག་པར་བྱེད་
པའོ༑ ༑སེམས་ཅན་ཐམས་ཅད་ཀྱི་མཆོག་གི་དངོས་གྲུབ་སྦྱིན་པར་བྱེད་པའོ། །དབུགས་མ་ཕྱིན་པ་རྣམས་ཀྱི་དབུགས་འབྱིན་པར་བྱེད་པའོ། །མ་གྲོལ་བ་རྣམས་གྲོལ་བར་
བྱེད་པའོ། །སྐྱབས་མེད་པ་རྣམས་ཀྱི་སྐྱབས་སོ། །དཔུང་གཉེན་མེད་པ་རྣམས་ཀྱི་དཔུང་གཉེན་ནོ། །མགོན་མེད་པ་རྣམས་ཀྱི་མགོན་དུ་གྱུར་པའོ། །འཁྲ་ས་མེད་པ་རྣམས་ཀྱིས་

[318B] །བསྙེན་གནས་མ་བྱས་པ་རྣམས་ལ་བསྙེན་གནས་སྦྱིན་པའོ། །གཙང་སྦྲ་མ་བྱས་པ་རྣམས་ལ་གཙང་སྦྲར་སྤྱོད་པའོ། །མི་ཚངས་པར་སྤྱོད་པའི་གནས་ལ་ཞེན་པ་
རྣམས་ལ་ཚངས་པར་སྤྱོད་པའི་གནས་སྦྱིན་པའོ། །ཐུབ་པའི་བརྟུལ་ཞུགས་མ་བྱས་པ་རྣམས་ལ་ཐུབ་པའི་བརྟུལ་ཞུགས་སྦྱིན་པའོ། །ཆོས་མ་ཡིན་པ་ལ་སྤྱོད་པ་རྣམས་
ཆོས་ལ་སྦྱོར་བའོ། །མི་དགེ་བའི་ལས་ཀྱི་ལམ་ལ་སྤྱོད་པ་རྣམས་དགེ་བའི་ཆོས་ལ་སྦྱོར་བའོ། །འཇིགས་པས་ཉམ་ཐག་པ་རྣམས་ལ་མི་འཇིགས་པ་སྦྱིན་པའོ། །དབུལ་བོ་
རྣམས་ལ་ནོར་སྦྱིན་པའོ། །འབྲུ་དང་བཟའ་བ་དང་བྲལ་བ་རྣམས་ལ་འབྲུ་འཕེལ་བ་ཆེན་པོ་སྦྱིན་པའོ། །མུ་གེས་ཉམ་ཐག་པ་རྣམས་ལ་སྐྱ་རྒྱལ་གྱིས་ཚོགས་པ་ལ་ངེས་པར་
སྦྱོར་བར་བྱེད་པའོ། །ལམ་ཉམས་པ་རྣམས་ཀྱི་ལམ་སྟོན་པར་བྱེད་པའོ། །དུས་མ་ཡིན་པར་འཆི་བར་འགྱུར་བ་རྣམས་ཀྱི་དུས་མ་ཡིན་པའི་འཆི་བ་སོ་སོར་འགོག་པའོ། །ལོང་བ་
རྣམས་ཀྱི་མིག་སྦྱིན་པར་བྱེད་པའོ། །འོན་པ་རྣམས་རྣ་བ་སྦྱིན་པར་བྱེད་པའོ། །སྣ་ཉམས་པ་རྣམས་ཀྱི་སྣ་རྣམ་པར་སྦྱོང་བར་བྱེད་པའོ། །རེག་པ་མེད་པ་རྣམས་ཀྱི་བདེ་བའི་རེག་པ་
ལ་ངེས་པར་སྦྱོར་བར་བྱེད་པའོ། །ལོངས་སྤྱོད་ཀྱིས་ཉམ་ཐག་པ་རྣམས་ཀྱི་ལོངས་སྤྱོད་སྦྱིན་པར་བྱེད་པའོ། །དྲན་པ་ཉམས་པ་རྣམས་ཀྱི་དྲན་པ་ཡོངས་སུ་སྦྱོང་བར་བྱེད་པའོ། །

[319A]༄༅། །བསམ་པ་ཉམས་པ་རྣམས་ཀྱི་བསམ་པ་ཡོངས་སུ་དག་པར་བྱེད་པའོ། །ཚུལ་ཁྲིམས་ཉམས་པ་རྣམས་ཀྱི་ཚུལ་ཁྲིམས་སྦྱིན་པའོ། །སྦྱིན་པ་ལ་
རྒྱབ་ཀྱིས་ཕྱོགས་པ་རྣམས་ལ་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་བྱེད་པའོ། །བརྩོན་འགྲུས་ཉམས་པ་རྣམས་ལ་སྟོབས་དང་བརྩོན་འགྲུས་ཀྱི་མཆོག་སྦྱིན་
པའོ༑ ༑བཟོད་པ་དང་བྲལ་བ་རྣམས་ལ་བཟོད་པ་དང་ཞི་བ་སྦྱིན་པའོ། །བསམ་གཏན་ཉམས་པ་རྣམས་ལ་བསམ་གཏན་དང་ཏིང་ངེ་འཛིན་ནི། ཡོངས་སུ་རྫོགས་པར་
བྱེད་པའོ། །ཤེས་རབ་ཉམས་པ་རྣམས་ལ་ཤེས་རབ་ཀུན་ཏུ་སྣང་བ་དང། བློ་གསལ་བ་དང། ཤེས་རབ་ཆེན་པོའི་སྣང་བ་ཡོངས་སུ་རྫོགས་པར་བྱེད་དོ། །དམ་ཚིག་མི་
ཤེས་པ་རྣམས་ལ་དམ་ཚིག་སྦྱིན་པའོ། །ཕྱག་རྒྱ་དང་བྲལ་བ་རྣམས་ཀྱི་ཕྱག་རྒྱ་ཡོངས་སུ་སྦྱོར་བར་བྱེད་པའོ། །རིག་སྔགས་དང། གསང་སྔགས་ལ་མི་མཁས་པ་རྣམས་
ལ་རིག་སྔགས་དང། གསང་སྔགས་རབ་ཏུ་སྦྱིན་པའོ། །མུ་སྟེགས་རྣམས་ལ་མུ་སྟེགས་སྨྲ་བ་དང། འཇུག་ངོགས་བཟང་པོ་དང་ལམ་རབ་རབ་ཏུ་སྒྲུབ་པར་བྱེད་པའོ། །སངས་
རྒྱས་ཀྱི་བྱང་ཆུབ་ལས་རྒྱབ་ཀྱིས་ཕྱོགས་པ་རྣམས་ལ་སངས་རྒྱས་ཀྱི་བྱང་ཆུབ་ཆེན་པོའི་མཆོག་སྦྱིན་པའོ། །འཁོར་བ་ལས་མ་བསྒྲལ་བ་རྣམས་སྒྲོལ་བར་བྱེད་པའོ། །

[319B]མུན་པ་སེལ་བ་སྦྱིན་པར་བྱེད་པའོ། །སྒྲིབ་པར་བྱ་བ་རྣམས་ཀྱི་སྒྲིབ་པ་དང་བྲལ་བར་བྱེད་པའོ། །མཚམས་མེད་པ་ལྔའི་འགྲོ་
བ་རྣམས་ཀྱིས་མཚམས་མེད་པ་ལྔ་སྦྱོང་བར་བྱེད་པའོ། །ངག་ཉམས་པ་རྣམས་ཀྱི་ངག་རྣམ་པར་དག་པར་བྱེད་པའོ། །མ་གྲུབ་པ་རྣམས་ལ་མཆོག་གི་དངོས་གྲུབ་སྦྱིན་པའོ། །ཐུན་
ཚགས་དང་བཅས་པ་རྣམས་ཀྱི་ཐུན་ཚགས་དང་བྲལ་ཞིང་ཡོངས་སུ་དག་པར་བྱེད་པའོ། །དན་པ་རྣམས་ལ་མཆོག་སྦྱིན་པའོ། །མྱ་ངན་ལས་མ་འདས་རྣམས་ཀྱི་མྱ་ངན་ལས་
འདས་པའི་མཆོག་གོ་བརྡ་མི་ཕྲད་པ་རྣམས་ལ་བརྡ་སྤྲོད་པར་བྱེད་པའོ། །ཀུན་ནས་འཁྲུགས་པ་རྣམས་ཀྱི་སེམས་གནས་པའི་མཆོག་གོ་།མཆོག་མེད་པ་རྣམས་ལ་
མཆོག་སྦྱིན་པའོ། །རྨི་ལམ་ངན་པ་མཐོང་བ་རྣམས་ལ་རྨི་ལམ་ཆེན་པོའི་མཆོག་སྟོན་པའོ། །བཀྲེས་པ་རྣམས་ལ་ཁ་ཟས་ཀྱི་མཆོག་སྦྱིན་པའོ། །སྐོམ་པ་རྣམས་བཏུང་བ་ཆེན་
པོའི་རོ་ལ་ཡོངས་སུ་ལོངས་སྤྱོད་པར་བྱེད་པའོ། །གཅེར་བུ་རྣམས་ཀྱི་གོས་དང་བསྒོ་བ་སོ་སོར་ཐོབ་ཅིང་གྲུབ་པའོ། །མཛེ་ཅན་རྣམས་ཀྱི་མཛེ་དང་བྲལ་བར་བྱེད་པའོ། །ཤ་བཀྲ་
ཅན་རྣམས་ཀྱི་ཤ་བཀྲ་ཡོངས་སུ་སྦྱོང་བར་བྱེད་པའོ། །རིམས་ཀྱིས་བཏབ་བ་རྣམས་ཀྱི་རིམས་དང་བྲལ་བར་བྱེད་པའོ། །གདོན་གྱིས་ཟིན་པ་རྣམས་ཀྱི་གདོན་དང། གཤེད་བྱེད་

[320A]༄༅། །པ་དང། གདུལ་དཀའ་བ་རྣམས་འདུལ་བར་བྱེད་པའོ། །དགྲ་བོ་ཕྱིན་ཅི་ལོག་པ་རྣམས་ཀྱི་དགྲ་རྣམས་དང་བྲལ་བར་བྱེད་པའོ་།དབུལ་པོ་རྣམས་ལ་ནོར་སྦྱིན་
པར་འགྱུར་རོ། །བུ་བཟའ་ཅན་རྣམས་ཀྱི་བུ་བཟའ་ཆེར་འཕེལ་བར་འགྱུར་རོ། །མུན་པས་ལོང་པར་བྱས་པར་ཐམས་ཅད་ཀྱི་སྒྲོན་མའི་ཤིང་དང། ཉི་མའི་འོད་ཟེར་སྟོང་གིས་
ཀུན་ཏུ་སྣང་བའོ། །རྒྱལ་པོས་བཅོམ་པ་རྣམས་ལ་ལོངས་སྤྱོད་རྒྱ་ཆེན་པོ་ཆེར་སྦྱིན་པའོ། །འཁོན་པ་རྣམས་གཅིག་ཏུ་བྱེད་པའོ། །སེར་སྣ་ཅན་རྣམས་ཀྱི་སེར་སྣ་ཤིན་
ཏུ་འཇོམས་པའོ། །འདོད་ཆགས་ལ་ཆགས་པ་རྣམས་ཀྱི་འདོད་ཆགས་རབ་ཏུ་འཇོམས་པའོ། །རྨོངས་པ་ཆུང་བ་མ་ཡིན་པ་རྣམས་ཀྱི་རྨོངས་པ་དང་བྲལ་བར་འགྱུར་རོ། །མི་དགེ་
བའི་ལམ་གྱིས་རབ་ཏུ་ཉམས་པ་རྣམས་ཀྱིས་དགེ་བའི་ལམ་གྱི་ཡིད་ཆོས་ཀྱི་ནང་དུ་ཆུད་པར་འགྱུར་རོ། །གཞན་གྱི་དབང་དུ་གྱུར་པའི་སེམས་ཅན་རྣམས་ཀྱི་འཇིགས་པ་མེད་པར་
འགྱུར་ཞིང། ཡིད་ཆོས་ཀྱི་ནང་དུ་ཆུད་པར་འགྱུར་རོ། །ལོག་པར་ལྟུང་བ་རྣམས་ཀྱིས་ཤེས་རབ་དང། བློ་དང། ཤེས་བཞིན་དང་བཀྲམ་པ་རྣམས་ཀྱི་བློ་བསྙེན་པར་འགྱུར་
སངས་རྒྱས་མ་མཐོང་བ་རྣམས་དེ་བཞིན་གཤེགས་པ་ཐམས་ཅད་མཐོང་བར་འདོད་པར་འགྱུར་རོ། །ཆོས་ཐོས་པ་དང་བྲལ་བ་རྣམས་ཀྱི་ཆོས་ཆེན་པོའི་རོ་རྒྱ་ཆེན་པོ་ཐོས་པར་

[320B] །དགེ་འདུན་ལ་བསྙེན་བཀུར་བྱེད་པ་དང་བྲལ་བ་རྣམས་ཀྱིས་ལྷ་དང་ཉན་ཐོས་ཀྱི་དགེ་འདུན་ལ་བསྙེན་བཀུར་བྱེད་པར་འགྱུར་རོ། །དབང་པོ་ཉམས་པ་རྣམས་ཀྱི་དབང་པོ་
ཡོངས་སུ་རྫོགས་པར་འགྱུར་རོ། །ཡན་ལག་རྣམ་པར་ཉམས་པའི་སེམས་ཅན་རྣམས་ཀྱི་སོ་སོའི་ཡན་ལག་ཡོངས་སུ་རྫོགས་པར་འགྱུར་རོ་།བྱང་ཆུབ་སེམས་དཔའ་མཐོང་བ་
དང་བྲལ་བ་རྣམས་ཀྱི་བྱང་ཆུབ་སེམས་དཔའི་ཚོགས་ཆེན་པོ་མཐོང་བར་འགྱུར་རོ། །ལྷས་ཡོངས་སུ་སྤངས་པ་རྣམས་ཀྱི་ལྷའི་ཚོགས་ཐམས་ཅད་ཀྱིས་ཡང་དག་པར་འཛིན་པར་
འགྱུར་རོ། །ཉོན་མོངས་པ་དང་སྒྲིབ་པས་དཀྲིས་པའི་སེམས་རྣམས་ཀྱི་ཉོན་མོངས་པ་དང། སྒྲིབ་པ་ཐམས་ཅད་ལས་ཡོངས་སུ་གྲོལ་བར་འགྱུར་རོ། །ཕྱག་ན་རྡོ་རྗེ། དོན་ཡོད་པའི་
མཆོད་པའི་ནོར་བུའི་སྙིང་པོའི་གཟུངས་སྤྱན་རས་གཟིགས་དབང་ཕྱུག་གིས་གསུངས་པ་ནི། དེ་ལྟར་རྫུ་འཕྲུལ་ཆེ་སྟེ། དེ་བཞིན་གཤེགས་པ་ཐམས་ཅད་ཀྱི་མཆོད་པའི་སྤྲིན། བྱང་
ཆུབ་སེམས་དཔའ་ཐམས་ཅད་ཀྱི་མཆོད་པའི་སྤྲིན། སངས་རྒྱས་ཀྱི་ཞིང་ཐམས་ཅད་དུ་རིན་པོ་ཆེ་སྣ་བདུན་གྱི་མཆོད་པའི་སྤྲིན་གྱི་ཆར་འབེབས་པ། སངས་རྒྱས་ཀྱི་ཞིང་གི་དེ་བཞིན་
གཤེགས་པ་ཐམས་ཅད་དང་མཚུངས་པར་དུས་གསུམ་དུ་གཤེགས་ཤིང་བཞུགས་པ་རྣམས་ཀྱི་དཔག་བསམ་གྱི་ཤིང་ཆེན་པོའི་མཆོད་པའི་སྤྲིན་གྱི་ཆར་འབེབས་པར་བྱེད་པའི་

[321A]༄༅། །མཆོད་སྤྲིན་འབྱུང་བར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་རིག་སྔགས་ཀྱི་དཀྱིལ་འཁོར་གྱི་ཁོ་ན་ཉིད་སྒྲུབ་པར་བྱེད་པ་
རྨད་དུ་བྱུང་བའི་དངོས་གྲུབ་ཡང་དག་པར་སྟོན་པར་བྱེད་པའོ་།རིག་སྔགས་ཀྱི་དཀྱིལ་འཁོར་གྱི་ལྷ་ཐམས་ཅད་དང། རིག་པའི་རྒྱལ་པོའི་ལྷ་རྣམས་དང། གསང་སྔགས་ཀྱི་ལྷ་
ཐམས་ཅད་སྤྱན་འདྲེན་ཞིང་འགུགས་པར་བྱེད་པའོ། །འདི་ནི། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་བྱེད་པའོ། །འདི་ནི། ཐམས་ཅད་དུ་གསང་བའི་སྒོ་སྟོན་པར་བྱེད་པའོ།།
ལག་ན་རྡོ་རྗེ། དོན་ཡོད་པའི་མཆོད་པའི་སྙིང་པོའི་གཟུངས་འདི་ནི། དུས་མ་ཡིན་པའི་ཆར་དང། མུ་གེ་དང། དུས་ཀྱི་ཆུ་རྣམ་པར་ཉམས་པ་ལ་སོ་སོར་བསྐྱེད་པའོ། །དེ་ནས་
རིག་སྔགས་འཆང་གཙང་མས་ཁྲུས་བྱས་གོས་གཙང་བ་བསྒོས་ཏེ་ཡིད་རྩེ་གཅིག་ཏུ་བྱས་ན། སེམས་ཅན་ཐམས་ཅད་ལ་མཆོག་ཏུ་བརྩེ་བ་དང། བྱམས་པའི་སེམས་བསྒོམ་པར་
བྱའོ༑ ༑མཆོད་རྟེན་གྱི་ཡན་ལག་དང་ཉེ་བའམ། ཁང་སྟོང་ངམ་རི་བོའམ། ནགས་ཐིབས་པོ་དང། དགོན་པ་དང། སྐྱེད་མོས་ཚལ་ལམ་དགེ་འདུན་གྱི་ཀུན་དགའ་ར་བའམ། ཆུ་
ཀླུང་ངམ། མཚེའུ་འམ། རྫིང་བུའམ། ཀླུ་གནས་པའི་མྪོའམ་ལྷའི་གནས་སམ། རྒྱལ་པོའི་ཕོ་བྲང་ཡང་རུང་སྟེ། དེར་རིག་སྔགས་འཆང་གཙང་མར་གནས་པས་ས་

[321B]ཀྱི་ཚད་ཀྱི་དཀྱིལ་འཁོར་བྱས་ལས་དང་བ་བྱུང་དུ་ལྡན་པས་གྲུ་བཞི་པར་ཆ་གཞལ་སྟེ་ལེགས་པར་བྱི་དོར་བྱས་ལ་ཤིན་
ཏུ་འཇམ་པར་བྱའོ། །དེའི་སྟེང་དུ་ཙནྡན་དང། དྲིའི་ཆུས་བྱུག་པར་བྱའོ། །གུར་གུམ་གྱིས་རྣམ་པ་སྣ་ཚོགས་པའི་མཚན་མ་དང་ཕྱག་རྒྱ་རྣམས་རི་མོར་འབྲིའོ། །དེ་ལ་དཀྱིལ་
འཁོར་གྱི་དབུས་ཀྱི་སྙིང་པོ་ཀླུ་མགོ་བོ་དགུ་པ་སྐྱིལ་མོ་ཀྲུང་གིས་འདུག་པ་བྲིའོ། །གྲ་བཞིའི་ནང་དུ་ཆུད་པར་དོན་ཡོད་ཞགས་པ་བྲིའོ། །དཀྱིལ་འཁོར་གྱི་ཕྱི་རོལ་གྱི་ཁོར་ཡུག་ཏུ་
ཇི་ལྟར་ཐོབ་པའི་ཕྱག་རྒྱ་དང། གསང་སྔགས་རྣམས་བྲི་བར་བྱའོ། །བསྒོ་བཞི་རྣམ་པར་དབྱེ་བར་བྱ་སྟེ། ཇི་ལྟར་འབྱོར་བའི་གཏོར་མ་སྣ་ཚོགས་པའི་རོའི་གཏོར་མ་དཀར་
པོ་དང། མེ་ཏོག་དང། བདུག་པ་དང། དྲི་དང། མར་མེ་དང། གང་བའི་བུམ་པ་དང། གཏོར་མ་དང། བདུག་པའི་པོག་ཕོར་གྱིས་ཉེ་བར་མཛེས་པར་བྱའོ། །རིག་སྔགས་འཆང་
གིས་ཆེས་མངོན་དུ་དོན་ཡོད་ཞགས་པ་ལན་བདུན་བཟླས་པར་བྱའོ་།ཁྲོ་བོའི་རྒྱལ་པོ་ལ་ལན་གཅིག་བཟླས་པས་མངོན་པར་དབང་བསྐུར་བར་བྱའོ། །དོན་ཡོད་པའི་ལྕགས་སྐྱུ་
དང། ཁྲོ་བོ་ལྕགས་ཀྱུ་དུས་གཅིག་ཏུ་བརྗོད་དོ། །རིག་སྔགས་ཀྱི་རྒྱལ་པོ་ལན་གསུམ་དུ་བརྗོད་པར་བྱའོ། །དེ་ནས་རིག་སྔགས་འཆང་གིས་དཀྱིལ་འཁོར་ལ་མངོན་དུ་ཕྱོགས་ཏེ་

[322A]༄༅། །བཟླས་པའི་ཆོ་ག་བྱའོ། །དོན་ཡོད་པའི་མཆོད་པ་ནོར་བུའི་སྙིང་པོ་ལན་སྟོང་རྩ་བརྒྱད་དུ་བཟླས་བརྗོད་བྱའོ། །ནཱ་ག་གེ་སར་དང། ནཱ་ལ་དི་ན་དང། རྒྱ་
སྤོས་དང། གུར་གུམ་དང། ཙནྡན་དང། ཡུངས་ཀར་དང། ལི་ཁ་ར་མཉམ་པར་སྦྱར་བའི་གདུག་པལ་བཟླས་བརྗོད་བརྒྱ་རྩ་བརྒྱད་བྱ་སྟེ། ཀླུའི་དཀྱིལ་འཁོར་དུ་བདུག་
པ་དབུལ་བར་བྱའོ། །ཀླུའི་ལྟེ་བའི་སྟེང་དུ་བདུག་སྤོས་ཀྱི་པོག་ཕོར་གང་བ་གཞག་པར་བྱའོ། །ལན་སྟོང་རྩ་བརྒྱད་དུ་བཟླས་པའི་མོད་ཉིད་ལ་ཀླུའི་ཞགས་པ་ཆེན་པོ་ལས་
ཆར་གྱི་རྒྱུན་ཆེན་པོ་འབྱིན་ཏེ། ཇི་སྲིད་འདོད་པའི་བར་དུ་ཆར་འབེབས་སོ། །ཀླུའི་རྒྱལ་པོའི་མིང་ནས་བཟུང་སྟེ་བཟླས་པར་བྱའོ་།ཀླུའི་རྒྱལ་པོ་རྒྱ་མཚོ་དང། དགའ་བོ་
དང། ཉེ་དགའ་བོ་དང། ནོར་རྒྱས་ཀྱི་བུ་དང། འཇོག་པོ་དང། ཧུ་ལུ་དང། ཨུ་ལཾ་བུ་ལ་དང། ཆུ་ལྷ་དང། ཡིད་ལྡན་དང། ཨེ་ལའི་འདབ་མ་དང། ཀླུའི་རྒྱལ་པོ་ཀུན་ནས་
འཁོར་བའི་གདུགས་ཏེ། ཀླུའི་རྒྱལ་པོ་རྣམས་ལས་གཅིག་སྨོས་པར་བྱ་སྟེ། ཀླུའི་རྒྱལ་པོ་དེ་རྣམས་ཀྱི་བདེན་པར་དམ་བཅས་པས་རྣམ་པར་བཞག་པའི་མོད་ཉིད་ལ་ཆར་
གྱི་རྒྱན་འབྱིན་པར་བྱེད་དེ། ཇི་སྲིད་འདོད་ཀྱི་བར་དུ་ཀུན་ནས་སྦྱོར་བས་ཆར་སྟོང་ཕྲག་འབེབས་སོ། །ཡང་ན་ཡུངས་ཀར་ལ་སྟོང་རྩ་བརྒྱད་དུ་བཟླས་པས་ཀླུའི་རྒྱལ་པོའི་

[322B] །སྦྱིན་སྲེག་བྱས་པ་ཙམ་གྱི་མོད་ལ་འཕྲལ་ཉིད་དུ་སྟོང་ཕྲག་དུ་མར་ཨ་བི་རཱ་ཡཾ་ཆར་གྱི་རྒྱན་འབྱིན་པར་བྱེད་དོ། །སྤར་མོ་གང་གིས་ཉིན་མཚན་
གཅིག་ཏུ་རྒྱུན་མི་འཆད་པར་ཆར་འབེབས་སོ། །སྤར་མོ་གསུམ་གྱིས་ཉིན་མཚན་གསུམ་དུ་འབེབས་སོ། །སྦར་མོ་བདུན་གྱིས་ཉིན་མཚན་བདུན་དུ་ཆར་གྱི་རྒྱུན་ཆེན་པོ་ཀླུའི་རྒྱལ་
པོས་འབྱིན་བར་བྱེད་དོ། །ཡང་དག་པ་ཁོ་ནར་ཆར་གྱི་རྒྱུན་ལྟུང་ངོ། །ཡང་ན་ཀླུའི་རས་རིས་བྱ་སྟེ། ཁྲུ་གང་གི་ཚད་ལ་ཀུན་ནས་གྲུ་བཞི་པའི་ཚད་ཀྱི་རས་ལ་རི་མོར་བྱའོ། །དེའི་དབུས་སུ་
རིག་པའི་རྒྱལ་བོ་འཕགས་པ་སྤྱན་རས་གཟིགས་དབང་ཕྱུག་བྲི་བར་བྱ་སྟེ། སྐྱིལ་མོ་ཀྲུང་གིས་འདུག་པ། ཕྱག་བཞི་པ། རལ་གྲི་དང་རྩེ་གསུམ་དང། ཞགས་པ་དང། པདྨ་ཐོགས་
པར་བྱའོ། །ཞལ་ཁྲོ་གཉེར་ཅན་རྒྱན་ཐམས་ཅད་ཀྱིས་རྣམ་པར་བརྒྱན་བ། རལ་བའི་ཅོད་པན་གྱིས་སྤུད་པ། འོད་དཔག་མེད་ཀྱི་ཅོད་པན་ཅན་རལ་བ་ཟླ་བ་ཕྱེད་པས་ཉེ་བར་མཛེས་པ། འོད་
འདོམ་གང་བས་ཡང་དག་པར་བརྒྱན་པ། ཆུ་དང་བཅས་པའི་པདྨའི་གདན་བྱའོ། །ཀླུའི་རྒྱལ་པོ་དེ་དག་བུས་མོ་གཡས་དང་གཡོན་པ་བཙུགས་པ་བྱའོ། །ཀླུའི་གདེངས་ཀ་དང་བཅས་པ་
ཐལ་མོ་འཆང་བས་སྐྱབས་སུ་འགྲོ་བར་བྱའོ། །དེ་ནས་རིག་སྔགས་དེས་རས་རིས་དེ་ལ་མངོན་དུ་ཕྱོགས་དེ་སྨྲ་བ་བཅད་ནས་དོན་ཡོད་པའི་མཆོད་པའི་ནོར་བུའི་སྙིང་པོའི་གཟུངས་སྟོང་རྩ་

[323A]༄༅། །བརྒྱད་དུ་བཟླས་པར་བྱ་སྟེ། ཡུངས་ཀར་ལ་ལན་སྟོང་རྩ་བརྒྱད་བཟླས་ནས་ཀླུའི་རྒྱལ་པོ་རྒྱ་མཚོ་ལ་བསྣུན་པར་བྱའོ། །སྟོང་རྩ་བརྒྱད་རྫོགས་པ་དང་
ཆར་གྱི་རྒྱུན་ཆེན་པོ་འབབ་པར་བྱེད་དོ། །གལ་ཏེ་ལོ་སྟོང་དུ་ཆར་མི་འབབ་པར་འགྱུར་བ་ལས་འཕྲལ་ཉིད་དུ་ལྷས་ཆར་འབེབས་པར་བྱེད་པ་ཐེ་ཚོམ་མེད་དོ། །རླུང་དང། སད་
དང། སེར་བའི་དུས་སུ་དེའི་རས་རིས་ཁང་བའི་སྟེང་དུ་བཞག་སྟེ་རླུང་དང། སད་དང། སེར་བ་ཐམས་ཅད་ཕྱིར་ཞིང་མི་འབྱུང་ངོ་།ཕྱོགས་གང་དུ་རས་རིས་རྣམ་པར་ལྟ་
བར་བྱེད་པ་དེའི་ཕྱོགས་ཀྱི་གནས་སུ་རླུང་དང། སད་དང། སེར་བ་མི་འབབ་སྟེ། རིའམ་དགོན་དུང་འཁྲིགས་པར་ཡང་མི་འབབ་བོ། །ཡང་ན་རིག་སྔགས་འཆང་གིས་རས་
རིས་དེ་བཟུང་ནས་ཀླུའི་གནས་ཀྱི་མཚོར་སོང་ནས་གནས་ཀྱི་མཚོ་དེར་གཞག་པར་བྱའོ། །དོན་ཡོད་ཞགས་པའི་མཆོད་པའི་ནོར་བུའི་སྙིང་པོའི་གཟུངས་སྟོང་རྩ་བརྒྱད་དུ་ཆུ་
ལ་བཟླས་ཏེ་གནས་པའི་མཚོ་རུ་འཕང་བར་བྱའོ། །འཕགས་པ་ཙམ་གྱི་མོད་ལ་གནས་དེར་གནས་པའི་ཀླུ་ཁྱེའུ་གཟུགས་ཀྱིས་ལུས་ཕྱེད་གནས་དེ་ནས་ཐོན་ཏེ་རས་རིས་དེ་
ལ་ཕྱག་འཚལ་བར་བྱེད་དོ། །རིག་སྔགས་འཆང་བ་ལ་སྨྲས་པ་རིག་སྔགས་འཆང་གི་བཀའ་བསྒོ་བ་ཅི་ཡིན་པ་བདག་གིས་བགྱིའོ་ཞེས་སོ། །རིག་སྔགས་འཆང་གིས་སྨྲ་

[323B] ཀླུ་ཆེན་པོ། འཛམ་བུའི་གླིང་ཀུན་ཏུ་ལྟ་བར་གྱིས་ཤིག་ཁྱེའུ་དེ་ཡང་ཕྱོགས་བཞི་ཀུན་ཏུ་རྣམ་པར་ལྟ་བར་བྱེད་དོ། །ཇི་ལྟ་ཇི་ལྟར་མཚན་མ་མཐོང་བ་དེ་ལྟ་དེ་ལྟར་
རིག་སྔགས་འཆད་ལ་མཚན་མ་སྨྲ་བར་འགྱུར་ཏེ། ལེགས་པར་བྱས་པའམ། ཉེས་པར་བྱས་པ་དེ་ཐམས་ཅད་སྨྲ་བར་བྱེད་དོ། །དེ་ནས་རིག་སྔགས་འཆང་གིས་བརྗོད་པར་བྱ་སྟེ་
ཀླུ་ཆེན་པོ། ཆར་ཕོབ་ལ་ཚིམ་པར་གྱིས་ཤིག་ཛམ་བུ་གླིང་པའི་རྩྭ་དང་ནགས་ཀྱི་བདག་པོ་དང། རི་དང། ཚང་ཚིང་དང། དགོན་པ་དང། ཞིང་དང། ཀུན་དགའ་ར་བ་རྣམས་ཐམས་ཅད་
དུ་ཆར་གྱི་རྒྱུན་འབྱིན་པར་གྱིས་ཤིག། ལྷའི་ཆུས་ཀུན་ནས་ཆར་ཕོབ་ཅིག་སེམས་ཅན་ཐམས་ཅད་ཀྱི་ལྷའི་ཆུའི་ཆར་གྱི་རྒྱུན་ཆེན་པོ་ཕོབ་ཅིག། ཀླུའི་ཁྱེའུ་ལ་སྨྲས་པ། ཀྱེ་
བཅུད་ལེན་མཆོག་ཏུ་གྱ་ནོམ་པའི་རིག་སྔགས་ཀྱི་གཞི་བྱིན་ཅིག་ཅེས་རིག་སྔགས་འཆང་གིས་བརྗོད་པར་བྱའོ། །ཀླུའི་ཁྱེའུ། བདུད་རྩི་བཅུད་ཀྱི་ལེན་གྱི་མཆོག་ཟུངས་ཤིག་ཅེས་
སོ༑ ༑དེ་ནས་ཀླུའི་ཁྱེའུ་དེ་རིག་སྔགས་འཆང་ལ་མངོན་དུ་ཕྱོགས་ཏེ་ཐལ་མོ་སྦྱར་ནས་ཉེ་བར་འདུག་གོ། རིག་སྔགས་འཆང་གིས་ཀླུ་ཆེན་པོ་ཉོན་ཅིག་ཅེས་བརྗོད་པར་བྱའོ། །དེ་
ནས་རིག་སྔགས་འཆང་གིས་རྟེན་ཅིང་འབྲེལ་པར་འབྱུང་བ་བསྟན་པར་བྱ། །འཕགས་པའི་བདེན་པ་བཞི་པོ་རྣམས་དང། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་དང། འཕགས་

[324A]༄༅། །པའི་ལམ་ཡན་ལག་བརྒྱད་པ་བསྟན་པར་བྱའོ། །དོན་ཡོད་ཞགས་པའི་མདོ་ཡང་བསྟན་པར་བྱའོ། །གང་གི་ཚེ་རིག་སྔགས་འཆང་དེ་ལྟ་བུའི་དེ་བཞིན་
གཤེགས་པའི་ཆོས་སྟོན་བཞིན་པ་ན་ཀླུའི་ལུས་ལས་བདུག་པ་འཁྲིགས་པའི་སྤྲིན་ཆེན་པོ་ངེས་པར་ཐོན་ཏེ། ནམ་མཁའི་དཀྱིལ་དུ་གཡོགས་པར་བྱེད་ཅིང་གནས་སོ། །
ཆོས་སྟོན་པའི་སྐད་ཅིག་ཐང་གཅིག་ཡུད་ཙམ་དེ་ལ་ཆར་གྱི་རྒྱུན་ཆེན་པོ་འབེབས་པར་བྱེད་དེ། སའི་མཚོ་དེར་ཆར་པ་འབབ་པ་མ་ཡིན་ནོ། །རིག་སྔགས་འཆང་དང། རས་
རིས་ཀྱི་སྟེང་དུ་ཀླུའི་ཁྱེའུ་དེ་རས་རིས་དེ་ལ་མཆོད་པ་བྱེད་དོ་།རིག་སྔགས་འཆང་དེ་ལ་ཡོན་དང་བཅས་པས་ཆོས་ལ་མཆོད་པ་འབུལ་བར་བྱེད་དེ། རིག་སྔགས་འཆང་
གིས་སྨྲས་པ། རིག་སྔགས་འཆང་གི་སར་ཁྱོད་ཞུགས་ཤིག་དེ་རྣམས་འདི་སྐད་ཅེས་རིག་སྔགས་འཆང་རང་གི་ཁྱིམ་གྱིས་ཆོག་གོ་རིག་སྔགས་འཆང་གིས་སྨྲ་བར་
བྱ་སྟེ༑ གལ་ཏེ་དགེ་བ་བཅུའི་ལས་ཀྱི་ལམ་འཁོར་དང་བཅས་པ་ཡང་དག་པར་ལེན་པར་བྱེད་ན། དེའི་ཚེ་ང་ཁྱོད་ཀྱི་གནས་མཆོག་ཏུ་འཇུག་པར་བྱའོ། །གལ་ཏེ་མི་བྱེད་ན་
འཇུག་པར་མི་བྱའོ་ཞེས་སོ། །དེ་ནས་ཁྱེའུ་དེ་གལ་ཏེ་བྱེད་ན། དགེ་བ་སྟོན་པ་མཐོང་བ་དེའི་ཚེ་རང་གི་གཟུགས་ཀྱིས་གནས་པར་བྱེད་དེ། ལྷ་རྫས་ཀྱི་རྣ་རྒྱན་དྲི་མ་མེད་པ་གཡོ་བ་

[324B] རྒྱན་ཐམས་ཅད་ཀྱིས་རྣམ་པར་བརྒྱན་པའོ། །གལ་ཏེ་མི་བྱེད་ན། ཁྱེའུ་དེའི་གཟུགས་མི་སྣང་བར་འགྱུར་ཏེ། སླར་ཡང་མི་མཐོང་ངོ། །ཡང་ན་རྫུ་འཕྲུལ་ཆེན་
པོ་ཅན་གྱི་ཀླུའི་རྒྱལ་པོ་མཐོང་བར་འདོད་པའི་རིག་སྔགས་འཆང་དེས་ཟངས་ཀྱི་འདབ་མ་ལ་དོན་ཡོད་པའི་མཆོད་པའི་ནོར་བུའི་སྙིང་པོའི་གཟུངས་དེའི་སྟེང་དུ་བྲི་བར་བྱ་སྟེ། སྦྲང་རྩིས་
བྱུག་པར་བྱའོ། །ཡུངས་ཀར་ལ་ལན་བརྒྱ་རྩ་བརྒྱད་དུ་ཡོངས་སུ་བཟླས་ཏེ་གཏོར་བར་བྱ་སྟེ། གནས་པའི་མཚོ་དེར་འཕང་བར་བྱའོ་།གུ་གུལ་ཞོ་གཅིག་ཚད་ཀྱིས་མཆོད་ནས་བདུག་
པ་སྦྱིན་པར་བྱའོ། །ཇི་སྲིད་དུ་གུ་གུལ་ཕྱེད་ཀྱི་ཆ་ཤས་ཀྱི་ལྷག་མ་ལས་ཀྱི་བར་དུ་བསྲེག་པར་བྱའོ། །སྐད་ཅིག་ཡུད་ཙམ་ཐང་གཅིག་དེ་ལ་ཀླུའི་རྒྱལ་པོ་རྒྱ་མཚོ་བྲམ་ཟེའི་གཟུགས་ཀྱིས་
ཀླུའི་མཚོར་ཉེ་བར་འདུག་སྟེ། རིག་སྔགས་འཆང་ལ་ཤིས་བརྗོད་པར་བྱེད་དོ། །རིག་སྔགས་འཆང་གིས་ཀྱང་ནད་མེད་པར་གྱུར་ཅིག་ཅེས་བརྗོད་པར་བྱའོ། །ཀྱེ་ཆོས་ཀྱི་དོན་གྱི་
ཚིག་ཉོན་ཅིག་ཆོས་དང་འཇིག་རྟེན་མང་པོ་ཡང་སྐྱོངས་ཤིག་ཅེས་སོ། །བྲམ་ཟེ་དེ་ཡང་དགའ་སྟེ་རིག་སྔགས་འཆང་ཅི་འདོད་པའི་དོན་གང་ཡིན་པའི་དོན་དེ་སྨྲོས་ཤིག་དང། ཐམས་
ཅད་སྨྲ་བར་འགྱུར་རོ། །ཞེས་བརྗོད་པར་བྱེད་དོ། །དེ་ནས་དེ་བཞིན་གཤེགས་པ་ཆེན་པོ་བདུན་དང། བྱང་ཆུབ་སེམས་དཔའ་ཆེན་པོ་བདུན་དང། ཉན་ཐོས་ཆེན་པོ་བཞིའི་མཚན་

[325A]༄༅། །ནས་སྨོས་པར་བྱའོ། །དེ་ནས་བྲམ་ཟེ་དེ་རྣམས་པ་དེ་ལྟ་བུའི་ཚིག་གི་སྒྲ་ཐོས་ནས་ཡིད་རབ་ཏུ་དགའ་སྟེ་སྙིང་མགུ་བ་ཆེན་པོར་གྱུར་ནས་རིག་སྔགས་
འཆང་ལ་ལེགས་སོ་ཞེས་བྱ་བའི་སྒྲ་བརྗོད་པར་བྱའོ། །ལེགས་སོ་ལེགས་སོ་ཞེས་སྒྲ་འབྱིན་པར་བྱེད་དོ། །མཚན་ཤིན་ཏུ་བསྔགས་པ་གང་ཡིན་པ་དེ། ཁྱོད་ཀྱིས་ཡོངས་སུ་
འཛིན་པ་དང། ལེགས་པར་ཡོངས་སུ་གྲགས་པའི་མཚན་ཤིན་ཏུ་མཉན་པར་འོས་པ་མཆོག་ཏུ་རྙེད་པར་དཀའ་བ་སྟེ། མཚན་ཁྱོད་ཀྱིས་ཡོངས་སུ་བསྒྲགས་པ་མཆོག་
ཏུ་རྙེད་པར་དཀའ་བ་ཉིད་རིག་སྔགས་འཆང་གང་གིས་འདི་ལྟ་སྟེ་སེམས་ཅན་དེ་རིན་པོ་ཆེ་དོན་ཡོད་པ་ཆེན་པོའི་རྣམ་པར་འཕྲུལ་བའི་མཚན་འཛིན་པར་བྱེད་པ་སེམས་ཅན་
རྣམས་ཀྱི་མཆོག་ཐོས་པར་བྱེད་དོ། །ཞེས་སོ། །དེ་ནས་བྲམ་ཟེ་དེ་བྲམ་ཟེའི་གཟུགས་ཀྱི་ཆ་བྱད་དེ་མི་སྣང་བར་བྱས་ནས་ཀླུའི་རྒྱལ་པོ་རྒྱ་མཚོའི་གཟུགས་ཀྱི་ཆ་བྱད་དང་
རྟགས་ཀྱིས་ཇི་ལྟ་བ་བཞིན་དུ་རིག་སྔགས་འཆང་གི་མདུན་དུ་འདུག་སྟེ་སྨྲ་བར་ཡང་བྱེད་དོ། །རིག་སྔགས་འཆང་མཆོག་ཇི་ལྟར་མངོན་པར་འདོད་པ་སྨྲོས་ཤིག། དེ་ཐམས་
ཅད་རྗེས་སུ་སྩལ་བར་བགྱིའོ། །དེ་ནས་རིག་སྔགས་འཆང་གིས་ཇི་ལྟར་མངོན་པར་འདོད་པའི་མཆོག་ཐམས་ཅད་བརྗོད་པ་དེ་སྟེར་བར་འགྱུར་རོ། །ཡང་ན་མཆོག་ཏུ་འཇུག་

[325B] །ཀླུའི་རྒྱལ་པོ་འཁོར་དང་བཅས་པ་ཐམས་ཅད་དབང་དུ་གྱུར་ནས་ཉེ་བར་གནས་སོ། །ལས་ཐམས་ཅད་བཀའ་བསྒོ་བ་ཙམ་གྱིས་བྱེད་པར་འགྱུར་ཏེ། འདི་ལ་དོགས་པ་དང་
ཡིད་གཉིས་བསྐྱེད་པར་མི་བྱའོ། །སྦྱར་བ་ཙམ་གྱི་མོད་ལ་བྱ་བ་འདི་རྣམས་ཐམས་ཅད་འགྲུབ་པར་འགྱུར། དེ་ནས་རས་རིས་བླངས་ཏེ་རྒྱལ་མཚན་གྱི་རྩེ་མོ་ལ་བཏགས་པར་བྱས་
ནས་ཞིང་དང་ཀུན་དགའ་ར་བ་ཐམས་ཅད་ལ་གཡས་ཕྱོགས་སུ་བསྐོར་བར་བྱ་སྟེ། རླུང་དང། ཚད་པ་དང། སད་དང། སེར་བ་དང་སྦྲང་བུ་དང། སྦྲང་བུ་མཆུ་རིང་དང། ཆ་ག་པ་
དང། བྱི་བ་དང། ནེ་ལེ་དང། ཁྱི་དང། ལྕེ་སྤྱང་དང། གྲོག་སྤུར་དང། སྦྲུལ་གོ་ཎ་ས་དང། སྡིག་པ་དང། སྦྲང་བུ་ཏྲེ་མ་བུ་ག་དང། སྦྲང་བུ་ཏྲེལ་ཊ་དང། སྦྲུལ་གདུག་པ་དང། དུག་གི་
འཇིགས་པ་འབྱུང་བར་མི་འགྱུར་ཏེ། འཕྲལ་ཉིད་དུ་ཡོངས་སུ་གྲོལ་བར་འགྱུར་རོ། །ལོ་ཐོག་དང། མེ་ཏོག་དང། འབྲས་བུ་རྣམས་ལེགས་པར་ཡོངས་སུ་སྨིན་པར་འགྱུར་རོ། །རོ་
བཟང་བ་དང། ལེགས་པར་སྨིན་པར་འགྱུར་ཏོ། །དོན་ཡོད་པའི་ནོར་མཆོད་པའི་སྙིང་པོའི་ཀླུའི་ཆར་འབེབས་པའི་ཆོ་གའོ། །དེ་ནས་འཐབ་པ་དང། རྩོད་པ་དང། འགྱེད་པ་དང་
ཕ་རོལ་གྱི་དམག་ཚོགས་དང། འབྲོག་དགོན་པའི་འཇིགས་པ་རབ་ཏུ་ཞི་བར་འདོད་པའི་རིག་སྔགས་འཆང་དེས་རིག་པའི་རྒྱལ་པོ་འབའ་ཞིག་རས་ལ་བྲི་བར་བྱ་སྟེ། དཔལ་

[326A]༄༅། །ལྷ་མོའི་གཟུགས་དང། ཁ་དོག་དང། རྟགས་དང། དབྱིབས་དང། རྒྱན་ཐམས་ཅད་ཀྱིས་རྣམ་པར་བརྒྱན་པ། འོད་དཔག་མེད་ཀྱི་ཅོད་པན་འཆང་བའི་རྒྱལ་པོ་ཆེན་
པོ་བཞི་བྲི་བར་བྱའོ། །ཚོན་སྣ་ཚོགས་པ་རྣམ་པར་བཀྲ་བའི་རྒྱལ་མཚན་གྱི་མཆོག་གདགས་པར་བྱའོ། །ཀླུའི་རྒྱལ་པོའི་ཕོ་བྲང་དུ་འཇུག་པར་བྱའོ། །དོན་ཡོད་པའི་ཞགས་པའི་ནོར་
བུའི་སྙིང་པོའི་གཟུངས་འདི་བརྗོད་པར་བྱ་ཞིང་འཇུག་པར་བྱ་སྟེ་དང་པོར་རྒྱལ་མཚན་གྱི་མཆོག་མཐོང་བ་ཙམ་གྱི་མོད་ལ་བུད་མེད་དང། སྐྱེས་པ་དང། ཁྱེའུ་དང། བུ་མོ་ཐམས་
ཅད་ཀྱི་ནད་ཐམས་ཅད་དང། འཇིགས་པ་ཐམས་ཅད་དང། སྒྲིབ་པ་ཐམས་ཅད་དང། སྡིག་པ་ཐམས་ཅད་དང། ནད་ཐམས་ཅད་ཡོངས་སུ་གྲོལ་ལོ། །ཉེས་པར་བྱས་པ་དང། སྡིག་པ་ཐམས་
ཅད་ཡོངས་སུ་གྲོལ་ལོ། །དུག་དང། བྱད་སྟེམས་དང། ཕྱེ་མའི་སྦྱོར་བའི་དུག་དང། དུག་གི་འཇིགས་པ་ཐམས་ཅད་ཡོངས་སུ་གྲོལ་ལོ་།དགྲའི་འཇིགས་པ་ཐམས་ཅད་ཡོངས་སུ་གྲོལ་ལོ།།
སྡིག་པ་ཐམས་ཅད་ཡོངས་སུ་གྲོལ་ལོ། །རྒྱལ་མཚན་གྱི་མཆོག་ལ་བཏགས་པ་མཐོང་ནས་མཐོང་བ་ཙམ་གྱི་མོད་ཁོ་ན་ལ་སྔོན་གྱི་སྡིག་པ་དང། སྒྲིབ་པ་དང། མཚམས་མེད་པ་ལྔའི་
འགྲོ་བ་རྣམས་ལས་ཡོངས་སུ་གྲོལ་བར་འགྱུར་ཏེ། འདི་ལ་ཐེ་ཚོམ་དང། ཡིད་གཉིས་བསྐྱེད་པར་མི་བྱའོ། །དང་པོར་གྲོང་ཁྱེར་གྱི་རྒྱལ་པོའི་ཕོ་བྲང་དུ་རྒྱལ་མཚན་གྱི་མཆོག་

[326B] མུ་གེ་དང། ཡམས་ཀྱི་ནད་དང། འགྲོག་དགོན་པའི་ཉེ་བར་འཚེ་བ་དང། འགོ་བའི་ནད་དང། འཁྲུག་པ་ཐམས་ཅད་དང། གདོན་དང། འབྱུང་
པོ་དང། གནོད་སྦྱིན་དང། སྲིན་པོ་དང། ཡི་དགས་དང། ཤ་ཟ་དང། གྲིབ་གནོན་དང། རྗེད་བྱེད་ཐམས་ཅད་དང། ལོག་པར་འདྲེན་པའི་འཇིགས་པ་མི་བཟད་པ་ཐམས་ཅད་རབ་ཏུ་ཞི་བར་
བྱེད་དོ༑ ༑འཐབ་པ་དང། འཐབ་མོ་དང། རྩོད་པ་དང། འགྱེད་པའི་འཇིགས་པ་ཐམས་ཅད་རབ་ཏུ་ཞི་བར་བྱེད་དོ། །ཕ་རོལ་གྱི་དམག་ཚོགས་དང། ཕྱིར་རྒོལ་བ་དང། དགྲའི་འཇིགས་
པ་ཐམས་ཅད་རབ་ཏུ་ཞི་བར་བྱེད་དོ། །ཆོམ་རྐུན་དང། གཡོན་ཅན་དང། རྐུན་མོའི་འཇིགས་པ་ཐམས་ཅད་རབ་ཏུ་ཞི་བར་བྱེད་དོ། །རྨི་ལམ་ངན་པ་དང། མཆན་མ་ངན་པ་བཀྲ་མི་ཤིས་
པའི་དངོས་པོ་ཐམས་ཅད་རྣམ་པར་ཉམས་པར་བྱེད་དོ། །ཡུལ་དང་གྲོང་དང། དགོན་པ་པ་དང། ནགས་ཚང་ཚིང་དང། གྲོང་ཁྱེར་དང། རྒྱལ་པོའི་ཕོ་བྲང་རྣམས་ཐམས་ཅད་དུ་ཡང་
བདེ་བ་བྱེད་པར་འགྱུར་རོ། །ལོ་ལེགས་པ་དང། དགའ་བར་འོས་པ་དང་སེམས་ཅན་ཐམས་ཅད་ཉེ་བར་འཚེ་བ་མེད་པ་དང། ནད་མེད་པར་འགྱུར་རོ། །སེམས་ཅན་དེ་རྣམས་
ཐམས་ཅད་དུ་ཡང་ཕན་ཚུན་དུ་དགའ་བ་དང། རབ་ཏུ་མགུ་བ་ཆེན་པོས་ཕན་ཚུན་བྱམས་པའི་སེམས་སུ་འགྱུར་རོ། །དོན་ཡོད་པའི་མཆོད་པའི་ནོར་བུའི་སྙིང་པོའི་གཟུངས་འདི་ཡིད་

[327A]༄༅། །རྩེ་གཅིག་པས་ཚེས་བཅོ་ལྔའི་ཉ་ལ་ཉིན་མཚན་ཐོག་ཐག་ཏུ་སྨྱུང་བར་གནས་པས་གཙང་མ་གོས་གཙང་མ་བགོ་བར་བྱའོ། །བ་བྱུང་ལྔའི་ཉེ་རེག་གིས་
གཙང་སྦྲ་དང། ཁྲུས་དང། དྲིའི་ཆུ་ཙམ་གྱིས་རྗེས་སུ་མཐུན་པའི་བྱུག་པ་བྱས་ཏེ་སྐྱིལ་མོ་ཀྲུང་དུ་འདུག་ནས་རིག་པའི་རྒྱལ་པོ་ལ་མངོན་དུ་ཕྱོགས་ནས་བཟླས་བརྗོད་བྱའོ། །
མཚན་ཐོག་ཐག་ཏུ་མཆོད་པ་ཆེན་པོ་རྒྱུན་མི་འཆད་པར་བསྒྲུབ་པར་བྱའོ། །དྲིའི་ཏིལ་མར་གྱི་མེ་དབུལ་བར་བྱ་ཞིང། བགྲང་ཕྲེང་དཔག་ཏུ་མེད་པ་བྱས་པའི་བཟླས་བརྗོད་དབུལ་
བར་བྱའོ། །ལན་རེ་རེ་བཟླས་པས་ལན་བརྒྱ་སྟོང་ཕྲག་ཡོངས་སུ་བཟླས་པར་འགྱུར་རོ། །ཇི་སྲིད་དུ་རིག་པའི་རྒྱལ་པོའི་བྲིས་སྐུ་འབར་བར་བྱེད་དེ། འདི་ལྟ་སྟེ། འོད་ཟེར་
སྣ་ཚོགས་པ་འབྱིན་པར་བྱེད་དོ། །རིག་སྔགས་འཆང་དགའ་བར་བྱེད་ཅིང་སྤྱི་བོའི་གཙུག་ནས་འབར་བར་བྱེད་དོ། །ནམ་མཁའ་ནས་རིག་སྔགས་འཆང། ཁྱོད་ཀྱིས་བཟླས་
བརྗོད་ཀྱི་ཆོ་ག་མཆོག་ཏུ་བྱས་པ་ལེགས་སོ་ལེགས་སོ་ཞེས་སྒྲ་འབྱིན་པར་བྱེད་དོ། །འདི་ནི། རིག་སྔགས་འཆང་རྣམས་ཀྱི་མཆོག་གི་བཟླས་པའི་ཆོ་ག་སྟེ། ཁྱོད་ཀྱིས་དོན་
ཡོད་པའི་ཞགས་པའི་སྙིང་པོ་རྣམ་པར་ཐར་པའི་དཀྱིལ་འཁོར་དང། བྱང་ཆུབ་སེམས་དཔའ་ཐམས་ཅད་ལ་ཕྱག་བྱས་པར་གྲུབ་བོ་།ཁྱོད་ཀྱིས་དོན་ཡོད་པའི་མཆོད་པའི་

[327B]།ཁྱོད་ཀྱིས་དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་དང། ཕྱག་རྒྱ་རིམ་པར་ཕྱེ་བ་དང། ཐུན་མོང་གི་སྙིང་པོ་
དང། གཟུངས་སྨྲས་པས། རིག་པ་འཛིན་པའི་མཆོག་དེ་ཐམས་ཅད་རྗེས་སུ་མཐུན་པར་སྩོལ་བར་འགྱུར་རོ། །འདི་ལྟ་སྟེ། གསང་སྔགས་ཀྱི་དངོས་གྲུབ་བམ། གཟུངས་ཀྱི་དངོས་
གྲུབ་བམ། ཆོ་ག་ཞིབ་མོའི་དངོས་གྲུབ་བམ། རིགས་ཐུན་མོང་བའི་དཀྱིལ་འཁོར་གྱི་དེ་བཞིན་གཤེགས་པའི་དངོས་གྲུབ་བམ། ཕྱག་རྒྱའི་དམ་ཚིག་གི་དངོས་གྲུབ་བམ། ནམ་
མཁའ་ལ་འགྲོ་བའམ། མི་སྣང་བའམ། གཟུགས་སྣ་ཚོགས་སུ་བསྒྱུར་བའམ། མིག་འཕྲུལ་ལམ། རྫུ་འཕྲུལ་སྟོན་པའམ། ཀླུའི་གཞལ་མེད་ཁང་ངམ། ལྷའི་གཞལ་མེད་
ཁང་ངམ། གནོད་སྦྱིན་གྱི་གཞལ་མེད་ཁང་ངམ། དྲི་ཟའི་གཞལ་མེད་ཁང་ངམ། ལྷ་མ་ཡིན་གྱི་གཞལ་མེད་ཁང་ངམ། ནམ་མཁའ་ལྡིང་གི་གཞལ་མེད་ཁང་ངམ། མིའམ་ཅིའི་
གཞལ་མེད་ཁང་ངམ། ལྟོ་འཕྱེ་ཆེན་པོའི་གཞལ་མེད་ཁང་ངམ་ཉི་མའི་གཞལ་མེད་ཁང་ངམ། ཟླ་བའི་གཞལ་མེད་ཁང་ངམ་སྐར་མའི་ཚོགས་ཀྱི་གཞལ་མེད་ཁང་ངམ། རྒྱུ་སྐར་གྱི་
གཞལ་མེད་ཁང་ངམ། སྲིན་པོའི་གཞལ་མེད་ཁང་ངམ། འདོད་པའི་གཟུགས་ཀྱི་གཞལ་མེད་ཁང་ཡང་རུང་སྟེ་དེ་ཐམས་ཅད་རྗེས་སུ་འཛིན་ནོ། །འདི་ནི། ཁྱོད་ཀྱིས་བྱ་བ་ཐམས་ཅད་བཀླགས་

[328A]༄༅། །པས་འགྲུབ་ཅིང་བཟླས་པ་ཙམ་གྱིས་འགྲུབ་པར་འགྱུར་རོ་།ཀྱེ་རིག་སྔགས་འཆང། བྱ་བ་རྣམ་པ་སྣ་ཚོགས་པ་དེ་རྣམས་རྗེས་སུ་འཛིན་ནོ། །འདི་ལྟ་
སྟེ༑ ནོར་སྒྱུར་བར་སྨྲ་བ་དང། ཞིང་སྨྲ་བ་དང། ནོར་བུ་སྨྲ་བ་དང། ཞགས་པའི་དངོས་གྲུབ་དང། མིག་སྨན་སྒྲུབ་པ་དང། ཐིག་ལེ་སྒྲུབ་པ་དང། དབང་ཕྱུག་དང། བློན་པོ་
དང། བཀྲབས་པ་དང། མདུན་ན་འདོན་ཉིད་དང། སྟོབས་ཆེ་བ་ཉིད་དང། ལོངས་སྤྱོད་ལ་དམིགས་པ་དང། ཡུལ་གྱི་བདག་པོ་ཉིད་དང་དབང་ཕྱུག་དང། ནོར་འཕེལ་བ་
དང། གཏེར་གཡོ་བ་དང། ཉོ་ཚོང་གི་གྲོགས་བྱེད་པ་དང། འགུགས་པ་དང། ཁུང་དུ་འཇུག་པ་དང། རིལ་འཇུག་པ་དང། ནགས་སུ་འཇུག་པ་དང། མེ་ལ་འཇུག་པ་དང་
ས་འོག་ཏུ་འཇུག་པ་དང། ཀླུའི་ཆར་འབེབས་པ་དང། ཆར་གྱི་རྒྱུན་དང། སེར་བའི་རྒྱུན་དང། སེར་བ་འབེབས་པ་དང། གྲོང་ལྟ་བ་དང། གཡུལ་དུ་འཇུག་པ་དང། རིག་
སྔགས་འཆང་ཉིད་དང། སངས་རྒྱས་ཀྱི་ཞིང་མཐོང་བ་ཉིད་དང། ལྡོང་རོས་ཀྱི་མིག་སྨན་སྒྲུབ་པ་དང། རལ་གྲི་སྒྲུབ་པ་དང། རྡོ་རྗེ་སྒྲུབ་པ་དང། རྩེ་གསུམ་སྒྲུབ་པ་དང། འཁོར་
ལོ་སྒྲུབ་པ་དང། དུང་སྒྲུབ་པ་དང། གཏུན་ཤིང་སྒྲུབ་པ་དང་དགྲ་སྟ་སྒྲུབ་པ་དང། མདའ་བོ་ཆེ་སྒྲུབ་པ་དང། ཐོ་བ་སྒྲུབ་པ་དང། དྲིལ་བུ་སྒྲུབ་པ་དང། རྫས་སྒྲུབ་པ་དང་

[328B] བཅུད་ཀྱིས་ལེན་སྒྲུབ་པ་དང། རོ་ལངས་སློང་བར་བྱེད་པ་དང། རང་གི་གནས་འབེབས་པ་དང། གོས་འབེབས་པ་དང། རིམས་འབེབས་པ་དང། ཤི་བ་སློང་བར་
བྱེད་པ་དང། གདོན་ཐམས་ཅད་འབེབས་པ་དང། ཐོད་པ་འབེབས་པ་དང། བུམ་པའི་འབེབས་པ་དང། བུམ་བུ་འབེབས་པ་དང། ལྟེང་ཀ་འབེབས་པ་དང། དྲིལ་བུ་འབེབས་པ་
དང། ཐོ་བ་འབེབས་པ་དང། རལ་གྲི་འབེབས་པ་དང། མེ་ལོང་འབེབས་པ་དང། པདྨ་འབེབས་པ་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་འབེབས་པ་དང། མཛེས་
པར་བྱེད་པ་དང། གར་བྱེད་པ་དེ་རྣམས་ཐམས་ཅད་བཀླགས་པས་གྲུབ་པ་དང། བཟླས་པས་གྲུབ་པས་རིག་སྔགས་འཆང་རྗེས་སུ་འཛིན་ཏེ་དོན་མཐའ་ཡས་ཤིང་དོན་མཐའ་ཡས་
པ་དེ་རྣམས་ཐམས་ཅད་གྲུབ་པའི་ཆེད་དུ་གྱིས་ཤིག་ཅེས་སོ། །དགོས་པ་ཐམས་ཅད་ཡོངས་སུ་རྫོགས་པར་བྱེད་དེ། རིག་སྔགས་འཆང་ཁྱོད་དགེ་བ་འགྲུབ་ཅིང་རིག་པ་སྟེ། རིག་
སྔགས་འཆང་གྲུབ་པ་ཁྱོད་ཀྱིས་འཇིག་རྟེན་དང་འཇིག་རྟེན་ལས་འདས་པའི་བྱ་བ་བྱེད་པར་འགྱུར་རོ། །རིག་སྔགས་འཆང། ཁྱོད་ཤི་འཕོས་ནས་བདེ་བ་ཅན་གྱི་འཇིག་རྟེན་གྱི་ཁམས་
སུ་འགྲོའོ། །དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱིས་ཁྱོད་ཕྱིར་མི་ལྡོག་པར་ལུང་བསྟན་ནོ། །འདི་ནི། སྐྱེ་བ་ཐ་མ་སྟེ་མངལ་གྱི་དྲི་མས་མ་གོས་པར་པདྨ་ལས་

[329A]༄༅། །བརྫུས་ཏེ་སྐྱེ་བར་འགྱུར་རོ། །སྐྱེ་བའི་སྐྱེ་བ་དྲན་པར་ཡང་འགྱུར་རོ། །ཁྱོད་དགེ་པའི་རྩ་བ་ཐམས་ཅད་ལ་མངོན་པར་ཕྱོགས་པ་དང། དེ་བཞིན་
གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་དང། ཕྱག་རྒྱ་དང། གསང་སྔགས་དང། གཟུངས་ཀྱི་རིམ་པར་ཕྱེ་བ་དང། ཆོ་ག་ཞིབ་མོ་ལ་ཇི་སྲིད་བྱང་ཆུབ་ལ་
མཐར་ཐུག་པའི་བར་དུ་མངོན་དུ་ཕྱོགས་པར་འགྱུར་རོ། །དེ་བཞིན་དུ་སྒྲས་ལུང་སྟོན་པར་བྱེད་པ་སྨྲས་ནས་མི་སྣང་བར་འགྱུར་རོ། །དེ་ནས་རིག་པའི་རྒྱལ་པོའི་རས་རིས་
དེའི་སྨིན་མའི་བར་ནས་འོད་ཟེར་ཁ་དོག་སྣ་ཚོགས་པ་རྣམ་པར་བཀྲ་ཤིང་བཀྲ་བ་འབྱིན་པར་བྱེད་དེ། དེ་མ་ཐག་ཏུ་ཀུན་ནས་སྣང་བར་བྱེད་དོ། །ཀུན་ནས་སྣང་བར་བྱས་ནས་
ཀྱང་རིག་སྔགས་འཆང་གི་ལུས་ལ་བབ་སྟེ་མི་སྣང་བར་འགྱུར་རོ་།མི་སྣང་བར་གྱུར་པའི་དེ་མ་ཐག་ཏུ་རིག་སྔགས་འཆང་དེས་ཏིང་ངེ་འཛིན་སྟོང་ཕྲག་བརྒྱ་ཐོབ་པར་འགྱུར་
རོ༑ ༑འདི་ལྟ་སྟེ། ཕྱིར་མི་ལྡོག་པའི་ཏིང་ངེ་འཛིན་དང། རྣམ་པར་སྣང་བར་བྱེད་པའི་ཏིང་ངེ་འཛིན་དང། ཀུན་ནས་སྒོའི་ཏིང་ངེ་འཛིན་དང། ཀུན་ནས་འོད་ཀྱི་དཀྱིལ་འཁོར་གྱི་
ཏིང་ངེ་འཛིན་དང། འོད་ཡངས་པའི་དཀྱིལ་འཁོར་གྱི་ཏིང་ངེ་འཛིན་དང། དོན་ཡོད་པ་རྣམ་པར་འཕྲུལ་པའི་ཏིང་ངེ་འཛིན་དང་དོན་ཡོད་པ་མཆོད་པའི་ནོར་བུའི་ཏིང་ངེ་འཛིན་

[329B] དོན་ཡོད་པའི་ནོར་བུ་ཞེས་བྱ་བའི་ཏིང་ངེ་འཛིན་དང། དངོས་གྲུབ་གསལ་བ་ཞེས་བྱ་བའི་ཏིང་ངེ་འཛིན་དང། ཀུན་ཏུ་གཟིགས་པ་ཞེས་བྱ་བའི་ཏིང་ངེ་འཛིན་དང། ཕྱག་རྒྱ་རིམ་པར་
ཕྱེ་བའི་ཏིང་ངེ་འཛིན་དང། དཀྱིལ་འཁོར་གསང་བའི་ཏིང་ངེ་འཛིན་དང། དོན་ཡོད་པའི་གཟུངས་ཀྱི་ཏིང་ངེ་འཛིན་དང། ཀུན་ཏུ་གཟིགས་པའི་ནོར་བུའི་རྒྱལ་པོའི་ཏིང་ངེ་འཛིན་དང། དུས་
ཀྱི་རྗེས་སུ་འབྲང་བའི་ཏིང་ངེ་འཛིན་དང། པདྨ་མཆོག་ཅེས་བྱ་བའི་ཏིང་ངེ་འཛིན་དང། པདྨ་རྣམ་པར་བལྟ་བ་ཞེས་བྱ་བའི་ཏིང་ངེ་འཛིན་དང། ཞགས་པ་རབ་ཏུ་གནས་པ་ཞེས་བྱ་བའི་
ཏིང་ངེ་འཛིན་དང། རྟག་པར་ཁོང་དུ་ཆུད་བ་ཞེས་བྱ་བའི་ཏིང་ངེ་འཛིན་དང། རྒྱལ་པོའི་འོད་ཟེར་ཞེས་བྱ་བའི་ཏིང་ངེ་འཛིན་དང། རྒྱུ་སྐར་ཀུན་ཏུ་གཟིགས་པ་ཞེས་བྱ་བའི་ཏིང་ངེ་འཛིན་དང་
དངོས་གྲུབ་ཀྱི་འོད་ཟེར་དྲི་མ་མེད་པ་ཞེས་བྱ་བའི་ཏིང་ངེ་འཛིན་དང། ཀུན་ནས་ནོར་བུའི་གཟི་བརྗིད་ཅེས་བྱ་བའི་ཏིང་ངེ་འཛིན་དང། དབང་ཕྱུག་གིས་མཐུ་སྟོབས་དྲི་མ་མེད་པ་ཞེས་བྱ་
བའི་ཏིང་ངེ་འཛིན་དང། འོད་ཟེར་ཀུན་ནས་སྣང་བ་ཞེས་བྱ་བའི་ཏིང་ངེ་འཛིན་དང། བློ་ཡང་དག་པར་འཛིན་པ་ཞེས་བྱ་བའི་ཏིང་ངེ་འཛིན་དང། གསལ་བར་ཁོང་དུ་ཆུད་པ་ཞེས་བྱ་བའི་ཏིང་
འཛིན་དང། ཕྱག་རྒྱ་ཀུན་ཏུ་གཟིགས་ཞེས་བྱ་བའི་ཏིང་ངེ་འཛིན་དང། ཕྱག་རྒྱ་ཀུན་ཏུ་གཟིགས་པའི་པདྨ་ཞེས་བྱ་བའི་ཏིང་ངེ་འཛིན་དང། རྟག་པར་ཆར་འབེབས་པ་ཞེས་བྱ་བའི་ཏིང་

[330A]༄༅། །ངེ་འཛིན་དང། དྲི་མ་མེད་པའི་སྙིང་པོ་ཞེས་བྱ་བའི་ཏིང་ངེ་འཛིན་དང། དངོས་གྲུབ་ཡངས་པ་ཞེས་བྱ་བའི་ཏིང་ངེ་འཛིན་དང། མེ་ཏོག་ལྡན་པ་ཞེས་བྱ་བའི་ཏིང་
ངེ་འཛིན་དང། ཀུན་ནས་ཀུན་ཏུ་གཟིགས་པ་ཞེས་བྱ་བའི་ཏིང་ངེ་འཛིན་དང། ཀུན་ནས་ཀུན་ཏུ་རྣམ་པར་སྦྱོང་བ་ཞེས་བྱ་བའི་ཏིང་ངེ་འཛིན་དང། ལྕེའི་མཆོག་དང་ལྡན་པ་ཞེས་བྱ་
བའི་ཏིང་ངེ་འཛིན་དང། ཡི་ག་རྣམ་པར་དག་བ་ཞེས་བྱ་བའི་ཏིང་ངེ་འཛིན་དང། ཆུ་ཡོངས་སུ་སྦྱོང་བ་ཞེས་བྱ་བའི་ཏིང་ངེ་འཛིན་དང། གཟི་བརྗིད་དང་ལྡན་པ་ཞེས་བྱ་བའི་ཏིང་ངེ་འཛིན་
དང། ཡངས་པར་བྱིན་གྱིས་བརླབས་པ་ཞེས་བྱ་བའི་ཏིང་ངེ་འཛིན་དང། བློ་འགུགས་པར་བྱེད་པ་ཞེས་བྱ་བའི་ཏིང་ངེ་འཛིན་དང། མེ་ཏོག་མངོན་པར་བཀྲམ་པ་ཞེས་བྱ་བའི་ཏིང་ངེ་
འཛིན་དང། རྣམ་པར་འཕྲུལ་པ་བཀོད་པ་ཞེས་བྱ་བའི་ཏིང་ངེ་འཛིན་དང། གཟུངས་རྣམ་པར་དག་ཅིང་དྲི་མ་མེད་པ་ཞེས་བྱ་བའི་ཏིང་ངེ་འཛིན་དང། གཟི་བརྗིད་ཡན་ལག་ཅེས་བྱ་
བའི་ཏིང་ངེ་འཛིན་དང། ཐམས་ཅད་ཡོངས་སུ་དག་པ་ཞེས་བྱ་བའི་ཏིང་ངེ་འཛིན་སོ་སོར་ཐོབ་བོ། །མདོར་བསྡུ་ན་ཏིང་ངེ་འཛིན་འདི་རྣམས་བཀླགས་པ་ཙམ་དང། བཟླས་པ་ཙམ་
གྱིས་འཇིག་རྟེན་བའི་སྒྲུབ་པའི་དངོས་གྲུབ་སོ་སོར་ཐོབ་བོ། །གང་ཞིག་བཟླས་པ་ཙམ་གྱིས་འཇིག་རྟེན་པའི་ཏིང་ངེ་འཛིན་དང། གསང་སྔགས་དང། རྣམ་པར་འཕྲུལ་པ་རྣམས་

[330B] །ཏིང་ངེ་འཛིན་གཞན་དེ་རྣམས་ནི། ཏིང་ངེ་འཛིན་གྱི་རྣམ་པར་འཕྲུལ་པའི་དངོས་གྲུབ་སོ་སོར་ཐོབ་བོ། །ལག་ན་རྡོ་རྗེ་འཇིག་རྟེན་ལས་འདས་པའི་ཏིང་ངེ་འཛིན་གཞན་
ཡང་བཀླགས་པས་གྲུབ་པ་དང། བཟླས་པ་ཙམ་ལས་སོ་སོར་ཐོབ་བོ་།གང་གིས་འཇིག་རྟེན་ལས་འདས་པའི་དངོས་གྲུབ་དེ་བཞིན་གཤེགས་པ་ཐམས་ཅད་ཀྱི་གསང་བ་རིམ་པར་ཕྱེ་
བ་དང། དཀྱིལ་འཁོར་དང། གསང་སྔགས་དང། ཕྱག་རྒྱ་དེ་བཞིན་གཤེགས་པ་ཐམས་ཅད་ཀྱི་རིགས་ཐུན་མོང་པར་གྱུར་པ་མཐོང་བའི་དངོས་གྲུབ་སོ་སོར་ཐོབ་བོ། །ཏིང་ངེ་འཛིན་
གྱི་རྣམ་པར་འཕྲུལ་པ་གང་གིས་དེ་བཞིན་གཤེགས་པ་ཐམས་ཅད་ཀྱིས་དུས་གསུམ་པའི་ཏིང་ངེ་འཛིན་དང། དཀྱིལ་འཁོར་གྱི་གསང་བ་དང་གསང་སྔགས་དང། ཕྱག་རྒྱ་
དང། སྤྱི་གཙུག་ཀུན་ཏུ་གཟིགས་པར་འགྱུར་རོ། །ཕྱག་རྒྱ་དང་གསང་སྔགས་དང། དཀྱིལ་འཁོར་དང། ཆོ་ག་ཞིབ་མོ་གང་ཡིན་པ་དེ་རྣམས་དེ་བཞིན་གཤེགས་པ་ཐམས་ཅད་
ཀྱི་རིགས་ཀྱི་གསང་བའི་རྒྱལ་མཚན་གྱི་མཆོག་ཏུ་ཀུན་ཏུ་གནས་སོ་།གང་གིས་སྐྱེ་བ་བརྗེས་པའི་མོད་དང། བསྒོམས་པའི་མོད་ལ་རྒྱལ་མཚན་གྱི་མཆོག་དང་ལྡན་པའི་སྒོ་
མཆོག་ཏུ་གནས་སོ། །འདི་ལྟ་སྟེ། དོན་ཡོད་པའི་ཡེ་ཤེས་བཀོད་པ་ཞེས་བྱ་བའི་ཏིང་ངེ་འཛིན་དང། དཔའ་བར་འགྲོ་བ་ཞེས་བྱ་བའི་ཏིང་ངེ་འཛིན་དང། རྒྱལ་མཚན་རྩེ་མོའི་

[331A]༄༅། །དཔུང་རྒྱན་ཞེས་བྱ་བའི་ཏིང་ངེ་འཛིན་དང། གཟུངས་ཀྱི་བདག་པོ་ཞེས་བྱ་བའི་ཏིང་ངེ་འཛིན་དང། དགེ་བའི་མེ་ཏོག་གཙང་མ་ཞེས་བྱ་བའི་ཏིང་ངེ་འཛིན་དང་
སྦྱི་གཙུག་ཀུན་ཏུ་རྣམ་པར་བལྟ་བ་ཞེས་བྱ་བའི་ཏིང་ངེ་འཛིན་དང། སེངྒེ་རྣམ་པར་རྩེ་བ་ཞེས་བྱ་བའི་ཏིང་ངེ་འཛིན་དང་འོད་འབར་བར་བྱེད་པ་ཞེས་བྱ་བའི་ཏིང་ངེ་འཛིན་དང་
གཟི་བརྗིད་ལྡན་པ་ཞེས་བྱ་བའི་ཏིང་ངེ་འཛིན་དང། རིན་ཆེན་འབྱུང་གནས་ཞེས་བྱ་བའི་ཏིང་ངེ་འཛིན་དང། གཟུངས་ཀྱི་ཕྱག་རྒྱ་ཞེས་བྱ་བའི་ཏིང་ངེ་འཛིན་དང། རྣམ་པར་སྣང་
མཛད་ཀྱི་སྙིང་པོ་ཞེས་བྱ་བའི་ཏིང་ངེ་འཛིན་དང། དྲི་མ་མེད་པའི་འོད་ཅེས་བྱ་བའི་ཏིང་ངེ་འཛིན་དང། ནོར་བུ་རིན་པོ་ཆེ་ཆེན་པོའི་ཆར་འབེབས་པར་བྱེད་པ་ཞེས་བྱ་བའི་ཏིང་ངེ་
འཛིན་དང། དོན་ཡོད་པ་དྲི་མ་མེད་པའི་བདག་པོ་ཞེས་བྱ་བའི་ཏིང་ངེ་འཛིན་དང། དོན་ཡོད་པ་ཟབ་མོའི་སྒྲ་སྒྲོག་པ་ཞེས་བྱ་བའི་ཏིང་ངེ་འཛིན་དང། དོན་ཡོད་པའི་དངོས་གྲུབ་ཀྱི་ཞགས་
པ་ཞེས་བྱ་བའི་ཏིང་ངེ་འཛིན་དང། དོན་ཡོད་པའི་རྒྱལ་མཚན་ཞེས་བྱ་བའི་ཏིང་ངེ་འཛིན་དང། ཡིད་བཞིན་གྱི་ནོར་བུའི་འོད་ཀྱི་སྣང་བ་རྒྱས་པ་ཞེས་བྱ་བའི་ཏིང་ངེ་འཛིན་སྟེ། འདི་
རྣམས་ལ་སོགས་པའི་ཏིང་ངེ་འཛིན་མང་པོ་རྣམས་སོ་སོར་ཐོབ་ཅིང་ཏིང་ངེ་འཛིན་གཞན་འཇིག་རྟེན་ལས་འདས་པ་བརྒྱ་སྟོང་ཕྲག་བཀླགས་པ་དང། བཟླས་པ་ཙམ་གྱིས་འགྲུབ་

[331B] །རིག་པའི་རྒྱལ་པོའི་གཟུངས་ཀྱི་སྙིང་པོ་འདི་ཡོན་ཏན་ཆེ་བ་དང། ཕན་ཡོན་ཆེ་བ་དང། རྫུ་འཕྲུལ་དང། རྣམ་པར་འཕྲུལ་པ་ཆེ་བ་སྟེ། དོན་ཡོད་པ་ལྕགས་ཀྱུའི་ཆོ་ག་ཞིབ་མོ་
ལ་དོན་ཡོད་པ་ནོར་བུའི་མཆོད་པ་ཞེས་བྱ་བའི་གཟུངས་འཕགས་པ་སྦྱན་རས་གཟིགས་དབང་ཕྱུག་གིས་དོན་ཡོད་ཞགས་པའི་སྙིང་པོའི་གཟུངས་གསུངས་པ། སེམས་ཅན་ཐམས་
ཅད་ལ་ཕན་པ་རྗེས་སུ་འཕྲང་བ། དགེ་བའི་རྩ་བ་ཐམས་ཅད་སྐྱེ་བར་བྱེད་པ། སྡིག་པ་དང། སྒྲིབ་པ་ཐམས་ཅད་རྣམ་པར་སྦྱོང་བར་བྱེད་པ། གཟུངས་ཀྱི་ཚིག་གི་སྙིང་པོ་གང་ཞིག་
བཀླགས་པ་ཙམ་དང། བཟླས་པ་ཙམ་གྱིས་འདི་རྣམས་བྱེད་པའི་དངོས་གྲུབ་སོ་སོར་ཐོབ་བོ། །སྒྲུབ་པ་འདི་རྣམས་ཐམས་ཅད་ནི། ལས་ཀྱི་རྣམ་པར་འཕྲུལ་དུ་འགྱུར་བ་མ་ཡིན་ནོ། །དེ་
ནས་རིག་སྔགས་འཆང་དེ་སྨྱུང་བར་གནས་ཏེ་བཟླས་པ་གཅིག་དང་བཀླགས་པའི་དངོས་གྲུབ་ཀྱིས་དེ་ལྟ་བུའི་རྒྱས་ཤིང་གསལ་བ་ཐོབ་བོ། །དེ་ཁོ་ན་ཉིད་ཀྱི་དངོས་གྲུབ་ཀྱང་སོ་སོར་འཐོབ་
སྟེ༑ དོན་རྒྱ་ཆེ་བ་དང། ལོངས་སྤྱོད་དང་ལྡན་པ་དང། གཟུངས་ཀྱི་དངོས་གྲུབ་ཆེན་པོ་སོ་སོར་ཐོབ་བོ། །བཀོད་པ་ཡངས་པ་རྣམ་པར་ལྟ་བ་ཞེས་བྱ་བའི་ཏིང་ངེ་འཛིན་དང། གཟུངས་ཀྱི་གསང་
བ་སོ་སོར་ཐོབ་བོ། །དཔག་བསམ་གྱི་ཤིང་ཡང་དག་པར་གང་བའི་ཆར་འབེབས་པ་དང། གཟུངས་ཀྱི་རྣམ་པར་འཕྲུལ་པའི་བཀོད་པ་སོ་སོར་ཐོབ་བོ། །ཡིད་བཞིན་གྱི་ནོར་བུ་ཆེན་པོའི་རྒྱ་

[332A]༄༅། །མཚོ་དང། རིན་པོ་ཆེ་སྣ་བདུན་གྱི་ཆར་འབེབས་པ་དང་ཀུན་ནས་ཀུན་ཏུ་གཟིགས་པའི་རྒྱལ་མཚན་གྱི་གཟུངས་ཀྱི་གསང་བའི་ཆར་འབེབས་པའི་
དངོས་གྲུབ་སོ་སོར་ཐོབ་བོ། །ཀུན་ནས་གསེར་གྱི་རྒྱལ་མཚན་གྱི་ཆར་འབེབས་པའི་གཟུངས་ཀྱི་བཀོད་པ་རྣམ་པར་བལྟས་པ་དང། དོན་ཡོད་པའི་བཀོད་པ་རབ་འབྱམས་ཀྱི་
དངོས་གྲུབ་རབ་ཏུ་ཐོབ་བོ། །དེ་བཞིན་གཤེགས་པ་ཐམས་ཅད་ཀྱི་གཙུག་ཏོར་རྣམ་པར་ལྟ་བའི་རྒྱལ་མཚན་གྱི་གཟུངས་ཀྱི་རྣམ་པར་འཕྲུལ་པ་སོ་སོར་ཐོབ་བོ། །དེ་བཞིན་
གཤེགས་པ་ཐམས་ཅད་ཀྱི་གསང་བའི་སྙིང་པོ་དང། དཀྱིལ་འཁོར་རྣམ་པར་ལྟ་བའི་དངོས་གྲུབ་སོ་སོར་ཐོབ་བོ། །རྣམ་པར་ཐར་པའི་དཀྱིལ་འཁོར་ཡངས་པ་ཐམས་ཅད་
སོ་སོར་ཐོབ་བོ། །ཕན་ཡོན་ཆེན་པོ་དང། རྣམ་པར་འཕྲུལ་བ་ཆེན་པོ་བྱིན་གྱིས་བརླབས་པ་འདི་རྣམས་སོ་སོར་ཐོབ་བོ། །དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་རློབ་
པས་བྱིན་གྱིས་བརླབས་པས་དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་གང་བཀླགས་པ་ཙམ་གྱིས་ཡོན་ཏན་དང་ཕན་ཡོན་རྗེས་སུ་བསྔགས་པ་དང། རྣམ་པར་
འཕྲུལ་པ་ཆེན་པོ་སོ་སོར་ཐོབ་བོ། །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེ་མཆོག་ཏུ་དགའ་བ་སྐྱེས་ཤིང་མཆོག་ཏུ་སྐྱི་བུང་ཞེས་བྱེད་པ་སྐྱེས་ནས་བཅོམ་ལྡན་འདས་

[332B]།བཅོམ་ལྡན་འདས། བྱང་ཆུབ་སེམས་དཔའ་ཆེན་པོ་འཕགས་པ་སྦྱན་རས་གཟིགས་དབང་ཕྱུག་གིས་གསུངས་པའི་
དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་གང་ཡིན་པ་འདི་མཆོག་ཏུ་རྙེད་པར་དཀའོ། །ཡིད་བཞིན་གྱི་ནོར་བུར་གྱུར་པའི་སྙིང་པོའི་གཟུངས་གང་ཡིན་པ་ནི་
མཆོག་ཏུ་རྙེད་པར་དཀའོ། །མཐུ་ཆེན་པོ་དང། ཕན་ཡོན་ཆེན་པོ་དང། ཡོན་ཏན་ཆེན་པོ་སྐྱེད་པ་དང་མཐུན་པ་རྣམ་པར་འཕྲུལ་པ་དང། ཆོ་འཕྲུལ་ཆེ་བར་བལྟ་བར་བྱའོ། །དེ་
ཅིའི་སླད་དུ་ཞེ་ན། བཅོམ་ལྡན་འདས། རིག་པའི་རྒྱལ་པོ་དང། རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ་དགེ་བསྙེན་ནམ། དགེ་བསྙེན་
མའམ༑ དགེ་སྦྱོང་ངམ། བྲམ་ཟེའམ། རྒྱལ་རིགས་སམ། བུད་མེད་དམ་སྐྱེས་པའམ། ཁྱེའུ། བུ་མོ་ཡང་རུང་སྟེ་ལན་གཅིག་བཟླས་པ་དང། དྲན་པ་ཙམ་དང། བཀླགས་པ་
ཙམ་གྱིས་བསོད་ནམས་ཀྱི་ཕུང་པོ་དང། དགེ་བའི་རྩ་བ་དང་ལྡན་པར་འགྱུར་རོ། །བཅོམ་ལྡན་འདས། སྡིག་པ་ཐམས་ཅད་ཟད་པར་གྱུར་པ་དེ་ཅི་ལགས། བཅོམ་ལྡན་འདས་
འཇིག་རྟེན་པ་རྣམས་འགྲུབ་པར་འགྱུར་བ་ཅི་ལགས། འཇིག་རྟེན་ལས་འདས་པའི་ལམ་ཡོངས་སུ་དག་པར་འགྱུར་བ་ཅི་ལགས། བཅོམ་ལྡན་འདས། དེ་བཞིན་གཤེགས་

[333A]༄༅། །པ་རྣམ་པར་གཟིགས་པར་འགྱུར་བ་ཅི་ལགས། བཅོམ་ལྡན་འདས་འཕགས་པ་སྤྱན་རས་གཟིགས་དབང་ཕྱུག་གིས་རྟག་ཏུ་མཆོག་སྩལ་བ་དེ་
ཅི་ལགས། བཅོམ་ལྡན་འདས། བདག་ལ་དེའི་སྐབས་དབྱེ་བར་མཛད་དུ་གསོལ། དེ་ལྟ་བུའི་ཕན་ཡོན་ཕུལ་དུ་བྱུང་བ་ནི། བཅོམ་ལྡན་འདས་མཆོག་ཏུ་ངོ་མཚར་
བར་གྱུར་པའོ། །བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ། ལེགས་སོ་ལེགས་སོ། །ལག་ན་རྡོ་རྗེ། མཆོག་ཏུ་རྙེད་པར་དཀའ་བའི་དྲི་བ་དྲིས་པ་དེ་ངས་ཇི་ལྟ་བ་
བཞིན་དུ་ད་ལྟ་བཤད་པར་བྱ་ཡི། ཉོན་ཅིག། ལག་ན་རྡོ་རྗེ། འདི་ནི། བཀླགས་པ་ཙམ་གྱི་མོད་དང། བརྗོད་པ་ཙམ་གྱི་མོད་ལ་བྱང་ཆུབ་སེམས་དཔའ་འཕགས་པ་སྤྱན་རས་
གཟིགས་དབང་ཕྱུག་རྟག་ཏུ་དགའ་བ་དང་བཅས་པས་ཕྱག་གཡས་སྤྱི་བོར་འཇོག་པར་བྱེད་དོ། །མངོན་སུམ་དུ་རང་གི་གཟུགས་ཀྱིས་མདུན་ན་ཉེ་བར་གནས་ཏེ་དབུགས་
འབྱིན་པར་ཡང་བྱེད་དོ། །དེ་ཇི་ལྟར་ཞེ་ན། འདི་ནི། འཕགས་པ་སྤྱན་རས་གཟིགས་དབང་ཕྱུག་རང་བཞིན་གྱིས་ལུས་ཡོངས་སུ་དག་པ་གཟུང་བའི་གཟུངས་ཀྱི་སྙིང་པོའོ། །
འདི་ནི༑ དོན་ཡོད་པའི་རང་བཞིན་གྱི་སྙིང་པོའོ། །འདི་ནི། སྒྱུ་མ་ལྟ་བུའི་ཏིང་ངེ་འཛིན་དང། གཟུངས་ཀྱི་རྣམ་པར་འཕྲུལ་པའོ་།འདི་ནི། འཕགས་པ་སྤྱན་རས་གཟིགས་དབང་

[333B] །འདི་ནི། བཅུ་གཅིག་ཞལ་མཐོང་བའོ། །འདི་ནི། འཕགས་པ་སྦྱན་རས་གཟིགས་དབང་ཕྱུག་གི་སྣ་ཚོགས་གཟུགས་མཐོང་བའོ། །འདི་ནི་
འཕགས་པ་སྦྱན་རས་གཟིགས་དབང་ཕྱུག་གི་སྦྲུལ་པའི་སྦྲིན་མཐོང་བའོ། །འདི་ནི། མགྲིན་པ་སྔོན་པོ་དང། སྲེད་མེད་ཀྱི་བུའི་གཟུགས་མཐོང་བའོ། །འདི་ནི། འཇིག་རྟེན་
གསུམ་མཐོང་བའོ། །རྟ་མགྲིན་མཐོང་བའོ། །འདི་ནི། པདྨོ་ཡངས་པ་གསང་བའི་དཀྱིལ་འཁོར་མཐོང་བའོ། །འདི་ནི། དེ་བཞིན་གཤེགས་པ་ཐམས་ཅད་ཀྱི་མཆོད་པའི་
སྤྲིན་གྱི་རྣམ་པར་འཕྲུལ་པའོ། །འདི་ནི། རྡོ་རྗེའི་སྙིང་པོ་ཆེན་པོ་མཐོང་བའོ། །འདི་ནི། མགོའི་སྙིང་པོ་ཆེན་པོའོ། །འདི་ནི། སྣ་ཚོགས་པའི་གཟུགས་ཀྱི་རང་བཞིན་མཐོང་བའོ།།
འདི་ནི༑ དོན་ཡོད་པའི་གཟུགས་དང། དོན་ཡོད་པའི་དངོས་གྲུབ་ཀྱི་རྣམ་པར་འཕྲུལ་པའོ། །འདི་ནི། དེས་ཐམས་ཅད་དུ་འགུགས་པས་ན། ཞགས་པར་བརྗོད་པར་བྱའོ། །དོན་
ཡོད་པ་ཡིད་བཞིན་གྱི་ནོར་བུའི་མཆོད་པའི་སྙིང་པོའི་གཟུངས་སུ་བརྗོད་པར་བྱ་སྟེ། དོན་ཡོད་ཞགས་པའི་སྙིང་པོ་འཕགས་པ་སྤྱན་རས་གཟིགས་དབང་ཕྱུག་དམ་པར་གྱུར་
པའི་ངོ་བོ་ཉིད་ཀྱི་སྐུ་གཞན་དུ་གྱུར་བ་མཐོང་བ་མཚུངས་པ་སྟེ། དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་འདི་དག་མཐོང་བ་དང་མཚུངས་པར་འགྱུར་རོ། །བཀླགས་

[334A]༄༅། །པ་དང། བརྗོད་པ་ཙམ་གྱི་མོད་ལ་དུས་གསུམ་དུ་གཤེགས་པ་དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་སྲས་གཅིག་པུར་འགྱུར་རོ། །དེ་བཞིན་གཤེགས་
པ་ཐམས་ཅད་ཡོངས་སུ་དག་པའི་སྐུ་ཤིན་ཏུ་དྲི་མ་མེད་ཅིང་ཡོངས་སུ་དག་པ་དང་མཉམ་པར་འགྱུར་ཏེ། དེ་བཞིན་གཤེགས་པའི་སྙིང་པོའི་སྐུར་ཡང་འགྱུར་རོ། །དུས་གསུམ་
པའི་དེ་བཞིན་གཤེགས་པ་ཐམས་ཅད་ཀྱིས་ཕྱིར་མི་ལྡོག་པར་ལུང་སྟོན་ཅིང། བླ་ན་མེད་པའི་སངས་རྒྱས་ཀྱི་བྱང་ཆུབ་ཏུ་ལུང་སྟོན་པར་འགྱུར་རོ། །བྱང་ཆུབ་སེམས་དཔའ་ཐམས་
ཅད་རྟག་ཏུ་རྒྱུན་མི་འཆད་པར་མཐོང་བར་འགྱུར་རོ། །ལྷ་ཐམས་ཅད་ཀྱིས་ཡང་དག་པར་དབུགས་འབྱིན་པར་འགྱུར་རོ། །བདུད་ལ་སོགས་པ་དང། གདུག་པའི་རྨི་ལམ་དང་
ལོག་པར་འདྲེན་པ་ཐམས་ཅད་ཚར་བཅད་པར་བྱས་པར་འགྱུར་རོ་།བཅིང་པ་ལྔས་བཅིངས་ཤིང་གཟིར་བ་དང། གནོད་སྦྱིན་དང། སྲིན་པོ་དང། འབྱུང་པོ་དང། ཤ་ཟ་དང། ཡི་
དྭགས་དང། གྲུལ་བུམ་དང། བརྗེད་བྱེད་དང། ཚངས་པ་སྲིན་པོ་རྣམས་ཐམས་ཅད་རིང་དུ་འབྲོས་པར་འགྱུར་རོ། །རིམས་ཐམས་ཅད་དང་ནད་ཐམས་ཅད་དང། འབྲས་དང་
ཕོལ་མིག་དང། རྩོག་ཤུ་དང། ལྷོག་པ་དང། མཚན་པར་རྡོལ་པ་དང། གཡན་པ་དང། མཛེ་དང། རྐང་ཤུ་ཐམས་ཅད་རྣམ་པར་ཉམས་པ་བྱེད་དོ། །ལུས་ཀྱི་གཟེར་ཐམས་ཅད་

[334B] །ཇི་ལྟར་ཤེལ་ཡོངས་སུ་དག་པ་ཇི་ལྟ་བ་བཞིན་དུ་དེ་བཞིན་གཤེགས་པའི་སྐུ་ཡོངས་སུ་དག་པར་འགྱུར་རོ། །ཚིག་བཙན་པར་ཡང་འགྱུར་རོ། །གསང་སྔགས་དང་
ཆོ་ག་ཞིབ་མོ་ཐམས་ཅད་ཀྱི་དངོས་གྲུབ་ཏུ་ཡང་འགྱུར་རོ། །འཇིག་རྟེན་ཐམས་ཅད་དགའ་བར་ཡང་འགྱུར་རོ། །རྒྱལ་པོ་དང། བྲམ་ཟེ་དང། རྒྱལ་རིགས་དང། ཁྱིམ་བག་གིས་ཆེར་
མཆོད་པར་བྱ་བར་འགྱུར་རོ། །སེམས་ཅན་ཐམས་ཅད་ཀྱི་མཆོད་པར་འོས་པ་གཅིག་པུར་འགྱུར་རོ། །ནོར་དང་འབྲུ་འཕེལ་བར་ཡང་འགྱུར་རོ་།བསམ་པ་དང། ཡིད་ཀྱི་ཤིང་རྟ་ཐམས་
ཅད་ཡོངས་སུ་རྫོགས་པར་ཡང་འགྱུར་རོ། །ཆོམ་རྐུན་དང། གཡོ་ཅན་དང། རྐུན་པོས་རྣམ་པར་སྐྲག་པ་དང། གཅན་གཟན་ཁྲོ་བོ་དང་གཡངས་དང། ཁྱིམ་རྡིབ་པ་དང། གསོད་པ་དང་
འཚེ་བ་དང། གཅན་གཟན་ཁྲོ་བོའི་འཇིགས་པ་རྣམས་ཐམས་ཅད་འབྱུང་བར་མི་འགྱུར་རོ། །མེ་དང་ཆུས་དུས་བྱེད་པ་དང། རླུང་དང། ཚད་པ་དང། སད་དང། སེར་བ་རྣམས་ཀྱིས་མི་
ཚུགས་སོ། །དགྲ་ཐམས་ཅད་ཀྱིས་འཇིགས་པར་མི་འགྱུར་རོ། །ཐམས་ཅད་བྱམས་པའི་ཡིད་དུ་འགྱུར་རོ། །བུད་མེད་དང། སྐྱེས་པ་དང། ཁྱེའུ་དང། བུ་མོ་ཐམས་ཅད་དབང་དུ་གྱུར་
པར་བྱེད་དོ། །འདི་ནི། བཀླགས་པ་ཙམ་གྱིས་འཇིག་རྟེན་པ་རྣམས་ཀྱི་ཡོན་ཏན་ཆེན་པོ་བསྐྱེད་པ་དང། རྣམ་པར་འཕྲུལ་པར་འགྱུར་རོ། །དེ་འཆི་འཕོ་བའི་དུས་ཀྱི་ཚེ་དེ་བཞིན་གཤེགས་

[335A]༄༅། །པ་བྱེ་བ་ཁྲག་ཁྲིག་བརྒྱ་སྟོང་ཕྲག་དགུ་བཅུ་རྩ་གཉིས་མངོན་སུམ་དུ་མཐོང་བར་འགྱུར་ཏེ། རིགས་ཀྱི་བུ་ཆུར་ཤོག་།བདེ་བ་ཅན་གྱི་འཇིག་རྟེན་གྱི་ཁམས་
སུ་སོང་དང། ཁྱོད་ཀྱིས་ལམ་ཡོངས་སུ་དག་པར་བྱས་པའོ། །འཆི་བའི་དུས་སུ་གྱུར་པ་ན་བསམ་པ་ཉིད་ཀྱི་མོད་ལ་པདྨོ་ལས་བརྫུས་ཏེ་སྐྱེ་བར་འགྱུར་རོ། །རྒྱན་ཐམས་ཅད་ཀྱིས་
རྣམ་པར་བརྒྱན་པ་དང། ཚེ་རབས་དྲན་པར་ཡང་འགྱུར་རོ། །དེ་བཞིན་གཤེགས་པ་འོད་དཔག་མེད་མངོན་སུམ་དུ་མཐོང་བ་ཙམ་གྱིས་ཕྱིར་མི་ལྡོག་པར་འགྱུར་ཏེ། བླ་ན་མེད་
པ་ཡང་དག་པར་རྫོགས་པའི་བྱང་ཆུབ་ཏུ་ལུང་སྟོན་པར་འགྱུར་རོ་།རྣམ་པར་ཐར་པའི་དཀྱིལ་འཁོར་དང། པདྨོ་ཡངས་པའི་གསང་བ་མཐའ་དག་རྫོགས་པ་དང། དོན་ཡོད་
ཞགས་པའི་སྙིང་པོ་འི་ཆོ་ག་ཞིབ་མོ་མངོན་དུ་འགྱུར་ཞིང་ཁ་ཏོན་དུ་ཀུན་ཏུ་གནས་སོ། །དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་རྗེས་སུ་དྲན་པར་བྱེད་དོ། །
ཐམས་ཅད་དུ་སངས་རྒྱས་ཀྱི་ཞིང་ཀུན་ཏུ་དེ་བཞིན་གཤེགས་པ་ཐམས་ཅད་ཀྱིས་མངོན་སུམ་དུ་མཚུངས་པར་ལྷན་ཅིག་ལུང་སྟོན་པ་སོ་སོར་ཐོབ་སྟེ། ནམ་དུ་ཡང་ཕྱིར་ཞིང་
རྣམ་པར་གྲོལ་བར་འགྱུར་བ་དང། ཇི་སྲིད་དུ་སངས་རྒྱས་ཀྱི་བྱང་ཆུབ་ཏུ་བསྟན་པའི་བར་དང། ཇི་སྲིད་དུ་ཡོངས་སུ་མྱ་ངན་ལས་འདས་པའི་ལུས་སུ་གྱུར་གྱི་བར་དུ་འཇིག་རྟེན་

[335B] རྣམ་པར་འཕྲུལ་པ་བཀླགས་པས་གྲུབ་པར་འགྱུར་རོ། །དེ་ནས་བཟླས་པ་ཙམ་གྱིས་དངོས་གྲུབ་བཤད་པར་བྱ་སྟེ། སྔ་དྲོ་གཅིག་བཟླས་པ་ཙམ་གྱི་མོད་
ལ་མཚམས་མེད་པ་ལྔའི་སྡིག་པ་དང། མནན་རི་མེད་པའི་མཐར་གཏུགས་པའི་སྡིག་པ་དང། རི་རབ་ལྷུན་པོ་ཆེན་པོ་བདུན་གྱི་ཚད་ཙམ་བ་སྦུའི་ཁོར་བུ་རེར་སྒྲིབ་པ་བསགས་
པ་དང། བསྐལ་པ་སྟོང་ཕྲག་ཏུ་བསགས་པའི་སྔོན་གྱི་སྡིག་པ་དང་སྒྲིབ་པ་དེ་རྣམས་ཐམས་ཅད་སྔ་དྲོ་གཅིག་བཟླས་པ་ཙམ་གྱིས་སྡིག་པ་དང་ལས་ཀྱི་སྒྲིབ་པ་རྣམ་པར་ཉམས་པར་
བྱེད་དེ། ཟད་པ་དང། ཡོངས་སུ་གཏུགས་པར་འགྱུར་རོ། །དམྱལ་བའི་འགྲོ་བ་ཆེན་པོ་བཅུ་དྲུག་ཏུ་གཞོལ་བ་དེ་རྣམས་ཐམས་ཅད་སྐད་ཅིག་གཅིག་གིས་ཡོངས་སུ་གྲོལ་ལོ། །སྨྱུང་
པར་གནས་པ་གཅིག་གིས་བཟླས་པ་དུས་གསུམ་པའི་དེ་བཞིན་གཤེགས་པའི་སངས་རྒྱས་ཀྱི་ཞིང་རྣམས་སུ་ཀུན་ཏུ་བཟང་པོ་ཆེན་པོ་ཉིད་ཐོབ་བོ། །གང་ཡང་དེ་བཞིན་གཤེགས་པའི་
རིགས་དང། པདྨོ་ཡངས་པའི་རྣམ་པར་ཐར་པའི་དཀྱིལ་འཁོར་དང་དོན་ཡོད་ཞགས་པའི་སྙིང་པོ་ཐམས་ཅད་དུ་དངོས་སུ་རྗེས་སུ་འཇུག་པར་བྱེད་དོ། །ཐམས་ཅད་དུ་དམ་ཚིག་
ཆེན་པོ་ཡང་དག་པར་འཛིན་པར་འགྱུར་རོ། །འཕགས་པ་སྦྱན་རས་གཟིགས་དབང་ཕྱུག་རང་གི་གཟུགས་ཀྱིས་དངོས་སུ་མཐོང་བ་སྦྱིན་པར་བྱེད་དོ། །དུས་གསུམ་པའི་དེ་བཞིན་

[336A]༄༅། །གཤེགས་པ་རྣམས་རང་གི་གཟུགས་ཀྱིས་དངོས་སུ་མཐོང་བར་ཉེ་བར་གནས་པར་བྱེད་དོ། །དཀྱིལ་འཁོར་བའི་ལྷ་ཐམས་ཅད་དངོས་སུ་རྗེས་སུ་འདྲང་ཞིང་
གནས་ཏེ། རྟག་ཏུ་རྣམ་པར་བལྟ་བར་འགྱུར་ཞིང། ཆེར་བཅིངས་པར་འགྱུར་རོ། །རིག་པའི་རྒྱལ་པོ་ཐམས་ཅད་ཀྱང་རྟག་ཏུ་རྗེས་སུ་འབྲང་ཞིང་དངོས་སུ་མཐོང་བར་གནས་པར་བྱེད་
དོ༑ ༑བརྒྱ་སྟོང་ཕྲག་བཟླས་པ་ཙམ་གྱིས་ལྕེ་རྡོ་རྗེ་ལྟར་བརྟན་པར་འགྱུར་ཞིང། རྡོ་རྗེའི་སྙིང་པོ་དང་མཉམ་ཞིང་མཚུངས་པ་དང། པདྨའི་འདབ་མ་ལྟ་བུའི་ཁ་དོག་དང་འདྲ་བར་འགྱུར་
ཏེ༑ ཕྱིར་ཞིང་དེའི་ལུས་ལ་རེག་པ་ངན་པ་འབྱུང་བར་མི་འགྱུར་རོ། །ཕྱིར་ཞིང་ལུས་འཕོ་བར་ཡང་མི་ནུས་ཤིང། ཡོངས་སུ་དག་ཅིང་དྲི་མ་མེད་པའི་ལུས་སུ་འགྱུར་རོ། །ལུས་
པདྨ་དཀར་པོའི་ཁ་དོག་དང་མཚུངས་པར་ཡང་འགྱུར་རོ། །གདུག་པ་ཐམས་ཅད་དང། ཕྱིར་རྒོལ་བ་དང། དགྲ་ཐམས་ཅད་དང། འབྱུང་པོ་དང། གནོད་སྦྱིན་དང། སྲིན་པོ་ཐམས་
ཅད་དང། བགེགས་དང། ལོག་པར་འདྲེན་པ་རྣམས་དང། ཀླུ་མ་རུངས་པ་མི་བཟད་པ་དང། བདུད་ཀྱི་རིས་ཀྱི་ལྷ་ཐམས་ཅད་ཀྱིས་ལུས་དང་ཕུང་པོ་ལ་བཟའ་བར་མི་འགྱུར་རོ། །ལུས་
པདྨ་དཀར་པོའི་ཁ་དོག་དང་མཚུངས་པར་འགྱུར་རོ། །ལྷ་རྣམས་ལྷན་ཅིག་ཏུ་རྗེས་སུ་རྒྱུ་བར་བྱེད་དོ། །ཁ་ནས་ལྷ་རྫས་ཀྱི་ཨུཏྤ་ལ་སྔོན་པོའི་དྲི་འབྱུང་བར་འགྱུར་རོ། །ལུས་ལ་ལྷ་རྫས་

[336B] །རྐང་པ་དང་ལག་པ་གཞོན་ཤ་ཅན་དུ་འགྱུར་རོ། །མིག་གིས་ལེགས་པར་མཐོང་བར་འགྱུར་རོ། །བཞིན་གྱི་དཀྱིལ་འཁོར་ཡོངས་སུ་རྒྱས་པར་འགྱུར་
རོ༑ ༑སྙན་པ་ཐོས་པར་ཡང་འགྱུར་ཞིང་ལྷ་རྫས་ཀྱི་དྲི་ཚོར་བར་ཡང་འགྱུར་རོ། །བཟང་པོ་ལ་རིག་པའི་ལུས་སུ་འགྱུར་རོ། །སྐྲ་བུང་བ་དང་མཚུངས་ཤིང་འཁྱིལ་བའི་སྐྲ་རུ་འགྱུར་རོ། །
ནམ་ཡང་ཕྱིར་ཞིང་ལུས་ཀྱི་ནང་གི་རླུང་གི་ལས་དང། དྲི་ངན་པས་བསྒོས་པར་མི་འགྱུར་རོ། །དྲི་མ་ཐམས་ཅད་བསལ་བར་འགྱུར་འཇམས་པ་དང། སྙན་པ་དང། མཉེན་པའི་ངག་
ཏུ་ཡང་འགྱུར་རོ། །ལྷའི་ང་རོ་དང། ང་རོ་བཟང་བ་དང། ང་རོ་ཟབ་པ་སྙན་ཅིང་མཉེན་པ་དང། མིའམ་ཅིའི་སྒྲ་ལྟ་བུ་དང་ཀ་ལ་པིང་ཀའི་སྒྲ་དབྱངས་སུ་འགྱུར་རོ། །མཛེས་པར་
འགྲོ་བ་དང། ཟབ་པར་འགྲོ་བར་ཡང་འགྱུར་རོ། །ལག་མཐིལ་ཤིན་ཏུ་འཇམ་པ་དང། སོར་མོ་རིང་བ་དང། ལག་པའི་རི་མོ་ཤིན་ཏུ་རྣམ་པར་བཀྲ་བར་ཡང་འགྱུར་རོ། །སེངྒེའི་
འགྲོས་དང་རྩལ་གྱིས་འགྲོ་བར་འགྱུར་རོ། །ཐམས་ཅད་དུ་ཐོགས་པ་མེད་པའི་འགྲོས་སུ་འགྱུར་རོ། །སེམས་ཅན་ཐམས་ཅད་ཀྱི་གཙོ་བོ་གཅིག་པུར་མཆོད་པའི་འོས་སུ་ཡང་
འགྱུར་རོ། །དེ་ནས་དཔལ་རྣམ་ཐོས་སྲས་རྗེས་སུ་མཐུན་པར་རྗེས་སུ་འབྲང་བར་འགྱུར་རོ། །ཚིག་མི་མཐུན་པ་ཡང་རྗེས་སུ་མཐུན་པར་འགྱུར་རོ། །ཐམས་ཅད་དུ་ངག་རྣམ་པར་

[337A]༄༅། །དག་པར་ཡང་འགྱུར་རོ། །འཇིག་རྟེན་པའི་བཟླས་པའི་དངོས་གྲུབ་བོ། །འཇིག་རྟེན་ལས་འདས་པ་ནི། སྐྱེ་བ་བརྗེས་ནས་པགས་པ་གསེར་གྱི་ཁ་དོག་ལྟ་བུ་
དང། བསམ་པ་ཉིད་ཀྱི་མོད་ལ་སྐྱེ་བར་འགྱུར་ཏེ། འོད་དཔག་མེད་ཀྱི་སྤྱན་སྔར་མདུན་གྱི་པདྨའི་སྙིང་པོ་ལས་བརྫུས་ཏེ་སྐྱེ་བར་འགྱུར་ཞིང། རྒྱན་ཐམས་ཅད་ཀྱིས་རྣམ་པར་
བརྒྱན་པ་དང། ཚེ་རབས་དྲན་པར་ཡང་འགྱུར་རོ། །དུས་གསུམ་དུ་གཤེགས་ཤིང་བཞུགས་པའི་དེ་བཞིན་གཤེགས་པ་ཐམས་ཅད་ཀྱི་ལུང་བསྟན་པ་དང། མངོན་པར་དབང་
བསྐུར་པའི་མཆོག་བྱང་ཆུབ་ཏུ་ལུང་སྟོན་པ་དང། མངོན་པར་དབང་བསྐུར་རོ། །དེ་བཞིན་གཤེགས་པའི་རྣམ་པར་འཕྲུལ་པ་བྱིན་གྱིས་རློབ་པས་ཀྱང་བྱིན་གྱིས་བརླབས་སོ། །
ཞེས་པ་འཇིག་རྟེན་ལས་འདས་པའི་བཟླས་པའི་ཆོ་གའི་དངོས་གྲུབ་བོ། །དེ་ནས་བསོད་ནམས་ཀྱི་ཕུང་པོ་བརྗོད་པར་བྱ་སྟེ། འདི་བཟླས་པ་ཙམ་གྱིས་བསོད་ནམས་ཀྱི་ཕུང་པོ་དང། དགེ་
བའི་རྩ་བ་དང་ལྡན་པར་འགྱུར་རོ། །རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ། དགེ་བསྙེན་ནམ། དགེ་བསྙེན་མ་གང་ཡང་རུང་བས་སྟོང་གསུམ་གྱི་
སྟོང་ཆེན་པོའི་འཇིག་རྟེན་གྱི་ཁམས་ནོར་བུ་རིན་པོ་ཆེ་ཆེན་པོ་སྣ་བདུན་གྱིས་ཡོངས་སུ་བཀང་བར་བྱས་པ་དང། གསེར་གྱི་མེ་ཏོག་དང་དངུལ་གྱི་མེ་ཏོག་གིས་ཡོངས་སུ་བཀང་ནས་

[337B]རེ་ཞིང་དེ་བཞིན་གཤེགས་པ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གང་བ་ལ་ནོར་བུ་རིན་པོ་ཆེ་ཆེན་
པོ་སྣ་བདུན་དང། གསེར་གྱི་མེ་ཏོག་དང། དངུལ་གྱི་མེ་ཏོག་གིས་བཀང་ནས་ཕུལ་བ་དེ་བས་ཀྱང་དགེ་བ་དང། བསོད་ནམས་ཀྱི་ཕུང་པོ་ཆེས་མང་བར་བསྐྱེད་དོ། །གང་ཞིག་དུས་
གསུམ་པའི་དེ་བཞིན་གཤེགས་པ་མཆོད་ཅིང། ཉི་མ་རེ་རེ་ཞིང་དེ་བཞིན་གཤེགས་པ་མཆོད་པ་དེ་ཁོ་ན་བཞིན་དུ་འདི་བཟླས་པ་ཙམ་གྱི་དགེ་བའི་རྩ་བ་དང། བསོད་ནམས་ཀྱི་ཕུང་
པོ་ཆེན་པོ་དང་ལྡན་པར་འགྱུར་རོ། །དེ་རྣམས་གང་གིས་ནོར་བུ་རིན་པོ་ཆེ་ཆེན་པོ་བྱིན་པས་དེ་རྣམས་ཀྱི་དགེ་བའི་རྩ་བ་བཅུ་དྲུག་གི་ཆར་ཡང་མི་ཕོད་དོ། །དེ་བཞིན་དུ་བསོད་ནམས་ཀྱི་ཕུང་པོ་
དང། དགེ་བའི་རྩ་བ་ཆེན་པོ་བསྐྱེད་པར་འགྱུར་རོ། །ཞེས་སོ་།འཇིག་རྟེན་པའི་ཆོ་ག་སྣ་ཚོགས་པའི་ཚོགས་དང། འཇིག་རྟེན་ལས་འདས་པའི་བསོད་ནམས་ཀྱི་ཕུང་པོ་སྟོང་གསུམ་གྱི་
སྟོང་ཆེན་པོའི་འཇིག་རྟེན་གྱི་ཁམས་བྱེ་བ་བརྒྱ་སྟོང་ཕྲག་རྣམས་ནོར་བུ་རིན་པོ་ཆེ་ཆེན་པོ་སྣ་བདུན་གྱིས་བཀང་བ་རིན་པོ་ཆེ་སྣ་བདུན་གྱི་མེ་ཏོག་དང། གསེར་དང། དངུལ་གྱི་མེ་ཏོག་གིས་
བཀང་པ་རྣམས་ཀྱིས་དུས་གསུམ་པའི་དེ་བཞིན་གཤེགས་པ་ཐམས་ཅད་ལ། དེ་བཞིན་གཤེགས་པ་རེ་རེ་ཞིང་ལ་ཡང་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀུན་ཏུ་

[338A]༄༅། །བཀང་ནས་ཕུལ་བར་འགྱུར་རོ། །མཆོད་པའི་སྤྲིན་ཆེན་པོར་འགྱུར་ཏེ། ཇི་སྲིད་བྱང་ཆུབ་སྙིང་པོ་ལ་མཐར་ཐུག་གི་བར་དུ་མི་ཟད་དེ། དེ་ལྟ་བུའི་བསོད་ནམས་
ཀྱི་ཕུང་པོ་ཆེན་པོ་ཡོངས་སུ་འཛིན་པར་འགྱུར་ཞིང། བསོད་ནམས་ཀྱི་ཕུང་པོ་ཆེན་པོར་ཡང་འགྱུར་ཏེ། བསོད་ནམས་ཀྱི་ཕུང་པོ་དང་ལྡན་པར་ཡང་འགྱུར་རོ། །འཇིག་རྟེན་དང་འཇིག་
རྟེན་ལས་འདས་པའི་བཟླས་པའི་དངོས་གྲུབ་དང། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །དེ་བཞིན་དུ་ཕན་ཡོན་ཆེན་པོ་དང། སྦྱིན་པ་ཡོངས་སུ་
གཏོང་བ་ཆེན་པོ་གང་ཡིན་པ་དང། བཟླས་བའི་ཆོ་ག་ཆེན་པོ་དང། མཆོད་པའི་སྤྲིན་ཆེན་པོར་འགྱུར་རོ། །དེ་བཞིན་དུ་ཡོན་ཏན་བསྐྱེད་པ་དང། རྣམ་པར་འཕྲུལ་པའི་ཆོ་
གའི་ཁྱད་པར་སོ་སོར་ཐོབ་བོ། །དུས་རྟག་པར་རྒྱུན་དུ་བཟླས་པའི་ཆོ་ག་དང་ལྡན་པར་འགྱུར་བར་བྱའོ། །རྟག་ཏུ་ཡང་བྱང་ཆུབ་སེམས་དཔའ་ཐམས་ཅད་མཐོང་འདོད་པར་
འགྱུར་རོ། །རྟག་ཏུ་ཡང་དགེ་བའི་རྩ་བ་དང་ཡང་དག་པར་འགྲོགས་པར་འགྱུར་རོ། །ལག་ན་རྡོ་རྗེ། གང་ཡང་རིག་པའི་རྒྱལ་པོའི་ཆོ་ག་ཞིབ་མོ་དོན་ཡོད་པའི་ནོར་བུའི་སྙིང་པོ་
འདི༑ ཐ་ན་སྒྲ་ཙམ་ཡང་རྣ་བའི་བུ་གར་ལྟུང་བར་འགྱུར་བ་དང། བྲིས་པ་རྣམས་བལྟ་བ་དང། པོ་ཏིའམ། ཡི་གེ་འམ། རྩིག་པའམ། གྱ་ང་ལ་བྲིས་པ་ལྟ་བར་བྱེད་པ་དེ། མཚམས་

[338B] ཡོངས་སུ་གཏུགས་པར་འགྱུར་རོ། །སྔོན་བསགས་པའི་མནར་མེད་པར་གཞོལ་པའི་སྡིག་པ་དང། སྒྲིབ་པ་དེ་ཐམས་ཅད་རྣམ་
པར་ཉམས་པར་བྱེད་དོ། །ཡོངས་སུ་གཏོགས་པར་འགྱུར་རོ། །ཤི་འཕོས་ནས་བདེ་བ་ཅན་གྱི་འཇིག་རྟེན་གྱི་ཁམས་སུ་སྐྱེ་བར་འགྱུར་ཏོ་པདྨ་ལས་བརྫུས་ཏེ་སྐྱེ་བར་འགྱུར་
རོ༑ ༑ནམ་ཡང་ཕྱིས་མངལ་དུ་གནས་པའི་དྲི་མས་གོས་པར་མི་འགྱུར་རོ། །ཇི་སྲིད་དུ་བྱང་ཆུབ་ལ་མཐར་ཐུག་གི་བར་དུ་སངས་རྒྱས་ཀྱི་ཞིང་གང་དང་གང་དུ་སྐྱེ་བར་འགྱུར་བའི་སངས་
རྒྱས་ཀྱི་ཞིང་ཐམས་ཅད་དུ་པདྨ་ལས་སྐྱེ་བར་འགྱུར་ཞིང་ཚེ་རབས་དྲན་པར་ཡང་འགྱུར་རོ། །ཕྱག་ན་རྡོ་རྗེས་གསོལ་པ། བཅོམ་ལྡན་འདས། ཇི་ལྟར་ཆོ་ག་ཞིབ་མོའི་རྒྱལ་པོ་དོན་
ཡོད་པའི་ནོར་བུའི་མཆོད་པའི་སྙིང་པོའི་གཟུངས་འདི་བྲི་བར་བྱ་བཅོམ་ལྡན་འདས། འབྲི་བཞིན་པ་དེའི་བསོད་ནམས་ཀྱི་ཕུང་པོ་རབ་ཏུ་བསྐྱེད་པ་ཅི་ལགས། དགེ་བའི་རྩ་བ་ཅི་དང་ཡང་
དག་པར་ལྡན་པར་འགྱུར། བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ། འདིའི་ཡོན་ཏན་དང། ཕན་ཡོན་དཔག་ཏུ་མེད་དེ། དོན་ཡོད་པའི་ལྕགས་ཀྱུའི་རིག་པའི་རྒྱལ་པོ་འདིའི་དོན་
ཡོད་པའི་ནོར་བུའི་མཆོད་པའི་སྙིང་པོའི་གཟུངས་འབྲི་བཞིན་པའི་བསོད་ནམས་ཀྱི་ཕུང་པོ་རབ་ཏུ་སྐྱེ་སྟེ། ཕན་ཡོན་དཔག་ཏུ་མེད་པ་དང། ཡོན་ཏན་དཔག་ཏུ་མེད་པ་ལས་བྱུང་པའི་རྣམ་པར་

[339A]༄༅། །འཕྲུལ་པ་སོ་སོར་ཐོབ་བོ། །གང་ཡང་དོན་ཡོད་པའི་ཞགས་པའི་ལྕགས་ཀྱུ་རིག་པའི་རྒྱལ་པོ་དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་འདི་
འབྲི་བར་འགྱུར་བ་ཉོན་ཅིག་ལག་ན་རྡོ་རྗེ། རྒྱ་མཚོ་ཆེན་པོའི་འོག་ཏུ་དཔག་ཆེད་སྟོང་ཕྲག་བརྒྱད་ཅུ་རྩ་བཞི་པ། མཆུ་དང་ཞེང་དུ་དཔག་ཚད་སྟོང་ཕྲག་བརྒྱད་ཅུ་རྩ་བཞི་པ་དེ་ལས་
ཆུའི་ཐིགས་པའི་ཚད་ཀྱི་ཐིགས་པ་རེ་རེའི་གྲངས་སུ་བྱེད་པར་འདོད་པའམ། དེ་ལྟ་བུའི་ཚད་ཀྱི་ངོས་གཉིས་པར་མཚོ་ཆེན་པོ་ལས་ཐིགས་པ་རེ་རེ་ནས་བཅུ་པར་བྱ་སྟེ། དེ་ལ་ཐིགས་
པ་རེ་རེ་ནས་བགྲངས་ཏེ་གཏོར་བར་བྱའོ། །དེ་ནས་རྒྱ་མཚོ་ཆེན་པོ་ཆུའི་ཐིགས་པའི་གྲངས་ཀྱིས་ཟད་པར་འགྱུར་ཞིང་ཆུ་སྐམ་པར་བྱེད་དོ། །མཚོ་ཆེན་པོ་གཉིས་པ་ལས་ཆུས་ཡོངས་
སུ་གང་བར་འགྱུར་གྱི། དོན་ཡོད་པའི་ལྕགས་ཀྱུ་རིག་པའི་རྒྱལ་པོ་འདི་དང། དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་ཀྱི་ཆོ་ག་ཞིབ་མོ་དེ་འབྲི་བཞིན་པའི་བསོད་
ནམས་ཀྱི་ཕུང་པོའི་ཚད་ནི། གཟུང་བར་ནུས་པ་མ་ཡིན་ནོ། །དེ་ལྟར་རྒྱ་ཆེ་བ། དེ་ལྟར་ཟབ་པ། དེ་ལྟར་ཡངས་པའི་ཡོན་ཏན་བསྐྱེད་པར་བྱ་བ་ནི། དོན་ཡོད་པ་ནོར་བུའི་མཆོད་པའི་
སྙིང་པོའི་གཟུངས་ཀྱི་ཆོ་ག་ཞིབ་མོའི་ཆོ་གའི་རྒྱལ་པོའོ། །ལག་ན་རྡོ་རྗེ། འོན་ཀྱང་རིའི་རྒྱལ་པོ་རི་རབ་ཆེན་པོ་ནི། དཔག་ཚད་སྟོང་ཕྲག་བརྒྱད་ཅུ་རྩ་བཞི་འོག་ཏུ་རྒྱ་མཚོ་ཆེན་པོའི་

[339B] །དཔག་ཚད་སྟོང་ཕྲག་བརྒྱད་ཅུ་རྩ་བཞི་སྟེང་ཉིད་དུ་གནས་སོ། །སྐྱེས་བུ་སྟོབས་ཆེན་པོ་དང་ལྡན་པར་གྱུར་པ་གང་ལ་ལ་རིའི་རྒྱལ་པོ་རི་རབ་ཆེན་པོ་གང་ཡིན་པ་ཡང་ཡུངས་
ཀར་གྱི་འབྲས་བུའི་ཚད་ཙམ་དུ་བྱེད་པ་དང། ངོས་གཉིས་པར་རྒྱ་མཚོ་ཆེན་པོའི་རིའི་རྒྱལ་པོ་རི་རབ་ཆེན་པོ་ཆོ་ག་དེ་ལྟ་བུ་ལ་ཡུངས་ཀར་གྱི་འབྲས་བུ་ཙམ་དུ་བྱས་པ་ལས་སླར་
ཡང་རིའི་རྒྱལ་པོ་རི་རབ་ཏུ་རབ་ཏུ་གནས་པར་བྱེད་པར་ནུས་ཀྱི་ཆོ་ག་ཞིབ་མོའི་རྒྱལ་པོ་གང་ཡིན་པ་འདི་འབྲི་བཞིན་པའི་བསོད་ནམས་ཀྱི་ཕུང་པོའི་དགེ་བའི་རྩ་བ་ནི། མི་ནུས་
ཏེ༑ དེ་བཞིན་གཤེགས་པ་ཐམས་ཅད་ཀྱི་སྦྱན་དང། དེའི་གསུང་ཚད་གཟུང་བར་མི་ནུས་སོ། །དེ་བཞིན་དུ་ཡོན་ཏན་དང། ཕན་ཡོན་རྒྱ་ཆེ་ཞིང་བསོད་ནམས་ཀྱི་ཕུང་པོ་ཆེན་
པོ་ཡོངས་སུ་འཛིན་ཏེ། དགེ་བའི་རྩ་བ་ཆེན་པོ་བསྐྱེད་པར་བྱིན་གྱིས་བརླབས་པར་འགྱུར་རོ། །ཞེས་སོ། །རྡོ་རྗེ་འཛིན་པས་གསོལ་པ་བཅོམ་ལྡན་འདས། རིག་པའི་རྒྱལ་པོའི་
ཆོ་ག་ཞིབ་མོ་དང། ཕྱག་རྒྱ་འདི་ཇི་ལྟར་བྲི་བར་བགྱི། བཅོམ་ལྡན་འདས་ཀྱིས་བཀའ་སྩལ་པ། ལག་ན་རྡོ་རྗེ་ཉོན་ཅིག། རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་
སློང་མའམ། དགེ་བསྙེན་ནམ། དགེ་བསྙེན་མའམ། དགེ་སྦྱོང་ངམ་བྲམ་ཟེའམ། རྒྱལ་རིགས་སམ། རྗེ་རིགས་སམ། དམངས་རིགས་སམ། བུད་མེད་དམ། སྐྱེས་པའམ། ཁྱེའུ་

[340A]༄༅། །འམ༑ བུ་མོ་གང་ལ་ལ་ཆོ་ག་ཞིབ་མོའི་རྒྱལ་པོ་འདི་འབྲི་བར་བྱེད་པ་དེ། ཕྱག་རྒྱ་དང། གསང་སྔགས་རིམ་པར་ཕྱེ་བ་དང། དཀྱིལ་འཁོར་གྱི་ལས་
དང། ཡོ་བྱད་དང་བཅས་པའི་ཆོ་གས་དོན་ཡོད་པའི་ནོར་བུའི་པདྨ་ཞགས་པའི་སྙིང་པོའི་གཟུངས། དོན་ཡོད་ཞགས་པའི་སྙིང་པོ་འཕགས་པ་སྤྱན་རས་གཟིགས་དབང་
ཕྱུག་གི་རྣམ་པར་འཕྲུལ་པའི་འཁོར་ལོ། དཀྱིལ་འཁོར་ཆེན་པོ་དང་ཕྱག་རྒྱ་དང། དཀྱིལ་འཁོར་ཆེན་པོའི་ཀླུའི་ཞགས་པའི་རྣམ་པར་འཕྲུལ་པ་འདི་འབྲི་བར་བྱེད་དོ། །
དེས་ཡོངས་སུ་དག་པའི་ངག་དང། ཡིད་ཀྱིས་དང། ལྷག་པའི་བསམ་པ་དང། གུས་པ་དང་བཅས་པ་དང། ཡིད་དེར་གྱུར་པ་དང། མཆོད་པའི་མཆོག་དང། གུས་པ་ལ་སོགས་
པའི་འབྲི་མཁན་གྱིས་བྲི་བར་བྱའོ། །མཆོག་ཏུ་གུས་པ་དང། ཞེས་དང་བཅས་པས་ཁ་ཟས་མི་མཐུན་པ་སྤངས་ཏེ་ལེགས་པར་ཡོང་སུ་རྫོགས་པའི་ཁ་ཟས་རོ་བྲོ་བའི་མཆོག་
དང། ལེགས་པར་འདུས་བྱས་ཤིང་ཡིད་དགའ་བའི་མེ་ཏོག་དང། འབྲས་བུའི་བཏུང་བ་གུས་པ་དང་བཅས་པས་གནས་སུ་གི་ཝཾ་གི་དཀྱིལ་འཁོར་དང། མེ་ཏོག་གཅལ་དུ་
བཀྲམ་ནས་དྲིས་བདུགས་ཏེ་དར་གྱིས་སྦྲས་པའི་ཆོས་ཀྱི་སྟན་ལ་བདུག་པས་བྲི་བར་བྱའོ། །ལེགས་པར་ཁྲུས་བྱས་ཤིང། མགོ་ལ་དྲིས་བྱུག་།ལུས་ལ་གོས་བསྒོས་ལ་

[340B] །ཚེས་བརྒྱད་དམ་བཅོ་ལྔ་ལ་སོ་སོའི་ཆ་ཤས་དང་བཅས་པའི་དཀྱིལ་འཁོར་རྣམ་པར་ཕྱ་ནས་གཏོར་མ་དང་ཉེ་བར་སྤྱོད་པ་དབུལ་བར་བྱའོ། །མཆོག་ཏུ་དགའ་
བའི་ཡིད་ཀྱིས་བྱ་སྟེ། ཡོན་དང་བཅས་པས་གསེར་གྱི་སྣ་རྒྱན་སྦྱིན་པར་བྱའོ། །བྲི་བར་བྱ་བ་ཡོངས་སུ་མ་སྤངས་པར་དོན་ཡོད་པར་བྱའོ། །ལག་པ་བརྐྱང་བས་བྱའོ། །ལེགས་
པར་སྦྱངས་པ་བྱས་པས་བྱའོ། །འདིའི་ཆོ་གས་འབྲི་བར་བྱེད་པ་གང་ཡིན་པ་དེས་དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་གསང་བའི་དམ་ཚིག་དང། དཀྱིལ་འཁོར་
དང། ཕྱག་རྒྱ་རིམ་པར་ཕྱེ་བ་དང། གསང་བ་བྲིས་པར་འགྱུར་རོ། །འདི་ལྟ་སྟེ། དེ་བཞིན་གཤེགས་པའི་རིགས་དང། ནོར་བུའི་རིགས་དང། པདྨའི་རིགས་དང། རྡོ་རྗེའི་རིགས་གང་
ཅི་ཡིན་པ་དང། དེ་བཞིན་གཤེགས་པ་རྣམ་པར་སྣང་མཛད་ཀྱི་སྙིང་པོའི་དཀྱིལ་འཁོར་ཆེན་པོ་དེ་ཐམས་ཅད་འབྲི་བར་འགྱུར་རོ་།འདི་ལྟ་སྟེ། ཆུ་གང་ཡིན་པ་ཐམས་ཅད་ཆུ་ཀླུང་ཆེན་པོ་
དང། རྒྱ་མཚོ་ཆེན་པོའི་རྗེས་སུ་ཞུགས་ནས་རོ་གཅིག་ཏུ་འགྱུར་རོ་།འདི་ལ་སྟེ། ཉི་མ་ཤར་བ་ན་མུན་པས་ལྡོངས་པ་ཐམས་ཅད་ཀུན་ཏུ་སྣང་བར་བྱེད་དོ། །དེ་ཁོ་ན་བཞིན་དུ་དོན་ཡོད་པའི་
ལྕགས་ཀྱུའི་རིག་པའི་རྒྱལ་པོའི་སྙིང་པོ་འདི་དང། དོན་ཡོད་པའི་ནོར་བུའི་མཆོད་པའི་སྙིང་པོ་འདི་དང། དོན་ཡོད་པའི་ཞགས་པའི་ནོར་བུ་པདྨའི་སྙིང་པོ་འཕགས་པ་སྤྱན་རས་གཟིགས་

[341A]༄༅། །དབང་ཕྱུག་གི་སྙིང་པོ་དང། རྣམ་པར་འཕྲུལ་པ་དང་དཀྱིལ་འཁོར་དང། དཀྱིལ་འཁོར་ཆེན་པོ་དང། ཕྱག་རྒྱ་དང་དཀྱིལ་འཁོར་པའི་ཀླུའི་ཞགས་པའི་
རྣམ་པར་འཕྲུལ་པ་འདི་ཐམས་ཅད་དུ་མཚུངས་པར་དེ་བཞིན་གཤེགས་པ་ཐམས་ཅད་ཀྱི་གསང་བའི་རྗེས་སུ་འཇུག་གོ་དམ་ཚིག་དང། ཕྱག་རྒྱ་དང། སྙིང་པོ་རྣམས་མཚུངས་
པར་དུས་གསུམ་པའི་དེ་བཞིན་གཤེགས་པའི་རིགས་སུ་རབ་ཏུ་སྐྱེས་པའོ་།ཐམས་ཅད་དུ་མཚུངས་པར་མཆོད་པའི་སྤྲིན་གྱི་རྣམ་པར་འཕྲུལ་པའོ། །གང་ཡང་དུས་གསུམ་
པའི་དེ་བཞིན་གཤེགས་པའི་རྡུལ་ཕྲ་རབ་དང་ལྷན་ཅིག་པའི་དེ་བཞིན་གཤེགས་པའི་གསུང་གི་ཐ་སྙད་དེ་ཁོ་ན་ཉིད་ཡང་དག་པའི་སྙིང་པོའོ། །དོན་ཡོད་པ་ནོར་བུ་མཆོད་པའི་
སྙིང་པོའི་གཟུངས་དང། དོན་ཡོད་པ་ནོར་བུ་པདྨའི་ཞགས་པའི་སྙིང་པོ་དང། འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་དང། གཟུངས་ཀྱི་རྣམ་པར་འཕྲུལ་པ་དང་
འཁོར་ལོ་དང། དཀྱིལ་འཁོར་ཆེན་པོ་དང། ཕྱག་རྒྱའི་དཀྱིལ་འཁོར་པ་དང། ཀླུའི་ཞགས་པའི་རྣམ་པར་འཕྲུལ་བ་དང། དེ་བཞིན་གཤེགས་པ་རྣམ་པར་སྣང་མཛད་ཀྱིས་གསུངས་
པ་དེ་ཐམས་ཅད་གསང་བའི་དམ་ཚིག་གཅིག་ཏུ་བྱིན་གྱིས་བརླབས་སོ་།རྒྱུ་དེའི་ཕྱིར་འདི་ནི། དོན་ཡོད་ཞགས་པའི་དོན་ཡོད་པའི་ལས་སྒྲུབ་པར་བྱེད་པའི་མཐུ་སྟོབས་ཀྱི་དངོས་

[341B] དོན་ཡོད་ཞགས་པའི་སྙིང་པོ་དང། དོན་ཡོད་ཞགས་པའི་རྣམ་པར་འཕྲུལ་པའོ། །ཞེས་བརྗོད་པར་བྱའོ། །དེ་བཞིན་དུ་འབྲི་བཞིན་པའི་དགེ་པའི་རྩ་བ་དང། བསོད་ནམས་
ཀྱི་ཕུང་པོ་ཡོངས་སུ་འཛིན་པར་འགྱུར་རོ། །དེ་བཞིན་གཤེགས་པ་ཐམས་ཅད་ཀྱི་གསང་བ་དང་མཚུངས་པ་གཅིག་གིས་མཚུངས་པའོ་།དོན་ཡོད་པའི་ཞགས་པའི་ལྕགས་ཀྱུའི་སྙིང་
པོའི་ཆོ་ག་ཞིབ་མོར་བྱིན་གྱིས་བརླབས་སོ། །འབྲི་བར་བྱེད་པ་དང་འདོན་པར་བྱེད་པ་དང། ཀློག་པར་བྱེད་པ་དང། བཟླས་པ་ནི། མཆོད་པའི་སྤྲིན་དུ་བྱིན་གྱིས་བརླབས་སོ། །དེའི་
ཕྱིར་འདི་ནི། རིག་སྔགས་འཆང་གིས་ལེགས་པར་རབ་ཏུ་དང་བ་དང་ལས་ལ་སྤྲོ་ཞིང་བརྩོན་པས་བྱའོ། །ཤིན་ཏུ་གསལ་བ་དང། སྤྲོ་བ་དང། མཆོག་ཏུ་དགའ་བ་དང། དད་པས་བྲི་
བར་བྱའོ། །ཤིན་ཏུ་འབད་པས་ཕྱག་རྒྱ་དང། གསང་སྔགས་ཀྱི་སྙིང་པོ་དང། གཟུངས་དང། ཕྱག་རྒྱའི་དཀྱིལ་འཁོར་དང། ཀླུའི་ཞགས་པའི་རྣམ་པར་འཕྲུལ་པ་བྲི་བར་བྱ། བཀླག་
པར་བྱ་མཉན་པར་བྱའོ། །མཐུ་སྟོབས་ཀྱིས་མཉན་པར་བྱའོ། །མཐུ་སྟོབས་ཀྱིས་བྲི་བར་བྱ། མཐུ་སྟོབས་ཀྱིས་མཆོད་པ་དང་བསྙེན་བཀུར་བྱའོ། །མཐུ་སྟོབས་ཀྱིས་དམ་པའི་ཆོས་
མཆོད་པ་དང། གུས་པས་འདྲི་བར་བྱེད་པ་པོ་དང། འབྲི་བཞིན་པ་ལ་བསྙེན་བཀུར་དང། བླ་མ་ལ་སྲི་ཞུ་བྱེད་པར་བྱའོ། །འདི་ནི་མཆོག་ཏུ་གསང་བའོ། །དོན་ཡོད་ཞགས་པའི་རྣམ་

[342A]༄༅། །པར་ཐར་པའི་དཀྱིལ་འཁོར་གྱི་གསང་བའོ། །ནོར་བུ་རིན་པོ་ཆེ་ཆེན་བོ་དེ་བཞིན་གཤེགས་པ་ཐམས་ཅད་ཀྱི་གསང་བ་དང་དཀྱིལ་འཁོར་དང། ཕྱག་རྒྱ་དང་
གཟུངས་ཀྱི་གསང་བ་བྱིན་གྱིས་བརླབས་པ་ནི། གཉིས་ཏེ། གཅིག་ནི་དོན་ཡོད་པའི་མཆོད་པའི་སྙིང་པོའི་གཟུངས་སོ། །གཉིས་པ་ནི། དོན་ཡོད་པའི་ནོར་བུའི་པདྨ་ཞགས་པའི་
སྙིང་པོའོ། །འཕགས་པ་སྤྱན་རས་གཟིགས་དབང་ཕྱུག་གི་སྙིང་པོ་རྣམ་པར་འཕྲུལ་པ་དང། འཁོར་ལོ་དང། དཀྱིལ་འཁོར་ཆེན་པོའི་སྙིང་པོ་དང། ཕྱག་རྒྱ་དང། དཀྱིལ་འཁོར་ཆེན་
པོའི་ཀླུའི་ཞགས་པས་རྣམ་པར་འཕྲུལ་པས་སྤྲུལ་པའོ། །འདི་ནི། ཡིད་བཞིན་གྱི་ནོར་བུ་རིན་པོ་ཆེ་ཆེན་པོར་འགྱུར་བ་སྟེ། དོན་ཡོད་པའི་དཔག་བསམ་གྱི་ཤིང་གི་མཆོད་པ་ཆེན་
པོ་དེ་བཞིན་གཤེགས་པ་ཐམས་ཅད་ཀྱི་སྙིང་པོ་དོན་ཡོད་པའི་ཞགས་པའི་གསང་བ་དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབས་པའོ། །འཕགས་པ་སྤྱན་རས་
གཟིགས་དབང་ཕྱུག་དམ་པར་གྱུར་པའི་སྙིང་པོ་དོན་ཡོད་པའི་ཡིད་བཞིན་གྱི་ནོར་བུ་སྟེ། འདི་ནི། གཉིས་པར་རིག་སྔགས་འཆང་རྣམས་ཀྱི་ནོར་བུ་རིན་པོ་ཆེ་ཆེན་པོ་སྟེ། དོན་ཡོད་
པའི་རྣམ་པར་འཕྲུལ་པ་སྒྱུ་མ་ལྟ་བུའི་ཏིང་ངེ་འཛིན་གྱི་རྣམ་པར་འཕྲུལ་པ་ཡིན་ནོ། །དེ་ནས་ཕྱག་ན་རྡོ་རྗེ་ལ་སོགས་པ་རིག་སྔགས་འཆང་ཐམས་ཅད་ཀྱི་དབང་པོ་དུ་མ་རིག་སྔགས་

[342B] རིག་པའི་རྒྱལ་པོའི་ལྷ་བརྒྱ་སྟོང་ཕྲག་དུ་མ་དང། དཀྱིལ་འཁོར་གྱི་ལྷ་བརྒྱ་སྟོང་ཕྲག་དུ་མ་དང། དབང་པོ་དང་ལྷའི་དབང་པོ་དང་
ཚངས་པ་དང། ཁྱབ་འཇུག་དང། དབང་ཕྱུག་ཆེན་པོ་དང། གཙང་མའི་གནས་ཀྱི་རིས་ཀྱི་ལྷའི་བུ་བརྒྱ་སྟོང་ཕྲག་རྣམས་དང་གཤིན་རྗེ་དང། ཆུ་ལྷ་དང། ལུས་ངན་པོ་དང། ལྷ་
དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང་ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོའི་ཚོགས་སྟོང་ཕྲག་རྣམས་ཀྱིས་དེ་ལྟ་བུའི་གསུང་གི་སྒྲ་
དབྱངས་ཐོས་ནས་དགའ་བ་དང། མགུ་བ་དང། ཡིད་རངས་པ་དང་རབ་ཏུ་མགུ་བ་དང། དགའ་བ་དང། ཡིད་བདེ་བ་སྐྱེས་པར་གྱུར་ཏོ་།དེ་བཞིན་དུ་གཉིས་པར་ནོར་བུ་རིན་པོ་ཆེ་
ཆེན་པོ་ཉན་པ་ལ་དེ་རྣམས་ཐམས་ཅད་ལྷན་ཅིག་ཏུ་མཐུན་པར་རྒྱལ་པོ་ཆེན་པོ་བཞི་སྔོན་དུ་འགྲོ་བས་བཅོམ་ལྡན་འདས་ག་ལ་བ་དེར་དོང་སྟེ་ཕྱིན་ནས་བཅོམ་ལྡན་འདས་ལ་མེ་ཏོག་
དང། བདུག་པ་དང། དྲི་དང། ཕྲེང་བ་དང། བྱུག་པ་དང། རོལ་མོ་དང། ཕེག་རྡོབ་པ་སྣ་ཚོགས་པས་མཆོད་པ་བྱེད་པར་གྱུར་ཏོ་།འཕགས་པ་སྤྱན་རས་གཟིགས་དབང་ཕྱུག་དེ་ལ་
ཡང་མཆོད་པར་གྱུར་ཅིག་རིག་པའི་རྒྱལ་པོ་དེ་ལ་ཡང་མཆོད་པར་བྱེད་དོ། །བཅོམ་ལྡན་འདས་ལ་ལན་བརྒྱ་སྟོང་ཕྲག་དུ་མར་བསྐོར་བ་བྱས་ནས་ལེགས་སོ་ཞེས་བརྗོད་པར་བྱེད་

[343A]༄༅། །དེ༑ བཅོམ་ལྡན་འདས། ལེགས་སོ་ལེགས་སོ། །བཅོམ་ལྡན་འདས་མཆོག་ཏུ་རྙེད་པར་དཀའ་བ་གང་ཡིན་པ་དང། བཅོམ་ལྡན་འདས་གཉིས་པར་ནོར་
བུ་རིན་པོ་ཆེ་ཆེན་པོ་དོན་ཡོད་ཞགས་པའི་སྙིང་པོ་རྣམ་པར་ཐར་པའི་དཀྱིལ་འཁོར་ཛམྦུའི་གླིང་དུ་རབ་ཏུ་བཞག་གོ་ཞེས་སོ། །བཅོམ་ལྡན་འདས་ཀྱིས་ཀྱང་བྱིན་གྱིས་བརླབས་སོ། །འཕགས་
པ་སྤྱན་རས་གཟིགས་དབང་ཕྱུག་གིས་གསུངས་པའོ། །འདི་ནི། དེ་བཞིན་གཤེགས་པ་ཐམས་ཅད་ཀྱི་གསང་བའི་སྙིང་པོར་གྱུར་པ་ཐུན་མོང་པར་མཚུངས་པའོ། །ཐམས་ཅད་དུ་གསང་
བ་ཕྱག་རྒྱ་དང། གསང་སྔགས་རིམ་པར་ཕྱེ་བ་དང། དཀྱིལ་འཁོར་ཐམས་ཅད་དང། དེ་བཞིན་གཤེགས་པ་ཐམས་ཅད་ཀྱི་མཆོད་པའི་སྤྲིན་གྱི་རྣམ་པར་འཕྲུལ་པ་མཆོག་ཏུ་རྙེད་
པར་དཀའ་བར་གསུངས་པའོ། །བཅོམ་ལྡན་འདས། བདག་དེ་དག་ཐམས་ཅད་མཐུན་པར་གྱུར་པས་ལྷན་ཅིག་པ་ཁོ་ནར་རྟག་ཏུ་རྗེས་སུ་འབྲང་ཞིང། རིག་པའི་རྒྱལ་པོ་འདི་
ཡང་དག་པར་རྗེས་སུ་འབྲང་བར་བགྱིའོ། །འདི་ཡོངས་སུ་བསྲུང་བར་བགྱིའོ། །འདི་ལྟ་སྟེ། འཛིན་པ་དང། འདོན་པ་དང། མཆོད་པ་དང་བསྙེན་བཀུར་བྱེད་པ་དང། འབྲི་
བ་དང། འབྲིར་འཇུག་པ་དང། ཉན་པ་དང། བཟླས་པའི་ལས་སུ་འགྱུར་བར་བགྱིའོ། །རིག་སྔགས་འཆང་དེ་ལ་ཡང་རྟག་ཏུ་རྒྱུན་མི་འཆད་པར་བསྲུང་བ་དང། བསྐྱབ་པ་དང་

[343B] །དངོས་གྲུབ་ཀྱང་སྩལ་བར་བགྱིའོ། །རིགས་ཀྱི་བུའམ། རིགས་ཀྱི་བུ་མོའམ། དགེ་སློང་ངམ། དགེ་སློང་མའམ་དགེ་བསྙེན་ནམ། དགེ་བསྙེན་མའམ། དགེ་སྦྱོང་
ངམ༑ བྲམ་ཟེའམ། རྒྱ་རིགས་སམ། བུད་མེད་དམ། སྐྱེས་པའམ། ཁྱེའུ་འམ། བུ་མོ་གང་ཡིན་པ་དེའི་ཡང་ཆོ་ག་ཞིབ་མོའི་རྒྱལ་པོ་འདིའི་མིང་ཐོས་པ་ཙམ་གྱིས་ཀྱང་དེ་ལ་བདག་
ཅག་ཐམས་ཅད་མཐུན་པར་རྟག་ཏུ་རྗེས་སུ་འབྲང་བར་བགྱི། སྲུང་བ་དང། བསྐྱབ་པ་དང། སྦ་བ་དང། སྟོབས་དང། བརྩོན་འགྲུས་དང་མདངས་དང། དགའ་བསྒྲུབ་པར་བགྱི་
སྡིག་པ་དང། སྒྲིབ་པ་ཐམས་ཅད་རབ་ཏུ་ཞི་བར་བགྱི། ནད་ཐམས་ཅད་བསལ་བར་བགྱི། འཇིགས་པ་དང། འཐབ་མོ་དང། འཐབ་པ་དང་རྩོད་པ་དང། འགྱེད་པ་ཐམས་ཅད་རབ་ཏུ་ཞི་བར་
བགྱི༑ ཡམས་དང། ཉེ་བར་འཚེ་བ་དང། ནད་འགོ་བ་དང། འཁྲུག་པ་དང། མུ་གེ་དང། མི་ངས་དང། འབྲོག་དགོན་པའི་འཇིགས་པ་ཐམས་ཅད་སོ་སོར་ཕྱིར་བཟློག་པར་བགྱི། བདེ་བ་ལ་ཡང་
དག་པར་རེག་པ་དང། མཆོག་ཏུ་དགའ་བ་བསྒྲུབ་པར་བགྱི། བསྲུང་བར་བགྱི། ཡོངས་སུ་བསྐྱང་བར་བགྱི། དོན་མེད་པ་ཡང་སོ་སོར་བཟློག་པར་བགྱི། དོན་ལ་ཡང་ཡང་དག་པར་སྦྱར་
བར་བགྱི། དོན་ཐམས་ཅད་རྗེས་སུ་སྩལ་བར་བགྱི། རྟག་ཏུ་མཆོག་སྩལ་བར་བགྱིའོ། །བཅོམ་ལྡན་འདས། ཤིན་ཏུ་རྒྱས་པའི་ཆོ་ག་ཆོ་ག་ཞིབ་མོའི་ཡོ་བྱད་དུ་དགོངས་པ་འོ། །དེ་ནས་

[344A]༄༅། །ཡང་བཅོམ་ལྡན་འདས་ཀྱིས་ཕྱག་ན་རྡོ་རྗེ་སྔོན་དུ་འགྲོ་བས་རྒྱལ་པོ་ཆེན་པོ་བཞི་དང། རིག་པའི་རྒྱལ་པོའི་ལྷ་དེ་རྣམས་དང། ལྷ་དང། ཀླུ་དང། གནོད་སྦྱིན་དང། དྲི་ཟ་དང་
ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་དེ་རྣམས་ལ་ལེགས་སོ་ཞེས་བྱ་བ་བྱིན་ཏེ། ལེགས་སོ་ལེགས་སོ། །དྲང་སྲོང་ཆེན་པོ། དེ་ལྟ་བུ་བྱེད་པ་དེ་རྣམས་ཡོངས་སུ་བསྐྱང་
བར་བྱ༑ བསྲུང་བར་བྱ། དངོས་གྲུབ་ཀྱང་སྦྱིན་པར་བྱའོ། །ངས་ཆོ་ག་ཞིབ་མོའི་རྒྱལ་པོ་རྒྱ་མཚོའི་དཀྱིལ་འཁོར་དང། གསང་སྔགས་དང། དཀྱིལ་འཁོར་གྱི་ཆོ་ག་ཞིབ་མོ་
འདི་ཡོངས་སུ་བསྲུང་བའི་ཆེད་དང། སེམས་ཅན་དེ་རྣམས་ཐམས་ཅད་ཡོངས་སུ་བསྲུང་བའི་ཆེད་དང། སེམས་ཅན་ཐམས་ཅད་བསྲུང་བའི་ཆེད་དང། ཡོངས་སུ་བསྐྱང་བའི་ཆེད་
དུ་གྲོགས་པོ་རྣམས་ལ་རྗེས་སུ་གཏད་དོ། །འདི་ཡང་བསྲུང་བར་བྱའོ་།ཞེས་སོ། །དེ་ནས་ཡང་བཅོམ་ལྡན་འདས་ཀྱིས་འཕགས་པ་སྤྱན་རས་གཟིགས་དབང་ཕྱུག་ལ་འདི་
སྐད་ཅེས་བཀའ་སྩལ་ཏོ། །ཕྱག་རྒྱ་དང། དཀྱིལ་འཁོར་གྱི་རིམ་པར་ཕྱེ་བའི་ཆོ་ག་སྨྲོས་ཤིག་དོན་ཡོད་པའི་ནོར་བུའི་མཆོད་པའི་སྙིང་པོའི་གཟུངས་ཀྱི་གསང་བ་དང་
རིག་སྔགས་འཆང་ཐམས་ཅད་ཀྱི་སྙིང་པོའི་གསང་བ་མཆོག་གི་དངོས་གྲུབ་འདི་ཐམས་ཅད་དུ་ཐུན་མོང་པའི་སྙིང་པོ་གྲུབ་པའོ་།དེ་ནས་བྱང་ཆུབ་སེམས་དཔའ་ཆེན་

[344B]ལྕགས་ཀྱུའི་ཆོ་ག་ཞིབ་མོའི་རྒྱལ་པོའི་རིག་པའི་རྒྱལ་པོ་དོན་ཡོད་པ་ནོར་བུ་མཆོད་པའི་སྙིང་པོའི་གཟུངས་ཀྱི་
ཕྱག་རྒྱ་དང། དཀྱིལ་འཁོར་གྱི་ཆོ་ག་དང། རས་རིས་རྣམས་གསུངས་པ། དེ་ནས་འདིའི་དཀྱིལ་འཁོར་བཤད་པར་བྱའོ། །དོན་ཡོད་པ་མཆོད་པའི་ནོར་བུའི་སྙིང་པོ་བླ་ན་མེད་
པ་ནི༑ དཀྱིལ་འཁོར་གྲུ་བཞི་པ་བྱས་ཏེ་ཀུན་ནས་ཤིན་ཏུ་རྣམ་པར་ཕྱེ་བ། ས་དང་བ་བྱུང་གིས་ལེགས་པར་བྱུགས་ཤིང་ཤིན་ཏུ་འཇམ་པ་ལ་ཚོན་སྣ་ཚོགས་པས་བཀྲ་བའི་
སྲད་བུས་ཆར་གཞལ་ཅིང་བཅད་ལ་དཀྱིལ་འཁོར་བླ་ན་མེད་པའི་དབུས་ཀྱི་དཀྱིལ་འཁོར་གྱི་སྙིང་པོར་བདག་གི་ཁྲུས་ཚད་ཀྱིས་ཀུན་ནས་ཁྲུ་བཞི་པ་སྒོ་བཞི་རྣམ་པར་ཕྱེ་བ་བྱའོ། །
ཐམས་ཅད་དུ་གསང་བ་ཐུན་མོང་པའི་དཀྱིལ་འཁོར་དང། དབུས་ཀྱི་དཀྱིལ་འཁོར་གྱི་སྙིང་པོར་ཡང་པདྨ་བྱ་སྟེ། པདྨ་སྟོང་ཕྲག་གིས་ཤིན་ཏུ་མཛེས་པ་ལྔ་ལྔའོ། །པདྨ་
དཀར་པོ་བླ་ན་མེད་པ་ལ་ཟེ་འབྲུ་དང། གེ་སར་གྱི་ཚད་ལ་བབ་པ་ཡིད་བཞིན་གྱི་ནོར་བུའི་གེ་སར་དང། ཟེ་འབྲུ་བཀྲ་བའི་དྲ་བའི་སྙིང་པོ་ལུས་དང་ལག་ཏུ་འཆང་ཞིང། ལག་
པའི་ཕྱག་རྒྱ་གཡོན་པ་དང། གཡས་པས་བྱའོ། །དར་དཔྱངས་དང་འཁྱིལ་བས་སྤ་བ། ཟུར་ཟུར་དུ་དཔག་བསམ་གྱི་ཤིང་ཤིན་ཏུ་ཚད་ལ་བབ་པ་ཆོ་ག་ཇི་ལྟ་བ་བཞིན་

[345A]༄༅། །དུ་བྱེད་དུ་གཞུག་གོ་སྙིང་པོའི་འཁོར་གྱི་རེ་ཁ་ཡང་ཆོ་ག་ཇི་ལྟ་བ་བཞིན་དུ་ཤིན་ཏུ་ཚད་དང་ལྡན་པར་བྱའོ། །མེ་ཏོག་དང་འབྲས་བུ་སྣ་ཚོགས་པ་བྱ་ཞིང། དེ་ནས་
མེ་ཏོག་གི་བར་དུ་རེ་ཁ་བྱའོ། །རྒྱན་སྣ་ཚོགས་ཀྱིས་རྣམ་པར་བརྒྱན་པ། གོས་སྣ་ཚོགས་པ་མཛེས་པའོ། །སྣ་ཚོགས་པའི་རྒྱན་གྱི་ཕྱི་རོལ་ཏུ་པདྨ་དང། ཨུཏྤལ་སྔོན་པོའི་ཕྲེང་བའི་
རི་མོའོ། །ཨུཏྤལ་སྔོན་པོའི་ཕྱི་རོལ་ཏུ་ནོར་བུ་རིན་པོ་ཆ་སྣ་ཚོགས་པས་རྣམ་པར་བཀྲ་བའི་རི་མོ་འབར་བའི་ཕྲེང་བས་མཛེས་པའོ། །མེ་ཏོག་སྣ་མ་དང་ཙམ་པ་ཀའི་ཕྲེང་བ་དག་ལ་སྔགས་
ཀྱི་ནོར་བུའི་རི་མོ་ཡང་བྱའོ། །དེའི་ཕྱི་རོལ་གྱི་ཁོར་ཡུག་ཏུ་སྣམ་བུའི་རྣམ་པ་བྱའོ། །རི་བོ་ལ་སྣ་ཚོགས་པའི་ལྗོན་ཤིང་དང་ལྕུག་མ་བཀྲམ་པ་དང། མེ་ཏོག་སྣ་ཚོགས་ཀྱིས་ཉེ་
བར་མཛེས་པའོ། །ཁོར་ཡུག་ཏུ་ཆུ་འབབ་པའི་སྙིང་པོའི་དཀྱིལ་འཁོར་འདི་འབྲི་ཞིང། ཕྱི་རོལ་གྱི་དཀྱིལ་འཁོར་གྱི་ཁོར་ཡུག་ཏུ་གང་བྲི་བར་བྱ་སྟེ། དཀྱིལ་འཁོར་བླ་ན་མེད་པ་ཕྱག་རྒྱ་སྣ་
ཚོགས་དང། མེ་ཏོག་སྣ་ཚོགས་དང། བུམ་པ་དང། མཆོད་པའི་རིན་པོ་ཆེའི་སྣོད་སྣ་ཚོགས་པ་དང། གང་བའི་བུམ་པ་སྣ་ཚོགས་པ་བྲིའོ། །མཚན་མ་དང། ཕྱག་རྒྱ་དང། རིན་པོ་ཆེ་སྣ་
ཚོགས་པའི་ཡལ་ག་དང། པདྨ་དང། ཨུཏྤལ་འཆང་བ་དང། གོས་དང། རྒྱན་སྣ་ཚོགས་པ་ཐོགས་པ་བྱའོ། །ཕྱིའི་དཀྱིལ་འཁོར་གྱི་ཁོར་ཡུག་ཏུ་མེ་ཏོག་སྣ་ཚོགས་པ་ཀུ་མུ་ད་དང་

[345B] མནྡ་ར་བ་དང། ཨ་ཏི་མུཀྟ་ཀ་དང་ཝརྵི་ཀ་དང། ཙམ་པ་ཀ་དང། ཨུཏྤལ་སྔོན་པོ་དང། སྣ་མ་དང། སྐྱ་ནར་དང། ཡཱུ་ཐེ་ཀ་དང། ཀ་
དམ་པའི་མེ་ཏོག་གི་ཕྲེང་བས་མཛེས་པར་བྱའོ། །སྒོ་བཞིའི་གནས་སུ་རྒྱན་ཐམས་ཅད་ཀྱིས་རྣམ་པར་བརྒྱན་པར་བྱ་སྟེ། རིན་པོ་ཆེའི་ལྕུག་མ་སྣ་ཚོགས་པ་དང་
བུམ་པ་གང་བ་ཐོགས་པར་བྱའོ། །དཀྱིལ་འཁོར་གྱི་སྙིང་པོར་བ་ངན་གྱིས་བརྒྱན་པར་བྱའོ། །གང་བའི་བུམ་པ་ཡོངས་སུ་བསགས་པ་དང། མེ་ཏོག་དང། འབྲས་
བུ་སྣ་ཚོགས་པ་དང། སྣ་ཚོགས་པའི་གཟུགས་དང། བཟའ་བའི་ཁ་ཟས་རོ་བྲ་བའི་མཆོག་གཞག་པར་བྱ། སྣ་ཚོགས་པའི་བདུག་པས་བདུགས་ལ་བདུག་
པའི་སྤོག་ཕོར་ཡོངས་སུ་བཤམ་པར་བྱའོ། །རིག་སྔགས་འཆང་གཙང་མས་གོས་གཙང་མ་བགོ་བར་བྱ། ལེགས་པར་ཁྲུས་བྱས་ཤིང་དྲི་བཟང་པོའི་དྲིས་བསྐོས་ཏེ་
རྣམ་པ་སྣ་ཚོགས་པའི་བདུག་པས་བདུགས་ལ། བ་བྱུང་ལྔས་ཉེ་རེག་བྱ་སྟེ། དོན་ཡོད་པ་ནོར་བུའི་མཆོད་པའི་སྙིང་པོའི་གཟུངས་འདི་ལན་སྟོང་རྩ་རྒྱད་དུ་བཟླས་པར་བྱའོ། །དུས་
གསུམ་དུ་གཤེགས་པའི་དེ་བཞིན་གཤེགས་པ་རྡུལ་ཕྲ་རབ་ཀྱི་གྲངས་དང་མཉམ་པ་ཡིད་ལ་བྱའོ། །མཆོད་པའི་སྤྲིན་ཆེན་པོ་ཡིད་ལ་བྱ་ཞིང་བཟླ་སྟེ། ཕྱོགས་བཅུ་ཀུན་ནས་སངས་རྒྱས་ཀྱི་

[346A]༄༅། །ཞིང་ཐམས་ཅད་ཀྱི་ནང་དུ་གཏོགས་པའི་སངས་རྒྱས་བཅོམ་ལྡན་འདས་རྣམས་སངས་རྒྱས་ཀྱི་ཞིང་རེ་རེའི་དུས་གསུམ་དུ་གཤེགས་པའི་དེ་བཞིན་གཤེགས་
པ་རྡུལ་ཕྲ་རབ་རྣམས་དེ་བཞིན་གཤེགས་པའི་མཆོད་པའི་སྤྲིན་གྱིས་ཇི་ལྟར་དཀྱིལ་འཁོར་དུ་ཡོངས་སུ་བསགས་ཤིང་རྣམ་པ་སྣ་ཚོགས་སུ་གཞལ་དུ་མེད་པས་ཇི་ལྟ་བ་
བཞིན་དུ་ཡོངས་སུ་བསགས་པའི་དེ་བཞིན་གཤེགས་པ་རེ་རེ་ཡང་དཀྱིལ་འཁོར་ཆེན་པོ་གཞལ་དུ་མེད་པ་བརྒྱ་སྟོང་ཕྲག་ཡོངས་སུ་བསགས་པས་བཅོམ་ལྡན་འདས་ཀྱི་སྤྱན་
སྔར་མཆོད་པའི་སྤྲིན་ཆེན་པོ་བྱེད་དོ། །སྣ་ཚོགས་པའི་གོས་དང་སྣ་ཚོགས་པའི་རྒྱན་དང། ལྷབ་ལྷུབ་དང། ལྷ་རྫས་ཀྱི་མེ་ཏོག་དང། ལྷ་རྫས་ཀྱི་དྲི་སྣ་ཚོགས་པ་དང། ལྷ་རྫས་
ཀྱི་བདུག་སྤོས་སྣ་ཚོགས་པ་དང། ལྷ་རྫས་ཀྱི་འབྲས་བུ་དང། མེ་ཏོག་སྣ་ཚོགས་པ་དང། རོ་བརྒྱ་པའི་ཁ་ཟས་ཀྱི་མཆོག་རོ་བྲོ་བའི་མཆོག་རྣམ་པ་སྣ་ཚོགས་པ་དང། སྒྲོན་
མའི་ཤིང་སྣ་ཚོགས་པ་བརྒྱ་སྟོང་ཕྲག་རྣམས་ཀྱིས་དེ་བཞིན་གཤེགས་པ་རེ་རེའི་འཁོར་གྱི་དཀྱིལ་འཁོར་དང་བཅས་པ་ལ་མཆོད་པའི་སྤྲིན་ཆེན་པོ་བྱེད་དོ། །ཡན་ལག་ལྔ་དང་
ལྡན་པའི་ལྷ་རྫས་ཀྱི་རོལ་མོའི་སྒྲ་རྣམས་ཀྱིས་མཆོད་པའི་སྤྲིན་བྱེད་དོ། །དེ་ལྟ་བུའི་ཆོ་ག་རྣམས་ཕྱོགས་བཅུ་རྣམས་སུ་སངས་རྒྱས་ཀྱི་ཞིང་རེ་རེའི་དེ་བཞིན་གཤེགས་པ་རེ་

[346B]བཞིན་གཤེགས་པ་རྡུལ་ཕྲ་རབ་ཀྱི་གྲངས་རྣམས་མཆོད་པར་འགྱུར་ཏེ། འཁོར་གྱི་དཀྱིལ་འཁོར་དང་བཅས་པ་
ཐམས་ཅད་དུ་ལྷུན་གྲུབ་ཏུ་འབྱུང་བར་འགྱུར་རོ། །དཀྱིལ་འཁོར་ཆེན་པོ་གཞལ་དུ་མེད་པའི་མཆོད་པའི་སྤྲིན་གྱིས་མཆོད་པར་བྱེད་དོ་།གང་ཡང་དཀྱིལ་འཁོར་ཆེན་པོ་དེར་རྗེས་
སུ་ཞུགས་པའི་སེམས་ཅན་དགེ་སྦྱོང་དང། བྲམ་ཟེ་དང། རྒྱལ་རིགས་དང། རྗེ་རིགས་དང། དམངས་རིགས་དང། བུད་མེད་དང། སྐྱེས་པ་དང། ཁྱེའུ་དང། བུ་མོ་གང་ཡིན་
པ་དེ་རྣམས་ཐམས་ཅད་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །དེ་ལ་མཐོང་བར་འདོད་པ་དང། རྗེས་སུ་ཡི་རང་བ་དང། ལྷན་ཅིག་འགྲོ་བའམ། ཐ་ན་ཐོས་པ་
ཙམ་གང་ཡིན་པ་དེ་ཐམས་ཅད་ཕྱིར་མི་ལྡོག་པར་འགྱུར་ཞིང་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །སྦྱིན་པ་ཆེན་པོ་ཡོངས་སུ་གཏོང་བ་ཡོངས་སུ་གཏོང་བར་
འགྱུར། བསོད་ནམས་ཀྱི་ཕུང་པོ་དང། དགེ་བའི་རྩ་བ་བསྐྱེད་པར་འགྱུར་རོ། །སེམས་ཅན་རེ་རེའི་ཡང་སངས་རྒྱས་བཅོམ་ལྡན་འདས་གངྒཱའི་ཀླུང་གི་བྱེ་མ་ཕྲག་དགུ་བཅུ་
རྩ་དགུ་དང་མཉམ་པ་དེའི་དྲུང་དུ་དགེ་བའི་རྩ་བ་དང། བསོད་ནམས་ཀྱི་ཕུང་པོ་བསྐྱེད་པར་འགྱུར་རོ། །དཀྱིལ་འཁོར་མཐོང་བ་ཙམ་གྱི་མོད་དང། རྗེས་སུ་ཡི་རང་བ་ཙམ་གྱི་མོད་

[347A]༄༅། །ལ་འཕྲལ་ཉིད་དུ་མཚམས་མེད་པ་ལྔའི་སྡིག་པ་ཡོངས་སུ་ཟད་པར་འགྱུར་རོ། །ནད་ཐམས་ཅད་ལས་ཡོངས་སུ་གྲོལ་བར་ཡང་འགྱུར་རོ། །སེམས་ཅན་ཐམས་
ཅད་ཀྱི་བླ་མ་གཅིག་པུར་འགྱུར་རོ། །འཆི་འཕོ་ཞིང་སྐྱེ་བ་བརྗེ་བའི་དུས་སུ་སོན་ཏེ་འཆི་བའི་མཐར་ཐུག་པ་ན་དེ་བཞིན་གཤེགས་པ་བྱེ་བ་ཕྲག་དགུ་བཅུ་རྩ་གཉིས་མངོན་སུམ་དུ་
སྟོན་ཞིང་སྣང་བར་འགྱུར་རོ། །ལམ་ཉེ་བར་སྟོན་པར་བྱེད་ཅིང་དབུགས་འབྱིན་པར་བྱེད་དོ། །སངས་རྒྱས་ཀྱི་ཞིང་སྣ་ཚོགས་པ་རྣམས་སུ་སྐལ་པ་མཉམ་པ་ཉིད་ཀྱི་སྐྱེ་བར་བྱེད་དོ། །
རྒྱན་ཐམས་ཅད་ཀྱི་བརྒྱན་པར་པདྨ་ལས་བརྫུས་ཏེ་སྐྱེ་བར་འགྱུར་རོ། །སྐྱེས་པ་ཙམ་གྱི་མོད་ལ་སྐྱེ་བ་ཐམས་ཅད་རྗེས་སུ་དྲན་པར་བྱེད་དོ། །དེ་བཞིན་གཤེགས་པ་ཐམས་ཅད་
ཀྱི་གསང་བ་ཕྱག་རྒྱ་དང། གསང་སྔགས་རིམ་པར་ཕྱེ་བ་དང་ཆོ་ག་ཞིབ་མོ་དང། དོན་ཡོད་ཞགས་པའི་རྣམ་པར་ཐར་བའི་དཀྱིལ་འཁོར་མཐའ་དག་རྫོགས་པར་ཁ་ཏོན་དུ་
གནས་པར་བྱེད་དོ། །ཇི་སྲིད་སངས་རྒྱས་ཀྱི་བྱང་ཆུབ་ལ་མཐར་ཐུག་གི་བར་དུ་ཐམས་ཅད་རྒྱལ་མཚན་གྱི་རྩེ་མོར་བཅིངས་ཏེ་གནས་པར་བྱེད་དོ། །ཞེས་སོ། །འདི་ནི། སྐྱེ་བའི་ཐ་
མར་འགྱུར་ཏེ། མཆོད་པ་དང། དཀྱིལ་འཁོར་གྱི་ཆོ་ག་འདི། ཐ་ན་དུད་འགྲོའི་སྐྱེ་གནས་སུ་སོང་བའི་རི་དྭགས་དང། བྱ་དེ་དག་ཐམས་ཅད་ཕྱིར་མི་ལྡོག་པར་འགྱུར་ཞིང་ཕ་རོལ་

[347B] མིར་གྱུར་པ་རྣམས་ཀྱིས་ལྟ་ཅི་སྨོས་སོ། །དེ་ལྟར་ཡོན་ཏན་དང། ཕན་ཡོན་ཆེན་པོའི་མཆོད་པ་ཆེན་པོ་དང། དཀྱིལ་འཁོར་གྱི་ཆོ་
གའོ། །དོན་ཡོད་པ་ནོར་བུའི་མཆོད་པའི་སྙིང་པོའི་གཟུངས་ཀྱི་རྣམ་པར་འཕྲུལ་པ་དང། ཕན་ཡོན་གྱི་ཆོ་གའི་སྒྲུབ་ཐབས་སོ།། །།དེ་ནས་རིག་པའི་རྒྱལ་པོའི་རས་རིས་
བཤད་པར་བྱ་སྟེ། སེམས་ཅན་ཐམས་ཅད་ལ་ཕན་པར་བྱེད་པ། སྡིག་པ་ཐམས་ཅད་སེལ་བ། འཕྲལ་དུ་ནད་ཐམས་ཅད་ཟློག་པར་བྱེད་པ་དངོས་གྲུབ་ཐམས་ཅད་བྱེད་པའི་གནས་
མཆོག་ཐམས་ཅད་སྦྱིན་པ་བཤད་པར་བྱའོ། །རས་སམ། གོས་གཞན་ནམ། རྒྱ་དར་ཀུན་ནས་ཁྲུ་བཞི་པ་ལ་གཙང་མས་གཙང་མའི་གནས་སུ་རི་མོ་མཁན་གཙང་མ་ཉིད་ཀྱིས་ཁྲུས་
བྱས་གོས་གཙང་མ་བགོས་ཏེ་དྲི་སྣ་ཚོགས་པས་བདུགས་ལ། ཚོན་སྣ་ཚོགས་པ་རྣམ་པར་བཀྲ་ཞིང་ལྷག་མ་མ་ཡིན་པ་སྣོད་གསར་པར་བཞག་པས་རས་རིས་བླ་ན་མེད་པ་བྲི་བར་
བྱའོ༑ ༑དབུས་སུ་དེ་བཞིན་གཤེགས་པ་ཤཱཀྱ་ཐུབ་པ་བྱ་སྟེ། གཞལ་ཡས་ཁང་གི་ཁང་པ་བརྩེགས་པར་སེངྒེའི་ཁྲི་ལ་པདྨའི་རྫིང་བུར་ཀླུའི་རྒྱལ་པོ་དགའ་བོ་དང། ཉེ་དགའ་བོ་
དང་བཅས་པས་བཅོམ་ལྡན་འདས་ལ་མེ་ཏོག་འཐོར་བར་བྱེད་བཞིན་པའོ་།གཡོན་དུ་འཕགས་པ་སྤྱན་རས་གཟིགས་དབང་ཕྱུག་བྱ་སྟེ། དོན་ཡོད་ཞགས་པའི་སྐྱིལ་ཀྲུང་ཕྱེད་པས་

[348A]༄༅། །བཞུགས་པ། རལ་པའི་ཅོད་པན་གྱིས་བརྒྱན་པ། ཚངས་པའི་ཆ་བྱད་འཆང་བ། རྒྱན་ཐམས་ཅད་ཀྱིས་རྣམ་པར་བརྒྱན་པ། འོད་དཔག་མེད་ཀྱི་ཅོད་པན་
ཅན༑ ཕྱག་བཞི་པ། སྤྱན་གསུམ་པ། མདུང་རྩེ་གསུམ་འཛིན་པ་དང་པདྨ་འཛིན་པ་དང། ཞགས་པ་འཛིན་པ་དང། ནོར་བུ་རིན་པོ་ཆེ་འཛིན་པ། བཅོམ་ལྡན་འདས་ལ་ཉེ་
བར་འདུད་པར་བྱེད་བཞིན་པའོ། །གཡས་སུ་རིག་པའི་རྒྱལ་པོ་བྱ་སྟེ། ཕྱག་བཞི་པ། འཕགས་མ་སྒྲོལ་མའི་ཆ་བྱད་འཆང་བ། འོད་དཔག་མེད་ཀྱི་ཅོད་པན་ཅན། རྒྱན་
ཐམས་ཅད་ཀྱིས་རྣམ་པར་བརྒྱན་པ། སྣ་ཚོགས་པའི་གོས་འཛིན་པ་པདྨ་དང། ཞགས་པ་དང། རལ་གྲི་འཆང་ཞིང། ནོར་བུ་རིན་པོ་ཆེ་ཆེན་པོའི་རྒྱལ་མཚན་ཐོགས་ཏེ་
བཅོམ་ལྡན་འདས་ལ་ཉེ་བར་འདུད་པར་བྱེད་པ། སྐྱིལ་ཀྲུང་ཕྱེད་པས་བཞུགས་པའོ། །འཕགས་པ་སྤྱན་རས་གཟིགས་དབང་ཕྱུག་གི་རྒྱབ་ཏུ་ལྷ་མོ་སྒྲོལ་མ་བྱ་སྟེ། ཐལ་མོ་
སྦྱར་བ་སྨད་པ་རྒྱན་ཐམས་ཅད་ཀྱིས་རྣམ་པར་བརྒྱན་པའོ། །ལྷ་མོ་སྒྲོལ་མའི་རྒྱབ་ཏུ་གོས་དཀར་མོ་བྱ་སྟེ། རྒྱན་ཐམས་ཅད་ཀྱིས་རྣམ་པར་བརྒྱན་པ་རབ་ཏུ་བཞད་ཅིང་
སྨིན་མ་དཔྲལ་བར་གཡོ་ཞིང་བཅོམ་ལྡན་འདས་ལ་ཟུར་མིག་གིས་ལྟ་བར་བྱེད་པ་བྱའོ། །རིག་པའི་རྒྱལ་པོའི་རྒྱབ་ཏུ་འཕགས་པ་དཔལ་མཛེས་པ་བྱ་སྟེ། རྒྱན་ཐམས་ཅད་ཀྱིས་

[348B] བཅོམ་ལྡན་འདས་ལ་ལྟ་བར་བྱེད་བཞིན་པ། སྣ་ཚོགས་པའི་མེ་ཏོག་གི་ཕུར་མ་འཆང་བར་བྱེད་པའོ། །ཐམས་ཅད་ལ་པདྨའི་གདན་བྱ་སྟེ། སྐྱིལ་ཀྲུང་ཕྱེད་པས་
བཞུགས་པ་བྱའོ། །གོས་དཀར་པོའི་རྒྱབ་ཏུ་ཁྲོ་བོ་ཆེན་པོ་ལྕགས་ཀྱུ་བྱའོ། །དཀར་པོའི་གཞོགས་སུ་དོན་ཡོད་པའི་ལྕགས་ཀྱུ་བྱའོ་།རིག་པའི་རྒྱལ་པོའི་འོག་ཏུ་རལ་པ་གཅིག་
མ་བྱ་སྟེ༑ ཕྱག་བརྒྱད་པ། ཞལ་མཆེ་བ་གཙིགས་པ། རལ་པ་གྱེན་དུ་བརྫེས་པ། རྒྱན་ཐམས་ཅད་ཀྱིས་རྣམ་པར་བརྒྱན་པ། མཚོན་ཆ་སྣ་ཚོགས་པ་འཛིན་པ་སྟེ། རལ་གྲི་དང་
དགྲ་སྟ་དང། ཞགས་པ་དང། རལ་གྲི་དང། མདུང་རྩེ་གསུམ་དང་རྡོ་རྗེ་དང། པདྨ་འཆང་བ་བྱ་ཞིང། སྡིགས་མཛུབ་བྱེད་པ་བྱའོ། །སྟེང་དུ་ཕྱོགས་པ་སྐྱིལ་ཀྲུང་ཕྱེད་པས་
བཞུགས་པ། བཅོམ་ལྡན་འདས་ལ་ལྟ་བར་བྱེད་བཞིན་པའོ། །ཁང་པ་བརྩེགས་པའི་སྟེང་དུ་དེ་བཞིན་གཤེགས་པ་བདུན་བྱ་སྟེ། འོད་དཔག་མེད་ཀྱང་དབུས་སུ་བྱའོ། །ལྷས་མཆོད་
པ་བྱེད་བཞིན་པ་བྱའོ། །ཕྱག་གཡོན་དང་གཡས་སུ་རྡོ་རྗེ་འཛིན་པ། བཅོམ་ལྡན་འདས་ལ་ཟས་གསར་པ་འདྲེན་པར་བྱེད་བཞིན་པའོ་།གཞོགས་གཡས་དང་གཡོན་དུ་ཁྲོ་བོའི་
རྒྱལ་པོ་རྡོ་རྗེ་འཆང་བ་བྱའོ། །འོག་གི་གཞོགས་གཡས་སུ་རྒྱལ་པོ་ཆེན་པོ་བཞི་བྱའོ། །གཞོགས་གཡོན་དུ་གཤིན་རྗེ་དང། ཆུ་ལྷ་དང། ལུས་ངན་པོ་དང། གཞོན་ནུ་རྣམས་

[349A]༄༅། །རང་རང་གི་མཚོན་ཆ་འཛིན་པ་བྱ་སྟེ། ཐམས་ཅད་གླུ་ལེན་བཞིན་པ་བྱའོ། །བཅོམ་ལྡན་འདས། འོག་ཕྱོགས་ཀྱི་རྫིང་བུའི་གཡས་ལོགས་སུ་རིག་སྔགས་
འཆང་པུས་མོ་བཙུགས་པ་བྱ་སྟེ། བདུག་པའི་པོག་པོར་དང། མེ་ཏོག་འཛིན་ཅིང་བགྲང་ཕྲེང་ཐོགས་པ། བཅོམ་ལྡན་འདས་ལ་ལྟ་བར་བྱེད་བཞིན་པ་བྱའོ། །རས་རིས་ཀྱི་ཁོ་ར་
ཁོར་ཡུག་ཏུ་རི་བོ་བྲི་བར་བྱ་སྟེ། སྣ་ཚོགས་མེ་ཏོག་གི་མགོ་ལྕོག་བཀྲམ་ཞིང། རིན་པོ་ཆེའི་ལྗོན་ཤིང་སྣ་ཚོགས་པས་བརྒྱན་པ། ཆུ་བོ་འབབ་ཅིང་རྗེས་སུ་སྤྱོད་པ་
རི་དྭགས་དང། བྱས་ཡང་དག་པར་བརྒྱན་པར་བྱའོ། །སྣ་ཚོགས་པའི་རིའི་ལྷ་དང། ཤང་ཤང་ཏེ་འུས་ཀུན་ཏུ་ཁྱབ་པ། རྣམ་པ་སྣ་ཚོགས་པའི་ཀླུའི་གདེངས་ཀ་དང་མཚུངས་
པ་གནས་སུ་གནས་པ་བྱའོ། །དེ་ནས་ཡོངས་སུ་སྦྱང་བ་བྱས་ཏེ་ཟིན་པ་དང། རས་རིས་ལ་ཚོན་སྣ་ཚོགས་པས་བཀྲ་བར་བྱའོ། །དེ་ནས་རིག་སྔགས་འཆང་གཙང་མས་
གོས་གཙང་མ་བགོ་བར་བྱའོ། །ལེགས་པར་ཁྲུས་བྱ་སྟེ། སྐྱིལ་མོ་ཀྲུང་གིས་འདུག་སྟེ་སྨྲ་བ་བཅད་ལ་དོན་ཡོད་ཞགས་པའི་སྙིང་པོ་ལན་བརྒྱ་རྩ་བརྒྱད་དང། རིག་
པའི་རྒྱལ་པོའི་གཟུངས་ལན་བརྒྱ་རྩ་བརྒྱད་དུ་བཟླའོ། །དེའི་ཚེ་རས་རིས་འབར་བར་འགྱུར་རོ། །འོད་ཟེར་ཁ་དོག་སྣ་ཚོགས་པ་འབྱིན་པར་བྱེད་དེ། ཕྱོགས་བཅུ་ཀུན་ཏུ་

[349B] །རིག་སྔགས་འཆང་དགའ་ཞིང་འདོད་པར་འགྱུར་ཏེ། རིག་སྔགས་འཆང་གིས་བདག་གི་དོན་ཡོད་ཞགས་པའི་སྙིང་པོ་དང། དོན་ཡོད་ཞགས་པའི་ལྕགས་ཀྱུ་
དང། རིག་པའི་རྒྱལ་པོའི་སྙིང་པོ་འདིའི་དངོས་གྲུབ་ཏུ་ཤེས་པར་བྱའོ། །དེ་ནས་ལས་ཐམས་ཅད་བྱེད་དུ་གཞུག་ཅིང་འཇིག་རྟེན་དང་འཇིག་རྟེན་ལས་འདས་པའི་མཆོག་
འགྲུབ་པར་འགྱུར་རོ། །རིགས་ཀྱི་བུའམ། རིགས་ཀྱི་བུ་མོ་འམ། དགེ་སློང་ངམ། དགེ་སློང་མའམ། དགེ་བསྙེན་ནམ། དགེ་བསྙེན་མའམ་རྒྱལ་པོ་འམ། བློན་པོའམ། བྲམ་ཟེ་འམ་
རྒྱལ་རིགས་སམ། ཁྱིམ་བདག་གམ། དགེ་བསྙེན་ནམ། དགེ་བསྙེན་མའམ་བུད་མེད་དམ། སྐྱེས་པའམ། ཁྱེའུ། བུ་མོ་གང་རས་རིས་ཆེན་པོ་འདི་མཐོང་ན། མཐོང་བ་ཙམ་
གྱི་མོད་ལ་མཚམས་མེད་པ་ལྔའི་སྡིག་པ་རྣམ་པར་སྦྱངས་ཤིང་ཐུན་ཚགས་སུ་འགྱུར་རོ། །མནར་མེད་པའི་སྡིག་པ་དང། སྒྲིབ་པ་རྣམས་འཕྲལ་དུ་ཡོངས་སུ་གྲོལ་ལོ། །བསོད་ནམས་
ཀྱི་ཚོགས་དགེ་བའི་རྩ་བ་ཆེན་པོ་བསྐྱེད་པར་འགྱུར་རོ། །རིག་པའི་རྒྱལ་པོའི་དཀྱིལ་འཁོར་ལ་འདོད་པ་ཐམས་ཅད་དང། ཡིད་ཀྱི་ཤིང་རྟ་དང། འདོད་པའི་དངོས་གྲུབ་ཐམས་ཅད་དང་
རིགས་ཐུན་མོང་པ་ལ་འཇུག་པའི་ཐམས་ཅད་དུ་ཐུན་མོང་པའི་དམ་ཚིག་དང། དེ་ཁོ་ན་ཉིད་དང། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་རློབ་པ་དང། ཐམས་ཅད་དུ་དངོས་གྲུབ་

[350A]༄༅། །བྱེད་པའི་གནས། རྡོ་རྗེའི་གདན་གྱི་དཀྱིལ་འཁོར་མཆོག་བྱང་ཆུབ་ཀྱི་སྙིང་པོ་ཉེ་བར་བགྲོད་པར་བྱེད་པ། དེ་ཁོ་ན་ཉིད་ཀྱི་ཆོས་ཀྱི་འཁོར་ལོ་བསྐོར་བར་བྱེད་
པའི་དཀྱིལ་འཁོར་ཕྱིར་མི་ལྡོག་པར་འཇུག་པར་བྱེད་པ། དེ་བཞིན་གཤེགས་པ་ཐམས་ཅད་ཀྱིས་གསང་བའི་དཀྱིལ་འཁོར་གནས་ཐམས་ཅད་དུ་སོན་པའི་དངོས་གྲུབ་
ཆོ་ག་ཞིབ་མོའི་དཀྱིལ་འཁོར་ཐམས་ཅད་དུ་འཇུག་པར་བྱེད་པ། ཕྱག་རྒྱ་ཐམས་ཅད་འགུགས་པར་བྱེད་པའི་ཕྱག་རྒྱ་དང། སངས་རྒྱས་ཀྱི་ཞིང་ཐམས་ཅད་དུ་རབ་ཏུ་འཇུག་པར་
བྱེད་པ་བཤད་པར་བྱའོ། །དེ་ནས་རིག་སྔགས་འཆང་གི་གནས་ཡོངས་སུ་བརྟགས་ཏེ་སའི་ཆ་མཛེས་པར་གཙུག་ལག་ཁང་ངམ། དགོན་པའམ་གནས་ཉིད་དམ། རི་ཕུག་
གམ༑ ཚང་ཚིང་ངམ། རྒྱལ་པོའི་གནས་སམ། ལམ་གྱི་བཞི་མྡོའམ་གཞན་ཡང་བྲང་སའམ། དགེ་འདུན་གྱི་ཀུན་དགའ་ར་བའམ། སྐྱེད་མོས་ཚལ་ལམ། ནགས་འདབས་
ཉིད་དང། ཀུན་དགའ་ར་བའམ། ཆུ་ཀླུང་ངམ། ལྟེང་ཀའམ། འབབ་ཆུའི་དོང་ངམ། མཚོ་ཕྲན་ནམ། མཚེའུ་དག་དང། རྫིང་བུ་རྣམ་པར་བཀྲ་བའམ། དེ་བཞིན་གཤེགས་པའི་
ཚོན་ནམ། ནེའུ་གསིང་སྔོན་པོའམ། མེ་ཏོག་སྐྱེ་བའི་གནས་སམ་ཐམས་ཅད་དུ་རྗེས་སུ་མཐུན་པར་བརྟག་པར་བྱའོ། །གནས་གཙང་མར་མ་ཉམས་པའི་མོད་

[350B] ས་དང། བ་བྱུང་དང་ཡང་དག་པར་ལྡན་པའི་དཀྱིལ་འཁོར་གྲུ་བཞི་བྱའོ། །ཁོར་ཡུག་ཏུ་ཁྲུ་བཞི་པ། ལེགས་པར་བྱུགས་ཤིང་ཤིན་
ཏུ་འཇམ་པ། བཻ་ཌཱུ་རྱའི་ཁ་དོག་ཏུ་བྱའོ། །དཀྱིལ་འཁོར་ལ་ཚོན་སྣ་ཚོགས་པ་མཛེས་པས་ཕྱེ་བའི་ཐིག་བཏབ་སྟེ་ཆ་མཉམ་པར་ཕྱེ་ནས་ཟུར་བཞི་པ། ལོགས་བཞི་བ། སྒོ་བཞི་རྣམ་པར་
ཕྱེ་བའི་དཀྱིལ་འཁོར་མཆོག་གི་ཐིག་གདབ་བོ། །དབུས་ཀྱི་དཀྱིལ་འཁོར་གྱི་སྙིང་པོར་ཡང་དཀྱིལ་འཁོར་ཁྲུའི་ཚད་ལ་རེ་ཁ་ལྔ་བྱས་པ་སྣ་ཚོགས་པའི་གཟུགས་མཛེས་པས་ཐིག་
གདབ་བོ། །པདྨའི་རི་མོ་དང། མདུང་རྩེ་གསུམ་དང། རྡོ་རྗེའི་རི་མོ་གསུམ་པ་དག་གོ་ཨུཏྤ་ལ་བཞི་པའམ། ནོར་བུ་རིན་པོ་ཆེ་ཆེན་པོ་ནི། ལྔ་པར་བཤད་དོ། །སྙིང་པོའི་དཀྱིལ་འཁོར་
གྱི་ཁོ་ར་ཡུག་ཏུ་འབར་བའི་ཕྲེང་བ་བྱེད་དུ་གཞུག་གོ་དབུས་ཀྱི་དཀྱིལ་འཁོར་གྱི་གནས་སུ་པདྨ་དཀར་པོ་ཞེས་བྱ་བ་འདབ་མ་སུམ་ཅུ་རྩ་གཉིས་པ་གེ་སར་དང། ཟེའུ་འབྲུ་དང་
བཅས་པའི་པདྨ་བྱ་སྟེ། དེ་ལ་རིག་པའི་ལྷ་མོ་གཟུགས་ཇི་ལྟར་མཛེས་པ་དགོད་པར་བྱའོ། །ཇི་ལྟར་རས་རིས་འདི་ལ་གཟུགས་པདྨ་དཀར་པོ་ཞེས་བྱ་བ་དེ་ལྟ་བུ་བྲིས་ནས་དཀྱིལ་
འཁོར་གྱི་ལྷ་རྣམས་མཛེས་པ་དང། ཞི་བ་དང། ཁྲོ་གཉེར་ཅན་དང། དྲག་པོ་སྣ་ཚོགས་པའི་གཟུགས་འཆང་བ། མཚོན་ཆ་སྣ་ཚོགས་ཐོགས་པ་དཀྱིལ་འཁོར་གྱི་ཚད་ཇི་ལྟ་བ་

[351A]༄༅། །བཞིན་དུའོ། །རྒྱན་ཐམས་ཅད་ཀྱིས་རྣམ་པར་བརྒྱན་པ་གོས་སྣ་ཚོགས་པ་འཆང་བ། སྐྱེས་པ་ལོ་བཅུ་དྲུག་པའི་གཟུགས་དང་བུད་མེད་ལོ་བཅུ་དྲུག་པའི་གཟུགས་
འཛིན་པ་བསྲེས་པ་རྟག་ཏུ་བྲིས་ནས་པདྨའི་གདན་གྱིས་བརྒྱན་ཅིང་ཐམས་ཅད་པདྨ་འཆང་བ་བྱེད་དུ་གཞུག་གོ་སྙིང་པོའི་དཀྱིལ་འཁོར་གྱི་གྲ་བཞིར་རྒྱལ་པོ་ཆེན་པོ་བཞི་བྱེད་དུ་
བཞུགས་ཏེ་གོ་ཆ་དང་ཡ་ལད་བསྒོས་པ། དྲག་པོའི་གཟུགས་འཇིགས་པར་བྱེད་པའོ། །ཕྱིའི་དཀྱིལ་འཁོར་རྣམ་པར་ཕྱེ་བ་བྱ་སྟེ། ཁོར་ཡུག་ཏུ་མཚན་མའི་ཕྱག་རྒྱ་ཐམས་ཅད་ལ་
པདྨའི་གདན་འཆང་བའོ། །སྒོ་བཞིའི་གནས་རྣམས་སུ་དཀྱིལ་འཁོར་གྱི་ལྷ་བྱའོ། །གངྒཱ་དང། ཤི་ཏཱ་དང། འཇིགས་མ་དང། དཔེ་མེད་མ་དང། ནོར་བུ་བཟང་པོ་དང། ཀི་ལི་ཀི་ལི་
དང། གཙིགས་ཞལ་མ་སྟེ། དཀྱིལ་འཁོར་གྱི་ལྷ་འདི་རྣམས་བྲི་བར་བྱའོ། །ཕྱི་རོལ་གྱི་ཁོར་ཡུག་ཏུ་རི་བོའི་ཕྲེང་བ་དག་ལ་མེ་ཏོག་དང། ལྗོན་ཤིང་སྣ་ཚོགས་པའི་ལྕུག་མས་
ཁྱབ་ཅིང། ཚོན་སྣ་ཚོགས་པས་རྣམ་པར་འབྱེས་པ་བྲི་བར་བྱའོ་།དཀྱིལ་འཁོར་གྱི་བྱ་བ་ལེགས་པར་མཐར་ཕྱིན་པ་དང། དེ་ནས་དཀྱིལ་འཁོར་གྱི་རྒྱན་ལ་ཁོ་ར་ཁོར་
ཡུག་ཏུ་ཚོན་སྣ་ལྔས་མཛེས་པའི་བ་དན་བརྒྱ་དང། སྣ་ཚོགས་པའི་གཟུགས་མཛེས་པ་དང། རྣམ་པར་བཀྲ་བའི་བུམ་པ་གང་བ་དང་གཏོར་མ་དང། དྲིལ་བུ་མཛེས་པ་དང་

[351B] བུམ་བུ་དང། དྲི་སྣ་ཚོགས་ཀྱི་ཆུས་ཡོངས་སུ་གང་བ་དང། རོ་སྣ་ཚོགས་པའི་གཏོར་མ་བཞག་ནས་ཁམ་པོར་དང། རིལ་བ་གང་བ་དང། དྲི་སྣ་ཚོགས་ཀྱི་
བྱུག་པ་དང། བདུག་པ་སྣ་ཚོགས་པས་མཛེས་པ་དང། མེ་ཏོག་གི་ཕྲེང་བ་གཅལ་དུ་བཀྲམ་པ་དང། འབྲས་ཡོས་དང། ཡུངས་ཀར་ཉིད་དང། སྣ་ཚོགས་པའི་འབྲས་བུ་རྣམས་དང། བཟའ་
བའི་རྣམ་པ་གཟུགས་སྣ་ཚོགས་པ་བཞག་ནས་འབྲས་བུ་སྣ་ཚོགས་མཛེས་པ་རྣམས་བཞག་སྟེ་ཁོར་ཡུག་ཏུ་མར་མེའི་ཕྲེང་བ་དང་གསེར་དང། དངུལ་ལས་བྱུང་བའི་སྣོད་དྲས་
གང་བ་རྣམས་གཞག་གོ་ཐམས་ཅད་ཇི་ལྟར་འབྱོར་པ་བྱ་སྟེ། དཀྱིལ་འཁོར་གཞལ་དུ་མེད་པ་ལས་དམན་པ་ཉིད་དུ་མི་བྱའི། ལྷག་པ་ཉིད་བྱེད་དུ་བཞུག་གོ་དཀྱིལ་འཁོར་
གྱི་ལས་རྣམས་ཇི་ལྟ་བ་བཞིན་དུ་གུས་པ་དང། སྟོབས་དང། བརྩོན་འགྲུས་ཀྱིས་བྱའོ། །རིག་སྔགས་འཆང་གིས་གཙང་བར་གྱུར་ནས་ལེགས་པར་ཁྲུས་བྱས་ཏེ་གོས་གཙང་མ་
བགོས་ནས་སྲུང་བའི་ཆོ་གས་ཕྱོགས་བཅིང་བ་དང། དཀྱིལ་འཁོར་བཅིང་བ་དང། མཚམས་བཅིང་བ་དང། སྲུང་བ་ཆེན་པོ་ཡང་བྱེད་དུ་གཞུག་གོ་དེ་ནས་གསང་སྔགས་ཀྱི་ལས་
དང། ཕྱག་རྒྱའི་ལས་བླ་ན་མེད་པར་བྱའོ། །དེ་ནས་སེམས་ཅན་གཞུག་པར་བྱ་སྟེ། དཀྱིལ་འཁོར་གང་འདོད་པར་བཅུག་ནས་ཐམས་ཅད་ཀྱི་དམ་ཚིག་དང། ཕྱག་རྒྱ་སྦྱིན་དུ་གཞུག་གོ་

[352A]༄༅། །ཕྱག་བྱས་དང། བསྐོར་བ་ལ་ཐམས་ཅད་བཅུག་ནས་སྙན་གསན་དབབ་པ་དང། སྤྱན་དྲང་བར་བྱ། ལས་ཀྱི་ཆོ་གས་གཏོར་མ་སྦྱིན་པར་བྱ། མེ་
ཏོག་དང་བདུག་པ་དབུལ་བར་བྱ། བཟླས་པའི་ལས་རྣམས་དང། ལས་ཐམས་ཅད་མདོར་བསྡུས་པ་བྱས་ནས་གཤེགས་སུ་གསོལ་བ་འདིར་བྱའོ་།དཀྱིལ་འཁོར་ན་
གནས་པའི་ལྷ་རྣམས་ལ་གཏོར་མའི་ལས་ཀྱི་ཆོ་ག་དང། དེ་བཞིན་དུ་མེ་ཏོག་དང་བདུག་པ་ཕུལ་བ་ནས་དཀྱིལ་འཁོར་ན་གནས་པ་རྣམས་གཤེགས་སུ་གསོལ་ལོ། །
གང་གི་ཚེ་གསང་སྔགས་རྣམས་དང། ཆོ་ག་ཞིབ་མོ་ཆེན་པོའི་གཟུངས་རབ་ཏུ་འཇུག་པ་ན་སའི་མཐིལ་དུ་རས་རིས་འབར་བའི་མོད་ལ་འོད་ཟེར་འབྱིན་པར་བྱེད་དེ། དཀྱིལ་
འཁོར་མཐོང་ཞིང་རིག་སྔགས་འཆང་ཡང་བར་སྣང་ལ་གནས་སོ་།དེའི་སྐད་ཅིག་ལ་ཏིང་ངེ་འཛིན་ཐོབ་སྟེ་དཀྱིལ་འཁོར་ཏུ་ཞུགས་པའི་མོད་ལ་ཆོ་ག་ཞིབ་མོའི་དངོས་གྲུབ་
བླ་ན་མེད་པ་དང། དངོས་གྲུབ་ཐམས་ཅད་རྟག་ཏུ་མྱུར་དུ་འབྱུང་ལ། རིག་པའི་རྒྱལ་པོའི་དཀྱིལ་འཁོར་གྱི་དབུས་ནས་ལེགས་སོ་ཞེས་བྱ་བའི་སྒྲ་ཐོས་པར་འགྱུར་རོ། །རིག་
པའི་རྒྱལ་པོའི་དངོས་གྲུབ་བླ་ན་མེད་པ་དང། དོན་ཡོད་ཞགས་པའི་དངོས་གྲུབ་བརྗོད་དོ། །ཇི་ལྟར་ཡིད་ལ་བྱེད་པ་ཐམས་ཅད་མྱུར་དུ་འཛིན་ཏོ། །འཇིག་རྟེན་དང་འཇིག་རྟེན་

[352B] འདི་ལ་ཐེ་ཚོམ་མེད་དོ་།སེམས་ཅན་དཀྱིལ་འཁོར་དུ་ཞུགས་པ་གང་ཡིན་པ་དེ་རྣམས་ཐམས་ཅད་ཕྱིར་མི་ལྡོག་པ་དང། བླ་ན་མེད་པ་
ཡང་དག་པར་རྫོགས་པའི་བྱང་ཆུབ་ཏུ་ལུང་སྟོན་པར་ཡང་འགྱུར་རོ། །བྱང་ཆུབ་ཀྱི་སྙིང་པོར་འདུག་ནས་ཆོས་ཀྱི་འཁོར་ལོ་བསྐོར་བར་བྱེད་དོ། །སེམས་ཅན་གང་དཀྱིལ་འཁོར་དེ་
མཐོང་ནས་སྡིག་པ་དང། སྒྲིབ་པ་ཐམས་ཅད་དང། མཚམས་མེད་པ་ལྔ་ལ་སོགས་པ་རྣམས་དང། མནར་མེད་པར་གཞོལ་བ་དེ་ཐམས་ཅད་རྣམ་པར་ཉམས་པར་བྱེད་ཅིང་བདེ་
བླག་ཏུ་སངས་རྒྱས་ཉིད་དུ་འགྲོའོ། །དེ་ནས་དོན་ཡོད་པའི་ལྕགས་ཀྱུའི་ཆོ་ག་ཞིབ་མོ་ཆེན་པོ་དང། ཁྲོ་བོ་ལྕགས་ཀྱུ་དང། རིག་པའི་རྒྱལ་པོ་དང། དོན་ཡོད་ཞགས་པའི་སྙིང་པོའི་
དཀྱིལ་འཁོར་ཆེན་པོར་དེ་བཞིན་གཤེགས་པ་ཐམས་ཅད་ཀྱི་རིགས་ཐུན་མོང་པའི་ཕྱག་རྒྱ་དགེ་བའི་ལས་ཐམས་ཅད་བྱེད་པ། འབྱུང་པོ་ཐམས་ཅད་སྐྲག་པར་བྱེད་པ། གནོད་
སྦྱིན་དང་སྲིན་པོ་ཐམས་ཅད་འབྲོས་པར་བྱེད་པ། བགེགས་ཐམས་ཅད་རྣམ་པར་སྐྲག་པར་བྱེད་པ། འདོད་པའི་རིས་རྣམས་སྲེག་བར་བྱེད་པ་གདུག་པའི་ཀླུ་རྣམས་འཁྲུག་
པར་བྱེད་པ། སའི་མཐིལ་གཡོ་བར་བྱེད་པ། ལྷའི་མེ་ཏོག་དང། རིན་པོ་ཆེ་སྣ་ཚོགས་ཀྱིས་མཛེས་པ་དང། ལྷའི་གོས་དང། ལྷབ་ལྷུབ་ཀྱི་ཆར་འབེབས་པར་བྱེད་པ། དུས་གསུམ་དུ་

[353A]༄༅། །གཤེགས་པའི་སངས་རྒྱས་རྣམས་ཡང་དག་པར་སྐུལ་བར་བྱེད་པ། ཕྱོགས་བཅུའི་དེ་བཞིན་གཤེགས་པ་ཐམས་ཅད་ལ་སྙན་གསན་འབེབས་པར་
བྱེད་པ༑ སུམ་ཅུ་རྩ་གསུམ་གྱི་གནས་ན་གནས་པའི་ལྷ་ཐམས་ཅད་སྤྱན་འདྲེན་པར་བྱེད་པ། བྱང་ཆུབ་སེམས་དཔའ་ཐམས་ཅད་ཀྱི་དབུགས་འབྱིན་པར་བྱེད་པ། རིག་
པའི་རྒྱལ་པོ་དང། དཀྱིལ་འཁོར་གྱི་ལྷ་ཐམས་ཅད་འགུགས་པར་བྱེད་པ། བདེ་བ་ཐམས་ཅད་དང། ཕྱིར་མི་ལྡོག་པའི་གནས་ཐོབ་པར་བྱེད་པ། བླ་ན་མེད་པ་བྱང་
ཆུབ་ཀྱི་སྙིང་པོར་འགྲོ་བར་བྱེད་པ། ཆོས་ཀྱི་འཁོར་ལོ་བསྐོར་བར་བྱེད་པ། ཆོས་ཀྱི་སྒྲོན་མ་འབར་བར་བྱེད་པ། ཆོས་ཀྱི་དུང་འབུད་པར་བྱེད་པ། ཕྱག་རྒྱ་དང་ཆོས་ཀྱི་
རྒྱལ་མཚན་སྒྲེང་བར་བྱེད་པ། ཆོ་ག་ཞིབ་མོ་དང་གསང་སྔགས་བླ་ན་མེད་པ་ཐམས་ཅད་གྲུབ་པ། འདོད་པ་ཐམས་ཅད་རབ་ཏུ་སྦྱིན་པ། ཕྱག་རྒྱ་དང། མཆོག་ཐམས་
ཅད་སྦྱིན་པར་བྱེད་པ། གསང་སྔགས་ཐམས་ཅད་འཆང་བ། གཟུངས་རྣམས་ཀྱིས་ཁྱད་པར་གྲུབ་པ། དེ་བཞིན་གཤེགས་པ་ཐམས་ཅད་ཀྱི་ཐུན་མོང་གི་གསང་བའི་དཀྱིལ་
འཁོར་ཐམས་ཅད་དུ་འཇུག་པར་བྱེད་པ། གང་གིས་རྣམ་པར་སྣང་མཛད་དང། ཐུབ་པ་བརྒྱད་པའི་དམ་ཚིག་གི་གནས་ཐམས་ཅད་ལ་གནས་པ། སྡིག་པ་ཐམས་ཅད་ཉམས་

[353B] སྒྲིབ་པ་ཐམས་ཅད་རྣམ་པར་དག་པར་བྱེད་པ་ཀུན་ནས་ཉོན་མོངས་པ་རྣམས་སྲེག་པར་བྱེད་པ། རྟག་ཏུ་འཁོར་བ་ལས་འདོན་པར་བྱེད་པ། བདུད་དང་མ་རུངས་པ་རྣམས་
ལས་སྒྲོལ་བ་པོ། རྟག་ཏུ་ཆོས་ཀྱི་ཟམ་སྟེགས་མཆོག་རྒ་བ་དང་སྐྱེ་བ་དང། འཆི་བ་ལས་གྲོལ་བར་བྱེད་པ། སྲིད་པ་མི་བཟད་པ་སྟོན་པར་ནུས་པ། ཚུལ་ཁྲིམས་དང། གཏོང་
བ་དང། བརྩོན་འགྲུས་དང། བསམ་གཏན་དང། ཤེས་རབ་དང། ཏིང་འཛིན་རྣམས་ཀྱི་དྲི་ཞིམ་པོ་སྦྱིན་ཞིང་སྲུང་བར་བྱེད་པ། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་བྱེད་
པ༑ སྦྱིན་པའི་རིན་པོ་ཆེའི་ཕུང་པོ་ཆེན་པོ་རྟག་ཏུ་སྦྱིན་པ་སངས་རྒྱས་དང། བྱང་ཆུབ་སེམས་དཔའ་དང། ལྷ་ཐམས་ཅད་ལ་མཆོད་པར་བྱེད་པ། བསམ་པ་ཐམས་ཅད་ཡོངས་སུ་
རྫོགས་པར་བྱེད་པ། དེ་བཞིན་གཤེགས་པ་ཐམས་ཅད་ཀྱི་ཕྱག་རྒྱ་བྱིན་གྱིས་རློབ་པ། སྒྱུ་མ་ལྟ་བུའི་ཏིང་ངེ་འཛིན་རྣམ་པར་འཕྲུལ་པ་ཐམས་ཅད་སྟོན་པར་བྱེད་པ། གཟུགས་སྣ་ཚོགས་
དང། རྫུ་འཕྲུལ་སྣ་ཚོགས་ཀྱི་རྣམ་པར་འཕྲུལ་པ་མཐོང་བར་བྱེད་པ། རྫུ་འཕྲུལ་ཡོངས་སུ་རྫོགས་པར་བྱེད་པ། ཆོས་ཀྱི་དབྱིངས་ཀྱི་ཕྱག་རྒྱ་རབ་ཏུ་སྟོན་པར་བྱེད་པ། ཆོས་ཀྱི་
དབྱིངས་ཀྱི་སྙིང་པོ་འདི་ལ་གནས་པར་བྱེད་པ། དེ་བཞིན་གཤེགས་པ་ཐམས་ཅད་ཀྱི་རྣམ་པར་འཕྲུལ་པ། མ་རུངས་པ་ཐམས་ཅད་དང་གདོན་དང་ནད་ཐམས་ཅད་རྟག་ཏུ་རྣམ་

[354A]༄༅། །པར་འཇིག་པར་བྱེད་པ། ཕྱིར་རྒོལ་བ་དང། དགྲ་དང་ཕ་རོལ་གྱི་དམག་ཚོགས་ཐམས་ཅད་ཟློག་པར་བྱེད་པ་སྒྲུབ་པར་བྱེད་པའོ། །འཇིགས་པ་རྣམས་
ཐམས་ཅད་དང། འཇིགས་པ་མི་བཟང་བ་བརྒྱད་པོ་རྣམས་ཀྱིས་འཇིགས་པ་མེད་པའོ། །དྲུག་དང། བྱད་སྟེམས་དང། ཕྱེ་མའི་སྦྱོར་བ་ཐམས་ཅད་ཉམས་པར་བྱེད་པར་ཐེ་
ཚོམ་མེད་པ་ཞེས་བྱ་བ་བཤད་པར་བྱའོ། །ལག་པ་གཉིས་ལྡོག་ནས་ལག་པ་གཉིས་ཀྱི་མཐེ་བོའི་སོར་མོ་དང། སྡིགས་མཛུབ་ཉིད་བསྐུམས་ལ་སོར་མོ་གསུམ་བརྐྱངས་
ལ་སྙིང་གའི་གནས་སུ་གཞག་པར་བྱ་སྟེ། འདི་ནི། དོན་ཡོད་པའི་ལྕགས་ཀྱུའི་ཕྱག་རྒྱ་ཡིད་བཞིན་གྱི་ནོར་བུ་དང་མཉམ་པར་མཆོག་སྦྱིན་པ་སྟེ། ཕྱག་རྒྱ་བརྒྱ་སྟོང་ཕྲག་
བྱེ་བ་གཉིས་ཙམ་དུ་བཅིངས་པར་འགྱུར་རོ། །གཞན་ཡང་དེ་བཞིན་གཤེགས་པའི་རིགས་ཀྱི་ཕྱག་རྒྱ་དང། པདྨ་ཡངས་པའི་དཀྱིལ་འཁོར་གྱི་ཕྱག་རྒྱ་གང་ཡིན་པ་དང། རྡོ་
རྗེ་རིགས་ཀྱི་ཕྱག་རྒྱ་གང་ཡིན་པ་དང། ནོར་བུའི་རིགས་ཀྱི་ཕྱག་རྒྱ་གང་ཡིན་པས་ཏེ། ཕྱག་རྒྱ་སོ་སོ་སོ་སོ་བ་འདི་རྣམས་ཐམས་ཅད་ཕྱག་རྒྱ་བྱེ་བ་བརྒྱ་སྟོང་ཕྲག་རྣམས་སུ་
འགྱུར་རོ། །བསོད་ནམས་ཀྱི་ཕུང་པོ་རབ་ཏུ་བྱེད་དོ། །ཕྱག་རྒྱ་འདི་ནི། ཡིད་བཞིན་གྱི་ནོར་བུའི་མཆོག་སྦྱིན་པ་པོ། འཇིག་རྟེན་དབང་ཕྱུག་མགོན་པོ་དོན་ཡོད་པའི་སྙིང་པོའོ། །

[354B] །དུས་གསུམ་པའི་དེ་བཞིན་གཤེགས་པ་ཐམས་ཅད་ཀྱི་བླ་ན་མེད་པ་དང་རིགས་ཐུན་མོང་བའི་གསང་བ་དང། དམ་ཚིག་
ཐམས་ཅད་དུ་མཐོང་བའོ། །ཕྱག་རྒྱ་འདིའི་ཇི་ལྟར་བའི་འདོད་པ་ཐམས་ཅད་དང། ཡིད་ཀྱི་ཤིང་རྟ་ཡོངས་སུ་རྫོགས་པར་འགྱུར་པའོ་།མཆོག་ཐམས་ཅད་སྦྱིན་པར་འགྱུར་བའོ།།
ཕྱག་རྒྱ་འདི་ཉིད་ཀྱིས་གུང་མོའི་སོར་མོས་མཐེ་བོང་གི་སོར་མོ་བསྐུམས་ལ་སྡིགས་མཛུབ་གྱིས་བསྡིགས་པར་བྱ། མིད་མེད་དང། མཐེ་ཆུང་དག་གཅིག་ཏུ་བརྐྱང་ལ་སེན་མོས་
སེན་མོ་མཉམ་པར་བཞག་ནས་སྙིང་གའི་གནས་བཞག་སྟེ། ཁྲོ་བོའི་ལྟ་བ་དང་མཚུངས་པར་བཞག་པས་ཧཱུཾ་ཡིག་གིས་བཅིང་བར་བྱའོ་།འདི་ནི། ཁྲོ་བོ་ལྕགས་ཀྱུའི་ཕྱག་རྒྱ་ཁྲོ་
བོ་ཐམས་ཅད་ཀྱི་མཆོག་དང། གཙོ་བོར་བརྗོད་པར་བྱ་སྟེ། རིགས་བྱེ་བ་བརྒྱ་སྟོང་ཕྲག་རྣམས་ཀྱི་ཐུན་མོང་བའི་ཕྱག་རྒྱ་ཐམས་ཅད་རབ་ཏུ་འཇུག་པར་འགྱུར་རོ། །ཕྱག་རྒྱ་འཛིན་པ་ཙམ་
གྱིས་ཁྲོ་བོའི་ཕྱག་རྒྱ་དང། དེ་བཞིན་གཤེགས་པའི་རིགས་སུ་བརྗོད་པ་དང། དེ་བཞིན་དུ་པདྨའི་རིགས་གང་ཡིན་པ་དང། རྡོ་རྗེའི་རིགས་སུ་བརྗོད་པ་གང་ཡིན་པ་དང། ཁྲོ་བོའི་རྡོ་རྗེ་དྲག་
པོས་འཇིགས་པར་བྱེད་དོ། །ཁྲོ་བོའི་རྒྱལ་པོ་འདི་ནི། ཐམས་ཅད་དུ་ཁྲོ་བོའི་རྒྱལ་པོར་བརྗོད་པར་བྱ་སྟེ། ནོར་བུའི་རིགས་གང་ཡིན་པའི་ཁྲོ་བོ་རྣམས་ཀྱི་ཕྱག་རྒྱ་རྣམས་གདུག་པ་རྣམས་

[355A]༄༅། །འཇིགས་པ་སྦྱིན་པའོ། །ཐམས་ཅད་དུ་ཕྱག་རྒྱའི་གཙོ་བོ་ཞེས་བྱ་བ་ཁྲོ་བོའི་རྒྱལ་པོ་བླ་ན་མེད་པའོ། །དེ་བཞིན་དུ་ཁྲོ་བོ་ལྕགས་ཀྱུའི་ཕྱག་རྒྱ་འདི་
འཆིང་བཞིན་པ། རི་རབ་ལྷུན་པོ་བརྒྱ་སྟོང་ཕྲག་དང། རྒྱ་མཚོ་ཡང་སྐེམ་པར་བྱེད་དོ། །རི་རབ་ལྷུན་པོའི་རི་ནི། རྡུལ་ཕྲ་རབ་ཇི་ལྟ་བར་རྣམ་པར་འཐོར་བར་བྱེད་དོ། །རྒྱ་མཚོ་
ཐམས་ཅད་ཀྱང་སྐེམ་པར་བྱེད་དོ། །རི་དང། རི་བོ་ཡང་ཉམས་པར་བྱེད་དོ། །ལྷ་མ་ཡིན་མ་རུངས་པ་རྣམས་དང། ལྷ་མ་ཡིན་གྱི་དབང་པོ་སྒྲ་གཅན་དང། དེའི་གནས་ཀྱི་ཀླུ་མ་
རུངས་པ་རྣམས་སྲེག་པར་བྱེད་དོ། །དེ་བཞིན་དུ་གནོད་སྦྱིན་དང་སྲིན་པོ་དང། འབྱུང་པོ་དང། གདོན་མ་རུངས་པ་དང། གེགས་བྱེད་པའི་ལྷ་མ་རུངས་པ་གང་ཡིན་པ་དང། བདུད་
ཀྱི་རིགས་རྣམས་གཅིག་ཏུ་འབར་བར་འགྱུར་ལ། ཕྱག་རྒྱ་འཛིན་པ་ཙམ་གྱིས་དེ་ལྷ་རྣམས་ཐམས་ཅད་རྟག་ཏུ་ཉམས་པར་བྱེད་ཅིང་སྐད་ཅིག་དེ་ལ་འཇིགས་པར་བྱེད་དོ། །
ཕྱག་རྒྱ་འཛིན་པ་ཙམ་གྱིས་ཕྱིར་རྒོལ་པ་དང། དགྲ་དང། དེ་བཞིན་དུ་མ་རུངས་པའི་སེམས་ཅན་འཇིགས་པར་བྱེད་པ་དེ་རྣམས་ཐམས་ཅད་སྐྱབས་སུ་འགྲོ་བར་བྱེད་དོ། །ཕྱག་རྒྱ་དང་
གསང་སྔགས་དང། དཀྱིལ་འཁོར་ཐམས་ཅད་དུ་བྱ་བ་ཐམས་ཅད་འགྲུབ་པར་བྱེད་དོ། །ཐམས་ཅད་འགྲུབ་པ་དོན་ཡོད་ཅིང་དགེ་བ་ཐམས་ཅད་འགྲུབ་པར་བྱེད་དོ། །ཕྱག་རྒྱ་

[355B]གུང་མོ་ཡིད་ཙམ་བསྐུམས་ཏེ་མིང་མེད་དང། མཐེ་བོང་གིས་སོར་མོའི་སེན་མོས་སེན་མོ་མཉམ་པར་བཞག་སྟེ་
མཐེའུ་ཆུང་བརྐྱང་ནས་སྙིང་གའི་གནས་སུ་བཞག་པ་འདི་ནི། རིག་པའི་ཕྱག་རྒྱ་ཆེན་པོ། དོན་ཡོད་པའི་ཕྱག་རྒྱ་རྨད་དུ་བྱུང་བ་ཆེན་པོ། དེ་བཞིན་གཤེགས་པ་ཐམས་ཅད་དུ་
རིགས་ཐུན་མོང་པའི་ཕྱག་རྒྱ། རིག་པའི་རྒྱལ་པོ་ཐམས་ཅད་ཀྱི་བླ་ན་མེད་པ། འཇིག་རྟེན་གྱི་ཁམས་མགོན་པོས་སྙན་པར་བརྗོད་ཅིང་ལུང་བསྟན་པ། དེ་བཞིན་གཤེགས་
པ་ཐམས་ཅད་ཀྱིས་དེ་བཞིན་གཤེགས་པའི་རིགས་ཀྱི་གཙོ་བོ་ཞེས་བརྗོད་པ། དེ་བཞིན་དུ་པདྨའི་རིགས་ཀྱི་གཙོ་བོ་དང། རྡོ་རྗེའི་རིགས་ཀྱི་གཙོ་བོ་ཞེས་བརྗོད་པ་དང། དེ་
བཞིན་དུ་ནོར་བུའི་རིགས་ཀྱི་གཙོ་བོ་དང། རིགས་པའི་རྒྱལ་པོ་དང་ཕྱག་རྒྱ་དང། གསང་སྔགས་དང། དཀྱིལ་འཁོར་ཐམས་ཅད་དུ་གཙོ་བོ་སྟེ། གང་གིས་ཕྱག་རྒྱ་འདི་
འཆིང་བ་དེ། གངྒཱའི་ཀླུང་གི་བྱེ་མ་བྱེ་བ་བརྒྱ་སྟོང་ཕྲག་གི་ཕྱག་རྒྱ་རྣམས་ཇི་ལྟ་བ་བཞིན་དུ་བཅིངས་པར་འགྱུར་རོ། །སྡིག་པ་དང། ཉོན་མོངས་པ་མི་བཟད་པ་དང། གདུག་པ་
ཐམས་ཅད་རྣམ་པར་ཉམས་པར་བྱེད་དོ། །བསོད་ནམས་ཀྱི་ཕུང་པོ་བརྒྱ་སྟོང་ཕྲག་བསྐྱེད་པར་འགྱུར་རོ། །དགེ་བའི་རྩ་བ་རྣམས་ཀུན་ནས་བསྐྱེད་པར་འགྱུར་རོ། །ཕྱག་རྒྱ་འཛིན་

[356A]༄༅། །པ་ཙམ་གྱིས་དེ་བཞིན་གཤེགས་པ་ཐམས་ཅད་ཀྱིས་རྣམ་པར་གཟིགས་པར་བྱེད་ཅིང་དགོངས་བར་བྱེད་དེ། ཐེ་ཚོམ་མེད་དོ། །བྱང་ཆུབ་སེམས་
དཔའ་ཐམས་ཅད་དུ་མཆོག་སྦྱིན་པར་འགྱུར་རོ། །ལྷ་རྣམས་ཀྱིས་རྟག་པར་རྒྱུན་ཏུ་སྲུང་བར་བྱེད་དོ། །ཕྱག་རྒྱ་འདིའི་ཕན་ཡོན་སྔར་བརྗོད་པས་གཞལ་དུ་མེད་ཅིད་གྲངས་མེད་
ལ་ཚད་མེད་པར་རབ་ཏུ་བསྒྲགས་ཤིང་ཐེ་ཚོམ་མེད་དོ། །ཕྱག་རྒྱ་འདི་མཐོང་བ་དང། བཅིངས་པ་ཙམ་གྱིས་བསོད་ནམས་ཀྱི་ཕུང་པོ་རབ་ཏུ་བསྐྱེད་དོ། །ལག་པ་གཡས་པའི་
མཐིལ་དུ་གཅིག་བརྐྱངས་ལ་དཔུང་པ་བརྐུམས་ཏེ། མིང་མེད་དང། མཐེ་བོང་གི་སོར་མོ་འདུད་ལ་མཐེ་ཆུང་བསྐུམ་པར་བྱའོ། །མིང་མེད་ཀྱི་མཐར་རེག་ལ་གུང་མོ་བསྐུམས་ལ་
སྡིགས་མཛུབ་རབ་ཏུ་བརྐྱངས་ཏེ་སྙིང་གའི་གནས་སུ་འདི་གཡོ་བ་ཙམ་མོ། །མེ་ཏོག་གམ། དྲི་དང། བདུག་པ་དང། ཕྲེང་བ་དང་བྱུག་པ་དང། གོས་སམ། རྒྱན་དང་
སྡུད་པ་རྣམས་ཀྱང་ལག་པ་གཡོན་དུ་བཟུང་ནས་དབུལ་བར་བྱ་སྟེ་དེ་བཞིན་གཤེགས་པ་དང། བྱང་ཆུབ་སེམས་དཔའ་ཐམས་ཅད་དང། ལྷ་རྣམས་དང། དེ་བཞིན་
དུ་རིག་པའི་རྒྱལ་པོ་རྣམས་དང། དེ་བཞིན་དུ་དཀྱིལ་འཁོར་བའི་ལྷ་རྣམས་ཀྱི་དེ་རྣམས་ཐམས་ཅད་མཆོད་པར་འགྱུར་རོ། །ལྷ་རྫས་ཀྱི་མཆོད་པ་བླ་ན་མེད་པ་དང་

[356B] རབ་མཆོག་དང། གྱ་ནོམ་པའི་མཆོད་པ་འདི་རྣམས་བྱེད་དེ། རོ་སྣ་ཚོགས་པའི་བཟའ་བ་རྣམས་དང། རོ་བརྒྱ་བའི་འབྲས་བུ་རྣམ་པ་སྣ་ཚོགས་དང། བཏུང་བ་རྣམ་པ་
སྣ་ཚོགས་པ་བདུད་རྩི་བཅུད་ཀྱིས་ལེན་གྱི་མཆོད་པ་འདི་རྣམས་བྱེད་དོ། །ཕྱོགས་བཅུ་རྣམས་སུ་ཀུན་ནས་རིན་པོ་ཆེ་སྣ་བ་དུན་གྱི་ཆར་འབྱུང་ངོ། །གསེར་དང་དངུལ་གྱི་མེ་ཏོག་
བླ་ན་མེད་པ་དང། རིན་པོ་ཆེ་རྣམ་པ་སྣ་ཚོགས་རྣམ་པར་བཀྲ་བ་ཉི་མ་དང་གཟི་བརྗིད་མཚུངས་པས་འབར་བར་བྱེད་དོ། །ཕྱག་རྒྱ་འཛིན་པ་ཙམ་གྱིས་དོན་ཡོད་པ་མཆོད་པའི་ནོར་
བུ་ཞེས་བྱ་བ་འདི་ཡིད་བཞིན་གྱི་ནོར་བུ་སྟེ། རྟག་ཏུ་ཕྱག་རྒྱའི་གསང་བ་དང། གསང་སྔགས་རྣམས་ཡིད་ཀྱིས་བསམ་པས་དེ་རྣམས་ཐམས་ཅད་འབྱུང་བར་འགྱུར་རོ། །དཔག་བསམ་
གྱི་ཤིང་དང་མཉམ་ཞིང་མཚུངས་པར་ཇི་ལྟར་ཡིད་ལ་བསམ་པ་བཞིན་དུ་མཆོད་པ་ཐམས་ཅད་བྱེད་དེ། སངས་རྒྱས་ཀྱི་ཞིང་གངྒཱའི་ཀླུང་གི་བྱེ་མ་བྱེ་བ་བརྒྱ་སྟོང་ཕྲག་སྟོང་རྣམས་ཀྱི་
སངས་རྒྱས་ཀྱང་རེ་རེའི་དུས་གསུམ་པ་དེ་བཞིན་གཤེགས་པ་རྣམས་ཕྱག་རྒྱ་འདིའི་མཐུས་བླ་ན་མེད་པའི་མཆོད་པ་ཐམས་ཅད་ཀྱིས་མཆོད་པར་བྱེད་དོ། །དེའི་ཕྱིར་ཕྱག་རྒྱ་འདི་རྟག་
ཏུ་བྱེད་པ་ནི། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་འགྱུར་རོ། །ཕྱག་རྒྱ་འཛིན་བཞིན་པ་ནི། མཆོད་པ་བླ་ན་མེད་པ་དང་ཚེགས་ཆུང་ངུས་མཆོད་པ་ཆུང་དུ་ཡང་ཚད་མེད་

[357A]༄༅། །པར་རབ་ཏུ་འགྱུར་རོ། །སྦྱིན་པའི་བསོད་ནམས་ཀྱི་ཕུང་པོ་བསམ་གྱིས་མི་ཁྱབ་ཅིང་མཚུངས་པ་མེད་པ་བྱེད་དོ། །རི་རབ་ལྷུན་པོ་བྱེ་བ་བརྒྱ་སྟོང་ཕྲག་རྣམས་དང་
རིན་པོ་ཆེ་སྣ་བདུན་གྱི་ཕུང་པོས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་བཀང་སྟེ་དེ་བཞིན་གཤེགས་པ་རེ་རེ་ལ་ཕུལ་བ་དེ་བཞིན་དུ། ཕྱག་རྒྱ་འཛིན་བཞིན་
པས་དེ་བཞིན་གཤེགས་པ་རེ་རེ་ལ་དེ་ལྟ་བུའི་མཆོད་པའི་ཆོ་ག་བྱེད་དོ། །དེ་ལྟ་བུའི་ཕྱག་རྒྱའི་ཆོ་གའི་རྣམ་པར་འཕྲུལ་པ་ནི། འདྲེན་པ་འཇིག་རྟེན་དབང་ཕྱུག་གིས་བྱིན་གྱིས་
བརླབས་པའོ། །ཕྱག་རྒྱ་འདི་ཉིད་ལས་སྡིགས་མཛུབ་གུང་མོ་ལ་རེག་པ་ནི། དཀྱིལ་འཁོར་དུ་དབང་བསྐུར་བ་དང། མཚམས་བཅིང་བ་དང་སྤྱན་དྲང་བ་དང། དམ་ཚིག་
ལ་འཇུག་པ་དང། བསྐོར་བ་བྱེད་པ་དང། མེ་ཏོག་དང། བདུག་པ་དང། དེ་བཞིན་དུ་དྲི་དང། མར་མེ་དང། ཕྲེང་བ་དང། བྱུག་པ་དང། གཏོར་མ་འབུལ་བར་བྱེད་པ་དང། དེ་
བཞིན་དུ་ཁྲུས་དང། ཉེ་རེག་ཉིད་དང། གོས་བགོ་བ་དང། གཙུག་ཏོར་བཅིང་བ་དང། སྲུང་བ་དང། གཞན་སྲུང་བ་དང། དེ་བཞིན་ཉིད་དུ་གྲོགས་སྲུང་བ་དང། བཟླས་བཞིན་
པ་དང་མཉམ་པ་ཉིད་དང། སྐྱིལ་མོ་ཀྲུང་བཅིང་བ་དང། སྦྱིན་སྲེག་གི་ལས་དང། གཞན་སྤྱན་དྲང་བ་ཉིད་དང། གསང་སྔགས་སྤྱན་དྲང་བ་ཉིད་དང། དངོས་གྲུབ་སྒྲུབ་པ་

[357B] ཐམས་ཅད་ནས་ཐམས་ཅད་དུ་བྱ་བ་ཐམས་ཅད་ཕྱག་རྒྱ་འདིས་བྱེད་དེ། གནས་ཐམས་ཅད་དུ་སོང་བ་དང། གནས་གྲུབ་པ་དང། བྱ་བ་ཐམས་ཅད་ལེགས་པར་བསྔགས་
པ་དང། ཐམས་ཅད་དུ་མཆོག་གི་ཕྱག་རྒྱ་དོན་ཡོད་པའི་ལས་རབ་ཏུ་གྲུབ་པ་དང། ཡོན་ཏན་ཐམས་ཅད་བསྐྱེད་པ་དང། ཐམས་ཅད་དུ་རིགས་ཐུན་མོང་བའི་དཀྱིལ་འཁོར་
དུ༑ དོན་ཡོད་པ་སྒྲུབ་པ་པོའི་ཕྱག་རྒྱ་དོན་ཡོད་པའི་ཆོ་ག་ཞིབ་མོ་སྒྲུབ་པར་བྱེད་པའོ། །དོན་ཡོད་པའི་ལས་ཞེས་བྱ་བའི་ཕྱག་རྒྱ་འདི་དོན་ཡོད་པའི་མཆོག་སྦྱིན་པ་ཞེས་བྱ་བ་བརྗོད་
པར་བྱའོ། །ཕྱག་རྒྱ་ཆེན་པོ་ལྔ་པོ་འདི་རྣམས་རྨད་དུ་བྱུང་བའི་དེ་ཁོ་ན་ཉིད་མཐོང་བ་དང། དོན་ཡོད་པ་ཐོས་པ་ཉིད་དང་དོན་ཡོད་པའི་འབྲས་བུ་མཐོང་བ་དང། དོན་ཡོད་པའི་
བསོད་ནམས་བསགས་པའི་དེ་ཁོ་ན་ཉིད་དང། དོན་ཡོད་པར་སྡིག་པ་ཉམས་པ་དང། སྒྲིབ་པ་ཐམས་ཅད་ཟད་པ་དང། ཉོན་མོངས་པ་ཐམས་ཅད་རྣམ་པར་འཇོམས་པའི་ཕྱག་རྒྱ་དང་
དོན་ཡོད་པར་སངས་རྒྱས་རྣམས་མཐོང་བ་དང། དོན་ཡོད་པར་སངས་རྒྱས་ཀྱི་ཞིང་མཐོང་བ་དང། དོན་ཡོད་པར་ཚེ་འཕེལ་བར་བྱེད་པའི་ཕྱག་རྒྱ་དང། དོན་ཡོད་པར་དངོས་གྲུབ་
ཀྱི་མཆོག་སྦྱིན་པར་བྱེད་པ་མཆོག་ཏུ་གྱུར་པའོ། །སྙིང་པོ་དང་ཕྱག་རྒྱ་འདི་འཇིག་རྟེན་དབང་ཕྱུག་གིས་སེམས་ཅན་ཐམས་ཅད་ལ་ཕན་པའི་དོན་དུ་བསྒྲགས་པའོ། །རིག་

[358A]༄༅། །སྔགས་འཆང་རྣམས་ཀྱིས་ཁྱད་པར་དུ་ཉིན་མཚན་དུ་དང། ཐུན་མཚམས་སུ་ཡང་ཕྱག་རྒྱ་འདི་འཆིང་ན། བཀྲ་ཤིས་པའི་མཆོག་བསོད་ནམས་
དང། དག་པ་དང། སྡིག་པ་ཉམས་པ་དང། དོན་ཡོད་པའི་དངོས་གྲུབ་དམ་པར་གྱུར་པའི་མཆོག་སྦྱིན་པར་བྱེད་དོ། །འདི་ནི། ཐར་པ་མཆོག་གི་གནས་མྱ་ངན་ལས་
འདས་པ་མཆོག་ཏུ་དགེ་བའོ། །ཕྱག་རྒྱའི་གསང་སྔགས་རྣམས་སུ་འགྱུར་ཏེ། ཨོཾ་ཨ་མོ་གྷཱཾ་ཀུ་ཤ་ཛྭ་ལཾ་ཧཱུཾ། ཨོཾ་ཨ་མོ་གྷ་ཀྲོ་དྷ་དཾཥྚེ་ཧཱུཾ། ཨོཾ་བིདྱཱ་རཱ་ཛ་པདྨེ་ཛྭ་ལཾ་ཧཱུཾ་
ཨོཾ་ཨ་མོ་གྷ་བི་བིདྡྷ་ཨ་མོ་གྷ་ཙིནྟཱ་མ་ཎི་པྲ་ཝརྟྟ་ཡ་ཧཱུཾ། ཨོཾ་ཨ་མོ་གྷཾ་སརྦ་ཏྲ་སཱ་དྷ་ཡ་ཤི་བེ་ཧཱུཾ། ཕྱག་རྒྱ་འཛིན་པའི་སྔགས་སོ། །དེ་ནས་དགེ་བའི་ལས་ཐམས་ཅད་
བྱེད་པའི་གསངས་སྔགས་ཐམས་ཅད་དུ་སྒྲུབ་པའི་ཐབས་ཀྱི་དེ་ཁོ་ན་ཉིད་ཀྱི་གནས་ཐམས་ཅད་ལ་འཇུག་པར་བྱེད་པ་བཤད་པར་བྱ་སྟེ་ཨོཾ་ཨ་མོ་གྷ་མཎྜ་ལེ་ཧཱུཾ་
དཀྱིལ་འཁོར་བཅིང་བའོ། །ཨོཾ་ས་མནྟ་ཤུ་བཧི་པྲི་ཐི་བའི་ས་ཧཱ་ཧཱུཾ། ས་ཡོངས་སུ་སྦྱོང་བའི་སྔགས་སོ། །ཨོཾ་ཨ་མོ་གྷ་པ་རོ་ཤོ་དྷ་ནི་ཧཱུཾ། དཀྱིལ་འཁོར་ཡོངས་སུ་སྦྱོང་
པའི་སྔགས་སོ། །ཨོཾ་ཨ་མོ་གྷ་པྲི་ཐི་བའི་ས་རསྠ་ལེ་ཧཱུཾ། ས་དང་བ་བྱུང་གི་སྔགས་སོ། །ཨོཾ་ཨ་མོ་གྷ་ཛྭ་ལ་ཤྲ་བ་ཎེ་ཧཱུཾ། ཆུའི་སྔགས་སོ། །ཨོཾ་ཨ་མོ་གྷ་ཨ་མྲྀ་ཏ་བ་རེ་སཱཧཱ་

[358B] །ཨོཾ་ཨ་མོ་གྷ་བི་བྷཀྟ་བྷ་བ་ན་བ་རེ་ཧཱུཾ། ཐིག་རྣམ་པར་དབྱེ་བའི་སྔགས་སོ། །ཨོཾ་ནཱ་ནཱ་རཏྣ་བ་རེ་ཛྭ་ལ་ཧཱུཾ། ཚོན་རྩིའི་རི་མོའི་སྔགས་སོ། །ཨོཾ་ཛྭ་ལ་
བི་མ་ལེ་ཨ་མོ་གྷ་ཤུདྡྷེ་ཧཱུཾ། ཁྲུས་ཀྱི་སྔགས་སོ། །ཨོཾ་སིདྡྷི་ཛྭ་ལེ་ཨ་མོ་གྷ་བུདྡྷི་ཧཱུཾ། ཉེ་རེག་གི་སྔགས་སོ། །ཨོཾ་ཨ་མོ་གྷ་བ་སྟེ་ཙྪ་ད་ཧཱུཾ། གོས་བསྒོ་བའི་སྔགས་སོ། །ཨོཾ་
ཨ་མོ་གྷ་མ་ཎི་ཧཱུཾ། གཙུག་ཏོར་བཅིང་བའི་སྔགས་སོ། །ཨོཾ་ཨ་མོ་གྷ་རཀྵ་ཎ་བ་ར་ད་ཧཱུཾ། བདག་སྲུང་བའི་སྔགས་སོ། །ཨོཾ་སཏ་རཀྵ་ཎ་ཨ་མོ་གྷ་དཾཥྚེ་ཧཱུཾ། ཐམས་ཅད་དུ་གཞན་
བསྲུང་ཞིང་བདེ་བའི་ཆེད་དུ་སྲུང་བའི་སྔགས་སོ། །ཨོཾ་ཨ་མོ་གྷ་པྲ་བི་ཤ་བཧུ་བ་ནེ་ཧཱུཾ། གནས་སུ་འཇུག་པའི་སྔགས་སོ། །ཨོཾ་ན་མོ་ཨ་མོ་གྷ་བ་ཏི་ཧཱུཾ། ཕྱག་བྱེད་པའི་སྔགས་
སོ༑ ༑ཨོཾ་ཨ་མོ་གྷ་ཙ་ཀྲེ་ཧཱུཾ། བསྐོར་བའི་སྔགས་སོ། །ཨོཾ་ས་མ་ཡ་སིདྡྷ་ཨ་མོ་གྷ་བ་ཏི་ཧཱུཾ། དམ་ཚིག་གི་སྔགས་སོ། །ཨོཾ་ཨ་མོ་གྷ་པུཥྤེ་པྲ་བ་ཙ་གནྡྷི་ནི་ཛ་ཡ་སཱཧཱ། མེ་ཏོག་
དང། དྲི་དང། ཕྲེང་བ་དང། བྱུག་པ་དང། བདུག་པའི་སྔགས་སོ། །ཨོཾ་ཨ་མོ་གྷ་ས་ར་སཾ་པཱུ་ར་ཎི་ར་ས་ར་ས་གྲ་བ་ཏི་ཧཱུཾ། ཐམས་ཅད་དུ་གཏོར་མའི་སྔགས་སོ། །ཨོཾ་ཨ་མོ་གྷ་ཏུ་ཊི་
སཱཧཱ༑ མར་མེའི་སྔགས་སོ། །ཨོཾ་ཨ་མོ་གྷ་བ་ཏི་ཙ་ར་བི་ཙ་ར་སཉྩ་ར་སཱཧཱ། ཐམས་ཅད་དུ་གནས་པ་དང། གནས་ཐམས་ཅད་དུ་སོང་བ་ན་རིག་པའི་རྒྱལ་པོས་བྱའོ། །

[359A]༄༅། །ཐམས་ཅད་དུ་ལས་ཐམས་ཅད་བྱེད་པ་རིག་པའི་གསང་སྔགས་སྦྱར་བར་བྱའོ། །གཤེགས་སུ་གསོལ་བ་ཉིད་ཀྱང་སྔགས་འདིས་བྱའོ། །ལས་
ཤིན་ཏུ་རྒྱས་པ་གཞན་ཐམས་ཅད་ནི། རིག་པའི་རྒྱལ་པོས་བྱའོ་།ལེགས་པར་བྱས་པའི་ལས་དང། བྱ་བ་རྣམས་དང། བྱ་བ་ཐམས་ཅད་སྒྲུབ་པར་བྱེད་པ་གཞན་
རྣམས་ནི༑ དོན་ཡོད་པའི་ལྕགས་ཀྱུ་དང། ཁྲོ་བོ་ལྕགས་ཀྱུ་དང་རིག་པའི་རྒྱལ་པོའི་གསང་སྔགས་ཆེན་བོ་དང། དཔའ་བོ་གཅིག་པའི་གསང་སྔགས་འདི་རྣམས་དང། དེ་
བཞིན་གཤེགས་པ་ཐམས་ཅད་ཀྱི་རང་གི་ལས་རྣམས་བྱའོ། །རྩ་བའི་རིག་པ་འདི་ཉིད་ཀྱིས་ལས་ཐམས་ཅད་བྱའོ། །དེ་ལས་ཕྱི་རོལ་ཏུ་གྱུར་པའི་རིག་པ་གཞན་ནི། མེད་དོ། །རིག་པ་
འདི་ནི༑ བཀླགས་པས་གྲུབ་པའོ། །དེ་ནས་དེ་ལ་ཡངས་ཤིང་རྒྱ་ཆེ་བའི་བརྩོན་པ་བྱ་སྟེ། འབྱོར་བ་ཇི་ལྟ་བ་དང། ཚད་ཇི་ལྟ་བ་དང། ཇི་ལྟར་གསལ་པ་རྣམས་འབྱོར་བ་དང་
བཅས་ཤིང་ཡོངས་སུ་རྫོགས་པ་དང། ཤིན་ཏུ་གསལ་བར་བྱ་བ་རྣམས་བྱའོ། །གཙང་མ་གཙང་མས་ཁྲུས་བྱས་ཏེ་གོས་གཙང་མ་བསྒོ་བར་བྱ། དད་པ་དང། གུས་པ་དང། མཆོག་
ཏུ་དང་བ་བསྐྱེད་པར་བྱ། བདེན་པར་སྨྲ་བར་བྱ། བདེན་པར་ཕྱི་རོལ་ཏུ་འབྱུང་བར་བྱ། བདེན་པར་སྤྲོ་བ་དང་བརྩོན་པས་འབྱུང་བར་བྱ། ལྐོག་ཏུ་སྨྲ་བ་དང། ཕྲ་མ་དང། སེར་

[359B] ལག་ཡངས་པར་བྱ། སངས་རྒྱས་ཀྱི་བྱང་ཆུབ་ཀྱི་ལམ་དང། བཀླགས་པས་གྲུབ་པའི་རིག་པ་འདི་སྒྲུབ་པར་བྱེད་པར་འགྱུར་བར་བྱ། སེམས་ཅན་ཐམས་
ཅད་ལ་བརྩེ་བ་མཆོག་ཏུ་བྱ། བྲི་བར་བྱ། འབྲིར་གཞུག་པར་བྱ་བཀླག་པར་བྱ། ཁ་ཏོན་དུ་བྱ། མཆོད་པར་བྱ། རི་མོར་བྱ། ཀུན་ཆུབ་པར་བྱ། ཆོ་ག་ཞིབ་མོའི་རྒྱལ་
པོ་ཆེན་པོ་འདི་གསུངས་པ་དང། དོན་ཡོད་ཞགས་པའི་རྣམ་པར་ཐར་པའི་དཀྱིལ་འཁོར་ཡང་དག་པར་རྨད་དུ་བྱུང་བ་འདི། བྱང་ཆུབ་སེམས་དཔའ་ཐམས་ཅད་ཀྱི་
ཕྱག་བྱས་པ། དེ་བཞིན་གཤེགས་པ་ཐམས་ཅད་ཀྱི་རིགས་ཀྱི་དམ་ཚིག་ཐུན་མོང་གི་གསང་བ། དཀྱིལ་འཁོར་རིམ་པར་ཕྱེ་བ་ཐམས་ཅད་ཀྱི་གསང་བ་ཕྱག་རྒྱ་
དང། གསང་སྔགས་ཐམས་ཅད་ཀྱི་གསང་བའི་ཆོ་ག་ཞིབ་མོ་འདི་འཕགས་པ་སྤྱན་རས་གཟིགས་དབང་ཕྱུག་གིས་གསུངས་སོ། །དེ་ནས་ཡང་ལྷ་དང། ཀླུ་དང་
གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། མི་གང་ཡིན་པ་རྣམས་ཀྱང་བྱང་ཆུབ་སེམས་དཔའ་སེམས་དཔའ་
ཆེན་པོ་འཕགས་པ་སྤྱན་རས་གཟིགས་དབང་ཕྱུག་འཁོར་གྱི་དཀྱིལ་འཁོར་ཆེན་པོ་དང་བཅས་པ་ག་ལ་བ་དང། དེ་བཞིན་གཤེགས་པ་མངོན་སུམ་དུ་གྱུར་པ་ག་ལ་བ་དེར་དོང་

[360A]༄༅། །སྟེ་ལྷགས་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་སྤྱན་སྔར་སོང་སྟེ་ཞབས་གཉིས་
ལ་མགོ་བོས་ཕྱག་འཚལ་ཏེ་ཐལ་མོ་སྦྱར་བར་གྱུར་པས་འདི་སྐད་ཅེས་གསོལ་ཏོ། །བཅོམ་ལྡན་འདས། འདི་བདག་གིས་གཟུང་བར་བགྱིའོ། །དོན་ཡོད་
པའི་ལྕགས་ཀྱུ་ཆོ་ག་ཞིབ་མོའི་རྒྱལ་པོ་ཡང་ལྷག་པའི་རྒྱལ་པོ་ཆོ་ག་ཞིབ་མོ་འདི་ཡོངས་སུ་བསྲུང་བའི་དོན་དང། མི་ནུབ་ཅིང་རྒྱས་པར་འགྱུར་རོ། །ཆོ་ག་
ཞིབ་མོའི་རྒྱལ་པོ་ཇི་ལྟ་རྙེད་པ་དེ་བཞིན་བྲིས་པ་འདི་ཡོངས་སུ་རྫོགས་སོ།། །།འདི་ནི། སྔོན་གྱི་ལོ་ཙཱ་བ་མཁས་པ་བཞི་ཙམ་གྱིས་བགོས་ནས་བསྒྱུར་བ་
ལ་བར་སྐབས་བར་སྐབས་སུ་ཆད་ཅིང་མཇུག་མ་ཚང་བ་ལས། བླ་མ་དུས་ཀྱི་འཁོར་ལོ་པ་ཆེན་པོ་ཆོས་གྲགས་དཔལ་བཟང་པོའི་ཕྱག་ནས་རྒྱ་དཔེ་བྱུང་ཞིང། ཆད་
པ་སོབས་པ་དང། མཇུག་སྒྱུར་ཅིག་ཅེས་བཀས་བསྐུལ་བ་ལ་བརྟེན་ནས་བམ་པོ་བཅུ་པའི་ནང་དུ། ལས་ཀྱི་དོན་ཀུན་སྒྲུབ་པར་བྱེད། །ཅེས་པ་ནས། གསང་སྔགས་
བཟླས་པ་མཆོག་གྱིས་ཤིག་ཅེས་པའི་བར་དང། བམ་པོ་བཅུ་གཉིས་པའི་ནང་དུ་བཅོམ་ལྡན་འདས། འོན་ཀྱང་དོན་ཁྱད་པར་ཅན་གྱི་ཆེད་དུ་ཞེས་པ་ནས་རིག་སྔགས་འཆང་

[360B] བམ་པོ་བཅུ་གསུམ་པའི་ནང་དུ་དཀྱིལ་འཁོར་གྱི་ཆོ་ག་འདི་ཐོས་པ་ཙམ་དང་ཞེས་པ་ནས། མི་གང་ཚད་དུ་བསྐོར་བར་བྱ། །ཞེས་པའི་བར་དང་བམ་
པོ་བཅུ་བཞི་པའི་ནང་དུ་པདྨ་དང། ཆུ་དང། ཡུངས་ཀར་ལ་ཡོངས་སུ་བཟླས་ཏེ་ཞེས་པ་ནས་རས་དཀར་པོས་བཀྲུ་བར་བྱ་ཞིང་ལན་བདུན་དུ་ཞེས་པའི་བར་དང། བམ་པོ་བཅུ་བཞི་པ་དང་བཅོ་ལྔ་པའི་
མཚམས་སུ་དངུལ་གྱི་པོག་ཕོར་བརྒྱད་དང་ཞེས་པ་ནས་གནས་རྣམ་པ་གཞན་ཐམས་ཅད་དུ་ཇི་ལྟར་ཡིད་ལ་བྱེད་པའི་བྱ་བ་ཐམས་ཅད་དུ་བྱེད་དོ། །ཞེས་པའི་བར་དང། བམ་པོ་བཅུ་དྲུག་པ་དང་
བཅུ་བདུན་པའི་མཚམས་སུ་དེ་ནས་སྦྱིན་སྲེག་གི་ཆོ་ག་བཤད་པར་བྱ་སྟེ་ཞེས་པ་ནས་ཕྱག་རྒྱའི་ཆོ་ག་དང། སྒྲུབ་ཐབས་ཀྱི་ཆོ་གའོ། །ཞེས་པའི་བར་དང། བམ་པོ་བཅུ་བདུན་པ་
ཞེས་པ་དང། དེ་མ་ཐག་པར་བམ་པོ་བཅོ་བརྒྱད་པའི་མཚམས་སུ་དེ་ནས་རྟག་ཏུ་བཟླས་པའི་དཀྱིལ་འཁོར་གྱི་ཆོ་ག་བཤད་པར་བྱ་སྟེ་ཞེས་པ་ནས་འཇིག་རྟེན་མགོན་པོའི་འོད་ཟེར་གྱི་
སྦྱིན་སྲེག་རབ་ཏུ་གྲོལ་ལོ། །ཞེས་པའི་བར་རྣམས་ཀྱི་ཧོར་ཁོང་བས་བས་ཤིང་མཇུག་ཡོངས་སུ་རྫོགས་པར་ཤཱཀྱའི་དགེ་སློང་རིན་ཆེན་གྲུབ་ཀྱིས་བསྒྱུར་ཅིང་ཞུས་པའི་ཡི་གེ་པ་ནི། ཡོ་
ག་པ་གྲུབ་པ་དཔལ་བཟང་པོའོ། །ཀུན་ཏུ་ལྷ་མོ་ཐམས་ཅད་ལའོ་།ཞེས་པ་ནས་གཏེར་བསྐུལ་ན་ཞེས་པའི་བར་རྒྱ་དཔེ་ལ་མི་འདུག་གོ་།འགྲོ་བ་སེམས་ཅན་ཐམས་ཅད་ལ་ཕན་པར་གྱུར་ཅིག་